
PROLOG 


14 ianuarie 


Huanchaco, coasta peruană 


În acea zi de miercuri, soarta lui Juan Narciso Ucañan a fost pecet- 
luită, fără ca lumea să bage măcar de seamă. 

A făcut-o într-un context mai larg, cu doar câteva săptămâni mai 
târziu, fără ca numele lui Ucañan să fie menţionat. Era, pur şi simplu, 
unul din cei mulți. Dacă ar fi putut fi întrebat direct despre cele întâm- 
plate în acea dimineaţă, probabil că paralelele cu întâmplările foarte 
asemănătoare, care aveau loc în același timp pe tot globul, ar fi ieşit la 
iveală. Şi părerea pescarului, izvorâtă tocmai din felul său naiv de a 
privi viaţa, ar fi putut să dezvăluie o serie de conexiuni complexe, care 
altfel nu au putut fi observate decât mai târziu. Dar nici Juan Carlos 
Ucañan, nici Oceanul Pacific din faţa coastei Huanchaco din nordul 
Perului: nu divulgară nimic. Ucañan rămase mut ca peştii pe care îi 
prinsese toată viaţa. Când, în cele din urmă, numele lui se regăsi într-o 
statistică, evenimentele intraseră în alt stadiu, iar eventualele declaraţii 
despre dispariţia lui Ucañan deveniseră de interes secundar. 

Cu atât mai mult cu cât nici înainte de 14 ianuarie nu existase 
nimeni care să se intereseze în mod special de el sau de soarta lui. 

Cel puţin asta era părerea lui Ucaâan, care nu se împăca deloc cu 
gândul că Huanchaco devenise de-a lungul timpului un paradis bal- 
near. El nu avea nimic de câștigat de pe urma străinilor care credeau 
că aici lumea este în ordine, numai pentru că băștinașii mai ieșeau pe 
mare în bărcile lor arhaice din papură. Arhaic era mai degrabă faptul 
că încă mai ieşeau în larg. Majoritatea compatrioţilor săi își câștigau 
pâinea pe traulerele industriale și în fabricile de făină şi ulei de peşte, 
datorită cărora Peru îşi menținea poziţia de lider în domeniu alături 
de Chile, Rusia, SUA și națiunile fruntașe ale Asiei, deși cantitățile de 
peşte prins scădeau necontenit. In ciuda lui El Niño, Huanchaco se 
extindea rapid în toate direcțiile, hotel lângă hotel. Ultimele rezervații 
naturale fuseseră sacrificate fără ezitare. Aşadar, toți se descurcau 
într-un fel sau altul. Toţi, cu excepţia lui Ucafan, care abia de mai 
rămăsese cu ceva în afară de bărcuţa lui pitorească, un caballito, 
„căluţ“ cum denumiseră conchistadorii entuziasmați odinioară aceste 
construcţii ciudate. Dar, după cum se prezenta situaţia, nici aceste 
caballito nu aveau să mai reziste mult timp. 

Secolul ce tocmai începea părea că se hotărâse să îl scoată din cir- 
culație pe Ucaâan. 

Între timp, ajunsese să nu mai fie stăpân pe propriile sentimente. 
Pe de o parte se simțea pedepsit. De El Niño, care afecta de când lumea 
coastele din Peru şi pe care el nu îl putea impiedica. De ecologiştii care 
infierau la congrese pescuitul exagerat și exterminarea speciilor 
marine. Parcă şi vedeai capetele politicienilor întorcându-se lent și 
țintuindu-i pe cei răspunzători de flotele de pescuit, până când price- 
peau brusc că, de fapt, se uitau în oglindă. Atunci, privirile le alune- 
cau mai departe spre Ucaăan, care nu putea oricum opri dezastrul 
ecologic. Că doar nu el adusese fabricile plutitoare, nici traulerele 
japoneze și coreene care pândeau, în zona celor 200 de mile marine, 
ca să se îndestuleze cu peștele de aici. Ucañan nu era vinovat de toate 
acestea, chiar dacă nici el însuși nu mai credea acest lucru. Pe de altă 
parte, incepea să se simtă ca un ticălos. De parcă el ar fi scos din mare 
milioanele de tone de scrumbii şi de ton. 

Avea douăzeci şi opt de ani și era printre ultimii din tagma lui. 

Cei cinci fraţi mai mari ai lui lucrau la Lima. Îl credeau fraier 
pentru că era încă dispus să iasă cu o barcă asemănătoare cu precursoa- 
rea unei plăci de surf, pentru a aștepta pe întinderile pustiite ale apelor 
de lângă coastă tonul și scrumbiile. Care nu veneau. Fraţii săi obiș- 
nuiau să-i repete că pe morţi nu poți să-i mai învii. Dar era în joc viața 
tatălui său, care, în ciuda celor aproape șaptezeci de ani, ieșea în larg 
în fiecare zi. Până în urmă cu câteva săptămâni, oricum. Acum, 
bătrânul Ucaâan nu mai mergea la pescuit. Zăcea acasă, chinuit de o 
tuse ciudată, cu faţa plină de pete, și părea să-și piardă mințile. Juan 
Narciso se încăpățâna să creadă că bătrânul va trăi atâta vreme cât el 
va reuși să păstreze vie tradiţia. 

Strămoșii lui Ucaăan, yunga şi moche, foloseau bărci din papură 
de peste o mie de ani, încă dinaintea sosirii spaniolilor în țară. Popu- 
laseră zona de coastă din nordul îndepărtat până jos, în regiunea 
orașului Pisco de azi, și aprovizionau cu peşte imensa metropolă Chan 
Chan. În acele vremuri, regiunea era bogată în wachaques, mlaștini 
situate în apropierea țărmului, alimentate de izvoare subterane cu apă 
dulce. Acolo creştea în cantități sălbatice iarba-albă din care Ucañan 
Şi cei care mai rămăseseră în meseria sa încă işi mai îimpleteau caballi- 
tos, aidoma celor din bătrâni. Construcţia era neobișnuită. Lungă de 
trei până la patru metri, cu prora ascuțită, arcuită în sus şi ușoară ca 
un fulg, impletitura din papură era practic de nescufundat. Pe vremuri, 
tăiau cu miile valurile în fața „Peștelui de aur“, regiunea de coastă 
numită așa pentru că și în zilele proaste puteai aduce acasă o pradă mai 
bogată decât prindeau acum oameni ca Ucañan în cele mai temerare 
visuri ale lor. 

Dar mlaștinile au dispărut. Odată cu ele, și pipirigul. 

El Niño era măcar previzibil. Odată la câțiva ani, în apropierea 
Crăciunului, curentul Humboldt, de obicei rece, se încălzea în lipsa 
alizeelor şi sărăcea în substanţe nutritive, iar scrumbiile, bonitos şi sar- 
delele nu se arătau, nemaigăsind nimic de mâncat. De aceea, străbunii 
lui Ucafian botezaseră acest fenomen El Niño, în traducere liberă 
„copilul Isus“. Câteodată, copilul Isus se mulțumea pur și simplu să 

zăpăcească puţin natura, dar la fiecare al patrulea sau al cincilea an tri- 
mitea peste oameni pedeapsa cerului, de parcă ar fi vrut să-i şteargă de 
pe faţa pământului. Vijelii, averse de treizeci de ori mai abundente și 
lavine mortale de nămol: de fiecare dată, îşi pierdeau viaţa sute de 
oameni. El Niño venea și pleca; așa fusese dintotdeauna. Nu te împri- 
eteneai cu el, dar te obișnuiai cumva. Însă, de când bogăţia Pacificului 
era înghițită de năvoade cu o deschidere în care încăpeau douăsprezece 
Jumbo jeturi unul lângă altul, nici rugăciunile nu mai erau de folos. 

S-ar putea, îi trecu lui Ucaâan prin cap în timp ce hula îi legăna 
caballito, să fiu într-adevăr prost. Și prost, şi vinovat. Noi toți suntem 
vinovaţi pentru că ne agățăm speranţele de un sfânt protector catolic, 
care nu face nimic nici împotriva lui El Niño, nici împotriva 
asociaţiilor pescăreşti sau a acordurilor dintre state. 

Odinioară, se gândi el, aveam șamani în Peru. Ucaâan ştia din 
povestiri ce găsiseră arheologii în vechile temple precolumbiene 
din apropierea orașului Trujillo, chiar în spatele Piramidei Lunii. 
Nouăzeci de schelete zăcuseră acolo, bărbaţi, femei şi copii, omorâți 
in bătaie sau înjunghiați. Într-o încercare disperată de a stăvili 
puhoaiele din anul 650, marii preoți sacrificaseră nouăzeci de oameni 
și El Niño plecase. 

Cine ar trebui jertfit pentru a opri pescuitul exagerat? 

Ucañan se înfioră de propriile gânduri. Era un bun creştin. Îl iubea 
pe Isus Hristos şi îl iubea pe Sfântul Petru, patronul pescarilor. Parti- 
cipase cu tot sufletul la procesiunile de San Pedro, când statuia din 
lemn a protectorului său era plimbată cu barca din sat în sat. Dar chiar 
și așa, dimineaţa dădeau cu toţii fuga la biserică, însă adevăratele focuri 
ardeau noaptea. Ș$amanismul era în floare. Dar care Dumnezeu poate 
ajuta acolo unde însuși copilul Isus neagă că ar putea curma noua neno- 
rocire a pescarilor, influența Lui epuizându-se în dezordinea forțelor 
naturii, și că oricum, tot restul ar fi, mă rog frumos, treaba politicie- 
nilor şi a lobbyştilor? 

Ucañan se uită spre cer și clipi. 

Promitea să fie o zi frumoasă. 

Momentan, nord-vestul peruan era perfect idilic. De zile întregi nu 
se vedea nici un nor pe cer. Surferii erau încă în paturile lor. Era prea 
devreme pentru ei. Ucañan ieșise cu caballito în larg de mai bine de 
jumătate de oră, laolaltă cu o duzină de alți pescari. Soarele nu se 
arătase încă. Acum răsărea încet de după munții învăluiţi în ceață, 
cufundând marea în lumini pastelate. Orizontul nesfârșit, argintiu 
până atunci, căpătă o nuanţă delicată de albastru. În zare se puteau 
ghici siluetele unor gigantice nave de transport, care se îndreptau 
spre Lima. 

Neimpresionat de frumuseţea dimineţii, Ucañan întinse mâna la 
spate și scoase la iveală calcalul, tradiționalul năvod roșu al pescarilor 
de pe caballito, lung de câțiva metri și prevăzut de jur imprejur cu 
cârlige de diferite mărimi. Privi critic ochiurile fine. Stătea în picioare 
în barca sa de stuf. În caballito nu aveai loc să te aşezi, în schimb la 
pupa era prevăzut un spațiu generos de depozitare a echipamentului 

și năvoadelor. Vâsla, o jumătate de guayaquil cum nu se mai folosea 
altundeva în Peru, o sprijinise de-a latul în faţa lui. Era a tatălui său. 
O luase pentru ca bătrânul să simtă puterea cu care Juan Narciso 
străpungea apa. În fiecare seară, de când i se îmbolnăvise tatăl, Juan 
punea vâsla lângă mâna dreaptă a acestuia, încredințat fiind că, 
simţind-o, bătrânul va şti că are cine să ducă mai departe tradiția familiei. 

Spera ca tatăl său să își dea seama ce atingea acolo, Căci fiul nu şi-l 
mai recunoștea. Ucañan termină inspecția calcalului. Îl examinase deja 
la mal, dar năvoadele erau preţioase și meritau o verificare dublă. Pier- 
derea unui năvod însemna sfârşitul. Chiar dacă el, Ucañan, era în 
echipa învinșilor din pocherul pentru ultimele resurse ale Pacificului, 
nu avea de gând să își permită nici cea mai măruntă neglijenţă și nici 
să se lase în voia băuturii. Nimic nu i se părea mai greu de suportat 
decât privirea celor fără de speranță, care își lăsau bărcile și năvoadele 
în paragină. Ucañan ştia că, dacă ar întâlni-o vreodată în oglindă, o ase- 
menea privire l-ar ucide. 

Se uită în jur. De ambele părți, mica flotă de caballitos plecate în 
dimineața aceasta la drum împreună cu el se întindea până departe, la 
un kilometru și mai bine distanță de țărm. Azi, căluţii nu dansau în 
sus şi în jos, ca în alte zile. Abia dacă erau valuri. Următoarele ore pes- 
carii aveau să le petreacă aici afară, răbdători până la fatalism. Între 
timp, li se alăturaseră bărci mai mari, din lemn, și un trauler care trecu 
pe lângă ei îndreptându-se spre largul mării. 

Ucañan privi nehotărât cum bărbații și femeile îşi lăsau calcalurile 
să alunece în apă, ancorându-le cu grijă de bărci. Geamandurile roșii 
și rotunde lunecau luminoase pe suprafața apei. Ucañan ştia că era 
timpul să se apuce de treabă, dar continuă să se gândească la zilele tre- 
cute, privind, pierdut, în zare. 

Câteva sardele. Asta fusese tot. 

Urmări din priviri traulerul care se făcea tot mai mic. Şi anul acesta 
venea un El Niño, ce-i drept unul comparativ inofensiv. Câtă vreme 
se menținea între anumite limite, El Niño putea să aibă și o altă faţă, 
una zâmbitoare şi binevoitoare. Momiți de temperaturile mai plăcute, 
tonul auriu şi rechinul-ciocan, care în mod normal nu se simțeau bine 
aici, se rătăceau în curentul Humboldt. În acele zile de Crăciun, ajun- 
geau pe masă porții impunătoare. E adevărat că înainte de asta, puţinii 
peşti mici sfârşeau în stomacul celor mari, în loc să nimerească în 
năvodul pescarilor, dar nu puteau avea totul. Cine ieşea Într-o zi ca 
asta mai departe pe mare avea în orice caz şanse să ia acasă una din 
bucăţile grase. 

Gânduri fără rost. Caballitos nu ieșeau aşa departe în larg. La 
adăpostul grupului se mai aventurau uneori la 10 kilometri depărtare 
de uscat. Căluții țineau piept și valurilor puternice, călăreau pur ŞI 
simplu pe coama lor. În larg, problema era curentul. Dacă mai era 
și vreme aspră cu vânt suflând dinspre țărm, trebuia să depui ceva efort 
fizic pentru a-ţi readuce caballito la mal. 

Unii nu se mai întorseseră. 

Drept ca lumânarea şi neclintit, Ucañan stătea pe papura împletită. 
În lumina dimineții începuse așteptarea bancurilor, care nu aveau să 
vină nici azi. Scrută întinderea Pacificului în căutarea traulerului. Pe 
vremuri ar fi găsit de lucru fără probleme pe unul dintre vapoarele 
mari sau în fabricile de făină de pește, dar acum se terminase și cu asta. 
După acele El Niños devastatoare de la sfârșitul anilor nouăzeci, chiar 
şi muncitorii din fabrici își pierduseră slujbele. Marile bancuri de sar- 
dele nu se întorseseră niciodată. 

Ce-i rămânea de făcut? Nu-și mai permitea încă o zi fără să 
prindă ceva. 

Ai putea să le înveţi pe senoritas să facă surf. 

Asta era alternativa. O slujbă intr-unul din nenumăratele hoteluri, 
sub a căror putere covârșitoare vechiul Huanchaco se chircea văzând 
cu ochii. Să pescuiască turiști. Să poarte o jacheţică ridicolă, să ames- 
tece cocktailuri. Sau să le provoace țipete de plăcere americancelor 
răsfăţate. La surf, la schi nautic, seara târziu în camera lor. 

Dar tatăl lui ar muri în ziua în care Juan ar tăia legătura cu trecu- 
tul. Chiar dacă bătrânul nu mai era cu mintea întreagă, ar fi simţit că 
mezinul său îşi pierduse credinţa. 

Ucañan strânse pumnii până i se albiră încheieturile. Apoi scoase 
vâsla şi, hotărât şi cu toată puterea, începu să urmărească traulerul 
dispărut. Mişcările îi erau brutale, sacadate de furie. Cu fiecare cufun- 
dare a vâslei se mărea distanţa dintre el şi ceilalți. Înainta cu viteză. 
Astăzi, știa asta, nu aveau să-i împiedice intoarcerea nici valurile bruște 
şi abrupte, nici vreun curent perfid, nici vreun vânt puternic din 
nord-vest. Acum sau niciodată. În apele mai adânci mai existau ton, 
bonito şi macrou, şi nu erau rezervaţi exclusiv traulerelor. Erau în 
egală măsură și ale lui. 

După un timp se opri şi privi înapoi. Huanchaco, cu casele sale 
inghesuite, se făcuse mai mic. De jur împrejur vedea doar apă. Nici 
un proprietar de caballito, care să-i fi urmat exemplul. Mica flotă 
rămăsese mult în urmă. 

Pe vremuri trăiam cu un deşert în Peru, spusese odată tatăl său, 
cel din inima ţării. Între timp, avem două deșerturi; al doilea este 
marea din faţa casei noastre. Ne-am transformat în locuitori ai deşertu- 
lui care se tem de ploaie. 

Era încă prea aproape. 

În timp ce continua să vâslească cu lovituri puternice, Ucaăan simți 
intorcându-i-se vechea incredere. Aproape euforic, se imagină călărind 
la nesfârşit pe apă pe căluţul lui, până acolo unde din mare țâșnesc cu 
miile spinări argintii, cascade strălucitoare în lumina soarelui, unde din 
valuri se ridică din adâncuri cocoaşele cenușii ale balenelor şi se ivesc 
peștii-spadă. Vâsla îl îndepărta tot mai mult de duhoarea trădării. 
Braţele lu: Ucaăan se mișcau parcă de la sine şi când, în sfârșit, lăsă 
vâsla jos, din satul de pescari se mai vedea doar o siluetă cubică cu pete 
albe imprejur: hotelurile, mucegaiul modern care sclipea în soare și se 
întindea fără oprelişti. 

Ucañan simţi cum îl cuprinde teama. Niciodată nu se mai încu- 
metase atât de departe în larg. Nu cu caballito. Dumnezeule, era cu 
totul altceva să simţi scânduri sub picioare, și nu doar legătură de 
papură îngustă, cu vârf ascuţit. Ceaţa dimineţii l-ar fi putut înșela, dar 
acum între el și Huanchaco erau cu siguranță mai mult de doispre- 
zece kilometri. 

Era singur. 

Ucafan aşteptă un moment. Adresă în gând o scurtă rugăciune 
Sfântului Petru, să îl aducă acasă sănătos, fericit, cu barca plină de 
pește. Apoi respiră adânc aerul sărat al dimineţii, scoase ca/calul şi îl 
lăsă să alunece fără grabă în apă. Ochiurile prevăzute cu cârlige 
dispărură pe rând în întunericul sticlos, până când lângă caballito 
rămase doar pluta roșie a năvodului. 

Ce se putea întâmpla? Vremea era frumoasă și, în plus, Ucañan ştia 
exact unde se află. În imediata apropiere, se înălța de pe fundul mării 
un masiv din lavă împietrită, un mic lanţ prăpăstios de munți. Vârfu- 
rile îi ajungeau până aproape de suprafaţa apei. Trăiau pe el anemone 
de mare, scoici și raci. O mulțime de pești mici sălășluiau în crăpături 
și prin peșteri. Dar și exemplare mari ca tonul, bonito și peștele-spadă 
veneau să vâneze aici. Pentru traulere era prea periculos să opereze în 
zonă, exista pericolul să fie spintecate de muchiile ascuţite ale stânci- 
lor și, în plus, zona nu oferea destul pește pentru un pescuit la scară 
mai mare. 

Dar pentru curajosul călăreț al unui caballito era mai mult decât 
suficient. 

Ucaăan zâmbi pentru prima dată în acea zi. Se legăna în sus și în 
jos. Aici, ce-i drept, erau valuri ceva mai înalte decât în imediata 
vecinătate a țărmului, dar lui îi era în continuare foarte bine pe pluta 
lui de papură. Se întinse și clipi spre soarele galben și palid ce se ridi- 
case peste munți. Apoi luă din nou vâsla și din câteva mișcări își con- 
duse caballito în curent. Se așeză pe vine și se pregăti să privească în 
următoarea oră pluta năvodului care dansa pe apă nu departe de barcă. 


După o oră prinsese trei bonitos. Aceștia zăceau grași și lucioşi în 
spaţiul de depozitare neacoperit din caballito. 

Ucaăan era în delir. Era mai mult decât prada pe ultimele patru 
săptămâni... S-ar fi putut întoarce acum, dar dacă tot era aici, putea la 
fel de bine să mai aștepte. Ziua începuse îmbucurător. Şi se putea sfârși 
și mai bine. 

În plus, avea tot timpul din lume. 

În vreme ce caballito plutea lin de-a lungul stâncilor, Ucaăan îi lăsă 
calcalului trânghia mai lungă, privind cum pluta se îndepărta săltând. 
Căuta mereu din priviri porțiunile mai deschise la culoare de pe 
suprafaţa apei, unde se înălțau stâncile. Era important să se țină sufi- 
cient de departe de ele, pentru a nu primejdui năvodul. Căscă. 

Frânghia zvâcni ușor. 

În momentul următor, pluta dispăru în valuri. Se ivi apoi iar, țâșni 
în sus, dansă sălbatic încoace și încolo preţ de câteva secunde și fu iarăși 
trasă în adânc. 

Ucañan apucă frânghia. Aceasta se întinse în strânsoare și îi zdreli 
pielea din palme. Înjură. În clipa următoare, caballito se întoarse pe o 
parte. Ucaâan dădu drumul frânghiei pentru a nu-și pierde echilibrul. 
Adânc sub apă, pluta sclipi roșiatic. Întinsă ca o coardă, frânghia 
cobora abrupt, trăgând după ea pupa micuţei bărci de papură. 

Ce dracu” se petrecea aici? 

Trebuie să fi intrat ceva în năvod, ceva mare și greu. Poate un 
pește-spadă. Dar peștele-spadă s-ar fi mișcat mai repede și ar fi tras 
caballito după el. Acel ceva ce se prinsese în ochiurile năvodului trăgea 
în jos. 

Ucañan încercă, febril, să pună iar mâna pe frânghie. O nouă zvâc- 
nire zgudui barca. Fu tras înainte și ateriză în valuri. Apa îi pătrunse 
în plămâni. leși la suprafață tușind și scuipând, și văzu caballito pe 
jumătate inundat. Prora ascuţită stătea drept în sus. Din spațiul des- 
chis de depozitare, peştii bonitos alunecau înapoi în mare. La vederea 
lor îl apucă furia și îndârjirea. Erau pierduţi. Nu se putea scufunda 
după ei, pentru că era ocupat până peste cap să-și salveze caballito și 
pe sine. 

Captura unei dimineţi. Totul de pomană! 

Vâsla plutea în apropiere. Ucañan nu o băgă în seamă. O s-o ia mai 
târziu, gândi el. Se aruncă apoi cu toată forţa în lung peste proră și 
încercă să o apese în jos. Ajunse complet sub apă, cu caballito cu tot, 
care în continuare era tras fără milă în jos. Se târî de-a bușilea peste 
papura netedă până la pupă. Pipăi cu mâna dreaptă în interiorul 
spațiului de depozitare până găsi ce căuta. Mulţumescu-ţi ție, Sfinte 
Petre! Cuţitul nu fusese luat de ape, și nici masca de scafandru, cel mai 
preţios avut al său alături de calcal. 

Tăie frânghia dintr-o lovitură. 

Instantaneu, caballito ţâșni în sus și corpul lui Ucañan se răsuci în 
jurul propriei axe. Văzu cerul rotindu-se deasupra sa, ajunse din nou 
cu capul sub apă și se regăsi, în sfârșit, gâfâind pe barca de papură, ce 
se legăna iar agale, de parcă nimic nu s-ar fi întâmplat. 

Se ridică amețit. Pluta năvodului nu se zărea nicăieri. Căută din pri- 
viri vâsla pe suprafaţa apei. Aceasta plutea pe valuri, nu departe de el. 
Ucañan manevră barca spre ea cu mâinile, până reuși să tragă vâsla la 
sine. O puse în faţa lui și cercetă împrejurimile. 

Uite-le! Petele albe din apa cristalină. 

Ucañan înjură mult timp în gura mare. Se apropiase prea mult de 
formațiunile submarine și își încurcase ca/calul în ele. Nu-i de mirare 
că îl trăsese la fund. Se lăsase pradă visurilor idioate. Și unde era 
năvodul, acolo era bineînțeles și pluta. Câtă vreme năvodul era agăţat 
de stânci, ea nu putea urca. Era prinsă zdravăn de el. 

Ucafian cugetă. 

Da, ăsta era răspunsul, aţa trebuie să fi fost. Și totuși, îl uimea bru- 
talitatea cu care era să fje tras la fund. Singura explicaţie plauzibilă 

părea a fi aceea că își pierduse năvodul din cauza stâncilor, dar indo- 
iala persista. 

Năvodul pierdut! 

Nu-l putea pierde. 

Cu lovituri rapide de vâslă, Ucaâan readuse barca în locul unde se 
desfășurase scurta dramă. Privi iscoditor în jos, încercând să distingă 
ceva în apa clară, însă în afară de câteva porțiuni mai deschise, lipsite 
de contur, nu văzu nimic. Nici urmă de năvod sau de plută. 

Acesta să fi fost, oare, locul? 

Era un om al mării. Își petrecuse viaţa pe mare. Chiar și fără apa- 
ratură sofisticată, Ucañan ştia că se află la locul corect. Aici trebuise 
să reteze frânghia, pentru ca bărcuţa lui de papură să nu fie ruptă în 
bucăţi. Năvodul lui se afla undeva, acolo, jos. 

Ar fi trebuit să îl aducă inapoi. 

Gândul de a se scufunda nu prea în convenea lui Ucaâan. Deși era 
un înotător excelent, ca majoritatea marinarilor, se temea de apă. Nu 
toți pescarii iubeau marea, deși aceasta îi chema în larg zi de zi. Mulți 
dintre ei pescuiseră toată viaţa și nu puteau trăi fără ea, deși nici cu ea 
n-o duceau prea grozav. Marea le irosea forța vitală, le reţinea câte 
puţin din ea pentru fiecare pește prins, lăsând în urmă, prin birturile 
din port, figuri uscate și tăcute, figuri care nu mai așteptau nimic de 
la viață. 

Dar Ucañan avea o comoară! Un cadou de la un turist pe care il 
scosese anul trecut în larg. Luă masca de scafandru din spaţiul de depo- 
zitare, scuipă în ea și o umezi grijuliu ca să nu se aburească sub apă. 
Apoi o clăti în mare, o apăsă pe față și-și trase cureaua peste cap. Era 
o mască destul de scumpă, cu margini din latex moale, elastic. Dispo- 
zitiv de respirat sau tub de alimentare cu aer nu avea, dar nici nu îi 
trebuiau. Își putea ține respirația cât să coboare suficient de mult încât 
să smulgă un năvod dintre stânci. 

Ucaăan evaluă pericolul de a fi atacat de un rechin. În general, la 
latitudinile acestea nu se întâlneau exemplare periculoase pentru 
oameni. Rareori fuseseră văzuţi rechini-ciocan sau mako, prădând 
năvoadele pescarilor, dar mai departe în larg. Marii rechini albi nu se 
prea apropiau de coastele peruane. Era, totuși, o diferenţă să te scu- 
funzi în apa deschisă din imediata apropiere a stâncilor și a recifelor, 
ca aici, care ofereau o oarecare protecție. Oricum, socoti Ucañan, nu 
un rechin avea pe conștiință năvodul lui. 

Propria neatenție era de vină. Asta era tot. 

Îşi umplu plămânii și sări în valuri. Era important să ajungă repede 
jos, altfel aerul inspirat l-ar fi ținut la suprafață ca pe un balon. Cu 
corpul în poziție verticală și capul înainte se îndepărtă de suprafaţă. 
Din barcă, apa părea întunecată și impenetrabilă, dar acum în jurul 
lui se deschidea o lume prietenoasă și luminoasă, cu vedere clară spre 
reciful vulcanic ce se întindea pe o lungime de câteva sute de metri. 
Din loc în loc, stâncile erau mângâiate de soare. 

Ucaăan abia dacă zări câțiva pești, dar oricum nu era atent la ei. 
Privirea lui cerceta aglomerarea de stânci în căutarea ca/calului. Prea 

mult nu putea rămâne aici jos, căci valurile i-ar fi putut îndepărta 
barca. Dacă în următoarele secunde nu zărea nimic, trebuia să iasă la 
suprafaţă și să facă o a doua încercare. Chiar cu riscul de a trebui să 
încerce de zece ori! Şi dacă dura o jumătate de zi. Nu se putea intoarce 
fără năvod. 

Atunci văzu pluta plasei: sale de pescuit. 

Plutea deasupra unei: protuberanţe stâncoase, la o adâncime de zece 
până la cincisprezece metri. Năvodul atârna exact dedesubt. Părea să 
se fi prins în mai multe locuri. Peşti de recif minuscul: roiau printre 
ochiuri. La apropierea lui Ucañan se împrăștiară. Adoptă o poziţie ver- 
ticală, bătu apa cu picioarele și începu să desprindă ca/calul. Curentul 
în umfla cămașa deschisă. 

Îi sări în ochi faptul că năvodul era zdrențuit complet. 

Se holbă buimăcit la dezastru. Stâncile nu ar fi putut provoca 
aşa ceva. 

Ce Dumnezeu se dezlănţuise aici? 

Și unde era acum acel ceva? 

Cuprins de neliniște, Ucañan incepu să pipăie calcalul. Se părea că 
îl aşteptau zile întregi de cârpit. Poate nu va reuși din prima încercare, 
dar chiar şi un ca/cal distrus tot mai avea o valoare. 

În cele din urmă se opri. 

N-avea nici un rost. Trebuia să iasă la suprafață, să se uite după 
caballito și să mai coboare o dată. 

În timp ce se gândea, în jurul lui se petrecu o schimbare. Întâi crezu 
că soarele fusese acoperit de un nor. Lumina ce dănţuise pe stânci 
dispăruse, reciful și plantele nu mai aruncau umbră... 

Incremeni. 

Mâinile lui, năvodul, toate își pierdură culoarea și păliră. Trecerea 
era prea bruscă și nu putea fi provocată doar de nori. În câteva secunde, 
cerul de deasupra lui Ucaâan se întunecase. 

Dădu drumul la calcal și privi în sus. 

Cât vedea cu ochii, sub suprafața apei începuse să se adune un banc 
de pești strălucitori, lungi cât braţul. De uimire, Ucaâan lăsă să îi scape 
o parte din aerul din plămâni, care se ridică spumegând. Se întrebă de 
unde s-ar fi putut ivi dintr-odată imensul banc. Nu mai văzuse nicio- 
dată ceva asemănător. Trupurile păreau să stea aproape pe loc, doar 
când și când se observa zvâcnetul unei aripioare dorsale sau câte un 
animal ţâșnind în față. Apoi, brusc, bancul își corectă poziţia cu câteva 
grade. Peștii se mișcară ca un singur organism, iar trupurile se lipiră și 
mai mult unele de altele. 


Așadar, comportament tipic pentru un banc de pești. Totuși, ceva 
nu era în regulă cu el. Nu comportamentul peștilor îl irita cel mai 
mult, ci peștii înșiși. | 

Erau pur şi simplu prea mulți. 

Ucafan se învârti în jurul propriei axe. Oriunde ar fi privit, 
mulțimea uriașă a peștilor se pierdea în infinit. Își lăsă capul pe spate 
şi văzu printr-un gol dintre trupuri umbra bărcii sale mișcându-se ușor 

pe suprafața cristalină. Apoi se inchise și această ultimă perspectivă. 
Se intunecă și mai mult, iar aerul rămas în plămânii săi începu să îl 
ardă dureros. 

Dorade, gândi descumpănit. 

Aproape că nu mai spera nimeni la întoarcerea lor. Ar fi trebuit 
să se bucure. Doradele scoteau un preţ destul de bun pe piaţă și 
un năvod plin ochi asigura pentru multă vreme hrana unei familii 
de pescari. 

Insă Ucafian nu putea să se bucure. 

In schimb, teama i se furişa în suflet. 

Bancul de pești era incredibil de mare. Se întindea de la un ori- 
zont la altul. Doradele distruseseră ca/ca/ul? Un banc de dorade? Dar 
cum era posibil așa ceva? 

Trebuie să pleci de aici, își spuse. 

Se îndepărtă de stânci, împingându-se cu picioarele. Preocupat să 
iși mențină calmul, urcă încet și controlat, expulzând în continuare 
resturi de aer. Corpul său se indrepta spre trupurile înghesuite unul 
in altul, care îl despărțeau de suprafaţă, de lumina soarelui și de barca 
lui. Orice mișcare în banc incetase, era o aglomerare nesfârșită de indi- 
ferență cu ochii holbaţi. Și totuși, avea impresia că animalele apăruseră 
așa subit numai pentru el, de parcă l-ar fi așteptat. 

Vor să mă oprească, îi trecu prin minte. Vor să mă împiedice să 
ajung inapoi în barcă. 

Brusc îl cuprinse groaza. Inima îi bătea nebunește. Nu mai fu atent 
la viteză, nu se mai gândi la calcalul zdrenţuit şi la plută, nu mai irosi 
vreun gând la caballito, voia doar să străpungă desimea îngrozitoare de 
deasupra sa și să ajungă înapoi la suprafață, înapoi la lumină, în ele- 
mentul său, în siguranţă. 

Câţiva pești țâșniră în lături. 

Din mijlocul lor, ceva șerpui spre Ucañan. 


După o vreme, vântul se înteţi. 

Nici urmă de nori pe cer. Era și rămânea o zi frumoasă. Valurile 
se măriseră abia perceptibil, fără a deveni însă incomode pentru un 
om într-o barcă mică. 

Dar nu se zărea nici un om. 

Nimeni, cât vedeai cu ochii. 

Doar caballito, printre ultimele de felul său, plutea încet spre 
oceanul deschis. 


PARTEA | 


ANOMALI 


Și al doilea înger a vărsat cupa lui în mare, și marea s-a pre- 
făcut în sânge ca de mort, și din toate câte sunt în mare orice 
suflare de viață a murit. Și cel de al treilea a vărsat cupa lui în 
râuri și in izvoarele apelor şi s-au prefăcut în sânge. Și am auzit 

A . A . 
pe ingerul apelor, zicând : Drept ești Tu... 


Apocalipsa Sfântului loan, cap. 16 


Săptămâna trecută, pe coasta chiliană, valurile au adus la mal 
un cadavru uriaș, neidentificat, care s-a descompus rapid la aer. 
Potrivit pazei de coastă chiliene, masa aceea informă ar fi doar 
o mică parte dintr-o masă mai mare, observată anterior plutind 
pe apă. Experții chilieni nu au găsit nici un fel de oase, pe care 
un vertebrat le-ar mai fi avut chiar şi într-o asemenea stare. 
Massa este prea mare pentru o piele de balenă și nici nu are miro- 
sul specific, au declarat ei. Cercetările de până acum au 
evidenţiat asemănări uimitoare cu așa-numitele g/obster. În repe- 
tate rânduri, aceste uriaşe mase gelatinoase au fost aduse la mal 
în diferite zone ale coastei. Se pot face doar supoziţii privind 
proveniența lor. 


CNN, 17 aprilie 2003 


4 martie 


Trondheim, coasta norvegiană 


Orașul era, de fapt, mult prea plăcut pentru a găzdui universităţi 
și centre de cercetare. Mai ales în Bakklandet sau pe Mollenberg nu se 
voia instaurarea „partout“ a unei imagini de metropolă a tehnologiei. 
În mijlocul mulțimii multicolore de case din lemn modernizate, de 
parcuri și biserici cu aspect de ţară, de construcţii pe piloni în râu 
și curți dosnice pitorești, îți pierea orice dor de progres, cu toate 
că NTNU, marea Universitate tehnică a Norvegiei, se afla imediat 
după colț. 

Mai rar un astfel de oraș unde să se împletească atât de adânc tre- 
cutul cu viitorul ca în Trondheim. Prin urmare, Sigur Johanson se 
considera norocos că locuia în Kirkegata pe Mollenberg, la parterul 
unei căsuțe zugrăvite în ocru, cu acoperiș cu fronton și cu scara și buian- 
drugul albe, care ar fi stors lacrimi de fericire oricărui regizor holly- 
woodian. Aici timpul părea să se fi oprit. Cu toate că îi mulțumea 
destinului că îl hărăzise biologiei marine și, implicit, uneia dintre 
ramurile ei de cercetare actuale, pe Johanson locul și momentul actual 
îl interesau doar în mică măsură. Era un vizionar Şi, ca toţi vizionarii, 
era preocupat de noul absolut, ca și de idealurile de mult apuse. 
Viaţa sa era tributară spiritului lui Jules Verne. De la el incoace, nimeni 
nu mai știuse să îmbine cu atâta artă suflul fierbinte al epocii mașinilor, 
cavalerismul ultraconservator şi setea pentru tot ce părea imposibil, 
aşa cum o făcuse marele francez. Prezentul, în schimb, era un melc 
care ducea în spinare constrângeri și profanări, şi care nu își găsea locul 
în universul lui Sigur Johanson. Recunoștea cerințele prezentului, îl 
slujea, îi îmbogăţea zestrea, dar îl dispreţuia pentru ceea ce făcea din 
acesta. 

Dimineaţa târziu, după un weekend prelungit dedicat trecutului, 
Johanson își conducea jeepul spre terenurile de cercetare ale NTNU, 
trecând prin Ovre Bakklandet, având cursul strălucitor al Nidelvei la 
dreapta sa. Traversase păduri și vizitase sate izolate, uitate de timp. 
Dacă ar fi fost vară, ar fi luat Jaguarul și ar fi pus în portbagaj un 
coş de picnic cu pâine proaspătă, pateu din ficat de gâscă de la maga- 
zinul de delicatese și o sticlă mică de Traminer aromat, de preferință 
din 1985. De când plecase din Oslo, Johanson depistase o serie de 
locuri în care încă nu dădeau năvală nici băștinașii dornici de relaxare, 
şi nici turiștii. Cu doi ani în urmă, descoperise din întâmplare un lac 


23 


FRANK SCHĂTZING 


ascuns, unde, spre marea lui satisfacție, dăduse peste o casă țărănească, 
destul de dărăpănată. Îi luase ceva timp să îl depisteze pe proprietar; 
acesta era unul din șefii de la societatea petrolieră de stat a Norvegiei, 
Statoil, care acum locuia în Sravanger. În schimb, achiziționarea imo- 
bilului mersese repede. Omul se bucurase că era cineva dispus să preia 
casa și o vânduse la un preț de nimic. În săptămânile următoare, Johan- 
son plătise câțiva imigranți ilegali ruși să o refacă la un preț avantajos, 
până când cocioaba ajunsese să corespundă imaginii pe care și-o făcuse 
el despre refugiile bonvivanţilor de la sfârșitul secolului: al XIX-lea, 
refugii care le vor fi servit ca locuinţă de țară și loc de desfătare. 

Îşi petrecea aici serile lungi de vară cu privirea spre lac, citindu-i pe 
clasicii vizionari, de la Thomas Morus până la Jonathan Swift şi H.G. 
Wells. Asculta Mahler și Sibelius, îl asculta pe Glenn Gould la pian și 
simfoniile lui Bruckner dirijate de Celibidache. Își făcuse o bibliotecă 
mare. Johanson deţinea câte două exemplare din aproape toate cărțile 
și CD-urile sale preferate. Nu intenționa să renunţe la nici unele, indi- 
ferent unde s-ar fi aflat în acel moment. 

Mașina urcă terenul ușor în pantă. Johanson ajunse în fața clădirii 
principale a NTNU, o construcție imensă cu aspect de palat, datând 
de la începutul secolului XX, acum pudrată cu zăpadă. În spatele ei, se 
întindea adevăratul domeniu al universităţii cu săli de curs și labora- 
toare. Zece mii de studenţi populau o zonă ce reprezenta un orășel în 
sine. Un du-te-vino zgomotos domnea peste tot. Johanson își permise 
un oftat de mulțumire. Fusese minunat pe malul lacului. Totul era atât 
de izolat și plin de inspirație! Vara trecută o luase de câteva ori cu el 
pe asistenta șefului de la departamentul de cardiologie, pe care o știa 
din călătoriile de serviciu. Trecuseră destul de repede la obiect, însă la 
sfârșitul verii Johanson pusese capăt legăturii. Nu dorea o relație 
serioasă, cu atât mai mult cu cât ştia foarte bine care era realitatea. El 
avea cincizeci şi şase de ani, ea era cu treizeci de ani mai tânără. O astfel 
de relație mergea pentru câteva săptămâni, însă nu intra în discuţie 
pentru o viață, peste al cărei prag Johanson oricum lăsa și lăsase să 
păşească puțini oameni. 

Parcă în locul rezervat pentru el și traversă spre clădirea Facultății 
de Științe Naturale. În drum spre birou, mai dădu un tur imaginar 
lacului și aproape că n-o observă pe Tina Lund, care stătea la geam şi 
care se întoarse la intrarea lui. 

— Ai cam întârziat, îl tachină ea. Din cauza vinului roșu sau nu te-a 
lăsat cineva să pleci? 

Johanson zâmbi. Lund lucra pentru Statoil și se invârtea cu 
precădere prin institutele de cercetare ale Sintef. Așezământul era una 
din cele mai mari institute autonome de cercetare din Europa. În spe- 
cial industria offshore norvegiană îi datora câteva modificări novatoare. 
Colaborarea strânsă dintre Sintef și NINU era unul dintre factorii 
care întăriseră reputaţia orașului Trondheim drept centru de cercetare 
tehnologică. Instalaţiile Sintef se întindeau în toată zona. Lund, care 
în scurta și vertiginoasa ei carieră ajunsese deja coordonatoare adjunctă 
a proiectului de forare a noilor zăcăminte de petrol, își ridicase tabăra 

de doar câteva săptămâni la Institutul de tehnică marină Marintek, tot 
o filială a Sintef. 

Dezbrăcându-și paltonul, Johanson îi admiră silueta înaltă și suplă. 
O plăcea pe Lund. Cu câţiva ani în urmă, aproape că se înfiripase ceva 
între ei, dar se opriseră la jumătatea drumului, căzând de acord că e 
mai bine să rămână buni prieteni. De atunci se consultau reciproc în 
probleme de serviciu și ieșeau uneori să ia masa impreună. 

- Oamenii bătrâni ca mine trebuie să își facă somnul, răspunse 
Johanson. Bei o cafea? 

- Dacă ai. 

Se uită în secretariat și găsi o cafetieră plină. Secretara nu se vedea 
nicăieri. 

- Doar cu lapte, strigă Lund. 

- Ştiu. 

Johanson turnă cafeaua în două pahare mari, puse lapte într-al ei 
și se întoarse în birou. 

— Știu totul despre tine, ai uitat? 

- N-ai ajuns chiar așa departe. 

- Nu, slavă cerului! Stai jos. Ce te-aduce pe aici? 

Lund își luă cafeaua, bău din ea, dar nu dădu semne că ar vrea să 
se așeze. 

- Un vierme, cred. 

Johanson ridică din sprâncene și o studie. Lund îi intoarse privi- 
rea, de parcă ar fi așteptat ca el să răspundă înainte să-și formuleze 
întrebarea. Tipic pentru ea. Un temperament nerăbdător. 

Johanson luă o înghițitură. 

- Crezi? 

În loc să răspundă, Lund luă de pe pervaz un recipient din oțel și 
îl puse pe birou în faţa lui. Era inchis ermetic. 

— Uită-te înăuntru. 

Johanson deșurubă capacul și îl ridică. Recipientul era pe jumătate 
plin cu apă. Înăuntru se unduia ceva lung și păros. Johanson îl studie 
cu atenţie. 

— Ai idee ce poate fi? întrebă Lund. 

Johanson ridică din umeri. 

- Viermi. Două bucăți. Exemplare destul de impunătoare. 

— Asta este și părerea noastră. Doar specia ne dă bătăi de cap. 

- Pentru că nu sunteţi biologi. Sunt viermi Polychaeta. Anelizi, 
dacă numele îți spune ceva. 

— Ştiu ce înseamnă Polychaeta. Lund ezită. Poţi să Îi examinezi și să 
îi clasifici? Expertiza ne-ar trebui destul de urgent. 

- Păi da. Johanson se aplecă și mai mult peste micul recipient. După 
cum spuneam, e clar că sunt anelizi. Tare frumușei, chiar. Coloraţi. 
Fundul mării e populat de animăluţele astea, n-am idee ce specie sunt. 
De ce vă îngrijorează? 

— Ar fi bine dacă am ști. 

— Nici măcar asta nu ştiţi? 

- Provin de la marginea continentului. De la 700 de metri 
adâncime. 

Johanson își scărpină bărbia. Animalele din recipient zvâcneau și 
se contractau. Vor să mănânce, se gândi, doar că aici nu e nimic de 
mâncare. I se părea remarcabil faptul că încă mai trăiau. Celor mai 
multe organisme nu prea le pria când erau scoase de la adâncimi atât 
de mari. 

Își ridică privirea. 

— Aș putea să mă uit la ei. Poate mâine? 

- Ar fi bine. Lund făcu o pauză. Ai remarcat ceva, nu-i aşa? Ti-am 
văzut privirea. 

- Posibil. 

- Despre ce e vorba? 

- Nu ştiu să spun exact. Nu sunt taxonom. Anelizi există de toate 
culorile și formele. Nici eu nu cunosc oferta completă, și pot spune 
că știu destul de multe. Ăștia mi se par... ei bine, pur și simplu, nu 
știu încă. 

- Păcat. Expresia Tinei se înăspri. Apoi zâmbi dintr-odată. De ce 
nu te apuci să îi examinezi chiar acum și la prânz îmi spui părerea ta? 

— Aşa repede? Păi ce crezi tu că fac eu aici, de fapt? 

- "Ţinând cont de ora la care ai apărut, mă indoiesc că te îneci 
în muncă. 

Era cam aiurea, dar avea dreptate. 

- Fie, oftă Johanson. Din partea mea, ne putem vedea la unu la 
cantină. li pot tăia în bucățele sau aveai de gând să te imprietenești mai 
indeaproape cu ei? 

- Fă ce crezi că e mai bine. Ne vedem, Sigur. 

leși în grabă. Johanson privi în urma ei, întrebându-se dacă nu s-ar 
putea înfiripa totuși o idilă între ei. Dar viaţa Tinei Lund se desfășura 
în pas alergător. Era prea agitată pentru un tip contemplativ ca el, 
căruia nu-i plăcea să alerge după alții. 

Se uită peste corespondență, dădu câteva telefoane și în cele din 
urmă transportă recipientul cu viermi în laborator. Era vorba de poly- 
chaeta, fără îndoială. Făceau parte, alături de lipitori, din încrengătura 
Annelida, a viermilor inelaţi, și nu reprezentau o formă de viaţă cu 
adevărat complexă. Pe zoologi îi fascinau din alte motive. Polychaeta 
era una dintre cele mai vechi forme de viață cunoscute. Fosilele des- 
coperite le demonstrau existenţa, sub aproape aceeași formă, încă din 
perioada cambriană mijlocie, deci cu aproximativ 500 de milioane de 
ani în urmă. Populau în număr mare mările și adâncurile, fiind rare în 
apă dulce și în solurile umede. Aeriseau sedimentul și serveau drept 
hrană peştilor și racilor. Celor mai mulți oameni le inspirau scârbă, 
probabil și pentru că, în urma conservării în alcool, își pierdeau culo- 
rile splendide. Johanson, în schimb, îi considera supraviețuitorii unei 
lumi apuse şi ceea ce vedea i se părea neasemuit de frumos. 

Timp de câteva minute examină corpurile roz din recipient, cu 
excrescenţe tentaculare și smocuri de perișori. Apoi stropi pe rând vier- 
mii cu soluţie de clorură de magneziu, pentru a-i decontracta. Existau 

mai multe metode de a omori un vierme. Uzuală era aceea de a-l băga 
în alcool, în vodcă sau în lichior limpede. Din perspectiva omului, 
aceasta promitea să fie o moarte în extaz, deci nu cea mai rea modali- 
tate de a trece în neființă. Viermii erau însă de altă părere şi, dacă nu 
aveai grijă să-i decontractezi înainte, în chinurile morţii se strângeau 
într-un ghem tare. La asta servea clorura de magneziu. Mușchii anima- 
lelor se relaxau, după care puteai face cu ei ce voiai. 

Ca măsură de precauţie, îl congelă pe unul din ei. Era bine să ai 
întotdeauna un exemplar de rezervă, dacă voiai mai târziu să efectuezi 
analize genetice sau să examinezi izotopii stabili. Pe al doilea vierme 
îl băgă în alcool, îl mai examină o vreme şi îl puse pe planșeta de lucru, 
unde îl măsură. Șaptesprezece centimetri. Apoi îl secționă pe lungime 
și scoase un fluierat ușor. 

„Băiete, dar ştiu că ai cu ce muşca“, murmură el. 


Si în interior, construcția caracteristică adeverea vietatea ca fiind 
un vierme inelat. Trompa, pe care Polychaeta o pot scoate fulgerător 
când îşi vânează prada, era vârâtă în învelișul corpului. Era înzestrat 
cu maxilare de chitină și cu mai multe rânduri de dinți minusculi. 
Johanson văzuse o mulțime de asemenea creaturi pe dinăuntru și pe 
dinafară, dar mărimea acestor maxilare întrecea orice cunoştea el. Cu 
cât privea mai mult viermele, cu atât mai tare îl încerca bănuiala că 
această specie nu fusese catalogată încă. 

Ce practic, se gândi. Faimă și onoruri! Când se mai întâmplă să des- 
coperi o specie nouă? 

Nu era încă sigur, așa că apelă la internet şi scotoci o vreme prin 
jungla de dare. Era într-adevăr uimitor. Acest vierme exista, și totuși 
nu exista. Încetul cu încetul, Johanson deveni curios de-a binelea. Era 
atât de fascinat de ceea ce făcea, incât aproape că uită pentru ce studia 
animalul. Când, în cele din urmă, se grăbi spre cantină pe sub aco- 
perișurile de sticlă ale universităţii, era deja cu cincisprezece minute 
în întârziere. Năvăli înăuntru, o zări pe Lund la o masă în colț și se 
duse spre ea. Stătea la umbra unui palmier și îi făcea cu mâna. 

- Îmi cer scuze, spuse, m-ai așteptat mult? 

- Ore întregi. Mor de foame. 

- Putem comanda tocăniță de curcan, propuse Johanson. A fost 
excelentă săptămâna trecută. 

Lund încuviinţă. Se știa că Johanson se pricepe la mâncare. Ea își 
comandă o Cola lângă tocăniță. Johanson se răsfăță cu un pahar de Char- 
donnay. În timp ce el stătea cu nasul vârât în pahar, încercând să afle dacă 
vinul miroase sau nu a dop de plută, Lund se foia neliniștită pe scaun. 

- Ei bine? 

Johanson luă o inghițitură și plescăi din buze. 

- E aşa cum se cuvine. Proaspăt și dens. 

Lund îl privi fără să înțeleagă. Apoi își dădu ochii peste cap. 

- În ordine. 

Johanson lăsă paharul jos și puse picior peste picior. Îi făcea plăcere 
să-i pună răbdarea la încercare. Din moment ce ea îl aștepta luni dimi- 
neaţa ca să-i dea de lucru, merita să o chinuie. 

- Anelide, din clasa polichete, asta stabilisem deja. Sper că nu te 
aștepți la un raport complet, asta ar dura câteva săptămâni sau luni. 
Deocamdată, aș cataloga cele două exemplare ale tale ca fiind o mutație 
sau o specie nouă. Sau mai degrabă ambele variante, ca să fiu exact. 

- Eşti oricum, numai exact nu. 

- Scuze. Pot să te întreb unde aţi găsit chestiile astea? 

Lund îi descrise locul. Era la o distanţă considerabilă de țărm, acolo 
unde platforma continentală norvegiană se întâlnea cu oceanul. Johan- 
son ascultă îngândurat. 

- Pot să întreb ce faceţi acolo? 

- Cercetăm batogul. 

- O, mai există? Ce veste imbucurătoare! 

- Lasă-te de glume! Ştii care sunt problemele când vrei să extragi 
petrol. Nu vrem să ni se reproşeze ulterior că am neglijat ceva. 

- Construiţi o platformă? Credeam că exploatarea e in regres. 

- Deocamdată, asta nu e problema mea, spuse Lund uşor enervată. 
Eu vreau doar să ştiu dacă se poate construi acolo sau nu. Nu am mai 
forat așa departe în larg. Trebuie să verificăm condițiile tehnice. Tre- 
buie să demonstrăm că respectăm regulile de protecţia mediului. Așa 
că mergem să vedem ce înoată prin zonă și cum arată mediul incon- 
jurător, ca să nu-l întărâtăm. 

Johanson încuviință din cap. Lund se lupta cu rezultatele Confe- 
rinței Mării Nordului, după ce Ministerul pentru Pescuit lansase 
acuzaţia că ar fi pompate zilnic în mare milioane de tone de apă indus- 
trială infestată. Nenumărate instalaţii offshore din Marea Nordului și 
de lângă coasta Norvegiei scoteau de pe fundul mării, odată cu petro- 
lul, apa industrială. Aceasta fusese amestecată timp de milioane de ani 
cu ţiţeiul și era saturată cu chimicale. De obicei, în timpul exploatării, 
era separată doar mecanic de petrol şi dirijată direct în mare. Decenii 
întregi, nimeni nu pusese sub semnul întrebării această practică. Până 
când guvernul a însărcinat Institutul norvegian de ştiinţe marine cu un 
studiu, a cărui chintesenţă i-a speriat în egală măsură atât pe ecologişti, 
cât şi concernele petroliere. Anumite substanțe din apa industrială 
dereglaseră ciclurile de înmulţire ale batogului, acționând ca niște hor- 
moni feminini. Peştii masculi deveneau sterili sau își schimbau sexul. 
Păreau a fi amenințate între timp şi alte specii. Prin urmare, s-a solici- 
tat stoparea imediată a deversării, producătorii de petrol fiind forțați 
să caute alternative. 

- Foarte bine că se uită în ograda voastră, spuse Johanson. Cu cât 
sunt mai atenţi, cu atât mai bine. 

— Chiar că îmi eşti de ajutor. Lund oftă. În orice caz, scormonind 
prin coastă, am ajuns la o adâncime destul de mare. Am făcut 
măsurători seismice și am coborât robotul la 700 de metri, să facă poze. 

- Poze cu viermi. 

- Am fost complet surprinși. Nu ne-am fi aşteptat să îi găsim 

acolo jos. 

— Aiurea! Viermi sunt peste tot. Și mai sus de 700 de metri? I-aţi 
găsit și acolo? 

- Nu. Lund se foi nerăbdătoare pe scaun. Care e treaba cu dihăniile 
alea nenorocite? Aș vrea să le clasific, că mai avem o grămadă de lucruri 
de făcut. 

Johanson îşi propti bărbia în mâini. 

- Problema cu viermele tău, spuse, este că de fapt sunt doi viermi. 

Îl privi nedumerită. 

- Bineînţeles. Ţi-am dat doi viermi. 

- Nu la asta mă refer. Mă refer la specie. Dacă nu mă înșel, este 
vorba despre un soi descoperit de curând, despre care până deunăzi 
nu se știa absolut nimic. A fost întâlnit prima oară în Golful Mexic, 
unde își face veacul pe fundul mării şi profită, se pare, de bacteriile care 
folosesc la rândul lor metanul ca sursă de energie pentru a se dezvolta. 

— Metan, zici? 

- Da. Și de aici lucrurile devin interesante. Viermii tăi sunt prea 
mari pentru specia lor. Vreau să spun că există anelizi care cresc până 
la doi metri și peste. Trăiesc și destul de mult. Dar aceia sunt de alt cali- 
bru şi trăiesc în cu totul alte părți. Dacă viermii tăi sunt identici cu cei 
din Golful Mexic, atunci au crescut serios de la descoperirea lor și până 
acum. Cei din golf măsoară maximum cinci centimetri, ai tăi sunt de 
trei ori mai lungi. Și nici nu au fost menţionaţi până acum pe coasta 
continentală norvegiană. 

- Interesant. Cum îţi explici toate astea? 

- Glumești! Nu-mi pot explica. Singurul răspuns pe care îl pot găsi 
în momentul ăsta este că aţi dat peste o specie nouă. Felicitări! Ca aspect, 
aduce cu viermele de gheață mexican, însă după mărime și anumite 
Caracteristici, cu un vierme complet diferit. Mai bine zis, cu strămoșul 
unui vierme despre care credeam că ar fi dispărut de mult. Un mic 
monstru cambrian. Mă mir însă că... 

Ezită. Societăţile petroliere cercetaseră zona atât de minuţios, încât 
un vierme de asemenea dimensiuni ar fi trebuit de mult descoperit. 

— Că? insistă Lund. 

- Păi, din două una: sau am fost cu toții chiori, sau noii tăi prieteni 
nu au fost acolo iniţial. Poate provin de la o adâncime și mai mare. 

- Și atunci ne punem întrebarea cum de au urcat atât de sus. Lund 
tăcu un moment, apoi întrebă: Când poţi termina raportul? 

- Văd că iar mă presezi. 

- În nici un caz nu pot aștepta o lună! 

- În ordine, zise Johanson ridicând mâinile împăciuitor. Va trebui 
să îţi trimit viermii în voiaj prin lume, dar am eu oamenii mei. Dă-mi 
două săptămâni. Și nu incerca să mai negociezi termenul. Mai repede 
nu merge, oricât aș vrea. 

Lund nu răspunse nimic. În timp ce privea fix în faţa ei, sosi și mân- 
carea, dar nu se atinse de ea. 

— Și zici că se hrănesc cu metan? 

- Cu bacterii care mănâncă metan, o corectă Johanson. Un sistem 
simbiotic destul de alambicat, despre care alți oameni mai deştepţi ca 
mine iți pot povesti mai multe. Dar asta e valabil pentru viermele 
despre care cred eu că este înrudit cu al tău. Încă nu există nici o dovadă. 

- Dacă e mai mare decât cel din Golful Mexic, atunci are şi apetit 
mai mare, cugetă Lund. 

- În orice caz, mai mare decât al tău, spuse Johanson cu o privire 
spre farfuria ei care rămăsese neatinsă. Și m-ar ajuta dacă ai găsi și alte 
exemplare din specia ta de monștri. 

- Nu va fi o problemă. 

- Mai aveţi și alții? 

Lund încuviinţă cu o expresie ciudată pe chip. Apoi începu să 
mănânce. 

- Vreo duzină, spuse. Dar jos mai sunt. 

- Mulți? 

- Păi, e doar o bănuială... Lund făcu o pauză. În orice caz, câteva 
milioane. 


12 martie 


Vancouver Island, Canada 


Zilele veneau și plecau, dar ploaia rămânea. Leon Anawak nu își 
amintea când mai plouase așa, fără încetare, în ultimii ani. Privi afară, 
spre oceanul neted şi monoton. Orizontul apărea ca o linie de culoa- 
rea mercurului, între suprafața apei și masa joasă a norilor. Acolo, în 
spate, începea să se întrevadă o pauză în răpăiala care dura de zile 
întregi, deși nu era sigur. Putea fi la fel de bine și ceața care se apropia. 
Oceanul Pacific trimitea ce voia el şi, de obicei, o făcea fără preaviz. 

Fără a scăpa linia din ochi, Anawak acceleră Blue Shark, ieşind și 
mai departe în larg. Zodiacul, cum erau numite bărcile gonflabile mari 
și motorizate, era ocupat complet. Dar cei doisprezece oameni în pele- 
rine impermeabile, înarmaţi cu binocluri de campanie și aparate de 
filmat, tocmai își pierduseră orice urmă de interes pentru activitatea 
lor. Așteptaseră mai bine de o oră și jumătate să apară balenele cenușii 
și balenele cu cocoașă, care părăsiseră în februarie lagunele din Baja 
California şi apele hawaiene, pentru a porni spre locurile arctice 
unde se hrăneau pe timpul verii. În acest scop parcurgeau de fiecare 
dată şaisprezece mii de kilometri. Călătoria lor le ducea din Pacific 
prin Marea Bering în Marea Ciukotsk, până la banchiza polară și apoi 
în ţara huzurelii, unde își umpleau burțile cu tot felul de creveţi. Când 
zilele începeau să se scurteze, porneau din nou la drum, înapoi, spre 
Mexic. Acolo, la adăpost de orci, cei mai aprigi dușmani ai lor, își adu- 
ceau pe lume puii. De două ori pe an, turmele uriașelor mamifere 
marine traversau Columbia Britanică și apele de lângă Vancouver 
Island. În aceste luni, locuri ca Tofino, Ucluelet și Victoria erau aglo- 
merate din cauza staţiilor de whale watching. 

Nu şi în acest an. 

Ar fi trebuit ca reprezentanţii uneia sau alteia dintre specii să-și fi 
arătat de mult capul sau înotătoarea pentru fotografia obligatorie. Pro- 
babilitatea de a întâlni mamiferele marine era atât de mare în această 
perioadă, încât Davies Whaling Station garanta vederea balenelor, în 
caz contrar, ei asigurând ieșiri gratuite în larg. Uneori puteau trece 
câteva ore fără să vezi nimic, dar o zi întreagă era chiar curat ghinion. 
O săptămână întreagă fără balene era prilej de îngrijorare, însă asta nu 
se întâmpla niciodată. 

Dar de această dată, animalele păreau să se fi pierdut undeva între 
California şi Canada. Aventura nu avu loc nici astăzi. Oamenii își 

puneau la loc camerele, căci, odată întors acasă, nu aveai altceva de 
povestit decât că ai navigat de-a lungul unui țărm stâncos, probabil 
încântător, ascuns în spatele perdelelor de ploaie. 

Anawak, care la fiecare vizită în larg obișnuia să ofere explicații şi 
comentarii, simți că limba i se lipește de cerul gurii. In decursul ulti- 
melor nouăzeci de minute recitase istoria locului și înșirase anecdote, 
ca să nu lase atmosfera să se fleșcăiască de tot. In mod evident, nimeni 
nu mai voia să audă ceva despre vreo balenă sau vreun urs negru. Epui- 
zase toate șmecheriile pe care le ştia. Se tot gândea la cauza lipsei bale- 
nelor. Poate că dispariția turiștilor plătitori ar fi trebuit mai degrabă 
să îl îngrijoreze, dar nu era stilul lui. 

- Ne întoarcem, anunță. 

Tăcură toţi, dezamăgiţi. Intoarcerea prin Clayoquot Sound avea să 
dureze un sfert de oră şi mai bine. Hotări să încheie măcar după-amiaza 
razant. Oricum erau toţi uzi până la piele. Zodiacul avea două motoare 
puternice care, dacă erau solicitate la maximum, garantau o călătorie 
plină de adrenalină. Viteza era tot ce le mai putea oferi acum oamenilor. 


Casele pe piloni din Tofino și debarcaderul apărură curând în zare, 
iar ploaia încetă brusc. Dealurile și crestele munţilor arătau parcă decu- 
pate din carton cenușiu, iar piscurile erau învăluite în nori şi ceaţă. 
Anawak îi ajută pe pasageri să coboare, după care legă zodiacul. Scara 
care ducea la debarcader era alunecoasă. Pe terasa staţiei se adunau deja 
următorii îndrăzneţi, care aveau să caute aventura în zadar. Anawak 
nici nu se osteni să se mai gândească la ei. Nu era treaba lui să-și facă 
griji pentru alții. 

- Dacă o ţine tot așa, va trebui să ne reprofilăm, spuse Susan Strin- 
ger când il văzu intrând în sala unde erau primiţi turiștii și unde se vin- 
deau biletele. Stătea după tejghea și aranja pliantele în stative. Am 
putea observa veveriţele de pădure, ce zici? 

Whaling Station era un bazar plăcut, plin până la refuz cu artă 
meşteșugărească, suvenire-kitsch, îmbrăcăminte şi cărți. Susan Strin- 
ger lucra la Davies ca administrator. Aşa își finanța studiile, la fel cum 
făcuse şi Anawak. El absolvise cu patru ani în urmă și rămăsese fidel 
stației Davies ca skipper. Folosise lunile de vară ale ultimilor ani 
pentru a publica o carte despre inteligenţa și structura socială a mami- 
ferelor marine, carte de succes, şi își câștigase respectul specialiștilor 
prin experimente spectaculoase. Era tratat ca o stea în ascensiune și 
curgeau ofertele promițătoare de posturi cu dotări tentante. Pe lângă 
acestea, viața modestă din sânul naturii pe Vancouver Island își pier- 
dea progresiv din farmec. Anawak știa că, mai devreme sau mai târziu, 
va ceda și se va muta într-unul din orașele de unde veneau ofertele. Vii- 
torul îi părea deja trasat. Implinise treizeci și unu de ani. În curând avea 
să preia o docenţă sau un post de cercetare într-unul din institutele 
mari, va publica articole în reviste de specialitate și va merge la con- 
grese, va locui într-un apartament scump la etajul superior al unei case 
de al cărei fundament se vor izbi valurile circulației rutiere. 

Incepu să își descheie pelerina de ploaie. 

- Măcar de s-ar putea face ceva, spuse sumbru. 

- Ce-am putea face? 

- Să căutăm. 

- Nu spuneai că vrei să vorbeşti cu Rod Palm despre rezultatele 
cercetărilor telemetrice? 

- Am vorbit. 

- Și? 

— Se pare că nu s-au întâmplat prea multe. În ianuarie, au echipat 
câţiva delfini și lei de mare cu dispozitive de urmărire a traseului 
parcurs și cu asta basta. Datele există, dar toate înregistrările se opresc 
la scurt timp după începerea migraţiei, după care pauză. 

Stringer dădu din umeri. 

- Vin ele, nu-ţi face griji. Câteva mii de balene nu dispar așa, pur 
şi simplu. 

- Ba se pare că dispar. 

Susan zâmbi. 

- Poate așteaptă în trafic la Seattle. La Seattle tot timpul e blocată 
circulația. 

- Foarte amuzant. 

- Hai, nu mai fi îngrijorat! S-a mai întâmplat să întârzie și în alți 
ani. Ce zici, ne vedem deseară la Schooners? 

- Eu... nu. Trebuie să pregătesc experimentul cu beluga. 

Susan îl privi cu severitate. 

- Dacă vrei să afli părerea mea, cam exagerezi cu munca. 

Anawak scutură din cap. A 

- Trebuie s-o fac, Susan. Mă interesează. In plus, habar n-am să joc 
la bursă. 

Apropoul îl viza pe Roddy Walker, prietenul lui Stringer. Era 
broker la Vancouver și își petrecea câteva zile în Tofino. Ideea lui 
despre un concediu consta în special în a enerva pe toată lumea, când 
cu telefonul mobil, când cu sfaturi financiare, totul în gura mare. Strin- 
ger pricepuse de mult că între cei doi nu se va înfiripa vreo prietenie, 
mai ales de când Walker îl pisase pe Anawak o seară întreagă cu 
intrebări despre originea lui. 

- Poate nu-ţi vine să crezi, spuse, dar Roddy poate vorbi și despre 
alte chestii. 

- Pe bune? 

- Dacă îl rogi frumos. 

Sunase cam ironic. 

— În regulă, răspunse Anawak, trec mai târziu. 

- Aiurea. N-o să vii deloc. 

Anawak rânji. 

- Dacă mă rogi frumos. 

Bineînțeles că nu se va duce. O ştiau amândoi. Cu toate astea, 
fata spuse: 

- Ne întâlnim pe la opt, dacă te răzgândești. Poate ar trebui să îţi 
mişti totuși fundul până acolo, altfel o să prinzi rădăcini. Vine şi sora 
lui Tom și să ştii că te place. 

Sora lui Tom nu era cel mai prost argument. Dar Tom Shoemaker 
era director comercial la Davies și lui Anawak îi displăcea gândul să se 
lege prea tare de un loc pe care tocmai încerca să și-l scoată din cap. 

- O să mă gândesc. 

Stringer râse, clătină din cap şi ieși. 

Anawak se ocupă o vreme de clienți, până când apăru 'Tom, care 
preluă tura de după-amiază. leşi apoi pe strada principală din Tofino. 
Davies Whaling Station se afla chiar la intrarea în localitate. Era o 
clădire drăguță, o casă tipică din lemn cu țigle roșii, terasă acoperită și 
cu gazon în față, unde fusese plasată, ca semn distinctiv, o coadă de 
balenă din lemn de cedru, înaltă de șapte metri. În imediata apropiere, 
începea o pădure deasă de brazi. Totul arăta de fapt exact așa cum își 
imaginează europenii Canada. Băștinașii iși aduceau și ei contribuţia, 
povestind cu lux de amănunte seara, la lumina felinarelor, despre întâl- 
nirile lor cu urși în propriile grădini sau despre cum au călărit ei pe spi- 
narea balenelor. Nu toate poveștile erau adevărate, dar cele mai multe 
lucruri da. Vancouver Island își alimenta sârguincios mitul de concen- 
trat de Canada. Fâșia vestică de coastă dintre Tofino și Port Renfrew, 
cu plajele în pantă lină, cu golfurile, mlaștinile, râurile și terenurile 
râpoase însingurate, împrejmuite de brazi și cedri bătrâni de sute de 
ani, atrăgea în fiecare an cohorte de vizitatori. Cu puţin noroc, de la 
mal puteau fi văzute balene cenușii, vidre și lei de mare stând la soare 
in apropierea plajei. Chiar și atunci când marea trimitea ploaie în 
exces, cei mai mulți erau de părere că în acest loc insula aducea cel mai 
mult a paradis. 

Anawak nu avea ochi pentru toate acestea. 

Intră în localitate și o coti, spre debarcader. Acolo era ancorat un 
vas cu pânze, lung de doisprezece metri, vechi şi șubred. Îi aparținea 
lui Davie. Șeful staţiei nu voia să cheltuiască pentru a-l reface. I-l închi- 
riase în schimb lui Anawak pentru o sumă ridicol de mică, iar acesta 
trăia acum acolo și abia dacă își mai vizita adevăratul domiciliu, un 
apartament minuscul în Vancouver City. Îl onora cu vizita lui doar 

când avea mai multă treabă în oraș. 

Cobori sub punte, luă un vraf de hârtii și se întoarse cu ele la firmă. 
În Vancouver avea o mașină, un Ford ruginit. Pe insulă era suficient 
să împrumute din când în când vechiul Land Cruiser al lui Shoema- 
ker. Urcă, porni motorul și merse la Wickaninnish Inn, un hotel de 
inaltă clasă, situat la câțiva kilometri distanţă, pe un promontoriu care 
oferea o privelişte fantastică. Cerul se mai limpezise. Drumul bine 
întreținut traversa pădurea deasă. După zece minute, lăsă mașina într-o 
parcare mică şi porni pe jos, pe lângă copacii uriași căzuţi la pământ și 
aflați în stare de putrefacție lentă. Poteca urca șerpuitoare prin lumina 
verzuie a inserării. Mirosea a pământ umed. De pe crengile brazilor 
invăluiți în mușchi și ferigi picura apă. Totul fremăta de viaţă. 

Când Wickaninnish Inn răsări în faţa lui, scurta pauză petrecută 
departe de compania oamenilor își făcuse deja efectul. Acum că se 
luminase cât de cât, se putea așeza liniştit pe plajă cu hârtiile lui. Mai 
era până să se întunece. În timp ce cobora treptele de lemn ce duceau 

într-un zigzag abrupt de la hotel până jos la mare, se gândi că ar putea 
să-și ofere o cină la Wickaninnish. Bucătăria era excelentă, iar gândul 
Că va sta aici, departe de apucăturile deplasate ale lui Walker admirând 
apusul, îl binedispuse și mai mult. 

La vreo zece minute după ce pusese stăpânire pe un buştean, cu 
ciornele și laptopul în braţe, zări o siluetă coborând scările și plim- 
bându-se de-a lungul plajei. Se ţinea aproape de apa albastră-argintie. 
Era reflux, iar nisipul strălucea în lumina după-amiezii, presărat cu 
bucăți de lemn aduse de apă. Persoana nu părea să se grăbească, dar 
era clar că se îndrepta spre bușteanul lui Anawak, făcând un ocol mare. 
Se încruntă şi încercă să arate cât mai preocupat. După un timp auzi 
zgomotul moale, scârțâitor, al unor paşi care se apropiau. Anawak își 
analiza hârtiile în mod ostentativ, dar concentrarea i se dusese de râpă. 

- Bună, spuse o voce Joasă. 

Anawak ridică privirea. 

În fața lui stătea o femeie atrăgătoare și delicată, având o ţigară în 
mână și un zâmbet prietenos pe chip. Avea cam cincizeci și ceva de ani. 
Părul tuns scurt era cenușiu, faţa arsă de soare și brăzdată cu nenumărate 
riduri. Era desculță, purta blugi și o geacă închisă la culoare. 

- Bună. i 

Sunase mai puţin aspru decât avusese de gând. In momentul în care 
ridicase ochii spre ea, nu îl mai deranjase prezenţa ei. Ochu femeii, de 
un albastru adânc, străluceau de curiozitate. Trebuie să fi fost tare 
curtată în tinereţe. Şi acum mai emana un erotism inefabil. 

— Ce faceţi aici? îl întrebă. 

In alte condiţii ar fi dat un răspuns în doi peri și s-ar fi dus pur și 
simplu mai încolo. Sunt multe moduri în care le poţi da oamenilor de 
înțeles să te lase în pace. 

In schimb, se auzi răspunzând cuminte: 

— Lucrez la un raport despre balenele beluga. Dumneavoastră? 

Femeia trase din ţigară. Apoi se așeză lângă el pe buștean, de parcă 
ar fi fost invitată. El îi studie profilul, nasul îngust și pomeţii înalți, și 
brusc se gândi că nu era deloc o străină. O mai văzuse undeva. 

— Şi eu lucrez la un raport, spuse ea. Dar mă tem că nimeni nu va 
dori să îl citească atunci când va veni vremea să îl public. Făcu o pauză 
şi îl privi. Am fost azi pe vasul dumneavoastră. 

Deci de acolo o știa. O femeie micuță cu ochelari de soare și glugă 
trasă peste cap. 

— Ce se întâmplă cu balenele? îl întrebă. N-am zărit nici măcar una. 

- Nu sunt aici. 

- De ce nu? 

- Asta mă întreb intruna. 

- Nu cunoaşteţi motivul? 

- Nu. 

Femeia încuviință din cap, de parcă ar fi fost familiarizată cu 
fenomenul. 

— Îmi pot imagina ce vă trece prin cap. Nici ai mei nu apar, dar spre 
deosebire de dumneavoastă, eu cunosc motivul. 

- Ai dumneavoastă ce anume nu apar? 

- Poate nu ar trebui să mai așteptați, ci să plecaţi în căutare, pro- 
puse ea fără să-i răspundă la întrebare. 

- Suntem deja în căutare. Anawak își puse ciorna deoparte şi se 
miră singur cât de deschis vorbea cu ea. Parcă s-ar fi întreținut cu o veche 
cunoştinţă. Căutăm în toate modurile imaginabile. 

- Şi cum anume? 

— Prin satelit. Supraveghere de la distanţă. În afară de asta, suntem 
în stare să localizăm dinamica grupurilor prin ecolocaţie. Există tot 
felul de modalități. 

— Și totuși, le e așa de ușor să vă scape? 

- Nimeni nu se aștepta la dispariția lor. La începutul lui martie, au 
mai fost văzute în dreptul oraşului Los Angeles şi cu asta basta. 

- Poate că ar fi trebuit să vă uitaţi mai bine. 

- Poate că da. 

— Și au dispărut toate? 

- Nu, nu toate. Anawak oftă. E puţin mai complicat. Vrețu să intru 
în amănunte? 

- Altfel nu aș fi întrebat. 

- Sunt balene aici. Rezidentele. 

- Rezidente? 

- Lângă Vancouver Island, observăm douăzeci și trei de specii dife- 
rite de balene. Unele trec periodic pe aici, balenele cenușii, cele cu 
cocoașă, balenele vizon, altele trăiesc în regiune. Deja balenele-spadă 
sunt de trei feluri. 

- Balene-spadă? 

- Orcile. 

- A, balenele ucigașe! 

- Denumirea asta e prostie curată, spuse Anawak cu supărare. 
Orcile sunt prietenoase, nu există dovadă că ar fi atacat oameni. Balenă 
ucigașă, balenă criminală, prostia asta au inventat-o istericii ca Yves 
Cousteau, care nu s-a sfiit să numească orcile inamicul public numărul 
unu. Sau Plinius, în Istoria Naturală! Ştiţi ce scrie? „O masă imensă de 
carne, înarmată cu dinți barbari.“ Ce tâmpenie! Cum pot niște dinți 
să fie barbari? 

- Denuiştii pot fi barbari. Femeia trase un fum din țigară. OK, am 
priceput. Ce înseamnă, de fapt, orca? 

Intrebarea îl surprinse pe Anawak. Nu i-o mai pusese nimeni 
până acum. 

- Este denumirea ştiinţifică. 

— Și ce înseamnă? 

- Orcinus Orca. Cel care aparține lumii morților. Dar, pentru 
numele lui Dumnezeu, nu mă întrebaţi a cui a fost ideea. 

Femeia zâmbi în sinea ei. 

- Spuneaţi că există trei tipuri de orci. 

Anawak arătă spre ocean. 

- Orci offshore, despre care ştim foarte puţin. Vin şi pleacă, de 
obicei în grupuri mari. Obișnuiesc să trăiască departe în larg. Orcile 

călătoare, transient orca, duc o viață nomadă, în grupuri mici. Poate 
că ele corespund cel mai bine imaginii de ucigaș. Mănâncă orice: 
foci, lei de mare, delfini și păsări, atacă şi balenele cenușii. Aici, coasta 
fiind stâncoasă, stau exclusiv în apă, dar în America de Sud găsiți unele 
care vânează pe plajă. les pe uscat și prind foci și alte vietăți. 
E fascinant! 

Se opri așteptând altă intrebare, însă femeia tăcu, mulțumindu-se 
să-și sufle fumul în aerul înserării. 

— Al treilea tip trăiește în imediata vecinătate a insulei, continuă 
Anawak. Sunt rezidente. Familii mari. Cunoaşteţi insula? 

- Într-o anumită măsură. 

-În est, spre uscat, există o strâmtoare, Johnstone Strait. Balenele 
rezidente trăiesc acolo tot timpul anului. Se hrănesc exclusiv cu 
somon. Le studiem structura socială de la Începutul anilor șaptezeci. 
Făcu o pauză și o privi încurcat. Dar cum am ajuns la asta? Ce voiam 
de fapt să vă povestesc? 

Ea râse. 

— Îmi pare rău, e vina mea. V-am făcut să pierdeţi firul. Eu trebuie 
să ştiu întotdeauna totul foarte exact. Cred că vă calc pe nervi cu 
întrebările mele. 

- Deformaţie profesională? 

- Din naștere. Şi, de fapt, voiaţi să îmi explicați care balene au 
dispărut şi care nu. 

- Da, asta voiam, dar... 

- Nu aveţi timp. i 

Anawak ezită. Aruncă o privire spre ciornă și spre laptop. În seara 
asta trebuia să termine raportul. Dar seara era lungă. Și îi era foame. 

- Locuiţi la Wickaninnish Inn? o întrebă. 

- Da. 

- Ce faceți în seara asta? A 

- O! exclamă ea și ridică din sprâncene zâmbindu-i. Întrebarea asta 
am auzit-o ultima oară acum zece ani. Ce palpitant! 

Anawak zâmbi la rândul lui. 

— Mărturisesc că mă cam îndeamnă foamea. Mă gândeam să con- 
tinuăm discuţia la masă. 

- Bună idee! Se lăsă să alunece de pe buștean, stinse ţigara și vâri 
mucul în geacă. Dar vă avertizez, eu vorbesc cu gura plină. De fapt, 
vorbesc și întreb nonstop. Mă opresc doar dacă mi se povestește ceva 
care să mă lase fără cuvinte. Așa că dați tot ce aveţi mai bun. Și apropo, 
spuse întinzându-i mâna dreaptă, Samantha Crowe. Spuneţi-mi Sam, 
așa fac toţi. 

Intrară în restaurantul îmbrăcat în sticlă de jur împrejur și găsiră 
un loc la fereastră. Restaurantul era situat în faţa hotelului și trona pe 
o stâncă, de parcă ar fi vrut să pătrundă în mare. De acolo, de sus, 
oferea o superbă priveliște panoramică spre Clayoquot Sound și insu- 
lele sale, spre golf și pădurile aflate în spate. Anul acesta însă, chiar și 
cu o astfel de panoramă spre mare, trebuia să te mulțumești doar cu 
vieţuitoarele marine livrate de la bucătărie. 

- Problema este că balenele călătoare și offshore nu au mai venit, 
explică Anawak. De aceea, nu vedem momentan aproape nici o orcă 
pe coasta de vest. Orcile rezidente sunt la fel de numeroase ca de 
obicei, însă lor nu le place să vină în partea asta, chiar dacă Johnstone 
Strait devine tot mai incomodă pentru ele. 

- De ce nu le place? 

- Cum v-aţi simţi dumneavoastră dacă ar trebui să vă împărțiți casa 
cu bacuri, cargoboturi, vase de lux și de pescuit sportiv? Nenumărate 
bărci cu motor brăzdează apa într-un du-te-vino neincetat. In plus, 
regiunea trăiește din industria lemnului. Cargourile cară în Asia păduri 
întregi. Când pomii dispar, râurile se umplu de nisip, iar somonul își 
pierde locurile de depunere a icrelor. Problema cu balenele rezidente 
e că nu mănâncă decât somon. 

- Înţeleg. Dar nu sunteţi îngrijorat doar pentru orci, nu-i așa? 

- Balenele cenușii şi balenele cu cocoașă ne dau cea mai mare bătaie 
de cap. Poate au făcut un ocol sau poate că nu le place să stăm în bărci 
și să ne holbăm la ele. Anawak clătină din cap. Dar nu e chiar atât de 
simplu. La începutul lui martie, când turmele mari ajung la Vancouver 
Island, balenele sunt cu burţile goale de luni de zile. În timpul iernii 
petrecute în Baja California trăiesc din grăsimea acumulată. Ei bine, 
aceasta se termină cândva. Abia aici se hrănesc din nou. 

- Poate că au trecut pe aici, dar la distanță mai mare de țărm. 

- Acolo nu găsesc suficientă mâncare. Balenelor cenușii, de exem- 
plu, Wickaninnish Bay le oferă o componentă esenţială a hranei lor, 
care în largul oceanului nici nu este de găsit, Onuphis elegans. 

- Elegans? Sună șic. 

Anawak zâmbi. 

- Este un vierme. Lung și subțire. Golful este nisipos, iar viermele 
trăieşte acolo în număr foarte mare. Balenele cenușii îl consumă cu 
mare plăcere. Fără gustarea asta, abia dacă ar ajunge până în regiunea 
arctică. Anawak făcu o pauză și luă o gură de apă. S-a mai întâmplat 
odată să nu apară, pe la mijlocul anilor optzeci. Dar atunci se știa de 
ce. Balenele cenușii fuseseră aproape decimate. Vânate și omorâte. 
De atunci am reuşit să le mai înmulțim cât de cât. Cred că trăiesc 
cam douăzeci de mii de exemplare pe glob, din care cele mai multe în 
apele acestea. 

— Şi au dispărut toate? 

- Și printre balenele cenușii sunt câteva rezidente. Acestea sunt aici. 
Dar sunt puține. 

- Dar balenele cu cocoaşă? 

- Aceeași poveste. Au dispărut. 

- Nu spuneațţi că scrieţi un raport despre balenele beluga? 

Anawak o privi cercetător. 

- Ce-ar fi să povestiți ceva și despre dumneavoastră? o întrebă. Ştiţi, 
mai sunt și alţii curioși. 

Crowe îi aruncă o privire amuzată. 

- Chiar așa? Păi, ştiţi deja ce e mai important. Sunt o bătrână ener- 
vantă care pune întrebări. 

Apăru un chelner și așeză pe masă un platou cu creveţi uriași pe 
risotto cu şofran. În seara asta aveai de gând să stai singur aici, îşi spuse 
Anawak. Fără să te bată careva la cap. Dar îi plăcea de Crowe. 

- Ce întrebaţi? Pe cine şi de ce? 

Crowe scoase din carapace un crevete cu aromă de usturoi. 

- Pur şi simplu. Întreb: e cineva aici? 

- E cineva aici? 

- Corect. 

— Și ce răspuns primiţi? 

Carnea crevetelui dispăru între două șiruri regulate de dinți albi. 

- Încă nu am primit răspuns. 

- Poate ar trebui să întrebaţi mai tare, spuse Anawak bătând apro- 
pouri la comentariul ei de pe plajă. 

- Mi-ar plăcea mie, spuse Crowe mestecând. Dar mijloacele și posi- 
bilitățile mă limitează momentan la un perimetru de vreo două sute de 
ani-lumină. Oricum, la mijlocul anilor nouăzeci analizaserăm șaizeci 
de trilioane de măsurători și, în cazul a treizeci şi şapte, nu știm nici 
acum dacă sunt de proveniență naturală sau dacă a spus cineva salut. 

Anawak se holbă la ea. 

- SETI? o întrebă. Sunteţi de la SETI? 

- Exact. Search for Extra Terrestrial Intelligence. Proiectul de căutare 
PHOENIX, mai exact. 

- Ascultaţi universul? 

- Vreo mie de stele asemănătoare Soarelui, care au mai mult de trei 
miliarde de ani. Da. Este doar un proiect din multe altele, dar poate 
cel mai important, dacă îmi permiteți să mă laud. 

- Măi să fie! 

- Nu e cazul să rămâneţi cu gura căscată, Leon, nu e chiar așa de 
nemaipomenit. Dumneavoastră studiaţi cântecul balenelor, încercând 
să aflați dacă cei de-acolo de jos au ceva de spus. Noi tragem cu ure- 
chea la univers, fiind convinși că adăpostește o puzderie de civilizații 
inteligente. Cu balenele dumneavoastră, probabil că aţi ajuns mult mai 
departe decât noi. 

- Eu am doar câteva oceane, dumneavoastră aveţi întregul univers. 

- Recunosc, noi bâjbâim la altă scară. În schimb, aud mereu că se 
știu mai puţine despre ocean decât despre univers. 

Anawak era fascinat. 

- Și chiar aţi primit semnale care ar putea proveni de la o viață 
inteligentă? 

Crowe scutură din cap. 

- Nu. Am captat semnale pe care nu le putem cataloga. Avem şanse 
foarte mici să realizăm un contact. Poate chiar dincolo de orice pro- 
babilitate. La drept vorbind, poate că ar trebui să mă arunc de pe cel 
mai apropiat pod de atâta frustrare, dar îmi place prea mult să mănânc 
chestiile astea și, pe de altă parte, sunt și obsedată de problemă. Ca 
dumneavoastră de balene. 

- Eu știu măcar, că există. 

- Deocamdată mai degrabă nu, zâmbi Crowe. 

Anawak simţea că are să-i pună mii de întrebări. Dintotdeauna îl 
interesase SETI. NASA demarase pe la inceputul anilor nouăzeci 
proiectul căutării inteligenţelor extraterestre, în mod inspirat chiar la 
aniversarea debarcării lui Columb. Cel mai mare radiotelescop din 
lume, cel din Arecibo, Puerto Rico, lucra pe un program absolut nou. 
Pe parcursul anilor, mulţumită unor sponsori generoşi, SE TI presărase 
de jur imprejurul globului și alte proiecte de căutare a vieții extrateres- 
tre. PHOENIX era unul din cele mai cunoscute. 

- Dumneavoastră sunteţi femeia pe care a interpretat-o Jodie Foster 
în Contact? 

- Eu sunt femeia care tare ar vrea să urce în nava aceea care a dus-o 
pe Jodie Foster la extratereștri. Ştiţi, fac o excepție pentru dumnea- 
voastră, Leon. În mod normal, îmi vine să urlu când mă întreabă 
lumea despre munca mea. De fiecare dată trebuie să explic ore întregi 
cu ce mă ocup. 

- Şi eu la fel. 

- Tocmai. Mi-aţi explicat ceva, deci vă datorez și eu ceva. Ce vreți 
să mai ştiţi? 

Anawak nu stătu mult pe gânduri. 

- De ce nu aţi avut succes până acum? 

Crowe păru amuzată. Îşi mai puse creveţi în farfurie și îl lăsă o 
vreme să aștepte răspunsul. 

- Cine spune că nu am avut? Pe lângă asta, Calea Lactee are vreo 
sută de miliarde de stele. Întâmpinăm oarece probleme în găsirea pla- 
netelor asemănătoare Terrei, pentru că lumina lor e prea slabă. Le 
putem depista doar prin trucuri științifice, dar teoretic e plin de ele. 
Doar că... ascultați dumneavoastră o sută de miliarde de stele! 

- Așa este, zâmbi Anawak. Comparativ cu asta, douăzeci de mii 
de balene cu cocoașă sunt floare la ureche. 

- Păi, se vede pe mine că îmbătrânești și încărunţeșşti făcând treaba 
asta. De parcă ai vrea să demonstrezi existența unui pește minuscul și 
pentru asta ai analiza amănunţit fiecare litru de apă care se află în 
ocean. Dar peştele este mobil. Poţi repeta procedura până în ziua de 
apoi și e posibil să ajungi la convingerea că peştele cu pricina nici nu 
există. Când colo, el există în cantități mari, doar că înoată tot timpul 
în alt litru decât cel pe care îl ai în față. În ceea ce privește programul 
PHOENIX, el ia sub lupă mai mulți litri odată, în schimb ne 
rezumăm la Strâmtoarea Georgia, de exemplu. Înţelegeţi? Există civi- 
lizaţii acolo, undeva. Nu o pot demonstra, dar sunt ferm convinsă că 
numărul lor este infinit. Necazul face că universul este și mai infinit. 
Ne diluează şansele mai rău decât automatul din Arecibo, care se ştie 
cât diluează cafeaua. 

Anawak cugetă. 

- NASA nu a trimis vreodată un mesaj în spaţiu? 

- Aşa deci. Femeii îi luciră ochii. Vreţi să spuneți să nu stăm 
degeaba trăgând cu urechea, ci să ne facem și noi auziţi. Da, a trimis. 
În 1974, am trimis un mesaj din Arecibo spre M 13, ăsta e un grup 
sferic de stele, chiar după colț. Dar lucrul acesta nu ne rezolvă cu 

adevărat problema. Orice mesaj rătăcește fără țintă prin spaţiul inter- 
stelar, indiferent dacă provine de la noi sau de la alții. Ar fi o coinci- 
dență extraordinară să îl intercepteze cineva. Și în plus, e mai ieftin să 
asculți decât să emiţi. 

— Chiar şi aşa. Ar creşte şansele. 

- Poate nici nu vrem asta. 

- Cum așa? întrebă Anawak surprins. Credeam că... 

- Noi o vrem. Dar o grămadă de oameni ar privi asta cu scepticism. 
Mulţi sunt de părere că ar fi mai bine să nu atragem atenţia asupra 
noastră. Ar putea veni unii să ne ia Pământul cel frumos. Vai! Ar putea 
să ne mănânce. 

— Asta e o tâmpenie. 

- Nu ştiu dacă e chiar o tâmpenie. Și eu personal cred că inteli- 
genţele care stăpânesc zborul interstelar ar trebui să fi depășit stadiul 
de scandalagii. Pe de altă parte argumentul nu poate fi ignorat com- 
plet. Oamenii ar trebui să se gândească mai bine cum atrag atenţia 
asupra lor. Altfel există pericolul de a fi prost înţeleși. 

Anawak tăcu. Brusc, se întoarse cu gândul la balenele lui. 

- Nu sunteți descurajată câteodată? o întrebă. 

- Cine nu este? Dar pentru asta există țigări și filme video. 

— Și dacă vă atingeţi scopul? 

- Bună întrebare, Leon! Crowe făcu o pauză și îşi trecu, gânditoare, 
degetele peste fața de masă. De ani întregi mă întreb care este, de fapt, 
adevăratul nostru scop. Cred că, dacă aș ști răspunsul, m-aș opri. Un 
răspuns înseamnă întotdeauna sfârșitul căutării. Poate ne chinuie 
singurătatea existenței noastre. Poate ne neliniștește gândul că ne-am 
fi născut dintr-o întâmplare care nu s-a mai repetat nicăieri. Sau poate 
că vrem să aducem tocmai dovada contrară: că nu mai există nimeni 
altcineva și că ocupăm un loc special în creaţie, care pasămite ni s-ar 
cuveni. Nu ştiu. Dumneavoastră de ce studiați balenele și delfinii? 

- Sunt... curios. 

Nu,nue complet adevărat, își spuse în același moment. E mai mult 
decât simplă curiozitate. Dar ce caut? 

Crowe avea dreptate. În fond, făceau același lucru. Fiecare din ei 
trăgea cu urechea la cosmosul său, în speranţa că va obține răspun- 
suri. Fiecare avea nostalgia societăţii unor fiinţe inteligente, altele 
decât oamenii. 

O nebunie, toată chestia asta. 

Crowe păru să îi ghicească gândurile. 

- La capătul drumului nu se află cealaltă inteligenţă, spuse ea. Să 
nu ne amăgim. În final apare întrebarea: ce va face cealaltă inteligență 
din noi? Cine vom fi noi atunci? Și ce nu vom mai fi? Se lăsă pe spate 
şi îi zâmbi în felul ei prietenos și atrăgător. Știți ceva, Leon, cred că la 
sfârșit se află pur și simplu întrebarea asupra sensului. 

Continuară să vorbească despre tot felul de lucruri, mai puţin 
despre balene și civilizațiile extraterestre. Pe la zece şi jumătate, după 
ce mai băură un pahar în faţa șemineului din salon, Crowe un Bour- 
bon şi Anawak apă, ca de obicei, se despărțiră. Crowe îi spuse că va 

pleca a doua zi dimineaţa. Îl conduse afară. Norii se retrăseseră com- 
plet. Deasupra lor se întindea un cer plin de stele, care părea că vrea 
să îi absoarbă. Stătură o vreme uitându-se în sus. 

- Nu vă săturaţi uneori de stele? întrebă Anawak. 

- Dumneavoastră vă săturaţi de balene? 

Anawak râse. 

- Nu, cu siguranţă nu. 

- Sper din suflet să vă regăsiţi animalele. 

- Am să vă ţin la curent, Sam. 

- Voi afla oricum. Cunoştinţele sunt trecătoare. A fost o seară 
frumoasă, Leon. M-aş bucura să ne mai intersectăm vreodată, dar știți 
cum funcţionează viețile noastre. Aveţi grijă de protejaţii dumnea- 
voastră. Cred că animalele au găsit un prieten adevărat în dumneavoastră. 
Sunteţi un om bun. 

- De ce credeţi asta? 

- În situația mea, crezutul și ştiutul sunt în mod necesar pe aceeași 
lungime de undă. Aveţi grijă de dumneavoastră. 

Işi dădură mâna. 

- Poate ne întâlnim în viaţa viitoare, sub formă de orci, glumi 
Anawak. 

- De ce tocmai orci? 

- Indienii kwakiutl cred că toţi cei care au fost oameni buni în viața 
asta se reîncarnează în orci. 

- Serios? Imi place asta! Crowe râse cu toată fața. Majoritatea ridu- 
rilor, observă Anawak, erau pesemne de la râs. 

- Și dumneavoastră credeţi în asta? 

- Sigur că nu cred. 

- Cum aşa? Nu sunteţi și dumneavoastră unul? 

- Un ce? întrebă el, deși știa exact la ce se referă Crowe. 

- Un indian. 

Anawak simţi cum se încordează în interior. Se văzu prin ochii ei. 
Un bărbat de statură mijlocie, îndesat, cu pomeţii laţi și piele arămie, 
ochii ușor oblici și părul căzându-i pe frunte, drept și negru ca abanosul. 

- Ceva de genul ăsta, îi răspunse după o pauză mult prea lungă. 

Samantha Crowe îl privi cercetător. Apoi scoase la iveală din geacă 
pachetul de ţigări, își aprinse una și trase un fum adânc. 

- Ei bine. Sunt obsedată și de acest subiect, din păcate. Toate cele 
bune, Leon. 

- Și ție, Sam. 


13 martie 


Coasta norvegiană și Marea Nordului 


Timp de o săptămână, Sigur Johanson nu o văzu și nici nu primi 
vreo veste de la Tina Lund. Fusese ocupat să-l suplinească pe un coleg 
bolnav, ţinând câteva cursuri în plus. Era ocupat și cu scrierea unui 
articol pentru National Geographic şi cu dotarea pivniţei de vinuri, 
motiv pentru care reluă corespondenţa lâncezindă cu un cunoscut din 
orășelul alsacian Riquewihr care, în calitatea sa de reprezentant al renu- 
mitei crame Hugel & Fils, se afla în posesia unor rarităţi. Johanson 
intenţiona să își ofere câteva din aceste rarități de ziua lui. În plus, des- 
coperise pe undeva o înregistrare pe vinil a Jnelului Nibelungilor din 
1959, dirijat de Sir Georg Solti, și începuse să-și scurteze serile cu ea. 
Sub puterea unită a lui Hugel și Solti, viermii lui Lund căzuseră în 
dizgrație, cu atât mai mult cu cât, în ceea ce-i privea, nu mai apăruseră 
alte rezultate. 

În a noua zi după întâlnirea lor, primi un telefon de la Lund, care 
în mod clar era foarte binedispusă. 

- Pari al naibii de exuberantă, constată Johanson. Trebuie să îmi 
fac griji pentru obiectivitatea ta științifică? 

- Se poate, răspunse ea în doi peri, veselă. 

- Explică-te. 

- Mai târziu. Ascultă, ZPorvaldson va fi mâine la marginea platfor- 
mei continentale și va scufunda un robot. Ai chef să vii și tu? 

Johanson își recapitulă i in gând obligaţiile. 

- Înainte de prânz sunt ocupat, răspunse. Trebuie să îi familiarizez 
pe studenţi cu sex-appeal-ul sulfobacteriilor. 

— Asta pică prost. Vasul pornește dis-de-dimineaţă. 

- De unde? 

- Din Kristiansund. 

Kristiansund se afla la o oră de mers cu mașina, la sud-vest de 
Trondheim, pe o coastă stâncoasă bătută de vânt și de valuri. De la 
aeroportul învecinat se ieșea cu elicopterul pe insulele de forare, care 
se înșirau una lângă alta pe platforma continentală a Mării Nordului 
și de-a lungul canalului norvegian. Doar în dreptul Norvegiei se 
aflau aproximativ șapte sute de platforme pentru forarea petrolului: 
Și gazului. 

- Nu pot veni mai târziu? propuse Johanson. 

- Poate că da, răspunse Lund după o scurtă tăcere. Nici nu-i o idee 
rea. Dacă stau să mă gândesc, am putea merge amândoi mai târziu. Ce 
faci poimâine? 

- Nimic ce n-ar putea suferi amânare. 

- Atunci totul e stabilit. Mergem amândoi mai târziu, rămânem 
peste noapte pe 7Porvaldson şi avem tot timpul pentru observații 
și evaluări. 

- Am înţeles eu bine? Vrei să întârzii din cauza mea? 

- Păi da. Am... deci tocmai mi-a venit ideea că aș putea petrece şi 
eu jumătate de zi pe coastă și tu să vii acolo după-amiază devreme. 
Zburăm apoi împreună până la Gullfaks și de acolo ne transferăm 
pe Thorvaldson. 

- Îmi place la nebunie să te aud improvizând. Pot să știu și eu de 
ce complici așa lucrurile? 

- Cum adică? Așa e mai ușor pentru tine. 

- Da, pentru mine. Dar mâine-dimineaţă tu ai putea fi deja la bord. 

- Poate că îmi place să îţi țin companie. 

- Ce minciună şarmantă, spuse Johanson. Fie. Deci vei fi pe țărm. 
Şi de unde anume te pescuiesc? 

- Du-te la Sveggesundet. 

- O, Doamne! Cătunul ăla? De ce tocmai Sveggesundet? 

- Este un cătun foarte drăguţ, spuse Lund apăsat. Ne întâlnim în 
Fiskehuset. Ştii pe unde vine? 

- Am cercetat suficient realizările civilizaţiei din Sveggesundet. 
Este restaurantul de pe malul mării, lângă biserica veche de lemn? 

- Exact. 

- La trei 

- La trei e minunat. Eu am grijă de elicopter. Ne va lua de acolo. 
Lund făcu o pauză. A: primit deja vreun rezultat? 

- Din păcate, nu. Poate mâine. 

- Ar fi bine. 

— Se rezolvă. Nu-ţi face griji. 

Incheiară discuţia. Johanson se încruntă. Iarăşi viermele. Se înghe- 
suia înapoi în linia întâi, solicitându-i întreaga atenţie. 

Era într-adevăr uimitor ca o nouă specie să apară ca din neant într-un 
sistem ecologic în mare măsură cunoscut. Viermii în sine nu aveau nimic 
neliniștitor. Probabil că nu erau pe placul oricui. Ideea unor colective 
organice le displăcea oamenilor din principiu, în primul rând din motive 
psihologice. In rest, viermii erau mai degrabă folositori. 

E chiar logic să fie aici, îşi spuse Johanson. Dacă sunt într-adevăr 
rude ale viermelui de gheață, atunci trăiesc indirect din metan. Și 
zăcăminte de metan se găseau pe toate coastele continentale, deci și în 
dreptul Norvegiei. 

Dar chiar şi aşa era ciudat. 

Rezultatele taxonomilor și ale biochimiștilor vor răspunde la toate 
întrebările. Câră vreme nu le avea în față, putea să se dedice la fel de 
bine traminerului aromat de Hugel. Spre deosebire de viermi, acesta 
din urmă era destul de rar. Cel puţin recoltele anumitor ani. 

Când păși a doua zi în biroul său, Johanson găsi două scrisori adre- 
sate lui personal care conțineau rapoartele taxonomice. Mulţumit, se 
uită peste rezultate și vru să le pună deoparte. Apoi le mai citi o dată, 
mai atent. : 

Ciudate animale. Într-adevăr. 

Îndesă hârtiile în servietă și se duse la curs. Două ore mai târziu, 
îşi conducea jeepul prin ţinutul plin de fiorduri spre Kristiansund. 
Venise dezgheţul. Porţiuni mari de zăpadă dispăruseră, lăsând în urmă 
peisaje negre-maronii. Vremea îţi dădea de furcă, fiindcă nu știai cum 
să te îmbraci. Jumătate din personalul de la universitate era răcit. 
Johanson fusese prevăzător și luase cu el o geantă care încăpea la limită 
în elicopter. N-avea chef nici să se aleagă cu vreo răceală pe Tþorvald- 
son, nici să fie constrâns să poarte o anumită ținută. Lund se va amuza 
ca de obicei pe seama lui, văzându-l cu atâta bagaj, dar îi era totuna. 
Dacă ar fi fost după el, Johanson și-ar fi luat și o saună transportabilă. 
In plus, bagajul său conţinea câteva produse care se pretau a fi degus- 
tate în doi, într-o noapte petrecută împreună pe vas. E drept că erau 
prieteni, dar asta nu însemna că trebuie neapărat să păstreze distanţa. 

Johanson conducea încet. Ar fi putut ajunge la Kristiansund într-o 
oră, dar nu îi stătea în fire să se grăbească. Străbătuse jumătate din 
drum, iar acum drumul ducea de-a lungul apei și peste o serie de 
poduri. Johanson savura panorama sălbatică. La Halsa, traversă fior- 
dul cu bacul şi merse mai departe spre Kristiansund. Alte poduri se 
ridicau peste marea de culoarea ardeziei. Kristiansund se întindea pe 
mai multe insule micuţe. Traversă orașul și trecu pe insula istorică 
Averoy, unul din primele locuri populate imediat după ultima eră gla- 
ciară. Sveggesundet se afla în colțul extrem al insulei, un sat drăgălaș 
de pescari. În plin sezon, năvăleau aici armate întregi de turiști. Bărcile 
ieșeau fără încetare spre insulele înconjurătoare. Acum locul era mai 
puţin frecventat și dormita în așteptarea verii care să aducă profit. 

Două ore mai târziu, când Johanson intra cu jeepul în parcarea pie- 
truită de la Fiskehuset, un restaurant cu terasă şi vedere la mare, locul 
părea aproape pustiu. Era închis. În ciuda frigului, Lund stătea la una 
din mesele de lemn de afară. Era însoţită de un bărbat tânăr, pe care 
Johanson nu îl cunoștea. Ceva din felul în care stăteau așa unul lângă 
altul pe banca de lemn îl făcu să intre la bănuieli. Se apropie de ei și își 
drese vocea. 

- Am ajuns prea devreme? 

Ea ridică privirea. Ochii îi străluceau ciudat. Johanson își mută 
atenţia înspre bărbatul de lângă ea, un tip atletic spre treizeci de ani, 
cu păr blond-închis și figură frumoasă, și bănuiala i se transformă 
în certitudine. 

- Vreţi să vin mai târziu? spuse Johanson tărăgănind cuvintele. 

- Kare Sverdrup, făcu Lund prezentările. Sigur Johanson. 

Blondul zâmbi spre Johanson și îi întinse mâna. 

- Tina mi-a povestit multe lucruri despre dumneavoastră. 

— Sper că nimic neliniștitor. 

Sverdrup râse. 

- Ba da, chiar așa. Mi-a spus că sunteţi un reprezentant extrem de 
atrăgător al tagmei profesorale. 

- Un bătrânel extrem de atrăgător, îl corectă Lund. 

- Un bătrânel extrem de cool, completă Johanson. Se aşeză pe 
banca din fața lor, își ridică gulerul hanoracului și puse alături mapa 
cu rapoartele. Partea taxonomică, îi zise el. Foarte amănunțită. Îţi pot 
face un rezumat. Îl privi apoi pe Sverdrup. Ne-ar displăcea să vă plic- 
tisim, Kare. V-a povestit Tina despre ce e vorba sau s-a limitat să ofteze 
ca O îndrăgostită? 

Lund îl privi urât. 

- Înţeleg. Deschise mapa şi scoase plicul cu rapoartele. Deci, am 
trimis unul din viermii tăi la Muzeul Senckenberg din Frankfurt şi 
altul la Institutul Smithsonian. În aceste două locuri, lucrează cei mai 
buni taxonomi pe care îi ştiu. Ambii sunt specialişti î în tot ce vier- 
muieşte. Un alt vierme a plecat la Kiel pentru o microscopie electro- 
nică cu fascicul baleiat. Încă nu am primit raportul, nici pe cel de la 
analiza cu spectrometrul de masă. Deocamdată, îți pot spune doar în 
ce privință au căzut specialiştii de acord. 

- Și anume? 

Johanson se lăsă pe spate și puse picior peste picior. 

- Toți sunt de acord că nu pot cădea de acord. 

- Ce edificator! 

- În mare, mi s-au confirmat bănuielile. Este vorba, mai mult ca 
sigur, de specia Hesiocaeca methanicola, cunoscută şi sub numele de 
viermele de gheață. 

- Mâncătorul de metan? 

- O exprimare incorectă, draga mea, dar... mă rog. Asta-i una. Cea- 
laltă veste este că maxilarele și șirurile enorme de dinţi le dau de gândit. 
Aceste trăsături indică un animal de pradă sau unul care forează ori 
macină. lar asta e ciudat. 

- De ce e ciudat? 

— Pentru că viermii de gheaţă nu au nevoie de asemenea aparate 
uriaşe. Au maxilare, dar considerabil mai mici. 

Sverdrup zâmbi încurcat. 

- Scuzaţi-mă, doctor Johanson, nu mă prea pricep la animalele 
astea, dar problema mă interesează. De ce nu au nevoie de maxilare? 

- Pentru că trăiesc prin simbioză, explică Johanson. Preiau bacte- 
rii, care la rândul lor trăiesc în hidrat de metan... 

- Hidrat? 

Johanson aruncă o scurtă privire spre Lund. Ea ridică din umeri. 

- Explică-i. 

- Este foarte simplu, spuse Johanson. Aţi auzit, probabil, că ocea- 
nele sunt pline de metan. 

- Da. Ín ziua de azi poți citi asta peste tot. 

- Metanul e un gaz. E depozitat în cantități mari pe fundul mării 
şi pe coastele continentale. O parte din el îngheaţă pe suprafața pămân- 
tului. Apa și metanul se unesc formând un fel de gheaţă, care poate 

rezista doar sub presiune mare și la temperaturi mici. De aceea se găseşte 
doar începând cu o anumită adâncime. Această gheaţă se numește hidrat 
de metan. Totul e clar până aici? 

Sverdrup dădu afirmativ din cap. 

- Bun. Acum, peste tot în ocean există bacterii. Unele valorifică 
metanul. Îl mănâncă și elimină hidrogen sulfurat. Este adevărat că bac- 
teriile sunt microscopice, dar apar în asemenea cantităţi uriașe, încât 
acoperă fundul mării ca niște saltele. Vorbim despre un gazon de bac- 
terii. Aceste gazoane se găsesc cu precădere lângă rezervele de hidrate 
de metan. Întrebări? 

- Încă nu, spuse Sverdrup. Presupun că acum intră în joc viermii 
dumneavoastră. 

- Exact. Există viermi care trăiesc din substanţele eliminate de bac- 
terii, intrând cu ele într-o relație simbiotică. În unele cazuri, viermele 
mănâncă bacteriile și le poartă în interior, alteori acestea trăiesc pe 
pielea exterioară a viermelui. În ambele situaţii, îi asigură hrana. De 
aceea este atras viermele de hidrate. Se instalează comod, savurează 
câte o porție zdravănă de bacterii şi în rest nu prea face mare lucru. 
Nu trebuie să se îngroape nicăieri, de exemplu, pentru că nu mănâncă 
gheața, ci bacteriile de pe ea. Tot ce face este să topească o mică adân- 
citură în gheață, unde adastă mulțumit. 

- Înţeleg, spuse Sverdrup rar. Viermele nu are de ce să pătrundă 
mai adânc. Dar alți viermi o fac? 

— Există specii dintre cele mai diverse. Unele se hrănesc cu sediment 
ori cu substanţe din sediment, sau prelucrează detritus. 

- Detritus? 

- Tot ce se scufundă în ocean. Cadavre, particule, resturi de orice 
fel. O serie întreagă de viermi care nu trăiesc în simbioză cu bacteriile 
dispun de maxilare puternice pentru a apuca prada sau pentru a se 
îngropa pe undeva. 

- În orice caz, viermele de gheaţă nu are nevoie de maxilare. 

- Poate că totuși are nevoie, ca să macine cantităţi infime de hidrat 
şi să filtreze bacteriile de acolo. Am spus deja că și el are maxilare. Dar 
nu asemenea colți cum au exemplarele Tinei. 

Sverdrup părea tot mai interesat de discuţie. 

- Deci, dacă viermii descoperiți de Tina trăiesc în simbioză cu bac- 
teriile mâncătoare de metan... 

- Trebuie să ne întrebăm la ce foloseşte acest arsenal de maxilare 
și dinți, încuviinţă Johanson. Acum devine și mai palpitant. Şi anume: 
taxonomii au găsit un al doilea vierme, căruia pare să i se potrivească 
structura aparatului maxilar. Se numește Nereis, un bandit care se 
găseşte la toate adâncimile posibile. Drăgălaşul Tinei are deci maxila- 
rele și dinţii de la Neres, ce-i drept atât de pronunţate, încât te duce cu 
gândul mai degrabă la un strămoș preistoric de-al lui. La un Tyranne- 
reis rex, ca să spun așa. 

- Sună îngrijorător. 

- Sună a bastard. Trebuie să așteptăm microscopia și analiza genetică. 

- Pe coasta continentală sunt hidraţi de metan cu nemiluita, spuse 
Lund. Își ciupi îngândurată buza de jos. S-ar potrivi deci. 

- Să aşteptăm. 

Johanson își drese glasul și îl studie pe Sverdrup. 

- Şi ce învârți dumneata, Kare? Tot afaceri cu petrol? 

Svedrup dădu din cap. 

- Nu, răspunse vesel. Dar pur și simplu mă interesează tot ce se 
poate mânca. Sunt bucătar. 

- Sunt deosebit de încântat. Nu aveţi idee ce obositor este să ai de-a 
face doar cu academicieni, zi lumină. 

- Gătește fantastic, spuse Lund. 

Și probabil că talentele lui nu se rezumă la atât, își spuse Johanson. 
Mare păcat! Va împărţi totuși cu Lund bunătățile aduse. In fond, era 
ușurat. Tina Lund îl tenta de fiecare dată, însă cum o vedea ieşind din 
încăpere, Johanson îi mulțumea din nou cerului. Pur și simplu îl soli- 
cita prea tare. 

- Și cum v-aţi cunoscut voi? întrebă fără prea mare interes. 

- Eu am preluat Fiskehuset anul trecut, spuse Sverdrup. Tina a fost 
de câteva ori aici, dar ne salutam doar. Îşi puse braţul în jurul ei și Tina 
se trase mai aproape de el. Până săptămâna trecută. 

— A venit ca un trăsnet, spuse Lund. 

- Da, încuviință Johanson privind spre cer. Din depărtare se apro- 
pia un huruit. Se vede. 


O jumătate de oră mai târziu, stăteau în elicopter împreună cu o 
duzină de lucrători petrolieri. Johanson privea tăcut afară. Pe sub ei 
alerga suprafaţa despicată a mării, monotonă în cenușiul ei. Zburau 
mereu peste rezervoare de gaz și nave petroliere, peste cargoboturi și 
feriboturi. Apoi se văzură platformele. De când o companie petrolieră 
americană găsise petrol în Marea Nordului, într-o noapte cu viscol a 
anului 1969, locul se transformase într-un peisaj industrial bizar, sus- 
pendat pe piloni, care se întindea din Olanda până la Haltenbank lângă 
Trondheim. În zilele senine puteai zări din barcă, dintr-o singură pri- 
vire, duzine întregi de platforme gigantice. Văzute din elicopter, 
păreau nişte jucării pentru uriași. 

Aparatul de zbor era scuturat cu putere de curenții de aer. Urca și 
cobora. Johanson își potrivi căștile pe urechi. Toată lumea purta 
apărătoare de urechi și echipament gros de protecţie. Erau atât de 
înghesuiți, încât li se atingeau genunchii și trebuiau să-și coordoneze 
fiecare mișcare. În gălăgia asta nu se purtau conversații. Lund stătea 
cu ochii închiși. Zbura prea des, ca să îi mai pese de zgâlțâieli. 

Elicopterul luă curba şi vâjâi mai departe spre sud-vest. Destinația 
lor, Gullfaks, era un grup de platforme aflate în posesia societății 
petroliere de stat Statoil. Instalaţia de forare Gullfaks C se număra 
printre cele mai mari platforme de la marginea superioară a Mării Nor- 
dului. Având 280 de oameni, aproape că forma o comună. La drept 
vorbind, Johanson nici nu ar fi avut voie să coboare acolo. Cu ani în 
urmă, absolvise cursul care îți permitea accesul pe o platformă. Între 


48 


ADÂNCURI 


timp se înăspriseră măsurile de siguranță, însă Lund apelase la relațiile 
ei. Oricum urmau să aterizeze doar în tranzit, pentru a urca apoi ime- 
diat la bordul lui Tþorvaldson, care stătea lângă Gullfaks de mai bine 
de o oră. 

O turbulență puternică făcu elicopterul să coboare brusc. Johan- 
son se încleștă de braţele fotoliului. Nimeni altcineva nu reacționă în 
vreun fel. Pasagerii, majoritatea bărbați, erau obișnuiți cu furtuni 
de alt calibru. Lund întoarse capul, deschise scurt ochii şi îi făcu un 
semn complice. 

Kare Sverdrup era un norocos, trebuia să recunoască. 

Rămânea de văzut dacă norocosul ăla va reuși să țină pasul cu 
ritmul de viaţă al Tinei. După un timp, elicopterul cobori și descrise 
o nouă curbă. Marea se revărsa înspre Johanson. Zări un bloc alb, care 
părea să plutească deasupra apei. Se pregăteau de aterizare. Pentru un 
moment, Gullfaks C se văzu în întregime în geamul lateral. Un colos 
pe patru piloni de oţel-beton, cântărind o tonă jumătate și cu o 
înălțime totală de aproape 400 de metri. Mai mult de jumătate din el 
se afla sub apă, unde pilonii creșteau din mijlocul unei păduri de rezer- 
voare. Blocul alb, care constituia aripa de locuit, era doar o mică parte 
a gigantului. Partea principală i se arăta profanului ca o încâlceală de 
punți suprapuse, pline ochi cu tehnică și mașini misterioase, legate 
între ele prin conducte de ţevi cu grosime de un metru, flancate de 
macarale de alimentare și încoronate de catedrala petrolierilor, turnul 
de extracţie. Din vârful unei console uriașe de oţel, aflate departe dea- 
supra mării, țâșnea o flacără ce nu se stingea niciodată — gazul, care era 
separat de petrol și apoi aprins. 

Elicopterul cobori spre platforma de aterizare de deasupra cabine- 
lor. Pilotul ateriză surprinzător de lin. Lund căscă, se întinse atât cât 
îi permitea locul îngust și aşteptă să se oprească rotoarele. 

- A fost un zbor plăcut, spuse. 

Cineva izbucni în râs. Lucarna de coborâre se deschise şi ieşiră 
afară. Johanson păşi până la marginea suprafeţei de aterizare și privi 
in jos. La nici o sută cincizeci de metri sub el spumegau valurile. Un 
vânt tăios îi infoie salopeta. 

- Spune-mi, există ceva care ar putea răsturna chestia asta? 

- Nu există nimic care să nu poată fi răsturnat. Vino! Nu prinde 
rădăcini aici! 

Lund îl apucă de braț și îl trase după restul pasagerilor din elicop- 
ter, care dispăreau de cealaltă parte a pistei de aterizare. Un bărbat mic 
şi îndesat, cu o enormă mustață albă, stătea la capătul scării de oţel și 
le făcea cu mâna. Ă 

- Tina, o strigă el. Îţi era dor de petrol? 

- Ăsta e Lars Jărensen, spuse Lund. El supraveghează circulația eli- 
copterelor și vapoarelor pe Gullfaks C. O să-ți placă de el, este un exce- 
lent jucător de șah. 

Jörensen le ieși în cale. Purta un tricou Statoil, și lui Johanson îi 
făcu mai degrabă impresia unuia care lucrează la benzinărie. 

- Imi era dor de tine, râse Lund. 

J&rensen zâmbi. O strânse la piept, astfel încât chica lui albă 
dispăru sub bărbia ei. Apoi îi strânse mâna lui Johanson. 

- V-aţi ales o zi cam urâtă, le spuse. Pe vreme bună se vede întreaga 
fală a industriei petroliere a Norvegiei. O insulă lângă alta. 

- Aveţi mult de lucru pe moment? întrebă Johanson în timp ce 
coborau scara în spirală. 

JSrensen scutură din cap. 

- Nu mai mult decât de obicei. Ai fost vreodată pe o platformă? 
Ca majoritatea scandinavilor, şi JOrensen trecea repede la tutuială. 

— A trecut ceva de-atunci. Și cât scoateţi? 

- Mă tem că tot mai puţin. Pe Gullfaks, cantitatea e stabilă de multă 
vreme, în jur de 200 000 de barili din douăzeci și unul de puțuri de 
forare. Am putea fi mulţumiţi, de fapt. Dar nu suntem. Sfârșitul e 
previzibil. Arătă spre largul mării. La câteva sute de metri depărtare, 
Johanson văzu un tanc petrolier andocat lângă o geamandură. Tocmai 
îl încărcăm. Mai urmează unul și asta ar fi tot, pe ziua de azi. Cândva, 
vor deveni tot mai puţine. Chestia asta se sfârșește puţin câte puţin şi 
nimeni nu poate face nimic. 

Locurile de forare nu se aflau direct sub platformă, ci pe o rază 
largă de jur împrejur. Când ieșea, petrolul era curățat de sare și apă, 
separat de gaz şi depozitat în rezervoarele aflate în jurul picioarelor 
platformei. De acolo se pompa prin ţevi în geamanduri. De jur impre- 
jurul platformei se întinde o zonă de siguranţă de 500 de metri pe care 
nu o poate traversa nici un vehicul, cu excepţia vapoarelor de inter- 
venţie ale platformei. 

Johanson privi peste parapetul de fier. 

- Thorvaldson nu ar trebui să fie aici undeva? întrebă. 

- Altă geamandură. Nu o puteţi vedea de aici. 

- Nici măcar navele de cercetare nu au voie să se apropie? 

- Nu, nu ţine de Gullfaks și este prea mare pentru gustul nostru. 
Și cu asta basta! Destul că trebuie să le explicăm mereu pescarilor să 
îşi mute naibii fundul de aici. 

- Vă fac multe probleme pescarii? 

— Se poate şi mai rău. Săptămâna trecută am săltat câțiva care 
urmăriseră un banc până sub platformă. Se întâmplă des. O situaţie 
critică a fost însă pe Gullfaks, nu de mult. Un tanc petrolier cu pro- 
bleme la motor. Plutea exact în direcţia aia. Am trimis câțiva oameni 
să îl împingă de acolo, dar până la urmă au reuşit tot ei să recapete con- 
trolul asupra chestie: ăleia. 

Ceea ce JSrensen povestea cu atâta detaşare descria în realitate 
catastrofa potenţială de care se temea fiecare: un tanc petrolier plin 
ochi s-ar putea desprinde și s-ar putea îndrepta spre platformă. O coli- 
ziune ar fi putut mișca din loc o insulă mai mică, dar cel mai serios era 
pericolul de explozie. Chiar dacă toată platforma era prevăzută cu un 
sistem antiincendiu care elibera tone de apă la cel mai mic semn de foc, 
explozia unui tanc petrolier ar fi însemnat sfârșitul. Ce-i drept, ase- 
menea întâmplări nefericite erau rare şi aveau loc mai mult în Ame- 
rica de Sud, unde măsurile de protecţie nu erau luate foarte în serios. 

În Marea Nordului se respectau prevederile. Dacă vântul bătea prea 
tare, nici măcar nu se umpleau tancurile. 

- Te-ai făcut un suplu, zise Lund către Jörensen, când acesta îi des- 
chise ușa. Intrară în aripa de locuit şi traversară un coridor din care se 
deschideau spre camere nişte uși identice. Nu e bună mâncarea? 

- Ba chiar prea bună, chicoti JSrensen. Avem un bucătar grozav. 
Ar trebui să vezi sala noastră de mese, continuă adresându-i-se lui 
Johanson. Ritzul e o dugheană pe lângă ea. Nu, șeful nostru de plat- 
formă are ceva împotiva burților nordice, a dat ordin să scăpăm de 
toate kilogramele în plus, altfel primim interdicţie. 

- Vorbeşti serios? 

- Directivă de la Statoil. Nu știu dacă ar merge atât de departe. 
Dar ameninţarea dă roade. Nimeni din cei de aici nu vrea să își 
piardă slujba. 

Ajunseră la o scară îngustă şi coborâră. Le ieșiră inainte munci- 
tori petrolieri. Jrensen îi salută în timp ce se îndreptau spre baza 
platformei. Pașii le răsunau în puţul de oţel. 

- Așa, ultima staţie. Aveţi de ales. Spre stânga inseamnă să mai stăm 
la poveşti jumătate de oră, la o cafea. Spre dreapta ajungem la barcă. 

- Eu aș bea o ceaşcă, spuse Johanson. 

- Mulţumesc, îl întrerupse Lund, nu avem timp. 

- Thorvaldson nu pleacă fără voi, se îmbufnă Jörensen. Ai putea 
liniştită să... 

- Nu vreau să ajung la bord în ultimul moment. Data viitoare îmi 
fac timp, promit. Şi îl aduc şi pe Sigur. E cazul să te mai bată și pe tine 
cineva la şah. 

J&rensen râse şi ieși afară ridicând din umeri. Lund și Johanson îl 
urmară. Vântul le bătea în față. Se aflau la marginea inferioară a blo- 
cului, în lateral. Podeaua gangului prin care işi continuară drumul era 
sudată dintr-un grilaj gros de oţel. Printre ochiuri se vedea marea învol- 
burată. Era mai mult zgomot decât pe terenul de aterizare al elicopte- 
rului. Un zumzet permanent și un uruit umpleau aerul. Jörensen îi 
duse într-un coridor scurt. O barcă portocalie din material plastic 
atârna de o macara. 

- Şi ce faceţi pe Tborvaldson? îi întrebă Jörensen în trecere. Am 
auzit că Statoil vrea să construiască mai departe în larg. 

- E posibil, răspunse Lund. 

- O platformă? 

- Nu se ştie. Poate chiar un SWOP. 

SWOP era prescurtarea pentru Single Well Offshore Production 
System. Începând cu 350 de metri adâncime erau folosite aceste 
SW OP, niște vapoare asemănătoare vaselor petroliere uriașe, cu sistem 
propriu de forare. Erau legate de capul sondei printr-o conductă flexi- 
bilă de forare. Astfel pompau petrolul brut de pe fundul mării și ser- 
veau totodată ca depozit intermediar. 

J&rensen o bătu ușor pe obraz. 

— Atunci să nu-mi ai rău de mare, Mititico. 


51 


FRANK SCHĂTZING 


Urcară în barcă. Era mare şi spațioasă, cu pereți rezistenți și cu un 
rând de bănci. În afara lor mai era la bord doar timonierul. Un zgâlțâit 
ușor trecu prin corpul bărcii, când troliul macaralei se puse în mișcare, 
lăsând barca la apă. Pe lângă geamurile laterale trecu suprafaţa aspră și 
cenușie de beton. Apoi deodată se legănau pe valuri. Cârligele troliului 
se desfăcură și barca ieși de sub platformă. 

Johanson se duse în spatele timonierului. Se ţinea destul de greu 
pe picioare. Acum putea să vadă întregul Tþorvaldson. Pupa vasului de 
cercetare era prevăzută cu braţul caracteristic, cu ajutorul căruia se 
lăsau în mare bărcile subacvatice şi aparatura de cercetare. Timonie- 
rul încetini. Acostară şi urcară o scară de oțel protejată dej jur împre- 
jur. În timp ce se chinuia cu bagajul, lui Johanson i ii trecu prin minte 
că poate totuși nu fusese o idee atât de bună să își ia cu el jumătate de 
dulap cu haine. Lund, care urca în faţa lui, se întoarse spre el. 

— Judecând după geamantan, am impresia că ai vrea să-ţi faci 
vacanţa aici, observă ea pe un ton sec. 

Johanson oftă resemnat. 

- Credeam că nu mai bagi de seamă. 


Fiecare țărm mai mare din lume era înconjurat de o zonă cu apă 
mai puţin adâncă, platforma continentală sau șelful, cu o adâncime de 
maximum două sute de metri. În fond, această platformă continentală 
nu era altceva decât continuarea submarină a plăcii continentale. În 
unele părți ale lumii ieșea doar puţin în larg, în alte părți aceste plat- 
forme se întindeau pe sute de kilometri, până se prăbușeau în zona 
abisală a oceanului, uneori brusc și abrupt, alteori în terase și mai 
curând lin. Dincolo de mările de șelf începea universul necunoscut, 
despre care ştiinţa avea mai puţine informații decât despre cosmos. 

Spre deosebire de abisul oceanelor, şelful ajunsese să fie aproape în 
totalitate controlat de om. Cu toate că mările de adâncime mică repre- 
zentau doar vreo opt procente din suprafaţa globală a mării, aproape 
tot peștele prins provenea de acolo. Omul, animal de uscat, trăia de 
pe urma apei, prin urmare, două treimi din reprezentanţii lui se stabi- 
liseră pe o fâșie de țărm lată de şaizeci de kilometri. 

Lângă Portugalia și în nordul Spaniei, regiunea de şelf apărea pe 
hărțile oceanografice ca o fâșie 1 îngustă. În schimb, inconjura Insulele 
Britanice și Scandinavia pe o arie atât de extinsă, încât cele două regi- 
uni se contopeau formând Marea Nordului, cu o adâncime medie 
cuprinsă între douăzeci şi o sută cincizeci de metri, și astfel destul de 
puţin adâncă. La prima vedere, nu era nimic deosebit la micuța mare 
din nordul european cu mareele şi temperaturile ei complicate, care 
exista în forma actuală abia de zece mii de ani. Cu toate astea, ocupa 
un loc central în economia mondială. Se număra printre zonele cele 
mai circulate din lume, fiind mărginită de naţiuni industriale foarte 
dezvoltate și având cel mai mare port din toate timpurile, Rotterdam. 
Canalul Mânecii, cu o lăţime de treizeci de kilometri, se dezvoltase 
ajungând una din cele mai circulate rute ale lumii. Cargoboturi, tan- 
curi petroliere și bacuri făceau aici manevre în spaţiu strâns. 

Erau trei sute de milioane de ani de când mlaștini uriașe legaseră 
continentul cu Anglia. Alternativ, oceanul inaintase şi se retrăsese. 
Râuri uriașe aduseseră mâl, plante și resturi de animale în bazinul 
nordic, care cu timpul se stivuiseră într-o pătură sedimentară groasă de 
câțiva kilometri. S-au format zăcăminte de cărbune, în timp ce terenul 
continua să se scufunde. Straturi noi se împingeau mereu unele peste 
altele și presau sedimentele de la fund, transformându-le în nisip cimen- 
tat și calcar. În același timp, creștea temperatura din adâncuri. Restu- 
rile organice din rocă treceau prin procese chimice complicate și sub 
influența presiunii și a căldurii se transformau în petrol și gaz. O parte 
din acestea ajungea prin roca poroasă până pe fundul mării și se pier- 
dea în apă. Cea mai mare parte rămânea în zăcămintele subterane. 

Timp de milioane de ani, șelful așteptase. 

Petrolul adusese cu sine schimbarea. Norvegia, aflată în declin ca 
naţiune pescuitoare, se repezi la bogăţiile proaspăt descoperite, la fel 
ca Anglia, Olanda şi Danemarca și, în decursul a treizeci de ani se dez- 
voltă, devenind al doilea exportator de petrol din lume. Grosul 
zăcământului, circa jumătate din toate resursele europene, se afla sub 
şelful norvegian. Tot atât de colosale se dovediră a fi și rezervele nor- 
vegiene de gaz. Platformele au apărut una lângă alta. Problemele teh- 
nice au fost rezolvate neținându-se cont de mediul înconjurător. Astfel 
s-a forat tot mai adânc, schelele simple din primele zile au cedat locul 
unor turnuri de forare de înălțimea Empire State Building. Începeau 
să fie transpuse în realitate planurile pentru platforme submarine com- 
plet telecomandate. În fond, ar fi trebuit să fie o bucurie fără sfârșit. 

Dar se termină mai repede decât se aşteptau. Cantitatea de pește 
pescuit scăzu, ca peste tot în lume, şi de asemenea extracția de petrol. 
Ce se formase în decursul a milioane de ani urma să sece în mai puțin 
de patruzeci. Multe zăcăminte ale mărilor de şelf erau ca și epuizate. 
La orizont se înălța fantoma unui imens depozit de fier vechi, plat- 
forme părăsite care pur și simplu nu mai puteau fi îndepărtate pentru 
că nici o forţă din lume nu ar fi reușit să le mai urmească din loc. 
O singură cale promitea să ducă la ieșirea din mizeria în care se vâraâ- 
seră naţiunile petroliere. Dincolo de şelf, pe platformele continentale 
şi în întinsele bazine oceanice, se găseau zăcăminte neatinse. Platfor- 
mele obișnuite ieșeau din discuţie aici. De aceea, grupul Tinei Lund 
plănuia o instalație de alt gen pentru a face aceste zăcăminte produc- 
tive. Coasta nu era prăpăstioasă peste tot. Era dispusă în trepte și oferea 
un teren ideal pentru fabricile subacvatice. Ţinând cont de riscurile 
care decurgeau dintr-un proiect aflat la asemenea distanță dincolo de 
marginea șelfului, mâna de lucru umană fusese redusă la minimum. 
Odată cu scăderea cantității de petrol extrase, apunea și steaua 
lucrătorilor petrolieri, foarte căutați și bine plătiți în anii șaptezeci și 
optzeci. Planurile pentru Gullfaks C prevedeau reducerea personalu- 
lui până la două duzini de oameni. Platforme ca „omul din lună“, un 
proiect secular deasupra câmpului de gaze Troll din canalul norvegian, 
erau aproape complet automatizate. 


53 


FRANK SCHĂTZING 


De fapt, afacerea cu petrol din Marea Nordului ajunsese deficitară. 
Doar că sistarea ei ar fi atras după sine probleme şi mai mari. 


Când Johanson ieși din cabina sa, la bordul lui Thþorvaldson 
domnea o atmosferă liniștită de rutină. Vaporul nu era deosebit de 
mare. Pe un gigant de cercetare ca Steaua Polară din Bremerhaven ar 
fi putut ateriza cu elicopterul, dar Tþorvaldson avea nevoie de acest 
spațiu pentru utilaje. Johanson se îndreptă agale spre balustradă și privi 
în larg. În ultimele două ore depășiseră colonii î intregi de platforme, 
ale căror insule erau legate între ele prin pasaje aeriene. Acum se aflau 
deasupra Insulei Shetland, dincolo de marginea şelfului. Se aflau prea 
departe în larg pentru orice construcție. În depărtare, puteau fi zărite 
siluetele izolate ale turnurilor de forare, dar per total aici marea arăta 
din nou a mare, și nu a regiune industrială. Sub chilă, apa se întindea 
pe o adâncime de aproximativ 700 de metri. Coasta continentală era 
măsurată și cartografiată, dar din zona întunericului etern informaţiile 
lipseau aproape cu totul. Se aruncase câte o privire din loc în loc, în 
lumina unor reflectoare puternice, care te puteau lămuri asupra între- 
gului la fel ca un felinar aprins noaptea deasupra Norvegiei. 

Johanson se gândi la sticla de Bordeaux și la micuța colecție de 
brânzeturi franțuzești şi italienești din geamantanul lui. Plecă în 
căutarea lui Lund și o găsi la verificarea robotului. Automatul atârna 
în suporturile consolei, o cutie dreptunghiulară înaltă de trei metri, 
doldora de tehnică. Pe partea superioară închisă se putea citi numele 
de Victor. În intervalul din față, Johanson identifică un braț de prin- 
dere pliat și camere video. 

Lund îi zâmbi larg. 

- Impresionat? 

Johanson se simţi obligat să îi dea o dată ocol lui Wicror. 

- Un aspirator mare și galben, răspunse. 

- Defetistule! 

- Bine. Recunosc că sunt fascinat de el. Ce greutate are? 

— Patru tone. Hei, Jean! 

Un bărbat uscăţiv cu părul roşu scoase capul de după un tambur. 
Lund îi făcu semn să vină la ei. 

- Jean-Jacques este prim-ofițer pe depozitul ăsta plutitor de fiare 
vechi, îl prezentă Lund pe roșcat. Ascultă, Jean, mai am câte ceva de 
rezolvat. Sigur este teribil de curios, vrea să afle totul despre Pictor. 
Fii bun și ocupă-te de el! 

Lund se îndepărtă în pas alergător. Alban privi în urma ei, afișând 
o expresie de neajutorare amuzată. 

- Presupun că aveţi lucruri mai bune de făcut decât să mi-l explicați 
mie pe Victor, îşi dădu Johanson cu presupusul. 

- Nici o problemă. Alban rânji. Într-o bună zi, Tina se va întrece 
pe ea însăşi. Sunteţi tipul de la NTNU, corect? Aţi studiat viermii. 

- Mi-am dat cu părerea asupra lor. De ce vă îngrijorează așa de tare 
animalele astea? 

Alban dădu din mână. 

- Ne facem griji mai degrabă pentru proprietăţile solului de aici, 
de pe coastă. Viermii au fost descoperiţi întâmplător și bântuie mai cu 
seamă fantezia Tinei. 

- Credeam că pentru viermi trimiteţi jos robotul, se miră Johanson. 

- Tina v-a spus asta? Alban se uită spre automat și dădu din cap. 
Nu, asta e doar o parte a misiunii. Bineînțeles că aici nu tratăm nimic 
cu superficialitate, dar pregătim în primul rând instalarea unei stații 
de măsurare pe termen lung. Dacă vom ajunge la concluzia că locul 
este sigur, atunci va fi adăugată şi o staţie de exploatare. 

- Tina spunea ceva despre un SWOP. 

Alban îi aruncă o privire, de parcă n-ar fi fost sigur ce să îi răspundă. 

- De fapt, nu. Fabrica subacvatică este ca și aranjată. Dacă s-a 
schimbat cumva ceva, eu nu am aflat nimic. 

Aha! Nu avea să fie o platformă plutitoare. 

Poate era mai bine să nu insiste pe tema asta. Johanson îl întrebă 
pe Alban în continuare despre robotul scufundător. 

- Este un Victor 6000, Remotely Operated Vehicle, pe scurt ROV, 
explică Alban. Poate cobori până la adâncimi de 6 000 de metri și 
poate lucra acolo câteva zile. Il conducem de aici, de sus, și obținem 
datele în timp real, totul prin cablu. De data asta va rămâne jos 48 de 
ore. Pe lângă asta va scoate, bineînţeles, și un braț de viermi. Statoil 
nu vrea să i se aducă reproșuri că ar fi periclitat diversitatea biologică. 
Alban făcu o pauză. Şi care este părerea dumneavoastră despre ani- 
măluțele astea? 

- Nici una, răspunse Johanson evaziv. Deocamdată. 

Se auzi zgomot de mașini. Consola se puse în mișcare, ridicându-l 
pe Victor. 

- Veniţi cu mine, spuse Alban. Se îndreptară spre cele cinci contai- 
nere de înălțimea unui om instalate în mijlocul vaporului. Cele mai 
multe vapoare nici nu au condiţiile necesare pentru intervenţia lui 
Victor. Noi l-am împrumutat de la Steaua Polară, pentru că aici e 
loc suficient. 

- Ce este în containere? 

- Unitatea hidraulică pentru vânturi, agregatele, tot felul de mărun- 
țișuri. În cel din față este camera de control a ROV. Atenţie la cap! 

Trecură printr-o ușă joasă. În container locul era strâmt. Johanson 
privi în jur. Peste jumătate din spaţiu era ocupat de pupitrul de 
comandă cu cele două rânduri de monitoare. Câteva erau oprite, altele 
prezentau datele de funcționare ale ROV-urilor și informații de navi- 
gare. Mai mulţi bărbaţi stăteau în faţa lor. Şi Lund era prezentă. 

- Cel din mijloc este pilotul, explică Alban cu voce joasă. În dreapta 
lui stă copilotul, care deserveşte şi braţul de prindere. Victor lucrează 
cu sensibilitate şi precizie, dar trebuie să fii la fel de priceput când îl 
manevrezi. Următorul scaun este al coordonatorului. El ţine legătura 
cu ofițerul de pază de pe pod, pentru ca vaporul şi robotul să conlu- 
creze în mod optim. De cealaltă parte stau cercetătorii. Ăsta este locul 
Tinei. Ea va deservi camerele şi va salva imaginile. Este gata? 

- ÎI puteţi cobori, spuse Lund. 

Unul după altul se aprinseră şi celelalte monitoare. Johanson recu- 
noscu porțiuni din pupă și din consolă, cerul și marea. 

- Acum vedeţi ce vede și Victor, explică Alban. Este prevăzut cu 
opt camere. O cameră principală cu zoom, două obiective-pilot de 
navigare și cinci camere suplimentare. Calitatea imaginii este deosebit 
de bună, chiar şi la adâncimi de mai multe mii de metri putem vedea 
scene bune de filmat, de mare precizie și în culori strălucitoare. 

Perspectivele camerelor de filmat se modificară. Robotul se scufunda. 
Marea veni mai aproape, apoi apa inundă obiectivele. Monitoarele 
arătau o lume albastru-verzuie, care devenea tot mai tulbure. 

Containerul se umplu cu bărbaţii şi femeile care lucraseră mai 
înainte la consolă. Spaţiul deveni şi mai strâmt. 

- Aprindeţi reflectoarele, spuse coordonatorul. 

Dintr-odată, locul din jurul lui Victor se lumină. Chiar și așa, zona 

rămase difuză. Nuanţa albastru-verzuie păli şi fu înlocuită de un negru 
iluminat. În imagine nimeriră câţiva pești mărunți, apoi totul păru 
umplut de bule minuscule de aer. Johanson știa că în realitate era vorba 
de plancton, miliarde de fiinţe infime. Meduze roşii şi meduze Cteno- 
pbora transparente treceau prin imagine. 

După o vreme, bancul de particule se subție. Indicatorul de adân- 
cime arăta 500 de metri. 

- Ce anume face Victor când ajunge jos? întrebă Johanson. 

- la probe de apă și sediment, şi pe lângă asta adună viețuitoare, 
răspunse Lund fără să se întoarcă. În primul rând, ne furnizează ma- 
terial video. 

În imagine intră ceva plin de crăpături. Victor se scufunda de-a 
lungul unui perete abrupt. Languste roşii și portocalii îi salutau cu 
antenele. Aici jos era deja beznă, dar reflectoarele și camerele scoteau 
în evidență culorile naturale uimitoare ale fiinţelor. Victor trecu mai 
departe pe lângă bancuri și castraveți de mare, apoi terenul deveni 
mai drept. 

- Am ajuns, spuse Lund. 680 de metri. 

- OK. Pilotul se aplecă în față. Să luăm o curbă. 

Coasta dispăru de pe monitor. Un timp văzură iar numai apă, apoi 
se contură brusc fundul mării în adâncul negru-albăstrui. 

- Victor navighează cu precizie milimetrică, îi spuse Alban lui 
Johanson, î în mod vizibil mândru. Îl puteți pune să bage aţa în ac, dacă 
aveţi chef. 

- Mulţumesc, de asta se ocupă croitorul meu. Unde anume se 
află acum? n 

- Exact deasupra unui platou. In subteran zace o cantitate uriaşă 
de petrol. 

- Și hidrat de metan? 

Alban îl privi gânditor. 

- Desigur. De ce întrebaţi? 

- Doar aşa. Şi aici vrea Statoil să instaleze fabrica? 

- Este poziţia noastră favorită. Câtă vreme nu vom avea motive să 
ne răzgândim. 

- Cum ar fi prezenţa viermilor. 

Alban ridică din umeri. Johanson observă că francezului nu îi 
plăcea subiectul. Priviră cum zbura robotul peste acea lume străină, 
depășind păianjeni de mare care se plimbau agale și pești care scormo- 
neau prin sediment. Camerele cuprindeau colonii de bureți, meduze 
fosforescente și sepii mici. Marea nu era deosebit de populată aici, dar 
vădea o mare varietate de locuitori ai fundului mării. După o vreme, 
peisajul deveni aspru, plin de cicatrici. Structuri longitudinale se întin- 
deau pe sol. 

- Alunecări suprasedimentare, spuse Lund. Pe platforma norve- 
giană au avut loc destule alunecări. 

— Ce este cu structurile astea prăpăstioase? întrebă Johanson. Solul 
se modificase iar. 

— Chestiile astea sunt provocate de curenţi. Ne îndreptăm spre mar- 
ginea platoului. Lund făcu o pauză. Nu departe de aici am găsit viermii. 

Priviră ţintă la monitor. In lumina reflectoarelor apăruse altceva. 
Suprafeţe mari, decolorate. 

— Saltele de bacterii, observă Johanson. 

- Da. Semne de hidrat de metan. 

— Aici, spuse pilotul. 

In imagine apărură zone albe, pline de crăpături. Metanul în- 
gheţat se afla aici direct pe sol. Brusc, Johanson mai observă ceva. Şi 
ceilalți o văzură. Dintr-odată se lăsă o liniște mormântală în camera 
de control. 

Părți ale hidratului dispăruseră sub o viermuială roz. La început, 
mai puteau fi identificate trupuri distincte. Apoi, mulțimea corpurilor 
care se zbăteau devenea de nepătruns. Tuburi roz cu smocuri albe se 
târau unele peste și pe sub altele. 

Unul dintre bărbaţii de la pupitru scoase o exclamaţie plină de 
scârbă. Oamenii sunt atât de condiţionaţi, se gândi Johanson. Ne e 
groază de tot ce se târăște, colcăie și viermuiește, când de fapt este o 
chestie normală. Cei mai îngroziţi am fi de noi înșine, dacă am putea 
vedea cum se mișcă hoardele de acarieni: prin porii noștri şi cum se 
hrănesc cu seu, cum ni se cuibăresc milioane de păianjeni minisculi în 
saltele şi în intestine miliarde de bacterii. 

Cu toate astea, nu îi plăcu ce vedea. Imaginile din Golful Mexic 
arătaseră populaţii de dimensiuni asemănătoare, dar animalele fuseseră 
mai Mici şi trăiau inactive în găurile lor. Astea de aici se foiau și vier- 
muiau pe gheață, o masă imensă care palpita şi acoperea complet solul. 

- Curs în zigzag, spuse Lund. 

ROV-ul începu să înoate într-un soi de slalom. Imaginea nu se 
schimbă. Viermi, oriincotro priveai. 

Brusc, solul cobora. Pilotul manevră robotul mai departe spre mar- 
ginea platoului. Nici cele opt spoturi puternice de lumină nu permi- 
teau aici decât o vizibilitate de doar câțiva metri. Totuși, impresia 
lăsată era că toată coasta ar fi acoperită de aceste creaturi. Johanson 
avea senzaţia că erau și mai mari decât exemplarele pe care Lund i le 
dăduse să le cerceteze. 

În următorul moment, totul deveni negru. Victor trecuse peste 
margine. Acum urmau o sută de metri drept în jos. Robotul își conti- 
nua drumul cu toată viteza înainte. 

- Învârtiţi, spuse Lund. Să vedem peretele coastei. 

Pilotul îl manevră pe Victor într-o curbă. În lumina reflectoarelor 
se vedeau vârtejuri de particule. 

Ceva mare și deschis la culoare se arcui în faţa camerelor de luat 
vederi, le umplu preț de o secundă și se retrase apoi fulgerător. 

- Ce a fost asta? strigă Lund. 

- Poziţia înapoi. 

ROV-ul zbură, descriind o curbă în sens invers. 

— A dispărut. 

— Mişcă-te în cerc! 

Victor se opri şi începu să se învârtă în jurul propriei axe. Nu se 
vedea nimic, în afară de un întuneric de nepătruns și de planctonul 
prins în conul de lumină. 

- Ceva a fost aici, confirmă coordonatorul. Poate un pește. 

— Trebuia să fie un pește al naibii de mare, mârâi pilotul. A umplut 
toată imaginea. 

Lund întoarse capul și îl privi pe Johanson. El scutură din cap. 

- N-am idee ce a fost. 

- OK. Să vedem ce e mai jos. 

ROV-ul se îndreptă spre coastă. Câteva secunde mai târziu, se zări 
un teren abrupt. Câţiva bolovani de sedimente erau la vedere, restul 
era acoperit de trupuri roz. 

- Sunt peste tot, spuse Lund. 

Johanson se duse lângă ea. 

— Aveţi vreo evidenţă a zăcămintelor de hidrat de aici? 

- Totul e plin de metan aici. Hidraţi, bule de gaz subterane, gaz 
care iese afară... 

- Mă refer în special la gheaţa de la suprafață. 

Lund scrise ceva la tastatura terminalului. Pe unul din monitoare 
apăru o hartă a fundului mării. 

- Uite, petele astea deschise la culoare. Zăcămintele astea le-am 
cartografiat. 

- Îmi poţi arăta poziția momentană a lui Victor? 

- Cam pe aici, spuse indicând o zonă cu decolorări pe suprafeţe mari. 

— Bine. Viraţi într-acolo, să trecem de-a curmezișul pe deasupra. 


Lund îi dădu pilotului indicațiile. Reflectoarele cuprinseră iar fundul 
mării lipsit de viermi. După un timp terenul urcă, apoi dintr-odată apăru 
din întuneric peretele abrupt. 

- Mai sus, spuse Lund. Încetișor. 

Câteva minute mai târziu, li se arătă aceeași imagine ca mai înainte. 
Corpuri roz tubulare cu peri albi. 

- Clasic, spuse Johanson. 

- Ce vrei să spui? 

- Dacă harta voastră e bună, exact aici sunt suprafeţe întinse de 
hidrat. Adică bacteriile stau pe gheaţă și transformă metanul, iar vier- 
mii mănâncă bacteriile. 

— Tot clasic este să apară cu milioanele? 

Clătină din cap. Lund se lăsă pe spate. 

- Bine, spuse ea către bărbatul care controla brațul de prindere. Îl 
lăsăm pe Victor jos. Să ia o porție bună de creaturi din astea și să mai 
observe împrejurimile — în cazul în care mai poate fi vorba de împre- 
jurimi, cu înghesuiala asta. 


Era trecut de ora zece când în ușa lui Johanson se auzi o bătaie. 
Deschise. Lund intră şi se lăsă să cadă în micuțul fotoliu care, împreună 
cu o masă minusculă, constituia luxul deosebit al cabinei. 

- Mă ustură ochii, spuse ea. Alban îmi ţine puţin locul. 

Privirea îi căzu pe tava cu brânzeturi și pe sticla deschisă de Bordeaux. 

- Trebuia să îmi imaginez, râse Lund. De asta ai dispărut adineaori. 

Johanson părăsise sala monitoarelor cu jumătate de oră în urmă, 
pentru a pregăti totul. 

- Brie des Meaux, Taleggio, Munster, o brânză veche de capră și 
niște Fontina din munţii piemontezi, prezentă el brânza pe rând. 
Baghete și unt. 

- Nu ești normal! 

- Vrei un pahar? 

— Bineînțeles că vreau un pahar. Ce este? 

- Un Pauillac. Trebuie să mă scuzi că nu l-am putut decanta, Thor- 
valdson are lipsuri în materie de cristaluri pentru socializare. Aţi mai 
văzut ceva interesant? 

Lund luă paharul și îl bău pe jumătate. 

- Porcăriile alea de animale stau pe hidrat. Peste tot. 

Johanson se așeză pe marginea patului din faţa ei și unse gânditor 
unt pe o bucată de baghetă. 

— Cu adevărat remarcabil. 

Lund se servi cu brânză. 

— Și ceilalți sunt acum de părere că treaba asta ar trebui să ne pună 
pe gânduri. Cu Alban în frunte. 

- La prima voastră vizită nu aţi văzut atât de mulți? 

- Nu. Adică erau mai mult decât suficienți pentru gustul meu, dar 
până mai adineaori eram singură cu gustul meu. 

Johanson îi zâmbi. 

- Ştii doar. Cine are gust e mereu în minoritate. 

-În orice caz, mâine-dimineaţă Victor vine sus și mai aduce viermi. 
Te poți juca cu ei, dacă mai ai chef. Se ridică mestecând și privi prin 
geamul cabinei. Între timp se mai înseninase. O fâșie din lumina lunii 
se revărsă peste valuri, care o impărţiră sclipind. Cred că m-am uitat 
de o sută de ori la nenorocitele alea de secvenţe video. Chestia asta albi- 
cioasă. Şi Alban e de părere că a fost un peşte, dar dacă e adevărat, 
atunci avea dimensiunile unui calcan uriaş sau ale unei creaturi și mai 

mari. Şi, în afară de asta, nu s-a putut distinge nici un fel de formă 
a corpului. 

- Poate un reflex luminos, propuse Johanson. 

Se întoarse spre el. 

- Nu. Era la câțiva metri depărtare, chiar la marginea suprafeţei 
luminate. Era uriaș și s-a retras fulgerător, de parcă nu ar suporta 
lumina sau i-ar fi frică să nu fie descoperit. 

- Putea să fi fost orice. 

- Nu, nu orice. 

— Și un banc de peşti se poate trage fulgerător înapoi. Dacă înoată 
destul de aproape unii de alții, pot lăsa impresia unui... 

- Ăsta nu a fost un banc de pești, Sigur! Avea o suprafață. O supra- 
față dintr-o bucată, oarecum... sticloasă. Ca o meduză mare. 

- O meduză mare. Ai găsit răspunsul. 

- Nu. Nu! Lund făcu o pauză și se așeză din nou. Uită-te singur. 
Nu a fost meduză. 

O vreme continuară să mănânce în tăcere. 

- L-ai mințit pe JSrensen, spuse Johanson deodată. Nu va fi nici un 
SWOP. In orice caz, nimic unde ar putea lucra muncitorii petrolieri. 

Lund își ridică privirea. Duse paharul la gură, bău și îl puse prevă- 
zătoare la loc. 

- E adevărat. 

- De ce ai făcut-o? Te-ai temut că i-ar frânge inima? 

- Poate că da. 

Johanson scutură din cap. 

- li veţi frânge inima oricum. Nu mai există slujbe pentru munci- 
torii petrolieri, nu-i așa? 

- Ascultă, Sigur, nu am vrut să te mint, dar... fir-ar să fie, toată 
industria asta trece printr-o schimbare și necesarul de mână de lucru 
va fi tot mai scăzut. Ce pot să fac eu? Jörensen ştie că este așa. 
Știe și că echipajul de pe Gullfaks C va fi redus la o zecime. Costă 
mai puţin să reechipezi toată platforma, decât să menţii pe statele 
de plată două sute șapte oameni. Statoil se gândește să renunţe 
complet la echipajul de pe Gullfaks B. O putem manevra de pe altă 
platformă și, chiar și aşa, doar cu multă bunăvoință o poţi consi- 
dera rentabilă. 

- Vrei să spui că afacerea voastră nu mai rentează? 


- Afacerea offshore a rentat doar atunci când OPEC a crescut 
preţul. La începutul anilor șaptezeci. Dar de la mijlocul anilor optzeci 
a început iar să cadă. Şi la fel va cădea Europa de Nord când vor seca 
resursele, deci trebuie să forăm mai departe în larg, la adâncime, cu aju- 
torul ROV-urilor şi AUV-urilor. 


AUV era o altă prescurtare din vocabularul explorării oceanice, 
aflată pe vremea aceea în gura tuturor. Acele autonomous underwater 
vehicles funcționau în principiu ca Victor, însă nu mai depindeau de cor- 
donul ombilical artificial care să îi lege de vasul-mamă. Industria off- 
shore urmărea cu mare interes dezvoltarea acestor roboți scufundători 
de tip nou, care pătrundeau în cele mai neprimitoare regiuni ca niște 

spioni planetari, erau extrem de flexibili și de mobili, și care între anu- 
mite limite puteau chiar să ia hotărâri proprii. Cu ajutorul acestor 
AUV, devenea palpabilă posibilitatea de a instala și de a supraveghea 
stații de exploatare petrolieră chiar și la adâncimi de cinci sau șase mii 
de metri. 

- Nu trebuie să te scuzi, spuse Johanson în timp ce mai turna vin. 
Nu prea ai ce face în privința asta. 

- Nu mă scuz, răspunse Lund morocănoasă. Și toți am avea ce face 
în privinţa asta. Dacă omenirea nu ar risipi combustibilul în aseme- 
nea hal, nu am avea problemele astea. 

- Ba da, doar că mai târziu. Dar grija ta pentru mediu te onorează. 

— Ei, și? răspunse ea acră. Nu îi scăpase nuanța sarcastică din vocea 
lui. Și firmele petroliere învaţă din greșeli, nici nu ţi-ar veni a crede. 

- Da, dar ce? 

- În următorii zeci de ani, ne vom lupta să scăpăm de șase sute de 
platforme, pentru că sunt nerentabile şi tehnica lor nu mai face doi 
bani! Ştii cât costă asta? Miliarde! Până atunci, șelful va fi golit! Așa că 
nu vorbi de parcă am fi niște coate-goale. 

- În regulă. 

- Bineînţeles că toți se reped acum la fabricile subacvatice fără echi- 
paje. Dacă nu o facem, mâine Europa va depinde complet de ţevile din 
Orientul Apropiat și de cele din America de Sud, și noi rămânem cu 
un cimitir în mare. 

- Eu nu am nimic împotrivă. Mă întreb doar dacă știți totdeauna 
foarte bine ce faceţi aici. 

- Ce vrei să spui cu asta? 

- Va trebui să rezolvaţi probleme tehnice majore pentru a acționa 
fabrici autonome. 

- Da. Bineînţeles. 

- Voi plănuiţi extragerea unor cantități uriașe în condiţii de presi- 
une extremă și cu amestecuri foarte corozive, și în plus, pe cât posibil, 
fără deservire. Johanson ezită. Dar nu știți exact care este situaţia 
acolo jos. 

- Atunci vom afla. 

- Aşa ca astăzi? Mă îndoiesc. Ştii ce impresie mi-a lăsat? De parcă 
o bunică ar face fotografii în concediu și după aceea și-ar imagina că 
știe ceva despre ţara în care a fost. Voi sunteţi înclinați să alegeţi un 
loc, să vă trasaţi un teren pe care să Îl luaţi sub lupă atâta timp cât vi 
se pare promițător. Asta nu înseamnă nici pe departe că veţi înţelege 
sistemul ăsta în care interveniţi. 

- Iarăşi chestia asta, gemu Lund. 

- Mă înşel cumva? 

- Por să îţi pun pe muzică cuvântul ecosistem și să îl recit de-a-ndoa- 
selea. Îl știu și în somn. Mai nou, eşti împotriva extracției de petrol? 

- Nu. Sunt doar de părere că trebuie să cunoşti lumea în care 
pătrunzi. 

- Și ce ai tu impresia că facem noi aici? 

- Sunt sigur că vă repetaţi greșelile. La sfârșitul anilor șaizeci, ați 
fost în febra aurului şi aţi construit de zor în Marea Nordului. Acum 
toate chestiile astea vă stau în drum. Ar trebui să nu vă repeziți în felul 
ăsta şi în ocean. 

- Dacă suntem atât de repeziţi, atunci de ce ţi-am trimis nenorociţii 
ăia de viermi? 

- Aici ai dreptate. Ego te absolvo. 

Lund își mușcă buza de jos şi Johanson decise să schimbe subiectul. 

- Kare Sverdrup pare un tip de treabă. Ca să mai spunem și ceva 
de bine în seara asta. 

Lund se încruntă. Apoi se destinse şi râse. 

- Crezi? 

- Absolut. Johanson își desfăcu mâinile. Vreau să spun că nu a 
fost deloc de treabă că nu m-a întrebat pe mine înainte, dar îl înțeleg 
foarte bine. 

Lund îşi roti vinul în pahar. 

- Totul este încă atât de recent, spuse încet. 

Tăcură o vreme. 

- Dragoste mare? rupse Johanson tăcerea. 

- La cine te referi? La mine sau la el? 

- La tine. 

- Hm. Lund zâmbi. Cred că da. 

- Crez Ă 

- Sunt cercetător. Întâi trebuie pur și simplu să cercetez problema. 

Abia la miezul nopţii Lund plecă din camera lui. De la ușă mai 
aruncă o privire spre paharele goale și spre cojile de brânză. 

— Acum câteva săptămâni m-ai fi cucerit cu chestiile astea, îi spuse. 
Suna aproape a regret. 

Johanson o împinse ușor pe coridor. 

- La vârsta mea, treci și peste asta, spuse el. Acum haide! Du-te 
să cercetezi. 

Lund păşi afară. Apoi se aplecă și îl sărută pe obraz. 

- Mulţumesc pentru vin. 

Viaţa constă din compromisuri și ocazii pierdute, își spuse Johan- 
son închizând ușa. Apoi râse în sinea lui și alungă gândul. Profitase 
deja de prea multe ocazii ca să se mai poată plânge. 


18 martie 


Vancouver şi Vancouver Island, Canada 


Leon Anawak își ținu răsuflarea. 

Hai vino, se gândi. Fă-ne plăcerea. 

Era a șasea oară când o balenă beluga înota spre oglindă. Micul grup 
de jurnaliști și studenţi care se adunaseră în camera subterană de supra- 
veghere a Acvariului din Vancouver aștepta într-o tăcere plină de 
atenţie. Prin geamul imens puteau vedea interiorul bazinului în totali- 
tate. Razele soarelui dansau pieziș pe pereți și podele. Camera de supra- 
veghere se afla în întuneric, astfel încât suprafaţa apei proiecta magic 
lumini și umbre pe chipurile celor prezenţi, într-un joc continuu. 

Anawak însemnase balena cu cerneală netoxică. Un cerc colorat îi 
împodobea acum maxilarul inferior. Locul era astfel ales, încât balena 
nu îl putea vedea decât dacă se privea în oglindă. Două oglinzi fuseseră 
introduse în pereţii reflectorizanţi ai bazinului, și acum beluga înota 
cu viteză moderată spre una din ele. O făcea cu atâta precizie, încât 
Anawak nu avu nici o îndoială cu privire la rezultatul experimentu- 
lui. Trupul alb se întoarse uşor în timp ce înota pe lângă ei, de parcă 
balena ar fi vrut să le prezinte privitorilor falca sa marcată. Apoi se 
opri în faţa peretelui de sticlă și se lăsă să alunece puțin în jos, până 
ajunse la aceeași înălțime cu oglinda. Aşteptă, se ridică și întoarse capul 
întâi într-o parte, apoi în cealaltă. Încerca, evident, să-și dea seama din 
ce unghi cercul se vedea cel mai bine. Pluti aşa un timp prin faţa oglin- 
zii, mișcând din aripioare și întorcându-şi capul mic cu umflătura 
caracteristică pe frunte încoace și încolo. 

În ciuda asemănării reduse cu omul, în aceste secunde beluga 
aducea într-un mod de-a dreptul neliniștitor cu o ființă omenească. 
Spre deosebire de delfin, beluga putea avea expresii faciale diferite. 
Momentan, părea să își zâmbească. Multe din interpretările pe care 
omul se grăbea să le formuleze în legătură cu comportamentul delfi- 
nilor și al balenelor beluga izvorau din acest presupus zâmbet. 
Într-adevăr, colțurile gurii îndreptate în sus ţineau de o serie de carac- 
teristici fizionomice care foloseau la comunicare. Balenele beluga 
puteau la fel de bine să îşi tragă colțurile gurii în jos, fără să exprime 
mâhnire. Puteau până și să îşi țuguiască buzele și să arate de parcă ar 
fi fluierat, binedispuse. 

În momentul următor, beluga își pierdu interesul. Poate ajunsese 
la concluzia că își studiase suficient imaginea, căci se ridică într-o curbă 
elegantă, îndepărtându-se de peretele de sticlă. 

— Asta a fost, spuse Anawak încet. 

— Şi ce înseamnă asta? întrebă o ziaristă dezamăgită, după ce balena 
nu se mai arătă. 

— Acum știe cine este. Să mergem sus. 

Urcară de la subsol înapoi la lumina soarelui. În stânga lor era bazi- 
nul, îi vedeau acum suprafața. Imediat sub valurile încrețite se vedeau 
înotând trupurile celor două beluga. Anawak omisese intenționat 
să-i informeze pe privitori dinainte asupra desfășurării exacte a expe- 
rimentului. Ascultă descrierile participanţilor, pentru a fi sigur că nu 
era doar imaginaţia lui. 

Observațiile sale erau confirmate fără excepţie. 

- Vă felicit, spuse el la final. Tocmai aţi luat parte la un experiment 
care a intrat în istoria cercetării comportamentale ca autorecunoașterea 
în oglindă. Sunteţi familiarizați cu acest termen? 

Studenţii erau, ziariștii - mai puţin. 

- Nu-i nimic, spuse Anawak. Vă fac o scurtă prezentare. Autore- 
cunoașterea în oglindă datează din anii șaptezeci. Timp de zeci de ani, 
testele s-au rezumat la primate. Nu ştiu dacă numele de Gordon 
Gallup vă spune ceva... Cam jumătate din cei prezenți făcură semn că 
da, ceilalți scuturară din cap. Ei bine, Gallup este psiholog la Univer- 
sitatea de stat din New York. Într-o Zi, i-a venit o idee destul de 
năstrușnică: să confrunte diferite specii de maimuțe cu imaginea lor 
în oglindă. Cele mai multe au ignorat-o, altele au încercat să o atace, 
crezând că este vorba despre un intrus. Câţiva cimpanzei s-au recunos- 
cut într-un final în oglindă și au folosit-o pentru a se examina. Acest 
lucru este remarcabil, pentru că marea majoritate a animalelor nu sunt 
capabile să se recunoască în oglindă. Animalele există. Ele simt, 
acționează și reacționează. Dar nu au conștiință de sine. Nu se pot per- 
cepe ca indivizi autonomi, care se deosebesc de semenii lor. 

Anawak explică în continuare cum Gallup a insemnat fruntea 
maimuţelor cu vopsea și cum le-a pus apoi în faţa oglinzii. Cimpanzeii 
au priceput rapid pe cine văd ei acolo în oglindă. Au inspectat marca- 
jul, au pipăit locul cu degetele și le-au mirosit. Gallup a efectuat testul 
cu alte maimuțe, papagali și elefanţi. Dar singurele animale care au 
trecut într-adevăr testul au fost cimpanzeii și urangutanii. Gallup a 
înțeles că aceștia dispun de percepţia sinelui și, prin urmare, de o 
anumită conştiinţă de sine. 

- Gallup a mers însă și mai departe, explică Anawak. Multă vreme 
crezuse că animalele nu ar putea înţelege psihicul altor specii. Dar tes- 
tele cu oglinda l-au făcut să-și schimbe părerea. Astăzi, este de părere 
că anumite animale nu sunt doar conștiente de ele însele, ci și că astfel 
îi pot înţelege pe semenii lor. Cimpanzeii și urangutanii pot atribui 
intenții și pot arăta compasiune. Plecând de la propria lor stare psihică, 
ei o pot înţelege pe a altora. Aceasta este teza lui Gallup, care între 
timp a găsit mulți adepți. 

Făcu o pauză. Îi era clar că mai târziu va trebui să-i înfrâneze pe 
ziariști. Nu voia să citească peste câteva zile că belugele ar fi psihiatri 
mai buni, că o anumită specie de delfini ar fi inființat un club pentru 
naufragiaţi, i iar cimpanzeii, unul de şah. 

- În orice caz, continuă Anawak, trebuie menționat că până în anii 
nouăzeci au fost supuse testului cu oglinda exclusiv animalele de uscat. 
E adevărat că existau deja speculații despre inteligenţa balenelor şi a 
delfinilor, dar demonstrarea acestui fapt nu-i entuziasma deloc pe 
reprezentanţii industriei alimentare. Carnea și blana de maimuţă pre- 
zintă interes doar pentru o parte infimă a populației lumii. Pe de altă 
parte vânarea balenelor şi a delfinilor nu se împacă deloc cu inteligența 
și conștiința de sine a celor vânaţi. Acum câţiva ani, când am început 
să efectuăm teste cu oglinda la delfini, numeroase persoane nu au fost 
prea încântate. Am îmbrăcat bazinul în parte cu geam reflectorizant, 
în parte cu oglinzi adevărate. Apoi am însemnat delfinii cu vopsea 
neagră. Am rămas uimiți că subiecţii noștri au inspectat pereții, până 
au găsit oglinzile. În mod evident își dădeau seama că semnul se vede 
cu atât mai clar, cu cât suprafaţa le reflectă mai bine imaginea. Dar am 
mers și mai departe, însemnând animalele alternativ când cu o culoa- 
re, când cu apă simplă. Era posibil ca delfinii să reacționeze la impul- 
sul tactil al creionului, însă am observat că stăteau mai mult în fața 
oglinzilor și mai critic câtă vreme semnul era vizibil. 

- Li s-au dat recompense delfinilor? întrebă unul dintre studenți. 

- Nu, și nici nu i-am antrenat pentru test. În timpul testelor chiar 
le-am marcat diferite părți ale corpului, pentru a exclude efectul 
condiționat sau obișnuinţa. De câteva săptămâni facem același calup 
de teste și cu balenele beluga. De șase ori am însemnat balena, de două 
ori cu creionul placebo. Aţi văzut ce s-a întâmplat. De fiecare dată, a 
înotat până la oglindă şi a căutat simbolul. De două ori nu a găsit nimic 
Și și-a întrerupt studierea mai repede. După părerea mea, avem dovada 
că balenele beluga posedă același grad de autorecunoaștere ca și cim- 
panzeii. Balenele și oamenii s-ar putea asemăna în anumite privinţe 
mai mult decât credeam până acum. 

O studentă ridică mâna. 

- Vreţi să spuneți că... Ezită. Rezultatele vor să spună că delfinii și 
balenele dispun de inteligenţă şi conștiință, corect? 

- Așa este! 

- Pe ce se bazează această afirmaţie? 

Anawak se arătă consternat. 

- Nu aţi auzit mai înainte? Nu aţi fost jos? 

- Ba da. Am văzut cum un animal şi-a înregistrat imaginea în 
oglindă. Ştie, deci, ăsta sunt eu. Deduceţi de aici în mod necesar că este 
vorba de conştiinţă de sine? 

- Tocmai v-aţi răspuns singură la întrebare. „Ştie, ăsta sunt eu.“ Are 
conștiință de sine. 

- Nu mă refeream la asta. Fata făcu un pas înainte. Anawak o privi 
pe sub sprâncenele încruntate. Avea părul roșu, un năsuc ascuţit și 
dinții o idee cam mari. Experimentul dumneavoastră demonstrează o 

atitudine atentă și identitate corporală. Cu succes, după cum se vede. 
Asta nu înseamnă însă nici pe departe că aceste animale ar avea 
conştiinţa identităţii permanente şi că ar deduce de aici vreo consecință 
în raporturile cu alte fiinţe. 

- Nici nu am spus așa ceva. 

- Ba da. Aţi susținut teza Gallup că anumite animale pot trage con- 
cluzii despre altele, pornind de la ele însele. 

- Maimuţele. 

- Ceea ce, între noi fie vorba, este un fapt contestat. În orice caz, 
nu aţi făcut nici o precizare când aţi vorbit mai târziu despre delfini și 
balene. Sau nu am înţeles eu ceva? 

- Nu trebuie precizat nimic în cazul ăsta, răspunse Anawak indis- 
pus. S-a demonstrat că animalele se recunosc. 

- Unele experimente permit această presupunere, da. 

- Ce vreți să spuneţi cu asta? 

Fata ridică din umeri și îl privi cu ochi rotunzi. 

- Păi, nu este evident? Puteţi vedea cum se comportă o beluga. Dar 
de unde vreţi să știți ce gândeşte? Cunosc teoriile Gallup. El susține că 
a demonstrat cum un animal poate înţelege sentimentele semenilor săi. 
Asta presupune că animalele gândesc şi simt la fel ca noi. Ceea ce ne-aţi 
arătat dumneavoastră astăzi este o tentativă de umanizare. 

Anawak rămase fără cuvinte. Încerca să îl atace. Cu propriul 
argument. 

- Chiar v-am creat această impresie? 

- Aţi spus că balenele ne-ar putea semăna mai mult decât credeam 
până acum. 

- De ce nu sunteţi mai atentă, domnişoară... 

- Delaware. Alicia Delaware. 

- Domnișoară Delaware. Anawak își adună ideile. Spuneam că 
balenele și oamenii s-ar putea asemăna mai mult decât credeam noi. 

- Și care este diferența? 

- Punctul din care privim lucrurile. Nu vrem să demonstrăm că 
balenele devin cu atât mai asemănătoare omului, cu cât elaborăm mai 
multe paralele. Intenția noastră nu este să prezentăm omul ca pe un 
deal, ci ne interesează înrudirile elementare... 

- Eu însă nu cred despre conștiința de sine a unui animal că poate 
fi comparată cu cea umană. Premisele sunt prea divergente. Incepând 
cu faptul că oamenii au permanent conștiință de sine, prin care... 

- Fals, o întrerupse Anawak. Şi oamenii dezvoltă o conştiinţă 
de sine permanentă doar în anumite condiţii. Acest lucru este 
demonstrat. Copiii între 18 şi 24 de luni încep să-și recunoască ima- 
ginea în oglindă. Până la acea vârstă nu sunt în stare să reflecteze la 
sinele propriu. Nu sunt conștienți de propria stare mintală, nici chiar 
cât balena pe care tocmai am văzut-o. Și nu vă mai referiți doar la 
Gallup. Noi aici ne străduim să înțelegem animalele. Ce vă străduiți 
să faceţi dumneavoastră? 

- Am vrut doar să... 

— Aţi vrut? Ştiţi ce efect ar avea asupra unei beluga, când vă priviţi 
dumneavoastră în oglindă? Vă pictați pe faţă. Ce părere să işi facă 
balena despre asta? Crede că încercaţi să vă identificați în oglindă. 
Orice altceva i s-ar părea o idioţenie. În funcţie de gustul dumnea- 
voastră la haine și machiaj, se va îndoi chiar că vă puteţi recunoaște în 
oglindă. Va pune sub semnul întrebării starea dumneavoastră mintală. 

Alicia Delaware roși. Vru să răspundă, dar Anawak nu o lăsă să ia 
cuvântul. 

— Bineînţeles că testele acestea sunt doar începutul, spuse el. Nimeni 
din cei care cercetează în mod serios balenele şi delfinii nu vrea să 
reînvie mitul marelui prieten al omului, umed și vesel. Poate că bale- 
nele şi delfinii nici nu au vreun interes deosebit pentru oameni, tocmai 
pentru că trăiesc într-un mediu de viaţă diferit, pentru că au alte nevoi 
și sunt produsul unei alte evoluţii decât noi. Dar dacă munca noastră 
va face să le tratăm cu mai mult respect şi astfel să le putem ocroti mai 
bine, atunci merită orice efort. 

Anawak mai răspunse la câteva întrebări şi o făcu cât mai scurt cu 
putință. Alicia Delaware se ţinu în spate, afişând o figură încurcată. În 
cele din urmă, Anawak se despărți de grup şi aşteptă până când ieşiră 
toţi din raza lui vizuală. Apoi se consultă cu echipa lui de cercetători, 
fixă următoarele termene şi modul de acţiune. Rămas, în sfârșit, singur, 
se duse la marginea bazinului, respiră adânc și se relaxă. 

Munca cu publicul nu îi făcea prea mare plăcere. Dar nu avea cum 
s-o evite. Cariera lui decurgea conform planului. Reputația de inova- 
tor în studierea inteligenţelor i-o lua înainte. Deci va trebui să se certe 
în continuare cu toate Aliciile Delaware din lume, proaspăt ieșite de 
pe băncile universităţii şi care, din cauza prea multor cărți, nu apuca- 
seră să vadă nici un litru de apă de mare din interior. 

Se lăsă pe vine şi își plimbă degetele prin apa răcoroasă a bazinului 
cu balene. Era dimineaţa devreme. Testele și demonstrațiile ştiinţifice 
aveau loc de obicei înainte de deschiderea acvariului sau după închi- 
dere. După săptămâni întregi de ploi, luna martie adusese câteva zile 
deosebit de frumoase, iar soarele timpuriu îi mângâia pielea. 

Ce spusese studenta aceea? Că încearcă să umanizeze animalele? 

Reproșul îl rodea. Anawak se mândrea cu faptul că era un om de 
știință lucid. Chiar propria viaţă și-o privea cu cea mai mare obiecti- 
vitate. Nu bea, nu mergea la chefuri și nu se înghesuia să lanseze teorii 
speculative. Nu credea în Dumnezeu şi nici nu accepta vreo formă de 
comportament religios. Ezotericul de orice fel îi repugna. Se ferea să 
proiecteze asupra animalelor orice reprezentare a valorilor umane. În 
special delfinii deveneau tot mai mult victimele unei reprezentări 
romantice, care nu era mai puțin periculoasă decât ura şi aroganţa: că 
ei s-ar dovedi a fi oameni mai buni și că oamenii s-ar putea îndrepta 
dacă ar încerca să înveţe de la delfini şi balene. Același şovinism care 
se exprima printr-o brutalitate fără egal stătea şi la baza adorației neli- 
mitate față de delfini. Erau sau chinuiţi, sau iubiți până la moarte. 

lar miss Delaware-dinţi de iepure voia să-i bage pe gât tocmai pro- 
pria teorie. 

Anawak continuă să-și bălăcească mâna în apă. După un timp, 
balena însemnată înotă spre el. Era o femelă lungă de patru metri. 
Scoase capul din apă și se lăsa mângâiată, fluierând ușor. Anawak 
se întrebă dacă balena putea împărtăși și înțelege vreun sentiment 
omenesc. Nu exista nici cea mai mică dovadă în acest sens. Aici Alicia 
Delaware avea dreptate. 

Dar lipsea și dovada că nu ar fi putut. 

Beluga scoase un ciripit şi se retrase sub apă. Peste Anawak se 
așternu o umbră. Intoarse capul și zări lângă el o pereche de cizme bro- 
date de cowboy. 

O nu, îşi spuse. Asta-i mai lipsea! 

— Ei, bine, Leon, spuse bărbatul care i se alăturase la marginea bazi- 
nului. Pe cine maltratăm azi? 

Anawak se ridică și îl măsură pe nou-venit din priviri. Jack Grey- 
wolf arăta ca ieșit dintr-un neowestern. Corpul de hun, plin de mușchi, 
îi era vârât într-un costum slinos de piele. Pe pieptul de lățimea unui 
dulap i se bălăngăneau podoabe de indian. De sub pălăria împodobită 
cu pene 1 se revărsa pe umeri și pe spate un păr negru şi mătăsos. Era 
singurul lucru al lui Jack Greywolf care părea îngrijit, în rest bărbatul 
arăta ca de obicei, de parcă ar fi rezistat săptămâni întregi în prerie, 
fără apă şi săpun. Anawak privi faţa arsă de soare pe care se lățea zâm- 
betul batjocoritor. Schiţă un surâs. 

- Cine ţi-a dat drumul să intri, Jack, marele Manitou? 

Jack rânji. 

— Autorizaţie specială, răspunse. 

- Pe bune? De când? 

- De când avem permisiunea Papei să vă dăm peste degete. Aiurea, 
Leon, am intrat adineaori ca toţi ceilalți. Au deschis de cinci minute. 

Anawak se uită descumpănit la ceas. Greywolf avea dreptate. Pier- 
duse noţiunea timpului, stând lângă bazinul balenei. 

— Sper că este o întâlnire întâmplătoare, zise. 

Greywolf își ţuguie buzele. 

- Nu chiar. 

- Deci ai venit la mine? Anawak se puse încet în mişcare, obli- 
gându-l pe Greywolf să îl urmeze. Primii vizitatori se plimbau deja 
prin bază. Ce pot face pentru tine? 

— Ştii exact ce poţi face pentru mine. 

— Iarăşi vechea placă? 

- Vino alături de noi. 

— Nici gând. 

- Haide, Leon, tu eşti de-al nostru. Nu are cum să te intereseze că 
o grămadă de boi plini de bani fotografiază balenele până le căpiază. 

— Nici nu mă interesează. 

— Pe tine lumea te ascultă. Dacă tu iei oficial poziţie împotriva whale 
watching, atunci discuţia va avea altă greutate. Ne-ai fi de mare ajutor. 

Anawak se opri și îi aruncă lui Greywolf o privire provocatoare. 

- Exact. V-ar fi de ajutor. Doar că eu nu vreau să ajut pe nimeni, 
în afara celor care au nevoie. 

- Priveşte! Greywolf i întinse brațul spre bazinul balenelor. Ele au 
nevoie de ajutor! Îmi vine să vomit când te văd aici. În intimă armo- 
nie cu prizonierii! Îi țineţi închişi sau îi vânaţi. E o crimă în rate. 
De fiecare dată când ieşiţi în larg cu bărcile voastre, omorâţi încă un 
pic animalele. 

— Tu eşti vegetarian, de fapt? 

- Poftim? Greywolf clipi încurcat. 

— Şi apoi, tocmai voiam să te întreb pe cine au jupuit pentru geaca 
ta de piele. 

Îşi continuă drumul. Greywolt rămase un moment cu gura căscată, 
apoi îl ajunse cu pași mari din urmă. 

— Asta e cu totul altceva. Indienii au trăit întotdeauna în armonie 
cu natura. Din pieile animalelor... 

— Scuteşte-mă! 

— Dar aşa este. 

- Vrei să-ţi spun care e problema ta, Jack? De fapt, ai două. În 
primul rând faci pe ecologistul, dar, în loc s-o recunoşti deschis, tu 
porţi un război în numele indienilor, dar aceştia și-au rezolvat proble- 
mele de mult, pe alte căi. A doua ta problemă este că nici măcar nu eşti 
un indian adevărat. 

Greywolf păli. Anawak ştia că partenerul său de discuţie apăruse 
de mai multe ori în faţa tribunalului pentru vătămare corporală. Se 
intrebă cât mai putea să îl irite pe uriaș. O palmă din partea lui Grey- 
wolf putea să pună definitiv capăt oricărei altercaţii. 

- De ce vorbeşti prostii, Leon? 

— Eşti indian doar pe jumătate, spuse Anawak. Se opri în faţa bazi- 
nului cu vidre şi privi cum zburdau prin apă trupurile negre, ca nişte 
torpile. Blana le lucea în lumina matinală a soarelui. Nu, nici măcar 
atât. Eşti la fel de indian ca un urs polar siberian. Aceasta e problema 
ta, care te macină: nu ştii unde ţi-e locul, nu îţi iese niciodată nimic, ai 
impresia că poți să iriți oamenii cu vorbăria ta despre ecologie şi să le 
arunci apoi vina în cârcă. Nu vreau să mă amestec în afacerea aceasta. 

Greywolf clipi din ochi în soare. 

- Nu te aud, Leon, zise. Oare de ce nu aud nici un cuvânt? Aud 
doar prostii. Zgomote. Bufnituri. Parcă ai goli o roabă de pietricele 
pe un acoperiş de tablă ondulată. 

- Hugh! 

- La dracu”, nu ar trebui să ne certăm. La urma urmei, ce îţi cer? 
Doar un pic de susţinere! 

- Nu pot să te susțin! 

— Uite ce e, sunt prietenos din fire, așa că te anunţ care va fi 
următoarea noastră acţiune, chiar dacă nu ar trebui s-o fac. 

Anawak deveni atent. 

— Ce aveţi de gând? 

— Tourist watching. 

Greywolf izbucni în râs. Dinţii albi îi străluceau ca fildeşul. 

— Şi ce vrea să fie asta? 

- Ei bine, ieşim în larg și îţi fotografiem turiştii. Îi privim ţintă. 
Ducem barca aproape de tot și încercăm să punem mâna pe ei. Să vadă 
și ei cum e să se holbeze cineva la tine și să te pipăre. 

- Vă pot interzice acțiunea. 

- Ba nu ne-o poţi interzice pentru că trăim într-o ţară liberă. Nu 
ne spune nimeni unde și când să ieșim cu bărcile noastre. Înţelegi? Am 
hotărât și am pus la punct acţiunea, dar dacă vii puțin în intâmpina- 
rea dorințelor noastre, aș putea să o anulez. 

Anawak îl privi fix. Apoi se întoarse pe călcâie și își continuă drumul. 

- Oricum balenele nu vin, spuse. 

— Pentru că le-aţi gonit vol. 

- Noi n-am făcut nimic. 

- A da, bineînțeles, oamenii nu sunt niciodată vinovaţi. De vină 
sunt tâmpitele de animale. Tot timpul înoată direct în harpoane 
sau pozează pentru că vor imagini pentru albumul de familie. Dar eu 
am auzit că se întorc. Nu s-au arătat în ultimele zile niște balene 
cu COCOaŞĂ» 

— Câteva. 

- Afacerea voastră o să dea ortu’ popii în curând. Vrei să riști să vă 
scădem şi mai tare cifra de afaceri? 

- Să mă pupi în cur, Jack! 

- Hei, asta e ultima mea ofertă. 

— Ce bine-mi pare! 

- La naiba! Leon! Atunci pune măcar o vorbă bună pentru noi! 
Ne trebuie bani. Ne finanțăm din donaţii. Leon! Opreşte-te puțin! 
Este pentru o cauză dreaptă, nu vrei să pricepi? Amândoi vrem 
acelaşi lucru. 

- Nu vrem același lucru. La revedere, Jack. 

Anawak grăbi pasul. Ar fi vrut să o ia la goană, dar nu voia să îi 
dea lui Greywolf impresia că fuge de el. Ecologistul se opri. 

- Bou încăpățânat! strigă după el. 

Anawak nu răspunse. Depăși delfinariul și se îndreptă șnur spre ieşire. 

- Leon, ştii care e problema ta? N-oi fi eu un indian adevărat, dar 
buba ta e că tu esti! 

- Nu sunt indian, mormăi Anawak. 

- Vai, îmi cer scuze! strigă Greywolf de parcă l-ar fi auzit. Tu eşti 
ceva cu totul special. De ce nu eşti acolo unde ţi-e locul și unde e nevoie 
de tine? 

- Nenorocitule, şuieră Anawak. 

Fierbea de mânie. Întâi capra aia îndărătnică și acum Jack Grey- 
wolf. Şi ar fi putut fi o zi frumoasă, începută cu un test reușit. In 
schimb, se simţea golit şi nefericit. 

Unde ti-e locul... 

Ce-și permitea musculosul ăla fără creier? De unde obrăznicia să 
se lege de obârșia lui? 

Unde e nevoie de tine! 

- Sunt exact acolo unde e nevoie de mine, spumegă Anawak. 

O femeie trecu pe lângă el, privindu-l iritată. Anawak se uită în 
jur. Era afară în stradă. Încă tremurând de furie, se sui în mașină, 
conduse până la debarcaderul din Tsawwassen şi luă bacul inapoi spre 
Vancouver Island. 


În ziua următoare se sculă devreme. De pe la şase nu mai putuse 
dormi şi după ce fixase timp de câteva minute tavanul scund al cabi- 
nei se și hotărâse să meargă la firmă. 

Nori roz se întindeau peste orizont. Încet, cerul începea să se lumi- 
neze. Munţii din jur se reflectau în apa netedă ca oglinda, casele pe 
piloni şi bărcile desenau contururi întunecate. Peste câteva ore aveau 
să sosească primii turiști. Anawak merse până la marginea punţii, la 
zodiacuri, se sprijini de balustrada din lemn și privi o vreme în larg. 
Iubea atmosfera asta pașnică, când natura se trezea înaintea omului. 
Nimeni nu te călca pe nervi. Indivizii ca prietenul insuportabil al lui 
Stringer erau în pat și își țineau gura. Probabil că şi Alicia Delaware 
dormea somnul ignoranței. 

Și Jack Greywolf. 

Vorbe lui îl urmăreau pe Anawak. Greywolf era, categoric, un 
idiot, dar din păcate reușise iar să pună degetul pe rană. 

Două cutere mici trecură pe lângă el. Anawak stătu pe gânduri, 
întrebându-se dacă ar trebui să o sune pe Stringer și să o convingă să 
iasă cu el pe mare. Într-adevăr, apăruseră primele balene cu cocoașă. Era 
clar că ajungeau cu o întârziere enormă, ceea ce pe de o parte era 
imbucurător, dar pe de alta, nu explica unde întârziaseră atâta vreme. 
Poate reușeau să identifice câteva. Stringer avea ochi buni și, în plus, îi 
făcea plăcere compania ei. Era unul din puţinii oameni care nu îl sâcâ- 
iau pe Anawak cu obârşia sa. E indian? Sau totuși asiatic? Sau altceva? 

Samantha Crowe îl întrebase. Ciudat, ei i-ar fi povestit mai multe 
despre sine. Dar probabil că cercetătoarea SETI era la ora asta în drum 
spre casă. 

Gândeşti prea mult, Leon! 

Anawak se hotări să o lase pe Stringer să doarmă şi să pornească 
de unul singur. Intră în staţie și înghesui într-o geantă impermeabilă 
un laptop cu baterii împreună cu o cameră de luat vederi, un bino- 
clu, un casetofon, un hidrofon cu căşti şi un cronometru. Mai luă un 
baton de cereale și două cutii de ice tea şi duse totul la Blue Shark. Lăsă 
barca să alunece uşor prin lagună și acceleră abia după ce se depărtase 
de casele așezării. Prora zodiacului se îndreptă în sus. Vântul îl lovi 
drept în faţă și îi limpezi capul de gândurile apăsătoare. 

Fără pasageri și opriri intermediare, totul mergea mult mai repede. 
Douăzeci de minute mai târziu, trecea printr-un grup de insule minus- 
cule, ieşind spre marea de culoarea antracitului. Valuri răzlețe se ros- 
togoleau agale. Reduse viteza. În timp ce zodiacul se indepărta de 
coastă, Anawak privea în larg în lumina zorilor, încercând să nu facă 
loc descurajării ce devenise aproape o obișnuinţă. Balenele fuseseră 
văzute în mod sigur. Nu cele rezidente. Migranţi din California 
și Hawaii. 

Ajuns mai departe în larg, opri motorul. Imediat îl învălui o liniște 
deplină. Deschise o cutie de ice tea, o bău și se așeză la proră cu bino- 
clul în mână. 

Trecu aproape o veșnicie până i se păru că vede ceva, dar ridicătura 
întunecată pe care o zărise dispăru rapid. 

— Arată-te, şopti. Ştiu că eşti aici. 

Cerceta concentrat oceanul. Minute întregi nu se întâmplă nimic. 
Apoi, la oarecare distanță, se ridicară din apă două siluete plate, una 
după alta. Se auzeau pocnituri ca de pușcă. Deasupra cocoașelor se 
inălțau nori albi de abur ca fumul de la gura ţevii. Anawak privea în 
larg cu ochi rotunzi. 

Balene cu cocoaşă. 

Începu să râdă. Râdea de fericire. Ca orice profesionist experimen- 
tat. Recunoștea specia de balene după jetul de apă. La balenele mari, 
schimbul de gaze avea, de fiecare dată, câțiva metri cubi. Conţinutul 
din plămâni se comprima şi țâșnea prin găurile înguste. În aer se dilata, 
se răcea și se condensa, formând o ceaţă de picături, ca un spray. Forma 
şi înălțimea jetului puteau să difere la balenele din cadrul aceleiași 
specii, în funcţie de durata scufundării și mărimea animalului. Chiar 
și vântul juca un rol. Dar aceştia erau în mod clar norii de condens 
stufoşi, caracteristici balenelor cu cocoaşă. 

Anawak își deschise laptopul şi porni programul. Stocase datele a 
sute de balene care treceau pe aici în mod regulat. Puţinul pe care îl 
arătau la suprafaţă abia dacă îi furniza ochiului neexersat indicii asupra 
speciei, necum să mai poată recunoaşte și exemplarul. În plus, vizibi- 
litatea era adesea îngreunată de marea neliniștită, de aburi, de ploaie 
sau de strălucirea soarelui. Totuşi, fiecare animal avea semnele lui dis- 
tinctive. Cel mai simplu era să îl identifici după coadă. Când se scu- 
funda, o scotea adesea mult din apă. Nici una nu semăna cu alta. 
Fiecare era prevăzută cu un model caracteristic și se evidenția mai mult 
sau mai puţin în funcţie de forma și de structura marginii. Anawak 
reținuse în memorie forma multor cozi, dar laptopul cu arhiva foto- 
grafică îi făcea bineînțes munca mai ușoară. 

Era aproape sigur că cele două balene de acolo din larg erau 
cunoştinţe vechi. 

După un timp, balenele ieșiră din nou la suprafaţă. Prima dată, abia 
vizibile, se arătară micile protuberanţe cu găurelele pentru jetul de apă. 
Din nou șuieratul cu pocnituri, și aproape concomitent norii ţâșnitori 
ai respirației. De data aceasta, animalele nu se mai scufundară imediat, 
ci își ridicară cocoașa sus în aer. Se putură vedea aripioarele dorsale 
netede şi tocite, apoi se aplecară încet în faţă și tăiară din nou apa. 
Anawak desluși clar partea posterioară a corpului și coloana verte- 
brală. Balenele începură să se scufunde și își sumeţiră cozile din apă. 

Anawak duse rapid binoclul la ochi, să arunce o privire asupra 
părților inferioare, dar nu reuși. Nu conta. Erau acolo. Calitatea cea 
mai importantă a observatorului de balene este răbdarea, şi mai era 
destul timp până la sosirea turiștilor. Deschise a doua cutie de ceai şi 
mușcă din baton. 

Răbdarea îi fu răsplătită în scurtă vreme, când cinci cocoașe 
brăzdară dintr-odată apa, nu departe de barcă. Anawak îşi simţi inima 
bătând cu putere. Animalele erau acum foarte aproape. 'Tensionat, 
aşteptă să le vadă înotătoarele. Atât de tare îl furase spectacolul, încât 
la început nici nu zări silueta monumentală de lângă barcă. Dar aceasta 
crescu mai mare decât el, iar când în sfârșit întoarse capul spre ea, 
se sperie. 

Uită de cele cinci cocoașe și căscă gura. 

Capul balenei se ridicase din valuri aproape fără zgomot. Era atât 
de aproape, încât ar fi putut atinge marginea de cauciuc a bărcii. Se 
înălța la mai mult de trei metri jumătate, cu botul închis și brăzdat, 
plin de crustacee şi de excrescențe noduroase. Deasupra colțurilor 
lăsate ale gurii, un ochi de mărimea unui pumn îl fixa pe pasagerul 
bărcii, aproape de la același nivel. Deasupra valurilor se vedea locul 
unde începeau colosalele înotătoare pectorale. 

Capul stătea nemișcat ca o stâncă. 

Era cel mai impresionant bun venit pe care Anawak îl trăise vreo- 
dată. Nu de puţine ori văzuse animalele de la foarte mică distanță. Se 
apropiase de ele când se scufundau, le atinsese și se apucase de ele. 
Călărise pe animalele acestea. Se întâmpla destul de des ca balenele 
cenușii, cele cu cocoașă sau orcile să scoată capul în imediata vecinătate 
a bărcilor, să se uite spre mal și să examineze zodiacurile. 

Dar acum lucrurile stăteau altfel. 

Anawak avu impresia că nu el cerceta balena, ci balena îl cerceta 
pe el. Uriașul părea să nu fie interesat de barcă. Ochiul său, îngropat 
între pleoapele zbârcite ca de elefant, examina exclusiv persoana 
dinăuntru. Cu toate că balena vedea foarte bine în apă, odată ieșită 
din elementul său era condamnată la miopie din cauza curburii mari 
a cristalinului. De la distanţa aceasta mică însă, il vedea probabil pe 
Anawak la fel de clar cum o vedea şi Anawak pe ea. 

Încet, ca să nu sperie animalul, întinse mâna și îi mângâie pielea 
umedă şi netedă. Balena nu dădu vreun semn că ar vrea să se scufunde 
iar. Ochiul i se rotea lent încoace şi încolo, după care se fixa iar asupra 
lui Anawak. Era o scenă de o intimitate aproape grotescă. Oricât de 
tare l-ar fi bucurat aceste clipe, Anawak nu se putea să nu se întrebe 
de ce îl studia atât de atent animalul. În general, inspecţiile mamifere- 
lor durau doar câteva secunde. Trebuia să depună efort pentru a sta 
atât de mult în poziţie verticală. 

- Unde ai întârziat atâta? o întrebă incet. 

Un plescăit abia perceptibil se auzi din cealaltă parte a zodiacului. 
Anawak se întoarse la timp pentru a vedea înălțându-se un alt cap. 
A doua balenă era cevâ mai mică, dar la fel de aproape. Şi ea îl luă pe 
Anawak în vizor cu ochiul ei intunecat. 

Uită să mai mângâie celălalt animal. 

Ce voiau oare? 

Începu să se neliniștească. Cercetarea asta fixă era cu totul 
neobișnuită, ca să nu zică bizară. Anawak nu mai trăise niciodată așa 

ceva. Se aplecă totuși la geantă, scoase repede o cameră digitală, o ridică 
ȘI spuse: 

- Rămânețu aşa frumos. 

Poate că făcuse o greșeală. Dacă da, atunci era pentru prima dată în 
istoria whale watching când balenele cu cocoașă arătau o aversiune clară 
față de camere. Ca la comandă, cele două capete imense dispărură. Se 
cufundară în mare aidoma unor insule. Un gâlgâit și un plescăit ușor, 
câteva bule şi Anawak se trezi iar singur pe întinderea strălucitoare. 

Privi în jur. 

Tocmai răsărea soarele. Munţii erau învăluiţi în ceață. Hula mică 
a mării căpăta nuanţe albastre. 

Nici o balenă. 

Anawak expiră brusc. Abia acum realiză că inima îi bătea 
nebunește. Puse camera la loc în geanta deschisă, luă din nou binoclul 
in mână, dar se răzgândi. Noii lui prieteni nu puteau fi departe. Scoase 
casetofonul, îşi puse căștile pe urechi și lasă hidrofonul să alunece încet 
în apă. Microfoanele subacvatice erau atât de sensibile, încât mai 
captară zgomotul făcut de bulele ce se ridicau. În căşti se auzeau poc- 
nete și vâjâială, dar nimic din partea balenelor. Anawak le aștepta sune- 
tele caracteristice, însă totul rămase liniştit. 

În cele din urmă trase hidrofonul la bord. 

După un timp, zări câteva jeturi de apă departe, în larg. Şi atât. Era 
timpul să se întoarcă, chiar dacă nu îi plăcea. 

La jumătatea drumului spre Tofino îşi imagină cât de bine ar fi 
reacţionat turiştii la acest spectacol. Cum ar reacționa dacă s-ar repeta. 
S-ar duce vestea. Davies și balenele dresate. Solicitările ar curge din 
toate părțile. 

Fantastic! 

În timp ce zodiacul trasa o dungă prin apa calmă a golfului, cercetă 
cu privirea pădurile din apropiere. 

Puțin prea fantastic, parcă. 


23 martie 


Trondheim, Norvegia 


Sigur Johanson fu smuls din somn. Ceva suna. Pipăi la întâmplare 
după deșteptător, până își dădu seama că era telefonul. Se ridică inju- 
rând şi frecându-se la ochi. Simţul orientării nu prea voia să-i revină și 
căzu din nou pe spate. Capul i se învârtea. 

Ce se întâmplase cu o seară înainte? Se matoliseră, împreună cu câțiva 
colegi. Fuseseră şi niște studenţi cu ei. Și când colo, nu intenționaseră 
decât să ia cina la Havfruen, o fostă magazie de pe lângă Gamle Bybru, 
vechiul pod al orașului. La Havfruen găseai preparate de peşte delicioase 
și câteva vinuri bune. Câteva vinuri foarte bune, după cum își aminti 
brusc. Stătuseră la geam privind râul, cu debarcaderele din amonte și 
micile bărci private, urmăriseră cursul Nidelvei care curgea domol în fior- 
dul Trondheim din apropiere, la fel cum şi prin gâtlejurile lor cursese 
câte ceva. Cineva începuse să spună bancuri. După care Johanson cobo- 
râse cu patronul într-o pivniţă plină de umezeală, unde i se arătaseră 
comori puse bine la păstrare, pe care șeful nu le scotea de obicei. 

Una dintre problemele acestei dimineţi „matinale“ părea a fi aceea 
că le scosese, până la urmă. 

Johanson oftă. 

Am cincizeci şi șase de ani, se gândi în timp ce se îimpingea în sus, 
reuşind în cele din urmă să se ridice în șezut. N-ar trebui să mai fac 
vitejii de genul acesta. Ba nu, greșit, ar trebui să le fac, dar nimeni nu 
ar trebui să mă sune atât de devreme, după ce am făcut-o. 

Incăpăţânat, telefonul suna în continuare. Scoțând gemete exage- 
rate, după cum singur recunoscu, mai ales că nu era nimeni de față 
să le audă, se ridică în picioare și ajunse clătinându-se în sufragerie. 
Avea oare vreun curs azi? Gândul acesta îl lovi ca un pumn în obraz. 
Groaznic! Ce imagine de coşmar, să stea acolo în faţă arătându-și 
adevărata vârstă, reuşind cu greu să-şi ridice bărbia din piept. Urma să 
se întreţină cu propria cămașă şi cravată, cel puţin atâta vreme cât i-ar 
permite limba. Momentan aceasta zăcea năclăită în gură, părând să 
refuze orice ar avea de-a face cu mișcarea şi cu articularea. 

Când ridică în sfârșit receptorul, își aminti brusc că era sâmbătă. 
Buna dispoziţie îi reveni ca prin minune. 

- Johanson, se prezentă cu o voce surprinzător de clară. 

- Doamne, dar mult îţi trebuie, răspunse Tina Lund. 

Johanson își dădu ochii peste cap și se lăsă să cadă în fotoliul din 
faţa televizorului. 

— Cât e ceasul? 

— Şase jumate. De ce? 

- E sâmbătă. 

— Ştiu că e sâmbătă. Ai pățit ceva? Nu pari prea în formă. 

- Nici nu sunt cine știe ce bine-dispus. Ce vrei la ora asta care, 
apropo, e total inacceptabilă? 

Lund chicotui. 

- Voiam să te conving să vii la Tyholt. 

— La institut? Dumnezeule, pentru ce? 

- Mă gândeam că ar fi frumos să luăm micul dejun impreună. Kare 
e în Trondheim pentru câteva zile, s-ar bucura să te vadă. Făcu o scurtă 
pauză. Şi vreau să te și întreb ceva. 

- Mă gândeam eu. Nu e genul tău să îți dorești dintr-odată să iei 
micul dejun cu mine. 

— Nu mă înţelege greșit. Vreau să aflu părerea ta despre ceva. 

- Despre ce? 

- Nu la telefon. Vii? 

- Dă-mi o oră, spuse Johanson și căscă, mai-mai să-și dizloce man- 
dibula. Nu, mai bine două. Vreau să trec şi pe la universitate. S-ar putea 
să mai fi sosit rapoarte despre viermii tăi. 

- Ar fi bine. Ce chestie, nu-i aşa? Întâi i-am înnebunit eu pe toți cu 
asta, şi acum e invers. În regulă, vii când vrei, dar grăbește-te. 

— Să trăiţi, mormăi Johanson. 

Se târi sub duș, chinuit în continuare de amețeli. După jumătate 
de oră de bălăceală în voie, începu să se simtă mai vioi. Vinurile acelea 
nu-i provocaseră chiar o mahmureală. Mai degrabă căpătase un simţ 
in plus. Stând în faţa oglinzii, i se păru pentru o clipă că se dublează. 
Nu era sigur că va putea conduce în starea în care se afla. 

Nu-i rămânea altceva de făcut decât să încerce. 

Vremea era însorită și caldă. Strada Kirkegata părea aproape pustie. 
În lumina dimineţii, culorile caselor și frunzișul timpuriu al pomilor 
străluceau deosebit de intens. Trondheim părea să dea probă generală 
pentru anotimpul primăverii. Vremea neobişnuit de frumoasă topise 
și restul de zăpadă. Johanson se pomeni că ziua începuse să-i placă. 
Deodată i se păru în ordine şi faptul că îl trezise Lund. Urcând cu 
jeepul pe Gloshaugen, începu să fluiere Vivaldi. Buna dispoziţie îl 
cuprinsese brusc, căci fluieratul nu presupunea mari solicitări psihice 
sau fizice. La sfârșitul săptămânii, NTNU era închisă oficial, dar aproape 
nimeni nu respecta programul. La drept vorbind, acum puteai să îţi 
citeşti scrisorile şi mailurile, și să lucrezi nestingherit. 

Johanson intră în încăperea unde se sorta corespondenţa, cotrobăi 
prin raftul lui şi extrase din el un plic gros. Fusese expediat de la 
muzeul Senckenberg din Frankfurt. Aproape sigur conţinea raportul 
tehnic de laborator pe care Lund îl aştepta cu atâta nerăbdare. Il băgă 
in buzunar fără să îl deschidă şi părăsi universitatea, îndreptându-se 
spre Tyholt. 

Marintek, Institutul Tehnic Marin, avea strânse legături cu NTNU, 
cu Sintef şi cu Centrul de cercetări Statoil. Aici se afla, pe lângă diverse 

rezervoare de simulare şi tunele de valuri, și cel mai mare bazin cu apă 
sărată din lume, folosit pentru cercetare. Vântul şi valurile erau simu- 
late la scara modelului. Aproape fiecare instalație de producţie pluti- 
toare mai mare de pe solul norvegian fusese testată în bazinul lung de 
optzeci de metri şi adânc de zece. Două sisteme de făcut valuri provo- 
cau curenţi și furtuni în miniatură cu valuri de până la un metru 
inălțime care, privite dinspre macheta platformei, căpătau proporții 
devastatoare. Johanson presupuse că tot aici testa Lund și fabrica sub- 
acvatică pe care urma să o construiască pe coasta continentală. 

O găsi într-adevăr în hala bazinului, unde stătea şi discuta cu un 
grup de cercetători. Scena avea ceva caraghios în ea. În apa verde 
înotau scafandrii printre platformele de forare de dimensiunea unor 
jucării. Petroliere miniaturale se încrucișau cu specialiști în bărci cu 
vâsle. Totul părea a fi un amestec de laborator, magazin de jucării și 
plimbare cu barca, dar prima impresie era înșelătoare. Fără binecuvân- 
tarea Marintek, nu se prea întâmpla nimic în zona offshore. 

Lund îl văzu și își întrerupse discuţia. Veni spre el, ocolind bazi- 
nul. După cum îi era obiceiul, parcurse distanţa în pas alergător. 

- De ce nu ai luat una din bărci? o întrebă Johanson. 

- Nu suntem aici pentru distracţie, răspunse ea. Totul trebuie să 
fie coordonat. Dacă eu trec în trombă pe acolo, sute de muncitori 
petrolieri îşi pierd viața în unda viiturii şi eu sunt de vină. 

Îl sărută pe obraz. 

- Mă zgârii. 

- Toţi bărbaţii cu barbă zgârie, spuse Johanson. Bucură-te că al tău 
se rade, altfel n-ai avea nici un motiv să mi-l preferi mie. La ce lucraţi? 
La soluţia voastră subacvatică? 

- Pe cât se poate. Putem reprezenta în mod realist o adâncime a 
mării de o mie de metri, după care se pierde din fidelitate. 

- Păi, e suficient pentru proiectul vostru. 

- Simulăm, totuşi, pe calculator și scenarii independente. Câteo- 
dată se abat de la rezultatele obţinute în bazin, și atunci modificăm 
parametrii până când le potrivim cumva. 

- Shell plănuieşte să construiască o fabrică la două mii de metri 
adâncime. Am Citit ieri în ziar. Aveţi concurenţă. 

- Știu. Shell a însărcinat Marintek cu treaba asta. Vom avea și mai 
mult de furcă. Vino cu noi, mergem să mâncăm. 

Ajunşi afară pe coridor, Johanson spuse: 

- Eu tot nu înțeleg de ce nu vreţi să folosiți SWOP-uri. Nu e mai 
ușor să lucraţi de pe o construcţie plutitoare, atâta timp cât asiguraţi 
conducte flexibile cu partea de sub apă? 

Lund scutură din cap. 

- Prea riscant. Construcțiile plutitoare trebuie ancorate... 

— Știu asta... 

. Și se pot rupe. 

- Dar în șelf sunt ancorate o grămadă de staţii. 

- Da, la adâncime mică. Acolo jos, situația valurilor și a curenților 
e cu totul alta. Și problema nu e doar ancorarea. Cu cât urci conducta 

mai sus, cu atât devine mai instabilă şi nu ne dorim un dezastru eco- 
logic. Pe deasupra, nici un om nu poate fi interesat să lucreze atât de 
departe în larg, pe o punte plutitoare. Și cei mai rezistenți și-ar vărsa 
maţele. Urcăm pe aici. 

Urcară o scară. 

- Credeam că mergem la masă, se miră Johanson. 

- Mergem, dar mai întâi vreau să-ți arăt ceva. 

Lund deschise o ușă. Se aflau într-un birou deasupra halei bazinu- 
lui. Ferestrele largi ofereau o panoramă asupra şirurilor însorite de 
căsuțe cu fronton şi a spaţiilor verzi care se întindeau până spre fiord. 

- Ce dimineaţă binecuvântată, fredonă Johanson. 

Lund se apropie de un birou. Trase mai aproape două scaune de 
pal și deschise un laptop cu ecran mare. Degetele îi băteau darabana 
pe birou, în timp ce se încărca programul. Apăru o pagină cu fotogra- 
fii care lui Johanson i se păreau oarecum cunoscute. Pe ele se vedea o 
suprafaţă deschisă la culoare, lăptoasă, care se întuneca spre margini. 
Brusc recunoscu scena. 

— Înregistrările făcute de Victor, spuse e]. Chestia aia de pe coastă. 

- Chestia care nu mi-a dat pace, încuviință Lund. 

- Între > timp aţi aflat ce e? 

- Nu. În schimb, ştim ce nu e. Nu e meduză, nici banc de peşti. Am 
trecut secvența asta prin o mie de filtre. Asta e tot ce am putut obține. 
Lund mări prima imagine. Când a apărut în fața lentilei, creatura a fost 
luminată de proiectoare puternice. Am văzut o parte din ea, dar binein- 
ţeles că în mod diferit faţă de cum am fi văzut-o fără lumină artificială. 

- Fără lumină nu ați fi văzut absolut nimic la adâncimea aia. 

- Nici o şansă. 

- Doar dacă acesta nu este un caz de bioluminiscenţă și... 

Johanson se opri brusc. Lund păru extrem de încântată. Degetele 
îi dansară peste tastatură și imaginea se modifică din nou. De data 
aceasta se vedea un fragment din marginea dreaptă superioară. Acolo 
unde suprafaţa luminată se pierdea în întuneric, se contura slab ceva. 
O altfel de lumină, de un albastru adânc, brăzdată de linii mai deschise 
la culoare. 

- Dacă luminezi un obiect fosforescent, nu ma: vezi lumina lui. Și 
reflectoarele lui Victor acoperă totul, până în zona de margine, unde 
pierd din intensitate. Aici se distinge ceva. După părerea mea, aceasta 
este dovada că avem de-a face cu o fiinţă fosforescentă. Și încă una 
destul de mare. 

Capacitatea de a ilumina era proprie unei întregi serii de viețuitoare 
din adâncuri. În acest scop se foloseau de bacterii, cu care trăiau în sim- 
bioză. Organisme care luminau, ca algele şi sepiile mici, trăiau şi la 
adâncimi mai mici. Dar adevărata mare de lumină începea acolo unde 
dispărea lumina soarelui. În oceanul întunecat. 

Johanson fixă monitorul cu privirea. Albastrul mai mult se ghicea 
decât se vedea. Unui ochi neexperimentat i-ar fi scăpat. Dar camera 
robotului furniza imagini cu rezoluţie foarte mare. Poate că Lund 
avea dreptate. 

Îşi frecă barba. 

— Cât de mare crezi că e chestia asta? 

- Greu de spus. După cât de repede a dispărut, a ajuns probabil la 
marginea conului de lumină. La o distanţă de câţiva metri. Cu toate 
acestea, suprafaţa sa acoperă aproape toată imaginea. Ce reiese de aici? 

- Porțiunea pe care o vedem are vreo zece, doisprezece metri pătrați. 

- Pe care o vedem! Lund făcu o pauză. Lumina din zonele de 
pe margine ne sugerează că este posibil să nici nu fi văzut cea mai 
mare parte. 

Johanson avu o idee. 

— Ar putea fi de natură planctonică, spuse. Microorganisme. Sunt 
câteva care luminează. 

— Şi cum își explici modelul? 

— Liniile deschise la culoare? Coincidenţă. Credem că e un model. 
Ne-am imaginat şi canalele de pe Marte formând un model. 

- Eu nu cred că este plancton. 

- Nu se vede aşa bine. 

- Ba da, se vede. Uită-te aici. 

Lund deschise pozele următoare. Obiectul surprins se retrăgea tot 
mai mult spre întuneric. Fusese vizibil mai puţin de o secundă, 
într-adevăr. Pe a doua și a treia imagine mărită încă se mai vedea 
suprafaţa slab luminată, cu liniile care păreau să își schimbe poziţia pe 
parcursul secvenţei. Pe a patra imagine nu mai era nimic de văzut. 

— A stins lumina, spuse Johanson uluit. 

Căzu pe gânduri. Anumite specii de caracatițe comunicau cu aju- 
torul bioluminiscenţei. Nu era ceva ieșit din comun ca un animal care 
se simte ameninţat să schimbe macazul, cum s-ar spune, și să dispară 
în întuneric. Dar animalul acesta era neobișnuit de mare. Mai mare 
decât orice specie de caracatiță cunoscută. 

Se impunea o concluzie care nu îi plăcu lui Johanson. Nu avea ce 
căuta la marginea plăcii continentale norvegiene. 

— Architheuthis, spuse. 

- Calmari uriași, încuviințţă Lund. Te gândești automat la ei. Dar 
ar fi prima dată când i-am vedea în apele astea. 

— Ar fi prima dată când am vedea un exemplar viu. 

Ceea ce nu era chiar adevărat. Vreme îndelungată, poveștile despre 
Architheuthis fuseseră considerate fabulații marinărești. Apoi cadavrele 
aduse de apă la mal păruseră a le dovedi existenţa sau aproape o făcuseră, 
căci carnea de calmar era ca latexul. Cu cât trăgeai de ea, cu atât se lungea 
mai mult, cel puţin în faza de descompunere. Abia cu câţiva ani în 
urmă, cercetătorii din estul Noii Zeelande prinseseră în năvoade pui 
minusculi, al căror profil genetic nu lăsa nici o îndoială asupra faptu- 
lui că în decurs de optsprezece luni urmau să se transforme în calmari 
uriași, cu o lungime de până la douăzeci de metri și o greutate de două 
tone. Singurul cusur al acestei teorii era că nimeni nu văzuse vreodată 
un asemenea animal viu. Architheutbis sălăşluia în adâncul oceanului 
și rămânea de văzut dacă era şi luminiscent. 

Johanson se încruntă. Apoi scutură capul. 

- Ce nu? 

— Sunt prea multe argumente împotrivă. Aceasta pur şi simplu nu 
e o zonă pentru calmari uriași. 

- E adevărat, dar... Lund gesticulă cu mâinile prin aer. Nu ştim cu 
adevărat unde trăiesc. Nu știm nimic. 

- Nu au ce căuta acolo. 

- Nici viermii ăia nu au ce căuta acolo. 

Se lăsă tăcerea. 

— Şi ce dacă, spuse Johanson într-un târziu. Architheutbis sunt sfioși. 
Ce treabă aveţi voi? Până în ziua de azi, nici un om nu a fost atacat 
vreodată de vreo caracatiţă uriașă. 

- Martorii oculari spun altceva. 

- Dumnezeule, Tina! Poate au tras puţin de o barcă sau alta. Dar 
nu vorbim serios despre caracatițele uriașe care amenință exploatarea 
petrolieră. Trebuie să recunoști că ar fi mai mare râsul. 

Lund privi sceptică imaginile mărite. Apoi închise fișierul. 

- Bine. Ai ceva pentru mine? Vreun rezultat? 

Johanson scoase plicul și îl deschise. Înăuntru, un teanc gros de foi 
scrise mărunt. 

- Dumnezeule! gemu Lund. 

— Stai puţin. Trebuie să fie şi un rezumat. Uite-l! 

- Dă-mi să văd. 

— Imediat. 

Johanson citi în fugă rezumatul. Lund se ridică şi se apropie de 
geam. Apoi începu să străbată camera. 

- Spune odată! 

Johanson ridică din sprâncene frunzărind teancul de foi. 

- Hm. Interesant. 

- Vorbeşte. 

- Confirmă că e vorba de polichete. Au scris că, deşi nu sunt taxo- 
nomi, sunt de părere că viermele prezintă asemănări uimitoare cu 
Hesiocaeca methanicola. Îşi exprimă nedumerirea cu privire la maxila- 
rele extrem de pronunţate și în continuare spun că... hm... amănunte... 
am găsit. Au cercetat maxilarele. Foarte puternice și în mod cert făcute 
pentru găurit și săpat. 

— Asta ştiam deja, strigă Lund nerăbdătoare. 

— Așteaptă. Au făcut și alte cercetări. Stabilirea compoziţiei izoto- 
pice stabile, și uite şi analiza cu spectometrul pentru masă. Ia te uită! 
Viermele nostru are o greutate de minus 90 de miimi. 

- Poți să îmi traduci? 

- Este într-adevăr metanotrof. Viermele trăiește în simbioză cu 
niște bacterii care descompun metanul. Stai, cum să-ți explic? Deci, 
izotopii... Ştii ce sunt izotopii, nu? 

- Atomi ai unui element chimic cu aceeaşi sarcină nucleară, dar cu 
greutate diferită. 

- Foarte bine, stai jos. Există, de exemplu, carbon de greutăți dife- 
rite. Există carbon 12 şi carbon 13. Dacă te hrăneşti cu ceva ce conţine 

cu precădere carbon ușor, deci un izotop ușor, atunci devii și tu mai 
ușor. E clar? 

- Dacă mă hrănesc cu ceva ușor. Da. Logic. 

- Iar metanul conţine carbon foarte ușor. Dacă viermele trăiește 
în simbioză cu bacteriile care mănâncă acest metan, atunci întâi devin 
bacteriile mai ușoare, și dacă viermele mănâncă apoi aceste bacterii, 
devine şi el ușor. Și al nostru e foarte ușor. 

- Voi, biologii, sunteți ciudaţi. Cum aflați chestiile astea? 

- Facem lucruri oribile. Uscăm viermele și îl măcinăm până facem 
praf de vierme, pe care îl punem în mașina de măsurat. Să vedem mai 
departe. Microscopie electonică cu raster... au colorat ADN-ul... un 
procedeu foarte minuţios... 

- Revino la realitate! Lund veni lângă el și trase de un colț al foii. 
Nu am nevoie de discursuri academice, vreau să pricep dacă putem 
fora acolo jos sau nu. 

- Puteţi... Johanson trase foaia dintre degetele ei și citi ultimele rån- 
duri. Super! 

- Ce e? 

Johanson ridică privirea. 

- Bestuile astea sunt pline ochi cu bacterii. Pe dinăuntru și pe dina- 
fară. Endosimbioţi și exosimbioţi. Viermii tăi par a fi adevărate auto- 
buze pentru bacterii. 

Lund îi întoarse nesigură privirea. 

— Şi ce înseamnă asta? 

- N-are nici un sens. E clar că viermele tău trăieşte în hidrat de 
metan. Aproape că plesneşte de câte bacterii are în el. Nu vânează și 
nu îşi face găuri. În schimb, zace pe gheaţă leneș şi gras. ȘI totuşi, are 
maxilare uriașe pentru găurit, iar hoardele de pe coastă mi s-au părut 
departe de a fi leneșe şi grase. Mi s-au părut deosebit de agile. 

Tăcură din nou o vreme. În cele din urmă, Lund întrebă: 

- Ce treabă au acolo jos, Sigur? Ce animale sunt astea? 

Johanson ridică din umeri. 

- Nu ştiu. Poate că într-adevăr s-au târât spre noi tocmai din era 
cambriană. Habar n-am ce fac acolo. Johanson ezită. Și nu ştiu nici 
dacă au vreo importanţă. Ce mare lucru ar putea face? Se tăvălesc prin 
zonă, dar probabil că n-o să ronțăie conductele. 

— Și atunci ce ronțăie? 

Johanson privi rezumatul raportului. 

- Mai există un loc de unde am putea primi lămuriri. Dacă nici 
acolo nu se prind, atunci va trebui probabil să așteptăm până ne 
lămurim singuri. 

-- Nu mi-ar plăcea să aştept până atunci. 

— Bine. Le trimit câteva exemplare. Johanson își întinse picioarele 
și căscă. Poate avem noroc şi vin cu un vas de cercetare să arunce şi ei 
O privire acolo jos. În ambele situaţii va trebui să ai răbdare. Până 
atunci nu putem face nimic. De aceea, dacă-mi permiţi, m-aș duce 
acum să iau micul dejun și să îl sfătuiesc de bine pe Kare Sverdrup. 

Lund zâmbi. Dar nu părea prea fericită. 

Vancouver Island și Vancouver, Canada 


Afacerea începea să meargă iar ca pe roate. 

În alte condiţii, Anawak ar fi împărtășit fără rețineri bucuria lui 
Shoemaker. Se întorceau balenele. Directorul nu mai vorbea despre 
nimic altceva. Și într-adevăr, veneau rând pe rând balenele gri și bale- 
nele cu cocoaşă, orcile și chiar câteva balene-nurci. Bineînţeles că și 
Anawak se bucura de întoarcerea lor. Nu-și dorise nimic cu mai mare 
ardoare. Ar fi preferat însă ca întoarcerea să le fi fost însoţită de câteva 
răspunsuri, cum ar fi: unde fuseseră atâta timp, cum de nu le găsise nici 
un satelit și nici o sondă de măsurare. Pe lângă asta, nu îi mai ieșea din 
cap acea întâlnire ciudată. Se simţise ca un cobai. Cele două balene îl 
examinaseră cu atâta calm și scrupulozitate, de parcă s-ar fi aflat pe 
masa de disecţie. 

Erau trimise în recunoaștere? 

Să cerceteze ceva? 

Foarte ciudat! 

Închise casa de bani şi ieşi afară. Turiștii se adunaseră la capătul 
debarcaderului. Arătau ca un comando special în ciudatele lor costume 
portocalii. Anawak inspiră aerul proaspăt al dimineții şi îi urmă. 

Auzi pe cineva apropiindu-se în fugă din spatele lui. 

- Doctor Anawak! 

Se opri și întoarse capul. Alicia Delaware răsări lângă el. Își strân- 
sese părul roșu într-o coadă de cal și purta ochelari de soare albaștri, 
moderni. 

- Mă luaţi şi pe mine? 

Anawak o privi. Apoi se uită spre coca albastră al lui Blue Shark. 

- Nu ma: sunt locuri. 

- Am alergat până aici. 

-Îmi pare rău. Lady Wexbam iese în larg peste jumătate de oră. Este 
și mai confortabilă. E mare, are încălzire în cabine, snackbar... 

- N-am nevoie de aşa ceva. Sigur mai aveți un loc pe undeva. Poate 
în spate! 

- Suntem deja doi în cabină, Susan și cu mine. 

- Nu îmi trebuie loc de stat jos. Fata zâmbi. Cu dinţii ei mari, arăta 
ca un iepure cu pistrui. Vă rog! N-aveţi nici un motiv să fiţi supărat 

pe mine, nu-i aşa? Chiar îmi doresc mult să ies cu dumneavoastră în 
larg. De fapt doar cu dumneavoastră, ca să fiu sinceră. 

Anawak se încruntă. 

— Nu vă uitaţi aşa la mine! Delaware își dădu ochii peste cap. V-am 
citit cărțile și vă admir munca, asta e tot. 

- Mie mi-aţi lăsat altă impresie. 

- Faza de la acvariu? Făcu un semn dispreţuitor cu mâna. Să o 
ştergem cu buretele. Vă rog, doctore Anawak, mai stau aici o singură 
zi. Mi-aţi face o mare bucurie. 

- Trebuie să respectăm regulile. 

Sunase a scuză jalnică și meschină. 

- Ascultaţi aici, domnule încăpățânat, spuse ea. Eu sunt făcută din 
multă apă. Vă avertizez. Dacă nu mă luaţi, o să mă scald în lacrimi 
tot zborul înapoi spre Chicago. Vreţi să fiți răspunzător de neferici- 
rea mea? 

Fata îi zâmbea. Anawak nu se putu abține şi izbucni în râs. 

- În regulă. Din partea mea, puteți veni. 

- Chiar? 

- Da. Dar să nu mă călcaţi pe nervi. Şi înainte de toate, nu mai 
debitaţi teoriile alea confuze ale dumneavoastră. 

- Nu era a mea. Era teoria lui... 

- Cel mai bine ar fi să vă ţineţi gura cât de mult puteți. 

Fata vru să răspundă, se răzgândi însă și încuviinţă din cap. 

— Aşteptaţi aici, spuse Anawak. Vă aduc o salopetă. 

Timp de zece minute, Alicia Delaware se ținu de cuvânt. Abia 
dispăruseră în spatele primului deal împădurit casele din Tofino, când 
ea se apropie de Leon, întinzându-i mâna. 

— Spuneţi-mi Licia, îi zise. 

— Licia? 

- De la Alicia, dar Alicia e un nume tâmpit. Părerea mea. Părinții 
mei au fost, bineînţeles, de altă părere, dar nu te întreabă nimeni când 
îți aleg numele și apoi e așa penibil, că îți vine să vomiţi. Vă cheamă 
Leon, aşa-i? 

Anawak îi strânse mâna dreaptă, întinsă spre el. 

- Îmi pare bine, Alicia. 

- Bine. Şi acum să mai lămurim repede ceva. 

Anawak privi spre Stringer căutând ajutor, însă aceasta conducea 
zodiacul. Îi întoarse privirea ridicând din umeri şi se concentră din nou 
asupra cursului. 

— Și ce anume? o întrebă el prudent. 

- Faza de atunci. Am fost proastă şi am făcut pe deşteapta la acva- 
riu. Imi pare rău. 

- Am uitat deja. 

- Dar și tu trebuie să îți ceri scuze. 

- Poftim? Cum adică, și eu? 

Delaware cobori privirea. 

- Aveai dreptul să-mi ironizezi părerea în faţa celorlalți, dar nu să 
te legi de înfățișarea mea. 

- Dar nu m-am... La naiba! 

— Ai spus că o balenă care ar vedea cum mă fardez s-ar îndoi de capa- 
citățile mele mintale. 

- Nu a fost cu intenţie. A fost o comparaţie abstractă. 

- A fost o comparaţie tâmpită. 

Anawak işi scărpină chica neagră. Se enervase pe Delaware pentru 
că, după părerea lui, venise la acvariu cu păreri preconcepute și se 
evidenţiase prin ignoranță. Dar probabil că și el fusese la fel de igno- 
rant. Şi cu siguranţă că, în furia lui, o jignise. 

- Bine. Îmi cer scuze. 

- Se acceptă. 

- Te referi la teoria lui Povinell, observă Anawak. 

Fata zâmbi. Tocmai îi dăduse de înţeles că o ia în serios. Daniel 
Povinelli era un adversar proeminent al lui Gordon Gallup în pro- 
blema gradului de inteligenţă și de conștiință de sine a primatelor şi a 
altor animale. Era de acord cu Gallup că cimpanzeii, care se recu- 
noșteau în oglindă, aveau o reprezentare a propriului sine. Însă nega 
cu atât mai hotărât că acest lucru le-ar permite să-şi înțeleagă propriile 
stări mentale şi astfel și pe cele ale altor animale. Din punctul de vedere 
al lui Povinelli, nu fusese nici pe departe demonstrat că vreun animal 
ar da dovadă de înţelegere psihologică, precum în cazul omului. 

— Povinelli păşeşte pe un drum care necesită curaj, spuse Delaware. 
Concepţiile lui par totdeauna învechite, dar îşi asumă riscul. Lui 
Gallup îi este mult mai ușor, pentru că e la modă să prezinți cimpan- 
zeii, delfinii și mai ştiu eu ce drept parteneri egali ai omului. 

- Chiar sunt parteneri cu drepturi egale, spuse Anawak. 

— În sens etic. 

- Indiferent. Etica este o invenţie omenească. 

- De asta nu se îndoiește nimeni. Nici măcar Povinelli. 

Anawak iși plimbă privirea peste golf. Se vedeau deja insulele mici. 

— Ştiu ce vrei să spui, zise după o scurtă pauză. Eşti de părere că nu 
trebuie să demonstrăm existenţa trăsăturilor omenești la animale, 
pentru a le trata cum se cuvine. 

- Este o aroganță, strigă Delaware cu năduf. 

— Eu îţi dau dreptate. Asta nu e o rezolvare. Dar majoritatea oame- 
nilor au nevoie să creadă că viaţa este cu atât mai prețioasă, cu cât 
seamănă mai mult cu a lor. A fost şi este mai uşor să omori un animal, 
decât un om. Devine mai dificil doar atunci când privim animalul ca 
pe o rudă apropiată. Cei mai mulți oameni: sunt dispuși să creadă asta, 
însă foarte puţini acceptă ideea că poate nu suntem culmea creației 
pe Pământ și că s-ar putea să nu ne situăm pe scara creației înaintea 
tuturor celorlalți, ci alături de ei. Ceea ce dă naștere unei dileme: cum 
să am aceeași considerație pentru un animal sau o plantă ca și pentru 
un om, dacă în același timp, eu consider că valoarea vieţii umane 
este mai mare decât cea a vieţii unei furnici sau a unei maimuțe, sau a 
unui delfin? 

- Iată! strigă Delaware bătând din palme. Deci suntem totuși de 
aceeași părere. 

- Aproape. Cred că ești puţin... mesianică în concepţie. Eu perso- 
nal sunt de părere că psihicul unui cimpanzeu sau al unei balene beluga 
prezintă anumite similarități cu cel uman. Delaware deschise gura să 
răspundă. Anawak ridică o mână. Bine, să formulăm altfel: pe scara 
de valori a unei beluga, în cazul în care balenele se gândesc vreodată 
la aşa ceva, ne situăm cu atât mai sus, cu cât ea găsește la noi mai mult 
trăsături familiare. Anawak zâmbi: amuzat. Poate că unele beluga ne 
consideră chiar inteligenţi. Îți place mai mult așa? 

Delaware strâmbă din nas. 

- Nu ştiu, Leon. De ce am impresia că mă ademenești într-o capcană? 

- Lei de mare, strigă Stringer. Acolo în față. 

Anawak puse mâna streașină la ochi. Se apropiau de o insulă pe 
care creșteau câţiva copaci. Pe stânci, un grup de lei de mare moțăia la 
soare. Câţiva ridicară leneș capetele, privind spre barcă. 

- Nu e vorba aici de Gallup sau de Povinelli, am dreptate? Anawak 
duse camera la ochi, reglă obiectivul și fotografie animalele. Așa că îţi 
propun o altă discuţie. Să cădem de acord că nu există o scară a valo- 
rilor, ci doar o închipuire omenească a acesteia și așa o scoatem din 
ecuaţie. Amândoi suntem trup și suflet împotriva umanizării anima- 
lelor. Eu nutresc convingerea că totuși va fi posibil, între anumite 
limite, să înțelegem viaţa interioară a animalelor. Să o percepem inte- 
lectual, să zic așa. Mai cred şi că unele animale au mai multe lucruri în 
comun cu noi decât altele şi că vom găsi o cale de a stabili o comu- 
nicare cu unele dintre ele. Pe de altă parte tu crezi că tot ce nu e ome- 
nesc ne va rămâne străin pe veci. Nu avem acces la mintea unui animal. 
Ergo, nu va exista comunicare, dacă va prima de-a pururi doar ceea ce 
ne separă, prin urmare, ar fi bine să ne resemnăm și să le lăsăm în pace. 

Delaware tăcu o vreme. Zodiacul depășea lent insula cu le: de mare. 
Stringer dădea informaţii despre animale, iar pasagerii urmau exemplul 
lui Anawak, fotografiindu-le. 

- Trebuie să meditez asupra chestiunii, spuse Delaware în cele 
din urmă. 

Și chiar asta și făcu. Nu mai vorbi aproape deloc pe parcursul 
călătoriei, cel puţin nu până când zodiacul ajunse în larg. Anawak era 
mulțumit. Era bine că începuseră turul cu leii de mare. Populaţia de 
balene nu atinsese încă numărul obișnuit. O stâncă plină de lei de mare 
era un început fericit pentru expediţie și putea servi și ca premiu de 
consolare, dacă în continuare nu s-ar mai fi întâmplat mare lucru. 

Dar temerile sale se dovediră neintemeiate. 

Chiar în fața țărmului dădură peste o turmă de balene cenușii. Erau 
ceva mai mici decât balenele cu cocoașă, dar chiar şi aşa aveau o 
mărime impozantă. Câteva se apropiară destul de mult și ieșiră scurt 
din apă, spre încântarea fără margini a pasagerilor. Arătau ca nişte 
pietre, de culoarea ardeziei, acoperite de pete, trezite la viaţă. Maxila- 
rele uriașe le erau inundate de raci și crustacee copepode, şi aveau 
paraziți crescuți pe ele. Cei mai mulți pasageri filmau şi fotografiau ca 
apucații. Alții stăteau şi priveau impresionați. Anawak întâlnise 

bărbaţi în toată firea care lăcrimaseră la vederea unei balene ce ieșea 
dintre valuri. 

La oarecare depărtare, se mai vedeau alte trei zodiace şi un vas mai 
mare cu cocă rezistentă. Toate își opriseră motoarele. Stringer îi 
anunţa prin radio ce era de văzut. Whale watching-ul era paşnic aici, 
dar unul ca Jack Greywolf s-ar război cu ei chiar şi așa. 

Jack Greywolf era un idiot. 

Și un idiot periculos pe deasupra. Lui Anawak nu îi plăcea ce 
plănuise. Tourist watching. De râsul lumii! Dar dacă s-ar ajunge la o 
confruntare, la început Greywolf ar avea presa de partea lui. Davies 
și-ar pierde din credibilitate, indiferent de câtă conștiinciozitate și simț 
al răspunderii ar da ei dovadă. Manevrele de protest ale militanților 
pentru drepturile animalelor, chiar şi venind din partea unei adunături 
dubioase ca acești seaguards ai lui Greywolf, le-ar confirma unora ideile 
preconcepute. Nu se străduia nimeni să facă deosebirea între soli- 
citările organizaţiilor serioase şi fanaticii de genul unui Jack Greywolf. 
Lucrurile acestea se întâmplau abia mai târziu, când presa începea să 
analizeze faptele și când răul era deja făcut. 

Și Dumnezeu știe că Greywolf nu era singura grijă a lui Anawak. 

Supraveghea oceanul cu atenţie, cu camera pregătită. Se întrebă 
dacă, după întâlnirea cu cele două balene cu cocoașă, nu începea cumva 
să sufere de paranoia. Avea el vedenii sau comportamentul animale- 
lor chiar suferise o schimbare? 

— La dreapta! strigă Stringer. 

Capetele oamenilor din zodiac se întoarseră în direcţia în care arăta 
Stringer. Mai multe balene cenușii se apropiaseră de barcă și executau 
manevre spectaculoase de scufundare. Păreau să-i salute cu înotătoa- 
rele pe cei din barcă. Anawak făcu poze pentru arhivă. Shoemaker ar 
fi bătut din palme de bucurie. Era o experiență ca de poveste, de parcă 
animalele ar fi căzut de acord să îi despăgubească pe whale watchers 
pentru lunga așteptare cu un generos număr de revistă. Mai departe în 
larg, trei balene mari cenușii scoaseră capul din apă. 

- Sunt balene cenușii, nu-i așa? întrebă Delaware. 

Îl privea pe Anawak mestecând gumă, de parcă ar fi așteptat 
vreun premiu. 

- Nu. Sunt balene cu cocoaşă. 

- l-auzi! De unde le vine numele ăsta tâmpit? Eu nu văd nici o 
COCOaȘĂ. 

- Nici nu au. Dar fac o cocoaşă când se scufundă. Cred că numele 
le vine de la arcuirea asta caracteristică a corpului. 

Delaware ridică din sprâncene. 

- Credeam că numele face referire la cocoașele mici de la bot. Pe 
excrescenţele alea. 

Anawak oftă. 

— Iar eşti în opoziţie, Licia? 

- Scuze. Deodată începu să dea agitată din braţe. Hei, ce fac astea 
aici? Ce-i cu ele? 

Capetele celor trei balene cu cocoașă despicaseră în același moment 
suprafaţa apei. Căscaseră larg boturile uriașe, de li se vedea linia roz a 
cerului gurii pe mijlocul maxilarului superior. Se distingeau clar fanoa- 
nele atârnând. Sacii uriași de la gât păreau umflaţi. Printre balene se 
ridica spumă și încă ceva, sclipind ca nişte paiete. Peşti minusculi, 
zbătându-se sălbatic. Ca din neant apăruseră cârduri de pescăruși și de 
bodârlăi, care descriau cercuri deasupra spectacolului și se repezeau în 
jos să ia parte la ospăț. 

- Mănâncă, spuse Anawak fotografiind. 

- Grozav! Arată de parcă ar vrea să ne mănânce și pe noi. 

— Licia! Nu te preface mai proastă decât eşti. 

Delaware îşi mută guma dintr-o parte în alta. 

— Nu ştii de glumă, zise plictisită. Știu, bineînțeles, că se hrănesc 
cu plancton şi cu toate vieţuitoarele alea minuscule. Doar că nu am 
văzut niciodată cum o fac. Am crezut tot timpul că pur și simplu 
inoată cu botul deschis. 

- Balenele netede fac așa, spuse Stringer peste umăr. Balenele cu 
cocoașă au propria metodă. Inoată pe sub un banc de pești mici sau de 
raci copepozi şi îl incercuiesc într-un inel de bule de aer. Animalele 
mici evită apa învolburată, încearcă să se țină la distanţă de perdeaua 
de bule și rămân strânse grămadă. Balenele ies la suprafață, deschid 
gura și fac hap. 

- Nu-i explica nimic, zise Anawak. Ea oricum ştie totul cel mai bine. 

- Hap? repetă Delaware. 

- Aşa se zice la balenele brăzdate. Îşi pot desface sacul gutural, şi 
atunci arată de parcă ar fi umflate. Prin destinderea asta bruscă, își 
transformă gâtlejul într-un rezervor imens pentru preluarea hranei. 
Dintr-o înghiţitură uriașă, cad victime planctonul și peștii, care rămân 
agățaţi în fanoane atunci când balenele expulzează apa. 

Anawak se apropie de Stringer. Delaware păru să înțeleagă că voia 
să vorbească singur cu ea. Trecu balansându-de pe lângă timonă și se 
duse în față, la turiști, cărora începu să le explice procedeul hap. 

După un timp, Anawak întrebă încet: 

- Cum ţi se par? 

Stringer întoarse capul. 

- Balenele? 

- Da. 

- E o întrebare ciudată. Se gândi o clipă. Ca de obicei, cred. Dar ție 
cum ți se par? 

— Ți se par normale? 

— Sigur. Sunt clar în febra spectacolului, dacă la asta te referi. Da, 
chiar, sunt al naibii de binedispuse. 

- Nu și se par cumva... schimbate? i 

Stringer iși îngustă ochii. Soarele strălucea orbitor pe apă. In apro- 
pierea bărcii se ivi o spinare cenușie, care dispăru imediat. Balenele cu 
cocoașă se retrăseseră iar sub oglinda apei. 

- Schimbate? întrebă Stringer lungind silabele. Ce vrei să spui 
cu asta? 

- Ți-am povestit despre cele două Megapterae care au apărut brusc 
lângă barcă. 

Folosise spontan denumirea ştiinţifică pentru balenele cu cocoașă. 
Ideea care îi umbla prin minte era destul de trăsnită. Așa suna cel puțin 
pe jumătate serios. 

- Da. $1? 

- Păi... a fost ciudat. 

- Mi-ai povestit. Una pe fiecare parte. Să știi că ești de invidiat. Așa 
o fază unică, şi eu iar nu am fost de față. 

- Nu ştiu dacă a fost o chestie unică. Mi-au lăsat mai degrabă impre- 
sia că încercau să evalueze situația... de parcă ar fi plănuit ceva... 

- Vorbeşti în dodii. 

- Nu a fost o chestie prea plăcută. 

- N-a fost plăcut? Stringer clătină capul a consternare. Eşti nebun? 
Ăsta e exact genul de întâlnire la care visez eu. Aș vrea să fi fost eu în 
locul tău. 

- Ba nu ai vrea. Nu i-ar fi plăcut nici ție. De atunci mă tot întreb 
cine a observat pe cine și în ce scop... 

- Leon, au fost balene. N-au fost spioni. 

Anawak se frecă la ochi şi ridică din umeri. 

- În regulă, uită ce ţi-am spus. Probabil că e o tâmpenie. M-oi 
fi înşelat. 

Aparatul de emisie-recepţie al lui Stringer începu să bârâie. Se auzi 
vocea pițigăiată a lui Tom Shoemaker. 

- Susan? Treci pe 99. 

Mai multe whaling stations emiteau şi receptau mesajele pe frec- 
venţa 98. Era practic, pentru că astfel toți erau la curent cu ce putea fi 
văzut. Paza de coastă şi Tofino Air foloseau de asemenea frecvenţa 98 
şi din păcate şi unii pescari sportivi, a căror concepţie despre whale 
wbatching lăsa de dorit. Pentru discuțiile private, fiecare stație avea 
canalul său. Stringer schimbă frecvența. 

- Leon e lângă tine? întrebă Shoemaker. 

- Da, e aici. 

Îi dădu lui Anawak aparatul de emisie-recepţie. Anawak vorbi o 
vreme, apoi spuse: 

- Bine, vin acolo. Da, se poate face și repede. Spune-le că vin cu 
primul zbor, cum ne întoarcem. Ne vedem. 

- Despre ce aţi vorbit? vru să ştie Stringer când îi dădu aparatul 
înapoi. 

- Cineva solicită informaţii. Cineva de la Inglewood. 

- De la Inglewood? Societatea de navigaţie? 

- Da. Au sunat de la direcție. Nu i-au dat detalii lui Tom. Au spus 
doar că au nevoie de sfatul meu. Și că e destul de urgent. Ciudat. Tom 
a avut impresia ca ar fi preferat să mă teleporteze acolo. 


Inglewood trimise un elicopter. La nici două ore după convorbi- 
rea prin radio cu Shoemaker, Anawak admira priveliștea spectaculoasă 

a insulei Vancouver defilând pe sub el. Dealurile acoperite de brazi 
alternau cu vârfuri muntoase abrupte, printre care sclipeau râuri și te 
ademeneau lacuri verzi-albăstrii. Frumuseţea insulei nu putea ascunde 
însă faptul că industria lemnului făcuse pagube serioase în păduri. 
În ultima sută de ani ajunsese să fie cea mai dezvoltată ramură a 
industriei din regiune. Pe zone întinse defrișarea nu putea fi trecută 
cu vederea. 

Lăsară în urmă orașul și zburară peste circulata Strâmtoare Geor- 
gia, peste vase de lux, bacuri, cargoboturi și iahturi private. În 
depărtare se înălțau crestele impozante ale Munţilor Stâncoși cu vår- 
furile acoperite de zăpadă. Turnuri din sticlă albastră și roz împrej- 
muiau un golf larg, de unde hidroavioanele decolau și aterizau ca 
păsările, la fel de colorate și de numeroase. 

Pilotul luă legătura cu stația de la sol. Elicopterul cobori, descrise 
o curbă și se îndreptă spre docuri. La scurt timp după aceea aterizară 
pe o suprafață liberă, de dimensiunile unei parcări uriașe. Pe ambele 
laturi se ridicau stive de lemn de cedru, așteptând să fie transportate. 
Ceva mai departe, pucioasa și cărbunii zăceau în grămezi. Un cargo- 
bot uriaș ancora în debarcader. Anawak văzu un grup de oameni din 
care se desprinse un bărbat, venind spre ei. Părul îi flutura în vârtejul 
provocat de motoare. Purta palton și își adunase umerii, încercând 
parcă să se apere împotriva vântului rece. Anawak își desfăcu centura 
de siguranţă și se pregăti să coboare. 

Bărbatul deschise ușa. Era înalt şi bine clădit, aproape de şaizeci 
de ani, cu o faţă rotundă și prietenoasă, şi cu ochii vii. Îi întinse 
mâna zâmbind. 

— Clive Roberts, se prezentă. Managing director. 

Îşi strânseră mâinile. Anawak îl urmă pe Roberts până la grupul 
care părea ocupat cu inspectarea cargobotului. Observă marinari și 
persoane în civil. Priveau mereu în sus spre tribord, mergeau de-a 
lungul lui, se opreau și gesticulau. 

- Foarte amabil că ați putut veni așa de repede, spuse Roberts. Tre- 
buie să ne cerem scuze. De obicei nu dăm buzna așa, dar este un caz 
extrem de urgent. 

- Nici o problemă, răspunse Anawak. Despre ce e vorba? 

— Despre un accident. Probabil. 

- Vaporul acela? 

- Da, Barrier Queen. Ma: exact, am avut o problemă cu șlepurile 
care trebuiau să îl aducă acasă. 

— Ştiţi că eu sunt expert în cetacee? Le studiez comportamentul. 
Balene şi delfini. 

— Exact depre asta este vorba. Studiu comportamental. 

Roberts îi prezentă celelalte persoane. Trei făceau parte din mana- 
gementul societăţii de navigaţie, ceilalți îl reprezentau pe partenerul 
tehnic al contractului. Puțin mai încolo, doi bărbaţi descărcau echipa- 
ment de scufundare dintr-un transportor. Anawak le văzu feţele îngri- 
jorate, apoi Roberts îl trase deoparte. 

- Din păcate, deocamdată nu putem vorbi cu echipajul, spuse 
Roberts. Dar am să vă trimit o copie confidențială a raportului, imediat 
ce îl voi avea. Nu am vrea să facem prea multe valuri pe tema asta. Mă 
pot baza pe dumneavoastră? 

- Bineînţeles. 

-În regulă. Vă voi prezenta pe scurt evenimentele. După care veţi 
hotărî dacă vreţi să rămâneți sau să plecați. Indiferent ce veți decide, vom 
acoperi costul pierderilor sau al neplăcerilor pe care vi le-am cauzat. 

— Nu-mi cauzaţi nici o neplăcere. 

Roberts îl privi recunoscător. 

- Trebuie să știți că Barrier Queen este un vapor destul de nou. 
A fost verificat recent de-a fir a păr, a ieșit perfect din toate punctele 
de vedere, certificat regulamentar. Un cargobot de 60 000 de tone, care 
până acum a tractat fără probleme vase de mare tonaj, în special spre 
Japonia şi înapoi. Băgăm o grămadă de bani în siguranţa vasului, mai 
mult decât am fi obligaţi. În orice caz, Barrier Queen era pe drumul de 
întoarcere, cu încărcătură maximă. 

Anawak încuviinţă fără un cuvânt. 

- Acum șase zile a ajuns în zona de 200 de mile marine din faţa 
orașului Vancouver. Pe la trei dimineaţa. Timonierul a fixat cârma la 
5°, o corectură de rutină. Nu a considerat că este necesar să arunce vreo 
privire pe afişaj. Departe în față se vedeau luminile altui vapor, după 
care te puteai orienta cu ochiul liber, și de fapt aceste lumini ar fi tre- 
buit să se deplaseze doar spre dreapta. Dar au rămas pe loc. Barrier 
Queen îşi continua drumul drept înainte. Timonierul a manevrat 
cârma, fără să se observe vreo schimbare vizibilă de curs, aşa că a învâr- 
tit-o la maximum şi, în cele din urmă, i-a reușit. Din păcate i-a reușit 
prea bine. 

- A intrat în careva? 

- Nu. Celălalt vas era mult mai departe. Dar s-a blocat cârma. Vă 
imaginaţi că, în condiţiile acelea, la o viteză de 20 de noduri, nu ai cum 
să opreşti o navă de asemenea dimensiuni. Barrier Queen a început să 
descrie un cerc foarte strâns. S-a lăsat pe o parte, cu tot cu încărcătură. 
O înclinare de 10°, aveţi idee ce înseamnă asta? 

- Îmi pot imagina. 

- Chiar deasupra nivelului apei se află deschizăturile pentru drena- 
rea apei de pe puntea vasului. Valurile mari le inundă fără încetare şi 
la fel de repede apa se scurge înapoi afară. În cazul unei înclinări atât 
de mari, se poate însă întâmpla ca aceste orificii să ajungă permanent 
sub apă. Atunci vasul se inundă cât ai clipi. Mulţumim lui Dumnezeu 
că marea era liniștită, dar a fost o situaţie critică. Cârma nu putea fi 
clintită din loc. 

— Și din ce cauză? 

Roberis tăcu un moment. 

— Nu avem idee. Știm doar că abia acum începe nebunia. Barrier 
Queen a oprit motoarele, a emis S.O.S. şi a așteptat. Era clar că nu mai 
putea fi manevrată. Mai multe nave din împrejurimi și-au modificat 

prevăzătoare cursul îndreptându-se spre acel loc, iar din Vancouver au 
pornit două șlepuri de intervenţie. Au ajuns două zile mai târziu, 
după-amiaza devreme. Un șlep de 60 de metri pentru intervenţii în 
largul mării și o barcă de 25 de metri lungime. Cel mai dificil este tot- 
deauna să arunci funia de la şlep astfel încât să fie prinsă de la bord. 
Dacă e furtună, poate dura ore întregi, o manevră nesfârșită, întâi 
sfoara subțire, apoi următoarea ca grosime, apoi parâma grea. Dar de 
data asta... Nu ar fi trebuit să fie o problemă, vremea rămăsese bună 
şi marea era calmă. Dar șlepurile au fost împiedicate. 

- Împiedicate? De cine? 

- Păi... Roberts făcu o grimasă, de parcă i-ar fi fost penibil să spună 
mai departe. Se pare că... Pentru numele lui Dumnezeu! Aţi auzit vre- 
odată ca balenele să atace? 

Anawak încremeni. 

- Să atace vapoare? 

- Da. Vapoare mari. 

- Este ceva extrem de rar. 

- Rar? Roberts ciuli urechile. Dar înseamnă că s-a mai întâmplat. 

- A fost consemnat un caz. A avut loc în secolul al XIX-lea. Mel- 
ville a scris un roman pe tema asta. 

- Vă referiți la Moby Dick? Credeam că-i doar o carte. 

Anawak scutură din cap. 

- Moby Dick este povestea balenierei Essex. A fost într-adevăr scu- 
fundată de un cașalot. Un vas lung de 42 de metri, dar din lemn şi pro- 
babil că era deja cam putrezit. Dar oricum. Balena a lovit vasul, care 
s-a umplut de apă în câteva minute. Se spune că echipajul a rătăcit pe 
mare săptămâni intregi în bărcile de salvare... A, da! Și anul trecut au 
avut loc două cazuri în fața coastei australiene. În ambele au fost răstur- 
nate bărci pescăreşti. 

- Cum s-a întâmplat? 

- Le-au lovit cu coada. Cu ea pot lovi cel mai tare. Anawak se 
gândi. Un om şi-a pierdut viaţa. Dar a murit de inimă, cred. Când a 
căzut în apă. 

— Ce fel de balene au fost? 

— Nu ştie nimeni. Animalele au dispărut prea repede. Și în plus, în 
astfel de cazuri fiecare observă altceva. Anawak privi spre imensa Bar- 
rier Queen. Părea neatinsă. În nici un caz nu îmi pot imagina un atac 
al balenelor asupra acestui vapor. 

Roberts îi urmări privirea. 

- Șlepurile au fost atacate, răspunse. Nu Barrier Queen. Au fost 
lovite lateral. Se pare că pentru a le răsturna, dar nu le-a reușit. Apoi, 
ca să le împiedice să arunce frânghia și apoi... 

— Au fost atacate? 

- Da. 

- Nu se pune problema. Anawak scutură din cap. O balenă poate 
răsturna ceva mai mic sau ceva la fel de mare ca ea. Nimic de dimen- 
siuni mai mari. Și nu va ataca nimic mai mare, dacă nu este obligată. 

- Echipajul se jură pe toate cele că așa s-a întâmplat. Balenele au... 

- Ce fel de balene? 

- Dumnezeule, ce fel de balene? Ce aţi răspuns mai înainte la între- 
barea asta? Fiecare vede altceva. 

Anawak se încruntă. 

- Bine, să zicem că e adevărat. Să ne imaginăm cel mai rău caz. Că 
șlepurile au fost atacate de balene albastre. Balaenoptera musculus creşte 
până la 33 de metri lungime și atinge 120 de tone. E totuși cel mai mare 
animal care a trăit vreodată pe Pământ. Să presupunem că o balenă 
albastră încearcă să scufunde o barcă de aceeași lungime cu ea. Tre- 
buie să fie la fel de rapidă ca barca, de preferință şi mai rapidă. Dar mă 
rog, 50 până la 60 de kilometri pe oră atinge lejer pe distanţe scurte. 
Are o formă aerodinamică și nu trebuie să învingă cine știe ce forţe de 
frecare. Dar ce impuls poate dezvolta? Și ce contraimpuls dezvoltă 
barca? Pe scurt, cine împinge pe cine, dacă oamenii de la bord vin 
spre balene? 

- 120 de tone e o greutate serioasă. 

Anawak arătă cu capul spre camion. 

- Puteţi să-l ridicați? 

- Ce? Camionul? Normal că nu pot. 

- Cu toate că aveţi punct de sprijin. Un corp care înoată nu se poate 
sprijini. Pur și simplu nu puteți ridica ceva mai greu decât propria 
greutate, indiferent dacă sunteţi balenă sau om. Nu puteți păcăli dife- 
rența de masă. Dar înainte de toate trebuie să calculaţi greutatea bale- 
nei împotriva greutăţii apei dislocate. Nu mai rămâne prea mult. Doar 
forța de înaintare din înotătoare. Cu această forță e posibil să imprime 
un nou curs vaporului. Sau poate că alunecă imediat înapoi, sub 
unghiul din care a lovit. E cam ca la biliard, înţelegeţi? 

Roberts își frecă bărbia. 

- Unii spun că ar fi fost balene cu cocoașă. Alţii au vorbit de balene 
nordice cu înotătoare, iar cei de la bordul lui Barrier Queen cred să fi 
văzut cașaloți... 

- Trei specii cum nu se poate mai diferite. 

Roberis ezită. 

- Domnule Anawak, eu sunt un om cu picioarele pe pământ! Mi 
se pare plauzibil ca șlepurile să fi nimerit pur și simplu în mijlocul unei 
turme. Poate că nu balenele au lovit vasele, ci invers. Poate că echipa- 
jul a reacționat prost. Dar adevărul este că animalele au scufundat 
şlepul cel mic. 

Uluit, Anawak se holbă la Roberts. 

- După ce a fost întinsă parâma, continuă Roberts, între prora lui 
Barrier Queen şi pupa şlepului. Un lanţ de fier bine întins. Au sărit din 
apă mai multe animale și s-au aruncat pe el. În cazul acesta nu era nici 
un fel de volum dislocat de scăzut, iar marinarii spun că ar fi fost vorba 
de niște exemplare destul de mari. Roberts făcu o pauză. Șlepul a fost 
smucit încoace şi încolo și s-a răsturnat. S-a dat peste cap. 

- Dumnezeule! Şi echipajul? 

- Doi dispăruţi. Ceilalţi au fost salvaţi. Vă puteți imagina de ce au 
făcut animalele aşa ceva? 

Bună întrebare, se gândi Anawak. Delfinii cu bot gros şi balenele 
albe se recunosc în oglindă. Oare gândesc? Fac planuri? Intr-o manieră 
pe care să o înţelegem măcar cât de cât? Ce resorturi au? Știu ce 
înseamnă „ieri“ și „mâine“? Ce interes ar putea avea să împiedice sau 
să scufunde un șlep de intervenţie? 

Doar dacă șlepul le-ar fi ameninţat. Pe ele sau puii lor. 

Dar cum şi cu ce? 

- Balenele nu obișnuiesc să facă așa ceva, răspunse Anawak. 

Roberts avea o figură neajutorată. 

- Şi eu văd lucrurile în același fel. Dar echipajele sunt de altă părere. 
Șlepul mare a fost atacat în același mod. Într-un târziu, au reuşit să 
fixeze parâma. De data asta nu a urmat un nou atac. 

Anawak își privea pantofii gânditor. 

- A fost o întâmplare, spuse. O întâmplare îngrozitoare. 

- Credeţi? 

- Probabil că am şti mai multe dacă am afla ce s-a întâmplat 
cu cârma. 

- Pentru asta i-am chemat pe scafandri, răspunse Roberts. Vor fi 
pregătiţi în câteva minute. 

- Mai au un echipament de rezervă în maşină? 

- Cred că da. 

Anawak încuviință din cap. 

- Bine. Cobor cu ei. 

Apa din porturi era un coșmar. Peste tot în lume. O supă murdară, 
în care păreau să se zbenguie cel puțin la fel de multe materii plutitoare 
câte molecule de apă. Fundul era acoperit în cea mai mare parte cu un 
strat de noroi gros de câţiva metri, din care se ridicau permanent par- 
ticule și materie organică. Când marea se închise la loc peste capul lui 
Anawak, acesta se întrebă cum ar putea găsi ceva aici. Avea senzaţia 
că se scufundă într-o ceață maro. Distinse cu greu conturul celor doi 
scafandri în faţa sa, iar în spatele lor o suprafață întunecată, difuză, 
pupa vasului Barrier Queen. 

Scafandrii se uitară în direcţia lui şi făcură semnul OK, îndoind 
degetul mare şi arătătorul. Anawak răspunse în același fel. Dădu 
drumul la aerul din vestă şi pluti în jos de-a lungul pupei. După câțiva 
metri, aprinseră luminile de pe cască. Lanternele erau puternice. Lumi- 
nau în special chestiile care pluteau prin jur. Aerul expirat bolborosea 
şi pocnea în urechile lui Anawak, în timp ce coborau tot mai mult. 
Prin semiintuneric se zări cârma, plină de crestături și pete. Era 
lăsată într-o parte. Anawak pipăi după consola cu batometru. Opt 
metri adâncime. Scafandrii din faţa lui dispărură după pana cârmei. 
Doar conurile de lumină ale lanternelor li se mai vedeau rătăcind 
în continuare. 

Anawak se apropie din partea cealaltă. 

Întâi văzu doar margini cu muchii și carapace care se suprapuneau 
formând sculpturi bizare. Apoi își dădu seama că era acoperită de 
cantități uriașe de scoici dungate. Înotă mai aproape. În fisurile și 
crăpăturile din locul în care pana se învârtea în cuvă, organismele fuse- 
seră măcinate formând un terci compact, casant. Nu era de mirare că 
nu mai putuseră clinti cârma. Era înțepenită acolo. 

Se scufundă mai mult. Şi aici totul era plin de scoici. Le atinse cu 
prudenţă. Animale mici, de maximum trei centimetri, stăteau lipite 
unele peste celelalte. Cu maximă prudenţă, ca să nu se taie în carapa- 
cele ascuţite, trase de ele până reuși să desprindă câteva, în ciuda 
opoziției întâmpinate. Erau deschise pe jumătate. Din interior ieșeau 
ațele încâlcite care le susținuseră. Anawak le strecură în recipientele 
de la centură și se gândi. 

Nu se pricepea în mod deosebit la crustacee. Existau câteva soiuri 
de scoici care aveau un astfel de picior franjurat și lipicios. Cea mai 
cunoscută şi mai rău famată dintre ele era scoica-zebră, adusă din 
Orientul Mijlociu. În ultimii ani se răspândise în ecosistemele ameri- 
cane și japoneze, și începuse să distrugă fauna locului. Dacă cele care 
năpădiseră cârma lui Barrier Queen erau scoici-zebră, atunci nu era de 
mirare că se strânseseră în straturi atât de groase. Oriunde apăreau, se 
înmulțeau instantaneu într-un mod inimaginabil. 

Anawak învârti în palmă scoicile pe care le desprinsese. 

Cârma era năpădită de scoici. Cel puţin așa arăta. Dar cum era posi- 
bil așa ceva? Scoicile-zebră distrugeau în primul rând sistemele de apă 
dulce. E adevărat că supravieţuiau şi se dezvoltau și în apă sărată, dar 
aceasta nu explica modul în care putuseră asalta un vapor aflat în 
mișcare în largul mării, unde nu se afla nimic altceva decât apă, pe o 
adâncime de kilometri întregi. Sau andocaseră deja în port? 

Vaporul venea din Japonia. Avea Japonia probleme cu scoi- 
cile-zebră? 

Lateral, sub el, între cârmă și pupă, din nimicul tulbure ieșeau două 
aripi contorsionate, fantomatice și nerealiste ca dimensiuni. Anawak se 
duse și mai în jos, până când putu să cuprindă marginile uneia din aripi. 
Îi provocă o senzaţie de neplăcere. Întreaga elice avea un diametru de 
patru metri jumate. O construcție din oțel turnat care cântărea peste opt 
tone. Își imagină rapid cum ar fi dacă elicea s-ar învârti la turație maximă. 
Părea de necrezut că ar fi putut ceva măcar zgâria chestia asta. Orice s-ar 
fi apropiat prea mult de ea ar fi fost nimicit fără îndoială. 

Dar și pe elice erau scoici. 

Se impunea o concluzie care nu îi plăcu lui Anawak. Înaintă încet 
spre centrul elicei, agățându-se cu mâinile de margini. Degetele îi 
intrară în ceva alunecos. Se desfăcură bucăţi dintr-o substanță deschisă 
la culoare, care se îndreptau spre el. Întinse mâna, prinse una și-o ţinu 
în fața măştii. 

Gelatinoasă. Ca guma. 

Arăta ca o bucată de ţesut. 

Anawak întoarse pe toate părțile obiectul desfăcut în fâșii. Îl intro- 
duse în recipientul de colectare şi se împinse mai departe. Unul din 
scafandri se apropie de el, venind de pe partea opusă. Arăta ca un extra- 
terestru cu lampa prinsă peste mască. Scafandrul îl chema prin semne. 
Anawak se împinse înainte şi înotă spre el între cuva cârmei și elice. 
Se lăsă încet în jos, până când labele de scafandru i se loviră de arbo- 
rele cotit la capătul căruia se afla elicea. Aici era şi mai multă materie 
vâscoasă. Se aşternuse ca o husă peste arbore. Scafandrii incercară să 
rupă zdrenţe din ea. Îi ajută şi Anawak, dar se chinuiră degeaba. În 
cea mai mare parte, era aşa de strâns lipită de elice, încât nu putea fi 
desprinsă cu mâinile goale. 

Işi aminti vorbele lui Roberts. Balenele încercaseră să dea la o parte 
şlepurile. Absurd. 

Ce putea urmări o balenă prin sabotarea manevrei de andocare a 
unui șlep? Să scufunde Barrier Queen? Dacă valurile ar fi fost mai mari, 
s-ar fi putut întâmpla, căci cargobotul nu putea fi manevrat. Odată și 
odată valurile tot ar fi crescut. Oare animalele voiau să impiedice Bar- 
rier Queen să ajungă la timp în ape mai sigure? 

Aruncă o privire pe manometru. 

Mai avea destul oxigen. Ținând degetul mare întins, le arătă celor 
doi scafandri că vrea să inspecteze carena. Îi dădură semnul de OK. 
Lăsară elicea în urma lor și înotară de-a lungul bordului. Anawak era 
cel mai jos, acolo unde carena cotea spre chilă. Lumina lanternei sale 
se plimba peste învelișul exterior de oţel. Vopseaua părea destul de 
nouă, doar în câteva locuri se puteau vedea zgârieturi sau decolorări. 
Se scufundă în continuare şi totul se întunecă şi mai tare. 

Fără voia lui, Anawak privi în sus. Două pete difuze de lumină îi 
indicau locul în care scafandrii cercetau peretele lateral. 

Ce se putea întâmpla? La urma urmei, ştia unde se află. Și totuși, o 
apăsare chinuitoare i se pusese pe piept. Vâsli cu picioarele și pluti de-a 
lungul carenei. Nimic nu indica vreo stricăciune. 

In momentul următor, lumina lanternei de pe casca lui se estompă. 
Mâna dreaptă a lui Anawak zvâcni în sus. Atunci își dădu seama că nu 
lampa era de vină, ci ceea ce lumina ea. Vopseaua navei reflectase lumina 
în mod uniform. Acum aceasta era brusc înghițită de masa întunecată, 
crestată a scoicilor, sub care dispăruse parţial învelișul lui Barrier Queen. 

De unde apăruse cantitatea asta enormă de scoici? 

Anawak dădu să urce lângă scafandri. Apoi se răzgândi și se lăsă să 
alunece și mai adânc sub carenă. Acolo, spre chilă, cantitatea de scoici era 
şi mai mare. Dacă partea inferioară a lui Barrier Queen era acoperită peste 
tot în asemenea hal, atunci vasul trebuie să fi atins o greutate considera- 
bilă. Era imposibil să nu fi observat nimeni starea în care se afla nava. În 
ape adânci, asemenea mase puteau încetini în mare măsură un cargobot. 

Ajunsese acum destul de mult sub chilă, astfel încât trebui să se lase 
pe spate. La câțiva metri sub el, începea deşertul de noroi al bazinului 
din port. Apa era atât de tulbure aici, încât abia dacă mai vedea ceva, 
cu excepția munților uriași de scoici de deasupra sa. Lovind rapid din 

labele de scafandru, înoră mai departe în direcția prorei, unde excres- 
cenţele încetară la fel de brusc cum începuseră. Anawak realiză abia 
acum cât de masive erau. Atârnau sub Barrier Queen pe o grosime de 
aproape doi metri. 

Ce a fost asta? 

La marginea excrescenţelor se căsca o deschizătură. 

Anawak pluti indecis în faţa ei. Apoi duse mâna la picior unde avea 
un cuţit prins în teacă, îl scoase și îl înfipse în muntele de scoici din 
fața sa. 

Crusta se sparse. 

Ceva ţâşni zvâcnind spre el, îl izbi în față și aproape că îi smulse 
furtunul de oxigen din gură. Anawak sări înapoi. Capul i se izbi de 
carena vasului. O lumină orbitoare îi explodă în faţa ochilor. Vru să 
se ridice la suprafață, dar deasupra lui era tot chila. Încercă să se 
îndepărteze de scoici cu lovituri grăbite de labe. Se întoarse și se trezi 
în faţa altui munte de carapace mici și tari. Marginile acestora păreau 
lipite de carenă cu ceva gelatinos. Simţi că i se face greață. Se sili să se 
liniștească şi încercă să recunoască atacatorul, observând particulele 
ce dansau în jurul lui. 

Dispăruse. Nu se mai vedea nimic, în afară de crustele scoicilor 
sudate în mod bizar. 

Abia acum băgă de seamă că pumnul drept îi era încleștat. Strân- 
gea cuțitul. Nu îi dăduse drumul. De tăiș atârna o zdreanţă dintr-o 
masă transparent lăptoasă. Anawak o băgă alături de bucățile de țesut 
din recipientul de colectare. Apoi avu grijă să se îndepărteze. Își 
astâmpărase setea de aventură pentru moment. Cu mișcări controlate, 
menite să-i încetinească bătăile inimii, urcă până ajunse să plutească 
alături de peretele vasului, de unde văzu, în depărtare, lumina celor 
doi scafandri. Se îndreptă spre ei. Găsiseră și ei excrescenţe. Unul din 
ei desprindea cu cuțitul un exemplar. Anawak privi concentrat. Se 
aștepta în orice moment să vadă ceva repezindu-se spre ei, dar nu se 
întâmplă nimic. 

Cel de-al doilea scafandru ridică degetul mare și urcară cu toții incet 
la suprafață. Se lumină. Chiar și pe ultimul metru apa mai era tulbure, 
apoi totul îşi recăpătă culoarea și conturul. Anawak clipi în lumina 
soarelui. Își scoase masca de pe față și inspiră recunoscător aerul 
proaspăt. 

La debarcader îi așteptau Roberts și ceilalți. 

- Ce se întâmplă acolo jos? Managerul se aplecă în față. Aţi 
găsit ceva? 

Anawak tuși și își curăță plămânii de apa din port. 

— Se poate spune că am găsit! 


Stăteau adunaţi în jurul camionului de transport. Anawak stabi- 
lise cu scafandrii să dea el raportul. 

- Scoici care blochează cârma? întrebă Roberts neîncrezător. 

- Da. Scoici-zebră. 

- Cum se poate întâmpla așa ceva, pentru Dumnezeu? 

- Bună intrebare. Anawak deschise recipientul cu probe de la 
cingătoare şi lăsă fâșia de gelatină să alunece cu grijă într-un recipient 
mai mare. Își făcea griji pentru starea în care se afla țesutul. Arăta de 
parcă ar fi început să se descompună. 

- Pot doar să presupun, dar eu văd lucrurile așa: Timonierul sta- 
bilește un curs de 5°. Dar cârma nu se clintește. Este blocată de scoicile 
care s-au așezat peste tot. În principiu, nu e deosebit de greu să blo- 
chezi o cârmă, ştiţi asta mai bine decât mine. Doar că așa ceva nu se 
întâmplă aproape niciodată. Asta ştie şi cârmaciul, de aceea nici nu-i vine 
ideea c-ar putea să o blocheze ceva. Crede că a învârtit prea puţin de 
cârmă, așa că vrea să continue, dar cârma tot nu se mișcă. Rotorul este, 
de fapt, la turație maximă. Încearcă să execute comenzile. În cele din 
urmă, tipul se hotărăşte să dea tot ce se poate şi în sfârșit elicea se elibe- 
rează. În timp ce se învârte, scoicile din spaţiile goale sunt măcinate, dar 
nu se desprind. Terciul ăsta blochează mai departe cârma, ca nisipul 
într-un angrenaj. Se bagă înăuntru și nu mai poate ieși. Anawak își dădu 
la o parte părul din ochi. Dar ăsta nu e cel mai îngrijorător lucru. 

- Dar care? 

- Rezervoarele sunt libere, dar elicea este acoperită de scoici. Nu 
ştiu cum au năpădit chestiile astea vaporul, dar un lucru vă pot spune 
cu certitudine: chiar şi cea mai tare scoică şi-ar fi pierdut carapacea în 
faţa unei elice în mişcare. Deci animalele s-au urcat fie în Japonia, ceea 
ce m-ar mira, pentru că până la două sute de mile marine de Canada 
cârma a funcționat fără probleme, fie au venit cu puţin timp înainte 
de a se opri vasul. 

- Vrei să spuneți că au atacat vaporul î in plin ocean? 

- Mai degrabă l-au luat cu asalt. Încerc să îmi imaginez ce s-a întâm- 
plat. Un banc gigantic de scoici năpădeşte cârma. Când elicea se blo- 
chează, vaporul se înclină. Câteva minute mai târziu, vaporul stă 
pe loc. Elicea se opreşte. Vin tot mai multe scoici, se fixează pe 
cârmă. Pentru a cimenta blocada, ca să zic așa, ele ajung la elice și la 
restul carenei. 

- De unde să apară tonele de scoici mature? întrebă Roberts pri- 
vind neajutorat în jur. În mijlocul oceanului! 

- De ce împing balenele șlepuri și sar pe parâme? Dumneavoastră 
ați început cu poveştile astea ciudate, nu eu. 

- Da, dar... Roberts își mușcă buza de jos. Toate s-au întâmplat în 
același timp. Nu știu nici eu, dar sună de parcă ar exista o legătură între 
ele. Dar nu are nici un sens. Scoici și balene. 

Anawak ezită. 

- Când a fost controlată ultima dată partea inferioară a lui Barrier 
Queen? 

- Se fac tot timpul controale. Şi Barrier Queen avea o vopsea spe- 
cială. Nici o grijă, e ecologică! Dar nu se pot lipi prea multe lucruri de 
ea. Poate doar niște raci de mare. 

- În orice caz, nu sunt doar niște raci de mare. Anawak se opri şi 
privi în gol. Dar aveţi dreptate! Nici nu ar avea ce căuta acolo. Ai putea 
crede că Barrier Queen a fost supusă săptămâni întregi invaziei de larve 
de scoici şi în afară de asta... era şi o arătare între scoici... 

- Ce arătare? 

Anawak îi povesti de vietatea care ţâșnise din muntele de scoici. 
Retrăi scena în timp ce povestea. Șocul și cum se lovise cu capul de chilă. 
Și acum îi mai vuia de la lovitură. Văzuse stele verzi în faţa ochilor... 

Nu, fulgere de lumină. 

Un fulger, mai exact. 

Brusc își dădu seama că fulgerul nu fusese în capul său, ci în faţa 
lui, în apă. 

Chestia aia fulgerase. 

Rămase câteva momente fără grai. Uită să-și continue raportul, 
pentru că își dădu seama că acea creatură luminase. Dacă era adevărat, 
insemna că provine de la adâncimi mai mari. Dar atunci nu avea ce 
căuta lipită de Barrier Queen în port. Trebuie să fi ajuns la înveliș odată 
cu scoicile, în largul mării. Poate că acestea momiseră vietatea, ser- 
vindu-i drept hrană. Sau drept protecţie. Şi dacă era o caracatiţă... 

- Doctor Anawak? 

Îşi întoarse din nou privirea spre Roberts. 

Da, își spuse, o caracatiță. Asta trebuie să fi fost. Pentru o meduză 
era prea rapidă. Şi prea puternică. Despicase scoicile de parcă ar fi fost 
un singur mușchi elastic. Atunci își aminti că țâșnise afară exact în 
momentul în care băgase cuțitul prin fantă. Probabil că o rănise. Îi pro- 
vocase oare durere? Cuţitul declanșase, probabil, un reflex... 

Nu trebuie să exagerezi, își spuse. Ce mare lucru ai putut să vezi 
in supa aia groasă? Mai mult te-ai speriat. 

— Ar trebui să cercetaţi bazinul portului, spuse către Roberts. Dar 
întâi trimiteţi probele astea, arătă spre recipientele închise, cât mai 
repede la institutul de cercetare din Nanaimo. Transportaţi-le cu eli- 
copterul. Merg şi eu, ştiu cui să i le dau pe mână. 

Roberts încuviință. Apoi îl trase pe Anawak deoparte. 

- La naiba, Leon! Ce crezi cu adevărat despre ce s-a întâmplat? 
întrebă în șoaptă. Este imposibil ca într-un timp așa de scurt să se for- 
meze depuneri de câțiva metri grosime. Nava asta nu a lâncezit 
săptămâni întregi. 

- Scoicile astea sunt precum ciuma, domnule Roberts... 

- Clive. 

— Clive, bestiile astea nu apar pe rând, ci atacă mereu ca o trupă de 
comando. Atât se ştie. 

- Dar nu chiar atât de repede! 

- Fiecare din scoicile astea blestemate poate avea până la o mie de 
urmași pe an. Larvele plutesc pe curentul apei sau ca pasageri clan- 
destini printre solzii peștilor şi în penajul păsărilor acvatice. În lacu- 
rile americane au fost găsite locuri unde trăiesc 900 000 de exemplare 
pe un singur metru pătrat și au venit aproape peste noapte. Ocupă 

instalaţiile de apă potabilă, circuitele de răcire ale regiunilor industri- 
ale din apropierea râurilor, astupă și distrug conductele, și se pare că 
se simt la fel de bine în apă sărată ca în lacuri și râuri. 

- Bine, dar vorbeşti despre larve. 

- Milioane de larve. 

- Din partea mea, pot fi și miliarde în portul din Osaka sau pe 
ocean. Ce importanţă are? Chiar vrei să spui că toate ar fi devenit ani- 
male adulte, cu carapace completă și tot tacâmul, în câteva zile? Adică, 
eşti absolut sigur că avem de-a face cu scoici-zebră? 

Anawak privi în spate spre camionul scafandrilor. Băgau echipa- 
mentul înăuntru. Recipientele cu probe etanșe se aflau în faţă, într-o 
cutie de plastic. 

— Avem o ecuaţie cu mai multe necunoscute, îi răspunse. Dacă bale- 
nele au încercat într-adevăr să dea la o parte șlepurile, trebuie să ne 
gândim de ce au făcut asta. Pentru că se întâmpla deja ceva cu vaporul, 
ceva ce trebuia să fie dus la bun sfârşit? Pentru că ar fi trebuit să se scu- 
funde, după ce scoicile îl paralizau? Apoi acest organism necunoscut, care 
O ia la sănătoasa când îi descopăr ascunzătoarea. Cum îţi sună treaba asta? 

- Ca urmarea la Independence Day, cu altă recuzită. Chiar crezi că... 

- Stai puţin. Să luăm aceeași ecuaţie. O turmă cam nervoasă de 
balene cenușii și cu cocoașă se simte deranjată de Barrier Queen. În 
plus, mai vin și două șlepuri și dau peste ele. Ele ripostează. Din pură 
întâmplare, vaporul mai e lovit şi de o plagă biologică pe care a luat-o 
din străinătate, cum se aleg turiștii cu vărsat de vânt. Să mai admitem 
și că în ocean un calmar s-a rătăcit printre munții de scoici. 

Roberts se holbă la el. 

— Ştii, eu nu cred în scenarii S.F., continuă Anawak. Totul este o 
problemă de interpretare. Trimiteţi câţiva oameni jos. Să îndepărteze 
excrescenţele, să vadă dacă mai sunt oaspeţi surpriză în spatele lor și 
să îi prindă. 

- Ce crezi, pe când putem aștepta rezultatele din Nanaimo? 

- Peste câteva zile, sper. Ar fi bine să primesc un exemplar 
al raportului. 

- Confidenţial, sublinie Roberts. 

- Se înţelege. La fel de confidenţial aș vrea să stau de vorbă și 
cu echipajul. 

Roberts încuviință. 

- Aici nu am eu ultimul cuvânt. Dar voi vedea ce pot să fac. 

Se întoarseră la camion şi Anawak își îimbrăcă geaca. 

- În astfel de cazuri, se obișnuiește să fie chemaţi cercetătorii? 
întrebă Anawak. 

- Acesta nu este un caz obișnuit, clătină din cap Roberts. A fost 
ideea mea, îţi citisem cartea și știam că ești pe Vancouver Island. Comi- 
sia de control nu e foarte încântată de iniţiativă. Dar cred că a fost 
corectă. Noi nu ne pricepem așa de bine la balene. 

- Îmi voi da toată silința. Să încărcăm probele î in elicopter. Cu cât 
le ducem mai repede la Nanaimo, cu atât mai bine. I le dăm direct lui 

Sue Oliviera. Ea este şefa laboratorului. Specialistă în biologia mole- 
culară, extrem de capabilă. 

Mobilul lui Anawak începu să sune. Era Stringer. 

- Trebuie să vii cât poţi de repede, spuse ea. 

- Ce se întâmplă? 

- Am primit un mesaj radio de pe Blue Shark. Au ieşit în larg și 
au probleme. 

Anawak avu o presimţire rea. 

- Cu balenele? 

- Pe naiba! Stringer o spuse de parcă îl credea dus cu pluta. Ce 
probleme să avem cu balenele? Tâmpitul ăsta ne stresează iar, dobi- 
tocul dracului! 

- Care tâmpit? 

- Cum care! Jack Greywolf. 


6 aprilie 


Kiel, Germania 


La două săptămâni după ce Îi predase Tinei Lund rapoartele asupra 
analizei viermilor, Sigur Johanson stătea într-un taxi care îl ducea la 
cea mai renumită adresă din Germania pentru științele geologice 
marine, Institutul de cercetare Geomar. 

Cercetătorii din Kiel erau consultați ori de câte ori era vorba despre 
configurația, formarea sau istoria fundului mării. Chiar şi James Came- 
ron intra şi ieşea de la oamenii din Kiel pentru a-și primi binecuvân- 
tarea pentru proiecte de genul Titanic sau The Abyss. Pentru opinia 
publică, munca cercetătorilor de la Geomar era mai degrabă greu de 
explicat. Căutatul prin sedimente și măsurarea concentraţiilor de sare 
părea să contribuie la prima vedere prea puţin la aflarea răspunsurilor 
cu privire la marile probleme umane. Oricum, nimeni nu și-ar fi ima- 
ginat ceea ce la inceputul anilor nouăzeci nici măcar oamenii de știință 
nu credeau - că pe fundul mărilor, departe de lumina soarelui şi de 
căldură, nu se întindea doar un deșert pustiu și stâncos. Acolo jos 
colcăia viaţa. E adevărat că se știa de mai mult timp de existenţa specii- 
lor exotice care trăiau de-a lungul faliei vulcanice a oceanului. Dar când, 
in 1989, geochimistul Erwin Suess de la Universitatea de stat din 
Oregon a fost chemat la centrul de cercetare Geomar, acesta a relatat 
despre lucruri și mai bizare, despre oazele de viață din izvoarele reci din 
regiunile abisale ale oceanelor, despre energii chimice misterioase care 
ar izvori din miezul Pământului, şi despre existenţa unor mari cantități 
dintr-o substanţă căreia până atunci nu i se dăduse mare importanţă, ea 
fiind considerată un produs exotic accidental: hidratul de metan. 

Acesta a fost momentul când științele geologice au ieșit din conul 
de umbră pe care, ca majoritatea științelor, şi-l aleseseră chiar ele. Au 
incercat să comunice cu lumea. Au alimentat speranţa că în viitor 
catastrofele naturale, evoluțiile de climă și de mediu vor putea fi cal- 
culate şi chiar influențate. In plus, metanul părea să fie răspunsul la 
problemele energetice ale lumii de mâine. Setea de informaţie a presei 
fusese declanșată și cercetătorii au învăţat, reticenți la început, apoi tot 
mai mult ca niște staruri pop, să se folosească de interesul stârnit. 

Bărbatul de la volanul taxiului care-l ducea pe Johanson spre fior- 
durile din Kiel părea să nu fi aflat prea multe despre acest subiect. De 
douăzeci de minute își exprima nedumerirea, cum se poate ca un 
centru de cercetare valorând milioane să fie dat pe mâna unor nebuni 

care, o dată la câteva luni, plecau în croaziere costisitoare, în timp ce 
el și alții ca el abia o scoteau la capăt. Johanson, care vorbea germana 
excelent, nu simțea nici o tragere de inimă să-l lămurească, iar omul 
continua să turuie. Gesticula, astfel încât maşina devia mereu de 
la drum. 

- Nimeni nu știe ce fac ăia acolo, îşi vărsă şoferul năduful. 

- Sunteţi de la ziar? întrebă în cele din urmă, văzând că Johanson 
nu îi răspunde. 

- Nu. Sunt biolog. 

Şoferul schimbă fulgerător tema și începu să peroreze împotriva 
scandalurilor despre alimente, care se țineau lanţ. Era evident că Îl con- 
sidera pe Johanson răspunzător, în orice caz acum profera acuze la 
adresa legumelor manipulate genetic și a produselor biologice, pri- 
vindu-l provocator pe Johanson. 

- Deci sunteţi biolog. Ştiţi cumva ce se mai poate mânca? Vreau să 
spun, fără să-ți faci probleme! Eu unul nu știu. Nu mai poți mânca 
nimic. N-ar trebui să mai consumăm nimic din ce vând ăştia. N-ar 
trebui să le dăm nici un cent pentru astfel de mâncare. 

Mașina ieşi pe sensul opus. 

- Dacă nu mâncaţi nimic, atunci o să muriţi de foame, spuse 
Johanson. 

- Ei, și? Ce contează din ce cauză mori? Dacă nu mănânci, mori de 
foame. Dacă mănânci, mori din cauza mâncării. 

- Sunt sigur că aveţi dreptate. Eu personal aș prefera să mor din cauza 
unei fripturi de mușchi dopat, decât de la radiatorul cisternei ăsteia. 

Şoferul apucă impasibil volanul și conduse mașina, în trombă, de-a 
curmezișul, peste trei benzi, ieşind de pe autostradă. Cisterna trecu pe 
lângă ei duduind. Pe partea dreaptă Johanson vedea apa. Merseră de-a 
lungul malului: estic al fiordurilor din Kiel. Pe partea opusă, macarale 
uriașe se înălțau spre cer. 

În mod cert, taximetristul îi purta pică lui Johanson pentru ultima 
observație, pentru că, începând din acel moment, nu îl mai onoră cu nici 
un cuvânt. Traversară străzile de la periferia orașului cu casele cu fron- 
ton ascuţit până când dintre ele apăru complexul intins de clădiri din 
țigle, sticlă și oţel, ciudat de nepotrivit în mijlocul vieții liniștite 
mic-burgheze a târgului. Şoferul coti brusc spre clădirea institutului și 
opri scrâșnind din roți. Motorul muri cu un horcăit. Johanson respiră 
adânc, plăti și cobori fiind convins că în ultimele cincisprezece minute 
trecuse prin pericole mai mari decât la bordul elicopterului Statoil. 

- Chiar mi-ar plăcea să știu ce fac ăștia aici înăuntru, zise șoferul 
pentru ultima oară. Vorbise mai mult pentru propriul volan. 

Johanson se aplecă și îl privi prin geamul portierei din dreapta. 

— Chiar vreţi să știți? 

- Da. 

- Încearcă să salveze pâinea taximetriștilor. 

Şoferul îl privi nedumerit. 

- Chiar așa de des nu avem noi curse aici, spuse nesigur. 

- Nu. Dar pentru a o face, trebuie să circulaţi cu mașina. Dacă nu 
mai e benzină, puteţi să vă daţi rablele la fier vechi sau să vă orientaţi 
spre altceva. Asta se găsește pe fundul mării. Metan. Combustibil. 
Încercăm să îl facem utilizabil. 

Şoferul își încreți fruntea. Apoi zise: 

- Ştiţi care e problema? Nimeni nu-ţi explică asta. 

— Scrie în toate ziarele. 

- Scrie în ziarele pe care le citiți dumneavoastră, domnul meu. 
Nimeni nu se străduieşte să îmi explice mie. 

Johanson vru să răspundă. Apoi se mulţumi să încuviinţeze din cap 
și trânti portiera. Taxiul întoarse și plecă în trombă. 

- Doctor Johanson. 

Un tânăr bronzat ieși dintr-o construcţie circulară de sticlă și veni 
spre el. Johanson îi strânse mâna întinsă. 

- Gerhard Bohrmann? 

- Nu. Heiko Sahling. Biolog. Doctor Bohrmann va întârzia un 
sfert de oră, ţine o prelegere. Vă pot conduce acolo sau mergem să 
vedem dacă găsim o cafea la cantină? 

- Dumneavoastră ce aţi prefera? 

- Orice alegeţi. De altfel, sunt foarte interesanţi viermii dumnea- 
voastră. 

- V-aţi ocupat de ei? 

- Toţi ne-am ocupat de ei. Haideţi să mergem, lăsăm cafeaua pe 
mai târziu. Gerhard termină imediat, până atunci intrăm la spectacol 
fără bilet. 

Pătrunseră într-un foaier mare, amenajat cu gust. Sahling îl con- 
duse în sus, pe o scară, peste un pod de oţel suspendat. Pentru un 
institut ştiinţific, cugetă Johanson, Geomar era suspect de luxos. 

- Conferinţele se țin de regulă în amfiteatru, explică Sahling. Dar 
acum este în vizită o clasă de elevi. 

- Lăudabil. 

Sahling zâmbi subțire. 

- Un elev de cincisprezece ani nu face nici o diferenţă între un amfi- 
teatru şi o sală de clasă. Așa că am umblat cu ei prin institut și au putut 
să-şi bage nasul peste tot și să pună mâna pe aproape orice. Litoteca 
am păstrat-o la sfârşit. Gerhard tocmai le spune acolo povestea de 
noapte bună. 

- Despre ce? 

- Hidraţi de metan. 

Sahling deschise o ușă glisantă. Podul se continua și pe partea cea- 
laltă. leșiră afară. Litoteca avea dimensiunile unui hangar de mărime 
medie. Clădirea era deschisă spre chei şi Johanson își aruncă privi- 
rea spre un vapor mărişor. De-a lungul pereţilor, stăteau stivuite lăzi 
ŞI aparatură. 

- Aici se depozitează probele colectate, explică Sahling. În special, 
miez de sediment și mostre de apă de mare. O istorie arhivată a pămân- 
tului. Suntem mândri de ea, şi pe bună dreptate. 

Sahling făcu un semn cu mâna. Un bărbat înalt aflat jos îi răspunse 
la salut, după care se întoarse spre grupul de adolescenţi care se înghe- 
suiau curioși în jurul lui. Johanson se sprijini de balustrada podului și 
trase cu urechea la vocea care ajungea până la ei. 

—... Unul din cele mai emoţionante momente pe care le-am trăit, 
spunea doctor Gerhard Bohrmann. La o adâncime de aproape opt sute 
de metri, gheara desprinsese câteva chintale de sediment amestecat cu 
o substanță albă și răsturna bucățile pe puntea de lucru. Respectuv ce 
mai ajunsese până sus. Ă 

- S-a întâmplat în Pacific, explică Sahling vorbind încet. În 1996, 
pe vasul Sonne, la vreo sută de kilometri de Oregon. 

— A trebuit să fim rapizi. Hidratul de metan este destul de instabil 
și nesigur, continuă Bohrmann. Presupun că nici unul dintre voi nu 
știe prea multe pe tema aceasta, așa că voi încerca să vă explic în așa fel 
încât să nu adormiţi de plictiseală. Ce se întâmplă pe fundul mării? Se 
formează gaz, printre altele. Metanul biogen, de exemplu, se formează 
de milioane de ani prin descompunerea resturilor de animale şi de 
plante. Când algele, planctonul și peştii putrezesc, eliberează o 
mulțime de carbon organic. Descompunerea este realizată în principal 
de bacterii. Probabil ştiţi că în ocean domnesc temperaturi mici și O 
presiune extraordinară. La fiecare zece metri, presiunea apei crește cu 
un bar. Scafandrii ajung la 50 de metri, maxim 70, și cu asta basta. Se 
pare că recordul de scufundare cu aer comprimat este de 140 de metri, 
ceea ce însă nu aş recomanda nimănui. Astfel de încercări se termină 
de cele mai multe ori cu moartea. Şi vorbim aici de adâncimi de la cinci 
sute de metri în sus! Aici fizica face cam ce vrea ea. De exemplu, dacă 
metanul urcă în concentraţii mari din interiorul Pământului până pe 
fundul mării, atunci acolo jos se întâmplă ceva neobișnuit. Gazul se 
combină cu apa rece din subteran, transformându-se în gheaţă. Veţi 
mai întâlni prin ziare termenul gheață de metan. Nu este întru totul 
corect. Nu metanul este cel care îngheață, ci apa din jur. Moleculele 
de apă se cristalizează formând structuri minuscule, în formă de cușcă, 
în interiorul cărora se află câte o moleculă de metan. Ele comprimă 
gazul, astfel încât să ocupe un volum cât mai mic. 

Unul dintre elevi ridică mâna ezitând. 

- Ai o întrebare? | 

Băiatul şovăi. 

- Cinci sute de metri adâncime nu este tocmai mult, nu? zise în cele 
din urmă. 

Bohrmann îl privi tăcut câteva secunde. 

- Nu eşti deosebit de impresionat, așa-i? 

- Ba da, mă gândeam doar că... ei bine, Jacques Picard a navigat cu 
un submarin în Groapa Marianelor, care are o adâncime de unspre- 
zece mii de metri. Vreau să spun că asta e într-adevăr adânc! De ce nu 
apare gheaţa asta și acolo jos? 

- Jos pălăria, ai studiat istoria scufundărilor cu echipaj. Ce crezi 
tu personal? 

Băiatul se gândi, după care ridică din umeri. 

— Păi e clar, răspunse o fată în locul lui. Acolo jos sunt prea puține 
vietăți. La adâncimi de peste o mie de metri se descompune prea puțină 
materie organică, deci se formează prea puţin metan. 

- Ştiam eu, murmură Johanson de sus de pe pod. Femeile sunt pur 
și simplu mai inteligente. 

Bohrmann îi zâmbi prietenos fetei. 

- Este adevărat. Bineînțeles că există intotdeauna excepţii. Și 
într-adevăr, hidrat de metan se găsește și în zone mai adânci, chiar și 
la adâncimi de trei kilometri, când ajung acolo sedimente cu un 
conţinut foarte mare de material organic. Așa se întâmplă în unele 
mări mărginașe. De altfel, am găsit concentrații de hidrat și în apă 
foarte mică, unde presiunea ar fi fost de fapt insuficientă. Dar atâta 
timp cât temperatura este suficient de scăzută, se formează hidrați, de 
exemplu pe șelful polar. Profesorul li se adresă din nou tuturor. Cu 
toate acestea, zăcămintele principale se află pe coasta continentelor 
intre 500 şi 1 000 de metri. Metan comprimat. În faţa coastei ameri- 
cane am cercetat de curând un munte subacvatic, înalt de o jumătate 
de kilometru și lung de douăzeci și cinci de kilometri, format în cea 
mai mare parte din hidrat de metan. O parte e băgată adânc în rocă, 
iar alta stă liberă pe fundul mării. Ştim totuși că oceanele sunt pline 
de el, ba am aflat chiar mai mult: coastele continentale subacvatice sunt 
ţinute laolaltă tocmai datorită hidratului de metan! Acesta acţionează 
ca mortarul. Dacă ne-am imagina că dispare tot hidratul dintr-o lovi- 
tură, atunci coastele continentale ar arăta ca un şvaiţer. Doar că 
șvaițerul își păstrează forma, în ciuda găurilor. Coastele, în schimb, 
s-ar prăbuși! Bohrmann tăcu câteva secunde, astfel încât cuvintele să-și 
facă efectul. Însă asta nu e tot. Hidraţii de metan, după cum am spus, 
rămân stabili doar la presiune foarte mare, în combinaţie cu tempera- 
turi foarte scăzute. Ceea ce înseamnă că nu îngheaţă tot gazul metan, 
ci doar straturile superioare. Pentru că, spre centrul Pământului, tem- 
peraturile încep să crească din nou, iar adânc în sediment se află bule 
mari de metan care nu îngheaţă. Rămân în stare gazoasă. Nu pot scăpa 
pentru că stratul îngheţat stă peste ele ca un capac. 

- Am citit ceva despre asta, interveni fata. Japonezii încearcă să 
le exploateze. 

Johanson se amuză. Își aducea aminte de anii şcolii. În fiecare clasă 
era câte unul excepţional de bine pregătit, care știa deja jumătate 
din ceea ce ar fi urmat să înveţe. Socoti că fata nu era prea îndrăgită 
de colegi. 

- Nu doar japonezii, răspunse Bohrmann. Toată lumea ar vrea să 
exploateze rezervele de metan. Dar nu este un lucru ușor de pus în 
practică. Când am scos fragmentele de hidrat de la opt sute de metri 
adâncime, la jumătatea distanţei s-au desprins din ele bule de gaz. Am 
putut aduce destul de mult pe punte, dar era doar o parte din ceea ce 
reuşiserăm să scoatem de jos. V-am spus deja că hidratul de metan se 
destabilizează repede. Dacă temperatura apei de la cinci sute de metri 
adâncime ar creşte doar cu un singur grad, s-ar putea întâmpla ca tot 
hidratul de acolo să devină instabil dintr-o mișcare. Așa că am intervenit 

rapid și am introdus fragmentele în nişte rezervoare cu azot, unde 
rămân stabile. Veniţi puțin mai incoace. 

- Se descurcă bine, observă Johanson în vreme ce Bohrmann se 
duse cu grupul de elevi spre un raft cu rame de oţel sudate grosolan. 
Înăuntru erau stivuite recipiente de diferite mărimi. Jos de tot se aflau 
patru structuri argintii, ca niște rezervoare. Bohmann scoase una 
dintre ele afară, își trase mânușile și deschise capacul. Se auzi un fâsâit. 
Și din rezervor ieşi un abur alb. Câţiva elevi se dădură instinctiv un 
pas înapoi. 

- Este doar azot. Bohrmann băgă mâna în recipient și scoase 
la lumină o bucată cât pumnul, de aspectul unui bulgăre murdar 
de gheață. După câteva secunde, acesta începu să fâsâie ușor și să poc- 
nească. li făcu semn fetei să se apropie, rupse o bucată din bulgăre și 
i-o întinse. 

- Nu te speria, îi spuse. Este rece, dar o poţi lua în mână fără grijă. 

- Miroase foarte urât, spuse fata cu voce tare. 

Câţiva elevi râseră. 

- Exact. Miroase a ouă stricate. Ăsta e gazul care scapă. Rupse 
bulgărele în mai multe bucăți şi le împărți. Vedeţi ce se întâmplă. Dun- 
gile murdare din gheaţă sunt particulele de sediment. În câteva secunde 
nu va mai rămâne nimic în afară de câteva firimituri și o baltă de apă. 
Gheaţa se topeşte, iar moleculele de metan ies din cușca lor și se vola- 
tilizează. Se poate spune așa: o bucată stabilă din fundul mării se trans- 
formă în câteva secunde în nimic. Asta am vrut să vă arăt. 

Făcu o pauză. Elevii se concentrau cu toată atenţia la bulgării care 
se micşorau fâsâind. Din toate părțile se auzeau comentarii tenden- 
țioase cu privire la putoare. Bohrmann aşteptă să se dizolve toți 
bulgăru, apoi continuă. 

- Tocmai s-a mai întâmplat ceva ce n-aţi putut vedea. Şi este ceva 
decisiv pentru respectul binemeritat pe care îl aveam față de hidrați. 
Spuneam mai devreme că acele cuști de gheață sunt în măsură să com- 
prime metanul. Din fiecare centimetru cub de hidrat pe care l-aţi avut în 
mână, tocmai s-au volatilizat 165 de centimetri cubi de metan. Topin- 
du-se, hidratul î își măreşte, așadar, volumul de o sută şaizeci şi cinci de 
ori. Fulgerător. În urmă rămâne balta din mâna voastră. O poți atinge 
cu vârful limbii, îi spuse Bohrmann fetei. Spune-ne ce gust are. 

Eleva îl privi sceptică. 

- Chestia asta puturoasă? 

- Nu mai pute. Gazul s-a volatilizat. Dar dacă nu te încumeţi, o 
fac eu. 

Se auziră râsete. Fata plecă încet capul şi gustă cu limba apa ce îi 
rămăsese în palmă. 

- E apă dulce, strigă surprinsă. 

- Corect. Când apa îngheaţă, sarea se separă, cum s-ar spune. De 
aceea, Antarctica este cel mai mare rezervor de apă dulce din lume. 
Munţii de gheaţă sunt formați din apă dulce. Bohrmann închise bine 
recipientul cu azot lichid și îl împinse înapoi pe raft. Ceea ce tocmai 
ați văzut este explicaţia în virtutea căreia se consideră că extragerea 

hidratului de metan este o armă cu două tăișuri. Dacă intervenţia 
noastră provoacă instabilitatea hidraţilor, vor avea loc reacții în lanţ. 
Ce s-ar întâmpla dacă ar dispărea mortarul care ţine laolaltă coastele 
continentale? Care ar fi influenţele asupra climei de pe Terra, dacă 
metanul din oceane s-ar evapora în atmosferă? Metanul este un gaz ce 
contribuie la efectul de seră, el ar putea încălzi mai departe atmosfera, 
s-ar încălzi și mările la rândul lor şi așa mai departe. Aici încercăm să 
găsim răspunsuri la toate aceste întrebări. 

- Dar de ce se încearcă extragerea hidratului:? întrebă un alt elev. 
De ce nu este pur și simplu lăsat acolo jos? 

- Pentru că ar putea rezolva problema energiei, strigă fata și se mai 
impinse puţin în față. Am citit despre japonezi. Ei nu au materii prime, 
trebuie să importe totul. Metanul le-ar rezolva problemele. 

— Asta este o prostie, replică băiatul. Dacă ridică şi mai multe pro- 
bleme, atunci nu rezolvă absolut nimic. 

Johanson începu să râdă. 

— Aveţi dreptate amândoi. Bohrmann ridică mâinile. Ar putea 
rezolva problema energiei. De aceea, subiectul nu mai este de interes 
pur științific. Concernele energetice au început să investească în cer- 
cetare. Estimăm că hidraţii de gaze marini conţin de două ori mai mult 
metan decât în toate zăcămintele de gaze naturale, petrol și cărbune 
din lume la un loc. Doar pe coasta de hidrat din faţa Americii, un areal 
care măsoară, oricum, 26 000 de kilometri pătraţi, se află 35 de giga- 
tone. Asta inseamnă de o sută de ori mai mult decât gazele naturale 
consumate de Statele Unite într-un an întreg! 

- Sună impresionant, îi șopti Johanson lui Sahling. Nici nu știam 
că este aşa de mult. 

- E chiar mult mai mult, răspunse biologul. Nu rețin niciodată 
numerele, însă el le ştie cu exactitate. 

De parcă i-ar fi auzit, Bohrmann spuse în continuare: 

- Putem doar estima, dar e posibil ca în mare să se afle peste zece 
mii de gigatone de metan îngheţat. La acestea se adaugă bazinele de pe 
uscat, de pe pământurile îngheţate din Alaska și Siberia. Doar ca să vă 
faceţi o idee asupra cantităților: totalitatea zăcămintelor de cărbune, 
petrol şi gaze naturale care ne stau astăzi la dispoziţie se ridică doar la 
cinci mii de gigatone, deci la jumătate. Prin urmare, nu e de mirare că 
industria energetică își sparge capul ca să afle cum se poate extrage 
hidratul. Un singur procent din acesta ar dubla dintr-un foc rezervele 
de combustibil ale SUA, care înregistrează de departe cel mai mare 
consum din lume. Dar se întâmplă și aici ca peste tot și ca întotdeauna: 
industria vede o uriașă rezervă de energie, în timp ce știința vede o 
bombă cu efect întârziat, deci încercăm să cădem de acord ca nişte 
adevărați parteneri aflaţi, bineînțeles, mereu în slujba omenirii. Bun. 
Și cu asta am ajuns la capătul expediției noastre. Vă mulțumesc că ați 
venit. Bohrmann își reținu un zâmbet. Și că m-ați ascultat, de fapt. 

— Şi că aţi înţeles ceva, murmură Johanson. 

- Să sperăm, adăugă Sahling. 

- Vă ţineam minte altfel, spuse Johanson câteva minute mai târziu, 
dând mâna cu Bohrmann. Pe internet aveaţi mustață. 

- Am dat-o jos, răspunse Bohrmann pipăindu-și buza de sus. De 
fapt, este chiar vina dumneavoastră. 

- Cum aşa? 

- Mă gândeam la viermii dumneavoastră. Chiar în dimineaţa asta. 
Eram în faţa oglinzii și îmi imaginam viermele, când acesta a descris 
cu mijlocul corpului o întoarcere pe care mâna mea a copiat-o din 
rațiuni misterioase, cu aparatul de ras cu tot. Un colț al mustăţii s-a 
dus, așa că am jertfit și restul pe altarul științei. 

- Aşadar, am pe conștiință mustața dumneavoastră. Johanson 
ridică din sprâncene. Asta e ceva nou. 

- Nici o problemă. Crește la loc de cum plecăm în expediţie. Pe 
mare toate cresc mai mult sau mai puţin. Nici eu nu știu de ce. Poate 
că avem nevoie să ne imaginăm în postura de aventurieri, ca să nu ne 
apuce răul de mare. Haideţi să mergem în laborator. Doriţi întâi o 
ceașcă de cafea? Am putea face o escală la cantină. 

- Nu, sunt curios. Cafeaua poate să mai aștepte. Plecaţi iar 
in expediție? 

- În toamnă, încuviință Bohrmann în timp ce traversau pasarele 
şi coridoare din sticlă. Vrem să ajungem în zonele de subducție ale 
Insulelor Aleutine și să cercetăm izvoarele reci. Aveţi noroc că m-aţi 
prins în Kiel. M-am întors acum paisprezece zile din Antarctica, după 
aproape opt luni petrecute pe mare. A doua zi am primit telefonul 
dumneavoastră. 

- Ce ați făcut opt luni de zile în Antarctica, dacă permiteți 
să întreb? 

- Am dus iernași pe gheaţă. 

- lernași? 

Bohrmann râse. 

- Cei care iernează acolo. Cercetători şi tehnicieni. În decembrie, 
au început lucrul în staţii. Grupul care se află acum acolo forează 
gheața de la patru sute cincizeci de metri adâncime. Nu este incredi- 
bil? Gheaţa veche conţine în ea istoria climei din ultimii șapte mii 
de ani! 

Johanson își aduse aminte de taximetrist. 

- Cei mai mulți dintre semenii noștri nu vor fi foarte impresionați 
de munca aceasta, spuse. Nu vor pricepe cum i-ar putea ajuta pe ei isto- 
ria climei să învingă foametea sau să câștige următorul campionat mon- 
dial de fotbal. 

— Aici avem şi noi partea noastră de vină. Știința a stat retrasă în 
cochilia ei prea mult. 

- Credeţi? Mica dumneavoastră prelegere de adineauri nu a părut 
prea retrasă. 

- Nu ştiu însă dacă ajută la ceva tot teatrul ăsta mediatic, spuse 
Bohrmann în timp ce coborau o scară. Nici zilele uşilor deschise nu 
ajută prea mult Împotriva dezinteresului general. Am avut nu demult 

o astfel de zi. A fost plin ochi, dar dacă aţi fi întrebat după aceea pe 
careva dacă ar trebui să ni se aprobe alte zece milioane... 

Johanson rămase tăcut o vreme. Apoi zise: 

- Cred că problema o constituie mai degrabă universurile care ne 
despart pe noi, oamenii de știință, unii de alții. Ce credeți? 

- Pentru că vorbim prea puţin între noi? 

- Da. Sau, de exemplu, știința și tehnica, sau știința și armata. Toți 
vorbim prea puțin unii cu alții. 

- Sau știința și concernele petroliere? 

Bohrmann îl studie, privindu-l lung. Johanson zâmb.. 

- Sunt aici pentru că are cineva nevoie de un răspuns, zise. Nu 
pentru a vă obliga să ne dați unul. 

- Industria și armata depind de știință, indiferent dacă le place sau 
nu, interveni Sahling. Comunicăm pe deplin unii cu alții. Problema 
mi se pare a fi mai degrabă aceea că nu reușim să ne îimpărtășim reci- 
proc propriile puncte de vedere. 

- Și că nici nu vrem, de fapt! 

- Corect. Ceea ce fac oamenii aceia pe gheaţă ne poate ajuta să com- 
batem foametea. Dar la fel de bine munca lor poate duce la construi- 
rea unei arme noi. Privim acelaşi lucru, dar fiecare vede altceva. 

- Și ignoră restul. Bohrmann încuviinţă dând din cap. Animalele 
astea pe care ni le-aţi trimis, doctor Johanson, sunt un bun exemplu 
în acest sens. Nu știu dacă din cauza lor ar trebui pusă sub semnul 
întrebării inițiativa de pe coasta continentală. Dar, in dubio, eu aş tinde 
să cred acest lucru și să recomand prevăzător să nu se treacă la fapte. 
Aceasta este probabil diferența majoră dintre știință și industrie. Noi 
spunem: întrucât nu s-a demonstrat în mod satisfăcător ce rol joacă 
acest vierme, nu putem recomanda forarea. Industria pleacă de la 
aceeași premisă, ajunge însă la alt rezultat. 

- Din moment ce nu s-a demonstrat ce rol joacă viermele înseamnă 
că nu joacă nici unul. Johanson îl privi. Și ce credeți dumneavoastră? 
Joacă vreun rol? 

- Nu vă pot spune încă. Ce ne-ați trimis dumneavoastră este... ei 
bine, este destul de neobișnuit, ca să nu spun mai mult. Nu vreau să 
vă dezamăgesc, ce am descoperit până acum puteam să vă povestesc la 
fel de bine și la telefon, dar... În fine, m-am gândit că poate v-ar plăcea 
să aflați mai multe despre subiect. Aici vă putem arăta diferite lucruri. 

Ajunseră în faţa unei uși grele de oțel. Bohrmann acționă un între- 
rupător din perete, iar uşa culisă, deschizându-se fără zgomot. În mij- 
locul halei din spatele ușii trona un dulap uriaș, înalt cât o casă cu două 
etaje. La distanţe regulate erau inserate hublouri. Nişte scări de oţel 
duceau în sus spre pasarele circulare, pe lângă aparatura conectată la 
dulap prin diverse ţevi. 

Johanson se apropie. 

Văzuse pe internet poze cu aparatul acela, dar nu fusese pregătit 
pentru asemenea dimensiuni. Îl cuprinse o senzaţie ciudată când 
încercă să-și imagineze presiunea colosală din interiorul rezervorului 
plin cu apă. Un om nu ar supravieţui înăuntru nici măcar un minut. 

Dulapul acesta era motivul pentru care Johanson trimisese o duzină 
de viermi la institutul din Kiel. Era un simulator. Înăuntru se afla o 
lume creată artificial: fundul mării, coasta și platforma continentală. 

Bohrmann lăsă uşa de oțel să se închidă la loc în urma lor. 

— Sunt oameni care se îndoiesc de sensul și scopul instalaţiei, spuse 
el. Simulatorul poate oferi doar o imagine aproximativă a situaţiei 
reale, dar e mai bine decât să ieșim de fiecare dată în larg. Problema 
cercetării geologice marine este că nu putem vedea decât decupaje 
minuscule ale realității. Aici avem posibilitatea să elaborăm teze gene- 
ral valabile, cel puţin în stadiu incipient. Putem studia bunăoară mai 
bine dinamica hidraţilor de metan în condiţii schimbătoare. 

— Aveţi hidraţi de metan aici inăntru? 

- Vreo cinci chintale. Recent am reușit să îi și producem, dar nu 
ne place să vorbim încă despre asta. Industria ar vrea să punem simu- 
latorul complet în serviciul ei. Sigur că ne-ar conveni să primim banii 
industriei. Dar nu putem să ne vindem pe bani libertatea de a cerceta. 

Johanson își lăsă capul pe spate şi privi în sus spre dulap. Deasupra 
lui, pe pasarela cea mai înaltă, se adunase un grup de cercetători. Scena 
părea ciudat de ireală, ca desprinsă dintr-un film cu James Bond din 
anii optzeci. 

- Presiunea și temperatura din rezervor sunt reglabile, dar nu în 
trepte, continuă Bohrmann. Momentan, corespund unei adâncimi a 
mării de circa opt sute de metri. Chiar în pământ se află un strat de 
hidrați stabili gros de doi metri, ceea ce în natură înseamnă de douăzeci 
până la treizeci de ori mai mult. Sub acest strat simulăm căldura din 
miezul Pământului și avem de a face cu gazele libere. Este deci un fund 
al mării în toată regula, dar la dimensiunile unei machete. 

- Fascinant, spuse Johanson. Dar ce anume faceţi aici? Mai exact...? 
Mă refer la faptul că puteţi cerceta, într-adevăr, dezvoltarea hidraților 
dumneavoastră, dar... Johanson se lupta să își găsească cuvintele. Sahling 
îi sări în ajutor. 

— Vreți să știți ce anume facem aici, în afară de a privi? 

- Da. 

- Mai nou, încercăm să reconstituim o perioadă a istoriei Terrei, 
aflată cu 55 de milioane de ani în urmă. Undeva între paleocen și 
eocen, Pământul pare să fi trecut printr-o catastrofă climatică de 
dimensiuni mai mari. Oceanul s-a revărsat, pur şi simplu. Şaptezeci 
la sută din vietăţile de pe fundul mării, in special unicelulare, au 
murit. Zone întregi ale oceanului au devenit pentru o vreme potriv- 
nice vieţii. Pe continent, în schimb, a avut loc o revoluție biologică. 
În Antarctica au apărut crocodilii, iar primatele și mamiferele moderne 
din zona subtropicală au emigrat în America de Nord. O haraba- 
bură fenomenală. 

- De unde ştiţi toate astea? 

- Calote forate. Toate cunoştinţele noastre despre catastrofa clima- 
tică le datorăm calotei forate în mare, la o adâncime de doi kilometri. 

- Calota spune și ceva despre cauze? 

- Metan, zise Bohrmann. Marea trebuie să se fi încălzit, iar cantități 
mai mari de hidrat de metan s-au destabilizat. Ca urmare, coastele 
intercontinentale au alunecat, eliberând și alte zăcăminte de metan. 
În decursul a doar câteva mii, poate sute de ani, miliarde de tone de 
gaze au fost eliberate în ocean și în atmosferă. Un cerc vicios. Meta- 
nul favorizează efectul de seră de treizeci de ori mai mult decât dioxi- 
dul de carbon. A încălzit atmosfera, prin urmare, oceanele s-au încălzit 
din nou și mai mulți hidraţi s-au descompus, totul repetându-se la 
nesfârșit. Pământul s-a transformat într-un cuptor. Bohrmann îl privi. 
O temperatură a apei de cincisprezece grade, in loc de două-trei câte 
măsoară azi, asta e ceva. 

- Pentru unii dezastruos, pentru alții... da, o schimbare provocată 
în mare parte de căldură. Înţeleg. În următorul capitol al micii noas- 
tre discuţii, ne vom referi probabil la declinul omenirii, corect? 

Sahling zâmbi. 

- Nu bate încă la ușă. Dar există semne că ne aflăm într-o fază de 
oscilații sensibile de echilibru. Rezervele de hidrat din oceane sunt 
extrem de labile. Acesta este și motivul pentru care acordăm atâta 
atenţie viermelui dumneavoastră. 

- Cum ar putea influența un vierme stabilitatea hidraților de metan? 

- N-ar putea cu nimic, de fapt. Viermele de gheață populează 
suprafața unor straturi de gheață cu o grosime de mai multe sute 
de metri. Topește câțiva centimetri de la suprafață și se mulțumește 
cu bacteriile. 

- Dar viermele ăsta are maxilare. 

- Viermele ăsta e o ființă fără nici un sens. Priviţi-l cu atenţie. 

Pășiră până la un pupitru de control semirotund de la capătul halei. 
Lui Johanson îi amintea de centrala de comandă a lui Victor, doar că 
era puțin mai mare. Avea vreo două duzini de monitoare, majoritatea 
pornite, în care se puteau vedea imagini din interiorul rezervorului. 
Tehnicianul de serviciu îi salută. 

- Observăm fenomenele cu douăzeci și două de camere simultan, 
în plus fiecare centimetru cub este supus unor măsurători continue, 
explică Bohrmann. Suprafeţele albe de pe monitoarele din rândul de 
sus sunt hidraţi. Vedeţi? Aici, în stânga, este câmpul pe care am depus 
doi dintre policheți. Asta s-a întâmplat ieri-dimineaţă. 

Johanson privi cu atenţie. 

- Văd doar unul, zise. 

- Uitaţi-vă mai bine! 

Johanson studie atent imaginea. Deodată observă două pete întu- 
necate. Arătă spre ele. 

- Ce sunt astea? Adâncituri? 

Sahling schimbă câteva cuvinte cu tehnicianul. Imaginea se modi- 
fică. Acum se vedeau ambii viermi. 

- Petele întunecate reprezintă găuri, spuse Sahling. Derulăm 
filmul rapid. 

Johanson privi viermii zbătându-se la suprafaţa gheții. O vreme se 
târâră încoace și încolo, încercând parcă să depisteze sursa vreunui 

miros. În imaginile accelerate păreau a executa mișcări nefamiliare și 
bizare. Smocurile de păr de pe ambele părţi ale corpului roz tremurau 
ca electrizate. 

— Fiţi atent acum! 

Unul din viermi se oprise locului. Corpul îi era străbătut de valuri 
ce pulsau. 

Apoi dispăru sub gheaţă. 

Johanson fluieră încet printre dinţi. 

— Pe toți sfinţii. Se îngroapă înăuntru. 

Al doilea animal se afla încă la o oarecare distanță de primul. Capul 
i se mișca în ritmul unei muzici inexistente. Brusc își scoase la iveală 
trompa cu maxilarul de chitină. 

— și sapă drum în gheaţă, strigă Johanson. 

Privea ca paralizat spre monitor. De ce te miri? își spuse în același 
moment. Trăiesc în simbioză cu bacteriile care descompun hidrat de 
metan Și totuși au maxilare pentru săpat. 

Totul ducea la o singură concluzie. Viermii voiau să ajungă la bac- 
teriile aflate mai adânc sub gheață. Privi încordat corpurile păroase 
scormonind prin hidrat. La derularea rapidă a imaginilor, părțile pos- 
terioare le tremurau. Dintr-odată dispărură. Pe gheață se mai vedeau 
doar găurile, sub forma unor pete întunecate. 

Nu e nici un motiv de îngrijorare, își spuse. Şi alți viermi sapă. Le 
place să sape. Unii găuresc vapoarele de la cap la coadă. 

Dar de ce fac găuri în hidraţi? 

- Acum unde sunt animalele? întrebă. 

Sahling privi spre monitor. 

- Au murit. 

- Au murit? 

— Au dat ortu' popii. S-au asfixiat. Viermii au nevoie de oxigen. 

- Știu. Acesta este şi rostul simbiozei. Bacteriile hrănesc viermele, 
iar acesta le asigură oxigenul necesar făcând vârtejuri. Dar ce s-a 
întâmplat aici? 

— Aici s-a întâmplat că viermii s-au dus singuri la moarte. Au săpat 
găuri în gheaţă de parcă ar fi fost griș cu lapte, până au nimerit în bula 
de gaz în care s-au asfixiat. 

- Kamikaze, șopti Johanson. 

— Arată într-adevăr ca o sinucidere. 

Johanson se gândi. 

— Sau ceva îi dezorientează. 

- Posibil. Dar ce? În interiorul hidraților nu se află nimic ce ar 
putea declanșa un asemenea comportament. 

- Poate gazul liber de dedesubt? 

Bohrmann își frecă bărbia. 

- Ne-am gândit și noi la asta. Dar tot nu se explică de ce s-au sinucis. 

Johanson văzu cu ochii minţii viermuiala de pe fundul mării. Sen- 
timentul de neplăcere i se intensifică. Care ar fi urmările, dacă s-ar 
infige în gheaţă milioane de viermi? 

Bohrmann păru să îi ghicească gândurile. 

- Animalele acestea nu pot destabiliza gheaţa, spuse. În mare, 
hidraţii au o grosime incomparabil mai mare decât aici. Creaturile 
acestea nebune pot zgâria suprafaţa, până la maximum o zecime din 
stratul de gheaţă. Apoi se sting, fără nici o îndoială. 

- Și acum? Veţi testa și alți viermi? 

- Da. Mai avem câţiva. Poate profităm de șansa aceasta și să 
cercetăm și zona cu pricina. Cred că Statoil va saluta propunerea. 
Sonne va urca în săptămânile următoare spre Groenlanda. Putem pleca 
mai devreme în expediţie și vizităm și locul unde ați găsit viermii. 
Bohrmann ridică mâinile. Dar nu eu decid. Alţii trebuie să hotărască. 
Lui Heiko și mie ideea ne-a venit pe moment. 

Johanson privi peste umăr spre rezervorul uriaș. Se gândi la vier- 
mii Morți din interior. 

- Este o idee bună, spuse. 


Ceva mai târziu, Johanson se duse să se schimbe la hotel. Încercă 
să dea de Lund, dar aceasta nu răspunse la telefon. i-o imagină în 
braţele lui Kare Sverdrup, ridică din umeri și puse receptorul în furcă. 

Bohrmann îl invitase la cină într-un bistro care se număra printre 
cele mai căutate adrese din Kiel. Johanson intră în baie și se privi în 
oglindă. 1 se păru că ar trebui să-și mai tundă barba. Cel puţin doi mili- 
metri. Restul era în regulă. Părul încă destul de des, pe vremuri negru 
și acum cu tot mai multe șuvițe cenușii, îi cădea bogat pe spate. Pe sub 
sprâncenele negre și stufoase, ochii îi scânteiau ca întotdeauna. Câte- 
odată aproape că se indrăgostea de propria charismă. Apoi iar se întâm- 
pla să nu se mai considere așa carismatic, mai ales dimineaţa devreme. 
Până acum, câteva cești de ceai și un pic de îngrijire cosmetică fuseseră 
de ajuns ca să rezolve rapid problema. Nu de mult, o studentă îl com- 
parase cu actorul german Maximilian Schell și Johanson se simţise 
flatat până când realizase că Schell avea peste șaptezeci de ani. După 
aceea trecuse la altă cremă de faţă. 

Cotrobăi prin geantă, își alese un pulover cu fermoar, își trase pe 
deasupra cu oarecare efort haina costumului și își încolăci un fular la 
gât. Nu arăta bine îmbrăcat, și chiar așa îi plăcea să fie. Să nu pară bine 
îmbrăcat. Hainele nu se asortau niciodată. Își cultiva stilul dezordo- 
nat și savura faptul că nu trebuia să-și bată capul cu moda. În momen- 
tele de extremă luciditate, era însă dispus să admită că ţoalele pe care 
și le adunase reprezentau o modă în sine, de care era la fel de depen- 
dent ca alții de þaute couture și că acorda mai mult timp desăvârșirii 
aspectului de nepieptănat decât restul omenirii pieptănatului. 

Îi zâmbi propriei imagini din oglindă, părăsi hotelul și se urcă în 
taxi pentru a ajunge la întâlnire. 

Bohrmann îl aștepta. Povestiră un timp despre una, alta, băură vin 
și mâncară limbă de mare, care se dovedi excelentă. După o vreme, 
conversaţia se îndreptă din nou spre ocean. 

La desert, Bohrmann întrebă ca din întâmplare: 

- Sunteţi cumva familiarizat cu planurile Statoil? 

- În mare doar, răspunse Johanson. Nu mă pricep în mod deose- 
bit la afacerile cu petrol. 

- Ce au de gând? Probabil că nu vor construi o platformă atât de 
departe în larg. 

- Nu. Platformă, nu. 

Bohrmann sorbi din espresso. 

- Vă rog să mă scuzaţi, nu vreau să fiu prea insistent. Nu știu cât 
de confidenţiale sunt lucrurile astea, dar... 

- E în ordine. Sunt cunoscut drept gură-spartă. Când cineva Îmi 
încredințează mie ceva, nu poate fi vreun secret. 

Bohrmann râse. 

- Deci ce credeţi că vor să construiască acolo? 

- Se gândesc la o soluție subacvatică. O fabrică automatizată complet. 

— Așa ca SUBSIS? 

— Ce e aia? 

— Subsea Separation and Injection System. Fabrică subacvatică. 
Funcţionează de câțiva ani pe Trollfeld, în canalul norvegian. 

- N-am auzit de ea. 

- Intrebaţi-i pe cei care au apelat la dumneavoastră. SUBSIS este o 
stație de exploatare. Se află la o adâncime de 350 de metri pe fundul 
mării și separă acolo petrolul şi gazul de apă. Momentan, acest proces 
are încă loc pe platforme și apa de producţie se varsă în mare. 

- Așa este! Lund făcuse o aluzie la asta. Apa de producție. O pro- 
blemă cu peștii, care își pierd fertilitatea. 

- Exact problema asta ar putea fi rezolvată de SUBSIS. Apa 
murdară este presată la loc în gaura de forare împingând în sus alt 
petrol, este separată din nou de acesta, presată iar în jos etcetera. Petro- 
lul și gazul ajung direct la mal, prin conducte. În sine, e un lucru bun. 

- Dar? 

— Nu știu dacă există un dar. Se spune că SUBSIS lucrează fără pro- 
bleme la o adâncime de o mie cinci sute de metri. Producătorul afirmă 
că nici două mii nu ar fi vreo problemă, iar concernele petroliere își 
doresc cinci mii. 

— Este realist? 

- Pe termen scurt, da. Cred că tot ce funcţionează la scară mică 
reușește și la scară mare, iar avantajele sunt evidente. Foarte curând, 
fabricile automate vor înlocui platformele. 

- Nu păreţi a împărtăși euforia generală, observă Johanson. 

Se lăsă o pauză. Bohrmann își scărpină ceafa. Părea că nu știe exact 
ce să răspundă. 

- Ce mă îngrijorează pe mine nu e fabrica, ci naivitatea întregii 
proceduri. 

— Staţia este telecomandată? 

- Complet. De pe uscat. 

- Ceea ce înseamnă că eventualele reparaţii și lucrări de întreținere 
vor fi efectuate de roboți. 

Bohrmann încuviinţă. 

- Înţeleg, zise Johanson după un timp. 

- Problema are avantaje și dezavantaje, observă Bohrmann. Întot- 
deauna este riscant să pătrunzi pe un teritoriu necunoscut. Şi oceanul 
este un teritoriu necunoscut. N-are rost să ne păcălim singuri. De aceea 
este poate corect să încercăm să automatizăm mijloacele de intervenţie, 
în loc să periclităm vieţi omenești. Este în ordine să trimitem roboți 
subacvatici pentru a observa fenomenele sau pentru a lua niște probe. 
Dar asta este deja altceva. Cum puteți remedia situația dacă are loc un 
accident la cinci mii de metri adâncime, când petrolul începe să 
țâșnească cu presiune din gaura de forare? Nici măcar nu cunoaşteţi 
terenul ca lumea. Tot ce aveţi sunt măsurătorile. În ocean, suntem 
orbi. Cu sateliți, cu sonare sau cu valurile seismice putem realiza o 
hartă a morfologiei fundului mării cu o marjă de jumătate de metru. 
Detectăm rezervele de petrol și de gaze cu reflectoare de simulare a 
fundului mării, astfel încât harta să ne indice: aici poţi să forezi, aici 
este petrol, aici sunt hidraţi și dincolo trebuie să ai grijă... Dar ce este 
acolo jos, ce e cu adevărat tot nu ştim. 

- Exact părera mea, murmură Johanson. 

- Noi nu vedem efectele acțiunilor noastre şi nici nu ne putem 
repezi pur și simplu până jos, dacă fabrica face greșeli. Nu mă inţelegeți 
greșit, eu nu sunt în nici un caz împotriva extracţiei de materii prime. 
Dar sunt de părere că nu trebuie să ne repetăm greșelile. Când a 
început extracția masivă de petrol, nimeni nu s-a gândit cum o să 
scăpăm de toate fiarele vechi pe care le-am înfipt atât de veseli în mare. 
Am deversat apa industrială și chimicalele în mare şi în râuri după mot- 
toul că o să le înghită ele. Am scufundat chestii radioactive în ocean, 
am exploatat și am nimicit resurse și forme de viaţă fără a ne gândi vreo 
clipă cât de complexe sunt legăturile dintre ele. 

- Dar se vor construi fabricile automate? 

- Fără îndoială. Sunt economice, fac accesibile nişte zăcăminte la 
care forța de muncă umană nu ar ajunge niciodată. Și următorul pas 
va fi că totul se va baza pe metan. Pentru că arde mai curat decât orice 
alt combustibil. Adevărat! Trecerea de la petrol şi cărbune la metan 
va încetini efectul de seră. Și asta este adevărat. Totul este în regulă, 
atâta timp cât se desfășoară în condiţii ideale. Dar industriei îi place să 
confunde condițiile ideale cu realitatea. Şi vrea să le confunde. Dintre 
toate prognozele, și-o va alege intotdeauna pe cea mai optimistă, ca să-i 
poată da drumul mai repede, chiar dacă nu se ştie nimic despre cos- 
mosul în care se intervine. 

- Dar cum pot funcţiona lucrurile așa? întrebă Johanson. Cum se 
poate extrage hidratul, dacă până la suprafaţă se descompune? 

- Aici intervin fabricile automatizate. Hidratul poate fi topit la 
mare adâncime, încălzindu-l, de exemplu. Gazul eliberat este captat 
în pâlnii și condus în sus. Sună foarte bine, dar cine poate garanta că 
asemenea activități de topire nu declanșează o reacție în lanţ, repe- 
tându-se astfel catastrofa din paleocen? 

— Chiar credeți că s-ar putea întâmpla? 

Bohrmann deschise brațele. 

— Orice intervenţie necugetată este un comando sinucigaș. Dar deja 
a început. India, Japonia și China sunt foarte active. Zâmbi trist. Şi 
nici ei nu ştiu ce se întâmplă acolo jos. Nu știu nimic. 

- Viermi, murmură Johanson. 

Se gândi la înregistrarea video făcută de Victor cu viermuiala de pe 
fundul mării. Și la vietatea de rău augur care dispăruse așa de repede 
in întuneric. 

Viermi. Monștri. Metan. Catastrofă climatică. 

Se impunea urgent încă un rând de băutură. 


11 aprilie 


Vancouver Island și Clayoquot Sound, Canada 


Priveliștea îl înfurie pe Anawak. 

De la cap la coadă, animalul măsura peste zece metri. Era una 
dintre cele mai mari orci călătoare pe care o văzuse vreodată, un 
mascul imens. În botul deschis pe jumătate, străluceau tipicele rânduri 
dese de dinți mici, conici. Probabil că era destul de bătrână, și totuşi 
părea să plesnească de forţă. Dar dacă priveai mai atent, vedeai locu- 
rile în care pielea alb cu negru nu mai strălucea, părând tocită şi aco- 
perită de cruste. Un ochi era închis și celălalt acoperit. 

Oricât de mare ar fi fost, orca nu mai putea face rău nici unui 
somon. Zăcea moartă pe o parte în nisipul umed. 

Anawak recunoscuse animalul imediat. În registre figura ca J-19, 
dar înotătoarea dorsală îndoită sub formă de iatagan îi atrăsese pore- 
cla de Ginghis. Anawak dădu ocol animalului și îl găsi ceva mai încolo 
pe John Ford, directorul programului de cercetare a mamiferelor 
marine de la Acvariul din Vancouver, stând de vorbă cu Sue Oliviera, 
şefa laboratorului din Nanaimo. Lângă ei se mai afla un bărbat. Stăteau 
în picioare sub copacii din apropierea țărmului. Ford îi făcu lui 
Anawak semn să se apropie. 

- Doctor Ray Fenwick de la Institutul de Cercetări Oceanice și Pes- 
cuit, îl prezentă el pe necunoscut. 

Fenwick venise pentru autopsie. După ce aflase vestea morţii lui 
Ginghis, Ford propusese ca aceasta să nu fie efectuată în spatele ușilor 
închise, ci chiar pe plajă. Voia să dea ocazia unui număr cât mai mare 
de ziariști şi studenţi să arunce o privire în anatomia unei orci. 

- Pe plajă are alt efect, mai spusese el. Nu este totul atât de antisep- 
tic şi distant. Stăm în faţa unei orci moarte și a mării. Este mediul ei de 
viaţă, nu al nostru. Aproape că se află în pragul propriei uși. Dacă facem 
autopsia aici, atunci trezim mai multă înţelegere, mai multă compasi- 
une şi mai multă consternare. Este un truc, dar care funcţionează. 

Discutaseră problema toţi patru, Ford, Fenwick, Anawak și Rod 
Palm de la Staţia de cercetare marină de pe Strawberry Isle, o insulă 
minusculă din golful din Tofino. Oamenii de la Strawberry cercetau 
sistemele ecologice de la Clayoquot Sound. Palm își făcuse chiar un 
nume în cercetarea populaţiei de orci. Căzuseră repede de acord să exe- 
cute autopsia în public, pentru că aşa puteau atrage atenţia. Și Dum- 
nezeu știe că orcile aveau nevoie de atenţie. 

- După aspectul exterior, a murit de o infecție bacteriologică, 
răspunse Fenwick la întrebarea lui Anawak. Dar nu vreau să mă aven- 
turez în pronosticuri îndrăznețe. 

- Nu vă aventuraţi deloc, zise Anawak sumbru. Vă amintiţi de anul 
1999? Șapte orci au murit atunci, toate infectate. 

- The torture never stops, fredonă Oliviera versul unei vechi piese a 
lui Frank Zappa. ÎI privi şi îi făcu din cap un semn conspirativ. Vino 
cu mine. 

Anawak o urmă până la cadavru. Două lăzi mari de metal și un con- 
tainer stăteau pregătite pentru autopsie, pline de ustensile. Tranșarea 
unei orci era cu totul altceva decât autopsia unui om. Însemna muncă 
din greu, cantităţi imense de sânge și o putoare îngrozitoare. 

— Presa soseşte imediat, cu o grămadă de doctoranzi și de studenți 
pe urma ei, spuse Oliviera, aruncând o privire la ceas. Dacă tot ne-am 
adunat cu această ocazie regretabilă, să discutăm repede despre rezul- 
tatele probelor tale. 

- Aşi făcut progrese? 

- Pe ici, pe colo. 

- Şi aţi informat Inglewood. 

- Nu. M-am gândit să discutăm prima dată între noi. 

- Sună de parcă ceva nu ar fi în regulă. 

- Să spunem. Pe de-o parte suntem intrigați, pe de alta, dezo- 
rientaţi, răspunse Oliviera. În ceea ce privește scoicile, nu există nici 
un fel de documentaţie despre ele. 

- Puteam să jur că sunt scoici-zebră. 

- Într-un fel, da. Și totuşi, nu sunt. 

- Lămureşte-mă! 

- Sunt două modalităţi de abordare. Sau avem de-a face cu o rudă 
de-a scoicilor-zebră sau cu o mutație. Ele arată ca niște scoici-zebră, 
formează aceleaşi stratificări, dar la picior este ceva ciudat. Filamen- 
tele care formează piciorul sunt cam groase și cam lungi. Le-am numit 
în glumă scoici cu duză. 

- Scoici cu duză? 

Oliviera se strâmbă. 

- Nu ne-a venit altă idee. O mulțime dintre ele le-am putut studia 
încă vii și dispun de... ei da, nu se lasă duse de apă, pur și simplu, ca 
scoicile-zebră obișnuite, ci sunt capabile să navigheze, până la un 
anumit punct. Absorb apa și o expulzează. Reculul le ajută să inain- 
teze. lar filamentele le utilizează pentru a stabili direcția. Ca niște elice 
mici, ce se învârt. Îţi aminteşte de ceva? 

Anawak se gândi. 

- Sepiile înoată prin propulsie. 

- Unele. Dar mai există o paralelă. Nu te prinzi de asta decât dacă 
ai o minte isteaţă, dar avem destule la laborator. Vorbesc despre dino- 
flagelate. Câteva dintre aceste unicelulare dețin două bice la capăt. Cu 
unul stabilesc direcţia, celălalt se învârte și le propulsează. 

- Nu aţi luat-o cam pe departe? 

- Să spunem că e vorba de convergenţă într-o interpretare largă. 
Ne cramponăm de orice. În tot cazul, eu nu cunosc nici o scoică în 
stare să se deplaseze în felul acesta. Sunt mobile ca un banc de pești și 
reușesc astfel, în ciuda carapacelor, să înoate și în sus. 

— Asta ar explica cum au reuşit să ajungă la carena lui Barrier Queen 
în mijlocul mării, reflectă Anawak. Și asta vă nedumerește? 

- Da. 

— Și ce vă dezorientează? 

Olivia păși spre coada balenei moarte și își trecu mâna peste 
pielea neagră. 

- Fâşiile acelea de ţesut pe care le-ai adunat acolo jos. Nu știm ce să 
credem despre ele și, sinceri să fim, nici nu am mai apucat să facem 
mare lucru cu ele. Substanţa se descompusese în mare parte. Puţinul 
pe care l-am analizat ne-a permis să tragem concluzia că aceeași chestie 
era și pe elicea vaporului, și pe vârful cuţitului tău. În rest, nu seamănă 
cu nimic din ce cunoaştem noi. 

— Vrei să spui că l-am raşchetat de pe carenă pe E.T.? 

- Capacitatea țesutului de a se contracta pare a fi disproporțional 
de dezvoltată. Deosebit de rezistent şi totodată fantastic de flexibil. Nu 
știm ce este. 

Anawak se încruntă. 

- Vreun semn de bioluminiscenţă? 

- Este posibil. De ce? 

- Pentru că am avut senzaţia că a luminat scurt. 

- Chestia care a înotat spre tine? 

— A ţâșnit afară când scormoneam în depunerile acelea. 

- Probabil că ai tăiat o bucată din ea și nu i s-a părut amuzant. Deşi 
mă îndoiesc că acest ţesut ar avea ceva asemănător nervilor. Ca să simtă 
durerea, vreau să spun. De fapt, este doar... o masă celulară. 

Se auzeau voci. Un grup de oameni se apropia de ei, traversând 
plaja. Unii duceau camere de luat vederi, alții, materiale de scris. 

- Începe, zise Anawak. 

- Da. Oliviera îl privi descumpănită. Ce să facem acum? Să trimit 
datele la Inglewood? Mă tem că nu vor şti ce să facă cu ele. Să spun 
drept, mi-ar plăcea să mai primesc și alte probe. Mai ales din sub- 
stanța respectivă. 

- Am să-l contactez pe Roberts. 

- Bine. Să înceapă măcelul. 

Anawak privi orca nemișcată și fu cuprins de furie şi de neputinţă. 
Era deprimant. După ce că întârziaseră săptămâni întregi, acum una 
dintre ele mai şi murise. 

- Fir-ar să fie de treabă! 

Oliviera ridică din umeri. Între timp se puseseră în mișcare și Fen- 
wick şi Ford. 

— Păstrează-ţi lamentările pentru urechile presei, îi răspunse. 


Autopsia dură mai mult de o oră, timp în care Fenwick asistat 
de Ford despică orca, îi scoase intestinele, inima, ficatul și plămânii, 

explicându-i constituţia anatomică. Conţinutul stomacului fu răsfirat, 
dând la iveală o focă pe jumătate digerată. Spre deosebire de balenele 
de țărm, orcile călătoare și cele de larg mâncau lei de mare și delfini, 
și atacau uneori în grup şi câte o balenă. 

Printre spectatori, ziariştii revistelor științifice erau în minoritate. 
În schimb, veniseră reprezentanți ai cotidienelor, ai revistelor şi ai tele- 
viziunilor. Era grupul la care se așteptaseră, care nu avea însă aproape 
deloc cunoștințe de specialitate. Din acest motiv, Fenwick începu prin 
a prezenta caracteristicile specifice ale structurii corpului. 

- Forma este cea a unui pește, dar numai pentru că natura a adop- 
tat acest plan de construcţie pentru o ființă care s-a mutat de pe uscat 
in apă. Aşa ceva se întâmplă des. O numim convergenţă. Specii com- 
plet diferite formează structuri convergente, cu alte cuvinte cu același 
efect, pentru a întâlni anumite condiții de mediu. 

Înlătură câteva bucăţi din pielea exterioară, dezvelind grăsimea 
aflată dedesubt. 

- Încă o diferență: peştii, amfibienii și reptilele sunt animale cu 
sânge rece, ceea ce înseamnă că temperatura lor corporală corespunde 
temperaturii mediului respectiv. Scrumbiile, de exemplu, trăiesc şi în 
Oceanul Arctic, precum și în Mediterană, însă în Oceanul Arctic am 
măsura o temperatură de 4° Celsius, pe când la scrumbia din Medite- 
rană 24° Celsius. La balene, acest lucru nu este valabil. Sunt animale 
cu sânge cald, ca și noi. 

Anawak privi lumea strânsă în jur. Fenwick tocmai făcuse o 
observaţie ce avea mereu priză la public:... „ca și noi“, la aceste 
cuvinte lumea ciuli urechile. Balenele ni se aseamănă. Iat-o din nou, 
acea graniță îngustă, în limitele căreia oamenii începeau să atribuie 
valoare vieţii. 

Fenwick continuă. 

- Indiferent dacă poposesc în Antarctica sau în Golful Califor- 
niei, balenele își menţin constantă temperatura corpului la 37° Cel- 
sius. De aceea corpurile lor dispun de un strat de grăsime numit 
untura balenei. Vedeţi masa aceasta albă, plină de grăsime? Apa acţio- 
nează sustrăgând căldura, însă acest strat împiedică să se piardă 
căldura corporală. 

Privi în jur. Mâinile înmănușate erau roşii și cleioase de la sângele 
şi grăsimea animalului. 

- În același timp, untura balene: poate însemna condamnarea ei la 
moarte. Problema tuturor balenelor care eșuează este greutatea lor cor- 
porală şi tocmai acest strat, uimitor în sine. O balenă albastră lungă 
de 33 de metri și grea de 130 de tone cântărește de patru ori mai mult 
decât cei mai mari saurieni care au existat vreodată. O orcă ajunge la 
nouă tone. Conform legii lui Arhimede, care spune că fiecare corp scu- 
fundat într-un lichid pierde din greutatea lui cât masa lichidului dislo- 
cat, astfel de fiinţe pot trăi doar în apă. De aceea, pe uscat, balenele 
sunt strivite de propria greutate, iar efectul izolator al stratului de 
grăsime le încinge peste măsură, deoarece căldura absorbită din mediul 

inconjurător nu mai este condusă mai departe. Multe balene care 
eşuează mor din cauza șocului termic. 

- Dar aceasta? întrebă o ziaristă. 

- Nu. În ultimii ani, am întâlnit aici tot mai multe animale al căror 
sistem imunitar s-a prăbușit. Au murit din cauza infecțiilor. J-19 a 
împlinit 22 de ani. Nu mai era un animal tânăr, dar orcile sănătoase 
ating în medie 30 de ani. Deci avem de-a face cu o moarte prematură, 
şi nu se văd nicăieri semnele vreunei lupte. Eu aş spune că e vorba de 
o infecție bacteriologică. 

Anawak făcu un pas înainte. 

— Dacă vreţi să știți de ce întâmplă aşa ceva, vă putem explica, spuse 
el, străduindu-se să adopte un ton impersonal. Există o serie întreagă 
de cercetări toxicologice care arată că orcile din Columbia Britanică 
sunt otrăvite cu PCB și alte substanţe ce intoxică mediul înconjurător. 
Anul acesta am demonstrat existenţa a peste 150 de miligrame PCB în 
țesutul gras al orcilor. Nici un sistem imunitar uman nu ar avea vreo 
şansă împotriva acestei cantităţi de otravă. 

Feţele privitorilor se întoarseră spre el. Văzu amestecul de uimire 
şi tulburare din ochii lor. Tocmai le servise un subiect de reportaj. Ştia 
că acum îi avea la mână. 

- Partea rea la otrăvurile acestea este că sunt solubile în grăsime, 
continuă Anawak. Înseamnă că sunt transmise puilor prin laptele 
matern. Copiii oamenilor vin pe lume cu SIDA, noi relatăm faptele şi 
ne îngrozim. Extindeţi-vă, vă rog, groaza și relataţi despre cele văzute 
aici. Rar o specie pe lumea asta care să fie otrăvită în asemenea măsură 
ca orcile. 

Un ziarist îşi drese vocea. 

- Doctor Anawak, ce se întâmplă dacă oamenii mănâncă din carnea 
acestor balene? 

- Îngurgitează și o parte din substanţele toxice. 

- Cu urmări mortale? 

— Pe termen lung, posibil. 

— Aceasta nu înseamnă că industriile, cea a lemnului, de exemplu, 
care deversează aici fără să stea pe gânduri substanţe toxice în mare, 
sunt indirect responsabile și de îmbolnăvirea oamenilor? 

Ford îi aruncă o privire rapidă. Anawak ezita. Era o problemă 
spinoasă. Bineînţeles că omul avea dreptate, însă Acvariul din Van- 
couver încerca să evite orice confruntare directă cu industria locală, 
alegând în schimb calea diplomaţiei. Dacă ar prezenta elita econo- 
mică şi politică din Columbia Britanică drept o posibilă bandă de cri- 
minali, atunci relaţiile s-ar înăspri și nu dorea să îi strice planurile 
lui Ford. 

- Consumul cărnii contaminate dăunează, în orice caz, sănătăţii 
umane, răspunse voit netranşant. 

— Pe care industria a contaminat-o cu bună știință. 

- Căutăm soluţii în această problemă. Împreună cu factorii res- 
ponsabili. 

- Înţeleg. Ziaristul își notă ceva. Mă gândesc în special la oamenii 
din patria dumneavoastră, doctore... 

— Patria mea este aici, răspunse Anawak tăios. 

Ziaristul îl privi nedumerit. Şi cum ar fi putut înțelege? Probabil 
că pur şi simplu făcuse cercetări amănunțite. 

- Nu mă refeream la asta. Locul de unde proveniți dumneavoastră... 

- În Columbia Britanică nu prea se mai consumă carne de balenă 
sau de focă, îl întrerupse Anawak. În schimb, locuitorii cercului polar 
prezintă simptome puternice de otrăvire. În Groenlanda și Islanda, 
în Alaska și mai departe spre nord, în Nunavut, dar bineînțeles că şi în 
Siberia, Camceatca și pe Insulele Aleutine, deci peste tot acolo unde 
mamiferele marine fac parte din hrana omului. Problema nu este atât 
unde sunt otrăvite animalele, ci că acestea migrează. 

- Credeţi că balenele sunt conştiente că se otrăvesc? 

- Nu. 

- Dar în articolele dumneavoastră vorbiţi despre o anumită 
inteligență. Dacă animalele și-ar da seama că e ceva în neregulă cu 
hrana lor... 

- Oamenii fumează până li se amputează picioarele sau până mor 
de cancer pulmonar. Sunt complet conștienți că se otrăvesc, Și totuși 
o fac. lar oamenii sunt în mod clar mai inteligenţi decât balenele. 

- Cum puteţi fi așa sigur? Poate că e exact invers. 

Anawak ofră. Răspunse, cât putu de prietenos: 

- Trebuie să privim balenele ca pe nişte balene. Sunt extrem de spe- 
cializate, însă tocmai această specializare este cea care le impune limi- 
tele. Orca este o torpilă vie, cu formă aerodinamică ideală, îi lipsesc în 
schimb picioarele, mâinile cu care să apuce, nu dispune de mimică și 
nu are vedere binoculară. Același lucru este valabil și pentru delfini 
şi pentru orice fel de balene cu dinţi sau cu fanoane. Nu sunt niște 
suboameni. E posibil ca orcile să fie mai inteligente decât câinii, iar 
balenele albe atât de deștepte, încât să fie conștiente de individualita- 
tea lor, şi nu încape îndoială că delfinii posedă un creier unic. Dar vă 
rog să vă puneţi întrebarea ce fac aceste animale, la urma urmei, cu 
talentele pe care le posedă. Peștii trăiesc în același habitat cu balenele 
și delfinii, modul lor de viață este asemănător în multe privinţe și 
totuși se descurcă cu un sfert de degetar de neuroni. 

Anawak aproape că se bucură auzind sunetul slab al telefonului 
mobil. Îi făcu lui Fenwick semn să continue disecția, se îndepărtă 
câțiva pași și răspunse. 

- Ah, Leon, îl auzi pe Shoemaker. Poţi să scapi de unde eşti acum? 

- Poate. Ce s-a întâmplat? 

- Personajul a apărut din nou. 


Furia lui Anawak depăși orice limită. 

Cu câteva zile în urmă, când se întorsese precipitat în Vancouver 
Island, Jack Greywolf şi Seaguards se retrăseseră deja, lăsând în urma 
lor două bărci pline de turiști nervoși, care se lamentau în gura mare că 
fuseseră fotografiați și luaţi în vizor ca niște animale. Shoemaker reușise 

cu chiu, cu vai să calmeze spiritele. Fusese nevoit să le ofere câtorva 
dintre ei o altă cursă, gratuită. După aceea, apele se mai calmaseră. Și cu 
toate astea, Greywolf obținuse ce dorea. Provocase dezordine. 

Cei de la Davies analizaseră toate variantele. Era mai bine să ia 
măsuri împotriva ecologiștilor sau pur și simplu să îi ignore? Dacă ar 
fi ales o cale oficială ar fi însemnat să le ofere vizibilitate. Cei de teapa 
lui Greywolf le stăteau ca un spin în ochi organizaţiilor ecologice 
serioase, ca și celor de la Whale watchers. Acţiunile lor se sfârșeau de 
fiecare dată cu procese care semănau multă confuzie în opinia publică 
neinformată. Însă cei care aveau dubii de partea cui se află adevărul 
înclinau să simpatizeze mai degrabă cu lozincile lui Greywolf. 

Neoficial, s-ar fi putut implica într-o ceartă zdravănă. Dar unde 
duceau controversele cu Greywolf o dovedeau diversele condamnări 
anterioare ale acestuia, dar depindea de ei dacă se lăsau intimidați sau 
nu. Doar că nu îi ajuta prea mult. Aveau destule alte lucruri de făcut 
și poate că Greywolf se mulțumea cu acest unic incident. 

Așa că hotărâră să îl ignore. 

Poate aici a fost greșeala, își spuse Anawak conducând micuța 
barcă cu motor de-a lungul plajei, peste Clayoquot Sound. Poate că 
Greywolf, cu mania lui de a se impune, ar fi fost mulțumit dacă ar fi 
primit măcar o scrisoare în care cineva să își exprime dezacordul. Ceva 
care să îi arate că fusese luat în seamă. 

Cercetă cu privirea suprafața mării. Barca avea viteză şi nu voia să 
riște să sperie sau poate chiar să rănească vreo balenă. Văzu de mai 
multe ori în depărtare cozi gigantice, și niște săbii negre şi strălucitoare 
tăiară valurile destul de aproape de el. Pe drum vorbi prin radio cu 
Susan Stringer, aflată pe Blue Shark. 

- Ce fac indivizii? o întrebă. Devin violenți? 

Pe canalul radio se auzi un pârâit. 

- Nu, zise Stringer. Fac poze, ca data trecută, și ne insultă. 

- Câţi sunt? 

- Două bărci. Într-una, Greywolf și încă unul, în cealaltă, ali trei. 
Dumnezeule! Acum încep să mai și cânte. 

Un zgomot ritmic se auzi slab printre bâzâiturile aparatului. 

- Bat toba, strigă Stringer. Greywolf bate din timpan și restul 
cântă. Cântece de indieni! Incredibil! 

— Staţi liniștiți, auzi? Nu vă lăsaţi provocaţi. Ajung în câteva minute. 

Departe, în fața sa, se iviră petele albe ale bărcilor. 

- Leon? Ce fel de indian e de fapt individul ăsta? Eu nu știu ce face 
aici, dar, dacă își invocă spiritele strămoşilor, aș vrea să ştiu cine 
urmează să apară. 

- Jack e un farsor, spuse Anawak. Nu e indian deloc. 

- Nu? Credeam că... 

- Maică-sa este pe jumătate indiancă. Atâta tot. Vrei să ştii cum îl 
cheamă de fapt? O'Bannon. Jack O'Bannon. De unde până unde 
Greywolf. 

Se lăsă o pauză, în timp ce Anawak se apropia de bărci cu viteză 
maximă. Zgomotul făcut de tobe ajungea deja peste apă până la el. 

- Jack O'Bannon, zise Stringer lungind cuvintele. Ce grozav! Cred 
că O să-i... 

- N-o să faci nimic. Mă vezi venind? 

- Da. 

- Să nu faci nimic. Aşteaptă-mă. 

Anawak puse aparatul jos şi descrise o curbă largă, depărtându-se 
de țărm. Acum vedea scena cu claritate. Blue Shark şi Lady Wexham se 
aflau în mijlocul unui grup de balene cu cocoașă, care le înconjura de 
la oarecare distanţă. Ici-colo se vedeau cozile scufundându-se, precum 
şi nori de spumă. Coca albă, lungă de 22 de metri a lui Lady Wexham 
strălucea la soare. Două bărci mici și prăpădite de pescari amatori, 
ambele vopsite într-un roșu strident, încercuiau vasul Blue Shark atât 
de strâns, încât păreau că vor să ia zodiacul cu asalt. 'Tobele se auziră 
mai tare, însoţite de un cântec monoton. 

Greywolf nu părea să fi observat apropierea lui Anawak. Stătea în 
picioare în barca lui, lovea într-o tobă de indian și cânta. Oamenii lui 
de pe partea cealaltă, doi bărbați şi o femeie, cântau cu el și strigau din 
când în când blesteme și înjurături. Și în tot acest timp îi fotografiau 
pe pasagerii din Blue Shark şi aruncau în ei cu ceva lucios. Anawak își 
îngustă ochii. Erau pești. Nu, maţe de pește. Lumea se ferea, câțiva 
aruncară înapoi. Lui Anawak îi veni să intre în barca lui Greywolf și 
să stea să se uite cum cade uriașul peste bord, dar se stăpâni. Nu era o 
idee bună să le ofere turiștilor o scenă de luptă. 

Se duse aproape de el și strigă: 

- Termină, Jack! Să stăm de vorbă. 

Greywolf continuă să bată neobosit în tobă. Nici măcar nu se 
întoarse. Anawak văzu fețele nervoase şi stresate ale turiștilor. Prin 
radio se auzi vocea unui bărbat: 

- Bună, Leon. Ne bucurăm să te vedem. 

Era căpitanul de pe Lady Wexham, care se oprise la o depărtare de 
vreo sută de metri. Oamenii de pe puntea de sus se aplecau peste para- 
pet, privind spre cele două zodiace asediate. Câţiva făceau poze. 

- E totul în regulă la voi? se interesă Anawak. 

- Totul în ordine. Ce facem cu dobitocii ăştia? 

- Nu ştiu încă, răspunse Anawak. Încerc întâi cu vorba bună. 

- Spune-mi dacă vrei să trec peste ei. 

- Mai vorbim despre asta. 

Bărcile roşii cu motor ale Sezguards începuseră să se lovească de 
Blue Shark. Greywolf se clătină în momentul în care barca i se ciocni 
de ambarcaţiunea de cauciuc şi continuă să bată în tobă. Penele de la 
pălărie îi tremurau în vânt. În spatele bărcilor se văzu o coadă urcând 
și coborând, dar pe moment nimeni nu mai era atent la balene. Strin- 
ger privi cu dușmănie spre Greywolf. 

- Hei, Leon. Leon! Anawak văzu pe cineva făcându-i cu mâna 
dintre pasagerii de pe Blue Shark și o recunoscu pe Alicia Delaware. 
Purta ochelarii ei albaștri și țopăia în sus și-n jos. 

- Cine-s indivizii ăştia? Ce fac aici? 

Anawak o privi uimit. Nu îi împuiase urechile acum câteva zile că 
era ultima ei zi petrecută pe insulă? 

Dar acum nu avea timp pentru asta. 

Își conduse barca în jurul bărcii lui Greywolf, o propti de-a curme- 
zișul și bătu din palme. 

- OK, Jack. Mersi. Aţi cântat minunat. Acum spune ce dorești. 

Greywolf începu să cânte și mai tare. Silabe monotone cu iz arhaic 
ce se modulau în sus şi în jos, tânguitoare și agresive totodată. 

- Jack, la naiba! 

Dintr-odată se făcu linişte. Uriașul lăsă toba în jos şi întoarse capul 
spre Anawak. 

- Da, vă rog? 

- Spune-le oamenilor tăi să termine. Atunci putem sta de vorbă. 
Vorbim despre tot ce vrei, dar spune-le să se retragă. 

Greywolf se schimonosi la faţă. 

- Nu se retrage nimeni, strigă. 

- Ce e cu comedia asta? Ce vrei să obţii? 

— Am vrut să îţi explic deunăzi la acvariu, dar nu ai catadicsit să stai 
să asculți. 

- Nu am avut timp. 

- Iar acum nu am eu. 

Oamenii lui Greywolf se puseră pe râsete și pe chiuituri. Anawak 
încercă să-şi controleze furia. 

- Își fac o propunere, Jack, spuse stăpânindu-se cu greu. Termini 
cu tărăboiul ăsta, ne întâlnim deseară la Davies şi ne spui tuturor ce ar 
trebui să facem noi, după părerea ta. 

— Să dispăreţi. Asta să faceţi. 

- De ce? Ce rău facem? 

În imediata vecinătate a bărcii se ridicară două insule întunecate, 
brăzdate și pătate ca stâncile roase de vreme. Balene cenușii. Destul de 
aproape. Ar fi ieșit niște fotografii minunate, dar Greywolf ruinase 
toată escapada. 

— Plecaţi de-aici, strigă Greywolf. Se uita direct spre pasagerii de 
pe Blue Shark şi ridică mâinile ca pentru o invocaţie. 

— Plecaţi și nu mai deranjaţi natura. Trăiţi în armonie și nu mai 
căscaţi gura la ea. Motoarele navelor voastre otrăvesc apa și aerul. Răniți 
animalele cu elicele vaselor. Le alergaţi pentru o poză. Le omorâți cu 
zgomotul vostru. Asta e lumea balenelor. Plecați de-aici! Oamenii nu 
au ce căuta aici. 

Ce dulcegărie, își spuse Anawak. Se întrebă dacă Greywolf chiar 
credea în cele debitate, dar oamenii lui începură să aplaude entuziasmați. 

- Jack! Pot să-ţi amintesc că noi facem toate astea tocmai ca să 
apărăm balenele? Noi facem cercetare! Whale wbatching le-a deschis 
oamenilor o nouă perspectivă. Dacă ne împiedici munca, sabotezi 
tocmai interesele animalelor. 

- Vrei să ne povestești tu care sunt interesele balenelor? hohoti 
Greywolf. Poţi cumva să priveşti înăuntru capetelor lor, cercetătorule? 

- Jack, termină cu rahatul ăsta cu indienii. Zi ce vrei! 

Greywolf tăcu un timp. Oamenii lui se opriseră, nu-i mai fotogra- 
fiau pe pasagerii de pe Blue Shark şi nu mai aruncau în ei. Toţi priveau 
spre el. 

- Vrem să ajungem la opinia publică, zise. 

- Unde, pentru numele lui Dumnezeu, ai tu aici opinie publică? 
Anawak făcu un gest larg. Câţiva oameni în bărci. Haide, Jack, putem 
sta la discuţii, dar atunci hai să ajungem într-adevăr la opinia publică. 
Să ne întrecem în argumente și cine pierde se dă bătut. 

- Ridicol, zise Greywolf. Aşa vorbește faţa palidă. 

- Of, la dracu”! Anawak își pierdu răbdarea. Nu sunt așa de alb ca 
tine, O'Bannon, revino-ți odată! 

Greywolf se holbă la el, de parcă i-ar fi dat cu ceva în cap. După 
care pe faţă i se lăţi un zâmbet. Arără spre Lady Wexham. 

- De ce crezi că indivizii ăia de pe vasul vostru fotografiază și fil- 
mează cu atâta sârg? 

- Te filmează pe tine şi vrăjitoriile tale penibile. 

- Bine, râse Greywolf. Foarte bine. 

Brusc, Anawak înţelese. Printre turiştii de pe Lady Wexham erau 
ziarişti. Greywolf îi invitase să vadă spectacolul. 

Porcul dracului! 

Vru să-i dea o replică pe măsură, când băgă de seamă că Greywolf 
încă se mai holba spre Lady Wexbam, cu mâna întinsă. Anawak îi 
urmări privirea şi își ţinu respirația. 

Chiar în fața vasului se catapultase din apă o balenă cu cocoașă. 
Fusese nevoie de o forță de împingere uriașă ca să-şi ridice corpul 
masiv. Timp de o clipă, animalul păru că se susține doar în coadă. Un 
singur colț al cozii mai era sub apă, restul corpului stătea drept în sus, 
depășind puntea de pe Lady Wexbham. Cutele longitudinale de pe maxi- 
lar și de pe partea inferioară a burții se vedeau clar. Înotătoarele late- 
rale disproporționat de lungi stăteau desfăcute ca în zbor, strălucitor 
de albe, cu fladere negre și margini noduroase. Arăta de parcă ar fi vrut 
să iasă complet din apă, iar de pe Lady Wexbham se auziră strigăte de 
uimire. Apoi corpul gigantic se lăsă să cadă incet pe o parte și atinse 
suprafaţa apei într-o explozie de spumă. 

Cei de pe puntea superioară se traseră înapoi. O parte din Lady 
Wexham dispăru sub perdeaua de spumă. Din mijlocul ei apăru ceva 
masiv, întunecat. O altă balenă țâșni din adâncuri. Se ridică mult mai 
aproape de vas, înconjurată de o ceaţă strălucitoare de apă pulverizată, 
și Anawak știu, chiar înainte de a auzi țipetele de groază de pe Lady 
Wexham, că săritura asta nu avea să reușească. 

Balena se lovi de Lady Wexham cu atâta putere, încât vasul începu 
să se clatine serios. Se auziră pârâieli şi scârțâituri. Animalul se scu- 
fundă. Pe puntea de sus, oamenii se prăbușeau. Vasul se afla în mijlo- 
cul unui vârtej de spumă, când mai multe spinări se apropiară dintr-o 
parte şi din nou se văzură două corpuri întunecate ridicându-se în aer 
și aruncându-se în carena vasului cu toată forța. 

- Asta este răzbunarea, strigă Greywolf cu vocea întretăiată. 
Răzbunarea naturii! 

Lady Wexham avea 22 de metri, fiind astfel mai lungă decât orice 
balenă cu cocoașă. Era aprobată de Ministerul Transporturilor și înde- 
plinea normele de siguranţă prevăzute de paza de coastă canadiană 
pentru vasele pescăreșşti în caz de mare agitată, valuri mari și chiar în 
cazul coliziunii cu vreun delfin ce ar fi trândăvit prin faţa lui. Chiar şi 
pentru așa ceva fusese concepută Lady Wexham. 

Anawak auzi cum porneau motoarele. Vaporul se inclinase peri- 
culos de mult într-o parte, sub forța corpurilor care îl loviseră. Pe cele 
două punți de observare domnea o panică de nedescris. Se vedea clar 
că pe puntea inferioară se spărseseră mai multe geamuri. Se auzeau 
țipete, oamenii cădeau unii peste alții. Lady Wexbham porni, însă nu 
ajunse departe. Un alt animal se catapultă din mare și se lovi de pere- 
tele lateral al vasului. Nici acest atac nu reuși să răstoarne vasul, însă 
acum se clătina mult mai tare şi de sus ploua cu sfărâmături. 

Gândurile lui Anawak goneau nebunește. Probabil că fundul navei 
se spărsese deja în câteva locuri. Trebuia să facă totuși ceva. Poate 
reuşea cumva să le abată animalelor atenția. 

Mâna i se duse spre maneta de viteză. 

În același moment, aerul fu sfâșiat de țipete. Dar nu veneau de pe 
vasul cel mare, ci chiar din spatele său. Anawak se răsuci. 

Imaginea avea ceva supranatural. Chiar deasupra bărcii eco- 
logiştilor se înălțase trupul unei balene uriașe. Părea aproape impon- 
derabil, o ființă de o frumuseţe monumentală, cu botul plin de cruste 
indreptat spre cer și urca mereu, zece, doisprezece metri deasupra cape- 
telor lor. Atârnă așa, parcă agăţată de cer, timp de o fracțiune de 
secundă lungă cât o eternitate, învârtindu-se încet cu înotătoarele ce 
păreau că le fac semne. 

Privirea lui Anawak se plimbă de-a lungul colosului. Niciodată 
nu văzuse ceva atât de groaznic și de măreț totodată, niciodată nu 
fusese atât de aproape. Toţi, Jack Greywolf, lumea din zodiac, el 
însuși își lăsaseră capul pe spate şi priveau încremeniţi la ce urma să 
se întâmple. 

- O, Doamne, şopu. 

Trunchiul balenei se aplecă fascinant, ca filmat cu încetinitorul. 
Umbra ei se lăsă peste barca roşie a ecologiștilor, crescu peste prora 
lui Blue Shark, se lungi când corpul uriaș începu să cadă, mai repede 
și mai repede... 

Anawak apăsă pe acceleraţie. Zodiacul ţâşni cu o smucitură. Și câr- 
maciul lui Greywolf reușise o pornire fulgerătoare, dar în direcție 
greșită. Barca pescărească, șubredă, se îndreptă spre Anawak. Se cioc- 
niră. Anawak fu aruncat în spate, îl văzu pe cârmaci înghiţit de apă și 
pe Greywolf căzând pe jos. Barca lor o luă în direcția opusă, în timp 
ce a lui se îndreptă din nou spre Blue Shark cu viteză maximă. Sub ochii 
săi, cele nouă tone ale balenei cu cocoaşă ingropară barca pescărească 
sub ele, o apăsară sub apă cu echipaj cu tot și loviră prora lui Blue 
Shark. Spuma stropi ca niște arteziene uriașe. Pupa zodiacului țâșni 
abrupt în sus, oamenii în salopete portocalii se rotiră, aruncaţi în aer. 
Blue Shark se balansă scurt pe vârf, făcu o piruetă în jurul propriei axe 

şi se prăbuși pe o parte. Anawak se feri. Barca lui se năpusti pe sub 
zodiacul care se prăbușea, se lovi de ceva masiv pe sub apă și făcu o 
săritură pe deasupra. Pierdu temporar controlul, apoi puse în sfârşit 
din nou mâna pe cârmă, o învârti și frână. 

Imaginea care i se oferea era de nedescris. Din barca ecologiștilor 
nu mai rămăseseră decât niște bucăţi strivite. Blue Shark plutea pe apă 
cu chila în sus. Peste tot oameni, unii țipând și zbătându-se sălbatic, 
alții nemișcați. Costumele li se umflaseră automat, astfel încât nu se 
puteau duce la fund, însă Anawak presupuse că unii muriseră, zdrobiți 
de greutatea balenei. Puțin mai departe, văzu cum Lady Wexham, în 
mod clar înclinată, încerca să se retragă, fiind înconjurată de spinări și 
de înotătoare. O lovitură bruscă zgudui vasul, care se lăsă și mai mult 
într-o parte. 

Atent să nu rănească pe nimeni, Anawak conduse zodiacul printre 
corpurile care pluteau, trimițând o scurtă comunicare prin radio pe 
frecvenţa 98, în care își indica poziția. 

- Avem probleme, zise cu răsuflarea tăiată. Probabil și morți. 

Toate bărcile din zonă aveau să audă strigătul de ajutor. Nu avea 
timp să explice tot ce se întâmplase. La bordul lui Blue Shark fuseseră 
o duzină de pasageri, pe lângă Stringer și asistentul ei. Apoi, cei trei 
ecologişti. În total, șaptesprezece oameni, însă în apă numără mult 
mai puțini. 

- Leon! 

Era Stringer! Înota spre el. Anawak o prinse de mâini și o trase la 
bord. Căzu în barcă tuşind și gâfâind. La oarecare depărtare, văzu 
înotătoarele dorsale ale câtorva orci. Capetele negre şi spinările se 
ridicau la suprafaţă, în timp ce înotau cu mare viteză spre locul 
accidentului. 

Dovedeau o hotărâre care nu îi plăcu lui Anawak. 

O descoperi şi pe Alicia Delaware, care ținea deasupra apei capul 
unui tânăr al cărui costum nu se umflase. Anawak duse barca mai 
aproape de studentă. Lângă el, Stringer se ridică în picioare. Cu forţe 
reunite îl aduseră la bord întâi pe băiatul care iși pierduse cunoștința, 
apoi pe fată. Delaware se desprinse din mâinile lui Anawak și se aplecă 
imediat înapoi peste marginea bărcii, ajutând-o pe Stringer să tragă alți 
oameni la bord. Unii se apropiau prin forțe proprii, ridicau braţele și 
ele îi ajutau să urce. Barca se umplu rapid. Era mult mai mică decât 
Blue Shark şi era deja prea plină. Intindeau mâinile febril, în timp ce 
Anawak cerceta mai departe suprafaţa apei. 

- Mai înoată cineva acolo! strigă Stringer. 

Un corp omenesc plutea nemișcat pe apă, cu faţa în Jos, statură de 
bărbat, cu umeri şi spate lat. Fără costum. Era unul dintre ecologişti. 

- Repede! 

Anawak se aplecă peste reling. Stringer era lângă el. Îl apucară pe 
bărbat de braţe şi îl traseră sus. 

Era ușor. 

Prea ușor. 

Capul bărbatului căzu pe spate şi îi văzură ochii goi. Încă în timp 
ce îl privea, Anawak își dădu seama de ce era atât de ușor corpul. Se 
termina acolo unde fusese talia. Lipseau picioarele și bazinul. Din tors 
atârnau picurând fâșii de carne, artere şi intestine. 

Stringer icni și îi dădu drumul. Mortul se balansă, scăpă din dege- 
tele lui Anawak și căzu plescăind înapoi în apă. 

La dreapta și la stânga lor, înotătoarele dorsale ale orcilor brăzdau 
apa. Erau cel puțin zece, poate chiar mai multe. O lovitură scutură 
zodiacul. Anawak sări la cârmă, băgă viteză şi o luă din loc. În faţa lor 
se ridicară dintre valuri trei spinări gigantice, iar Anawak luă o curbă 
riscantă. Animalele se scufundară. Alte două veniră din partea cealaltă, 
îndreptându-se spre barcă. Anawak mai făcu o curbă. Auzi ţipete și 
plânsete. Și lui îi era o frică îngrozitoare. Curgea prin el precum curen- 
tul electric şi îi provoca greață, dar o altă parte a sa conducea zodiacul 
netulburată, într-un slalom dement printre trupurile alb-negre care 
incercau de fiecare dată să îi taie drumul. 

Din dreapta se auzi un pârâit. Anawak întoarse capul din reflex 
şi o văzu pe Lady Wexham ridicându-se dintr-un nor de spumă şi 
răsturnându-se. 

Mai târziu și-a amintit că privirea aceea, momentul acela unic de 
neatenție îi pecetluise soarta. Ştia că nu ar fi avut voie să se uite spre 
vasul mare. Atunci poate că ar fi scăpat. Precis ar fi zărit spinarea stro- 
pită-n gri și ar fi văzut balena scufundându-se și ridicând coada chiar 
în direcția de mers. 

Așa, observă coada ce cobora abia când era prea târziu. 

Le aplică o lovitură din lateral. În mod normal, o asemenea lovi- 
tură nu ar fi fost suficientă pentru a scoate de pe traiectorie o barcă 
pneumatică, dar aveau viteză prea mare, stăteau prea înclinați în curbă 
și mai săreau și peste valuri. Lovitura prinse barca într-o poziţie de o 
fatală instabilitate. Fu smulsă și ridicată în sus, pluti un moment în 
neant, se izbi pe partea laterală și se dădu peste cap. 

Anawak fu aruncat afară. 

Zbură. Se învârti prin aer. Apoi prin spumă și prin apă verde. În 
momentul următor se duse la fund, scufundându-se în întuneric, dezo- 
rientat, fără să ştie încotro e sus și încotro e jos. Îl pătrunse un frig 
tăios. Dădu din picioare cu toată puterea, luptându-se să ajungă înapoi 
la suprafaţă, se zbătu gâfâind după aer și ajunse din nou cu capul sub 
apă. De data asta, îi pătrunse în plămâni ca un pumnal de gheaţă. Fu 
cuprins de panică, dădu și mai sălbatic din picioare, vâsli disperat din 
braţe şi străpunse din nou suprafaţa apei, tușind şi scuipând. Nu se 
vedeau nicăieri nici barca lui, nici vreunul dintre pasageri. Zări ţărmul 
în faţa ochilor. Dansa în sus și-n jos. Se întoarse, fu ridicat de un val și 
văzu în sfârșit capetele celorlalți. Nu mai erau nici pe departe toţi, 
poate vreo jumătate de duzină. Aici era Delaware și acolo Stringer. 
Intre ele, înotătoarele negre ale orcilor. 'Trăgeau brazde prin grupul de 
naufragiaţi, se scufundau și brusc unul dintre capete dispărea sub apă, 
de unde nu mai revenea. 

O femeie mai în vârstă își văzu bărbatul ducându-se la fund și 
începu să țipe. Lovea apa cu braţele și în ochi i se citea groaza. 

- Unde e barca? strigă. 

Unde era barca? Înot, n-ar fi ajuns niciodată la mal. Dacă ajungeau 
la barcă, se puteau eventual adăposti în ea. Chiar dacă era răsturnată. 
S-ar putea cățăra pe ea, sperând să nu fie atacați din nou. Dar barca 
nu se vedea nicăieri, iar femeia striga tot mai tare și mai disperată 
după ajutor. 

' Anawak înotă spre ea. Femeia îl văzu venind și își întinse mâinile 
rugătoare spre el. 

- Vă rog, spuse plângând. Ajutaţi-mă. 

- Vă ajut, strigă Anawak. Staţi liniștită. 

- Mă scufund. Mă înec! 

- Nu vă înecaţi. Se îndrepta spre ea cu mişcări lungi. Nu pățiți 
NIMIC, vă susţine costumul. 

Femeia nu păru să îl audă. 

- Ajutaţi-mă! Doamne Dumnezeule, nu mă lăsa să mor! Nu vreau 
să mor! 

- Nu vă fie teamă, eu... 

Ochii femeii se îngustară brusc. Țipetele i se terminară într-un gâl- 
gâit, în timp ce era trasă sub apă. 

Ceva atinse picioarele lui Anawak. 

Îl cuprinse spaima. Se ridică deasupra apei, aruncă o privire peste 
valuri şi văzu zodiacul. Plutea cu chila în sus. Doar câteva lungimi 
de braţ se aflau între naufragiați și insulița salvatoare. Doar câțiva 
metri — și trei torpile negre și vii care veneau dintr-acolo, indrep- 
tându-se spre ei. 

Privi paralizat către orcile care se apropiau. Ceva în adâncul lui 
protestă: niciodată o orcă nu mai atacase vreun om în afara teritoriu- 
lui lor de vânătoare. Orcile erau curioase, prietenoase sau indiferente 
faţă de oameni. Balenele nu atacau vapoare. Pur și simplu, nu o făceau. 
Nimic din toate astea nu ar fi avut voie să se întâmple. Anawak era 
atât de buimăcit încât auzi zgomotul, însă nu înţelese imediat: un uruit 
și un vâjâit care se apropiau devenind puternice, tot mai puternice. 
Apoi îl lovi un şuvoi de apă și ceva roșu se interpuse între el și balene. 
Fu apucat și tras peste bord. 

Greywolf nu îl mai băgă în seamă. Manevră barca mai aproape de 
restul înotătorilor, se aplecă din nou şi apucă mâinile întinse ale Ali- 
ciei Delaware. O trase din apă fără efort şi o așeză pe una din băncuţe. 
Anawak se aplecă peste marginea bărcii, prinse un bărbat care gâfâia 
şi îl aruncă înăuntru. Cercetă suprafaţa apei, în căutarea celorlalți. 
Unde era Stringer? 

- Aici! 

Se ivi dintre două creste de valuri, alături de o femeie care plutea pe 
apă pe jumătate leşinată. Orcile încercuiseră zodiacul răsturnat, apro- 
piindu-se din ambele părți. Capetele negre și lucioase spintecau apa. In 
spatele buzelor întredeschise străluceau șirurile de dinți de culoarea 

fildeșului. În câteva secunde ar fi ajuns la Stringer și la femeie. Dar 
Greywolf era din nou la cârmă și manevră barca spre ele cu precizie. 

Anawak încercă să o prindă pe Stringer. 

- Întâi femeia! strigă ea. 

Greywolf îi sări în ajutor. O aduseră pe femeie în siguranță. Între 
timp, Stringer încercă să se urce prin forțe proprii, dar nu reuși. În spa- 
tele ei, balenele se scufundară. 

Brusc, păru să fi rămas singură. Marea era goală și pustie. Nu mai 
era nimeni, decât ea. 

- Leon? 

Întinse mâinile, cu ochii plini de spaimă. Anawak se întinse şi o 
prinse de braţul drept. 

Prin apa albastră-verzuie, ceva mare țâșni în sus cu viteză uluitoare. 
Mazxilare se deschiseră, șiruri albe de dinţi în faţa cerului roz al gurii, 
și se închiseră imediat sub suprafață. Stringer scoase un țipăt. Începu 
să lovească cu pumnul în botul care o ţinea strâns încleștată. 

- Pleacă, strigă. Dă-mi drumul, dobitocule! 

Anawak își încleştă mâinile În geaca ei. Stringer privi in sus spre 
el. În priviri 1 se citea spaima de moarte. 

- Susan! Dă-mi mâna cealaltă. 

O ţinu strâns, decis să nu se dea bătut. Orca o apucase pe Stringer 
de mijloc şi trăgea de ea cu o forță incredibilă. Un urlet ieși din gârle- 
jul lui Stringer, întâi înăbușit și plin de durere, apoi strident, asurzi- 
tor. Încetă să lovească botul orcii cu pumnii, mai ţipa doar. Apoi, cu 
o forță formidabilă, fu smulsă din mâinile lui Anawak. Îi văzu capul 
dispărând sub apă, braţele, degetele care tresăreau. Orca o trăgea în jos, 
fără îndurare. Timp de o secundă i se mai zări salopeta, un caleidos- 
cop de culori risipite care se estompă, se dizolvă, dispăru. 

Anawak fixa apa înspăimântat. Din adânc se înălță ceva străluci- 
tor. Un șuvoi de bule de aer. Se sparseră la suprafaţă spumegând. 

De jur împrejur, apa se coloră în roşu. 

- Nu, şopu. 

Greywolf îl apucă de umeri și îl trase înapoi. 

- Nu mai e nimeni aici, îi spuse. Plecăm. 

Anawak era ca amorţit. Barca cu motor o luă din loc uruind. Se 
clătină şi se redresă rapid. Femeia pe care o salvase Stringer stătea 
întinsă pe una din băncile laterale, plângând încet. Delware ii vorbea 
cu voce tremurătoare. Bărbatul pe care îl scoseseră din apă privea țintă 
în faţa lui. Auzi un zgomot tumultuos la oarecare depărtare, intoarse 
capul și văzu vaporul alb inconjurat de înotătoare dorsale şi de cocoașe. 
După cum se părea, Lady Wexbam abia mai putea înainta, lăsându-se 
tot mai dramatic pe-o parte. 

- Trebuie să ne întoarcem, strigă Anawak. N-o să reușească. 

Greywolf conducea barca cu viteză maximă spre țărm. Spuse fără 
să se întoarcă: 

- Nu putem. 

Anawak trecu lângă el, smulse aparatul de emisie-recepţie din 
suportul lui și chemă Lady Wexbham. Se auziră fâşâieli și pârâituri. 
Comandantul de pe Lady nu îi răspunse. 

- Trebuie să îi ajutăm, Jack! Întoarce, fir-ar să fie... 

- Am spus că nu putem! Cu barca mea nu avem nici o șansă. Avem 
noroc dacă scăpăm cu viață de aici. 

Era îngrozitor, dar avea dreptate! 


— Victoria? ţipă Shoemaker în telefon. Ce dracu” fac toţi în Victo- 
ria? Cum adică au fost solicitați? Au propria pază de coastă în 
Victoria. În Clayoquot Sound plutesc pasagerii pe apă, probabil că 
tocmai se scufundă un vapor, o comandantă de vas e moartă și tot noi 
să avem răbdare? 

Ascultă cu aparatul la ureche, măsurând cu pași lungi încăperea în 
care se vindeau biletele. Se opri brusc. 

- Cum adică, atunci când vor putea? Asta nu mă privește pe mine! 
Atunci trimiteţi pe altcineva. Cum? Ia ascultați... 

Vocea de la celălalt capăt al firului strigă atât de puternic, încât se 
auzi până la Anawak, cu toate că Shoemaker se afla la o depărtare de 
câțiva metri. Era agitaţie în staţie. Davie era prezent personal. Și el, și 
Shoemaker vorbeau fără încetare la tot felul de aparate și receptoare, 
dădeau instrucţiuni sau ascultau interzişi. Shoemaker nu reușea să-și 
revină. Lăsă receptorul jos și scutură din cap. 

— Ce s-a întâmplat? vru să ştie Anawak. Îi făcu semn lui Shoema- 
ker să vorbească mai încet şi se duse la el. De un sfert de oră, de când 
Greywolf işi gonise barca bătrână înapoi spre Tofino, ghișeul de bilete 
continua să se umple de lume. Vestea despre atac se răspândise cu 
iuţeala fulgerului în mica aşezare. Sosiră pe rând şi ceilalți comandanţi 
care lucrau pentru Davies. Între timp, frecvențele erau supraîncărcate. 
Lăudăroşeniile pescarilor amatori care se aflaseră în apropiere și se 
indreptaseră spre locul catastrofei — „tinerii, prea tâmpiţi ca să oco- 
lească o balenă!“ —, începură să amuţească. Cine sărea în ajutor, deve- 
nea fulgerător ţinta agresiunii. Valul atacurilor părea să se continue 
de-a lungul întregii linii a țărmului. Peste tot izbucnise infernul, fără 
ca să poată spune cineva cu adevărat ce se întâmpla de fapt. 

— Paza de coastă nu poate trimite pe nimeni la noi, şuieră Shoema- 
ker. Toţi sunt plecați la Victoria și Ucluelet. Spun că mai multe vase 
ar fi în primejdie. 

- Cum? Şi acolo? 

— Se pare că ar fi o grămadă de morţi. 

- Tocmai primesc ceva de la Ucluelet, strigă Davie spre ei. Stătea 
în spatele tejghelei și învârtea de butoanele unui receptor de unde 
scurte. Un trailer. Au receptat S.O.S-ul unui zodiac și au vrut să-i vină 
in ajutor. Acum sunt şi ei atacați. Fug de la faţa locului. 

- Ce îi atacă? 

- Nu mai primesc nici un semnal. S-au dus. 


- Dar Lady Wexham? 

- Nimic. Tofino Air a trimis două aparate. Tocmai am avut 
legătura, scurt. 

— Şi? strigă Shoemaker fără suflu. O vedeţi pe Lady? 

- Tocmai au decolat, Tom. 

— Şi noi de ce nu suntem la bord? 

- Ce întrebare tâmpită, pentru că... 

- La dracu”, sunt vasele noastre! De ce nu suntem în rahaturile alea 
de avioane? Shoemaker fugea încoace și încolo, de parcă își pierduse 
minţile. Ce se întâmplă cu Lady Wexham? 

- Trebuie să așteptăm. 

— Să așteptăm? Nu putem aștepta! Mă duc acolo. 

- Cum adică, te duci acolo? 

- Mai e un zodiac afară, nu? Putem să luăm Devilfish şi să mergem 
să vedem. 

- Ai înnebunit? strigă unul dintre comandanţi. N-ai auzit ce spune 
Anawak? Asta e treaba pazei de coastă. 

- Dar nu e nici un rahat de pază de coastă aici! ţipă Shoemaker. 

— Şi poate că Lady Wexham se poate salva singură. Leon a spus că... 

- Poate că, poate că! Eu mă duc! 

- Potoliți-vă! Davie ridică mâinile. li aruncă lui Shoemaker o pri- 
vire de avertizare. Tom, nu vreau să pun în pericol şi alte vieţi omenești, 
dacă nu este absolut necesar. 

- Nu vrei să îți pui în pericol vasul! lătră Shoemaker cu chef 
de ceartă. 

- Vom aștepta să vedem ce spun piloţii. După aceea hotărâm ce este 
de făcut. 

- E o decizie proastă! 

Davie nu răspunse. Învârtea de butoanele receptorului, încercând 
să stabilească contactul cu piloții hidroavioanelor, în timp ce Anawak 
se străduia să scoată lumea afară din încăpere. Din când în când, simţea 
un tremur în genunchi și o ușoară ameţeală. Era probabil în stare de 
şoc. Ar fi dat orice să se poată întinde puţin şi să închidă ochii, dar ar 
fi văzut din nou orca, trăgând-o la fund pe Susan Stringer. 

Femeia care îi datora viaţa lui Stringer zăcea ca leșinată pe o bancă 
lângă intrare. Anawak nu se putu abţine să nu o privească încărcat de 
ură. Dacă n-ar fi fost ea, Stringer ar fi trăit. Bărbatul pe care îl salva- 
seră stătea lângă ea și plângea încet. Se părea că își pierduse fiica, pasa- 
geră şi ea pe Blue Shark. Alicia Delaware se ocupa de el. Deși trecuse, 
la rândul ei, pe lângă moarte, părea uimitor de stăpână pe sine. Se părea 
că un elicopter era pe drum pentru a-i duce pe cei salvaţi la cel 
mai apropiat spital, dar în acel moment nu puteai fi sigur de nimeni 
și de nimic. 

- Hei, Leon! zise Shoemaker. Vii cu mine? Tu ştii cel mai bine la 
ce să avem grijă. 

- Tom, nu pleci niciunde, spuse Davie sever. 

- Nici unul dintre voi, idioţilor, n-ar trebui să mai iasă vreodată în 
larg, se auzi o voce gravă. Mă duc eu. 

Anawak se răsuci pe călcâie. Greywolf intrase în staţie. Se împinse 
printre oamenii care așteptau și își dădu incet la o parte părul de pe 
frunte. După ce îi adusese pe Anawak şi pe ceilalți, rămăsese la barca 
lui, să verifice pagubele. Brusc se lăsă liniștea în încăpere. Toţi îl fixau 
cu privirea pe uriașul cu coamă lungă, în costum de piele. 

- Despre ce vorbeşti? întrebă Anawak. Unde mergi? 

— La vasul vostru. Să vă aduc oamenii. Nu mi-e frică de balene. Mie 
nu-mi fac nimic. 

Anawak scutură din cap enervat. 

- Frumos din partea ta, Jack, pe bune. Dar poate că de acum încolo 
ar fi bine să nu te mai bagi. 

- Leon, băieţelule, scrâșni Greywolf din dinți. Dacă nu m-aș fi 
băgat, acum ai fi fost mort. Să nu uiţi asta. Voi sunteţi cei care ar fi tre- 
buit să nu vă băgați. Încă de la î inceput. 

- Să nu ne băgăm î in ce? șuieră Shoemaker. 

Greywolf îl privi pe manager pe sub pleoape. 

- În natură, Shoemaker. Voi sunteţi de vină pentru tot dezastrul 
ăsta. Voi, cu vasele voastre și cu camerele voastre nenorocite! Voi 
sunteți vinovaţi că au murit oamenii mei Şi ai voştri, şi cei cărora le-aţi 
scos banii din buzunar. Era doar o problemă de timp până să se întâm- 
ple așa ceva. 

- Tâmpitul dracului! ţipă Shoemaker. 

Delaware își ridică privirea de la bărbatul care plângea și se sculă 
în picioare. 

- Nu este tâmpit, spuse ea foarte categoric. El ne-a salvat. Și are 
dreptate. Fără el, acum am fi fost morţi. 

Shoemaker arăta de parcă ar fi vrut să sară la beregata lu: Greywolf. 
Anawak ştia foarte bine că trebuia şi el să îi mulţumească uriaşului, 
dar Greywolt i Îi supărase mult prea mult în trecut. Aşa că nu spuse 
nimic. Timp de câteva secunde, domni o liniște neplăcută. În cele 
din urmă, managerul se învârti pe călcâie și se indreptă cu paşi mari 
spre Davie. 

- Jack, spuse Anawak încet, dacă ieși acum pe mare, pe tine va 
trebui să te pescuiască din apă cineva. Și barca ta are valoare ca expo- 
nat de muzeu. Nu mai reuşeşti încă o dată. 

— Vrei să îi lași pe oamenii ăia să moară? 

- Nu vreau să las pe nimeni să moară. Nici măcar pe tine. 

- Vai, iţi faci griji pentru umila mea persoană. Sunt așa de impre- 
sionat, că îmi vine să vomit. Însă nici nu mă gândeam la barca mea. 
A avut de suferit, e adevărat. O iau pe a voastră. 

- Vrei Devilfish? 

- Da. 

Anawak își dădu ochii peste cap. 

- Nu pot da barca așa, pur și simplu. Cu atât mai puțin ție. 

— Atunci vii cu mine. 

- Jack, eu... 

- Shoemaker, șobolanul ăla mic, poate veni și el. Poate avem 
nevoie de o momeală, acum când orcile au început în sfârșit să-și 
mănânce adevărații dușmani. 

- Tu chiar nu ești întreg, Jack! 

Greywolf se aplecă spre el. 

- Hei, Leon! şuieră. Acolo afară au murit şi oamenii mei. Crezi că 
mi-e totuna? 

— N-ar fi trebuit să îi aduci deloc. 

- Nu prea are sens să vorbim despre asta acum, nu-i așa? Acum e 
vorba de oamenii voştri. Nu sunt obligat să ies, Leon. Poate că ar trebui 
să îmi arăţi puţin mai multă recunoştinţă. 

Anawak trase o înjurătură. Aruncă o privire în jur. Shoemaker 
dădea telefon. Davie vorbea la walkie-talkie. Comandanții prezenți şi 
ofițerul manager se chinuiau cam fără succes să-i convingă să plece pe 
cei care mai populau încăperea. 

Davie ridică privirea şi îi făcu semn lui Anawak să se apropie. 

- Ce părere ai de propunerea lui Tom? îl întrebă încet. Chiar 
putem ajuta pe cineva sau ar fi sinucidere? 

Anawak își mușcă buza de jos. 

- Ce spun piloții? 

- Lady s-a răsturnat. Stă pe o parte și ia apă. 

- Dumnezeule! 

— Se pare că paza de coastă din Victoria poate, totuși, să trimită un 
elicopter mare. Pentru salvare. Dar mă indoiesc că vor ajunge suficient 
de repede. Au mult de lucru şi permanent se întâmplă ceva nou. 

Anawak cugetă. Îl speria gândul să se întoarcă în infernul din care 
tocmai scăpase. Dar nu și-ar fi iertat niciodată dacă n-ar fi făcut tot 
posibilul să îi salveze pe oamenii de la bordul lui Lady Wexhþam. 

- Vrea și Greywolf să meargă, spuse încet. 

- Jack și Tom în aceeași barcă? Doamne Dumnezeule! Credeam că 
vrem să rezolvăm problemele, nu să creăm altele noi. 

- Greywolf ar putea rezolva câteva. Ce are în cap e altă poveste, 
dar ne poate fi de folos. E puternic și neînfricat. 

Davie încuviinţă posomorât. 

— 'Ţine-i departe unul de altul, auzi? 

- Clar. 

- Şi dacă vedeți că nu are rost, veniţi înapoi. Nu vreau să facă 
nimeni pe eroul. 

- Bine. 

Anawak se duse la Shoemaker, aşteptă până când acesta termină 
convorbirea și îi aduse la cunoștință hotărârea lui Davie. 

- ÎI luăm pe indianul ăsta amator cu noi? întrebă Shoemaker indig- 
nat. Eşti nebun? 

- Cred că mai degrabă el ne ia pe noi. 

- Cu barca noastră! 

- Tu şi Davie, voi sunteți șefii. Dar știu ce ne așteaptă. Eu pot 
estima mai bine ce urmează. Și ştiu că vom fi extrem de bucuroși să îl 
avem pe Greywolf cu noi. 

Devilfish avea aceeaşi mărime şi putere ca Blue Shark, era deci 
rapidă și sprintenă. Anawak spera că vor putea păcăli balenele cu ea. 
Mamiferele încă mai aveau de partea lor efectul surprizei. Nimeni nu 
putea spune de unde şi când vor apărea. 

În timp ce zodiacul vâjâia peste lagună, gândurile lui Anawak se 
învârteau în jurul cauzei acestor întâmplări. Întotdeauna fusese de 
părere că ştie multe despre aceste animale. Acum era complet dezo- 
rientat şi nu putea să găsească o explicaţie cât de cât rațională. Dar 
asemănarea cu ce pățise Barrier Queen nu putea fi trecută cu vederea. 
Se pare că și acolo balenele încercaseră în mod intenţionat să răstoarne 
vapoarele. Trebuie să se fi infectat cu ceva, iși spuse. E un fel de tur- 
bare. Doar așa se explică. Le îmbolnăvește ceva. 

Dar o turbare care să atace mai multe specii? Deopotrivă balene cu 
cocoașă și orci, parcă văzuse și balene cenușii, atacând vasele. Cu cât 
se gândea mai mult, cu atât era mai sigur că nu o balenă cu cocoașă îi 
răsturnase zodiacul, ci una cenușie. 

Înnebuniseră animalele de la atâtea chimicale? Oare concentrațiile 
mari de PCB din apa mării și hrana otrăvită le zăpăciseră instinctele? 
Dar orcile se hrăneau cu somon și cu alte vietăţi care aveau toxine în 
ele. Balenele cenușii și cele cu cocoașă, dimpotrivă, se hrăneau cu 
plancton. Metabolismul lor funcţiona altfel decât cel al carnivorelor. 

Turbarea nu era explicaţia viabilă. 

Anawak privi suprafața scânteietoare a mării. De câte ori trecuse 
pe aici, bucurându-se dinainte de întâlnirea cu imensele mamifere! De 
fiecare dară fusese conștient de potenţialele pericole, fără să-i fie vreo- 
dată teamă. Afară, în larg, ceața se putea lăsa inopinat. Vântul i ŞI putea 
schimba direcția, aducând valuri perfide care te aruncau spre stânci. În 
1998, muriseră în felul acesta un comandant de vas și un turist în 
Clayoquot Sound. Dar balenele, în ciuda firii lor prietenoase, 
rămâneau, fără îndoială, fiinţe imprevizibile, de putere și mărime 
imensă. Orice whale whatcher experimentat știa cu ce forță elementară 
are de-a face. 

Dar ar fi fost absurd să se teamă de natură. 

Omului trebuia să-i fie frică să nu fie atacat de alți oameni în pro- 
pria casă sau să nu îl calce vreo mașină pe stradă și nu avea aproape nici 
o șansă să scape de așa ceva. Pe când de o balenă agresivă te puteai feri 
ușor, pur și simplu nepătrunzând în spaţiul ei vital. Dacă totuși o 
făceai, atunci acceptai pericolul ca pe ceva profund natural și autentic. 
Furtunile, valurile cât casa și animalele sălbatice își pierdeau din 
grozăvie atunci când tu erai cel care le căuta apropierea. Teama pălea 
în faţa respectului, iar Anawak avusese pentru ele intotdeauna cel mai 
mare respect. 

Acum era prima dată când simţea teamă la ieşirea în larg. 

Hidroavioanele tfeceau pe deasupra lui Devilfish, care gonea peste 
valuri. Anawak și Shoemaker stăteau în cabina de comandă. Manage- 
rul nu se lăsase până nu condusese el însuși barca, în ciuda asigurărilor 
repetate ale lui Greywolf că el ar face-o mai bine. Acum Greywolf 
stătea ghemuit la prora, cercetând suprafaţa apei în căutarea unor 

semne suspecte. Din stânga lor se împingeau pintenii îimpăduriți ai 
câtorva insulițe. Câţiva lei de mare dormitau pe stânci, de parcă 
nimic nu le-ar fi putut tulbura pacea sufletească. Zodiacul dudui pe 
lângă ei fără să încetinească, stâncile și pomii rămaseră în urmă, apoi 
din nou se întinse marea în fața lor. Nesfârşită, monotonă, familiară 
ŞI totuşi străină. 

Dincolo de laguna ferită, valurile erau mai mari. Zodiacul sălta pe 
apă trosnind. În ultima jumătate de oră marea se înăsprise. La orizont 
se adunau norii. Nu arăta tocmai a furtună, însă vremea se înrăutăţea 
rapid, după cum se întâmpla de obicei în zona asta. Probabil că se apro- 
pia ploaia. Privirea lui Anawak o căută pe Lady Wexham. În primul 
moment se temu că se scufundase. În schimb, văzu la oarecare distanţă 
unul dintre vasele de croazieră care pe vremea asta urcau spre Alasca, 
traversând vestul canadian. 

— Ăştia ce caută aici? strigă Shoemaker. 

- Probabil că au auzit chemările de ajutor. Anawak duse binoclul 
la ochi. MS Arktik. Din Seattle. Îi ştiu. Au trecut de mai multe ori pe 
aici în ultimii ani. 

- Leon! Aici! 

Mici şi strâmbe, abia distingându-se printre crestele valurilor ce 
urcau și coborau, se înălțară dintr-odată cabinele de pe Lady Wexham. 
Cea mai mare parte a vasului se afla sub apă. Oamenii se îngrămădeau 
în față pe punte şi pe platforma de la pupa. Spuma stropea în toate 
părțile și nu se vedea mai nimic. Mai multe orci înconjurau epava. 
Păreau să aștepte scufundarea lui Lady Wexham, pentru a se năpusti 
apoi asupra pasagerilor. 

- Cerule, gemu Shoemaker îngrozit, nu pot să cred. 

Greywolf se întoarse spre el şi îi comunică prin semne să înceti- 
nească. Shoemaker reduse viteza. O cocoașă brăzdată cu cenuşiu se 
ridică din apă chiar în fața lor, şi alte două o urmară. Balenele rămaseră 
la suprafaţă câteva secunde, expulzară un jet de apă stufos, în formă 
de V, şi se scufundară fără să-și arate coada. 

Anawak presupuse că se apropiau pe sub apă. Adulmeca imi- 
nenţa atacului. 

- Dă-i drumul! strigă Greywolf. 

Shoemaker mări viteza. Devilfish se ridică pe verticală și o zbughi. 
În urma lor, balenele ţâşniră masive şi întunecate din apă şi se 
prăbușiră înapoi, fără a face vreo pagubă. Zodiacul se iîndreptă cu 
viteză maximă spre Lady Wexbam, care se scufunda. Puteau distinge 
deja siluetele de pe punte, făcându-le cu mâna. Se auzeau strigăte, 
Anawak observă ușurat că printre supraviețuitori se număra și coman- 
dantul. Înotătoarele negre se desprinseră de pe traiectoria din jurul lor 
și se scufundară. 

- O să le avem pe cap cât de curând, spuse Anawak. 

- Orci? Shoemaker îl privea cu ochii holbaţi. Abia acum părea să 
priceapă ce se întâmpla cu adevărat aici în larg. Ce vor să facă? Să răs- 
toarne zodiacul? 

- Ar putea s-o facă fără probleme, dar cu sfărâmatul se ocupă cele 
mari. Animalele astea par să-și fi împărțit munca între ele. Balenele 
cenușii și cele cu cocoașă scufundă vasele, iar orcile îi rezolvă pe pasageri. 

Shoemaker se albi la față şi continuă să se holbeze la el. 

Greywolf arătă spre vasul de croazieră. 

— Primim întăriri, strigă. 

Într-adevăr, două bărci mici cu motor se desprinseseră de la MS 
Arktik şi se apropiau încet. 

- Spune-le să bage viteză sau să se care, Leon, strigă Greywolf. 
La viteza asta, sunt pradă ușoară. 

Anawak luă aparatul de radio în mână: 

- MS Arktik, aici Devilfish. Aşteptaţi-vă să fiți atacați. 

Timp de câteva secunde rămase totul liniştit. Devilfish aproape că 
ajunsese la Lady Wexbam. Carena lovea crestele valurilor. 

— Aici MS Arktik. Ce se poate întâmpla, Devilfish? 

- Fiți atenţi la balenele care sar. Animalele vor încerca să vă scu- 
funde bărcile. 

- Balene? Despre ce vorbiți? 

- Cel mai bine ar fi să vă întoarceţi. 

- Am recepționat un semnal de alarmă de la un vas care se scufundă. 

Anawak se clătină căci zodiacul se izbise puternic de creasta unui 
val. Se redresă şi strigă în aparat: 

- Nu avem timp de discuții. În primul rând, trebuie să vă mișcați 
mai rapid. 

- Hei, vă bateţi joc de noi? Mergem la vaporul care se scufundă. 
Sfârşit. 

Greywolf începu să gesticuleze la prora. 

- Plecați odată! strigă. 

Orcile își schimbaseră cursul. Nu se mai îndreptau spre Devilfish, 
ci înotau mai departe în largul mării, direct spre MS Arktik. 

- Fir-ar să fie! înjură Anawak. 

Chiar în faţa bărcilor care se apropiau țâșni o balenă cu cocoașă, 
înconjurată de o coroană de apă scânteietoare. Preţ de o secundă 
rămase nemișcată în aer, după care căzu pe o parte. Anawak trase rapid 
aer în piept. Prin spuma ce se lăsa, văzu cum cele două bărci se apro- 
piau nevătămate. 

- MS Arktik! Chemaţi-vă oamenii înapoi! Imediat! Ne ocupăm 
noi aici! 

Shoemaker încetini. Devilfish plutea acum chiar în faţa punţii încli- 
nate de pe Lady Wexbam. Vreo duzină de bărbaţi şi femei uzi leoarcă 
se aflau pe ea, înghesuindu-se unii în alții. Fiecare se ținea de ceva, 
încercând cu disperare să nu alunece. Valurile înspumate se spărgeau 
de punte. Un alt grup micuţ se refugiase pe platforma de la pupa. Atâr- 
nau ca maimuţele de barele balustradei, scuturați de valuri. 

Devilfish se strecură păcănind între platformă şi punte. Sub zodiac 
puntea mijlocie sclipea în apă, într-o nuanţă alb-verzuie. Shoemaker 
apropie vasul de punte, până când bordura de gumă se lovi de ea. 
Un val uriaș prinse barca şi o împinse în sus. Pentru o clipă, Anawak 

aproape că putu atinge mâinile întinse ale oamenilor. Privi fețele 
inspăimântate, groază amestecată cu speranţă, apoi Devilfish se lăsă din 
nou în jos. Urmară strigăte de dezamăgire. 

- Va fi dificil, scuipă Shoemaker printre dinți. 

Anawak privi în jur, cuprins de nervozitate. Se părea că balenele 
își pierduseră interesul față de Lady Wexbam. Se adunau mai departe 
în larg, în faţa bărcilor de pe MS Arktik, care făcea manevre indecise 
de eschivare. 

Trebuiau să se grăbească. Nu puteau spera că animalele vor păstra 
distanţa la nesfârșit, și între timp Lady Wexham se scufunda tot mai 
repede. Greywolf se ghemui. Un val verde, abisal, cuprinse Devilfish 
şi îl ridică din nou. Anawak văzu vopseaua decojită a turnului de pe 
punte trecându-i prin faţa ochilor. Greywolf sări din barcă și se încleștă 
cu o mână de una din scări. Apa îi ajunse până la piept, apoi valul trecu 
şi el rămase în aer, o legătură vie între oamenii de deasupra lui și 
zodiac. Mâna liberă o întinse în sus. 

— Pe umerii mei, strigă. Unul după altul. Te ţii de mine, aștepți să 
se ridice barca, sari! Ă 

Oamenii ezitau. Greywolf repetă instrucţiunile. In cele din urmă, 
o femeie Îi prinse brațul şi incepu să alunece în jos cu mișcări nesi- 
gure. În momentul următor atârna în cârca uriașului, cramponată de 
umerii lui. Zodiacul ţâșni în sus. Anawak reuși să prindă femeia și o 
trase înăuntru. 

- Următorul! 

În sfârșit, acțiunea de salvare luă avânt. Unul după altul se săltau 
peste spatele lat al lui Greywolf la bordul lui Devilfish. Anawak se 
întrebă cât timp va mai avea uriașul puterea să se țină de scară. Își 
suporta propria greutate, plus pe cea a pasagerilor, stătea atârnat într-o 
singură mână și ajungea tot timpul pe jumătate sub apă, care trăgea și 
smucea de el atunci când marea se retrăgea. Puntea gemea şi scârțâia 
de mai mare mila. Un vaiet surd răsună din străfundul navei, în timp 
ce materialul i se deforma. Îmbinările de fier se rupseră pocnind. Pe 
punte mai rămăsese doar comandantul, când se auzi un scrâșnet urât. 
Puntea primi o lovitură. Torsul lui Greywolf se izbi puternic de 
perete. Comandantul își pierdu echilibrul și zbură pe lângă Greywolf. 
De cealaltă parte a epavei se ridică din valuri capul unei balene cenușii. 
Greywolf dădu drumul scării de care se ținea şi sări după el. Nu 
departe, comandantul reveni pufnind la suprafaţă și ajunse din câteva 
mișcări puternice la zodiac. Mai multe mâini se întinseră spre el și îl 
traseră înăuntru. Greywolf întinse mâna după peretele bordului, îl rată 
și fu măturat de un val. 

La câțiva metri în spatele lui, o înotătoare arcuită se împingea 
din apă. 

— Jack! Anawak se înghesui printre oameni, fugind la pupa. Privi- 
rea sa cercetă valurile. Capul lui Greywolf apăru dintre valuri. Scuipă 
apă, se scufundă şi se repezi pe sub suprafața apei spre Devilfish. 
Înotătoarea orcii se înclină fulgerător spre el și îl urmă. Braţele mus- 
culoase ale lui Greywolf se ridicară și loviră în coca de cauciuc. Orca 

îşi ridică din apă capul rotund și lucios. Îi ajungea din urmă. Anawak 
îl apucă, ceilalți îl ajutară. Cu forțele unite, Îl traseră în barcă pe uriașul 
de doi metri. Înotătoarea descrise un semicerc și se îndepărtă în direcție 
opusă. Greywolf începu să înjure, se eliberă din mâinile care îl ajuta- 
seră și îşi dezlipi de pe faţă părul lung. 

De ce nu l-a atacat orca? se întrebă Anawak. 

Nu mi-e frică de balene. Mie nu îmi fac nimic. 

Ar putea fi ceva adevărat în prostia asta? 

Apoi îşi dădu seama că orca nici nu fusese în măsură să atace. 
Puntea mijlocie de sub zodiac, inundată, nu lăsase apei o adâncime prea 
mare. În imediata vecinătate a lui Devilfish erai ferit de balenele 
ucigașe, atâta timp cât nu se comportau ca rudele lor sud-americane, 
care continuau vânătoarea şi în apă mică sau pe uscat. 

Până la scufundarea lui Lady Wexbham mai aveau o perioadă de 
grație, pe care trebuia neapărat să o folosească. 

Se auzi un țipăt colectiv. 

O balenă cenușie, un exemplar uriaș, se aruncase peste una din 
bărcile lui MS Arktik care se apropia. Bucăţi din barca sfărâmată zburau 
peste tot. Cealaltă barcă își ambală motorul la maximum, descrise o 
curbă și se îndepărtă în goană. Anawak se uita fix la locul unde balena 
trăsese barca la fund. Înregistră î ingrozit mai multe cocoașe cenușii care 
părăseau locul nenorocirii, îndreptându-se spre Devilfish. 

Acum suntem iar noi la rând, își spuse. 

Shoemaker era ca paralizat. Ochii amenințau să îi iasă din orbite. 

- Tom! strigă Anawak. Trebuie să luăm oamenii de la pupa. 

- Shoemaker! scrâșni Greywolf din dinți. Ce s-a întâmplat Ţi-a 
ajuns curu” pe fundul gheții? 

Tremurând, managerul apucă volanul şi manevră barca spre plat- 
formă. Un val ridică zodiacul, îl smuci înapoi și îl prăvăli brusc peste 
platformă. Devilfish se izbi puternic cu prora de balustrada de care se 
încleștaseră naufragiaţii. Din adânc se auzea vaietul materialului supra- 
solicitat. Anawak văzu cu ochii minţii cum peretele bordului se rupea 
și mai tare și cum se prăbușeau cabinele. Shoemaker gâfâi. Nu reușea 
să înfigă zodiacul atât de bine sub balustradă, încât oamenii să poată 
sări la bord. 

Cocoașele cenușii veneau legănându-se spre Lady Wexbam, exact 
pe direcția de coliziune. Încă o dată, o lovitură înfiorătoare scutură 
epava. O femeie fu azvârlită de pe balustradă și ateriză țipând în apă. 

- Shoemaker, prostul dracului! strigă Greywolf. 

Mai mulți pasageri săriră și o traseră În barcă pe femeia care se 
zbătea. Anawak se întrebă cât timp mai putea rezista vaporul așa dis- 
trus. Acum Lady Wexham se scufunda vizibil mai repede. 

Nu reuşim, își spuse disperat. 

În acelaşi moment se întâmplă ceva ciudat. 

De ambele părţi ale vasului se ridicară dintre valuri două spinări 
uriaşe. Pe una, Anawak o recunoscu imediat. Un şir de cicatrice albi- 
cioase, în formă de cruce, se întindea de-a lungul şirei spinării. Bote- 
zaseră animalul, care trebuie să-și fi căpătat rănile pe când era pui, 

Scarback. Scarback era o balenă cenușie foarte bătrână, care depă- 
șise de mult vârsta medie a speciei sale. Spatele celeilalte balene nu 
avea trăsături semnificative. Ambele animale stăteau liniștite pe apă, 
plutind în sus și în jos. Pocnind, dădură drumul jetului de spumă, 
întâi prima, apoi şi cealaltă balenă. Norii de apă fină ajunseră și pe 
partea asta. 

Ciudată era nu atât apariţia celor două cenușii, cât mai ales reacția 
celorlalte balene, care se scufundară imediat. Când le apărură din nou 
spinările, se îndepărtaseră deja o bună bucată. În schimb, orcile încon- 
jurau vaporul, dar şi ele păstrau, prudent, distanţa. 

Ceva îi spunea lui Anawak că nu trebuia să se teamă de nou-veniți. 
Dimpotrivă. Cele două goniseră pe moment atacatorii. Nu se ştia cât 
va dura pacea, dar intervenţia neașteptată le oferise o pauză să-şi tragă 
sufletul. Shoemaker își depăși momentul de panică. De data aceasta, 
manevră zodiacul cu siguranță sub balustradă. Anawak văzu venind 
un val uriaș și se pregăti. Dacă nu reușeau acum însemna că au pier- 
dut. Zodiacul țâşni în sus. 

— Săriți! le strigă. Acum! 

Valul trecu pe sub Devilfish. Apoi vasul căzu înapoi. Câţiva săriră 
în urma zodiacului. Căzură claie peste grămadă, se auziră ţipete de 
durere. Cei care nimeriseră în apă reușiră să urce repede în barcă, 
ajutaţi de ceilalți pasageri, până când fură adunaţi cu toții. 

Acum trebuiau să plece. 

Nu, nu săriseră toți. Pe balustradă stătea ghemuită silueta însingu- 
rată a unui băiat. Plângea, cu mâinile încleştate de parapet. 

— Sari! îi strigă Anawak desfăcându-și brațele. Nu-ţi fie teamă. 

Greywolf păşi lângă el. 

- La următorul val îl iau. 

Anawak privi peste umăr. Un val uriaș cât un munte se apropia. 

- Cred că nu trebuie să aștepți mult, îi spuse. 

Din adâncuri răsunau iar zgomotele distrugerii. Cele două balene 
se scufundară încet. Vaporul se umplea tot mai repede de apă. Apa gâl- 
gâia şi spumega, apoi puntea dispăru repede într-un vârtej şi pupa se 
ridică în sus. Lady Wexbam începu să se scufunde, cu prora înainte. 

- Mai aproape! strigă Greywolf. 

Shoemaker reuși cumva să urmeze indicaţia. Prora lui Devilfish se 
izbi de puntea ce se scufunda, de al cărei parapet se crampona băiatul. 
Plângea în hohote. Greywolf alergă la pupa, imbrâncind și împărțind 
ghionturi în toate părțile. În acelaşi moment, zodiacul se ridică pe 
creasta valului. Peste balustradă se învolburară perdele de spumă. 
Greywolf se aplecă în afară şi îl apucă pe băiat. Devilfish se clătină, el 
îşi pierdu echilibrul și căzu între rândurile de bănci, dar nu-i dădu 
drumul băiatului. Braţele i se ridicau ca doi bușteni. Mâinile mari ca 
niște labe strângeau talia băiatului. 

Anawak privi afară cu răsuflarea tăiată. 

Deasupra locului în care doar cu câteva secunde înainte copilul atâr- 
nase de balustradă mai erau doar vârtejuri. O văzu pe Lady Wexham 

dispărând în adânc, apoi zodiacul se năpusti pe următorul val în Jos, iar 
stomacul lui tresări dureros, de parcă s-ar fi aflat într-un carusel uriaș. 

Shoemaker băgă viteză. Dinspre Pacific se rostogoleau valuri lungi, 
regulate. Atâta timp cât comandantul nu făcea nici o greşeală, valurile 
nu erau periculoase pentru Devilfish, chiar dacă zodiacul era plin până 
la refuz. Iar Shoemaker părea să fi revenit la cea mai bună formă. 
Panica îi dispăruse din priviri. Ţâșniră sus pe o creastă și apoi peste ea, 
căzură şi O luară spre țărm. 

Anawak privi inapoi spre MS Arktik. Cea de-a doua barcă nu mai 
era nicăieri. Văzu o înotătoare dispărând î în valuri. I se păru că îi salută 
sarcastic. Înotătoarea unei balene cenușii. Niciodată nu va mai putea 
privi cum se scufundă o balenă, fără să se gândească la ce e mai rău. 

La radio începuse infernul. 

Câteva minute mai târziu, trecuseră de şirul de insule care 
despărțeau laguna de mare. 


Doar faptul că nu îl pierduse și pe Devilfish îl mai putea înveseli în 
aceste momente pe Davie, după ce zodiacul ajunse în debarcader încărcat 
ca un vapor de naufragiați. Câţiva oameni se prăbușiră. Apoi Davies 
Whaling Station se goli la fel de repede cum se umpluse. Aproape toți 
sufereau de hipotermie, astfel încât cei mai mulți se lăsară duși de pri- 
eteni sau de familie la ambulanţa din apropiere. Alții aveau răni serio- 
ase, dar încă nu se ştia când va putea veni un elicopter care să-i 
transporte la spitalul din Victoria. Frecvenţele radio păreau să fie 
dominate de comunicate de groază. 

Davie fu nevoit să asculte întrebări incomode, acuzaţii, bănuieli și 
amenințări cu bătaia, în cazul în care pasagerii nu aveau să se întoarcă 
cu bine. Între timp apăruse şi Roddy Walker, prietenul lui Stringer, şi 
începuse să strige că vor auzi veşti de la avocații lui. Nimeni nu părea 
să fie prea interesat de cine se făcea vinovat de cele întâmplate. În mod 
uimitor, nimeni nu părea să accepte explicația cea mai simplă: aceea 
că balenele atacaseră fără motiv. Balenele nu făceau așa ceva. Balenele 
erau pașnice. Balenele erau doar nişte oameni mai buni. Semicultura 
sănătoasă îşi făcu loc şi îi montă pe turiştii din Tofino împotriva celor 
de la whale watching, de parcă aceştia i-ar fi gâtuit cu mâna lor pe pasa- 
gerii de pe Blue Shark şi de pe Lady Wexham: idioţi care riscaseră inutil, 
ieşind în larg cu vapoare şubrede de bătrâneţe. Într- adevăr, Lady 
Wexbam avea ceva ani în spate, ceea ce, privit postum, nu 1-a dăunat 
deloc capacităţii de navigare. Dar acum, argumente de genul acesta nu 
voia nimeni să audă. 

Cel puţin aduseseră acasă echipajul şi majoritatea pasagerilor. Mulți 
le mulțumiseră în mod spontan lui Shoemaker și lui Anawak, însă 
Greywolf fu cel sărbătorit ca adevăratul erou. Era peste tot în același 
timp, vorbea, asculta, organiza și se oferea să îi ducă la ambulanță. O 
făcea atâta pe omul cel bun, încât lui Anawak i se aplecă să-l mai vadă: 
o maica Tereza mutantă, într-un corp de doi metri înălțime. 

Anawak înjură. Trebuia să se ocupe de alte lucruri și simţi cum îi 
scapă situaţia din mână. 

Era clar că Greywolf își riscase viața. Era clar că trebuiau să îi 
mulțumească. În genunchi, chiar. Însă Anawak nu simţea nici cel mai 
mic chef să facă așa ceva. Izbucnirea asta bruscă de altruism îi era pro- 
fund suspectă. Anawak era sigur că intervenţia lui Greywolf pentru 
oamenii de pe Lady Wexbam izvora mai puțin din iubirea lui pentru 
oameni decât s-ar fi părut. În fond, pentru el ziua decursese extrem de 
favorabil. Acum toată lumea avea încredere în el şi în vorbele lui. În 
el, care prezisese că turismul pentru observarea balenelor se va sfârși 
prost, doar că nimeni nu îl ascultase și acum, poftim! Nu îi avertizase 
el fără încetare? Câţi martori se vor găsi să confirme previziunile lucide 
ale lui Greywolf? 

Nici nu şi-ar fi putut dori o scenă mai bună. 

Anawak simţi cum îl cuprinde o furie teribilă. Intră prost dispus 
în sala de bilete pustie. Trebuia să găsească motivul pentru care anima- 
lele se comportaseră așa! Gândurile îi fugiră la Barrier Queen. Roberts 
spusese că îi trimite raportul. Acum avea mai mare nevoie de el decât 
oricând. Se duse la telefon, formă numărul și intră în legătură cu socie- 
tatea de navigaţie. 

Răspunse secretara lui Roberts. Îi spuse că șeful ei era într-o ședință 
și nu putea fi deranjat. Anawak relată ce rol avusese el la inspectarea 
lui Barrier Queen, dând dovadă de o oarecare insistență. Da, auzise şi 
ea de dezastrul din ultimele ore. Era groaznic. Se arătă interesată de 
starea lui Anawak, făcu pe mămoasa, însă nu i-l dădu pe Roberts la 
telefon. Putea să îi transmită ceva? 

Anawak ezită. Roberts îi promisese raportul între patru ochi și nu 
voia să îi facă greutăți managerului. Poate că era mai bine să nu spună 
nimic față de secretară. Apoi îi veni o idee. 

- Este vorba despre scoicile pe care le-am găsit crescute pe prora lui 
Barrier Queen, spuse el. Scoici și probabil şi alte substanțe organice și 
forme de viață. Am trimis câteva din ele la Institutul din Nanaimo 
și cei de acolo ar mai avea nevoie de ceva rezerve. 

- Rezerve? 

- Alte mostre. Presupun că între timp Barrier Queen a fost cerce- 
tată de-a fir a păr. 

- Da, sigur că da, spuse ea pe un ton bizar. 

- Unde este acum? Í 

- La debarcader. Femeia făcu o scurtă pauză. li voi transmite dom- 
nului Roberts că este vorba de ceva urgent. Unde să trimitem probele? 

- La institut. Direct doamnei doctor Sue Oliviera. Mulţumesc. 
Sunteţi foarte amabilă. 

- Domnul Roberts va lua legătura cu dumneavoastră cât de repede 
va putea. Legătura se întrerupse. Era clar că vrusese să scape de el. 

Ce mai însemna şi asta? 

Brusc, începură să-i tremure genunchii. Încordarea din ultimele ore 
făcu loc unei epuizări deprimate. Se sprijini de tejghea, închizând ochii 
pentru un moment. Când îi deschise iar, o văzu pe Alicia Delaware 
stând în faţa lui. 

- Ce faci aici? o întrebă neprietenos. 

Ea ridică din umeri. 

- Mă simt bine. Nu am nevoie de îngrijiri medicale. 

- Ba da. Ai nevoie. Ai căzut în apă, şi apa de aici este al naibii de 
rece. Du-te la ambulanţă, până nu ne mai pun în cârcă şi vezica ta 
înghețată. 

- Hei! Îl străfulgeră furioasă cu privirea. Nu ţi-am făcut nimic, clar? 

Anawak se desprinse de tejghea. Îi întoarse spatele și se duse la 
geamul din spate. Afară la chei era ancorat Devilfish, de parcă nimic 
nu s-ar fi întâmplat. Începuse să bureze. 

- Și ce a fost prostia aia cu ultima ta zi pe Vancouver Island? o 
întrebă. Nici nu aş fi avut voie să te iau cu mine. Am făcut-o doar 
pentru că mi-ai bocit la ureche. 

- Eu... Fata se opri. Păi da, voiam neapărat să vin cu tine. Eşti 
supărat din cauza asta? 

Anawak se întoarse spre ea. 

- Nu îmi place să fiu mințit. 

— Imi pare rău. 

- Nu, nu îţi pare. Dar totuna. De ce nu dispari şi nu ne laşi pe noi 
să ne facem treaba? Anawak își încreți buza de sus. Du-te cu Greywolf. 
El vă ia pe toți frumos de mânuță. 

- Doamne, Leon! Se apropie de el, şi el se dădu i inapoi. Am vrut 
pur ŞI simplu să ies cu tine în larg. Îmi pare rău că te-am minţit. Bine, 
mai stau câteva săptămâni aici și nu vin nici din Chicago, ci studiez 
biologia la Universitatea British Columbia. Și ce-i cu asta? Credeam 
că la urmă o să ţi se pară o păcăleală amuzantă... 

- Amuzantă? ţipă Anawak. Nu ești în toate minţile? Ce e amuzant 
în a fi tras pe sfoară? 

Anawak simți cum o ia razna, dar nu se putea opri din ţipat, cu 
toate că fata avea dreptate. Nu îi făcuse nimic. Nici cel mai mic rău. 

Delaware se trase înapoi. 

- Leon... 

- Licia, de ce nu mă lași tu pur şi simplu în pace? Dispari. 

Așteptă să plece, dar ea nu o făcu. Stătu mai departe în fața lui. 
Anawak se simţi confuz. I se învârteau toate în cap. Un moment se 
temu că picioarele i-ar putea ceda, apoi privirea i se limpezi și observă 
că Delaware îi întindea ceva. 

— Ce-i asta? mârâi. 

- O cameră video. 

— Asta văd și eu! 

- la-o. 

Anawak întinse mâna, apucă aparatul şi îl privi. O cameră Sony 
Handycam destul de scumpă, într-o husă rezistentă la apă. Turiştii, dar 
şi oamenii de ştiinţă foloseau asemenea huse atunci când exista riscul 
să se ude camera. 

— Ei, şi? 

Delaware desfăcu mâinile. 

- Credeam că vreţi să aflați de ce se întâmplă toate astea. 

— Nu ştiu de ce te-ar interesa pe tine așa ceva. 

- Termină odată și nu-ţi mai vărsa nervii pe mine! îl repezi ea. Era 
să mor acolo, şi nu au trecut decât câteva ore de atunci. Aș fi putut să 
plâng acum într-un rahat de ambulanţă, în schimb stau aici și încerc 
să dau o mână de ajutor. Vreți să aflați sau nu? 

Anawak trase adânc aer în piept. 

- Bine. 

— Ai văzut ce animale au atacat-o pe Lady Wexbam? 

- Da. Balene cenușii și cu... 

- Nu. Delaware scutură din cap nerăbdătoare. Nu ce specii. Ce indi- 
vizi! L-ai putut identifica? 

- Totul a mers prea repede. 

Delaware zâmbi. Nu era un zâmbet vesel, dar era un zâmbet. 
Femeia pe care am scos-o noi din apă a fost cu mine pe Blue Shark. E în 
stare de şoc. Dusă complet. Și totuși, eu când vreau ceva nu mă las... 

— Asta așa e. 

—... Și am văzut camera asta atârnată de gâtul ei. Era prinsă bine, 
de aceea nu s-a pierdut în apă. Oricum, când voi ați ieşit în larg, am 
reușit să vorbesc puțin cu ea. A filmat tot timpul! Chiar și când se 
apropia Greywolf. A fost cumva impresionată de el, pentru că a 
filmat mai departe, l-a filmat pe el, bineînțeles. Alicia făcu o pauză. 
Dacă îmi amintesc bine, din unghiul nostru, Lady Wexham se afla în 
spatele lui Greywolf. 

Anawak încuviință din cap. Brusc înțelese ce voia să spună 
Delaware. 

— A filmat atacul, spuse el. 

- A filmat în primul rând balenele care au atacat vasul. Nu știu câ 
de bun eşti să identifici balenele, dar trăieşti aici și cunoşti animalele. 
Iar o imagine filmată are răbdare. 

— Și tu ai uitat în mod elegant să întreb: dacă poți să păstrezi 
camera? presupuse Anawak. 

Delaware ridică bărbia și îl privi sfidătoare. 

- Ei și? 

Anawak învârti camera în mâini. 

- Bine, o să mă uit la ea. 

- Noi doi o să ne uităm la ea, preciză Delaware. Vreau să particip 
la toată povestea. Și pentru numele lui Dumnezeu, nu mă întreba de 
ce. E dreptul meu, clar? 

Anawak se holbă la ea. 

— Și, în afară de asta, adăugă ea, de acum încolo vei fi amabil cu mine. 

Anawak răsuflă şi privi îmbufnat camera. Trebuia să recunoască, 
ideea lui Delaware era cea mai bună de până acum. 

- O să mă străduiesc, mormăi. 


12 aprilie 


Trondheim, Norvegia 


Johanson primi invitația pe când se pregătea să plece la casa 
de pe lac. 

După ce se întorsese de la Kiel, îi povestise Tinei Lund despre expe- 
rimentul din simulatorul de mare adâncime. Fusese o discuţie scurtă. 
Lund era băgată până peste cap în diferite proiecte, iar timpul rămas 
şi-l petrecea cu Kare Sverdrup. Lui Johanson i se păruse puţin cam nea- 
tentă. Părea să o preocupe ceva care nu avea de-a face cu munca ei, iar 
el se dovedi plin de tact și omise să o întrebe. 

Câteva zile mai târziu îl sună Bohrmann, pentru a-l ţine la curent 
cu evenimentele. Continuaseră la Kiel experimentele pe viermi. Johan- 
son, care își făcuse deja bagajele și era tocmai pe punctul de a pleca, 
hotărî să-și amâne plecarea pentru a da un telefon și a o pune pe Lund la 
curent cu noutățile, însă ea nici nu-l lăsă să vorbească. De data aceasta, 
părea mai binedispusă. 

- N-ai putea veni zilele astea la noi? îi propuse. 

- Unde? La institut? 

- Nu, la centrul de control Statoil. Ne vizitează directorii de 
proiect. Din Stavanger. 

— Și ce să fac eu? Să le spun ălora poveşti de groază? 

- Am făcut-o eu deja. Acum sunt curioși să audă amănunte. Am 
propus să le spui tu. 

- De ce tocmai eu? 

- De ce nu? 

— Aveţi rapoartele, zise Johanson. Stive întregi. Eu nu pot decât să 
redau ce descoperă alții. 

- Tu faci mai mult, răspunse Lund. Ştii să... îţi exprimi 
sentimentele. 

Johanson rămase câteva momente fără grai. 

- Ei ştiu că nu eşti expert în forări şi nici specialist propriu-zis în 
viermi, se grăbi ea să continue. Însă ai o reputaţie foarte bună la 
NTNU, eşti neutru şi nu ai idei preconcepute, ca noi. Noi privim pro- 
blema din alte puncte de vedere. 

— Priviţi problema din punct de vedere al posibilităţii de realizare. 

- Nu doar atât! Uite, la Statoil sunt adunaţi o grămadă de oameni 
şi fiecare dintre ei se pricepe foarte bine la ceva anume, și... 

- Specialiști cu ochelari de cal. 

- În nici un caz! Lund păru indispusă. Specialiștii cu ochelari de 
cal nu au ce căuta în meseria asta. Doar că suntem cu toţii prea 
implicați. Stăm cu capul vârât în apă, Dumnezeule, cum să mă 
exprim... Ne trebuie mai multe păreri venite din afară. 

- Eu nu ştiu prea multe despre afacerea voastră. 

- Bineînțeles că nu te obligă nimeni. Lund începu să se enerveze. 
Poți să şi renunţ. 

Johanson își dădu ochii peste cap. 

- E în regulă. Nu am de gând să te las baltă. Sunt într-adevăr câteva 
noutăţi de la Kiel şi... 

— Să înţeleg că ești de acord? 

- Da. Pentru numele lui Dumnezeu. Când are loc întâlnirea asta? 

- Vor fi mai multe întâlniri în următoarea perioadă. De fapt, ne 
petrecem cam tot timpul impreună. 

- OK. Azi e vineri. La sfârșit de săptămână sunt plecat, dar luni 
aş putea... 

— Asta e... Lund se opri. Ar fi... 

- Da? întrebă Johanson lungind silabele, chinuit de presimţiri 
sumbre. 

Ea lăsă să se scurgă câteva secunde. 

- Ce planuri ai pentru weekend? îl întrebă pe ton de conversaţie. 
Te duci la lac? 

— Bine ghicit. Vrei să vii și tu? 

- De ce nu? râse ea. 

- Hoho! Și ce zice Kare de asta? 

- Nu mă interesează. Ce să spună? tăcu o secundă. Ah, la naiba! 

- De-ai fi în toate la fel de bună pe cât eşti în meseria ta, spuse 
Johanson atât de încet, încât nu fu sigur că îl auzise. 

— Sigur, te rog! Nu îți poţi amâna excursia? Ne întâlnim în două 
ore și mă gândeam că... nu e departe de aici și nici nu durează mult. 
Te vei putea întoarce cât ai clipi. Poţi pleca deseară. 

- Eu... 

- Pur și simplu trebuie să progresăm. Avem un program și știi Cât 
costă totul. Suntem deja în întârziere, pentru că... 

— Bine, bine, am zis că vin! 

- Eşti o comoară. 

— Să vin să te iau? 

- Nu, o să fiu acolo. O, mă bucur! Mulţumesc! Chiar e frumos din 
partea ta. Lund inchise. 

Johanson își privi îndurerat bagajele făcute. 


Când intră în marea sală de conferinţe a centrului de cercetare 
Statoil, incordarea din atmosferă era aproape palpabilă. Lund stătea 
impreună cu trei bărbaţi la o masă neagră lustruită, de dimensiuni exa- 
gerate. Soarele după-amiezii pătrundea în cameră, conferindu-i inte- 
riorului făcut din sticlă, oţel și tonuri închise un pic de căldură. Pereţii 
erau aproape tapetaţi cu desene tehnice și diagrame fotocopiate. 

- A sosit, anunţă doamna care îl întâmpinase și îl livră pe Johan- 
son, de parcă ar fi fost cadoul de Crăciun. Unul dintre bărbaţi se ridică 
şi îl întâmpină cu mâna întinsă. Avea păr negru, tuns scurt, și purta 
ochelari moderni. 

- Thor Hvistendahl, director adjunct al centrului de cercetare 
Statoil, se prezentă el. lertaţi-ne că nu v-am anunțat mai din timp, însă 
doamna Lund ne-a asigurat că nu aveați alte planuri. 

Johanson îi aruncă lui Lund o privire grăitoare şi scutură mâna care 
îi fusese întinsă. 

- Nu aveam într-adevăr nici un plan, zise. 

Lund zâmbi în sinea ei. Îi prezentă pe rând pe bărbaţii din încăpere. 
După cum se așteptase Johanson, unul dintre ei era de la centrala 
Statoil din Stavanger, un flăcău stângaci cu părul roşu şi ochi limpezi, 
prietenoși. Era reprezentantul consiliului managerial și făcea parte 
din comitetul executiv. 

- Finn Skaugen, bubui el strângându-i mâna. 

Cel de-al treilea, un chelios cu privire serioasă şi cute adânci în jurul 
gurii, singurul care purta cravată, se dovedi a fi superiorul direct al lui 
Lund. Se numea Clifford Stone, era scoţian şi șeful noului proiect de 
explorare. Îl salută pe Johanson rece, dând din cap. Nu părea deosebit 
de încântat de prezenţa biologului, dar ingrijorarea pe care o personi- 
fica putea fi la fel de bine o parte integrantă a fizionomiei sale. Nu 
aveai de unde şti dacă a zâmbit vreodată în viaţă. 

Johanson rosti câteva amabilităţi, refuză o cafea și se așeză. Hvis- 
tendahl trase spre el un teanc de hârtii. 

- Să trecem la subiect. Situaţia vă este cunoscută. Nu știm dacă 
într-adevăr am încurcat-o sau dacă reacționăm noi exagerat. Cunoașteți 
cumva câteva din dispoziţiile legale cu care se luptă extracția petrolieră? 

- Conferinţa Mării Nordului, ghici Johanson. 

Hvistendahl încuviinţă din cap. 

- Printre altele. Suntem supuși unei serii întregi de restricţii, 
legislaţia mediului, posibilități tehnice, și bineînţeles trebuie să ținem 
cont și de părerea opiniei publice asupra punctelor nereglementate. 
Pe scurt, ţinem cont de tot şi de toate. Greenpeace și alte organizații 
ne suflă în ceafă, dar așa trebuie să fie. Cunoaştem riscurile unei forări, 
ştim cam ce ne aşteaptă când pregătim o extracție și calculăm 
timing-ul corespunzător. 

- Adică ne descurcăm foarte bine singuri, zise Stone. 

- În general, completă Hvistendahl. E adevărat, nu orice plan 
poate fi pus în practică, şi aceasta din motivele pe care le puteţi citi 
oriunde. Structura sedimentului este instabilă, suntem în pericol să 
forăm într-o bulă de gaz, anumite construcții nu se pretează din punct 
de vedere al adâncimii apei și al curenților, tot soiul de astfel de 
probleme. În principiu, ştim ce se poate face și ce nu. Tina testează 
instalațiile la Marintek, culegem probele obişnuite, studiem zona 
acolo jos, are loc o expertiză şi apoi construim. 

Johanson se lăsă pe spate şi puse picior peste picior. 

- Însă de data aceasta planul e viermănos, observă. 


148 


ADÂNCURI 


Hvistendahl zâmbi chinuit. 

- Cum s-ar spune. 

- În cazul în care vietăţile alea joacă vreun rol, zise Stone. După 
părerea mea, nu Joacă. 

- Cum puteți şti asta? 

- Pentru că viermii nu sunt ceva nou. Sunt peste tot. 

- Nu astfel de viermi. 

- De ce? Pentru că ronţăie hidraţi? îl fulgeră el pe Johanson, 
gata de atac. Bine, dar prietenii dumneavoastră din Kiel spun că nu 
avem de ce să ne facem griji. Corect? 

- N-au spus asta. Au spus că... 

- Că viermii nu pot destabiliza gheaţa. 

- Rod din ea. 

- Dar nu o pot destabiliza! 

Skaugen iși drese vocea. Suna ca o erupție. 

— Credeam că l-am invitat pe domnul Johanson pentru că doream 
să-i auzim părerea, spuse aruncându-i lui Stone o privire piezișă. Și nu 
pentru a-i aduce la cunoștință ce credem noi. 

Stone își mușcă buza de jos, privind fix tăblia mesei. 

— Dacă am înţeles corect, Sigur spunea că între timp a primit și alte 
rezultate, spuse Lund cu un zâmbet încurajator. 

Johanson încuviinţă. 

- Vă pot schiţa pe scurt. 

- Blestemate creaturi, mormăi Stone. 

- Posibil. Geomar a mai pus alţi șase pe gheaţă și toţi s-au ingropat 
în ea cu capul în jos. Alte două exemplare au fost puse pe un strat de 
sedimente care nu conţinea hidraţi şi acelea nu au făcut absolut nimic. 
Nu au mâncat și nu au săpat. Alți doi au fost puși pe un sediment care 
nu conţinea hidraţi, dar care se afla deasupra unei bule de gaz. Nu au 
forat, însă au fost sensibil mai neliniștiți. 

— Ce s-a întâmplat cu cei care s-au băgat sub gheaţă? 

— Au murit. 

— Și cât de adânc au intrat? 

— În afară de unul singur, ceilalți au ajuns toți până la bula de gaz. 
Johanson îl privi pe Stone, care îl cerceta pe sub sprâncenele încrun- 
tate. Dar de aici putem trage doar concluzii parțiale privind compor- 
tamentul lor în libertate. Pe coasta continentală, straturile de hidrat 
aflate deasupra bulelor de gaz au grosimi de zeci, până la sute de metri. 
Straturile din simulator au abia doi metri. Bohrmann estimează că nici 
unul dintre viermi nu ar ajunge la o adâncime mai mare de trei până 
la patru metri, dar în condiţiile date nu se prea poate verifica. 

- De ce mor viermii, mai exact? întrebă Hvistendahl. 

— Au nevoie de oxigen, care se împuţinează în gaura aia îngustă. 

- Dar şi alţi viermi intră în pământ, observă Skaugen. Apoi adăugă 
cu un surâs: vedeţi, ne-am pregătit şi noi puţin, să nu stăm ca niște 
idioţi în faţa dumneavostră. 

Johanson îi întoarse zâmbetul. Skaugen era un tip pe placul lui. 

- Animalele de genul ăsta se vâră în sediment, spuse. Sedimentul 
este afânat. Conţine oxigen din belșug și, pe deasupra, aproape nici un 
animal nu sapă așa de adânc. Hidratul de metan însă e ca betonul, mai 
devreme sau mai târziu se vor asfixia. 

= Înţeleg. Vă mai sunt cunoscute și alte animale care se com- 
portă astfel? 

- Candidaţi la sinucidere? 

— Este sinucidere? 

Johanson ridică din umeri. 

— Sinuciderea presupune o intenţie. Viermii nu sunt mânaţi de 
intenţii. Sunt condiţionaţi în comportamentul lor. 

— Există de fapt animale care se sinucid? 

— Sigur că există animale care fac aşa ceva, spuse Stone. Nenorociţii 
ăia de lemingi se aruncă în mare. 

- Ba nu se aruncă, zise Lund. 

- Bineînţeles că o fac! 

Lund își puse mâna pe braţul lui. 

- Compari mere cu pere, Clifford. Multă vreme s-a presupus 
că lemingii se sinucid în masă, pentru că suna şic. Apoi au cercetat 
problema mai îndeaproape şi au constatat că animalele sunt pur şi 
simplu tâmpite. 

- 'Tâmpite? Stone se uită la Johanson. Doctor Johanson, consi- 
deraţi că desemnarea unui animal ca fiind tâmpit e o explicaţie ştiin- 
țifică uzuală? 

- Sunt tâmpiţi, continuă Lund netulburată. După cum și oamenii 
sunt tâmpiţi, când umblă în turmă. Lemingii din faţă văd foarte bine 
că se apropie de o prăpastie, dar cei din spate se inghesuie ca la un con- 
cert pop. Atâta se împing în mare, până când se oprește convoiul. 

- Există și animale care se sacrifică, spuse Hvistendahl. Or fi 
altruiste? 

- Da, dar altruismul are întotdeauna un sens, răspunse Johanson. 
Albinele acceptă să moară atunci când înţeapă, pentru că astfel contri- 
buie la apărarea stupului, respectiv a reginei. 

-În comportamentul viermilor nu se poate recunoaște vreo intenție 
de vreun fel? 

- Nu. 

- Ora de biologie, suspină Stone. Cerule mare! Faceţi din viermii 
ăştia nişte monştri, din cauza cărora nu se poate pune pe fundul mării 
o fabrică. Asta e o prostie! 

— Și încă ceva, spuse Johanson fără a-l băga în seamă pe directorul 
proiectului. Geomar ar dori să efectueze experimente proprii pe tema 
asta. Umăr la umăr cu Statoil, bineînțeles. 

- Interesant. Skaugen se aplecă în faţă. Vor să trimită pe cineva? 

- Un vas de cercetare. Sonne. 

- Foarte generos din partea lor, dar își pot face cercetările de la 


bordul lu: Tþorvaldson. 

- Plănuiesc oricum o expediție. ȘI apoi, Sonne îi este tehnic supe- 
rior lui Tborvaldson. Îi interesează în primul rând să verifice unele 
măsurători obţinute în simulatorul de mare adâncime. 

- Ce fel de măsurători? 

- Concentraţii mari de metan. Prin forările lor, viermii au eliberat 
gaz, care a ajuns în apă. Şi ar mai vrea să mai scoată câteva chintale de 
hidrat. Cu tot cu viermi. Vor să studieze totul la scară mai mare. 

Skaugen încuviinţă din cap și își încrucișă degetele. 

- Până acum am vorbit doar despre viermi, zise el. Aţi văzut înre- 
gistrările video de rău augur? 

- Chestia aia din mare? 

- Chestia din mare? râse Skaugen subțire. Drept să spun, aduce prea 
mult a film de groază. Ce părere aveţi despre ea? 

- Nu știu dacă există vreo legătură între viermi şi... creatura 
cu pricina. 

- Și dumneavoastră ce credeţi că ar putea fi? 

- N-am idee. 

- Sunteţi biolog. Nu există vreun răspuns care se impune singur? 

- Bioluminiscenţă. E ceea ce ne spune prelucrarea ulterioară a 
materialului efectuată de Tina. Orice fiinţă cunoscută, de dimensiuni 
mai mari, iese din discuţie. Așadar, orice mamifer. 

- Doamna Lund ne-a vorbit despre posibila existenţă, în acest caz, 
a unei specii de calmar de adâncime. 

- Da, am discutat despre asta, spuse Johanson. Dar este puţin pro- 
babil. Suprafaţa corpului și structura nu permit o asemenea conclu- 
zie. Și apoi bănuim că aceste animale ar trăi în cu totul alte regiuni. 

— Și atunci ce este? 

- Nu ştiu. 

Se lăsă liniștea. Stone se juca nervos cu un pix. 

- Îmi permiteţi să întreb ce fel de fabrică plănuiţi de fapt? reluă 
Johanson conversaţia pe un ton chibzuit. 

Skaugen aruncă o privire spre Lund. Ea ridică din umeri. 

- I-am povestit lui Sigur că avem în vedere o instalație subacvatică. 
Dar încă nu e stabilit dacă va fi construită sau nu. 

- Vă pricepeţi la așa ceva? întrebă Skaugen, întorcându-se spre 
Johanson. 

- Cunosc SUBSIS, răspunse Johanson. Doar de curând. 

Hvistendahl ridică din sprâncene. 

- Doctor Johanson, dacă vă mai întâlniți de două-trei ori cu noi, 
ajungeţi specialist. Știţi deja o grămadă de lucruri... 

— SUBSIS este un precursor, lătră Stone. Noi am ajuns mult mai 
departe decât SUBSIS. Şi pătrundem mai adânc, iar sistemele noastre 
de siguranță sunt mai presus de orice îndoială. 

- Noul sistem provine de la FMC Kongsberg, cel care dezvoltă 
soluţii tehnice pentru explorarea oceanului, explică Skaugen. Este o 
îmbunătățire a SUBSIS. Problema nu este dacă vrem să instalăm aşa 
ceva. Suntem nehotărâţi în ceea ce priveşte conductele. Dacă ele să 

ducă până la platformele existente sau direct până la țărm. În orice caz, 
am avea de parcurs distanţe și diferenţe de altitudine enorme. 

— Nu există şi o a treia soluţie, ca direct deasupra fabricii să stea un 
vapor de producţie? întrebă Johanson. 

- Da, dar oricum staţia de extracţie va fi la fund, răspunse 
Hvistendahl. 

- Da, câtă vreme riscurile sunt definite, putem să le evaluăm, con- 
tinuă Skaugen. Viermii aduc în ecuaţie nişte factori pe care nu îi 
cunoaștem și nu îi putem explica. Clifford are poate dreptate când 
spune că este exagerat să ne dăm peste cap programul doar pentru că 
nu putem clasifica o specie nouă sau pentru că la adâncimea aceea 
înoată o fiinţă necunoscută. Dar atâta vreme cât nu avem o certitu- 
dine, trebuie să facem tot posibilul să o obținem, doctor Johanson. Nu 
trebuie să decideţi în locul nostru, dar cu toate acestea mă întreb: ce 
aţi face în locul nostru? 

Johanson nu se simţea în largul său. Stone îl fixa cu nedisimulată 
dușmănie. Hvistendahl și Skaugen păreau interesaţi, iar chipul lui 
Lund nu trăda nimic. 

Ar fi trebuit să ne consultăm înainte, își spuse Johanson. 

Dar Lund nu insistase ca ei să cadă de acord. Poate că ea așa 
dorea. Poate că îi convenea dacă el punea deocamdată piedici în calea 
proiectului. 

Sau poate că nu. 

Johanson puse mâinile pe masă în faţa lui. 

- În principiu, eu aş construi stația, spuse. 

Skaugen și Lund îl priveau uluiți. Hvistendahl se încruntă, în timp 
ce Stone se lăsă pe spate, cu o expresie triumfătoare. 

Johanson lăsă să treacă un moment, după care adăugă: 

— Aş construi-o, însă abia după ce Geomar va face alte cercetări și 
va da undă verde. Despre creatura de pe video probabil că nu vom afla 
mare lucru. Doar un salut de la Nessie. Nici nu sunt sigur dacă ar 
trebui să ne preocupe. Decisiv este felul în care apariţia unei specii 
necunoscute, care se hrănește cu hidrat, va afecta stabilitatea coastei 
continentale și a eventualelor forări. Câră vreme acest lucru nu este 
clarificat, eu recomand amânarea proiectului. 

Stone își încreţi buzele. Lund zâmbi. Skaugen schimbă o privire cu 
Hvistendahl. Apoi îl privi în ochi pe Johanson și încuviinţă din cap. 

- Vă mulțumesc, doctor Johanson. Vă mulţumesc pentru timpul 
acordat. 

Mai târziu, după ce Sigur își pusese genţile în portbagaj şi mai dădea 
o ultimă raită prin casă, se auzi soneria. 

Deschise. Afară aştepta Lund. Începuse să plouă, și părul i se lipise 
de cap. 

- Te-ai descurcat bine, zise Lund. 

- Chiar așa? Johanson se dădu la o parte și Lund intră. Îşi dădu la 
o parte părul de pe frunte şi încuviință. 

- În fond, Skaugen se hotărâse deja. Voia doar binecuvântarea ta. 

- Cine sunt eu, să binecuvântez proiectele lui Statoil? 

- 'Ţi-am spus deja că ai o reputaţie foarte bună. Dar e vorba de mai 
mult: Skaugen va trebui să prezinte un raport pentru că oricine 
lucrează pentru Statoil sau are vreo altfel de legătură cu concernul este 
considerat părtinitor. Aşa că dorea pe cineva obiectiv, iar tu eşti stăpân 
peste tot ce viermuieşte și, în mod evident, neinteresat de construcţia 
vreunei fabrici. 

- Deci Skaugen a pus proiectul la păstrare? 

- Până când Geomar clarifică situaţia. 

— Măi să fie! 

— Şi să ştii că te place. 

— Și mie îmi place de el. 

- Da, Statoil are noroc cu oameni ca el în conducere. Lund stătea 
în vestibulul său şi își lăsă braţele să atârne. Părea ciudat de nehotărâtă 
pentru cineva care de obicei se afla în continuă mișcare, știind exact 
încotro se îndreaptă. Ochii ei cercetară încăperea. Şi unde îţi sunt baga- 
jele, de fapt? 

- De ce? 

- Nu voiai să mergi la lac? 

- Bagajele sunt în maşină. Ai avut noroc, eram pe punctul de a 
părăsi casa. O privi. Mai pot face ceva pentru tine, inainte de a mă lăsa 
pradă singurătăţii? Voi pleca! Fără alte amânări. 

- Nu voiam să te rețin. Doar să îți povestesc ce a hotărât Skau- 
gen șI... 

- Frumos din partea ta. 

— Şi să te întreb dacă oferta mai e valabilă. 

- Care? o întrebă, deși ştia deja la ce se referă. 

- Mi-ai propus să vin cu tine. 

Johanson se sprijini de peretele de lângă cuier. Avu viziunea unui 
munte de probleme apropiindu-se. 

- Am întrebat atunci şi ce ar spune Kare despre asta. 

Lund scutură enervată din cap. 

- Nu trebuie să cer voie nimănui, dacă la asta te referi. 

- Nu, nu la asta mă refer. Doar că nu aș vrea să provoc neînţelegeri. 

- Nu provoci absolut nimic, îi răspunse sfidătoare. Decid eu 
singură dacă vreau să merg cu tine la lac. 

— Te eschivezi. 

Apa îi picura din păr, scurgându-i-se pe faţă. 

— Și atunci de ce mi-ai făcut propunerea? îl întrebă. 

Da, oare de ce, își spuse Johanson. 

Pentru că mi-ar plăcea. Dar fără să strice ceva. Nu se simţea în nici 
un fel dator faţă de Kare Sverdrup. Îl irita însă disponibilitatea bruscă 
a lui Lund de a-l însoţi la lac. Acum câteva săptămâni, nu s-ar fi între- 
bat de ce. Iniţiativele sporadice, întâlnirile la masă, toate făceau parte 
dintr-un flirt continuu, înscenat de ea cu autoironie, fără a avea însă 
vreo finalitate. Dar propunerea ei de acum nu făcea parte din flirt. 

Dintr-odată știu ce îl deranjează. Și își dădu seama ce o preocupase 
pe Lund atât de intens în ultimele zile. 

- Dacă aveţi probleme, spuse Johanson, nu mă amesteca pe mine. 
De acord? Poţi veni, dar nu te folosi de mine pentru a-l pune sub pre- 
siune pe Kare. 

- Mergi cam prea departe cu gândul. Lund ridică din umeri. Bine. 
Poate că ai dreptate. Hai să o lăsăm baltă. 

- Da. 

- E mai bine așa. Trebuie să stau puţin şi să mă gândesc. 

- Aşa să faci. 

Continuau să stea nehotărâți lângă intrare. 

- Păi atunci... spuse Johanson. Se aplecă în faţă, o sărută ușor pe 
obraz și o impinse cu blândeţe afară în stradă. Apoi încuie ușa în urma 
lor. Începea să se însereze. Burniţa fără intrerupere. Va trebui să par- 
curgă pe întuneric cea mai mare parte a drumului, dar aproape că îi 
convenea. Va asculta simfonia lui Sibelius, Finlandia. Sibelius şi întu- 
nericul. Suna bine. 

- Te întorci luni? îl întrebă Lund însoţindu-l la mașină. 

- Cred că deja duminică după-amiază. 

- Putem vorbi la telefon. 

- Desigur. Ce ai de gând? 

Lund ridică din umeri. 

— Aş avea destul de lucru. 

Johanson se abţinu să mai întrebe ceva de Kare Sverdrup. În același 
moment, ea spuse: 

- Kare a plecat în weekend. S-a dus la părinţii lui. 

Johanson deschise portiera și aşteptă. 

— Nu trebuie să lucrezi tot timpul, îi spuse. 

Ea zâmbi. 

- Nu. Bineînțeles că nu. 

— Şi în afară de asta... nici nu ai putea veni cu mine. Nu ai la tine 
nimic pentru un weekend la lac. 

— Păi, ce îmi trebuie? 

= În primul rând, nişte încălțări bune. Şi nişte haine călduroase. 

Lund își privi picioarele. Purta cizme cu şiret și cu talpă groasă. 

- Ce îmi mai trebuie? întrebă. 

- Păi cum spuneam, un pulover... Johanson își mângâie barba. Mai 
am şi pe acolo câte ceva. 

- Mhm! Pentru că nu se ştie niciodată. 

- Corect. Nu se ştie niciodată. 

Johanson o privi. Apoi începu să râdă. 

-În regulă, domnișoara Complicata. Ultima ocazie să vii cu mine. 

- Complicată, eu? Lund smuci portiera din dreapta și râse. Asta 
rămâne s-o stabilim pe drum. 

Când ajunseră la drumul nesemnalizat ce ducea spre cabană era deja 
întuneric şi jeepul trecu uruind spre lac, pe sub copacii ce se conturau 
pe fundalul cerului. În faţa lor se întindea lacul ca un al doilea cer, 
culcat între arbori. Norii se răspândiseră în parte, iar stelele se reflec- 
tau în lac. În Trondheim ploua probabil şi acum. 

Johanson duse bagajul în casă și apoi ieși lângă Lund, care se oprise 
pe verandă. Scândurile scârțâiră încet. Ca de fiecare dată, se lăsă cuprins 
de liniștea ce-i înconjura, cu atât mai evidentă din cauza zgomotelor: 
fâșâit, ciripit şi pocnete ușoare, strigătul îndepărtat al unei păsări, 
mișcare prin desiş, zgomote neidentificabile. O scară mică ducea de la 
verandă spre o pajişte care cobora lin până la apă. De acolo, o punte 
strâmbă se întindea pe post de debarcader. Barca, pe care o folosea 
uneori la pescuit, stătea nemișcată. 

Lund privi în jur. 

— Și tu ești singur stăpân aici? îl întrebă. 

- De regulă. 

Lund tăcu o vreme. 

- Bănuiesc că te simţi destul de bine în pielea ta. 

Johanson râse încet. 

- De ce crezi asta? 

- Dacă nu găsești pe nimeni aici, stai de unul singur... vreau să 
spun... probabil că te simți bine în compania ta. 

- O, da! Aici mă pot purta cu mine însumi cum am chef. Pot să 
mă plac, să mă detest... 

Lund întoarse capul spre el. 

— Se întâmplă și asta? Să te detești? 

- Rar. Și când se întâmplă, atunci chiar mă detest. Hai să intrăm. 
Fac un risotto. 

Intrară. 

Johanson tăie ceapa în bucătăria mică, o căli în ulei de măsline și 
adăugă riso di carnaroli, orezul venețian pentru risotto. Amestecă boa- 
bele de orez cu o lingură de lemn pentru ca uleiul să pătrundă pe toate 
părțile, turnă supă de pasăre peste el și amestecă mai departe, să nu se 
ardă. Între timp, tăie felii niște mânătărci, le căli în unt și le lăsă să sfâ- 
râie pe flacără mică. 

Lund îl privea fascinată. Johanson ştia că ea nu e în stare să gătească. 
Nu avea destulă răbdare. Johanson deschise o sticlă de vin roșu, îl 
decantă și umplu două pahare. Procedura obișnuită. Funcționa totdea- 
una. Au mâncat, au băut, au vorbit, s-au apropiat. Urmă ceea ce urma 
de obicei, când un boem încărunţit şi o femeie tânără se întâlneau 
într-un loc singuratic și romantic. 

Automatisme idioate! 

De ce dracu” a vrut să vină cu el? 

l-ar fi plăcut ca în seara asta să lase lucrurile să-și urmeze cursul. 
Lund stătea la masa din bucătărie, îmbrăcată într-unul din puloverele 
lui şi părea așa de relaxată, cum nu o mai văzuse de mult. Trăsăturile 
feţei i se îmblânziseră. Johanson era iritat. Încercase de multe ori să se 
convingă că nu era genul lui, prea grăbită, prea nordică, cu sprânce- 
nele și cu părul ei drept, de un blond aproape alb. Acum trebuia să 
recunoască totuşi că nimic din toate astea nu era adevărat. 

Ar fi putut avea un weekend frumos şi liniștit, își spuse el. Dar a 
trebuit neapărat să complici tu totul, idiotule. 

Mâncară în bucătărie. Cu fiecare pahar, Lund devenea mai exube- 
rantă. 'Trăncăneau întruna şi mai deschiseră o sticlă. 

La miezul nopții, Johanson spuse: 

- Nu e foarte frig afară. Ai chef de un tur cu barca? 

Ea își propti bărbia în mâini și îi zâmbi. 

i de un înot? 

— In locul tău aș renunța la idee. Poate peste o lună, două. Când va 
fi mai cald. Nu, mergem până în mijlocul lacului, luăm sticla cu noi și... 

Johanson făcu o pauză. 

- Și? 

- Ne uităm la stele. 

Privirile li se întâlniră deasupra mesei din bucătărie. Johanson simţi 
cum 1 se năruie rezistența interioară. Se auzi spunând lucruri pe care 
nu ar fi vrut să le spună, se văzu abordând diversele registre și 
acţionând butoanele necesare pentru a pune in funcțiune maşinăria. 
Trezi așteptări, se convinse tot mai mult pe sine însuși și pe Lund că 
aşa trebuie să se comporte doi oameni pe un lac izolat. Își dori să o 
vadă plecată inapoi la Trondheim şi în același timp și-o dori în braţele 
sale, se apropie de ea până îi simţi răsuflarea pe faţă, își înjură soarta și 
tremură de nerăbdare în același timp. 

- Bine. Atunci să mergem. 

Afară vântul se oprise. Străbătură pontonul şi săriră în barcă. 
Aceasta incepu să se balanseze și Johanson O prinse pe Tina de braţ. Îi 
venea să pufnească în râs. Ca în filme, îi trecu prin cap. Ca într-un bles- 
temat de kitsch cu Meg Ryan. Te împiedici şi te apropii de celălalt. 
Dumnezeule! 

Era o barcă mică din lemn, pe care fostul proprietar i-o vânduse 
odată cu casa. Prora era acoperită cu scânduri, pentru a obține loc de 
depozitare. Lund se așeză turceşte deasupra, în timp de Johanson 
pornea motorul. Zgomotul făcut de motor nu deranja cu nimic pacea 
locului. Se armoniza perfect cu noaptea plină de viaţă a pădurilor, ca 
zumzetul unui bondar supradimensionat. 

Cât dură scurta călătorie nu scoaseră o vorbă. În cele din urmă, 
Johanson frână şi opri motorul. Pluteau la o distanţă considerabilă de 
casă. Lumina aprinsă de pe verandă se oglindea în apa de la mal for- 
mând fâșii ondulate. Ici şi colo se auzea câte un plescăit ușor făcut de 
peștii care săreau după insecte. Johanson se balansă spre ea, ținând în 
mâna dreaptă sticla pe jumătate plină. Barca se legăna ușor. 

- Dacă te lași pe spate, îi spuse, tot universul e al tău. Cu tot ce e 
in el. Încearcă. 

Lund îl privi cu ochii strălucind în întuneric. 

— Ai văzut vreodată stele căzătoare? 

- Da. De mai multe ori. 

— Și? Ţi-ai dorit ceva? 

— Nu sunt destul de romantic pentru aşa ceva. Se așeză pe scânduri, 
lângă ea. Am savurat doar momentul, pur și simplu. 

Lund chicoti. 

- Nu crezi în nimic, așa-i? 

- Eu sunt ultima persoană care ar crede în așa ceva. 

- Ştiu. Tu nu te bucuri de flori sau de ploaia de stele. Kare o să aibă 
viață grea. Cel mai romantic lucru care ţi se poate oferi ție este proba- 
bil o analiză a stabilităţii pentru construcţiile tehnice în mare. 

Lund îl privea în continuare. Apoi își dădu capul pe spate și se lăsă 
să alunece ușor. Puloverul i se ridică și îi descoperi buricul. 

- Chiar crezi? 

- Nu. Nu cu adevărat. 

- Crezi că nu sunt romantică. 

- Cred că până acum nu te-ai gândit cum funcționează romantismul. 

Privirile li se întâlniră din nou. 

Lung. 

Prea lung. 

Işi regăsi degetele în părul ei, le trecu încet printre şuviţe. Ea privi 
în sus spre el. 

- Poate îmi arăţi tu, îi şopti. 

Johanson se aplecă, până când între buzele lor nu mai vibra decât 
un strat subțire de aer fierbinte. Lund îi încolăci gâtul cu braţul. Ochii 
îi erau închiși. 

Sărutul. Acum. 

În mintea lui Johanson se zbăteau o mie de zgomote şi de gânduri, 
se îndeseau formând vârtejuri. Concentrarea îi dispăru. Incă așteptau 
amândoi, tensionaţi, de parcă ar fi trebuit cineva să le dea un semn, o 
aprobare, aici vă rog, în dublu exemplar, unul pentru dumneavoastră 
și unul pentru dumneavoastră. Puteţi săruta mireasa, acum puteți 
deveni pasional, cu adevărat pasional. Nu a fost rău, dar acum, vă rog, 
încercaţi să puneţi suflet! 

Fiţi pasional, vă rog. 

Ce se întâmplă? se întrebă Johanson. Ce nu e în regulă aici? 

Simţi căldura trupului ei, îi inspiră parfumul, un parfum delicios, 
imbietor, minunat. 

Dar i se părea că nimerise intr-o casă străină. Invitaţia nu era 
pentru el. 

- Nu funcționează, spuse Lund în același moment. 

Timp de câteva secunde, prins între capitulare și insistență 
încăpățânată, Johanson se simţi de parcă ar fi căzut în apă rece ca 
gheaţa. Apoi durerea trecu. Ceva se stinse în el. Restul pasiunii se 
pierdu în aerul curat de deasupra lacului și lăsă în loc o imensă uşurare. 

— Ai dreptate, spuse el. 

Se desprinseră din îmbrăţișare, încet, codindu-se, de parcă trupu- 
rile lor încă nu pricepuseră ceea ce capetele hotărâseră de mult. Johan- 
son văzu în ochii ei întrebarea pe care probabil că şi ea o citea în ochii 
lui: Cât am stricat acum? Am pierdut-o definitiv? 

- E totul în regulă? o întrebă. 

Lund nu răspunse. Se așeză în faţa ei, cu spatele la marginea bărcii. 
Atunci își dădu seama că mai ţinea încă sticla strâns în mână și i-o 
întinse. 

- Se pare, zise el, că prietenia noastră este prea puternică pentru 
dragoste. 

Ştia că sună plat şi patetic, dar afirmaţia avu efectul scontat. Începu 
să chicotească, întâi nervos, apoi vizibil ușurată. Apucă sticla, luă o 
înghițitură mare şi începu să râdă. Îşi trecu mâna peste față, de parcă 
ar fi vrut să șteargă râsul gălăgios, nepotrivit, însă hohotele i se auzeau 
printre degete și, în cele din urmă, Johanson pufni și el în râs. 

- Pfu, făcu Lund. 

Apoi tăcură destul de mult. 

- Eşti supărat? îl întrebă încet într-un târziu. 

- Nu. Tu? 

- Eu... nu, nu sunt supărată. Chiar deloc. Doar că... se opri. Totul 
este atât de încurcat. Mai ştii seara din cabina ta, pe Thorvaldson. Încă 
un minut și... vreau să zic, s-ar fi putut întâmpla, dar azi.. 

Îi luă sticla din mână și bău. 

- Nu, spuse el. Hai să fim sinceri, s-ar fi terminat tot aşa. La fel ca azi. 

- De ce oare? 

— Il iubeşti. 

Lund îşi strânse genunchii în brațe. 

- Pe Kare? 

— Pe cine altcineva? 

Lund rămase multă vreme cu privirea aţintită în întuneric, iar 
Johanson mai luă o dușcă, pentru că nu era de datoria lui să-i explice 
Tinei propriile ei sentimente. 

- Credeam că pot scăpa de așa ceva, Sigur. 

Pauză. Dacă așteaptă vreun răspuns, se gândi el, atunci va avea mult 
de așteptat. Va trebui să priceapă singură. 

- Am fost pe aceeași lungime de undă, tu și cu mine, continuă ea 
după o vreme. Nici unul din noi nu dorea o relație stabilă, așadar, pre- 
misa ideală. Dar nu am folosit niciodată această opțiune. N-am simţit 
niciodată că trebuie să se întâmple acum, neapărat, eu... n-am fost 
niciodată îndrăgostită de tine. N-am vrut niciodată să fiu îndrăgostită. 
Însă ideea că se va întâmpla odată avea farmecul ei. Amândoi ne trăim 
viaţa, fără obligaţii, fără angajamente. Chiar eram convinsă că se va 
întâmpla în curând, mi se părea că ar fi timpul! Și dintr-odată apare 
Kare și îmi spun: Doamne, o relație! Totul sau nimic. Dragostea 
inseamnă angajament, și ce avem noi este... 

- Este dragoste. 

- Credeam că este mai degrabă altceva. Ceva în sensul gripei. Nu 
mă mai puteam concentra ca lumea la munca mea, eram tot timpul cu 
mintea în altă parte, aveam pur și simplu senzația că îmi fuge pământul 
de sub picioare și asta nu se potriveşte cu viața mea, asta nu sunt eu. 

- Și te-ai gândit să profiți de opţiunea asta, până când nu îţi 
pierzi controlul. 

- Totuși, te-ai supărat! 

- Nu m-am supărat. Te înțeleg. Nici eu n-am fost niciodată 
îndrăgostit de tine. Johanson căzu pe gânduri. Te-am dorit. Şi te-am 
dorit de-adevăratelea, abia de când te-ai combinat cu Kare. Dar eu sunt 

un vânător bătrân, cred că m-a deranjat faptul că îmi disputa altcineva 
prada, m-a supărat şi m-a jignit în amorul propriu... Johanson râse 
încet. Ai văzut filmul acela minunat cu Cher şi Nicolas Cage? Moons- 
truck. Cineva întreabă de ce vor bărbaţii să se culce cu femeile? Iar 
răspunsul este: pentru că se tem de moarte. Hm! Cum am ajuns să vor- 
besc despre asta? 

- Pentru că totul derivă din teamă. Teama de singurătate, teama că 
nu te va invita nimeni și cea mai rea este teama că ai putea alege greșit, 
atunci când ai de ales. Și să nu mai poți ieși din toată povestea. În ce 
ne priveşte, între noi n-ar exista niciodată mai mult decât o legătură 
amoroasă, iar Kare... cu el n-aș putea avea decât o simplă relație. 
Nu mi-a luat mult să înţeleg. Vrei pe cineva pe care de fapt nici nu-l 
cunoşti. Îl vrei cu orice preț. Îl poți avea însă doar dacă accepți și viața 
lui, cu totul. Dar brusc devii bănuitor. 

- Alegerea s-ar putea dovedi a fi o greşeală. 

Lund încuviinţă din cap. 

- Ai fost vreodată împreună cu cineva? Cu adevărat, vreau să spun. 

- Odată, răspunse ea. Mai demult. 

- Primul tău iubit? 

- Mhm. 

- Și ce s-a întâmplat? 

- Nimic original. Pe bune. Aș vrea să am ceva teribil de povestit, 
dar adevărul este că într-o zi mi-a dat papucii și pe mine m-a apucat 
disperarea. 

- Şi după aceea? 

Lund își propti bărbia pe braţe. Arăta minunat cum stătea așa în 
lumina lunii, cu o cută adâncă între sprâncene. Totuși, Johanson nu 
simţi nici o umbră de regret. Nici pentru că incercaseră ceva, nici 
pentru că se terminase cum se terminase. 

s După aceea eu am fost cea care punea capăt fiecărei relații. 

- Îngerul răzbunării. 

- Pe naiba! Nu, uneori indivizii mă scoteau pur și simplu din sărite. 
Prea înceţi, prea drăgălași, prea opaci. Uneori am fugit ca să mă pro- 
tejez, înainte să... Ştii doar că sunt rapidă. 

- Da. Să nu ne construim o căsuță frumoasă, că ar putea veni fur- 
tuna s-o strice. 

Lund se strâmbă. 

- Prea elegiac, nu-i de mine. 

- Se poate. Dar se potriveşte. 

- Da, de potrivit se potrivește, se încruntă ea. Dar mai există și cea- 
laltă posibilitate. Construiești casa şi o distrugi tot tu, înainte să o dis- 
trugă altcineva. 

- Kare, casa. 

- Da. Kare, casa. 

Undeva un greiere începu să cânte. Altul îi răspunse din depărtare. 

- Aproape că reușiseși, spuse Johanson. Dacă în seara asta te-ai fi 
culcat cu mine, ai fi avut un motiv să îi dai papucii lui Kare. 

Lund nu răspunse. 

- Crezi că te-ai fi putut păcăli singură în halul ăsta? 

- Mi-aş fi spus că stilul meu e mai degrabă să am o legătură cu tine, 
decât să intru într-o relație care mă paralizează. Dacă mă culcam cu 
tine, mi-aş fi... confirmat-o cumva. 

- Ţi-ai fi cucerit confirmarea? 

- Nu. Il fulgeră furioasă. Te-am dorit, indiferent dacă mă crezi 
sau nu. 

- E în regulă. 

- Nu erai un pion care să mă ajute să fug. N-am vrut să te... 

- În regulă, în regulă! Johanson ridică mâinile. Eşti doar 
îndrăgostită. 

- Da, mârâi ea. 

- Nu așa în silă. Mai spune o dată. 

- Da. Dada! 

- Ceva mai bine. Johanson râse. Și acum, după ce te-am întors pe 
dos și am văzut amândoi ce fricoasă ești, poate că ar trebui să golim 
restul sticlei în cinstea lui Kare. 

Ea îi zâmbi cu jumătate de gură. 

- Nu ştiu ce să zic. 

— Incă nu ești sigură? 

- Când, cum. Sunt... derutată. 

Johanson schimbă sticla dintr-o mână în alta. Apoi spuse: 

- Și eu am demolat odată o casă, Tina. Sunt ani de-atunci. Locata- 
rii mai erau înăuntru. Au avut câteva răni, însă mai târziu s-au vinde- 
cat. Cel puţin unul dintre ei. Nici până astăzi nu știu dacă am făcut 
ce trebuia. 

- Cine a fost celălalt locatar? 

- Soţia mea. 

Lund ridică din sprâncene. 

- Ai fost căsătorit? 

- Da. 

- Nu mi-ai spus niciodată. 

- Multe nu ţi-am spus. Mi se pare de-a dreptul reconfortant să nu 
mărturiseşti unele lucruri. 

- Ce s-a întâmplat? 

- Ce se întâmplă de obicei. Johanson ridică din umeri. Divorţezi. 

- De ce? 

- Aici e aici. N-am avut cu adevărat un motiv. Fără drame, fără far- 
furii sparte. Doar senzația că aș putea rămâne fără aer. Şi, în realitate, 
teama că aş putea... deveni dependent. Vedeam apropiindu-se de mine 
o familie, copii şi o potaie băloasă în curte, mă vedeam având respon- 
sabilități, iar copiii și potaia, şi responsabilitățile mi-au distrus dragos- 
tea bucăţică cu bucăţică... Pe vremea aceea, mi s-a părut foarte înţelept 
să mă despart de ea. 

- Și acum? 

- Acum mă gândesc că asta a fost poate singura greșeală pe care am 
făcut-o în viața mea. Căzut pe gânduri, Johanson privi apa. Apoi se 
îndreptă și ridică sticla. În acest spirit: cheerio! Fă ce trebuie să faci. 

- Nu știu ce să fac, şopti ea. 

- Nu te lăsa cuprinsă de teamă. Ai dreptate, ești rapidă. Fu mai 
rapidă decât teama. Johanson o privi. Eu nu am fost suficient de rapid. 
Orice hotărâre pe care o iei fără să-ți fie teamă e hotărârea cea bună. 

Lund zâmbi. Apoi se întinse și apucă sticla. 


Spre uimirea lui Johanson, rămaseră întregul weekend la lac. În 
noaptea romanțţei lor eşuate crezuse că se vor întoarce a doua zi la 
Trondheim, dar nu se întâmplă așa. Lucrurile se limpeziseră. Eternul 
flirt se spulberase. Făcură plimbări, povestiră și râseră, nu se gândiră 
la universităţi, insule de forare şi viermi, iar Johanson găti cele mai 
bune spaghetti bolognese din viaţa lui. 

Se dovedi a fi unul din cele mai frumoase weekenduri la lac de care 
1ȘI putea aminti. 

Duminică seara se întoarseră. Johanson o lăsă pe Lund în faţa casei. 
Se sărutară scurt și prietenește. Preţ de câteva clipe, în timp ce intra în 
casa lui de pe Kirkegata, Johanson resimți, pentru prima dată după 
mulți ani, diferența dintre a trăi singur Și a te simţi singur. Îşi lăsă 
sentimentul la intrare. Îndoielilor și amărăciunii nu le dădea voie să 
pătrundă nici un pas mai departe. 

Îşi duse geamantanul în dormitor. Ca şi în sufragerie, avea și aici 
un televizor. Îi dădu drumul și zapă, până nimeri peste inregistrarea 
unui concert de la Royal Albert Hall. Kiri Te Kanawa cânta arii din 
La Traviata. Johanson începu să despacheteze fredonând încet şi incer- 
când să se hotărască asupra băuturii de seară obligatorii. 

După o vreme muzica se opri. 

Distras de dificultăţile întâmpinate la împăturirea unei cămăși, nu 
sesiză imediat că se terminase concertul. Se lupta cu o mânecă rebelă, 
în timp ce în fundal se auzeau ştirile. 

. Anunţă Chile. Nu s-a confirmat nici o legătură între dispariția 
familiei norvegiene şi alte incidente similare, care se pare că au avut 
loc în același timp pe coasta peruană și cea argentiniană. Tot acolo, în 
ultimele săptămâni, mai multe bărci pescărești au dispărut sau au fost 
văzute mai târziu plutind în derivă. Până la această oră nu a fost găsit 
nici un membru al echipajelor. Familia formată din cinci membri ieșise 
în larg pe vreme frumoasă, la bordul unui trauler de pescuit.“ 

Se împăturește mâneca spre dreapta, se întoarce înauntru. Ce spu- 
neau la televizor? 

„În acest timp, Costa Rica consemnează o invazie de meduze de 
dimensiuni neobișnuite. Mii de ssphonopbora din genul Physalia pbysa- 
lis au apărut în imediata apropiere a țărmului. Se spune că paisprezece 
oameni și-au pierdut viaţa în urma întâlnirii cu aceste animale veni- 
noase și mai mulţi au fost răniţi, printre aceștia numărându-se și doi 
englezi și un cetățean german. Numărul persoanelor care au fost date 
dispărute nu se cunoaște. Oficiul costarican pentru străini a convocat 
o şedinţă de criză, însă a infirmat veștile despre închiderea plajelor 
pentru turiști. Deocamdată s-a anunţat că nu există nici un pericol. 

Johanson rămase nemișcat, cu mâneca în mână. 

- Tâmpiţii dracului, mârâi printre dinţi. Paisprezece morți. Ar fi 
trebuit să închidă zona de mult. 

„Incidente provocate de bancuri de meduze au avut loc și pe coasta 
australiană. Se pare că este vorba de meduze cubozoa, la fel de otrăvitoa- 
re. Autorităţile avertizează populaţia să nu intre în mare. În ultimii 
o sută de ani, șaptezeci de persoane au murit în Australia din cauza 
veninului de cubozoa, înregistrându-se astfel mai multe decese decât 
în cazul atacurilor rechinilor. Și din Canada de vest au fost anunţate 
accidente pe mare, având victime umane. Nu se cunoaște cauza exactă 
a scufundării mai multor vapoare cu turiști. Se pare că vapoarele s-au 
ciocnit dintr-o eroare de navigaţie.“ 

Johanson se întoarse. Crainica tocmai lăsa foaia din mână și ridica 
privirea afișând un zâmbet golit de orice expresie. 

- Și acum alte ştiri ale zilei, pe scurt. 

Physalia physalis, î iși spuse Johanson. 

Îşi aminti de o femeie din Bali, pe care o văzuse culcată în nisip, 
scuturată de convulsii. El însuşi nu intrase în contact cu animalul. Nici 
femeia nu atinsese meduza. Pescuise ceva cu vârful bățului din apa 
mică de la mal, în timp ce se plimba. Ceva ce femeii i se păruse de o 
frumusețe unică, o velă eterică, grăbită. Prudentă, avusese grijă să 
păstreze distanța. O întorsese de câteva ori pe o parte și pe alta până 
când se umpluse de nisip, pierzându-și atractivitatea și farmecul, și apoi 
făcuse greșeala aia prostească... 

Physalia physalis sau corabia portugheză făcea parte din specia 
Siphonopbora, prea puţin studiată. La drept vorbind, nici nu era o 
meduză în sensul clasic, ci o colonie înotătoare formată dintr-o mul- 
titudine de indivizi minusculi, sute și mii de polipi, având cele mai 
diverse sarcini. Vela lor albastră sau purpurie umplută cu gaz care se 
înălța din apă le permite să navigheze pe vânt ca un iaht. Ce era sub 
velă, nu se vedea. 

Dar o simţeai, de îndată ce călcai în ea. 

Deoarece corabia portugheză trage după ea o perdea de tentacule, 
ce pot atinge și 50 de metri lungime, prevăzute cu sute de mii de celule 
conidocile, acoperite de antene. Structura și funcția acestor celule 
reprezintă o creație de vârf a evoluţiei, un arsenal de arme foarte efi- 
ciente. Fiecare celulă adăposteşte în interior o capsulă cu un furtun 
rulat, care se termină într-un vârf ca un harpon, întors spre interior 
ca degetul unei mănuși. Cea mai ușoară atingere pune în mișcare un 
proces de o precizie înmărmuritoare. În momentul în care antena înre- 
gistrează contactul, furtunul se derulează și țâșnește spre exterior cu o 
presiune echivalentă cu cea a exploziei a șaptezeci de cauciucuri sub 
presiune. Mii de harpoane acoperite de cârlige străpung pielea victimei 
injectându-i subcutanat un amestec de diferite feluri de albumină și 
proteine, care atacă, în același timp, globulele de sânge şi celulele ner- 
voase. Urmarea este contractarea imediată a musculaturii. Dureri de 
parcă te-ar fi ars un fier înroșit îţi sfredelesc carnea, stare de șoc, opri- 
rea respirației, apoi stop cardiac. Dacă ai norocul să te afli lângă țărm 
și primeşti rapid îngrijiri, supravieţuieşti contactului. Scafandrii și 

înotătorii care nimereau în încurcătura de tentacule plutitoare departe 
in larg nu aveau aproape nici o șansă. 

Femeia din Bali nu făcuse decât să atingă cu degetul unui picior băţul 
pe care se depusese puțină otravă. Chiar şi cantitatea aceea infimă fusese 
de ajuns pentru ca ea să nu mai poată uita nicicând întâlnirea aceea. 

Cu toate acestea, corabia era nevinovată în comparaţie cu Chironex 
Jleckeri, meduza-cutie din Australia. 

În istoria evoluţiei, natura s-a întrecut pe sine în crearea unor teri- 
bile amestecuri de otravă. În cazul meduziei-cutie şi-a dovedit î intreaga 
măiestrie. Otrava unui singur animal ar putea omori două sute cinci- 
zeci de oameni. Substanţa bloca centrii nervoși și provoca instanta- 
neu leşinul. Celor mai multe victime, inima le cedează și se îneacă în 
decurs de câteva minute sau chiar secunde. 

În timp ce privea fix televizorul, Johanson se gândea la toate acestea. 

Cineva prostea oamenii. Mai existaseră vreodată paisprezece morți 
în apropierea vreunui țărm, nemaivorbind şi de răniţi, în doar câteva 
săptămâni? Din cauza unei singure specii de meduze? Şi ce era cu cea- 
lalră poveste, cu dispariţia vapoarelor? 

Corăbii portugheze în America de Sud. Meduze-cutie în Australia. 

Invazie de viermi în Norvegia. 

Nu trebuie să aibă neapărat o semnificație, își spuse. Meduzele apar 
adesea în bancuri, peste tot în lume. Nu există vară să nu facă pro- 
bleme. Dar viermii... era cu totul altceva. 

Puse la loc ultimele articole de îmbrăcăminte, închise televizorul 
și se duse în sufragerie să asculte muzică sau să citească. 

Dar Johanson nu își puse nici un CD și nici nu luă vreo carte. Se 
plimbă o vreme de colo-colo, se duse la geam şi privi afară spre strada 
luminată de felinare. 

Fusese atâta liniște la casa de pe lac! 

Era liniște pe Kirkegata. 

Când era prea multă liniște, de obicei ceva nu era în ordine. 

Aiurea, își spuse Johanson. Ce legătură avea Kirkegata cu toate astea? 

Își turnă un pahar de grappa, gustă şi încercă să uite emisiunea 
de ştiri. 

Se gândi pe cine ar fi putut suna. 

Knut Olsen. Și el era biolog la NTNU. Johanson ştia că Olsen se 
pricepe la meduze, corali și anemone. Și, în plus, îl putea întreba și 
despre vasele dispărute. 

Olsen răspunse la al treilea apel. 

- Dormeai deja? întrebă Johanson. 

- M-au ţinut treaz copiii, zise Olsen. A fost ziua lui Marie, a împli- 
nit cinci ani. Cum a fost la lac? 

Olsen era un familist veșnic binedispus, care ducea o viaţă burgheză 
atât de corectă, încât pe Johanson îl apuca groaza. Nu se întâlneau 
niciodată în viaţa particulară, cu excepţia pauzelor de masă. Dar era 
un tip de treabă și avea umor. Trebuia să aibă simţul umorului. Altfel 
n-aveai nici o şansă să suporţi cinci copii și duzini de neamuri omni- 
prezente, opină Johanson. 

- Ar trebui să vii pe acolo odată, îi răspunse. Era o figură de stil. 
La fel de bine îi putea spune că ar trebui să îşi arunce în aer mașina sau 
să-i vândă pe doi dintre copii. 

- Desigur, spuse Olsen. O să vin cândva. 

- Ai văzut știrile? 

Se lăsă o scurtă pauză. 

- Te referi la meduze? 

- Bingo! Mă gândeam eu că te procupă. Ce se întâmplă cu ele? 

- Ce să se întâmple? Invazii au loc tot timpul. Broaște, lăcuste, 
meduze... 

- Mă refer strict la Physalia physalis şi la Chironex fleckeri. 

- Asta este neobișnuit. 

- Eşti sigur? 

- Neobișnuit este faptul că e vorba tocmai de cele mai periculoase 
specii de meduze din lume. Și informaţiile de la știri sunt de-a drep- 
tul ciudate. 

- Șaptezeci de morţi în o sută de ani, observă Johanson. 

- Aiurea, pufni Olsen dispreţuitor. 

- Mai puțin? 

- Mai mult! Mult mai mulți, vreo nouăzeci, dacă pui la socoteală 
și Golful Bengal, și Filipinele. Despre cifra neoficială nici să nu mai 
vorbim. Bineinţeles că Australia are probleme de când lumea cu ches- 
tia aia mucilaginoasă, exact cu Chironex fleckeri, meduzele-cutie. Îşi 
depun ouăle la nord de Rockhampton, unde se varsă râurile în mare. 
Aproape toate accidentele au loc în apă mică. În trei minute eşti mort. 

- E sezonul lor? 

- În ceea ce privește Australia, da. Din octombrie până în mai. În 
Europa bestiile alea te calcă pe nervi, când mori de cald pe plajă. Am 
fost la Menorca anul trecut și copiii abia de s-au putut juca pentru că 
peste tot zăceau tone întregi de Velella... 

- Ce zăcea peste tot? 

- Velella velella. Meduze cu pânze. Foarte drăguţe, atunci când nu 
stau şi se împut la soare. Sunt mici, violet. Nici nu îţi poți imagina. 
Toată plaja era mov. Le luau cu lopeţile și cu greblele, și le băgau în 
sute de saci, iar din mare veneau tot timpul altele. Știi că eu sunt un 
fan al meduzelor, dar și pentru mine a fost prea mult, la un moment 
dat. De dimineaţa până seara auzeam numai țipete. Oricum, în Europa 
avem problema meduzelor doar în august sau în septembrie, însă down 
under este, bineînțeles, pe dos. E într-adevăr ciudat ce se întâmplă în 
apele Australiei. 

- Ce anume e ciudat? 

- Faptul că aceste meduze, Chironex fleckeri, pot fi întâlnite în apro- 
pierea țărmului, unde apa e mică. Departe de țărm nu prea sunt. Și în 
nici un caz pe insulele situate în faţa Marii Bariere de Corali. Am auzit 
însă că sunt și acolo. Cu Velella este chiar pe dos. În mod normal 
trăiesc în ocean. Nu am aflat nici până azi ce le mână la țărm o dată la 
câțiva zeci de ani. Știm prea puţine despre meduze. 

- Plajele nu sunt protejate prin plase? 


164 


ADÂNCURI 


Olsen izbucni în râs. 

- Da, mare scofală, nu ajută cu nimic. Meduzele rămân prinse în 
plase, iar tentaculele se desprind și trec printre ochiuri. Atunci chiar 
că nu le mai vezi deloc. Olsen făcu o pauză. De ce te interesează atât 
de tare? Ştii şi tu destule lucruri pe tema asta. 

- Da, dar tu ştii mai multe. Vreau să ştiu dacă avem într-adevăr de-a 
face cu anomalii. 

- Poți să pui pariu, mârâi Olsen. Fii atent, apariția meduzelor e 
legată intotdeauna de temperaturi ridicate ale apei şi de dezvoltarea 
planctonului. Ştii doar, când se încălzește, planctonului îi merge bine, 
iar meduzele se hrănesc cu plancton, așa că asta e povestea. De aceea 
creaturile apar vara târziu în cete şi câteva săptămâni mai târziu dispar. 
Ăsta este mersul lucrurilor. Așteaptă și-ai să vezi. 

În fundal se auziră urlete. Joahanson se întrebă oare când se duc la 
culcare copiii lui Olsen și dacă, de fapt, se culcă vreodată. De câte ori 
vorbise la telefon cu Olsen, scandalul era în toi. 

Olsen strigă ceva despre terminat cearta și împăcat. O vreme scan- 
dalul fu și mai mare, apoi tatăl reveni la telefon. 

— Scuză-mă. Cadourile. Se ceartă pe ele. Dacă vrei să știi părerea 
mea, aceste probleme cu meduzele apar din cauza deversării exagerate 
de îngrășăminte în mare. Noi suntem de vină. Îngrășămintele stimu- 
lează înmulțirea planctonului etc. Dacă vântul bate apoi de la vest sau 
de la nord-vest, atunci ne trezim cu ele la ușă. 

- Da, însă astea sunt invaziile normale. No: vorbim aici de... 

- Aşteaptă. Voiai să ştii dacă avem de-a face cu o anomalie. Răspun- 
sul este: da! Şi anume cu una pe care nu o recunoaştem ca fiind ano- 
malie. Ai plante în casă? 

- Poftim? Ă... da. 

- Un palmier yucca? 

- Da. Doi. | 

- Anomalii. Inţelegi? Palmierii yucca au fost importați, şi ghici de 
către cine. 

Johanson dădu ochii peste cap. 

- Sper că nu începi să vorbeşti acum de o invazie de palmieri yucca. 
Palmierii mei sunt pașnici. 

- Nu mă refer la asta. Vreau să spun că nu mai suntem în măsură 
să spunem ce este natural și ce nu. În anul 2000, am fost în Golful 
Mexic să studiez invazia de meduze. Efectivul local de pește era 
amenințat de bancuri de meduze. Pătrunseseră în locurile de depunere 
a icrelor din Louisiana, Mississippi și Alabama, şi mâncau larvele și 
ouăle peştilor, și mai mâncau şi tot planctonul. Cea mai mare pagubă 
a făcut-o o specie care nici nu avea ce căuta aici: o meduză australiană 
din Pacific. De import. 

- Biologie de invazie. 

- Exact. Au distrus lanţul trofic şi au influenţat pescuitul. O catas- 
trofă. Cu câţiva ani înainte, o catastrofă a ameninţat și Marea Neagră 
pentru că în anii 1980 un vapor comercial adusese în apa de balast 
meduze din ordinul Lobata. Nu aveau ce căuta acolo şi Marea Neagră 


165 


FRANK SCHĂTZING 


a fost luată prin surprindere și s-a trezit în găleată. Acum acolo se 
zbenguie peste opt mii de meduze pe kilometrul pătrat şi ştii ce 
înseamnă asta? 

Olsen se înfierbânta vorbind. 

- Şi acum chestia asta cu corăbiile portugheze. Au apărut din 
Argentina, ăsta nu e teritoriul lor. America Centrală da, şi Peru, poate 
și Chile, dar mai jos? Paisprezece morţi dintr-o lovitură! Asta sună a 
atac. De parcă ar fi fost luaţi prin surprindere. Și apoi Chironex fle- 
ckeri. Ce fac aşa departe în larg? De parcă cineva le-ar fi adus acolo 
printr-o vrajă. 

- Ce mă uimeșşte pe mine, spuse Johanson, este faptul că este vorba 
tocmai de cele mai periculoase specii. 

- Întocmai, spuse Olsen tărăgănat. Dar nu suntem în America, nu 
te lansa într-o teorie a conspirației. Mai există și altă explicație pentru 
înmulțirea problemelor. Unii dau vina pe El Niño, alții pe încălzirea 
climei. În Malibu au necazuri cu meduzele cum nu au mai avut de 
decenii întregi, la Tel Aviv și-au făcut apariția exemplare uriașe. 
Încălzirea globală, importul, toate au sens. 

Johanson abia dacă îl mai auzea. Olsen spusese ceva ce nu îi mai 
ieşea din cap. 

De parcă cineva le-ar fi adus printr-o vrajă. 

—... Se împerechează în apele mici, tocmai zicea Olsen. Și încă 
ceva: dacă ăia vorbesc de o cantitate neobişnuită de meduze, atunci 
nu este vorba de mii, ci de milioane şi milioane. Și nu au nimic sub 
control. Acolo nu au murit paisprezece oameni, ci mult mai mulți, 
îţi garantez eu. 

- Mhm. 

- Tu mai asculți ce spun? 

- Bineînţeles. Mult mai mulţi. Cred că acum tu te lansezi într-o 
teorie a conspirației. 

Olson râse. 

- Aiurea. Dar sunt anomalii, da. La o privire superficială, ar putea 
părea un fenomen care se repetă ciclic, însă eu cred altceva. 

- Ce simţ tu? 

- Eu simt că îmi iubesc nevasta. Părerea asta mi-o dictează capul. 

- Bine. Mulţumesc. Voiam doar să-ți aud părerea. 

Se gândi. Să îi spună lui Olsen despre viermi? Dar nu era problema 
lui. Poate că Statoil nu ţinea acum în mod deosebit ca acest subiect să 
fie dezbătut public, iar Olsen vorbea un pic cam mult. 

- Ne vedem mâine la prânz? întrebă Olsen. 

- Da. Mi-ar face plăcere. 

- Încerc să mai aflu ceva pe tema asta. Am sursele mele despre 
meduze. 

- Bine, zise Johanson. Ne vedem mâine. 

Închise telefonul. Abia acum îşi aminti că vrusese să îl întrebe pe 
Olsen şi ce credea despre navele dispărute. Dar nu vru să mai sune o 
dată. Va afla mâine destule. 


166 


ADÂNCURI 


Se întrebă dacă invazia de meduze l-ar fi obsedat la fel de tare şi în 
cazul în care n-ar fi ştiut de viermi. 

Nu. Probabil că nu. Nu meduzele erau problema. 

Problema erau legăturile dintre toate aceste întâmplări. În cazul în 
care exista vreo legătură. 


A doua zi dimineaţă, imediat după ce Johanson ajunse la birou, 
trecu să-l vadă pe Olsen. Pe drum spre NINU, ascultase știrile și nu 
aflase mai mult decât știa deja: oameni și bărci dispăruseră în diferite 
părți ale lumii. Speculaţii se făceau destule, dar nimeni nu dădea o 
explicaţie adevărată. 

Johanson avea primul curs de la zece. Avea timp destul ca să veri- 
fice mailurile și să vadă ce-i venise prin poștă. Afară ploua cu găleata. 
Peste Trondheim se întindea un cer de un gri plumburiu. Johanson 
aprinse becul şi se retrase cu un pahar de cafea în spatele biroului 
pentru a se trezi în liniște, când Olsen băgă capul pe ușă. 

- Nebunie, nu? zise acesta. Nu se mai termină. 

- Ce nu se termină? 

- Ei, o veste proastă după alta. Nu asculți știrile? 

Johanson rămase un pic pe gânduri. 

- Te referi la bărcile dispărute? Și eu voiam să te întreb despre ele. 
Jeri, cu atâtea meduze, am uitat. 

Olsen scutură din cap și intră în birou. 

- Mă gândeam că îmi vei oferi şi mie o cafea, spuse musafirul, în 
timp ce privea interesat în jur. Una din calitățile lui Olsen, deopotrivă 
folositoare şi solicitante, era curiozitatea lui. 

- Hai alături, spuse Johanson. 

Olsen întredeschise ușa care dădea în biroul alăturat și comandă în 
gura mare o cafea. Apoi se așeză, continuând să cerceteze totul cu pri- 
virea. Secretara intră, îi trânti aproape cana de cafea pe birou și îl onoră 
pe Johanson cu o privire nimicitoare înainte de a se întoarce în camera 
de alături. 

- Dar ce are? se miră Olsen. 

— Eu îmi iau totdeauna singur cafeaua, spuse Johanson. Cana e 
chiar alături, lapte, zahăr, căni. 

- Sensibilă doamna, așa-i? Îmi pare rău. Săptămâna viitoare Îi aduc 
biscuiţi de casă. Soţia mea face niște biscuiţi grozavi. Olsen sorbi cu 
zgomot din cafea. Tu chiar nu ai auzit ştirile, zici? 

- Ba da, le-am auzit în maşină venind încoace. 

- Acum zece minute a fost o ştire specială pe CNN. Ştii televizo- 
rul ăla mic de la mine din birou, e deschis tot timpul. Olsen se aplecă 
în față. Lumina plafonierei se oglindi în începutul lui de chelie. 

- În apropierea Japoniei, o cisternă petrolieră a sărit în aer și s-a 
scufundat. În același timp, în Strâmtoarea Malakka două vase-contai- 
ner s-au ciocnit cu o fregată. Unul din vasele-container se scufundă, 
celălalt nu mai poate fi manevrat și pe fregată e incendiu. O fregată 
militară. A avut loc o explozie. 

- Dumnezeule! 

- Și totul doar în dimineaţa asta. 

Johanson își încălzea palmele de la cana de cafea. 

- În ceea ce priveşte Strâmtoarea Malakka, nu mă surprinde nimic, 
spuse el. E de mirare că acolo nu se întâmplă mai multe. 

- Da, dar este o coincidenţă teribilă, nu? 

Trei strâmtori concurau pentru titlul de cea mai circulată cale mari- 
timă a lumii, Canalul Mânecii, Gibraltarul şi Malakka, cea care era o 
parte a drumului maritim din Europa spre Asia de Sud-Est și Japonia. 
Problema navigaţiei comerciale mondiale consta printre altele în 
importanța acestor strâmtori. Numai Malakka era traversată într-o 
singură zi de circa 600 de petroliere mari şi cargoboturi. În unele zile 
se întâmpla ca până la 2 000 de vapoare să traverseze apele dintre 
Malaysia și Sumatra. Strâmtoarea era lungă de 400 de kilometri, dar 
în unele locuri nu era mai lată de 27 de kilometri. India și Malaysia 
cereau insistent căpitanilor de petroliere să ocolească prin Strâmtoa- 
rea Lombok, situată mai la sud, însă nimeni nu o făcea. Ocolul micșora 
profitul. Astfel încât aproape 15 la sută din comerțul mondial se înghe- 
suia în continuare prin Strâmtoarea Malakka și cele învecinate. 

— Se ştie, de fapt, ce s-a întâmplat acolo? 

- Nu. Ştirea s-a dat abia de câteva minute. 

- Groaznic. Johanson bău o înghiţitură. Ce e cu povestea aia cu 
bărcile dispărute? 

- Cum? Nici asta nu ştii? 

— Altfel nu aş întreba, răspunse Johanson cam arțăgos. 

Olsen se aplecă în față și cobori vocea. 

— Se pare că în America de Sud dispar de mai multă vreme pescari 
și bărci mici de pescuit. Pe partea Pacificului. Nu s-a prea vorbit pe 
tema asta, cel puţin nu în Europa. Se pare că totul a Început în Peru. 
Prima dată a dispărut un pescar. I-au găsit barca abia după câteva zile. 
Plutea în larg. O barcă mică de papură. Au crezut întâi că a fost 
măturat de un val, însă de săptămâni întregi vremea fusese tare liniștită 
în regiune. După care, faze din astea s-au repetat ca pe bandă rulantă. 
În cele din urmă a dispărut un trauler mic. 

- De ce nu s-a auzit nimic despre asta, pentru numele lui 
Dumnezeu? 

Olsen își desfăcu braţele a neputinţă. 

- Pentru că aşa ceva nu se anunţă de bunăvoie. Turismul e mult 
prea important. Şi în plus se întâmplă departe, in regiuni unde trăiesc 
mulți oameni cu părul negru, care, pentru noi, arată toți la fel. 

- Au anunţat faza cu meduzele. Şi asta s-a întâmplat departe. 

- Te rog frumos! Este o mare diferență. Aici au murit cinstiţi turiști 
americani şi un german, şi mai știu eu cine. Acum a dispărut o familie 
de norvegieni lângă Chile. S-au aventurat în larg cu o barcă pescărească, 
însoţiţi de un ghid local. Pescuit în larg. Şi au dispărut! Norvegieni, 
Dumnezeule, oameni blonzi, valoroşi, despre ei trebuie să relatez. 

- Da, da, am priceput. Johanson se lăsă pe spate. Și nu s-a primit 
nici un mesaj radio? 

- Nu, Sherlock Holmes. Câteva SOS-uri. Atâta tot. La cele mai 
multe din bărcile dispărute, tehnologia de ultimă oră se rezuma la 
motorul de bord. 

- Nici o furtună? 

- Doamne, nu! Nimic din ce ar putea scufunda o barcă. 

— Și ce se întâmplă în faţa Canadei de Vest? 

- Vapoarele despre care se crede că s-ar fi ciocnit? Habar n-am. 
Cineva spunea că ar fi dat peste vreo balenă prost dispusă. Ce ştiu eu? 
Lumea e misterioasă şi crudă, și tu mă cam pui pe gânduri cu întrebările 
tale. Mai dă-mi o cafea... ba nu, stai că-mi iau singur. 


Olsen se lipise de biroul lui Johanson ca marca de scrisoare. Când 
se sătură în sfârşit de cafea și plecă, Johanson se uită la ceas. Până la 
începerea cursului mai erau doar câteva minute. 

O sună pe Lund. 

- Skaugen a intrat în contact cu alte societăţi de explorare, spuse 
ea. Din toată lumea. Vrea să ştie dacă se confruntă cu fenomene 
asemănătoare. 

- Cu viermi? 

- Exact. Și presupune că asiaticii ştiu cel puţin la fel de multe despre 
creaturile alea, cât știm și noi. 

- Cum aşa? 

- Adu-ţi aminte ce spuneai. Asia îşi încearcă puterile în extracția 
hidraţilor de metan. Nu asta ţi-a spus omul tău din Kiel? Skaugen a 
tatonat firmele cu pricina. 

Nu e o idee rea, își spuse Johanson. Skaugen adunase unu și cu unu. 
Dacă viermii erau chiar aşa de înnebuniți după hidraţi, trebuie să fi 
fost remarcaţi în special acolo unde şi omul era nebun după metan. Pe 
de altă parte... 

- Asiaticii nu îi vor da lui Skaugen informaţiile mură în gură, spuse 
el. Le vor ţine pentru ei, aşa cum va face și el. 

Lund păstră un moment de tăcere. 

- Vrei să spui că nici Skaugen nu le-ar spune ce știe? 

- Poate nu tot. Și nu acum. 

— Care ar fi alternativa? 

- Păi... Johanson îşi căută cuvintele. 

- Nu vreau să vă fac proces de intenţie, dar să presupunem că îi 
vine cuiva ideea să forţeze construirea unei fabrici subacvatice, cu toate 
că acolo jos mișună nişte chestii necunoscute. 

- Nu facem aşa ceva. 

- Să presupunem doar. 

- Skaugen îți urmează sfatul, ai auzit. 

- Asta îl onorează. Dar aici e vorba de bani, așa-i? Ar putea adopta 
o poziţie de genul: Viermi? Nu ştim nimic. N-am văzut nimic. 

— Și să construiască totuși? 

- Poate să nu se întâmple nimic. Și dacă totuși se întâmplă, vreau 
să zic, poţi aresta pe cineva pentru neajunsuri tehnice, dar nu pentru 

dihănii mâncătoare de metan. Cine să mai demonstreze atunci că vier- 
mii fuseseră descoperiţi înainte? 

- Statoil nu ar muşamaliza aşa ceva. 

- Hai să nu vorbim despre voi. Dacă japonezii, de exemplu, ar pune 
pe picioare exportul de metan, ar da lovitura. S-ar scălda în bani. Tu 
crezi că, în condiţiile astea, asiaticii vor juca cu cărțile pe masă? 

Lund ezită. 

- Nu. 

- Și voi? 

— Asta nu ne-ajută cu nimic acum. Trebuie să aflăm asta de la ei, 
înainte ca ei s-o afle de la noi. Ne trebuie observatori independenți. 
Oameni care nu pot fi puși în legătură cu Statoil. De exemplu... Păru 
să cugete. Apoi spuse: Nu te-ai putea interesa tu puţin? 

- Cum, eu? La societăţile petroliere? 

- Nu, la institute, universităţi, la oameni precum cei din Kiel. 
Hidraţii de metan nu se studiază la scară mondială? 

- Ba da, dar... 

- Şi la biologi. Biologi marini! Scafandri amatori! Ştii ce?! exclamă 
ea entuziasmată. Poate preiei tu toată partea asta. Înființăm un resort 
pentru tine. Da, e o idee bună, îl sun pe Skaugen și îi cer un buget! 
Am putea... 

- Hei, ia-o mai încet. 

- Ai fi bine plătit şi nu ai avea mult de lucru. 

— Asta e o muncă de căcat. O puteţi face la fel de bine și voi. 

- Ar fi mai bine să o preiei tu. Tu ești neutru. 

- Of, Tina! 

— Cât am stat aici să vorbim, ai fi putut telefona deja de trei ori la 
Smithsonian Institute. Te rog, Sigur, ar fi simplu... Înţelege, dacă 
apărem noi, ca ditamai concernul cu interese vitale, ni se agaţă instan- 
taneu o mie de organizaţii ecologiste de gât. Aia abia aşteaptă așa ceva. 

- Aha! Se pare că tot aveţi ceva de ascuns. 

- Eşti un mare dobitoc. 

- Din când în când. 

Lund oftă. 

- Ce ar trebui să facem după părerea ta? Crezi că nu ne-ar acuza 
toți de ce e mai rău? Îţi jur, Statoil nu va întreprinde nimic până nu ne 
vom lămuri ce rol joacă aceşti viermi. Dar dacă batem oficial la prea 
multe uși, se va afla. Atunci o să fim în prim-plan și nu vom mai putea 
mișca un deget. 

Johanson se frecă la ochi. Apoi privi la ceas. 

Trecut de zece. Cursul lui. 

- Tina, trebuie să închid. Te sun mai târziu. 

- Îi pot spune lui Skaugen că eşti de acord? 

- Nu. 

Tăcere. 

- În regulă, spuse Lund în cele din urmă, încet. 

Suna de parcă ar fi mers la tăiere. Johanson respiră adânc. 

- Pot să mă gândesc cel puţin? 

- Da. Bineînţeles. Eşti o comoară. 
— Știu. Tocmai asta e problema mea. Te sun eu. 
Îşi adună hârtiile și se grăbi spre amfiteatru. 


Roanne, Franţa 


În timp ce la Trondheim Johanson își incepea cursul, la două mii 
de kilometri depărtare, Jean Jérôme studia cu ochi critic doi homari 
bretoni. 

Jérôme era de regulă critic. Permanentul lui scepticism i se datora 
locului său de muncă. Troisgros era singurul restaurant din Franţa 
care se putea lăuda de peste 30 de ani neintrerupți cu cele trei stele 
Michelin, iar Jerome nu dorea să intre în istorie ca omul care a stri- 
cat tradiţia. El răspundea de tot ce provenea din mare. Era, cum s-ar 
spune, stăpânul peștilor și se trezea cu noaptea-n cap. 

Intermediarul care îl aproviziona pe Jérôme își începuse ziua chiar 
mai devreme, şi anume la ora 3.00 în Rungis, o suburbie situată la 
14 kilometri de Paris, care se ridicase peste noapte la rangul de Mecca 
a bucătăriei cu pretenţii. Într-o piaţă de patru kilometri pătrați ilumi- 
nată până în ultimul colțișor, Rungis aproviziona acum Parisul și 
alte capitale, comercianţi ȘI bucătari, pe toți cei care erau destul de 
nebuni să-și petreacă viaţa într-o bucătărie. În Rungis era reprezentată 
intreaga ţară. Lapte, frișcă, unt și brânză din Normandia, legume bretone 
de excepţie, fructe aromatice din Sud. Furnizorii de stridii din Belon, 
Marennes și din Bassin d'Arcachon şi pescarii de ton din St-Jean-de-Luz 
sosiseră în trombă cu încărcătura lor de pe autostradă. Autocamioane 
pline cu moluște și crustacee își croiau loc printre furgonete și mașini 
particulare. Nicăieri în Franţa nu puteai pune mâna mai devreme pe 
trufandale ca aici. 

Ce-i drept, calitatea era un factor limitat. Homarii veneau bineînţe- 
les din Bretania, însă și printre ei erau exemplare mai mult sau mai 
puţin atractive. Pe scurt, ei trebuiau să îndeplinească anumite condiţii 
pentru a-l mulțumi de pildă pe Jean Jérôme din Roanne. 

Acesta ridică homarii pe rând şi îi învârti în mână, cercetându-i pe 
toate părțile. Șase animale își împărțeau câte o cutie mare de polisti- 
ren, garnisită cu un fel de ferigă. Abia se mișcau, însă bineînțeles că 
erau încă vii, aşa cum se cuvenea. Foarfecele le erau legate. 

- Bun, spuse Jérôme. 

Asta era cea mai mare laudă care ieşea pe gura lui. Într-adevăr, 
homarii îi plăceau în mod deosebit. Erau mai degrabă micuți, însă erau 
grei pentru mărimea lor, cu carapacea de un bleumarin strălucitor. 

Cu excepţia ultimilor doi. 

- Prea ușori, dădu verdictul. 

Negustorul de pește se încruntă, ridică într-o mână unul din homa- 
rii pe care îi lăudase Jérôme şi în cealaltă pe unul din cei criticaţi și le 
compară greutatea. 

— Aveţi dreptate, monsieur, zise uluit negustorul. Trebuie să îmi 
cer scuze. Stătea în faţa lui Jerome ca o balanţă a justiţiei, cu mânecile 
suflecate şi mâinile ca două talere. Dar nu e cine ştie ce. O nimica toată, 
nu-i aşa? 

- Nu, nu e cine ştie ce, răspunse Jérôme. Pentru o cârciumă de pes- 
cari. Dar noi nu suntem o cârciumă de pescari. 

- Îmi pare rău. Pot să mă duc inapoi și să.. 

- Nu vă osteniţi. Nu ne rămâne de făcut decât să intuim care oas- 
pete are cel mai mic stomac. 

Negustorul se scuză încă o dată. Se scuză ieșind pe ușă, şi probabil 
că se mai scuza încă și pe drumul de întoarcere, în timp ce Jérôme era 
deja în bucătăria luxoasă a restaurantului, ocupându-se de comenzile 
pentru cină. Pusese homarii provizoriu într-o vana cu apă proaspătă, 
unde aceştia vegetau apatici. 

Trecu o oră, apoi Jérôme decise să opărească homarii. Ceruse să i 
se pregătească un vas mare cu apă. Homarii vii trebuiau prelucrați 
rapid. În captivitate, animalele erau înclinate să se devoreze singure 
pe dinăuntru. Opărirea nu presupunea fierberea lor, homarii erau doar 
omorâţi în apa clototită. Se fierbeau mai târziu, chiar înainte de a fi 
serviţi. Jerâme aşteptă până ce apa dădu în clocot, extrase homarii din 
vană şi îi răsturnă repede înăuntru. Aerul din cavitatea carapacei ieși 
sfârâind puternic. Îi opări la fel pe toți. Îşi dădu viaţa al nouălea, al zece- 
lea homar. Mâna lui Jérôme îl apucă pe cel de-al unsprezecelea. Da, 
ăsta era mai uşor! Îi dădu drumul în apa clocotită. Zece secunde erau 
suficiente. Fără să fie prea atent, pescui animalul cu polonicul mare 
pentru spumă... 

Nu-și putu reține o înjurătură. 

Ce Dumnezeu se întâmplase cu animalul? Carapacea plesnise pur 
și simplu, iar unul din clești era rupt. Nu era posibil aşa ceva. Jérôme 
spumega de furie. Aşeză homarul, mai bine zis resturile lui dislocate, 
în faţa sa pe planșeta de lucru și îl întoarse cu burta în sus. Și partea de 
jos era demolată, iar în interior, unde ar fi trebuit să fie carnea 
zdravănă, se vedea doar o umplutură murdară și albicioasă. Privi în 
oală, nevenindu-i a crede. În apa care bolborosea pluteau bucăți și fila- 
mente din ceva ce nu aducea nici pe departe cu carnea de homar. 

Ei bine. Doar de zece dintre ei vor avea nevoie cu adevărat. Jérôme 
nu cumpăra niciodată decât strictul necesar, era renumit pentru că 
păstra echilibrul. Trebuia să ştii ce cantităţi erau cu adevărat necesare, 
atât în interesul spiritului gospodăresc, cât și pentru rezervele de sigu- 
ranţă, şi acest concept al lui tocmai se verifica din nou. 

Treaba era totuși supărătoare. 

Se întrebă dacă animalul fusese cumva bolnav. Privirea îi căzu pe 
vana cu apă. Mai era un homar. Al doilea dintre cei cu care nu fusese 
mulțumit. Totuna. În oală cu el. 

O, nu. În oală înota chestia aia albă. 

Îi veni brusc o idee. Animalul bolnav fusese prea ușor. Și homarul 
care mai trăia era prea ușor. Să fie oare vreo legătură? Poate că animalele 
începuseră să se autodevoreze din interior sau poate că în ei se dezvolta 


172 


ADÂNCURI 


un virus sau vreun parazit. Jérôme ezită. Apoi luă din vană cel de-al 
doisprezecelea homar și îl puse pe planșeta de lucru din faţa lui, 
să îl studieze. 

Antenele lungi, îndreptate spre spate, tresăreau. Cleştii legaţi se 
mișcau uşor. Odată scoși din mediul lor natural, homarii înclinau să 
fie foarte greoi. Jérôme î împunse ușor animalul şi se aplecă mai mult 
deasupra lui. Îşi mișca picioarele de parcă ar fi vrut să plece de acolo. 
Rămânea însă pe planșetă. Din locul unde coada segmentată trecea în 
carapacea dorsală, se revărsa ceva transparent. 

Ce mai era şi asta? 

Jérôme se lăsă pe vine. Animalul se afla acum la nivelul ochilor săi. 

Homarul își ridică încet toracele. O secundă păru să-l privească pe 
Jérôme cu ochii lui negri. 

Apoi explodă. 


Ajutorul de bucătar pe care Jérôme îl însărcinase să curețe de solzi 
peştii se afla doar la trei metri distanţă, dar un dulap îngust și inalt până 
în tavan, plin cu instrumente de lucru și condimente, îl împiedica să 
vadă ce se întâmpla lângă plită. De aceea, mai întâi auzi tipătul i ingro- 
zitor al lui Jérôme. Speriat de moarte, scăpă cuțitul din mână. Îl văzu 
pe Jérôme îndepărtându-se de plită ca ameţit, apăsându-și faţa cu mâi- 
nile, și fugi spre el. Se ciocniră amândoi de blatul de lucru aflat în spa- 
tele lor. Oalele zdrăngăniră, lângă ei ceva căzu şi se sparse cu zgomot. 

- Ce s-a întâmplat? strigă ucenicul cuprins de panică. Ce s-a 
întâmplat? 

Veniră și alții în fugă. Bucătăria era o fabrică unde fiecare își avea 
locul lui. Unul se ocupa doar de vânat, altul de sosuri, un al treilea de 
tocături, altul de salate și altul de patiserie etc. Într-o secundă, în jurul 
plitei se iscă o vânzoleală teribilă, până când Jerome își luă mâinile de 
la față şi le arătă tremurând suprafaţa de lucru din apropierea plitei. 
Din păr i se scurgea o chestie transparentă, plină de cocoloașe. Îi atârna 
în bucăți întregi pe faţă și i se scurgea topindu-se în guler. 

- A... a explodat, gâfâi Jerome. 

Ajutorul de bucătar se apropie de planșetă și privi îngrețoşat 
homarul plesnit. Nu văzuse în viaţa lui așa ceva. Doar picioarele ani- 
malului mai erau intacte. Cleștii zăceau pe jos, coada arăta de parcă 
fusese sfărâmată şi carapacea dorsală se căsca, sfârtecată în bucăţi cu 
margini tăioase. 

— Ce aţi făcut cu el? întrebă în șoaptă. 

— Ce am făcut? Ce am făcut eu? ţipă Jérôme ridicând-și mâinile cu 
degetele rășchirate și cu faţa descompusă într-o grimasă de scârbă. Eu 
n-am făcut absolut nimic! A explodat, asta a făcut. A explodat! 

Îi aduseră prosoape să se curețe, în timp ce ajutorul de bucătar atin- 
gea cu vârful degetelor masa gelatinoasă împrăștiată peste tot. Aceasta 
avea o consistență grozav de vâscoasă, ca o gumă, dar se dizolva repede, 
scurgându-se de pe planșetă. Dintr-un impuls, luă de pe raft un borcan 
cu capac etanș și băgă în el cu lingura bucăţi din masa gelatinoasă, mai 

adună ceva lichid și îl turnă deasupra. Apoi închise borcanul cât de 
bine putu. Ă 

Fu destul de dificil să-l liniștească pe Jérôme. In cele din urmă, 
cineva îi aduse un pahar de șampanie, și abia atunci maestrul își reveni 
cât de cât. 

- Strângeţi de aici! ordonă el cu voce înăbușită. Pentru numele lui 
Dumnezeu, strângeţi porcăria asta! Mă duc să mă spăl. 

Și plecă. Ajutoarele se apucară imediat să refacă locul de muncă al 
lui Jerome. Curăţară plita și totul în jur, aruncară resturile, spălară oala 
şi vărsară bineînțeles în chiuvetă apa în care homarii își petrecuseră 
ultima oră a vieţii lor. Apa o apucă în jos pe drumul pe care îl lua orice 
apă, curse bolborosind în canalizare și se amestecă astfel cu tot ce lăsa 
orașul să se scurgă din el, pentru ca apoi să o absoarbă sub formă reci- 
clată. 

Ajutorul de bucătar luă borcanul cu masa gelatinoasă. Nu știa ce 
ar putea face cu el, așa că îl întrebă pe Jérôme, atunci când acesta apăru 
din nou în bucătărie, spălat și cu hainele schimbate. 

- Poate ai făcut bine că ai păstrat ceva din chestia aia, zise Jérôme 
sumbru. Dumnezeu ştie ce o fi. 

- Vreţu s-o vedeţi? 

- Doamne fereşte! Dar ar trebui s-o trimitem să o examineze 
cineva. Dar fără să pomenim circumstanţele, auzi? Aici nu s-a întâm- 
plat nimic. Așa ceva nu se întâmplă la Troisgros. 


Într-adevăr, povestea nu părăsi bucătăria restaurantului. Un lucru 
bun, de altfel, pentru că ar fi aruncat o lumină proastă asupra lui Trois- 
gros. Chiar dacă nimeni din restaurant nu avea nici cea mai mică vină, 
tot s-ar fi găsit cineva care să povestească cu maximă satisfacție că prin 
Troisgros homarii zboară prin aer, îimproşcând în jur un jeleu scârbos. 
Nimic nu e mai dăunător pentru bunul renume al unui restaurant de 
vârf, decât zvonuri despre o igienă precară. 

Ajutorul de bucătar studie substanţa din borcan cu mare atenţie. 
Când văzu că începe să se dizolve mai turnă niște apă peste ea, în ideea 
că n-are ce să strice. Substanţa îi amintea de meduze, asta în cazul în care 
ar fi semănat într-adevăr cu ceva, şi meduzele supraviețuiau doar în apă, 
nefiind nici ele făcute din altceva. După cum se părea, fusese o idee bună. 
Bucățile rămaseră stabile pentru o vreme. 'Troisgros dădu câteva telefoane 
extrem de discrete, în urma cărora borcanul fu trimis la universitatea 
din orașul alăturat Lyon, pentru a-i fi examinat conţinutul. 

Acolo ajunse pe biroul profesorului Bernard Roche de la biologie 
moleculară. Intre timp, procesul de descompunere a gelatinei conti- 
nuase, în pofida apei adăugate, și în borcan abia dacă mai plutea sub- 
stanţă solidă. Roche supuse la diferite teste puţinul care mai rămăsese, 
totuși și ultimele bucățele se dizolvară înainte de a apuca să le examineze 
indeaproape. Reuși totuși să demonstreze existența unor legături mole- 
culare care îl uimiră și îl iritară. Găsi, printre altele, o neurotoxină despre 
care însă nu știa dacă provenea de la gelatină sau de la apa din borcan. 

Apa era, în mod cert, saturată cu materie organică și cu diferite sub- 
stanțe. Pentru că momentan nu avea timp să o examineze, Roche decise 
să conserve ce mai rămăsese din conţinutul borcanului și să întreprindă 
în zilele următoare o analiză minuțioasă, iar apa ajunse în frigider. 


Jérôme se îmbolnăvi în aceeași seară. La Început, simţi doar o 
ușoară indispoziţie. Restaurantul era plin. Nu o luă în seamă și urmă 
coregrafia obișnuită a bucătăriei. Cei zece homari neexplodaţi erau de 
o calitate excepţională și nu mai avură nevoie de alții. In ciuda inci- 
dentului nefericit din dimineața aceea, totul se desfășură ca la carte, 
aşa cum era de așteptat din partea restaurantului Troisgros. 

In jurul orei zece, indispoziţia lui Jérôme crescu și se combină cu 
o ușoară durere de cap. La scurt timp după aceea observă că îi slăbește 
puterea de concentrare. Uită să termine de pregătit un meniu și să dea 
câteva indicaţii, astfel încât desfăşurarea elegantă, perfectă a serii 
incepu să șchiopăteze. 

Jean Jérôme era suficient de profesionist pentru a apela imediat la 
soluţia pentru situaţii de urgență. Acum se simţea rău cu adevărat, aşa că 
lăsă totul pe mâna adjunctei sale, o bucătăreasă ambițioasă și foarte talen- 
tată, care îşi făcuse ucenicia în Paris la onorabilul Ducasse. O anunţă că 
vrea să facă o scurtă plimbare prin grădina restaurantului și ieși. Grădina 
avea legătură directă cu bucătăria. Era de o frumuseţe aparte. Când era 
vreme frumoasă, oaspeţii erau poftiţi acolo să servească aperitivul şi pri- 
mele þors d'oeuvres pentru a fi conduși apoi în restaurant prin mijlocul 
bucătăriei, nu fără a beneficia de câte o imagine interesantă și uneori de 
câte o mică demonstraţie. Acum grădina era pustie, iluminată discret. 

Jérôme se plimbă câteva minute în sus și-n jos. De aici putea urmări 
activitatea febrilă din bucătărie, însă își dădu seama că îi venea greu să-și 
focalizeze privirea mai mult de câteva secunde. Respira greu și simțea 
o presiune continuă în piept, în ciuda aerului proaspăt. Îşi simţea picioa- 
rele ca de gumă. Se așeză prudent la una din mesele de lemn și se gândi 
la evenimentele dimineţii. Avusese intestinele homarului pe față și în 
păr. Mai mult ca sigur că inspirase ceva, poate că îi intrase în gură niște 
lichid sau poate că pusese limba pe ceva când își linsese buzele. 

Poate de vină a fost gândul la animalul care explodase sau poate 
răul îl cuprinsese brusc, în orice caz dintr-odată, Jérôme vomită vio- 
lent peste plantele ornamentale. 

Pe când stătea aplecat, horcăind și gâfâind, se gândi că trebuie să fi 
eliminat chestia aia. Foarte bine. Va bea o iînghiţitură de apă și își va 
reveni imediat. 

Se propti în mâini. Totul se învârtea în jurul lui. Capul îi ardea, 
iar raza vizuală se îngustă. Privirea îi dansa în spirală. Trebuie să te 
ridici, se gândi. Să te ridici și să vezi ce se întâmplă la bucătărie. Nu îți 
poţi permite greșeli. Nu la 'Troisgros. 

Se ridică cu greu în picioare și începu să se târască, dar în direcția 
greşită. După doi pași nu mai știu că pornise spre bucătărie. Nu mai 
ştia nimic și de fapt nici nu mai vedea nimic. Ajunse sub pomii ce 
imprejmuiau grădina şi se prăbuși. 


18 aprilie 


Vancouver Island, Canada 


Nu se mai termina. 

Anawak simţi cum ochii i se făceau tot mai mici și mai mici. Simţea 
cum se înroşeau, cum pleoapele i se umflau și cum de jur imprejurul 
ochilor se formau riduri pentru care era încă prea tânăr. Fixa în con- 
tinuare monitorul, deși aproape îi cădea capul pe masă. De când înce- 
puse nebunia pe coasta de vest nu mai făcuse altceva decât să se uite 
fix la monitoare, fără să fi putut viziona mai mult de o mică parte a 
materialului, însemnări pe a căror existență se întemeia una din cele 
mai revoluționare invenţii în cercetarea comportamentală: 

Telemetria animală. 

La sfârșitul anilor șaptezeci, cercetătorii dezvoltaseră o metodă 
complet nouă de observare a animalelor. Până atunci existau doar 
mărturii extrem de imprecise cu privire la arealul de răspândire şi la 
comportamentul de migraţie al diferitelor specii. Cum trăia un animal, 
cum vâna și cum se împerechea, ce pretenţii și ce nevoi avea, toate aces- 
tea erau încă speculaţii. Bineînţeles că mii de animale se aflau sub supra- 
veghere continuă. Dar aceasta avea loc aproape întotdeauna în condiţii 
care nu permiteau concluzii reale asupra comportamentului lor în 
natură. Un animal ţinut în captivitate pur și simplu nu făcea ce ar fi 
făcut în libertate, la fel cum nici un deţinut observat în celula sa nu ar 
fi furnizat date reprezentative asupra vieții sale de om liber. 

Chiar şi în cazul animalelor întâlnite în mediul lor obișnuit de 
viaţă, constatările rămâneau nesatisfăcătoare. Animalul fie dispărea 
fulgerător, fie nu se arăta deloc. Aproape fiecare cercetător era luat sub 
lupă de către obiectul curiozității sale chiar mai mult decât îl observa 
el pe acesta. Alte specii mai puţin sfioase - precum cimpanzeii sau del- 
finii — se orientau comportamental după cel care îi observa, reacționau 
cu agresivitate sau curiozitate, deveneau cochete și pozau, pe scurt, 
făceau totul pentru a preîntâmpina orice constatare obiectivă. Când se 
săturau, dispăreau în desiș, se ridicau în văzduh sau se scufundau sub 
apă, unde în sfârșit se comportau conform naturii lor, doar că acolo 
nimeni nu le putea urma. 

Dar tocmai acesta era visul biologilor, de la Darwin incoace. Cum 
supraviețuiau focile sau peștii în apele întunecate și reci ale Antarcti- 
cii? Cum puteai privi într-un biotop acoperit de o pătură continuă de 
gheaţă? Cum vedeai lumea în zbor peste Mediterana spre Africa, dacă 

nu te aflai într-un avion, ci pe spatele unei gâște sălbatice? Ce trăia o 
albină în decursul a douăzeci și patru de ore? Cum se obțineau date 
despre frecvenţa bătăi: aripilor, despre ritmul inimii, tensiune, hrănire, 
despre capacitățile fiziologice de scufundare, despre stocarea de oxigen 
sau urmările influențelor antropogene asupra mamiferelor marine, 
cum ar fi zgomotul vapoarelor sau detonările subacvatice? 

Cum să urmăm animalele acolo unde noi, oamenii, nu puteam 
pătrunde? 

Răspunsul se regăsea într-o tehnologie cu care firmele de expediție 
a mărfurilor puteau afla poziția camioanelor din subordinea lor fără a 
părăsi biroul și care îi ajuta pe șoferi să găsească o stradă într-un oraș 
complet străin. Orice om modern era familiarizat cu această tehnolo- 
gie, fără să bănuiască însă că ea revoluţiona zoologia. 

Telemetrie. 

Cercetătorii americani dezvoltaseră încă de la sfârşitul anilor cinci- 
zeci anumite tehnici pentru a echipa animalele cu sonde. Puțin mai 
târziu, Marina Statelor Unite a început să lucreze cu delfini dresați, 
dar primele programe au eșuat din cauza mărimii emițătoarelor. Erau 
pur și simplu prea grele. La ce folosea aparatura de înregistrare de pe 
spatele unui delfin, care ar fi trebuit să furnizeze informații asupra 
comportamentului său natural, dacă influenţa tocmai acest compor- 
tament? O vreme s-a bătut pasul pe loc, până când microelectronica 
a adus elementul ce lipsea. Dintr-odată, aparate de înregistrare de 
mărimea unui baton de ciocolată şi camere superușoare furnizau toate 
informaţiile dorite direct din sălbăticie. Purtătorii lor, din pădurile 
tropicale sau de sub ghețurile de la McMurdo Sounds nu erau câtuși 
de puţin deranjaţi de cele 15 grame de hightech pe spate. În sfârșit se 
adunau informații despre urși: grizzly și câinii sălbatici, despre vulpi 
și reni, și despre modul lor de viaţă: împerecherea, comportamentul 
de vânătoare și traseele lor. Omul putea zbura acum în jurul lumii 
impreună cu vulturul de mare și cu albatrosul, cu gâștele și cocorii. 
Tehnologia modernă permitea echiparea insectelor cu miniemițătoare 
ce cântăreau doar o miime de gram și se alimentau cu energie din 
undele radio, retransmiteau fasciculul cu frecvenţă dublă, astfel încât 
datele puteau fi receptate cu claritate de la 700 de metri depărtare. 

Majoritatea măsurătorilor se făceau cu telemetria prin satelit. Sis- 
temul era pe cât de simplu, pe atât de genial. Semnalele emițătorului 
atașat de animal erau trimise pe orbită, iar acolo erau captate de 
ARGOS, sistemul de sateliți al organizației astronautice CNES. Se 
întorceau la centrala coordonatoare din Toulouse și la staţia terestră 
din Fairbanks, SUA, de unde erau transmise la interval de 90 de mi- 
nute unor institute afiliate din întreaga lume. O transmisie aproape în 
timp real. 

Studierea balenelor, focilor, pinguinilor și țestoaselor marine se 
dezvolta rapid, ajungând un domeniu separat al telemetriei. Oferea 
o privire asupra unui mediu de viaţă fascinant de pe pământ pentru 
că era şi cel mai puțin cercetat. Aparate de înregistrare extrem de 
ușoare înmagazinau date de la adâncimi considerabile, înregistrau 

temperatura, adâncimea și durata de scufundare, locul, direcția de 
înot şi viteza. Din păcate, semnalele nu se transmiteau prin apă, ceea 
ce făcea ca sateliții ARGOS să fie orbi în ocean. Balenele cu cocoașă, 
de exemplu, care își petreceau o mare parte a vieţii în fața țărmului 
californian, se mențineau maximum o oră pe zi la suprafaţa apei. 
In timp ce ornitologii puteau observa berzele migratoare și recep- 
tau în același timp și date înregistrate, când balenele se scufundau 
cercetătorii marini pierdeau orice legătură cu ele. Pentru a le studia 
cu adevărat, ar fi trebuit să fie urmărite cu camera pornită până pe 
fundul Pacificului, însă nici un scafandru nu putea face asta, iar sub- 
marinele erau prea încete și prea puțin mobile. 

Cercetătorii de la Universitatea California din Santa Cruz găsiseră 
în cele din urmă soluția sub forma unor camere subacvatice rezistente 
la presiune, cu o greutate de câteva grame. Au atașat aparatele pe rând 
unei balene, unui elefant de mare, câtorva foci și în cele din urmă unui 
delfin. În scurt timp s-au observat fenomene uimitoare. Au fost de 
ajuns câteva săptămâni pentru a spori enorm cunoștințele despre 
mamiferele marine. Totul ar fi fost minunat, dacă pe delfini și pe 
balene sondele ar fi fost la fel de ușor de fixat ca pe alte animale, însă 
acest lucru s-a dovedit a fi dificil, ba chiar imposibil. De aceea, nu exis- 
tau nici pe departe atâtea însemnări despre spațiul vital al balenelor 
câte şi-ar fi dorit acum Anawak, dar pe de altă parte existau mai mult 
decât destule. Pentru că nimeni nu știa după ce trebuia să se uite, fie- 
care înregistrare era importantă — și asta însemna mii de ore de mate- 
rial video şi audio, de măsurători, de analize și de statistici. 

Proiectul Sisif, cum îl numea John Ford. 

Cel puţin, Anawak nu se putea plânge de lipsă de timp. Davies 
Whaling Station fusese reabilitată și închisă. Prin zona de coastă a ves- 
tului canadian și nord-american mai circulau doar vapoare foarte 
mari. Dezastrul din Vancouver Island se repetase aproape concomi- 
tent peste tot, de la San Francisco până sus în Alaska. La primul val 
de atacuri se scufundaseră sau fuseseră grav avariate peste o sută de 
nave mai mici sau bărci. La sfârșitul săptămânii, scăzuse în sfârșit 
numărul atacurilor pentru că acum nimeni nu se mai incumeta să iasă 
în larg, fără a avea sub picioare măcar chila unui bac mai mare sau a 
unui cargobot. Incă se mai intersectau vești contradictorii. Nici 
despre numărul morţilor nu existau informaţii credibile. Apăruseră 
diferite comisii și comitete de criză sub management național, ceea 
ce dusese la o prezenţă de-a dreptul invazivă a aparatelor de zbor; și, 
de-a lungul țărmului, pretutindeni duduiau elicoptere din care soldați, 
amestecați cu oameni de știință și politicieni priveau țintă marea, unii 
mai nedumeriţi ca alții. 

Directorii de program ai echipei de la guvernare începuseră să 
implice specialiști externi. Acvariul Vancouver, în frunte cu Ford, a 
fost recrutat drept centru științific al stării de urgenţă, unde se centra- 
lizau toate datele relevante. Erau conectate la el aproape toate institu- 
tele și toate instituţiile de cercetare care se ocupau cu viaţa marină. 
Pentru Ford era o corvoadă. Se înhămase la o muncă despre care nu 

ştia de fapt în ce constă. Existau sertare pline cu toate scenariile posi- 
bile, de la cutremurul secolului până la atacul terorist nuclear, dar nu 
pentru ce se întâmpla acum. Ford nu a ezitat mult și l-a propus la 
rândul lui pe Anawak drept colaborator, care probabil că știa mai bine 
decât oricare alt cercetător din America de Nord şi Canada ce trecea 
prin capul unei balene. Pentru că doar acolo puteau găsi răspunsul: 
dacă balenele dispuneau de inteligenţă, atunci mai erau ele normale? 
Și dacă nu, atunci ce li se intâmplase? 

Însă nici Anawak, în care își puseseră atâtea speranţe, nu cunoștea 
răspunsul. Solicitase tot materialul telemetric disponibil, adunat pe 
coasta Pacificului de la începutul anului. Erau patruzeci și opt de ore 
de când evalua împreună cu Alicia Delaware secvențele video, spri- 
jiniţi de colaboratorii acvariului. Studiau datele asupra poziţiei, ascul- 
tau zgomotele captate de hidrofoane, fără a ajunge la rezultate pe care 
le-ar fi putut folosi. Aproape nici un animal nu purtase aparat teleme- 
tric când își începuseră călătoria de la Hawaii și Baja California până 
sus în Antarctica, cu excepţia a două balene cu cocoașă, ale căror apa- 
rate de î înregistrare se desprinseseră imediat după plecarea din Baja. 
Într-adevăr, singura inregistrare rămânea filmul pe care îl făcuse femeia 
de la bordul lui Blue Shark. Îl studiaseră în repetate rânduri la Davies 
Whaling Station, împreună cu alți căpitani de vas care aveau experiență 
în identificarea înotătoarelor de balenă. După mai multe derulări și 
măriri ale imaginilor, recunoscuseră în cele din urmă două balene cu 
cocoașă, o balenă cenușie şi câteva orci. 

Delaware avusese dreptate. Inregistarea video deschidea o cale. 

Lui Anawak îi trecuse repede furia faţă de studentă. Avea, într-adevăr, 
gură mare şi vorbea înainte să gândească, dar în spatele ifoselor ei 
Anawak descoperi o minte inteligentă și analitică. În plus, avea timp. 
Părinții ei locuiau î in British Properties, cartierul de elită al bogătașilor 
din Vancouver. Îi ofereau Aliciei o viață imbelșugară, fără a se arăta 
vreodată. Anawak bănuia că încercau să compenseze cu bani lipsa 
eclatantă de interes și de timp petrecut împreună, ceea ce nu părea să 
o deranjeze în mod deosebit pe fiica lor, care astfel putea cheltui o 
grămadă de bani și avea cum să-și urmeze propriul drum. În fond, n-ar 
fi putut fi mai bine. Delaware vedea această colaborare nesperată ca 
pe o șansă să imbine studiul biologiei cu practica, iar Anawak avea 
nevoie de o asistentă după moartea lui Susan Stringer. 

Stringer... 

De fiecare dată când se gândea la comandantă, îl copleşeau senti- 
mentele de vinovăție pentru că nu o putuse salva după ce o apucase 
orca. La fel de des îl apucau îndoielile chinuitoare. În definitiv ce ştia 
el, care publicase studii și tratate despre conștiința de sine a delfinilor, 
despre cum gândește o balenă? Cum convingeai o orcă să dea drumul 
prăzii? Ce argumente erau accesibile unei minți inteligente, care 
funcționa altfel decât cea omenească? 

Ar fi existat totuși o cale? 

Apoi își spunea iar că orcile erau animale. Extrem de inteligente, e 
adevărat, dar animale. Iar prada era pradă. 

Pe de altă parte oamenii nu intrau în schema de pradă a balenelor. 
I-au mâncat orcile pe pasagerii care plutiseră pe apă? Sau îi omorâseră 
doar? 

Îi uciseseră. 

Putea fi o orcă acuzată de crimă? 

Anawak oftă. Se invârtea în cerc. Cu fiecare minut, ochii îi ardeau 
tot mai tare. Întinse mâna fără chef după un alt CD cu date video digi- 
tale, il învârti nehotărât pe toate părțile și îl puse înapoi. Nu se mai 
putea concentra. Își petrecuse toată ziua la acvariu. Tot timpul se con- 
sultase cu cineva sau dăduse telefoane prin zonă, fără să înregistreze 
vreun progres. Se simțea epuizat și secătuit. Doborât de oboseală, 
închise monitorul și privi la ceas. Trecuse de șapte. Se ridică și plecă 
să îl caute pe John Ford. Directorul era în ședință, așa că trecu să vadă 
ce face Delaware. Fata stătea într-o fostă sală de ședințe, aplecată pe 
datele primite prin telegraf. 

- Ai chef de o friptură suculentă de cașalot? 

Alicia se uită în sus și clipi din ochi. Își schimbase ochelarii albaștri 
cu niște lentile de contact, care erau de asemenea de un albastru sus- 
pect. Dacă ignorai dinţii de iepure, arăta chiar bine. 

- Clar. Unde mergem? 

- E un bistro cumsecade chiar după colț. 

- Aiurea, bistro! exclamă Alicia bucuroasă. Fac cinste. 

- Nu este cazul. 

- La Cardero's. 

- O, Doamne. 

- Este bun! 

— Ştiu că este bun. Dar în primul rând că nu trebuie să faci cinste, 
și în al doilea rând, Cardero's mi se pare... na, cum să spun... 

- Mie m: se pare grozav! 

Restaurantul și barul Cardero's se aflau în mijlocul portului pentru 
iahturi Coal Harbour, era mare și luminos, cu tavane şi ferestre înalte. 
Un loc destul de căutat. De aici puteai savura o priveliște minunată a 
împrejurimilor și, în plus, aveau cea mai bună bucătărie de pe coasta 
de vest. În barul învecinat curgeau din belșug băuturi, date pe gât de 
oameni tineri și arătoși. Anawak îşi dădea seama că era îmbrăcat extrem 
de nepotrivit, cu blugii lui destrămați și cu puloverul decolorat. În plus, 
se simţea incomod și nelalocul lui în restaurantele la modă. Delaware 
dimpotrivă, trebuia s-o recunoască, era ca și făcută pentru Cardero's. 

Dec: Cardero's. 

Merseră până în port cu Fordul lui vechi și avură noroc. De obicei, 
la Cardero's trebuia să faci rezervare din timp, însă acum rămăsese 
nerezervată o masă aflată în colț, puțin mai retrasă și deci exact pe 
gustul lui Anawak. Aleseră specialitatea casei, somon la grătar pe lemn 
de cedru, cu soia, zahăr brun și lămâie. 

- Bun, zise Anawak după plecarea chelnerului. Ce știm? 

- Nimic, cu excepţia faptului că mi-e foame. Delaware ridică din 
umeri. Nu ştiu cu nimic mai mult decât înainte. 

Anawak îşi masă bărbia. 

- Poate că am găsit eu ceva. Filmul femeii ăleia mi-a dat ideea. 

- Filmul meu. 

- În regulă, zise Anawak în bătaie de joc, ție îți datorăm totul. 

- Îmi datorați cel puțin o idee. Ce ai descoperit? 

- E ceva legat de balenele identificate. Mi-am dat seama că la atac 
au participat exclusiv orci călătoare. Nici o singură orcă de țărm. 

- Hm. Alicia strâmbă din nas. E adevărat. Despre balenele de țărm 
nu s-a auzit nimic rău. 

- Tocmai. În Johnstone Strait nu au avut loc atacuri. Şi pe acolo 
circulau caiacuri. 

- Deci pericolul vine de la animalele călătoare. 

- Transiens şi probabil orcile offshore. Balenele cu cocoașă identi- 
ficate şi balena cenușie sunt de asemenea călătoare. Toate trei şi-au 
petrecut iarna în Baja California, e un fapt de necontestat. Am trimis 
imagini cu coada lor la Seattle, la Institutul de biologie marină. Ni 
s-a confirmat că animalele au fost văzute acolo de mai multe ori în 
ultimii ani. 

Delaware îl privi iritată. 

- Dar nu e nimic nou! Ştiam că balenele astea sunt călătoare! 

- Nu toate! 

- O! Credeam că... 

- În ziua când am mai ieșit o dată în larg, Shoemaker, Greywolf și 
cu mine, s-a întâmplat ceva ciudat. Aproape că uitasem. Trebuia să îi 
coborâm cumva pe oamenii de pe Lady Wexbam. Vaporul se scufunda, 
şi pe lângă asta eram atacați de un grup de balene cenușii. Sunt siguri 
că nici noi nu mai aveam absolut nici o șansă să scăpăm, nici vorbă să 
mai salvăm și pe alții. Dar atunci au apărut brusc lângă noi două balene 
cenușii, care nu ne-au făcut nimic. Au stat pur și simplu o vreme în 
apă, iar celelalte s-au retras. 

— Și alea erau rezidente? 

- Tot timpul anului. Cam o duzină de balene cenușii sunt perma- 
nent în dreptul coastei de vest. Sunt prea bătrâne ca să mai pornească 
in călătoriile lor obositoare. Când turmele care vin din sud ajung aici, 
animalele bătrâne sunt reprimite cu ritualuri de întâmpinare și tot tacâ- 
mul. Am recunoscut una dintre balenele rezidente și ea, în mod clar, 
nu avea intenții dușmănoase față de noi. Dimpotrivă. Cred că le 
datorăm viaţa celor două. 

- M-ai lăsat mască! V-au apărat! 

— Ei, ei, Licia, observă Anawak ridicând din sprâncene. Dintre toţi, 
tocmai tu să atribui balenelor intenţii umane? 

- Sunt dispusă să cred orice de trei zile încoace. 

- Mi se pare exagerat să zic că ne-au apărat. Dar cred că le-au ţinut 
la distanță pe celelalte. Nu îi plăceau pe atacatori. Cu oarecare 
prudenţă s-ar putea deduce că sunt afectate doar animalele călătoare. 
Rezidentele, indiferent de specie, se comportă pașnic. Par să-și dea 
seama că restul nu se comportă normal. 

Delaware își scărpină nasul cu o expresie gânditoare. 

- S-ar potrivi. Vreau să spun că un număr mare de animale dispare 
pe drum din California până aici. În largul mării. Și orcile agresive 
trăiesc tot în largul Pacificului. 

- Întocmai. Orice le-ar fi schimbat, se găseşte exact acolo. În marea 
adâncă și albastră. Departe în larg. 

- Dar ce? 

- Vom afla noi, zise John Ford. Apăruse brusc lângă ei, își trase un 
scaun şi se așeză. Și asta înainte să mă înnebunească de tot cu telefoa- 
nele lor tipii ăștia de la guvern. 


- Mi-am mai dat seama de ceva, zise Delaware când ajunseră la 
desert. Orcilor poate le face plăcere treaba asta, însă în nici un caz bale- 
nelor mari. 

- De ce spui asta? întrebă Anawak. 

- Păi na, zise ea cu gura plină de mousse au chocolat. Imaginează-ți 
că te izbeşti non-stop de ceva ce vrei să dărâmi. Sau te lași să cazi pe 
ceva plin de colțuri și margini ascuţite. Cât de mare e pericolul să te 
răneșşti tu însuți? 

— Are dreptate, spuse Ford. S-ar putea ca animalele să se fi rănit. Şi 
nici un animal nu se rănește singur, decât pentru dăinuirea speciei sau 
pentru protejarea puilor. Directorul își dădu jos ochelarii și îi curăță 
meticulos. Haideţi să batem câmpii un pic! Ce-ar fi dacă toată acțiunea 
asta ar fi un protest? 

— Împotriva a ce? 

- Vânării balenelor. 

- Protestele balenelor împotriva vânării lor?! exclamă Delaware 
incredulă. 

- Pe vremuri, vânătorii de balene erau atacați din când în când, zise 
Ford. În special atunci când urmăreau puii. 

Anawak scutură din cap. 

— Asta n-o crezi nici tu. 

- A fost doar o încercare. 

- Nu una bună. Nu s-a demonstrat nici până azi dacă balenele 
înțeleg măcar ce înseamnă vânătoarea lor. 

- Vrei să spui că nu-și dau seama că sunt vânate? întrebă Delaware. 
Asta-i o prostie. 

Anawak își dădu ochii peste cap. 

- Nu recunosc neapărat un sistem în asta. Delfinii cu cap rotund 
eșuează mereu în aceleași golfuri. Pe insulele Faroe, pescarii mână 
turme întregi și le lovesc la întâmplare cu răngi de fier. Adevărate 
masacre. Sau uită-te în Japonia, la Futo, unde sunt sacrificați delfini 
cu bot gros și porci de mare. Animalele știu de generaţii întregi ce le 
așteaptă. De ce se întorc mereu? 

- Ăsta sigur nu-i un semn de inteligență deosebită, spuse Ford. Pe 
de altă parte anual sunt împrăștiate gaze carburante și sunt defrișate 
pădurile tropicale, cu toate că se știe cât e de nociv. Nici ăsta nu e un 
semn de inteligență deosebită, nu credeți? 

Delaware se încruntă și adună restul de mousse au chocolat din 
farfurie. 

— Asta cam așa e, admise Anawak după un timp. 

- Ce? 

- Observaţia Liciei, că animalele s-ar fi putut răni când săreau pe 
bărci sau când le împingeau. Vreau să spun, dacă îţi vine brusc ideea 
să împuști niște oameni, ce faci? Te pui frumos undeva de unde ai vizi- 
bilitate bună, ţintești și tragi. Dar vei fi atent să nu te-mpuști singur 
în picior. 

- Doar dacă nu eşti influenţat de careva. 

- Hipnotizat. 

- Sau bolnav. Dezorientat. Ce spuneam eu! Sunt dezorientate. 

— Poate au creierul spălat? 

Un timp, nu mai spuse nimeni nimic. Fiecare își rumega propriile 
gânduri, în timp ce la Cardero's atmosfera devenea tot mai gălăgioasă. 
Pătrundeau până la ei frânturi de conversație de la mesele învecinate. 
Întâmplările ultimelor zile stăpâneau presa și viața publică. Cineva 
făcea cu voce tare legătura î intre incidentele de-a lungul coastei și ava- 
riile din apele asiatice. În apele Japoniei și în Strâmtoarea Malakka avu- 
seseră loc într-un interval scurt unele dintre cele mai grave catastrofe 
din ultimele decenii. Toată lumea discuta şi emitea teorii, fără să lase 
impresia că asta le-ar strica pofta de mâncare. 

— Și dacă este, totuși, vorba de otrăvuri? întrebă Anawak în cele din 
urmă, PCB, toată porcăria. Dacă totuși ceva a înnebunit animalele? 

- În orice caz, sunt nebune de furie, îl tachină Ford. V-am spus eu, 
astea protestează. Pentru că islandezii solicită cotă de vânat, pentru că 
japonezii le încolțesc, iar pe norvegieni îi doare undeva de IWC!. 
Pentru că și Makah vor să le vâneze iar. Hei! Asta era! Ford rânji. Pro- 
babil că au citit în ziar. 

- Pentru un director al consiliului științific ești cam departe 
de subiect, spuse Anwak. Ca să nu mai vorbesc de faima ta de om de 
știință serios. 

- Makah? repetă Delaware. 

- Un trib al Nuu-Chah-Nulth, zise Ford. Indieni din vestul insule- 
lor Vancouver. Încearcă de câțiva ani să obțină dreptul de a vâna balene. 

- Cum? Păi ăia pe ce lume trăiesc? Sunt nebuni? 

- Domnul să-ți păstreze neatinsă indignarea civilizată, însă Makah 
au vânat ultima balenă în 1928, răspunse Anawak căscând. Abia își mai 
putea ține ochii deschişși. Nu ei au adus în pragul extincției balenele 
cenușii, albastre, cu cocoașă și așa mai departe. Makah sunt interesaţi de 
tradiţie și de dăinuirea culturii lor. Argumentul lor este acela că abia dacă 
mai există câte un Makah care să stăpânească tehnica vânării balenelor. 

— Și ce-i cu asta? Cine vrea să mănânce să meargă la supermarket. 

- Nu atenta la nobila pledoarie a lui Anawak, zise Ford turnându-și 
vin din nou. 

Delaware rămăsese cu ochii aţintiţi asupra lui Anawak. Ceva se 
schimbase în privirea ei. 


! International Whaling Commission (n.red.) 

Te rog nu, gândi el. 

Era evident că arăta ca un indian, dar acum ea va începe să tragă 
concluzii greșite. Aproape că auzea întrebarea apropiindu-se. Va trebui 
să dea explicaţii. Nimic nu ura mai mult. Își dori ca Ford să nu fi 
început niciodată discuţia despre Makah. 

Schimbă repede o privire cu directorul. 

Ford înţelese. 

— Hai să vorbim altă dată despre asta, propuse el. Și înainte ca Dela- 
ware să poată răspunde ceva, zise: Ar trebui să discutăm cu Oliviera, cu 
Fenwick sau cu Rod Palm teoria otrăvirii, dar sincer să fiu, eu nu cred 
in ea. Problema de mediu apare din cauza combustibilului revărsat și a 
hidrocarburilor clorinate. Ştii la fel de bine ca și mine care sunt urmările. 
Slăbirea sistemului imunitar, infecțiile, moartea prematură. Nu nebunia. 

— Nu a calculat un om de știință că în treizeci de ani vor dispărea 
toate orcile de pe coasta de vest? intră Delaware din nou în discuție. 

Anawak încuviință sumbru. 

— Între treizeci și o sută douăzeci de ani. Dacă mai continuă așa. Și 
nu doar din cauza otrăvurilor. Orcile își pierd sursa de hrană, somo- 
nul. Dacă nu mor din cauza otrăvii, pleacă în alte zone. Sunt nevoite 
să-și caute hrana în locuri pe care nu le cunosc, se încurcă în năvoade... 
toate astea se adună. 

- Uită teoria otrăvirii, zise Ford. Dacă ar fi afectate doar orcile, 
am putea discuta despre asta. Dar să fie orcile și balenele cu cocoașă 
într-o conspirație strategică... nu știu ce să zic, Leon. 

Anawak rămase pe gânduri. 

- Cunoașteți poziţia mea, spuse el încet. Sunt departe de a atribui 
animalelor intenţii sau de a le supraevalua inteligența, dar... nu aveţi 
ȘI voi senzaţia că încearcă sd scape de noi? 

Îl priviră. Anawak se așteptase la un protest vehement. În loc de 
asta, Delaware aprobă din cap. 

- Da. Cu excepţia rezidentelor. 

- Cu excepţia rezidentelor. Pentru că nu au fost acolo unde au fost 
celelalte animale. Unde s-a întâmplat ceva cu ele. Balenele care au scu- 
fundat șlepul... Vă spun! Răspunsul îl găsim acolo în larg. 

- Doamne, Leon. Ford se lăsă pe spate, dând pe gât o dușcă de vin. 
În ce film am nimerit acum? Mergeţi și războiți-vă cu omenirea? 

Anawak tăcu. 


Filmul femeii de pe Lady Wexham nu îi ajută mai departe. 

Seara târziu, stând lungit în patul din apartamentul său din Van- 
couver fără să poată adormi, lui Anawak îi veni ideea să pregătească 
singur una din balenele afectate. Orice ar fi pus stăpânire pe animale, 
continua să le influențeze. Dacă ar echipa una din balene cu cameră și 
emițător, poate că ar furniza răspunsurile atât de necesare. 

Întrebarea era cum să fixezi ceva pe o balenă cu cocoașă violentă, 
când nici cele inofensive nu prea voiau să stea locului? 

Și apoi problema asta cu pielea... 

Era cu totul altceva să pui emițătorul pe o focă sau pe o balenă. 
Focile puteau fi capturate fără dificultate la locurile lor de odihnă. Lipi- 

ciul biodegradabil care fixa emițătorul se prindea de blană, se usca 
repede și se dizolva cândva printr-un mecanism integrat. Cel târziu la 
schimbarea anuală a blănii dispăreau și resturile de lipici. 

Dar balenele și delfinii nu aveau blană. Aproape că nu exista ceva 
mai neted decât pielea orcilor și a delfinilor, care se simţea la pipăit ca 
un ou proaspăt decojit și care era acoperită de un gel subțire pentru a 
exclude rezistenţa la curenți și a ține la distanță bacteriile. Stratul supe- 
rior al pielii era permanent înlocuit. Se desprindea cu ajutorul enzime- 
lor, astfel încât în timpul salturilor cădea în fâșii mari, subțiri - cu 
paraziți şi emițătoare cu tot. Și nici pielea balenelor cenușii sau a celor 
cu cocoașă nu oferea o fixare mai bună. 

Anawak se ridică fără a aprinde lumina și se duse la fereastră. Apar- 
tamentul se afla într-un bloc mai vechi cu vedere spre Granville Island și 
putea privi oraşul nocturn, strălucitor. Evaluă pe rând toate posibilitățile. 
Bineînţeles că existau trucuri. Cercetătorii americani recurgeau la o 
metodă prin care emițătorul și aparatele de măsură erau fixate cu ven- 
tuze. Cu ajutorul unor bețe lungi așezau sonda pe animale care înotau 
pe lângă barcă sau călăreau pe creasta valurilor. Dădeau greș destul de des. 
Era, oricum, o cale. Ce-i drept, NICI emnițătoarele cu ventuze nu rezistau, 
la presiunea curenților, mai mult de câteva secunde. Alții prindeau apa- 
ratura de aripa dorsală. În ambele cazuri însă, rămânea întrebarea cum 
s-ar putea apropia cu barca de o balenă, fără a fi scufundați imediat. 

Dacă ar anestezia animalele... 

Totul mult prea complicat. Şi, în afară de asta, aparatul de înregis- 
trare a rutei pe care se deplasează balena nu ar fi suficient. Aveau nevoie 
și de camere de luat vederi. Telemetrie prin satelit și imagini video. 

Îi veni brusc o idee. 

Exista o soluţie. 

Aveau nevoie de un ţintaș bun. Balenele ofereau suprafețe mari de 
țintit. Era totuși preferabil unul care ştie cu adevărat să tragă. 

Dintr-odată, Anawak fu cuprins de febră. Se repezi la birou, intră 
pe internet și accesă mai multe adrese. Îi venise în minte o altă posibi- 
litate, una despre care citise undeva. Cotrobăi un timp într-un sertar 
cu bileţele, până găsi adresa de la Underwater Robotics & Application 
Laboratory Teams din Tokio. 

Imediat își dădu seama și cum putea să funcţioneze. 

Trebuia să combine cele două soluţii. Comitetul de criză va trebui 
să bage în asta o grămadă de bani, dar momentan banii păreau să nu 
fie o problemă, atâta timp cât serveau clarificării problemei. 

I se învârtea capul. 

Abia spre dimineaţă reuși să adoarmă. Ultimul său gând se îndreptă 
spre Barrier Queen și spre Roberts. Ce chestie și asta! Managerul nu îl 
rechemase înapoi, cu toate că el îl căutase de mai multe ori. Spera ca 
Inglewood să fi trimis măcar probele la Nanaimo. 

Și ce se întâmpla cu raportul? 

Nu se va lăsa ignorat de fiecare dată. 

Ce avea de făcut mâine? 

Mă scol acum și îmi notez, își spuse el. Prima dată o să... 

Adormi în aceeaşi secundă, mort de oboseală. 


20 aprilie 


Lyon, Franţa 


Bernard Roche își făcea reproșuri că amânase prea mult studierea 
probelor de apă, dar nu mai putea da timpul inapoi. Cum să-i fi trecut 
prin minte că un homar era în stare să omoare un om? Sau poate chiar 
mai mulți? 

Jean Jérôme, cel care gătea peștele la Troisgros în Roanne, nu se 
mai! trezise din comă 24 de ore, după ce îi zburase pe lângă urechi un 
homar breton contaminat. Nu se putea spune nici acum ce anume îi 
cauzase moartea. Se ştia cu certitudine doar că îi cedase sistemul imu- 
nitar, în mod evident ca urmare directă a unui puternic șoc toxic. Nu 
se putea demonstra nici că homarul era cel vinovat, respectiv chestia 
din interiorul lui, dar toate indiciile duceau spre această concluzie. Se 
imbolnăviseră și alți membri din personalul bucătăriei, cel mai grav 
ajutorul de bucătar care atinsese și conservase substanța aceea ciudată. 
Sufereau cu toţii de amețeli, de grețuri și dureri de cap, și se plângeau 
că le lipsește puterea de concentrare. Lucruri destul de neplăcute, cel 
puţin pentru Troisgros, a cărui funcționare intrase în impas. Pe Roche 
il neliniștea mai degrabă numărul mare al cetățenilor din Roanne care 
ajunseseră la doctor acuzând aceleași simptome, imediat după moar- 
tea lui Jérôme. Simptomele lor erau mai ușoare. Cu toate astea, Roche 
se temu de ce era mai rău, când înţelese ce se întâmplase cu apa în care 
Jérôme ținuse homarii înainte de a-i opări. 

Presa nu a făcut mare vâlvă pe tema asta, poate din considerație 
pentru restaurant, însă bineînţeles că a scris despre incident, iar la 
urechea lui Roche ajunseră zvonuri și pe altă cale. În mod evident, 
Troisgros nu fusese nici pe departe singurul afectat. În Paris muriseră 
deja mai mulți oameni din cauza consumului de carne stricată de 
homar, după cum se spunea, insă Roche bănuia că asta nu corespunde 
intru totul realității. Primi înștiințări din Le Havre, Cherbourg, Caen, 
Rennes și Brest. Între timp, însărcinase un asistent să cerceteze lucru- 
rile. Începu să se contureze o imagine în care homarul breton juca un 
rol lipsit de glorie, astfel încât Roche lăsă totul la o parte și se dedică 
exclusiv analizei probelor de apă. 

Dădu iar peste legături neobișnuite, care ridicau alte întrebări. Era 
absolut necesar să facă rost și de alte probe, astfel încât luă legătura cu 
orașele afectate. Din păcate, nimănui nu-i venise ideea să păstreze ceva 
din chestia aia. Nici nu se mai întâmplase să explodeze vreun homar, 

ca în Roanne, şi era vorba de fapt de animale necomestibile, a căror 
carne ar fi fost aruncată oricum și de altele care deja înaintea gătitului 
făcuseră impresie proastă, pentru că bucătarii văzuseră ieșind din ele 
ceva suspect. Roche își dorea să mai fi fost careva așa de deștept ca aju- 
torul de bucătar însă pescarii, negustorii de pește şi personalul din 
bucătării pur și simplu nu erau laboranţi. Așa că, deocamdată, nu putea 
face decât speculaţii. I se părea că în corpul homarului trebuie să fi 
pândit nu unul, ci două organisme. Pe de-o parte masa gelatinoasă, care 
se descompusese și parcă dispăruse complet. 

Celălalt organism însă trăia, era extrem de dens, și lui Roche i se 
păru cunoscut într-un mod neliniștitor. 

Privi concentrat prin microscop. 

Mii de sfere transparente zburau în toate părțile, ca nişte mingi de 
tenis. Dacă i se adeverea bănuiala, atunci în interiorul lor se găsea 
încolăcit un pedunculus, un fel de trompă. 

Îl omorâseră aceste fiinţe pe Jean Jérôme? 

Roche luă un ac sterilizat şi se înțepă rapid în vârful degetului mare. 
Apăru un strop mic de sânge. ÎL i injectă cu atenţie în proba de pe lamelă 
şi privi din nou prin lentila microscopului. Mărite de 700 de ori, glo- 
bulele roșii ale lui Roche arătau ca niște petale rubinii. Căzură în apă, 
pline amândouă de hemoglobină. Sferele transparente deveniră ime- 
diat active. Îşi derulară trompele şi atacară fulgerător celulele umane. 
Pedunculele le pătrunseră ca nişte canule. Microbii siniștri se colorară 
încet în roșu, în timp ce sugeau hematiile. Tot mai multe se năpus- 
teau asupra sângelui lui Roche. Când terminau cu o hematie, se mutau 
la următoarea. În același timp, se umflau, exact cum se temuse Roche 
că se va întâmpla. Fiecare fiinţă va absorbi cel puţin zece globule roșii. 
În minimum trei sferturi de oră își vor fi desăvârșit opera. Continua 
să le privească fascinat și constată că totul mergea din ce în ce mai 
repede, mult mai repede decât crezuse. 

Porcăria se sfârși cincisprezece minute mai târziu. 

Roche înţepenise în faţa microscopului. Apoi notă: 

Probabil Pfiesteria piscicida. 

Acel „probabil“ exprima ultimele rămășițe de îndoială, deși Roche 
era sigur că tocmai clasificase agentul răspunzător de îimbolnăvirile şi 
morţile din ultimul timp. Ce îl deranja era impresia că avea de-a face 
cu un exemplar monstru de Pfzesteria piscicida. Asta însemna superla- 
tivul superlativului, pentru că mulți erau de părere că Pfiesteria era deja 
un monstru. Un monstru cu un diametru de o sutime de milimetru. 
Unul dintre cele mai mici animale de pradă din lume. Și, în același 
timp, unul dintre cele mai periculoase. 

Pfiesteria piscicida era un vampir. 

Citise multe pe această temă. Prima întâlnire a ştiinţei cu Pfiesteria 
nici nu avusese loc până de curând. Începuse î in anii Optzeci cu moar- 
tea a 50 de pești de laborator la Universitatea de stat Carolina de Nord. 
Nu părea să fi fost nici o problemă în ceea ce privește calitatea apei în 
care înotaseră, cu excepția unor norișori de unicelulare minuscule care 
se zbenguiau prin acvariu. A fost schimbată apa și s-au introdus alți 

peşti în acvariu. Nu au supravieţuit nici o zi. Ceva îi ucidea cu maximă 
eficiență. Ucidea peștişori aurii, bibani vărgați, tilapia africani adesea 
în câteva ore, uneori în câteva minute. De fiecare dată, cercetătorii pri- 
veau neputincioşi cum victimele se zbăteau, înainte de a muri în chi- 
nuri. De fiecare dată apăreau ca din neant microbii misterioși, care 
dispăreau la fel de repede. 

Încetul cu încetul, problema s-a clarificat. O botanistă a recunos- 
cut organismul funest ca fiind flagelare ale unei specii necunoscute 
până atunci. Un dinoflagelat, o algă. Existau multe de acest fel. Cele 
mai multe erau inofensive, dar unele își dezvăluiseră identitatea de 
adevărate catapulte cu otravă. Infestaseră ferme întregi de scoici. 
Alte dinoflagelate înlocuiseră mult mai periculoasele „maree roşii“, 
care colorau marea În roșu sângeriu sau în maro. Și despre ele se știa 
că atacă crustaceele. Însă, pe lângă organismele nou descoperite, păreau 
totuși inofensive. 

Pentru că Pfiesteria piscicida se deosebea mult de semenii săi. Ea 
ataca în mod activ. Într-o anumită măsură amintea de căpușe. Nu ca 
formă, ci pentru că dădea dovadă de aceeaşi răbdare. Pândea pe fundul 
apelor, aparent lipsită de viață. Fiecare organism se afla în interiorul 
unei capsule, un fel de chist, care îl proteja. În felul acesta, Pfiesteria 
rezista ani în şir fără a se hrăni. Până când trecea pe acolo un banc de 
peşti, ale căror excremente se lăsau pe fundul mării, trezind astfel ape- 
titul monocelularului, aparent mort. 

Ceea ce urma nu putea fi descris decât ca un atac fulger. Algele se 
desprindeau cu miliardele din chisturile lor şi începeau să urce. Cele 
două bice de la capătul corpului serveau drept sistem de propulsie. 
Unul se rotea ca o elice, celălalt orienta organismul în direcția dorită. 
Când Pfiesteria se ataşa de corpul unui pește, elibera o otravă care para- 
liza nervii și în același timp făcea găuri de mărimea unei monede în 
pielea peștelui. Apoi îşi împingea trompa în rană și sugea fluidele cor- 
porale ale prăzii muribunde. Odată sătulă, se desprindea de victimă și 
se retrăgea iar pe fundul mării, unde intra din nou în capsulă. 

Algele toxice constituiau în sine un fenomen normal. De felul ciu- 
percilor din pădure. Se ştia de mult, mai exact din timpurile biblice, 
de substanţele otrăvitoare ale anumitor alge. În a doua carte a lui 
Moise, era descris un fenomen ce semăna în mod uimitor cu „mareea 
roşie“ : Și toate apele râului s-au transformat în sânge. Peștii au pierit, 
râul s-a împuţit, iar egiptenii nu au mai putut sd bea apa Nilului. Nu 
era ceva neobișnuit ca animalele monocelulare să omoare peștii. 
Nou, în aceasta, era doar modul de operare şi brutalitatea lui. Se părea 
că o boală pusese stăpânire pe toate apele lumii, al căror fenomen 
spectacular purta, deocamdată, numele de Pfresteria piscicida. Ata- 
curi cu otravă asupra animalelor mării, boli nemaivăzute ale corali- 
lor, pajiști de iarbă de mare infectate, toate acestea reflectau starea în 
care ajunseseră mările lumii în totalitatea lor, slăbite de râurile de 
substanțe dăunătoare, de pescuitul în exces, de deschiderea fără dis- 
cernământ a plajelor și de încălzirea globală. Se duceau dispute în jurul 
întrebării dacă invaziile algelor ucigașe reprezentau ceva nou sau dacă 

erau ceva ce se repetă periodic; sigur era doar faptul că acaparau globul 
într-un mod nemaiintâlnit și că natura se dovedea din nou a fi deose- 
bit de creativă, generând noi specii. În timp ce europenii jubilau că la 
latitudinea lor nu apăruse Pfiesteria, în apele Norvegiei mureau mii de 
peşti, iar crescătorii norvegieni de somon ajunseseră în pragul falimen- 
tului. De data aceasta, ucigașul se numea Chrysochromulina polylepis, 
un fel de frățior harnic al speciei Pfresteria, și nimeni nu îndrăznea să 
prevadă ce va mai aduce viitorul. 

Deci acum Pfiesteria piscicida pusese stăpinire pe homarii bretoni. 

Dar era într-adevăr Pfiesteria piscicida? 

Roche era ros de îndoieli. Comportamentul monocelularelor pleda 
pentru acest lucru, cu toate că i se păreau mult mai agresive decât le 
descria literatura de specialitate. În primul rând însă, se întreba cum 
de supravieţuise homarul atât de mult timp. Proveneau algele din inte- 
riorul lui? Cu tot cu substanță? Masa gelatinoasă care se descompunea 
la aer părea în orice caz să fie cu totul altfel decât algele, ceva absolut 
necunoscut. Proveneau oare amândouă din interiorul homarului:? Dar 
atunci ce se întâmplase cu carnea homarului? 

În definitiv, fusese cu adevărat un homar? 

Roche era profund nedumerit. Un singur lucru știa cu certitudine. 
Orice ar fi fost, părți din ea se aflau acum în apa potabilă a orașului 
Roanne. 


22 aprilie 


Marea Norvegiei, platforma continentală 


Pe mare, lumea nu cuprinde decât apă și un cer mai mult sau mai 
puţin clar definit. Nu există puncte de reper, astfel încât, în zilele fru- 
moase, nemărginirea pare să te absoarbă pur şi simplu în cosmos, în 
timp ce pe vreme ploioasă nu ştii dacă te mai afli deasupra apei sau ai 
ajuns deja sub suprafaţa ei. Chiar și bătrânilor lupi de mare ploaia 
monotonă li se pare deprimantă. Atunci orizontul se estompează, iar 
negrul valurilor se pierde în griul maselor de nori fără contur. In urma 
lor, ei lasă imaginea apăsătoare a unui univers fără lumină, fără formă 
și fără speranţă. 

Marea Nordului și Marea Norvegiei ofereau ochiului puncte de 
reper pe o distanţă lungă, sub forma turnurilor de forare. Pe platforma 
continentală, pe deasupra căreia vasul de cercetare Sonne naviga deja 
de două zile, cele mai multe platforme erau prea îndepărtate pentru a 
fi sesizate cu ochiul liber. Chiar și puţinele turnuri vizibile dispăruseră 
astăzi în ploaia măruntă. Totul era pătruns de umezeală. Un frig ce te 
amorțea intra pe sub jachetele și salopetele impermeabile ale 
cercetătorilor și ale personalului de pe vas. Cu toții ar fi preferat o 
ploaie adevărată, cinstită, cu stropi mari și zgomotoși, în locul acestei 
burnițe zemoase. Apa părea să nu vină doar din ceruri, ci le dădea 
impresia că urca și din mare. Era una din cele mai nenorocite zile din 
câte îşi amintea Johanson. Își trase gluga peste ochi și se duse la pupa, 
unde personalul tehnic era ocupat cu recuperarea multisondei. La 
jumătatea drumului i se alătură și Bohrmann. 

- Nu aţi început să visaţi viermi? întrebă Johanson. 

- Încă mai merge, răspunse geologul. Și dumneavostră? 

- Eu mă refugiez, imaginându-mi că joc într-un film. 

- Bună idee. Ce regizor? 

- Ce-aţi spune de Hitchcock? 

- Păsările în versiunea pentru geologi marini? Bohrmann râse acru. 
Frumoasă imagine! A, e timpul! 

Îl părăsi pe Johanson și se apropie grăbit de pupa. Un sistem de pâr- 
ghii, mare, circular, apăru atârnat de macara, cu jumătatea superioară 
plină cu ţevi din material sintetic. Ele conţineau probe de apă luate de 
la diferite adâncimi ale mării. Johanson privi o vreme cum era recu- 
perată sonda și cum se scoteau din ea probele. Apoi pe punte își făcură 
apariția Stone, Hvistendahl și Lund. Stone se grăbi spre Johanson. 

- Ce spune Bohrmann? îl întrebă. 

- „Houston, avem o problemă.“ Johanson ridică din umeri. Nu 
zice multe. 

Stone încuviinţă din cap. Agresivitatea sa făcuse loc unei depresii 
adânci. Pe timpul măsurătorilor, Sonne urmase conturul sud-vestic al 
coastei continentale până deasupra Scoției, în timp ce sania video tri- 
mitea imagini din adânc. Sania, un rastel masiv cu aspectul unor raf- 
turi de oțel pline de aparatură înghesuită dezordonat, dispunea de 
diferite instrumente de măsurare, faruri puternice și un ochi electro- 
nic, ce era târât în urma navei care filma fundul mării și trimitea ima- 
ginile prin cablul de unde luminoase. 

La bordul vasului Tþorvaldson materialul vizual era furnizat de 
modernul Victor. Vasul norvegian de cercetare urma conturul coastei 
înspre nord-est și analiza apa Mării Norvegiei până sus spre Tromsø. 
Ambele nave își începuseră călătoria din locul stabilit pentru construcția 
fabricii. Acum se îndreptau din nou una spre cealaltă. Cu întâlnirea pla- 
nificată peste două zile, vor fi măsurat din nou și coasta și platforma con- 
tinentală norvegiană a Mării Nordului. Bohrmann și Skaugen făcuseră 
propunerea să se abordeze regiunea ca și cum ar fi avut de-a face cu 
un teritoriu necunoscut necercetat, ceea ce și era de fapt. De când 
Bohrmann prezentase primele măsurători nimic nu mai părea familiar. 

Se întâmplase în ziua precedentă dis-de-dimineaţă, înainte ca pri- 
mele imagini trimise de sania video să apară pe monitor. Era un răsărit 
rece şi umed, când lăsaseră multisonda în apă, iar Johanson încercase 
să ignore senzația de lift lăsată de Sonne când se prăbuşea brusc între 
valuri. Primele probe de apă fuseseră trimise la laboratorul de seismo- 
logie pentru a fi analizate de experți. Puțin mai târziu, Bohrmann con- 
vocase echipa în sala de conferințe de pe puntea principală. Se 
adunaseră în jurul mesei lustruite de lemn, de data asta fără să caște, ci 
muţi de curiozitate, ținând strâns în mână paharele de cafea, a cărei 
căldură începea să li se răspândească încet prin degete. 

Bohrmann așteptase răbdător să se adune toată lumea. Avea ochii 
ațintiți pe o foaie de hârtie. 

- Vă pot prezenta un prim rezultat, spuse. Nu este reprezentativ, 
este doar o înregistrare de moment. Bohrmann îşi ridică ochii de pe 
foaie. Privirea i se opri câteva clipe asupra lui Johanson şi trecu mai 
departe spre Hvistendahl. Este toată lumea familiarizată cu termenul 
de coadă de metan? 

Un tânăr din comisia lui Hvistendahl scutură nesigur din cap. 

- Cozile de metan se formează atunci când iese gaz de pe fundul 
mării, explică Bohrmann. Se amestecă cu apa, se deplasează purtate de 
curenți și ies la suprafață. De regulă, le găsim acolo unde o placă tec- 
tonică se deplasează sub alta, astfel încât presiunea apasă sedimentul și 
îl ridică. Ca urmare, în locul acela ies la suprafață fluide și gaze. Un 
fenomen foarte cunoscut. Bohrmann își drese vocea. Însă vedeţi dum- 
neavoastră, spre deosebire de Pacific, în Atlantic nu există astfel de zone 
cu presiune mare, prin urmare, nici în apele Norvegiei. Marginile 
continentale sunt în mare măsură pasive. Totuși, în această dimineaţă 

am măsurat aici o coadă de metan extrem de concentrată, care nu 
apăruse la măsurătorile anterioare. 

— Cât de mare este concentraţia acum? întrebă Stone. 

- Îngrijorător de mare. Am măsurat valori asemănătoare și în apele 
de pe coastele Oregonului, intr-o zonă cu falii deosebit de pronunțate. 

- Frumos! Stone încercă să își netezească cutele frunții. După 
ştiinţa mea, în fața Norvegiei iese permanent metan la suprafața 
apei. Știm asta din proiectele anterioare. Se știe că pe fundul mării 
scapă totdeauna pe undeva şi pentru asta există, de fiecare dată, o 
explicaţie, aşa că de ce să ne alarmăm? 

- Expunerea dumneavoastră nu surprinde esența problemei. 

- Ascultaţi, oftă Stone. Tot ce mă interesează pe mine este răspun- 
sul la întrebarea: măsurătorile dumneavoastră ne dau cu adevărat 
motive de îngrijorare? Până acum nu am văzut așa ceva. Pur și simplu, 
ne pierdem timpul. 

Bohrmann zâmbi afabil. 

- Doctor Stone, în această zonă, în special la nord de locul în care 
ne aflăm noi, etaje întregi ale platformei continentale sunt de-a drep- 
tul cimentate cu hidraţi de metan. Fiecare din aceste straturi de hidrat 
are o grosime de şaizeci până la o sută de metri, asemenea unor uriașe 
capace de gheață. Dar mai știm şi că aceste straturi sunt străpunse, în 
unele locuri, de zone verticale. De ani intregi, pe acolo iese gaz, deși 
nu ar avea voie să se întâmple așa ceva, conform calculelor noastre de 
stabilitate. Ţinând cont de presiune și de temperatură, el ar trebui să 
îngheţe la sol, ceea ce nu se întâmplă. Astea sunt scăpările dumnea- 
voastră de gaz. Se poate trăi cu ele, poţi chiar decide să le ignori. Dar 
nu ar trebui să ne considerăm în siguranţă, doar pentru că am desenat 
câteva diagrame și curbe. Mai spun încă o dată, concentrația metanu- 
lui liber din coloana de apă este exagerat de mare. 

- Sunt într-adevăr scăpări de gaze? întrebă Lund. Vreau să spun, 
acesta este metan care urcă spre suprafață din interiorul pământului 
sau provine de la... 

- Hidraţii care se topesc? Bohrmann ezită. Asta este întrebarea 
hotărâtoare. Dacă hidratul începe să se descompună, atunci ceva tre- 
buie să se fi schimbat în parametri locali. 

— Şi despre ce credeţi că este cazul aici? întrebă Lund. 

- Există, de fapt, doar doi parametri. Presiunea și temperatura. 
Nu am înregistrat însă nici o încălzire a apei și nici nivelul mării 
nu a scăzut. 

— Asta şi spuneam, strigă Stone. Căutăm răspunsuri la niște 
întrebări pe care nu ni le-a pus nimeni. Avem o singură probă luată, 
spuse Stone privind în jur în căutarea unor priviri aprobatoare. 
O singură blestemată de probă! 

Bohrmann încuviinţă. 

- Aveţi perfectă dreptate, doctor Stone. Totul este pură speculație. 
Dar ne aflăm aici pentru a descoperi adevărul. 


- Stone mă calcă pe nervi, spuse Johanson către Lund la scurt timp 
după aceea, îndreptându-se spre cantină. Ce vrea de fapt? Parcă pur și 

simplu ar vrea să impiedice testele astea. Și când colo, el e cel care con- 
duce proiectul. 

- Păi, am putea să-l aruncăm peste bord. 

— Ajunge ce deversăm deja î in mare. 

Îşi luară cafea proaspătă Și se retraseră cu ea pe punte. 

— Și ce părere ai de rezultatul ăsta? întrebă Lund între două înghiţituri. 

— Nu este un rezultat. Este o valoare intermediară. 

- Bine, atunci. Ce părere ai de valoarea asta intermediară? 

- Nu ştiu, încă! 

- Cum aşa? 

- Bohrmann e expertul! 

— Chiar crezi că rezultatul are vreo legătură cu viermii ăia? 

Johanson se gândi la convorbirea avută cu Olsen. 

- Deocamdată nu cred nimic, zise el prudent. Ar fi mult prea 
devreme să am vreo opinie. Suflă în cafea şi își lăsă capul pe spate. Dea- 
supra lor se întindea cerul posomorât. Un singur lucru știu: că aș pre- 
fera să fiu acasă, în loc de vaporul ăsta. 

Asta se întâmplase cu o zi în urmă. 

Johanson se retrase în camera de transmisie din spatele punţii, în 
timp ce în laborator erau analizate ultimele probe de apă. De pe vapor, 
prin satelit putea intra în contact cu toată lumea. Camuflând totul sub 
forma unei curiozități personale, el începuse în ultimele zile să-și adune 
o bază de date, prin trimiterea de mailuri tuturor institutelor și oame- 
nilor de știință. Primele răspunsuri fuseseră însă dezamăgitoare. Noul 
vierme nu fusese observat. Cu câteva ore în urmă intrase în contact și 
cu expediţii care tocmai se aflau pe mare. Trase un scaun mai aproape, 
plasă laptopul între aparatele de emisie și deschise adresa de mail. Și de 
data asta prada era slăbuţă. Singura veste interesantă era de la Olsen, 
care îi aducea la cunoştinţă că invaziile de meduze din America de Sud 
și Australia păreau să fi scăpat de sub control. 

Nu ştiu dacă ascultați știrile acolo unde sunteţi, scria Olsen. Dar 
noaptea trecută s-a difuzat un reportaj special. Meduzele se deplasează 
de-a lungul țărmului în bancuri enorme. Ele lasă impresia, spunea crai- 
nicul, că vizează regiunile locuite de om. Este o aberaţie, bineînţeles. A, 
da, au fost chiar și lupte! Două cargoboturi-container în apele Japoniei. 
În afară de asta, au început din nou să dispară bărci. S-au consemnat 
iarăși semnale S.O.S. Se vehiculează în continuare prin presă poveștile 
alea ciudate din Columbia Britanică, fără a se afirma ceva concret. Dacă 
am da crezare la tot ce se vehiculează pe aici ar însemna să credem că, 
pentru variaţie, în Canada, balenele s-au apucat să vâneze oameni. Dar 
nu tot ce zboară se mănâncă. Acesta a fost scurtul program artistic din 
Trondheim. Să nu mi te îneci. 

- Mulţumesc, mârâi Johanson prost dispus. 

Era adevărat. Ascultau prea rar ştirile. Perioadele de timp când se 
aflau pe vasele de cercetare erau ca niște găuri în timp şi spaţiu. Nu 
ascultai știrile pentru că aveai prea mult de lucru. Dar adevărul era că 
voiai să fii lăsat în pace de orașe, politicieni și războaie, imediat ce valu- 
rile începeau să lovească sub chilă. Până când, după o lună sau două 

pe mare, incepeai brusc să pălești și te apuca dorul de propria 
însemnătate, de locul tău fix în angrenaj, pe care nu ţi-l poate da decât 
civilizația. 'Ţi-era dor de ierarhii, hightech, cinematografe și McDo- 
nald's, şi de un pământ care să nu se clatine tot timpul în sus și în jos. 

Johanson băgă de seamă că nu se putea concentra. Văzu cu ochii 
minții ceea ce de două zile observau fără încetare pe monitoare. 

Viermi. 

Acum știau cu certitudine: platforma continentală era plină de ei. 
Suprafeţele și venele de metan înghețat dispăruseră sub milioane de 
trupuri roz palpitânde, care încercau să se îngroape în gheaţă, o singură 
masă de indivizi înnebuniți. Acesta nu mai era un fenomen local. Ei 
deveniră martorii unei adevărate invazii ce acoperea suprafeţe întregi, 
întinzându-se de-a lungul întregii coaste norvegiene. 

Parcă i-ar fi adus cineva printr-o vrajă... 

Trebuie să mai fi întâlnit şi altcineva fenomene asemănătoare. 

De ce nu scăpa de senzaţia că exista o legătură între viermi și 
meduze? Și, pe de altă parte, ce explicaţie ar fi putut găsi, explicaţie 
care să fie măcar pe jumătate serioasă? 

Era o tâmpenie! 

O tâmpenie, da. 

Dar tâmpenia poartă însemnele a ceva ce este pe punctul de a 
începe, îi trecu brusc prin minte. Ceva asupra căruia am aruncat doar 
o privire scurtă, fugitivă. 

Acesta era doar începutul. 

O tâmpenie şi mai mare, se dojeni singur. 

Tocmai se conecta la CNN pentru a verifica veştile de la Olsen, 
când intră Lund și îi puse în față un pahar de ceai negru. Johanson își 
ridică privirea către ea şi Lund îi zâmbi conspirativ. De când făcuseră 
excursia la lac, relația lor căpătase o notă de complicitate, o legătură 
camaraderească. 

In cameră se răspândi mirosul infuziei proaspete de Earl Grey. 

— Avem așa ceva la bord? se miră Johanson. 

- Nu avem aşa ceva la bord, replică ea. Așa ceva aduci cu tine, când 
știi că place cuiva. 

Johanson ridică din sprâncene. 

— Câtă grijă! Ce favoare vrei să capeţi de data asta? 

- Ce ar fi să-mi mulţumești? 

- Mulţumesc! 

Lund aruncă o privire pe laptop. 

- Faci progrese? 

- Greşit! Ce se aude cu analiza ultimei probe de apă? 

- Habar n-am! Am fost ocupată cu lucruri mai importante. 

- Oh! Ce poate fi mai important? 

- Să îl ţin de mânuţă pe asistentul lui Hvistendahl. 

- Cum așa? 

— A dat la pești. Lund ridică din umeri. Carne proaspătă, ce să-i faci. 

Pe Johanson îl pufni râsul. Lund se servea de un vocabular care de 
obicei le era rezervat marinarilor. Pe vasele de cercetare se ciocneau 

două lumi, echipajul și oamenii de știință. Se învârteau unii în jurul 
altora cuprinși de cele mai bune intenții, încercau să se adapteze la 
modul de exprimare, stilul de viaţă şi fiţele celuilalt, se adulmecau o 
vreme şi ajungeau, la un moment dat, în ape familiare. Până atunci se 
țineau la o distanță respectuoasă, compensată prin glume. „Carne 
proaspătă“ era termenul folosit de marinari pentru cei nou-veniți la 
bord, care erau la fel de puţin obișnuiți cu viața pe mare ca și stoma- 
cul lor după ce părăsea uscatul. 

— Și tu ai borât prima dată, observă Johanson. 

- Tu nu? 

- Nu. 

- Ei, na! 

- Pe bune că nu! Johanson ridică mâna a jurământ. Poţi verifica. 
Sunt imun la răul de mare. 

- OK, ești imun. Lund cotrobăi după un bileţel și 1-l puse lui Johan- 
son pe masă. Pe el era mâzgălit o adresă de internet. Înseamnă că te 
poți înființa prompt în Marea Groenlandei. Un cunoscut de-al lui 
Bohrmann navighează în zona aceea. Îl cheamă Bauer. 

- Lukas Bauer? 

- Il cunoşti? 

Johanson i incuviinţă încet din cap. 

- Îmi amintesc de un congres de acum câțiva ani din Oslo. A pre- 
zentat o comunicare. Cred că se ocupă de curenți marini. 

- E constructor. Construiește tot felul de chestii, echipament 
pentru mari adâncimi, rezervoare de înaltă presiune. Bohrmann spune 
că el ar fi fost co-inventatorul simulatorului de adâncime. 

- Și Bauer se află în apele Groenlandei? 

- De săptămâni întregi, spuse Lund. Şi ai dreptate în ceea ce 
privește munca sa dedicată curenților marini. Face măsurători. Un alt 
candidat în căutarea ta după vierme. 

Johanson luă bilețelul. Nu auzise încă de expediţia asta. 

Nu erau zăcăminte de metan și în faţa Groenlandei? 

- Şi cum progresează Skaugen? o întrebă. 

- Cu greu! Lund clătină din cap. Nu poate fi așa ofensiv cum ar 
vrea el. I-au pus botniţă, dacă știi ce vreau să spun. 

- Cine? Superiorii lui? 

- Statoil e firmă de stat. Trebuie să-ţi spun mai mult? 

- Deci nu va afla nimic, constată Johanson. 

Lund oftă. 

- Nici ceilalți nu sunt proști. Se prind când cineva vrea să îi ușureze 
de informaţii, fără a le oferi nimic în schimb și au, la rândul lor, pro- 
priul cod al tăcerii. 

- Am prevăzut că așa va fi! 

- Da, iar ai fost tare deștept! 

Se auziră paşi afară. Unul din oamenii lui Hvistendahl băgă capul 
pe ușă. 

— Sala de conferinţe, spuse. 


- Când? 

- Chiar acum. Avem evaluările! 

Johanson schimbă o privire cu Lund. Li se citea în ochi așteptarea 
temătoare faţă de ceea ce, la urma urmei, știau deja. Johanson închise 
laptopul și îl urmară pe bărbat în jos spre puntea principală. Pe feres- 
tre se prelingea ploaia. 


Bohrmann se sprijini cu mâinile pe masă. 

- Până acum am întâlnit aceeași situație de-a lungul întregii plat- 
forme continentale, spuse el. Marea este saturată cu metan. Rezulta- 
tele noastre și cele ale vasului Tþorvaldson coincid în mare măsură. Mai 
variază ici şi colo, dar, în mare, am ajuns la aceeași concluzie. 
Bohrmann făcu o pauză. Nu vreau să mă învârt în jurul cozii. Ceva 
incepe să destabilizeze hidrații pe arii extinse. 

Nu se clinti nimeni, nimeni nu spuse nimic. Îl fixau cu privirea 
ȘI așteptau. 

Apoi, toţi oamenii de la Statoil începură să vorbească deodată. 

— Asta ce înseamnă? 

— Se descompune hidratul de metan? Aţi spus că viermii nu pot 
destabiliza gheaţa! 

- Ce consecinţe...? 

- Vă rog! Bohrmann ridică mâna. Aşa este. Am fost și sunt de părere 
că acâști viermi nu pot provoca pagube serioase. Pe de altă parte tre- 
buie să reținem că descompunerile au început abia odată cu apariţia lor. 

- Foarte edificator, murmură Stone. 

- De când are loc acest proces? întrebă Lund. 

- Am studiat rezultatele expedițiilor lui 7Porval/dson de acum 
câteva săptămâni, replică Bohrmann. Se străduia să păstreze un ton 
liniştitor. Când au dat prima dată peste vierme. Pe atunci măsurătorile 
mai arătau valori normale. Deci creşterea a avut loc abia după aceea. 

- Acum care e situația? întrebă Stone. Se încălzește acolo jos 
sau nu? 

- Nu. Bohrmann clătină din cap. Fereastra de stabilitate nu s-a 
modificat. Dacă scapă metan, acest lucru nu se poate datora decât unor 
procese din adâncul sedimentului. În orice caz, mai adânc decât pot 
săpa viermii. 

- De unde știți? 

- S-a demonstrat... Bohrmann se opri. Cu ajutorul doctorului 
Johanson am demonstrat că, fără oxigen, animalele mor. Ajung doar 
la o adâncime de câțiva metri. 

— Aveţi rezultatele dintr-un rezervor, spuse Stone dispreţuitor. 
Bohrmann era, se pare, dușmanul său favorit. 

- Dacă apa nu se încălzește, atunci poate se încălzește fundul mării? 
avansă Johanson. 

— Să fie un fenomen vulcanic? 

- Era doar o idee... 

- Plauzibilă! Dar nu în zona aceasta! 

- Chestia asta pe care o mănâncă viermii poate să ajungă în apă? 

- Nu în asemenea cantități. Ar trebui să fi ajuns la gazul eliberat 
sau să fie în stare să topească hidrarul. 

- Dar nu pot ajunge la gazul liber, insistă Stone cu încăpățânare. 

- Nu, doar am spus că... 

— Ştiu ce aţi spus. Vreau să vă prezint punctul meu de vedere. Vier- 
mele are o temperatură corporală. Orice ființă emite căldură. Astfel, 
el topeşte stratul superior, doar câţiva centimetri, însă aceia sunt 
de ajuns... 

- Temperatura corporală a animalelor din adâncuri este egală cu 
temperatura mediului înconjurător, observă cu răceală Bohrmann. 

— Și totuşi, dacă... 

- Clifford. Hvistendahl își puse mâna pe braţul şefului de proiect. 
Părea a fi un gest prietenos, însă Johanson simţi că Stone tocmai primise 
un avertisment clar. De ce nu așteptăm pur și simplu alte rezultate? 

- Ah, rahat! 

- Nu ne ajută cu nimic, Cliff! Nu mai construi teorii! 

Stone își lăsă privirea în pământ. Tăcere. 

— Şi care ar fi urmările, dacă scăpările de metan nu se opresc? 
întrebă Lund. 

- Există mai multe scenarii, răspunse Bohrmann. Știința cunoaște 
unele fenomene pe parcursul cărora câmpurile de hidrat dispar pur şi 
simplu. Se dizolvă într-un an. S-ar putea întâmpla ca şi aici să fie același 
lucru şi este posibil ca viermii să fie cei care demarează acest proces. 
În acest caz, în următoarele luni, în atmosfera din fața Norvegiei va 
ajunge destul de mult metan. 

- Un şoc de metan ca acum 55 de milioane de ani? 

- Nu, este totuși insuficient pentru așa ceva. Vă spun încă o dată. 
Nu vreau să fac speculaţii. Dar, pe de altă parte nu îmi pot imagina că 
procesul va continua la nesfârșit, fără inregistrarea unei scăderi a pre- 
siunii sau a unei creşteri a temperaturii. Acum însă nu sesizăm nici 
una, nici alta. În următoarele ore vom trimite jos greiferul video. Poate 
că, după aceea, vom şti mai multe. Vă mulţumesc! 

Cu aceste cuvinte părăsi sala de conferinţe. 


Johanson îi trimise un e-mail lui Lukas Bauer pe vapor, in Marea 
Groenlandei. Începea să se simtă ca un intermediar în ale biologiei: 
Aţi văzut acest vierme? Îl puteți descrie? L-ați recunoaşte dacă l-am 
chema la o acțiune de reconstituire, împreună cu alți cinci viermi? 
Viermele acesta i-a smuls bătrânei poșeta? Indicuile utile vor fi pre- 
luate de următoarea staţie de cercetare. 

După oarecare ezitare, aşternu câteva cuvinte amabile despre 
întâlnirea lor din Oslo şi se interesă apoi dacă Bauer nu măsurase 
cumva în ultimul timp concentraţii de metan neobișnuit de mari în 
faţa Groenlandei. Până acum nu pusese această întrebare celor la 
care apelase. 

Puțin mai târziu, când ieşi pe punte, văzu sania video legănându-se 
de braţul macaralei, supravegheată de echipa de geologi a lui 
Bohrmann. O recuperau. Puțin mai departe, câţiva marinari stăteau 

de vorbă pe lada mare cu mături din faţa atelierului de pe punte. Lada 
își câștigase de-a lungul anilor rangul unui refugiu, ea fiind așezată între 
punctul de observaţie şi camera de zi. Peste ea era întinsă o pătură 
zdrențuită. Unii îi spuneau simplu, canapeaua. Privind de aici, puteai 
glumi foarte bine pe seama doctorilor și doctoranzilor de la bord cu 
mișcările lor nesigure, care ocoleau cu grijă locul miştocarilor. Azi 
insă, nu glumea nimeni. Atmosfera era tensionată și afectase și echipa- 
jul. Cei mai mulți știau foarte bine ce făceau oamenii de știință aici. 
Ma: multe lucruri nu erau în regulă pe platforma continentală și fie- 
care își făcea probleme din cauza asta. 

Totul trebuia să meargă foarte repede. Bohrmann ceru vaporului 
să se deplaseze cu o viteză foarte mică pentru a lua probe dintr-un loc 
care 1 se părea propice în urma studierii imaginilor video și a datelor 
măsurate cu ecometrul în formă de evantai. Chiar sub Sonne se afla 
un câmp întins de hidrați. În cazul de față, să ia probe însemna să 
coboare un monstru care părea să provină din epoca jurasică a 
cercetării marine. Greiferul video era un bot de oţel greu de câteva 
tone, care nu reprezenta neapărat ultimul răcnet al tehnicii. Era 
metoda cea mai agresivă, însă, totodată, și cea mai sigură, prin care se 
putea smulge fundului mării o bucată din istoria sa, şi asta în sensul 
cel mai bun. Greiferul se înfigea în pământ, pătrundea adânc, mușca 
lăsând o rană deschisă şi scotea chintale întregi de noroi, gheaţă, faună 
şi pietriș, pentru a le aduce pe toate la lumină sub ochii oamenilor. 
Unii marinari îl numeau T-Rex, un nume extrem de potrivit. Îl vedeai 
zilnic cum atârnă deasupra punţii, cu botul larg deschis, pregătit să se 
năpustească în mare. Comparaţia se impunea, într-adevăr. Un monstru 
în slujba ştiinţei. 

Ca toţi monștrii însă, în ciuda calităților sale uimitoare, greiferul 
video era totodată prost şi greoi. În interior erau fixate o cameră de 
luat vederi și faruri puternice. Puteai vedea ceea ce vedea şi greiferul 
şi îi puteai da drumul la momentul potrivit. Asta era uimitor. Prostia 
era, însă, incapacitatea greiferului de a se furișa. Cu oricâră prudență 
l-ai fi coborât — și această prudență avea limitele ei - era nevoie de o 
anumită forță să-l faci să intre în sediment! Cei mai mulţi locuitori de 
pe fundul mării erau goniţi deja de valul de la proră, pe care botul lui 
gigantic îl trimitea înaintea sa. De îndată ce se îndrepta în jos spre peşti, 
viermi, raci şi tot ce se putea mișca rapid, simțurile sensibile ale ani- 
malelor înregistrau pericolul ce se apropia cu mult înainte de ajunge- 
rea greiferului. Un cercetător frustrat, american, pusese punctul pe i: 

- Există viaţă din plin acolo jos. Problema este că ea fuge ori de câte 
ori venim nol. 

Greiferul era coborât acum de pe capra cu consolă de la pupa. 
Johanson își şterse ploaia din ochi şi intră în laboratorul monitoare- 
lor. Marinarul de la troliu manevra levierul care ridica și cobora grei- 
ferul. Manevra sania video deja de câteva ore, însă părea la fel de 
concentrat şi de binedispus. Așa și trebuia să fie. Dacă priveai timp 
de ore întregi imaginea tulbure a fundului mării, te puteai trezi 

hipnotizat. Un moment de neatenţie era suficient pentru ca aparatura 
de valoarea unui Ferrari să rămână pe veci acolo Jos. 

Înăuntru era o atmosferă clarobscură. Feţele celor prezenți stră- 
luceau slab în lumina monitoarelor. Lumea dispăruse complet. Mai 
exista doar fundul mării, a cărui suprafață era studiată de oamenii de 
ştiinţă ca un peisaj cifrat, în care fiecare amănunt depunea mărturie 
asupra întregului, mesaje multicodate, limba complexă a Domnului. 

Afară, la pupa, greiferul se năpustea în jos. 

Apa păru să ţâșnească din monitoare, apoi botul de oțel se scufundă 
prin ploaia de plancton. Totul deveni albastru-verzui, gri, negru. 
Puncte luminoase dispăreau pe lateral ca niște comete, crabi minus- 
culi, krill, lucruri nedefinite. Înaintarea greiferului arăta ca genericul 
vechilor serii din Star Trek, doar că lipsea muzica. În laborator domnea 
o linişte mormântală. Indicatorul de adâncime își modifica cifrele în 
ritm razant. Apoi, brusc, în imagine apăru fundul mării, care putea fi 
la fel de bine şi suprafaţa lunii, iar troliul se opri. 

- Minus 714, spuse marinarul. 

Bohrmann se aplecă în faţă. 

- Încă nu. 

Prin imagine trecură scoici, din cele care trăiau cu precădere pe 
hidraţii de gaz. Cele ma: multe dispăruseră sub niște trupuri roz care 
se ridicau pulsând de la pământ. Lui Johanson îi trecu prin cap că vier- 
mii nu pătrundeau doar în gheaţă, ci că mâncau și scoicile în carapa- 
cea lor. Vedea cu claritate cum scoteau fulgerător trompele ca niște 
cleşti, cum rupeau bucăţi din carnea de scoică și o vârau apoi în inte- 
riorul corpului ca un furtun. Nu se vedea deloc gheaţa albă de metan 
sub ocupaţia viermuitoare, dar toți cei din încăpere știau că se află 
acolo, chiar sub ei. Peste tot se ridicau bule şi pluteau bucățele mici 
strălucitoare, aşchii de hidrat. 

- Acum, spuse Bohrmann. 

Pământul se năpusti spre cameră. Timp de câteva clipe, viermii 
părură să se ridice pentru a lua în primire greiferul. Apoi totul deveni 
negru. Botul de oţel se apăsă în metan și se închise încet. 

- Ce dracu:...? şuieră marinarul. 

Pe indicatorul de control al troliului se schimbau numerele. Se 
opriră, apoi porniră iar. 

- Greiferul scapă. Trece dincolo. 

Hvistendahl se împinse în faţă. 

- Ce se întâmplă aici? 

- Nu se poate așa ceva. Acolo jos nu mai întâmpină nici o rezistenţă. 

- Ridică-l, strigă Bohrmann. Repede. 

Marinarul trase maneta spre el. Indicatorul se opri, apoi începu să 
se învârtă în sens invers. Greiferul se ridica spre suprafaţă cu botul 
inchis. Camerele exterioare arătau o gaură uriașă, care se formase 
brusc. Din ea ieșeau, dansând, bule mari. Apoi se învolbură o uriașă 
cantitate de gaz în urma lor. Se năpusti peste greifer, îl învălui și, 
dintr-odată, totul dispăru într-un vârtej clocotitor 

Marea Groenlandei 


La câteva sute de kilometri mai la nord de locul în care se afla 
Sonne, Karen Weaver tocmai terminase de numărat. 

50 de ture de vapor. Acum fugea, pur şi simplu, mai departe, în 
sus și în Jos pe punte, având grijă să nu deranjeze activitatea științifică. 
În mod excepţional, ii convenea că Lukas Bauer nu avea timp de ea. 
Avea nevoie de mișcare. Cel mai mult i-ar fi plăcut să se caţere pe 
munţii de gheaţă sau altceva de genul ăsta, pentru a scăpa de surplusul 
de adrenalină. Nu erau multe de făcut la bordul unei nave de cercetare. 
Fusese deja în sala de forță și se plictisise de moarte pe cele trei aparate 
ameţite, așa că acum alerga. Pe punte-n sus, pe punte-n jos. Pe lângă 
asistenții lui Bauer care pregăteau cel de-al cincilea drift, pe lângă mari- 
narii care își vedeau de treabă sau stăteau grămadă uitându-se după ea, 
făcând probabil aluzii licenţioase. 

În fața buzelor ei întredeschise se formau la intervale regulate 
norișori albi. 

Pe punte-n sus, pe punte-n Jos. 

Trebuia să lucreze la rezistenţă. Rezistenţa era punctul ei slab. În 
schimb, era neobișnuit de puternică. Goală, Karen Weaver arăta ca o 
sculptură în bronz, cu o piele strălucitoare pe sub care se reliefau niște 
muşchi impresionanți. Între omoplaţii ei își desfăcea aripile un vultur 
tatuat cu măiestrie, o creatură bizară cu ciocul deschis şi ghearele 
întinse înainte. Dar Karen nu avea nimic în comun cu aspectul groso- 
lan al amatoarelor de bodybuilding. Corpul ei părea făcut pentru o 
carieră de fotomodel, doar că era prea scundă şi avea umerii prea laţi. 
Un tanc mic, bine construit, dependent de adrenalină și întâlnit cu 
precădere la marginea vreunei prăpăstii. 

În acest caz, prăpastia se întindea pe o adâncime de trei kilometri 
şi jumătate. Vasul Juno naviga peste abisul Groenlandei, o câmpie sub- 
acvatică aflată sub Strâmtoarea Fram, prin care apa arctică rece trecea 
spre sud. În punctul de intersecţie dintre Islanda, Groenlanda, Norve- 
gia de Nord și Svalbard se afla unul din cei doi plămâni ai mărilor 
lumii. Lukas Bauer era interesat de ceea ce se întâmpla aici. Și o inte- 
resa și pe Karen Weaver, respectiv pe cititorii el. 

Bauer îi făcu semn să se apropie. 

Complet chel, cu niște ochelari colosali și cioc alb, era mai aproape 
de prototipul profesorului spiritualizat decât orice alt om de știință 
pe care îl știa Weaver. Avea şaizeci de ani și spatele încovoiat, însă 
în corpul slab şi cocârjat zăcea o energie nestăpânită. Weaver îi 
admira pe cei ca Lukas Bauer. Admira supraomenescul din ei, forța 
voinţei lor. 

- Apropiaţi-vă, Karen! strigă Bauer cu voce limpede. Nu este incre- 
dibil? În această zonă se năpustesc în jos 17 milioane de metri cubi de 
apă pe secundă. 17 milioane! O privi radios. Asta înseamnă de douăzeci 
de ori mai mult decât toate râurile de pe Pământ la un loc. 

- Doctore! Weaver își puse mâna pe braţul lui. Mi-aţi spus chestia 
asta deja de trei ori. 

Bauer clipi din ochi. 

— Da? Aşa spuneți? 

- În schimb, aţi omis să-mi explicați cum funcţionează drifterul. 
Dacă trebuie să fac muncă de ziarist pentru dumneavoastră, va trebui 
să vă ocupați mai mult de mine. 

- Păi da, drifterul, drifterul autarhic... credeam că e clar sau nu? 
Pentru asta sunteţi aici. 

- Sunt aici pentru a realiza simulări, pe calculator, ale cursului 
curenților, pentru ca oamenii să poată vedea unde sunt aparatele dum- 
neavoastră. Aţi uitat deja? 

- Așa, păi nici nu puteţi, că doar nu aveţi... din păcate, eu stau cam 
prost cu timpul. Mai am atâtea de rezolvat! De ce nu staţi pur şi simplu 
să priviți Şi... 

- Doctore! Nu începeţi iar cu asta. Voiați să imi povestiți ceva 
despre modul de funcționare. 

- Da, sigur. În publicaţiile mele... 

— Am citit publicațiile dumneavoastră, doctore, și am priceput cam 
jumătate. Şi eu am pregătire ştiinţifică. Articolele de popularizare tre- 
buie să fie plăcute, scrise într-o limbă pe care să o priceapă oricine. 

Bauer o privi jignit. 

- Consider că lucrările mele sunt perfect inteligibile. 

- Da, pentru dumneavoastră. Şi pentru două duzini de colegi de 
pe tot globul. 

- Da de unde! Cine studiază cu atenţie textul... 

- Nu, doctore. Explicaţi-mi. 

Bauer se încruntă, apoi zâmbi îngăduitor. 

- Nici unul dintre studenţii mei nu şi-ar permite așa ceva. Să mă 
întrerupă atât de des. Doar eu singur am voie să mă întrerup. Ridică 
din umerii osoşi. Dar ce să fac? Nu vă pot refuza nimic. Nu, nu pot 
face asta. Îmi sunteți simpatică, Karen. Sunteţi o... adică o... Îmi 
amintiți de... nu contează. Să vedem... 

- Și apoi vorbim despre rezultatele muncii dumneavoastră. Am 
primit cereri în sensul ăsta. 

— Aşa? Şi de la cine anume? 

- De la reviste, emisiuni TV şi institute. 

- Interesant. 

- Nu, e doar logic. Consecințele muncii mele. Uneori, mă întreb 
dacă înţelegeţi ce înseamnă munca de presă. 

Bauer își zâmbi în barbă. 

- Explicaţi-mi dumneavoastră. 

- Cu plăcere, chiar dacă este pentru a zecea oară. Dar întâi să-mi 
povestiți dumneavoastră mie ceva. 

- Nu, pică prost, strigă Bauer surescitat. Trebuie să lăsăm aparatele 
la apă şi imediat după aceea trebuie să... 

- După aceea trebuie să vă ţineţi de cuvânt, îl avertiză Weaver. 

- Dar, copila mea, şi mie îmi sunt adresate întrebări. Corespondez 
cu oameni de ştiinţă din întreaga lume! Nici nu vă puteți imagina ce 
de lucruri vor de la mine. Mai devreme, am primit un mail în care 

cineva îmi punea întrebări despre un vierme. Un vierme, imaginați-vă! 
Și cică dacă am dat peste concentraţii ridicate de metan. Bineînțeles că 
am găsit așa ceva, dar de unde știe el? Păi eu trebuie să... 

- Toate astea le pot prelua eu. Transformaţi-mă în complicea 
dumneavoastră. 

— Imediat ce voi... 

- Dacă vă sunt cu adevărat simpatică. 

Bauer o privi cu ochi rotunzi. 

— Aşa deci! Înţeleg. 

Începu să chicotească. Umerii lui rotunzi se scuturau din cauza 
râsului pe care încerca să și-l rețină. 

- Vedeţi, de aceea nu m-am căsătorit niciodată, pentru că perma- 
nent ești șantajat. Bine, promit să mă indrept. Acum veniţi, veniți! 

Weaver îl urmă. Drifterul atârna de suportul exterior al vâslelor 
deasupra suprafeţei cenușii a mării. Avea o lungime de câţiva metri şi 
stătea atârnat pe un cadru de susținere. Peste jumătate din construcţie 
consta dintr-o ţeavă suplă, lucioasă. Partea superioară o constituiau 
două recipiente sferice de sticlă. 

Bauer își frecă mâinile. Hanoracul de puf îi era în mod clar prea 
mare. Arăta în el ca o pasăre arctică ciudată. 

- Deci chestia asta o scufundăm în curentul de apă, explică el. Va 
incepe să plutească, precum o particulă virtuală de apă, cum s-ar spune. 
Prima dată drept în jos, pentru că aici apa se prăbușește, cum vă spu- 
neam înainte... adică nu se vede procesul prăbușirii, înțelegeţi, dar se 
prăbușește... cum să vă explic? 

- Fără neologisme, pe cât posibil. 

— Bine, bine. Fiţi atentă! În fond, este foarte simplu. Trebuie să știți 
că apa nu are o greutate constantă. Cea mai ușoară apă este cea dulce 
și caldă. Apa sărată este mai grea decât apa dulce. Cu cât este mai sărată, 
cu atât este mai grea. Sarea are și ea o greutate la urma urmei, nu? La 
rândul ei, apa rece este mai grea decât apa caldă. Ea are o densitate mai 
mare. Deci apa devine cu atât mai grea, cu cât se răceşte mai tare. 

- lar apa rece şi sărată este cea mai grea apă dintre toate, com- 
pleră Weaver. 

- Corect, foarte corect! se bucură Bauer. De aceea nu există doar 
curenţi marini pur şi simplu, ci curenţi care se rostogolesc pe diferite 
etaje. Curenţii calzi la suprafaţă, cei mai reci la fund şi între ei avem 
curenţii de adâncime. Acum, se poate întâmpla ca un curent cald să 
călătorească la suprafață mii de kilometri până ajunge în zonele reci, 
unde apa se răceşte, nu-i așa? Și dacă apa se răcește... 

- Devine mai grea. 

- Bravo, într-adevăr. Devine mai grea şi coboară. Curentul de 
suprafață devine un curent de adâncime sau chiar unul de pe fundul 
oceanului și apa curge înapoi. Invers funcţionează la fel. De jos în sus, 
de la rece la cald. În felul acesta, toţi marii curenți ai mărilor se află în 
mișcare. Toți sunt legaţi unii de alţii, are loc un schimb continuu. 


202 


ADÂNCURI 


Drifterul fu coborât până la suprafaţa mării. Bauer fugi spre balus- 
tradă și se aplecă mult peste ea. Apoi se întoarse şi Îi făcu nerăbdător 
semn lui Weaver să se apropie. 

- Haideţi odată! Veniţi! De aici se vede mai bine. 

Weaver se duse lângă el. Bauer privea cu ochi strălucitori în larg. 

- Visul meu este ca în toți curenţii să plutească un astfel de drifter. 
Ar fi cu adevărat fantastic. Am afla incredibil de multe lucruri. 

— La ce servesc cele două sfere de sticlă? 

- Cum? Ce? A, alea! Corpuri pentru ascensiune. Pentru ca drif- 
terul să poată pluti în coloana de apă. La bază are greutăţi, însă inima 
aparatului este bara din mijloc. Acolo se află totul. Mecanismul elec- 
tronic pentru direcţie, microaparatul de control, alimentatorul cu 
energie. Dar şi un hidrocompresor. Nu-i fantastic? Un hidrocom- 
presor! 

— Ar fi fantastic dacă mi-aţi spune! Ce înseamnă aceasta? 

- O, ăă... bineînţeles. Bauer se trase uşor de cioc. Păi vedeţi, ne-am 
gândit cum am putea să... Deci lucrurile stau aşa: lichidele sunt aproape 
incomprimabile. Apa constituie o excepție. Nici cu ea nu merge cine 
știe cât, dar un pic se poate ăă... înghesui. Și asta facem şi noi. O com- 
primăm în bara aceea, astfel încât înăuntru să fie tot timpul aceeași can- 
titate de apă, însă, când apă mai grea, când apă mai ușoară. Astfel 
drifterul își modifică greutatea, păstrând același volum. 

- Genial! 

- Într-adevăr! Îl putem programa astfel încât să facă singur toate 
astea: comprimare, decomprimare, comprimare, decomprimare, 
coborâre, urcare, coborâre, totul fără intervenţia noastră... fru- 
mos, aşa-i? 

Weaver aprobă dând din cap. Privi cum se scufunda între valuri 
construcția lunguiaţă. 

- Drifterul poate pluti aşa independent luni sau ani întregi, timp 
în care emite semnale acustice. Astfel îl putem localiza și reconstrui 
viteza și traseul curenților. A, se scufundă! A dispărut! 

Drifterul dispăruse în mare. Bauer încuviință mulțumit. 

— Și unde plutește acum? întrebă Weaver. 

- Asta este întrebarea palpitantă! 

Weaver se mulțumi să se uite la el. Privirea lui Bauer licări, apoi îi 
scăpă un oftat de resemnare. 

- Știu, vreți să vorbim despre munca mea! 

— Și asta chiar acum! 

- Sunteţi un chin la casa omului! Dumnezeule, câtă încăpățânare! 
Bine, atunci, să mergem în laborator. Dar trebuie să vă avertizez. 
Rezultatele muncii mele sunt neliniștitoare, ca să mă exprim delicat... 

- Lumea se dă în vânt după veşti neliniștitoare. Nu aţi auzit? 
Molimi de meduze, anomalii, dispar oameni, o catastrofă navală după 
alta. Aţi fi în cea mai bună companie. 

— Aşa? Bauer scutură din cap. Probabil că aveţi dreptate. Nu voi 
înțelege niciodată cu adevărat în ce constă munca în presă. Sunt doar 
un biet profesor. Pur și simplu mă depăşeşte! 


203 


FRANK SCHĂTZING 


Marea Norvegiei, platforma continentală 


- Rahat, gemu Stone. Un blowout! 

În sala de control de pe Sonne, toţi priveau fascinaţi spre monitor. 
Jos părea să se fi dezlănţuit iadul! 

Bohrmann spuse în microfon: 

- Trebuie să plecăm de aici! Comanda la punte! Cu toată viteza 
inainte! 

Lund se întoarse pe călcâie şi părăsi încăperea alergând. Johanson 
ezită, apoi fugi după ea. Alţii îi urmară. Izbucni debandada. Dintr-odată, 
toată lumea de la bord părea a fi în picioare. Johanson patină pe puntea 
de lucru unde marinarii şi tehnicienii impingeau rezervoare de răcire 
sub comanda lui Lund. Cablul răsucit de deasupra consolei vibră, când 
Sonne o porni brusc din loc. 

Lund îl văzu și veni alergând spre el. 

- Ce-a fost asta? strigă Johanson. 

— Am dat peste o bulă. Vino! 

Îl trase spre balustradă. Hvistendahl, Stone şi Bohrmann li se 
alăturară. Doi dintre tehnnicienii Statoil se apropiaseră de marginea 
prăpăstioasă de la pupa şi priveau curioși în afară. Bohrmann aruncă 
o privire spre cablul întins la maximum. 

- Ce face ăla acolo? şuieră Bohrmann. Idiotul ăla, de ce nu 
oprește troliul? 

Se desprinse de balustradă Şi fugi înapoi înăuntru. 

În acelaşi moment, marea începu să spumege furioasă. Bucăţi mari 
şi albe străpungeau suprafaţa apei. Sonne înainta acum cu toată viteza. 
Coarda care lega greiferul de vapor se întinse zornăind. Cineva tra- 
versa puntea în fugă, îndreptându-se spre consolă, şi dădea din braţe. 

- Plecaţi de-acolo, la strigă celor doi de la Statoil care se aflau sub 
consolă. Fugiți! 

Johanson îl recunoscu. Era câinele ciobănesc, cum îl numea echipa, 
primul ofiţer al navei. Hvistendahl se întoarse. Și el le făcea semne 
celor doi bărbaţi. Apoi totul se întâmplă în același timp. Dintr-odată 
se treziră în mijlocul unui gheizer care vuia şi şuiera. Johanson văzu 
conturul greiferului apărând la suprafaţă. Mirosea îngrozitor a sulf. 
Pupa vasului se lăsă în jos, apoi botul de fier ţâșni din infernul cloco- 
titor, mișcându-se spre peretele bordului aidoma unui leagăn supradi- 
mensionat. Bărbatul de la Statoil care stătea mai în spate îl văzu venind 
şi se aruncă la pământ. Celălalt căscă ochii îngrozit, făcu nehotărât un 
pas înapoi și se clătină. 

Dintr-o săritură, câinele ciobănesc fu lângă el şi încercă să-l 
trântească, dar nu fu destul de rapid. Botul greu de câteva tone îl lovi 
şi îl aruncă prin aer descriind un cerc larg. Zbură mai mulți metri, 
alunecă pe scândurile punţii şi rămase culcat pe spate. 

- Nu se poate, gâfâi Lund. Rahatul naibii! 

Fugi odată cu Johanson spre corpul inert. Primul ofiţer şi alți 
membri ai echipajului îngenuncheaseră lângă el. Câinele ciobănesc des- 
chise scurt ochii. 

- Nu-l atinge nimeni! 

- Vreau să... începu Lund. 

- Aduceţi medicul, acum! 

Lund îşi rodea unghiile neliniștită. Johanson știa cât de tare ura să 
fie condamnată la inactivitate. Se duse spre greiferul care se balansa 
ușor, cu noroiul scurgându-se din el. 

- Deschideţi! strigă ea. Băgaţi în rezervoare tot ce a mai rămas! 

Johanson privi apa. Din mare tot se mai ridicau bule, bolborosind 
şi puţind. Încetul cu încetul se împuţinară. Sonne câştigă rapid distanţă. 
Ultimele bucăți din gheaţa de metan aduse la suprafaţă plutiră pe apă 
şi se topiră. 

Greiferul îşi deschise botul cu un scrâșnet și scuipă chintale de 
gheaţă și noroi. Laboranţii lui Bohrmann şi marinarii se agitau în jurul 
lor, încercând să introducă în azot lichid cât mai mult hidrat. Scotea 
aburi şi sfârâia. Johanson se simţi cumplit de inutil. Se duse în partea 
cealaltă, la Bohrmann, și îl ajută să adune bucăţile. Puntea era presărată 
cu corpuri mici, pline de peri. Câteva se zvârcoleau și își scoteau la 
iveală trompele cu maxilare. Cele mai multe păreau să nu fi supra- 
viețuit ascensiunii rapide. Schimbarea bruscă de temperatură şi presi- 
une le ucisese. 

Johanson ridică unul din bulgări şi îl cercetă mai îndeaproape. 
Gheaţa era străbătută de canale. Înăuntru zăceau viermi morți. Întoarse 
bulgărele pe toate părțile, până când pocnetele şi sfârâielile din el îi 
aduseră aminte că trebuie închis rapid într-un recipient. Alți bulgări 
erau şi mai găuriți, însă descompunerea începuse cu adevărat abia sub 
canalele de vierme. Găuri în formă de cratere se deschideau în gheaţă, 
acoperite parțial de fire vâscoase. 

Ce se întâmplase cu ele? 

Bohrmann își trecu palma peste față. 

- Am văzut un blowout. Asta s-a întâmplat. Greiferul a căzut mai 
bine de douăzeci de metri în gol. De jos urca gaz liber. Aţi văzut bula 
uriașă pe monitor? 

- Da. Cât de groasă e gheaţa în acel loc? 

- Era, mai bine zis. Șaptezeci până la optzeci de metri. Cel puțin. 

- Acum jos e plin de dărâmături. 

- Evident. Trebuie să aflăm rapid dacă a fost un caz izolat. 

— Vreţi să mai adunaţi și alte probe? 

- Bineînţeles, mârâi Bohrmann. Accidentul de adineaori nu ar fi 
trebuit să se producă. Omul de la troliu a continuat să aducă înapoi 
greiferul, în timp ce ne deplasam cu viteză maximă. Ar fi trebuit să 
oprească troliul. Bohrmann îl privi pe Johanson. Aţi observat ceva, 
când urca gazul la suprafață? 

- Am avut senzaţia că ne ducem în Jos. 

— Și eu la fel. Gazul a micșorat tensiunea de la suprafaţa apei. 

- Vreţi să spuneţi că ne-am fi putut scufunda? 

- Greu de zis. Aţi auzit de gaura vrăjitoarelor? 

- Nu. 

— Acum zece ani, a ieșit unul în larg și nu s-a mai întors. Ultimul 
lucru pe care îl spusese prin radio fusese că vrea să-și facă o cafea. De 
curând, un vas de cercetare i-a găsit epava. La 50 de mile marine de 
țărm, într-o surpătură deosebit de adâncă de pe fundul Mării Nordu- 
lui. Marinarii numesc zona aceea gaura vrăjitoarelor. Epava nu avea 
nici un fel de avarie și stătea dreaptă pe fundul mării. De parcă s-ar fi 
dus la fund ca un bolovan sau altceva ce nu ştie să înoate. 

— Sună de parcă ar fi Triunghiul Bermudelor! 

— Ați intuit exact. Aceasta este ipoteza. Singura care rezistă la o 
analiză mai amănunţită. Între Bermude, Florida şi Puerto Rico apar 
mereu asemenea fenomene puternice de blowout. Când gazul ajunge 
în atmosferă, poate aprinde până şi turbine de avion. Un blowout de 
metan de câteva ori mai mare decât cel pe care tocmai l-am văzut noi 
şi apa devine atât de subţire, că pur şi simplu treceţi prin ea. Bohrmann 
arătă spre recipientele frigorifice. Chestiile astea le trimitem cât putem 
de repede la Kiel. Le vom analiza și după aceea vom ști cu exactitate 
ce s-a întâmplat aici jos. Și vom afla, asta v-o garantez! Am pierdut un 
om din cauza rahatului ăstuia. 

- Omul a... ? întrebă Johanson privind spre clădirea punţii principale. 

- A murit pe loc. 

Johanson tăcu. 

- Următoarele probe le vom recolta cu autoclava, nu mai recurgem 
la greifer. În orice caz, e mai sigur. Trebuie să clarificăm lucrurile. Nu 
am nici un chef să văd cum construiesc fabrici pe fundul apei fără să stea 
pe gânduri. Bohrmann se desprinse de balustradă spumegând de furie. 
Dar suntem deja obișnuiți cu asta, nu-i așa? Încercăm să explicăm lumea 
asta în care trăim și nimeni nu e atent la ce le spunem. Ce se întâmplă 
de fapt? Concernele sunt cele care trasează sarcinile cercetării. Noi 
amândoi ne dăm cu barca pe aici pentru că Statoil a găsit un vierme. 
Grozav! Industria e cea care plătește cercetarea, după ce statul nu mai 
poate s-o facă. Nici urmă de studiere a principiilor de bază. Acest vierme 
nu este privit ca obiect de studiu, ci ca o problemă care trebuie elimi- 
nată. Se caută cercetarea aplicată, cu rugămintea ca în final să poată primi 
autorizaţia în buzunar. Dar poate că nu e viermele. La asta se gândește 
cineva? S-ar putea ca problema să fie cu totul alta şi, înlăturând-o, să 
creăm una cu mult mai mare. Ştiţi ceva? Câteodată mi se face greață. 

La câteva mile marine mai spre nord-est reușiră să scoată în cele din 
urmă o duzină de carote forate din sediment, fără alte incidente. Auto- 
clava, o ţeavă lungă de cinci metri cu înveliș izolator şi tije de foraj de 
jur împrejur, extrase carota de pe fundul mării ca pe o seringă. Când se 
afla încă jos, țeava fu închisă ermetic cu ajutorul unor ventile. În inte- 
riorul său se găsea un mic univers, ștanţat, de pe fundul mării: sediment, 
gheaţă şi noroi cu tot cu suprafața intactă, apă de mare și viețuitoarele 
locului care continuau să se simtă bine, pentru că ţeava menținea 
constantă temperatura şi presiunea. Bohrmann dădu instrucțiuni ca 
ţevile bine închise să fie depozitate în picioare în încăperea frigorifică 
a vaporului, pentru a nu amesteca viaţa interioară atât de grijuliu con- 
servată. Carotele nu puteau fi cercetate la bord. Doar simulatorul de 

adâncime îndeplinea condiţiile necesare. Până atunci trebuia să se 
mulțumească să analizeze probele de apă şi să se uite fix la monitoare. 

Făcând abstracţie de dramatismul situaţiei, chiar și eterna imagine 
a hidraților presărați cu viermi era obositoare. Nimeni nu avea chef 
de conversaţie. În lumina slabă a monitoarelor păreau să se estompeze 
şi ei, echipa lui Bohrmann, lucrătorii petrolieri, marinarii. Mortul de 
la Statoil le ținea companie carotelor forate în încăperea frigorifică. 
Întâlnirea plănuită cu Thorvaldson deasupra locului în care urma să se 
ridice fabrica fusese anulată pentru a ajunge cât mai repede la Kristian- 
sund, unde voiau să predea trupul neînsuflețit și să transporte probele 
la aeroportul din apropiere. Johanson își petrecu timpul în biroul de 
comunicații sau în camera lui și evalua răspunsurile pe care le primea 
la întrebările puse de el. Viermele nu era descris nicăieri, nu îl văzuse 
nimeni. Unii dintre cei care îi răspunseră își dăduseră cu părerea că ar 
putea fi vorba de viermele de gheață mexican, neaducând cu asta nici 
o informaţie nouă. 

Cu trei mile marine înainte de a ajunge la Kristiansund, Johanson 
primi răspunsul de la Lukas Bauer. Primul răspuns pozitiv, în cazul 
în care conţinutul său putea fi considerat pozitiv. 

Johanson citi textul mușcându-și buza de jos. 

Stabilirea contactului cu concernele energetice era domeniul lui 
Skaugen. Se așteptau ca Johanson să adreseze întrebări institutelor şi 
oamenilor de știință care, oficial, nu păreau a avea vreo legătură cu 
explorarea petrolieră. Însă, după accidentul cu greiferul, Bohrmann 
spusese ceva care punea toată treaba asta într-o nouă lumină. 

Industria plătește cercetarea, după ce statul nu o mai poate face. 

Ce institute mai puteau face cercetare independentă? 

Dacă era adevărat că cercetarea ajungea tot mai mult în ograda eco- 
nomiei, atunci însemna că aproape toate institutele lucrau într-un fel 
sau altul pentru concerne. Erau finanţate din surse private. Nici nu 
aveau de ales, dacă doreau să-și continue activitatea. Chiar şi Institu- 
tul Geomar din Kiel țintea spre un angajament cu Ruhrgas, Germa- 
nia, care plănuia înființarea unui profesorat pentru hidrații gazoși la 
institut. Oricât de tentant ar fi sunat să poţi face cercetare pe banii con- 
cernelor, în final interesul sponsorilor era de a preschimba rezultatele 
în acțiuni profitabile. 

Johanson mai citi o dată răspunsul lui Bauer. 

Abordase greșit problema. În loc să-și fi strigat întrebările în 
toate vânturile, ar fi trebuit să studieze de la inceput legăturile 
ascunse dintre cercetare şi industrie. În timp ce Skaugen se apropia 
de problemă străbătând etajele concernelor, el putea încerca să îi des- 
coasă pe cercetătorii cooperanţi. Mai devreme sau mai târziu, va 
vorbi cineva. 

Problema era să identifice legăturile de genul ăsta. 

Nu, nu era o problemă. Presupunea doar ceva muncă. 

Se ridică și părăsi camera de comunicaţii, plecând în căutarea 
Tinei Lund. 


24 aprilie 


Vancouver Island şi Clayoquot Sound, Canada 


Călcâie, vârfuri. 

Anawak se legăna nerăbdător pe picioare înainte şi înapoi. Se ridica 
pe vârfuri şi se lăsa să cadă la loc. Alternativ. Fără încetare. Călcâie, 
vârfuri, călcâie, vârfuri. Era dimineaţa devreme. Cerul de un azuriu 
puternic strălucea, era o zi ca dintr-o reclamă turistică. 

Era nervos. 

Călcâie, vârfuri. Călcâie, vârfuri. 

La capătul debarcaderului din lemn aștepta un hidroavion. Fuze- 
lajul său alb se oglindea în albastrul adânc al lagunei, întretăiat doar 
de încrețirea valurilor. Aparatul era unul dintre acele legendare Beaver 
DHC-2 construite pentru prima dată acum peste 50 de ani de între- 
prinderea canadiană De Havilland și care mai erau funcționale şi acum, 
tocmai pentru că între timp nu apăruse nimic mai bun pe piaţă. Beaver 
ajunsese până la poli. Era nepretenţios, robust și sigur. 

Tocmai bun pentru ceea ce avea Anawak de gând. 

Privi pe partea cealaltă, spre biroul de expediţii vopsit în alb şi roșu. 
Aeroportul Tofino, aflat la o distanţă de câteva minute cu mașina, avea 
puţine în comun cu aeroporturile clasice. Amintea mai degrabă de o 
aşezare de vânători sau de pescari. Câteva căsuțe joase de lemn așezate 
pitoresc într-un golf larg, înconjurate de dealuri acoperite de copaci 
in spatele cărora se ridicau munţii. Privirea lui Anawak căuta pe sub 
copacii uriași calea de acces care ducea de la strada principală spre 
lagună. Ceilalţi trebuiau să apară imediat. Se încruntă, ascultând vocea 
ce răsuna din telefonul său mobil. Ă 

- Dar au trecut două săptămâni de atunci, răspunse el. În tot acest 
timp nu am putut vorbi nici măcar o singură dată cu domnul Roberts, 
cu toate că a cerut în mod expres să îl țin la curent. 

Secretara îi informă că Roberts este pur și simplu un om foarte 
ocupat. 

- Şi eu la fel, lătră Anawak. Se opri din legănat şi încercă să fie mai 
prietenos. Ascultați, noi ne confruntăm aici cu o situaţie pentru care 
formula „scăpat de sub control“ este prea blândă. Există legături clare 
între problemele noastre și cele de pe Inglewood. Domnul Roberts va 
fi de aceeași părere. 

Se lăsă o scurtă pauză. 

— La ce paralele vă referiți? 

- La balene. E evident doar. 

- Barrier Queen a avut o avarie la cârmă. 

- Da, sigur. Însă șlepurile au fost atacate. 

- Un șlep s-a scufundat, este adevărat, spuse femeia pe un ton poli- 
ticos, dezinteresat. Nu știu nimic despre balene, însă îi voi transmite 
domnului Roberts că l-aţi căutat. 

- Spuneţi-i că este în interesul său. 

- Vă va contacta în următoarele săptămâni. 

Anawak rămase fără grai. 

- Săptămâni? 

- Domnul Roberts este plecat. 

Ce se întâmplă aici? se întrebă Anawak. Răspunse stăpânindu-se cu 
greu: 

- Șeful dumneavoastră a mai promis să trimită și alte probe din 
excrescențele de pe Barrier Queen pe adresa institutului din Nanaimo. 
Vă rog să nu-mi spuneţi că nici despre asta nu știți nimic. Am fost eu 
insumi acolo și am cules chestia aia de pe carenă. Sunt scoici şi proba- 
bil încă ceva. 

- Domnul Roberts m-ar fi informat dacă... 

- Oamenii din Nanaimo au nevoie de probele astea! 

— Se va ocupa de această problemă când se va întoarce. 

- Va fi prea târziu! Aţi auzit? Ah, nu contează. O să mai sun. 

Anawak băgă enervat telefonul în buzunar. Văzu Land Cruiserul 
lui Shoemaker hodorogind peste calea de acces. Nisipul scârțâi sub roți 
când mașina de teren o coti spre mica parcare din faţa biroului de 
expediţii. Anawak îi ieși înainte. 

- Nu sunteţi chiar un model de punctualitate, îi strigă prost dispus. 

- Hai, Leon! Zece minute. Shoemaker se apropia de el, urmat de 
Delaware și de un tânăr negru, dur, cu ochelari de soare și capul ras. 
Nu fi așa al naibii, a trebuit să-l aşteptăm pe Danny. 

Anawak îi scutură mâna durului. Bărbatul zâmbi prietenos. Era 
arbaletier în armata canadiană și primise comanda să stea la dispoziția 
lui Anawak. Își adusese arma, o arbaletă de înaltă precizie doldora 
de hightech. 

— Aveţi o insulă grozavă aici, zise Danny lungind cuvintele. La fie- 
care vorbă, guma de mestecat i se plimba prin gură dintr-o parte în alta 
şi făcea cuvintele să sune de parcă ar fi trebuit să-și croiască drum 
printr-o zonă mlăştinoasă. Ce tre’ să fac 10? 

— Nu vi s-a spus nimic? se miră Anawak. 

- Ba da. Că tre’ să trag cu arbaleta într-o balenă. Dar mă miram. 
Credeam că e interzis. 

— Așa și este. Haideţi, vă explic în avion. 

— Stai puţin. Shoemaker îi întinse un ziar despăturit. Ai citit deja? 

Anawak citi titlul. 

— Eroul din Tofino? întrebă nevenindu-i să creadă. 

— Ştie să se vândă Greywolf, ce zici? Face pe modestul la interviu, 
dobitocul, dar citește ce zice mai jos. Îşi vine să borăşti. 

—... mi-am făcut doar datoria de cetățean canadian, murmură 
Anawak. Ar fost, bineînţeles, în pericol de moarte, însă am vrut să repar 
măcar puţin din ceea ce a stricat acest whale watching lipsit de simțul 
răspunderii. Cu ani în urmă, gruparea noastră a atras atenția că anima- 
lele sunt expuse unui stres periculos, cu consecințe imposibil de estimat. 
Ăsta a luat-o razna complet? 

— Citeşte mai departe. 

— Bineînţeles că celor de la Davies Whaling Station nu li se poate 
imputa că s-ar fi comportat greșit. Însă nu s-au comportat nici corect. 
Turismul profitabil, pe teritoriul balenelor, făcut sub pretextul apărării 
mediului, nu este mai puțin dăunător decât falsitatea japonezilor, ale 
căror flote vânează în apele arctice speciile de balene protejate. Și în cazul 
acesta se vorbește despre scopuri științifice, cu toate că în anul 2002 au 
aterizat în piețele de engros peste 400 de tone de carne de balenă ca deli- 
catesă, care, în urma cercetării genetice, au putut fi asociate, fără echivoc, 
obiectelor de cercetare ştiinţifică. 

Anawak lăsă ziarul jos. 

- Nenorocitul ăla! 

— Nu-i adevărat ce zice? vru să știe Delaware. Din câte ştiu eu, japo- 
nezii chiar ne aburesc cu presupusul lor program de cercetare. 

- Bineînțeles că e adevărat, spumegă Anawak. Tocmai asta e chestia 
perfidă. Greywolf face legătura între noi și incidente. 

— Oricât m-aș strădui, nu îmi pot imagina ce vrea să obțină cu asta, 
zise Shoemaker clătinând din cap. 

— Ce să vrea? Să-şi dea importanţă. 

— Păi da, dar e... Mâinile lui Delaware executară o mișcare diafană. 
E un erou, într-un anume fel. 

- A, pe bune? 

- Da, este! A salvat vieţi omenești. Însă nu mi se pare corect să vă 
atace acum pe voi, cu toate că a fost curajos și... 

- Greywolf nu e curajos, mârâi Shoemaker. Tot ce face șobolanul 
ăsta, face din interes. Dar acum 1 s-a infundat. O să aibă de furcă cu cei 
din neamul Makah. Aceştia nu vor fi tocmai amuzați că autointitula- 
tul lor frate de sânge duce campanie împotriva vânării balenelor. Am 
dreptate, Leon? 

Anawak tăcu. 

Danny își plimbă guma din stânga-n dreapta. 

- Când începem? întrebă el. 

În același moment, pilotul le strigă ceva prin ușa deschisă. Anawak 
întoarse capul şi îl văzu pe bărbat făcându-le semne. Le cunoștea. 
Însemna că sunase Ford. Era timpul să înceapă. Anawak îl bătu pe 
spate pe director, fără să răspundă ceva la ultima lui remarcă. 

- Poţi să-mi faci o favoare, când te întorci la staţie? 

- Clar! Shoemaker ridică din umeri. Dată fiind situația, avem tot 
timpul din lume. 

— Poţi să afli dacă a apărut ceva în ziare despre avaria lui Barrier 
Queen, în ultimele săptămâni? Sau pe internet? Și dacă s-a dat ceva la 
televizor? 

- Da, bineînţeles. Pentru ce? 

- Doar așa! 

- Nu există doar aşa! 

- Pentru că am impresia că nimic nu s-a făcut public. 

- Hm! 

- Eu nu-mi aduc aminte să fi auzit ceva. Tu? 

Shoemaker își lăsă capul pe spate și clipi în soare. 

- Nu. Doar niște chestii neclare despre catastrofele navale din Asia. 
Dar nu trebuie să însemne nimic. N-am mai citit nimic, de când a 
început toată nebunia asta. Ai dreptate! Dacă stau să mă gândesc, s-a 
scris prea puțin despre toată tărășenia! 

Anawak privea încruntat spre avion. 

- Da, spuse el. Să mergem. 


Când avionul se ridică în aer, Anawak îi spuse lui Danny: 

— Veţi trage o sondă în stratul de grăsime al balenei. Este insensi- 
bil la durere. Ani în șir ne-am chinuit să fixăm emițătoare pe pielea 
balenei, care să reziste mai mult. De curând, un biolog din Kiel a venit 
cu ideea să echipeze o arbaleră cu săgeți speciale, de a căror coadă să 
fie atașate un emițător şi un aparat de măsurare. Vârful pătrunde în 
grăsime şi balena plimbă adesea aparatele timp de săptămâni întregi, 
fără să le observe. 

Danny îl privi. 

- Un biolog din Kiel Super. 

- Credeţi că va merge? 

- Da. Oare a întrebat cineva balena dacă sigur nu o doare? E o 
treabă a dracului de precisă. De unde ştiţi că vârful nu pătrunde mai 
adânc de stratul de grăsime? 

- Carcase de porc, spuse Anawak. 

- Carcase de porc? 

— Au testat arma pe carcase de porc. Până au știut exact cât de mult 
pătrunde vârful. 'Totul este o problemă de calcul. 

— Ia te uită, zise Danny, ridicând din sprâncene până deasupra 
ramei ochelarilor. Biologi! 

— Și ce se întâmplă dacă tragi cu ea într-un om? întrebă Delaware 
de pe scaunul din spate. Și atunci vârful intră doar un pic? 

Anawak se întoarse spre ea. 

- Da, un pic prea mult. Îl omoară. 

DHC-2 descrise o curbă. Sub ei scânteia laguna. 

- În final, am avut mai multe opțiuni, spuse Anawak. Toate aveau 
avantajul că puteam observa balenele pe un anumit interval de timp. 
Fixarea sondei cu arbaleta s-a dovedit a fi metoda cea mai sigură. Apa- 
ratul de inregistrare măsoară bătăile inimii, temperatura corpului şi a 
mediului înconjurător, adâncimea, viteza de înot și alte câteva lucruri. 
Să echipezi balenele cu camere de luat vederi este mult mai dificil. 

- De ce nu putem trimite şi camere cu arbaleta? întrebă Danny. 


Ar fi simplu! 

- Pentru că nu se știe niciodată în ce poziție ajunge camera. Și 
intenția noastră este să urmărim balenele. Ca să le ţinem sub 
observaţie, și este posibil doar în cazul în care camera se află la oare- 
care distanță de balene, în loc să fie chiar pe ele. 

- De aceea, pe viitor vom folosi URA, explică Delaware. Este un 
robot de tip nou din Japonia. 

Anawak zâmbi amuzat. Delaware vorbise de parcă ea în persoană 
ar fi inventat aparatul. 

Danny privi în jurul său. 

- Nu văd nici un robot. 

- Nici nu e aici. 

Avionul ajunsese în largul mării. Zbura la mică distanță deasupra 
valurilor. La ora asta, în mod normal, prin faţa insulei Vancouver ar 
fi circulat vapoare mici, zodiacuri și caiace, dar, în aceste condiții, nici 
cei mai curajoşi nu se mai aventurau în larg. Curajoase erau doar bacu- 
rile și cargoboturile mari, cărora balenele nu le puteau face nimic. 
Suprafaţa apei era pustie, cu excepţia unui singur vapor îndrăzneţ. 
Arăta de parcă nimeni şi nimic nu l-ar fi putut ataca, darmite să-i creeze 
vreo altă neplăcere. Îndreptându-se spre vas, avionul se îndepărtă de 
stâncile de la țărm. 

- URA este pe Whistler. Pe șlepul acela, spuse Anawak. Clipa lui 
cea mare va fi când ne vom găsi balena. 


John Ford stătea la pupa pe Whistler și îşi pusese palma streaşină la 
ochi, pentru a se feri de lumina puternică a soarelui. Văzu aparatul 
DHC-2 apropiindu-se rapid. Câteva secunde mai târziu, descriind o 
curbă largă, avionul zbură la mică înălțime pe deasupra șlepului. 

Ford luă aparatul de emisie-recepţie și intră în legătură cu Anawak 
pe o frecvență sigură. O serie întreagă de frecvențe fuseseră inchise, 
putând fi folosite doar în scopuri militare sau științifice. 

- Leon? E totul în regulă? 

- Te aud, John. Unde le-ai văzut ultima dată? 

- Spre nord-vest. La nici două sute de metri de noi. Acum vreo 
cinci minute am văzut mai multe, dar se ţin la distanţă. Trebuie să fie 
opt până la zece animale. Pe două le-am identificat. Una a luat parte 
la atacul asupra lui Lady Wexham, cealaltă a scufundat săptămâna 
trecută un trauler de pescuit lângă Ucluelet. 

— Nu au încercat să vă atace? 

— Nu. Se pare că suntem prea mari pentru ele. 

— Și între ele? Cum se poartă unele cu altele? 

— Paşnic! 

- Bine. E posibil să facă parte din aceeași bandă, însă noi ar trebui 
să ne concentrăm pe cele identificate. 

Ford privi în urma lui DHC-2, văzând cum se face mai mic, cum 
se pune încet de-a curmezișul și zboară înapoi, descriind o curbă largă. 
Îşi mută privirea pe puntea de comandă a lui Whistler. Vaporul era un 
șlep de intervenţie din Vancouver, lung de peste 63 de metri şi lat de 
aproape 15, aparținând unei companii private. Cu o forță de tracțiune 

de 160 de tone, Whistler era unul dintre cele mai mari șlepuri din lume. 
În mod clar, prea mare ȘI prea greu, ca să- | poată pune in pericol vreo 
balenă. Ford estima că nici săritura la pupa a unei balene cu cocoașă 
nu ar avea altă consecință decât o clătinare puternică. 

Totuși, nu se simţea în largul lui. Dacă la început balenele ataca- 
seră tot ce înota, acum ele păreau să-şi dea seama cu exactitate unde 
puteau provoca pagube și unde nu. Alături de omniprezentele orci şi 
balene cenușii și cu cocoașă, atacaseră vapoare și balenopterele și 
caşaloţii. Se părea că toate aceste animale își învăţaseră lecţia. Nu aveau 
să atace șlepul, asta era sigur. Și tocmai asta îl neliniştea cel mai tare pe 
Ford. Această capacitate sporită de diferenţiere nu ar fi fost compati- 
bilă cu o formă de turbare. Se simţea inteligenţa în spatele acţiunii bale- 
nelor și Ford se întreba cum vor reacţiona ele în faţa robotului. 

Ford chemă puntea de comandă. 

- Începem, anunță el. 

Desupra lui se învârtea aparatul DHC-2. 

După identificarea diverșilor atacatori cu ajutorul imaginilor video 
și al pozelor, începuseră să caute animalele cu pricina. De trei zile, 
șlepul patrula pe ruta din faţa insulei Vancouver. In dimineaţa asta, în 
sfârșit le găsiseră. Recunoscuseră două modele de cozi pe care le 
văzuseră şi în imaginile cu animalele care atacaseră, într-o turmă de 
balene cenușii. 

Oare vor avea șansa să descopere la timp adevărul? Cu un fior, 
Ford se gândi la vocile tot mai puternice din asociaţiile de pescari și 
din societățile de navigaţie, care se arătau nemulțumite de strategia 
prea blândă a comisiei științifice. Acestea solicitau chiar intervenţia 
forțelor militare — câteva balene moarte, şi atunci restul animalelor vor 
băga la cap că nu e o idee așa bună să atace oameni. Solicitările de genul 
acesta erau pe cât de naive, pe atât de periculoase pentru că se găseau 
destui care să plece urechea la ele. Într-adevăr, mamiferele marine își 
pierdeau cu mare viteză creditul, pentru care ecologiştii și partizanii 
drepturilor animalelor luptaseră atâta. Comisia de criză încă mai putea 
ține piept acestor cereri, argumentând că forța brută nu va da nici un 
rezultat, atâta timp cât nu se cunoaște cauza schimbării de comporta- 
ment a animalelor. Era necesară combaterea simptomelor. Ford nu 
ştia ce va decide guvernul în ultimă instanţă, dar se putea bănui că, 
destul de curând, pescarii și cei care practicau vânătoarea ilegală de 
balene vor lua problema în propriile mâini. Nehotărârea generală 
asupra căilor de acţiune era întrecută doar de divergenţele dintre tabe- 
rele adverse. Un teren ideal pentru acțiunile solitare. 

Război: pe mare. 

Ford privi robotul de la pupa. 

Era curios ce va putea face URA, pe care îl obținuseră atât de 
repede și de nebirocratic din Japonia. Fusese creat cu doar câţiva ani 
în urmă. Japonezii insistau asupra faptului că aparatul servea cercetării, 
şi nu vânătorii de balene. Ecologiștii vestici erau extrem de sceptici în 
ceea ce privea această afirmaţie. Construcţia cilindrică de trei metri lun- 
gime, plină cu instrumente de măsurare și camere extrem de sensibile, 

trecea în ochii lor drept mașinăria iadului, proiectată să depisteze pepi- 
niere întregi de balene în vederea unui posibil sfârşit al moratoriului 
internațional al vânării balenelor din 1986. După ce depistase cu 
succes balenele cu cocoașă din dreptul insulelor japoneze Kerama și 
le urmărise timp mai îndelungat, robotul URA fusese apreciat și la 
Simpozionul internaţional al mamiferelor marine de la Vancouver. 
Totuşi, neîncrederea rămăsese. Nu era un secret că Japonia își 
cumpăra în mod sistematic susținerea țărilor sărace cu scopul de 
a anula moratoriul. Guvernul japonez „legitima“ aceste înţelegeri 
conspirative cu titlul „diplomație“. Aceasta era aceeași guvernare care 
subvenționa în mod decisiv Universitatea din Tokio, de care aparţinea 
şi Ura's Underwater Robotics & Application Laboratory Team, cea 
care realizase robotul. 

- Poate că azi vei face ceva util, spuse Ford încet către URA. Sal- 
vează-ţi reputaţia. 

Aparatul străluci în soare. Ford se duse la balustradă și privi în larg. 
Din aer, balenele se vedeau mai bine, dar de pe vas puteau fi identifi- 
cate mai ușor. După o vreme apărură pe rând câteva balene cenușii, 
tăind valurile. 

Din aparatul de emisie-recepţie se auzi vocea omului de la postul 
de observaţie de pe puntea de comandă. 

— La dreapta, în spatele nostru. Lucy. 

Ford se întoarse fulgerător, ridică luneta și mai apucă să vadă cum 
se scufunda o coadă crestată, cenușie ca piatra. 

Lucy! 

Una dintre balene se numea așa. O balenă cenușie lungă de 14 
metri. Lucy se aruncase peste Lady Wexham. Poate chiar ea rupsese 
carena subţire, inundând vasul. 

- Confirmat, spuse Ford. Leon? 

Erau toţi în legătură pe frecvenţa izolată. Pasagerii lui DHC-2 
auzeau ce se vorbea la bordul lui Whistler. 

- Confirmat, spuse Anawak în aparat. 

Ford clipi în soare și văzu avionul coborând deasupra locului în 
care dispăruse coada balenei. 

— Păi atunci, spuse Ford mai mult pentru sine, fir întins! 


De la o sută de metri înălțime, chiar și vigurosul șlep părea o jucărie 
lucrată cu migală. Mamiferele păreau însă cu atât mai mari. Anawak 
văzu câteva balene cenușii înotând calme şi liniştite la mică distanță 
sub suprafaţa apei. Lumina soarelui dansa frângându-se pe trupurile 
colosale. Fiecare animal era complet vizibil. Cu toate că aveau doar un 
sfert din lungimea lui Whistler, arătau aproape absurd de mari. 

- Mai jos, zise. 

DHC-ul mai cobori. Trecură peste turmă și se apropiară de locul 
în care se scufundase Lucy. Anawak spera că balena nu plecase în 
căutarea hranei. Altfel, ar fi avut mult de așteptat. Dar probabil că aici 
apa nu era destul de mică. Ca și balenele cu cocoașă, şi balenele cenușii 
se hrăneau într-un mod cu totul special. Se lăsau la fund și pășteau 

sedimentele, întorcându-se pe o parte și absorbind organismele de pe 
fundul mării, raci mici, zooplancton și mâncarea lor favorită, viermii 
cilindrici. Brazde imense ale acestor orgii de hrănire se întindeau pe 
fundul mării din apropierea insulei Vancouver, în schimb uriașii 
cenușii se aventurau rar în apele mai adânci. 

- Imediat va fi un pic de curent, spuse pilotul. Danny? 

Ţintașul le zâmbi larg tuturor. Apoi deschise ușa și o dădu la 
perete. Un val de aer rece pătrunse și le flutură părul. De la o clipă 
la alta, în avion se făcu o hărmălaie de nedescris. Delaware îi întinse 
lui Danny arbaleta. 

- Nu aveți mult timp, spuse Anawak. Trebuia să vorbească tare 
pentru a acoperi vâjâitul vântului și zgomotul făcut de motor. După 
ce se arată Lucy, vă rămân doar câteva secunde să plasați sonda. 

— Asta e mai degrabă problema voastră decât a mea, replică 
Danny. Se împinse din scaun, cu arbaleta în mâna dreaptă, până când 
ajunse aşezat pe jumătate pe barele de sub aripă. Voi doar să mă duceți 
aproape de ea. 

- Nu pot să mă uit, scutură Delaware din cap făcând ochii mari. 

- De ce? întrebă Anawak. 

- Nu o să reuşească. Îl văd deja căzut în apă. 

— Nici o teamă, râse pilotul. Băieţii ăștia fac tot felul de lucruri. 

Avionul țâșni razant pe deasupra valurilor, fiind acum la nivelul 
ochilor cu puntea de comandă de pe Whistler. Zburară pe deasupra 
locului în care se scufundase Lucy. Nu se vedea nimic. 

— Să ne rotim, îi strigă Anawak pilotului. Foarte strâns. Lucy va 
apărea aproximativ în același loc în care s-a scufundat. 

DHC-2 luă curba abrupt. Brusc, marea păru să se reverse peste ei. 
Danny atârna de bare ca o maimuţă, cu o mână pe rama ușii ȘI cu cea- 
laltă pe arbaleta întinsă. Sub ei se contura silueta unei balene. Apoi o 
cocoașă cenușie, lucioasă străpunse suprafaţa apei. 

- luhuuuu! urlă Danny. 

- Leon! se auzi vocea lui Ford în aparat. Nu e balena pe care o vreți. 
Lucy înoată în faţa noastră. 

- La naiba! înjură Anawak. 

Calculase greșit. Se pare că Lucy era foarte hotărâtă să nu res- 
pecte regulile. 

- Danny! Nu. 

Avionul se opri din rotire şi cobori și mai jos. Pe sub ei goneau 
valurile. Se apropiară de pupa șlepului. Pentru o clipă părură să zboare 
direct în cabinele de pe Whistler, apoi pilotul corectă cursul și trecură 
razant pe lângă vaporul masiv. Ceva mai în față, Lucy se scufundă iar, 
scoțându-și coada la vedere. Și Anawak recunoscu acum animalul după 
cicatricele caracteristice ale cozii. 

- Încetinește, ceru Anawak. 

Pilotul reduse viteza, dar bineînțeles că tot erau prea rapizi. Ar fi 
trebuit să luăm elicopterul, își spuse Anawak. Acum vor depăși ținta 
şi va trebui să întoarcă iar, în speranţa că balena nu se va ascunde pri- 
virilor lor. 


215 


FRANK SCHĂTZING 


Dar Lucy nu dispăruse în adânc. Trupul ei gigantic strălucea în 
lumina soarelui. 

- Depăşim, întoarcem, coborâm! 

Pilotul încuviință din cap. 

- Și nu vomitaţi, vă rog, adăugă el. 

Întoarse avionul atât de brusc, de parcă l-ar fi proptit în vârf. Prin 
ușa deschisă schpi un perete vertical de apă, periculos de aproape. Dela- 
ware ţipă, în timp ce Danny răcnea de plăcere, cu arbaleta în mână. 

Orice montagnes russe pălea prin comparație. 

Lui Anawak i se păru că timpul a stat în loc. Nu crezuse vreodată 
că un avion s-ar putea învârti ca un compas, cu vârful avionului pe post 
de ac. Mașina descrise un semicerc perfect și apoi se culcă la fel de brusc 
inapoi pe orizontală. 

Cu elicea zbârnâind, el se îndreptă spre balenă și spre vaporul care 
se apropia. 


Ford privi cu răsuflarea tăiată cum se întorcea avionul, iar mane- 
vra Îi făcu părul măciucă. Schiurile de aterizare aproape că atinseseră 
apa. Își amintea vag că Tofino Air angajase și un fost pilot de la Cana- 
dian Air Force. Acum măcar ştia care este. 

Trunchiul cilindric al URA atârna dincolo de balustradă, pe maca- 
raua de la pupa șlepului. Erau pregătiţi să elibereze aparatul, imediat 
după ce ţintașul plasa emițătorul. Se distingea clar spatele cenuşiu al 
balenei. Nu se scufundase. Balena și avionul se îndreptau cu rapiditate 
unul spre celălalt. Ford îl văzu pe Danny ghemuit sub aripă și speră 
cu ardoare să rezolve chestiunea dintr-un singur foc. 


Cocoaşa lui Lucy se împinse dintre valuri. 

Danny ridică arbaleta cu un ochi închis şi cu mâna încleştată pe 
metalul rece. Degetul i se încovoie încet. 

Perfect concentrat şi cu o figură imobilă, apăsă pe trăgaci. Doar el 
păru să audă zbârnâitul discret al săgeţii care părăsi arma chiar lângă 
urechea lui, cu peste 250 de kilometri pe oră. Câteva fracțiuni de 
secundă mai târziu, cârligele de metal se înfipseră în slănina balene: și 
pătrunseră adânc, fără ca Lucy să simtă ceva. Emiţătorul se vedea 
înălțându-se oblic. 

- Am reușit! răcni Anawak în aparatul de emisie-recepţie. 


Ford dădu semnalul. 

Macaraua eliberă robotul din strânsoare. Acesta plescăi în apă şi se 
scufundă în valuri. 

Odată apa atinsă, un impuls activă fulgerător motoarele electrice. 
În timp ce aparatul se ducea tot mai la fund, se mișca în direcția bale- 
nei care se scufundase deja. Câteva secunde mai târziu, din URA nu 
se mai vedea nimic. 

Ford își strânse pumnii triumfător. 


- Da! 

DHC-2 trecu uruind pe lângă Whistler. Sprijiniti pe proptelele 


ușilor, Danny îşi ridică arbaleta în aer, cu un urlet de victorie. 


— Am reușit! 

- Grozav! 

— A ţintit o dată şi... ai văzut? Incredibil! 

- Uau! 

În avion vorbeau toţi deodată. Danny se întoarse spre ei radios. 
Începu să se strecoare din nou înăuntru. Anawak întinse mâinile să-l 
ajute, când deodată văzu ceva crescând în faţa lui. 

Rămase așteptând îngrozit. 

O balenă cenușie se înălță, un animal în săritură. Corpul masiv se 
apropia cu o viteză înspăimântătoare. 

Exact pe mijlocul direcţiei lor de zbor. 

— Ridică! strigă Anawak. 

Motoarele urlară dureros. Danny căzu pe spate, când avionul o tăie 
abrupt în sus. Anawak aruncă o privire fugară capului uriaș, plin 
de cicatrice, văzu un ochi şi maxilarele încleştate. Apoi maşina fu 
zguduită de o lovitură teribilă. Acolo unde fusese aripa dreaptă cu 
Danny urcat pe ea, mai rămăseseră doar resturile îndoite ale ţevăriei. 
Anawak încercă să se prindă de ceva, însă totul se invârtea, Delaware 
tipa, pilotul țipa, el însuși țipa, marea veni spre ei. 

Il lovi ceva în faţă. Ceva îngheţat. 

Urechile îi vâjâiau. Sunet găunos de oţel rupându-se. 

Spumă. 

Verde întunecat. 

Nimic. 


La 50 de metri mai jos, computerul de bord stabiliză corpul cilin- 
dric al URA. Robotul se echilibră şi urmă balena care era cea mai 
aproape. La oarecare depărtare, se distingeau în lumina slabă umbrele 
altor animale. Ochiul electronic al URA înregistră toate acestea fără 
a evalua, pentru început, impresiile optice. 

Şi alte funcţii își începură activitatea. 

In ciuda senzorilor optici de excepţie, adevărata putere a URA sta 
în receptarea acustică. Aici creatorul său îşi demonstrase adevăratul 
geniu. Sistemele acustice îi permiteau robotului să urmărească mami- 
ferele marine pe o perioadă de zece până la douăsprezece ore fără a le 
pierde, oriunde s-ar fi dus. 

Le urma cânturile. 

Cele patru hidrofoane ale URA, microfoane subacvatice extrem de 
sensibile, nu captau în aceste momente doar fiecare sunet pe care îl 
emiteau animalele, ci şi coordonatele sursei lor. Erau ordonate de jur 
împrejurul robotului. Când una dintre balene scotea un sunet înalt şi 
fin, acesta era captat de către microfoane consecutiv, nu concomitent. 
Nici o ureche omenească nu ar fi putut înregistra minusculele dife- 
renţe de ton legate de acestea, doar un computer putea să o facă. Astfel, 

sunetul ajungea mai întâi şi mai puternic pe hidrofonul care se afla cel 
mai aproape de sursă, şi apoi pe rând la celelalte trei. 

Computerul crea, aşadar, un spaţiu virtual, în care atribuia fiecărei 
surse de sunete coordonate distincte. Acest spațiu se umplea pe rând 
cu indicaţiile poziţiei balenelor, care se deplasau unele față de altele 
după cum şi animalele îşi schimbau locul. Cum s-ar zice, grupul era 
reconstituit în interiorul computerului. 

Și Lucy scoase o serie de tonuri, în timp ce se scufunda în adânc. 
În calculator exista o bază de date bogată, de la sunetele specifice ale 
balenelor şi ale altor peşti până la vocile individuale ale animalelor. 
URA făcu un baleiaj al catalogului electronic, însă Lucy nu apărea acolo 
ca individ. Înființă automat o bază de date pentru sunetele grupei de 
coordonate care îi corespundea lui Lucy, le compară cu alte grupe 
de coordonate, clasifică toate animalele din fața lui ca fiind balene 
cenușii şi își mări viteza la două noduri, pentru a se mai apropia de ele. 

La fel de temeinic cum localizase acustic balenele, robotul trecu 
acum la înregistrarea optică. În baza sa de date erau stocate modele ale 
cozii şi ale siluetelor, ale înotătoarelor şi ale altor părți semnificative 
din corpul acestora. De data aceasta, aparatul avu mai mult noroc. 
Ochiul electronic scană cozile balenelor care se mișcau în sus și în jos 
în faţa lui, şi o identifică rapid pe una dintre ele ca fiind Lucy. Cu puţin 
timp înainte, i se programaseră o mulțime de date ale balenelor care 
participaseră la atac și astfel calculatorul ştia acum cărui animal să-i 
acorde toată atenţia sa concentrată. 

URA îşi corectă cursul cu câteva grade. 

Cântecele balenelor permiteau contactul vocilor pe distanțe de 
peste o sută de mile marine. Undele acustice se mișcau în apă de cinci 
ori mai repede decât în aer. Lucy putea să înoate oriunde şi oricât de 
rapid ar fi vrut. 

Nu o mai putea pierde. 


26 aprilie 


Kiel, Germania 


Uşa de fier alunecă în lături. Bohrmann cuprinse cu privirea con- 
strucția gigantică a simulatorului. 

Simulatorul de adâncime părea a fi coborât natura la o scară mai 
omenească, fără a o expedia imediat în exilul teoriei pure, în ciuda fap- 
tului că la scară mică, marea devenise o entitate ce putea fi stăpânită. 
Îşi creaseră o lume la mâna a doua, una dintre copiile acelea idealizate 
care îi deveneau omului mai familiare decât însăși realitatea: pe cine 
mai interesa adevărata viaţă din Evul Mediu, când Hollywoodul oferea 
varianta proprie? Pe cine interesa cum murea un peşte, cum sângera, 
cum era spintecat şi golit de maţe, câtă vreme se puteau cumpăra bucăţi 
puse pe gheaţă? Copiii americani desenau găini cu şase picioare, pentru 
că pulpele de pui se vindeau în pungi de câte șase. Lumea bea lapte din 
cutii de carton şi se sclifosea auzind de conţinutul unui uger. Percepția 
despre lume se ofilea, şi în strânsă legătură cu aceasta înflorea aroganţa. 
Bohrmann era entuziasmat de simulator şi de posibilitățile pe care 
acesta le oferea. În același timp, rezervorul îi arăta cât de oarbă risca 
să devină cercetarea atunci când, în loc să-l contemple, își recrea obiec- 
tul studiului. Se punea tot mai puţin problema ca omul să înțeleagă 
planeta, și tot mai mult să o adapteze propriilor nevoi. În acest Dis- 
neyland colorat al confuziei, intervenţia umană căpăta justificări noi 
şi îngrozitoare. 

De fiecare dată când pășea în hală, Bohrmann se gândea la acelaşi 
lucru. Nu vom ști niciodată exact ce putem face, ci doar ce nu putem. 
Iar despre asta nici nu vrem să auzim! 

La două zile după accidentul de pe Sonne, Bohrmann se afla din 
nou în Kiel. Carotele forate şi lăzile frigorifice ajunseseră cu un cargo- 
bot rapid în grija lui Erwin Suess, care trecuse imediat la lucru cu o 
echipă de geochimiști şi biologi, ca să cerceteze captura expediției. 
Când Bohrmann ajunse la institut, analizele începuseră deja. De 
douăzeci şi patru de ore încercau neobosiţi să elucideze cauzele des- 
compunerii. După cum se părea, le găsiseră. Poate că simulatorul ide- 
aliza realitatea, dar era posibil să fi descoperit adevărul despre viermi. 

Suess îl aştepta la pupitrul monitorului. Era însoţit de Heiko Sah- 
ling și de Yvonne Mirbach, biolog molecular, specializată în bacte- 
riile marine. 

- Am pregătit o simulare pe calculator, spuse Suess. Nu atât pentru 
noi, mai mult ca să înţeleagă toată lumea. 

- Nu mai e deci doar problema lui Statoil, spuse Bohrmann. 

- Nu. 

Suess plimbă cursorul pe monitor și dădu clic pe un simbol. Apăru 
imediat o reprezentare grafică. Ea arăta o secţiune verticală printr-un 
capac de hidrat gros de o sută de metri, precum şi bula de gaz aflată sub 
el. Sahling indică un strat subțire, întunecat, aflat la suprafață. 

- Ăştia sunt viermii, observă el. 

— Să îi mărim, spuse Suess. 

Pe porțiunea apărută din suprafaţa gheții, viermii se distingeau clar. 
Suess mări imaginea în continuare, până când tot monitorul fu acope- 
rit de un singur exemplar. Era stilizat în mod grosolan, cu părțile cor- 
pului în culori ţipătoare. 

- Cele cu roşu sunt sulfobacteriile, explică Yvonne Mirbach. Cu 
albastru sunt bacteriile Archaea. 

- Simbioţi compleţi, murmură Bohrmann. Viermele ăsta e doldora 
de bacterii. Sunt şi în el, și pe el. 

- Exact! Sunt consorţii. Conlucrează bacterii de mai multe feluri. 

— Asta le era clar deja şi celor care l-au contactat pe Johanson, 
adăugă Suess. Au scris câteva kilograme de rapoarte despre modul de 
viață simbiotic al viermelui. Însă nu au tras concluziile corecte. 
Nimeni nu şi-a pus întrebarea în ce scop se fac, de fapt, aceste consorții. 
Am pornit tot timpul de la premisa că viermii destabilizează gheaţa, 
cu toate că ştiam clar că nu pot face așa ceva. Dar aici nu este vorba 
despre viermi! 

- Viermii sunt doar mijlocul de transport, zise Bohrmann. 

— Aşa este! Suess dădu clic pe un simbol. Acesta este răspunsul la 
blowout-ul tău. 

Viermele stilizat începu să se miște. Reprezentarea era realizată gro- 
solan, din cauza timpului scurt avut la dispoziţie. Era mai degrabă o 
succesiune de imagini distincte, decât un film de animaţie. Maxilarele, 
ca niște clești, se desfăcură și viermele începu să se înfigă în gheaţă. 

- Acum fii atent aici! 

Bohrmann se concentră asupra imaginilor. Suess îndepărtă din nou 
planul. Se vedeau mai multe animale care perforau gheaţa. Apoi 
deodată... 

- Dumnezeule! exclamă Bohrmann. 

Se lăsă o liniște mormântală. 

- Dacă se întâmplă la fel peste tot pe coastă... începu Sahling. 

— Se întâmplă, îi răspunse Bohrmann pe ton alb. Poate chiar în 
același timp. La naiba, puteam să ne dăm seama când eram la bordul 
vasului Sonne. Bucățile de hidrat erau de-a dreptul impănate cu bacterii. 

Aproape că se așteptase la ce vedea acum. Se temuse de asta și toto- 
dată sperase să se înșele. Dacă asta era realitatea, ea era cu mult mai rea. 

- Este vorba, de fapt, de fenomene cunoscute, spuse Suess. Nici un 
fenomen observat aici nu este ceva nou. Noutatea se naşte din conlu- 
crarea factorilor. Odată ce sunt puse în relaţie toate componentele, 

descompunerea hidraţilor devine evidentă. Suess căscă. Părea un gest 
ciudat de nepotrivit în faţa unor imagini îngrozitoare, însă nici unul 
dintre ei nu închisese un ochi în ultimele douăzeci și patru de ore. 
Doar că nu găsesc nici o explicaţie pentru prezenţa viermilor aici. 

- Nici eu, zise Bohrmann. Și îmi bat capul cu asta dinaintea ta. 

- Și pe cine informăm acum? întrebă Sahling. 

- Hm. Suess îşi puse un deget pe buza de sus. Cum a fost vorba? 
Chestiunea e confidențială, așa-i? Deci prima dată îl punem la curent 
pe Johanson. 

- De ce nu direct Statoilul? propuse Sahling. 

- Nu. Bohrmann clătină din cap. In nici un caz. 

- Crezi că muşamalizează faza? 

- Johanson e o alegere mai bună. După cum îl văd eu, e mai neutru 
ca Elveţia. Ar trebui să îl lăsăm pe el să decidă când... 

- Nu mai este timp să lăsăm pe cineva să decidă ceva, îl întrerupse 
Sahling. Dacă simularea redă măcar pe departe ceea ce se întâmplă pe 
coastă, ar trebui de fapt să anunțăm guvernul norvegian. 

- Atunci şi toate statele Mării Nordului! 

- Bună idee. Adaugă şi Islanda. 

- O secundă! Suess ridică braţele. Nu suntem în plină cruciadă. 

- Nu e vorba despre asta! 

- Ba despre asta e vorba. Aceasta e doar o simulare! 

- Da, dar... 

- Ba da, are dreptate, îl întrerupse Bohrmann. Nu putem răspândi 
panică, doar ca să fie toată lumea la curent. Nici noi nu știm încă exact 
ce se întâmplă. Vreau să spun că ştim cum, dar rezultatele sunt doar 
nişte estimări. Pe moment, tot ce putem spune este că în atmosferă vor 
ajunge cantități mari de metan. 

- Visezi? strigă Sahling. Știm al naibii de bine ce se va întâmpla! 

Bohrmann îşi pipăi involuntar locul în care îi creștea la loc mustaţa. 

- Foarte bine. Putem s-o publicăm. O să apară într-o duzină de 
ziare pe prima pagină. Dar care vor fi urmările? 

- Care sunt urmările, cugetă Suess, când apare în ziar vestea că 
Pământul urmează să fie lovit de un meteorit? 

— Ți se pare potrivită comparaţia? 

- Da, oarecum. 

- Eu sunt de părere că o astfel de decizie nu o putem lua singuri, 
spuse Mirbach. Să ne gândim. Prima dată să vorbim cu Johanson. La 
urma urmei, el e persoana de contact. În plus, dacă privim problema 
din punct de vedere ştiinţific, lui îi revin onorurile. 

- Ce onoruri? 

- El a descoperit viermii. 

- Nu, Statoil i-a descoperit. Dar, din partea mea, fie! Lui Johanson 
onorurile. Și după aceea? 

- Îi punem la curent pe guvernanți. 

- Și dăm publicității problema? 

- De ce nu? Facem public totul. Se ştie despre programele nucleare 
coreene şi iraniene, şi se ştie că niște idioţi împrăştie antrax. Știm totul 

despre ESB!, despre pesta porcină şi despre legumele manipulate gene- 
tic. În Franţa, oamenii se îmbolnăvesc şi mor cu zecile şi sutele de la 
nu ştiu ce bacterii de crustacee. Ce naiba, că doar nu dau imediat fuga 
să se ascundă în munți. 

- Nu, spuse Bohrmann. Sigur că nu. Dar dacă ne apucăm să dez- 
batem în public efectul Storegga... 

- Informaţiile sunt prea superficiale pentru aşa ceva, spuse Suess. 

— Simularea arată cât de repede progresează descompunerea. De aici 
se deduce tot restul. 

- Dar nu spune definitiv ce se întâmplă atunci. 

Bohrmann vru să dea un răspuns, dar Suess avea dreptate. Puteau 
să-şi imagineze ce se va întâmpla, dar nu o puteau dovedi. Dacă ieşeau 
cu asta acum, fără ca teoria să fie documentată serios, nu vor putea face 
faţă atacurilor din partea industriei petroliere. Argumentele lor s-ar 
prăbuşi ca un castel de cărți de joc. Era prea devreme. 

— În regulă, spuse. În cât timp putem prezenta un rezultat închegat? 

- Într-o săptămână, cred. 

- E al naibii de mult, spuse Sahling. 

- Na, ascultă aici! Mirbach scutură din cap. Ba e al naibii de repede. 
În ziua de azi, dacă vrei să obţii rezultatul taxonomic al unui vierme 
nou, te poţi aștepta la luni întregi de lălăială, şi noi.. 

= În situația dată e al naibii de mult! 

- Şi totuşi, replică Suess. O alarmă falsă nu ne-ar ajuta cu nimic! 
Continuăm! 

Bohrmann încuviinţă. Nu-și putea desprinde privirea de pe moni- 
tor. Simularea se sfârşise. Și totuşi, se derula mai departe. Bohrmann 
vedea continuarea cu ochii minţii, şi ce vedea îl făcea să se înfioare. 


l Encefalopatia spongiformă bovină (n.red.) 


29 aprilie 
Trondheim, Norvegia 


Sigur Johanson intră în biroul lui Olsen. Închise ușa în urma lui şi 
se aşeză în faţa biologului. 

— Ai timp? 

- M-am dat peste cap pentru tine, răspunse Olsen zâmbindu-i cu 
toți dinții. 

— Şi ce ai aflat? 

Olsen îşi cobori vocea conspirativ. 

- Cu ce să începem? Poveşti cu monştri? Catastrofe naturale? 

Voia deci să facă pe misteriosul. Bine şi așa. 

- Cu ce vrei tu să începi? 

- Păi da, îl privi Olsen şiret. Ce-ar fi să începi tu de data asta? Ce-ar 
fi să-mi spui pentru ce fac eu zile-n Şir pe Watson pentru tine, Holmes! 

Johanson se întrebă din nou cât de mult îi putea spune lui Olsen. 
Era clar că plesnea de curiozitate. În locul lui, și el ar fi pățit la fel. 
Dar asta ar însemna ca în câteva ore întreaga NTNU să fie la curent. 

Brusc îi veni o idee. Era destul de întortocheată, ca să sune credi- 
bil. Olsen o să-l ia de tâmpit, dar putea trăi cu chestia asta. Își cobori 
la rândul lui vocea şi spuse: 

- M-am gândit să apar primul cu o teorie. 

- Și anume. 

— Totul este dirijat de sus. 

- Ce? 

- Anomaliile astea. Meduzele. Dispariţia bărcilor. Morții și 
dispăruți. Mi-am dat seama că între toate există o legătură mai profundă. 

Olsen îl privea fără să priceapă. 

— Să spunem că e un plan mai complex. Johanson se lăsă pe spate, 
vrând să vadă cum înghiţea Olsen povestea asta. 

— Și ce urmăreşti cu chestia asta? Vrei să iei Premiul Nobel sau să-ți 
rezervi un loc la nebuni? 

- Nici una, nici alta. 

Olsen continua să-l privească fix. 

— Îşi baţi joc de mine. 

- Nu. 

- Ba da. Vorbeşti despre... ce ştiu eu? Despre dracu’? Puterile întu- 
nericului? Omuleţii verzi? Dosarele X? 

- E doar o idee. Trebuie să existe o legătură, nu? Se întâmplă con- 
comitent tot felul de chestii. Crezi că e coincidenţă? 

- Nu ştiu. 

- Păi vezi! Pur şi simplu nu știi. Nici eu. 

— Ce fel de legătură crezi că este între ele? 

Mâinile lui Johanson se mişcară lent prin aer. 

- Depinde, ce-mi oferi? 

- Aşa deci! Olsen se strâmbă. Frumos ai ticluit-o! Știu că nu eşti 
idiot, Sigur. E vorba de mai mult. 

- Spune-mi ceva şi mai vedem. 

Olsen ridică din umeri, deschise un sertar şi scoase din el un vraf 
de hârtii. 

— Asta-i prada de pe internet, spuse. Dacă nu aș fi un pragmatic neno- 
rocit, mi-ar putea veni ideea să cred tâmpeniile pe care mi le serveşti. 

- Deci, ce-ai găsit? 

— S-au închis toate plajele din America Centrală şi de Sud. Oame- 
nii nu mai intră în apă și meduzele astupă năvoadele pescarilor. Costa 
Rica, Chile și Peru vorbesc despre o apocalipsă mucilaginoasă. 
După Physalia physalis a apărut o nouă specie, foarte mică, cu tenta- 
cule extrem de lungi şi de otrăvitoare. Iniţial, au fost luate drept 
meduze-cutie, însă aduc a cu totul altceva. O nouă specie, poate. 

Iarăşi o nouă specie, îşi spuse Johanson. Viermi nemaivăzuţi, me- 
duze nemaivăzute... 

— Și meduzele-cutie din faţa Australiei? 

- Acelaşi lucru. Olsen căută în vraful de hârtii. Tot mai multe. 
E o catastrofă pentru pescari şi turismul oricum e la pământ. 

— Ce se întâmplă cu pescarii din zonă? Nu îi atacă meduzele? 

- Hocus-pocus dispărutus. 

- Poftim? 

- Nu mai e nici una. Marile bancuri din fața plajelor afectate au 
dispărut pur şi simplu. Echipajele de pe traulere susţin că şi-ar fi părăsit 
locurile obişnuite şi că ar fi ieşit în largul mării. 

- Dar acolo nu găsesc de mâncare. 

- Poate s-au apucat de cură de slăbire. De unde să ştiu eu? 

— Și nimeni n-are nici o explicație? 

— Peste tot s-au înfiinţat comisii de criză, spuse Olsen. Dar nu poți 
afla nimic. Am încercat. 

- Ceea ce înseamnă că totul este mult mai rău. 

- Poate că da. Olsen scoase o foaie din teanc. Dacă te uiţi pe lista 
asta, vei vedea că presa a dat mai multe informaţii bombă, care, după 
aceea, pur şi simplu nu au mai fost tratate deloc. Meduze în faţa coas- 
tei Africii de Vest. Poate și în apele Japoniei şi în mod sigur în Fili- 
pine. Se suspectează că mor oameni, apoi se dau dezminţiri, după care 
toată lumea tace mâlc. Dar fii atent. Abia acum devine cu adevărat pal- 
pitant. Există o algă care bântuie deja de câţiva ani prin mass-media. 
O algă ucigașă, Pfiesteria piscicida. Abia dacă o mai poţi opri când îţi 
cade pe cap. Imbolnăveşte oameni şi animale. Până azi făcea prăpăd 
cu precădere dincolo de Atlantic, dar mai nou pare să fie afectată şi 
Franţa. Și încă destul de serios. 

- Morți? 

- În mod sigur. Francezii nu se întrec în a da declaraţii, dar se pare 
că alga a intrat în ţară odată cu homarii. Scrie aici tot, ţi-am scos ce 
am găsit. 

Impinse spre Johanson o parte din foi. 

- Apoi dispariția bărcilor. Între timp s-au consemnat o serie de 
semnale de alarmă, însă cele mai multe nu au nici o noimă. Se între- 
rup prea repede. Orice s-ar fi întâmplat, s-a petrecut mult prea rapid. 
Olson flutură o altă foaie. Însă cine aş fi eu dacă nu aș şti mai multe 
decât restul omenirii? Trei semnale din astea au ajuns pe net. 

— Și? 

— Ceva a atacat bărcile. 

- Le-a atacat? 

- Exact. Olsen îşi frecă nasul. Ceea ce îți dă ţie apă la moară, cu 
teoria conspirației de care vorbeai. Marea se revoltă impotriva omului, 
câtă lipsă de curtoazie! Când noi scufundăm doar un pic de gunoi și 
decimăm peştii şi balenele. A, apropo de balene, ultima chestie pe care 
am auzit-o a fost că în Pacificul de Est atacă masiv vapoarele. Se pare 
că nu mai are nimeni curaj să iasă în larg. 

— Se ştie... 

- Nu pune întrebări tâmpite! Nu, nu se știe. Nu se ştie nimic. 
Dumnezeule, cât am fost de harnic! Nu se cunoaşte nici cauza colizi- 
unilor şi a catastrofelor suferite de petroliere. Blocaj total de ştiri. 
Teoria ta are acoperire în măsura în care, de câte ori cineva încerca 
să vorbească deschis despre problema asta, se aşternea brusc tăcerea 
absolută. Poate suntem totuşi în Dosarele X? Olsen se încruntă. 
Oricum prea multe meduze, prea mulţi peşti, totul pare a fi cumva 
supradimensionat. 

— Și nimeni nu are idee de unde vin toate astea? 

- Nimeni nu declară oficial că ar putea exista vreo legătură Între 
fenomene, cum faci tu. La sfârșit, comisiile de criză vor da vina pe El 
Niño sau pe încălzirea globală, iar biologia invazionistă va primi vânt 
la pupa şi se vor publica articole speculative. 

- Suspecţii obişnuiţi. 

- Da, dar nu are nici un sens. Sunt ani buni de când meduzele, 
algele și alte creaturi de genul acesta fac înconjurul lumii în apa de 
balast a vapoarelor. Cunoaştem fenomenul. 

- Am înţeles, spuse Johanson. Vezi, asta spun şi eu. Una e să 
năvălească undeva roiuri de meduze-cutie. Dar în momentul în care 
de jur împrejurul globului au loc în același timp cele mai improbabile 
fenomene e deja altceva. 

Olsen îşi încrucișă degetele şi rămase gânditor. 

- Deci, dacă vrei neapărat să stabileşti niște legături, eu nu aș vorbi 
de invazii biologice. Ci mai degrabă de anomalii de comportament. Astea 
sunt nişte modele de atac. Unele cum nu s-au mai văzut până acum. 

— Ai mai aflat şi altceva despre vreo specie nouă? 

- Doamne Dumnezeule, nu-i de ajuns? 

- Întrebam doar. 

— Ce anume-ţi trece prin cap? întrebă Olsen lungind cuvintele. 

Dacă întreb acum de viermi, îşi spuse Johanson, îşi va da seama. 
Nu ar şti ce să facă cu informația, însă s-ar prinde pe loc că undeva în 
lume are loc o invazie de viermi. 

- Nimic concret, răspunse. 

Olsen îl privi chiorâș. Îi întinse apoi foile rămase. 

- Când vei avea ocazia, îmi vei spune ceea ce e clar că nu vrei 
să-mi spui? 

Johanson luă foile şi se ridică. 

- O să bem ceva pentru astea. 

— Neapărat. Odată când o să am timp. Cu familia, ştii... 

- Mulţumesc, Knut. 

Olsen ridică din umeri. 

- Pentru puţin. 

Johanson ieși pe coridor. Studenţii care veneau din amfiteatru 
trecură pe lângă el, unii râzând și povestind, alţii serioşi și concentrați. 

Se opri şi privi în urma lor. 

Dintr-odată nu i se mai păru atât de deplasată ideea că totul ar putea 
fi dirijat. 


În faţa coastei Svalbard, Spitsbergen, Marea Groenlandei 


Lumina lunii se oglindea în apă. 

Era unul din acele momente care scoteau echipajul pe punte, atât de 
incredibil de frumoasă era marea polară în această noapte. Rareori putea 
fi văzută în toată splendoarea ei, însă Lukas Bauer nu observa nimic din 
toate astea. Stătea în camera lui, aplecat peste hârtii, şi se simţea căutând 
proverbialul ac în carul cu fân, doar că acul era mare cât două mări. 

Karen Weaver iși făcuse bine treaba și îl ajutase cu adevărat, insă 
cu două zile în urmă coborâse de la bord în Longyearby, Spitsbergen, 
pentru a întreprinde acolo cercetări. Ducea o viaţă agitată după părerea 
lui Bauer, deși nici a lui nu decurgea tocmai liniștit. Ca jurnalistă 
ştiinţifică, se specializase în primul rând în problemele marine. Bauer 
presupunea că Weaver își alesese meseria asta pentru a călători pe gratis 
in regiunile cele mai neprimitoare ale lumii. Era o iubitoare a extre- 
melor. Aici se deosebea de el, care detesta extremele din toată inima, 
fiind însă atât de subjugat de nevoia de a cerceta, încât setea lui de 
cunoaştere îi întrecea comoditatea. Mulţi cercetători erau ca el. Con- 
siderați în mod greşit aventurieri, ei acceptau aventura pentru a ajunge 
in posesia cunoașterii. 

Lui Bauer îi lipsea un fotoliu comod, îi lipseau pomii, păsărelele și 
berea la halbă. Mai mult decât toate însă, îi lipsea tovărăşia lui Weaver. 
O îndrăgise pe fata asta încăpățânată şi, în plus, începuse să priceapă 
rostul muncii de presă. Dacă vrei ca opinia publică să se intereseze de 
activitatea ta, atunci trebuie să recurgi la un vocabular inteligibil, chiar 
dacă nu e și extrem de precis. Weaver îl lămurise că mulți oameni nu 
ar înțelege munca făcută de el din simplul motiv că nu știau nici unde, 
şi nici cum se forma curentul Golfstrom, în jurul căruia se învârtea tot 
ce întreprindea el zilele astea. El nu crezuse una ca asta. Nu crezuse 

nici că nu ştia nimeni ce este un drift autarhic, până când nu-l convin- 
sese Weaver că nici nu avea cum să-l cunoască cineva, din moment ce 
era un aparat atât de nou şi de special. Argumentul acesta îl acceptase. 
Dar Golfstromul! Ce Dumnezeu învățau copiii la școală? 

Dar Weaver avea dreptate. Că dorea să câștige opinia publică de 
partea lui și s-o facă părtașă la îngrijorările lui, pentru a face presiuni 
asupra celor responsabili. 

Și Bauer își făcea griji mari. 

Grijile lui își aveau cauza în Golful Mexicului. Într-acolo curgea 
apă de suprafaţă, caldă, de-a lungul țărmului sud-american, ca şi din- 
spre sudul Africii. Se încălzea în Caraibe și curgea în continuare spre 
nord. O apă plăcută ca temperatură, destul de sărată, ce-i drept, dar 
care rămânea la suprafaţă din cauza temperaturii ei ridicate. 

Apa aceasta constituia cauza încălzirii la distanţă a Europei. 

Se rostogolea până în Terra Nova, transportând cu el miliarde de 
megavaţi de căldură, ceea ce corespundea puterii termice a 250 000 
de centrale nucleare, până acolo unde curentul Labrador îl lovea dintr-o 
parte și îl dizolva. Se izolau atunci așa-numitele Eddie, mase rotitoare 
de apă caldă, care își continuau drumul spre nord, de data aceasta sub 
numele de drift nord-atlantic. Vânturile dinspre vest făceau ca apa să se 
evapore în cantități mari, ceea ce ducea la ploi considerabile în Europa 
și ridica totodată conţinutul de sare. Driftul urca în continuare de-a 
lungul coastei norvegiene, se legitima acolo drept curent norvegian și 
mai aducea încă destulă căldură în Atlanticul de Nord îndepărtat, astfel 
încât vapoarele puteau naviga şi iarna până în sud-vestul Spitsbergului. 
Afluxul de căldură se sfârșea abia între Groenlanda și Norvegia de 
Nord. Aici, curentul norvegian, alias driftul nord-atlantic, alias Golf- 
strom, întâlnea apa arctică rece ca gheaţa care, ajutată și de vânturile 
reci, îl răcea rapid. Apa, foarte rece acum, fiind oricum și foarte sărată, 
se îngreuna și cădea la fund. Devenea atât de grea, incât masele de apă 
se prăbușeau pur și simplu în adânc. Acest fenomen nu se întâmpla 
pe tot frontul, ci sub formă de canale, într-un fel de furnale care își 
modificau poziţia în funcție de direcţia valurilor, şi de aceea nu puteau 
fi găsite imediat. Furnalele care duceau în jos aveau un diametru între 
20 și 50 de metri. Vreo zece din ele atingeau un kilometru pătrat, însă 
poziţia lor exactă depindea de forma mării şi a vânturilor din acea zi. 
Decisiv era efectul colosal de sugere provocat de masele de apă care 
se prăbușeau. În asta consta secretul Golfstromului și al ramificaţiilor 
sale. El nu curgea cu adevărat spre nord, ci era tras într-acolo, supt de 
uriașa pompă de sub Arctica. La o adâncime de 2 000 până la 3 000 de 
metri, apa îngheţată o apuca pe drumul de întoarcere, o călătorie care 
o ducea de jur împrejurul globului pământesc. 

Bauer lăsase în apă o serie de driftere, în speranţa că vor urma cursul 
furnalelor. Dar deocamdată aproape își pierduse speranța că va întâlni 
vreunul. Ar fi trebuit să fie peste tot. În schimb, marea pompă părea 
să se fi oprit sau să se fi mutat în regiuni necunoscute. 

Bauer se afla aici pentru că știa despre aceste probleme şi despre 
implicațiile lor. Nu se așteptase să găsească totul în ordine. Însă și mai 
puţin se așteptase să nu găsească nimic. 

Şi acest fapt îl îngrijora foarte, foarte mult. 

li împărtășise lui Weaver grijile lui, înainte ca aceasta să plece. De 
atunci îi trimitea ascultător rapoarte prin mail, la intervale regulate, 
împărtășindu-i cele mai ascunse temeri ale lui. Echipa lui constatase deja 
de câteva zile o creștere, în salturi, a concentraţiei de gaz din Marea Nor- 
dului şi în minte îi clocea ideea că ar putea exista o legătură între această 
creştere a concentrației de gaz și dispariţia furnalului de scurgere. 

Stând acum singur în camera sa, era aproape sigur de acest lucru. 

Lucra fără pauză, în vreme ce noaptea polară îi făcea chiar și pe 
bătrânii lupi de mare să se sprijine pur și simplu de balustradă şi să 
privească afară. Stătea aplecat asupra munţilor de calcule, diagrame și 
hărți. Din când în când îi trimitea câte un mail lui Karen Weaver, pur 
şi simplu ca să o salute şi ca să o pună la curent cu ultimele descoperiri. 

Era atât de cufundat în munca lui, încât reuși să ignore zgâlțâitul 
o bună bucată de timp, până când paharul de ceai din faţa lui ajunse la 
marginea biroului și i se vărsă pe pantaloni. 

- La dracu”! ţipă Bauer. 

Ceaiul i se scurse fierbinte pe picioare. Împinse scaunul înapoi și 
se ridică să cerceteze mai îndeaproape catastrofa. 

Apoi rămase nemișcat, cu mâinile încleştate pe spătarul scaunului, 
şi ciuli urechile. 

Se înşela oare? 

Nu, se auzeau țipete. Cizme grele alergau pe punte. Afară se întâm- 
pla ceva. Zgâlțâitul deveni şi mai puternic. Vaporul începu să vibreze 
și deodată ceva îl făcu să-şi piardă echilibrul. Icnind, Bauer se împie- 
dică de birou. În momentul următor podeaua dispăru de sub el, de 
parcă întregul vapor ar fi căzut într-o groapă. Bauer fu aruncat pe 
spate. Il cuprinse frica, o frică profundă, ingrozitoare. Se ridică de jos 
şi ieși îimpleticindu-se pe coridor. Ţipete şi mai puternice îi ajunseră la 
urechi. Vasul era aruncat de colo-colo. Cineva strigă ceva în islandeză 
și Bauer nu înţelese pentru că vorbea doar engleza, însă auzi groaza 
din voce și groaza și mai mare din vocea care îi răspundea. 

Un cutremur pe mare? 

Se repezi de-a lungul coridorului și pe scări în sus, spre punte. 
Vaporul se zgâlțâia sălbatic. Bauer abia se ţinea pe picioare. Când 
ajunse clătinându-se afară, îl întâmpină un miros îngrozitor și, 
dintr-odată, știu ce se întâmplase. 

Ajunse până la balustradă şi privi afară. În j jur, marea fierbea alb. 
De parcă s-ar fi aflat într-o oală pe foc. 

Nu erau valuri. Nici furtună. Erau bule. Bule uriașe care se ridi- 
cau din apă. 

Pierdu din nou podeaua de sub „picioare. Bauer căzu înainte și se 
lovi puternic cu faţa de o scândură. În cap îi explodă durerea. Când își 
ridică iar capul, ochelarii îi erau sparți. Fără ochelari era ca şi orb, dar 
reuşi să vadă cum marea se închidea peste vapor. 

O, Doamne, se gândi. O, Doamne, ajută-ne! 


30 aprilie 


Vancouver Island, Canada 


Noaptea strălucea într-un verde sumbru. 

Nu era nici frig, nici cald, domnea mai degrabă o plăcută anulare 
a temperaturii. Respiratul părea să fi intrat într-o fundătură a evoluției, 
fiind înlocuit de o funcţie superioară, care permitea mişcarea liberă 
între elemente. După ce se afundase destul de mult în universul verde 
și întunecat, Anawak fu cuprins de o adevărată euforie și își ridică 
braţele ca un Icar care și-ar fi ales fundul mării drept cer, se imbătă cu 
senzaţia de imponderabilitate și se scufundă mai mult şi mai mult. De 
pe fund ceva strălucea spre el, un peisaj larg, îngheţat, și oceanul verde, 
întunecat se transformă într-un cer nocturn. 

Stătea la marginea câmpului de gheaţă şi privea spre apa neagră și 
liniştită, având deasupra sa o sumedenie de stele. 

Pacea îl învălui. 

Ce minunat era să stai așa, pur și simplu! Marginea gheții avea să se 
desprindă de uscat şi să plutească precum un sloi prin mările nordului 
tot mai sus, cu el drept pasager, până când ajungea acolo unde nu îl mai 
aşteptau întrebările apăsătoare, ci un cămin. Acasă la el. Va ajunge 
acasă. Pieptul lui Anawak se umplu de dor şi îi dădură lacrimile, lacrimi 
sclipitoare, pătrunzătoare, care îl orbeau; încercă să le scuture şi 
într-adevăr săriră în marea cea neagră și începură să o lumineze. Ceva 
urca spre el din adâncuri. Apa luă forma unei făpturi care părea să îl 
aștepte în depărtare, acolo unde el nu putea ajunge. Stătea în faţa lui 
țţeapănă și cristalină, cu lumina stelelor prinsă pe suprafaţa ei. 

Am găsit-o, zise făptura. 

Nu avea faţă şi nici gură, dar lui Anawak vocea i se părea cunos- 
cută. Se apropie, dar acolo era marginea gheții, iar în apa neagră înota 
ceva mare, înfricoşător. 

Ai găsit ceva? întrebă el. 

Propria voce îl înspăimântă. Vorbele îi erau vâscoase. Se chinuiau 
să iasă ca niște animale greoaie. Spre deosebire de cele spuse sau poate 
doar gândite de făptura aceea, cuvintele lui răneau liniștea perfectă de 
deasupra lumii de gheață și pe Anawak îl cuprinse brusc un frig 
pătrunzător. Căută cu privirea lucrul acela din apă, însă dispăruse. 

N-are a face, zise cineva lângă el. 

Întoarse capul și zări silueta fină a Samanthei Crowe, cercetă- 
toarea SETI. 

Eşti destul de neexperimentat la vorbă, spuse ea. La orice altceva 
te pricepi mai bine. Trebuie să recunosc că sună groaznic! 

Îmi pare rău, bâigui Anawak. 

Da? N-are nimic. Poate ar trebui să exersezi. Eu mi-am găsit 
extratereștrii. Mai ştii? Am reușit, în fine, să intrăm în contact cu ei. 
Nu-i grozav? 

Anawak începu să tremure. Nu i se părea grozav deloc, dimpo- 
trivă, simţi cum îl cuprinde frica față de extratereștrii lui Crowe, fără 
să ştie de ce. 

Şi... cine sunt? Ce sunt? 

Cercetătoarea SETI arătă spre apa neagră de dincolo de margi- 
nea gheții. 

Sunt acolo afară, spuse ea. Cred că s-ar bucura să te cunoască, le 
place să intre în legătură cu alţii, dar ar trebui să te duci până acolo. 

Nu pot, spuse Anawak. 

Nu poţi? Crowe clătină din cap neințelegătoare. De ce nu poți? 

Anawak privi spinările uriaşe, întunecate care arau prin apă. Erau 
zeci, sute. Îi era clar că erau acolo doar pentru el și dintr-odată știu că 
se hrăneau din frica lui. Mâncau frică. 

Nu... pur și simplu nu pot. 

Dar trebuie doar să porneşti într-acolo, lașule! îl luă Crowe în zefle- 
mea. E lucrul cel mai simplu din lume. 'Ție îţi este mult mai ușor decât 
ne este nouă, noi a trebuit să căutăm în tot blestematul ăsta de univers. 

Anawak tremura și mai tare. Se apropie de margine și privi afară. 
La orizont, acolo unde marea cea neagră înghiţea cerul împânzit de 
stele, se vedea strălucind o lumină îndepărtată. 

Du-te și gata, spuse Crowe. 

Am zburat, se gândi Anawak. Printr-un ocean verde și întunecat, 
plin de viaţă, și nu mi-a fost frică deloc. Ce mi se poate întâmpla? Apa 
va fi ca pământul, voi ajunge la lumina aceea, purtat de propria voinţă. 
Sam are dreptate. E simplu. Nu există nimic de care să îmi fie teamă. 

În faţa ochilor lui, unul dintre animalele uriaşe se scufundă și o 
coadă colosală cu două vârfuri se ridică spre stele. 

Nimic care să-mi inspire teamă. 

Însă ezitase un pic prea mult și vederea cozii îl făcu să se îndoiască. 
Nici voinţa, şi nici puterea visului nu puteau anula legile naturii. Când 
făcu în sfârşit un pas în față, se scufundă pe loc în frigul îngheţat al 
mării. Acesta se închise deasupra capului său și totul deveni negru. Vru 
să strige şi înghiți apă. Îi pătrunse dureros în plămâni. Îl trăgea în jos 
fără milă, oricât ar fi lovit în jurul său. Inima îi bătea nebunește, tâm- 
plele îi zvâcneau, un bubuit ca loviturile de ciocan... 

Anawak zvâcni în sus și se lovi cu capul de scânduri. 

— Fir-ar să fie, gemu el. 

Din nou loviturile. Nu se mai auzea bubuitul. Mai degrabă niște 
pocnete ușoare, ca niște degete îndoite bătând în lemn. Se rostogoli pe 

o parte și o văzu pe Alicia Delaware, care se aplecase ușor să privească 
în cabina lui. 

- Scuze, zise ea. Nu știam că sari imediat în sus ca o rachetă. 

Anawak se holba la ea. Delaware? 

O, da. Încetul cu încetul îşi aminti unde era. Se luă cu mâinile de 
cap, scoase un geamăt chinuit și se lăsă să cadă înapoi. 

— Cât e ceasul? 

- Nouă jumate. 

- La naiba! 

- Arăți îngrozitor. Ai visat urât? 

- O aberaţie! 

- Pot să fac o cafea. 

- Cafea? Da, e o idee bună. Îşi pipăi cu vârful degetelor locul în care 
se lovise la cap și tresări. Va fi un cucui de toată frumuseţea. Unde e 
porcăria asta de ceas? Știu sigur că l-am pus să sune. La șapte. 

- Nu l-ai auzit. Nici nu-i de mirare, după tot ce s-a întâmplat. Dela- 
ware se duse în chicinetă și privi cercetător în jur. Unde e... 

- Dulapul suspendat, în stânga. Cafea, filtru, lapte și zahăr. 

— 'Ţi-e foame? Știu să pregătesc micul dejun... 

- Nu. 

Delaware dădu din umeri şi umplu cu apă cana mașinii de cafea. 
Anawak o privi câteva secunde, apoi se ridică din cabină. 

- Întoarce-te. Trebuie să pun ceva pe mine. 

- Nu te ambala atâta. Nu mă uit la tine. 

Anawak făcu o strâmbătură, uitându-se după blugi. Stăteau făcuți 
ghem pe bancheta ce flanca pe două laturi masa din cabină. Îmbrăcatul 
se dovedi a fi anevoios. Era ameţit şi piciorul rănit îl duru când încercă 
să-l îndoaie. 

- A sunat John? întrebă. 

- Da. Mai devreme! 

— Ce rahat! 

- Ce? 

- Orice boșorog se îmbracă mai repede. La dracu”, de ce nu am 
auzit ceasul? Voiam neapărat să... 

— Ştii ceva? Eşti un tâmpit, Leon. Eşti pur și simplu tâmpit! Acum 
două zile ai supravieţuit unui accident de avion. Tu ai un genunchi 
umflat și mie mi s-a deplasat oleacă creieru-n cap, ei şi? Am avut un 
noroc monstru. Puteam fi morți ca Danny şi ca pilotul, dar trăim. Și 
tu faci mutre pentru ceasul ăla idiot și că, vezi Doamne, nu poţi face 
roata. Ai terminat? 

Anawak se lăsă încet pe bancă. 

- E în ordine. Ce spune John? 

- A adunat toate datele. Și a văzut imaginile video. 

- Grozav! $1? 

- Și nimic. Va trebui să îți faci singur o părere. 

— Asta-i tot? 

Delaware umplu filtrul cu cafea măcinată, îl puse în cafetieră și 
porni maşina. Câteva secunde mai târziu, camera se umplu de clipo- 
cit şi de un gâlgâit ușor. 

- l-am spus că mai dormi, zise ea. N-a vrut să te trezească. 

- De ce nu? 

- Spune că trebuie să te faci bine. Și are dreptate. 

- Sunt sănătos, răspunse Anawak încăpățânat. 

De fapt, nu era foarte sigur de lucrul ăsta. Când DHC 2-ul intrase 
în coliziune cu balena cenușie, aparatul își pierduse direcția. Danny, 
arbaletierul, probabil că murise pe loc; Whistler nu îi găsise trupul, însă 
nu era nici o îndoială că murise. Nu reușise să intre la timp, astfel încât 
ușa laterală a avionului rămăsese deschisă în timpul căderii. Acesta 
fusese norocul lui Anawak. La impact, fusese aruncat afară. După 
aceea nu-și mai amintea nimic, nici cum se alesese cu entorsa urâtă de 
la genunchi. Își revenise abia la bordul lui Whistler, trezit de durere. 

Următorul lucru pe care îl făcuse fusese să o vadă pe Delaware 
întinsă lângă el și durerea din genunchi își pierduse orice importanță. 
Arăta ca moartă. Înainte să-l copleșească groaza, i se spusese că nu e 
moartă și că ar fi avut și mai mult noroc decât el. Corpul pilotului îi 
amortizase căderea. Pe jumătate leșinată, reuşise să se elibereze din 
epava care se scufunda. Într-un minut, mica mașină se umpluse 
cu apă. Echipajul de pe Whistler reușise să îi pescuiască din apă pe 
Delaware şi pe Anawak, însă nefericitul pilot dispăruse în adânc cu tot 
cu DHC-2. 

In ciuda sfârșitului tragic, acţiunea putea fi totuși considerată un 
succes. Danny plasase emițătorul. URA luase urma balenelor și înre- 
gistrase 24 de ore de film pe bandă magnetică, fără ca animalele să atace 
robotul. Anawak ştia că înregistrările îi fuseseră trimise lui John Ford 
dis-de- dimineață și-și propusese ferm să fie și el la acvariu în acel 
moment. În plus, Centre National d’Etudes Spatiales trimisese datele 
telemetrice înregistrate de aparatul de direcţie de pe spatele lui Lucy. 
Dacă nu ar fi fost prăbușirea, ar fi avut toate motivele să se felicite. 

În schimb, totul devenea din ce în ce mai îngrozitor. Mureau tot 
mai mulți oameni. El însuși scăpase de două ori de la moarte. Probabil 
că din cauza urii pe care o simţea față de Greywolf, care ajungea să anu- 
leze orice alt sentiment, trecuse uimitor de ușor peste moartea lui 
Stringer. Acum, la două zile de la prăbușire, se simţea îngrozitor. Parcă 
ar fi suferit de o boală care își reclama dreptul de a izbucni după ani 
întregi în care mocnise. Se împletea cu nesiguranța, neîncrederea în 
propriile forțe şi o lipsă de putere îngrijorătoare. Probabil că mai era 
încă sub şoc, deși Anawak era de altă părere. Mai era și altceva. 
O ameţeală care îl cuprindea din când în când, de când fusese aruncat 
afară din epava avionului, dureri în piept şi accese de panică. 

Nu, nu era chiar sănătos, și entorsa de la genunchi nu era adevă- 
rata problemă. 

Anawak se simţea rănit în ce avea el mai intim. 

Ziua precedentă şi-o petrecuse dormind. Davie, Shoemaker și 
comandanții veniseră să îl viziteze. Ford îl sunase de mai multe ori 

şi se interesase de el. În rest, nu se arăta nimeni deosebit de îngrijorat 
de soarta lui. În timp ce Alicia Delaware era presată de părinţi şi de 
cercul de cunoscuți să părăsească Vancouver Island, apăruse şi un iubit. 
Se pare că erau împreună de doi ani de zile. Interesul față de soarta lui 
Anawak se limita la colectivul colegilor. 

Era bolnav și ştia că nici un doctor nu îl poate ajuta. 

Delaware îi puse în faţă cana de cafea proaspătă și Îl privi prin oche- 
larii ei albaştri. Anawak sorbi, se arse la limbă și ceru radiotelefonul. 

- Pot să te întreb ceva personal, Leon? 

El rămase pe loc și scutură din cap. 

- Mai târziu. 

- Când va fi asta? 

Anawak ridică din umeri și formă numărul lui Ford. 

- Nu am văzut încă tot materialul, spuse directorul. Lasă-ţi timp 
și odihneşte-te! 

- I-ai spus Liciei că trebuie să Îmi formez singur o părere. 

- Da, după ce vedem noi tot materialul. Majoritatea e plictisitor. 
Decât să vii tu special până aici, mai bine ne uităm noi la restul. Poate 
te scutim de un drum. 

- Bine atunci. Când sunteţi gata? 

- Habar nu am! Suntem patru în faţa înregistrărilor. Dă-ne două 
ore. Nu, trei. Cel mai bine, trimit un elicopter după tine la începutul 
după-amiezii. Frumos, nu? Acesta e unul din avantajele comisiei de 
criză. Ai tot timpul un elicopter la dispoziţie. Ford râse. Nu că ar fi 
cazul să ne obișnuim cu el. Făcu o pauză. In schimb, am altceva pentru 
tine. Vreau să spun că nu am timp să-ți povestesc chiar acum, dar 
oricum ar fi mai bine să-l suni pe Rod Palm. 

- Pe Palm? Pentru ce? 

- Acum o oră a fost în conferinţă cu laboratorul Nanaimo și cu 
Institutul pentru ştiinţe oceanice. Poţi vorbi şi cu Sue Oliviera, dar mă 
gândeam că Palm stă chiar lângă tine. 

- Fir-ar să fie, John! De ce nu mă sună nimeni când se discută ceva? 

— Așteptam să te trezești. 

Anawak puse morocănos capăt convorbirii și îl sună pe Palm. 
Directorul staţiei de cercetare de pe Strawberry Isle răspunse imediat 
la telefon. 

- A! exclamă el. Ai vorbit cu Ford. 

- Da. Am vorbit. Se pare că aţi dat peste ceva care a zgâlțâit lumea. 
De ce nu m-ai sunat? 

- Toată lumea ştie că trebuie să te odihnești. 

- Aiurea! 

- Ba da, să ştii. Voiam să aştept să îţi faci somnul. 

- Aud chestia asta pentru a doua oară într-un minut. Nu, pentru a 
treia oară, dacă iau în calcul și grija permanantă a Liciei. Mă simt bine, 
fir-ar să fie. 

- De ce nu vii până aici? propuse Palm. 

- Cu barca? 

- Astea câteva sute de metri, te rog. În golf nu s-a întâmplat 
incă nimic. 

- Bine, ajung acolo în zece minute. 

- Grozav. Ne vedem. 

Delaware îl privi peste marginea cănii de cafea şi se încruntă. 

- Ceva nou? 

- Toată lumea mă tratează ca pe un beteag, se enervă Anawak. 

— Nu la asta mă refeream. 

Se ridică, deschise sertarul din cabină și începu să cotrobăie după o 
cămaşă curată. 

— Se pare că au descoperit ceva la Nanaimo, murmură el. 

- Și ce anume? se interesă Delaware. 

— Nu ştiu ce. 

- O, da! 

- Mă duc până la Rod Palm. Ezită o clipă, apoi spuse: poţi să vii cu 
mine, dacă ai timp și chef. Da? 

- Vrei să vin şi eu? Ce onoare pe capul meu! 

- Nu fi tâmpită! 

- Nici nu sunt! Alicia strâmbă din nas. Marginile dinţilor din faţă 
i se odihneau pe buza inferioară. Lui Anawak îi trecu iar prin cap că 
ar trebui făcut ceva urgent cu dinții ăia. Era tentat permanent să se uite 
în jur după morcovi. Ai o dispoziţie mizerabilă de două zile încoace, 
nu poți purta o conversaţie manierată. 

— Aşa ai fi şi tu, dacă... se întrerupse. Delaware îl privi. 

- Am fost cu tine în avion, spuse ea liniștită. 

— Îmi pare rău. 

- Aproape că am murit de frică. Oricine ar fi plecat imediat acasă 
la mama. Însă tu ţi-ai pierdut asistenta, așa că nu plec la mama, ci 
rămân lângă une, morocănosul naibii! Ce voiai să imi spui adineaori? 

Anawak își pipăi din nou cucuiul din cap. Îl durea şi se făcea tot 
mai mare. Și genunchiul îl durea. 

- Nimic. Te-ai calmat? 

- Nici nu mă mai enervez măcar, zise ea ridicând din sprâncene. 

- Bine. Atunci vino! 

— Aş vrea totuși să te întreb ceva personal. 

- Nu. 


Plimbarea lor cu Devilfish până la insuliță avu ceva ireal. De parcă 
nici nu ar fi existat atacurile din ultimele săptămâni. Strawberry Island 
era doar puţin mai mare decât un deal acoperit cu brazi, căruia în cinci 
minute îi puteai da ocol pe jos. Astăzi, apa era netedă ca oglinda. Nu 
se simţea nici o adiere. Un soare febril împrăștia o lumină albă. 
Anawak se aştepta ca în orice moment să se înalțe o coadă sau un spate 
negru cu aripă dorsală, însă de la începutul atacurilor orcile se arătaseră 
doar de două ori lângă Tofino. Fuseseră balene rezidente, care nu 
dădeau nici un semn de agresiune. Se pare că se adeverea teoria lui 
Anawak, conform căreia doar balenele călătoare erau afectate de ciu- 
data schimbare de comportament. 

Se întrebă pentru cât timp. 

Zodiacul opri la debarcaderul insulei. Palm Station se afla chiar 
peste drum. Era adăpostită într-o veche navă cu pânze, primul British 
Columbia Ferry care se lăfăia acum pitoresc la mal, sprijinit pe pomi 
uscați și înconjurat de bușteni plutitori și ancore ruginite. Lui Palm, 
care locuia acolo cu cei doi copii ai lui, acesta îi servea drept casă 
și birou. 

Anawak se străduia din răsputeri să nu şchiopăteze. Delaware 
tăcea. Era clar iritată. 

Puțin mai târziu, stăteau toţi trei la prova în jurul unei mese mici 
din coajă de mesteacăn. Delaware îşi făcea de lucru cu o Cola. Priveau 
peste drum, la casele cățărate pe piloni. Cu toate că se afla la doar 
câteva sute de metri distanță de Tofino, Strawberry Island era mult 
mai liniștită. Abia dacă pătrundea vreun zgomot până aici. În schimb, 
îți ajungeau la urechi toate sunetele posibile produse de natură. 

- Ce-ţi face genunchiul? întrebă Palm compătimitor. Era un om 
îndatoritor, cu barbă albă stufoasă și cu un început de chelie. Părea să 
se fi născut cu o pipă în gură. 

- Hai să nu vorbim despre asta. Anawak ridică braţele, încercând 
să ignore bubuitul din cap. Spune-mi mai bine ce aţi aflat. 

- Lui Leon nu îi place să te interesezi de starea sănătăţii lui, observă 
Delaware din vârful buzelor. 

Anawak mârâi ceva neinteligibil. Bineînţeles că tipa avea drep- 
tate. Buna dispoziţie a lui Anawak cobori ca un barometru pe timp 
de furtună. 

Palm își drese vocea. 

- Am Stat mai mult de vorbă cu Ray Fenwick și cu Sue Oliviera, 
spuse el. De când cu autopsia publică a lui J- 19, am rămas În strânsă 
legătură. Dar nu numai din cauza asta. În ziua prăbuşirii voastre, a mai 
eșuat o balenă la mal. O balenă cenușie pe care nu o cunoșteam. 
Nu figurează nicăieri. Fenwick nu avea timp să vină aici, aşa că am 
hăcuit-o eu împreună cu alți câţiva, pentru a trimite la Nanaimo pro- 
bele obișnuite pentru analize. O muncă ingrată, atât îți spun. La un 
moment dat, după ce scosesem inima, stăteam în picioare în toracele 
animalului şi am alunecat. Mi-au intrat în cizme sânge şi secreţii, de 
sus picura, arătam ca un zombi care îşi lua cina. Atât despre partea 
romantică a acţiunii. Am scos, bineînțeles, și bucăţi din creier. 

Gândul că încă o balenă își găsise sfârșitul îl umplu pe Anawak de 
tristețe. Pur şi simplu nu reușea să urască animalele pentru ce făcuseră. 
În ochii lui rămâneau ceea ce fuseseră totdeauna, nişte fiinţe extraor- 
dinare, care trebuiau apărate şi protejate. 

- Din ce cauză a murit? întrebă. 

Palm îşi desfăcu braţele a neputinţă. 

— Aş spune că de o infecţie. Același lucru l-a diagnosticat și Fen- 
wick la Ginghis. Ciudat este că am găsit la animale ceva ce nu avea ce 
căuta acolo. Palm arătă spre tâmplă şi își roti arătătorul. Fenwick a des- 
coperit un fel de cheag în creier. Pe trunchiul cerebral, mai exact. Cu 
ramificații care se întind între masa creierului și craniu. 

Anawak deveni atent. 

- Cheaguri de sânge? La ambele animale? 

- Nu de sânge, cu toate că la început la asta ne-am gândit. Fenwick 
și Oliviera cochetează cu teoria conform căreia zgomotul ar fi răspun- 
zător de aceste anomalii. Nu voiau să vorbească despre asta cât timp 
nu există mai multe dovezi, însă Fenwick se cramponase într-un 
timp de urmările acestor încercări cu sonarele... 

— Surtass LFA? 

- Exact. 

- Nici pomeneală! Niciodată! 

- Pot afla despre ce vorbiți? se băgă Delaware. 

- Guvernul american i-a făcut acum câţiva ani o favoare marinei 
militare, explică Palm. I-a dat permisiunea să folosească sonare de joasă 
frecvență pentru localizarea submarinelor. Se numește Surtass LFA și 
se testează de zor. 

- Adevărat?! exclamă Delaware îngrozită. Credeam că marina tre- 
buie să respecte convenţia pentru protejarea mamiferelor marine. 

- Toată lumea trebuie să respecte tot felul de convenții, îi răspunse 
Anawak cu un zâmbet subțire. Și există tot felul de subterfugii. Se pare 
că Statele Unite pur și simplu nu rezistă tentaţiei de a supraveghea 80 
la sută din mările și oceanele lumii, și uite că asta se poate realiza cu 
Surtass LFA. Așa că președintele american a scutit rapid marina mili- 
tară de respectarea oricărei convenţii, pentru că noul sistem a costat 
deja 300 de milioane de dolari și responsabilii jură că nici o balenă nu 
va păți nimic. 

- Dar sonarul le dăunează balenelor. Orice idiot ştie asta. 

- Din păcate, nu sunt destule probe în acest sens, spuse Palm. 
Încercările din trecut ne arată că delfinii și balenele reacţionează deo- 
sebit de sensibil la sonar, însă nu se poate spune cu precizie cum le 
influențează capacitatea de a vâna, de a se înmulți și de a migra. 

- E ridicol, spumegă Anawak. Timpanele unei balene se sparg de 
la 180 de decibeli în sus. Fiecare difuzor subacvatic al noului sistem 
produce însă un zgomot de 215 decibeli. Puterea totală a semnalelor 
este și mai mare. 

Delaware se uită de la unul la altul. 

— Şi... ce se întâmplă cu animalele? 

- Tocmai din cauza asta au dezvoltat Fenwick și Oliviera teoria 
zgomotului, spuse Palm. Deja cu ani în urmă experimentele marinei 
militare în diferite părți ale lumii au provocat naufragierea delfinilor 
și a balenelor. Mai multe balene au murit. Toate au prezentat sângerări 
puternice atât în creier, cât şi în urechea internă, răni care survin de 
obicei ca urmare a zgomotelor puternice. Ecologiştii au reușit de fie- 
care dată să demonstreze că în apropierea imediată a locului în care 
mureau animale avuseseră loc exerciții NATO, dar pune-te cu armata, 
dacă poţi! 

- Neagă tot? 

- Ani întregi, armata a negat că ar avea vreo legătură. Între timp, a 
trebuit să-și asume responsabilitatea cel puțin în câteva cazuri. Problema 

este că avem încă prea puţine date. Cunoaștem doar rănile balenelor 
moarte, şi fiecare vine cu teoria lui. Fenwick, de exemplu, crede că și 
zgomotul subacvatic ar putea duce la nebunia colectivă. 

- Aiurea, mârâi Anawak. Zgomotul le afectează simţul orientării. 
Ceea ce ar însemna să eşueze, nu să atace navele. 

- Mie mi se pare validă teoria lui Fenwick, spuse Delaware. 

- Nu mai spune! 

- Şi de ce nu? Animalele o iau razna. Întâi câteva, apoi tot mai 
multe, ca un fel de psihoză în masă. 

- Licia, nu veni cu baliverne! Știm de balenele cu dungi care au 
eșuat în apropierea Insulelor Canare după ce NATO și-a făcut acolo 
exercițiile de care ştiţi. Balenele cu dungi sunt mai sensibile la zgomot 
decât multe alte animale. Clar că au luat-o razna. Din cauza panicii nu 
mai știau ce fac și şi-au părăsit locurile obișnuite, trezindu-se pe țărm. 
Balenele fug de zgomote! 

- Sau atacă sursa, îl înfruntă Delaware încăpățânată. 

- Care sursă? Bărcile pneumatice cu motor suspendat? În ce fel fac 
alea gălăgie? 

- Atunci a fost alt zgomot la mijloc. Explozii subacvatice. 

- Nu aici! 

- De unde ştii tu? 

- Ştiu, pur și simplu! 

- Important e să ai tu dreptate! 

- Uite cine vorbește! 

- Și, în afară de asta, eşuări au loc de sute de ani. Și în Columbia 
Britanică. Există documente care... 

- Ştiu. Toată lumea ştie asta. 

- Și atunci? Aveau şi indienii sonar? 

- Ce Doamne, iartă-mă are asta cu subiectul discuţiei? 

- O grămadă. Balenele eșuate la țărm pot fi puse în slujba unei ide- 
ologii fără a reflecta... 

- Adică eu nu reflectez? 

Delaware îl fulgeră cu privirea. 

- Tot ce vreau să spun este că eșuările în masă nu sunt în mod nece- 
sar legate de zgomotul produs pe cale artificială. Și invers, zgomotul 
poate duce eventual şi la altceva decât la eșuări. 

- Hei! Palm ridică mâinile. Vă certați degeaba. Între timp, și lui 
Fenwick i se pare cam șubredă teoria zgomotului. Bine, susține în con- 
tinuare nebunia colectivă, dar... voi mă ascultați măcar? 

Cei doi îl priviră. 

- Deci, continuă Palm după ce se asigurase de întreaga lor atenție. 
Fenwick și Oliviera au descoperit aceste cheaguri și au dedus că este 
vorba de o deformaţie determinată de cauze externe. La o privire 
superficială păreau a fi sângerări, de aceea le-au și catalogat ca atare. 
Apoi au izolat chestia aia și au supus-o procedurii obișnuite, și au 
constatat că era doar îmbibată cu sângele balenelor. Chestia in sine este 
o masă incoloră care se descompune rapid la aer. Cea mai mare parte 
nu a mai putut fi folosită. Palm se aplecă spre ei. Dar un lucru l-au 

mai putut studia. Rezultatele se suprapun cu cele ale unei investigări 
făcute acum câteva săptămâni. Mai văzuseră odată substanța din capul 
balenelor. In Nanaimo. 

Anawak tăcu preţ de o clipă. 

- Și ce este? întrebă răgușit. 

- Aceeași chestie pe care ai găsit-o și tu pe carena lui Barrier Queen, 
printre scoici. 

- Chestia din creierul balenelor și cea de pe vaporul... 

- Sunt identice! Aceeași substanță! Materie organică! 

- Un organism străin, murmură Anawak. 

- Ceva străin. Da. 


Anawak se simţea stors de puteri, cu toate că nu stătuse în picioa- 
re decât câteva ore. Se întoarse cu Delaware înapoi în Tofino. Picio- 
rul îl deranjă în timp ce urca scările de lemn de la locul de andocare la 
debarcader. Durerea îl împiedica să gândească și să acţioneze. Se simțea 
neajutorat, deprimat și expus tuturor neplăcerilor. 

Intră șchiopătând și strângând din dinți în sala de bilete de la Davies 
Whaling Station care rămăsese pustie, scoase o sticlă de suc de porto- 
cale din frigider și se lăsă să cadă în fotoliul din spatele tejghelei. În cap, 
gândurile i se fugăreau ca niște căţei care vor să-și muște coada, dove- 
dind aceeași lipsă de sens. 

Delaware îl urmă, privind nehotărâtă în jur. 

- Servește-te cu ceva. Anawak arătă spre frigider. Cu ce vrei. 

- Balena care a doborât avionul... începu ea să spună. 

Anawak deschise sticla și luă o înghiţitură mare. 

- Scuze. Nu te-am servit cu nimic. la-țţi ce vrei. 

— S-a rănit, Leon. Poate că a murit. 

Anawak se gândi. 

- Da, spuse apoi. Probabil. 

Delaware se duse până la raftul pe care erau etalate diferite balene 
din plastic. Erau de toate mărimile. Începând cu cele mai mici, de lun- 
gimea unui deget, până la cele de lungimea antebraţului. Mai multe 
balene se sprijineau paşnic pe înotătoare. Ridică una și o întoarse între 
degete încoace și încolo. Anawak o pândi în timp ce le privea. 

- Nu o fac de bunăvoie, spuse Delaware. 

Anawak își frecă bărbia. Apoi se aplecă în faţă şi porni micul tele- 
vizor portabil de lângă aparatul de radiorecepție. Poate că o să plece 
singură, fără să trebuiască să o roage el. Nu avea nimic împotriva el. 
In fond, se jena pentru proasta lui dispoziţie și pentru că fusese bădăran 
și distant cu ea, însă cu fiecare minut care trecea simţea tot mai mult 
nevoia să fie singur. 

Delaware puse balena de plastic cu grijă la loc pe raft. 

- Pot să te întreb ceva personal? 

lar! Anawak se pregăti să îi dea un răspuns tăios. Apoi ridică 
din umeri. 

- Din partea mea... 

- Eşti un makah? 

Aproape că scăpă sticla din mână. Deci asta voia să întrebe. Voia 
să știe de ce arată ca un indian. 

- De unde până unde? o întrebă. 

- Ai spus ceva chiar înainte de decolarea avionului. Către Shoe- 
maker. Că Greywolf şi-ar strica relaţiile cu makah pentru că mili- 
tează cu atâta vehemenţă împotriva vânătorii de balene. Makah sunt 
indieni, corect? 

- Da. 

- Sunt de-ai tăi? 

- Makah? Nu. Nu sunt makah. 

- Eşti cumva... 

- Ascultă, Licia, nu te supăra pe mine, dar pur şi simplu nu am dis- 
poziţia necesară pentru povești de familie. 

Delaware își muşcă buzele. 

- Bine. 

- Te sun eu când mă contactează Ford. Anawak zâmbi strâmb. Sau 
mă suni tu. Poate te sună tot pe tine, să nu mă trezească. 

Delaware își scutură coama roșcată și se duse încet spre ușă. Rămase 
în picioare. 

- Ar mai fi o chestie, spuse ea fără să se întoarcă. Du-te odată și 
mulțumește-i lui Greywolf că ţi-a salvat viaţa. Eu am fost deja. 

- Ai fost... sări Anawak în sus. 

- Da, bineînţeles. Poţi să-l detești pentru orice altceva, dar atâta 
mulțumire merită. Dacă nu era el, erai mort. 

Delaware plecă. 

Rămase cu privirea fixată pe ușă. Trânti sticla pe masă și respiră adânc. 

Să îi mulțumească! Lui Greywolf! 


Stătea tot acolo, schimbând canalele, când nimeri peste una din 
numeroasele ediţii speciale care se dădeau zilele astea despre situaţia 
din Columbia Britanică. Emisiuni similare se difuzau şi în SUA. Și 
acolo atacurile paralizaseră în mare măsură circulația regională a vapoa- 
relor. În studioul televiziunii i se lua interviu unei femei în uniforma 
marinei militare. Părul negru, tuns scurt îl avea pieptănat pe spate. 
Faţa îi era de o frumuseţe severă, cu trăsături asiatice. Chinezoaică, 
poate. Nu, mai degrabă pe jumătate chinezoaică. Un amănunt decisiv 
nu se potrivea cu restul feţei. Și anume ochii. Erau de un albastru-des- 
chis ca apa, complet neasiatic. 

In josul ecranului apărură numele și funcţia: 

General Commander Judith Li, US Navy. 

- Va trebui să renunțăm la apele din Columbia Britanică? întreba 
moderatorul. Să le redăm naturii, cum s-ar spune? 

- Nu cred că avem ceva de redat naturii, răspunse Judith Li. 
Trăim în armonie cu natura, chiar dacă mai sunt unele lucruri care 
trebuie îmbunătățite. 

- Momentan, nu se prea poate vorbi de armonie. 

- Suntem în contact permanent cu cei mai importanţi oameni de 
ştiinţă din ţară și din străinătate. Este o situație îngrijorătoare, când 

animalele demonstrează schimbări colective de comportament, însă la 
fel de greşit ar fi să dramatizăm situaţia și să intrăm în panică. 

- Nu credeţi într-un fenomen de masă? 

- Dacă începem să facem speculații asupra naturii fenomenului 
înseamnă să presupunem că avem într-adevăr de-a face cu un feno- 
men. Momentan, eu aș vorbi despre cumularea unor evenimente 
asemănătoare... 

- Care nu sunt discutate aproape niciodată în public, interveni 
moderatorul. Din ce cauză oare? 

- Dar sunt discutate, zâmbi Li. Chiar în acest moment. 

- Ceea ce ne bucură şi ne surprinde în egală măsură. Politica de 
informare a țării dumneavoastră, ca şi a țării noastre, a lăsat mult 
de dorit în ultimele zile. Părerile specialiștilor abia dacă pot fi auzite, 
pentru că serviciile dumneavoastră blochează stabilirea oricărui contact. 

- Ba nu, mârâi Anawak. Greywolf şi-a împrăștiat balele peste tot. 
Nu aţi fost atenţi? 

Dar îi luase cineva un interviu lui Ford? Sau lui Ray Fenwick? Rod 
Palm era unul dintre cercetătorii de frunte, dar îl contactase vreun ziar 
sau vreo televiziune în ultimele săptămâni? Lui personal, lui Leon 
Anawak, Scientific American îi făcuse nu de mult onoarea să îl pome- 
nească într-un articol despre studierea inteligenţei la mamifere, însă nu 
apăruse nimeni să îi ţină microfonul sub nas. i 

Abia acum își dădu seama de absurditatea situaţiei. În alte îimpre- 
jurări, atentate teroriste, prăbușiri de avioane, catastrofe naturale, orice 
expert sau oricine se dădea expert era târât în fața camerelor de luat 
vederi la 24 de ore după anunț. 

Ei, în schimb, lucrau în tăcere. 

Trebui apoi să admită că nici măcar Greywolf nu mai apăruse în 
public de la ultimul lui interviu în ziar. În zilele precedente, ecologis- 
tul radical nu pierduse nici o ocazie de a se produce, însă dintr-odată 
eroul din Tofino nu mai prezenta interes. 

- Priviţi cam unilateral această problemă, spuse Li liniștită. 
Bineințeles că avem de-a face cu o situație neobișnuită. Aproape că nu 
există cazuri similare. Bineînţeles că suntem atenţi ca vreun așa-zis 
expert să nu tragă concluzii pripite, chiar și pentru simplul motiv că 
nu am face față demențţilor. Făcând abstracție de acest lucru, nu văd să 
fie nici o amenințare căreia să nu îi putem face față. 

- Vreţi să spuneţi că aveţi totul sub control? 

- Ne străduim. 

- Unii sunt de părere că nu reușiți! 

— Nu știu la ce se așteaptă oamenii din partea noastră. Nu prea văd 
cum ar putea statul să plece la luptă împotriva balenelor cu vase de 
război și elicoptere Black Hawk. 

— Zilnic apar noi victime. Guvernul canadian, cel puțin, s-a limitat 
până acum la a declara apele din Columbia Britanică regiune de criză... 

- Pentru vasele mici. Circulația normală de cargoboturi și bacuri 
nu este afectată. 

- Este adevărat că în trecutul apropiat au existat știri repetate 
despre dispariția vapoarelor? 

- Repet: acestea au fost bărci de pescuit, bărci mici cu motor, 
explică Li pe un ton de infinită răbdare. Mereu auzim de vapoare 
dispărute. Dăm curs acestor probleme. Bineînțeles că au loc operațiuni 
ample de căutare a supravieţuitorilor. Doresc să subliniez că nu orice 
incident neelucidat petrecut pe mare poate fi pus imediat în legătură 
cu atacurile animalelor. 

Moderatorul își aranjă ochelarii. 

— Ajutaţi-mă, nu vreau să mă înșel, însă nu a avut loc și o avarie a 
unui cargobot de dimensiuni mari de la societatea de navigație Ingle- 
wood din Vancouver, avarie în decursul căreia s-a scufundat un șlep? 

Li îşi încrucișă degetele. 

- Vă referiți la Barrier Queen? 

Moderatorul aruncă o privire pe însemnările din dreapta lui. 

- Exact. Aprope că nu a fost dat publicității nici un amănunt. 

- Bineînţeles că nu! exclamă Anawak. 

Stia el. Doar că în ultimele două zile uitase să discute cu Shoema- 
ker despre asta. 

- Barrier Queen, începu Li, avea o defecțiune la cârmă. Șlepul s-a 
scufundat în urma unei manevre greșite de acuplare. 

- Nu ca urmare a unui atac? Însemnările mele... 

- Însemnările dumneavoastră sunt eronate. 

Anawak rămase înmărmurit. Ce vorbea femeia asta acolo? 

— Ei bine, generale, ce ne puteţi spune despre prăbușirea unui hidro- 
avion al Tofino Air, cu două zile în urmă? 

- S-a prăbușit un avion, adevărat. 

- Se pare că a intrat în coliziune cu o balenă. 

- Cercetăm şi acest caz. Scuzaţi-mă dacă nu pot lua poziție față de 
fiecare incident, însă rolul meu este mai degrabă unul de coordonare... 

- Bineînţeles. Moderatorul încuviință din cap. Haideţi să vorbim 
despre poziția dumneavoastră. Ce presupune munca dumneavoastră? 
Cum trebuie să ne-o imaginăm? Pe moment, se pare că puteți doar să 
reacționațţi la cele întâmplate. 

Li tresări, părând amuzată. 

- Nu stă în natura unui stat-major în situație de criză să se rezume 
la a reacționa, dacă mi se permite această observație. Noi preluăm 
situațiile de criză, le dirijăm și le rezolvăm. Asta presupune recu- 
noașterea din timp a problemei, reprezentarea clară şi completă, pre- 
venirea, evacuarea, toate aceste lucruri. Însă, după cum spuneam, avem 
de-a face cu o situaţie nouă. Preîntâmpinarea și recunoașterea fazelor 
incipiente ale problemei nu au fost posibile ca în cazul scenariilor 
cunoscute. Restul se află sub controlul nostru. Nu mai iese pe mare 
nici un vapor căruia animalele i-ar putea dăuna. Cursele importante 
ale vapoarelor periclitate au fost preluate de aviația din apropierea 
coastei. Vapoarele mai mari au escortă militară, totul se află sub con- 
tinuă supraveghere aeriană, iar pentru cercetarea științifică s-au alocat 
fonduri masive. 

- Aţi declarat că o intervenţie militară este exclusă... 

- Nu exclusă. Relauvă. 

- Ecologiştii susțin că modificările de comportament au drept cauză 
influențele civilizaţiei. Zgomotul, otrăvurile, circulația pe mare... 

— Suntem pe cale să aflăm dacă este așa. 

- Şi cât de departe aţi ajuns? 

- Reper: Nu vom face speculaţii, atâta vreme cât nu avem încă 
rezultate concludente şi nu vom permite nimănui acest lucru. De ase- 
menea, nu vom accepta ca pescarii revoltați, industria, societățile de 
navigație, firmele whale watching sau cei care susțin vânarea balenelor 
să ia situaţia în propriile mâini și totul să scape de sub control. Când 
animalele atacă înseamnă că fie sunt încolţite, fie sunt bolnave. În 
ambele cazuri este un nonsens să răspundem cu forța. Trebuie să găsim 
întâi cauza, apoi vor dispărea şi simptomele. Și până atunci va trebui 
să evităm apa. 

- Vă mulţumesc, generale! 

Moderatorul se întoarse spre cameră. 

- A vorbit general comandant al Marinei SUA Navy Judith Li, care 
de câteva zile este conducătorul militar al statelor-majore unite și al 
comisiilor de cercetare din Canada și din SUA. Și acum alte ştiri ale zilei. 

Anawak dădu televizorul mai încet și îl sună pe John Ford. 

- Cine dracu? e Judith Li asta? îl întrebă. 

- O, nu am cunoscut-o încă personal, răspunse Ford. Zboară tot 
timpul de colo-colo. 

- Nu știam că SUA şi Canada și-au unit statul-major. 

- Nici nu trebuie să știi tu tot. Eşti biolog. 

- "Ţi-a luat cineva vreun interviu cu privire la atacurile balenelor? 

— Au existat solicitări cărora nu le-au dat curs. Pe tine te-au vrut de 
mai multe ori la televizor. 

- Nu se poate! Și de ce nimeni nu m-a... 

- Leon. Ford părea și mai obosit decât fusese dimineaţa. Ce pot să 
spun eu? Li a blocat totul. Poate e mai bine așa. Din moment ce spri- 
jini un stat-major de stat sau militar, se așteaptă de la tine să îţi ţii gura. 
Tot ce faci trebuie să respecte secretul de stat. 

- Și atunci, noi doi cum de avem voie să stăm de vorbă nesungheriți? 

- Pentru că suntem în aceeaşi barcă. 

- Dar generăleasa asta vorbește prostii! Chestiile despre Barrier 
Queen, de exemplu... 

- Leon. Ford căscă. Ai fost acolo când s-a întâmplat? 

- Nu începe acum cu de-astea. 

- Nu încep deloc. Mă îndoiesc la fel de puţin ca tine că totul s-a 
petrecut exact așa cum spune Roberts de la Inglewood. Totuși, 
gândește-te: o invazie de scoici. Nişte animăluţe ciudate, nestudiate de 
știință. Piftie fatală. O balenă sare pe parâmă. Toate cumulate duc la 
incidentul Barrier Queen; a da, să nu uităm că în doc ţi-a sărit ceva pe 
față şi dup-aia a tuns-o, iar Fenwick şi Oliviera găsesc piftii în creie- 
rele balenelor. Așa vrei să prezinți lucrurile și publicului? 

Anawak tăcu. 

- De ce nu-mi răspunde nimeni când sun la Inglewood? întrebă în 
cele din urmă. 

- Habar n-am. 

- Ceva trebuie să știi. Eşti șeful ştiinţific al statului-major canadian. 

— Sigur! Și din cauza asta îmi pun pe masă teancuri de dosare. Leon, 
omule, nu știu! Ne ţin din scurt. 

- Și Inglewood stă în aceeași barcă cu statul-major. 

- Grozav! Putem sta la discuţii ore întregi, dar mi-ar plăcea să 
termin cu nenorocitele alea de imagini video și va dura mai mult decat 
credeam. Unul dintre oamenii noștri tocmai s-a băgat în pat cu 
porcăria aia. Cel mai devreme la noapte putem să le vedem. 

- La naiba! înjură Anawak. 

— Ascultă, te sun, bine? Sau pe Licia, dacă vrei să tragi un pui de... 

- Poți să mă suni. 

— Se descurcă bine Licia, așa-i? 

Bineînțeles că se descurca bine. Nici nu îţi puteai dori mai mult 
angajament din partea cuiva. 

- Da, mârâi Anawak. Nu e rău. Eu pot să fac ceva? 

- Poţi să te gândești. Poate faci o plimbare sau mergi în vizită la 
câteva căpetenii Nootka. Ford râse behăit. Indienii sigur știu ceva. Ar 
fi o chestie dacă ţi-ar povesti că toate astea s-au mai întâmplat acum o 
mie de ani. 

Se ţine de glume, își spuse Anawak în gând. 

Apoi puse capăt convorbirii şi rămase în faţa televizorului. 

După câteva minute, începu să străbată camera în sus și-n jos. 
Genunchiul îi trosnea, el însă continuă alergarea, de parcă ar fi vrut să 
se pedepsească pentru faptul că nu era în formă maximă. 

Va ajunge paranoic dacă mai continua așa. Deja îl încerca bănuiala 
că toți vor să-l ocolească. Nimeni nu îl suna să îi spună câte ceva, dacă 
el nu întreba. Îl tratau ca pe un suferind. Și, de fapt, singura lui hibă 
era că nu putea să meargă. Bine, se adunaseră cam multe în ultimul 
timp. Întâi să fii aruncat afară din barcă, apoi peste câteva zile dintr-un 
avion aflat în prăbușire, bine, bine... 

Nu era vorba de asta. 

Se opri în fața balenelor de plastic. 

Nimeni nu încerca să îl dea la o parte. Nu îl trata nimeni ca pe un 
bolnav. Ford nu avea ce să îi arate, câtă vreme nu văzuse tot materia- 
lul și nu voia să îl îimpovăreze pe Anawak cu drumul până la acvariu. 
Delaware făcea tot posibilul să îl sprijine. Erau doar atenţi cu el, atât și 
nimic mai mult. El singur se considera beteag și nu putea să se suporte. 

Ce să facă? 

Dacă te învârți în cerc, se gândi, ce-ţi mai rămâne de făcut? Sparge 
cercul. Fă ceva care să te readucă pe drumul drept. Ceva care să nu-i 
solicite pe ceilalți, doar pe tine însuţi. Fă ceva neobișnuit. 

Ce lucru neobișnuit putea face? 

Cum spusese Ford? Să ia interviu câtorva căpetenii Nootka. 

Indienii sigur știu ceva. 

Oare într-adevăr ştiau ceva? Indienii din Canada îşi transmiseseră 
cunoștințele din tată în fiu până în 1885, când Indian Act rupsese lanţul 
transmiterii orale. Începuse să li se cumpere identitatea, determi- 
nându-i să își părăsească locurile natale și trimițându-le copiii la acele 
residential schools, pentru a-i integra, se spunea, în comunitatea omului 
alb. Indian Act se dovedise a fi un şarpe cu două limbi: integrare în 
ceva străin, o mână întinsă cu generozitate, cu toate că erau deja inte- 
grai, şi anume în propria comunitate, însă aceea nu fusese pe placul 
șarpelui. Efectele coșmarului numit Indian Act încă se mai simțeau. 
Indienii începuseră deja de câțiva zeci de ani să-și recapete controlul 
asupra propriilor vieți. Mulţi reinodau tradiţiile acolo unde fuseseră 
retezate cu aproape o sută de ani în urmă, în timp ce guvernul cana- 
dian se străduia să ofere compensații, însă de refacerea culturii lor nici 
nu putea fi vorba. 

Tot mai puţini indieni cunoşteau vechile tradiţii. 

Pe cine putea întreba? 

Pe bătrâni. 

Anawak șchiopătă afară pe verandă și privi de-a lungul străzii 
principale. 

Nu ținea aproape deloc legătura cu Nootka, Nuuchah-nulth, cum 
se numeau ei înșiși: Cei care trăiesc de-a lungul munţilor. Alături de 
Tsimshian, Gitskan, Skeena, Haida, Kwagiulth și Coast Salich, Nootka 
era unul din principalele clanuri care trăiau pe coasta de vest a Colum- 
biei Britanice. Pentru un neofit, era aproape imposibil să se descurce 
în multitudinea aceea de clanuri, triburi și familii lingvistice. Aici se 
împiedicau cei mai mulți când voiau să pătrundă în aşa-numita cultură 
indiană, fără ca măcar să ajungă în domeniul dialectelor și al moduri- 
lor de viaţă regionale, care difereau de la golf la golf. 

Observaţia lui Ford putea fi tratată doar ca glumă. O idee simpa- 
tică pentru un film artistic, în care tradiții misterioase duc la rezol- 
varea enigmei. Singura problemă era aceea că nu existau indienii în 
sine. Dacă voiai să afli ceva despre Pacificul din faţa insulei Vancou- 
ver, trebuia să te orientezi spre Nootka, indienii din vestul insulei. 
Poate că aflai ceva. Poate că te încurcai doar în miturile diverselor 
triburi Nootka. Fiecare trib avea propriul teritoriu. Liantul era că 
tradițiile Nootka se aflau în strânsă legătură cu peisajul insulei Van- 
couver, iar mitologia își avea rădăcini adânci în natura încon- 
jurătoare. Mai departe, totul se complica. Nootka aveau în primul 
rând povești despre geneză în care rolul principal îl juca figura trans- 
formatorului, a celui care îşi modifica înfăţişarea. La tribul Dididarh, 
lupii căpătau o mare importanţă, dar existau bineînțeles și poveşti cu 
orci. Cine însă, străduindu-se să afle ceva despre orci, ignora poveştile 
despre lupi făcea cea mai mare greșeală, pentru că, în ciclul transfor- 
matorilor, oamenii și animalele erau unite în spirit. Prin urmare, nu 
doar toate creaturile se puteau transforma în alte fiinţe, ci unele mai 
erau dotate și cu o dublă natură: când un lup intra în apă, se trans- 
forma bineînțeles într-o orcă ucigașă, când o orcă ieșea pe uscat, se 
făcea lup. Lupii și orcile erau una şi aceeași fiinţă, și în ochii unui 

Nootka era aberant să spui poveşti cu orci fără să te gândești în 
același timp şi la lupi. 

Pentru că În mod tradițional erau vânători de balene, Nootka 
aveau nenumărate poveşti cu orci. Însă fiecare trib în parte spunea 
alte poveşti, iar una şi aceeași poveste era spusă în moduri diferite, în 
funcţie de locul în care mergeai. Tot de Nootka ţineau de altfel și 
indienii Makah sau poate că nu, după cum considerau unii, dar 
oricum ambele triburi vorbeau wakashan şi erau, alături de eschi- 
moşi, singurul trib din America de Nord cu dreptul prin contract 
de a vâna balene. Acum constituiau iar subiect de discuţie pentru 
că doreau să-și exercite din nou acest drept, după o abstinenţă de 
aproape un secol. Indienii Makah nu trăiau pe insula Vancouver, 
ci pe vârful nord-vestic al statului Washington, situat vizavi. În mitu- 
rile lor apăreau diverse poveşti despre balene, aceleași pe care 
le puteai auzi şi pe insulă de la Nootka. În ceea ce priveşte însă resor- 
turile interioare ale balenei, gândirea și simțurile ei, intenţiile ei, 
fiecare avea propria viziune. Cum ar fi putut fi altfel în cazul unei 
fiinţe care nu era cunoscută pur și simplu drept balenă, ci ca 4br44p, 
„marele mister“. 

Fă ceva ieșit din comun. 

Păi, ar fi ieşit din comun să ceară sfatul indienilor. Dacă acţiunea 
asta va duce la vreun rezultat ieșit din comun, se va vedea. 

Anawak zâmbi acru. Dintre toţi, tocmai el. 

Pentru unul care de douăzeci de ani locuia în zona insulei Vancou- 
ver, Anawak știa puţine despre indienii locului, tocmai pentru că nu 
voia să ştie nimic. Doar uneori îl copleșea o nostalgie vagă după lumea 
lor. Se simţea penibil de fiecare dată și încerca să înăbușe sentimentul 
inainte ca acesta să capete amploare. 'Trăgând linie, el, cel pe care Dela- 
ware îl lua drept indian Makah, era cel mai nepotrivit să se scufunde 
în miturile autohtone. 

Și Greywolf cu atât mai puţin. 

Greywolf e un tip jalnic, îşi spuse Anawak plin de amărăciune. 
Nici un indian nu mai poartă în ziua de azi o prostie de prenume din 
Vestul sălbatic. Șefii de trib se numeau Norman George sau Walter 
Michael, sau George Frank. Nu se numea nici unul John-două-pene 
sau Lawrence-balena-plutitoare. Doar un lăudăros fără minte ca Jack 
O'Bannon își permitea romantismul ăsta ca din cărțile pentru copii. 
Tocmai Jack, care avea scris pe frunte cuvântul indian, era prea tâmpit 
să aibă măcar un nume corect de indian. 

Greywolf era un ignorant! 

Și cum era el însuși? 

Nu ne dăm în lături de la nimic, își spuse Anawak abătut. Unu” 
arată ca un indian şi refuză tot ce ţine de indieni. Celălalt nu este, însă 
incearcă din răsputeri să devină. Suntem amândoi niște ignoranți. 

De râsul lumii suntem. Doi betegi. 

Genunchiul ăsta blestemat! Îl făcea să gândească. Nu voia să stea 
pe gânduri! Nu avea nevoie de o Alicia Delaware, care să îl împingă 
inapoi pe drumul pe care venise, cu mutra ei de studentă înţeleaptă. 


245 


FRANK SCHĂTZING 


Pe cine ar putea să întrebe? 

George Frank! 

Era unul dintre șefii pe care îi cunoștea. Că doar trăia în lumea asta. 
Albii şi indienii nu cultivau relaţii prea strânse, cu excepţia întâlniri- 
lor oficiale de la slujbă și a unor ieșiri ocazionale la o bere, însă nici nu 
se dușmăneau. Coexistau. Două lumi care se lăsau în pace reciproc. 
Totuși, ici-colo mai apăreau prietenii. George Frank era mai puțin 
decât un prieten, dar era oricum o cunoştinţă: un tip de treabă, și în 
plus era taayii þawil al Tla-o-qui-aht, un trib Nootka de pe teritoriul 
din zona Wickaninnish. Un þawil era șef, căpetenie, iar taayii bawil 
era chiar mai mult, șeful cel mare, cum ar veni. Taayii þawil era un fel 
de casă regală britanică. Rangul se moștenea. În ziua de azi, majorita- 
tea triburilor erau conduse de șefi aleși, însă căpeteniile cu titlul 
moștenit se mai bucurau încă de mare respect. 

Anawak se gândi. În nordul insulei, cei mai mari șefi se numeau 
taayii bawiib, iar în sud taayii chaachaabat. Nu voia să se facă de râs. 
Probabil că George Frank era mai degrabă taayii chaachaabat, dar cine 
naiba putea să țină minte chestia asta? 

Era mai bine să evite expresiile indiene. 

Ar putea să-l viziteze pe George Frank. Nu era departe. Frank locuia 
destul de aproape de Wickaninnish Inn. Cu cât se gândea mai mult, 
cu 'atât îi surâdea mai mult ideea. În loc să stea și să aştepte telefonul 
lui Ford, putea să spargă cercul și să. vadă unde îl va duce. Căută 
numărul lui Frank în cartea de telefoane şi îl sună. 

Taayii bawil era acasă. Îi propuse să facă o plimbare până la râu. 


- Ai venit deci să afli ceva despre balene, zise Frank jumătate 
de oră mai târziu, în timp ce se plimbau pe sub pomii uriași, cu 
frunzișul des. 

Anawak î încuviință. Îi explicase lui Frank care era motivul vizitei 
lui. Șeful de trib îşi frecă bărbia. Era un bărbat micuţ, cu fața zbârcită 
și ochii mari şi prietenoși. Avea părul la fel de negru ca Anawak. Pe 
sub geacă purta un tricou cu inscripția Salmon Coming Home. 

- Sper că nu te aştepţi să auzi înţelepciuni indiene de la mine. 

- Nu, zise Anawak bucurându-se de răspuns. A fost ideea lui 
John Ford. 

- Care din ei? întrebă Frank zâmbind. Regizorul sau directorul 
acvariului din Vancouver? 

- Cred că regizorul e mort. Încercăm și noi pe toate fronturile. 
Poate găsim vreo poveste de-a voastră care să sugereze o întâmplare 
asemănătoare. 

Frank arătă spre râu. Apa își croia drumul gâlgâind, ducând cu sine 
crengi și frunze. Râul izvora în regiunile aspre de munte și pe alocuri 
era plin de nisip. 

— Ăsta e răspunsul la întrebarea ta, îi zise. 

- Râul ăsta? 

Frank zâmbi larg. 

— Hisbuk ish ts'awalk. 

- Bine. Deci totuși înțelepciuni de-ale indienilor. 

- Doar una. Mă gândeam că o ştii. 

- Nu știu limba voastră. Mai înţeleg câte ceva pe ici, pe colo și 
atâta tot. 

Frank îl privi câteva secunde. 

- Ei bine, este, cu mici excepţii, esenţa tuturor culturilor indiene. 
Nootka îl reclamă pentru sine, însă presupun că prin alte părți oame- 
nii spun același lucru, cu alte cuvinte: totul este una. Ce se întâmplă 
cu râul se întâmplă și cu oamenii, cu animalele și cu marea. Prin ce 
trece unul, trec toți. 

- Exact. Unii numesc chestia asta ecologie. 

Frank se aplecă și trase la mal o creangă ruptă, care se incurcase în 
rădăcinile de la malul râului. 

- Ce să îţi povestesc, Leon? Nu știm nimic din ceea ce nu știi Și tu. 
Mă pot interesa pentru tine, dacă vrei. Dau câteva telefoane. Sunt 
multe cântece și legende. Dar nu cunosc nici una care v-ar putea ajuta 
mai departe. Vreau să spun că în toate poveştile noastre vei găsi exact 
ceea ce cauţi şi exact aici este problema. 

- Nu înţeleg ce spui. 

- Păi, adevărul e că noi privim altfel animalele. Indienii Nootka nu 
au luat niciodată pur și simplu viaţa unei balene, înţelegi? Credinţa 
Nootka este că natura întreagă e conștientă de ea însăși, o mare 
conștiință împletită. 

Frank coti pe o potecă noroioasă. Anawak îl urmă. Pădurea se des- 
chise spre o suprafaţă mare, despădurită. 

- Uită-te aici, este o rușine. Pădurea e tăiată, ploaia, soarele și vântul 
erodează pământul și râurile se transformă într-o cloacă. Uită-te la asta, 
dacă vrei să ştii ce mână balenele. Hishþuk ish ts'awalk. 

- Mhm. i-am povestit în ce constă munca mea, de fapt? 

- Cauţi conştiinţa animalelor, parcă. 

- Conştiinţa de sine. 

- Da, îmi aduc aminte. Mi-ai povestit într-o seară plăcută, anul 
trecut. Eu am băut bere și tu apă. Totdeauna bei apă, așa-i? 

- Nu-mi place alcoolul. 

- N-ai băut niciodată? 

- Aproape niciodată. 

Frank se opri locului. 

- Păi da, alcoolul. Eşti un bun indian, Leon. Bei apă și vii la mine, 
sperând că suntem în posesia științei secrete. Frank oftă. Când nu vor 
mai fi tratați oamenii ca niște clișee? Indienii au avut o problemă cu 
alcoolul şi unii o mai au încă, dar există și indieni care mai beau câte 
ceva din când în când. In ziua de azi, dacă un alb vede vreun indian la 
bere, sare imediat cu gura că ce tragic, ce îngrozitor, noi le-am pus 
sticla în mână. Suntem priviți sau ca sărmani indieni seduși, sau 
ca deţinătorii unei înţelepciuni superioare. Ce eşti tu de fapt, Leon? 
Eşti creştin? 

Anawak nu era foarte surprins. Cele câteva dăţi în care îl întâlnise 
pe George Frank decurseseră întotdeauna la fel. Conversaţia lui taaytii 

bawil părea să nu ducă spre vreun ţel precis, sărea ca o veveriţă de la o 
temă la alta. 

- Nu merg la nici o biserică, spuse Anawak. 

— Ştii ceva? Am studiat odată Biblia. E plină de adâncă înţelepciune. 
Dacă îl întrebi pe un creștin de ce arde pădurea, îţi va răspunde că în 
acele flăcări se manifestă Dumnezeu. Va face referire la vechile povești 
și, într-adevăr, într-una din ele apare un tufiș în flăcări. Ce crezi, ar 
explica un creștin incendiul în acest mod? 

- Bineînțeles că nu! 

— Și totuși, dacă e un creștin credincios, povestea despre tufișul care 
arde va înseamna mult pentru el. Și indienii cred în tradiția lor, însă 
ei știu foarte bine cât din poveștile acelea se suprapune realității. Nu 
este vorba despre „cum este ceva“, ci despre „ideea de cum este“. În legen- 
dele noastre vei găsi totul sau nimic, nu vei putea lua nimic în sens 
literal, însă totul este plin de sens. 

- Ştiu, George. Dar am senzaţia asta, că nu înaintăm deloc. Ne spar- 
gem capul gândindu-ne ce a înnebunit animalele. 

— Şi tu crezi că știința voastră și-a atins limitele? 

- În oarecare măsură, da. 

Frank scutură din cap. 

- Eu nu cred asta. Ştiinţa este o chestie grozavă. Oamenii pot rea- 
liza cu ea incredibil de multe lucruri. Problema o constituie unghiul 
din care sunt privite lucrurile. La ce te uiţi, când aplici ceea ce știi? Te 
uiţi la balenă, care s-a schimbat. Nu o recunoști pe această prietenă a 
ta. De ce? Ţi-a devenit dușman. Ce a determinat-o? I-ai făcut tu ceva? 
Ei sau lumii în care trăieşte? Dar care este lumea balene:? Cauţi sufe- 
rințele care i-au fost aduse în mod nemijlocit și găseşti o mulţime. Uci- 
derea lor lipsită de sens, otrăvirea apelor, turismul care scapă de sub 
control, distrugem baza de hrană a animalelor și le poluăm lumea cu 
zgomote. Le furăm locurile în care își creșteau puii — nu e vorba că se 
face o stație de exploatare a sării? 

Anawak încuviinţă sumbru. În 1993, UNESCO declarase laguna 
San Ignacio rezervaţie naturală. Era ultima lagună tradițională neatinsă 
de om, în care balenele cenușii din Pacific își aduceau pe lume puii și 
care mai adăpostea o mulțime de alte specii de plante și animale 
amenințate de pieire. Fără să ţină cont de aceste lucruri, concernul 
Mitsubishi construia acum o stație de exploatare a sării, care pe viitor 
va pompa apa sărată din lagună cu o viteză de peste 20 000 de litri pe 
secundă și care astfel va aduce la țărm 116 mile pătrate de bazine de 
evaporare. Apa va curge înapoi sub formă de apă industrială. Nu știa 
nimeni în ce fel vor fi afectate balenele. Nenumăraţi cercetători, 
activişti ecologişti și un consorţiu de laureați ai Premiului Nobel pro- 
testează împotriva staţiei, care ameninţă să fie un precedent tragic. 

- Vezi, continuă Frank, asta este lumea balenelor aşa cum o cunoşti 
tu. Ele trăiesc aici, dar nu este lumea asta mult mai mult decât un lanţ 
de condiţii în care balenele se simt bine sau rău? Poate că adevărata 
problemă nici nu sunt balenele, Leon. Poate că ele sunt doar o parte 
a problemei, cea pe care o vedem. 

Vancouver, la acvariu 


În timp ce Anawak asculta vorbele lui taayii þhawil, John Ford 
vedea dublu. 

Avea de controlat două monitoare odată, şi asta ținea deja de două 
ore. Pe unul se vedeau înregistrările pe bandă magnetică ale camerei 
pe care URA o folosise la filmarea lui Lucy și a celorlalte balene 
cenușii, iar celălalt monitor arăta o cameră virtuală, o structură de 
coordonate formată din linii între care pluteau o duzină de lumini 
verzi, ce păreau să fi fost aruncate înăuntru. Ele indicau grupul de 
balene și își schimbau permanent poziţia. Robotul realizase relativ 
repede o corelare între modelul aripii lui Lucy și sunetele ei speci- 
fice, după lăsarea lui la apă, astfel încât acum o putea localiza și îi putea 
stabili poziţia care apărea doar ca un punct în spațiul coordonatelor. 
În felul acesta nu o putea pierde pe Lucy nici în întunericul cel 
mai mare. 

Pe al doilea monitor erau afișate datele sondei care stătea încă 
înfiptă în stratul de grăsime al balenei: frecvenţa bătăilor inimii, adân- 
cimile de scufundare, datele asupra poziţiei, măsurarea temperatu- 
rii, a presiunii și a luminozităţii. Sonda și URA furnizau impreună 
o imagine destul de complexă a ceea ce i se întâmplase lui Lucy pe 
parcursul ultimelor 24 de ore. 24 de ore din existenţa unei balene ce 
innebunise. 

In laboratorul de observaţie încăpeau patru oameni care puteau 
evalua datele în același timp. Ford stătea în lumina asfințitului având 
alături două ajutoare, cu fețele luminate doar de monitoare. Al patru- 
lea loc era gol. Un virus inofensiv care se cuibărea în stomac şi intes- 
tine le redusese echipa și îi căpătuise cu tura de noapte. 

Fără să-și ridice privirea de pe monitor, Ford întinse mâna, căută 
într-o cutie de carton și își îndesă în gură un pumn de cartofi prăjiți 
deja reci. 

Lucy nu prea lăsa impresia unei balene nebune. 

În ultimele ore, făcuse cu precădere ceea ce făceau animalele 
marine. Căutase hrană în compania unei jumătăți de duzină de adulți 
din aceeași specie și a doi pui aflaţi în creştere. De fiecare dată se ridi- 
case mult noroi, când Lucy se ducea la fund prin perdele de 
iarbă-de-mare şi ara prin mâlul cleios din nisip moale pentru a filtra 
viermii Și creveţii. Se întorsese pe o parte și săpase adevărate brazde 
cu capul ei îngust şi curbat. La început, stătuse fascinat în fața moni- 
toarelor, cu toate că nu erau nici pe departe primele inregistrări pe care 
le vedea cu balene cenușii hrănindu-se. Cu toate acestea, URA furniza 
imagini de o calitate complet nouă, pentru că mergea în urma grupu- 
lui de parcă ar fi fost una dintre balene. Se vedeau multe amănunte. 
Dacă ar fi urmărit un cașalot în adâncuri, acolo unde acesta se hrănea, ar 
fi însemnat să pătrundă în oceanul intunecat. Însă balenelor cenușii le 
plăcea în apă mică. Astfel încât Ford se uita de câteva ore la o alternare 
continuă de lumină și penumbră. Timp de câteva minute, Lucy se 
balansă la suprafaţă, presă mâlul prin fanoane, își umplu plămânii cu 

aer, expiră și se lăsă înapoi la fund. În tot acest timp se apropie de țărm 
atât de tare, încât o mare parte a imaginilor proveneau de la o adân- 
cime mai mică de 30 de metri. 

Ford privi cum trupurile vărgate, marmorate se târau prin sedi- 
ment, tulburând apa. Robotul nu întâmpina nici un fel de probleme 
in urmărirea animalelor, pentru că acestea nu se duceau de fapt 
nicăieri. Schimbau mereu direcţia, câţiva metri încoace, câţiva încolo, 
in sus, în jos, mâncare, în sus, în jos. Lui Ford îi plăcea să spună că 
insula Vancouver este refugiul de pe autostrada balenelor, locul în care 
vin să se odihnească, ceea ce nu era departe de realitate. 

În sus, în Jos, mâncare. 

La un moment dat, deveni plictisitor. 

Odată se văzură în depărtare siluetele alb-negre ale câtorva orci, 
care însă dispărură rapid. Asemenea întâlniri decurgeau de obicei 
pașnic, cu toate că orcile se numărau printre puținii dușmani serioşi 
ai balenelor mari. Nu se dădeau în lături nici din faţa balenelor albas- 
tre. Atacau în grup și întotdeauna cu extremă brutalitate. Mâncau lim- 
bile și buzele victimelor, şi lăsau în urma lor coloşii muribunzi și 
mutilaţi care se scufundau încet spre fundul mării. 

Mâncare, în jos, în sus. 

Monotonia mișcărilor o adormi pe Lucy. Cel puţin așa crezu Ford. 
Privea înserarea, alături de cei doi asistenţi ai lui. Rămase doar o 
umbră, abia vizibilă. Trupul lui Lucy, plutind vertical în apă, scufun- 
dandu-se şi ridicându-se ușor. Un șir întreg de mamifere marine se 
odihneau în acest mod. Odată la câteva minute reveneau la suprafață, 
semiadormite, respirau, se scufundau din nou și adormeau la loc. Un 
fapt demn de luat în seamă era acela că animalele nu dormeau nicio- 
dată mai mult de cinci-șase minute, reușind, cu toate astea, să însumeze 
scurtele pauze într-un somn odihnitor. 

În cele din urmă, monitorul se întunecă. Doar spaţiul coordonate- 
lor mai indica distribuţia grupului. 

Noapte. 

Era tare plictisitor să nu ai nimic de văzut și să trebuiască totuși să 
te uiţi. Din când în când strălucea câte ceva, câte o meduză sau câte o 
sepie. În rest, domnea un întuneric biblic, în timp ce pe al doilea moni- 
tor continuau să curgă datele despre Lucy, înregistrându-i metabolismul 
și mediul fizic. Punctele verzi se mișcau lent în spaţiul virtual. Nu toate 
animalele din grup dormeau în timpul nopţii. Balenele se odihneau la 
cele mai diferite ore. Monitorul cu date indica oscilaţii în sus și în jos, 
care arătau că Lucy și ceilalți își mențineau și acum comportamentul de 
hrănire. În funcție de adâncime, temperatura corpului oscila cu jumătate 
de grad. Nu mai mult. Inima balenei cenușii bătea când mai repede, când 
mai încet. Hidrofoanele lui URA captau toate zgomotele subacvatice 
posibile, fâșâitul și bolboroselile, țipetele orcilor şi cântecele balenelor 
cu cocoașă, strigătele și mârâielile, vâjâitul îndepărtat al unei elice de 
vapor. Nimic necunoscut. 

Stând în faţa monitorului său, Ford căsca de-și rupea fălcile. 

Adună ultimii carofi prăjiţi. 

Degetele i se opriră în aer, îndoite și unsuroase. Ford dădu drumul 
cartofilor și privi mai atent. 

Pe monitorul cu date se întâmpla ceva. 

Sonda indicase permanent o adâncime de O până la 30 de metri. 
Acum arăta 40, ba chiar 50 de metri. Lucy își schimbase poziția. Înota 
spre larg, coborând în același timp. Celelalte balene o urmau în 
trombă. Nici una nu se mai învârtea pe loc. Asta era viteză de migrație! 

Unde pleci aşa rapid? o întrebă Ford în gând. 

Lucy își rări bătăile inimii. Se scufunda, și încă repede. În acest 
moment, plămânii ei mai conțineau doar vreo zece la sută din rezerva 
de oxigen, poate chiar mai puţin. Restul era depozitat în sânge și în 
mușchi. O strategie perfectă pentru adâncimi mari. 

Lucy cobori sub 100 de metri. 

Balena își deconectase acum de la circuitul sanguin părțile corpu- 
lui care nu erau vitale. Surplusul de tensiune arterială era depozitat 
într-o plasă de artere fin înnodate, extrem de elastice, iar procesele 
musculare şi de metabolism se desfășurau fără consum de oxigen. Prin 
corelarea unui şir de procese uimitoare pe parcursul a milioane de ani, 
animalele ce trăiseră odinioară pe uscat pendulau acum fără probleme 
pe sute sau mii de metri între suprafață și adâncul apei, în timp ce majo- 
ritatea peștilor riscau să-și piardă viața deja de la o diferenţă de adân- 
cime de 100 de metri. Lucy continuă să coboare, 150 de metri, 200 de 
metri și se îndepărta constant de țărm. 

- Billy? Jackie? îi strigă Ford peste umăr pe cei doi asistenți, fără să 
se întoarcă. Veniţui să vedeţi ceva. 

Asistenţii se adunară în jurul celor două monitoare. 

- Se duce în jos! 

- Da, şi încă destul de rapid. E deja la o distanţă de trei kilometri 
de uscat. Tot grupul iese în larg. 

- Poate pleacă pur și simplu mai departe. 

- Dar de ce coboară atât de jos? 

- Pentru că, noaptea, planctonul coboară, nu-i așa? Și krillul la fel. 
Toate bunătăţile se duc la fund. 

- Nu. Ford scutură din cap. Are sens pentru alte balene, dar nu 
pentru cele care se hrănesc la sol. Nu au nici un motiv... 

- Fiți atenţi! 300 de metri. 

Ford se lăsă pe spate. Balenele cenușii nu erau deosebit de rapide. 
Pe deplin capabile de un mic sprint, ele se deplasau în stratul superior 
al apei cu zece kilometri pe oră. Dacă nu aveau nici un motiv să fugă 
sau dacă nu plecau la drum, pluteau leneșe de colo-colo. 

Oare ce le mâna? 

Acum era sigur că se aflau în faţa unei anomalii. Balenele cenușii 
se hrăneau aproape exclusiv cu animalele de pe fundul mării. Când 
migrau, nu se îndepărtau niciodată de țărm mai mult de doi kilome- 
tri, ţinându-se de obicei mult mai aproape. Ford nu ştia cum le va prii 
adâncimea de 300 de metri. Probabil că nu vor avea probleme. Doar 
că era neobișnuit ca balenele cenușii să se aventureze la mai mult de 
120 de metri. 

Fixau cu privirea monitoarele. 

Deodată, ceva străluci la marginea de jos a grilajului virtual. Un 
fulger verde care se aprinse scurt și se stinse din nou. 

O spectogramă! Reprezentarea optică a undelor acustice. 

Apoi iară. 

- Ce-a fost asta? 

- Zgomote! Un semnal destul de puternic. 

Ford opri înregistrarea și dădu Înapoi. Priviră secvenţa pentru a 
doua oară. 

- Este chiar un semnal de dimensiuni enorme, zise. Ca de la 
o detonare. 

- Nu există detonări în zonă și, în plus, le-am auzi, dacă ar fi. Este 
o undă infraroșie. 

- Ştiu asta. Spuneam doar că e ca de la o... 

- Uite-o! Din nou! 

Punctele verzi din spaţiul de coordonate se opriseră. Erupția 
puternică se repetă pentru a treia oară, apoi dispăru. 

- S-au oprit. 

- La ce adâncime se află? 

- 360 de metri. 

- Incredibil. Ce-or face acolo jos? 

Privirea lui Ford se plimbă spre monitorul din stânga, cel cu înre- 
gistrarea video a URA. Spre monitorul negru. Rămase cu gura 
căscată. 

- Uitaţi-vă la asta, șopti. 

Monitorul nu mai era negru. 


Vancouver Island 


Lui Anawak, compania lui Frank i se părea deosebit de reconfortantă. 

Se plimbaseră de-a lungul plajei până la Wickaninnish Inn. Discu- 
taseră o vreme despre proiectul ecologist în care era angajat Frank. 
Taayii bawil, născut într-o famile de pescari, era de fapt proprietarul 
unui restaurant. Însă Tla-o-qui-aht avuseseră o inițiativă care urmărea 
să diminueze urmările defrișărilor. Salmon Coming Home! era o încer- 
care de a readuce complexul ecosistem din Clayoquot Sound la origi- 
nile sale. Industria lemnului distrusese o mare parte din el. Nimeni din 
cei de la 'Tla-o-qui-aht nu se amăgea că ar putea aduce înapoi pădurea 
tropicală, însă erau destule altele de făcut. Din pricina defrișării, 
pământul pădurii se usca acum la soare şi era erodat de ploile abun- 
dente. Ajungea, alături de pietre și de resturile uriașilor copaci tăiaţi, 
în râuri și în lacuri pe care le colmata, astfel încât somonii nu mai 
găseau locuri unde să-și depună icrele și, cu timpul, dispăreau, lăsând 
alte animale fără hrană. De aceea, în tabăra de restaurare a organizaţiei 
Salmon Coming Home erau instruiți voluntari care să curețe râurile 
și să înlăture drumurile abandonate ce le blocau cursul. Ridicaseră 


l Somonii se întorc acasă (n.red.) 

ziduri de protecție din deșeuri organice pe cursul apelor şi plantaseră 
pe ele arini, o specie de arbori care cresc repede. Încet, activiștii readu- 
ceau la viață câte ceva din ceea ce fusese odată un echilibru între 
pădure, animal și om, dând dovadă de o voință neobosită chiar și fără 
speranţa unui succes imediat. 

- Ştii că mulţi vă dușmănesc pentru că vreți să vânaţi din nou 
balene, spuse Anawak după un timp. 

— Și tu? întrebă Frank. Tu ce părere ai? 

- Nu cred că este foarte înţelept. 

Frank încuviinţă îngândurat. 

- Probabil că ai dreptate. Balenele sunt animale protejate, de ce să 
fie vânate? Și printre noi, mulți nu sunt de acord cu reluarea vânătorii. 
Cine mai ştie azi cum se prinde o balenă! Cine mai merge și se mai 
supune ?uusimcb, pregătirea spirituală? Pe de altă parte noi nu am mai 
prins o balenă de aproape o sută de ani, și azi, când vorbim despre 
asta, ne gândim la cinci, șase animale. Adică o cotă nesemnificativă. 
Suntem puţini. Strămoșii noștri au trăit de pe urma balenelor. 
Vânătorii de balene se supuneau unor ritualuri ce se întindeau pe luni 
sau ani de zile. Îşi purificau spiritul înainte de a pleca la vânătoare de 
balene, pentru a fi demni de ofranda vieţii pe care le-o aducea balena. 
Nici nu prindeau în harpon prima balenă care le ieșea în cale, ci pe 
aceea care le era hărăzită și căreia şi ei îi erau hărăziți prin interme- 
diul unei forţe misterioase, o viziune in care balena și vânătorul se 
recunoșteau reciproc. Înţelegi? Această spiritualitate vrem să o 
păstrăm vie. 

— Pe de altă parte o balenă aduce o grămadă de bani, spuse Anawak. 
Managerul pescarilor Makah a evaluat valoarea unei balene la o 
jumătate de milion de dolari americani. A arătat pe șleau că, peste 
ocean, carnea și uleiul sunt la mare preţ, referindu-se la Asia. Și a vorbit 
şi de problemele economice ale Makah și despre șomajul crescut. 
N-a fost o chestie prea subtilă. Ba chiar grosolană. Nici vorbă de 
spiritualitate. 

— Și asta e adevărat, Leon. Poţi privi problema cum vrei, dar indi- 
ferent dacă Makah vor să vâneze iar din dragoste pentru tradiţie sau 
din sete de bani, cert este că nu au putut beneficia de un drept al lor 
consfințit, în vreme ce albii au decimat stocul de animale. Nici ei 
tocmai din motive spirituale, nu-i așa? Albii sunt cei care au început să 
privească viaţa ca pe o marfă. Noi nu am gândit niciodată așa. Și acum, 
după ce s-a servit toată lumea, unul dintre noi îndrăzneşte să vorbească 
despre bani şi toți tabără pe noi, de parcă supraviețuirea naturii ar 
depinde exclusiv de noi. Nu-ţi sare nimic în ochi? Tot timpul, popoa- 
rele primitive trăiesc foarte chibzuit din ceva ce apoi omul alb 
risipește. După ce au risipit lucrul respectiv, se freacă la ochi și 
dintr-odată vor să-l protejeze. Așa că, dându-și importanţă, îl prote- 
jează tocmai de cei de care nu ar trebui să o facă. Națiuni precum Japo- 
nia şi Norvegia sunt vinovate că balenele sunt în continuare exterminate, 
însă ele au voie să iasă nestingherite şi să-și folosească harpoanele. Noi 
nu am fost niciodată vinovaţi de exterminarea vreunei specii, însă 

suntem singurii pedepsiți. Așa se întâmplă întotdeauna. Peste tot în 
lume se întâmplă așa. 

Anawak tăcu. 

- Suntem un popor derutat, spuse Frank. Multe lucruri s-au 
imbunătăţit. Și totuși, mă gândesc adesea că suntem prinși într-un con- 
flict din care nu putem ieși singuri. Ţi-am povestit că, după fiecare 
migrare a peștilor, după fiecare afacere pe care o inchei cu succes, după 
fiecare sărbătoare iau un lucru mărunt şi-l dau corbului, care este 
mereu flămând? 

- Nu. Nu mi-ai povestit. 

— Ştiai? 

- Nu. 

- Corbul nici măcar nu este figura principală a miturilor de pe 
insula noastră, pentru a-l regăsi în poveste trebuie să urci mai sus, până 
la Haida sau Tlingit. La noi găseşti mai degrabă poveștile despre Káne- 
kelak, transformatorul. Dar și corbul ne este drag. Tlingit spun că el 
vorbeşte în numele săracilor, aşa cum o făcea Isus Hristos. De aceea 
rup o bucăţică de carne sau de pește pentru corbul nesătul care era odi- 
nioară fiul oamenilor-animale și pe care tatăl său l-a băgat în pielea de 
corb și l-a numit Wigyet. Wigyet a fost trimis în lume, după cea 
mâncat tot ce a găsit în satul său. A primit o piatră să o ia la drum, să 
aibă un loc pe care să se odihnească și din acea piatră s-a format insula 
pe care trăim. Printr-un șiretlic, a furat lumina soarelui şi a adus-o pe 
pământ. Îi dau corbului ce e al corbului. Pe de altă parte ştiu că un corb 
este rezultatul unui proces al evoluţiei istorice, la începutul căruia se 
aflau proteinele, aminoacizii și organismele unicelulare. Iubesc mitu- 
rile creației din credinţa noastră, însă mă uit și la televizor şi citesc, şi 
ştiu ce este acela un big bang. Iar creștinii știu și ei asta, cu toate că în 
biserică vorbesc despre cele șapte zile ale creaţiei și despre cele zece 
porunci. Însă ei şi-au permis luxul de a se obişnui în timp cu noile idei 
şi au avut secole în care să caute calea de împăcare a mitologiei cu 
știința modernă. Nouă însă ni s-a cerut să facem acest lucru în cel mai 
scurt timp posibil. Ne-am trezit aruncați într-o lume care nu era și nu 
putea deveni niciodată a noastră. Acum ne întoarcem la lumea noastră 
și constatăm că ne-a devenit străină. Leon, acesta este blestemul 
dezrădăcinării. În final nu te mai simţi nicăieri acasă, nici în străinătate, 
și nici în patria ta. Indienii au fost dezrădăcinaţi. Albii fac tot ce pot 
să-şi repare greșelile, însă cum ne-ar putea ajuta pe noi, din moment 
ce s-au dezrădăcinat și pe ei înșiși? Distrug lumea care le-a dat viaţă. Și 
ei și-au pierdut patria. Toţi am pierdut-o, într-un fel sau altul. 

Frank îl privi lung pe Anawak. Apoi îi trimise iar zâmbetul lui plin 
de riduri. 

- O minunăţie de discurs patetic despre indieni, nu-i așa, dragul 
meu prieten? Hai să mergem să bem ceva! Ah, am uitat că tu nu bei. 


I mai 


Trondheim, Norvegia 


Plănuiseră să se întâlnească la cofetărie și apoi să urce împreună la 
marea pălăvrăgeală, dar Lund nu apăru. Johanson bău o cafea, privind 
cum minutarele ceasului din spatele tejghelei se târau pe cadran. Odată 
cu ele se târau și viermii, stoici și imperturbabili, de neoprit. Cu fie- 
care secundă se înfigeau tot mai adânc în gheaţă, chiar în acest 
moment, și nu exista nici o cale prin care să poată fi opriți. 

Johanson se cutremură. 

Timpul nu trece, se apropie de sfârșit, şopti o voce din interiorul său. 

Începutul a ceva. 

Un plan. Totul este dirijat... 

Ce idee deplasată! Planul cui? Ce plan aveau lăcustele, când nimi- 
ceau recolta unei veri? Nimic. Veneau și erau flămânde. Ce plan aveau 
viermii, algele sau meduzele? 

Ce plan avea Statoil? 

Skaugen venise cu avionul din Stavanger. Dorea un raport detaliat. 
Se părea că făcuse progrese și acum insista să compare rezultatele. Lund 
venise cu ideea să vorbească prima dată cu Johanson între patru ochi 
pentru a adopta o poziţie comună, și acum iată-l așteptând aici și bând 
cafea de unul singur. 

Probabil că fusese reținută. Poate a reţinut-o Kare, își spuse Johan- 
son. Nici pe vapor și nici după aceea nu mai vorbiseră despre viaţa lor 
personală, și Johanson evitase să o mai întrebe ceva. Johanson ura 
insistenţele și indiscreţia, și deocamdată Lund părea să aibă nevoie de 
timp pentru ea. 

In acel moment sună mobilul. Era Lund. 

= Unde dracu” ești? strigă Johanson. A trebuit să beau și cafeaua ta. 

- Îmi pare rău. 

- Nu-mi priește atâta cafea. Serios, ce s-a întâmplat? 

- Sunt deja sus în camera de conferinţe. Voiam să te sun, dar am 
fost foarte ocupați. 

Vocea îi suna ciudat. 

- E totul în ordine? se interesă Johanson. 

— Sigur. Vrei să urci? Cunoști drumul. 

- Vin imediat. 

Deci Lund ajunsese deja. Înseamnă că discutaseră ceva ce nu era des- 
tinat urechilor lui. 

Și ce dacă? Era proiectul lor afurisit. 

Când păși în sala de conferinţe, Lund, Skaugen și Stone stăteau în 
faţa unei hărți mari a zonei unde era plănuită forarea. Șeful de proiect 
îi vorbea Tinei cu voce înăbușită. Părea nervoasă. Nici Skaugen nu 
avea o figură prea fericită. La intrarea lui Johanson, întoarse capul 
și zâmbi cu jumătate de gură. Hvistendahl vorbea la telefon undeva 
in spate. 

- Am ajuns prea devreme? întrebă Johanson prudent. 

- Nu, e bine că aţi venit. Skaugen arătă spre masa neagră și bine 
lustruită. Să ne aşezăm. 

Lund ridică privirea. Abia acum părea să fi observat că venise 
Johanson. Îl lăsă pe Stone vorbind, veni spre Johanson și îl sărută 
pe obraz. 

- Skaugen vrea să scape de Stone, îi șopti. Trebuie să ne ajuţi, 
ai auzit? 

Johanson nu schiţă nici un gest. Lund voia să dea el tonul. Era 
nebună, să îl pună într-o asemenea situaţie? 

Se aşezară. Hvistendahl își închise telefonul mobil. Lui Johanson 
îi venea să plece, să îi lase singuri cu problemele lor. Spuse pe un 
ton rece: 

- Trebuie să vă anunţ că am făcut cercetări mai ţintite decât stabi- 
liserăm inițial. Adică am căutat în mod special cercetătorii și institu- 
tele care la rândul lor primesc însărcinări de la industria energetică sau 
sunt consultate de către aceasta. 

- A fost oare prudent? întrebă Hvistendahl speriat. Credeam că 
vrem să tragem cu urechea cât mai discret posibil. 

- Era prea mult de ascultat. Am fost nevoit să restrâng aria. 

- Nu aţi spus nimănui, sper, că noi... 

- Nu vă temeţi. Am întrebat doar. Un biolog curios al NTNU. 

Skaugen își țuguie buzele. 

- Am senzaţia că nu aţi fost copleșit cu răspunsuri. 

- Depinde cum priveşti lucrurile. Johanson arătă spre mapa cu 
hârtii. Poţi citi multe printre rânduri. Oamenii de știință nu sunt buni 
mincinoşi, pentru că urăsc politica. Am aici un dosar de semitonuri. 
Ici și colo se poate vedea botniţa. Eu unul sunt ferm convins că vier- 
mele nostru a mai apărut şi altundeva. 

- Sunteţi convins? întrebă Stone. Dar nu aveți de unde şti. 

— Până acum nimeni nu a recunoscut în mod direct. Însă câţiva 
oameni au devenit brusc foarte interesaţi. Johanson îl privi pe Stone 
drept în faţă. Fără excepţie, cercetători care conlucrează indeaproape 
cu industria petrolieră. Unul dintre ei se ocupă în mod explicit cu 
exploatarea metanului. 

- Cine? întrebă Skaugen cu asprime. 

- Cineva din Tokio. Un anume Ryo Matsumoto. Mai exact, insti- 
tutul lui. Nu am vorbit cu el personal. 

- Matsumoto? Cine să fie? întrebă Hvistendahl. 

- Cercetătorul-șef în domeniul hidraţilor din Japonia, răspunse 
Skaugen. Acum câţiva ani a efectuat forări de probă în pământurile 
canadiene înghețate, pentru a ajunge la metan. 

- Când le-am trimis oamenilor lui datele despre vierme, au deve- 
nit foarte agitaţi, continuă Johanson. Mi-au pus alte întrebări. Voiau 
să ştie dacă viermele ăsta e în stare să destabilizeze hidratul. Și dacă 
l-am întâlnit în număr mai mare. 

- Asta nu înseamnă neapărat că Matsumoto ştie de vierme, spuse 
Stone. 

- Ba da. Pentru că lucrează pentru JNOC, mârâi Skaugen. 

- Japan National Oil Corporation? Ei se ocupă de metan? 

- Şi încă cum! În 2000, Matsumoto a început să testeze diferite teh- 
nici de extracţie în bazinul de sedimente Nankai. Au păstrat tăcerea 
asupra rezultatelor testelor, dar au anunţat de zor că peste câțiva ani 
vor să înceapă exploatarea comercială. Matsumoto glorifică epoca 
metanului ca nimeni altul. 

- Frumos, spuse Stone. Dar nu ţi-a confirmat că a găsit viermele. 

Johanson scutură din cap. 

- Haideţi să ne imaginăm invers jocul nostru de-a detectivii. Dacă 
ne-ar întreba pe noi cineva. Mai exact pe mine, în calitatea mea de 
reprezentant al așa-zisei cercetări independente. Respectivul, la rândul 
lui un cercetător independent și în același timp consultant la JNOC, 
pretextează o curiozitate științifică sau așa ceva. Bineînţeles că nu îi voi 
servi pe tavă informaţia că știm de creaturile cu pricina. Intru însă în 
alertă. Vreau să ştiu ce a descoperit el. Așa că îl voi bombarda cu 
întrebări, tot așa cum m-au pisat pe mine oamenii lui Matsumoto, și 
fac o greşeală. Formulez întrebări mult prea concrete. Prea țintite. 
Dacă interlocutorul meu nu e tâmpit, se va prinde repede că m-a nime- 
rit la fix. 

- Dacă este adevărat, spuse Lund, înseamnă că avem aceeași pro- 
blemă și în apele Japoniei. 

- Astea nu sunt dovezi, insistă Stone. Nu aveți nici măcar o singură 
dovadă, doctore Johanson, că a mai dat cineva peste vierme. Stone se 
aplecă în față. Ramele ochelarilor îi sclipiră scurt. Genul ăsta de 
informaţii nu folosește la nimic. Nu, doctore Johanson! Adevărul este 
că nimeni nu a putut prevedea apariţia viermelui, tocmai pentru că 
nu a mai apărut nicăieri. Cine vă spune că Matsumoto nu este pur și 
simplu curios? 

- Instinctul meu, răspunse Johanson impasibil. 

- Instinctul? 

- Care îmi spune că este vorba de mai mult. Și sud-americanii au 
găsit viermele. 

- Pe bune? 

- Da. 

— Adică și ei v-au pus întrebări ciudate? 

- Exact. 

- Mă dezamăgiţi, doctore Johanson, spuse Stone zâmbind batjoco- 
ritor. Credeam că sunteți om de ştiinţă. De când vă mulţumiţi să vă 
ascultați instinctul? 

- Cliff, spuse Lund fără să-l privească pe Stone. Mai bine îţi ţii gura. 

- Sunt şeful tău, lătră Stone. Dacă trebuie să-și țină cineva gura... 

- Gata! Skaugen ridică mâinile. Nu vreau să mai aud nici un cuvânt. 

Johanson o privi pe Lund, care reușea cu greu să-și înăbușe mânia. 
Se întrebă cu ce o fi supărat-o Stone. Firea lui posacă nu putea fi sin- 
gurul motiv al enervării ei. 

- În orice caz, eu sunt de părere că Japonia și America de Sud ne 
ascund informaţii, spuse Johanson. Așa cum facem şi noi. Acum, este 
simţitor mai uşor să obţii date despre analiza apei de mare, decât despre 
viermii de la mare adâncime. Din anumite motive, toată lumea face 
analize ale apei. În problema asta m-am putut interesa, deci, și din alte 
surse. Surse care au confirmat. 

— Ce? 

- Concentraţii neobișnuit de mari de metan în coloana de apă. S-ar 
potrivi. Johanson ezită. În ceea ce-i priveşte pe japonezi, Și vă rog să 
scuzaţi desele referiri la instinctul meu, domnule Stone, am mai simţit 
și altceva. Mi s-a părut că oamenii lui Matsumoto aproape că ar fi vrut 
să îmi spună adevărul. Sunt obligați să păstreze confidențialitatea. 
Dar, dacă vreţi să aflaţi părerea mea sinceră, nici unui cercetător inde- 
pendent, nici unui institut nu i-ar veni ideea să jongleze cu informații 
care ar putea fi decisive pentru supraviețuirea unor oameni. Nu există 
nici un motiv întemeiat pentru a ascunde așa ceva. La asta se ajunge 
doar dacă... 

Johanson își desfăcu brațele şi lăsă propoziţia în aer. Skaugen îl 
privi pe sub sprâncenele încruntate. 

. Dacă sunt în joc interese economice, completă el propoziția. 
La asta vă referii. 

- Da. La asta mă refer. 

- Doriţi să mai adăugaţi ceva raportului dumneavoastră? 

Johanson încuviinţă și scoase din mapă o foaie imprimată, 

- Se pare că doar în trei regiuni ale lumii î inregistrăm scăpări de 
metan neobișnuit de mari. În Norvegia, în Japonia şi în estul Ameri- 
cii Latine. Dar mai este şi Lukas Bauer. 

- Bauer? Cine-i ăsta? întrebă Skaugen. 

- Cercetează curenţii marini din faţa Groenlandei. Lasă driftere să 
plutească pe curenți și înregistrează datele. I-am trimis un mesaj pe 
vaporul pe care se află. Mi-a răspuns următoarele: „Stimate coleg, vier- 
mele dumneavoastră nu îmi este cunoscut. Însă este adevărat că în fata 
Groenlandei înregistrăm emisii de metan în cantități excepționale, în 
cele mai variate locuri. Mari concentraţii ajung în mare. Este posibil să 
fie vorba aici de o conlucrare cu discontinuități. În cazul în care avem 
dreptate, se anunţă lucruri rele. Scuzaţi-mi lipsa de detalii, dar sunt 
extrem de ocupat. Ataşez raportul detaliat al lui Karen Weaver. Este jur- 
nalistă, mă ajută și în același timp mă calcă pe nervi. O fată grozavă. Ea 

vă răspunde cu plăcere la eventuale întrebări. Contactaţi-o pe adresa 
kweaverQdeepbluesea.com-“. 

- La ce fel de discontinuități se referă? întrebă Lund. 

- N-am idee. Când l-am cunoscut la Oslo, Bauer mi s-a părut puţin 
cam zăpăcit. Un om adorabil, însă upul profesorului distrat. Așadar, 
a uitat să adauge datele promise. l-am trimis un mail, dar încă nu 
mi-a răspuns. 

- Poate că ar trebui să întrebăm unde lucrează Bauer, spuse Lund. 
Bohrmann ar trebui să ştie asta, nu? 

- Cred că ştie jurnalista, îi răspunse Johanson. 

- Karen...? 

- Karen Weaver. Numele îmi era cunoscut, pe bună dreptate. Citi- 
sem deja ceva de ea. Interesantă viaţă, a studiat informatică, biologie 
şi sport. Punctul ei forte sunt subiectele marine, este interesată de 
legături dintre lucruri. Măsurarea mărilor, a tectonicii plăcilor teres- 
tre, schimbările de climă... În ultimul timp a scris despre curenții 
marini. lar pe Bohrmann oricum am de gând să îl sun eu, dacă nu dă 
nici O veste până la sfârşitul săptămânii. 

- Și ce concluzie tragem din toate acestea? întrebă Hvistendahl 
adresându-se tuturor. 

Ochii albaștri ai lui Skaugen se aţintiră asupra lui Johanson. 

— Aţi auzit ce a spus doctorul Johanson. Industria este ticăloasă, 
pentru că refuză să dezvăluie informaţii care pot fi decisive în ceea ce 
privește binele sau suferința omenirii. La aceasta trebuie să subscriem 
fără discuţii. Ieri după-amiază am avut o discuţie hotărâtoare cu șefii 
cei mari în decursul căreia am făcut o recomandare clară. Ca urmare, 
Statoil a informat imediat guvernul norvegian. 

Capul lui Stone zvâcni în sus. 

- Cum? Păi, despre ce? Nu avem încă nici un rezultat definitiv şi 
nici un... 

- Despre viermi, Clifford. Despre descompunerea zăcământului de 
metan. Despre pericolul pe care îl reprezintă o regiune plină de metan. 
Despre posibilitatea unei alunecări subacvatice. Gândeşte-te că și întâl- 
nirea robotului subacvatic cu o ființă neidentificată a fost considerată 
destul de importantă pentru a fi amintită. Sunt niște rezultate suficient 
de grăitoare pentru gustul meu. Skaugen privi întunecat în jur. 
Domnul Johanson se va bucura să audă că intuiţia dânsului este un 
indicator sigur pentru realitatea de azi. În această dimineață am avut 
plăcerea de a vorbi la telefon timp de o oră cu conducerea tehnică a 
JNOC. Bineînţeles că JNOC este mai presus de orice îndoială. Să pre- 
supunem, de aceea, in mod ipotetic, că Japonia ar fi înnebunită să 
dețină supremaţia în extracția de metan și că ar face orice pentru a fi 
prima care reușește. În al doilea rând, să facem loc ideii deplasate că, 
pentru a-și atinge scopul, și-ar asuma anumite riscuri şi că ar ignora 
avertizările specialiștilor. Privirea lui Skaugen căzu asupra lui Stone. 
Admitem chiar și faptul neverosimil și de-a dreptul absurd că există 
într-adevăr oameni care trec sub tăcere rapoartele, din pură ambiţie şi 
ignoră avertismentele. Ar fi îngrozitor dacă toate acestea s-ar întâmpla 

odată! Atunci ar trebui să acuzăm JNOC că ar fi păstrat tăcerea în mod 
sacandalos asupra unui vierme care le-ar fi putut spulbera peste noapte 
visul despre națiunea numărul unu a metanului. Atunci ar fi tăcut 
câteva săptămâni. 

Nimeni nu spuse nimic. Skaugen rânji. 

- Dar nu vrem să fim atât de aspri. Cum ar fi fost dacă Neil 
Armstrong ar fi rămas în capsula sa, doar din cauza unei tâmpenii de 
vierme? Și după cum spuneam, acestea sunt doar presupuneri. Astfel, 
JNOC m-a asigurat în mod credibil că au scos într-adevăr animale 
asemănătoare din Marea Japoniei, pe care nu le-au descoperit însă decât 
cu trei zile în urmă. Așa-i că-i tare? 

- Ce rahat, şopti Hvistendahl. 

— Şi ce are de gând să întreprindă JNOC? întrebă Lund. 

- A, presupun că își vor informa guvernul. Sunt organizaţie de stat, 
ca și noi. Acum, când ştiu ce ştim noi, nu îşi vor permite să ascundă 
totul. Ceea ce, bineînțeles, nu vrea nimeni nici acolo, nici aici. Şi sunt 
sigur că, dacă astăzi ai aborda aceeași temă cu sud-americanii, atunci 
mâine le-ar intra și lor în plasă același vierme. Ce o să se mai mire! 
Vor suna imediat să ne împărtășească descoperirea lor. Și, ca să nu 
creadă careva că mă iau doar de alţii, nici noi nu suntem mai buni! 

— Păi da, spuse Hvistendahl. 

— Eşti de altă părere? 

- Am aflat de curând cât de critică este situaţia. Hvistendahl păru 
enervat. Și în afară de asta, chiar eu am recomandat să fie informat 
guvernul. 

- Nu am intenţia să-ți reproşez ţie ceva, spuse Skaugen lungind 
cuvintele. 

Johanson se simțea ca într-o piesă de teatru. Skaugen punea în 
scenă execuţia lui Stone. Pe fața lui Lund se lăți o expresie de satis- 
facţie răutăcioasă. 

Dar nu Stone era acela care găsise viermele? 

- Clifford, spuse Lund în liniștea care se lăsase brusc. Când ai întâl- 
nit viermele pentru prima dată? 

Faţa lu: Stone deveni și mai palidă. 

— Ştii asta, îi răspunse. Erai acolo. 

- Și înainte de asta, niciodată? 

— Inainte de asta? Stone privi feţele celor din jur. 

- Înainte de asta. În ultimul an. Când ai coborât prototipul 
Kongsberg la o mie de metri adâncime în regie proprie. 

- Ce înseamnă asta? şuieră Stone, privindu-l pe Skaugen. Nu am 
făcut nimic de capul meu. Am avut spatele acoperit. Hei, Finn, la 
naiba, ce mi se înscenează aici? 

- Bineînţeles că ai avut spatele acoperit, spuse Skaugen. Ai propus 
să se testeze un nou tip de fabrică subacvatică, proiectată pentru o 
adâncime maximă de o mie de metri. 

- Exact! 

- Proiectată în mod teoretic. 

- Bineînțeles că teoretic. Până la primul experiment, totul este teo- 
retic. Însă practic ne-aţi dat undă verde. Stone îl privi pe Hvistendahl. 
Si tu, Thor. Ați testat chestia aia în bazin și mi-aţi dat OK-ul. 

- Este adevărat, spuse Hvistendahl. Așa am făcut. 

- Păi vezi?! 

- Te însărcinasem pe tine, continuă Skaugen, să studiezi terenul 
și să stabileşti prin expertiză dacă este într-adevăr recomandabil ca o 
instalație netestată suficient... 

- Asta e o porcărie! sări Stone. Aţi aprobat instalaţia. 

„Să fie dată în folosinţă. Da, ne-am asumat riscul. Cu condiţia 
ca toate rapoartele să fie favorabile. 

Stone sări în sus. 

- Asta am și făcut, strigă tremurând de agitație. 

— Aşază-te la loc, spuse Skaugen rece. Te va interesa să auzi că aseară 
s-a întrerupt orice contact cu prototipul Kongsberg. 

- Asta... Stone înlemni. Nu sunt însărcinat în mod direct cu supra- 
vegherea. Nu am construit fabrica, eu doar am împins-o înainte. Ce 
imi reproşezi de fapt? Că nu am aflat încă? 

- Nu. Insă, sub presiunea evenimentelor, am reconstituit întocmai 
şi instalarea de atunci a prototipului Kongsberg. Și am dat peste două 
rapoarte, pe care la acea vreme... ei da, cum să formulez? Le-ai uitat? 

Degetele lui Stone se încleștară de tăblia mesei. Timp de câteva 
secunde, Johanson crezu că îl va vedea prăbușindu-se. Stone se clătină. 
Apoi îşi veni în fire, își compuse o figură impasibilă şi se lăsă încet 
în scaun. 

- Nu ştiu nimic despre așa ceva. 

- Unul dintre ele spune că distribuţia hidraților și a câmpurilor 
gazoase din zonă sunt dificil de cartografiat. Scrie în raport că riscul 
de a da peste gaz liber în timpul unei forări petroliere este redus, însă 
nu exclus cu desăvârșire. 

- Era ca şi exclus, zise Stone răgușit. Iar rezultatul depășește de un 
an de zile toate așteptările. 

- „Ca şi“ nu înseamnă sută la sută! 

- Dar nu am dat peste gaz la forări! Exploatăm petrol. Fabrica 
funcționează, proiectul Kongsberg este un succes. Un asemenea succes, 
încât ați hotărât să-i construiți urmașul, și de data aceasta oficial. 

- Din al doilea raport, zise Lund, reiese că ați dat peste un vierme 
necunoscut până atunci, care se cuibărise în hidrat. 

- Da, la dracu”. Era viermele de gheaţă. 

- L-ai studiat? 

- Cum adică, eu? 

— L-aţui studiat voi? 

- A fost... sigur că l-am studiat. 

- Raportul spune că viermele nu a fost identificat în mod clar drept 
vierme de gheaţă. Se pare că a fost găsit în cantități mari. N-a putut fi 
stabilită în mod clar influenţa sa asupra parametrilor locali, dar în ime- 
diata sa apropiere s-a observat o scăpare de metan în apă. 

Stone se făcuse alb ca varul. 

- Nu este așa... nu acesta este adevărul întreg. Animalele apăreau 
pe o suprafaţă limitată. 

- Dar masiv. 

- Am construit lângă ele. Acest raport... nu era cu adevărat relevant. 

- Aţi putut clasifica viermele? întrebă Skaugen calm. 

- Am fost siguri că... 

— L-aţi putut clasifica? 

Stone scrâșni din dinţi. Johanson avea senzația că în orice moment 
va sări la gâtul lui Skaugen. 

- Nu, reuşi să zică Stone după o pauză mai lungă. 

- Bine, spuse Skaugen. Cliff, eşti disponibilizat provizoriu. Tina îţi 
va prelua atribuțiile. 

- Nu poți... 

- Vorbim despre asta mai târziu! 

Stone se uită rugător spre Hvistendahl, însă acesta privea ţintă înainte. 

- Thor, fabrica funcţionează, fir-ar să fie! 

- Eşti un idiot, spuse Hvistendahl pe ton sec. 

Stone părea complet dezumflat. Privea de la unul la altul. 

- Imi pare rău, spuse. Nu voiam să... Am vrut doar să progresăm 
cu fabrica. 

Johanson se simţi penibil. De aceea se străduise tot timpul Stone 
să minimalizeze rolul viermilor. Era conștient că greşise odată. A vrut 
să fie primul care punea prototipul în funcțiune cu succes. Fabrica sub- 
acvatică era copilaşul lui Stone. Fusese o șansă unică pentru cariera lui. 

Un timp funcționase. Un an plin de succese, cu testul neoficial, 
apoi punerea oficială în funcţiune, în final o serie întreagă și pătrun- 
derea la adâncimi tot mai mari. Ar fi putut deveni marşul triumfal al 
lui Stone. Însă apăruseră din nou viermii. Şi de data asta nu se limita- 
seră la câțiva metri pătrați. 

Lui Johanson aproape că îi părea rău pentru el. 

Skaugen se frecă la ochi. 

- Îmi pare rău că trebuie să fiți martor la așa ceva, doctore Johan- 
son, spuse. Însă faceți parte din echipă. 

- Da. Evident. 

- Peste tot în lume lucrurile o iau razna. Accidente, anomalii... 
Oamenii au devenit sensibili, iar concernele petroliere sunt numai 
bune să fie țapi ispășitori. În acest moment nu ne permitem nici o 
greşeală. Ne putem baza pe dumneavoastră și în continuare? 

Johanson oftă. Apoi încuviinţă din cap. 

- Asta-i bine. Nici nu ne-am aşteptat la altceva din partea dumnea- 
voastră. Nu mă înțelegeți greșit, decizia vă aparține în totalitate! Însă 
probabil că va trebui să investiţi și mai mult timp în calitatea dumnea- 
voastră de coordonator ştiinţific, astfel încât ne-am permis să vorbim 
cu NTNU despre aceasta. 

Johanson se ridică brusc. 

- Ce ați făcut? 

- Sinceri să fim, am cerut eliberarea dumneavoastră temporară din 
post. În plus, v-am recomandat în cercurile guvernamentale. 

Johanson se holbă întâi la Skaugen, apoi la Tina Lund. 

- Stați așa, spuse el. 

- Este vorba de un post adevărat de cercetare, sări Lund. Statoil 
face un buget și primeşti tot sprijinul. 

- Aş fi preferat... 

- Sunteţi supărat, interveni Skaugen. Înţeleg asta. Dar aţi văzut cât 
de dramatică este situația pe coastă şi momentan nimeni nu o cunoaște 
mai bine decât dumneavoastră şi oamenii de la Geomar. Puteţi refuza, 
bineînțeles, însă atunci... Luaţi, vă rog, în considerație faptul că ar fi o 
muncă în folosul comunității. 

Lui Johanson aproape că i se făcu rău de furie. Îi veni pe buze o 
replică tăioasă, dar se abţinu la timp. 

- Înţeleg, răspunse țeapăn. 

— Şi care este decizia dumneavoastră? 

- Bineînţeles că nu voi refuza această misiune. 

Îi aruncă lui Lund o privire cruntă sperând să o sfredelească măcar, 
dacă nu o putea tăia în bucățele. Ea îi ţinu piept câteva secunde, după 
care își plecă ochii. 

Skaugen încuviinţă afișând o figură serioasă. 

- Ascultaţi-mă, doctore Johanson, firma Statoil vă este extrem de 
recunoscătoare. Ne-aţi câştigat respectul prin tot ce ați făcut. Dar 
înainte de toate trebuie să știți un lucru: în ceea ce mă privește, ați 
câștigat în mine un prieten. V-am forțat mâna în privinţa NTNU. În 
schimb, am să vă permit să îmi forțați mâna când va fi nevoie. Mă las 
crucificat pentru dumneavoastră, în regulă? 

Johanson se uită la bărbatul bătăios. Privi în ochii lui Skaugen, 
albaştri și clari. 

— Bine, îi răspunse. Vom mai vorbi despre asta. 


— Sigur! Stai odată! 

Lund alerga după el, dar Johanson continua să meargă spre parcare. 
Centrul de cercetare se afla în mijlocul naturii, într-o poziţie aproape 
idilică, pe un deal situat în apropierea stâncilor, dar Johanson nu avea 
ochi pentru frumuseţile naturii. Voia doar să se întoarcă la birou cât 
mai repede. 

— Sigur! 

Îl ajungea din urmă. Sigur i își continuă drumul. 

- Ce înseamnă asta, câine căpos? strigă ea. Chiar vrei să alerg 
după tine? 

Johanson se opri brusc și se întoarse spre ea. Aproape că intră în el. 

- De ce nu? Tu ești aia rapidă. 

— Idiotule! 

— A, da? Eşti rapidă la vorbit, rapidă la gândit, ești chiar destul de 
rapidă să le planifici prietenilor tăi viaţa, înainte ca ei să apuce să zică 
da sau nu. Aşa că un sprint n-o să te omoare. 

Lund îl privi furioasă. 

- Îngâmfatule! Chiar crezi că voiam să îţi hotărăsc eu porcăria aia 
de viaţă de idiot independent? 

- Nu? Acum sunt liniștit. 

O lăsă acolo și își reluă mersul. Lund ezită o secundă, apoi se repezi 
după el. : 

- Bine, ar fi trebuit să îți spun. Imi pare rău, te rog să mă crezi. 

- Aţi fi putut să mă întrebaţi! 

- Asta am și vrut să facem, fir-ar să fie. Skaugen ne-a luat pur şi 
simplu pe nepregătite, ai înţeles totul pe dos. 

- Am înţeles că m-aţi cumpărat de la universitate, ca pe un catâr 
sau altceva de genul ăsta. 

- Nu. Îl apucă de mânecă, silindu-l să se oprească. Pur și simplu 
am tatonat terenul. Am vrut doar să știm dacă ţi-ar da concediu pe 
termen nelimitat, în cazul în care accepţi oferta noastră. 

Johanson spumega de furie. 

- Adineaori povestea suna altfel. 

- A ieșit prost! Doamne, jur! Ce vrei să mai fac? Spune-mi, ce vrei 
să fac? 

Johanson tăcu. Privirile le căzură în același timp pe degetele lui 
Lund, care se mai cramponau încă de geaca lui. Lund îi dădu drumul 
şi îl privi. 

- Nu vrea nimeni să îţi forțeze mâna. Dacă te răzgândești, asta e! 

Undeva ciripea o pasăre. Dinspre fiord vântul aducea zgomotul 
bărcilor cu motor. 

- Dacă mă răzgândesc, zise el în cele din urmă, nu vei face o figură 
prea bună, nu-i așa? 

- Ah! Lund îi netezea cu palma mâneca gecii. 

- Hai odată! 

- Nu-ţi bate capul cu mine. Va trebui să mă descurc. Doar nu eram 
obligată să te recomand, a fost decizia mea și... mă cunoşti doar. M-am 
grăbit să vorbesc cu Skaugen. 

- Ce 1-ai spus? 

- Că o vei face! Lund zâmbi. Chestiune de onoare. Dar după cum 
spuneam, nu este, de fapt, problema ta. 

Johanson simţi cum i se risipește furia. Ar fi vrut să o mai ţină un 
timp pe jar, din principiu, să nu o lase să scape aşa ușor. Dar îi trecu- 
seră nervii. 

Tina reuşea să facă asta de fiecare dată. 

- Skaugen are încredere în mine, spuse Lund. N-am putut veni la 
cafenea. Am avut o discuţie între patru ochi, în care mi-a comunicat 
ce au descoperit la Stavanger, despre raportul pe care Stone l-a trecut 
sub tăcere. Stone, cretinul dracului! El e de vină pentru toate astea. 
Dacă atunci ar fi jucat pe față, acum situaţia ar fi fost alta. 

- Nu, Tina, clătină Johanson din cap. Pur şi simplu nu a crezut că 
viermii ar reprezenta vreun pericol. Nici el nu îl plăcea pe Stone și, cu 
toate astea, se auzi luându-i apărarea șefului de proiect. Pur și simplu 
a vrut ca lucrurile să progreseze. 

- Dacă i-a considerat inofensivi, atunci de ce nu a pus raportul 
pe masă? 

- I-ar fi încetinit proiectul. Oricum nu aţi fi luat în serios viermii. 
Însă bineînțeles că v-aţi fi făcut datoria amânând proiectul. 

- Vezi şi tu că luăm viermii în serios. 

- Acum da, pentru că sunt prea mulți. Vi s-a făcut frică. Dar la 
vremea aceea, Stone i-a găsit doar pe o suprafață mică, nu-i așa? 

- Hm! 

- Foarte populată, e adevărat, totuşi o suprafață limitată. Așa ceva 
se întâmplă tot timpul. Animalele mici apar adeseori în număr mare 
şi ce pot face câţiva viermișori? Nu aţi fi făcut nici voi nimic, crede-mă! 
Nici în Golful Mexic nu s-a dat imediat alarma când au descoperit vier- 
mele de gheaţă, cu toate că stăteau claie peste grămadă în hidrat. 

- Este o problemă de principiu să nu ascunzi nimic. Era responsa- 
bilitatea lui. 

- Desigur, oftă Johanson. Privi spre fiord. Şi acum, este responsa- 
bilitatea mea. 

- Avem nevoie de un director științific, spuse Lund. Nu aș avea 
încredere în nimeni altcineva. 

- Vai de mine, zise Johanson. Ce ai băut? 

- Vorbesc serios! 

- O fac! 

- Gândeşte-te, se entuziasmă Lund. Putem lucra împreună. 

- Nu mă face să mă răzgândesc. Și ce urmează de fapt să se întâm- 
ple în continuare? 

Lund ezită. 

- Păi, ai auzit. Skaugen vrea să mă pună în locul lui Stone. Poate 
dispune asta pe termen scurt, dar nu definitiv. Pentru asta are nevoie 
de aprobare din Stavanger. 

- Skaugen, cugetă Johanson. De ce l-a pus pe Stone la zid în halul 
ăla? Și ce rol am eu în povestea asta? Să îi ofer muniţia? 

Lund ridică din umeri. 

- Skaugen este un tip integru. Unii sunt chiar de părere că exage- 
rează un pic. Când vede că închide cineva un ochi, îşi iese din minți. 

- Dacă e adevărat, tocmai asta îl face uman. 

- În fond, e bun la suflet. Dacă i-aș propune să îi dea o ultimă șansă 
lui Stone, ar fi în stare să fie de acord. 

- Înţeleg, spuse Johanson lungind cuvintele. Și exact la asta te 
gândești tu. 

Lund nu răspunse. 

- Bravo. Eşti bunătatea personificată. 

- Skaugen a lăsat decizia asta la alegerea mea, spuse Lund nebăgând 
în seamă ironia din vocea lui. Fabrica asta subacvatică, Stone ştie imens 
de multe despre ea. Mai multe decât mine. Skaugen vrea să trimită nava 
Thorvaldson în larg, să vadă ce s-a întâmplat acolo jos și de ce nu mai 
primim semnale. Stone ar fi trebuit să conducă operaţiunea. Dar dacă 
îl suspendă Skaugen, atunci devine jobul meu. 

- Care ar fi alternativa? 

- Cum spuneam, să îi dăm lui Stone o şansă. 

- Şansa de a îngropa fabrica. 

- Dacă e ceva de îngropat. Sau să o pună din nou în funcţiune. În 
orice caz, Skaugen vrea să mă promoveze. Dar dacă închide un ochi, 
atunci Stone rămâne în joc și merge pe Thorvaldson. 

— Și tu ce faci între timp? 

- Mă duc la Stavanger și raportez comisiei. Oferindu-i ocazia lui 
Skaugen să mă promoveze. 

- Felicitări, spuse Johanson. Faci carieră! 

Se făcu o scurtă pauză. 

- Asta vreau oare? 

- Eu să ştiu ce vrei tu? 

- Oare ştiu ce vreau, fir-ar să fie? 

Johanson se gândi la weekendul de pe lac. 

- N-am idee, îi răspunse. Poţi să ai un prieten şi în același timp să 
faci şi carieră, dacă eziţi din cauza asta. Chiar, mai ai prieten? 

- Și asta-i așa o chestie... 

- Ştie sărmanul Kare cum stă cu tine? 

- N-am mai fost așa des împreună de când... de când tu şi cu mine... 
Lund scutură capul nemulțumită. Plimbatul nostru prin Sveggesunder 
sau ieșirile pe insulă nu au pur și simplu nimic în comun cu viața 
adevărată. Îmi lasă i impresia că aş lua parte la o inscenare. 

- Cel puţin e o înscenare bună? 

- Parcă ai tot căuta un loc de care te-ai îndrăgostit, spuse Lund. Eşti 
cucerit de fiecare dată. Culise de operă. Când trebuie să pleci, iți dau 
lacrimile. Ai vrea să rămâi. Și în același timp te întrebi dacă vrei cu 
adevărat să trăieşti în cel mai frumos loc din lume și dacă, în condiţiile 
acestea, ar mai rămâne tot cel mai frumos loc de pe lume. Suntem 
obișnuiți ca viața noastră... Dumnezeule, cum să spun? Să-şi piardă 
vraja! Câte un pic în fiecare zi! Căutăm deci ceva ce nici nu există. 
Înțelegi? Zâmbi timidă. Scuză-mă, sună tare kitschos și complicat. Nu 
sunt bună la explicat chestiile astea. 

- Nu. Chiar nu eşti! A 

Johanson o privi. Căută la ea semne de nehotărâre. In schimb, văzu 
pe cineva care se hotărâse deja. Doar că ea nu aflase încă. 

- Dacă nu ești pregătită să trăieşti într-un loc, atunci nici nu 
il iubeşti, spuse el. Am avut aceeași conversaţie la lac, îți aminteşti? 
Vorbeam despre case. În fond, este același lucru. Poate că ar trebui 
să te duci la Kare şi să îi spui că îl iubeşti și că vrei să trăieşti o sută 
de ani alături de el. Mi-ai face un mare serviciu, altfel va trebui să 
bântui o dată la câteva zile cu tine prin mlaștina celor mai abraca- 
dabrante alegorii. 

— Şi dacă iese prost? 

- Parcă nu erai aşa fricoasă. 

- Ba da, șopti ea. Chiar așa sunt! 

- Nu ai încredere în sentimentul de fericire! Am trecut şi eu prin 
asta! Nu duce la nimic bun! 

- Și acum? Eşti fericit? 

- Da! 

— Fără rețineri? 

Johanson își ridică braţele într-un gest de neputinţă. 

- Cine poate fi fericit fără rețineri, gâsculiţo? Nu mă păcălesc nici 
pe mine, nici pe ceilalți. Vreau să mă bucur de flirturile mele, de vinul 
meu, să mă distrez și să pot hotări singur. Tind spre discreție, dar nu 
spre compensare. Orice psihiatru s-ar plictisi de moarte cu mine 
pentru că într-adevăr nu vreau altceva decât să am linişte. Prin urmare, 
dacă trag linie, îmi merge de minune. Dar eu sunt eu. Fericirea mea 
nu seamănă cu a ta. În fericirea mea am încredere. Tu trebuie să mai 
înveți asta. Și încă repede. Kare nu este un loc și nu este o casă. Nu te 
va aştepta veşnic. 

Lund încuviinţă. Se porni vântul, jucându-se prin părul ei. Johan- 
son își dădu seama cât de mult o plăcea. Era bucuros că atunci la lac 
nu începuseră o legătură din acelea cu termen de expirare, care guver- 
nau viaţa lui amoroasă. 

- Dacă s-ar duce Stone pe coastă, cugetă Lund cu voce tare, atunci 
eu aș fi de serviciu în Stavanger. Ar fi în regulă. Tþorvaldson se află 
pe mare, gata pregătită. Stone s-ar putea duce la bord chiar mâine sau 
poimâine. Treburile din Stavanger durează mai mult. Va trebui să 
scriu un raport amănunţit. Aș avea deci timp să merg câteva zile la 
Sveggesundet şi... să lucrez acolo. 

- Să lucrezi, pufni în râs Johanson. De ce nu? 

Lund strânse din buze. 

- Trebuie să mă mai gândesc şi să vorbesc cu Skaugen. 

— Așa să faci, spuse Johanson. Și gândește-te repede. 


Întors la birou, verifică mailurile primite. Abia dacă era câte ceva 
folositor. Doar ultimul mail îi trezi interesul, când văzu expeditorul: 

kweaverQdeepbluesea.com 

Johanson îl deschise. 

bună, doctor johanson, vă mulțumesc pentru mail. tocmai 
m-am întors la londra şi tot ce vă pot spune este că pe moment nu 
am nici cea mai vagă idee ce s-a întâmplat cu lukas bauer și cu 
vaporul lui. am pierdut orice contact cu el. dacă vreți, ne putem 
întâlni. ne-am putea ajuta reciproc. la sfârșitul săptămânii Viitoa- 

re pot fi contactată la biroul meu din Londra. În cazul în care aveți 

chef să ne întâlnim mai repede: momentan sunt în vizită pe insu- 

lele scoției şi aș putea aranja să ne întâlnim acolo. anunţaţi-mă 
cum vă este mai convenabil. karen weaver. 

— Ia te uită, mormăi Johanson. Atât de cooperantă poate fi presa. 

Lukas Bauer dispărut? 

Poate că ar trebui să se mai întâlnească o dată cu Skaugen. Singu- 
rul lucru pe care îl putea păţi prezentându-și teoria despre conexiu- 
nile mai profunde era să se facă de râs. Dar oare era o teorie? Singurul 
argument pe care îl putea aduce era senzația neplăcută pe care o avea 
că lumea nimerise într-o situaţie periculoasă şi că vinovată de asta 
era marea. 

Dacă avea de gând să își dezvolte ideea, era vremea să facă un dosar. 

Se gândi. Va trebui să o întâlnească pe Karen Weaver cât mai 
curând posibil. De ce nu pe Insulele scoțiene? Va fi puţin mai com- 
plicat cu zborurile, dar din moment ce Statoil plătea totul, nu era 
o problemă. 

Nu, își spuse deodată, nu e complicat deloc! 

Nu spusese Skaugen cu câteva ore în urmă că s-ar lăsa crucificat 
pentru Johanson? 

Nici nu era necesar să se ajungă atât de departe. 

Va fi suficient să îi pregătească un elicopter. 

O idee bună! Un elicopter de serviciu. Unul dintre acelea care 
stăteau la dispoziţia comisiei manageriale. Nu unul din autobuzele alea 
zburătoare, ci unul rapid și confortabil. Dacă Skaugen își permitea să 
îl recruteze forțat, atunci n-avea decât să îi facă pe plac. 

Johanson se lăsă pe spate. Se uită la ceas. Peste o oră avea de ţinut 
un curs și mai târziu avea o întâlnire cu colegii la laborator pentru a 
discuta o analiză ADN. 

Deschise un dosar nou şi scrise numele fişierului: 

Ziua a cincea 

Era o idee spontană, puţin poetică poate, însă chiar nu îi veni în 
minte nimic mai bun. Conform Bibliei, în a cincea zi, Dumnezeu 
făcuse marea şi vieţuitoarele ei. Și acum marea şi aceste viețuitoare le 
creau probleme. 

Incepu să scrie. 

Și, cu fiecare minut, i se făcea tot mai frig. 


2 mai 


Vancouver și Vancouver Island, Canada 


Ford și Anawak studiau aceeaşi secvenţă de patruzeci și opt de ore. 

La început, doar întuneric. Apoi oscilațiile unui impuls acustic 
puternic, situat dincolo de limitele auzului uman. De trei ori. 

Apoi norul. 

Un nor albastru fosforescent care apăruse brusc în mijlocul moni- 
torului, ca un univers în expansiune. Nu era o lumină puternică, mai 
degrabă un albastru crepuscular, o iluminare ușoară și difuză, dar sufi- 
cientă pentru ca pe fundalul ei să poată fi văzute siluetele masive ale 
animalelor. Norul se răspândea cu repeziciune. Trebuie să fi fost 
enorm. În cele din urmă, ocupase întregul monitor, iar balenele atâr- 
nau ca hipnotizate în faţa lui. 

Se scurseră câteva secunde. 

În adâncul norului se mișcă ceva. Apoi, brusc, din el țâșni ceva, ca 
un fulger şerpuitor cu braţe ascuţite. Atinse din lateral capul uneia 
dintre balene. Era Lucy. Descărcarea nu dură nici o secundă. Apoi ful- 
gerele zvâcniră spre alte animale, oferind spectacolul unei furtuni sub 
apă care se termină la fel de repede pe cât începuse. 

Filmul părea să se deruleze înapoi. Norul se strânse la loc. Colapsă 
şi dispăru, iar monitorul deveni iar negru. Oamenii lui Ford încetini- 
seră secvenţa şi apoi o încetiniseră din nou. Făcuseră tot ce le trecuse 
prin cap pentru a optimiza claritatea imaginii şi pentru a o face mai 
luminoasă, dar și după câteva ore de analize, excursia nocturnă a bale- 
nelor rămase ce fusese de la i inceput: o enigmă. 

În cele din urmă, Anawak și Ford scriseră un raport pentru sta- 
tul-major de criză. Primiseră permisiunea de a apela la un biolog din 
Nanaimo, specializat în bioluminiscență, care, după nedumerirea 
inițială, ajunsese la aceeași concluzie ca şi ei. Norul și fulgerele de 
lumină erau probabil de natură organică. Expertul în luminiscenţă era 
de părere că în cazul fulgerelor trebuie să fi fost vorba de o reacție în 
lanţ în alcătuirea norului, însă nici el nu era în stare să spună ce le pro- 
voca sau de ce aveau loc. Forma lor șerpuitoare și faptul că se îngus- 
tau la vârfuri îl ducea cu gândul la un calmar, însă ar fi trebuit să fie 
un animal de dimensiuni gigantice, și, pe de altă parte, nu era dovedit 
că un calmar gigantic ar putea să lumineze. Chiar și în acest caz, nu se 

explica prezenţa norului gigantic și nici sursa de provenienţă a acestor 
fulgere cu aspect de șarpe. 

Un singur lucru pricepuseră toţi instinctiv: norul trebuie să fi fost 
cauza comportamentului ciudat al balenelor. 

Raportul, care conţinea toate aceste lucruri, dispăru într-o gaură 
neagră, la fel de neagră ca monitorul după stingerea luminii albastre. 
Gaura neagră era denumirea pe care o dăduseră statului- major de criză 
care, aidoma unei găuri negre, sugea totul fără a divulga nimic. Inițial, 
guvernul canadian căutase colaborarea cu oamenii de ştiinţă. Însă de 
câteva zile, de când se anunţase oficial funcţionarea statelor-majore ale 
Canadei și Americii sub conducere americană, se părea mai degrabă 
că se foloseau de cercetători pentru a ajunge în posesia anumitor rezul- 
tate. Acvariul, Institutul din Nanaimo şi chiar Universitatea din Van- 
couver fuseseră degradaţi la stadiul de furnizori cărora nu li se 
împărtășea nimic, în afară de faptul că aveau datoria să cerceteze și să 
scrie rapoarte cu rezultatele, presupunerile şi nedumeririle lor. Nici 
John Ford sau Leon Anawak și nici Rod Palm, Sue Oliviera sau Ray 
Fenwick nu aflară nimic despre evaluarea datelor trimise. Nu aflară 
nici părerea statului-major de criză despre ele. Le era refuzat cel mai 
important instrumentar al cercetării lor, compararea cu concluziile 
altor grupuri de cercetători din slujba statului sau a armatei. 

— Şi toate astea, se enervă Ford, se întâmplă de când a preluat 
comanda această Judith Li. Conducătoarea statelor-majore de criză. 
Habar nu am ce conduce femeia aia. Mi se pare mai degrabă că ne dă 
nouă cu piciorul. 

Oliviera îl sună pe Anawak. 

- Chiar ne-ar ajuta dacă am mai primi câteva din scoicile alea. 

- Dar nu dau de nimeni de la Inglewood, răspunse Anawak. Nu 
mă contactează nimeni, iar Li vorbeşte în mod oficial despre o greşeală 
făcută în timpul manevrei de andocare. Scoicile nu sunt menționate în 
nici un fel. 

— Însă tu ai fost acolo jos. Avem nevoie de mai multă chestie din 
aia. Și din substanţa aia organică ciudată. Cum de ne blochează ăştia? 
Parcă trebuia să le fim de ajutor! 

- De ce nu iei personal legătura cu statul-major de criză? 

- Totul se desfășoară prin Ford. Nu înţeleg, Leon. La ce folosesc 
de fapt statele astea majore? 

La ce folosesc? La ce folosea ca Statele Unite și Canada să formeze 
împreună un singur stat-major, reprezentat de general comandant Li? 
Motivul era lesne de înţeles: amândouă aveau de rezolvat aceleași pro- 
bleme, ambele depindeau de un schimb de cunoștințe la nivel superior 
și ambele păstrau secretul celor întâmplate. Poate că așa trebuia să fie. 
Poate că statele-majore impuneau și comisiilor de cercetare să lucreze 
pe ascuns. Când mai avusese vreo comisie de cercetare o sarcină com- 
parabilă cu aceasta? Membrii permanenţi ai acestor comisii trebuiau 
să lupte cu terorismul, cu catastrofele aviatice şi luarea de ostatici, cu 
crizele politice şi militare, cu prăbuşiri. Lucruri secrete! Statul-major 
mai intra în acţiune şi când erau probleme cu vreo centrală nucleară 

sau cu vreun dig, când ardeau pădurile sau se revărsau apele, când se 
cutremura pământul şi erupeau vulcanii, și când domnea foametea. Și 
astea, tot chestiuni secrete? Poate că da, dar pentru ce? 

- Cauzele care provoacă erupția vulcanilor şi cutremurele sunt 
cunoscute, spuse Shoemaker în dimineaţa aceea, când Leon își exprimă 
enervarea. De pământ te poţi teme, însă poţi să te și încrezi în el. Nu 
pune la cale nici o porcărie și nu încearcă să te înșele. Asta e speciali- 
tatea omului. 

Luau micul dejun în trei, pe nava lui Leon. Soarele se ițea printre 
norii albi și era plăcut. Dinspre munţi, un vânt ușor sufla în jos spre 
țărm. Ar fi putut deveni o zi frumoasă, doar că nimeni nu mai avea 
ochi pentru zilele frumoase. Numai Delaware dădea dovadă de un 
apetit sănătos și băga în ea cantități industriale de omletă, în ciuda tutu- 
ror vicisitudinilor. 

— Aţi auzit de tancul petrolier? 

- Ăla care a sărit în aer în apele Japoniei? Shoemaker îşi sorbi 
cafeaua. Ştire veche. S-a dat şi la televizor. 

Delaware scutură din cap. 

— Nu mă refer la asta. Ieri s-a mai scufundat unul. A luat foc în 
portul din Bangkok. 

— Se cunosc motivele? 

- Nu. Ciudat, așa-i? 

- Poate că a fost o problemă tehnică, zise Anawak. Nu trebuie să 
vedem strigoi peste tot. 

- Vorbeşti deja ca Judith Li, zise Shoemaker și trânti paharul pe 
masă. Și să știi că ai avut dreptate. Într-adevăr, abia dacă s-a vorbit 
despre Barrier Queen. Au scris în principal despre șlepul scufundat. 

Anawak nici nu se așteptase la altceva. Statul-major pentru situaţii 
de criză îi ignora cu desăvârşire. Poate că făcea parte din joc. Des- 
curcă-te singur. Dar dacă așa stăteau lucrurile, atunci vor încerca să 
se descurce. După prăbușirea avionului, Delaware începuse să caute 
pe internet. Dacă statul-major nu își informa nici colaboratorii pro- 
priei țări, atunci ce va ajunge la urechea publicului larg din alte țări? 
Unde mai avuseseră loc atacuri ale balenelor, în lume? Dacă avuse- 
seră loc. Sau, după cum spusese George Frank, acel taayii hawil al 
Tla-o-qui-aht: 

Poate că nu balenele sunt problema, Leon. Poate că ele sunt doar o 
parte a problemei, cea pe care o vedem. 

Se pare că Frank pusese punctul pe i, chiar dacă Anawak era și mai 
nedumerit după ce Delaware îi prezentase rezultatele primei căutări 
asidue. Căutase prin rețelele sud-americane, prin cele germane și scan- 
dinave, franceze și japoneze, scotocise prin Australia. După toate 
aparanţele, şi în alte locuri erau probleme de proporţii, cu meduzele. 

- Meduze? Shoemaker se puse pe râs. Și ce fac? Sar să dărâme 
vapoarele? 

La prima vedere, nici Anawak nu observă vreo legătură. Ce pro- 
blemă s-ar putea manifesta prin balene și meduze? Era posibil ca inva- 
ziile acestor animale extrem de otrăvitoare, care deocamdată rămâneau 

ascunse privirii, să prezinte asemănări cu atacurile balenelor. Două 
simptome ale aceleiași probleme. O cumulare de anomalii. Delaware 
dăduse peste o declaraţie a cercetătorilor costaricani, care își exprimau 
presupunerile că nici nu ar fi Physalia physalis cea care își făcea de 
cap în apele Americii de Sud, ci o specie asemănătoare, necunoscută 
până în prezent, mai periculoasă şi mortală. 

Și asta nu era nici pe departe totul. 

- Cam în același timp în care aici am început să avem probleme cu 
balenele, în apele sud-americane și sud-africane au început să dispară 
vapoare, rezumă Delaware. Bărci cu motor şi cuttere. De recuperat, 
s-au recuperat doar câteva sfărâmături, atâta tot. Dacă pui cap la cap... 

- Obţui o grămadă de balene, spuse Shoemaker. Noi de ce nu aflăm 
lucrurile astea? Canada nu face parte din lume? 

- Pur și simplu nu ne interesăm în mod special de problemele altor 
țări, constată Anawak. Si Statele Unite cu atât mai puţin! 

- În orice caz, în accidente au fost implicate mai multe vapoare 
mari decât s-a anunțat în mass-media, spuse Delaware. Și știți ce mai e 
ciudat? Epidemia asta din Franţa. Au declanșat-o niște alge aflate în 
homari și acum agentul unei boli pe care nu o pot stăpâni se 
răspândește cu viteza fulgerului. Cred că sunt afectate și alte țări. Dar 
cu cât cercetezi mai mult problema, cu atât pare mai neclară. 

Anawak se freca din când în când la ochi, gândindu-se că sunt pe 
cale să se facă de râs. N-ar fi primii care ar îimbrăţișa cea mai dragă 
teorie a americanilor, cea a conspirației. Fiecare al patrulea cetăţean al 
Statelor Unite suferea de această manie. Existau teorii conform cărora 
Bill Clinton ar fi fost agent rus și o grămadă de lume spunea poveşti 
cu extratereștri. Toate prostii get-beget. Ce interes ar putea avea un 
stat în a camufla evenimente care priveau mii de oameni? Nemaivor- 
bind de faptul că părea absolut imposibil să ţină așa ceva în secret. 

Și Shoemaker își exprimă scepticismul: 

- Nu suntem în Roswell. Din cer nu pică omuleţi verzi și nicăieri 
nu sunt ascunse farfurii zburătoare. Am văzut prea multe filme cu 
Harrison Ford. Astfel de conspirații se desfășoară doar la cinemato- 
graf. În ziua de azi, dacă se întâmplă să sară balenele pe vapoare, atunci 
mâine află lumea întreagă și tu la rândul tău afli dacă undeva se 
întâmplă ceva. 

— Atunci fii atent, spuse Delaware. Tofino are 1 200 de locuitori şi 
constă în principal din trei străzi. Cu toate astea, este imposibil ca fie- 
care să ştie totul despre fiecare. Corect? 

- Ei şi? 

- O singură localitate e deja prea mare, ca să poți afla totul. Cu atât 
mai mult o planetă întreagă! 

- E chestiune ştiută. Mintea omului e o găleată care dă repede 
pe dinafară. 

- Vreau să spun că un guvern nu poate opri întotdeauna răspândi- 
rea ştirilor. Dar le poate diminua importanţa. Te asiguri pur și simplu 
că incidentul respectiv nu va fi amplu dezbătut în presă. Asta se poate 
face. Atunci cele mai multe lucruri rămân între granițele țării, iar 

restul se regăsește în note marginale. Probabil că tot ce am pescuit eu 
acum de pe internet a apărut și în ziarele de la noi și chiar la televizor, 
dar pur şi simplu nu am văzut. 

Shoemaker își îngustă ochii. 

- Crezi? întrebă nesigur. 

Oricum ar fi, spuse Anawak, avem nevoie de mai multe 
informații. Se juca morocănos cu omleta, împingând-o de colo-colo pe 
farfurie. Vreau să spun că avem ceva. Şi Li are. Sunt convins că știe 
mult mai multe decât noi. 

- Atunci întreab-o, zise Shoemaker. 

Anawak ridică din sprâncene. 

- Pe Li? 

- De ce nu? Când vrei să ştii ceva, te duci și întrebi. Tot ce rişti e 
să capeţi un refuz și una în bot, dar hai să fim sinceri, mai rău decât 
suntem acum nu avem cum să fim. 

Anawak tăcu și căzu pe gânduri. 

Nu va primi nici o lămurire. Nici Ford nu primea vreun răspuns, 
și întreba cât îl țineau puterile. 

Pe de altă parte ideea lui Shoemaker nu era așa de rea. Puteai pune 
întrebările astfel încât cel întrebat să nu-și dea seama de asta. 

Poate că era timpul să își adune pur şi simplu singur răspunsurile. 

Mai târziu, după ce Shoemaker plecase, Delaware îi puse pe masă 
o ediţie a lui Vancouver Sun. 

— Am vrut să aştept până pleca Tom, spuse ea. 

Anawak aruncă o privire pe pagina de titlu. Era ediția din ziua 
precedentă. 

- L-am citit. 

- Tot? 

- Nu, doar esenţialul. 

Delaware zâmbi. Cu toate că în ultimele zile Anawak nu se distin- 
sese prin politeţe sau prin atenţii, şi nici pe departe prin bună dis- 
poziţie, era de-a dreptul drăguță cu el. De la acea discuţie din stație nu 
mai deschisese subiectul originii lui. 

— Atunci citește şi ce nu este esenţial. 

Anawak întoarse ziarul. Văzu imediat la ce se referise Delaware. 
Era un anunţ scurt, de doar câteva rânduri. Lângă el o poză înfățișând 
o familie fericită, tata, mama și fiul, care priveau recunoscători spre un 
bărbat masiv. Tatăl îi strângea mâna bărbatului și cu toţii râdeau spre 
camera de luat vederi. 

- Incredibil, șopti Anawak. 

- Poţi s-o învârţi pe toate feţele, spuse Delaware cu ochi scânteie- 
tori. Azi străluceau din spatele unor ochelari galbeni, cu rama împo- 
dobită cu strasuri în formă de cruce. Dar nu pare să fie aşa un 
nemernic. 

Micul Bill Sbeckley (5), ultima persoană salvată pe 11 aprilie de la 
bordul vaporului de croazieră Lady Wexham, care se scufunda, poate să 
râdă din nou. Astăzi, părinții ușurați l-au luat de la spitalul Victoria, 
unde copilul a fost ţinut o vreme pentru supraveghere. În timpul operaţiei 

de salvare, Bill s-a ales cu o hipotermie periculoasă, care i-a provocat o 
aprindere de plămâni. Dar băiatul a trecut cu bine peste aceste probleme. 
Părinţii îi mulțumesc în primul rând lui Jack „Greywolf“ O'Bannon, un 
ecologist sufletist din Vancouver Islands, cel care a condus operaţiunea de 
salvare şi s-a ocupat apoi într-un mod mișcător de micul Bill. Eroul din 
Tofino, cum este numit de atunci O'Bannon, nu a cucerit se pare doar 
inima bâiețelului. 

Anawak împături ziarul și îl aruncă pe masă. 

- Shoemaker s-ar fi enervat, spuse. 

O vreme tăcură amândoi. Anawak privea norii care treceau agale 
pe deasupra și încerca să-și aprindă ura față de Greywolf, dar de data 
aceasta nu reuși. Era furios doar pe cei care-i împiedicau munca și 
munca lui Ford, pe femeia aia soldat arogantă și, din motive necunos- 
cute, era furios şi pe sine însuși. 

Sincer să fie, pe el era cel mai furios. 

- Ce problemă aveți voi de fapt cu Greywolf? întrebă în cele din 
urmă Delaware. 

— Ai văzut doar ce-a făcut! 

— Acţiunea aia, când au aruncat cu peşte? Bun, sigur că tipul exage- 
rează. Dar chiar doreşte să transmită un mesaj. 

- Greywolf doreşte ciorovăială. Anawak își trecu palma peste 
față. Cu toate că era după-amiaza devreme, se simţea din nou obosit 
și fără vlagă. 

- Nu mă înţelege greșit, spuse Delaware prudentă. Dar omul ăsta 
m-a scos din apă în momentul în care îmi spuneam că s-a terminat 
cu micuța Licia. Acum două zile m-am dus să-l caut. Nu era acasă. 
Era într-un birt din Ucluelet, aşa că m-am dus și... cum ţi-am spus: 
i-am mulțumit. 

— Şi? întrebă Anawak lipsit de chef. Ce a spus? 

- Că nu se aștepta! 

Anawak o privi. 

- Era destul de uimit, continuă Delaware. Și plăcut surprins. Apoi 
m-a întrebat ce mai faci tu. 

- Eu? 

— Ştii ce cred eu? Delaware își încrucișă mâinile pe masă. Cred că 
are puțini prieteni. 

— Se pune întrebarea din ce cauză. 

— Şi că ţine la tine. 

— Licia, termină! Ce ai de gând? Vrei să mă apuce plânsul și să îl 
declar sfânt? 

- Povestește-mi ceva despre el! 

- Dumnezeule, de ce? își spuse Anawak. De ce sunt obligat să 
povestesc tocmai despre Greywolf? Nu putem vorbi despre ceva mai 
frumos? Ceva într-adevăr îmbucurător, cum ar fi... 

Cugeră. Nu-i veni nici o idee. 

- Am fost prieteni odată, spuse scurt Anawak. 

Se așteptase să o vadă pe Delaware sărind în sus de bucurie, spu- 
nând „ha, te-am prins, am avut dreptate!“, însă ea se mulțumi să aprobe 
din cap. 

- Se numeşte Jack O'Bannon și e originar din Port Townsend. 
Statul Washington. Tatăl lui e irlandez și s-a căsătorit acolo cu o tânără 
pe jumătate indiancă, o Suquamish, cred. În orice caz, Jack a făcut 
de toate în America: a fost bodyguard, șofer de camion, grafician de 
reclame și, în cele din urmă, scafandru luptător la US Navy SEALS. 
Acolo şi-a găsit menirea. Antrenor de delfini. Era bun în ce făcea, dar 
apoi i-au găsit un defect la inimă. Nimic grav, doar că SEALS sunt o 
adunătură dură. Jack se descurca acolo. Are acasă un sertar plin de dis- 
tincţii, dar, în acest caz, a trebuit să o termine cu marina. 

- Ce l-a adus până în Canada? 

— Jack a avut dintotdeauna o predilecție pentru Canada. La început, 
a încercat să pătrundă în industria filmului din Vancouver. Se gândise 
că s-ar putea face actor cu faţa și cu statura lui, dar e sută la sută lipsit 
de talent. Nu i-a reușit nimic în viață pentru că, de fiecare dată, l-au 
lăsat nervii și s-a întâmplat și să bage pe câte unul în spital. 

- O! exclamă Delaware. 

Anawak scrâşni din dinţi. 

- Îmi pare rău dacă ţi-am clătinat idolul de pe piedestal. Nu am 
început eu. 

-În regulă. Şi apo1? 

- Apoi? Anawak își turnă un pahar de suc de portocale. Apoi a 
ajuns la închisoare. Pentru puţin timp, fiindcă nu a tras pe sfoară și nu 
a înșelat pe nimeni. Temperamentul lui violent l-a băgat la închisoare. 
Când a ieșit, bineînţeles că i-a fost totul mult mai greu. Se apucase să 
citească despre ecologie și despre balene, și a decis că asta este treaba lui. 
Și de ce nu? Aşa că s-a dus la Davie, pe care îl ştia dintr-o incursiune la 
Ucluelet, şi l-a întrebat dacă mai aveau nevoie de un comandant de 
vas și Davie i-a răspuns da, „sărutmâna“, atâta timp cât nu ne faci pro- 
bleme! Jack ştie să facă pe șarmantul când vrea el. 

Delaware încuviință din cap. 

— Însă nu a fost şarmant! 

- O vreme, da. Ne-am trezit deodată cu o grămadă de cliente. Totul 
mergea ca pe roate până în ziua în care l-a mai pocnit pe unul. 

— Sper că nu pe vreun client?! 

- Te-ai prins. 

— Vai de mine! 

- Cam așa ceva. Davie a vrut să îl concedieze. L-am convins cu chiu, 
cu vai să îi mai dea o șansă. Așadar, nu l-am dat afară. Și ce crezi că 
face idiotul? strigă Anawak, regăsindu-și furia. Trei săptămâni mai 
târziu, aceeași chestie. Așa că Davie a fost nevoit să-l concedieze. Ce-ai 
fi făcut tu în locul lui? 

- Cred că l-aș fi dat pe ușă afară de prima dată, spuse Delaware încet. 

— Pentru tine nu trebuie să îmi fac griji că nu te vei descurca în viață, 
o ironiză Anawak. Oricum, când iei apărarea cuiva care îți mulțumește 
în felul ăsta, ajungi să nu îl mai simpatizezi cine ştie ce. 


215 


FRANK SCHĂTZING 


Anawak dădu pe gât sucul de portocale, se înecă şi tuși. Delaware 
se întinse și îl bătu pe spate. 

- Apoi a luat-o razna total, gâfâi Anawak. Jack mai are și altă pro- 
blemă, cu realitatea. Cândva, în toiul frustrărilor lui, s-a pogorât Mani- 
tou asupra lui și i-a spus: de azi te numeşști Greywolf și aperi balenele, 
și tot ce mișună pe mare și pe uscat. Prostia naibii! Du-te și te luptă! 
Bineînțeles că era supărat pe noi, aşa că s-a convins singur că era de 
datoria lui să lupte împotriva noastră şi, colac peste pupăză, mai crede 
şi că eu sunt de partea greșită a baricadei, dar că încă nu mi-aş fi dat 
seama. Pe măsură ce vorbea, Anawak se înfuria tot mai tare. Spumega. 
Încurcă toate cele. N-are habar ce-i aia ecologie și ce sunt indienii, de 
care se simte atât de legat. Indienii se prăpădesc de râs pe seama lui. Ai 
fost vreodată la el acasă? Nu, l-ai pescuit din birt! Kitschuri de indieni 
peste tot. Da. Mor toți de râs, cu excepția celor care nici ei n-au nimic 
în cap, tineri pierde-vară, indivizi care n-au chef de muncă, bătăuși și 
beţivi. Ăştia îl cred grozav, şi trupa de hipioți bătrâni și de surferi care 
nu suportă să fie văzuţi de turişti cum lenevesc. Ăştia toți se uită fas- 
cinați la el, inși care mergeau cu cortul și care acum nu se mai pot căca 
peste tot, și nu își mai pot lăsa gunoaiele unde li se năzare. Greywolf 
a adunat în jurul lui drojdia a două societăți, anarhiști și pierde-vară, 
ratați, neoactivişti împotriva puterii statului, militanţi ecologişti plini 
de bizarerii, daţi afară de la Greenpeace pentru că îi stricau bunul 
renume, indieni care nu mai erau doriți nici de propriul trib, indivizi 
certați cu legea. Pe cei mai mulți dintre găinarii ăștia îi doare în cot de 
balene, tot ce vor ei e să facă un pic de scandal și să-și dea importanţă. 
Dar Jack nu vede nimic din toate astea și trăiește cu impresia 
că Seaguards ar fi vreo organizație ecologistă. Finanţează singur adu- 
nătura aia, imaginează-ţi, lucrând ca tăietor de lemne și ca ghid, și 
locuieşte într-o dărăpănătură în care n-ar trăi nici un câine! De tot raha- 
tul! De ce îi lasă pe toți să-și bată joc de el? De ce ajunge unul ca Jack 
figură tragică, aud? Imbecilul ăla! Poţi să îmi spui? 

Anawak se opri şi își trase răsuflarea. 

Sus, deasupra lui, ţipă o pasăre de mare. 

Delaware unse cu unt o felie de pâine, puse marmeladă deasupra şi 
ȘI-O vâri în gură. 

- Bun, îi răspunse, văd că încă mai ţii la el. 


Numele de Ucluelet provenea din limba nootka și însemna „port 
sigur“. La fel ca Tofino, Ucluelet era situat la adăpostul unui golf 
natural, și micul sat de pescari, cu casele lui de lemn zugrăvite în 
culori atrăgătoare, cu restaurantele și birturile lui drăguţe devenise de 
asemenea un punct de atracţie pitoresc pentru whale watchers. 

Locuinţa lui Greywolf se afla într-una din zonele mai puţin 
arătoase ale satului. Dacă urmai o potecă năpădită de rădăcini ce se 
desprindea din șoseaua principală, destul de lată pentru o mașină, dar 
care ucidea amortizoarele, te regăseai după câteva sute de metri 
într-un luminiș flancat de arbori uriași seculari. În mijlocul poienii, 
se ridica o cocioabă dărăpănată cu un grajd gol, alipit construcției 

inițiale. Nu putea fi văzută din sat. Trebuia să cunoști drumul pentru 
a ajunge acolo. 

Cât de puţin confortabilă era casa ştia cel mai bine unicul ei loca- 
tar. Cât timp permitea vremea, și în opinia lui Greywolf vremea 
proastă începea undeva între o tornadă și sfârșitul lumii, stătea afară, 
bătea pădurile în lung și-n lat, conducea turiști la urșii negri şi accepta 
tot felul de munci ocazionale. Probabilitatea de a-l găsi aici se apropia 
de zero, chiar și noaptea. Dormea fie în aer liber, fie în camerele turis- 
telor avide de emoții tari, convinse că l-au primit în patul lor pe nobi- 
lul sălbatic. 

Era după-amiaza devreme când Anawak ajunse în Ucluelet. Îşi 
făcuse planul să meargă cu mașina până la Nanaimo și de acolo să ia 
vaporul spre Vancouver. De această dată, din anumite motive, prefera 
să renunțe la elicopter. Shoemaker, care plănuia să se întâlnească cu 
Davie în Ucluelet, se declară dispus să îl ducă cu maşina, oferindu-i 
astfel lui Anawak un bun pretext pentru a face acolo o haltă. Mai nou, 
Davie visa cu voce tare la ample aventuri organizate: dacă nu le mai 
poţi oferi oamenilor două ore pe mare, oferă-le o săptămână pe uscat. 
Anawak refuzase să ia parte la discuţia în decursul căreia Davie și 
Shoemaker urmau să pună la cale reorientarea afacerii. Simţea că 
vremea lui pe Vancouver Island se apropia de sfârșit, indiferent de 
derularea lucrurilor. Ce îl ţinea aici cu adevărat? Ce rămânea, după 
oprirea acţiunii de whale watching? O paralizie travestită în sentimente 
de afecţiune pentru insulă, și pentru care genunchiul său lovit deve- 
nise un simbol supărător. 

N-avea nici un sens. 

Se amăgise ani buni. Era adevărat, perioada aceasta îi adusese un 
doctorat și recunoașterea pe plan profesional. Totuși, simţea că își 
iroseşte timpul aici. Dar una era să simţi că nu trăieşti cu adevărat și 
alta era să-ți vezi moartea cu ochii, iar el trecuse de două ori pe lângă 
moarte într-o singură săptămână. De la prăbușirea hidroavionului, 
totul se schimbase. Anawak se simţea ameninţat în fiinţa sa. Un 
prădător din vremuri de demult îi simţise frica și îi luase urma. 
O stafie glacială, care îi oferea ca ultimă șansă să își ia viaţa în pro- 
priile mâini și care îi pregătea singurătate și nefericire, în cazul în care 
ar fi eșuat. Mesajul era mult prea clar: Străpunge cercul. Vechea zicală 
a psihologilor. 

Anawak urcă fără grabă și parcă la întâmplare pe cărarea năpădită 
de rădăcini. Mersese de-a lungul străzii principale și o cotise în ultima 
secundă, de parcă i-ar fi venit ideea în ultimul moment. Acum stătea 
în luminiș, în fața căsuţei pocite, și se întreba ce dracu” căuta el acolo. 
Urcă scările spre veranda prăpădită și bătu la ușă. 

Greywolf nu era acasă. 

Dădu roată casei de câteva ori. Simţea o dezamăgire tulbure. 
Bineînţeles, ar fi trebuit să-și imagineze că nu va întâlni pe nimeni. Se 
gândi să plece. Poate că era mai bine așa. Făcuse o încercare, chiar dacă 
una fără succes. 

Dar nu plecă. În minte îi răsări imaginea unui om cu dureri de dinți 
care sună la ușa dentistului și apoi o ia la sănătoasa pentru că nu i s-a 
deschis imediat. 

Pașii îl conduseră înapoi la ușa casei. Întinse mâna şi apăsă pe 
clanță. Ușa se deschise spre interior cu un scârțâit ușor. Aici nu era 
ceva neobișnuit ca oamenii să-și lase casele descuiate. Îl străbătu fiorul 
rece al unei amintiri. Se mai trăia și altundeva așa. Se trăise așa. Un 
moment așteptă nehotărât, apoi intră ezitând. 

Nu mai fusese aici de secole. Cu atât mai mult îl surprinse ceea ce 
văzu. În amintirile lui, Greywolf locuia într-un haos slinos. În schimb, 
Anawak zări o cameră amenajată simplu, dar plăcut, cu pereții plini 
de măşti și covoare indiene pe perete. În jurul unei măsuţe joase de 
lemn, se aflau scaune împletite şi vopsite. Pături indiene împodobeau 
canapeaua. Două rafturi erau pline ochi cu tot felul de obiecte uzuale, 
însă şi cu zornăitoare din lemn, din cele folosite de Nootka la ceremo- 
nii și la cântecele rituale. Anawak nu văzu nici un televizor. Două plite 
de gătit indicau că odaia servea și de bucătărie. Un hol ducea spre o 
altă cameră, în care dormea Greywolf, după câte își amintea Anawak. 

Pentru câteva clipe fu tentat să se uite și acolo. Încă se mai întreba 
ce caută de fapt aici. Casa îl momea într-o buclă a timpului. Îl arunca 
mai departe în trecutul său decât ar fi vrut. 

Rămase privind o mască mare, care părea să domine cu privirea 
întreaga încăpere. 

Masca îl privea. 

Se duse mai aproape. Multe măști indiene exagerau trăsăturile în 
mod simbolic, ochi imenși, sprâncene arcuite mult peste normal, 
nasuri coroiate în formă de cioc. Pe când aceasta, pe care o privea 
acum, era copia perfectă a unui chip omenesc. Arăta chipul liniștit al 
unui bărbat tânăr cu nasul drept, buze pline, arcuite şi frunte înaltă, 
netedă. Părul avea un aspect încâlcit, însă părea să fie natural. Cu 
excepţia faptului că pupilele erau decupate, pentru a permite 
purtătorului să se uite prin găuri, ochii cu globii vopsiți în alb păreau 
surprinzător de vii. Priveau liniștiți și serioși, aproape în transă. 

Anawak stătea nemișcat în faţa măștii. Văzuse o grămadă de măști 
de indieni. Triburile le confecţionau din lemn de cedru, scoarță de 
copac și piele. Puteau fi cumpărate, făceau parte din repertoriul 
obișnuit al ofertei turistice. Masca asta se deosebea de toate. Așa ceva 
nu găseai în magazinele pentru turiști. 

- Este de la Pacheedahtr. 

Anawak se răsuci pe călcâie. Greywolf stătea chiar în spatele lui. 

- Pentru unul care se vrea indian, știi să te furișezi, spuse Anawak. 

- Mulţumesc, rânji Greywolf. Nu părea câtuși de puțin deranjat de 
oaspetele nepoftit. Nu-ţi pot întoarce complimentul. Pentru un indian 
get-beget, ești o totală catastrofă. Aș fi putut să te şi impușc, și nici nu 
ţi-ai fi dat seama. 

- De când stai în spatele meu? 

- Tocmai am intrat. Eu nu mă ţin de glume, ar trebui să știi asta, 
zise Greywolf dându-se un pas înapoi şi privindu-l pe Leon, de parcă 
abia acum și-ar fi dat seama că nu era invitat. Şi chiar, ce vrei de fapt? 

Bună întrebare, își spuse Anawak. Întoarse involuntar capul spre 
mască, de parcă aceasta ar fi putut răspunde în locul lui. 

- De la Pacheedaht, spui? 

- Încă o chestie la care nu te pricepi, aşa- -1? oftă Greywolf scutu- 
rând îngăduitor din cap. Valuri sclipitoare îi străbăteau pletele lungi. 
Pacheedaht... 

- Ştiu cine sunt Pacheedaht, spuse Anawak supărat. Ştia că terito- 
riul micului trib Nootka se află în sudul insulei Vancouver, mai sus 
de Victoria. Pe mine mă interesează masca. Pare a fi veche. Nu ca boar- 
fele care le sunt vândute turiştilor. 

- Este o copie. Greywolf se duse lângă el. În locul costumului 
slinos de piele, purta blugi și o cămașă spălăcită, al cărei model în 
carouri mai putea fi doar ghicit. Atinse cu vârful degetelor conturul 
chipului de cedru. Este masca unui strămoș. Originalul este păstrat de 
familia Queesto în þuupu kanum. Trebuie să iți explic ce este un 
þuupu kanum? 

- Nu. Anawak cunoştea cuvântul, dar într-adevăr nu ştia exact ce 
înseamnă. Ceva ritual, în orice caz. Este un cadou? întrebă. 

- Eu am făcut-o, răspunse Greywolf. Se întoarse cu spatele la 
Anawak, ducându-se spre canapea. Vrei să bei ceva? îl întrebă. 

Anawak rămăsese cu ochii ţintă la mască. 

- Tu al... 

- Am cioplit o grămadă de chestii în ultimul timp. Pasiune nouă. 
Queestos n-au avut nimic împotrivă să le copiez masca. Acum, vrei să 
bei ceva sau nu? 

Anawak se întoarse spre el. 

- Nu! 

- Mhm. Așadar, ce vânt te-aduce? 

- Voiam 'să îţi mulţumesc! 

Greywolf ridică din sprâncene. Se lăsă să cadă pe marginea canape- 
lei și aşteptă acolo ca un animal pregătit de atac. 

- Pentru ce? 

- Mi-ai salvat viaţa. 

- O! Asta. Credeam deja că nu ai sesizat, zise Greywolf ridicând 
din umeri. Cu plăcere. Mai e ceva? 

Anawak stătea neajutorat în mijlocul camerei. Săptămâni întregi 
amânase să vină și acum o făcuse. Mulţumesc, cu plăcere. Putea să plece, 
în fond. Făcuse ceea ce era necesar. În loc de asta, se auzi întrebând: 

- Ce ai de băut? 

- Bere rece și Cola. Frigiderul și-a dat duhul săptămâna trecută. 
A fost o perioadă grea, dar acum merge iar. 

- Bine. Cola. 

Anawak îşi dădu brusc seama că uriașul din faţa lui era cam nesi- 
gur pe el. Greywolf îl privea de parcă nu ar fi știut ce să facă în conti- 
nuare. Arătă spre micul frigider de lângă aragazul improvizat. 

- Serveşte-te! Eu vreau o bere! 

Anawak încuviinţă din cap. Deschise frigiderul și scoase două cutii. 
Se așeză cu stângăcie într-un fotoliu de paie, în faţa lui Greywolf, 
şi băură. 

O vreme nu spuse nici unul nimic. 

— Şi altfel, Leon? 

- Eu... Anawak își intorcea cutia pe toate părțile. O puse jos. 
Ascultă, Jack, vorbesc serios. Trebuia să vin mai de mult. M-ai scos 
din apă și... acum, tu-mi știi părerea despre acţiunile tale şi despre 
fazele tale de indian. Trebuie să recunosc că sunt foarte furios pe tine. 
Dar sunt două chestii diferite. Dacă n-ai fi fost tu, câțiva n-am mai fi 
acum în viaţă. Ăsta e un lucru mult mai important și... am venit să 
ţi-o spun. Te-au numit eroul din Tofino și cred că într-o anumită 
măsură asta şi ești. 

- Tu vorbeşti serios? 

- Da. 

Tăcură din nou. 

- Fazele mele de indian, cum le numeşti tu, Leon, sunt nişte lucruri 
în care cred. Vrei să-ți explic? 

In alte împrejurări, conversaţia ar fi luat sfârşit aici. Anawak s-ar 
fi retras enervat, iar Greywolf ar fi strigat după el ceva jignitor. Nu, 
nu era Chiar cinstit. Anawak s-ar fi retras și tot el ar fi fost primul care 
ar fi spus ceva jignitor. 

- În regulă, suspină Anawak. Explică-mi! 

Greywolf rămase mult timp cu ochii la el. 

- Am un popor căruia îi aparțin. Mi l-am ales. 

- A, grozav! Ţi l-ai ales! 

- Da! 

— Şi? Te-au ales și ei pe tine? 

— Asta nu ştiu. 

- Umbli ca versiunea de bâlci a poporului tău, dacă pot să spun așa. 
Ca personajul dintr-un western prost. Ce spune poporul tău despre 
toate astea? Ai senzaţia că le faci vreo favoare? 

- Nu cade în sarcina mea să fac cuiva vreo favoare! 

— Ba da. Dacă vrei să faci parte dintr-un popor, atunci îţi asumi și 
responsabilitatea pentru poporul respectiv. Așa merg lucrurile. 

- Mă acceptă! Nici nu vreau mai mult! 

- Râd de tine, Jack! Anawak se aplecă în față. Nu pricepi? Ai 
adunat o grămadă de ratați în jurul tău. Sunt câțiva indieni printre ei, 
dar sunt nişte indivizi de care ceilalți indieni nici nu vor să audă. Asta 
nu poate să înţeleagă nimeni! Nu înţeleg nici eu. Tu ești indian doar 
în procent de 25 la sută, restul e sânge de alb în tine, ba chiar de irlan- 
dez. De ce nu te simţi irlandez? Măcar numele ţi s-ar potrivi. 

- Pentru că nu vreau eu, răspunse Greywolf calm. 

- Nici un indian nu mai poartă un nume cum ţi s-a năzărit ție! 

- Eu port! 

Este inutil, își spuse Anawak. Ai venit aici să-i mulțumești, i-ai 
mulțumit, orice altceva e superflu. La ce mai stai? Ar trebui să pleci. 

Dar nu plecă. 

- Bine, explică-mi te rog un lucru: dacă ţii atât de mult să fii accep- 
tat de poporul pe care ţi l-ai ales, de ce nu încerci atunci, ca variaţie, 
să fii şi autentic? 

— Aşa ca tine? 

Anawak tresări. 

- Lasă-mă tu pe mine! 

- De ce? lătră Greywolf gata de atac. Nu văd de ce ar trebui să 
incasez eu papara care ţi se cuvine ție. 

- Pentru că ăla care ţi-o administrează acum sunt eu! Ă 

Brusc, simţi cum îi crește furia mai abitir ca oricând. Insă de data 
asta nu avea chef să o ia cu el acasă, ca altădată, să o ţină închisă în el 
până făcea ulcer. Era prea târziu. Nu mai avea cale de intoarcere. Va 
trebui să se privească singur în oglindă şi știa ce înseamnă asta. Fiecare 
izbândă asupra lui Greywolf însemna o înfrângere asupra lui însuși. 

Greywolf îl privi pe sub sprâncenele încruntate. 

- Nu ai venit ca să îmi mulţumeşti, Leon! 

- Ba da! 

- Crezi? Da, tu chiar crezi asta. Dar ai venit din alt motiv. Grey- 
wolf zâmbi batjocoritor și îşi încrucișă braţele. Hai, spune tot. Ce 
lucru important ai de spus? 

- Unul singur, Jack. Poţi să-ți spui de o mie de ori Greywolf, tu vei 
rămâne ceea ce ești. Există niște reguli după care își primeau indienii 
numele pe vremuri, și nici una nu se potriveşte în cazul tău. Ai o mască 
frumoasă pe perete, dar nu este originală. Un fals, la fel ca numele tău. 
Și încă ceva, aberaţia ta de organizaţie ecologistă, care e tot un fals. 
Dintr-odată izbucni din el și ceea ce nu ar fi vrut să spună. Nu astăzi. 
Nu venise până aici să-l insulte pe Greywolf, însă nu se mai putea 
opri. Eşti de aceeași teapă ca pungaşii și derbedeii care trăiesc pe spa- 
tele tău. Chiar nu îţi dai seama? Nu obţii absolut nimic astfel. Ideea 
ta despre protejarea balenelor este copilărească. Poporul ales, ce 
porcărie! Poporul pe care ţi l-ai ales nu va avea niciodată înţelegere 
pentru aberaţiile tale! 

- Dacă spui tu. 

— Ştii foarte bine că poporul tău ales vânează iar balene. Tu vrei 
să împiedici acest lucru. O intenţie nobilă, dar se pare că nu asculți 
ce spun chiar oamenii tăi. Tu acționezi împotriva poporului pe care 
aparent... 

- Aiurea, Leon! Printre Makah există o grămadă de oameni care 
imi împărtășesc părerea. 

- E adevărat, dar... 

- Bătrânii tribului, Leon! Nu toţi indienii sunt de părere că un grup 
etnic trebuie să își exprime cultura prin jertfe rituale. Ei spun că 
Makah fac parte din societatea secolului al XXI-lea, ca toți ceilalți 
locuitori ai Washingtonului. 

- Cunosc argumentul ăsta, replică Anawak cu dispreț. Nu provine 
de la tine sau de la bătrânii tribului, ci dintr-un rezumat al Sea She- 
pherd Conservation Society, o organizaţie de apărători ai drepturilor 

animalelor, și e reprodus textual. Nu vii nici măcar cu argumentele 
proprii, Jack. Dumnezeule, e incredibil! Își falsifici până şi propriile 
argumente! 

- Nu fac asta, eu... 

— Și în afară de asta, îl întrerupse Anawak, e de-a dreptul ridicol că 
te iei tocmai de Davies. 

- A! Ne apropiem de miezul problemei. Din cauza asta ești aici. 

- Ai fost şi tu unul dintre noi, Jack. Nu ai învăţat nimic? Abia 
whale watching i-a lămurit pe oameni că balenele și delfinii sunt mai 
valoroși vii decât morţi. A atras atenţia spre o problemă care altfel nu 
ar fi devenit atât de evidentă. Whale watching înseamnă ocrotirea natu- 
rii! Aproape zece milioane de oameni ies în larg, pentru a vedea cu 
ochii lor ce ființe grozave sunt balenele. Chiar și în țări ca Japonia Și 
Norvegia opoziţia faţă de vânătoarea de balene crește, tocmai pentru 
că le oferim oamenilor această ocazie. Înțelegi, pricepi ce-ţi spun? Zece 
milioane de oameni, care altfel ar şti balenele doar de la televizor! 
Eventual! Munca noastră științifică, prin care suntem puși în situaţia 
de a apăra balenele în mediul lor de viaţă, nu ar fi fost posibilă nicio- 
dară fără whale watching. 

- Da, sigur! 

- Aşa că, de ce noi? De ce te războieşti tocmai cu noi? Pentru că ai 
fost dat afară? 

- Nu am fost dat afară. Am plecat eu! 

- Ai fost dat afară! strigă Anawak. Concediat, exclus, expediat. Ai 
făcut porcării și Davie te-a scos în stradă. Conştiinţa ta de căcat nu a 
suportat așa ceva, cum nici Jack O'Bannon nu suportă să îi tai părul 
sau să Îi iei poalele de piele, sau numele ridicol. Toată ideologia ta e 
clădită pe confuzii și falsuri. Totul la tine e fals. Eşti un zero, un nimic. 
Produci doar căcat! Eşti un rău pentru ecologie, ești un rău pentru 
Nootka! Nu ești acasă nicăieri, nu eşti nici irlandez, și nici indian! Asta 
e problema ta, și mi se face rău când văd că trebuie să ne luptăm cu așa 
ceva, de parcă nu am avea alte griji! 

- Leon... începu Greywolf cu buzele subțiate. 

- Mi se face rău când te văd aşa! 

Greywolf se ridică în picioare. 

- Leon, taci din gură. Ajunge! 

- Nu ajunge nici pe departe! La naiba, ai putea face atâtea lucruri 
care să aibă sens, ești un munte de mușchi, nu ești nici tâmpit, așa 
că ce... 

- Leon, tacă-ţi gura odată! 

Greywolf ocoli masa venind spre el cu pași de uriaș și cu pumnii 
strânşi. Anawak ridică privirea spre el. Se întrebă dacă-l va trimite 
din prima lovitură în lumea viselor. Turistului pe care îl pocnise îi 
fracturase maxilarul. Hotărât lucru, acum gura lui mare îl va costa 
câțiva dinţi. 

Însă Greywolf nu lovi. Se sprijini în schimb cu ambele mâini de 
braţele fotoliului în care stătea Anawak și se aplecă asupra lui. 

- Vrei să ştii de ce mi-am ales o astfel de viață? Chiar vrei să ştii? 

Anawak îl privea ţintă. 

- Nu te sfii! 

- Nu, nu vrei asta, piticanie îngâmfată! 

- Ba da! Dar nu ai nimic de spus! 

- Tu... Maxilarele lui Greywolf scrâșneau. Idiotul naibii. Da, prin- 
tre altele sunt și irlandez, dar n-am fost niciodată în Irlanda. Mama mea 
e pe jumătate Suquamish. Nu a fost acceptată pe de-a-ntregul nici de 
albii localnici, nici de indieni, aşa că s-a măritat cu un imigrant, care 
nici el nu era acceptat de nimeni. 

- De-a dreptul mișcător! Mi-ai mai povestit asta odată. Spune-mi 
ceva nou! 

- Nu, îți voi spune pur și simplu adevărul, și ai face bine să asculți! 
Ai dreptate, nu devin indian dacă mă îmbrac așa. Dar nu aş deveni nici 
irlandez, dacă aş începe să beau Guinness cu butoiul și în nici un caz 
nu sunt un american alb obișnuit, doar pentru că avem în familia 
noastră și așa ceva. Eu nu sunt autentic. Nu aparţin cu adevărat nici 
unui popor, și știi ceva? Nu pot schimba asta, la dracu”! 

Ochii îi aruncau fulgere. 

- Ar fi suficient ca tu să-ţi mişti fundul și ai putea schimba ceva. 
Tu ar trebui doar să îţi schimbi istoria. Eu nu am avut niciodată posi- 
bilitatea să îmi schimb istoria. 

- Vorbești prostu! 

- O, da, ar fi trebuit să mă port frumos și să învăţ ceva onorabil. 
Locuim într-o societate deschisă. Când ai succes, nimeni nu te întreabă 
din ce ești compus, eu însă nu am avut. Sunt unii de etnie amestecată, 
care au luat ce e mai bun din ambele lumi. Ei se simt acasă peste tot. 
Părinţii mei sunt oameni simpli, fără mare încredere în sine. N-au știut 
niciodată cum să-i insufle fiului lor conştiinţa de sine sau sentimentul 
de apartanenţă. Se simțeau dezrădăcinaţi și neințeleși, iar eu am luat 
ce era mai rău din ambele lumi! Nimic nu mi-a reușit, și singurul lucru 
care mergea bine şi ăla a ieșit prost! 

- O, da. Marina. Delfinii tăi! 

Greywolf încuviinţă înnegurat. 

- Marina a fost un lucru bun. Eram cel mai bun instructor pe care 
l-au avut vreodată, și acolo nimeni nu punea întrebări tâmpite. Dar 
cum am părăsit-o, cum am luat-o de la capăt. Mama îl înnebunea la cap 
pe tata cu obiceiurile ei indiene, și el o enerva plângând de dor după 
Mayo. Fiecare încerca să se afirme într-un fel. Cred că nici nu voiau 
să fie mândri că provin de undeva, voiau pur și simplu să vină de 
undeva și să spună fuck! nu sunt un bastard! Asta e patria mea, hei, 
aici sunt acasă la mine! 

- Acestea au fost problemele lor. Nu trebuia să le transformi în 
problemele tale! 

- Pe bune? 

- Jack, omule! Stai aici în fața mea mare cât un dulap și susţii că ești 
atât de traumatizat de conflictele părinţilor tăi, încât nimic nu îţi iese? 
Anawak spumega de furie. Ce importanță are dacă eşti indian pur-sânge 

sau doar pe jumătate sau orice altceva? Fiecare răspunde de patria sa 
interioară, nimeni altcineva, nici părinţii, nici nimeni. 

Greywolf tăcu, luat prin surprindere. Apoi i se citi satisfacția în 
ochi, și Anawak știu că tocmai pierduse. Trebuia să se întâmple așa. 

- Despre cine vorbim noi de fapt? întrebă Greywolf cu un zâmbet 
malițios. 

Anawak tăcu, privind în lături. 

Greywolf se ridică încet. Zâmbetul dispăru de pe faţa lui. Arăta 
dintr-odată obosit și uzat. Se apropie de mască şi se opri în faţa ei! 

- Bine, poate că sunt un idiot, spuse încet. 

- Nu te îngrijora din cauza asta. Anawak își trecu palma peste ochi. 
Amândoi suntem niște idioţi. 

- Dintre noi doi, tu ești idiotul mai mare. Masca asta provine din 
huupu kanum, de la căpetenia Jones. Habar n-ai ce înseamnă asta, nu-i 
aşa? Îţi spun eu. Huupu kanum este o cutie. Un spațiu de depozitare 
pentru măști și podoabe pentru păr, obiecte ceremoniale și așa mai 
departe. Dar asta nu este totul. În þuupu kanum se află drepturile 
moștenite ale þawiih și chaachaabat, ale șefilor. Huupu kanum le docu- 
mentează teritoriul, identitatea istorică, drepturile moștenite. Le spune 
celorlalți cine ești și de unde vii. Se întoarse spre Anawak. Cineva ca 
mine nu ar putea ajunge niciodată în posesia unui Huupu kanum. Tu 
însă ai putea. Ai putea fi mândru de asta. Însă tu renegi totul, ceea ce 
ești și locul din care provii. Spui că eu trebuie să mă simt răspunzător 
față de poporul căruia simt că-i aparțin. Tu aparții unui popor şi l-ai 
părăsit! Îmi reproșezi că nu sunt autentic. Nu am putut fi nicicând, 
dar încerc să mă lupt pentru o bucăţică de autenticitate. Tu în schimb 
ești autentic. Dar tu nu vrei să fii ceea ce eşti și nu ești ceea ce ai vrea 
să fii. Îmi spui că arăt ca dintr-un western prost, dar măcar este o pro- 
fesiune de credinţă pentru un stil de viață. Tu tresari deja când te 
întreabă cineva dacă eşti Makah. 

- De unde ştii...? Delaware. Bineînţeles. Fusese aici. 

- Sper că nu-i vei face reproșuri, spuse Greywolf. Pe tine nu a 
îndrăznit să te mai întrebe a doua oară. 

- Ce 1-ai spus? 

- Nimic. Lașul naibii ce ești! Tu îmi vorbeşti mie de responsabili- 
tate? Vii aici și ai tupeul să îmi serveşti discursul ăsta, cu părinții care 
nu sunt răspunzători de patria ta interioară? Tocmai tu? Leon, poate 
că eu duc o viaţă ridicolă, dar tu... tu ești deja mort. 

Anawak rămase aşezat, lăsând ultimele cuvintele să îi răsune 
în ureche. 

- Da, spuse încet. Ai dreptate! 

- Am dreptate? 

Anawak se ridică. 

- Da. Îţi mulțumesc încă o dată că mi-ai salvat viaţa. Ai dreptate. 

- Hei, aşteaptă. Greywolf începu să clipească nervos. Ce... ce ai de 
gând să faci acum? 


- Plec! 

- Aşa? Hm! Bine, Leon, eu... deci nu am vrut să... la naiba, n-am 
vrut să te rănesc, eu... ce dracu”, nu mai sta în picioare, așază-te 
la loc! 

- Pentru ce? 

- Pentru... Cola ta! Nu ţi-ai băut-o! 

Anawak ridică supus din umeri. Se așeză înapoi, luă cutia și bău. 
Greywolf îl privi, veni la el şi se așeză la loc pe canapea. 

- Ce a fost de fapt cu băieţelul ăla? întrebă Anawak. Mi se pare că 
te iubeşte foarte tare. 

- Pe care l-am salvat de pe vapor? 

- Da. 

- Păi ce să fie? Îi era frică. M-am ocupat de el. 

- Așa, pur si simplu? 

- Normal. 

Anawak zâmbi. 

- Mi s-a părut mai degrabă că vrei să ajungi cu orice preț în ziare. 

Timp de câteva secunde, Greywolf păru supărat. Apoi rânji la 
rândul lui. 

- Normal că am vrut. M-am gândit că ar fi grozav să apar în ziar. 
Una n-o exclude pe cealaltă. 

- Eroul din Tofino. 

- Ei și? A fost grozav să fiu eroul din Tofino! M-au bătut pe umăr 
oameni complet necunoscuţi. Nu oricine ajunge cunoscut datorită tes- 
telor efectuate pe mamiferele marine. Trebuie să iei ce poți. 

Anawak sorbi ultimul rest de Cola. 

- Și cum merge cu... hm, organizaţia ta? 

- Cu Seaguards? 

- Da. 

- S-a dus. După ce jumătate din ei au murit într-un atac de balene, 
ceilalți s-au împrăștiat în cele patru vânturi. Greywolf se încruntă. 
Părea că ascultă o voce dinlăuntrul său. Apoi se uită din nou la 
Anawak. Știi, Leon, care e problema vremurilor noastre? Oamenii își 
pierd importanţa. Oricine poate fi înlocuit. Nu mai există idealuri, și 
fără idealuri nimic nu ne face mai mari decât suntem. Fiecare caută dis- 
perat o dovadă că prezenţa lui poate schimba un pic lumea. Am făcut 
ceva pentru băiatul acela. Poate că a avut sens. Poate că, prin acțiunea 
mea, am căpătat și eu puţină importanţă. 

Anawak încuviinţă încet. 

- Da. Cu siguranţă. 


Zona portului, Vancouver 


La câteva ore după vizita la Greywolf, Anawak stătea în lumina 
amurgului, privind de-a lungul debarcaderului. 

Pustiu. 

Ca toate porturile lumii, Vancouver Harbour era un imens cosmos 
autarhic, din care nu părea să lipsească nimic, cu excepţia ordinii. 

În spatele lui se înălțau munţii colțuroși de lăzi stivuite ale portu- 
lui de containere, zugrăvit în culori ireale. Macarale se conturau negre 
pe fondul albastru- -argintiu al înserării. Siluetele cargoboturilor se 
înălțau ca nişte uriașe cutii de pantofi. Între ele, vase container, vase 
de transport pentru articole de larg consum şi vase frigorifice albe, ele- 
gante. La dreapta lui Anawak se înșiruiau hale de depozitare. Ceva mai 
departe văzu furtunuri, table și piese hidraulice aruncate claie peste 
grămadă. Aici începeau imensele docuri uscate și mai departe se aflau 
docurile plutitoare. O briză aduse până la Anawak miros de vopsea. 

Se pare că se apropia de miezul problemei. 

Fără mașină, aici erai pierdut. Întrebase mai multă lume care era 
drumul, şi o vreme pusese întrebări greșite, neștiind să spună ce caută. 
Pentru că plecase de la supoziţia că acela trebuia să fie locul, i se des- 
crisese drumul spre docurile plutitoare. În portul din Vancouver exis- 
tau docuri de toate mărimile, chiar până la al doilea doc plutitor din 
lume ca mărime, cel care ridica peste 50 000 de tone. Dar spre surpriza 
lui, când întrebările deveniseră mai concrete, silit fiind de împrejurări, 
s-a trezit îndrumat spre docurile uscate, acele bazine artificiale ale por- 
turilor, etanșeizate prin ecluze înainte de a pompa apa afară. Într-un 
târziu, după ce se rătăcise de două ori, ajunse. Își parcă mașina la umbra 
unei clădiri lungi de birouri, își aruncă pe umăr geanta sport doldora 
de tot felul de lucruri şi merse de-a lungul grilajului până găsi o poartă 
glisantă întredeschisă. Se strecură înăuntru. 

În fața lui se întindea o suprafață pavată cu piatră, delimitată 
lateral de barăci. Din spatele lor, suprastructura uriașului vapor 
părea să se înalțe direct din pământ. Barrier Queen. Stătea într-un 
bazin lung de mai bine de 250 de metri. De ambele părți se ridicau 
macarale pe șine. Reflectoare puternice luminau terenul. Nu se vedea 
țipenie de om. 

În timp ce traversa spațiul luminat, aruncând priviri în toate 
părțile, se întrebă dacă acţiunea sa nu era cumva prea hazardată. Vapo- 
rul se afla pe uscat de săptămâni întregi. Excrescenţele, cu tot ce se afla 
ascuns între ele, fuseseră probabil îndepărtate. Eventualele resturi din 
deschizături și în crăpături se vor fi uscat de mult. Puțin probabil să 
mai fi rămas ceva din chestia aia din scoici. În fond, Anawak nu știa 
foarte bine ce ar putea scoate la iveală o nouă examinare a lui Barrier 
Queen. Mergea la noroc, avea doar o vagă speranță. Dacă găsea ceva ce 
putea fi de folos la Nanaimo, va încerca să-l ia. Dacă nu, atunci jert- 
fise aventurii O seară din viaţa lui. 

Chestia aia de pe carenă. 

Fusese mică, cel mult cât un calcan sau cât o sepie. Organismul emi- 
sese un fulger luminos. Multe viețuitoare ale mării făceau asta — 
moluște, meduze, peşti oceanici. Cu toate acestea, Anawak era con- 
vins că revăzuse acea lumină atunci când studiase împreună cu Ford 
înregistrările URA. Norul luminos era mult mai mare decât prima 
dată, însă ceea ce se întâmplase în interiorul norului îi amintea în mod 
frapant de aventura lui de sub carena lui Barrier Queen. Dacă era vorba 
într-adevăr de una şi aceeași formă de viață, atunci lucrurile deveneau 

cu adevărat palpitante. Căci ceea ce se descoperise în capetele balene- 
lor, substanţa de pe carena vaporului și vietatea care fugise păreau 
a fi identice. 

Balenele sunt doar o parte a problemei, cea pe care o vedem. 

Privi în jurul lui cu atenţie sporită şi zări ceva mai departe câteva 
mașini de teren parcate în faţa unei barăci. Geamurile barăcii erau 
luminate. Anawak se opri. Erau vehicule ale armatei. Ce făcea armata 
aici? Îşi dădu brusc seama că stătea în mijlocul unui teren puternic 
luminat şi fugi, aplecat, mai departe. Se opri abia la marginea docu- 
lui uscat. Prezenţa vehiculelor militare îl preocupa atât de tare, încât 
rămase timp de câteva secunde cu ochii la bazin, fără să înţeleagă 
ceea ce vedea. Apoi căscă ochii de mirare. Uită de vehicule și se duse 
și mai aproape. 

Docul era plin cu apă. 

Barrier Queen nu era deloc pe uscat. Acolo unde, pe dispozitivele 
de oprire, ar fi trebuit să se vadă chila, se încrețeau valuri minuscule. 
Oglinda apei se afla la cel puţin opt până la zece metri deasupra fun- 
dului docului. 

Anawak se lăsă pe vine şi privi cu atenţie apa neagră. 

De ce o lăsaseră la apă? Terminaseră reparația cârmei? Dar atunci 
ar fi putut scoate vasul afară. 

Se gândi. 

Și dintr-odată ştiu de ce. 

Surescitat, trânti cu zgomot geanta de pe umăr de pământ. Privi 
speriat de-a lungul debarcaderului pustiu. Cerul se întuneca văzând 
cu ochii. Lumina alb-verzuie a proiectoarelor strălucea rece de-a lungul 
docului. Se opri să audă zgomot de pași, dar era liniște, doar zgomo- 
tele orașului răzbeau până la el aduse de vânt. 

Acum, văzând bazinul inundat, începu să se intrebe dacă nu cumva 
făcea o greşeală. Enervarea pe care o simţea faţă de secretomania sta- 
tului-major de criză îl adusese aici, însă cine era el să le pună deciziile 
la îndoială? Ce făcea el aici era o acţiune gen Rambo, care probabil că 
il şi depășea. La asta nu se gândise înainte. 

Pe de altă parte era deja aici și, la urma urmei, ce se putea întâm- 
pla? În douăzeci de minute va dispărea la fel de neobservat cum venise. 
Și va fi cu ceva mai deștept. 

Anawak deschise geanta sport. Totul era pregătit. Nu exclusese 
eventualitatea unei scufundări. Dacă Barrier Queen s-ar fi aflat în docul 
plutitor, ar fi trebuit să se apropie dinspre larg. Dar așa era mai simplu. 

Aşa era perfect! 

Scăpă de blugi și de restul hainelor, scoase masca, labele şi lanterna, 
şi un recipient pe care și-l legă în jurul taliei. Cuţitul de la picior îi com- 
pletă echipamentul. De oxigen nu avea nevoie. Geanta o ascunse sub 
un bolard. Alergă de-a lungul bazinului cu echipamentul sub braț, 
până ajunse la o scară îngustă care ducea în jos. Aruncă o ultimă pri- 
vire de-a lungul debarcaderului. În baracă lumina ardea în continuare. 
Pe afară nu se vedea nimeni. Fără să scoată vreun sunet, cobori rapid 
scările, își puse masca şi labele, și se lăsă să alunece în apă. 

Îl cuprinse un frig pătrunzător. Fără protecția neoprenului trebuia 
să se grăbească, dar oricum nu avea de gând să rămână mult timp Jos. 
Se scufundă și începu să se îndrepte spre chilă, dând puternic din labe 
și ținând lanterna aprinsă. Apa era ceva mai limpede ca atunci când se 
scufundase î în bazinul portului și văzu cu claritate coca de oțel în fața 
sa. În lumina lanternei, vopseaua strălucea într-un roșu puternic. 
Atinse cu degetele suprafaţa lucioasă, aşteptă un moment, apoi se 
impinse şi inotă mai departe. 

Câteva minute mai târziu, peretele bordului dispăru sub un strat 
gros de scoici. 

Fascinat, continuă să înoate. Chila era și acum acoperită de o crustă 
groasă. După ce parcurse jumătate din distanţa spre prora, 1 se păru că 
parcă excrescențele s-ar mai fi înmulțit. Deci asta era. Nu le 
îndepărtaseră deloc. Le studiau dimpreună cu tot ce mai era ascuns în 
ele direct pe vapor. De aceea se afla Barrier Queen în docul uscat, 
pentru că, spre deosebire de docurile plutitoare, acesta putea fi închis 
ermetic astfel încât nimic să nu scape. Transformaseră Barrier Queen 
într-un laborator. Şi, pentru ca tot ce crescuse pe vas şi ce trăia 
înăuntru să poată supravieţui, inundaseră docul. 

Brusc își dădu seama ce era cu vehiculele militare. Dacă Nanaimo, 
institut civil, fusese dat la o parte, asta putea să însemne un singur 
lucru. Armata se ocupa acum de cercetări. Evenimentele urmau să se 
desfăşoare departe de ochii publicului. 

Anawak ezită. Se îndoi din nou de decizia sa. Încă mai avea timp 
să plece. Dar alungă gândul. Nu avea nevoie de mult timp. Scoase 
repede cuțitul și începu să desprindă scoicile. Era atent să nu strice cara- 
pacea, desprindea animalele introducând lama cu atenție sub piciorul 
musculos și smulgându-le printr-o mișcare energică, acționând concen- 
trat și sistematic. O scoică după alta luau drumul recipientului de 
colectare. Bun. Oliviera îl va îmbrăţișa. 

Nevoia de a respira îl copleşi. Anawak băgă cuțitul la loc și se ridică 
la suprafaţă să respire. Aerul rece îi pătrunse în plămâni. Deasupra lui 
se înălța întunecat și abrupt peretele bordului. Respiră de câteva ori 
profund. Urma să caute un loc asemănător celui în care îi ieșise în cale 
fulgerul acela. Poate în stratul de pe vas mai erau și alte ființe 
asemănătoare. De data asta va fi pregătit. 

Când era gata să se scufunde din nou, auzi niște pași ușor. 

Se întoarse și privi în sus spre peretele bazinului. La jumătatea 
distanţei între doi stâlpi cu reflectoare se vedeau două siluete. 

Priveau în jos. 

Fără zgomot, se lăsă să alunece sub apă. Probabil că erau paznicii. 
Sau doi muncitori întârziați. În mod sigur, o grămadă de oameni aveau 
motive să treacă pe aici la ora asta. Va trebui să fie atent la plecare. 

După care își dădu seama că îi puteau vedea lumina lanterne: 
sub apă. 

O stinse. Fu cuprins de întuneric. 

Ce prostie! Încotro mergeau ăia doi? Se îndreptau spre pupa. Poate 
reușea să înoate până la prora și să-și continue cercetarea acolo. Porni 

la drum dând din labe în ritm constant. După un timp ieși la suprafață, 
se întoarse pe spate și inspiră cu privirea aţintită pe zidul cheiului, unde 
nu se vedea nimeni. 

În dreptul ancorei se scufundă din nou. Degetele îi pipăiau pru- 
dente peretele bordului. Și aici, scoicile formau excrescenţe bizare. 
Căută o crăpătură sau o adâncitură mai mare, însă nu găsi NIMIC 
asemănător. Cel mai bine era să umple cutia cu alte scoici și să dispară 
urgent. În graba lui, desprindea animalele cu mai puțină atenție. Mâi- 
nile îi tremurau. Toată acțiunea era diletantă. Îi era îngrozitor de frig, 
iar vârfurile degetelor nu mai simțeau nimic. 

Vârfurile degetelor... 

Îşi dădu seama dintr-odată că și le putea vedea. Privi în jos spre el. 
Își vedea și braţele, și picioarele. Luminau. Nu, apa începuse să lumi- 
neze. Era fluorescentă, de un albastru-închis. 

Dumnezeule, își spuse Anawak în gând. 

În momentul următor o lumină puternică îl orbi. Ridică instinc- 
tiv brațele, ferindu-și ochii. Fulgere de lumină. Norul. Ce se întâmpla 
cu el? În ce se băgase oare? 

Însă nu era un fulger de lumină. Lumina orbitoare rămase aprinsă. 
Anawak își dădu seama că era luminat de un reflector de sub apă. Alte 
reflectoare se aprindeau de-a lungul fundului docului. Scăldau carena 
lui Barrier Queen într-o lumină crudă. Văzu cu claritate crustele 
brăzdate, deluroase de SCOICI Şi se cutremură. 

El era cel vizat. Îl descoperiseră! 

O clipă nu știu ce să facă. Dar nu avea decât o opţiune. Trebuia să 
ajungă înapoi la pupa, unde era scara pe care coborâse şi unde îl aștepta 
geanta lui. Trecu în viteză pe lângă luminile orbitoare, cu inima 
bătându-i nebunește. În urechi îi vâjâia apa. Nu mai avea aer, dar nu 
voia să iasă la suprafaţă până nu va ajunge la scară. 

Aici era, în zigzag spre fundul docului. 

Se prinse cu mâinile de bare şi se trase în sus. De sus auzea strigăte 
puternice şi tropăit de picioare. Îşi dădu jos rapid labele și masca, își 
prinse lanterna la brâu și se furișă aplecat până reuși să privească peste 
marginea bazinului. 

Trei țevi de armă erau îndreptate asupra sa. 


În baracă îi dădură o pătură. Încercase să le explice soldaților că 
era membru al statului-major de criză, dar aceștia nici nu ascultau ce 
are de spus. Sarcina lor era să îl rețină. După ce se lămuriseră că nu 
opunea rezistenţă și nici nu încerca să scape, îl duseseră în baracă unde 
așteptau și mai mulți soldați împreună cu un ofițer de serviciu, care îl 
bombardă cu întrebări. Anawak știa că nu are nici un rost să îi spună 
povești. Oricum nu aveau să îi dea drumul. Așa că spuse cine era și ce 
căuta aici — pe scurt, spuse adevărul. 

Ofiţerul îl ascultă gânditor. 

- Vă puteţi legitima? îl întrebă. 

Anawak scutură din cap. 

— Actele îmi sunt în geantă, afară. Pot merge să o aduc. 

- Spuneţi-ne doar unde e geanta. 

Le descrise soldaților locul în care își lăsase geanta sport. Cinci 
minute mai târziu, ofiţerul îi ţinea în mână cartea de identitate și îl 
studia cu atenţie. 

- Dacă actele dumneavoastră nu sunt false, atunci vă numiţi Leon 
Anawak, cu domiciliul în Vancouver... 

— Asta spun și eu de nu știu când. 

- De spus, se spun multe. Doriţi o cafea? Păreţi cam înghețat. 

— Sunt cam înghețat. 

Ofiţerul se ridică de la birou, merse la un automat și apăsă un 
buton. Un pahar de carton ieși prin partea de jos și se umplu cu un 
lichid aburind. Anawak bău cu înghiţituri mici, simțind un pic de 
căldură cuprinzându-i corpul înghețat. 

- Nu ştiu ce să cred despre povestea dumneavoastră, spuse 
ofițerul plimbându-se încet în jurul lui Anawak. Dacă faceţi parte 
din statul-major de criză, atunci de ce nu aţi depus cerere? 

- Întrebaţi-i pe șefii dumneavoastră. De săptămâni întregi încerc 
să iau legătura cu Inglewood. 

Ofiţerul se încruntă. 

— Sunteţi colaborator independent al statului-major? 

- Da. 

- Înţeleg. 

Anawak privi în jurul lui. Presupuse că încăperea asta mobilată cu 
scaune și mese prăpădite servea drept cameră pentru muncitorii de la 
doc, aflaţi în pauză. Acum fusese transformată într-un punct de 
comandă provizoriu. 

Estimase greșit întreaga situaţie. 

- Și acum? întrebă Anawak. 

- Acum? Ofiţerul se așeză în faţa lui și își încrucișă degetele. Sunt 
nevoit să vă rog să rămâneţi deocamdată aici. Cazul nu este aşa de 
simplu. Vă aflaţi într-o zonă militară interzisă. 

- Nu este nici un indicator nicăieri, dacă îmi permiteţi să observ. 

- Dar nu este nici un indicator care să permită accesul, doctore 
Anawak. 

Anawak încuviinţă din cap. Se lamenta degeaba. Fusese o idee 
stupidă. Sau poate că nu, aflase oricum că armata lucra la problemă, 
că studia și menținea în viață organismele de pe carena vasului. Scoi- 
cile pe care le adunase pentru Oliviera nu vor ajunge probabil nicio- 
dată la Nanaimo, dacă blocajul de informaţii se menținea. 

Ofiţerul scoase aparatul de emisie-recepţie de la brâu şi purtă un 
scurt dialog. 

— Să știți că aveţi noroc, spuse apoi. Va veni cineva să se ocupe de 
dumneavoastră. 

- De ce nu îmi luaţi datele de identitate și nu mă lăsaţi să plec? 

- Nu este chiar așa de simplu. 

- Nu am făcut nimic ilegal, spuse Anawak. Nu suna prea con- 
vingător ce spunea, nici măcar în urechile lui. 

— ȘI membrii statului-major pentru criză trebuie să respecte regu- 
lile, zise ofiţerul zâmbind. În sens civil. 

Ofiţerul părăsi încăperea. Anawak rămase în baracă, împreună cu 
soldații. Nu vorbeau cu el, însă nu-l scăpau din ochi. Începu să se 
încălzească, de la cafea și de furie că o dăduse în bară. Se purtase ca ulti- 
mul idiot. Singura consolare era speranța că va primi niște informații 
de la cel care va sosi pentru „a se ocupa“ de el. 

Trecu o jumătate de oră de așteptare. Apoi auzi un elicopter apro- 
piindu-se. Întoarse capul și privi pe geamul care dădea spre bazinul por- 
tului. În interiorul barăcii pătrunse lumina. Un reflector puternic 
plutea la mică distanță deasupra apei. Când elicopterul zbură în picaj 
peste clădire, huruitul rotoarelor deveni asurzitor și se transformă apoi 
intr-un păcănit ritmic. Aparatul ateriză. 

Anawak oftă. Acum va trebui să spună totul de la început. Cine 
era și ce căuta aici. 

Se auziră paşi. Fragmente de conversaţie pătrundeau până la el. 
Intrară doi soldați, urmaţi un ofiţer. 

— Aveţi musafiri, doctore Anawak. 

Ofiţerul făcu un pas lateral. Conturul unei alte persoane apăru în 
dreptul ușii luminate. Anawak o recunoscu imediat. Se opri scurt 
în prag, de parcă ar fi vrut să-și facă o părere de ansamblu. Apoi se 
apropie până ce se aflară față în față. Anawak privi în ochii albaștri. 
Două acvamarine pe o față asiatică. 

- Bună seara, spuse o voce înceată, cultivată. 

Era generalul comandant Judith Li. 


3 mai 


Thorvaldson, platforma continentală norvegiană 


Clifford Stone văzuse lumina zilei í in Scoţia, la Aberdeen, fiind al 
doilea dintre cei trei copii ai familiei. Își pieduse deja orice drăgălășenie 
din primul an de viaţă. Era mic, slab şi urât într-un fel prea puţin 
copilăresc. Familia îl trata cu răceală, de parcă ar fi fost un accident 
penibil, care devine cu atât mai neînsemnat cu cât e discutat mai 
puţin. Lui Clifford nu i se incredințaseră responsabilitățile primului 
născut și nici nu se bucurase de răsfățurile drăgăstoase rezervate suro- 
rii sale mai mici. Nu se putea spune nici că era tratat prost, în fond nu 
îi lipsea nimic. 

Doar căldura și atenţia. 

Nu avea niciodată senzația că i-ar depăși pe ceilalți în ceva. 

Copil fiind, nu-și găsi nici un prieten şi mai târziu, la optsprezece 
ani, când începu să-i cadă părul, nu găsi nici o prietenă. Nu păru să 
intereseze pe nimeni nici că-și luase bacalaureatul cu brio. Coordona- 
torul cursului îi înmână diploma de absolvire cu oarecare mirare, de 
parcă l-ar fi văzut pentru prima dată pe băiatul insignifiant, cu ochi 
negri, flămânzi. Rezultatele erau foarte bune, așa că il salută prietenos 
pe Stone, îi zâmbi scurt şi în clipa următoare îi uită chipul îngust. 

Stone studie ingineria și se dovedi a fi foarte talentat. În cele din 
urmă, aproape peste noapte, avu parte de recunoașterea pe care şi-o 
dorise dintotdeauna. Dar care rămase limitată la existenţa sa profesio- 
nală. Stone cel din viața privată se estompa văzând cu ochii, nu atât 
pentru că n-ar fi vrut nimeni să aibă de-a face cu el, ci pentru că el 
singur nu-și îngăduia să aibă o viață privată. Gândul la intimitate îl 
speria. Viaţa particulară însemna să redevină neimportant. În timp ce 
Clifford Stone inginerul, cel cu mintea ascuțită, făcea carieră la Statoil, 
el începu să-l desconsidere pe bărbatul chel care mergea seara singur 
acasă pentru temerile acestuia, negându.-i, în cele din urmă, orice drept 
la existenţă. 

Concernul deveni viaţa sa, familia sa, împlinirea sa, tocmai pentru 
că îi oferea lui Stone ceva ce acasă nu trăise niciodată. Sentimentul de 
a fi mai bun decât ceilalți. De a fi în faţă. Era o senzaţie ameţitoare și 
cu toate acestea chinuitoare, o goană continuă. Cu timpul, Stone 
incepu să fie atât de stăpânit de patima avantajului ultimativ, încât nu 
se mai putea bucura cu adevărat de nici unul din succesele sale, 

pentru că nici nu știa cum sau cu cine se sărbătorește un succes. 
Odată ce-și atingea un scop, era incapabil să se oprească. Se intrecea 
pe sine însuși, ca un apucat. Dacă s-ar fi oprit ar fi insemnat poate 
să-și arunce privirea asupra unui băiat firav, cu trăsături ciudat de 
mature, care fusese ignorat atâta timp, încât ajunsese să se ignore 
singur. Și Stone nu se temea de nimic mai tare decât de privirea pro- 
priilor ochi întunecați și flămânzi. 

Cu câțiva ani în urmă, Statoil înființase un resort care se ocupa 
exclusiv cu testarea noilor tehnologii. Stone își dădu repede seama de 
șansele trecerii iminente la fabricile autonome de forare. După ce pre- 
zentase conducerii concernului o serie de propuneri, aceasta îl insărci- 
nase, în cele din urmă, cu construirea unei fabrici pe fundul oceanului, 
construită de renumita firmă norvegiană de tehnologie FMC 
Kongsberg. La vremea aceea existau deja o serie întreagă de fabrici sub- 
acvatice, însă prototipul Kongsberg era un sistem complet nou, 
extrem de economic și menit să revoluționeze forarea offshore. Cons- 
trucția era realizată cu știința și cu acordul guvernului norvegian, cu 
toate că, oficial, nici nu avusese loc. Stone știa că darea în folosință a 
fabricii fusese o acţiune cam pripită. Greenpeace în special ar fi insis- 
tat să se mai facă o serie de teste suplimentare. Teste care ar fi durat 
luni și chiar ani. Suspiciunea era de înţeles, forarea petrolieră ocupa 
un loc de frunte în statistica eșecurilor umane și morale. Nici un alt 
grup de interese nu împânzise aşa de tare planeta, sufocând-o, ca 
așa-numitele necesităţi vitale ale concernelor de uleiuri minerale. Așa 
că proiectul rămase secret. Nici atunci când Kongsberg prezentă 
fabrica pe internet sub forma unui studiu de concept, nu se făcu public 
faptul că Statoil o dăduse de mult în folosință. Pe fundul oceanului 
lucra o fantomă, care nu le răpea constructorilor săi somnul pentru 
simplul motiv că funcționa ireproșabil. 

Stone nici nu se așteptase la altceva. După nenumărate seturi de 
teste, era cu adevărat convins că exclusese orice risc. Ce ar fi adus nou 
eventualele teste suplimentare? Ar fi alimentat mentalitatea tergi- 
versării, pe care credea că o sesizează în structurile concernului de sub 
patronajul statului și pe care Stone o dispreţuia, ca pe tot și pe toți cei 
care ezitau. Și apoi, doi factori excludeau categoric orice aşteptare 
suplimentară. Primul era șansa sesizată de Stone de a putea prinde 
drum liber spre birourile mai spaţioase ale conducerii manageriale, 
tocmai prin calitatea sa de pionier al tehnologiei. Al doilea era acela 
că petrolul părea să fi pierdut războiul peste tot, în ciuda instrumen- 
talizării politicii internaţionale și a intervenţiei armate în relaţiile de 
guvernare ale unor state suverane. La urma urmei, nu avea impor- 
tanță când apărea ultima picătură de petrol, era mai important când 
extracția devenea nerentabilă. Evoluţia tipică a rentabilității unui 
izvor urma cuminte legile fizicii. După prima forare, petrolul țâșnea 
cu presiune și uneori curgea în valuri decenii întregi. Cu timpul însă, 
presiunea scădea. Pământul părea că nu vrea să mai dea drumul petro- 
lului, îl ţinea prins în pori minusculi prin presiune capilară, și ceea ce 
iniţial ieșise de bunăvoie, acum trebuia să fie scos cu bătaie de cap și 

cu cheltuieli enorme. Cantitatea extrasă scădea rapid, cu mult timp 
inainte de epuizarea zăcământului. Oricât de mult ar mai fi fost acolo 
jos, din momentul în care efortul depus pentru extragerea acestui 
petrol înghițea mai multă energie decât producea, era mai bine să fie 
lăsat în pământ. 

Acesta era unul din motivele pentru care, la sfârșitul mileniului doi, 
experţii în energie se înșelaseră în asemenea măsură, incât declaraseră 
rezervele fosile ca fiind asigurate pentru câteva decenii. La drept vor- 
bind, aveau dreptate. Pământul era saturat cu petrol. Dar fie nu ajun- 
geai la el, fie ceea ce scoteai nu merita efortul depus. 

Această dilemă dusese la începutul mileniului trei la crearea unei 
situaţii fantomatice. OPEC, declarat mort în anii optzeci, sărbătorea 
o renaștere în stil zombi. Nu pentru că ar fi rezolvat dilema, ci pur și 
simplu pentru că dispunea de rezerve mai mari. Statelor nordice, care 
nu doreau ca OPEC să le dicteze preţurile, nu le rămânea altceva de 
făcut decât să scadă dramatic costurile de producţie și în rest să asal- 
teze oceanul cu sisteme complet automatizate. Oceanul, la rândul lui, 
taxa interesul nou trezit cu o serie întreagă de probleme, incepând 
cu valori extreme de presiune și temperatură, însă promițând un al 
doilea Eldorado celui care le va rezolva. Nu pentru totdeauna, însă 
destul de mult timp pentru o branșă care trăia de pe urma faptului că 
lumea rămăsese dependentă într-un mod aproape bolnăvicios de petrol 
și de gaze. 

Stone, a cărui întreagă viaţă fusese guvernată de nevoia de a se afla 
în frunte, concepuse atunci o expertiză, forțase dezvoltarea prototipu- 
lui și recomandase construcția, iar Statoil îi urmase sfatul. Peste 
noapte, îi crescuseră cu generozitate atât domeniul de competenţe, cât 
și limita de credit. Avea contacte excelente cu firmele de dezvoltare și 
reușea să obțină prioritate pentru dorinţele și nevoile lui Statoil. Era 
tot timpul conştient că dansează pe o sârmă subțire. Dar câtă vreme 
nimeni nu se lua de concern, el continua să fie în ochii conducerii un 
conchistador bine-venit. Dacă trebuiau date explicații mai serioase, el 
urma să fie cel sacrificat. Cel mai bun om era totdeauna și cel mai bun 
vinovat. Stone știa că trebuie să ocupe rapid un scaun de conducere, 
inainte să-i vină cuiva ideea să-l sacrifice. Odată ce numele său va 
insemna inovaţie şi profit, toate ușile i se vor deschide. Mai rămânea 
doar întrebarea: prin care din ele va dori să pășească? 

Cel puţin așa își imaginase el problema. 

Și acum se afla pe vaporul ăsta blestemat. 

Nu ştia pe cine să fie mai supărat. Pe Skaugen, care îl trădase, sau 
pe sine însuși. Nu acceptase regulile jocului? De ce era supărat? Se 
întâmplase și gata. Cea mai nefavorabilă dintre variante. Fiecare tre- 
buia să-și asigure spatele. Skaugen ştia mult prea bine că evenimentele 
dezastruoase de pe coastă vor ajunge mai devreme sau mai târziu la 
opinia publică. Nimeni nu-și permitea să tacă mult timp, altfel risca 
să fie deconspirat. Ancheta Statoil printre concerne declanșase eveni- 
mente care nu mai puteau fi oprite. Acum cu toții exercitau presiuni 
unii asupra altora. Acum când plutea în aer catastrofa iminentă la nivel 

mondial, înțelegerile conspirative nu mai erau posibile. Singura Între- 
bare era cine reușea în această situaţie spinoasă să ia curba în mod ele- 
gant și cine era cel sacrificat. 

Stone fierbea de furie. Văzându-l pe Skaugen cum făcea pe omul 
bun, i se făcuse greață. Cu atât mai mult cu cât Skaugen era cel mai 
rău dintre toţi. Jocul lui era mult mai perfid decât orice şi-ar fi putut 
imagina Clifford Stone în cele mai negre momente ale lui. Care 
fusese greșeala lui, de fapt? Bineînţeles că se mișcase într-un spațiu 
de acţiune mai larg, însă de ce? Sigur că i se dăduse libertate de mișcare! 
Era ridicol, nici măcar nu profitase ca lumea de ea. Un vierme necu- 
noscut, ei și? Bineînţeles că „uitase“ idioţenia aia de raport. Nici un 
vierme nu reprezentase vreodată vreun pericol pentru navigația pe 
mare sau pentru insulele de forare. Mii de vapoare treceau în fie- 
care zi printre miliarde de fiinţe ce alcătuiau planctonul. Rămâneau 
cumva în port, din pricina vreunei specii noi de raci, care se desco- 
pereau tot mereu? 

Apoi chestia cu hidraţii. De râsul lumii. Scăpările de gaz se situa- 
seră, fără excepţie, în zona verde. Dar ce s-ar fi întâmplat dacă ar fi 
prezentat acest raport? Birocraţi nenorociţi, care scurmau în ce se 
servea fierbinte, până când transformau totul în terci sleit, ar fi amânat 
construirea, fără nici un motiv. . 

Sistemul e de vină, își spuse Stone înverșunându-se. In frunte cu 
Skaugen și cu bigotismul lui nenorocit. Gașca de la conducere, care îl 
bătea rânjind pe umăr și îi spunea cât de grozav e, camarade, ține-o 
tot așa, dar nu te lăsa prins, că atunci noi nu știm nimic, ei erau de vină 
pentru necazul lui nemeritat. Şi Tina Lund, și ea era de vină, se gudu- 
rase pe lângă Skaugen pentru jobul ăsta, probabil că se culca cu dobi- 
tocul ăla! Da, asta era. Cu el, cu Stone, s-ar fi culcat vreodată? Curva 
dracului. Ar fi trebuit să se prefacă și recunoscător, când vaca aia 
proastă a intervenit pentru el și când Skaugen i-a dat șansa de a-și recu- 
pera fabrica pierdută. Și cu șansa asta era clar. Nu era o șansă, ci o 
capcană. Toți, absolut toți îl trădaseră! 

Dar o să le arate el! Clifford Stone nu era nici pe departe terminat. 
Orice s-ar fi întâmplat cu fabrica, va afla și va rezolva. Atunci se va 
vedea cine are ceva de ascuns. 

El însuși va urmări problema. 

Personal! 

Intre timp, Thorvaldson scanase cu sonarul locul de amplasare a 
fabricii. Instalaţia rămânea în continuare dispărută. Acolo unde se 
aflase, morfologia pământului părea să se fi schimbat. Se căsca o groapă 
care în urmă cu câteva zile nu existase. Stone nu putea să nege că îl 
cuprindea frica la gândul adâncimii, la fel cum pățeau echipajul și 
echipa tehnică. Dar își înfrânse teama. Nu se gândea decât la scufun- 
dare și la felul în care va deconspira el totul la final. 

Clifford Stone. Neinfricatul. Omul faptei! 

Pe puntea dinspre pupă a lui Tþorvaldson, batiscaful aștepta să îl 
coboare la nouă sute de metri adâncime. Bineînţeles că ar fi trebuit să 
trimită întâi robotul în recunoaștere. Jean-Jacques Alban și toți cei de 

la bord insistaseră în sensul ăsta. Victor dispunea de camere excelente, 
de un braţ ultrasensibil și de toate instrumentele necesare unei evaluări 
rapide a datelor. Dar făcea mai multă impresie dacă mergea personal. 
Cei din concern vor pricepe că un Clifford Stone nu făcea lucrurile pe 
jumătate. Pe de altă parte nu împărtășea concepția lui Alban. Pe vasul 
Sonne discutase cu Gerhard Bohrmann despre călătoriile cu batiscafu- 
rile cu echipaj. Bohrmann coborâse cu legendarul Alvin în apele Ore- 
gonului. Ochii îi căpătaseră o expresie visătoare când îşi povestise 
impresiile. Îi spusese așa: 

- Am văzut mii de înregistrări video. Înregistrări ale roboților, 
toate foarte impresionante. Dar să stai tu însuţi acolo înăuntru, să fii 
tu însuţi acolo jos, această tridimensionalitate, nu aș fi crezut niciodată 
că ar putea fi astfel. Este incomparabil. 

Mai spusese și că nici o maşină nu va putea înlocui vreodată 
simţurile și intuiţia omului. 

Stone rânji feroce. 

Mingea era în terenul lui. Acţionase iscusit. Graţie contactelor sale 
excelente, făcuse rost rapid de batiscaf. Era vorba despre un DR 1002, 
un Deep Rover al firmei americane Deep Ocean Engineering și făcea 
parte dintre aparatele mici și ușoare ale unei generaţii complet noi. 
O sferă complet transparentă se odihnea pe nişte tălpi viguroase din 
care creșteau două braţe cu mai multe articulații. În interior erau două 
locuri ce păreau confortabile, cu elemente de comandă dispuse pe late- 
ral. Stone fu foarte mulțumit de alegerea lui, când păși lângă Deep 
Rover. Era cuplat la parâmele consolei și așezat pe capră, astfel incât 
te puteai târî în interior prin chepeng. Pilotul, un aviator puternic, 
pensionat, căruia toți îi spuneau Eddie, era deja înăuntru și verifica 
instrumentele. Ca întotdeauna inaintea lăsării la apă a unui batiscaf, 
pe puntea dinspre pupă era o viermuială de marinari, tehnicieni și 
oameni de știință. Stone privi în jurul său căutând ceva. Îl zări pe 
Alban și îl fluieră. 

- Unde este fotograful? strigă nerăbdător. Și individul cu camera? 

- N-am idee, răspunse Alban apropiindu-se. Adineaori l-am văzut 
pe cameraman furișându-se pe undeva. 

- Atunci ar bine să se furișeze înapoi, lătră Stone. Nu coborâm 
până nu imortalizăm momentul! 

Alban își încreți fruntea și privi spre largul mării. Ziua era cețoasă, 
cu vizibilitate slabă. 

- Pute, spuse el. 

- Din cauza metanului, ridică Stone din umeri. 

- E tot mai rău! 

Deasupra mării mirosea într-adevăr a sulf. Dacă aici sus mirosea în 
halul ăsta, jos trebuie să fi scăpat o grămadă de gaz. Văzuseră cu toții 
ce se întâmplase pe coastă, văzuseră viermii şi bulele care se ridicau. 
Nimeni nu voia sau nu putea să-și facă o imagine despre ce se afla la 
capătul acestui proces, însă în mod clar nu era un semn bun dacă 
toată marea mirosea, de parcă ar fi explodat un întreg transport de 
bombe sufocante. 

— Asta se rezolvă, spuse Stone. 

Alban îl privi. 

- Ascultaţi, Stone, în locul dumneavoastră eu nu aș face asta. 

- Ce? 

— Scufundarea. 

— Aiurea! Stone privi furios în jurul lui. Unde e afurisitul ăla 
de fotograf? 

- E prea riscant. 

- Da de unde! 

- În afară de asta, barometrul cade. Cade încontinuu. Vine furtuna. 

- Furtuna nu afecteză batiscaful, eu trebuie să vă explic asta? Cobo- 
râm Şi gata. 

- Stone, idiot ce sunteţi! De ce faceţi asta? 

— Pentru că astfel vom avea o privire de ansamblu mai exactă și mai 
rapidă, îl lămuri Stone. Ce Dumnezeu, Jean, nu fiți așa de fricos! 
Nimic nu strică cutia asta, cu atât mai puţin niște viermi. Aparatul 
atinge patru kilometri adâncime... 

— La patru mii de metri învelişul cedează, îl corectă Alban sec. Și 
aparatul are voie să coboare până la o mie. 

— Ştiu şi eu asta. Şi ce? Vrem să coborâm până la nouă sute, cine 
vorbeşte de patru mii? Ce ar putea să se întâmple, pentru numele 
lui Dumnezeu? 

- Nu ştiu. Ştiu doar că fundul mării s-a schimbat şi că în coloana 
de apă pătrunde tot mai mult gaz. Sonarul nu poate localiza fabrica, 
nu avem nici cea mai mică idee ce ar putea fi acolo j Jos. 

- Poate a alunecat ceva. Sau s-a prăbușit. În cel mai rău caz, fabrica 
noastră s-a deplasat un pic. Se întâmplă. 

- Poate că da. 

— Așadar, unde e problema? 

- Problema este că şi un robot ar putea face asta, răspunse Alban 
enervat. Dar vreţi neapărat să faceţi pe eroul. 

Stone arătă cu două degete spre ochi. 

- Cu ăștia doi pot estima cel mai bine ce se întâmplă. Înţelegeţi? 
Direct la faţa locului. Așa se rezolvă problemele, te duci și le apuci 
de coarne. 

- Bine. OK. 

- Deci, când coborâm? Stone privi la ceas. A, în jumătate de oră. 
Nu, douăzeci de minute. Minunat! 

Ii făcu semn cu mâna lui Eddie, care se afla deja în barcă. Pilotul 
ridică scurt mâna şi se dedică în continuare consolei. Stone rânji. 

- De fapt, ce vreţi de la mine? Avem cel mai bun pilot pe care l-am 
găsit. Și la nevoie pilotez singur chestia asta. 

Alban nu răspunse nimic. 

- Deci ne-am lămurit. Bine. Vreau să mai parcurg o dată planul scu- 
fundării. Dacă e ceva, sunt în cabina mea. Și vă rog, Jean, aduceţi-i 
odată pe nenorociţii ăia cu filmatul. Dacă nu au căzut peste bord, 
atunci să-i aduceţi. 

Trondheim, Norvegia 


Apă de toaletă, chibzui Johanson. 

Era oare posibil să i se fi terminat apa de toaletă? Imposibil. El era 
Sigur Johanson, depozitarul lucrurilor frumoase. Vinul și cosmeticele 
pur și simplu nu se terminau. Trebuia să mai aibă pe undeva o sticlă 
de Kiton Eau de Toilette. 

Se intoarse nerăbdător în baie şi cotrobăi prin dulăpiorul de la 
oglindă. Ştia că se apropia ora de plecare. Elicopterul îl aştepta pe tere- 
nul de aterizare al institutului de cercetare, pentru a-l duce la întâlni- 
rea cu Weaver. Însă pentru el, care punea preț pe dezordinea studiată, 
făcutul bagajelor era cu mult mai complicat decât pentru un om ordo- 
nat. Oamenii ordonaţi nu se complicau atât ca să greșească nuanţa 
jachetei în modul cel mai inspirat. 

O găsi ascunsă după două cutii cu pomadă. 

Împachetă sticla în geanta de cosmetice, pe aceasta o înghesui în 
geanta de voiaj, împreună cu un volum de versuri de Walt Whitman 
şi O carte despre vinul Porto şi închise cataramele. Era o geantă scumpă 
in stilul bagajelor de mână, cum obișnuia să folosească nobilimea lon- 
doneză pentru ieșirile la ţară, la începutul secolului al XIX-lea. Cure- 
lele de piele erau cusute de mână şi faptul că mânerul era puţin tocit 
era categoric pe placul lui Johanson. 

Ziua a cincea! 

Își luase CD-ul? Înregistrase unul cu datele care documentau ideea 
lui despre planul mai mare. Poate va avea ocazia să îl discute cu jurna- 
lista. Se mai uită o dată. 

Era în bagaj, îngropat sub șosete şi cămăși. 

Părăsi casa de pe Kirkegata cu paşi ușori şi se urcă în mașina de 
teren de pe partea cealaltă a străzii. Din nu se știe ce motiv nu-și găsea 
starea obișnuită de dis-de- dimineaţă, era mânat de o sete de acțiune 
aproape isterică. Înainte de a porni motorul, mai cercetă o dată cu pri- 
virea faţada casei. Mâna dreaptă, cu cheia între degetul mare și arătător, 
1 se oprise chiar în dreptul contactului. 

Brusc, ştiu ce îl mâna de la spate. 

Incerca să nu se gândească la ce va urma. Să acţionăm pentru a nu 
fi obligaţi să gândim. Să fluierăm în pădure. Tra-la-la-la-la, cineva? 

Deasupra Trondheimului se lăsase o ceață umedă, care ștergea toate 
contururile. Chiar şi casa lui de pe cealaltă parte i se părea mai ternă 
ca de obicei. Aproape ca o pictură. 

Ce se întâmplă cu lucrurile pe care le iubim? 

De ce stătuse atâta vreme în faţa tablourilor lui van Gogh, cuprins 
de atâta pace, de parcă nu ar fi fost pictate de un paranoic disperat, ci 
de un om absolut fericit? 

Pentru că nimic nu putea distruge impresia. 

Bineînţeles că un tablou putea fi distrus. Dar atâta timp cât exista, 
clipa aceea surprinsă în ulei era eternă. Floarea-soarelui nu se va ofili 
niciodată. Pe podul feroviar de la Arles al lui Langlois nu vor cădea 
bombe. Nimic nu-i putea răpi motivului pictat consecvenţa, nici dacă 

era pictat altceva peste el. Originalul de dedesubt rămânea viu. Îngro- 
zitorul rămânea în continuare îngrozitor, frumosul nu-și va pierde 
niciodată frumuseţea. Chiar şi portretul bărbatului cu trăsături aspre 
şi cu pansamentul alb peste ureche, care se uita cu ochii adânciți în 
orbite spre privitor, avea ceva odihnitor, pentru că în tablou nu putea 
deveni și mai nefericit, pentru că nici măcar nu putea imbătrâni. Intru- 
chipa eternitatea clipei. Învinsese. Triumfase în cele din urmă asupra 
profitorilor și ignoranțţilor, pur şi simplu îi păcălise graţie pensulei și 
geniului său. 

Johanson își privi casa. 

De ce nu poate rămâne cum este acum? își spuse. De-ar fi un tablou, 
iar eu să fac parte din el! 

Însă nu trăia într-un tablou şi nici într-o galerie, care să poată trece 
în revistă scene din viaţa lui. Casa de lângă lac ar fi fost un tablou minu- 
nat; lângă el, portretul fostei sale soții şi ale celorlalte femei pe care le 
cunoscuse, câteva cu prietenii lui și bineînţeles unul al Tinei Lund. Din 
partea lui, braţ la braț cu Kare Sverdrup. Da, de ce nu? Un tablou în 
care Tina să-și găsească liniștea, pentru totdeauna. Ar fi meritat liniște 
şi pace sufletească. 

Îl cuprinse brusc o teamă nelămurită şi dureroasă. 

Lumea este în schimbare, își spuse Johanson. Îşi adună forțele 
impotriva noastră. Într-un loc secret s-a luat o decizie, şi noi nu am 
fost de față. Oamenii nu au fost de față. 

O casă atât de frumoasă. Atât de pașnică. 

Porni motorul și plecă. 


Kiel, Germania 


Erwin Suess intră în birou, urmat de Yvonne Mirbach. 

- Sună-l pe acest Johanson, spuse. Acum imediat! 

Bohrmann ridică privirea. Îl cunoștea pe directorul Geomar de 
destulă vreme, ca să-şi dea seama că trebuia să se fi întâmplat ceva ieşit 
din comun. Ceva ce îl consternase profund pe Suess. 

- Ce s-a întâmplat? întrebă Bohrmann, deși intuia răspunsul. 

Mirbach îşi trase un scaun și se așeză. 

- Am pus calculatorul să verifice mai multe scenarii. Colapsul va 
surveni mai repede decât am crezut. 

- Data trecută nici nu eram siguri că se va ajunge la un colaps, se 
incruntă Bohrmann. 

- Mă tem că da, spuse Suess. 

- Consorţiile de bacterii? 

- Da. 

Bohrmann se lăsă pe spate și simți cum i se acoperă fruntea cu 
sudoare rece. Nu se poate, își zise. Sunt doar bacterii, ființe microsco- 
pice. Începu deodată să gândească asemenea unui copil. Cum poate ceva 
așa mic să distrugă o calotă de gheaţă de peste o sută de metri grosime? 
Nu merge. Ce poate face un microb pe suprafața de mii de kilometri 

pătrați a fundului mării? Absolut nimic. Este ceva inimaginabil. Nu 
este real. Nu se întâmplă așa ceva. Ştiau puţine despre consorții. Cert 
era că în ocean microorganisme de diferite feluri se uneau, formând 
simbioze. Sulfobacteriile se uneau cu monocelularele originare, unele 
din cele mai vechi organisme care existaseră vreodată. Simbioza era 
extrem de eficientă. Primele consorţii de pe suprafaţa hidraţilor de 
metan fuseseră descoperite abia în urmă cu câţiva ani. Sulfobacteriile 
valorificau cu ajutorul oxigenului ceea ce primeau de la partenerele lor 
şi anume hidrogen, bioxid de carbon și diferite hidrocarburi. Pentru 
că monocelularele originare eliberau aceste substanţe când se înfrup- 
tau din hrana lor preferată. 

Din metan. 

De aceea şi sulfobacteriile trăiau, într-o anumită măsură, din metan, 
doar că, singure, nu ajungeau până la el. Pentru că metanul se găsea 
mai ales în sedimentul lipsit de oxigen, iar sulfobacteriile nu puteau 
trăi fără oxigen. Dar monocelularele originare puteau. Erau în măsură 
să ajungă la metan fără oxigen, la kilometri întregi sub suprafaţa 
Pământului. Se estima că anual se preschimbau 300 de milioane de tone 
de metan marin, posibil spre binele climei globale, deoarece metanul 
descompus nu putea scăpa în atmosferă sub formă de gaz cu efect de 
seră. Astfel văzute, ambele păreau a fi un fel de poliție a mediului. 

Cel puţin atâta vreme cât se întindeau pe o suprafață amplă. 

Insă trăiau și în simbioză cu viermii. Și acest vierme ciudat cu maxi- 
larele lui monstruoase era blindat cu consorții de sulfobacterii şi 
monocelulare. Trăiau în el și pe el. Cu fiecare metru pe care îl par- 
curgeau în interiorul hidratului duceau microorganismele mai adânc 
înăuntru și începeau să descompună gheaţa din interior. Ca un cancer. 
Mai întâi mureau viermii, apoi sulfobacteriile, dar monocelularele ori- 
ginare continuau să-și croiască netulburate drum prin gheaţă în toate 
direcţiile, spre gazul liber. Transformau hidratul inițial compact într-o 
masă poroasă și ușor de fărâmiţat, și gazul ieşea. 

- Viermii nu pot destabiliza hidratul, se auzi Bohrmann spunând. 

Corect. Insă nici nu era aceasta sarcina lor. Viermii îndeplineau 
doar rolul de a-și transporta monocelularele până la gheaţă. Ca niște 
autobuze: hidrat de metan, cinci metri adâncime, toată lumea coboară 
și la lucru. 

De ce nu am luat niciodată în calcul acest lucru? se gândi Bohrmann. 
Schimbări de temperatură ale apei mării, scădere a presiunii hidrosta- 
tice, cutremure, toate acestea ţineau de repertoriul de groază al 
cercetării hidratului. Doar la bacterii nu se gândise nimeni în mod 
serios, cu toate că se ştia ce făceau. Nimeni nu s-ar fi gândit nici măcar 
în vis la scenariul acestei invazii. Nimeni nu ar fi considerat posibilă 
existenţa unui vierme sinucigaș metanotrof. Numărul mare în care 
apărea, răspândirea sa pe o platformă continentală completă, absurd, 
inexplicabil! Armata monocelularelor, mânată de apetitul lor fatal, cu 
o masă practic imposibilă! 

Apoi raţionă în continuare: cum Dumnezeu ajunseseră animalele 
astea acolo? Ce caută acolo? Ce le-a adus? 

Sau cine? 

- Problema, spuse Mirbach, este că prima noastră simulare s-a bazat 
în mare măsură pe ecuaţii lineare. Însă realitatea nu decurge liniar. 
Avem de-a face cu desfășurări parţial exponenţiale și în mare măsură 
haotice. Gheaţa se sparge, gazul de sub ea ţâşnește cu presiune mare, 
rupând bucăți întregi. Fundul mării se prăbușește, iar momentul 
prăbușirii se apropie cu viteză.. 

- În regulă. Bohrmann tidi mâna. Cât timp mai avem? 

- Câteva săptămâni. Câteva zile. Câteva... Mirbach ezită. Apoi 
ridică din umeri. Există şi lucruri care nu pot fi calculate. Nu ştim nici 
acum dacă se va întâmpla cu adevărat. Aproape totul indică acest 
deznodământ, însă scenariul este atât de neobișnuit, încât nu depășește 
simpla teoretizare. 

- Hai să renunțăm la jocul ăsta diplomatic de-a v-aţi ascunselea. 
Care este părerea ta personală? 

Mirbach îl privi. 

- Nu am nici una. Făcu o scurtă pauză, apoi spuse: dacă două fur- 
nici călătoare dau peste un mamifer mare, vor fi călcate în picioare. 
Dacă același mamifer se întâlneşte cu câteva mii de furnici, va fi mâncat 
de viu până la oase. Cam așa îmi imaginez eu chestia asta cu viermii şi 
microorganismele. Capito? 

- Sună-l pe Johanson, zise Suess din nou. Spune-i că ne așteptăm la 
un efect Storegga. 

Bohrmann expiră lent. Încuviință î in tăcere. 


Trondheim, Norvegia 


Stăteau la marginea platformei, de unde se vedea fiordul. Malul 
opus abia se distingea. Marea se întindea în faţa lor ca oţelul mat sub 
un cer tot mai cenușiu. 

- Eşti un snob, spuse Lund aruncând o privire spre elicopterul 
care aştepta. 

- Bineînțeles că sunt snob, răspunse Johanson. Dacă mă recrutaţi 
forțat, atunci îmi permit un anumit grad de snobism, nu crezi? 

- Nu începe iar cu asta. 

- Şi tu eşti snoabă. În zilele următoare, ai voie să te plimbi cu o 
maşină de teren excelentă. 

— Atunci dă-mi cheile, zâmbi: Lund. 

Johanson căută în buzunarul paltonului, scoase cheia jeepului și i-o 
puse în palmă. 

— Să ai grijă de ea până mă întorc! 

- Nu-ţi fie teamă! 

— Și să nu-ţi vină ideea să te giugiulești cu Kare în ea. 

- Nu ne giugiulim prin mașini. 

- O să vă giugiuliți peste tot. În orice caz, ai făcut bine că mi-ai 
urmat sfatul şi ai intervenit pentru săracul Stone. Acum poate să-și pes- 
cuiască singur fabrica din apă. 

- Cu riscul de a te deziluziona, sfatul tău nu a jucat nici un rol. 
Graţierea lui Stone a fost exclusiv decizia lui Skaugen. 

— Chiar este grațiat? 

— Dacă reușește să aibă totul din nou sub control, ar putea supra- 
vieţui în concern. Lund se uită la ceas. Pe la ora asta probabil că se 
scufundă cu barca subacvatică. Să îi ținem pumnii. 

- Cum de nu trimite un robot jos? se miră Johanson. 

- Pentru că nu e în toate mințile. 

- Vorbesc serios. 


- Vrea probabil să demonstreze că o asemenea criză poate fi rezol- 
vată doar în felul lui. Că un Clifford Stone este de neînlocuit. 

— Și voi îl lăsați? 

- Cum adică? Lund ridică din umeri. El continuă să fie şeful proiec- 
tului. Pe deasupra, într-o privinţă are dreptate. Dacă se duce personal, 
poate estima situaţia mai clar. 

Johanson își imagină nava Tþorvaldson stând într-un cenușiu lipsit 
de contur, în timp ce Stone se scufunda spre fundul mării. În jurul său, 
negură și dedesubtul lui, un mister. 

- În orice caz, pare să fie curajos. 

- Da. Lund încuviinţă. E un dobitoc, dar nu i se poate contesta 
curajul. 

- Aşadar. Johanson își ridică geanta de voiaj. Să nu-mi strici 
maşina! 

- Nici o grijă! 

Merseră împreună până la elicopter. Skaugen îi pusese într-adevăr 
la dispoziţie mândria concernului, un Bell 430, campion al confortu- 
lui şi al zborului liniştit. 

- Ce gen e Karen Weaver asta? întrebă Lund în ușa elicopterului. 

- Tânără și răpitoare, răspunse Johanson făcându-i cu ochiul. 

— Idiotule! 

- De unde să ştiu? Habar n-am! 

Lund ezită. Apoi își încolăci braţele de gâtul lui. 

— Să ai grijă de tine, bine? 

Johanson o bătu ușor pe spate. 

- O să fie în regulă. Ce mi se poate întâmpla? 

- Nimic. Lund tăcu un moment. Și să ştii că sfatul tău mi-a fost de 
folos. Ce ai spus tu. A fost elementul hotărâtor. 

— Să mergi la Kare? 

— Să văd altfel nişte lucruri. Da, și să merg la Kare. 

Johanson zâmbi. Apoi o sărută pe amândoi obrajii. 

- Vorbim la telefon imediat cum ajung acolo. 


- OK! 

Urcă în elicopter şi îşi aruncă geanta pe un scaun din spatele pilo- 
tului. Era loc pentru zece persoane, insă el avea tot aparatul numai 
pentru el. Ce-i drept, şi drumul dura trei ore. 

— Sigur! 

Se întoarse spre ea. 

- Tu eşti... cred că eşti cel mai bun prieten al meu. Lund își ridică 
mâinile într-un gest cam neputincios şi le lăsă să-i cadă înapoi. Apoi 
râse. Vreau să spun că... 

— Știu ce vrei să spui, zâmbi Johanson. Nu eşti bună la așa ceva. 

- Nu. 

- Nici eu, zise el aplecându-se în față. Cu cât îmi place mai mult de 
cineva, cu atât mă pricep mai puţin să i-o spun. În ceea ce te priveşte, 
sunt probabil cel mai mare nătărău din toate timpurile. 

- A fost un compliment? 

- Cel puţin! 

Johanson închise ușa. Pilotul porni rotoarele. Aparatul se ridică 
încet, şi silueta lui Lund, care îi făcea cu mâna, deveni tot mai mică. 
Apoi elicopterul cobori nasul și se îndreptă spre fiord. Centrul de cer- 
cetare rămase în urma lor ca o construcţie de jucărie. Johanson se făcu 
comod şi privi afară, însă nu văzu mare lucru. Trondheim dispărea în 
ceață, munții și apa defilau pe sub ei ca niște întinderi incolore şi cerul 
arăta de parcă ar fi vrut să-i înghită. 

Îl cuprinse din nou senzaţia aceea nelămurită. 

Teamă. 

Teamă de ce? 

Este doar un zbor cu elicopterul, își spuse. Pe insulele Shetland. 
Ce se putea întâmpla? 

Uneori aveai temeri din astea. Prea mult metan și poveşti cu 
monştri. Și, în plus, vremea. Poate că pur şi simplu ar fi trebuit să ia 
un mic dejun mai consistent. 

Scoase din geantă volumul de poezii și începu să citească. 

Deasupra lui, rotoarele duduiau în surdină. Paltonul cu telefonul 
mobil în buzunar stătea mototolit pe șirul de scaune din spatele lui. 
Cufundat în poezia lui Walt Whitman, nu îl auzi sunând. 


Thorvaldson, platforma continentală norvegiană 


Stone se hotărâse să spună câteva cuvinte înainte de imersie, în 
timp ce cameramanul îl filma și celălalt tip făcea fotografii. Va fi o 
documentare exactă a desfăşurării acţiunii. Cei de la Statoil trebuiau 
să-și aducă aminte cât de profesionist știa să lucreze un Clifford Stone 
și ce înţelegea el prin răspundere. 

- Un pas spre dreapta, spuse cameramanul. 

Stone îl ascultă, scoțând astfel doi tehnicieni din imagine. Apoi se 
răzgândi şi le făcu semn să vină înapoi. 

— Treceţi în spatele meu, le spuse. 

Arăta probabil mai bine cu tehnicieni în imagine. Nimic nu tre- 
buia să lase impresia că ar fi vorba despre niște aventurieri hazardați. 

Cameramanul îşi fixă stativul mai sus. 

— Putem începe odată? strigă Stone. 

- Un moment. Arată ciudat. Acoperă pilotul. 

Stone mai făcu un pas în spate. 

- Cum e? 

- Mai bine. 

— Să nu uitaţi pozele, îl atenţionă Stone pe cel de-al doilea bărbat. 
Fotograful se apropie şi acţionă dispozitivul de declaşare, ca pentru 
a-l linişti pe șeful expediției. 

-În regulă, strigă cameramanul. Înregistrează. 

Stone privi cu hotărâre în lentilă. 

- Vom cobori acum, pentru a vedea ce se întâmplă cu prototipul 
nostru. Momentan, se pare că fabrica s-ar fi deplasat de la... ăă... unde 
stătea înainte... la naiba. 

- Nici o problemă. Încă odată. 

De data asta reuși. Stone explică în cuvinte simple că aveau de gând 
să caute fabrica timp de câteva ore. Făcu o scurtă descriere a informa- 
țiilor pe care le deținea, vorbi succint despre morfologia modificată a 
porțiunii de coastă și își exprimă părerea că fabrica trebuie să fi alune- 
cat ca urmare a unei destabilizări locale a sedimentului. Totul suna 
foarte profund. Poate puţin prea impersonal. Stone, care nu era tocmai 
un showman, își aminti că toți marii exploratori şi descoperitori 
spuneau câte o frază deşteaptă înainte sau după ce își suflecau måne- 
cile. Ceva ce suna grozav. Este un pas mic pentru mine, dar un pas 
mare pentru omenire. Așa ceva. Asta sunase grozav. Bineînţeles că îl 
învățaseră dinainte pe Neil Armstrong ce să spună, de parcă i-ar fi venit 
lui ideea, dar nu conta. „Am venit, am văzut, am învins“, nici asta nu 
suna rău. lulius Caesar. Oare Columb spusese ceva? Jacques Picard? 

Se gândi. Nu-i veni nici o idee. 

Dar nu trebuia să inventeze singur totul. Vorbele memorabile ale 
lui Bohrmann despre scufundările cu echipaj nu sunaseră nici ele prea 
rău. Stone îşi drese vocea. 

- Bineînţeles că am putea trimite jos un robot, spuse în final. Dar 
nu este acelaşi lucru. Am văzut tot felul de înregistrări video cu roboți. 
Materiale deosebite. Ce mai era oare? se întrebă Stone. A, da: Dar să 
stai tu însuţi înăuntru, să fii tu însuţi acolo jos, această tridimensiona- 
litate, așa ceva nu îţi poţi imagina. Este incomparabil. Și... ne oferă pur 
și simplu cea mai bună vede... ăă... cea mai bună perspectivă... pentru 
a vedea ce se întâmplă acolo... hm, și ce am putea face. 

Ultima frază ieşise ca naiba. 

- Amin, spuse Alban încet în fundal. 

Stone se întoarse, se vâri sub aparat şi se strecură prin gaură. Pilo- 
tul îi întinse mâna, însă Stone îi ignoră ajutorul. Se ridică şi luă loc. 
Parcă ar fi stat în elicopter. Sau într-o atracţie hightech de la Disneyland. 
Cea mai ciudată era senzaţia că se afla tot afară, doar că zgomotele de pe 

punte nu mai ajungeau la urechea lui. Sfera din acril gros de câţiva cen- 
timetri nu lăsa să treacă nici un sunet. 

- Trebuie să vă mai explic ceva? întrebă Eddie prietenos. 

- Nu. 

Eddie îl şcolise mai devreme. O făcuse foarte metodic, în felul său 
liniştit. Stone aruncă o privire spre micuța consolă cu computere din 
faţa lor. Mâna dreaptă îi aluneca peste elementele de comandă aflate 
alături de fotolii. Afară, fotograful făcea de zor poze și camerama- 
nul filma. 

- Bine, spuse Eddie. Atunci să înceapă distracţia. 

Aparatul se smuci. Deodată pluteau peste punte, alunecând ușor. 
Sub ei se vedea mișcându-se suprafaţa apei. Erau valuri destul de mari. 
Un moment rămaseră atârnați, privind pupa lui IPorvaldson. Alban 
ridică mâna cu degetul mare în sus. Stone dădu scurt din cap. In 
următoarele ore vor putea comunica doar prin telefonul subacvatic. 
Nu era nici un cablu din fibră de sticlă care să unească batiscaful cu 
nava-mamă, nimic, cu excepţia undelor sonore. De îndată ce consola 
le dădea drumul, erau pe cont propriu. 

Stone simţi cum i se strânge stomacul. 

Simţiră o nouă smucitură. Deasupra lor se auzi un declic şi parâ- 
mele se desfăcură. Batiscaful se lăsă în jos, fu ridicat pe un val, apoi 
Eddie inundă rezervoarele și apa mării pătrunse gâlgâind. Marea se 
inchise peste sferă. Deep Rover începu să se scufunde ca o piatră, cu 
treizeci de metri pe minut. Stone privea încremenit afară. Cu excepția 
celor două lumini de poziţie de pe tălpile ambarcațiuni, toate lumi- 
nile erau stinse. Trebuia să facă economie de curent, pentru că jos vor 
avea nevoie de el. 

Abia dacă se vedeau câţiva peşti. După o sută de metri, albastrul adânc 
al mării se întunecă, transformându-se într-un întuneric de mătase. 

Afară ceva străluci ca un foc de artificii. La început o dată, apoi de 
jur împrejurul lor. 

- Meduze fosforescente, spuse Eddie. Drăguţe, nu? 

Stone era fascinat. Avea deja câteva scufundări la activ, dar încă nici 
una în Deep Rover. Parcă nimic nu îi despărțea de mare. Chiar şi 
lămpile de control ale consolei și ale instrumentelor, ce clipeau 
roșiatic, păreau că vor să li se alăture bancurilor de animăluţe fluores- 
cente care viermuiau pe afară. Gândul că fabrica lui s-ar fi aflat în acest 
univers străin i se păru dintr-odată atât de absurd, încât nu mai avea 
mult până să izbucnească în râs. 

Eu sunt inițiatorul acestui proiect, îşi spuse. Am stat oare prea mult 
în faţa biroului, de nici nu îmi mai pot reprezenta realitatea? 

Intinse picioarele cât putu de mult. Vorbeau puţin, continuând să 
coboare. Odată cu adâncimea, scădea temperatura și în interiorul 
sferei, fără să devină cu adevărat neplăcută. In comparaţie cu batisca- 
ful de genul Alvin, MIR sau Shinkai, care răzbeau până la 6 000 de 
metri adâncime, Deep Rover dispunea de un sistem de-a dreptul luxos 
pentru reglarea temperaturii interioare. Stone încălțase prevăzător 
șosete groase - pantofii nu erau permiși pe batiscaf, pentru a nu 

distruge instrumentele călcându-le din greşeală — şi un pulover gros de 
lână. Li era bine, chiar dacă era răcoare. Alături de el, Eddie părea 
relaxat și concentrat. Din când în când, din difuzor pătrundea o voce 
gălăgioasă, apeluri de control ale tehnicianului de pe 7Porvaldson. 
Cuvintele erau inteligibile, dar distorsionate, pentru că undele sonore 
se amestecau sub apă cu mii de alte zgomote. 

Cădeau întruna. 

După douăzeci și cinci de minute, Eddie porni sonarul. Sfera fu 
străbătută de un fluierat şi un clinchet ușor, peste care se suprapunea 
bâzâitul electronicii. 

Se apropiau de fundul mării. 

— Pregătiţi pop-cornul și coca-cola, spuse Eddie. Începe filmul. 

Aprinse farurile din exterior. 


Gullfaks C, șelful continental norvegian 


Lars Jörensen stătea pe cea mai înaltă platformă a puţului cu trepte 
de oţel care ducea de la locul de aterizare a elicopterului până la corpul 
cabinelor, şi privea spre turnul de forare. Îşi 4 incrucișase braţele peste 
balustradă. Vârfurile mustăţii albe îi tremurau în vânt. În zilele senine, 
turnul părea să fie la o aruncătură de băț, astăzi însă se îndepărta 
văzând cu ochii. În aşteptarea furtunii, devenea tot mai ireal, cu fie- 
care oră în care ceața se indesea, de parcă ar fi vrut să se estompeze, 
până la a deveni o simplă amintire. 

De la ultima vizită a lui Lund, Jörensen se simţea tot mai abătut. 
Se gândea la ceea ce voia Statoil să construiască pe platforma continen- 
tală. Fără îndoială că plănuiau o fabrică automatizată. Poate că va fi 
legată de un vapor de producţie. O fi crezut Lund că îl aburise cu 
răspunsurile ei, însă Jörensen nu era tâmpit. Chiar dovedea înţelegere 
pentru modul în care procedau și pentru faptul că renunţau la oameni 
și îi înlocuiau cu mașini. Avea sens. O mașină nu punea preț pe 
bucătăria bună, ca Lars Jörensen, nu dormea, lucra și în condiţii 
neprielnice şi nu cerea vreo răsplată. Nu se văita, și când imbătrânea 
putea fi aruncată la gunoi și nu trebuia să-ți mai baţi capul cu ea. Pe de 
altă parte se întreba cum va putea un robot să înlocuiască ochii şi ure- 
chile, şi cum va putea lua hotărâri bazate pe intuiție. Perfect adevărat 
că fără oameni nu putea interveni eroarea. Însă dacă mașinile ratau, 
fără ca în apropiere să se afle oameni, atunci totul putea lua turnura 
unui film utopic, din cele pe care le vedea adesea noaptea târziu, când 
afară marea lovea în piloni. Omul ar pierde controlul. Maşina nu putea 
înţelege viaţa și mediul înconjurător, nu avea cum să dovedească înţele- 
gere pentru interesele constructorilor săi, nu se distingea prin nici un 
fel de omenie sau de înțelegere. 

Încet, lumina dispăru. Cerul deveni şi mai întunecat şi se porni o 
ploaie măruntă. 

Ce zi nenorocită! îşi spuse JSrensen. 

Nu era destul că de la o vreme marea puţea, de parcă apa ar fi fost 
plină de chimicale. Acum și clima se lua la întrecere cu proasta lui dis- 
poziţie, să vadă cine va atinge primul punctul culminant al tristeții. 

În fond lucrăm pe o ruină, se gândi. Un oraș fantomatic în mijlo- 
cul mării, plin de zombi, exorcizaţi unul după altul. Când zăcămintele 
se epuizează, în urmă rămâne doar un schelet inutil. Muncitorii petro- 
lieri sunt retrași, platformele sunt înlăturate și viitorul îl vom privi de 
la televizor. Imagini video dintr-o lume în care nici dacă e nevoie nu 
vom putea pătrunde. 

Jörensen oftă. 

Oare gândurile astea puteau ajuta pe cineva? Sau erau prea sim- 
pliste? Prea unilaterale, prea înguste sau egoiste? Mașina reprezentase 
sfârşitul vizitiilor. Carnea de cal se găsea pe toate drumurile, și multe 
vieţi fuseseră distruse. Dar cine mai voia azi trăsură? Probabil că, pri- 
vind în ansamblu, ceilalți aveau dreptate, iar el era doar un bătrân care 
nu voia să iasă la pensie. 

Pe vremuri, își aminti, existase acest moment magic. Când bărbaţii 
mânjiți cu negru, îimbibaţi cu petrol, se îmbrăţișau în timp ce din 
pământul nisipos din spatele lor țâșnea spre cer o arteziană, vestind 
bogăţie fără margini. Oare așa se întâmplase cu adevărat? În Giganţii 
exista scena asta cu James Dean. Jörensen iubea filmul acela. Scena 
cu Dean îi plăcea cu mult mai mult decât cea cu Bruce Willis din 
Armaggedon, cu toate că aceea se desfăşura pe o platformă adevărată, 
iar Giganţii în deșertul texan. Să-l vezi pe James Dean râzând, sărind 
ca un dement, mânjit tot, era de parcă ai fi stat în poala bunicului ascul- 
tându-i poveștile despre vremurile când era tânăr și lumea - mai bună. 
Îl ascultai, crezând fiecare cuvânt şi totuşi îndoindu-te. 

Bunic. Într-adevăr! Era deja bunic. 

Mai am câteva săptămâni, îşi spuse J5rensen. După care am termi- 
nat cu asta. Gata, basta! Mie, în orice caz, o să-mi meargă mai bine 
decât tinerilor de acum. Pe mine nu pot să mă mai raționalizeze, eu 
îmi încetez singur activitatea, și mai primesc și pensie. Apoape că te 
simți vinovat să pleci înainte ca sfârșitul să se pogoare asupra insulei. 
Dar nu va mai fi problema mea. Voi avea altele pe cap. 

Un zgomot se apropia dinspre țărmul situat la mare depărtare. Un 
uruit ritmic, care se transformă în pârâitul unui elicopter. Jörensen 
își lăsă capul pe spate. Cunoștea toate modelele care circulau pe aici. 
Chiar şi de la distanţa asta și cu toată vremea proastă văzu un 
Bell 430 trecând peste Gullfaks și dispărând în ceaţă. Pocnetul produs 
de palele rotorului se transformă din nou într-un bârâit, se îndepărtă 
şi se stinse cu totul. 

Particule de ploaie de mărimea firelor de praf acopereau barele cu 
o strălucire umedă. JOrensen cugetă dacă ar trebui să intre. Avea o oră 
liberă, ceea ce se întâmpla destul de rar, și putea să se uite la televizor 
sau să citească, sau să joace un șah cu cineva. Dar nu avea chef să se 
ducă. Nu azi, când avea impresia că locuiește într-un sicriu de oţel. Nu 
dorea să intre înăuntru şi să se lase îngropat de viu. Cel puţin marea 
arăta ca întotdeauna, cenușie, despicată, un continuu sus-jos. 

Mult în spatele turnului, în vârful consolei, flacăra de gaz ardea 
palidă. Lumina celor rătăciți. Hei, asta era bună! Suna ca un titlu de 
film! Nu era rău pentru un moșneag care supraveghea zi şi noapte cir- 
culaţia elicopterelor şi a vapoarelor. 

Poate, după ce se va pensiona, va scrie o carte. Despre vremurile 
de care, peste câteva zeci de ani, abia dacă își va mai aminti cineva. 
Vremea marilor platforme. 

Iar titlul va fi: Lumina celor rătăciți. 

Bunicule, spune-ne o poveste! 

Dispoziţia lui Jörensen se mai îmbunătăţi. Nici nu era o idee rea. 
Poate că totuși nu era aşa o zi nenorocită. 


Kiel, Germania 


Gerhard Bohrmann avea senzaţia că se scufundă în nisipul mișcător. 

Alerga de colo-colo între Suess şi Mirbach, care puneau permanent 
computerul să calculeze noi scenarii, cu rezultate din ce În ce mai rele. 
Între timp, încerca să dea de Sigur Johanson, care nu răspundea la tele- 
fon. Încercă la secretariatul lui Johanson de la NTNU, însă i se spuse 
că doctorul este plecat şi că probabil nu va veni nici la curs. Strict vor- 
bind, în viitorul apropiat nu va veni deloc. A fost solicitat pentru alte 
probleme, se pare că din însărcinarea guvernului. Bohrmann își cam 
putea imagina despre ce fel de probleme era vorba. Încercă să sune la 
Johanson acasă. Apoi iar pe mobil. Nimic. 

În cele din urmă, se mai consultă o dată cu Suess. 

- Trebuie să mai existe cineva în jurul lui Johanson capabil de a 
lua o decizie, spuse Suess. 

Bohrmann clătină din cap. 

- Toţi sunt de la Statoil. La fel de bine putem să ţinem totul pentru 
noi. Şi în ceea ce priveşte confidenţialitatea, dacă vom continua să 
tratăm confidenţial această temă și apoi se va ajunge la efectul Storegga, 
atunci ni se va reproșa de n-o vom putea duce. 

- Deci ce facem? 

- Nu voi apela în nici un caz la Statoil. 

- În regulă. Suess se frecă la ochi. Ai dreptate. Deci ne vom adresa 
Ministerului Cercetării şi Dezvoltării şi Comisiei de mediu. 

- Din Oslo? 

— Și din Berlin. Și Copenhaga. Și Amsterdam. A, da, Londra. Am 
uitat vreuna? 

- Reykjavik. Bohrmann oftă. Cerule! Bine, așa facem. 

Suess privi de la geamul biroului său. De aici, fiordurile din Kiel se 
vedeau bine. Uriașele instalații cu macarale unde se încărcau vapoarele, 
antreprizele navale şi silozurile. Un distrugător al marinei se camufla 
în cenușiul norilor și al apei. 

- Ce zic simulările tale despre Kiel? întrebă Bohrmann. Era ciudat 
că nu se gândise încă la asta. Când erau atât de aproape de apă. 

— S-ar putea termina cu bine. 

- Oricum, e o consolare. 
- Încearcă totuși să dai de Johanson. Încearcă până îţi răspunde. 
Bohrmann încuviinţă din cap și ieşi. 


Deep Rover, platforma continentală norvegiană 


Când Eddie aprinse cele șase reflectoare, nici nu putea fi vorba de 
vreo întindere nesfârșită. Câte 150 de waţți din patru emițătoare 
de cuarț cu halogen și două faruri HMI de 400 de waţi scăldau într-o 
lumină orbitoare o zonă cu raza de vreo douăzeci şi cinci de metri. 
Nu se distingeau structuri compacte. După lunga călătorie în întu- 
neric, Stone clipea iritat. Deep Roverul cădea printr-o perdea de perle 
sclipitoare. 

Se aplecă în față. 

- Ce-i asta? întrebă. Unde este fundul mării? 

Apoi își dădu seama ce se ridica în jurul lor. Erau bule. Se rostogo- 
leau spre suprafaţă, unele mici şi inșirate ca pe aţă, altele greoaie 
Și indecise. 

Se auzi din nou fluieratul și clinchetul caracteristic al sonarului. 
Eddie studia cu sprâncenele încruntate afişajele LED de pe consolă care 
ofereau informaţii despre starea bateriilor, despre temperatura din 
interior și din exterior, rezerva de oxigen, presiunea din cabină etc. şi 
citea datele măsurate de instrumentele din exterior. 

- Felicitări, mârâi Eddie. E metan. 

Perdeaua de perle deveni mai deasă. Eddie decuplă două greutăţi de 
oțel dispuse lateral pe tălpile batiscafului și pompă aer suplimentar în 
rezervoare pentru a aduce ambarcaţiunea într-o poziţie stabilă. Acum 
ar fi trebuit să plutească, în schimb ei continuau să coboare. 

- Nu ne putem ridica. Nu pot să cred! 

Fundul mării se ivi sub ei în lumina reflectoarelor. Le venea în 
întâmpinare, mult prea repede. Stone aruncă o privire fugitivă asupra 
crăpăturilor şi gropilor, apoi totul se umplu iar de bule. Eddie înjură 
şi mai eliberă apă din rezervoare. 

- Ce s-a întâmplat? întrebă Stone. Nu putem să ne ridicăm? 

- Cred că este gaz. Suntem în mijlocul unui blowout. 

- Ce rahat! 

— Stai calm. 

Pilotul porni elicea. Ambarcaţiunea începu să se miște înainte, 
printre şiragurile de perle. Stone avu pentru câteva clipe senzaţia că se 
afla într-un lift care încetinea uşor. Căută din priviri indicatorul de 
adâncime. Deep Roverul îşi continua căderea, însă încetinise. Cu toate 
acestea, se apropiau cu mare viteză de fundul mării. Nu mai aveau mult 
și se loveau de el. 

Stone își mușcă buzele şi îl lăsă pe Eddie să-și facă meseria. În situația 
dată nu era nimic mai puţin recomandabil decât să-l ţii de vorbă pe 
pilot. Așa că Stone rămase să observe cum bulele se făceau tot mai mari 
şi perdeaua tot mai groasă, şi cum ceea ce se putea distinge din fundul 

mării prin blowout se lăsa încet într-o parte. Talpa dreaptă dispăru 
într-un clocot sălbatic şi batiscaful se înclină. 

Stone își ţinu răsuflarea. 

Apoi trecură. 

Pe cât de sălbatic spumegase mai înainte totul în jurul lor, pe atât 
de liniștit li se înfățișa acum fundul mării. Timp de o secundă, batisca- 
ful începu din nou să urce. Eddie acţionă fără grabă compartimentul de 
inundare, lăsând ceva apă de mare să intre în rezervoare, până când 
Deep Roverul pluti la mică distanţă deasupra platformei continentale. 

- Totul e din nou în zona verde, spuse Eddie. 

Mergeau acum cu viteză maximă, două noduri, echivalentul a 
3,7 kilometri pe oră. Orice alergător i-ar fi întrecut, dar sarcina lor nu 
era să parcurgă distanțe mari. La drept vorbind, erau deja acolo unde 
Stone pusese fabrica. Nu mai putea fi mult. 

Pilotul rânji. 

- Ne-am fi putut aștepta la asta, nu? 

- Nu în aşa măsură, răspunse Stone. 

- Nu? Din moment ce marea pute ca ultima cloacă? Pe undeva tre- 
buia să iasă gazul ăla. Dumneavoastră ați vrut-o. Aţi ţinut morțiș 
să coborâți. 

Stone nu catadicsi să îi dea vreun răspuns. Se încordă, căutând 
semne de hidraţi, însă momentan nu se vedeau decât câțiva viermi 
izolaţi. Un pește mare asimetric, asemănător unui calcan, stătea pe 
fundul mării. La apropierea lor se ridică greoi, împrăştie un mic nor 
de noroi şi se făcu nevăzut. 

Ce ireal era să stai aici, în timp ce afară acţiona o presiune a apei 
de aproape o sută de kilograme pe fiecare centimetru pătrat al sferei 
de acril. Totul era artificial. Zona luminată a platoului cu umbrele ei 
mişcătoare, când Deep Roverul trecu încet pe deasupra. Întunericul de 
dincolo de lumina difuzată, presiunea din interior menţinută artificial, 
aerul bun de respirat care ieșea încontinuu din butelii, în timp ce bioxi- 
dul de carbon expirat era curăţat de chimicale. 

Nimic din ce l-ar fi putut tenta pe un om să poposească mai mult 
timp aici jos. 

Stone plescăi. Limba i se lipise de cerul gurii. Îşi aminti că nu 
băuseră nimic câteva ore înainte de scufundare. Aveau Human Range 
Extender la bord, sticle speciale pentru situațiile disperate, însă oricine 
urca Într-un batiscaf era sfătuit insistent să își golească înainte de asta 
vezica, astfel încât o vreme să rămână goală. Încă de dimineaţă, și el, 
și Eddie nu mâncaseră altceva decât pâine cu unt de arahide și batoane 
de ciocolată și substanțe de balast tari ca piatra. Mese pentru scu- 
fundători. Hrănitoare, sățioase şi uscate ca nisipul din Sahara. 

Încercă să se relaxeze. Eddie trimise un scurt raport către Thorvald- 
son. Din când în când vedeau scoici sau stele de mare. Pilotul arătă spre 
exterior cu o mişcare a mâinii. 

- Uimitor, aşa-i? Am coborât peste nouă sute de metri şi este întu- 
neric beznă. Și totuși, adâncimea asta este numită zona de limită. 

- Nu există zone în care apa să fie atât de clară, încât să mai pătrundă 
într-adevăr lumină până la o mie de metri adâncime? întrebă Stone. 

- Bineînţeles. Însă nici un ochi omenesc nu ar putea să o distingă. 
De la o sută, o sută cincizeci de metri cel mult, pentru noi e beznă 
absolută. Aţi coborât vreodată sub o mie de metri? 

- Nu. Dumneata? 

- De câteva ori. Eddie dădu din umeri. E tot aşa de întuneric ca 
aici. Eu prefer să stau la lumină. 

- Cum aşa? Nu vă mână mândria să faceţi o scufundare extremă? 

— Pentru ce? Jacques Picard a reuşit să coboare la 10 740 de metri. 
Nu aş avea deloc chef să fac aşa ceva. A fost o realizare ştiinţifică de 
prim rang, dar nu prea e nimic de văzut acolo. 

- De unde știți? 

- Nu știu. Dar nu-mi pot imagina că ar fi prea multe acolo. Vreau 
să spun, chiar dacă ar fi, e mai amuzant în bentosferă decât în abisuri, 
pur şi simplu se întâmplă mai multe pe acolo. 

- Pardon, spuse Stone. Dar Picard nu cumva a ajuns la 11 340 de 
metri? 

- A, chestia aia! Eddie râse. Știu, scrie în tot felul de manuale. 
Alarmă falsă. A fost vina aparatului de măsură. Fusese calibrat în 
Elveţia, în apă dulce. Înţelegeți? Apa dulce are altă densitate. De aceea 
au măsurat greșit în timpul ultimei lor călătorii cu echipaj spre cel mai 
adânc punct al suprafeței terestre. Au... O secundă. Acolo! 

În faţa lor, conul de lumină dispăru în umbră. Apropiindu-se, 
observară că aici fundul mării se prăbușea brusc. Lumina se pierdea 
în abis. 

- Oprițu! 

Degetele lui Eddie zburau peste taste şi butoane. Generă o forță 
contrară și Deep Roverul se opri. Apoi începu să se învârtă încet. 

- Un curent destul de puternic, spuse Eddie. 

Baciscaful continuă să se învârtă încet, până când farurile luminară 
marginea prăpastiei. Se treziră privind spre o margine surpată. 

— Arată de parcă tocmai s-ar fi prăbușit ceva, spuse Eddie. Destul 
de recent. 

Cu nervozitate, ochii lui Stone se plimbau peste tot. 

- Ce spune sonarul? 

- O ia cel puţin patruzeci de metri în jos. Nu găsește nimic nici în 
dreapta, nici în stânga. 

— Asta înseamnă că platoul... 

— Aici nu mai este nici un platou! S-a prăbușit! 

Stone îşi mușcă buza de jos. Ar fi trebuit să se afle în imediata apro- 
piere a fabricii. Însă acum un an aici nu era nici o prăpastie. Poate că 
nici măcar acum câteva zile! 

- Mai coborâm, decise Stone. Să vedem unde duce. 

Deep Roverul își reluă drumul și se scufundă de-a lungul marginii 
surpate. După două minute, farurile dădură iar peste fundul mării. 
Arăta ca un teren plin de ruine. 

- Ar trebui să ne ridicăm câţiva metri, spuse Eddie. Aici jos, tere- 
nul e cam prăpăstios. Am putea să ne lovim de ceva. 

- Da, imediat. La naiba, în faţa noastră! Priviţi! 

În faţa ochilor le apăru o conductă cu diametrul de câțiva metri, 
toată spartă. Se contorsiona sub bolovanii mari de stâncă și dispărea 
dincolo de conul de lumină. Mai multe fire de ulei negre și subțiri 
ieșeau din ea, urcând vertical spre suprafață. 

- Este o conductă de petrol, strigă Stone surescitat. Dumnezeule 
mare! 

— A fost o conductă, spuse Eddie. 

- Hai să mergem pe urmele ei! 

Pe Stone îl trecură fiorii. Știa unde ducea conducta, respectiv de 
unde venea. Erau pe terenul fabricii! 

Însă nu mai exista nici un teren. 

În faţa lor apăru brusc un perete râpos. Eddie ridică batiscaful în 
ultima clipă. Peretele părea nesfârşit, apoi trecură, cu chiu, cu vai, peste 
o margine. Abia acum observă Stone că nici măcar nu era un perete, 
ci o bucată imensă de pământ de pe fundul mării, care se postase pe 
verticală. În spatele ei se căsca din nou un gol. Particule de sedimente 
se vedeau plutind în lumină, îngreunând vederea. Apoi lumina căzu 
iar pe un râu de bule care se ridicau cu repeziciune. "Țâșneau sălbatice 
dintr-un șanț cu margini tăioase. 

- Dumnezeule, șopti Stone. Ce s-a întâmplat aici? 

Eddie nu răspunse. Luă o curbă, trecând pe lângă râul de bule. Vizi- 
bilitatea deveni tot mai proastă. Pentru scurt timp pierdură conducta 
din ochi, după care apăru din nou în conul de lumină al proiectoare- 
lor. Ducea în jos. 

- Curentul dracului, spuse Eddie. Ne trage spre blowout. 

Deep Roverul începu să se clatine. 

- Urmărește conducta! porunci Stone. 

- Asta e nebunie curată. Trebuie să ieșim de aici. 

- Fabrica e aici, insistă Stone. Ar trebui să apară chiar în fața noastră! 

- Aici nu mai apare nimic! E distrus totul! 

Stone nu spuse nimic. În fața lor, conducta o cotea în sus ca lovită 
de un pumn uriaş și se termina într-un ciot smuls. Oţelul zdrenţuit se 
contorsiona în sculpturi bizare. 

- Tot mai vreţi să continuaţi? 

Stone încuviință. Eddie manevră batiscaful până aproape de ţeavă. 
Timp de câteva secunde plutiră deasupra deschizăturii în zigzag ca dea- 
supra unui bot imens. Apoi batiscaful trecu pe lângă conductă. 

— Aici începe hăul fără fund, zise Eddie. 

În jurul lor, perlele începură să se ridice din nou. 

Stone îşi strânse pumnii. Începea să înțeleagă că Alban avusese 
totuși dreptate. Ar fi trebuit să trimită un robot aici jos. Însă cu atât 
mai absurd i se părea să renunţe acum. Trebuia să afle! Nu va da 
ochii cu Skaugen fără un raport detaliat. De data asta nu îl vor 
prinde nepregătit. 

- Mai departe, Eddie! 

- Sunteţi nebun! 

În spatele conductei rupte, câmpul de sfărâmături cobora abrupt 
şi ploaia de sedimente se intețea. Pentru prima dată, Eddie dădu dovadă 
de o anumită încordare. În faţa lor puteau apărea în orice moment 
noi obstacole. 

Apoi văzură fabrica. 

La drept vorbind, văzură doar câteva contrafişe transversale, însă 
Stone ştiu în același moment că prototipul Kongsberg nu mai exista. 
Fabrica se afla sub dărâmăturile platoului prăbușit cu cincizeci de 
metri mai jos decât o ştiau ei. 

Se uită mai atent. Ceva se desprindea dintre contrafișele de metal, 
urcând spre ei. 

Bule. A 

Nu, mai mult decât atât. Îi aminteau lui Stone de vârtejul colosal 
de gaz pe care îl observaseră de la bordul vasului Sonne. De acel blowout 
apărut după ce forțaseră fundul mării cu video-greiferul. 

Brusc, îl cuprinse panica. 

- Să plecăm de-aici! strigă. 

Eddie decuplă restul greutăților. Batiscaful făcu un salt și țâșni în 
sus, urmat de bula uriașă. Apoi se treziră în mijlocul vârtejului și 
începură să cadă. În jurul lor, marea fierbea. 

- Căcat! strigă Eddie. 

- Ce se-ntâmplă acolo jos la voi? Vocea ca de tablă a tehnicianului 
de la bordul lui TPorva/dson. Eddie? Răspunde! Măsurătorile ne arată 
niște chestii ciudate, o grămadă de gaz şi de hidrat se ridică la suprafaţă. 

Eddie apăsă pe tasta de răspuns. 

- Arunc învelișul! Urcăm! 

— Ce se întâmplă? Ați... 

Vocea tehnicianului dispăru, acoperită de vacarm. Se auzeau 
şuierături și pocnete. Eddie aruncase în aer pachete de acumulatori și 
porţiuni ale învelișului. Era măsura ultimativă pentru a scădea rapid 
în greutate. Fuzelajul rămas din Deep Rover și sfera de acril începură 
să se învârtă și să se ridice. Apoi vehiculul fu scuturat de o lovitură 
puternică. Stone văzu o stâncă uriașă răsărind lângă el, smulsă în sus 
odată cu gazul. În sferă, toate se învârtiră cu susul în jos. Îl auzi pe 
pilot strigând, apoi urmă a doua lovitură. De data aceasta lovitura 
veni din dreapta, scoţându-i pe lateral din blowout. Deep Rover 
prinse fulgerător viteză și țâșni în sus. Stone se cramponă de braţele 
fotoliului, mai mult lungit decât așezat. Eddie căzu peste el, cu ochii 
închiși. Faţa îi era plină de sânge. Stone înregistră îngrozit că acum 
era pe cont propriu. Încercă febril să-şi aducă aminte cum putea fi 
readusă ambarcaţiunea în echilibru. Comanda de la Eddie o putea 
muta pe partea lui, dar cum? 


Eddie îi arătase cum se face. Ăsta era butonul. 

Stone apăsă pe buton, încercând totodată să îl dea pe Eddie jos de 
pe el. Nu era sigur dacă elicea mai funcţiona, după ce fusese îndepărtat 
învelișul. Pe indicatorul de adâncime numerele se succedau rapid, 
arătându-i că batiscaful se afla în ascensiune fulgerătoare. În fond, 

direcția de mers nu avea nici o importanţă. Important era să urce. Cu 
Deep Roverul nu trebuia să îţi faci probleme pentru decompresiune. 


Presiunea din cabină corespundea celei de la suprafaţa apei. 

Se aprinse un bec de atenţionare. 

Se stinseră reflectoarele aflate deasupra tălpii din dreapta. Apoi 
se stinseră toate luminile. În jurul lui Stone domnea acum un întune- 
ric deplin. 

Incepu să tremure. 

Linișteşte-te, își spuse. Eddie ţi-a explicat care sunt comenzile. 
Există un agregat pentru curentul de urgenţă. Unul din butoanele de 
pe rândul de sus al tabloului de comandă. Dacă nu pornea singur, va 
trebui să îl acționeze el. Începu să pipăie după i întrerupător, în timp ce 
ochii continuau să fie aţintiţi în întuneric. 

Ce era asta? 

Fără lumina batiscafului ar fi trebuit să fie complet întuneric. Dar 
se vedea lumină. 

Erau deja atât de aproape de suprafață? Înainte să se stingă reflec- 
toarele, citise șapte sute de metri și ceva pe indicatorul de adâncime. 
Batiscaful continua să plutească de-a lungul platformei continentale. 
Erau mult sub marginea şelfului continental, dincolo de orice rază 
de lumină. 

I se părea doar? 

Stone miji ochii. 

Lumina strălucea într-un albastru palid, atât de slabă, încât mai 
mult o ghicea. Se ridica din adânc și avea o formă, un fel de ţeavă sub 
formă de pâlnie, al cărei capăt se pierdea în întunecimea prăpastiei. 
Stone își ținu respiraţia. Era o nebunie, însă ar fi putut jura că orice ar 
fi fost chestia aia, urma să lumineze mai tare dacă se apropia de ea. Cea 
mai mare parte a undelor luminoase erau înghiţite de apă. Dacă era 
adevărat, atunci însemna că se află la o distanţă apreciabilă de el. 

Ceea ce însemna că era uriașă. 

Ţeava se mişcă. 

Pâlnia păru să se mărească, în timp ce întreaga construcție se indoia 
încet. Stone aștepta nemișcat, cu degetele iînțepenite în căutarea lor 
după întrerupătorul de curent, privind afară ca în transă. Ce vedea el 
acolo era, fără urmă de îndoială, bioluminiscență, filtrată prin milioane 
de metri cubi de apă, particule şi gaz. Dar ce vietate marină putea 
atinge dimensiunile astea inimaginabile? Un calmar uriaș? Chestia asta 
era mai mare decât orice calmar. Era mai mare decât cea mai îndrăz- 
neaţă fantezie despre vreun calmar. 

Sau își imagina el toate astea? O iluzie a retinei, provocată de tre- 
cerea abruptă de la lumină la întuneric? Imagini fantomatice ale reflec- 
toarelor stinse? 

Cu cât privea mai mult chestia luminoasă, cu atât părea mai slabă. 
Ţevile se lăsară încet în jos. 

Apoi dispărură cu totul. 

Stone începu imediat să caute butonul pentru agregatul de rezervă 
al curentului electric. Batiscaful începu să urce liniştit și uniform, iar 

Stone simţi cum îl cuprinde ușurarea la gândul că în curând va ajunge 
la suprafaţă și coşmarul va fi luat sfârșit. Bine cel puţin că nu se pier- 
duseră camerele video în momentul în care Eddie renunţase la înveliș. 
Filmaseră oare şi chestia aia luminiscentă? Puteau prelucra impulsuri 
atât de slabe? 

Fusese reală. Nu se înșelase. Și își aminti brusc de ciudata înregis- 
trare video făcută de Victor. Celălalt lucru care se retrăsese atât de 
brusc din conul de lumină. Dumnezeule! își spuse. Peste ce am dat aici? 

Aha! Ăsta era întrerupătorul. 

Agregatul pentru curentul electric de rezervă porni zumzăind. 
Întâi se aprinseră luminile de control de pe consolă, apoi reflectoarele 
din exterior. Deep Roverul plutea din nou într-un cocon de lumină. 

Eddie zăcea lângă el cu ochii deschişi. 

Stone se aplecă spre Eddie, când deodată văzu ceva apărând în spa- 
tele lui, o suprafață ca un nor, roșiatică. Se înclina spre batiscaf, iar Stone 
se repezi spre consola de comandă, crezând că se vor lovi de coastă. 

Apoi își dădu seama că, dimpotrivă, coasta se lovea de ei. 

Venea spre ei. 

Coasta se repezea spre ei! 

Fu ultimul lucru pe care îl pricepu Stone, înainte ca sub forţa 
impactului sfera de acril să fie spulberată în mii de bucăți. 


Bell 430, Marea Norvegiei 


La plecarea din Trondheim, zborul se anunţase a fi unul liniştit. 
Dar apoi elicopterul începuse să se clătine atât de tare, încât Johan- 
son întâmpina probleme în a se dedica în mod satisfăcător poeziei 
americane. În ultima jumătate de oră, cerul se întunecase drama- 
tic și coborâse încontinuu. Se sprijinea pe elicopter, de parcă ar fi 
vrut să îl împingă în mare. Vânturi puternice îl scuturau din toate 
încheieturile. 

Pilotul aruncă o privire în spate. 

- E totul în ordine? 

- Excelent. Johanson închise cartea şi privi afară. Suprafaţa mării 
parcă se muiase într-o spălătorie. Recunoscu platformele de forare și 
vapoarele ca niște umbre. Estimă că în ultimele minute valurile cres- 
cuseră simţitor. Li se pregătea o furtună zdravănă. 

- Nu trebuie să vă faceţi griji, îi spuse pilotul. Nu avem nici un 
motiv de îngrijorare. 

- Nu îmi fac griji. Şi ce spune serviciul meteo? 

- Că va bate vântul. Pilotul aruncă o privire pe consola de 
comandă. După cum se pare, vom avea parte de un mic uragan. 

- Drăguţ din partea dumneavoastră că nu m-aţi anunţat dinainte. 

- N-am ştiut nici eu până acum. Bărbatul ridică din umeri. Prognoza 
meteo nu funcţionează întotdeauna prea bine. Vă e teamă să zburați? 

- Absolut deloc. Zborul mi se pare încântător, spuse Johanson 
accentuând cuvintele. Doar căderea mă îngrijorează. 

- Nu o să cădem. În afacerile offshore, asta e o joacă de copii. 
Cel mai rău lucru de astăzi va fi acela că ne va scutura ca lumea de 
câteva ori. 

- Cât mai avem? 

- Am parcurs deja jumătate de drum. 

- E bine, atunci. 

Johanson deschise cartea din nou. 

Miu de alte zgomote se amestecau cu zgomotul motorului. Totul 
pocnea, troncănea, fluiera. Părea să şi sune ceva. Un sunet care se auzea 
la intervale regulate, undeva în spatele său. Ce era în stare să facă vântul 
cu acustica! Johanson întoarse capul spre fotoliul din spate, însă zgo- 
motul încetase. 

Se dedică din nou cugetărilor lui Walt Whitman. 


Efectul Storegga 


Cu 18 000 de ani în urmă, în timpul perioadei culminante a ulti- 
mei ere glaciare, nivelul mării din întreaga lume se situa cu o sută 
douăzeci de metri mai jos decât era la începutul mileniului al treilea. 
Cantități mari din masa de apă globală erau prinse în ghețari. Prin 
urmare, apa exercita o presiune mai mică asupra șelfurilor continen- 
tale, iar unele din mările de astăzi nici nu existau. Altele, odată cu 
transformarea în gheaţă, deveniseră tot mai joase, unele sfârşiseră prin 
a se usca, transformându-se în zone întinse de mlaștină. 

Presiunea apei aflate în scădere a provocat în diferite părți ale lumii, 
printre altele, schimbarea dramatică a condiţiilor de stabilitate a 
hidraţilor de metan. Mai ales în regiunile înalte ale coastelor continen- 
tale cantități uriașe de gaz au fost eliberate într-un timp extrem de 
scurt. Cuştile de gheaţă în care fuseseră prinse şi comprimate se topi- 
seră. Ceea ce funcţionase timp de mii de ani ca mortar al coastelor 
devenise acum substanţa explozibilă a acestora. Fulgerător, metanul 
eliberat își mărea volumul de o sută șaizeci și patru de ori, desfăcea 
porii şi crăpăturile în drumul său spre exterior, lăsând în urma sa ruine 
poroase, care nu își mai puteau susține propria greutate. 

Prin urmare, platformele continentale începuseră să se surpe pe 
dinăuntru, trăgând după ele bucăți mari din soclul continental. 
Cantități inimaginabile de material se repezeau pe sute de kilometri 
până în ocean, sub forma unor lavine de nămol. Gazul pătrundea în 
atmosferă, provocând schimbări radicale de climă, însă alunecările mai 
aveau şi efecte imediate, nu doar asupra vieţii marine, ci și asupra regi- 
unilor țărmului și insulelor. 

În a doua jumătate a secolului al XX-lea, se întâmplase ca oamenii 
de ştiinţă să facă o descoperire neliniștitoare în faţa țărmului Norvegiei 
Centrale. Dădură peste urmele unei asemenea alunecări. Mai exact, era 
vorba de mai multe alunecări care erodaseră o mare parte a coastei con- 
tinentale din acea zonă și care avuseseră loc în decursul a peste patru- 
zeci de mii de ani. La aceasta contribuiseră mulți factori: perioade de 

încălzire în care temperatura medie a curenților marini din apropie- 
rea coastei crescuse sau chiar acele perioade de îngheț ca acum 18 000 de 
ani, în decursul cărora frigul se menţinuse, scăzând însă presiunea apei. 
La o cercetare mai atentă, fazele stabilității hidraţilor constituiau, din 
perspectiva istoriei terestre, excepţia de la regulă. 

Dar oamenii epocii moderne trăiau într-o asemenea perioadă de 
excepţie. Şi ei înclinau mult prea tare să creadă că situaţia de calm 
înșelător constituia regula. 

În total, fuseseră traşi în adânc peste cinci mii și jumătate de kilo- 
metri cubi de pământ din soclul continental norvegian, prin mai multe 
lavine uriașe. Intre Scoţia, Islanda și Norvegia, cercetătorii găsiseră o 
haldă de noroi cu o lungime de opt sute de kilometri. Elementul 
liniștitor era acela că cea mai mare alunecare a coastei nici nu era prea 
îndepărtată în timp, ci avusese loc cu nici zece mii de ani în urmă. Eve- 
nimentul a primit numele de efectul Storegga, și se spera că așa ceva 
nu se va mai întâmpla niciodată. 

Bineînţeles că era o speranţă iraţională! Dar poate că ar fi trecut alți 
zeci de ani liniștiți. Și poate că alte ere glaciare sau alte încălziri glo- 
bale ar fi provocat alunecări de proporţii suportabile, dacă nu ar fi 
apărut, peste noapte, un anumit vierme cu toată încărcătura lui de 
bacterii și dacă alte evenimente secundare nu ar fi dus la ceea ce se 
întâmpla acum. 

Când se întrerupse contactul, Jean -Jacques Alban, aflat la bordul 
lui Thorvaldson, bănui că nu va mai vedea batiscaful vreodată. Însă nu 
îşi putea imagina amploarea evenimentelor ce tocmai se desfăşurau sub 
chila vasului de explorare. Fără îndoială, descompunerea hidraților 
intrase într-un stadiu pustiitor, în ultima jumătate de oră putoarea 
devenise insuportabilă și pe valurile ce creșteau încontinuu pluteau 
bucăți albe spumegânde din ce în ce mari mari. Alban ştia și că orice 
întârziere pe platforma continentală însemna sinucidere curată. Și mai 
mult gaz ar duce la scăderea tensiunii superficiale a apei şi ei s-ar 
scufunda. Orice s-ar fi întâmplat în adânc, era dincolo de posibilita- 
tea oricărui calcul. Alban ura ideea de a abandona Deep Roverul și 
echipajul acestuia, însă ceva îi spunea că Stone şi pilotul erau în mod 
sigur pierduţi. 

În rândul cercetătorilor şi al echipajului se iscase o vie agitaţie. Nu 
toți ştiau să interpreteze corect spumegatul şi mirosul. Furtuna își 
aducea și ea contribuţia la dezorientarea generală. Ea se repezise din 
ceruri ca un zeu mânios și sufla cu furie crescândă valuri tot mai mari 
peste mare. Acestea se loveau de coca lui Thorvaldson şi se pulverizau 
în miliarde de stropi strălucitori. În curând va fi aproape imposibil să 
se mai ună pe picioare. 

În această situaţie, Alban avea multe de cântărit. Siguranța vasului 
Thorvaldson nu putea fi privită prin prisma societății de navigație și 
nu putea fi calculată nici după contribuţia sa ştiinţifică. Se măsura doar 
în funcție de viețile omeneşti. Aiu intrau şi viețile celor doi oameni 
din batiscaf, despre soarta cărora intuiţia îi furniza informații mai 

convingătoare decât mintea. Era la fel de greșit să rămână sau să fugă, 
dar amândouă erau la fel de necesare. 

Alban privi spre cerul negru mijindu-și ochii și-și șterse apa ce îi 
curgea pe față. In același moment, marea răscolită se linişti pentru 
câteva clipe. Nu era o domolire reală a furtunii, mai degrabă o pauză 
înainte ca ea să izbucnească iar, cu furie îndoită. 

Alban hotări să rămână. 


Jos avea loc un dezastru. 

Dintr-o clipă în alta, hidraţii distruși iniţial, câmpuri stabile de 
gheaţă şi artere în porii sedimentelor, transformate acum în niște ruine 
mâncate de viermi şi bacterii — se descompuseră. Pe o distanţă de o sută 
cincizeci de kilometri, legătura de apă şi metan, asemănătoare cu 
gheaţa, se transformă exploziv i în gaz. În timp ce Alban se lupta să 
menţină poziţia vasului, gazul își croia drum spre suprafață, spulbe- 
rând pereţii abrupți, spărgând stâncile, făcând soclul continental să 
se cutremure și să se aplece în față. Kilometri cubi de stâncă se 
prăbușiră într-un interval de câteva secunde. Toată marginea conti- 
nentală superioară se puse în mișcare, în timp ce în adânc straturi noi 
intrau în coliziune. Într-o uriaşă reacţie în lanţ, masele se antrenau 
unele pe altele în alunecare, cădeau peste ultimele structuri solide, 
transformându-le în mocirlă. 

Soclul continental dintre Scoţia și Norvegia, cu pompele, conduc- 
tele și platformele sale, prezentă primele rupturi. 

Cineva striga la Alban, prin furtună. Se întoarse pe călcâie şi îl văzu 
pe secundul directorului științific dând sălbatic din mâini. Din cauza 
furtunii, abia putea înțelege ce zice. 

- Coasta, reuși Alban să înţeleagă. Coasta! 

După cele câteva clipe de calm înșelător, marea deveni cu adevărat 
sălbatică. Ape grele încolțiră vasul. Alban aruncă o privire disperată 
către consolă, unde lăsaseră la apă Deep Roverul. Valurile spumegau. 
Mirosul de metan devenise de nesuportat. Alban își desprinse privi- 
rea şi începu să fugă spre centrul vaporului. Bărbatul îl prinse de 
mâneca hainei. 

- Veniţi, Alban! Doamne Dumnezeule! Trebuie să vedeţi ce 
se întâmplă. 

Vaporul se cutremură. La urechea lui Alban ajunse un uruit surd, 
un zgomot din măruntaiele vaporului. Urcară clătinându-se treptele 
înguste care duceau în sus spre punte. 

- Priviţi! 

Alban rămase cu ochii ațintiți spre sonarul de pe pupitrul instru- 
mentelor, cel care sonda încontinuu fundul mării. Nu-şi crezu ochilor. 

Fundul mării nu mai exista! 

Parcă s-ar fi uitat într-un vârtej! 

— Se surpă coasta, șopti Alban. 

În același moment realiză că nu mai putea face nimic pentru ingi- 
nerul ăla nebun și pentru Eddie. Presimţirile i se transformară în cea 
mai îngrozitoare certitudine. 

- Trebuie să plecăm de aici, spuse Alban. Imediat. 

Timonierul întoarse capul spre el. 

- În ce direcţie? 

Alban se gândi febril. Avea acum certitudinea absolută. Ştia ce se 
întâmplă acolo jos și, prin urmare, știa ce li se pregătește. Să se apropie 
de vreun port era exclus din start. Singura șansă a lui Tþorvaldson era 
să se îndrepte cât mai repede spre ape mai adânci. 

- Anunţaţi prin radio, spuse apoi. Norvegia, Scoţia, Islanda, pe toți 
din zonă. Să evacueze țărmurile. Trimiteţi mesajul fără întrerupere! Să 
îl recepționeze oricine ne poate recepționa! 

— Ce se întâmplă cu Stone și cu... începu să spună directorul secund. 

Alban îl privi. 

- Sunt morți! 

Nu îndrăznea să-și imagineze amploarea alunecării. Însă ceea ce 
arăta sonarul era suficient pentru a-i da fiori reci. Se aflau încă în peri- 
metrul critic. Dacă ar fi fost cu câţiva kilometri mai aproape de șelful 
continental, s-ar fi scufundat deja. Se puteau aştepta ca în larg să scape 
doar cu spaima. Vor fi nevoiţi să țină piept furtunii, însă asta era o 
treabă pe care o puteau face. 

Alban recapitulă în minte morfologia coastei. Spre nord-vest, 
fundul mării cobora pe mai multe terase. Dacă aveau noroc, atunci 
lavina s-a oprit în partea de sus. Însă în cazul efectului Storegga nu 
exista nici o stavilă. Coasta ar urma să alunece complet în ocean, pe 
o distanță de sute de kilometri, până la trei mii cinci sute de metri 
adâncime. Masele ar pătrunde până în abisurile de la estul Islandei 
şi ar cutremura Marea Nordului şi Marea Norvegiei precum cutremu- 
rul secolului. 

Încotro s-o ia? 

Alban îşi luă privirea de pe instrumente. 

- Cursul Islanda, spuse. 


Milioane de tone de mâl și de moloz se prăvăleau în jos. 

Când primele semne ale lavinei se năpustiră asupra canalului 
Feroe-Scoţia, terasele coastelor dintre Scoția și Norvegia nu mai exis- 
tau deja, exista doar o masă desprinsă care se prăbușea tot mai jos, 
smulgând și ducând cu sine tot ce până în acel moment avusese formă 
şi structură. O parte a alunecării în straturi nimeri la vest de Insulele 
Feroe și fu oprită, într-un final, de băncile submarine care înconjurau 
bazinul islandez. O altă parte a lavinei se împrăștie de-a lungul șirului 
de munţi dintre Islanda şi Insulele Feroe. 

Cea mai mare parte însă bubui în jos pe canalul Feroe-Shetland ca 
pe un topogan gigantic. Nimic nu îi oprea coborârea. Același bazin 
oceanic care acum milioane de ani preluase alunecarea Storegga se 
umplea acum de o lavină și mai mare, care pătrundea, fără oprelişti, 
producând un efect teribil de sucțiune. 

Apoi marginea soclului continental se rupse. 

Se rupse complet pe o lăţime de cincizeci de kilometri. Și acesta era 
doar începutul! 

Sveggesundet, Norvegia 


Imediat după plecarea lui Johanson, Tina Lund își încărcă bagajele 
în jeepul lui și plecă la drum. 

Conducea repede. Începuse să cadă o ploaie care mânjea strada. 
Probabil că Johanson ar fi protestat, însă Lund era de părere că trebuie 
să îi ceri mașinii ceea ce putea da. Oricum nu prea aveai ce vedea pe 
vremea asta mohorâtă. 

Cu fiecare kilometru care o ducea mai aproape de Sveggesundet, 
se simţea mai uşoară. 

Depășise momentul de criză. După ce lămuriseră problema cu 
Stone, îl sunase imediat pe Kare Sverdrup şi îi propusese să petreacă 
împreună câteva zile la mare. Sverdrup fusese bucuros şi într-o oare- 
care măsură surprins, i se păru ei. Ceva din reacția lui o făcu să 
bănuiască faptul că Johanson avusese dreptate. Că îndreptase în ultima 
clipă suișurile şi coborâşurile din ultimele săptămâni, altfel Kare ar fi 
plecat. Timp de câteva clipe se temu că o dăduse în bară și se auzi rost- 
ind cuvinte care, pentru stilul ei solitar de viață, erau chiar îngrijorător 
de hotărâte. 

Johanson îşi distrusese casa. Ei bine. Ea putea încerca să clă- 
dească una. 

După călătoria rapidă, jeepul rula acum pe strada principală din 
Sveggesundet care dădea spre mal, iar Tina Lund simţi cum i se acce- 
lerează pulsul. Lăsă mașina într-o parcare publică deasupra lui Fiske- 
huset. De acolo, un drum de acces şi o potecă pentru pietoni duceau 
spre plajă. Nu era o plajă adevărată, cu nisip, ci mușchi și ferigi acope- 
reau prundișul şi pietrele netede. Peisajul din jurul satului Sveggesun- 
det era monoton, însă de o sălbăticie romantică, iar Fiskehuset, cu 
terasa sa situată chiar lângă mare, oferea o privelişte deosebit de fru- 
moasă, chiar și azi, pe ploaie și cu vizibilitate proastă. 

Lund parcurse agale cei câțiva pași până la restaurant şi intră. Sver- 
drup nu era acolo, şi nici restaurantul nu era încă deschis. Un ajutor 
de bucătar căra nişte lăzi cu legume înăuntru și o anunţă că Sverdrup 
era cu treburi în sat. Poate era la bancă sau la frizer, sau altundeva, în 
orice caz nu spusese când se întoarce. 

E vina mea, își spuse Lund. 

Işi dăduseră întâlnire aici. Probabil că de vină era viteza cu care 
gonise cu jeepul lui Johanson, însă cert era că ajunsese cu o oră mai 
devreme. Cum de a estimat atât de prost? Acum va trebui să stea să-l 
aştepte la restaurant. Dar era aiurea. Ar arăta nepotrivit: cucu, uite cine 
a venit deja! Sau și mai rău: Hei, Kare, unde ai fost, te aştept de un car 
de ani! 

leşi pe terasă. Ploaia o biciui pe față. Alții ar fi intrat rapid înapoi, 
însă pe Lund vremea proastă nu o deranja. Își petrecuse copilăria la 
țară. Iubea zilele cu soare, însă îi plăceau şi furtuna, și ploaia. De fapt, 
abia acum observă că vântul care zgâlțâise jeepul în ultima jumătate 
de oră se transformase într-o furtună zdravănă. Nu mai era aşa de 

multă ceaţă, însă norii goneau mai jos pe cer. Cât putea vedea cu ochii, 
marea era brăzdată și acoperită de spumă albă. 

Ceva părea ciudat! 

Fusese aici destul de des încât să se familiarizeze cu peisajul. Dar 
malul i se părea mai lat decât de obicei. Pietrișul şi stâncile intrau în 
mare mai adânc decât în mod obişnuit, în ciuda valurilor care veneau 
rostogolindu-se. Arăta aproape ca un reflux neprogramat. 

Probabil că te înșeli, își spuse Lund. 

Hotărâtă, scoase telefonul mobil și formă numărul lui Sverdrup. 
Putea foarte bine să îi spună că era deja aici. Mai bine așa, decât să strice 
surpriza. Poate că își făcea ea prea multe griji, însă prefera ca el să ştie 
că a sosit. Azi nu ar fi putut suporta să vadă o faţă lungă, nici măcar 
cel mai mic semn că nu se bucura să o vadă. 

Sună de patru ori, după care intră căsuţa vocală. 

Bine şi aşa. Soarta a ales! 

Atunci va aștepta. 

Îşi dădu la o parte părul ud de pe frunte și intră din nou, sperând 
ca măcar automatul de cafea să funcţioneze. 


Tsunami 


Marea era plină de monștri. 

Ea era de când lumea un loc al miturilor, al metaforelor și al spai- 
melor originare. Tovarășii lui Odiseu au căzut pradă Scyllei. Poseidon 
a creat monstrul Cetus, mâniat fiind pe trufia Cassiopeei, și a trimis 
un şarpe de mare împotriva lui Laokoon care prorocise căderea Troiei. 
Sirenele nu puteau fi evitate decât purtând ceară în urechi. Nimfele, 
saurienii marini și caracatițele uriașe bântuiau fanteziile. În fine, Vam- 
pyrotbeutis infernalis deveniră antipozii tuturor valorilor omeneşti. 
Chiar și animalul încornorat din Biblie a ieșit tot din mare. Și tocmai 
știința, sceptică prin însăși natura ei, predica mai nou sâmburele de 
adevăr al legendelor și al rapoartelor cu răsuflarea tăiată, de când fuse- 
seră redescoperiți crosopterigienii și de când existența calmarului uriaș 
fusese dovedită. După ce vreme de mii de ani se temuseră de locuito- 
rii abisurilor, acum oamenii se țineau, plini de entuziasm, pe urmele 
lor. Spiritul luminat nu mai avea nimic sfânt, nici măcar teama. 
Monștrii deveniseră tovarășii de joacă mai buni, cei reali alături de cei 
imaginari, jucăriile de pluș ale științei. 

Cu excepţia unuia singur. 

Era cel mai rău dintre toți. Insufla panică și minții celei mai lumi- 
nate. De câte ori se ridica din mare venind peste țărm, aducea distru- 
gere și moarte. Numele și-l datora pescarilor japonezi, care, departe 
în larg, nu simțeau nimic din spaima pe care o aducea, pentru ca la 
întoarcere să-și găsească satul devastat și rudele moarte. Găsiseră pentru 
acest monstru un nume, care tradus cuvânt cu cuvânt însemna „val în 
port“. Tsu pentru port, Nami pentru val. 

Tsunami. 

Decizia lui Alban de a porni spre apele adânci arăta că era un om 
care cunoaște monstrul și apucăturile sale. Ar fi fost cea mai mare 
greşeală să se îndrepte spre portul care nu ar fi putut să îi protejeze. 

Așa că făcu singurul lucru corect. 

În timp ce Thorvaldson î își făcea loc cu greu prin marea răvășită, 
coasta continentală și marginea șelfului continental continuau să se 
prăbușească în adânc. Efectul de sucțiune astfel format scădea nivelul 
mării pe arii extinse. De jur împrejurul locului prăbușirii se formau 
valuri ca niște inele, năpustindu-se în toate direcțiile. Deasupra epicen- 
trului prăbușirii — o suprafaţă care, oricum, măsura câteva mii de kilo- 
metri pătraţi -, valurile erau, încă, atât de mici, încât în furtuna 
sălbatică nici nu se observau. Amplitudinea lor era abia de un metru 
peste nivelul mării. 

După aceea însă, ajungeau în zona mai puţin adâncă a soclului 
continental. 

Alban învățase din vreme ce deosebea valurile tsunami de celelalte 
valuri, și anume cam totul. În mod normal, valurile se formau în urma 
mişcării aerului. Când razele soarelui încălzeau atmosfera, căldura nu 
se distribuia în mod uniform pe toată suprafața Pământului. Se nășteau 
vânturi pentru uniformizare care produceau la suprafaţa apei frecare, 
şi prin aceasta valuri. Nici uraganele nu ridicau nivelul mării cu mai 
mult de cincisprezece metri. Valurile uriașe, ca temutele freak waves, 
erau excepții. Viteza maximă a valurilor normale pe timp de furtună 
era de nouăzeci de kilometri pe oră, iar acțiunea vântului rămânea 
izolată la straturile superioare ale mării. Începând cu o adâncime de 
două sute de metri, totul rămânea calm. 

Însă tsunami nu se forma la suprafață, ci în adânc. Nu erau rezulta- 
tul vitezei vântului, ci se nășteau dintr-un șoc seismic, iar valurile de genul 
acesta se deplasau cu viteze complet diferite. În primul rând însă, ener- 
gia unui tsunami era condusă de la coloana de apă până pe fundul mării. 
Valul avea astfel contact cu pământul în fiecare punct al mării, indiferent 
la ce adâncime ar fi fost situat. Întreaga masă de apă se punea în mișcare. 

Cel mai bun exemplu despre cum trebuia să-ți imaginezi un tsu- 
nami, Alban nu îl primise de la vreo demonstraţie pe calculator, ci pe 
o cale mult mai simplă. Cineva umpluse o găleată cu apă şi o lovise cu 
piciorul în partea de jos. La suprafaţă se formaseră mai multe valuri 
concentrice. Șocul de la fundul găleţii se transmisese întregului 
conţinut, propagându-se spre exterior sub formă de valuri. 

Trebuia pur și simplu să își imagineze acest efect, i se spusese, la o 
scară mult mai mare. 

Pur şi simplu. 

Valul uriaș provocat de alunecare se năpusti în toate direcțiile cu o 
viteză inițială de șapte sute de kilometri pe oră, având niște creste joase, 
intinse pe suprafeţe extrem de mari. Doar primul val transporta un 
milion de tone de apă și o cantitate corespunzătoare de energie. Câteva 
minute mai târziu, ajunse la marginea ruptă a soclului continental. 
Fundul mării îşi pierdu din adâncime și frână valul, îi încetini frontul, 
dar fără ca energia adusă de el să se micşoreze în mod semnificativ. Masa 


322 


ADÂNCURI 


de apă pătrunse mai departe și, pentru că nu mai putea înainta atât de 
repede, începu să se suprapună. Cu cât adâncimea devenea mai mică, 
cu atât tsunami creștea, în timp ce lungimea valului scădea dramatic. 
Valuri de furtună călăreau cocoțate pe creastă. Când ajunse la primele 
platforme de forare din Marea Nordului, mai avea doar o viteză de patru 
sute de kilometri, dar măsura cincisprezece metri înălțime. 

Cincisprezece metri nu reprezentau un motiv de ingrijorare pentru 
platforme, dacă era vorba de un val obișnuit de furtună. 

Însă un val de şoc, care vibra de pe fundul mării până la suprafață, 
încoronat fiind de un munte de apă înalt de cincisprezece metri şi cu 
patru sute de kilometri la oră viteză, avea efectul unui Jumbo-Jet care 
se prăbușea. 


Gullfaks C, şelful continental norvegian 


Preţ de câteva secunde, Lars Jörensen își spuse că era deja prea 
bătrân ca să mai reziste și ultimele câteva luni pe Gullfaks. Tremura 
din tot corpul. Ce se întâmpla? Tremura atât de tare, încât balustrada 
părea să tremure odată cu el, şi nu avea nici cea mai vagă idee de ce. 
Nu se simțea rău deloc. Poate era deprimat, dar nu era bolnav. Să 
sufere oare de un atac de cord? 

Apoi își dădu seama că, într-adevăr, balustrada tremura, nu el. 

Gullfaks C trepida. 

Când înţelese, fu ca un şoc. 

Se uită la turnul de extracţie, apoi din nou afară în larg. Jos, fur- 
tuna își făcea de cap, însă văzuse el și lucruri mai rele. Cu mult mai 
rele, care însă nu afectaseră platforma. Jörensen ştia tremuratul ăsta 
doar din povestiri, se întâmpla atunci când o forare prost executată 
provoca un blowout şi când petrolul sau gazul sub presiune țâșnea 
în sus. Atunci se putea întâmpla ca întreaga platformă să intre în 
vibrații puternice. Însă pe Gullfaks așa ceva nu era posibil. Pompau 
petrolul din rezervoare pe jumătate goale în altele aflate sub apă, 
și asta nu se întâmpla chiar sub platformă, ci la distanţe mari, de 
jur împrejur. 

În afacerea offhore exista ceva ca un top ten al potențialelor catas- 
trofe. Se puteau rupe contrafișele transversale din lanţuri de oțel, pe 
care se sprijineau multe platforme. Freak waves, cele mai înalte valuri 
produse de vânt şi curenți, treceau drept cel mai mare accident posi- 
bil în industria petrolieră. Temute mai erau și coliziunile cu eventua- 
lele pontoane rupte de la locul lor şi cu rezervoarele care nu puteau fi 
manevrate. Toate acestea se aflau pe lista celor mai mari temeri, şi sus 
de tot se afla scurgerea de gaze. Scurgerile erau greu detectabile. Adesea 
erau observate prea târziu, când ajungeau la foc. În acest caz exploda 
întreaga platformă, cum se întâmplase pe partea britanică cu Piper 
Alpha, când cea mai mare catastrofă din industria petrolieră adusese 
jertfă o sută șaizeci de vieți omenești. 

Dar cutremurele marine erau coșmarul suprem. 

Şi ăsta, recunoscu Jörensen, era un cutremur. 

Acum se putea întâmpla orice. Când se cutremura pământul, pier- 
deai orice control. Materialul se deforma și se rupea. Apăreau scurgeri, 
izbucneau incendii. Când un cutremur făcea o platformă să vibreze, 
puteai doar să speri că nu va fi și mai rău, că nu se prăbușea și nu alu- 
neca fundul mării și că vor rezista construcţiile ancorate. Dar și atunci 
apărea o altă problemă legată de cutremur, și împotriva ei nu puteai 
face nimic, nici cel mai mărunt lucru. 

Și această problemă tocmai se îndrepta spre platformă. 

JSrensen o văzu apropiindu-se și știu că avea foarte puţine șanse 
de scăpare. Se întoarse și vru să coboare scara de oțel, să scape de gale- 
ria aeriană. 

Totul se desfășură foarte repede. 

Pământul îi dispăru de sub picioare și se prăbuși în gol. Mâinile i 
se cramponară instinctiv de grilajul de pe podea. Izbucni o gălăgie 
infernală, un vuiet şi un pârâit de parcă s-ar fi rupt toată platforma. Se 
auziră țipete, apoi aerul fu sfâșiat de un pocnet asurzitor și JOrensen 
fu izbit de balustradă. O durere ascuţită îi străpunse corpul. Atârnând 
de grilaj, văzu cum marea păru să se lumineze brusc. Deasupra lui, 
metalul se contorsiona scoțând sunete stridente. Cuprins de groază, 
înţelese că uriașa platfomă se înclinase şi își pierdu mințile. Se trans- 
formă într-o ființă cuprinsă de panică. Incerca fără nici un sens să se 
târască în sus, cât mai departe de apa care se apropia. Se trăgea în sus 
pe panta care mai înainte fusese o podea. Panta deveni din ce în ce mai 
abruptă și Jörensen începu să țipe. 

Forţele îl lăsară. Degerele mâinii drepte scăpară barele de metal și 
bărbatul alunecă mai jos. Prin mâna stângă îi trecu o smucitură teri- 
bilă. Stătea atârnat într-o singură mână. Îşi lăsă capul pe spate țipând 
încontinuu și văzu turnul de forare care se prăbușea şi consola cu 
flacăra de gaz care nu se mai ridica deasupra apei, ci împungea abrupt 
cerul negru ca smoala. 

Timp de câteva secunde, flacăra solitară păru aproape grandioasă. 
Un salut către zei. Bună, voi cei de sus! Venim! 

Apoi totul explodă într-un nor galben de jar şi Jörensen fu azvâr- 
lit în mare. Nu simțea durerea acolo unde îi fusese rupt braţul, astfel 
încât mâna stângă continua să stea încleștată de bară. Înainte ca 
tăvălugul de foc să-l cuprindă, tsunami-ul care gonea spre ei se izbi de 
platforma ce se scufunda şi Gullfaks C fu nimicită, în timp ce pilonii 
de beton dispăreau în adânc, odată cu marginea soclului continental 
care se prăbușea. 

Bunicule, spune-ne o poveste... 


Oslo, Norvegia 


Femeia îl asculta încruntată. 
- La ce vă referiţi? îl întrebă. Ceva ca o reacție în lanţ? 

Femeia făcea parte din comitetul permanent de criză al Ministeru- 
lui Mediului și era obișnuită să audă cele mai năstrușnice teorii. 
Cunoştea Institutul Geomar și știa că oamenii de acolo nu spun 
aberaţii, astfel încât încerca să înţeleagă rapid ce îi spunea cercetătorul 
german la telefon. 

- Nu direct, răspunse Bohrmann. Mai degrabă o desfășurare simul- 
tand. Distrugerile înaintează de-a lungul întregii coaste. Se întâmplă 
peste tot în același timp. 

Femeia înghiţi în sec. 

- Şi... ce zone ar fi afectate? 

- Depinde unde anume are loc ruptura și pe ce lungime. Părţi mari 
ale coastei norvegiene, aş zice eu. Isunami-urile se întind pe mii de 
kilometri. Informăm pe toată lumea din zonă, Islanda, Marea Brita- 
nie, Germania, pe toți. 

Femeia rămase cu privirea aţintită pe geamul clădirii guvernamentale. 
Se gândi la platformele din larg. Erau sute, până sus spre Trondheim. 

- Ce consecinţe ar avea asupra orașelor de pe țărm? întrebă cu o 
voce lipsită de intonație. 

- Ar trebui să aveţi în vedere evacuarea. 

— Și pentru industria offshore? 

— Credeţi- mă că este greu de spus. În cel mai bun caz vor avea loc 
o serie de mici alunecări. Ceea ce ar însemna doar câteva zguduieli. În 
cel mai rău caz va avea loc... 

In același moment ușa se deschise și se năpusti înăuntru un bărbat 
palid la față. Puse în faţa femeii o coală de hârtie și îi făcu semn să 
încheie conversaţia. Femeia luă foaia și aruncă o privire pe text. Era 
copia unei radiograme. O trimisese un vapor. 

Thorvaldson, citi ea. 

Apoi citi mai departe, simțind cum îi fuge pământul de sub picioare. 

— Sunt semne prevestitoare, spunea Bohrman. În cazul în care eve- 
nimentul se va produce, oamenii de la țărm trebuie să știe la ce să fie 
atenţi. Se anunţă tsunami-uri. Cu ceva timp înainte de apariţia lor, se 
va observa o creștere rapidă şi o scădere a nivelului mării. Se va repeta 
de mai multe ori. Un ochi exersat va sesiza schimbarea. După zece sau 
douăzeci de minute, apa se va retrage brusc până departe de mal. Se 
vor vedea recife şi stânci. Veţi putea vedea fundul mării acolo unde de 
obicei nu se vede. Cel mai târziu în acest moment trebuie să vă refu- 
giați pe un teren mai înalt. 

Femeia nu mai spuse nimic şi abia dacă mai asculta. Încercase să- -şi 
imagineze ce s-ar întâmpla dacă bărbatul de la telefon ar spune 
adevărul. Acum încerca să-şi imagineze cele ce tocmai se petreceau. 


Sveggesundet, Norvegia 


Lund murea de plictiseală. 
Nu-i plăcea să stea în restaurantul gol bând cafea. Orice formă de 
inactivitate era o tortură pentru ea. Ajutorul de bucătar fusese amabil 

şi pornise special pentru ea mașina care prepara Espresso şi Cappuc- 
cino. Cafeaua era delicioasă și, în ciuda vremii furtunoase şi a vizibi- 
lității proaste, priveliștea mării văzută de la marile ferestre panoramice 
era impresionantă. Dar chiar și așa, Tinei Lund i se părea îngrozitor 
de plictisitor să stea și să aștepte. 

Învârtea linguriţa în spuma de lapte din cana ei, când cineva intră 
în restaurant. O pală de vânt pătrunse odată cu el. 

- Bună, Tina! 

Tina își ridică privirea. Bărbatul care sosise era un prieten de-al lui 
Sverdrup. Îl ştia doar după numele mic, Åke. Avea în Kristiansund o 
firmă prosperă de închiriat bărci și vara câștiga o grămadă de bani. 

Schimbară câteva cuvinte despre vreme, apoi Åke o întrebă: 

- Ce faci aici? ÎL vizitezi pe Kare? 

— Asta aveam de gând, răspunse Lund zâmbind strâmb. 

- Şi de ce stai singură aici? o întrebă Åke mirat. Prostul ăla de ce 
nu e lângă tine, unde îi e locul? 

- E vina mea. Am ajuns prea devreme. 

- Sună-l! 

- L-am sunat. Căsuţa vocală. 

- A, aşa-i! Åke se lovi peste frunte. Acolo nu are semnal. 

Lund ciuli urechile. 

— Ştii unde e? 

- Da, tocmai am fost cu el la Hauffen. 

- Hauffen? La distilerie? 

- Da. Cumpără ţuică. Am gustat noi una sau alta, dar îl cunoști pe 
Kare. Bea mai puţin alcool decât popa-n post, iar eu a trebuit să preiau 
singur degustarea. 

- Acum mai e acolo? 

- I-am lăsat jos în pivniță la poveşti. De ce nu te duci până acolo? 
Stii unde e Hauffen? 

Lund ştia. Micuța distilerie făcea un lichior de fructe excelent, care 
nu era pentru export şi se afla la zece minute de mers spre sud, pe un 
platou plat. Cu mașina ar ajunge acolo în două minute pe strada din- 
spre uscat. Însă o plimbare scurtă i se păru mai atrăgătoare. Stătuse 
destul în mașină. 

— Mă duc până acolo, spuse Lund. 

- Pe vremea asta? Åke făcu o grimasă. Cum vrei! O să-ți crească 
membrane de înot! 

- Mai bine decât să-mi crească rădăcini, zise Lund și se ridică de pe 
scaun, bucuroasă de informaţia primită. 

Ajunsă afară îşi ridică gulerul jachetei, cobori spre plajă și o porni. 
În zilele senine, distileria se putea vedea de aici. Acum arăta ca o nălucă 
cenușie în ploaia piezișă. 

Se va bucura să o vadă? 

Era incredibilă! Gândea ca o adolescentă îndrăgostită. Tina Lund 
cea plină de surprize. Sigur că se va bucura. Cum altfel? 

În timp ce se îndepărta de Fiskehuset, cercetă marea din priviri. Își 
spuse că probabil se înșelase adineaori. Crezuse că plaja stâncoasă era mai 
lată decât de obicei, însă era ca întotdeauna. Nu, părea chiar mai îngustă. 

Aşteptă un moment. 

Cum se putuse înșela în halul ăla? 

Poate că furtuna era de vină. Valurile înaintau când mai mult, când 
mai puţin. Probabil că tocmai se înteţea iar. Lund ridică din umeri și 
merse mai departe. 

Ajunse la distilerie udă până la piele, dar nu găsi pe nimeni în 
camera de primire. Pe peretele din spate era o ușă deschisă. Din pivniță 
se vedea lumină. Cobori imediat, fără să ezite, şi găsi doi bărbați spri- 
jiniți de butoaie, discutând cu paharele în mână. Erau cei doi frați 
cărora le aparţinea distileria, niște bătrâni prietenoși, cu fețele bătute 
de intemperii. Kare nu se vedea nicăieri. 

- Îmi pare rău, spuse unul din cei doi. A plecat acum două minute. 
L-ai pierdut. 

- Era pe jos? întrebă ea. Poate îl mai ajungea din urmă. 

- Nu. Celălalt bărbat clătină din cap. Era cu camionul. A cumpărat 
câte ceva. Nu putea să care totul în mână. 

- A spus cumva dacă se întoarce la restaurant? 

- Da, acolo voia să meargă. 

- Bine. Mulţumesc. 

- Hei, așteaptă puţin. Bătrânul se desprinse de butoi, venind spre 
ea. Dacă tot ai venit degeaba, atunci bea măcar un păhărel cu noi. Nu 
se poate una ca asta, să intri într-o distilerie și să pleci trează! 

- Vă mulțumesc, sunteţi foarte drăguți, dar... 

- Are dreptate, îl susținu fratele lui plin de zel. Trebuie să bei ceva. 

- Eu... 

- Afară e sfârşitul lumii, copilă. Cum vrei să găsești drumul înapoi 
fără să ai ceva fierbinte în stomac? 

O priveau amândoi cu expresii de căţeluș. Lund știa că le-ar face o 
bucurie bătrânilor dacă ar rămâne la un pahar. 

Şi de ce nu? 

Cei doi frați zâmbiră și dădură bucuroși din cap, de parcă tocmai 
ar fi cucerit Constantinopolul. 


Insulele Shetland, Marea Britanie 


Elicopterul se pregăti de aterizare. 

Johanson privi afară. Zburaseră peste plaja în pantă, îi urmaseră 
cursul și acum se îndreptau spre un mic loc de aterizare, de unde urma 
să îl ia Karen Weaver. Stâncile coborau lin spre est, terminându-se 
într-un golf curbat. De aici încolo, peisajul era plat. Nenumărate plaje 
de nisip şi de pietriș se înșirau unele după altele, iar în spatele lor 
începea peisajul tipic acoperit de mușchi al insulelor Shetland. Dealuri 
scunde, întinse, pe care drumurile păreau doar zgâriate. 

Heliportul aparținea unei staţii de cercetare marină care adă- 
postea jumătate de duzină de oameni de știință și abia dacă îşi merita 

denumirea: un câmp relativ rotund, acoperit cu pietriș în mijlocul unei 
întinderi verzi-cenușii; stația însăși era puțin mai mult decât o adună- 
tură de barăci strâmbate de vreme. O stradă îngustă cobora dinspre 
dealuri, terminându-se la un debarcader. Johanson nu văzu nici o 
barcă. Lângă barăci erau parcate două mașini de teren și un autobuz 
VW ruginit. Weaver scria la un articol despre foci, de aceea alesese 
acest loc. leşea regulat cu cercetătorii pe mare, se scufunda împreună 
cu ei și locuia într-una dintre colibe. 

O ultimă rafală făcu ca Bell să se cutremure, apoi roţile atinseră 
pământul. Elicopterul ateriză lin. 

- Am supraviețuit și de data asta, spuse pilotul. 

Johanson văzu o siluetă mică la marginea câmpului de aterizare. 
Părul îi flutura în vânt. Presupuse că era Karen Weaver. Îi plăcu de ea, 
cum stătea în pustietate așteptând. Nu departe de ea se vedea o moto- 
cicletă. Exact pe gustul lui. O insulă arhaică cu o siluetă solitară, 
stăpânindu-se reciproc. Johanson se întinse, băgă cartea cu poeziile lui 
Whitmann la loc în geanta de voiaj și întinse mâna după palton. 

- Din partea mea am mai putea da câteva ture, îi spuse pilotului, 
insă nu pot lăsa o doamnă să mă aștepte. 

Pilotul se întoarse spre Johanson şi se încruntă. 

- Faceţi doar pe degajatul sau chiar nu v-aţi temut? 

Johanson încercă să nimerească mânecile paltonului. 

— Asta trebuie să aflaţi singur. Dumneavoastră aveţi experiență 
cu şefii. 

- Da, sigur că da. 

- Ş Sunt degajat? 

- Nu-mi dau seama. Poate că blufaţi pur și simplu. Majoritatea 
celor pe care îi plimb mi-ar fi făcut capul calendar. 

- Și Skaugen? 

- Skaugen? Pilotul se gândi un moment, în timp ce deasupra lor 
păcănitul rotoarelor devenea tot mai slab. Nu, cred că Skaugen nu se 
lasă impresionat de nimic! 

Chiar m-aş fi mirat, îşi spuse Johanson. 

- Mă puteți lua de aici mâine la prânz? La douăsprezece, să zicem. 

- Nici o problemă! 

Aşteptă până se deschise ușa şi cobori pe scara mică. Era un tip 
degajat? În sinea sa era bucuros să simtă din nou pământ sub picioare. 
Pilotul trebuia să meargă mai departe, dar se pare că era obişnuit cu 
vremea rea. Va face doar o pauză scurtă, după care va zbura spre Ler- 
wick să alimenteze. Johanson își aruncă geanta pe umăr și porni spre 
silueta care aștepta. Paltonul flutura şi i se lovea de picioare, dar măcar 
nu ploua. 

Karen Weaver îi ieși încet în întâmpinare. 

În mod curios, fiecare pas părea să o facă şi mai mică. Când ajunse 
în sfârşit în faţa lui, Johanson estimă că femeia avea cel mult unu 
şaizeci şi cinci. Era compactă într-un mod atrăgător. Blugii i se întin- 
deau pe picioarele musculoase. Pe sub geaca de piele i se conturau 
umerii laţi. Din câte își putea da seama Johanson, nu era machiată. 

Bronzul ei era unul câștigat de la vânt şi ploaie. Soarele arzător şi sarea 
contribuiseră și ele, asigurând totodată și pistruii care se intindeau 
generos pe pomeţii laţi şi pe frunte. Vântul îi ciufulea coama de bucle 
castanii. Femeia îl privi cu interes. 

- Sigur Johanson, constată ea. Cum a fost zborul? 

- Mizerabil. A trebuit să mă consolez cu compania lui Walt Whit- 
man, răspunse Johanson privind spre elicopter. Insă pilotul a spus că 
aş fi un tip degajat. 

Weaver zâmbi. 

- Doriţi să mâncaţi ceva? 

Ce întrebare ciudată, îşi spuse, așa imediat după salut. Apoi își dădu 
seama că într-adevăr îi era foame. 

— Mi-ar plăcea. Unde? 

Weaver arătă din cap spre motocicletă. 

— Putem merge până în următoarea localitate. Dacă zborul nu v-a 
dăunat prea tare, atunci veți rezista și pe Harley. Sau mâncăm ceva 
la staţie, dacă vă mulţumiţi cu corned beef din conservă şi cu supă 
de fasole. 

Johanson o privi şi observă că avea ochii de un albastru neobișnuit 
de intens. Albastrul oceanului. 

- De ce nu? îi răspunse. Cercetătorii au ieșit în larg? 

- Nu. E prea mare furtuna. Plănuiau să meargă în localitate după 
cumpărături. Pot face ce vreau aici, şi pot și să deschid o conservă. 
Asta-i tot ce știu să gătesc. Veniţi cu mine. 

Johanson o urmă spre staţie, traversând suprafaţa pietruită a heli- 
portului. De aici, de jos, clădirile nu păreau atât de strâmbe ca văzute 
de sus. 

- Unde anume sunt bărcile? o întrebă. 

- Nu ne place să le lăsăm afară. Weaver arătă spre clădirea aflată 
cel mai aproape de apă. Golful abia dacă e protejat, de aceea le depo- 
zităm după fiecare folosire în baraca de lângă apă. 

Marea... 

Unde era marea? 

Johanson se opri nedumerit. Acolo unde, nu de mult, valurile lovi- 
seră țărmul, acum se întindea un câmp noroios întretăiat de stânci 
plate. Marea se retrăsese, dar asta trebuie să se fi întâmplat în decursul 
ultimului minut. Pe o rază extinsă nu se vedea decât pământ. 

Nici un reflux nu putea face asta într-un timp atât de scurt. Apa se 
retrăsese pe câteva sute de kilometri. 

Weaver mai merse câţiva paşi, apoi se întoarse spre el. 

- Ce este? Nu vă e foame? 

Johanson scutură din cap. Un zgomot îi ajunse la urechi, crescu, 
se intensifică. Întâi crezu că era vorba despre un avion mare care zbura 
la distanță mică deasupra apei, îndreptându-se spre insulă. Însă nu 
suna ca un avion. Mai degrabă ca tunetul unei furtuni ce se apropia, 
doar că era mult prea uniform pentru o furtună, și nu mai contenea... 

Brusc își dădu seama ce era. 

Weaver îi urmărise privirea. 

— Ce dracu» e asta? Ă 

Johanson vru să îi răspundă. În acelaşi moment văzu cum se 
întunecă orizontul; iar Weaver observă şi ea. 

- La elicopter! strigă Johanson. 

Ziarista părea să fi încremenit. Apoi o luă la fugă. Alergau împre- 
ună spre elicopter. În spatele parbrizului din cockpit, Johanson îl văzu 
pe pilot verificând instrumentele. Dură o secundă, până când privirea 
bărbatului căzu pe cele două siluete care se grăbeau spre el. Se opri. 
Johanson îi făcu semn să coboare scara. Știa că pilotul nu poate vedea 
ce venea dinspre mare. Elicopterul avea cockpitul orientat spre uscat. 

Bărbatul se încruntă, apoi făcu un semn de încuviințare. Ușa se des- 
chise cu un fâsâit şi scara se lăsă în jos. 

Bubuitul se apropia. Se auzea de parcă întreaga lume de dincolo de 
insulă se pusese în mișcare. 

Și chiar așa şi era, gândi Johanson. 

La locul nepotrivit, în momentul nepotrivit. 

Rămase la capătul scării oscilând între groază şi fascinaţie, și pri- 
vind cum marea revenea, acoperind la loc câmpul noroios. Dumne- 
zeule, iși spuse, este atât de ireal! Pur și simplu nu-și are locul în 
timpurile noastre, nu este conceput pentru oamenii civilizaţi. Așa ceva 
vedeai în manualele de şcoală. Oricine ştia că meteoriţii, cutremurele, 
izbucnirile vulcanice și valurile inundaţiilor modificaseră timp de 
milioane de ani imaginea Pământului, dar parcă o înțelegere secretă 
făcuse ca asemenea evenimente să dispară odată cu începerea epocii 
tehnicii. 

- Johanson! 

Cineva îl împinse. Se dezlipi din loc şi începu să urce scara grăbit, 
urmat de Weaver. Elicopterul începuse să trepideze. Văzu uimirea din 
ochii pilotului şi strigă: 

- Porniţi elicopterul. Imediat! 

- Ce se aude? Ce se întâmplă aici? 

- Porneşte, ridică aparatul! 

- Nu pot să fac vrăji. Ce se întâmplă de fapt? Unde să plecăm? 

- Nu contează. Să ne ridicăm. 

Rotoarele porniră uruind. Bellul se desprinse de pământ clăti- 
nându-se şi urcă un metru, doi. Apoi curiozitatea pilotului îi învinse 
teama. Întoarse elicopterul cu o sută optzeci de grade, astfel încât acum 
puteau vedea marea. Pilotul se schimbă la față. 

- Blestemăţia dracului, îi ieşi din gură. 

- Acolo! Weaver arăta spre barăci. Acolo afară! 

Johanson întoarse capul. Din clădirea principală, cineva alerga spre 
ei. Un bărbat în blugi și tricou. Gura îi era larg deschisă. Fugea din 
răsputeri spre ei, vâslind din mâini. 

Johanson o privi pe Weaver uluit. 

- Credeam că... 

— Și eu. Weaver se uita îngrozită la silueta care se apropia. Trebuie 
să coborâm. Doamne, jur că n-am știut că Steven a rămas aici, credeam 
Că toţi... 


330 


ADÂNCURI 


Johanson scutură energic capul. 

- Nu o să reușească! 

- Nu-l putem lăsa aici! 

- Uitaţi-vă afară, la dracu”! Nu o să reuşească! Nu O să reuşim! 

Weaver îl împinse la o parte şi se înghesui spre ușă. Își pierdu echi- 
librul în momentul următor, când pilotul mişcă elicopterul lateral 
peste fâșia de nisip spre bărbatul care alerga. Aparatul începu să se 
rotească şi se cutremură nimerit de mai multe rafale consecutive de 
vânt. Pilotul înjură în gura mare. Îl pierdură din ochi, după care brusc 
ajunseră foarte aproape de bărbatul care alerga. 

- O să reuşească, strigă Weaver. Trebuie să coborâm! 

- Nu, şopti Johanson. 

Weaver nu îl auzea. Nu îl putea auzi. Chiar și zgomotul rotoare- 
lor se pierdea acum în tunetul mării care se apropia. Johanson ştiu că 
nu îl mai puteau salva pe cercetător, însă pierduseră timp prețios şi se 
îndoia că vor reuși și ei să scape. Se forță să-și ia ochii de la silueta care 
alerga și să privească în față. 

Valul era uriaș. Părea să aibă treizeci de metri înălțime, un perete 
vertical de apă verde care bubuia. Doar câteva sute de metri îl mai 
despărțeau de mal, însă se apropia cu viteza unui tren rapid, ceea ce 
însemna că le mai rămâneau câteva secunde până la coliziune. Era lim- 
pede că timpul nu le ajungea să-l urce la bord pe bărbat și să reuşească 
să scape de masele de apă care se năpusteau asupra lor. Totuşi, pilotul 
mai încercă o dată să aducă elicopterul destul de aproape de fugar. 
Spera poate ca omul să se salveze sărind prin ușa deschisă, să se prindă 
de una din tălpicile elicopterului, una din schemele pe care le vedeai 
tot timpul prin filme şi care acolo reuşea cu regularitate, dacă te chema 
Bruce Willis sau Pierce Brosnan. 

Cercetătorul se împiedică şi căzu. 

Asta a fost, își spuse Johanson. 

În faţa lor se lăsă întunericul. Nici nu se mai vedea cerul prin gea- 
murile din cockpit, nimic în afara frontului valului. Le umplea câmpul 
vizual în toate direcțiile, impingându- -se spre ei cu o viteză ameţitoare. 
Își rataseră şansa. Nu mai aveau nici o scăpare. O urcare pe verticală 
i-ar face să se izbească la jumătatea înălțimii cu gigantul. Dacă ar fi fugit 
spre uscat la mică distanţă deasupra solului ar fi economisit din timpul 
de urcare, însă apa tot i-ar fi ajuns din urmă. Tsunami era în orice caz 
mai rapid şi ei ar fi trebuit oricum să rotească întâi elicopterul. Iar 
secundele rămase nu mai ajungeau. 

Johanson se întrebă cum va putea suporta imaginea frontului ver- 
tical de apă, fără a-și pierde mințile. Apoi fu adus la realitate, atunci 
când pilotul făcu singura mișcare corectă, şi anume ducând elicopte- 
rul înapoi și în sus. Botul aparatului se lăsă în jos. Pentru o clipă, prin 
cockpit se văzu pământul, însă nu se prăbușşiră, ci se indepărtau 
într-un zbor ascendent executat cu spatele spre valul care se apropia. 
Elicopterul urlă de parcă motorul ar fi vrut să explodeze. Johanson 
n-ar fi crezut niciodată că un elicopter putea executa o asemenea 

manevră, poate că nici măcar pilotul nu crezuse asta, însă manevra 
funcţionă. 

Valul care se prăbuşea spumegă în urma lor ca un animal 
flămând. Mătura plaja. Munţi de spumă fugăriră aparatul în goana 
lui nebună. Tsumani urla și tropăia. În momentul următor, o lovi- 
tură cumplită scutură elicopterul şi Johanson fu azvârlit în peretele 
lateral, chiar lângă ușa deschisă. Apa il plesni peste față. Se lovi cu 
capul de bord și văzu fulgere roşii în fața ochilor. Degetele dibuiră 
o bucată de metal, o stinghie, şi se încleştară de ea. Îl săgetă o durere 
ascuţită. Nu ştia dacă vuietul îngrozitor din urechi venea tot de la 
val sau din capul lui, dacă urcau sau coborau. Singurul lui gând era 
că, în cele din urmă, valul care îi va spulbera tot îi prinsese și își 
aşteptă sfârșitul. 

Apoi privirea i se limpezi. Cabina era plină de apă pulverizată. 
Nori cenușii zdrenţuiți treceau pe deasupra elicopterului. 

Reuşiseră! 

Scăpaseră! Nu se prăbușiseră în tsunami, ci reușiseră, cu chiu, cu 
Vai, să treacă peste creastă. 

Elicopterul urcă mai departe descriind o curbă, astfel încât acum 
puteau vedea plaja de sub ei. Însă nu mai era nici o plajă. Acolo jos nu 
mai era nimic altceva în afară de un flux sălbatic care înainta cu viteză 
nedomolită, înghițind uscatul. Staţia, vehiculele și cercetătorul 
dispăruseră. Mult în dreapta, acolo unde începea plaja abruptă, arte- 
ziene de spumă sclipitoare explodau de stânci, țâșnind spre cer mult 
deasupra înălțimii de zbor a elicopterului, de parcă ar fi vrut să se 
împreuneze cu norii. 

Weaver se adună de pe jos. Căzuse peste bănci, în momentul în 
care şuvoiul de apă nimerise elicopterul. Se uita țintă afară, exclamând 
fără încetare: 

- Doamne Dumnezeule! 

Pilotul răcea. Chipul îi era galben precum ceara, maxilarele — încleştate. 

Dar reuşise! 

O luară în urma valului. Masele de apă înaintau mai repede decât 
elicopterul. Se văzu o ridicătură, iar fluxul țâșni peste ea și se revărsă 
spumegând pe câmpia din spatele ei, aproape fără să își frâneze viteza. 
Cu terenul plat de aici, avea să pătrundă pe uscat cale de kilometri 
întregi. Johanson văzu câmpia presărată cu pete albe şi își dădu seama 
că erau oi care fugeau într-o goană nebună, apoi dispărură și oile. 

Un oraş la malul mării, îşi spuse Johanson, ar fi fost şters de pe 
faţa pământului. 

Nu, greşit. Va fi şters. Şi nu doar unul. Aproape fiecare oraș de pe 
țărmurile mărilor nordice se va scufunda în vârtej. Tsunami-ul, indi- 
ferent unde s-a format, se propaga în acest moment sub formă de inel, 
după cum era natura undei de impulsuri. Furia sa distrugătoare avea 
să ajungă până în Norvegia, până în Olanda, Germania, Scoţia şi 
Islanda. Înţelese şocat ce catastrofă avea loc aici şi se încovrigă, de parcă 
cineva i-ar fi înfipt un fier înroşit în burtă. 

Îşi aminti cine se afla în Sveggesundet. 

Sveggesundet, Norvegia 


Nu puteai spune că frații Hauffen nu ar ști să poarte o conversaţie, 
gândi Lund. Dumnezeu ştie că făceau totul pentru a o convinge să 
rămână. Se aventurară chiar să declare că amândoi ar fi amanți mai 
buni decât Kare Sverdrup, împingându-se în timpul ăsta reciproc și 
făcându-şi cu ochiul unul altuia, iar Lund se văzu nevoită să mai bea 
un pahar înainte de a i se da voie să plece. 

Se uită la ceas. Dacă pleca acum, era punctuală la Fiskehuset. Peni- 
bil de punctuală, își spuse dintr-odată. Cine e atât de punctual e dispe- 
rat. O întârziere de câteva minute o va face probabil să arate mai 
sigură pe ea. 

Vacă proastă. 

Dar nu trebuia să alerge la Fiskehuset. 

Cei doi bătrâni insistară să primească o îmbrăţişare. Ea era femeia 
potrivită pentru Kare, se jurau amândoi, una care nu scuipă într-un 
lichior bun. Lund trebui să mai asculte o serie de complimente, 
glumițe și sfaturi bune până când unul din ei o conduse, în cele din 
urmă, afară din pivniţă. Îi deschise uşa casei, văzu ploaia care cădea 
pieziş şi hotărî că nu o putea lăsa să plece fără umbrelă. Degeaba 
încercă să-i explice că ea umbla din principiu fără umbrelă. Că făcea 
parte din meseria ei să iasă afară pe orice vreme. La fel de bine ar fi 
putut vorbi cu podelele. Bătrânul plecă să aducă o umbrelă. Urmă o 
nouă îmbrăţișare, apoi scăpă în sfârșit de cei doi şi se îndreptă prin 
ploaie înapoi spre restaurant, ținând în mâna dreaptă umbrela închisă. 

Nu arată bine, își spuse ea. 

Cerul devenise și mai negru, iar vântul se intensificase. Lund grăbi 
pasul. Nu își propusese adineaori să întârzie? Pur şi simplu nu poți face 
nimic cu încetinitorul, îşi spuse. Johanson are perfectă dreptate. 
Trăiești permanent la viteză maximă. 

Ei, şi ce? Aşa era ea şi, în plus, acum voia să ajungă cât mai repede 
la bărbatul pe care se hotărâse să îl iubească. 

De undeva se auzi un semnal slab. Lund se opri locului. Era tele- 
fonul ei mobil! O suna! La naiba, de când o fi sunând? Dintr-o suflare 
îşi trase în jos fermoarul jachetei și căută prin buzunare după telefon. 
Probabil că sunase de mai multe ori, însă în pivnița aia mai mult ca 
sigur că nu avusese semnal. 

Aici era. Îl smulse afară și răspunse, aşteptându-se să audă vocea 
lui Kare. 

- Tina? 

Lund se opri locului. 

- Sigur. O, este... este frumos din partea ta că mă suni, eu.. 

— Unde ai fost, fir-ar să fie? Încerc să dau de tine de nu ştiu Gnd: 

- Îmi pare rău, am.. 

- Unde eşti acum? 

- În Sveggesundet, răspunse ea ezitând. Vocea lui părea deformată 
și parcă vorbea pe fondul unui uruit puternic, însă mai era ceva. Ceva 

ce nu auzise până acum la el şi care îi făcea teamă. Merg pe plajă, este 
o porcărie de vreme, dar mă ştii pe mine... 

- Fugi! 

- Ce? 

- Pleacă de acolo! 

- Sigur. Mai ești în toate minţile? 

- Acum, imediat. Johanson vorbea fără întrerupere. Vorbele se 
prăvăleau asupra ei ca o ploaie, întrerupte din când în când de bubui- 
turi şi vâjâieli atmosferice, încât la 1 inceput crezu că se înșelase. În cele 
din urmă înţelese ce îi spunea Johanson, și pentru câteva clipe își simţi 
picioarele ca de gumă. 

- Nu ştiu unde este epicentrul, scânci vocea lui Johanson. Se pare 
că ajunge mai târziu la voi, dar oricum nu mai ai timp. Fugi de-acolo, 
pleacă, pentru numele lui Dumnezeu! 

Lund își aținti privirea pe mare. 

Furtuna mâna din urmă brizanţi înspumați. 

- Tina? strigă Johanson. 

- Eu... OK. Lund inspiră, pompându-și aer în plămâni. OK, OK! 

Aruncă umbrela şi începu să alerge. 

Putea distinge prin ploaie luminile restaurantului, galbene și îmbie- 
toare. Kare, își spuse. Trebuie să luăm o mașină, pe a ta sau pe a mea. 
Lăsase jeepul la cinci sute de metri deasupra restaurantului, însă Kare 
avea câteva locuri de parcare lângă Fiskehuset, și de obicei mașina lui 
era acolo. Încercă să-şi dea seama din alergare unde era parcată. Îşi 
ştergea cu furie ploaia care îi intra în ochi. Apoi își aduse aminte că 
parcarea pentru personal era de cealaltă parte a clădirii, parte care nu 
se vedea de aici şi începu să alerge şi mai repede. 

În urletul vântului şi trosnetul izbiturilor se amestecase un zgomot 
nou. Un fel de sorbit gălăgios. 

Lund întoarse capul, fără să se oprească. 

Se întâmpla ceva de neimaginat. Lund se împiedică și nu putu decât 
să stea locului, privind cum marea dispărea, de parcă ar fi scos cineva 
dopul. Cât vedeai cu ochii ieşise la iveală suprafaţa neagră, plină de 
crăpături a fundului mării. 

Marea părea că se retrage cu acceleratorul. 

Atunci auzi tunetul. 

Lund clipi şi își șterse din nou colțurile ochilor de apa de ploaie. 
Departe, la orizont, ceva difuz și imens se contura în furtună, căpătând 
încet formă. Crezu întâi că se ridică un nor şi mai negru. Însă frontul 
se apropia prea repede, iar marginea de sus era prea dreaptă. 

Lund făcu involuntar un pas în spate. 

Începu din nou să alerge. 

Fără maşină era pierdută, era clar. Abia în spatele așezării, înspre 
uscat, strada ducea la un teren mai înalt. Respiră adânc și uniform, 
pentru a-și stăpâni panica incipientă și simți adrenalina pătrunzându-i 
muşchii. Avea destulă forță să fugă la nesfârşit, dar nu îi folosea la 
nimic. Valul era oricum mai rapid. 

În faţa ei drumul se bifurca, cel din stânga ducea la restaurant, cel 
din dreapta era o scurtătură care ducea pe țărm în sus, spre parcarea 
publică în care lăsase jepul lui Johanson. Dacă ar fugi acum, ar reuşi 
să ajungă până la maşină. Apoi pe şosea în sus, peste deal, cu toată pute- 
rea motorului. Dar ce s-ar face Kare, dacă ea ar pleca? Ar fi pierdut. 
Nu, asta era imposibil, inimaginabil, nu putea să dispară pur şi simplu 
şi să-l lase aici. Nu voia să plece fără el. Cei doi bătrâni de la distilerie 
spuneau că plecase direct spre Fiskehuset. Bun, deci era acolo, stătea 
şi O aştepta pe ea, şi nu merita să fie părăsit acolo. Ez nu merita să mai 
fie singură. Nici un om nu merita așa ceva. 

Trecu pe lângă răscruce cu pași uriași, luând-o spre clădirea lumi- 
nată. Nu mai era mult până la Fiskehuset. Spera să îi găsească mașina 
acolo. 'Tunetul se apropia foarte repede, insă ea încercă să-l ignore și 
să nu se lase paralizată de frică. Și ea era rapidă. Va fi mai rapidă decât 
blestematul ăsta de val, viteza ei va ajunge pentru amândoi. 

Ușa de la terasa restaurantului zbură în lături. Cineva se repezi 
afară şi se opri locului, uitându-se spre mare. 

Era Kare. 

Lund începu să-l strige pe nume. Vocea ei se pierdu în urletul vân- 
tului şi în tunetul valului care se apropia. Sverdrup se uita ţintă la mare, 
fără nici o reacție. Nu se uită nici măcar în direcţia ei, oricât de dispe- 
rată l-ar fi strigat ea. 

Apoi o luă la fugă. 

Kare dispăru de cealaltă parte a casei. Lund gemu. Continua să fugă 
înspăimântată. În momentul următor, auzi slab tusea unui motor prin 
furtună. Câteva secunde mai târziu, mașina lui Kare apăru prin partea 
din spate a restaurantului şi se deplasă cu viteză mare în susul străzii, 
spre deal. 

Lund simţi că îi stă inima în loc. 

Nu putea face asta. Nu putea pleca fără ea. Trebuia, trebuia să 
o fi văzut! 

Nu o văzuse. 

Kare va scăpa. Poate. 

O cuprinse descurajarea. Alergă mai departe, de data asta nu spre 
restaurant, ci prin hăţiș şi printre pietre în sus spre parcare. După ce 
ratase bifurcația trebuia acum să traverseze o porțiune de teren stân- 
cos care o încetinea. Dar era singurul drum care îi mai rămăsese. Jeepul 
era ultima ei șansă. După câțiva metri ajunse la un grilaj de sârmă înalt 
de doi metri, care bloca drumul. Se agăţă de ochiuri şi se ridică. Dintr-o 
săritură se trezi de cealaltă parte. Pierduse iar secunde preţioase, în 
timpul cărora valul se tot apropia. În schimb, văzu prin perdelele de 
ploaie silueta neagră a jeepului, care era mai aproape decât crezuse ea, 
aproape că îl putea atinge. 

Fugi și mai repede. Stâncile se terminară, făcând loc câmpiei. Acum 
avea betonul parcării sub picioare. Mai bine! Și acolo era maşina. Mai 
erau poate o sută de metri. Mai puţin. Poate cincizeci. 

Patruzeci. 

Fugi, Tina! Fugi! 

Betonul se cutremură. În urechile Tinei, sângele urla și bubuia. 

Fugi! 

Își strecură mâna în buzunarul hainei şi apucă cheia. Tălpile cizme- 
lor băteau ritmul constant. Pe ultimii metri alunecă, dar nu conta, 
ajunsese, se izbi de mașină, repede să descuie! 

Simţi cum îi scapă cheia. 

Nu, se gândi, te rog nu. Asta nu. 

O căută cuprinsă de panică, învârtindu-se pe călcâie. O, Doamne, 
unde era blestemata aia de cheie, trebuia să fie aici undeva, te rog! 

Se făcu întuneric. 

Lund ridică încet capul şi văzu valul. 

Dintr-odată, nu se mai grăbi. Ştia că este prea târziu. Trăise o viață 
agitată și va muri repede. Spera, cel puţin, că totul se va termina 
repede. Uneori se întrebase cum este să mori, ce îţi trecea oare prin 
cap când realizai în mod definitiv că sosise momentul şi că nu îl puteai 
evita. Sunt aici, va spune moartea. Ai cinci secunde, gândește-te la 
ceva, azi suntem generoși şi, dacă vrei, poţi să îţi revezi întreaga viață, 
ai atâta timp! Nu era așa? Nu se spunea că, în mod uimitor, într-o 
maşină care se dă peste cap, de exemplu, în faţa unui proiectil, în 
cursul unei căderi mortale, îți vedeai întreaga viaţă, imagini din 
copilărie, prima dragoste, un fel de best of? Toţi spuneau că este așa, 
deci trebuia să fie adevărat. 

Dar singurul lucru pe care îl simţea Lund era teama că ar putea avea 
o moarte dureroasă. Și apoi simţea o anumită ruşine că trebuia să o 
sfârşească atât de deplorabil. Că dăduse greș. Asta fusese tot. Fără nici 
un Hollywood interior. Fără gânduri mari. Fără un sfârşit nobil. 

În fața ochilor ei, tsunami-ul lovi restaurantul lui Kare, îl făcu 
țăndări și trecu peste el. 

Zidul de apă ajunse la parcare. 

Câteva secunde mai târziu, năvălea în sus pe deal. 


Șelful continental 


Atunci când valul, extinzându-se, atinse țărmul din jur, lăsase în 
urma lui pe șelful continental distrugeri inimaginabile. 

O parte a platformelor de forare şi a staţiilor de pompare construite 
direct la marginea continentală dispăruseră în adâncuri odată cu coasta 
care se prăbușise. Mii de vieţi se stinseseră în decursul câtorva minute, 
și cu toate astea era doar o avanpremieră a ceea ce făcea tsunami-ul pe 
soclul continental. Ca la un accident de circulație, masele de apă care 
veneau din urmă se suprapuseră formând un front vertical care creştea 
cu cât terenul devenea mai neted. Fierăria platformelor de forare, con- 
struită tip schelă, se frângea sub impact ca nişte chibrite. În mai puţin 
de cincisprezece minute, se scufundară peste optzeci de platforme 
pentru că nu făceau față poverii. Nu înălțimea peretelui de apă le fusese 
fatală — insulele de forare din Marea Nordului erau proiectate astfel 
încât să poată trece pe sub ele un val de patruzeci de metri fără a le 

provoca pagube serioase, ceea ce statistic apărea doar o dată la o sută 
de ani —, ci conlucrarea mai multor factori. 

In valurile obișnuite, numite berbeci, fusese măsurată deja o presi- 
une de douăsprezece tone pe metru pătrat. Doar atât și era suficient să 
rupă barajele porturilor şi să le depună în centrul orașului, să învârtă 
prin aer vapoare mai mici și să despice în două cargoboturile mari și 
petrolierele. Toate astea le puteau face valurile provocate de vânt. 
Energia lor de impact se calcula altfel decât cea a tsunami-urilor. Se 
putea spune că impotriva unui tsunami, de aceeași mărime, chiar şi 
un astfel de berbec se comporta ca un mielușel. 

Un tsunami provocat de alunecare atingea pe șelful median înălțimi 
ale crestelor de până la douăzeci de metri, care mai încăpeau pe sub 
punțile platformelor. 

Dar cu atât mai distrugătoare era puterea cu care el se năpustea 
asupra stâlpilor de susţinere. 

Platformele petroliere, precum și vapoarele, şi tot ce era supus 
acţiunii îndelungate a mării trebuiau să facă față unei solicitări definite, 
exprimate în ani. Dacă se pornea de la ideea valului de patruzeci de 
metri pe care constructorii platformelor îl așteptau o dată la o sută de 
ani, atunci platforma era construită astfel încât să facă față valului. 
Urmând o logică nu tocmai demnă de încredere, platformele obțineau 
astfel o garanţie pentru o sută de ani. Din punct de vedere statistic, ele 
trebuiau să suporte acum timp de o sută de ani solicitările vântului şi 
ale mării. Asta nu însemna că ar fi putut suporta neincetat timp de o 
sută de ani valuri extreme. Era posibil să nu reziste nici unui singur 
val mare, pentru că doar în cazuri rare uzura era rezultatul valurilor 
monstruoase, fiind mult mai des o urmare a zgâlțâielilor provocate de 
valurile și de curenţii mai mici. Fiecare construcție tehnică avea un 
călcâi al lui Ahile, fără ca de obicei să se poată indica locul exact al aces- 
tuia. Dacă un asemenea loc trebuia să suporte în primii zece ani soli- 
citările planificate pentru cincizeci, atunci un val mijlociu putea 
deveni, într-adevăr, o problemă. 

Conform calculelor, problema abia dacă putea fi rezolvată. Valo- 
rile statistice medii, care erau luate în consideraţie pentru construcţiile 
marine, erau valabile doar în condiţii ideale, nu în cele reale. Soli- 
citările de valori medii puteau fi considerate parametri valabil: în 
birourile și în capetele constructorilor. Insă natura nu știa să facă 
media și nici nu se lua după statistici. Era, în schimb, o succesiune de 
stări de moment şi extreme incalculabile. Pe apă putea fi demonstrată 
existența unor valuri cu înălțime medie de zece metri, dar când te întâl- 
neai cu exemplarul de treizeci de metri care în statistici nici nu exista, 
atunci media nu te ajuta cu nimic și mureai. 

Când mătură prin peisajul turnurilor de oţel, tsunami-ul depăși 
într-o clipită granița de toleranţă a acestora. Grinzi rupte, îmbinări 
frânte, punți prăbuşite. In special pe partea britanică, unde se construi- 
seră cu prioritate schele din ţevi metalice, energia loviturii date de 
val distrusese aproape toate construcţiile sau le produsese pagube 
considerabile. 

Norvegia se specializase, cu ani în urmă, pe construcții de piloni 
din oţel armat. Aici tsunami-ul găsi o suprafață mai mică pe care să o 
atace. Chiar și așa, dezastrul nu fu cu mult mai mic pentru că valul 
azvârli cu încărcături uriașe în turnurile de extracție: cu vapoare. 

Teoretic, cele mai multe vapoare nu făceau faţă valurilor înalte de 
20 de metri produse de furtună. Rezistenţa chilei se orienta după o 
înălțime statistică a valurilor de 16,5 metri. Dar în practică, lucrurile 
stăteau diferit. Pe la mijlocul anilor 1990, valuri uriașe din nordul 
Scoției făcuseră o gaură de mărimea unei case în petrolierul de 3 000 
de tone Mimosa, dar vasul scăpase. În 2001, un concasor de 35 de metri 
fusese cât pe ce să scufunde vasul de croazieră MS Bremen în fața Afri- 
cii de Sud. În același an, Endeavour, un vapor lung de 90 de metri, 
căzuse, în dreptul insulelor Falkland, victimă unui fenomen pe care 
știința îl cunoștea sub numele de „Cele trei surori“: trei valuri, de câte 
30 de metri înălțime, care se succedau rapid. Endeavour fusese grav ava- 
riată, dar reușise să se salveze în port. 

Însă, de cele mai multe ori, nu se mai auzea nimic despre vapoa- 
rele care treceau prin întâlniri de genul acesta. Tocmai pentru că 
partea perfidă a acestor valurilor uriașe era așa-numita „gaură în 
ocean“: frontul valului împingea în faţa sa un jgheab adânc, o 
prăpastie, în care vasul se afunda, cu prora sau cu pupa înainte. Dacă 
valurile erau la distanţe destul de mari unele de altele, rămânea de 
regulă suficient timp pentru a reveni la suprafaţă și a urca pe cealaltă 
creastă de val. Însă în cazul valurilor de lungimi scurte, situația era 
alta. Vaporul se prăbușea în jgheab, iar valul venea prea repede peste 
el și nava intra astfel în peretele de apă care îl înghiţea și îl îngropa 
sub el. Dar chiar și atunci când un vapor reușea să iasă din jgheab și 
începea să urce, puteai doar să speri că valul nu va fi prea înalt sau 
prea abrupt. În multe cazuri era însă și una, și alta, extrem de abrupt 
și extrem de înalt. Se încerca imposibilul, și anume escaladarea unei 
suprafeţe verticale. Acesteia îi cădeau victime în special vasele mai 
MICI, atunci când valul era mai înalt decât lungimea vaporului, însă 
adesea nici uriaşii oceanelor nu reușeau să iasă din vale și să treacă de 
creastă. Valul le răsturna şi le scufunda imediat. 

Asemenea valuri uriașe care se năşteau din conlucrarea curentului 
cu vântul atingeau viteze de până la cincizeci de kilometri pe oră, rare- 
ori mai mult. Erau suficient de mari pentru a provoca o catastrofă, dar 
erau simple rățuște pe lângă frontul de 20 de metri al unui tsunami, 
care mătura în aceste minute șelful continental. 

Cele ma: multe șlepuri, petroliere şi bacuri care avuseseră ghinio- 
nul să se afle tocmai atunci în Marea Nordului se treziră aruncate ca 
niște jucării încoace și încolo. Unele se răsturnară, altele fură izbite 
de stâlpii de beton ai platformelor sau de geamandurile de încărcare de 
care erau ancorate. Loviturile erau prea puternice chiar și pentru stâl- 
pii din beton armat. Mulți dintre coloși începură să se prăbușească. 
Ce mai rămase în picioare nu scăpă însă de la distrugere, căci vapoa- 
rele încărcate, intrate în coliziune, explodară, trimițând nori uriaşi de 
foc până pe platforme. În reacţii în lanţ, peisaje întregi de turnuri 

de exploatare săriră în aer. Fragmente aprinse zburară pe distanţe de 
sute de metri. Isunami-ul smulse platformele ancorate pe fundul mării 
și le răsturnă. Toate astea se întâmplară în doar câteva minute, după 
ce valul circular se repezise din centrul alunecării submarine spre 
țărmurile din jur. 

Fiecare din aceste evenimente reprezenta coșmarul navigației pe 
mare şi în special al industriei offshore. Însă ceea ce se întâmpla în acea 
după-amiază în Marea Nordului era mai mult decât un coșmar izolat 
devenit realitate. 

Era apocalipsa. 


Coasta 


La opt minute după prăbușirea șelfului continental, tsunami-ul lovi 
stâncile insulelor Feroe. Patru minute mai târziu, ajunse la insulele 
Shetland și, după încă două minute, se izbi de țărmul Scoției și de 
cocoașa sud-vestică a Norvegiei. 

Pentru a inunda Norvegia în întregime era nevoie probabil de acea 
cometă despre care se presupunea că va provoca dispariţia omenirii, 
dacă se va prăbuși vreodată în mare. Ţara e un singur munte, împrej- 
muit de un țărm abrupt, a cărui margine superioară cu greu putea fi 
atinsă de vreun val. 

Insă Norvegia trăia din apă și pe apă, și cele mai importante orașe 
se aflau la nivelul mării, la poalele muntelui uriaș. Insule mici și joase 
le despărțeau de mare, dacă orașele nu se ridicau chiar pe aceste insule. 
Orașe-port ca Egersund, Haugesund și Sandnes în sud erau la fel de 
expuse valului care se apropia ca și Alesund și Kristiansund mai spre 
nord, precum și sute de alte localități mai mici de jur împrejur. 

Cel mai rău a fost lovit Stavanger. 

Dezvoltarea unui tsunami la atingerea țărmului depindea de mai 
mulți factori. Printre ei se numărau recifele, locurile de vărsare a râu- 
rilor în mare, munții subacvatici și bancurile de nisip, insulele din larg 
sau pur și simplu înclinația plajei. Toate acestea puteau diminua sau 
întări efectul valului. Stavanger, centrul industriei offshore norvegiene, 
orașul-cheie al comerțului și al navigaţiei, unul dintre cele mai vechi, 
frumoase și bogate orașe ale Norvegiei, se afla aproape neprotejat 
direct pe țărmul mării. Doar un șir de insulițe joase se întindea deasu- 
pra portului, legate intre ele prin poduri. Chiar înainte de venirea valu- 
lui, guvernul norvegian lansă un avertisment către oficialitățile 
orașului, avertisment difuzat imediat prin toate staţiile de radio și tele- 
viziune, şi prin internet, dar timpul rămas era ridicol de scurt. Nu se 
mai putea pune problema evacuării. În urma avertismentului, pe străzi 
izbucni o hărmălaie de nedescris. Nimeni nu-și putea imagina exact cu 
ce fel de ameninţare se confrunta orașul. Spre deosebire de statele de 
la Pacific, care trăiau de când lumea sub ameninţarea tsunami-ului, în 
zona Atlanticului, în Europa și la Mediterană nu existau centre de 
avertizare. În timp ce PTWS, Pacific Tsunami Warning System, cu 

sediul central în Hawaii, avea reprezentanţe în peste douăzeci de state 
din Pacific, adică în aproape toate naţiunile de pe coastă, din Alaska 
până în Japonia și din Australia până în Chile sau Peru, într-o ţară 
precum Norvegia nu se știa nimic despre tsunami. Și de aceea, ultimele 
minute înainte de sosirea valului au fost în Stavanger minute de nepu- 
tință îngrozită. 

Valul se năpusti asupra orașului, înainte ca să fi apucat cineva să se 
pună în siguranță. În timp ce rupea stâlpii podurilor de pe insulă, valul 
continua să crească. În imediata apropiere a orașului, tsunami-ul se 
desfășură pe întreaga sa înălțime de treizeci de metri, însă din cauza 
lungimii sale extreme nu se sparse imediat, ci se izbi vertical de 
intăriturile portului, rupse în bucăți debarcaderul și clădirile, năpus- 
uindu-se apoi spre centrul orașului. Orașul vechi, cu casele lui istorice 
de la sfârșitul secolului al XVII-lea și începutul secolului al XVIII-lea, 
deveni una cu pământul. În Vågen, vechiul bazin al portului, valul se 
acumulă, prăbușindu-se apoi asupra centrului orașului. În cea mai 
veche clădire din Stavanger, catedrala anglo-normandă, talazurile 
sparseră geamurile înainte de a nărui zidurile, luând cu sine și dărâmă- 
turile. Orice stătea în calea valului era măturat cu forța unui atac cu 
rachete. Nu doar apa distrugea orașul, ci şi nămolul care venea odată 
cu ea, pietrele grele de câteva tone, vapoarele și mașinile care loveau 
ca niște proiectile, 

Între timp, peretele vertical se transformase într-un munte mugi- 
tor de spumă. Tsunami-ul se rostogolea acum pe străzi cu viteză mai 
mică, însă haotic și turbulent. Spuma conţinea aer care se comprima 
la impact, producând o presiune de peste cincisprezece bari, suficient 
pentru a avaria chiar şi un tanc. Apa rupea copacii asemenea chibrite- 
lor. Aceștia luau și ei parte la bombardament. Nu trecuse nici un 
minut de când valul se lovise de primele diguri, şi toate instalațiile por- 
tului zăceau distruse, iar cartierele din spatele lui erau nimicite. În timp 
ce puhoaiele de apă goneau pe străzi, se auziră și primele explozii scu- 
turând orașul. 

Oamenii din Stavanger nu aveau nici cea mai mică șansă de scăpare. 
Cine încerca să fugă de peretele de apă care se ridicase brusc până la 
cer alerga degeaba. Marea majoritate a victimelor muriră în urma 
impactului, căci apa avea duritatea betonului. Nu simţea: nimic. Nici 
cei care, printr-o minune, supravieţuiră loviturii nu scăpară, ci se 
pomeniră izbiţi de case sau zdrobiţi între dărâmături. Paradoxal, nu 
se înecă aproape nimeni, cu excepţia celor care rămăseseră blocaţi în 
pivnițele care se inundau. Chiar și acolo, cei mai mulți fură ucişi de 
masa de apă care se revărsase peste ei ori se asfixiară în nămolul care 
pătrunsese odată cu apa. Cei care se înecau în cele din urmă aveau parte 
de o moarte groaznică, dar cel puțin rapidă. Abia dacă își dădeau seama 
ce li se întâmpla. Nemaifiind alimentate cu oxigen, trupurile celor 
sechestrați pluteau într-o apă rece, lipsită de lumină. Inima începea să 
bată neregulat, transporta mai puţin sânge și se oprea în cele din urmă, 
în timp ce metabolismul încetinea la extrem. Astfel, creierul mai trăia 

o vreme. Abia după zece până la douăzeci de minute se stingea şi 
ultima activitate electrică şi survenea moartea definitivă. 

După alte două minute, spuma mării ajunse și în suburbiile din Sta- 
vanger. Cu cât se întindea pe o suprafață mai mare, cu atât puhoiul clo- 
cotitor pierdea din adâncime. Viteza îi devenea tot mai mică. Apa 
AP Cea și țâșnea pe străzi, și cine nimerea înăuntru era fără „scăpare, 
în schimb cele mai multe case rezistau deocamdată presiunii. Însă cine 
se credea în siguranţă se bucura prea devreme. Pentru că tsunami-ul 
nu împrăștia groaza doar la venirea sa. 

Aproape că era și mai rău atunci când se retrăgea. 


Knut Olsen și familia sa avură parte de retragerea valului în Trond- 
heim, unde tsunami-ul ajunsese câteva minute mai târziu. Spre deose- 
bire de Stavanger, care se oferea ca pe farfurie, Trondheim era la 
adăpostul fiordului. Flancat de insulele mai mari și în plus despărțit 
de o limbă de pământ, fiordul pătrundea aproape patruzeci de kilo- 
metri în interiorul uscatului, înainte de a se deschide într-un bazin larg, 
pe a cărui margine estică se ridica orașul. Multe orașe și localităţi nor- 
vegiene se aflau pe marginea interioară sau la capătul fiordurilor, la 
nivelul apei. Dacă aruncai o privire pe hartă te gândeai, probabil, că 
nici puterea unui val de treizeci de metri nu era suficientă pentru a 
pune cu adevărat Trondheimul în pericol. 

Însă tocmai fiordurile se dovediră a fi capcane mortale. 

Când un tsunami ajungea în strâmtori și în golfuri de forma unei 
pâlnii, puhoaiele de apă nu mai erau stăvilite doar de jos, ci și din cele 
două laturi. Zeci de mii de tone de apă se înghesuiau printr-un canal 
îngust. Efectul era devastator. Fiordul Sogne, aflat la nord de munți, 
era lung și îngust, având drept albie pereţii abrupți de stâncă; acolo, 
înălțimea valurilor crescu din nou, în mod dramatic. Cele mai multe 
așezări de-a lungul acestui fiord se aflau deasupra stâncilor, pe platou. 
Apa stropea până sus la ele, fără a face însă stricăciuni mai mari. Nu 
aceeași era situaţia la capătul fiordului lung de aproape o sută de kilo- 
metri, unde mai multe orășele și sate se întindeau pe o peninsulă joasă. 
Valul le șterse de pe faţa pământului, fiind oprit doar de muntele 
abrupt. Apa mării lovi până la o înălțime de două sute de metri şi rase 
toate plantele întâlnite în cale, înainte ca masele de apă să se 
prăbușească și să se răspândească în râurile învecinate. 

Fiordul Trondheim era mai lat decât fiordul Sognef, iar pereţii săi, 
mai puţin înalți. În plus, era mai lat în spate, astfel încât valurile se 
puteau răsfira mai bine. Cu toate acestea, muntele de apă care ajunse 
la Trondheim mai era încă destul de înalt pentru a mătura portul și a 
distruge o parte a orașului vechi. Nidelva țâșni peste maluri și pătrunse 
în cartierele Bakklandet şi Mollenberg. Lavine de spumă năruiră casele 
vechi. În Kirkegata, aproape fiecare casă căzu victimă tăvălugului apei, 
inclusiv cea a lui Sigur Johanson. Fațada ei arătoasă fu spartă, lambriu- 
rile se făcură țăndări, tavanul se prăbuși. Dărâmăturile fură luare de 
ape, făcând acum parte din valul înspumat care-şi pierdu puterea și 

energia abia la zidurile clădirii NTNU, unde se opri în vârtejuri sălba- 
tice, începând să curgă inapoi. 

Familia Olsen locuia pe o stradă din spatele Kirkegate. Casa lor, 
făcută din lemn ca și cea a lui Johanson, ținu piept atacului. Tremura 
și se clătina. În locuință mobilele se răsturnau, vasele se spărgeau, iar 
podeaua din camera din față se înclină. Copiii intrară în panică. Olsen 
îi strigă soţiei să-i ducă în partea din spate a casei. În fond, nu ştia nici 
el cum era mai bine, dar se gândea că, dacă apa lovise casa din faţă, 
atunci poate că partea dinapoi a ei ar fi mai sigură. În timp ce familia 
se refugia într-acolo, el se aventură, cu răsuflarea tăiată, până la una din 
ferestrele din față, să vadă ce se întâmplă afară. Podeaua din lemn de 
sub picioarele sale se îndoi și mai tare și trosni puternic, dar nu se 
prăbuși. Olsen îşi încleştă degetele de rama ferestrei, hotărât să se 
repeadă imediat în spate, dacă s-ar îndrepta spre casă un al doilea val. 
Privi îngrozit orașul distrus, văzu copaci, mașini și oameni plutind în 
vârtejul apei, auzi țipete și tunetul produs de zidurile care se năruiau. 
Apoi aerul se cutremură de mai multe explozii și din port se ridicară 
nori de un negru roșcat. 

Era cea mai cumplită imagine pe care o văzuse vreodată. Cu 
toate acestea, depăși șocul la gândul că trebuia să-și protejeze familia. 
Orice s-ar mai fi întâmplat, important era ca soţia şi copiii lui 
să supravieţuiască. 

Și el la fel, dacă era posibil. 

Dar se părea că puhoaiele se opriseră. 

Olsen mai privi un timp afară, apoi se duse prudent spre partea din 
spate a casei. Fu imediat copleșit de întrebări. Privi în ochii mării de 
spaimă ai copiilor și ridică mâna liniștitor, cu toate că era și el înspăi- 
mântat. Le spuse să nu- -şi facă griji că, probabil, totul se sfârșise deja. 
Bineînțeles că nimic, dar absolut nimic nu era în ordine. Trebuia 
să iasă cumva din casă. Îi trecu prin minte să fugă peste acoperișuri 
până acolo unde apa nu ajunsese, Soția lui îi spuse că văzuse pesemne 
prea multe filme de Hitchcock. Îl întrebă cum își imagina treaba asta 
cu patru copii după ei. Olsen nu știu ce să spună. Femeia propuse să 
stea și să aștepte. Nu avea nici el altă idee mai bună, așa că îi dădu drep- 
tate și se duse inapoi la geam. 

De data asta, privind pe geam, observă că apele se retrăgeau. Puhoa- 
iele de apă se indreptau tot mai rapid spre fiord. 

Am supravieţuit, ÎŞI spuse., 

Se aplecă mai mult în față. În același moment, casa se zgâlțâi puter- 
nic. Olsen își ingropă degetele în ramă. Podeaua se făcu țăndări. Vru 
să sară Înapoi, însă acolo nu mai era nimic. În locul unde se aflase 
podeaua sufrageriei se căsca acum o gaură imensă. Ploaia pătrundea 
înăuntru. Olsen căzu în față. Întâi crezu că zburase pe geam afară. 
Apoi își dădu seama că toată partea din faţă a casei se desprinsese ase- 
menea unui carton prost lipit, iar acum se înclina spre apă. 

TȚipă din răsputeri. 

Oamenii din Hawaii, cei care trăiau cu acest monstru de generaţii 
întregi, știau foarte bine ce însemna o retragere. Masa apei care se 

retrăgea forma un efect de sucţiune care mătura înapoi în mare tot ce 
mai era în picioare sau încerca să se mai ţină pe picioare. Lua tot cu 
ea. Mureau acum oameni care supraviețuiseră primului act al catas- 
trofei, iar moartea lor era mult mai crudă decât cea provocată de valul 
ce se repezise asupra orașului. Însemna o luptă pentru supraviețuire 
fără șanse de izbândă în curentul sălbatic, înotatul împotriva forței de 
sucțiune neiertătoare, slăbirea treptată a forțelor. Mușchii paralizau. 
Obiectele care zburau în jur te loveau, oasele se rupeau. Ca măsură dis- 
perată de apărare te încleștai de ceva, erai smuls de acolo și pluteai mai 
departe prin mâl și dărâmături. 

Monstrul din adânc venit pe uscat să se hrănească își lua prada cu 
sine când se retrăgea. 

Când se prăbuşise fațada casei, Olsen nu știa nimic din toate astea 
însă înţelese totul într-o fracțiune de secundă, și de aceea ţipa. Tipa 
pentru viața lui. Ştia că va muri. În timp ce cădea, se auziră alte explo- 
zii din direcţia portului, când vapoarele dezmembrate și instalaţiile 
petroliere săriră în aer. Căzuse aproape tot sistemul electric din oraș, 
scurtcircuitele se succedau. Poate că va muri curentat în apă. 

Se gândi la familia lui. La copiii lui. La soția lui. 

Apoi gândul îl duse la Sigur Johanson și la teoriile lui ciudate, 
și simți cum îl cuprinde o furie teribilă. Johanson era de vină. Îi 
ascunsese ceva. Ceva care ar fi putut să-i salveze. Nenorocitul acela 
știuse ceva! 

Apoi nu se mai gândi la nimic. Doar atât: eşti mort. 

Zidul casei se prăbuși cu zgomot asurzitor peste un copac mare, 
care în mod uimitor stătea încă în picioare. Olsen fu proiectat cu capul 
înainte, ieșind prin rama ferestrei. Mâinile i se zbătură în gol, apoi se 
agăţară de ceva. Frunze și coajă de copac. Sub el văzu rostogolindu-se 
apa mocirloasă. Se încolăci de ramură, se balansă prin aer dând din 
picioare şi începu să se tragă în sus, de unde ploua peste el cu bucăți 
din frontonul casei, cu scânduri şi tencuială. Îl ratară doar cu puţin. 
Apa care gonea pe lângă el ducea cu ea bucăți mari din fațadă. Ce fusese 
odinioară partea de la stradă a casei sale se deforma, se spărgea și se 
prăbușea sub ochii lui. Cuprins de o panică nebună, Olsen încercă să 
ajungă mai aproape de trunchiul copacului. Lateral, sub el, se întindea 
o ramură mai groasă pe care o putu apuca. Poate va reuși să-și pună 
picioarele pe ea. Simţi cum copacul uriaș gemea și se clătina, și înaintă 
gâfâind, stând agăţat în mâini. 

Ultimele resturi din peretele casei se prăbușiră cu zgomot, luând 
cu sine în puhoaie frunze și crengi. Creanga lui Olsen fu străbătută de 
o smucitură. Degetele îi alunecară. Se trezi că atârna într-o singură 
mână. Se uită printre picioare şi simți cum îl lasă puterile. Dacă se 
prăbuşea acum, soarta îi era pecetluită. Întoarse capul cu greu și încercă 
să arunce o privire spre casa lui sau spre ceea ce mai rămăsese din ea. 

Te rog, spuse în gând. Nu-i lăsa să moară. 

Casa mai era în picioare. 

Apoi o văzu pe soţia lui. 

Se lăsase în genunchi și în mâini, se târâse până la margine și se uita 
spre el. Trăsăturile ei arătau o hotărâre dârză, de parcă ar fi fost gata 
să sară în momentul următor după el să-l ajute. Bineînțeles că nu îl 
putea ajuta în nici un fel, însă era acolo și îl striga pe nume. Vocea îi 
era hotărâtă şi aproape furioasă, de parcă ar fi spus să se pună odată în 
siguranță și să vină acasă unde era așteptat. 

Câteva momente, Olsen se mulțumi să o privească. 

Apoi se încordă. Întinse în sus mâna liberă și se prinse de creangă. 
Își înfipse degetele în lemn și începu să se împingă în față, până ajunse 
cu picioarele chiar deasupra crengii mai groase. Se lăsă încet pe ea. 
Avea acum un punct de sprijin. Stătea în picioare. Un tremur îi 
străbătu umerii. Își desprinse degetele, cuprinse trunchiul, simți povara 
copacului de a se menţine în mijlocul apelor, își apăsă fața de coajă și 
continuă să privească spre soţia lui. 

Dură la nesfârșit. Copacul rezistă, la fel și casa. 

După ce apa își duse tributul în mare, Olsen coborî tremurând în 
pustiul de dărâmături și nămol. Își ajută soția şi copiii să iasă din casă. 
Luară cu ei obiectele de strictă necesitate, cărți de credit, bani, acte și 
câteva amintiri personale adunate în grabă, vârâte în doi rucsaci. 
Mașina lui Olsen dispăruse undeva în puhoaie. Erau nevoiți să meargă 
pe jos, dar era mai bine decât să rămână pe loc. 

Părăsiră în tăcere strada distrusă, trecură de cealaltă parte a râului 
şi părăsiră Trondheimul. 


Catastrofă 


Valul continua să se răspândească. 

Inundă coasta estică a Marii Britanii și vestul danez. În dreptul 
orașelor Edinburgh și Copenhaga, șelful continental devenea extrem 
de plat. Pe neașteptate, acolo se înălța bancul de nisip din Marea Nor- 
dului, o relicvă din vremea când părți ale Mării Nordului mai erau încă 
uscat. Acest banc de nisip fusese mult timp o insulă pe care se înghe- 
suiseră numeroase animale, fugind din calea talazurilor ce creșteau 
necontenit, până când în final se înecară. Acum, bancul de nisip se afla 
la treisprezece metri sub nivelul mării, ajutând valul care se apropia să 
atingă o înălțime și mai mare. 

La sud de bancul de nisip, platformele se înșirau una după alta, în 
special de-a lungul coastei din estul Angliei și deasupra Belgiei și a 
Olandei. Valul se dezlănţui aici și mai tare decât în partea de nord, dar 
structura prăpăstioasă a şelfului continental cu bancurile lui de nisip, 
crăpături și creste îl mai stăviliră. Insulele Frisiene fură inundate în 
întregime, însă micșorară, la rândul lor, energia valului astfel încât 
Olanda, Belgia și Germania de Nord fură lovite cu putere redusă. 
Peretele de apă ajunse în cele din urmă la Haga şi la Amsterdam 
cu doar o sută de kilometri la oră și distruse părți mari din zonele 
aflate în apropierea mării. Hamburg și Bremen avură parte de 
inundaţii turbate. Erau situate mai în interiorul uscatului, în schimb, 

punctele de revărsare ale râurilor Elba şi Weser abia dacă erau pro- 
tejate de ceva. Tsunami-ul se prăvăli de-a lungul râurilor și inundă 
zona limitrofă înainte de a ajunge la orașele hanseatice. Chiar și în 
Londra, Tamisa se umflă pentru scurtă vreme, ieși din matcă și izbi 
vapoarele de poduri. 

Apele fluxului se năpustiră și în strâmtoarea Dover şi se mai făcură 
simțite și în Normandia și pe coasta bretonă. Doar Marea Baltică, 
impreună cu Copenhaga și Kiel, scăpă acestei catastrofe. Ce-i drept, 
apele învolburate ale mării ajunseră și aici, însă acolo unde Skagerrak 
şi Kattegat se uneau, tsunami-ul făcu un vârtej, prăbușindu-se în el 
însuși. În schimb, în nordul îndepărtat, valul lovi coasta Islandei, 
ajungând până în Groenlanda și Spitzbergen. 


Imediat după catastrofă, familia Olsen își căutase un teren mai ridi- 
cat. Mai târziu, Knut Olsen nu știu să spună de ce procedaseră astfel. 
Fusese ideea lui. Posibil să fi păstrat în memorie amintiri difuze din 
vreun film despre tsunami sau din vreun reportaj pe care îl citise 
cândva. Poate că fusese pur și simplu intuiţia. Însă fuga le salvase viața. 

Majoritatea oamenilor care supraviețuiau venirii și plecării unui 
tsunami mureau totuși. După primul val, se întorceau în casele Și 
satele lor, să vadă ce a mai rămas. Însă tsunami-urile se propagau în 
mai multe valuri consecutive. Din cauza lungimii extrem de mari a 
valurilor, următorul munte de apă venea abia atunci când credeai că 
a trecut deja catastrofa. 

La fel fu și de data aceasta. 

După mai bine de un sfert de oră, un al doilea val veni în goană, 
cu nimic mai slab decât primul și termină treaba începută de acesta. 
Un al treilea val, sosit douăzeci de minute mai târziu, fu doar pe 
jumătate mai mare, apoi veni al patrulea val și apoi nu se mai 
întâmplă nimic. 

In Germania, în Belgia și în Olanda măsurile pentru evacuare se 
împotmoliseră î încă de la început, cu toate că locuitorii de aici ar fi 
avut mai mult timp la dispoziţie. Însă aproape fiecare avea mașină și 
fiecare crezu că ar fi bine să o folosească pentru a fugi, ceea ce se 
dovedi a fi o idee proastă. La nici zece minute după avertizări, toate 
străzile fuseseră blocate fără speranță, până când ajunse valul, și 
le eliberă în felul său. La o oră după alunecarea platformei conti- 
nentale, industria offshore nord-europeană încetase să mai existe. 
Aproape toate oraşele de pe țărmurile învecinate erau distruse fie 
parțial, fie în totalitate. Sute de mii de oameni își pierduseră viața. 
Doar Islanda și Spitzenberg, oricum slab populate, scăpaseră fără 
victime omenești. 

Expediția comună a vaselor ZPorvaldson și Sonne demonstrase că 
viermii descompuneau hidraţi și în nord, până sus spre Tromsø. 
Coasta alunecase în sud. Efectele tsunami-ului nu permiteau deocam- 
dată căutarea unui răspuns la întrebarea dacă era de așteptat și colap- 
sul marginii nordice. Probabil că Gerhard Bohrmann ar fi găsit 
răspunsul la această întrebare. Dar nici măcar Bohrmann nu știa de 

unde porniseră lavinele. Și nici Jean-Jeacques Alban, care reușise 
să scoată Tþorvaldson suficient de mult în larg, punându-l astfel în 
siguranță, nu avea o idee clară asupra a ceea ce se întâmplase cu 
adevărat acolo jos. 


Deasupra mării și printre ruinele orașelor de pe țărm continuau să 
se audă explozii. Ţipetele și plânsetul supravieţuitorilor se amestecau 
cu uruitul elicopterelor, urletul sirenelor și anunţuri făcute prin mega- 
foane. Era o cacofonie a groazei, însă peste toată această gălăgie se 
lăsase o liniște de plumb. Liniştea morţii. 

Trecură trei ore până când și ultimul val se scurse înapoi în mare. 


Apoi platforma continentală nordică se surpă. 


PARTEA A DOUA 


CHATEAU DISASTER 


Din rapoartele anuale ale organizaţiilor pentru protecția 
mediului: 


În ciuda interdicției din 1994, deşeuri nucleare continuă să 
ajungă în mare. Scafandrii Greenpeace au depistat la gura de 
deversare a uzinei de prelucrare La Hague o radioactivitate 
de 17 milioane de ori mai mare decât în apele nepoluate. În 
apele norvegiene, algele și crabii sunt infectați cu substanța 
radioactivă Technetium. Militanţii din Norvegia au identificat 
ca sursă a radiaţiilor uzina de prelucrare Sellafield, o uzină bri- 
tanică îmbătrânită. În același timp, geologii americani vor să 
îngroape pe fundul mării deșeuri cu o radioactivate extrem de 
ridicată, lăsând recipientele radioactive să alunece printr-o țeavă 
lungă de un kilometru, pentru a le acoperi apoi cu sedimente. 


Începând din anul 1959, sovieticii au depozitat în Marea 
Arctică cantităţi imense de deșeuri nucleare, inclusiv reactoare 
defecte. Peste un milion de tone de arme chimice putrezesc pe 
fundul mării, la adâncimi de 500 până la 4 500 de metri. Deose- 
bit de periculoase sunt considerate recipientele cu gaze toxice 
care ruginesc lent și pe care Moscova le-a scufundat în 1947. În 
apele spaniole sunt depozitate sute de mii de recipiente cu 
deșeuri ușor radioactive provenite din medicină, cercetare și 
industrie. În Atlanticul Mijlociu, cercetătorii marini au demon- 
strat existența plutoniului provenit de la testele cu bomba 
atomică din Marea Sudului, la o adâncime de peste 4 000 de metri. 


Serviciul hidrografic numără 57 435 de epave în adâncurile 
oceanelor, printre care şi resturile mai multor submarine ato- 
mice americane și rusești. 


Pesticidul DDT periclitează organismele marine mai mult 
decât orice alte fiinţe. Prin intermediul curenților, acesta se 

răspândește la nivel global, concentrându-se în lanţurile trofice 
marine. În grăsimea caşaloţilor a fost constatată existenţa 
legăturilor chimice de polibrom, utilizate la calculatoare și la 
învelișul ignifug al televizoarelor. 90 la sută dintre peștii-sabie 
prinși sunt intoxicaţi cu mercur, 25 la sută şi cu PCB. În Marea 
Nordului, femelelor de gastropode le cresc penisuri. De vină ar 
putea fi tributilul, substanță conținută în vopseaua folosită 
pentru carena vaselor. 


Orice forare petrolieră contaminează fundul mării pe o rază 
de 20 de kilometri pătraţi. O treime din această suprafaţă este 
aproape lipsită de orice viaţă. 


Câmpurile electrice ale cablurilor din oceane împiedică 
somonii și ţiparii să se orienteze. lar smogul electric afectează 
creşterea larvelor. 


Înmulțirea algelor și moartea peştilor cresc dramatic în toată 
lumea. După ce Israelul a refuzat să semneze decizia de interzi- 
cere a deversării deşeurilor industriale în mare, numai firma 
Haifa a eliberat anual în mare până în 1999 nu mai puţin de 
60 000 de tone de deșeuri toxice: plumb, mercur, cadmiu, arse- 
nic și crom au fost duse de curenţi din Siria până în Cipru. 
Zilnic, fabricile din Golful Tunisiei pompează în mare până la 
12 800 de tone de gips fosfaric. 


Organizaţia Mondială pentru Alimentaţie FAO declară 
periclitate 70 până la 200 din cele mai importante specii de peşti. 
Concomitent, creşte numărul pescarilor. În 1970, erau 13 mili- 
oane, în 1997 sunt 30 de milioane. Efecte devastatoare au năvoa- 
dele de pe fundul mării, care se folosesc la prinderea ţiparilor 
de prund și a somonului de Alaska. Sisteme ecologice întregi 
sunt pur și simplu distruse. Mamiferele marine, peștii și păsările 
de pradă nu mai găsesc hrană. 


Bunker C, combustibilul cel mai folosit de vapoare, este 
curățat înainte de ardere de cenușă, metale grele și sedimente. 
Se produce astfel un deșeu vâscos, pe care mulți căpitani nu îl 
aruncă potrivit normelor, ci îl varsă pe furiș în mare. 


La 4 000 de metri adâncime în apele peruane, cercetătorii 
din Hamburg au simulat recoltarea la scară mare a bulgărilor 
de mangan. Vaporul lor a cărat în lung și în lat o grapă-plug pe 
o suprafaţă de peste 11 kilometri pătraţi. Au murit numeroase 
vietăți. Ani buni mai târziu, regiunea încă nu își revenise. 


Construcţiile de pe cheiurile Floridei au provocat pătrunde- 
rea de pământ în mare, care s-a așezat ca nisipul mișcător peste 

bancurile de corali. Astfel că, o mare parte a vieţuitoarelor din 
acea zonă au fost asfixiate. 


Cercetătorii marini au descoperit că anumite concentraţii de 
bioxid de carbon din atmosferă, cauzate de arderea progresivă 
a materiilor prime, împiedică formarea recifelor. Atunci când 
bioxidul de carbon se descompune, apa devine mai acidă. Fără 
a ţine cont de acest lucru, marile concerne energetice vor să 
pompeze pe viitor cantități uriașe de CO, direct în ocean, 


pentru a curăța atmosfera. 


10 mai 


Chateau Whistler, Canada 


Ştirea părăsi orașul Kiel cu 300 000 de kilometri pe secundă. 

Textul introdus de Erwin Suess în laptopul său de la Centrul de 
Cercetare Geomar, intrat în rețea sub forma unor date digitale, a fost 
transformat de o diodă cu laser în impulsuri luminoase. Începând din 
acest moment, țâșni cu o lungime de undă de 1,5 miimi de milimetru 
infraroșu printr-un cablu ultratransparent din fibră de sticlă, laolaltă 
cu milioane de alte convorbiri telefonice și pachete informaţionale. 
Fibra focaliza lumina pe un diametru dublu față de grosimea firului 
de păr şi o reflecta de la marginile exterioare spre interior pentru a 
nu o lăsa să scape. Undele se propagară cu mare rapiditate peste uscat 
până la țărm, gonind toți cei 50 de kilometri printr-un amplificator 
optic, până când fibra dispăru în mare, învelită într-o cămașă de 
cupru şi îimpachetată în mai multe rânduri de tuburi rigide și straturi 
izolatoare moi. 

Sub apă, cablul atingea grosimea unui braț bărbătesc. Se întindea 
pe fundul platformei continentale, fiind îngropat în pământ pentru a-l 
feri de ancore și de năvoadele pescarilor. TAT 14, cum era denumit în 
mod oficial, era unul din cablurile transatlantice care legau Europa de 
continentul american. El se număra printre cele mai performante 
cabluri din lume. Numai în Altanticul de Nord se găseau duzini întregi 
de astfel de cabluri. Sute de mii de kilometri de fibră de sticlă formau, 
in toată lumea, coloana vertebrală a epocii informatice. Trei sferturi 
din capacitatea lor deservea World Wide Web. Projekt Oxygen unea 
175 de ţări într-un fel de superinternet. Un alt sistem reunea opt fibre 
de sticlă cu o putere de transmitere de 3,2 terabiţi, echivalentul a 
48 de milioane de convorbiri telefonice purtate concomitent. Fibrele 
filigranate din adâncul oceanelor depășiseră de mult orice tehnică a 
sateliților. Globul pământesc era înfășurat într-o impletitură de sârme, 
prin care circulă în timp real „biţi“ și „bytes“ ai societății comu- 
nicaționale, telefoanele, imaginile video, muzica, e-mailurile. Nu 
sateliții, ci cablurile creau satul global. 


351 


FRANK SCHĂTZING 


Știrea lui Erwin Suess goni printre Scandinavia și Marea Britanie 
spre nord. Deasupra Scoției, TAT 14 o lua spre stânga. De partea cea- 
laltă a platformei continentale cablul ar fi trebuit să șerpuiască pe 
fundul mării la o adâncime mai mare, aici el nemaifiind îngropat, ci 
stând descoperit. 

Dar nu mai exista plaforma continentală și nu mai exista nici 
fundul mării. 

După nici 0,120 de secunde de la trimitere, trecând pe sub gigatone 
de noroi şi pietriș, ştirea din Kiel ajunse pe sub Insulele Feroe și se opri 
la capătul unui cablu zdrențuit. Invelitoarea robustă cu tuburile ei 
întărite și cu straturile flexibile din material sintetic era complet ruptă. 
Fibrele zdrenţuite transmiteau informația de unde luminoase sedimen- 
tului. Lavina nimerise cablul cu asemenea forță, încât capetele rupte 
se aflau acum la sute de kilometri distanţă unele de altele. TAT 14 
putea fi regăsit abia în bazinul islandez, o bucată nefolositoare de 
high-tech care, la sud de Terra Nova, ajungea din nou pe şelf, întin- 
zându-se pe marginea lui până la Boston. Abia acolo se conecta la 
cablurile de pe uscat. Autostrada datelor ajungea în cele din urmă peste 
Munţii Stâncoși și peste munții de pe coasta de vest a Canadei, direct 
în stațiile de conectare ale celebrului hotel de lux Chateau Whistler 
situat la poalele lui Blackcomb Mountain, unde fibra de sticlă trecea 
într-un cablu de cupru convențional. O fotodiodă inversa procesul și 
transforma impulsurile luminoase înapoi în impulsuri digitale. 

În alte împrejurări, și informaţia din Kiel ar fi fost digitalizată în 
același mod, pentru a apărea pe laptopul lui Gerhard Bohrmann sub 
formă de e-mail. Insă în condiţiile date, legătura lui Bohrmann fusese 
ruptă, la fel ca a milioane de oameni. La o săptămână după catastrofa 
din Europa de Nord, legăturile de internet şi de e-mail transatlantice 
erau întrerupte aproape în totalitate, iar contactele telefonice se reali- 
zau, atunci când aveai noroc, doar via satelit. 

Bohrmann stătea în sala mare a hotelului și privea ţintă spre ecran. 
Ştia că Suess intenţionase să-i trimită un document. Conţinea curbele 
de creștere ale populațiilor de viermi şi calcule privind ceea ce s-ar 
putea întâmpla în alte regiuni ale lumii în situații similare. De când 
depășiseră primul șoc, cei din Kiel lucrau ca nebunii la aceste calcule. 

Bohrmann înjură. Lumea, aparent atât de mică, devenise din nou 
mare, plină de spaţii insurmontabile. Dimineaţa li se spusese că vor 
putea primi e-mailurile prin satelit, însă nu era încă nici un semn. 
După cum se părea, mai erau legaţi şi acum de cablul distrus. 
Bohrmann ştia că statele-majore de criză se ocupau febril de construi- 
rea unor rețele independente, dar, cu toate acestea, internetul se 
prăbușea mereu. Presupuse că era vorba mai puţin de cauze tehnice, 
cât de capacitate. Sateliții militari lucrau impecabil, însă nici măcar 
armata americană nu plecase vreodată de la premisa că vor fi în situația 
de a compensa prin satelit întregul pod transatlantic din fibră de sticlă. 

Bohrmann se întinse după telefonul mobil pe care i-l pusese la dis- 
poziţie statul-major, formă numărul din Kiel prin satelit și aşteptă. 

După mai multe încercări avu în sfârşit legătura cu institutul și îl ceru 
pe Suess la telefon. 

- Nu am primit nimic, spuse Bohrmann. 

- Merita să încercăm. Vocea lui Suess se auzea clar, totuși pe 
Bohrmann îl irita întârzierea cu care îi răspundea. Nu se putea obişnui 
cu telefoanele prin satelit și gata. Semnalul trebuia să urce de la 
emițător 36 000 de kilometri și apoi să coboare aceeași distanță până 
la receptor. Vorbeai cu pauze și suprapuneri. 

— Nici la noi nu mai funcționează nimic. Din oră în oră e tot mai 
rău. În Norvegia nu ai cum ajunge, Scoţia tace mâlc, Danemarca mai 
există doar pe hartă. Şi să nu crezi că există vreun plan pentru soluții 
de urgenţă. 

- Păi, uite că noi vorbim la telefon, spuse Bohrmann. 

- Vorbim, pentru că ăia sunt americani. Tu profiți de avantajele 
militare ale unei puteri mondiale. În Europa, e altfel! Toţi vor să sune, 
toți se tem pentru că nu ştiu ce s-a întâmplat cu familiile și cu priete- 
nii lor. Avem un blocaj informaţional. Cele câteva rețele libere sunt 
ocupate de statele-majore de criză și de serviciile guvernamentale. 

- Deci ce facem? întrebă Bohrmann după un moment de nehotărăre. 

- Nu ştiu. Poate mai circulă Queen Elizabeth. Îţi ajung hârtiile în 
șase săptămâni, dacă trimiţi un călăreț pe țărm să le preia? 

Bohrmann râse chinuit. 

- Vorbesc serios, spuse. 

- Vorbind serios, trebuie să-ţi iei ceva de scris. Nu am ce să fac. 

- Am ceva de scris, oftă Bohrmann. 

În timp ce Bohrmann nota datele transmise de Suess, un grup în 
uniformă traversă sala hotelului prin spatele lui, îndreptându-se spre 
lifturi. Comandantul lor era un bărbat negru, înalt, cu figură de etio- 
pian. Purta însemnele de maior al armatei americane și o plăcuţă cu 
numele cu inscripția PEAK. 


Grupul intră într-unul din lifturi. Cei mai mulți coborâră la etajul 
al doilea și al treilea. Ceilalţi părăsiră liftul cu un etaj mai sus. 

Maiorul Salomon Peak rămase în urma tuturor. Continuă să urce, 
până ajunse la etajul al nouălea. Aici se aflau Gold Executive Suites, 
cele mai luxoase apartamente pe care le putea oferi acest Chateau cu 
550 de camere. Peak însuși ocupa un Junior Suite la etajul inferior. 
O simplă cameră obişnuită i-ar fi ajuns cu prisosinţă. Nu punea preţ 
pe nici un fel de lux, insă conducerea hotelului insistase ca statul- 
major să fie găzduit în cele mai bune încăperi ale lor. Mergând de-a 
lungul coridorului, cu zgomotul pașilor înăbușit de covorul gros de 
pe podea, revăzu în minte desfășurarea acţiunii planificate pentru 
după-amiază. Din sens invers veneau bărbaţi și femei în civil şi în uni- 
forme. Ușile stăteau deschise, dând la iveală apartamentele transfor- 
mate în birouri. Câteva secunde mai târziu, Peak ajunse la o ușă lată. 
Doi soldați îl salutară. Îi opri printr-un semn. Unul din soldați bătu 
la ușă și aşteptă răspuns dinăuntru, apoi o deschise energic, permi- 
țându-i maiorului să intre. 

- Cum merge? întrebă Judith Li. 

Ceruse să i se aducă sus o bandă de alergare de la Centrul de sănătate. 
Peak ştia că Li petrecea pe bandă mai mult timp decât în pat. De acolo 
privea la televizor, își citea corespondenţa, dicta note, rapoarte și dis- 
cursuri sistemului de recunoaștere vocală de pe laptopul ei, ducea con- 
versaţii la distanţă, informându-se asupra celor mai diferite lucruri sau 
pur și simplu medita. Și acum alerga. Părul negru era drept și lucios, 
susţinut de o bentiță. Purta o jachetă ușoară de trening și o pereche de 
pantaloni scurți și strâmțţi. Respirația îi era uniformă, în ciuda vitezei 
mari pe care o avea. Peak trebuia să-și amintească mereu că femeia de 
pe banda de alergare avea 48 de ani. Generalul Judith Li arăta ca o 
femeie bine antrenată de treizeci și ceva de ani. 

- Mulţumesc, răspunse Peak. Merge. 

Privi în jur. Apartamentul avea mărimea unei locuinţe de lux și 
era mobilat corespunzător. Elemente canadiene clasice, mult lemn și 
confort rustic, șemineu deschis se combinau cu eleganța franceză. La 
fereastră se afla un pian cu coadă. Nici locul lui nu era aici, ci într-o 
sală mare. Li pusese să-i fie adus, ca și banda de alergare. In partea 
stângă, un culoar curbat ducea spre dormitorul imens. Peak nu văzuse 
baia, însă auzise că dispunea de jacuzzi și de saună. 

Din punctul lui de vedere, singurul obiect util era banda de aler- 
gare neagră, greoaie, chiar dacă părea deplasată în spaţiul decorat cu 
atâta dăruire. Peak era de părere că luxul şi designul nu se potriveau 
cu milităria. Maiorul provenea dintr-o familie săracă. Nu intrase în 
armată pentru că ar fi demonstrat vreo înclinaţie artistică, ci pentru a 
scăpa de stradă care, în prea multe cazuri, era drumul spre închisoare. 
Perseverenţa și hărnicia necondiționată îi aduseseră în cele din urmă 
diploma de colegiu, deschizându-i calea spre cariera de ofițer. Biogra- 
fia lui servea multora ca exemplu, ceea ce nu schimba însă condiţiile 
originii sale. Continua să se simtă cel mai bine într-un cort sau într-un 
motel ieftin. 

- Am primit ultimele evaluări ale sateliților NOOA, spuse el cu 
privirea aţintită spre vale, prin ferestrele panoramice. Soarele strălucea 
deasupra cedrilor şi a pădurilor de brazi. Era frumos aici sus, însă Peak 
făcu abstracţie de frumuseţea locului. Pe el Îl interesau în primul rând 
următoarele ore. 

- Şi? 

- Am avut dreptate. 

- Există vreo asemănare? 

- Da, între zgomotele pe care le-a înregistrat URA și spectogramele 
neidentificate din 1997. 

- Bine, spuse Li afișând o expresie mulțumită. E foarte bine. 

- Nu știu dacă e bine. Este o pistă care încă nu explică nimic. 

- La ce te aștepți? Ca oceanul să ne explice ceva? Li apăsă pe tasta 
de oprire a benzii de alergare și sări de pe ea. De aceea organizăm tot 
circul ăsta, ca să aflăm. S-au adunat toți? 


- Suntem toţi. Ultimul tocmai a sosit. 
- Cine? 

- Biologul din Norvegia, care a descoperit viermii. Ar trebui să mă 
uit, se numește... 

- Sigur Johanson. Li intră în baie și se întoarse cu un prosop în 
jurul umerilor. E timpul să le înveți numele, Sal. Suntem 300 de 
oameni în hotel, dintre care 75 sunt oameni de ştiinţă, ar trebui să îi 
ştii şi în somn. 

- Vrei să-mi spui că ai memorat 300 de nume? 

- Memorez și 3 000, dacă trebuie. Așa că, dă-ţi silinţa. 

- Glumești, spuse Peak. 

- Vrei s-o demonstrez? 

- De ce nu? În compania lui Johanson se află o ziaristă britanică, 
de la care sperăm să culegem informaţii despre evenimentele de la 
cercul polar. Ştii și numele ei? 

- Karen Weaver, spuse Li frecându-și părul cu prosopul. Locuiește 
la Londra. Ziaristă, specialitatea studiul mării. Computerfreak. A fost 
pe un vapor în Marea Groenlandei. Vaporul s-a scufundat de puţin 
timp cu echipaj cu tot. Îi zâmbi lui Peak, dezvelindu-și dantura ca 
zăpada. Era bine dacă am fi avut și despre celelalte evenimente imagini 
așa de frumoase cum sunt cele cu scufundarea aia, am dreptate? 

— Așa este. Peak își permise un zâmbet. Vanderbilt e ca paralizat, 
de fiecare dată când vine vorba despre asta. 

- E de înţeles. CIA urăște situaţiile pe care nu le poate cataloga 
intr-un fel sau altul. Chiar, a apărut deja? 

- Este avizat. 

— Avizat? Cum adică? 

- E în elicopter. 

- Capacitatea de transport a aparatului nostru mă uimește de fie- 
care dată, Sal. Mie mi-ar transpira mâinile, dacă ar trebui să zbor cu 
porcul ăla gras. Dar nu contează. Anunţă-mă dacă mai ajunge vreun 
adevăr tulburător la Chateau Whistler, înainte să ne arătăm în 
fundul gol. 

Peak ezită. 

- Cum o să-i facem pe toți să-și țină gura? 

- Am discutat asta de o mie de ori. 

— Ştiu că am discutat de o mie de ori. De o mie de ori prea puţin. 
Aici sunt o grămadă de indivizi care nu ştiu nimic despre păstrarea 
unui secret. Toți au familii și prieteni. O să apară cete întregi de ziarişti 
să pună întrebări. 

- Nu e problema noastră. 

— Ar putea deveni problema noastră. 

- Atunci să-i primim în armată. Li își întinse brațele în lături. 
Atunci vor fi supuși legii marțiale. Cine deschide gura e împușcat. 

Peak înlemni. 

- A fost o glumă, Sal. Li îi flutură mâna prin faţa ochilor. Alo! 
O glumiţă. 

- Nu am dispoziţia necesară pentru glume, răspunse Peak. Știu 
foarte bine că lui Vanderbilt i-ar face mare plăcere să pună toată adu- 
narea sub incidenţa legii marţiale, dar asta e o chestie iluzorie. Cel 

puţin jumătate sunt străini, majoritatea europeni. De ei nu ne putem 
lua, chiar dacă își încalcă promisiunea. 

— Atunci să ne purtăm de parcă am putea. 

— Vrei să-i pui sub presiune? N-o să meargă. Nimeni nu a cooperat 
vreodată sub presiune. 

- Cine vorbeşte despre presiune? Dumnezeule, Sal, de unde scoţi 
toate problemele astea? Oamenii vor să ajute. Și își vor ține gura. Dacă, 
pe deasupra, mai cred şi că o să dea de belea dacă nu respectă acordul 
de confidenţialitate, cu atât mai bine. Credinţa te face puternic. 

Peak o privea sceptic. 

- Mai e ceva? 

- Nu. Cred că putem începe. 

- Bine. Ne vedem mai târziu. 


Peak plecă. 


Li privi în urma lui, gândindu-se amuzată cât de puţine ştia 
bărbatul ăsta despre oameni. Era un soldat de excepţie și un strateg de 
frunte, dar nu putea face deosebirea dintre oameni și mașini. Peak 
părea să creadă că undeva pe corpul omenesc trebuia să existe un câmp 
de programare pentru a fi absolut sigur că indicaţiile vor fi și execu- 
tate. Intr-o anumită măsură, aproape toți absolvenții de la West Point 
trăiau cu această falsă impresie. Academia militară americană de elită 
era cunoscută pentru instrucția nemiloasă ce se practica în spatele zidu- 
rilor ei, la capătul căreia nu se afla altceva decât supunere, o supunere 
necondiționată, obținută parcă prin apăsarea pe buton. Peak nu se 
inșela foarte tare făcându-și griji, însă în ceea ce privea psihologia de 
grup, era pe din afară. 

Li se gândi la Jack Vanderbilt. Era însărcinatul principal din partea 
CIA. Li nu îl agrea pentru că puțea și transpira, și avea o respirație urât 
mirositoare, dar făcea treabă bună. În timpul ultimelor săptămâni și 
in mod special după acel tsunami devastator care inundase Europa de 
Nord, departamentul lui Vanderbilt atinsese forma maximă. Oamenii 
săi aduseseră uimitor de multe clarificări evenimentelor. Ceea ce nu 
insemna că dețineau răspunsurile, însă catalogul întrebărilor era fără 
de cusur. 

Se gândi o clipă dacă ar trebui să facă un raport preliminar către 
Casa Albă. În fond, nu prea erau noutăți, atâta doar că președintelui 
îi plăcea să stea la povești cu Li pentru că îi admira inteligenţa. Li știa 
că acesta este adevărul, cu toate că nu comenta niciodată în public acest 
lucru. l-ar fi adus doar dezavantaje. Li era una dintre puţinele femei 
general americane, și în plus conta și pentru scăderea dramatică a 
mediei de vârstă a structurii de comandă. În ochii multor militari de 
rang înalt și a multor politicieni era suspectă doar din acest unic motiv. 
Relaţia ei confidențială cu cel mai puternic om din lume nu era tocmai 
de natură să însenineze această imagine, astfel încât Li îşi urmărea 
scopul cu toată prudenţa de care era în stare. Nu se băga niciodată în 
față. Nu făcea niciodată aluzii la natura relației ei cu președintele, la faptul 
că lui nu-i plăcea să descrii o problemă ca fiind complexă, deoarece 

complexitatea era străină gândirii sale, la faptul că ea era, de obicei, 

cea care îi explica, în cuvinte simple, lumea cea complicată. Că el, 
atunci când concepţiile ministrului Apărării sau cele ale agenţilor de 
securitate i se păreau prea opace, îi cerea părerea lui Li, care îi explica 
totodată şi poziția Departamentului de Stat. 

În nici o împrejurare Li nu și-ar fi permis să prezinte public 
adevărata origine a ideilor președintelui. Atunci când era întrebată, 
răspundea: „Președintele este de părere că... “ sau „Poziţia preşedinte- 
lui în această problemă este că... “ Nu interesa pe nimeni cum îl cul- 
turaliza ea pe stăpânul de la Casa Albă, cum îi lărgea granițele 
intelectuale și cum îl alimenta cu concepții și păreri. 

Cercul celor mai avizaţi știa oricum cum stăteau lucrurile. Să ţi se 
recunoască meritele la momentul potrivit, asta era important, așa cum 
in timpul Războiului din Golf din anul 1991, generalul Norman 
Schwarzkopf văzuse în ea un strateg extrem de inteligent, cu certe 
calități politice și tactice, care nu se lăsa intimidat de nimeni și de 
nimic. Pe atunci, Li avea deja un palmares impresionant: prima femeie 
care absolvise Academia West Point, diplomă în științele naturii, 
admisă la US Command and General Staff College și la National War 
College, doctoratul în politică și istorie la Dukes University. 
Schwarzkopf o luase pe Li sub protecţia sa, îngrijindu-se să fie invi- 
tată la seminarii și conferințe, unde putea întâlni oamenii potriviți. El 
insuși nefiind interesat de politică, Stormin? Norman îi netezi lui 
Judith Li calea spre lumea de graniță, acolo unde linia de demarcaţie 
dintre armată și politică se ștergea și unde cărțile de joc erau ameste- 
cate din nou. 

Ca prim pas, puternica protecţie îi aduse funcţia de comandant 
secund al Forţelor armate aliate din Europa Centrală. În scurt timp, 
Li ajunse foarte apreciată în cercurile diplomatice europene. În sfârşit 
își putea pune în valoare atât educaţia, studiile, cât și calităţile ei natu- 
rale. Tatăl american al lui Li provenea dintr-o familie de generali 
de vază și jucase un rol important în statul-major de la Casa Albă, 
inainte de a fi nevoit să se retragă din motive de sănătate. Mama ei, chi- 
nezoaică, era o violoncelistă strălucită a Operei din New York, cu 
numeroase înregistrări la activ. Ambii părinți aveau pretenţii ŞI mai 
mari de la singura lor fiică. Judith urmă cursuri de balet ȘI de patinaj 
artistic, studie pianul și violoncelul. ÎL însoți pe tatăl ei în călătoriile 
acestuia prin Europa și Asia, formându-și astfel de tânără o imagine 
despre diferenţele culturale. Particularităţile etnice și anumite aspecte 
istorice exercitau asupra ei un farmec irezistibil, astfel încât îi năucea 
pe toţi cu întrebările, puse de preferință în limba maternă a acestora. 
La doisprezece ani își perfecționase mandarina, limba mamei ei, la 
cincisprezece ani vorbea fluent germana, franceza, italiana și spaniola, 
la optsprezece ani putea să se facă înţeleasă în japoneză și coreeană. 
Părinţii îi supravegheau cu neobosită severitate manierele, îmbră- 
cămintea și respectarea regulilor de societate, în timp ce în alte aspecte 
demonstrau o toleranţă aproape incredibilă. Principiile presbiteriene 

ale tatălui şi filosofia budistă a mamei duceau o căsnicie la fel de armo- 
nioasă Ca ȘI €i înșiși. 

Însă cel mai uimitor lucru era că, la căsătorie, tatăl se hotărâse să 
preia numele soţiei sale, ceea ce însemnase începutul unei lupte de 
durată împotriva autorităţilor. Acest gest făcut de hatârul femeii pe 
care o iubea și care își părăsise ţara din dragoste pentru el o umplu pe 
Li de o admirație arzătoare pentru tatăl ei. Era un bărbat al contraste- 
lor, cu concepţii parțial liberale, parțial republicane ultraconservato- 
are, care fiecare în sine trecea drept neclintită. Probabil că unul cu mai 
puţină tărie de caracter ar fi fost distrus de ambiția acestei familii de a 
excela în toate disciplinele. Însă fata înflori de-a dreptul, sări peste două 
clase la școală, absolvi facultatea cu rezultate excepţionale și își cultivă 
convingerea că va putea deveni orice va dori, chiar și preşedinte al Sta- 
telor Unite ale Americii. 

La mijlocul anilor 1990, i s-a oferit poziţia de şef adjunct al statu- 
lui-major pentru operaţii și angajarea forțelor militare în Departamen- 
tul Apărării şi totodată o docenţă pentru istorie la West Point. La 
Departamentul Apărării se purtară negocieri in ceea ce o privea. In 
plus, anumite cercuri inregistrară interesul ei crescut pentru politică. 
Un singur lucru îi mai lipsea pentru a avea succesul militar râvnit. Pen- 
tagonul punea accent pe experienţa în luptă, inainte de a deschide 
drumul cuiva spre posturi administrative mai înalte, iar Li își dori din 
răsputeri o drăguță de criză globală. Nu trebui să aştepte mult. În 1999, 
deveni comandant adjunct în conflictul din Kosovo, înscriindu-și 
numele pentru totdeauna în cartea eroilor. 

După întoarcerea acasă, primi funcţia de general comandant în 
Fort Lewis și fu admisă în statul-major de siguranță al președintelui, 
după ce îl impresionase profund pe acesta cu memoriul ei despre sigu- 
ranța naţională. În memoriu, Li adopta o poziţie dură, ideile ei fiind 
chiar mai lipsite de compromisuri decât cele ale administrației repu- 
blicane. Dar ea gândea în primul rând patriotic. Cu toată deschiderea 
ei spre lume, Li era într-adevăr de părere că nu există o țară mai bună 
şi mai dreaptă decât Statele Unite ale Americii și în acest spirit răspun- 
sese la o serie de Întrebări acute. 

Dintr-odată se află în centrul puterii. 

Li, perfecţionista cu sânge rece, cunoștea mult prea bine animalul 
care stătea la pândă în ea, emotivitatea fierbinte, de nestăpânit, care 
deocamdată îi putea fi utilă, dar la fel de bine și periculoasă, î in funcție 
de ce va face în continuare. În aceste condiţii, trebuia să-şi refuze orice 
acces de vanitate și de evidenţiere excesivă a capacităților ei. Era sufi- 
cient ca în unele seri la Casa Albă să schimbe uniforma cu rochia de 
seară fără bretele și să le cânte ascultătorilor vrăjiți din Chopin, 
Brahms sau Schubert. Era destul că ştia să îl conducă pe președinte 
peste parchetul de dans până când acesta simţea că zboară ca Fred 
Astaire, că știa să cânte pentru familia lui și pentru vechii prieteni repu- 
blicani cântece de pe vremea întemeietorilor. Partea asta a scenariului 
îi aparținea în întregime. Cultiva cu abilitate relaţii personale strânse, 
impărtășea entuziasmul ministrului Apărării pentru baseball și pe cel 

al ministrului de Externe pentru istoria europeană, primea tot mai des 
invitaţii private și petrecea weekenduri intregi la ranchul prezidențial. 

Privită din afară, Li rămăsese modestă. Părerile personale asupra 
problemelor politice şi le păstra pentru ea. Jongla între armată și poli- 
tică și apărea ca o persoană cultivată, șarmantă și sigură pe sine, mereu 
corect îmbrăcată, dar niciodată ţeapănă sau înfumurată. Se specula că 
ar fi avut relaţii cu bărbaţi influenți, ceea ce nu era adevărat. Li ignora 
bârfele cu suveranitatea ei obişnuită. Nici o întrebare nu reușea să-i 
tulbure calmul. Servea ziariştilor, deputaților și subalternilor un amal- 
gam de certitudini și convingeri ușor de digerat, era mereu extrem 
de bine organizată și pregătită, avea stocate cantități enorme de infor- 
mații pe care le organiza în fișiere reducându-le la formule clare, uşor 
de mânuit. 

Cu toate că nu avea nici cea mai mică idee despre cele ce se petre- 
ceau în ocean, reuși și de această dată să-i ofere președintelui o ima- 
gine clară a situaţiei. Reduse voluminosul dosar al CIA la doar câteva 
puncte importante. Ca urmare, Li se afla acum în Chateau Whistler și 
știa cu exactitate ce însemna acest lucru. 

Era ultimul pas, cel decisiv, pe care îl avea de făcut. 

Poate că totuși era bine să-l sune pe președinte. Doar așa. Lui îi 
făcea plăcere chestia asta. Putea să-i spună că oamenii de știință şi 
experţii ajunseseră cu toții, ceea ce însemna că dăduseră curs invitației 
informale a Statelor Unite, deși Dumnezeu ştie că aveau destul de 
lucru și acasă. Sau că NOAA găsiseră asemănări intre zgomotele nei- 
dentificate. Președintelui îi plăceau chestiile astea, suna a „Domnule, 
am făcut progrese“. Bineînţeles că nu era de aștaptat ca el să știe ce 
inseamnă bloop şi 4psweep şi motivul pentru care NOAA credea că a 
descifrat originea lui slowdown. Toate astea erau amănunte, care însă 
nici nu erau necesare. Câteva cuvinte pline de incredere referitoare la 
legătura prin satelit care garanta siguranţa, și președintele avea să fie 
fericit, iar când era fericit, era util. 

Se hotări să-l sune. 


Nouă etaje mai jos, Anawak observă un bărbat arătos cu păr gri- 
zonat și cu barbă. Traversa parcarea din față, indreptându-se spre 
hotel. Îl î însoțea o femeie mică cu umeri lați și arsă de soare, îmbrăcată 
cu blugi și cu o geacă de piele. Anawak ii dădu vreo douăzeci și ceva 
de ani, spre treizeci. Buclele castanii îi cădeau pe umeri și pe spate. 
Ambii aveau bagaje, preluate imediat de personalul hotelului. Femeia 
vorbi scurt cu bărbosul, privi în jur și îşi fixă pentru câteva clipe pri- 
virea asupra lui Anawak. Apoi işi dădu la o parte buclele de pe frunte 
şi dispăru în holul hotelului. 

Anawak rămase cu ochii pironiți asupra locului în care tocmai o 
văzuse. Apoi își dădu capul pe spate, ridică mâna, ferindu-și ochii de 
soarele pieziș și lăsă privirea să-i circule de-a lungul fațadei neoclasice 
a Chateau-ului. 

Hotelul de lux era situat în mijlocul visului pe care fiecare îl avea 
odată și odată despre Canada. Dacă o luai pe autostrada 99 de-a lungul 

lui Horseshoe Bay, ajungeai din Vancouver în munți şi acolo găseai 
uriașul hotel ascuns de pădurile ce urcau lin, încoronat de munţii 
uriași, ale căror vârfuri străluceau în alb pur chiar și în lunile de vară. 
Masivele Blackcomb și Whisler treceau drept una dintre cele mai fru- 
moase zone pentru schiat de pe pământ. Acum, în mai, oaspeţii veneau 
in special pentru golf sau pentru drumeţii. De jur-imprejur se întin- 
deau lacuri tăcute. Puteai: explora zona cu mountainbike-ul sau puteai 
zbura cu elicopterul spre zăpezile veșnice. Chateau-ul însuşi dispunea 
de câteva restaurante de excepție și oferea toate facilitățile imaginabile. 

Orice te-ai fi așteptat să întâlneşti în acest loc rupt de lume. Cu 
excepția unei duzini de elicoptere militare. 

Anawak era aici de două zile. Dăduse o mână de ajutor la 
pregătirile pentru prezentarea lui Li, impreună cu Ford, care de 
douăzeci şi patru de ore zbura intre acvariul din Vancouver, Nanaimo 
și Chateau adunând materialele, evaluând datele şi centralizând ulti- 
mele rezultate. Îl durea încă genunchiul, dar nu mai șchiopăta. Aerul 
curat de munte îi limpezise parcă și gândurile, iar descurajarea ce-l 
cuprinsese după prăbușirea avionului făcuse loc nevoii imperioase de 
a trece la fapte. 

Se intâmplaseră atât de multe în ultimul timp, încât arestarea lui 
de către patrula militară i se părea ceva foarte îndepărtat. Cu toate aces- 
tea, nu trecuseră mai mult de două săptămâni de când o întâlnise pe 
Li, în împrejurări stingheritoare, după cum era nevoit să recunoască. 
Ea se amuzase de diletantismul acțiunii lui nocturne pentru că în mod 
cert fusese observat de când se afla încă în mașină, mergând de-a lungul 
docurilor. Îl ţinuseră sub observaţie o vreme, să vadă ce avea de gând. 
Atunci interveniseră, iar Anawak se simțise ca omul ăla din zicală, care 
n-a mai revenit la suprafață. 

Dar el revenise. Acum nu îşi mai arunca rezultatele cercetărilor în 
gaura neagră, ci stătea el însuși în mijlocul acesteia, la fel ca și Ford, 
iar mai nou și Oliviera. Și cu Clive Roberts de la Inglewood avea voie 
să discute din nou, acesta fiind primul care își exprimase regretul cu 
privire la tăcerea care i se impusese de sus. Legat cu botniţa lui Li, 
fusese nevoit să se facă invizibil, și de câteva ori fusese chiar lângă tele- 
fon, în timp ce secretara îi dădea papucii lui Anawak. 

Prezentarea era bună. Deocamdată, Anawak nu putea decât să 
aștepte. Așa că se duse să joace tenis — în timp ce lumea se prăbușea în 
haos și Europa se scufunda sub munţi de apă - pentru a vedea cum i se 
comportă genunchiul la efort. Partenerul lui era un francez micuţ, cu 
sprâncene stufoase şi nas imens. Se numea Bernard Roche, un bacte- 
riolog care sosise de la Lyoni în seara precedentă. În timp ce America 
se lupta cu cele mai mari animale ale planetei, Roche ducea o luptă apa- 
rent lipsită de șanse de izbândă cu cele mai mici. 

Anawak se uită la ceas. Întâlnirea era programată peste o jumătate 
de oră. Hotelul fusese închis pentru public și ocupat de guvern, părând 
populat ca în plin sezon. Cu siguranţă că, între timp, se adunaseră 
câteva sute de oameni. Mai mult de jumătate dintre ei ţineau într-un 
fel sau altul de United States Intelligence Community. Cei mai mulți 

erau colaboratori ai CIA, care transformaseră rapid Chateau-ul într-o 
centrală de comando. Sosise un întreg departament de la NSA, cel mai 
mare serviciu secret al Americii, cu competenţe în toate genurile de 
explicații privind electronica, siguranţa datelor şi criptografie. NSA 
ocupa etajul al patrulea. Etajul cinci fusese luat în stăpânire de colabo- 
ratorii Departamentului Apărării al SUA şi de cei ai Serviciilor Secrete 
canadiene. Deasupra lor se cazaseră reprezentanţii SIS, din Marea Bri- 
tanie și de la Security Service, plus delegaţia armatei germane şi cea a 
Serviciului Secret german. Din partea Franţei venise o delegaţie de la 
Direction de la Surveillance du Territoire și, de asemenea, era prezent 
serviciul de contraspionaj militar al Suediei, iar din Finlanda venise 
Pääesikunnan tiedusteluosasto. Era o întâlnire fără precedent a servi- 
ciilor secrete, o bătălie umană și materială fără egal, cu scopul de a res- 
tabili înţelegerea lumii. 

Anawak își masă piciorul. 

Simţea iar nişte împunsături dureroase. Nu ar fi trebuit să joace 
tenis. O umbră trecu pe deasupra lui. Încă un elicopter militar cu nasul 
coborât pentru aterizare. Anawak privi aparatul puternic apropi- 
indu-se de sol, se ridică şi intră. 

Peste tot umblau oameni. Totul se desfăşura în pas de paradă, alert 
şi totuși fără grabă, un balet al râvnei sub acoperișul ca o cupolă de 
biserică al halei. Jumătate dintre cei prezenți păreau să vorbească fără 
incetare la telefon. Ceilalți ocupaseră cu laptopurile lor colțurile 
comode de sub stâlpii din piatră naturală care despărțeau nava centrală 
a halei de cele laterale, scriau sau priveau concentrați în monitoarele 
lor. Anawak încercă să nu se lovească de nimeni și se duse la barul de 
alături, la Ford și Oliviera. Se aflau în compania unui bărbat înalt, 
cu mustață și privire tristă. 

- Leon Anawak, Gerhard Bohrmann, îi prezentă Ford. Nu-i scu- 
tura lui Gerhard mâna prea tare, că îi pică. 

- De la tenis? întrebă Anawak. 

- De la pix. Bohrmann zâmbi cu acreală. O oră întreagă am tot 
scris ceea ce acum două săptămâni puteam obţine cu un clic de mouse. 
Te face să te simţi ca în Evul Mediu. 

- Credeam că toate astea se fac prin satelit. 

— Sateliții sunt suprasolicitaţi, observă Ford. 

- De mâine va fi totul în regulă. Oliviera luă o gură din ceașca de 
ceai. Tocmai am auzit că au eliberat o rețea pentru hotel. 

- În Kiel nu suntem suficient de pregătiţi pentru a lucra cu sateli- 
tul, spuse Bohrmann sumbru. 

- Nimeni nu este pregătit pentru ce se întâmplă acum, răspunse 
Anawak comandându-și o apă. De când sunteți aici? 

- De alaltăieri. Am lucrat la prezentare. 

— Și eu la fel. Ciudat. Ar fi trebuit să ne întâlnim până acum. 

- Nu neapărat, clătină Bohrmann din cap. Hotelul ăsta e ca o roată 
de caşcaval, plin de ganguri. Care e specialitatea dumneavoastră? 

- Mamiferele marine. Studiul inteligenţei. 


361 


FRANK SCHĂTZING 


- Leon are la activ câteva întâlniri neplăcute cu balenele cu cocoașă, 
observă Oliviera. Se pare că îi poartă pică pentru faptul că tot incearcă 
să se uite în capetele lor... O, fiți atenţi! Ce caută ăsta aici? 

Amândoi întoarseră capul. De la bar se putea vedea sala. Un bărbat 
se îndrepta spre ascensoare. Anawak îl recunoscu. Sosise nu de mult 
însoţit de femeia cu bucle castanii. 

- Cine ar trebui să fie ăsta? întrebă Ford incruntându-se. 

- Voi nu mergeţi la filme? Oliviera scutură din cap. E actorul ăla 
german. Cum îl chema? Scholl... nu, Schell. Este Maximilian Schell! 
Arată super, nu credeţi? Mai bine decât pe ecran. 

- Calmează-te, zise Ford. Ce să facă un actor aici? 

— Ar putea avea dreptate Sue, spuse Anawak. Nu el a jucat în filmul 
ăla cu catastrofa? Deep Impact! Pământul e lovit de un meteorit și... 

- Cu toții jucăm într-un film cu catastrofe, îl întrerupse Ford. Să 
nu spui că încă nu ţi-ai dat seama de asta. 

- Înseamnă că acum trebuie să-l aşteptăm pe Bruce Willis? 

Oliviera își dădu ochii peste cap. 

- E el sau nu e el? 

- Nu vă pierdeţi timpul cerându-i autografe, îi răspunse Bohrmann 
zâmbind. Nu este Maximilian Schell. 

- Nu? 

Oliviera păru dezamăgită. ` 

- Nu. Se numeşte Sigur Johanson. E norvegian. Ar putea să vă 
spună câte ceva despre ce s-a întâmplat în Marea Nordului. Eu, el și 
câțiva oameni din Kiel, plus câţiva de la Statoil... Bohrmann privi în 
urma bărbatului și chipul i se intunecă iar. Dar cel mai bine ar fi să nu 
îi puneţi întrebări, până nu începe el singur să povestească. Locuia 
in Trondheim și nu prea a mai rămas mare lucru din orașul ăla. Și-a 
pierdut casa. 

Asta era crunta realitate. Dovada că imaginile de la televizor erau 
reale. Anawak își bău apa în tăcere. 

- OK. Ford se uită la ceas. Am stat destul pe aici. Să mergem din- 
colo, să auzim ce au de povestit. 


Chateau dispunea de mai multe săli de conferință. Li alesese o 
incăpere de mărime mijlocie, aproape prea mică pentru grupul de 
agenţi secreţi, reprezentanți ai statelor și oameni de știință care urmau 
să ia parte la prezentare. Ştia din experienţă că oamenii care stăteau 
înghesuiți sau se luau de păr, sau dezvoltau un puternic sentiment de 
solidaritate. În nici un caz nu aveau ocazia să se ţină la distanţă, nici 
faţă de ceilalți, nici faţă de tema dată. 

Ordinea locurilor corespundea acestei teorii. Toţi cei de față erau 
amestecați, neţinându-se seama de naționalitatea lor sau de domeniul 
in care erau specializaţi. Fiecare loc dispunea de o măsuţă proprie cu 
blocnotes şi cu laptop. Partea vizuală a prezentării avea loc pe un ecran 
de trei metri pe cinci cu boxe, în power point. In mijlocul atmosferei 
confortabile și plăcute create de mobilierul stil Biedermeier, tehnica 
de ultimă oră adunată acolo părea străină şi prozaică. 

Primul apăru Peak şi se aşeză pe unul din scaunele rezervate vor- 
bitorilor. Fu urmat de un bărbat rotofei, într-un costum mototolit. La 
subsuorile hainei se vedeau nişte pete intunecate. Părul rar, de un 
blond spălăcit, îi acoperea în şuvițe capul rotund. Îi intinse mâna 
dreaptă lui Li, gâfâind. Cele cinci degete îi stăteau răsfirate ca niște 
baloane mici, umflate la maximum. 

- Bună, Suzie Wong, spuse bărbatul. 

Li îi întinse mâna lui Vanderbilt, rezistând impulsului de a se şterge 
imediat pe pantaloni. 

- Jack. Mă bucur să vă văd. 

- Oricând. Vanderbilt rânji. Să le oferiţi un spectacol pe cinste, 
baby. Dacă nu aplaudă nimeni, puteți face și striptease. Uralele mele 
vă sunt asigurate. 

Îşi şterse fruntea transpirată, ridică degetul mare în sus, făcând cu 
ochiul, și se lăsă să cadă lângă Peak. Li îl privi cu un zâmbet înghețat. 
Vanderbilt era directorul adjunct al CIA. Un om capabil, chiar foarte 
capabil. I se va simți lipsa în organizație. Ea una își propusese să-l distrugă 
încetișor, când va veni vremea. Mai avea ceva de făcut inainte. Apoi 
porcul ăsta gras va sta și va guița pe stradă, oricât de briliant ar fi fost. 

Sala se umplu. 

Mulți dintre cei prezenţi nu se cunoșteau între ei şi se așezară în 
tăcere la locurile lor. Li aşteptă cu răbdare să se stingă foşnetele și zgo- 
motele scaunelor trase. Simţea tensiunea generală. Ar fi putut descrie 
dispoziţia fiecăruia, pe rând, aşa cum erau așezați în fața ei, doar pri- 
vindu-i scurt în ochi. Li ştia să privească în suflete, învățase să facă asta. 

Păși în faţa mesei, zâmbi și spuse: 

- Relaxaţi-vă! 

Un murmur ușor străbătu rândurile. Ici, colo câte un invitat punea 
picior peste picior, lăsându-se ţeapăn pe spate. Doar arătosul profesor 
norvegian cu fularul aruncat neglijent în jurul gâtului şedea aproape 
plictisit în scaunul său. În spatele frunții sale părea să ruleze alt film 
decât cel din capetele oamenilor din jurul lui. Ochii lui întunecați 
poposiseră asupra lui Li. Ea încercă să-l evalueze, insă Johanson rămase 
enigmatic. Se întrebă care putea fi cauza. Omul acesta își pierduse casa, 
era cel mai afectat de catastrofă dintre toți cei prezenți. Ar fi trebuit 
să fie deprimat, însă în mod evident nu era. Nu putea fi decât o singură 
explicație. Johanson nu pornea de la premisa că astăzi va afla ceva nou. 
Avea propria teorie care îi depășea durerea și disperarea. Din două una: 
fie ştia mai multe decât ei toți la un loc, fie trăia cu impresia că ştie 
mai multe. 

Îl va ţine pe norvegian sub observație. 

- Ştiu că vă aflați sub o presiune grozavă, continuă Li. Şi doresc să 
vă mulțumesc sincer că aţi făcut posibilă această întâlnire. Ţin să le 
mulțumesc în special oamenilor de știință aici de față. În lumina cola- 
borării dumneavoastră, nutresc convingerea intimă că putem începe 
să vedem evenimentele recente și din punctul de vedere al speranţei. 
Dumneavoastră ne dați curaj. 

Li vorbea fără patos, pe un ton prietenos și liniștit, privindu-i pe 
fiecare în parte. Captă atenţia tuturor. Doar Vanderbilt iși dezveli gin- 
giile, scobindu-se între dinți. 

- Mulți dintre dumneavoastră se vor întreba, desigur, de ce nu am 
organizat această întâlnire la Pentagon, la Casa Albă sau la sediul 
guvernului canadian. Pe de o parte am vrut să vă facem șederea cât mai 
plăcută. Avantajele hotelului Whistler sunt legendare. Insă principala 
sa calitate o reprezintă poziția. Munții oferă siguranță. Ţărmul, nu. 
Nici un oraș canadian sau american din apropierea țărmului, care ar 
fi putut găzdui această întâlnire, nu este sigur în momentul de față. 

Işi plimbă privirea peste chipurile lor. 

— Acesta este unul dintre motive. Celălalt este apropierea de coasta 
Columbiei Britanice. Avem de-a face cu anomalii de comportament 
şi cu mutații. Există o platformă continentală cu zăcăminte de metan... 
pe scurt, acolo avem tot ce ne preocupă în momentul de față. De aici, 
de la Chateau, putem ajunge la mare În cel mai scurt timp folosind eli- 
copterul, și avem acces şi la o mulțime de institute de cercetare, în mod 
special la Nanaimo Institute. Deja de câteva săptămâni am amenajat 
aici la Chateau un punct de sprijin, pentru a observa comportamen- 
tul mamiferelor marine. Date fiind evenimentele care au avut loc în 
Europa, ne-am hotărât să transformăm punctul de sprijin în centrul 
de criză al întregii lumi. Și cel mai bun management al crizei, ladies 
and gentlemen, sunteți dumneavoastră. 

Li lăsă timp cuvintelor să-și facă efectul. Voia ca toți cei aflați în 
sală să devină conştienţi de însemnătatea lor. Era bine dacă, făcând ab- 
stracţie de evenimentele tragice, reușeau să dezvolte o anumită mân- 
drie, sentimentul că fac parte dintr-o elită. Oricât de paradoxal ar fi 
sunat, îi ajuta să-și ţină gura faţă de cei din afară. 

— Al treilea motiv este acela că aici nu ne deranjează nimeni. Acest 
Chateau este complet ferit de ochii presei. Bineînţeles, nu trece neob- 
servat faptul că un hotel atât de expus se închide dintr-odată și elico- 
peterele militare vâjâie peste tot. Însă nu s-a anunţat niciodată în mod 
oficial ce facem noi aici. Atunci când suntem întrebaţi, vorbim despre 
un exerciţiu. Pe această temă se pot scrie o grămadă de lucruri, dar 
nimic concret, astfel încât mai bine nu se mai scrie deloc. Li făcu o 
pauză. Nu putem, nu avem voie să prezentăm opiniei publice toate fap- 
tele. Panica ar însemna începutul sfârșitului. Cine își păstrează calmul 
rămâne apt de acțiune. Permiteţi-mi să vă vorbesc deschis: în vreme de 
război, prima victimă este întotdeauna adevărul. Și acum suntem în 
război. Intr-un război pe care întâi va trebui să-l înțelegem ca să îl 
putem apoi câștiga. De aceea este necesar să ne luăm un angajament 
faţă de noi înșine și față de întreaga omenire, ceea ce concret înseamnă 
că de acum încolo nu veţi mai putea discuta despre activitatea dum- 
neavoastră în acest stat-major cu nimeni, nici măcar cu membrii fami- 
liei sau cu prietenii apropiați. Fiecare dintre dumneavoastră va semna 
la final o declaraţie corespunzătoare, respectarea ei fiind deosebit de 
importantă pentru noi. V-aș recomanda să vă exprimați eventualele 
rezerve înainte de prezentare. Deoarece fiecare este liber să refuze 

semnarea acestei declaraţii. Din acest refuz nu va decurge nici un deza- 
vantaj. Dar atunci trebuie să părăsească acum sala şi să zboare fără 
întârziere spre casă. 

Li parie în sinea ei că nimeni nu se va ridica să plece. Însă cineva 
avea să pună o Întrebare. 

Aşteptă. 

Cineva ridică mâna. 

Bărbatul se numea Mick Rubin. Venea din Manchester și era 
biolog, specialist în moluște. 

— Asta înseamnă că nu putem părăsi hotelul? 

- Hotelul nu este o închisoare, spuse Li. Puteţi pleca oricând, 
unde doriți. Atâta doar că nu puteți discuta despre activitatea dumnea- 
voastră aici. 

— Și dacă... Rubin nu îşi găsea cuvintele. 

- Dacă totuși o veţi face? Li afișă o figură îngrijorată. Înţeleg Că tre- 
buie să puneţi această întrebare. Păi, am dezminți fiecare afirmaţie a 
dumneavoastră și ne-am asigura că nu veţi fi în măsură să mai încălcați 
incă o dată această declarație. 

— Şi acest lucru... hm... stă în puterea dumneavoastră? Vă întreb 
dacă sunteți... 

= — Dacă suntem autorizaţi în acest sens? Cei mai mulți dintre dum- 
neavoastră ştiu, probabil, că în urmă cu trei zile Germania a demarat 
o iniţiativă de colaborare vizând cercetarea evenimentelor actuale în 
cadrul Uniunii Europene. Președinte a fost ales ministrul german de 
Interne. În același timp, NATO a invocat Articolul 5 al tratatului, ca 
măsură de precauţie. In Norvegia, Marea Britanie, Belgia şi Olanda, 
Danemarca și Insulele Feroe domnește starea de urgenţă, la nivel 
naţional sau în anumite regiuni ale țărilor respective. Canada și SUA 
cooperează și ele sub conducerea Statelor Unite. Şi alte ţări şi-au expri- 
mat dorința de aderare. În funcție de dezvoltarea ulterioară a situației 
mondiale, nu se poate exclude ipoteza că Națiunile Unite vor prelua 
pe viitor întreaga responsabilitate. Pretutindeni se renunță la vechile 
reguli şi se redistribuie competențele. Ținând cont de noua situație 
creată, da, suntem autorizați. 

Rubin se ciupi de buza inferioară și incuviință. Nimeni nu mai puse 
alte Întrebări. 

- Bine, zise Li. Atunci să începem. Maior Peak, vă rog. 


Peak ieși în faţa adunării. Lumina difuzată de lămpile din plafon 
făcea să îi strălucească pielea de abanos, dând senzaţia că ar fi șlefuită. 
Apăsă scurt senzorul unei telecomenzi şi pe ecranul mare apăru o ima- 
gine luată prin satelit. Pe ea se vedea o așezare aflată pe malul mării, 
filmată de la o înălțime considerabilă. 

- Poate că a început altundeva, spuse el. Poate că a Început mai de 
mult. Astăzi însă, noi susţinem că totul a pornit de aici, din Peru. Loca- 
litatea puţin mai mare din centrul imaginii se numește Huanchaco. 
Peak luă un laserpointer și indică diferite locuri din mare. În condiţiile 
în care vremea era deosebit de frumoasă, această așezare a pierdut 


365 


FRANK SCHĂTZING 


douăzeci şi doi de pescari în decurs de câteva zile. Câteva bărci au fost 
găsite mai târziu, plutind în derivă. Nu după mult timp au inceput să 
dispară şi bărci sport, iahturi cu motor și mici ambarcaţiuni cu pânze. 
Nu s-au mai găsit decât niște fragmente, şi doar în unele dintre cazuri. 

Peak afișă o imagine nouă. 

- Mările se află sub supraveghere continuă, sunt inţesate de sonde 
plutitoare și de roboți care transmit cantități uriașe de date despre 
caracteristicile curenților, conținutul de sare, temperatură, concen- 
trația de bioxid de carbon şi tot restul. Stațiile de măsurare aflate pe 
fundul apei înregistrează un schimb de apă și de materie odată cu sedi- 
mentul. Pe glob este răspândită o flotă de nave de cercetare, iar în 
cosmos avem sute de sateliți militari și civili. Am putea crede că elu- 
cidarea cauzelor care au dus la dispariția ambarcaţiunilor nu va crea 
probleme, dar nu este atât de simplu. Spionii noștri din cosmos suferă, 
ca tot ce are vedere, de celebra pată oarbă. 

Reprezentarea grafică arăta o porțiune a scoarței terestre. Deasu- 
pra ei atârnau sateliți de mărimi şi la înălțimi diferite, ca niște insecte 
supradimensionate. 

— Nici nu are rost să încercaţi să rețineți dispunerea corpurilor 
cerești artificiale, spuse Peak. Sunt trei mii cinci sute, nemaipunând la 
socoteală şi sondele spaţiale orbitale ca Magellan şi Hubble. Cele mai 
multe dintre ele sunt fier vechi. Doar vreo 600 de obiecte sunt în 
stare de funcționare și veți avea acces parțial la ele. Și la sateliții mili- 
tari, de altfel. 

Peak rosti ultima propoziţie fără nici o plăcere. Plimbă apoi laser- 
pointerul pe un obiect de forma unui butoi cu vele solare. 

- Un satelit american KH-12-Keyhole, de construcţie optică. În 
timpul zilei furnizează imagini cu rezoluţie de sub cinci centimetri. 
Aproape cât să poţi recunoaște faţa unui om. Pentru filmările noc- 
turne este dotat suplimentar cu sisteme infraroșii şi multispectrale, însă 
pe timp înnorat este, din păcate, inutil. 

Peak arătă spre un alt satelit. 

- De aceea, mulți sateliți de recunoaștere lucrează cu radar, respec- 
tiv cu microunde. Pentru radar, norii nu sunt un obstacol. Acești 
sateliți nu fotografiază, ci modelează lumea la centimetru, pipăindu-i 
suprafața și realizând un model tridimensional. Dar şi aici există un 
călcâi al lui Ahile. Imaginile radar trebuie interpretate. Radarul nu 
recunoaște culorile, nu vede prin sticlă, se bazează exclusiv pe formă. 

- De ce nu sunt combinate aceste tehnologii? întrebă Bohrmann. 

— Se face și așa ceva, dar este costisitor și se întâmplă rar. Asta ne 
aduce, în fond, la problema principală a supravegherii prin satelit. 
Pentru a acoperi pe parcursul unei singure zile o ţară întreagă sau un 
anumit sector marin, este nevoie de mai multe sisteme în cooperare, 
capabile să scaneze suprafeţe mari. Dar când vă interesează doar ima- 
gini detaliate ale unei regiuni restrânse, trebuie să acceptaţi instanta- 
neele. Sateliții se deplasează pe traiectoria lor. Cei mai mulți au nevoie 
de 90 de minute pentru a ajunge din nou desupra aceluiași loc. 

— Dar există o serie întreagă de sateliți care stau toți deasupra unui 
singur loc, observă un diplomat finlandez. Nu am putea posta câţiva 
dintre ei deasupra zonelor critice? 

- Sunt prea sus. Sateliții geostaţionari sunt stabili doar la o înălțime 
de exact 35 888 de kilometri. Cel mai mic detaliu pe care îl puteţi recu- 
noaște de acolo măsoară opt kilometri. N-aţi vedea nici măcar când 
Helgoland se scufundă in mare. Peak făcu o pauză, apoi continuă: 
După ce ne-am dat seama ce trebuie să căutăm, am început să ne 
echipăm sistemele în mod corespunzător. 

Văzură suprafaţa apei, filmată de la înălțime mică. Lumina soarelui 
cădea pieziș pe valuri, dându-i mării aspectul sticlei striate, cu vapoare 
MICI Și excrescențe minuscule, lunguieţe. La o examinare mai atentă, aces- 
tea se dovediră a fi bărci de culoarea cânepii, de câte o singură persoană. 

- Un zoom de la KH-12, spuse Peak. Zona șelfului continental din 
apropiere de Huanchaco. In ziua aceea au dispărut mai mulți pescari. 
Reflecția este scăzută din cauza orei matinale, ceea ce este bine pentru 
că astfel am putut obține imaginile de faţă. 

Imaginea următoare arăta o zonă luminoasă, argintie. Deasupra ei 
atârnau pierdute două din bărcile de culoarea cânepu. 

— Peşti. Un banc imens. Inoată la vreo trei metri sub suprafaţa apei, 
deci îi putem vedea. Problema cu apa mării este aceea că nu conduce 
undele electromagnice deloc sau aproape deloc, însă când apa este lim- 
pede, sistemele noastre optice pot arunca o privire inăntru. Cu infra- 
roșu depistăm prezenţa unui delfin aflat și la 30 de metri adâncime. 
Acesta este motivul pentru care armata iubește atât de tare domeniul 
infraroșu, pentru că face vizibile submarinele scufundate. 

— Ce fel de peşti sunt ăștia?! exclamă o brunetă tânără. Ecusonul o 
recomanda ca ecolog al Ministerului pentru Protecția Mediului din 
Reykjavik. Dorade? 

- Posibil. Ar putea fi și sardele sud-americane. 

- Trebuie să fie câteva milioane. Uimitor! După știința mea, în 
apele sud-americane nu prea mai era mare lucru de pescuit. 

— Aveţi dreptate, spuse Peak. Ne dă bătăi de cap și faptul că găsim 
aceste bancuri acolo unde s-au semnalat cazuri de dispariţie a inotători- 
lor, scafandrilor sau a micilor bărci de pescari. Deocamdată vorbim 
doar despre anomalii ale bancurilor. Acum trei luni, de exemplu, un 
banc de heringi a scufundat un trauler lung de 19 metri. 

- Am auzit despre asta, spuse femeia ecolog. Vasul se numea Stein- 
bolm, corect? 

Peak încuviinţă. 

- Animalele au nimerit în plasă și au înotat pe sub trauler, în 
momentul în care echipajul voia să tragă captura la bord. Vasul s-a pus 
de-a curmezișul. Oamenii au vrut să taie frânghiile, dar degeaba. 
Au fost nevoiţi să părăsească nava. Steinholm s-a scufundat în mai puţin 
de zece minute. 

- Nu mult după aceea am avut un caz asemănător în apele islan- 
deze, spuse tânăra gânditoare. Doi marinari s-au înecat. 

— Ştiu. Am putea crede că e vorba despre niște cazuri izolate. Dar 
dacă adunăm cazurile izolate din toată lumea, ajungem la concluzia că, 

în ultimele săptămâni, bancurile de pești au scufundat mai multe vase 
decât au făcut-o vreodată. Unii spun că este o coincidenţă. Bancurile 
luptă pentru viaţa lor. Alţii vorbesc despre o strategie, ținând cont de 
desfășurarea asemănătoare a incidentelor. Nu excludem posibilitatea ca 
peştii să se lase prinşi doar pentru că vor să scufunde vapoarele. 

— Asta este o tâmpenie! strigă incredul un reprezentant al Rusiei. 
De când au peștii voință? 

- De când scufundă traulere, răspunse Peak sec. În Atlantic o fac. 
În Pacific, dimpotrivă, par a fi învăţat să inoate în jurul năvoadelor. 
N-avem nici cea mai mică idee cum reușesc. S-ar putea crede că bancul 
parcurge un proces cognitiv și dintr-odată știe ce este un năvod şi ce 
amenințare reprezintă pentru el. Dar chiar dacă ceva le-ar fi sporit în 
asemenea măsură capacitatea de învățare, animalele ar trebui să aibă 
ochi pentru acele dimensiuni. 

- Nici un pește, nici un banc nu vede un năvod cu o deschidere de 
110 metri înălțime și 140 metri lăţime. 

- Chiar și așa, ei par să recunoască năvoadele. Cel puţin flotele de 
pescuit se plâng de mari pierderi. Intreaga industrie alimentară este 
afectată. Peak iși drese vocea. A doua cauză a dispariţiei vapoarelor şi 
oamenilor este îndeajuns de cunoscută. A durat însă o vreme până 
când KH-12 a putut aduce dovezi pentru un asemenea eveniment. 


Anawak avea privirea aţintită asupra monitorului. Ştia ce urmează. 
Văzuse deja imaginile și furnizase el însuși materialul, însă de fiecare 
dată simţea cum i se strânge inima. 

Se gândi la Susan Stringer. 

Imaginile fuseseră filmate la distanță atât de mică unele de altele, 
încât păreau o secvență de film. Un iaht cu pânze de vreo doisprezece 
metri lungime naviga în largul mării. Nu bătea vântul, marea netedă 
ca palma, pânzele strânse. La pupa stăteau doi bărbaţi, pe puntea din 
față femeile făceau plajă. 

Ceva mare, masiv, înota foarte aproape de barcă. Fiecare amănunt 
al trupului uriaș se distingea clar. Un exemplar adult de balenă cu 
cocoașă. Îi urmară altele două. Spinările lor despicau suprafaţa apei, 
iar unul din bărbaţi se ridică în picioare și arătă spre ele. În față, femeile 
ridicară capetele. 

- Acum, spuse Peak. 

Balenele depășiră barca. La babord din adânc apăru ceva, apropi- 
indu-se tot mai mult de suprafaţă. Era o altă balenă, care țâșni în sus 
pe verticală. leşi din apă, cu înotătoarele larg desfăcute. Oamenii din 
barcă întoarseră capetele, așteptând captivaţi. 

Trupul căzu. 

Izbi barca de-a curmezișul, despicând-o în două. Fragmente din vas 
zburară în toate părțile. Oamenii fură azvârliți prin aer ca nişte păpuși. 
Anawak văzu catargul rupându-se, apoi o altă balenă sări pe epavă. 
Într-o clipă, idila se transformase într-un infern dezlănţuit. Barca se 
scufunda. Fragmente izolate pluteau în derivă într-un cerc tot mai 
extins de spumă de mare. Nu se mai vedea nici urmă de oameni. 

- Puţini dintre dumneavoastră au trăit în mod direct asemenea ata- 
curi, spuse Peak. De aceea am făcut această demonstrație. Intre timp, 
atacurile nu se mai rezumă la Canada și la Statele Unite, ci au parali- 
zat în mare parte circulația vaselor mici. 

Anawak închise ochii. 

Oare cum se văzuse de sus coliziunea lui DHC-2 cu balena cu 
cocoaşă? Exista o cronică fantomatică și despre acea întâmplare? Nu 
avusese curajul să pună întrebarea asta. I se părea insuportabil gândul 
că poate un ochi de sticlă, impasibil, văzuse totul. 

Răspunzând parcă gândurilor lui, Peak spuse: 

- Poate că vi se pare cinic modul acesta de a ne documenta, ladies 
and gentlemen. Dar noi nu suntem voaiori. Acolo unde a fost posi- 
bil, am chemat imediat ajutoare. Peak ridică ochii de pe ecranul 
laptopului său. Ochii îi erau lipsiți de orice expresie. Din păcate, în 
asemenea cazuri ajutorul ajunge de obicei prea târziu. 


Peak era conștient de faptul că se mișca pe o gheaţă subțire. Suge- 
rase că vânaseră accidentele, ceea ce putea să ridice întrebarea de ce nu 
se străduiseră mai mult să le preiîntâmpine. 

- Dacă ne gândim la răspândirea atacurilor ca la un fel de epide- 
mie, atunci această epidemie a început la Vancouver Island. Primele 
cazuri dovedite au avut loc în apropiere de Tofino. Se observă, oricât 
de improbabil ar suna, o serie de alianţe strategice. Balenele cenușii, 
balenele cu cocoașă, chiar şi balenopterele, cașaloţii și alte balene mari 
atacă bărci. Orcile, mai mici și mai rapide, îi omoară apoi pe oame- 
nii căzuţi în apă. 

Profesorul norvegian ridică mâna. 

— Ce vă face să credeţi că ar fi vorba de o epidemie? 

- Nu spunem că este o epidemie, doctore Johanson, răspunse 
Peak. Spunem că felul în care se răspândește este cel al unei epidemii. 
Din Tofino, în câteva ore până jos la Baja California şi apoi în sus 
spre Alaska. 

- Nu sunt sigur că s-a răspândit ceva acolo. 

— Se pare că totuși a făcut-o. 

Johanson scutură din cap. 

- Vreau să spun că această aparenţă ne poate conduce la conclu- 
Zii greșite. 

- Doctor Johanson, spuse Peak cu răbdare, dacă mi-aţi permite să 
imi termin prezentarea... 

- Nu ar fi posibil, continuă Johanson netulburat, să avem de-a face 
cu evenimente concomitente, care nu au fost foarte bine coordonate? 

Peak îl privi. 

- Ba da, răspunse în silă. Ar fi posibil. 


Aşadar, avusese dreptate! Johanson avea propria teorie. Și Peak, 
căruia nu-i plăcea când ofiţerii erau întrerupţi de civili, a găsit cu cale 
să se supere. 

Li se amuza. 

Se așeză picior peste picior, se lăsă pe spate și surprinse privirea 
întrebătoare a lui Vanderbilt. Omul de la CIA părea să creadă că ea îi 
povestise deja ceva lui Johanson. Li se uită la el, scutură din cap şi con- 
tinuă să asculte prezentarea lui Peak. 

— Știm, tocmai spunea Peak, că balenele agresive sunt exclusiv non- 
rezidente. Rezidentele fac parte din repertoriul fix al unei localități. 
Balenele transiente, în schimb, călătoresc pe distanţe mari, la fel ca 
balenele cenușii și cele cu cocoașă, sau înoată prin ocean ca orcile. Ple- 
când de la aceste date am formulat, cu oarecare prudenţă, o teorie: cau- 
zele schimbării comportamentale a animalelor ar trebui căutate mai 
departe, în largul mării. 

Apăru o hartă a lumii. Indica locurile unde avuseseră loc atacurile 
balenelor. Suprafaţa hașurată cu roșu se întindea din Alaska și până la 
Capul Horn. Cele două teritorii se intindeau de ambele părți ale conti- 
nentului african și de-a lungul Australiei. Apoi harta dispăru, făcându-i 
loc alteia. Și aici erau colorate anumite zone de țărm. 

- Creşte dramatic numărul speciilor din mare al căror comporta- 
ment se îndreaptă țintit împotriva omului. În apele Australiei, 
precum și în cele ale Africii de Sud, atacurile rechinilor se înmulțesc. 
Nimeni nu mai iese să înoate sau să pescuiască. Plasele de rechini, care 
în mod normal erau suficiente pentru a ţine rechinii la distanță, atârnă 
zdrențuite, fără să poată cineva spune în mod clar ce le distruge. Sis- 
temele noastre optice contribuie doar în mică măsură la elucidarea 
problemei și, în ceea ce privește roboții de scufundare, trebuie spus 
că ţările lumii a treia sunt insuficient dezvoltate tehnic. 

— Nu credeţi într-o serie de coincidente? întrebă un diplomat german. 

Peak scutură din cap. 

- Primul lucru pe care îl învăţaţi în marina militară, sir, este acela 
de a aprecia corect ameninţarea reprezentată de rechini. Animalele 
sunt periculoase, însă nu sunt agresive din principiu. Și nici nu le place 
în mod deosebit carnea de om. Cei mai mulți rechini scuipă imediat 
braţul sau un piciorul pe care l-au mușcat. 

- Ce consolare, mormăi Johanson. 

- Dar există unele specii care par să-și fi schimbat părerea despre 
gustul cărnii de om. În câteva săptămâni, numărul atacurilor rechinilor 
a crescut de zece ori. Mii de rechini albaştri, care în mod normal 
trăiesc în apele adânci, pătrund în regiunile șelfului continental. Rechi- 
nii Mako, rechinii albi și rechinii-ciocan umblă în haite, ca lupii, 
atacă o zonă de coastă și fac prăpăd. 

- Fac prăpăd? întrebă un deputat francez cu accent puternic. 
Ce înseamnă asta? Morți? 

Ce altceva, idiotule, păru să-și spună Peak. 

- Da, morţi, răspunse. Atacă şi bărci. 

- Mon Dieu! Ce poate face un rechin împotriva unei bărci? 

- Nu vă lăsaţi înșelat! Peak zâmbi subțire. Un rechin alb adult este 
perfect capabil să scufunde o barcă mică prin lovituri sau mușcături. 
Sunt cunoscute atacurile rechinilor asupra plutelor cu naufragiaţi. 

Dacă la atac iau parte mai mulţi rechini, atunci nu prea mai există șansă 
de supravieţuire. 

Pe ecran apăru imaginea unei caracatiţe mici și drăgălașe, cu 
suprafața plină de inele albastre strălucitoare. 

- În continuare: Hapalocblaene maculosa. Cefalopod cu opt braţe, 
pătat cu albastru, lungime 20 de centimetri. Australia, Noua Guinee, 
Insulele Solomon. Unul din cele mai otrăvitoare animale din lume. 
Când muşcă, injectează în rană enzime toxice. Nu bagi de seamă, dar 
după două ore eşti mort. Seria de fotografii continuă cu vieţuitoare 
ale mării, în parte bizare. Pești-scorpion, draci-de-mare, pești-dragon, 
viermi de foc, melci otrăvitori, există o mulțime de animale otrăvito- 
are în mare. În cele mai multe cazuri, ele folosesc otrava pentru a se 
apăra. Există teorii mai mult sau mai puţin concludente despre frec- 
venţa accidentelor de acest fel. Este adevărat că în cazul multor ani- 
male statistica a ţâșnit alarmant în sus dintr-un motiv simplu: speciile 
care înainte se camuflau şi se ascundeau au început să ne atace. 

Roche se aplecă spre Johanson. 

— Ceva care transformă un rechin ar putea schimba oare și un rac? 
il auzi Li șoptind. Ce părere aveți? 

Johanson întoarse capul spre el. 

- Puteți băga mâna în foc. 


Peak îi informă despre bancurile imense care crescuseră formând o 
adevărată invazie, amenințând America de Sud, Australia şi Indonezia. 
Johanson asculta cu ochii pe jumătate închiși. Mai nou, corabia portu- 
gheză provoca un șoc toxic, care în câteva secunde te lăsa mort. 

- Pentru simplificare, îimpărțim evenimentele în trei categorii, zise 
Peak. Modificări de comportament, mutații, catastofe ale mediului. Se 
condiţionează reciproc. Până acum am vorbit despre comportamen- 
tul anormal. Meduzele par a trece în primul rând prin mutații. Medu- 
zele-cutie au ştiut întotdeauna să navigheze, însă acum au devenit 
adevărați maeştri. Parcă ar fi niște patrule. Parcă ar vrea să curețe zone 
întregi de orice prezență umană, fără să putem face prea multe împo- 
triva lor. Turismul de scufundări este practic la pământ, dar cel mai 
mult suferă pescarii. 

Apăru un vapor din cele care preparau la bord conserve din 
peştele prins. 

— Acesta este vasul Anthanea. Acum paisprezece zile, echipajul a 
tras la bord o captură uriașă de Chironex fleckeri, adică meduze-cutie. 
Mai bine spus, ceva despre care au crezut că este sau că ar fi putut fi 
Chironex. Au făcut greşeala să nu arunce captura imediat Înapoi în 
mare. În schimb, au deschis năvoadele, urmarea fiind că pe punte s-au 
vărsat câteva tone de otravă pură. Câțiva muncitori au murit ime- 
diat, alții mai târziu, când tentaculele lungi de câțiva metri, subțiri 
ca firul de păr, s-au împrăștiat pe vapor. In acea zi a plouat. Apa a 
dus peste tot bucăți de meduză. Nimeni nu poate spune cum a 
pătruns otrava În apa potabilă, în orice caz Anthanea a fost pur şi 
simplu depopulată. De atunci oamenii sunt mai prudențţi şi îşi ţin 

echipamentul de protecție la îndemână, însă asta nu schimbă cu 
nimic răul fundamental. În zone întinse ale lumii, flotele nu mai 
prind peşte, ci otravă. 

Nu mai prind pește pentru că nu mai e, își spuse Johanson. Ar fi 
trebuit să menţionezi asta de dragul adevărului, Peak. Chiar dacă nu 
ăsta e adevăratul motiv pentru ceea ce se întâmplă. 

Sau poate că da? 

Bineînțeles că ăsta a fost motivul. Unul din nenumăratele motive. 

Se gândi la viermi. 

Organisme mutante, care brusc păreau că știu ce fac. Nu vedea 
nimeni ce se întâmplă? Trăiau simptomele unei boli al cărei agent se 
afla în toate, neevidențiindu-se prin nimic, camuflat cu măiestrie. 
Omul golise marea de peşte, lăsând în urmă doar câteva resturi amărâte 
şi acum bancurile rămase învățaseră să ocolească capcanele morţii, în 
timp ce armate de soldaţi otrăvitori dădeau industriei pescuitului lovi- 
tura de graţie. 

Marea omora omul. 

Și tu ai omorât-o pe Tina Lund, își spuse Johanson lucid. Tu ai con- 
vins-o să nu renunţe la Kare Sverdrup. Te-a ascultat, altfel nu s-ar fi 
dus la Sveggesundet. 

Era vina lui? 

De unde era să știe ce se va întâmpla? Probabil că și în Stavanger 
ar fi murit. Și dacă i-ar fi sugerat să se urce în avion și să plece în 
Hawaii sau la Florenţa? Atunci ar sta aici, imaginându-și că a salvat-o 
pe Tina Lund? 

Fiecare dintre ei lupta cu demonul său personal. Bohrmann era chi- 
nuit de gândul că ar fi putut avertiza lumea mai devreme. Bineînţeles 
că ar fi putut. Dar pe ce bază să o avertizeze? Pe baza unei bănuieli? 
Să o avertizeze cu privire la momentul fatal? Lucraseră în draci ca să 
obțină rezultate palpabile. Până la urmă nu au fost destul de rapizi, dar 
au încercat. Era Bohrmann vinovat? 

Şi Statoil? Finn Skaugen era mort. Valul îl prinsese în portul din 
Stavanger. Între timp, Johanson îl vedea pe manager în altă lumină. 
Skaugen fusese un manipulator. Îi plăcuse să pozeze în conștiința cea 
bună a unei branșe rele, dar făcuse el oare pașii care se cuveneau? Și 
Clifford Stone căzuse victimă catastrofei; fusese el, într-adevăr, mon- 
strul cel calculat, așa cum îl infierase Skaugen? 

Viermi, meduze, balene, rechini. 

Peşti inteligenți. Alianțe. Strategii. 

Johanson se gândi la casa lui distrusă din Trondheim. În mod 
ciudat, pierderea ei nu îl apăsa prea tare. Adevărata lui casă era altun- 
deva, la marginea oglinzii care în nopţile cu lună cuprindea întregul 
univers. Acolo se zărise pe sine însuși și își crease un refugiu de fru- 
museţe și autentic. Cabana aceea era propria creaţie, întruchiparea 
sinelui său. Ea adăpostea ceea ce nu și-ar fi putut găsi vreodată locul 
într-o casă închiriată. 

Nu mai fusese acolo de la weekendul acela cu Tina. 

Se schimbase oare şi acolo ceva? 

Lacul era o apă liniştită. Şi totuși, gândul nu-i dădea pace. Va trebui 
să meargă şi să vadă, de îndată ce va putea. Indiferent câtă muncă îl 
aştepta pe vutor. 


Peak proiectă o nouă imagine. 

Un homar. Nu, resturile unui homar. Animalul arăta de parcă 
explodase. 

- Hollywoodul l-ar numi mesagerul groazei, spuse Peak zâmbind 
strâmb. În cazul acesta, denumirea se potriveşte ca turnată. În Europa 
Centrală se răspândește o epidemie a cărei cauză se află în animale ca 
acesta. Mulțumită doctorului Roche, pasagerul clandestin a fost iden- 
tificat. După specie, este vorba despre o algă monocelulară pe nume 
Pfiesteria piscicida. Una din cele 60 de specii de dinoflagelate conside- 
rate otrăvitoare. Pfresteria este cea mai rea dintre algele ucigașe. Acum 
câțiva ani am trecut prin experiențe dramatice pe coasta estică a State- 
lor Unite, în special în apele de coastă din Carolina de Nord, când 
Pfiesteria a omorât miliarde de peşti. Cadavrele pluteau în bancuri pe 
suprafaţa apei, cu răni deschise de mușcături. Pentru pescari, acesta era 
un dezastru atât economic, cât și din punct de vedere al sănătăţii. Mulți 
au acuzat leșinuri, s-au ales cu abcese sângerânde la braţe și picioare, și 
au trebuit să renunțe la slujbele lor. Cercetătorii care s-au ocupat de 
Pfiesteria au rămas cu probleme de sănătate de durată. Peak făcu o 
scurtă pauză. În 1990, un cercetător care se ocupa de această algă, 
Howard Glasgow, curăța acvariile din laboratorul special amenajat al 
Universităţii din Carolina de Nord, moment în care i s-a întâmplat 
ceva extrem de ciudat. Creierul îi lucra la maximum, însă corpul i se 
mișca cu încetinitorul. Membrele refuzau să îl asculte. Îmbolnăvirea 
lui a fost primul indiciu că toxina Pfresteria ajunge și în aer, astfel incat 
Glasgow a izolat organismele într-un laborator închis. Dintr-o eroare 
prostească, muncitorii instalaseră acolo puţul de aerisire invers, conec- 
tându-l direct cu biroul lui Glasgow. Acesta a inhalat timp de șase luni 
aerul otrăvitor, fără să prindă de veste. A ajuns să aibă dureri de 
cap atât de intense, încât abia dacă mai putea lucra. Și-a pierdut simţul 
echilibrului. Ficatul şi rinichii i se descompuneau lent. După cinci 
minute uita orice convorbire telefonică. Rătăcea prin oraș nemaigăsind 
drumul spre casă, nu mai ştia cum îl cheamă şi ce număr de telefon are. 
Aproape toţi erau convinși că este vorba despre vreo tumoare cere- 
brală sau de Alzheimer, însă Glasgow nici nu voia să audă. În cele din 
urmă, și-a făcut mai multe teste la Duke University, care într-adevăr 
au descoperit altceva, sistemul său nervos fusese expus timp de luni 
intregi unui atac chimic. Alți cercetători care intraseră în contact cu Pfies- 
teria s-au îmbolnăvit mai târziu de pneumonie şi de bronșită cronică. Și 
toţi și-au pierdut memoria încet, dar sigur. Pierdere declanșată de un 
organism de neînțeles. 

Peak le arătă o serie de imagini electromicroscopice, prezentând 
diferite forme de viaţă. Unele arătau ca nişte amibe cu excrescenţe în 
formă de stea, altele semănau cu niște sfere solzoase sau păroase, altele 
cu nişte hamburgeri din care ieşeau unduindu-se tentacule în spirale. 

— Asta este Pfiesteria, spuse Peak. Alga își modifică aspectul în 
decursul câtorva minute, se poate mări de zece ori, se poate transforma 
în chisturi, poate erupe de acolo şi poate suferi mutaţia dintr-un uni- 
celular inofensiv într-un zoospor extrem de otrăvitor. Pfiesteria ia până 
la douăzeci şi patru de forme diferite şi de fiecare dată își modifică pro- 
prietățile. Intre timp, am reuşit să izolăm toxina. Doctorul Roche și 
echipa sa lucrează intens la descifrarea ei, însă au o sarcină mai grea 
decât oamenii noştri de știință. Vietatea care a pătruns în canalizare 
pare să nici nu fie Pfiesteria piscicida, ci o specie mult mai periculoasă. 
In traducere cuvânt cu cuvânt, Pfiesteria piscicida înseamnă Pfiesteria 
mâncâtoare de pește. Doctorul Roche a botezat exemplarul descoperit 
de el Pfiesteria homicida, Pfiesteria mâncătoare de oameni. 

Peak explică în ce consta dificultatea de a stăpâni alga. Noul orga- 
nism părea să se înmulțească exploziv, în cicluri. Odată ajuns în cir- 
cuitul apei, nu mai scăpai de el. Se prelingea în pământ și își emana 
otrava, care abia dacă mai putea fi scoasă de acolo. Exact aici era pro- 
blema. Multe victime erau pur și simplu mâncate de Pfiesteria. Se 
umpleau de răni supurânde pe tot corpul, care nu se mai vindecau, ci 
se inflamau și făceau puroi. Dar și mai rea era otrava. Cu oricâtă dis- 
perare s-ar fi luptat autorităţile să curețe canalele şi instalaţiile de apă, 
nu puteau împiedica organismul să se răspândească altundeva. S-a 
încercat distrugerea lui cu temperaturi ridicate și cu acizi, cu arme chi- 
mice, însă bineînţeles că sensul acestor acţiuni nu era acela de a înlocui 
o năpastă cu alta. 

Pfiesteria homicida se dovedea însă a fi complet imună la toate 
aceste încercări. 

Pfiesteria piscicida afecta sistemul nervos. Noua specie ataca cu o 
asemenea agresivitate, încât erau de ajuns câteva ore să paralizezi, să 
intri în comă și să mori. Puţini oameni păreau a fi imuni. Pentru că 
Roche nu putuse descifra până acuma codul toxic, speranţele se îndrep- 
tau spre decodarea acestei imunităţi, însă echipa era în criză de timp. 
Transmiterea bolii părea să fi depășit orice barieră. 

- Alga a venit într-un cal troian, spuse Peak. În interiorul crusta- 
ceelor. În homari troiani, dacă vreți să le spuneți aşa sau, mai bine spus, 
în ceva ce arăta ca nişte homari. În mod sigur animalele trăiau atunci 
când au fost prinse, doar că propria carne le fusese înlocuită de o sub- 
stanță gelatinoasă. Coloniile de Pfiesteria erau încapsulate în aceasta. 
Uniunea Europeană a interzis prinderea și exportul crustaceelor. 
Momentan, îmbolnăvirile și decesele au avut loc doar în Franţa, 
Spania, Belgia, Olanda şi Germania. Ultima cifră care mi-a parvenit 
se referă la 14 000 de morți. Pe continentul american homarii par a fi 
încă homari, dar şi noi luăm în calcul posibilitatea de a interzice vân- 
zarea crustaceelor. 

— Este îngrozitor, şopti Rubin. De unde vin algele astea? 

Roche se întoarse spre el. 

- Oamenii le-au făcut, răspunse. Fermele de îngrășare a porcilor 
de pe coasta de est aruncă tone de băligar direct în apă, iar Pfiesteria se 
simte grozav de bine în apele cu îngrășământ. Se hrănește cu fosfații 

şi nitrații care sunt răspândiţi pe câmpuri odată cu fecalele animale- 
lor, ajungând apoi în râuri. Sau cu apa industrială. De ce ne mirăm că 
bestiile se simt așa de bine în canalizarea marilor orașe, unde totul este 
suprasaturat cu substanţe organice? Noi creăm Pfresteria acestei lumi. 
Nu le inventăm noi, dar le permitem să se transforme în monștri. 
Roche făcu o pauză și îl privi din nou pe Peak. Dacă Marea Baltică 
se revarsă și mor toţi peştii, aşa cum s-a întâmplat în ultimii ani, se 
întâmplă din cauza industriei daneze de creştere a porcilor. Băligarul 
provoacă înmulțirea explozivă a algelor. Algele fixează oxigenul și, 
prin urmare, peștii mor. Algele toxice fac chiar mai mult, și nici o zonă 
nu pare a fi în siguranță. Acum, cea mai rea dintre ele a ajuns chiar în 
mijlocul nostru. 

- Dar de ce nu s-au luat măsuri impotriva ei mai devreme? 
întrebă Rubin. 

Mai devreme? Roche râse. S-au luat măsuri mai devreme, 
prietene. S-a încercat. Unde trăiţi? In loc să desfășoare cercetări serioase, 
oamenii de știință au fost luaţi în derâdere și au primit amenințări cu 
moartea. Abia în urmă cu câţiva ani s-a aflat că autoritățile de mediu 
din Carolina de Nord au mușamalizat în mod voit incidentele cu Pfies- 
teria, protejându-i pe câțiva politicieni influenți care, în mod 
întâmplător, sunt ei înșiși crescători de porci. Bineînțeles că trebuie să 
ne punem întrebarea ce nebun e în stare să ne trimită homari infectați 
cu Pfiesteria. Însă nu putem schimba cu nimic faptul că și noi am con- 
tribuit la apariţia catastofei. Într-un fel sau altul, o facem de fiecare dată. 


— Aceste scoici posedă toate caracteristicile scoicilor-zebră tipice. 
Însă ele pot face un lucru pe care scoicile-zebră obișnuite nu pot. Și 
anume să navigheze. 

Peak ajunsese la vapoarele scufundate. După ce se chinuise cu 
bilanţuri despre Pfiesteria, Peak prezenta acum statistici la fel de zgu- 
duitoare. Apăru o hartă împânzită de o rețea de linii colorate. 

- Căile maritime principale ale navelor comerciale, explică Peak 
graficul. Decisivă pentru desfășurare este împărțirea bunurilor trans- 
portate. De regulă, materia primă pornește spre nord. Australia 
exportă bauxită, Kuweitul petrol și America de Sud minereu de fier. 
Toate acestea parcurg distanţe de până la 11 000 de mile marine până 
în Europa sau Japonia, pentru ca la Stuttgart, Detroit, Paris şi Tokio 
să se transforme în automobile, aparate electronice și mașini. Acestea 
sunt transportate în containere înapoi spre Australia, Kuweit sau 
America de Sud. Aproape un sfert din comerțul mondial se desfășoară 
în spațiul pacifico-asiatic, corespunzând unor mărfuri în valoare de 
500 de miliarde de dolari americani. În Atlantic, cifrele sunt doar cu 
puţin mai mici. Centrele în care se concentrează căile de navigaţie pe 
mare sunt marcate pe hartă cu culori inchise. Coasta de est a Ameri- 
cii cu centrul la New York, nordul Europei cu Canalul Mânecii, Marea 
Nordului și Marea Baltică până sus la Republicile Baltice, intreaga 
Mediterană, în special Riviera. Mările europene au o importanţă deo- 
sebită pentru comerțul mondial, Mediterana servește în plus și ca drum 

maritim de la coasta nord-americană estică prin Canalul Suez până în 
Asia de Sud-Est. Să nu uităm insulele japoneze și Golful Persic! Impor- 
tanţă tot mai mare capătă Marea Chinei care, alături de Marea Nor- 
dului, este una dintre cele mai circulate ape din lume. Pentru a putea 
înțelege desfăşurarea comerțului mondial pe mare, trebuie să înțelegem 
mai întâi această reţea. Trebuie să știm ce înseamnă asta pentru o emis- 
feră, dacă pe cealaltă se scufundă un cargobot de containere, ce linii de 
producţie sunt întrerupte, câte locuri de muncă sunt periclitate, a cui 
existenţă sau chiar viaţă sunt puse în pericol şi cine ar putea profita de 
accident. Circulaţia aeriană a înlocuit transportul pasagerilor pe mare, 
insă comerțul mondial este dependent de mare. Nimic nu poate 
înlocui calea maritimă. 

Peak făcu o pauză. 

— Știind aceste lucruri, să auzim câteva cifre. Zilnic, 2 000 de vase 
se înghesuie prin Malakka şi celelalte strâmtori învecinate, aproape 
20 000 de vapoare de toate mărimile traversează anual Canalul Suez. 
Asta înseamnă câte 15 procente din comerțul mondial. 300 de vapoare 
traversează zilnic Canalul Mânecii pentru a ajunge în cea mai circulată 
mare de pe pământ, Marea Nordului. Anual, 44 000 de vapoare leagă 
Hong Kongul cu lumea. Zeci de mii de cargoboturi, bacuri și tancuri 
petroliere se deplasează anual pe glob, nemaipunând la socoteală și flo- 
tele de pescuit, cuterele, iahturile cu pânze și ambarcaţiunile sportive. 
Oceanele, mările închise, canalele și strâmtorile înregistrează milioane 
de deplasări navale. Ținând cont de aceste lucruri, poate părea exa- 
gerat să vorbim de o criză serioasă a navigaţiei pe mare, pornind de 
la scufundarea ocazională a câte unui tanc petrolier sau a unui car- 
gobot. Nimeni nu se lasă descurajat aşa ușor, așa că umple și ultima 
grămadă de fier vechi cu petrol şi o trimite la drum. În treacăt 
fie spus, majoritatea celor 7 000 de nave petroliere se află într-o stare 
mizerabilă. Ma: mult de jumătate au peste 20 de an: vechime, multe 
tancuri petroliere pot fi trimise direct la fier vechi. Așa că riscul este 
luat i în calcul. Este vorba despre catastrofe potențiale, însă obișnuite. 
Începi să iți faci calcule: ar putea să meargă? Factorii sunt cunoscuţi și 
totul se transformă într-un joc de noroc. Atunci când un petrolier lung 
de 300 de metri nimerește în intervalul dintre două valuri, se îndoaie 
la mijloc până la un metru, ceea ce slăbește rezistenţa oricărei con- 
strucții. Petrolierul pleacă totuși în cursă, în speranța că totul se va 
sfârși cu bine. Peak zâmbi subțire. Însă când intră în joc fenomene 
complet inexplicabile producând catastrofe pe mare, atunci toate cal- 
culele se duc de râpă. Riscul devine incalculabil. Intră în joc o psiho- 
logie ciudată. O numim psihoza rechinului. Nu știi niciodată unde 
anume se află rechinul, pe cine urmează să mănânce, astfel încât un 
singur exemplar împiedică mii de turiști să intre în apă. Din punct de 
vedere statistic, unui singur mâncător de oameni i-ar fi imposibil să 
aducă turismului prejudicii vizibile. Practic însă, îl paralizează com- 
plet. Acum, imaginaţi-vă că navigația comercială suferă în câteva 
săptămâni de patru ori mai multe avarii decât înainte, fără să poată fi 
identificată vreo cauză cunoscută. Fenomene înfricoșătoare pentru 

care nu există nici o explicaţie scufundă chiar şi vase despre care se 
poate dovedi că erau într-o stare excelentă. Nu se poate ști pe cine va 
nimeri de data aceasta și unde se va întâmpla sau ce s-ar putea face. Nu 
se mai vorbește despre rugină, furtuni sau greşeli de navigare, se 
vorbește despre imposibilitatea de a mai ieși în larg. 

Peak ajunse astfel la scoici. Se lăfăiau pe ecran, supradimensionate. 
Peak îi făcu atenți asupra unei excrescenţe fibroase care ieșea din cara- 
pacea cu dungi. 

- Cu acest picior, numit byssus, scoica-zebră se fixează de obicei 
undeva, în funcţie de locul unde o duce curentul. Ma: exact, byssus 
este format dintr-un mănunchi de filamente lipicioase din proteine. 
La noile scoici aceste filamente s-au dezvoltat, transformându-se 
intr-un fel de elice. Principiul aminteşte vag de modul de deplasare 
întâlnit la Pfiesteria piscicida. In natură se cunosc convergenţe, care 
insă se desfășoară pe mii sau milioane de ani. Aceste scoici sau nu au 
ieșit la lumină până acum sau și-au dezvoltat noile caracteristici peste 
noapte. Ultima variantă ar însemna că a avut loc o mutație rapidă 
pentru că în multe privinţe sunt incă scoici-zebră, doar că par a şti 
foarte bine unde vor să ajungă. Camerele de aspirație de pe Barrier 
Queen au rămas libere, de exemplu, în timp ce cârma era acoperită în 
mod uniform. 

Peak prezentă împrejurările în care se produsese avaria şi povesti 
despre atacul balenelor asupra șlepurilor. Chiar dacă Barrier Queen 
scăpase, se dovedise cât de bine funcţiona strategia colaborării dintre 
scoici şi balene, la fel de bine ca aceea dintre balenele cenușii, balenele 
CU COCOAȘĂ ŞI orci. 

- Asta e o nebunie, spuse un comandant al armatei germane, 
de undeva din spate. 

— În nici un caz, răspunse Anawak întorcându-se spre el. Are metodă. 

- E o tâmpenie absolută! Afirmaţi că scoicile s-au înţeles cu 
balenele? 

— Nu. Şi cu toate acestea, e vorba de o colaborare. Aţi gândi altfel 
despre aceste lucruri, dacă aţi fi trăit un atac. După părerea noastră, 
atacul asupra lui Barrier Queen a avut pur și simplu rolul unui test. 

Peak apăsă pe telecomandă și pe ecran apăru imaginea unui vapor 
uriaș răsturnat pe o parte. Furtuna ridica valuri cât casa peste carenă. 
O ploaie biciuitoare răpea vizibilitatea. 

- Este Sansuo, unul din cele mai mari autotransportoare japoneze, 
spuse Peak. Ultima încărcătură fusese formată din camioane de mare 
tonaj. Înainte de Los Angeles, vaporul a intrat într-un banc de scoici. 
Ca și în cazul lui Barrier Queen, s-au fixat pe cârmă, doar că acum se 
aflau în largul mării. Sansuo a fost nimerit de un val uriaș dinspre pupa 
și a început să se umple cu apă. Putem doar să bănuim ce s-a întâmplat 
după aceea. Probabil că, din cauza loviturii, câteva camioane s-au des- 
prins de la locul lor din interiorul vaporului. S-au izbit de tancurile cu 
apă de balast, iar unul a străpuns peretele bordului. Această fotografie 
a fost făcută la mai puţin de 15 minute de la manevra de cârmă 
nereușită. Un sfert de oră mai târziu, Sansuo s-a dezarticulat și s-a 

scufundat. Peak făcu o pauză. Între timp, avem o listă întreagă de ase- 
menea cazuri, care devine mai lungă pe zi ce trece. Sunt atacate șlepuri, 
şi în majoritatea cazurilor operaţiunile de salvare trebuie intrerupte. 
Cifra totală a pierderilor creşte în mod dramatic. Doctorul Anawak 
are dreptate atunci când depistează în această metodă nebunia, pentru 
că între timp am aflat despre cel puțin încă o variantă a acesteia. 

Peak prezentă înregistrarea prin satelit a unui nor negru, lung de 
kilometri. Se indrepta spre țărm. Punctul de proveniență se afla la o 
distanţă considerabilă de coastă, acolo unde norul se îndesea, formând 
un centru roșu-murdar. Arăta de parcă în mijlocul oceanului ar fi 
izbucnit un vulcan. 

- Sub nor se ascund resturile lui Phoebos Apollon, un petrolier 
LNG. Clasa post-Panamax, cel mai mare din câte există. Pe 11 aprilie, 
la cincizeci de mile marine de Tokio, în sala maşinilor a izbucnit brusc 
focul, întinzându-se asupra celor patru cisterne și declanșând o serie 
de explozii uriașe. Phoebos Apollon trecea drept perfect în orice 
privinţă, se bucura de o stare excelentă și era verificat în mod constant. 
Societatea grecească de navigaţie a vrut să știe exact ce s-a întâmplat și 
a trimis robotul jos. 

Pe ecran se văzură fulgere. Apăru un cod de cifre, apoi brusc se 
stârni o furtună de zăpadă în fața unui fundal cenușiu. 

- În general, dintr-un petrolier explodat nu rămâne mare lucru. 
Vaporul era sub apă în patru bucăți. În apropiere de Honshu fundul 
mării coboară până la 9 000 de metri, iar resturile se împrăștie pe o 
suprafață de mai mulți kilometri pătrați. În cele din urmă, robotul a 
dat peste partea din spate a vasului. 

O structură neclară se ivi în furtuna de zăpadă. O pană a cârmei, 
forma îndoită a pupei, bucăți din structura vasului. Robotul pluti pe 
deasupra lor și cobori de-a lungul învelișului de oțel. Un pește izolat 
trecu prin imagine. 

- Curenţii de profunzime transportă tot felul de material organic, 
plancton, detritus și altele de genul ăsta, explica Peak imaginile înre- 
gistrate. Nu este simplu de manevrat. Nu vă plictisesc arătându-vă tot 
filmul, însă asta v-ar putea interesa. 

Deodată, camera era mult mai aproape de carenă. Ceva se suprapu- 
sese în bucăți mari peste învelișul vasului. În lumina reflectoarelor 
lucea și sclipea precum ceara topită. 

Rubin se aplecă în față, agitat. 

- Cum a ajuns chestia asta acolo? strigă. 

- Ce credeți că este? îl întrebă Peak. 

- Meduze. Rubin privi cu atenție. Meduze mici. Trebuie să fie 
câteva tone. Dar cum de stau prinse pe înveliş? 

- De unde știu scoicile-zebră să navigheze? replică Peak. Undeva 
sub chestia asta mucilaginoasă sunt camerele de aspirație. Mai mult ca 
sigur sunt complet astupate. 

Un diplomat ridică mâna ezitant. 

- Ce anume... ă... sunt astea de fapt? 

- Camerele de aspirație? Totul trebuia explicat. Sunt adâncituri cu 
muchii în care dau ţevile principale pentru alimentarea cu apă, 
prevăzute cu site din tablă care împiedică pătrunderea bucăților de 
gheață și a plantelor. În interiorul vaporului, ţevile se ramifică și trans- 
portă apa de mare absorbită peste tot unde este nevoie de ea, pentru a 
fi transformată în apă dulce, în cisternele de stingere și în primul rând 
în circuitul de răcire al motorului. Este greu de spus când s-au prins 
animalele de carenă. Poate că abia după scufundarea vaporului. Pe de 
altă parte... să ne imaginăm următorul scenariu: bancul de meduze 
pluteşte spre petrolier, atât de dens, încât acționează ca o masă închisă. 
În câteva secunde, animalele au astupat camerele de aspirație. Nu mai 
pătrunde apa, în schimb piureul organic se scurge în interior prin 
găurile capacelor. Vin tot mai multe animale. Restul apei din țevi este 
absorbit în motor, apoi toate componentele sunt pe uscat și aprovizio- 
narea lui Phoebos Apollon cu apă pentru răcire se întrerupe dintr-o clipă 
în alta. Motorul principal se încinge, uleiul devine incandescent, crește 
temperatura din capetele cilindrilor, unul din ventilele de evacuare 
sare. Combustibilul fierbinte țâșnește afară și provoacă o reacție în 
lanţ, în timp ce sistemele de stingere a incendiilor dau greș, pentru că 
nici ele nu se mai pot alimenta cu apă. 

- Un petrolier ultramodern explodează, pentru că meduzele îi 
astupă camerele de aspirație? întrebă Roche. 

Peak se gândi cât de ciudată era în fond întrebarea asta. Stăteau aici 
laolaltă oameni de știință de cel mai înalt calibru, dezamăgiți ca niște 
copii în faţa tehnologiei care nu funcționează. 

— Petrolierele și cargoboturile sunt construcţii care constau pe 
jumătate din cea mai înaltă tehnologie. Cealaltă jumătate este arhaică. 
Motoarele diesel ale vaporului și motoarele cu elice or fi ele construcții 
complicate și ultrasofisticate, însă, la urma urmei, ele servesc la strân- 
gerea unui șurub și la mișcarea încoace şi încolo a unei bucăți de metal. 
Navighezi cu GPS, dar apa rece se pompează înăuntru printr-o gaură. 
Și de ce nu? Doar ești în apă. Atât este de simplu! Din când în când, 
câte o cameră de aspirație se inchide, când pătrunde în ea iarbă de mare 
sau altceva, și este curățată. Când una este astupată, se folosește cea- 
laltă. Natura nu a mai inițiat niciodată atacuri asupra camerelor de 
aspirație, așa că de ce să fi îmbunătățit sistemul? Peak lăsă să treacă 
câteva secunde. Doctore Roche, dacă mâine nişte insecte minuscule 
ar hotări să atace în mod decis doar nările dumneavoastră, atunci 
corpul dumneavoastră minunat, ultracomplex, s-ar afla în pericol de 
moarte. V-aţi gândit vreodată că s-ar putea întâmpla una ca asta? Exact 
asta este acum problema noastră! Am crezut vreodată că s-ar fi putut 
intâmpla așa ceva? 


Johanson nu-l mai asculta cu adevărat. Următorul capitol îl 
cunoaștea în toate amănuntele. Îl structurase împreună cu Bohrmann 
pentru discursul lu: Peak. Era vorba despre viermi și despre hidrați 
de metan. În timp ce Peak vorbea, îi încredința laptopului său gân- 
duri disparate: 

Influenţarea sistemelor neuronale prin... 

Prin ce? 

Trebuia să găsească un termen pentru asta. Era obositor să folo- 
sească tot felul de formulări. Privi monitorul pierdut pe gânduri. Oare 
statul- -major avea acces la programe? Îi dădea târcoale gândul că Li 
şi oamenii ei i-ar putea spiona gândurile și îi displăcu ideea. Avea pro- 
pria teorie și voia ca statul-major să se confrunte cu ea atunci când 
va hotări el. 

Din pură întâmplare, arătătorul şi mijlociul mâinii lui stângi pro- 
duseră brusc un cuvânt. De fapt, era mai puţin decât un cuvânt. Pe 
ecranul laptopului apăruseră trei litere. 

Yrr. 

Johanson vru să le şteargă. Apoi se opri. 

Şi de ce nu? 

Cuvântul ăsta era la fel de bun ca oricare altul. Era chiar mai bun 
decât un cuvânt adevărat, pentru că se sustrăgea oricărei interpretări. 
În fond, nici nu știa despre ce scrie. Nu exista nici un fel de noţiune, 
așa că drumul spre abstracţiuni era chiar recomandabil. 

Yrr 

Suna bine Yrr. Deocamdată, îl va păstra. 


Weaver își rodea cel de-al treilea creion, ascultând. 

- Poate că potopul a fost la fel de nimicitor, își incheie Peak dis- 
cursul minuţios. Povestirile despre potopuri fac parte din multe 
mituri și povestiri religioase. Poate că prima descriere credibilă a unui 
tsunami povestește despre o catastrofă naturală din Marea Egee 
în anul 479 înainte de Hristos. Este demonstrată existenţa celor 
60 000 de morţi din Lisabona anulu: 1755, când Portugalia a fost 
lovită de valuri inalte de zece metri. Ştim și despre explozia vulcanu- 
lui Krakatau din 1883. Cea mai mare parte a muntelui a fost aruncată 
in aer, iar Caldera, aflată sub nivelul mării, s-a prăbușit în magmă. 
Două ore mai târziu, valuri înalte de 40 de metri au lovit regiunile de 
coastă din jurul Sumatrei și Javei, peste 300 de așezări au fost pustiite 
şi au murit aproape 36 000 de oameni. În 1933, un tsunami cu mult 
mai mic a lovit orașul japonez Sanriku, traversând Honshu prin 
nord-est. Bilanţul: 3 000 de morţi, 9 000 de clădiri distruse, 8 000 de 
vapoare scufundate. Nici unul din aceste evenimente nu se compară 
nici pe departe cu tsunami-ul nord-european. Statele din acea zonă 
sunt fără excepţie naţiuni industriale foarte dezvoltate. Acolo trăiesc 
în total 240 de milioane de oameni, iar cei mai mulți dintre ei locuiesc 
pe țărm. 

Peak privi în jur. În sală se lăsase o liniște mormântală. 

- Din punct de vedere geologic, întreaga regiune s-a schimbat în 
mod fulgerător. Pentru omenire în întregul ei nu se pot prevedea, 
încă, urmările. Pentru economie însă, ele sunt devastatoare! Câteva 
din cele mai importante porturi din lume au fost distruse parțial sau 
total. Până acum câteva zile, Rotterdam era fost cel mai mare centru 
comercial al tuturor timpurilor, iar Marea Nordului - unul din cele 

mai mari depozite pentru energii fosile. 450 000 de barili de petrol 
erau pompațţi de aici, zilnic. Jumătate din resursele europene de 
petrol se află în faţa coastei norvegiene, o altă parte în fața Angliei, 
de asemenea și o parte considerabilă a rezervelor globale de gaz. 
Această industrie colosală a fost nimicită în decursul câtorva ore. 
Numărul victimelor se estimează a fi de două până la trei milioane 
de oameni, în timp ce răniții și cei rămași fără locuinţă sunt mult 
mai mulți. 

Peak citea numerele de parcă ar fi prezentat prognoza meteo, 
obiectiv și aparent lipsit de emoție. 

- Nu este clar ce a declanșat alunecarea. Viermii reprezintă fără 
îndoială una din mutaţiile cele mai importante din momentul de față. 
Nu există nici un fenomen natural care să explice apariția acestor 
cohorte de miliarde de viermi și bacterii. Insă prietenii noştri din Kiel 
și doctorul Johanson sunt de părere că din puzzle mai lipseşte o piesă. 
Oricât de instabile ar fi devenit câmpurile de hidrat din cauza acestei 
invazii, o asemenea catastrofă pur şi simplu nu poate fi explicată. Tre- 
buie să mai fi intrat în joc un factor, care prin tsunami a creat doar 
partea vizibilă a problemei. 

Weaver se îndreptă în scaun. Simți cum i se ridică părul pe ceafă. 
Cu toate că imaginea prin satelit care apăruse pe ecran era filmată de 
la mare înălțime, fiind neclară şi luminată artificial, Weaver recunoscu 
vasul imediat. 

- Aceste înregistrări demonstrează ce vreau să spun, spuse Peak. 
Am supravegheat vaporul prin satelit... 

Poftim? Weaver crezu că nu aude bine. 

Il supravegheaseră pe Bauer? 

- Un vas de cercetare pe nume Juno, continuă Peak. Imaginile au 
fost filmate noaptea de un satelit militar de recunoaştere cu numele 
de EORSAT. Din fericire, am avut vizibilitate bună şi marea a fost 
calmă, lucruri neobișnuite pentru această zonă. În aceste momente, 
Juno se afla înainte de Spitzbergen. 

Luminile vaporului se distingeau neclar pe suprafața neagră. Marea 
se umplu brusc de pete albe care se extinseră, până când păru să fiarbă. 

Juno se întoarse de pe stânga pe dreapta, se învârti. 

Apoi se scufundă ca o piatră. 

Weaver înlemni. Nimeni nu o pregătise pentru așa ceva. Afla în 
sfârșit ce se întâmplase cu Bauer. Juno se afla pe fundul Mării Groen- 
landei. Își aminti de însemnările lui îngrijorătoare, de temerile şi spai- 
mele lui. Realiză cu durere că acum ea știa despre lucrurile astea mai 
multe decât oricine altcineva. Bauer îi lăsase moștenirea lui intelectuală. 

- Era pentru prima dată de la începerea anomaliilor, spuse Peak, 
când am putut observa acest efect. Ne era cunoscut de mai multă 
vreme fenomenul blowout de metan din zona aceasta, însă... 

Weaver ridică mâna. 

- Aţi bănuit că s-ar fi putut întâmpla așa ceva? 

Peak o privi cu ochi lipsiți de orice expresie. Avea fața ca dăltuită 
în piatră, complet imobilă. 

— Şi ce ați întreprins atunci când s-a scufundat Juno? 

- Nimic. 

- Nu aţi putut face nimic, cu toate că aţi pus să fie urmărite prin 
satelit zona și vaporul? 

Peak scutură încet din cap. 

- Am ţinut sub observație o serie întreagă de vapoare ca să 
acumulăm experienţă. Nu poți fi peste tot în același timp. Nimeni nu 
putea bănui că tocmai acest vas... 

- Mă înșel eu cumva, îl întrerupse Weaver brutal, sau efectele aces- 
tor blowouts sunt suficient de cunoscute? Din triunghiul Bermudelor, 
de exemplu, cel care chipurile este atât de misterios? 

- Domnișoară Weaver, noi... 

- Să formulez altfel întrebarea: dacă ştiați că în trecut au dispărut 
nave în acest mod și dacă ați mai ştiut şi că în Marea Nordului crește 
emisia de metan, nici măcar nu ați bănuit ceea ce i se pregătea coastei 
continentale norvegiene? 

Peak își aținti privirea asupra ei. 

- Ce vreți să spuneţi cu asta? 

- Vreau să ştiu dacă ați fi putut face ceva! 

Expresia lui Peak rămase imobilă. Continua să o ţintuiască pe 
Weaver cu privirea. Se lăsase o tăcere stânjenitoare. 

— Am estimat greșit situația, răspunse într-un târziu. 


Li cunoștea mult prea bine asemenea situaţii. Lui Peak nu îi rămåâ- 
nea altă soluție decât să recunoască eșecul parțial al supravegherii 
aeriene. Într-adevăr înregistraseră o creștere a efectelor blowout în 
apropiere de Norvegia și toate celelalte lucruri. Despre viermi însă 
nu știuseră nimic. 

Se ridică. Era timpul să îl susțină pe Peak. 

- Nu am fi putut face absolut nimic, spuse liniștită. Și v-aș ruga să 
ascultați prezentarea domnului maior, în loc să vă grăbiţi să trageţi 
concluzii. Permiteţi-mi să vă amintesc: în această sală se află consilieri 
ştiinţifici aleși după două criterii - competență și experienţă. Unii 
dintre ei au fost implicați nemijlocit în evenimente. Ce ar fi putut 
preîntâmpina doctorul Bohrmann? Doctorul Johanson? Statoil? Ce 
ați fi putut împiedica dumneavoastră, domnişoară Weaver? Chiar 
credeți că privirea aruncată de pe orbită este însoțită de vreo forță 
omniprezentă care răsare ca din pământ la locul faptei să îi salveze pe 
cei aflați în dificultate, indiferent ce s-ar întâmpla? Ar fi fost mai bine 
să ne întoarcem privirea de acolo? 

Ziarista se încruntă. 

- Nu suntem aici pentru a ne face reciproc reproșuri, spuse Li 
accentuând cuvintele, înainte ca Weaver să poată răspunde ceva. Cel 
fără de păcat să arunce primul cu piatra. Așa am învățat eu. Așa scrie 
în Biblie, și Biblia are dreptate în multe privinţe. Suntem aici pentru 
a ne asigura că nu se vor întâmpla și mai multe nenorociri. Sunteţi de 
aceeași părere cu mine? 

- Aleluia, mormăi Weaver. 

Li lăsă să treacă o scurtă pauză de tăcere. 

Apoi deodată zâmbi. Era timpul pentru drăgălășenii. 

- Suntem cu toții foarte afectaţi, spuse ea. Am toată Înțelegerea pentru 
dumneavoastră, domnişoară Weaver. Maior Peak, vă rog să continuaţi. 


Peak se înnegurase. Soldații nu își exprimau critica sau îndoielile 
în modul acesta. Nu avea nimic împotriva îndoielilor sau a criticii, însă 
ura situaţia când acestea erau prezentate, fără ca el să poată restabili 
ordinea cu o comandă scurtă. Simţi brusc o ură surdă împotriva zia- 
ristei. Se întrebă cum va reuși să se descurce vreodată cu adunătura asta 
de oameni de ştiinţă. 

- Ceea ce tocmai ați văzut, continuă Peak, a fost eliberarea unei 
cantități mai mari de metan. Oricât de mult aș regreta moartea mari- 
narilor, ştiu că acest gaz eliberat provoacă probleme mult mai mari. 
În urma alunecării, în atmosferă a ajuns o cantitate de milioane de 
ori mai mare decât cea care a provocat scufundarea lui Juno. Există 
scenarii pentru situaţia în care metanul ar fi eliberat în același mod 
pe plan mondial. Rezultatul seamănă cu o sentință la moarte. Atmos- 
fera s-ar prăbuși. 

Peak tăcu un moment. Oricât ar fi fost el de versat, și pe el îl 
înspăimânta ceea ce urma să spună. 

- Trebuie să vă informez, spuse Peak încet, că viermii și-au făcut 
apariția atât în Altantic, cât și în Oceanul Pacific. Mai exact, specia a 
fost descoperită pe platformele continentale din America de Nord și 
de Sud, lângă coasta canadiană de vest şi lângă Japonia. 

Se lăsă o tăcere mormântală. 

— Asta a fost vestea proastă. 

Cineva tuși ușor. Tusea răsună ca o explozie. 

— Vestea bună este aceea că aici invazia nu atinge nici pe departe 
dimensiunile celei de lângă Norvegia. Organismele populează doar 
zone izolate. În mod cert, această concentraţie nu le va permite să pro- 
voace pagube serioase. Însă noi trebuie să plecăm de la premisa că vor 
deveni mai puternice, indiferent prin ce metode. Se pare că lângă Nor- 
vegia s-au consemnat deja anul trecut populații reduse de viermi, în 
zona aleasă de Statoil pentru testarea unor fabrici de tip nou. 

- Autorităţile noastre nu pot confirma acest lucru, spuse un diplo- 
mat norvegian aflat în ultimul rând. 

- Sunt sigur, zise Peak ironic. În mod convenabil, toți cei care s-au 
ocupat de acest proiect par să fie morţi. Sursele noastre se rezumă astfel 
la doctorul Johanson și la grupul de cercetători din Kiel. Ei bine, am 
obținut o amânare. Ar trebui să o folosim, pentru a putea întreprinde 
rapid ceva împotriva blestemaților de viermi. 

Peak se opri brusc. Blestemaţi de viermi. Devenise prea emotiv. 
Asta nu era bine. Se lăsase dus de val pe ultimii metri. 

- Sunt niște blestemați de viermi, pe Dumnezeul meu! se auzi o 
voce puternică. 

Un bărbat cu un aspect impresionant se ridicase în picioare. Se 
înălța ca o stâncă, mare și masiv, îmbrăcat într-o salopată portocalie. 
De sub șapca de baseball se ițeau în toate direcţiile cârlionți negri. 
O pereche de ochelari colorați, supradimensionațţi, se sprijineau cu 
greu pe nasul mult prea mic ce se afirma pe deasupra unei guri largi, 
ca de broască, ieșind ascuţit în afară. Ori de câte ori gura se deschidea, 
apăsând în jos bărbia colosală, te ducea în mod fatal cu mintea la 
Muppet Show. 

Doctor Stanley Frost, se putea citi pe ecusonul uriașului. Vulcanolog. 

- Am văzut acele documente, spuse Frost. Vocea îi suna de parcă ar 
fi predicat evanghelia. Și nu sunt deloc pe gustul meu. Ne concentrăm 
pe platformele continentale din apropierea zonelor dens populate. 

- Da, pentru că acestea corespund modelului norvegian. La început 
sunt puține animale, apoi peste noapte apar cete întregi. 

- Nu ar trebui să ne concentrăm doar asupra acestui aspect. 

— Vreţi să se repete cele întâmplate în Europa de Nord? 

- Domnule maior Peak! Am spus eu cumva să neglijăm coastele? 
Nu am spus asta! Vorbeam despre concentrarea exclusivă asupra unui 
singur lucru, ceea ce, Dumnezeu mi-e martor! denotă o prostie fără 
margini. Mie mi se pare evident. Diavolul lucrează pe alte căi. 

Peak se scărpină în cap. 

- Aţi putea fi mai explicit, doctor Frost? 

Vulcanologul inspiră adânc. Toracele i se încordă. 

- Nu, răspunse. 

- V-am înţeles eu bine? 

- Sper că da. Are rost să facem valuri acum? Întâi trebuie să am cer- 
titudini. Să vă gândiţi la vorbele mele. 

Frost privi hotărât în jur, cu bărbia uriașă împinsă înainte, și se 
așeză la loc. 

Perfect, îşi spuse Peak. Întâi idiotul ăla, și acum altul. Vanderbilt 
își urni grăsimile spre pupitru. Li îl urmă, îngustându-și ochii. Îl privi 
pe directorul adjunct al CIA aranjându-și pe nas o pereche de ochelari 
mici și caraghioși, ceea ce o distră și o îngrețoşșă totodată. 

- Viermi blestemați, ăsta e termenul potrivit, Sal, zise Vanderbilt 
binedispus. Se uita plin de entuziasm în jur, de parcă ar fi venit cu Buna 
Vestire. Dar le vom încinge acestor vietăți afurisite un foc de li se vor 
aprinde dosurile. Vă promit eu. Bun, să ne întoarcem la ceea ce 
bănuim. Nu este mult. Dragul nostru petrol, de care suntem atât de 
dependenți, că l-am bea direct de la sursă, kaput! Exprimat în parame- 
tri economici, asta înseamnă că ne putem lua adio de la o mare parte 
a producției mondiale. O trebușoară bună pentru cei care mână 
cămilele la OPEC. Industria vapoarelor se luptă neîncetat cu noi tru- 
curi ale naturii care încearcă să o pună la pământ, după cum v-a 
demonstrat Peak cu atât de multe cuvinte. Și teroarea are efect! Între 
noi fie vorba, atacurile balenelor și ale rechinilor, să fim sinceri, sunt 
copilării, niște tâmpenii. Vreau să spun că e supărător când o familie 
cumsecade de americani nu mai poate ieși la pescuit, însă pe omenire 
în ansamblul ei o doare în cur. Și pescarul mititel din țara în curs de 


384 


ADÂNCURI 


dezvoltare din a cărui sardină zilnică trăiesc șapteşpe copii şi şase 
neveste, și el e de compătimit când stă la mal cu privirea goală, 
temându-se să iasă în larg ca să nu fie mâncat. Dar oricât de rău ne-ar 
părea de el, nu putem face absolut nimic. Omenirea are alte griji. Sunt 
afectate țările bogate. Răii ăia de pești nu se mai lasă prinși deloc și 
trimit în schimb praştii mutante cu otravă în năvoade sau scufundă 
traulere. Chiar dacă sunt cazuri izolate, sunt al naibii de multe cazuri 
izolate. Ceea ce e rău pentru ţările în curs de dezvoltare pentru că 
acum nu mai primesc de la noi chiar nimic. 

Vanderbilt aruncă priviri șirete peste marginile ochelarilor. 

— Să știți domniile voastre că unul care ar vrea să distrugă lumea ar 
putea termina două treimi din ea doar ținându-i ocupați pe cei mari şi 
puternici. Trebuie să le dea atâta de furcă, încât să nu fie în stare să-și 
rezolve propriile probleme. Lumea a treia însă depinde de ajutorul dat 
de țările puternice. Trăiește simțind când și când furia Americii, o mică 
schimbare de regim, noi cădem la înţelegere cu boșii drogurilor de la 
ei și cuplăm solicitările cu ajutorul economic. Toate astea sunt anulate. 
Noi ne permitem să râdem de balenele care sar pe bărci, pentru că 
binele sau răul nostru economic nu depind de bărci și de legăturile de 
papură, însă standardul vestic de viață nu este reprezentativ. Gândiţi-vă 
la acest lucru diseară, când vă veți înfrupta din bufetul rece. Pentru 
lumea a treia, anomaliile sunt sfârşitul! El Niño e sfârșitul. La Niña e 
sfârșitul. Dacă facem bilanţul extravaganțelor oferite de natură în ulti- 
mele luni, fenomenele ne par a fi niște dragi prieteni vechi. Aproape 
că ţi-ai dori să mai treacă la o bere, dar să ne pupe în fund, domniile 
voastre! Avem acum alți oaspeţi. În unele părți ale Europei domneşte 
starea de urgenţă. Și ce înseamnă asta? Că nimeni nu mai poate ieși pe 
stradă după lăsarea întunericului, pentru că altfel riscă să se ude la 
picioare? Vă spun eu ce înseamnă asta. Asta inseamnă că Europa nu 
va putea ţine piept catastrofei umanitare. Că asociaţiile de caritate, 
Crucea Roşie, Asociaţia Tehnică de Caritate, Unesco, Asociaţia 
Malteză nu mai fac faţă cu corturile și alimentele. Că în Europa de aur 
unii mor de foame, iar alții mor din pricina unei infecții. Că au izbuc- 
nit epidemii. Epidemii î in Europa! De parcă nu ar fi destule probleme 
cu Pfiesteria şi consoartele ei. In Norvegia holera face ravagii! Asta 
înseamnă că nu mai pot fi asigurate serviciile medicale pentru cei răniți 
și că rănile europenilor de bine, consumatorii rebusurilor de duminică 
seara, colcăie de viermi mici şi albi, și sunt năpădite de muște care la 
rândul lor răspândesc germenii de boli peste tot unde se așază. Vi se 
face rău? Asta încă nu este nimic. Un tsunami este o chestiune udă, 
însă când acesta pleacă, sar în aer tot felul de chestii. Nu se mai face 
faţă cu stingerea incendiilor. Zonele de pe țărm sunt întâi inundate și 
apoi arse. A da, și s-a mai întâmplat ceva atunci când masele de apă care 
se retrăgeau au întrerupt alimentarea cu apă de răcire a centralelor ato- 
mice construite în apropierea țărmului din pură prostie. Avem un 
dezastru nuclear în Norvegia şi unul în Anglia. V-aţi lămurit? Vă mai 
pot informa despre prăbușirea totală a alimentării cu energie. Ladies 
and gentlemen, oricât de rău mi-ar părea, nu vă bazaţi deocamdată pe 

Europa. Și pe lumea a treia nici atât. Europa ne arată imaginea în urma 
testului. Europa e în găleată! 


Vanderbilt scoase la iveală o batistă albă şi își tamponă fruntea. 
Peak nu mai avea mult până să verse. Îl ura pe omul ăsta. Ura să îl vadă 
pe Vanderbilt cum nu e prieten cu nimeni, poate nici măcar cu sine 
însuși. Un defetist, un cinic, un rahat. Peak ura cel mai tare faptul că 
Vanderbilt avea dreptate în aproape tot ce spunea. În ceea ce priveşte 
ura lui pentru Vanderbilt, Peak căzuse de acord până și cu Li. 

Făcând abstracţie de acest lucru, o ura şi pe Li. 

Se surprinsese uneori imaginându-și cum îi rupe hainele de pe trup 
și îi scoate ifosele din cap pe porcăria aia de bandă de alergare, talen- 
tele ei arogante de fată de familie bună căreia i se serviseră pe tavă lim- 
bile străine și diplomele. În momentele astea ieşea la iveală acel 
Salomon Peak care, în alte împrejurări, ar fi devenit șeful vreunei 
bande, hoț, violator şi criminal. 

Acest celălalt Peak îl speria. Celălalt Peak nu credea în idealurile 
de la West Point, în cinste, faimă și patrie. Era ca Vanderbilt care 
tăvălea totul în noroi și lăsa să se întrevadă că noroiul era realitatea. 
Celălalt Peak crescuse în noroi. Un negru născut în noroiul din Bronx. 

- Mai departe, spuse Vanderbilt voios. Europa se bucură de alge 
mici şi vesele în apa potabilă. Ce e de făcut? Buzduganul chimic? 
Bineînțeles că apa poate fi fiartă sau înecată în chimicale. Poate că așa 
crapă creaturile alea de căcat, dar crăpăm și noi odată cu ele. Deja se 
simte lipsa apei. Până acum, în Europa orice idiot stătea câte trei ore 
sub duș, cântând cântece marinăreşti, acum s-a terminat cu asta. Nu 
știu, domniile voastre, când va exploda la noi primul homar, însă chiar 
şi ţara lui Dumnezeu ar trebui să se aştepte că se va întâmpla. Dumne- 
zeu Şi-a pierdut răbdarea. Vanderbilt chicoti. Sau să spunem mai bine 
Alah? The shape of things to come!, domnilor şi doamnelor! Bucurați-vă 
de dezvăluirile noastre senzaţionale. Imediat după reclame! 

Ce spune ăsta aici? se gândi Peak. Înnebunise Vanderbilt? Era sin- 
gura explicaţie. Doar un nebun s-ar fi purtat așa. 

Directorul CIA proiectă o hartă a lumii pe care țările și continen- 
tele erau unite prin linii multicolore. Un mănunchi gros se întindea 
din Anglia și Franţa de-a curmezișul peste Atlantic până în zona 
în care se aflau Boston, Long Island, New York, Manasquan și Tucker- 
ton. O altă reţea, mai răsfirată, străbătea Pacificul unind vestul 
Statelor Unite ale Americii cu Asia. Linii groase se întindeau de-a 
lungul Insulelor Caraibe și Columbiei, prin Marea Mediterană și Cana- 
lul Suez și peste coasta de est a Asiei până în Tokio. 

- Cabluri aflate în adâncul mărilor, explică Vanderbilt. Autostrăzi 
pentru date, prin care telefonăm și chatuim. Nu există internet fără 
fibră de sticlă. După cum se pare, alunecarea din fața Norvegiei a dis- 
trus o parte a legăturilor cu fibre de sticlă dintre Europa şi America. 
Cel puţin cinci din cele mai importante cabluri transatlantice nu 
mai transportă nici un fel de date. Ce-i drept, alaltăieri a căzut şi un 


l Forma lucrurilor ce vor veni (în engl. în orig., n.red.) 

cablu cu frumosul nume FLAG Atlantic-1. Unește New Yorkul cu 
St. Brieuc în Bretonia și asigură transportul a 1,28 terabiţi pe secundă. 
Pardon, asigura! FLAG Atlantic-l și-a dat duhul, și nu din cauza 
alunecării. Ca și căderea lui IPC-5 dintre San Luis Obispo și Hawaii. 
Observaţi ceva? Cineva servește cabluri subacvatice la micul dejun. 
Podurile noastre se rup. Curentul electric provine din priză? Dim- 
potrivă. Lumea este mică? Dimpotrivă! O sunăm pe mătușa Polly 
din Calcutta să o felicităm de ziua ei? Nu vom mai putea! Adevărul 
este că sistemele de comunicaţie cad în toată lumea şi noi nu știm de 
ce. Dar un lucru este exclus. Vanderbilt scrâșni din dinți și se aplecă 
peste pupitru atât de mult cât îi permitea pântecul. Coincidenţa, 
domniile voastre. Aici e mâna cuiva. Care tocmai ne taie de la țâţa civi- 
lizaţiei. Dar am vorbit destul despre ceea ce nu mai avem și suntem în 
pericol să pierdem. 

Dădu jovial din cap spre cei de față, bărbia lui dublă făcând cute-cute. 

- Haideţi să vorbim despre ce avem. 


Anawak găsi o oarecare consolare în cuvintele lui Vanderbilt. 
După ce își pierduse temporar increderea în lumea asta, acum i se părea 
că mărşăluieşte cu o pancartă pe care scrie cu litere mari, bătătoare la 
ochi: LEON, CREDEM ÎN TINE. 

- Doctorul Anawak descrie un organism luminos, spuse Vander- 
bilt. Plat şi lipsit de formă. Nu am găsit nici un alt organism de acest 
fel în excrescenţele de pe Barrier Queen, însă eroul nostru a fost viteaz 
şi s-a ales cu prada. O bucăţică a putut fi examinată. Substanța este 
ca o gelatină amorfă, a cărei existenţă a fost demonstrată de doctor 
Fenwick şi doctor Oliviera în capetele balenelor care căutau scandal. 
In acest context, să ne amintim și de porcăria din crustaceele contami- 
nate. Pfresteriile erau transportate în ele ca într-un taxi, însă taximetris- 
tul nu este cumătrul homar, ci ceva care l-a inlocuit. Carapacea le era 
umplută până la refuz cu niște chestii care, odată ajunse în aer, se des- 
compun într-o veselie. Doctor Roche a reușit totuși să analizeze câteva 
resturi. Este vechea noastră cunoștință, gelatina! 

Ford şi Oliviera își apropiară capetele. Apoi Oliviera spuse cu 
voce Joasă: 

— Substanțele din creierele balenelor și cea de pe vapor sunt iden- 
tice, până aici e corect. Dar chestia din creiere este în mod clar mai 
ușoară. Celulele par să fie mai puțin dense. 

- Am auzit deja că există mai multe teorii despre gelatina asta, spuse 
Vanderbilt. Ei bine, asta este problema domniilor voastre. În ceea ce 
mă priveşte, pot spune că am izolat Barrier Queen într-un doc, pentru 
a nu lăsa să scape eventualii pasageri clandestini. De atunci am obser- 
vat de mai multe ori o lumină albăstrie aprinzându-se în apa docului. 
Niciodată nu este prezentă prea mult timp. Şi doctor Anawak a 
văzut-o, petrecându-şi concediul de anul acesta în zona noastră inter- 
zisă. Probele de apă indică prezenţa microorganismelor obișnuite 
care se pot întâlni în orice strop de apă de mare. Deci de unde pro- 
vine lumina? O numim Norul Albastru, în lipsa unei explicații 

înțelepte din partea științei. Termenul i se datorează doctorului John 
Ford, după ce a privit o înregistrare realizată de un aparat cu numele 
de URA. 

Vanderbilt arătă filmul cu grupul lui Lucy. 

— Aceste fulgere par să nu rănească şi să nu sperie balenele. Se pare 
însă că norul le influențează comportamentul. În centrul lui s-ar putea 
ascunde ceva ce stimulează substanța din capetele animalelor. Poate le 
și injectează. O chestie cu tentacule luminoase, ca niște bice. Acum 
mergem mai departe și presupunem că aceste tentacule nu doar injec- 
tează gelatina, ci că ele însele sunt gelatina! Dacă acest lucru este 
adevărat, atunci vedem aici la scară mare ceea ce doctor Anawak a 
găsit la scară mică pe carena lui Barrier Queen. Ar însemna că am găsit 
un organism necunoscut care ghidează crustaceele, duce balenele la 
nebunie și își face de cap printre scoicile care scufundă vapoare. Vedeţi, 
doamnelor şi domnilor, că am făcut progrese! Dumneavoastră nu mai 
trebuie să găsiți decât răspuns la întrebarea ce este asta, ce caută aici, 
în ce relație se află gelatina cu norul, a da, și ce cretin afurisit a făcut 
tot rahatul ăsta în laboratorul lui. Poate asta vă va ajuta! 

Vanderbilt mai arătă o dată filmul. De data asta, în marginea de 
jos a imaginii apăru o spectogramă. Se puteau vedea frecvențe de ampli- 
tudine mare. 

- URA este un individ talentat. Imediat înainte ca norul să se mani- 
feste, hidrofoanele au indicat ceva. Nu se auzea nimic, tocmai pentru 
că nu suntem balene, ci niște prăpădiți de oameni cu urechile lipire. 
Ultrasunetele și infrasunetele pot fi transformate pentru auzul nostru, 
dacă știi trucurile potrivite. Cum ar fi colegii noștri companioni de 
la SOSUS. 

Anawak ciuli urechile. Cunoșştea SOSUS. Lucrase de mai multe ori 
cu ei. NOAA, National Oceanic and Atmospheric Administration, 
derula o serie de proiecte care se ocupau de înţelegerea și evaluarea 
fenomenelor acustice subacvatice. Funcţionau sub numele generic de 
Acoustic Monitoring Project. Unealta folosită de NOAA pentru spio- 
natul subacvatic era o relicvă a războiului rece. SOSUS era prescurta- 
rea pentru Sound Surveillance System, o reţea de hidrofoane sensibile 
instalată de Marina SUA în anii 1960 în mările lumii pentru a putea 
urmări misiunile submarinelor sovietice. Din 1991, după ce războiul 
rece se încheiase cu prăbușirea Uniunii Sovietice, cercetătorilor de la 
NOAA li s-a permis să utilizeze datele sistemului. 

Astfel, știința aflase că în largul oceanelor era orice în afară de 
liniște. În special pe frecvențele de sub 16 herţi era un tărăboi de-a drep- 
tul infernal. Pentru a permite urechii umane să perceapă aceste zgo- 
mote, trebuiau derulate cu o viteză de 16 ori mai mare. Dintr-odată, 
un cutremur subacvatic suna ca un tunet, cântecul balenelor cu 
cocoașă amintea de ciripitul păsărilor, în timp ce balenele albastre le 
trimiteau tovarășelor lor mesaje peste sute de kilometri, într-un stac- 
cato asurzitor. Trei sferturi din înregistrări erau dominate de un uruit 
ritmic, extrem de puternic, tunuri cu aer, folosite de societățile petro- 
liere pentru a recunoaște geologia oceanului. 

Între timp, NOAA completase SOSUS prin sisteme proprii. Cu 
fiecare an, organizaţia lărgea rețeaua de hidrofoane. Și în fiecare an 
cercetătorii auzeau puţin mai mult. 

- În ziua de azi putem spune doar după sunet despre ce este vorba, 
explică Vanderbilt. Este un vaporaș? Se deplasează rapid? Ce fel de pro- 
pulsie folosește? De unde vine, la ce distanță se află? Hidrofoanele ne 
spun totul. Dumneavoastră trebuie să știți ce bun conductor pentru 
sunet este apa şi cât de repede se propagă acesta pe sub ea, și anume cu 
viteze între cinci și cinci mii cinci sute de kilometri pe oră. Dacă o 
balenă albastră din Hawaii trage un vânt, o oră mai târziu el se aude 
într-o cască californiană. SOSUS face însă mai mult decât să înregis- 
treze impulsul, ne spune și de unde vine. Pe scurt, arhiva de sunete a 
NOAA cuprinde mii și mii de zgomote: clipocit, gâlgâieli, vuiete, bol- 
boroseli, scârțâieli și mormăieli, sunete bioacustice și seismice, zgo- 
mote de mediu, pe toate astea le putem clasa, cu câteva excepții. 
Doctor Murray Shankar de la NOAA se află printre noi. Ce mutare 
de șah bine calculată! Va fi bucuros să comenteze pentru dumnea- 
voastră cele ce urmează. 

In rândul din față se ridică un bărbat cu alură de subaltern timid, 
cu trăsături indiene și ochelari cu ramă de aur. Vanderbilt aduse pe 
ecran o altă spectrogramă și dădu drumul sonorului accelerat în mod 
artificial. Un mormăit înfundat, în tonuri ascendente, umplu sala. 

Shankar își drese vocea. 

- Acest zgomot este numit Upsweep, spuse cu voce suavă. A fost 
inregistrat în 1991 şi pare a proveni de la 54°S, 140*V. Upsweep a fost 
unul din primele zgomote neidentificate captate de SOSUS și era atât 
de puternic, încât se auzea în întregul Pacific. Nu știm nici până astăzi 
ce anume a fost. Conform unei teorii, s-ar fi putut naşte din rezonanța 
dintre apă și lava fluidă, undeva într-un lanț muntos subteran aflat 
între Noua Zeelandă și Chile. Jack, următoarele exemple, te rog! 

Vanderbilt prezentă alte două spectograme. 

— Julia, înregistrată în 1999, şi Scratch, captat cu doi ani înainte de 
o serie de hidrofoane în Pacificul ecuadorial. Amplitudinea se putea 
auzi fără probleme pe o rază de cinci kilometri. Julia aminteşte de 
strigătele unui animal, nu credeţi? Frecvența sunetelor se modifică 
foarte repede. Se disting tonuri individuale, ca în cazul cântecelor de 
balenă. Dar nu sunt balene. Nici o balenă nu produce o asemenea 
intensitate a sunetului. Scratch însă sună de parcă un ac de pickup ar 
aluneca de-a curmezișul, doar că pickupul aferent ar trebui să fie de 
dimensiunea unui municipiu. 

Sunetul următor amintea de un scârțâit prelung, descendent. 

- Înregistrat î în 1997, spuse Shankar. Slowdown. Estimăm că pro- 
vine de undeva din sudul extrem. Vapoarele și submarinele sunt 
excluse. Slowdown s-ar putea forma atunci când plăci imense de gheață 
se freacă de stâncile din Antarctica, dar la fel de bine ar putea fi ceva 
complet diferit. NOAA include aici și cauze bioacustice, adică ani- 
male. Unora le-ar plăcea să poată demonstra în sfârșit cu aceste zgo- 
mote existența caracatiţelor uriașe, însă după știința mea aceste animale 

abia dacă sunt capabile să producă sunete. Deci pistă falsă. Nimeni nu 
știe ce este, însă... în schimb putem scoate alt iepuraș din pălărie, zâmbi 
Shankar timid. 

Vanderbilt mai arătă o dată spectrograma înregistrării video făcute 
de URA. De data asta o lăsă să sune clar. 

— Aţi recunoscut sunetul? Este Scratch. Și ştiţi ce spune URA? Sursa 
se afla în mijlocul norului albastru! De aici putem... 

— Mulţumesc, Murray. Meriți un Oscar. Vanderbilt gâfâi tampo- 
nându-și fruntea cu batista. Restul sunt speculaţii. Bine, să incheiem 
ziua într-o manieră pe măsură, ladies and gentlemen, pentru a vă pune 
cu adevărat cerebelul în funcţiune. 


Secvența următoare din film era o înregistrare făcută la o adâncime 
lipsită de lumină. Particulele străluceau în lumina reflectoarelor. Apoi 
ceva întins şi plat se arcui spre cameră, retrăgându-se fulgerător. 

- Dacă se studiază filmul în varianta prelucrată pe care Marintek, 
inainte ca institutul să fie măturat de pe stânci, ne-a pus-o în mod cama- 
raderesc la dispoziţie, se pot trage două concluzii. În primul rând: ches- 
tia asta e de dimensiuni uriaşe. In al doilea rând: luminează sau, mai 
bine zis, se aprinde scurt și se stinge imediat ce ajunge în obiectivul 
camerei. Se ştie în mod sigur doar că se zbenguia la vreo 700 de metri 
adâncime pe platforma continentală norvegiană. Vă rog să o studiați, 
doamnelor și domnilor! Este oare prietenul nostru gelatinos? Trageți 
propriile dumneavoastră concluzii. Nu așteptăm de la dumneavoastră 
nimic mai puţin decât salvarea rasei noastre, create după chipul şi 
asemănarea lui Dumnezeu. Vanderbilt rânji, fixându-i pe rând pe cei 
din sală. Nu vreau să vă ascund faptul că ne aflăm în faţa Armaghedo- 
nului. De aceea propun să împărțim sarcinile. Dumneavoastră aflați 
cum poate fi oprit animalul ăla mutant. Poate vă gândiţi la vreun pro- 
gram de dresură sau la ceva ce îl strică la stomac. No: încercăm să îl 
găsim pe cel care ne-a făcut una ca asta. Și, înainte de aceasta, nu faceți 
valuri! Nu vă lăsaţi tentaţi să apăreți pe prima pagina! Europa și Ame- 
rica au căzut de acord să ducă o politică de dezinformare. Panica ar fi 
ca acidul clorhidric pe rahatul de câine, dacă înţelegeți la ce mă refer. 
Trebuie să folosim escaladările sociale, politice, religioase sau de orice 
altă natură. Deci gândiți-vă la ceea ce i-aţi promis mătușii Li, atunci 
când mergeţi să vă jucaţi pe-afară. 

Johanson își drese vocea. 

- Doresc să vă mulțumesc în numele tuturor pentru discursul dum- 
neavoastră foarte antrenant, spuse el cu drăgălășenie. Deci noi trebuie 
să aflăm ce este acolo în larg. 

- Exact, doctore! 

- Dumneavoastră ce credeţi că este acolo? 

- Gelatină. Și nori albaştri, zâmbi Vanderbilt. 

- Înţeleg. Johanson îi întoarse zâmbetul. Vreți să deschidem sin- 
guri cutia Pandorei. Ascultaţi, Vanderbilt, dumneavoastră aveți o 
teorie. Dacă vreţi să intrăm în joc, poate ar trebui să ne-o împărtășiți 
și nouă. Ce părere aveți? 

Vanderbilt își frecă nasul. Schimbă o privire cu Li. 

— Păi da, spuse el tărăgănat. Ce ar fi Crăciunul fără daruri?! Fie. Deci 
ne-am întrebat: unde apar problemele, unde apar mai puţin și unde nu 
sunt deloc? Și ce să vezi, nu sunt afectate Orientul Apropiat, teritoriul 
fostei Uniuni Sovietice, India, Pakistan şi Thailanda. Nu sunt afectate 
China și Coreea. Nici Arctica, și nici Antarctica, dar frigiderele le 
lăsăm deoparte deocamdată. 'Trăgând linie, se vede că acela care are cel 
mai mult de suferit este Vestul. Chiar și numai distrugerea industriei 
offshore norvegiene va dăuna Vestului pentru mult timp de acum 
încolo, punându-ne într-o poziţie de nedorită dependenţă. 

- Dacă înțeleg eu bine, spuse Johanson încet, vorbiți despre terorism. 

- Frumos din partea dumneavoastră că aduceţi vorba! Există două 
feluri de terorism, ambele axate pe distrugerea în masă. Prima variantă 
urmăreşte cu orice preț destabilizarea politică şi socială, chiar dacă 
pentru asta trebuie să dea ortu’ popii mii de oameni. Extremiştii isla- 
mici cred, de exemplu, că necredincioșii ocupă locul degeaba. Varianta 
a doua este axată complet pe lumea de apoi şi propăvăduiește că ome- 
nirea cea păcătoasă ar fi tândălit destul pe planeta asta frumoasă a lui 
Dumnezeu și că este vremea să fie ștearsă de pe faţa pământului. Cu 
cât aceşti oameni au mai mulți bani și mai mult know-how, cu atât mai 
periculoasă devine toată povestea. Algele ucigașe, de exemplu, ar putea 
fi cultivate de cineva. La urma urmei, și câinii pot fi dresați să muște. 
Tehnologia genetică a făcut posibilă intervenţia în zestrea genetică. De 
ce n-ar fi posibil să obţii pe calea asta și controlul asupra comporta- 
mentului? Mă refer la numărul mare de mutații care au avut loc într-un 
timp atât de scurt, dumneavoastră ce părere aveți despre asta? Mie îmi 
miroase a laborator. Un organism necunoscut, lipsit de formă, păi da, 
oare de ce nu are nici o formă? Orice altceva are formă! Poate din 
cauză că nu e necesară scopului pe care îl servește? Să ne imaginăm un 
fel de protoplasmă, un compus organic, un piure vâscos care ocupă 
capetele animalelor sau homarii în fâșii subțiri. Ascultaţi la mine, dom- 
niile voastre, în spatele acestor lucruri se ascunde o minte care le pune 
la cale. Imaginaţi-vă ce ar însemna prăbușirea industriei petroliere 
nord-europene pentru politica energetică a Orientului Apropiat și 
aveţi motivul. 

Johanson îl fixa cu privirea. 

- Sunteţi nebun, Vanderbilt. 

- Credeţi? În strâmtoarea Hormuz nu aveau loc coliziuni sau avarii 
până acum. Nici în Canalul Suez. 

- Presupunând că este adevărat ce spuneţi, care ar fi sensul să îi 
decimeze cu inundaţii și epidemii pe potenţialii cumpărători ai 
petrolului arab? 

- Totul este o nebunie, răspunse Vanderbilt. Spun doar că ar putea 
fi sensul atacurilor. Nu că ar avea vreun sens. Însă luaţi în calcul faptul 
că Mediterana a fost scutită până în prezent și deci și ruta din Golful 
Persic până la Gibraltar. În schimb, populaţii de viermi găsim în toate 
locurile în care Vestul și America de Sud vor să ajungă la petrol. 

— Viermii au apărut și în apropierea țărmului nord-estic american, 
spuse Johanson. Un tsunami de dimensiunile celui european ar mătura 
de pe piaţă clientela teroriștilor-afaceriști de care vorbiţi. 

- Doctore Johanson, zise Vanderbilt zâmbind. Dumneavoastră 
sunteți om de știință. Știința operează cu logica. CIA nu o mai face de 
mult. Or fi legile naturale logice. Însă oamenii nu sunt. De decenii 
intregi sabia lui Damocles atârnă deasupra capetelor noastre, ame- 
nințându-ne cu războiul atomic și știm cu toții că ăsta ar putea fi 
sfârşitul omenirii noastre mult iubite. Șantajiștii și nebunii din filmele 
cu James Bond există în realitate, doctor Johanson. Doar că realitatea 
nu prevede nici un James Bond. Când Saddam Hussein a aprins în 
1991 sursele de petrol ale Kuweitului, chiar și propriii oameni au prezis 
că în anumite condiţii asta ar putea provoca o iarnă nucleară care să 
dureze ani și decenii în şir. Nu au avut dreptate. Dar asta l-a îimpiedi- 
cat s-o facă? Și încă ceva: întrebaţi-i pe colegii dumneavoastră din Kiel. 
Ce se întâmplă cu adevărat când ajunge în atmosferă tot metanul 
marin, despre asta se poate doar specula. În orice caz, este de temut o 
creștere a nivelului mării, Europa o încurcă pentru că Belgia, Olanda 
şi Germania de Nord se transformă în terenuri întinse pentru sporturi 
acvatice, însă deșerturile lipsite de apă din Orientul Mijlociu și Apro- 
piat ar putea înflori brusc. Nu vor omori toți oamenii cu tsunami, 
vor mai rămâne destui care să cumpere petrolul arăbesc. Și poate că 
toată teroarea asta nici nu duce la sfârşitul omenirii, ci doar la o slăbire 
a Vestului și a Asiei îndepărtate, și astfel la o redistribuire a forțelor 
de putere globale, fără ca cineva să trebuiască să ducă război. Fac pariu, 
cândva planeta își va reveni. Ascultaţi ce vă spun, teroarea vine din 
mare, însă cauza se găsește pe uscat. 

Li închise proiectorul. 

- Vreau să le mulțumesc reprezentanţilor diplomatici și trimișilor 
serviciilor secrete din toate țările pentru că au permis această 
întâlnire la nivel înalt. Unii dintre dumneavoastră vor pleca în cursul 
zilei de astăzi, însă cei mai mulți veţi rămâne oaspeţii noștri pe par- 
cursul următoarelor săptămâni. Nu trebuie să vă atrag atenţia asupra 
faptului că, în virtutea colaborării dintre noi, aveți obligația de a 
păstra tăcerea în ceea ce priveşte activitatea noastră și rezultatele 
obținute, întocmai ca și statul-major științific. Este în interesul 
țărilor dumneavoastră. 

Li făcu o pauză. 

- În ceea ce-i priveşte pe colaboratorii grupului științific de lucru, 
ne vom strădui să îi susţinem prin toate mijloacele posibile. Începând 
din acest moment, vă rugăm să utilizați exclusiv laptopurile aflate în 
fața dumneavoastră. Au fost instalate conexiuni în tot hotelul, la bar, 
în camerele dumneavoastră, la Centrul de Sănătate. Vă puteţi loga ori- 
unde v-aţi afla. Între timp, s-a restabilit legătura transatlantică. Aco- 
perișul hotelului este împănar cu sateliți, totul funcționează. 
Telefonul, telefaxul, e-mailul și internetul trec acum prin sateliții 
NATO III, care în mod normal slujesc la realizarea legăturilor între 
guvernele partenerilor NATO. Acum vă slujesc pe dumneavoastră. 

Am instalat pentru aceasta un circuit secret, un secretus in secretum, la 
care au acces exclusiv membrii grupului de lucru. Prin această rețea 
puteţi comunica între dumneavoastră și puteţi accesa informaţii strict 
secrete. Pentru a intra, aveți nevoie de o parolă personală, pe care o 
veți obține după semnarea acordului de confidenţialitate. 

Li privi severă în jur. 

- Nu trebuie să vă mai atrag atenţia asupra faptului că această 
parolă nu poate fi transmisă în nici o împrejurare celor neautorizaţi. 
După conectare, aveți acces la sateliții civili și militari, la datele de la 
NOAA și de la SOSUS, la proiectele de telemetrie curente și la cele 
arhivate, la băncile de date ale CIA şi NSA privitoare la activitățile 
teroriste din întreaga lume, la dezvoltarea de arme biologice și 
proiecte ale tehnologiei genetice și aşa mai departe. Am rezumat 
pentru dumneavoastră situația actuală a tehnicii marine și a posibi- 
lităţilor ei, ca şi cunoștințele geologice și geochimice fundamentale. 
Există date despre toate organismele cunoscute, puteţi studia hărțile 
marine din dotarea marinei, și bineînțeles că am adăugat prezentarea 
de astăzi, cu toate cifrele și statisticile aferente. Veţi primi în mod auto- 
mat şi fără întârziere orice informaţie de actualitate, orice survine nou 
în desfăşurarea evenimentelor. 

Li aşteptă un moment, apoi zâmbi încurajator. 

- Vă doresc noroc. Ne întâlnim poimâine la aceeaşi oră. Cine simte 
nevoia între timp să facă un schimb de păreri, se poate adresa oricând 
domnului maior Peak sau mie. 

Vanderbilt o privi, ridicând o sprânceană. 

- Sper că îl veţi ţine frumos la curent și pe unchiul Jack, spuse el 
atât de încet încât să-l audă doar Li. 

- Nu uita, Jack, răspunse Li adunându-și foile, că îmi ești subor- 
donat mie. 

— Aici te înșeli, mititico. Suntem la acelaşi nivel. Nici unul din noi 
nu este inferior celuilalt. 

- Ba da, prietene. Din punct de vedere intelectual. 

Fără să salute, Li părăsi sala. 


Johanson 


Cei mai mulți se îndreptară spre bar, însă Johanson nu simți vreo 
tragere de inimă să îi urmeze. Poate că ar fi trebuit să profite de ocazie 
și să cunoască trupa, dar acum i se învârteau alte lucruri prin cap. 

Abia ajuns la apartamentul lui, auzi o bătaie la ușă. Weaver intră 
fără să aștepte să o poftească înăuntru. 

- Bărbaţilor mai în vârstă trebuie să li se lase timp să își pună cor- 
setul înainte de a da buzna înăuntru, spuse Johanson. Pe urmă te 
trezești dezamăgită. 

Umbla cu laptopul în braţe prin încăperea mare și confortabilă, 
căutând modemul. Fără a se arăta impresionată, Weaver deschise mini- 
barul şi îşi luă o cola. 

— Deasupra biroului, îi spuse. 

- O, într-adevăr. 

Johanson își conectă laptopul și porni programul. Weaver privea 
peste umărul lui. 

- Ce zici de faza cu teroriștii? îl întrebă. 

- Exclus. 

- Sunt de aceeaşi părere. 

- Însă înțeleg şi schizofrenia de care suferă CIA. Johanson accesă 
succesiv câteva fişiere. Asta îi învață acolo. În plus, Vanderbilt are 
dreptate când spune că oamenii de știință înclină să pună semn de ega- 
litate între comportamentul uman și cel natural. 

Weaver se aplecă spre el. Un val de bucle îi căzu pe față. Și le aranjă 
cu mâna. 

— Trebuie să îi pui la curent, Sigur. 

- La ce te referi? 

- La teoria ta. 

Johanson ezită. Strânse din ochi, deschise o fereastră dând dublu 
clic și își introduse parola: 

Chateau Disaster 000 350 899-XK/0 

- Tralala, zumzăi Johanson încet. Bine aţi venit în Ţara Minunilor. 

Cât de ingenios, își spuse. Un castel plin de oameni de știință, 
agenți secreți și soldaţi, având sarcina de a salva lumea de monștri, 
valuri ucigașe și catastrofe climaterice. Chateau Disaster. Nici nu s-ar 
fi putut găsi un nume mai potrivit. 

Ecranul se umplu de simboluri. Johanson studie numele fișierelor 
și scoase un fluierat. 

— Măi să fie! Chiar ne permit accesul la sateliți. 

- Nu mai spune! Putem să îi și manevrăm? 

- Aiurea! Dar putem accesa datele. Uită-te aici. GOES-W și 
GOES-E, tot escadronul NOAA ne stă la dispoziție. Uite, Quik- 
SCAT, nici ăsta nu e rău. Și iată şi can Lacrosse. S-au depășit pe ei 
înşiși. Și uite lupa SAR. Asta este.. 

- În regulă, revino-ți! Chiar | crezi că avem acces nelimitat la 
informaţiile secrete şi la programele de guvernare? 

- Bineînţeles că nu. Avem acces la ce vor ei să ne arate. 

- De ce nu i-ai spus lui Vanderbilt care e părerea ta? 

- Pentru că este prea devreme. 

- Nu mai avem timp, Sigur. 

Johanson scutură din cap. 

- Karen, pe oamenii ca Li și Vanderbilt trebuie să-i convingi. Ei 
vor rezultate, nu presupuneri. 

- Dar avem rezultate! 

- Momentul era clar neprielnic! Azi a fost ziua lor cea mare. Au 
adunat tot ce au avut pentru marea gală a catastrofei. Vanderbilt a scos 
din joben ditamai iepurele arăbesc și, la naiba, era chiar mândru de 
asta! Ar fi sunat doar ca o contrazicere. Eu vreau ca mai întâi ei să se 
îndoiască de mica lor teorie conspiraţionistă, și asta se va întâmpla mai 
repede decât crezi. 

- Okay. Weaver încuviință din cap. Și cât de convins ești tu personal? 

- De teoria mea? 

- Nu mai ești sigur? 

— Ba da. Dar după ziua de azi mai trebuie să demontăm și convin- 
gerile americanilor. Johanson privi gânditor spre monitor. Și am 
senzaţia că Vanderbilt nu este cu adevărat important în jocul ăsta. Tre- 
buie să o convingem pe Li, Karen. După cum o văd eu, Li oricum va 
face ce vrea ea. 


Li 


Primul lucru pe care îl făcu fu să se urce pe banda de alergare. Pro- 
gramă computerul la nouă kilometri pe oră, ceea ce însemna o aler- 
gare ușoară. După care ceru să i se facă legătura cu Casa Albă. Două 
minute mai târziu, auzi în căşti vocea președintelui. 

— Jude! Mă bucur să te aud. Ce faci în momentul ăsta? 

- Alerg. 

- Alergi. Dumnezeule, ești cea mai bună, domniță. Ar trebui să 
luăm cu toții exemplu de la tine. În afară de mine. Se auzi râsul puter- 
nic şi prietenos al preşedintelui. Eşti în mod clar prea sportivă pentru 
mine. Prezentarea a decurs după cum v-aţi dorit? 

— Pe deplin. 

— Și le-ai povestit ce credem no1? 

- N-am putut Împiedica să afle ce crede Vanderbilt. 

Preşedintele continua să râdă. 

- Încetează odată războiul împotriva lui Vanderbilt. 

- E un om de nimic. 

- Insă își face treaba. Nu trebuie să îl iei de bărbat. 

- Dacă siguranţa naţională o cere, atunci î/ tau de bărbat, răspunse 
Li iritată. Dar asta nu înseamnă că voi fi de aceeași părere cu el. 

- Nu, bineînţeles că nu. 

- Dumneavoastră v-aţi fi împăunat în acest moment cu o ipoteză 
asupra terorismului complet nepusă la punct? Acum cercetătorii au 
mai puţine opțiuni. Aleargă după o teorie dată, în loc să dezvolte ei 
înşişi una. 

Președintele tăcu. Li îl auzea pur și simplu cum gândea. Nu îi 
plăceau acţiunile pe cont propriu, şi Vanderbilt tocmai se făcuse vino- 
vat de așa ceva. 

- Ai dreptate, Jude. Probabil ar fi fost indicat să mai așteptăm puţin 
cu povestea asta. 

- Sunt cu totul de părerea dumneavoastră, Sir. 

- Bine. Discută cu Vanderbilt. 

- Discutaţi dumneavoastră cu el. De mine nu ascultă. Eu nu-l 
pot opri să-și dea drumul la gură, chiar dacă știu că este o prostie și 
O nesocotinţă. 

- În regulă. Vorbesc eu cu el. 

Li zâmbi în sinea el. 

- Bineînțeles că nu vreau să îi fac greutați lui Jack... se simţi obli- 
gată să adauge. 

- În ordine. Destul despre Vanderbilt. Care este părerea ta? Se des- 
curcă panopticul academic? Ce impresie ţi-au făcut tipii? 

- Toţi sunt extrem de calificați. 

- E vreunul care merită în mod special atenţia ta? 

- Un norvegian. Sigur Johanson, specialist în biologie moleculară. 
Nu știu ce îl face special, însă are propria viziune asupra lucrurilor. 

Președintele strigă ceva în spate. Li mări viteza benzii. 

- Chiar mai înainte am vorbit la telefon cu ministrul norvegian de 
Interne, reveni președintele. Nu mai știu ce să se facă. Bineînţeles că 
salută iniţiativa Uniunii Europene, însă cred că ar prefera ca și Statele 
Unite să fie în aceeași barcă. Și nemţii sunt de aceeași părere, nu vor 
transfer de know-how sau ceva de genul ăsta. Ei votează pentru o 
comisie globală cu competenţe extinse, care să cuprindă zoate puterile. 

— Și cine să fie la conducere? 

- Cancelarul german propune să fie numite Naţiunile Unite. 

- Adevărat? Hm! 

- Nu mi se pare o propunere rea. 

- Nu, este o propunere de-a dreptul bună. Li făcu o pauză. Doar 
că îmi aduc aminte ce ați constatat de curând, și anume că în întreaga 
sa istorie ONU nu a mai avut un secretar general atât de slab precum 
cel de acum. S-a întâmplat la primirea ambasadorilor de acum trei 
săptămâni, vă amintiţi? Eu am fost de aceeași părere, și am primit 
obișnuitele critici din taberele obișnuite. 

- Da, ştiu. Doamne, ce înfumurați erau! Dar adevărul este că e 
un bleg. Trebuie să poţi spune adevărul, fir-ar să fie! Ce vrei să spui de 
fapt cu asta? 

- Nimic, spuneam doar. 

- Spuneai doar. Hai, spune! Care ar fi alternativa? 

- Care ar fi alternativa la un for în care stau cu duzinele reprezen- 
tanți ai Orientului Apropiat? 

Preşedintele tăcu. 

- Statele Unite, spuse într-un târziu. 

Li se purtă de parcă ar fi trebuit să evalueze întâi: ideea. 

- Cred că este o idee bună, Sir. 

- Dar atunci iar avem problemele întregii lumi pe cap. E o situaţie 
de rahat, nu crezi, Jude? 

- Le avem oricum pe cap. Noi suntem singura superputere a lumii. 
Dacă vrem să rămânem și pe viitor, atunci trebuie să ne asumăm res- 
ponsabilități. Și, în afară de asta, vremurile proaste sunt vremuri bune 
pentru cei puternici. 

- Tu și proverbele chinezești, răspunse președintele. Oricum nu o 
să primim jobul pe o tavă de argint. E prea devreme pentru asta. Ar 
trebui încă să ne chinuim să demonstrăm de ce vrem să fim tocmai noi 
la conducerea unei comisii mondiale de cercetare. Cum crezi că ar fi 
primită o asemenea veste în lumea arabă! Sau în China și Coreea. 

Apropo de Asia, am frunzărit dosarul cu cercetătorii tăi. Este unul care 
pare asiatic. Nu ziceam că asiaticii și arabii vor fi lăsaţi pe dinafară? 

- Un asiatic? Cum îl cheamă? 

- Are un nume ciudat. Wakawaka sau așa ceva. 

- A, Leon Anawak. I-aţi citit CV-ul? 

- Nu, doar m-am uitat peste el. 

- Nu este asiatic. Li mări viteza la doisprezece kilometri pe oră. 
Eu sunt de departe cea mai asiatică de pe raza întregului hotel Whistler. 

Președintele râse. 

- O, Jude. Ai putea fi și de pe Marte, și tot ți-aș da puteri depline. 
Chiar e păcat că nu poți veni să ne uităm la baseball. Dacă nu inter- 
vine nimic, ne întâlnim la fermă. Soţia mea marinează costiţe. 

- Data viitoare, Sir, răspunse Li plină de zel. 

Mai bârfiră o vreme despre baseball. Li nu insistă asupra ideii de a 
pune Statele Unite în fruntea asociaţiei mondiale. Cel târziu în două 
zile va crede că a fost ideea lui. Era suficient că îi administrase injecţia. 

După convorbire mai alergă timp de câteva minute. Apoi se 
așeză la pian așa transpirată cum era și își puse degetele pe tastatură. 
Se concentră. 

Câteva secunde mai târziu, sonata de pian a lui Mozart picura în 
cheia sol prin apartament. 


KH - 12 


Muzica interpretată de Li se pierdea pe holurile de la etajul nouă 
ca un parfum ce se estompează la distanță și se răspândea spre exterior 
pe ferestrele pe jumătate deschise ale apartamentului. La o sută de 
metri deasupra pământului, undele sonore se propagau concentric în 
toate direcţiile. Din cel mai înalt punct al castelului, care avea un turn 
locuit cu acoperișul ascuţit, ca un palat din povești, o ureche exersată 
ar mai fi auzit-o încet, dar clar. Deasupra vârfului începea să se risi- 
pească. O sută de metri mai încolo se amestecau cu o sumedenie de alte 
unde şi, cu cât urcau mai mult, cu atât se estompau și aceste zgomote. 
La un kilometru deasupra solului se mai puteau auzi motoarele 
mașinilor care porneau, zgomotul cicălitor al avioanelor mici cu elice 
și clopotul bisericii presbiteriene în satul Whistler, de obicei aglome- 
rat, care acum devenise o parte a zonei interzise. Uruitul elicoptere- 
lor militare, care reprezentau cel mai important mijloc de legătură cu 
exteriorul, începea să se piardă abia de la două mii de metri în sus. 

De la această înălțime se putea savura priveliștea răpitoare oferită 
de hotel. Răsărea ca un vis profetic al lui Ludovic al II-lea al Bavariei 
din mijlocul pădurilor întinse, care urcau lin spre vest, fiind vizibil cu 
ochiul liber. Pe coamele munţilor învecinaţi străluceau zone prăpăsti- 
oase, acoperite de zăpadă. 

Apoi se stingeau și ultimele zgomote provenite de la suprafața 
pământului. 

Puteau fi auzite mai cu seamă avioanele cu reacţie în faza de deco- 
lare şi de aterizare. La o înălțime de zece kilometri, Chateau-ul se con- 
topea cu peisajul. Avioanele de cursă zburau pe ruta lor. Orizontul 
incepea să se curbeze în mod vizibil. Câmpuri joase de nori sub cerul 
de un albastru strălucitor imitau câmpurile de zăpadă şi munţii de 
gheaţă, un pământ înșelător din vapori de apă. Alţi cinci până la zece 
kilometri mai sus, zgomotul avioanelor supersonice tăia atmosfera tot 
mai rarefiată. Troposfera aparținuse toanelor vremii, stratosfera 
aparținea ozonului care filtra o mare parte din razele ultraviolete. 
Se iîncălzea iar. La înălțimea aceasta, norii erau doar puţin mai mult 
decât niște formaţiuni eterice cu licăriri sidefii. Baloane meteo argin- 
tii reflectau lumina soarelui, trecând uneori drept OZN-uri. Prin 
această liniște perfectă a celor 20 de kilometri înălțime, își începuse în 
1962 legendara U2 cursul secret în direcţia Cubei pentru a demonstra 
staționarea rachetelor atomice sovietice. Pilotul avionului de recu- 
noaștere fusese nevoit să poarte costum de astronaut din pricina 
înălțimii extreme la care zbura. Fusese unul dintre cele mai temerare 
zboruri din toate timpurile, sub un cer al cărui albastru adânc lăsa să 
se intuiască deja spaţiul cosmic. 

La 80 de kilometri înălțime, mai luminau izolat nori nocturi în 
formă de grilaj. Temperatura era de -113 grade Celsius. Nimic nu 
amintea aici sus de prezenţa umană, dacă se făcea abstracţie de prezenţa 
ocazională a vehiculelor spaţiale care decolau sau aterizau. Albastrul 
profund se preschimba într-un negru albăstrui. Aici începea imperiul 
tuturor zeilor păgâni care fuseseră deconspiraţi de știința modernă ca 
fiind lumini polare și meteoriți care se stingeau. Nicăieri particula- 
ritățile fizicii nu contribuiseră într-o asemenea măsură la nașterea 
miturilor și legendelor ca în această termosferă ce măsoară sute de kilo- 
metri. În realitate, nu se preta nici ca reședință a divinităţilor, nici 
pentru vreo altă formă de viaţă. Nimeni și nimic nu rezista aici. Razele 
gamma și Roentgen pătrundeau nestingherite. Doar ici și colo se mai 
întâlneau molecule de gaz. 

In schimb, se găsea altceva. 

La 150 de kilometri înălțime treceau primii sateliți, cu o viteză de 
28 000 de kilometri pe oră. Erau mai ales sateliți de spionaj care se 
mențineau cât de aproape puteau deasupra Pământului. Cu 80 de kilo- 
metri deasupra lor, sonda misiunii Space Radar Topography Mission 
realiza profile de la înălțime ale suprafeţei terestre şi lucra la harta 
lumii secolului XXI. La înălțimea aceasta, viteza sateliților era 
micșorată permanent de amestecul atmosferic încă destul de dens, 
astfel încât sateliții depindeau de tracțiunile ocazionale pentru a nu se 
prăbuşi. La peste 300 de kilometri înălțime nu mai aveau nevoie de 
nici un combustibil. Aici forța centrifugă echivala cu forța gravitaţiei, 
obținând traiectorii stabile, iar cerul se umplea. 

Totul se desfășura ca într-o rețea de autostrăzi suprapuse. Cu cât 
erau mai sus, cu atât erau mai circulate. Două corpuri zburătoare mici 
și elegante cu numele de Champ şi Grace observau câmpul gra- 
vitaţional şi magnetic al Pământului. La 600 de kilometri deasupra 

polilor, ICESat capta reflexii ale scoarței terestre oferind informaţii 
asupra modificării calotelor de gheaţă. Cu 70 de kilometri mai sus se 
invârteau trei sateliți de observaţie Lacrosse ultraperformanţi ai arma- 
tei americane, sondând Pământul cu radarele lor. De la 700 de kilo- 
metri înălțime, sondele LANDSAT ale NASA supravegheau zonele 
de uscat și țărmurile, măsurau creşterea şi descreșterea ghețarilor, car- 
tografiau întinderea pădurilor și a gheţurilor şi furnizau reprezentări 
detaliate ale repartizării globale a temperaturii. Sea W:FS, cu înregis- 
trare optică şi infraroșie, era pe urmele concentraţiilor de alge din 
oceane. Sateliții NOAA se simțeau ca acasă pe traiectoria lor sincronă 
cu soarele la 850 de kilometri înălțime și toți sateliții posibili se depla- 
sau de la un pol la altul. Până departe în magnetosferă domnea înghe- 
suiala care, dincolo de graniţa de 900 de kilometri, unea particulele 
cosmice şi emisiile solare în două centuri de iradiere, aşa-numita 
centură Van-Allen, care se transformase într-un fenomen surprinzător 
al mass-media. Acesta servea unei părți considerabile a populaţiei ame- 
ricane drept argument decisiv în demonstrarea faptului că americanii 
nu ajunseseră pe lună, chiar și oamenii de știință de renume se indoiau 
de faptul că nava spațială îi oferea omului suficientă protecție pentru 
a traversa zona aceasta de raze mortale. În terminologia sateliților, 
regiunea se numea simplu LEO, Low Earth Orbit, fiind urmată 
de câmpul dens populat al Middle Low Orbits cu sateliții GPS ce 
zburau la peste 20 000 de kilometri înălțime peste ei, până când, la o 
inălțime de 35 888 de kilometri, intâlneai sateliții geostaţionari, păzito- 
rii locurilor fixe, în frunte cu intelsateliții pentru comunicațiile la 
nivel mondial. 

Mozart părea incredibil de îndepărtat de toate acestea. 

Însă în timp ce sunetele pianului se pierdură în aerul primăverii, 
conversaţia ] lui Li cu președintele parcurse distanţa până sus în cosmos 
şi înapoi. În punctul culminant al conversaţiei lor, cei doi se 
întreținuseră în universul exterior și schimbaseră informaţii care pro- 
veneau de asemenea din spaţiu. Fără armata de sateliți, America nu ar 
fi putut duce războaiele din Golf, nici războiul din Kosovo, şi nici pe 
cel din Afganistan. Forţele aeriene nu ar fi reușit să nimerească ţintele 
cu asemenea precizie fără ajutorul din spaţiu şi comandamentul 
suprem ar fi fost orb în faţa mișcărilor dușmanilor din zonele neacce- 
sibile fără ochiul de precizie maximă al lui Crystal, numit şi KH-12. 

KH însemna Keybole. Sateliții de spionaj americani care furnizau 
cele mai multe detalii constituiau pandantul optic la radarul sistemu- 
lui Lacrosse. Recunoșteau obiecte cu lungimea de patru până la cinci 
centimetri și fotografiau și în domeniul apropiat de infraroșu, ceea ce 
le permitea să acţioneze și noaptea. Spre deosebire de sateliții situaţi 
în afara atmosferei, erau prevăzuţi cu propulsie de rachetă, care le per- 
mitea prezența pe orbite foarte joase. În mod normal se învârteau în 
jurul planetei la o înălțime de 340 de kilometri între Polul Nord 
și Polul Sud, putând astfel fotografia întregul Pământ pe parcursul a 
24 de ore. Odată cu începerea atacurilor de lângă Vancouver Island, 
câţiva dintre ei fuseseră coborâți la 200 de kilometri. Keyhole, Lacrosse 

și 24 de sateliți noi de înaltă precizie aflaţi pe traiectorii extrem de apro- 
piate de Pământ, trimiși de America pe orbită ca răspuns la atacurile 
din 11 septembrie, formau acum o constelație a cărei performanță o 
depășea chiar şi pe cea a celebrului sistem de lupe SAR. 

La ora locală 20.00, doi bărbaţi aflaţi într-o sală subterană din Buck- 
ley Field din apropiere de Denver primiră un apel telefonic. Staţia 
Buckley Field ţinea de mai multe staţii terestre secrete ale Institutului 
naţional de studiere a imaginii NRO, fiind însărcinată cu planificarea 
spionajului prin satelit pentru aviația militară americană. Lucra strâns 
cu Serviciul de siguranţă naţională și de descifrare NSA. Sarcina lor 
consta în special în supraveghere şi ascultare. Alianţa celor două ser- 
vicii secrete le permitea autorităţilor americane metode de suprave- 
ghere fără egal. O reţea în cea mai mare parte automatizată, numită 
Echelon, acoperea planeta cuprinzând cele mai variate sisteme tehnice 
care supravegheau comunicaţia internaţională, de la sateliți și radio pe 
microunde până la fibra de sticlă. 

Cei doi bărbați se aflau sub o uriașă farfurie-satelit. Înconjuraţi de 
monitoare, captau date în timp real de la Keyhole, Lacrosse și de la alte 
sonde, le interpretau și le prelucrau, trimițându-le mai departe spre 
locurile afectate. Ambii erau agenţi secreți, cu toate că nu corespun- 
deau cu nimic imaginii curente de agent. Purtau blugi și pantofi sport 
și arătau mai degrabă ca membri ai unei formaţii de grunge. 

Cel care îi chemase îi informă pe cei doi despre apelul de urgenţă 
al unui cutter pescăresc de lângă extremitatea nord-estică a Nord 
Island. Lângă Montauk se părea că avusese loc o coliziune şi se presu- 
punea că un cașalot atacase cutterul — asta dacă apelul se adeverea. Iste- 
ria generală culmina într-o avalanșă de false alarme. Se pare că un vapor 
mai mare se îndrepta într-acolo, însă nici această știre nu putea fi veri- 
ficată. Contactul cu echipa se întrerupsese la câteva secunde după 
apelul de urgență. 

KH-12-4, unul din sateliții Crystal-Keyhole, se apropia dinspre 
sud-est de Long Island. Se afla într-o poziţie favorabilă. Directivele 
apelantului către echipa de pe sol vizau orientarea imediată a telesco- 
pului spre locul accidentului. 

Unul dintre bărbaţi introduse o serie de comenzi. 

Deasupra coastei Atlanticului, gonea cu 195 de kilometri KH-12-4 - 
O ţeavă prevăzută cu telescop, lungă de 15 metri și cu diametrul de 
patru metri și jumătate, care cântărea aproape 20 de tone cu tot cu 
combustibil. Pe ambele laturi se desfășurau panouri solare mari. 
Comanda din Buckley Field puse in mișcare o oglindă mobilă aflată 
în fața obiectivului. Cu ajutorul ei, satelitul putea scana în toate părțile 
o suprafață de până la 1 000 de kilometri. În acest caz era suficientă o 
corectură minusculă. Pentru că începea să se însereze, se aprinseră 
amplificatoarele de lumină, ele luminând imaginea de parcă ar fi fost 
amiază. La fiecare cinci secunde KH-12-4 făcea o fotografie, transmi- 
tând datele către un satelit cu releu care le trimitea în centrul de date 


de la Buckley Field. 

Bărbaţii priveau fix spre monitor. 

Văzură așezarea Montauk, pitorească cu celebrul ei far. De la 
195 de kilometri înălțime însă, Montauk nu părea mai pitoresc decât 
o pată pe o hartă turistică. Străzi înguste cât linia străbăteau un peisaj 
presărat cu pete albe. Petele erau clădiri. Farul însuși apărea ca un 
punct alb abia sesizabil la capătul limbii de pământ. 

De jur împrejur se întindea Atlanticul. 

Bărbatul care manevra satelitul defini zona în care se presupunea 
că fusese atacat vaporul, introduse coordonatele și trecu cu un zoom 
la următoarea treaptă de mărire. Țărmul dispăru din raza vizuală. Nu 
se mai vedea decât apa. Nici urmă de vapor. 

Celălalt bărbat stătea şi se uita, mâncând pește prăjit dintr-o pungă 
de hârtie. 

- Dă-i drumul, spuse acesta. 

- Ai răbdare! 

- Nici o răbdare, vor să ştie imediat. 

- Mă doare undeva ce vor ei! Bărbatul de la cârmă mai învârti 
oglinda din faţa telescopului cu câțiva milimetri. Chestia asta poate 
dura o mie de ani, Mike. E o porcărie. Toată lumea se grăbeşte! 
Cum poate funcţiona așa ceva? Trebuie să căutăm în tot rahatul ăsta 
de mare după cutterul lu” peşte. 

- Ba nu trebuie deloc. A fost un apel prin satelitul NOAA. Nu poate 
fi decât aici. Dacă nu găsim nimic înseamnă că vasul s-a scufundat. 

- O porcărie și mai mare! 

- Da. Celălalt bărbat îşi linse degetele. Vai de capul lor! 

- Nu mai pot eu de ei! E vai de capul nostru! Dacă barca aia s-a dus 
la fund, începe căutarea resturilor. 

- Cody, tu chiar că ești un porc puturos! 

— Perfect adevărat. 

— Ia-ţi o bucată de peşte! Hei, ce-i asta? Mike arătă cu un deget unsu- 
ros spre monitor. În apă se distingea neclar ceva alungit, întunecat. 

- Hai să vedem! 

Telescopul se reglă până ce printre valuri se putu vedea silueta alun- 
gită a unei balene. Vasul nu se vedea nicăieri. Își făcură apariţia și alte 
balene. Peste capetele lor se răspândeau pete albicioase. Balenele suflau. 

Apoi se scufundară. 

- Asta a fost, spuse Mike. 

Cody mări încă o dată fragmentul de imagine. Ajunseră la rezoluţia 
maximă. Văzură o pasăre marină călărind pe valuri. La drept vorbind, 
era o aglomerare de două duzini de pixeli pătraţi, care, însă, priviți în 
ansamblu, reprezentau, fără îndoială, o pasăre. 

Cercetară zona, însă nu găsiră nici vasul, nici resturi din acesta. 

- Poate că l-au luat valurile, presupuse Cody. 

- Nu prea cred. Dacă anunţul e corect, atunci ar trebui să găsim 
ceva aici. Poate că au plecat mai departe. Mike căscă, făcu punga ghem 
ȘI țin coşul de gunoi. Nimeri alături. Poate că totuși a fost alarmă 
falsă. În orice caz, mi-ar plăcea să fiu acum acolo jos. 

- În Montauk. E un loc frumos. Am fost anul trecut cu băieţii 
acolo, la scurt timp după ce m-a părăsit Sandy. Am fost tot timpul 
beţi sau piliți, dar era grozav să stai pe stânci la apusul soarelui. În a 
treia zi am rezolvat-o pe chelneriţa din birtul portului. A fost grozavă 
excursia aia. 

- Dorinţa ta e poruncă pentru mine. 

— Ce vrei să spui? 

Cody îi zâmbi complice. 

- Vrei să mergi în Montauk? Vreau să spun că suntem stăpâni peste 
oştile cereşti, omule. Și dacă tot suntem aici... 

Faţa lui Mike se lumină brusc. 

- La far, spuse. Îţi arăt unde i-am tras-o. 

- Am înţeles, să trăiţi! 

- Nu, stai! Mai bine nu. Am putea avea o grămadă de probleme 
dacă... 

- Cum așa, omule? Nu face în pantaloni. Este responsabilitatea 
noastră, din moment ce oricum căutăm resturile vasului. 

Degetele îi zburau peste tastatură. Telescopul fu reglat. Apăru 
limba de uscat. Cody căută punctul alb al farului și îl apropie până îl 
văzură clar apărând sub ei. Arunca o umbră extrem de lungă. Stâncile 
erau cufundate în lumină roșiatică. În Montauk tocmai apunea soarele. 
Doi îndrăgostiți se plimbau îmbrăţişaţi prin faţa farului. 

— Asta e cea mai bună parte a zilei, spuse Mike entuziasmat. Plină 
de romantism. 

— Și i-ai tras-o chiar în fața farului? 

- Pe naiba, nu! Mai în jos. Unde se duc ăștia doi. Locul e cunoscut 
pentru așa ceva. În fiecare seară figurează în program. 

- Poate vedem ceva. 

Cody învârti telescopul astfel încât le-o luă înainte celor doi. În 
rest, pe stâncile negre nu se vedea nimeni. Doar păsările de mare se 
invârteau pe deasupra sau ciuguleau printre crăpături, căutând ceva 
de mâncare. 

Apoi apăru altceva în imagine. O întindere plată. Cody se încruntă. 
Mike veni mai aproape. Așteptară următoarea imagine. | 

Imaginea se modificase. 

- Ce-o fi asta? 

- Habar n-am. Te poţi apropia mai mult? 

- Nu. 

KH-12 trimise imagini noi. Peisajul se modificase din nou. 

- Fir-ar să fie, şopti Cody. 

- Ce dracu» e asta? Mike strânse din ochi. Se răspândește. Urcă pe 
nenorocitele alea de stânci. 

- Rahat, repetă Cody. Spunea rahat la fiece ocazie care i se 
oferea, chiar şi atunci când îi plăcea ceva. Mike nici măcar nu mai 
inregistra când spunea Cody rahat. Însă de data asta nu putea fi 
trecut cu vederea. 

De data asta părea într-adevăr consternat. 

Linda și Darryl Hooper erau căsătoriţi de trei săptămâni și își petre- 
ceau luna de miere pe Long Island. Long Island se scumpise încă de pe 
vremea când pe insulă trăiau mai mulți pescari decât stele de cinema. 
Sute de restaurante pescăreşti de lux dădeau spre plajele cu nisip lungi 
de câţiva kilometri. Crema New Yorkului era şi aici tot atât de 
mondenă pe cât era de aşteptat. Îşi împărțea cartierul de vile din East 
Hampton cu industriașii grei ai Americii, un sat ca din cărțile poștale 
strălucitoare, în care abia dacă puteai supraviețui cu un salariu mediu 
pe economie. Nici Southampton, aflat mai spre sud-vest, nu era tocmai 
ieftin. Însă Darryl Hooper îşi făcuse un nume ca tânăr avocat în ascen- 
siune. În marea cancelarie din inima Manbattanului trecea drept fiul 
adoptiv al partenerilor seniori. Prin comparaţie cu ei, câștiga încă 
puţin, însă Hooper știa că nu mai are mult până la câștigurile cu 
adevărat importante. Și se însurase cu dulceaţa asta de fată. Linda fusese 
visul fiecărui student la drept, însă îl alesese pe el, cu toate că, în ciuda 
tinereţii sale, îi cădea părul și trebuia să poarte ochelari cu dioptrii 
mari, pentru că nu suporta lentilele de contact. 

Hooper era fericit. În aşteptarea viitoarei binecuvântări băneşti, se 
hotărâse să-şi ofere un mic avans. Hotelul din Southampton era prea 
scump. Lăsau în fiecare seară aproape o sută de dolari la restaurantele 
pentru gurmanzi din jur. Cu toate astea, era în regulă. Munceau amân- 
doi din greu și efectiv meritau să se răsfeţe. Nu mai era mult până când 
nou constituita familie Hooper își va permite locurile exclusiviste ori- 
când va dori. 

Îşi strânse soţia mai tare la piept şi privi în largul oceanului. Soa- 
rele tocmai apunea peste Atlantic. Cerul devenea violet. Întinderi de 
ceață luminau roz la orizont. Marea trimitea spre plajă valuri joase care 
plescăiau decent în loc să se spargă zgomotos de maluri, ţinând cont 
de dorinţa de liniște a orășenilor. Hooper se întrebă dacă nu ar trebui 
să mai rămână o vreme aici și să se întoarcă mai târziu la Southamp- 
ton. Deocamdată strada mai era încă aglomerată, însă într-o oră vor 
putea circula lejer. Cei cincizeci de kilometri nu le vor lua mai mult 
de douăzeci de minute, dacă va tura ca lumea Harley-ul. Era, pur și 
simplu, păcat să plece acum. 

Și în plus, se povestea că după apusul soarelui locul ăsta apar- 
ținea dragostei. 

Se plimbau agale peste stâncile netede. După câţiva pași, o vale 
intinsă se deschise în fața lor. Un loc ideal, retras. Hooper era 
îndrăgostit până peste urechi și se bucura să fie cu ea aici, departe de 
orice privire indiscretă. Auzea marea dincolo de stânci. Nu se vedea 
nimeni în lung și-n lat. Plaja se afla practic după colț. Cei mai mulți 
îndrăgostiţi probabil că se aflau acolo, însă aici era lumea lor. 

Hooper nu și-ar fi imaginat niciodată că doi observatori dintr-un 
buncăr subteran din Buckley Field priveau de la o înălțime de 195 de 
kilometri cum își săruta el nevasta, cum își băga mâinile pe sub tri- 
coul ei și i-l dădea jos, cum ea îi desfăcea cureaua, cum se dezbrăcau 

unul pe altul, trezindu-se pe jos, încolăciţi unul în altul peste legătura 
de haine. Săruta şi mângâia corpul Lindei. Ea se întoarse pe spate, iar 
buzele lui se plimbară de la sânii ei spre abdomen, încercând să ajungă 
cu mâinile peste tot în acelaşi timp. 

- Nu! Mă gaâdilă, chicoti Linda. 

Luă mâna dreaptă de pe partea interioară a coapsei ei și continuă 
să o sărute sălbatic. 

- Hei! Ce faci aici? 

Hooper ridică privirea. Ce făcea? Nu făcea de fapt nimic altceva 
decât ce făcea el întotdeauna, știind că îi place. 

O sărută pe gură şi îi surprinse privirea contrariată. Privea dincolo 
de el. Hooper întoarse capul. 

Un rac stătea pe glezna Lindei. 

Îl scutură de pe ea cu un țipăt scurt. Racul căzu pe spate, își desfăcu 
foarfecele şi se ridică din nou în picioare. 

- Dumnezeule! Ce m-am speriat! 

- Pun pariu că vrea să participe şi el, zâmbi Hooper. Ghinion, 
băiete. Trebuie să-ți cauţi propria femelă. 

Linda râse şi se sprijini într-un cot. 

- Ciudat micuţ, spuse ea. Nu am mai văzut niciodată așa ceva. 

- Ce-i atât de ciudat la el? 

- Nu ţi se pare că arată ciudat? 

Hooper îl privi mai cu atenție. Racul stătea nemișcat pe suprafața 
bolovănoasă. Nu era deosebit de mare, de vreo zece centimetri lun- 
gime și complet alb. Carapacea îi strălucea pe fundalul întunecat. Colo- 
ritul fără îndoială că era neobișnuit, însă pe Hooper îl mai irita și 
altceva. Linda avea dreptate. Arăta ciudat. 

Apoi își dădu seama care era motivul. 

- Nu are ochi, spuse Hooper. 

- Aşa-i. Linda se rostogoli pe burtă şi se târî pe genunchi până la 
animalul care continua să stea nemișcat. Ciudat! O fi bolnav? 

- Arată mai degrabă de parcă nu ar fi avut ochi niciodată. Hooper 
mângâie cu vârful degetelor coloana vertebrală a soției sale. Nu con- 
tează. Lasă-l, că nu ne face nimic. 

Linda studie racul. Apoi luă o pietricică şi o aruncă spre el. Ani- 
malul nici nu se clinti. Linda îi atinse foarfecele și își retrase repede 
degetele, dar nu se întâmplă nimic. 

- Dar stoic mai e! 

- Vino, lasă-l naibii! 

- Nu se apără deloc. 

Hooper oftă. Se aşeză lângă ea şi îi făcu pe plac, înghiontind racul. 

- Într-adevăr, constată el. Ăsta-i calmul personificat. 

Ea râse, întoarse capul spre el şi Îl sărută. Hooper simți cum vârful 
limbii ei o atinge în joacă pe a lui. Închise ochii, savurând senzaţia... 

Linda tresări. 

- Darryl. 

Hooper se uită și văzu racul urcat pe mâna ei, cea pe care se spriji- 
nea. În spatele lui se vedea încă unul. Și lângă el mai era unul. Își ridică 

privirea spre stânca ce despărțea adâncitura lor de plajă şi se crezu 
dintr-odată în plin coşmar. 

Piatra întunecată dispăruse sub miriade de trupuri îmbrăcate în 
carapace. Corpuri albe cu foarfeci și fără ochi care se înghesuiau unele 
în altele, cât vedeai cu ochii. 

Trebuiau să fie milioane. 

Linda se holba la racii nemișcaţi. 

- O, Doamne, şopti femeia. 

În același moment, animalele se puseră în mișcare. Hooper văzuse 
deja raci mici gonind pe plajă, însă întotdeauna crezuse că animalele 
astea erau încete și greoaie. Dar astea erau rapide. Erau îngrozitoare 
în viteza lor, ca un val care curgea spre ei. Picioarele tari scoteau un 
răpăit ușor pe suprafaţa stâncoasă. 

Linda sări în picioare, așa goală cum era, și se trase înapoi. Hooper 
încercă să adune hainele. Se dezechilibră. Jumătate îi căzură din mână. 
Hoarda nebună de raci se năpusti asupra hainelor, iar Hooper făcu o 
săritură inapoi. 

Animalele îl urmară. 

- Ăştia nu ne fac nimic, strigă el neconvins, însă Linda era deja cu 
spatele și fugea în sus pe stânci. 

- Linda! 

Se împiedică şi se intinse pe burtă cât era de lungă. Hooper fugi 
la ea. În momentul următor, racii erau peste tot, se târau peste ei și 
in sus pe ei. Linda începu să ţipe, ascuţit și panicat. Hooper mătură 
cu palma animalele de pe spatele ei şi de pe braţele lui. Linda sări în 
picioare cu fața descompusă, continuând să ţipe, și își puse mâinile 
în păr. Racii fugeau peste capul ei. Hooper o împinse înainte. 
Nu voia să o rănească, voia doar să iasă din lavina fără sfârșit care 
se revărsa de pe stânci, însă Linda se împiedică din nou și îl trase 
după ea. Hooper își pierdu echilibrul. Se lovi și simţi corpurile mici 
şi tari spărgându-se sub greutatea lui. Așchiile îi intrară în carne. 
Simţi cum treceau peste el sute de picioare ascuţite, văzu sânge pe 
degetele lui și reuși în sfârșit să se ridice în picioare și să o tragă 
pe Linda după el. 

Reușiră cumva să ajungă sus. Chitina trosnea sub picioarele lor în 
timp ce fugeau goi spre Harley. În goană, Hooper intoarse capul şi 
gemu. De la înălțimea farului putu vedea că întreaga plajă colcăia de 
animale. leşeau din mare, nenumărate și tot mai numeroase. Primele 
ajunseseră la parcare și păreau să fie și mai rapide pe suprafaţa netedă. 
Hooper fugea din răsputeri, trăgând-o pe Linda după el. Tălpile îi erau 
pline de așchii. Picioarele erau pline de mucus dezgustător. Trebuia să 
fie atent să nu alunece. Ajunseră în sfârșit la motocicletă, săriră pe ea 
și Hooper o porni. 

Ţaâşniră în trombă, ieșind pe strada care ducea spre Southampton. 
Motocicleta se clătină sălbatic în mocirla făcută de racii striviți, apoi 
ieșiră din viermuială şi o zbughiră pe asfalt. Linda se încleștase de el. 
Din sensul opus se apropia un camion cu un bărbat în vârstă la volan, 
care se holba la ei nevenindu-i să-și creadă ochilor. Lui Hooper îi trecu 

prin cap că scene din astea nu se vedeau decât în filme, doi oameni în 
pielea goală pe o motocicletă. Dacă n-ar fi fost totul atât de ingrozi- 
tor, s-ar fi prăpădit de râs. 

Primele case din Montauk apărură la orizont. Vârful estic din Long 
Island era doar puţin mai mare decât o fâșie îngustă, iar strada se întin- 
dea paralel cu țărmul. Încă în timp ce se îndreptau spre Montauk, 
Hooper văzu cum din stânga se apropia valul alb de raci. Se părea că 
ieșeau din mare și pe altă parte. Împânziseră stâncile, îndreptându-se 
spre şosea. 

Hooper acceleră. 

Valul alb fu mai rapid. 

Cu câţiva metri înainte de indicatorul cu numele localității ajunse 
la stradă, transformând asfaltul într-un ocean de trupuri. În același 
timp, un camion ieșea dintr-o curte. Hooper observă că Harleyul 
începe să derapeze și încercă să evite camionul, însă motocicleta nu îl 
mai asculta. 

Nu, își spuse. Dumnezeule, te rog nu. 

Camionul rulă de-a curmezișul străzii și înapoi, în timp ce Har- 
leyul aluneca spre el. Hooper o auzi pe Linda țipând şi smuci de 
ghidon. Trecură la câțiva milimetri pe lângă radiatorul cu ornamente 
cromate. Harleyul derapă. După câteva secunde, Hooper reuşi să 
stabilizeze motocicleta. Oamenii săreau din calea lor. Nu le dădu nici 
o importanţă. Șoseaua se întindea liberă în faţa lor. 

Goniră mai departe spre Southampton cu viteză maximă. 


Buckley Field, USA 


- Ce Dumnezeu poate fi asta? 

Degetele lui Cody zburau peste tastatură. Aplică unul după altul 
mai multe filtre peste imagini, însă era și rămânea o masă deschisă la 
culoare care se îndrepta cu viteză maximă spre uscat. 

— Arată ca niște valuri care se izbesc de stânci, zise. Ca un rahat de 
val uriaş. 

- N-am văzut nici un val, spuse Mike. Ăsta nu a fost val. Trebuie 
să fie animale. 

- Ce rahat de animale, omule? 

- Sunt... Mike rămase cu ochii la imagini. Indică o poziţie. 

- Aici. Chestia asta. Apropie mai tare. Decupează-mi vreun 
metru pătrat. 

Cody decupă imaginea și o mări. Rezultatul fu o suprafață cu 
pătrate deschise la culoare și altele întunecate. Mike îngustă ochii. 

- Mai aproape. 

Pătratele din pixeli se făcură mai mari. Unele erau albe, altele în 
diferite tonuri de gri. 

- Spune-mi că sunt nebun, spuse Mike încet. Dar ar putea fi... Era 
posibil? Dar ce altceva putea fi? Ce altceva ieșea din mare, deplasându-se 
atât de rapid? Foarfece, spuse. Ar putea fi carapace cu foarfece. 

- Foarfece? 

Cody îl privi uimit. 

- Raci. 

Cody deschise gura. Apoi îi comandă satelitului să cerceteze şi 
restul țărmului. 

KH-12-4 trecu dinspre Montauk spre East Hampton, apoi mai 
departe spre Southampton până la Mastic Beach și la Patchogue. Cu 
fiecare nouă imagine trimisă de sondă, Mike se neliniștea tot mai tare. 

- Nu poate fi adevărat, zise Mike. 

- Nu poate fi adevărat? Cody îl privi. E al dracului de adevărat 
rahatul ăsta! Ceva iese din mare. Pe toată lungimea plajei de la Long 
Island ceva iese din rahatul ăsta de mare. Mai vrei şi acum să fii 
in Montauk? 

Mike își trecu mâna peste ochi. 

Întinse mâna după telefon, să sune centrala. 


Conurbaţia New York, SUA 


Imediat după Montauk, şoseaua 27 trecea în autostrada Long Island 
495. Ducea pe cale dreaptă spre Queens. De la Montauk până la New 
York erau două sute de kilometri și, cu cât te apropiai de metropolă, cu 
atât ea devenea mai circulară. La jumătatea distanței după Patchogue, 
circulația se intensifica brusc. 

Bo Henson șofa pentru propria firmă privată de curierat. Parcurgea 
distanța Long Island de două ori pe zi. La Patchogue luase câteva 
pachete de la aeroportul din localitate și le livrase prin împrejurimi. 
Acum se întorcea în oraş. Se făcuse târziu, însă, dacă voiai să faci faţă 
concurenţei unui FedEx, nu aveai voie să faci mofturi cu privire la pro- 
gramul de lucru. Pentru azi, Henson aproape că terminase lucrul. 
Totul era gata, chiar mai devreme decât fusese programat. Era obosit 
şi se bucura cu gândul la berea pe care o va bea. 

În dreptul localităţii Amityville, cu vreo 40 de kilometri inainte 
de Queens, o mașină intră în derapaj în fața lui. 

Henson frână brusc. Mașina se redresă, îşi incetini mersul şi aprinse 
luminile de avarie. Ceva acoperea șoseaua pe o suprafață extinsă. În 
primul moment, Henson nu putu să distingă în lumina înserării decât 
că era ceva ce se mișca, ieşind din tufișurile din stânga. Apoi văzu că 
autostrada era plină de raci. Raci mici, albi ca zăpada. Încercau să tra- 
verseze strada înghesuiți unul în altul, însă era o acţiune fără sorți de 
izbândă. Urmele cleioase şi carapacele zdrobite arătau cât de mulți 
plătiseră cu viaţa încercarea. 

Circulaţia încetinise. Mâzga era ca săpunul. Henson înjură. Se 
întrebă de unde apăruseră creaturile astea. Citise într-un ziar că racii 
de uscat din Christmas Island mărşăluiau o dată pe an din munţi 
până la mare să se înmulțească. 100 de milioane de raci erau atunci 
pe drum. Însă Christmas Island se afla în Oceanul Indian, iar în 

imaginile revistei văzuse nişte animale mari, de un roşu intens, nu 
viermuiala asta albă. 

Henson nu mai văzuse în viaţa lui aşa ceva. 

Aprinse radioul continuând să înjure. După oarecare căutare găsi 
un post country și se lăsă pe spate relaxându-se. Dolly Parton făcu tot 
posibilul ca să-l împace cu situaţia, însă buna dispoziție a lui Henson 
se dusese pe apa sâmbetei. Zece minute mai târziu începură știrile, însă 
nu se spunea nimic de vreo invazie de raci. În schimb, apăru deodată 
un plug de zăpadă, tăindu-și drum printre maşinile care abia se târau, 
încercând să îndepărteze chestiile care mişunau pe stradă. Ca urmare, 
se produse un ambuteiaj. O vreme nu se mai putu mișca nimeni. 
Henson încercă toate posturile locale, însă nici unul nu spunea o vorbă 
despre cele întâmplate, ceea ce îl enervă grozav, pentru că se mai simţea 
şi ignorat în toată mizeria aia. Aerul condiționat îi sufla un miros 
nesănătos înăuntru, astfel încât în cele din urmă îl opri. 

După intersecţia care ducea în stânga spre Hempstead şi în dreapta 
spre Long Beach, putură să circule mai liber. Se părea că animalele nu 
ajunseseră până aici. Henson apăsă pe accelerație şi ajunse în Queens 
cu o oră mai târziu decât sperase. Era negru de supărare. Chiar înainte 
de East River o coti la stânga şi traversă Newton Creek pentru a ajunge 
la birtul lui obișnuit din Brooklyn-Greenpoint. Parcă mașina, cobori 
şi simţi că leșină văzând în ce hal era. Roţile, apărătoarele şi laturile 
mașinii erau mânjite de sus până jos cu mâzgă de raci. Era o privelişte 
oribilă, și a doua zi dimineața trebuia să iasă la lucru. Era imposibil să 
facă livrările în halul ăla. 

Oricum era deja târziu. Henson ridică din umeri. Berea mai putea 
aştepta cât să lase camioneta la spălătoria non-stop din apropiere. Urcă 
din nou, mai merse trei străzi până la 24-hours-carwash şi insistă pe 
lângă personalul de acolo să spele jențile separat, pentru a îndepărta şi 
ultimul strop al scârboșeniei. Le spuse apoi unde poate fi găsit și plecă 
pe jos la birt să-și bea în sfârșit berea mult așteptată. 

Spălătoria deschisă non-stop era cunoscută pentru profesionalismul 
şi meticulozitatea sa. Stratul lipicios de pe camioneta lui Henson se 
dovedi a fi încăpățânat, însă după ce fu supus timp mai îndelungat jetu- 
lui fierbinte de abur sub presiune, se desprinse în sfârșit. Băiatul care 
ținea ejectorul avu impresia că se topeau pur şi simplu bucăți întregi. 
Ca dulciurile la soare, se gândi. 

Totul ajunse în canalizare. 

New Yorkul dispunea de un sistem unic de canalizare. În timp 
ce tunelurile pentru șosea și pentru metrou se întindeau la o adân- 
cime de 30 de metri, sistemele de conducte pentru apa murdară și cea 
potabilă atingeau adâncimi de până la 240 de metri. Constructorii 
de tunele forau mereu canale noi, pentru ca alimentarea cu apă şi eli- 
minarea apei marelui oraş să nu se blocheze. Pe lângă sistemele 
intacte de conducte, mai existau o serie de tunele vechi scoase din uz. 
Experții afirmau că în prezent nu ar mai şti să spună nimeni unde se 
află canalele săpate în subteranele din New York. Nu exista nici o 
hartă care să cuprindă întreaga rețea. Unele tunele le știau doar 

anumiți vagabonzi care păstrau secretul pentru ei. Altele îi inspira- 
seră pe regizorii de film să facă filme cu monştrii care ieșeau din 
canale. Sigur era că tot ce intra în canalizarea New Yorkului urma 
să se piardă într-un fel sau altul. 

In Brooklyn şi Queens, pe Staten Island şi în Manhattan au fost 
spălate în seara aceea şi în zilele următoare o grămadă de maşini care 
veniseră dinspre Long Island. Cantități mari de apă se scurseră în intes- 
tinele metropolei, se răspândiră acolo, unindu-se cu restul apei ajunse 
în canal, pentru a fi pompate apoi în instalaţiile de recondiționare a 
apei şi înapoi la distribuitorul de apă potabilă. La doar câteva ore după 
ce spălătoria auto îi predase lui Henson camioneta curată lună, totul 
era deja complet amestecat. 

La nici şase ore mai târziu, pe străzi goneau primele salvări. 


11 mai 


Chateau Whistler, Canada 


Te puteai obişnui cu schimbarea. 

Cel puţin el, unul, putea. Oricât de tare l-ar fi durut pierdera casei, 
putea trăi cu asta. Sfârşitul căsniciei fusese pentru el un nou început. 
Mutarea la Trondheim, relaţiile noi în care tot intra și care, trăgând 
linie, însemnau de fapt lipsa unei relații, nimic din toate astea nu îl 
afectase cu adevărat. Ce nu corespundea ideii lui Johanson despre sen- 
zualitate, armonie și gust fusese aruncat la groapa de gunoi a istoriei. 
Suprafaţa o împărtăşeai cu ceilalți, străfundurile le păstrai pentru tine. 
Aşa se putea trăi. 

Acum, în orele dimineţii, îl ajungea din urmă partea mai puțin 
armonioasă a trecutului. După ce deschise mai mult din întâmplare 
ochiul stâng, rămase o vreme culcat, studiind lumea din perspectiva 
lui de ciclop şi cugetând la oamenii din viața sa care eșuaseră în 
faţa schimbărilor. 

Soția lui. 

Te învățau că viaţa îţi aparține și că o poți influenţa. Însă atunci 
când o părăsise, ea fusese nevoită să descopere că, de fapt, nu îi 
aparţinea nimic şi că autodeterminarea era doar o iluzie. Îl implorase, 
argumentase, țipase, îi arătase înţelegere, îl ascultase cu răbdare și îi 
ceruse să ţină cont de sentimentele ei, abordase toate tacticile, pentru 
ca la urmă să rămână tot singură, fără vreo putere, azvârlită afară din 
viaţa lor comună ca dintr-un tren în mers. Lăsată fără nici o putere, 
încetase a crede că poţi obține ceva prin străduinţă. Pierduse. Viaţa era 
un joc de noroc. 

Dacă nu mă mai iubești, îi spusese ea, de ce nu te poți preface 
măcar? 

i-ar merge mai bine atunci? o întrebase el. 

Nu, fusese răspunsul ei. Mi-ar fi mers mai bine dacă nici nu ai fi 
început să mă iubeşti. 

Erai vinovat dacă începeai dintr-odată să simţi altceva? Sentimen- 
tele erau dincolo de bine şi de rău, erau expresia proceselor biochimice 
ca urmare a situațiilor trăite, oricât de puţin romantic ar suna, însă 
endorfina triumfase mereu asupra oricărui romantism. Dar care era 
vina lui? Aceea de a fi făcut promisiuni deşarte? 

Johanson deschise și celălalt ochi. 

Pentru el, schimbarea fusese mereu un elixir al vieţii. Pentru ea, 
lipsirea de viaţă. Ani mai târziu, când locuia deja în Trondheim, cineva 
îi povestise că fosta lui soție reușise să iasă din starea aceea. Că ince- 
puse să-și ia viaţa în propriile mâini. În cele din urmă, auzise că în viața 
ei apăruse un nou bărbat. După aceea vorbiseră de câteva ori la tele- 
fon, fără supărare și fără dorință. Amărăciunea se consumase și el 
simțea cum scăpase de presiunea care îl apăsa de atâta timp. 

Insă acum îl ajungea iar din urmă. 

Acum se numea Tina Lund, care îl urmărea cu faţa ei frumoasă și 
palidă. De atunci întorcea variantele pe toate fețele, iar și iar. Într-una 
dintre ele se întreba ce ar fi fost dacă s-ar fi culcat cu ea atunci la lac. 
Evenimentele ar fi luat altă turnură. Ar fi petrecut mai mult timp 
împreună. Poate că ar fi mers cu el pe Insulele Shetland. La fel de bine 
ar fi putut distruge totul, şi atunci el ar fi fost ultimul de la care ea ar 
fi primit sfaturi. De exemplu, sfatul să se ducă la Sveggesundet. In 
ambele situații, acum ar fi fost în viaţă. 

Mereu își spunea că e o nebunie să gândești aşa. 

Mereu gândea aşa. 

Lumina zorilor pătrunse în cameră. Lăsase fereastra neacoperită, 
așa cum făcea totdeauna. Dormitoarele cu ferestrele acoperite erau ca 
un cavou. Se gândi că ar trebui să se scoale şi să meargă la micul dejun, 
însă parcă nu avea chef să se miște. Moartea lui Lund îl umpluse de 
tristeţe. Nu fusese îndrăgostit de ea, însă o iubise într-un fel nedefi- 
nit, pentru felul ei neliniștit de a fi, pentru nevoia ei de libertate. Aici 
se potriviseră. Şi din cauza asta se şi pierduseră, pentru că era absurd 
să înlănţuiești libertatea cu libertate. Sau poate că fuseseră amândoi 
prea lași. 

La ce îi folosea asta acum? 

Și eu voi muri cândva, îşi spuse Johanson. De când fusese ucisă 
Lund de val, se gândea adesea la moarte. Niciodată nu se simțise 
bătrân. Acum avea senzaţia că providenţa îi aplicase o ștampilă, un 
termen de expirare ca unui pahar de iaurt şi cineva îl studia și îl punea 
la loc în raft, pentru că mai avea puţin și expira. Avea 56 de ani, se 
bucura de o constituţie excelentă, scăpase până acum statisticii de 
decese cauzate de accidente și boli. Supravieţuise chiar și unui tsunami. 
Și totuși, nu era nici o îndoială că se apropia de sfârșit. Lăsase deja în 
urmă cea mai mare parte a vieții. Și dintr-odată se întrebă dacă a trăit-o, 
oare, aşa cum trebuia. 

Două femei avuseseră încredere în el şi nu o putuse apăra pe nici una. 
Una din ele murise pentru o perioadă, cealaltă pentru totdeauna. 

Karen Weaver trăia. 

li amintea de Lund. Mai puţin agitată, închisă, serioasă. Însă la fel 
de puternică, de rezistentă şi de nerăbdătoare. După ce scăpaseră de 
valul uriaș, Johanson îi prezentase teoria lui și, în schimb, ea îl puse 
la curent cu munca lui Lukas Bauer. Apoi el zburase înapoi în Nor- 
vegia, unde s-a găsit pe lista celor rămași fără casă, în schimb clădirile 
NTNU mai erau în picioare. A fost copleșit cu munca, apoi l-au 
chemat de urgenţă în Canada, astfel încât n-a mai apucat să iasă pe lac. 

Propuse ca Weaver să facă parte din echipă pentru că ştia mai multe 
ca oricine despre munca lui Bauer şi pentru că era capabilă să o ducă 
mai departe, însă, de fapt, altele erau motivele lui. Fără elicopter, pro- 
babil că Weaver nu ar fi supravieţuit valului. Ceea ce însemna că el o 
salvase. Weaver reprezenta iertarea păcatelor lui față de Lund, şi era 
hotărât să se ridice la înălțimea situaţiei. Va avea grijă de ea şi pentru 
asta era bine să o ştie aproape. 

Trecutul păli în lumina soarelui. Johanson se ridică, intră la duș și 
la ora 6.30 îşi făcu apariţia la bufet, unde constată că nu era singurul 
matinal. În sala încăpătoare erau soldaţi şi agenţi secreţi care își beau 
cafeaua, mâncau fructe şi müsli şi purtau conversații cu voce scăzută. 
Johanson îşi umplu o farfurie cu omletă și şuncă şi căută o figură 
cunoscută. l-ar fi plăcut să ia micul dejun cu Bohrmann, însă nu îl văzu 
nicăieri. În schimb, o văzu pe general comandant Judith Li stând 
singură la o masă de două persoane. Frunzărea un dosar, culegând la 
răstimpuri câte o bucăţică de fructe din farfurie, şi o băga în gură fără 
să se uite la ea. 

Johanson o privi. Li îl fascina într-un fel. Presupuse că arăta mai 
tânără decât era. Îmbrăcată corespunzător şi cu un make-up adecvat, 
ar fi fost sufletul oricărei petreceri. Se întrebă ce trebuia să faci ca să 
ajungi în patul ei, însă probabil cel mai bine era să nu faci nimic. Li 
nu părea genul de femeie care să îl lase pe celălalt să aibă inițiativa. Şi 
în afară de asta, o aventură cu un general comandant al forțelor armate 
americane era o chestie cam exagerată. 

Li înălță capul. 

- Bună dimineaţa, doctor Johanson, îi strigă. Aţi dormit bine? 

- Ca un prunc. Se apropie de masa ei. Ce se întâmplă, de ce luaţi 
singură micul dejun? Singurătatea şefului? 

- Nu, mă luptam cu problemele. Râse, privindu-l cu ochii ei de 
culoarea apei. De ce nu-mi ţineţi companie, doctore?! Îmi place să am 
în jur oameni care gândesc cu capul lor. 

Johanson se așeză. 

- Cum ați ajuns la concluzia că aș face așa ceva? 

- Este evident. Li lăsă jos hârtiile. Cafea? 

- Da, mulţumesc. 

- V-aţi dat de gol la acţiunea de ieri. Nici unul dintre oamenii de 
ştiinţă de aici nu a văzut mai mult decât propriul domeniu. Shankar 
cugetă la zgomotele de pe fundul oceanului pe care nu le poate cata- 
loga, Anawak se întreabă ce se întâmplă cu balenele lui, deși trebuie 
să recunosc că pe el îl duce mintea şi dincolo de marginea propriei far- 
furii. Bohrmann vede pericolele unui dezastru de metan şi încearcă să 
jongleze cu datele cunoscute şi necunoscute ca să preîntâmpine o a 
doua alunecare. Și așa mai departe. 

- Asta nu-i puțin lucru. 

- Însă nici unul dintre ei nu a elaborat o teorie care să cuprindă 
toate aspectele. 

- Acum am aflat, spuse Johanson liniștit, sunt teroriști arabi. 

- Dumneavoastră credeţi asta? 

- Nu. 

- Și ce anume credeţi dumneavoastră? 

- Cred că mai am nevoie de o zi-două, până să vă pot spune. 

- Nu sunteţi sigur? 

- Aproape sigur, spuse Johanson sorbind din cafea. Dar e un 
subiect spinos. Acest domn Vanderbilt al dumneavoastră e pornit 
să vadă terorişti. Am nevoie de acoperire înainte de a spune ce 
bănuiesc eu. 

— Și cine aţi vrea să vă ofere această acoperire? întrebă Li. 

Johanson lăsă jos ceașca de cafea. 

- Dumneavoastră, generale. 

Li nu păru deosebit de surprinsă. Tăcu un moment, după care spuse: 

- Dacă vreți să mă convingeți de ceva, poate ar trebui să ştiu despre 
ce e vorba. 

- Da, zâmbi Johanson. La momentul potrivit. 

Li îi întinse dosarul. Johanson văzu că acesta conţinea mai multe 
copii fax. 

- Poate vă va determina să vă grăbiţi decizia, doctore. A sosit 
azi-dimineaţă la ora cinci. Nu avem încă o privire de ansamblu şi 
nimeni nu ne poate spune exact ce anume se întâmplă acolo, însă 
am hotărât ca în câteva ore să declarăm stare de urgență în New 
York și în zonele învecinate. Peak este deja acolo să facă pregătirile 
necesare. 

Johanson îşi aţintise privirea asupra dosarului. Avu viziunea unui 
alt val. 

- De ce? 

- Ce aţi spune dumneavoastră, dacă de-a lungul plajei din Long 
Island ar urca din mare miliarde de raci albi? 

— Aş spune că fac o excursie cu firma. 

- Frumoasă idee! Care firmă? 

— Ce este cu racii ăștia? întrebă Johanson fără a-i răspunde la între- 
bare. Ce fac? 

- Nu suntem siguri. Dar presupun că fac ceva în genul homarului 
breton din Europa. Aduc o molimă. Cum se potriveşte acest fapt cu 
teoria dumneavoastră, doctore? 

Johanson rămase pe gânduri. Apoi spuse: 

- Există undeva aici în zonă vreun laborator izolat ermetic în care 
ar putea fi examinate animalele? 

- Am pregătit așa ceva. La Nanaimo. Câteva exemplare de raci sunt 
pe drum încoace. 

- Exemplare vii? 

- Nu ştiu dacă mai trăiesc. Ultima informație spune că erau vii 
când au fost capturați. În schimb, au murit mai mulți oameni. Şoc 
toxicologic. Otrava asta pare să acționeze mai rapid decât cea a alge- 
lor în Europa. 

Johanson tăcu un moment. 

- Iau un elicopter până acolo, spuse. 

- Până la Nanaimo? Li încuviinţă din cap mulțumită. Bună idee. 
Și când îmi veți spune ce credeţi despre toate astea? 

- Daţi-mi douăzeci și patru de ore. 

Li îşi răsfrânse buzele, stând pe gânduri. 

- Douăzeci şi patru de ore, spuse. Nici un minut în plus. 


Nanaimo, Vancouver Island 


Anawak stătea cu Fenwick, Ford și Oliviera în marea sală de pre- 
zentare a institutului. Aparatul proiecta modelele tridimensionale ale 
unor creiere de balenă. Oliviera le introdusese în calculator şi mar- 
case locurile în care găsiseră masa gelatinoasă. Puteai da ocol creiere- 
lor şi le puteai tăia felii longitudinale cu ajutorul unei lame virtuale. 
Efectuaseră deja trei simulări. A patra arăta cum substanţa se răsfira 
printre circumvoluții, formând vinișoare fine care pătrundeau parțial 
în interior. 

- Teoria este baza, spuse Anawak aruncându-i o privire lui Oli- 
viera. Să presupunem că ai fi un gândac de bucătărie... 

- Mulţumesc, Leon. Oliviera ridică sprâncenele, astfel încât faţa ei 
ca de cal se lungi și mai mult. Te pricepi într-adevăr să faci compli- 
mente unei femei. 

- Un gândac de bucătărie lipsit de inteligenţă și de creativitate. 

- Să nu te opreşti. 

Fenwick râse şi își frecă spatele nasului. 

- Eşti condusă exclusiv de reflexe, continuă Anawak netulburat. 
Pentru un neurofiziolog ar fi o joacă de copil să te conducă. Nu 
trebuie să facă altceva decât să-ți controleze reflexele şi să le 
declanșeze când dorește. Ca la o proteză. Important e să ştie unde-ți 
sunt butoanele. 

- Nu aţi decapitat odată un gândac de bucătărie, punându-i capul 
altuia, întrebă Ford, şi chestia aia a reușit să meargă? 

- Ceva de genul acesta. Unui gândac i-au tăiat capul şi celuilalt 
picioarele. Apoi au legat între ele sistemele centrale nervoase ale celor 
două corpuri. Gândacul cu cap a preluat comanda aparatului de depla- 
sare, de parcă niciodată nu ar fi avut altul. Exact asta vreau să spun. 
Funţe simple, procese simple. În cadrul altui experiment s-a încercat 
ceva asemănător cu șoarecii. Unui şoarece i-a fost transplantat un al 
doilea cap. A trăit uimitor de mult, câteva ore sau câteva zile cred, şi 
ambele capete păreau să funcționeze normal, însă au fost, bineînțeles, 
probleme cu orientarea. Şoarecele mergea, dar se pare că nu mergea 
totdeauna în direcţia în care voia şi de cele mai multe ori cădea după 
câțiva pași. 

- Odios, murmură Oliviera. Ş 

- Ceea ce înseamnă că, în fond, orice ființă poate fi dirijată. Insă 
cu cât devine mai complexă, cu atât mai mari sunt şi greutăţile întâm- 
pinate. Dacă mai iei în consideraţie și aspectul receptării conştiente, 

inteligenţa și gândirea creativă, centrată pe sine, devine al naibii de greu 
să îi impui cuiva voinţa ta. Aşa că, ce faci? 

- Încerc să îi înfrâng voinţa și să il reduc din nou la un gândac de 
bucătărie. La bărbaţi funcţionează, aplecându-te fără chiloți în faţa lor. 

- Corect. Anawak rânji. Pentru că oamenii și gândacii nici nu sunt 
așa de diferiţi. 

- Unui oameni, observă Oliviera. 

- Toți oamenii. Suntem mândri de spiritul nostru liber, care însă 
e liber doar atâta timp cât apeşi pe anumite butoane. Pe centrul dure- 
rii, de exemplu. 

— Asta înseamnă că acela care produce substanţa gelatinoasă tre- 
buie să cunoască foarte exact structura unui creier de balenă, spuse 
Fenwick. Adică, asta presupui, nu? Chestia aia stimulează centre 
din creier. 

- Da. 

- Dar pentru asta trebuie să ştie care sunt. 

- Aşa ceva se poate afla, îi răspunse Oliviera lui Fenwick. Gân- 
deşte-te la munca lui John Lilly. 

- Foarte bine, Sue! încuviință Anawak. Lilly fusese primul care 
implantase electrozi în creierele animalelor pentru a activa zona dure- 
rii și pe cea a plăcerii. Demonstrase că, prin manipularea precisă a 
zonelor creierului, le puteai sugera animalelor bucurie şi stare de bine 
sau durere, furie şi teamă. La maimuțe, atenţie! Maimuţele seamănă 
cel mai mult cu balenele și delfinii în ceea ce priveşte complexitatea și 
inteligenţa, însă a funcţionat. Putea controla complet animalele cu aju- 
torul electrozilor, declanșând impulsuri pentru pedepsire sau recom- 
pensare. Și chestia asta a reușit s-o facă în anii şaizeci! 

- Totuși, Fenwick are dreptate, spuse Ford. E totul bine şi frumos 
atunci când poţi pune maimuța pe masa de operaţie şi poți experi- 
menta pe ea. Însă gelatina trebuie să le fi intrat pe urechi sau prin maxi- 
lare. În orice caz, a trebuit să îşi modifice forma. Chiar dacă reuşeşti 
să o bagi într-un cap de balenă, cum eşti sigur că acolo se fixează unde 
vrei tu şi că... ei da, apasă pe butoanele corecte? 

Anawak ridică din umeri. Era ferm convins că exact asta făcea 
chestia aflată în capetele balenelor, însă bineînţeles că nu avea idee cum 
o făcea. 

- Poate nici nu trebuie să apeşi prea multe butoane, răspunse după 
un timp. Poate este suficient să... 

Se deschise uşa. 

- Doctor Oliviera? Unul din asistenții de laborator băgă capul pe 
ușă. Imi cer scuze că vă deranjez, dar sunteţi chemată în aripa de 
maximă securitate. Urgent. 

Oliviera îi privi pe toţi pe rând. 

— Aşa ceva nici nu aveam până în urmă cu câteva săptămâni, zise 
scuturând din cap. Puteam sta în tihnă să ne dăm cu părerea asupra 
tuturor tâmpeniilor. Acum te simţi ca într-un film cu James Bond. 
Alarmă, alarmă! Doctor Oliviera este poftită în aripa de maximă 
securitate! Ha! 

Oliviera se ridică și bătu din palme. 
- Păi atunci, vamos, muchachos. Mă însoţeşte careva? Fără mine 
oricum nu progresaţi nici un pas. 


Laboratorul de maximă securitate 


Elicopterul lui Johanson ateriză lângă institut la scurtă vreme după 
ce racii ajunseseră acolo. Un asistent îl conduse până la lifturi. Două 
etaje mai jos ieșiră din lift și o luară pe un coridor pustiu, luminat de 
neon. Asistentul deschise o ușă grea şi intrară într-o încăpere plină 
de monitoare. O simplă plăcuţă cu semnul de pericol biologic indica 
faptul că în spatele ei pândea moartea. Johanson văzu oamenii de 
Știință și personalul de pază. Îi recunoscu pe Roche, Anawak şi Ford 
care se întrețineau cu voce scăzută. Oliviera și Fenwick discutau cu 
Rubin și Vanderbilt. Când îl văzu pe Johanson, Rubin veni spre el şi 
îi strânse mâna. 

- Nu apucăm să stăm deloc, aşa-i? rase Rubin tensionat. 

- Nu. 

Johanson privi în jur. 

- Până acum am avut puţine ocazii să stăm de vorbă, continuă 
Rubin. Trebuie neapărat să îmi povestiți tot ce știți despre viermii 
ăştia. E groaznic că ne cunoaştem în împrejurări teribile, însă într-un 
fel este totul al naibii de palpitant... Aţi auzit știrile de ultimă oră? 

- Bănuiesc că pentru asta sunt aici. 

Rubin arătă spre uşa de oţel. 

- Incredibil, nu-i așa? Până nu de mult aici erau depozite, însă 
armata a pus la punct în cel mai scurt timp un laborator închis erme- 
tic. Sună a provizorat, dar nu trebuie să vă temeți de nimic. Standar- 
dul de siguranţă corespunde nivelului L4. Putem studia animalele fără 
să ne expunem nici unui risc. 

L4 era cel mai înalt nivel de securitate. 

- Intraţi şi dumneavoastră? întrebă Johanson. 

— Eu şi doctor Oliviera. 

- Credeam că Roche este expertul în animale cu carapace. 

— Aici toți suntem experţi în toate. Vanderbilt și Oliviera se 
apropiaseră de ei. Bărbatul de la CIA mirosea uşor a transpirație. 
Îl bătu pe Johanson camaraderește pe umăr. Grămada noastră 
de deştepţi a fost astfel aleasă, încât să fie amestecate specializări de 
toate culorile într-un fel de pizza. Și în plus, Li și-a pierdut capul 
după dumneavoastră. Pun pariu că ar vrea să petreceți împreună zi 
şi noapte, ca să afle ce gândiţi. Râse larg. Sau poate vrea altceva? De 
unde poţi ști? 

Johanson îi zâmbi cu răceală. 

- De ce nu o întrebaţi pe ea? 

- Am întrebat-o deja, răspunse Vanderbilt calm. Mă tem, prietene, 
că trebuie să vă obișnuiți cu gândul că este într-adevăr interesată doar 
de ce aveţi în cap. O cunosc pe Li. Crede că ştiţi ceva. 

- Aşa? Şi ce anume? 

- Spuneți-mi secretul. 

- Nu ştiu absolut nimic. 

Vanderbilt îl măsură din priviri. 

- Nici o teorie ingenioasă? 

- Teoria dumneavoastră mi s-a părut suficient de ingenioasă. 

— Aşa şi e, atâta vreme cât nu apare ; alta mai bună. Când veți intra 
aici gândiți-vă, doctore, la ceea ce noi în America numim sindromul 
războiului din Golf. În 1991, în Kuweit, armata americană a menţinut 
numărul pierderilor la un nivel foarte scăzut, însă ulterior un sfert din 
soldați s-au îmbolnăvit din cauze misterioase. Privit retrospectiv, pare 
a fi fost o formă mult diminuată a afecţiunilor declanşate de Pfresteria 
et company. Pierderea memoriei, probleme de concentrare, afecțiuni 
ale organelor interne. Presupunem că oamenii au intrat în contact cu 
vreo substanţă chimică, se aflau în apropiere atunci când au fost arun- 
cate în aer depozite cu arme irakiene. Pe atunci bănuiam că era vorba 
de sarin, dar poate că irakienii au pus la treabă şi vreun agent biologic. 
Jumătate din lumea islamică dispune de agenți patogeni. Prin mani- 
pulare genetică, nu e greu să transformi bacterii nevinovate sau viru- 
suri în mici ucigaşi. 

— Și credeţi că acum avem de-a face cu aşa ceva? 

- Cred că ar fi o idee bună să o luaţi pe mătuşa Li în barcă. Van- 
derbilt îi făcu cu ochiul. Între noi fie vorba, e un pic nebună. Capisce? 
Nebunii ar trebui lăsaţi să facă ceea ce doresc. 

- Eu nu găsesc nimic nebun la ea. 

- Asta e problema dumneavoastră. Eu v-am avertizat. 

- Problema mea este că încă ştim prea puţine, spuse Oliviera 
arătând spre uşă. Să intrăm și să ne facem treaba. Roche vine cu 
noi, bineînţeles. 

— Şi eu? Nu aveţi nevoie de o gardă personală? rânji Vanderbilt. 
M-aș oferi voluntar. 

- Eşti foarte amabil, Jack. Oliviera îl studie cu privirea. Din păcate, 
costumele de mărimea ta tocmai s-au terminat. 

Intrară toţi patru pe ușa de oţel, pătrunzând în prima din cele trei 
incăperi ale ecluzei. Sistemul era astfel conceput, încât ecluzele se 
încuiau reciproc. Pe tavan se vedea o cameră video. De un perete atâr- 
nau patru echipamente de protecție de un galben aprins cu glugă trans- 
parentă, mănuși şi cizme negre. 

- Sunteţi familiarizați cu toţii cu munca într-un laborator de 
maximă securitate? întrebă Oliviera. 

Roche şi Rubin încuviinţară. 

- Teoretic, recunoscu Johanson. 

- Nici o problemă. În mod normal ar trebui să urmaţi un curs, însă 
nu avem timp pentru asta. Costumul reprezintă o treime din asigura- 
rea dumneavoastră de viaţă. Nu trebuie să vă faceţi probleme pentru 
el. Este făcut din PVC sudat. Celelalte două treimi sunt prudenţa şi 
concentrarea. Vă ajut să vă îimbrăcati. 

Chestiunea era dificilă. Johanson își puse un fel de vestă, al cărei 
scop era acela de a repartiza în mod uniform aerul introdus. Se chinui 
cu salopeta galbenă, ascultând în timpul acesta resemnat explicațiile 
lui Oliviera: 

- În momentul în care veţi fi îmbrăcat, vă conectăm la un sistem 
cu furtun și pompăm aer pentru respirat în costum. Aerul este dezu- 
midificat și încălzit, și introdus printr-un filtru de cărbune, astfel încât 
in interior se formează o presiune mai mare. Asta este important 
pentru că împiedică pătrunderea aerului din exterior în cazul unei 
decompresii. Surplusul este eliminat printr-un ventil. Dacă vreţi, 
puteţi regla personal pătrunderea aerului, însă nu va fi necesar. Este 
totul clar? Cum vă simțiți? 

Johanson se privi. 

- Parc-aş fi omul bezea. 

Oliviera râse. Intrară în prima ecluză. Johanson o auzi pe Oliviera 
continuând să discute cu voce estompată și își dădu seama că acum erau 
legaţi între ei prin radio. 

- În laborator este o presiune scăzută, de -50 de pascali. Nici un 
spor nu iese de aici. Dacă se întrerupe curentul, avem agregatul de 
urgenţă, astfel încât este greu de presupus că vor fi probleme. Podeaua 
este din beton, ferestrele din geam securizat. Aerul din interiorul labo- 
ratorului este menţinut steril de filtre performante. Nu există deversări 
de deşeuri, apa folosită se sterilizează aici în clădire. Comunicăm cu 
lumea exterioară prin radio, fax sau PC. Toate recipientele de răcire 
și mecanismele de aerisire sunt asigurate de o alarmă care pornește atât 
în camera de control, cât și la virologie și la portar. Fiecare colțișor 
este supravegheat de camere video. 

— Aşa este, se auzi vocea lui Vanderbilt în difuzor. Deci în cazul în 
care unul dintre dumneavoastră pică jos şi moare, va rămâne o poză 
frumoasă de arătat nepoților. 

Johanson o văzu pe Oliviera dându-și ochii peste cap. Trecură pe 
rând prin cele trei ecluze şi păşiră în laborator. Închişi î în costumele 
lor alimentate prin furtun, păreau că vor să pâșească pe Marte. 
Încăperea era de aproximativ 30 de metri pătraţi și amintea de bucătă- 
ria unui restaurantant cu lăzi frigorifice, congelatoare și dulapuri 
albe suspendate. Pe un perete se aflau recipiente de oţel de mărimea 
unor butoaie de ulei, conținând culturi de virusuri răcite cu ajutorul 
azotului și alte organisme. Spaţiul era asigurat de mai multe mese de 
lucru. Întregul mobilier avea colțurile rotunjite, pentru ca nimeni să 
nu-și rupă în ele, din greșeală, costumul de protecţie. Oliviera le arătă 
tuturor cele trei mari butoane roșii din încăpere de unde puteau 
da alarma, îi conduse la una dintre mese și deschise un recipient de 
forma unei vane. 

Era plin cu raci mici, albi. Se aflau într-o apă cu adâncimea de două 
palme și păreau cam lipsiţi de viaţă. 

- Rahat! scăpă Robin. 

Oliviera luă o spatulă de metal și atinse animalele pe rând, dar nici 
unul nu se mișcă. 

- Eu aş spune că sunt moarte. 

- Ce ghinion! Robin scutură capul. Mare ghinion. Nu era vorba 
că ni se trimit raci V11? 

- Li spune că ar fi trăit când ne-au fost expediaţi, zise Johanson. 
Se aplecă și studie racii indelung, unul după altul. Apoi o atinse pe 
Oliviera pe braț. Cel de sus. Al doilea din stânga. Tocmai a zvâcnit 
din picioare. 

Oliviera transportă racul pe placa de lucru. Racul stătu nemișcat 
timp de câteva secunde, după care începu să fugă spre marginea masei. 
Oliviera îl aduse înapoi. Racul se lăsă impins peste masă fără să opună 
rezistență și încercă din nou să scape. Oliviera repetă procedura de 
câteva ori, apoi puse animalul la loc în vană. 

— Aveţi vreo părere spontană? întrebă Oliviera. 

- Ar trebui să văd ce are pe dinăuntru, răspunse Roche. 

Robin ridică din umeri. 

- Pare să se comporte normal, dar n-am mai văzut specia asta. 
Dumneavoastră, doctor Johanson? 

- Nu. Johanson se gândi un moment. Nu se comportă normal. În 
mod normal, ar vedea în spatulă un adversar. Și-ar desface cleștile și ar 
face mişcări de ameninţare. După părerea mea, din punct de vedere 
motor este în regulă, însă simțurile nu sunt. Îmi lasă senzaţia că.. 

- Că l-ar fi întors cineva cu cheiţa. Ca pe o jucărie. 

- Da. Ca un mecanism. Merge ca un rac, dar nu se poartă ca un rac. 

— Puteţi identifica specia? 

- Nu sunt taxonom. Vă pot spune de cine îmi amintește, dar tre- 
buie să trataţi părerea mea cu prudență. 

- Daţi-i drumul. 

- Sunt două trăsături semnificative. Johanson luă spatula și atinse 
corpurile lipsite de viaţă unul după altul. În primul rând, animalele 
sunt albe, deci lipsite de culoare. Culorile nu servesc niciodată drept 
podoabă, au întotdeauna o funcţie. Cele mai multe animale incolore 
pe care le cunoaștem nu au nevoie de culoare pentru că nu le poate 
vedea nimeni. A doua particularitate este lipsa totală a ochilor. 

- Ceea ce înseamnă că provin din peşteri sau din adâncuri lipsite 
de lumină, spuse Roche. 

- Da. La unele animale care trăiesc în zone lipsite de lumina soare- 
lui, ochii sunt puternic atrofiați, însă sunt prezenţi în formă rudimen- 
tară. Se mai vede locul în care se aflau odată. Racii aceștia însă... nu 
vreau să trag concluzii pripite, însă îmi lasă impresia că nu ar fi avut 
ochi niciodată. Dacă acest lucru este adevărat, atunci nu doar că provin 
dintr-o lume complet întunecată, ci s-au și născut acolo. Cunosc o 
singură specie de raci căreia i se potrivește această descriere și care arată 
ca acesta. 

- Racii de coș vulcanic, încuviinţă Rubin. 

- Ăia de unde provin? întrebă Roche. 

- Din coșurile hidrotermale din oceane, spuse Rubin. Oaze vulca- 
nice. Arată exact ca racii din coșurile vulcanice. 

Roche se încruntă. 

- Asta înseamnă că nu ar putea supravieţui la țărm nici măcar 
o secundă. 

— Intrebarea este ce a supravieţuit aici, spuse Johanson. 

Oliviera pescui unul din corpurile neînsuflețite din vană, îl întoarse 
pe spate și îl puse pe suprafaţa de lucru. Dintr-un recipient luă pe rând 
o serie de ustensile care aminteau de tacâmurile pentru homari. Cu 
un fierăstrău circular minuscul, cu baterie, făcu o tăietură pe lângă 
carapace și în aceeași clipă ceva transparent ţâșni afară, de parcă s-ar fi 
aflat sub presiune. Oliviera continuă să taie carapacea, ridică partea de 
jos pe care se aflau picioarele și o puse deoparte. 

Rămaseră cu privirea aţintită în interiorul animalului. 

- Ăsta nu e rac, spuse Johanson. 

- Nu, răspunse Roche. Arătă spre masa gelatinoasă pe jumătate 
fluidă și pe jumătate bucăţi solide care umplea cea mai mare parte a 
carapacei. Este aceeași porcărie pe care am găsit-o şi în homari. 

Oliviera începu să introducă gelatina cu lingura într-un recipient. 

— Uitaţi-vă aici, spuse către ceilalți. Chiar în spatele capului arată 
ca un rac original. Și vedeţi ramificațiile ca niște fibre de-a lungul spa- 
telui? Ăsta este sistemul nervos. Animalul mai are toate simţurile, doar 
că nu are nimic în jurul lor, ca să le poată folosi. 

- Ba da, spuse Rubin. Gelatina. 

- Oricum, nu este un rac în sensul obișnuit. Roche se aplecă asupra 
carapacei cu substanța incoloră. Ma: degrabă un aparat-rac. Apt de 
funcţionare, dar inapt să trăiască. 

- Ceea ce ar explica faptul că nu se comportă ca niște raci. Doar 
dacă nu identificăm chestia asta dinăuntru ca fiind o nouă varietate de 
carne de rac. 

- Niciodată, spuse Roche. Este un organism străin. 

- Atunci, acest organism străin a avut grijă ca animalele să iasă pe 
uscat, observă Johanson. Și rămâne să stabilim dacă a intrat în anima- 
lele care erau pe moarte, pentru a le „readuce“ la viaţă... 

- Sau dacă au fost crescuţi pentru asta, completă Oliviera. 

Se lăsă o tăcere neplăcută. Intr-un târziu, Roche vorbi: 

- Oricare ar fi motivul pentru care se află aici, un lucru e sigur. 
Dacă ne-am da jos costumele, am fi morţi cu toții în cel mai scurt timp. 
Sunt sigur că animalele astea sunt pline ochi cu Pfresterzz. Sau cu ceva 
și mai rău. In orice caz, aerul din laboratorul ăsta e contaminat. 

Johanson se gândi la ce îi spusese Vanderbilt. 

Arme biologice. 

Bineînțeles că Vanderbilt avea dreptate. Dreptate absolută. Doar 
că într-un mod complet diferit de cel la care se gândea el. 


Weaver 


Weaver era euforică. Trebuia doar să introducă o parolă şi avea acces 
la orice informaţie imaginabilă. Ceea ce aici primea pe tavă ar fi costat-o 
în mod normal luni întregi de cercetări, fără a putea apela la sateliții 

militari. Dar aici era fantastic! Stătea pe balconul apartamentului ei, 
înțesat de băncile de date ale NASA, și se afunda în cartografierea prin 
radar americană. 

In anii 1980, marina americană începuse să cerceteze un fenomen 
uimitor. Geosat, un satelit cu radar, fusese trimis pe o traiectorie din 
apropierea polilor. Nu putea și nu trebuia să cartografieze fundul 
mării. Radarul nu pătrundea în apă. Geosat avea sarcina de a măsura 
suprafaţa mării în întregul ei, și anume cu o precizie de câţiva centi- 
metri. Se spera că măsurarea unor suprafeţe mari va indica dacă nive- 
lul mării, făcând abstracţie de diferenţele cauzate de flux şi reflux, avea 
aceeași înălțime peste tot sau nu. 

Ceea ce descoperise Geosat întrecuse toate așteptările. 

Se bănuise faptul că oceanele nu erau absolut netede nici în starea 
de linişte absolută. Acum însă demonstrau o structură care îi conferea 
Pământului aspectul unui cartof uriaș, plin de noduri. Erau pline de 
gropi şi de cocoașe, de ridicături şi adâncituri. Dacă vreme îndelungată 
se crezuse că masa de apă a mărilor de pe Pământ era repartizată în 
mod uniform pe glob, cartografierea oferea acum o imagine cu totul 
nouă. Aproximativ la sud de India, nivelul mării se afla cu 170 de metri 
mai jos faţă de Islanda. La nord de Australia, marea se învolbura for- 
mând un munte aflat cu 85 de metri deasupra nivelului mediu. Mările 
erau adevărate peisaje muntoase, a căror topografie părea să urmeze 
conturul peisajului submarin. Mari lanţuri muntoase subacvatice şi 
prăpăstii oceanice erau copiate pe suprafaţa apei cu o diferenţă de 
înălțime de câțiva metri. 

Concluziile erau evidente. Cine cunoștea suprafaţa apei ştia în 
genere cum stăteau lucrurile dedesubt. 

De vină erau neregularitățile forței gravitaționale. Un munte sub- 
acvatic creştea masa fundului mării, astfel încât forța gravitaţională 
era mai mare acolo decât într-o prăpastie subacvatică. Atrăgea apa din 
jur în lateral, spre muntele subacvatic și depunea o cocoaşă pe el. Dea- 
supra munților, nivelul mării se umfla, deasupra prăpastiilor cobora. 
O vreme apăruseră rezultate derutante din cauza excepțiilor, ca de 
exemplu atunci când apa se ridica deasupra vreunei câmpii marine, 
până ce ieșise la iveală faptul că în acele locuri se găseau roci de 
densități și greutăţi extreme, și astfel topografia gravitaţională se veri- 
fica din nou. 

Înclinaţiile acestor adâncituri şi cocoașe erau atât de discrete, încât 
nu erau înregistrate de la bordul vapoarelor. Într-adevăr, fără ajuto- 
rul cartografierii prin satelit, fenomenul nu ar fi fost descoperit. 
Acum însă se descoperise o nouă cale nu doar pentru a efectua topo- 
grafia fundului mării, ci și pentru înţelegerea dinamicii generale a 
oceanelor, făcându-se deducţii asupra fenomenelor din adâncuri por- 
nind de la cele ce aveau loc la suprafaţă. Geosat mai dezvăluise și 
faptul că în oceane se formau uriașe vârtejuri de curenţi, cu diame- 
trul de câteva sute de kilometri. Masele care se roteau formau în 
centru o adâncitură ridicându-se spre exterior, așa cum face cafeaua 
când o amesteci într-un pahar. Se dovedise că, în afară de variațiile 

gravitaționale, suprafaţa oceanului era afectată şi de aceste vârtejuri, 
aşa-numitele Eddies, care la rândul lor făceau parte din vârtejuri cu 
mult mai mari. Din punctul de vedere mai larg oferit de cartografie- 
rea prin satelit, se putea demonstra că toate oceanele se roteau. Sis- 
teme inelare gigantice se roteau deasupra ecuatorului în sensul acelor 
de ceasornic și la sud în sens invers, rotindu-se cu atât mai repede cu 
cât ajungeau mai aproape de poli. 

Astfel fusese descoperit şi un alt principiu al dinamicii mărilor: 
însăşi rotația Pământului influenţa gradul acesteia. 

Astfel, Golfstreamul nici nu era un curent adevărat, ci marginea 
vestică a unei lentile uriașe de apă ce se rotea încet, un vârtej uriaș 
compus din nenumărate vârtejuri mai mici, care apăsa apa spre 
America de Nord în sensul acelor de ceasornic. Cum centrul vârteju- 
lui uriaș nu se afla în mijlocul Atlanticului, ci era plasat spre vest, 
Curentul Golfului era strivit de coasta americană, oprit acolo și 
ridicat în sus. Vânturile repezi şi direcţia lui de curgere spre pol îl 
accelerau, în timp ce enorma forță de frecare a țărmului îl încetinea. 
Vârtejul nord-atlantic își găsise astfel o rotire stabilă, fidel legii despre 
conservarea impulsului de rotire care spune că o mișcare în cerc 
rămâne constantă atâta vreme cât nu este deranjată de influenţe 
din afară. 

Aceste influenţe exterioare erau cele pe care Bauer crezuse că le 
identificase, dar fără să poată fi sigur. Dispariţia canalelor verticale prin 
care apa se prăbușea în adânc în fața Groenlandei oferea motive de 
neliniște, însă nu demonstra nimic. Schimbările globale puteau fi 
demonstrate doar prin reprezentări globale. 

În 1995, după ce războiul rece luase sfârșit, armata americană per- 
misese tot mai mult accesul la cartografierile Geosat. Sistemul Geosat 
fusese înlocuit de o serie de sateliți mai moderni. Toate aceste date 
se aflau acum înaintea lui Karen Weaver, documentaţia fără omisi- 
uni începând cu mijlocul anilor 1990. Petrecu ore întregi stabilind 
legături între măsurători. Datele difereau în ceea ce priveşte detaliile, 
se putea întâmpla ca radarul unuia dintre sateliți să fi confundat o 
ceaţă deosebit de deasă cu suprafaţa unui val, ceea ce bineînțeles că 
nu era confirmat de către celălalt satelit, dar, trăgând linie, ieșea peste 
tot acelaşi rezultat. 

Cu cât ajungea mai departe, cu atât îi dispărea entuziasmul iniţial, 
făcând loc unei neliniști adânci. 

În cele din urmă ştiu că Bauer avusese dreptate. 

Drifterele lui transmiseseră date pentru scurt timp, fără a lăsa să se 
întrevadă că urmau un curent definit. Apoi amuţiseră unul după altul. 
De aceea, expediția Bauer nu lăsase aproape nici o dată în urmă. 
Weaver se întrebă dacă nefericitul profesor î își dăduse seama cât de 
multă dreptate avusese. Weaver simţi că îi este datoare lui Bauer. [i 
incredinţase ei întreaga lui știință, astfel încât ea putea citi acum prin- 
tre rânduri ceea ce în ochii altora nu avea nici un înţeles. Era suficient 
pentru a vedea apropiindu-se catastrofa. 

Calculă totul încă o dată. Se asigură că nu făcuse nici o greșeală, 
repetă procedura pentru a doua oară și apoi şi a treia oară. 
Era mai rău decât se temuse. 


Online 


Johanson, Oliviera, Rubin și Roche făcură duş minute întregi 
imbrăcaţi în costumele lor de PVC sub acid peracetic de 1,5%, ai cărui 
aburi descompuneau fără urmă orice agent patogen posibil, înainte ca 
lichidul corosiv să fie îndepărtat cu apă şi neutralizat cu soluție de sodă 
caustică, după care în sfârşit putură părăsi sistemul de ecluze. 


Într-o stare de tensiune, Shankar și echipa lui lucrau la descifrarea 
zgomotelor neidentificate. Îl cooptaseră şi pe Ford şi ascultau iar și iar 
scratcb-ul şi celelalte spectograme. 

Anawak şi Fenwick ieşiră la o plimbare, discutând posibilitățile 
influenţării din afară a sistemelor neuronale. 


Frost apăruse în suita lui Bohrmann, masiv și umplând toată 
încăperea, cu șapca de baseball trasă peste marginea ochelarilor, și 
anunţase răsunător: 

- Doctore, trebuie să vorbim! 

După care îi povestise lui Bohrmann ce credea el despre viermi. Era 
uimitor. Cei doi se înțeleseră din prima clipă atât de bine, încât goliră 
cu viteza vântului mai multe halbe de bere și umplură dimensiunea 
potenţialului cu scenarii pe cât de neliniștitoare, pe atât de plauzibile. 
Ţinură imediat o conferinţă transmisă prin satelit cu cei din Kiel. După 
ce internetul începuse din nou să funcționeze, Kiel oferea o simulare 
după alta. Suess încercase să reconstruiască evenimentele de pe plat- 
forma continentală cât mai detaliat posibil, cu rezultatul că era puţin 
probabil să se ajungă la un asemenea rezultat catastrofal. Viermii și bac- 
teriile avuseseră fără îndoială un efect catastrofal, însă ceva lipsea din 
acest puzzle, o pietricică minusculă, un declanșator suplimentar. 

— Și câtă vreme nu știm ce lipseşte, constată Frost, o s-o pățim, 
Dumnezeu mi-e martor! Şi aceasta nu se va întâmpla din cauza 
alunecărilor coastelor din faţa Americii sau a Japoniei. 


Li stătea în faţa laptopului. Era singură în apartamentul ei imens 
şi în același timp era prezentă peste tot. Privise o vreme activitatea 
din laboratorul de maximă siguranţă şi ascultase ce se discuta acolo. 
Toate încăperile din Chateau erau înţesate de microfoane şi supra- 
vegheate prin camere video. Același lucru se intâmpla şi la Nanaimo, 
la Universitatea Vancouver și la Acvariu. În câteva din locuinţele pri- 
vate din apropiere fuseseră plantate microfoane, și anume în 
locuinţele lui Ford, Oliviera și Fenwick și pe lângă vasul pe care 
locuia Anawak, precum şi în micul lui apartament din Vancouver. 
Peste tot pereții aveau ochi şi urechi, doar ce se spunea în aer liber, 

în birturi și restaurante nu avea şanse să fie interceptat. Acest lucru 
o supăra pe Li, însă singura soluţie ar fi fost să le implanteze 
cercetătorilor emițătoare. 

Supravegherea reţelei de date din interiorul statului-major funcţi- 
ona însă fără cusur. Bohrmann şi Frost erau online, de asemenea 
Karen Weaver, jurnalista, care de câteva minute bune compara datele 
sateliților din regiunea Golfstreamului. Era extrem de interesant, la 
fel ca simulările făcute la Kiel. Reţeaua în sine fusese o idee bună. 
Bineînţeles că Li nu putea citi sau auzi ce gândeau utilizatorii ei. 
Însă tot ce lucrau şi toate datele pe care le căutau se înregistrau şi 
puteau fi urmărite oricând. În cazul în care Vanderbilt avea dreptate 
cu ipoteza asupra teroriștilor, lucru de care Li se îndoia, era chiar 
legitim să îi asculţi pe toţi cei din trupă. La prima vedere, toți erau 
curaţi. Nimeni nu avea contacte cu organizaţii extremiste sau cu ţări 
din lumea arabă, însă un minim risc exista totdeauna. Dar chiar 
dacă presupunerile directorului CIA nu se adevereau, era util să te 
uiţi și peste umărul oamenilor de știință, fără ca aceştia să bage 
de seamă. Întotdeauna era bine să ajungi cât mai repede în posesia 
cunoştinţelor. 

Se conectă înapoi la Nanaimo și trase cu urechea la Johanson și Oli- 
viera, care tocmai mergeau la lifturi. Discutau despre condiţiile de 
lucru din laboratorul de maximă siguranță. Oliviera observă că dușul 
de acid făcut fără costumul protector i-ar transforma în schelete 
inălbite şi Johanson făcu o glumă pe seama asta. Raâseră și urcară cu 
liftul. 

De ce nu vorbea Johanson cu nimeni despre teoria lui? Era cât 
pe-aci s-o facă, în camera lui, când discutase cu Weaver imediat după 
marele miting. Renunţase însă, și se pierduse iar în aluzii. 

Li dădu o serie de telefoane, vorbi scurt cu Peak la New York şi se 
uită la ceas. Era vremea pentru raportul lui Vanderbilt. Părăsi aparta- 
mentul şi o luă de-a lungul unui coridor, îndreptându-se spre o 
încăpere securizată din capătul sudic al castelului. Acesta constituia 
pandantul biroului cunoscut sub numele de War room al Casei Albe 
şi era complet securizat. Înăuntru o aștepta Vanderbilt impreună cu 
doi oameni ai săi. Directorul CIA tocmai se întorsese de la Nanaimo 
cu elicopterul și arăta şi mai prost dispus decât de obicei. 

- Putem face legătura cu Washingtonul? întrebă Li fără să salute. 

- Am putea, zise Vanderbilt. Dar nu ne-ar fi de nici un folos... 

- Nu o mai lungi atâta, Jack. 

—... Dacă intenţionai să iei legătura cu președintele. Președintele nu 
mai este în Washington. 


Nanaimo, Vancouver Island 
În timp ce părăsea liftul impreună cu Johanson, Oliviera dădu peste 


Fenwick şi Anawak. 
- De unde veniţi? îi întrebă mirată. 

- Am fost la plimbare. Anawak îi făcu cu ochiul. V-aţi mai distrat 
in laborator? 

- Idiot. Oliviera se strâmbă. Se pare că ne-au ajuns şi pe noi pro- 
blemele din Europa. Gelatina din raci este într-adevăr vechea noastră 
cunoștință. În plus, Johanson a izolat un agent pe care racii îl purtau 
în interiorul lor. 

— Pfiesteria? întrebă Anawak. 

- Ceva de genul ăsta, răspunse Johanson. Mutaţia mutaţiei, cum ar 
veni. Noua specie este infinit mai toxică decât cea europeană. 

— A trebuit să sacrificăm câţiva șoareci, spuse Oliviera. l-am închis 
împreună cu un rac mort și au murit toţi în decurs de câteva minute. 

Fenwick se retrase involuntar un pas înapoi. 

- Otrava asta este contagioasă? 

- Nu, poți să mă pupi. Nu se transmite de la om la om. Nu avem 
de-a face cu virusuri, ci cu o invazie bacteriologică. Însă de îndată ce 
Pfiesteria ajunge în apă, se înmulțește exponențial, chiar și după ce racii 
sunt morți de mult. În afară de unul, crăpaseră toți, şi între timp ne-a 
părăsit și ăla. 

- Raci kamikaze, cugetă Anawak. 

- Sarcina lor este să aducă bacteriile pe uscat, așa cum sarcina vier- 
milor este aceea de a băga bacteriile în gheață, spuse Johanson. După 
aceea mor. Meduzele, scoicile, chiar și această gelatină, nimic nu rezistă 
prea mult timp, însă toate își îndeplinesc scopul. 

- Care e acela de a ne face nouă rău. 

- Corect. Și balenele au mai degrabă ceva de atentator sinucigaș, 
spuse Fenwick. Atacurile sunt în mod normal părți ale strategiei de 
supravieţuire, ca şi retragerea. Insă nicăieri nu este vizibilă o aseme- 
nea strategie. 

Johanson zâmbi. Ochii negri îi scânteiară. 

- Eu nu aș fi atât de sigur. Este aici cineva care în mod sigur 
urmăreşte o strategie de supravieţuire. 

Fenwick îl studie. 

- Vorbiţi deja ca Vanderbilt. 

- Nu. Doar așa pare. Într-o privință Vanderbilt a avut dreptate, 
în rest sunt de altă părere. Johanson făcu o pauză. Dar pun pariu că în 
curând Vanderbilt va vorbi ca mine. 


Li 


- Ce înseamnă asta? întrebă Li în timp ce se așeza. Unde este 
preşedintele, dacă nu e la Washington? 

- E pe drum spre Offutt Air Force Base în Nebraska, spuse Van- 
derbilt. Au apărut bancuri de raci în Chesapeake Bay și în Potomac. 
Se pare că urcă pe braţul mării. Se spune că ar fi ajuns câțiva chiar 
pe țărmul din Alexandria și mai jos de Arlington, dar încă nu am 
primit confirmarea. 

- Și cine a dat dispoziţia să plece la Offutt? 


425 


FRANK SCHĂTZING 


Vanderbilt ridică din umeri. 

- Șeful de cabinet de la Casa Albă se teme că şi capitala ar putea 
avea aceeași soartă ca New Yorkul, spuse. ÎI ştiţi pe președinte. S-a 
opus din răsputeri. Dacă ar fi după el, ar pleca să le declare personal 
război hidoșeniilor ălora, dar într-un final a acceptat să încerce viața 
sănătoasă de la ţară. 

Li cugetă. Offut era sediul Comandamentului strategic, care dispu- 
nea de armele atomice ale Statelor Unite. Locul era ideal pentru 
protecția preşedintelui. Se afla în mijlocul uscatului, departe de peri- 
colele care ieșeau din mare. De acolo președintele se putea consulta cu 
consiliul de securitate printr-o legătură video sigură și își putea exer- 
cita întreaga putere executivă. 

- A fost o acţiune prost organizată, spuse Li apăsat. Pe viitor vreau 
să aflu imediat așa ceva, Jack. Dacă ceva scoate undeva capul din 
apă, vreau să aflu imediat. Nu, vreau să știu înainte să-și scoată capul 
din mare! 

- Putem aranja asta, spuse Vanderbilt. Putem pune baza unor 
legături diplomatice cu delfinii stabiliţi acolo şi.. 

- În plus, vreau să fiu informată atunci cadi îi vine cuiva ideea să 
îl trimită pe preşedinte la Offutt. 

Vanderbilt zâmbi jovial. 

- Dacă pot face o propunere... 

— Şi vreau să ştiu exact ce se întâmplă la Washington, îl întrerupse 
Li. Și asta în următoarele două ore. Dacă ştirea se verifică, evacuăm 
zonele afectate şi transformăm Washingtonul în zonă închisă, cum am 
făcut la New York. 

— Asta era și propunerea mea, spuse Vanderbilt blând. 

— Atunci suntem de aceeași părere. Ce mai ai pentru mine? 

- O grămadă de rahat. 

- Sunt obișnuită cu aşa ceva. 

- Întocmai. Nu am vrut să te dezobişnuiesc, aşa că m-am străduit 
să adun cât mai multe știri proaste. Să începem cu aceea că NOAA a 
încercat să coboare doi roboți pe platforma continentală în faţa ban- 
cului Georges, pentru a aduna viermi în scopul studierii lor. Asta... 
hm... le-a reușit. 

Li ridică din sprâncene și se lăsă pe spate, așteptând. 

- Au reușit, aşadar, să adune viermii, spuse Vanderbilt lungind cu 
satisfacţie fiecare cuvânt. Dar nu și să îi urce la bord. De îndată ce i-au 
băgat în coș, a venit ceva și a tăiat legătura. Am pierdut ambii roboți. 
Din Japonia ne vin știri asemănătoare. Acolo s-a pierdut un submarin 
cu tot cu echipaj, undeva între Honshu și Hokkaido. Și ei voiau să 
aducă viermi. Japonezii spun că s-au înmulțit. Privită în ansamblu, 
situaţia a câștigat o nouă dimensiune. Până acum au fost atacați doar 
scafandri, fără submarine, sonde sau roboţi. 

- Am pus mâna pe ceva suspect? 

- Nu chiar. Nu au fost depistate sonde sau submarine ale părții 
adverse, însă vaporul NOAA a surprins o suprafață mișcătoare cu 
dimensiunea de mai mulți kilometri pătrați, aflată la o adâncime de 

şapte sute de metri. Comandantul echipei de cercetare spune că sunt 
şanse nouăzeci la sută să fie vorba despre un banc de plancton, însă nu 
poate băga mâna în foc. 

Li încuviinţă. Se gândi la Johanson. Aproape că regreta că nu era 
aici să audă prezentarea lui Vanderbilt. 

- Punctul doi, cablul de mare adâncime. S-au întrerupt și alte 
legături, CANTAT-3 și câteva cabluri TAT. Toate contacte impor- 
tante peste Atlantic. În Pacific se pare că am pierdut PACRIM WEST, 
una din principalele noastre legături cu Australia. Pe deasupra, în ulti- 
mele două zile au avut loc mai multe accidente navale ca oricând, şi 
toate în zone intens circulate. Din cele 200 de urechi de ac, maritime, 
pe care le cunoaștem, sunt afectate jumătate, în special strâmtoarea 
Gibraltar, Malakka şi Canalul Mânecii, dar și Canalul Panama a avut 
de suferit și... păi da, s-a întâmplat, dar poate nu ar trebui să exagerăm: 
a avut loc o ciocnire în strâmtoarea Hormuz și o alta la Khalij 
as-Suways, care... hm.. 

Li îl studie pe Vanderbilt. Părea mai puțin cinic şi nu exagera ca de 
obicei, şi își dădu curând seama din ce cauză. 

- Știu unde este asta, spuse ea. Khalij as-Suways este un afluent al 
Mării Roșii care se varsă în Canalul Suez. Ceea ce înseamnă că lumea 
arabă a fost lovită în două puncte nodale importante. 

- Bingo, păpuşo. Au fost probleme cu navigația. Asta e ceva nou. 
Reconstituirea este dificilă, însă strâmtoarea Urmuz arată de parcă 
şapte vapoare ar fi intrat unul în altul pentru că cel puţin două dintre 
ele n-au mai ştiut în ce direcţie se îndreaptă. Lochul și ecometrul n-au 
mai furnizat nici un fel de date. 

La bordul fiecărui vapor existau patru sisteme vitale: lochul, 
ecometrul, radarul și anemometrul. In timp ce radarul și anemome- 
trul lucrau deasupra nivelului apei, geamul sistemului loch se afla la 
chilă, la fel şi în cazul ecometrului, o ţeavă cu senzor integrat care 
măsura apa de înaintare pătrunsă înăuntru. Lochul era ceva de genul 
tahometrului unui vapor. Informa sistemele radar de la bord asupra 
cursului și vitezei navei, şi pe această bază radarul calcula pericolul 
de coliziune cu vapoarele din apropiere, oferind rute de evitare. În 
general urmai cu sfințenie indicațiile instrumentelor. Aproape orb, 
pentru că 70 la sută dintre călătoriile cu vaporul aveau loc noaptea, 
pe ceaţă sau în largul oceanului, unde o privire aruncată pe fereastră 
nu îți spunea nimic. 

- Într-unul din cazuri se pare că organismele marine au înfundat 
lochul, spuse Vanderbilt. Nu mai arăta ruta, iar radarul nu recunoștea 

ericolul de coliziune cu toate că de jur împrejur era înghesuială mare. 
In cazul celălalt, ecometrul făcea pe nebunul indicând o descreștere a 
adâncimii apei. Păreau în pericol de a eșua, deși ei se aflau, de fapt, în 
apă adâncă, astfel încât executau manevre de corectare a cursului com- 
plet idioate. Amândouă s-au izbit de alte vapoare și, pentru că era atât 
de minunat de întuneric, au mai luat parte la distracţie și alte câteva 
vapoare. Şi în alte locuri din lume s-a ajuns la glume asemănătoare. 

Cineva pretinde că a observat balene înotând la mică distanţă sub 
vapoare, timp mai îndelungat. 

- Bineînţeles, cugetă Li. Dacă ceva mare stă mai mult timp chiar 
sub supapa ecometrului, ar putea fi confundat ușor cu fundul mării. 

- În plus, sunt tot mai dese cazurile de încrustaţii găsite pe timonă 
sau pe radiatoarele laterale. Camerele de evacuare a apei sunt infun- 
date cu tot mai multă precizie. În fața Indiei s-a scufundat nu de mult 
un cargobot cu minereu, după ce niște excrescențe apărute În urmă 
cu câteva săptămâni provocaseră, se pare, o coroziune neobişnuit 
de rapidă. Chiar în condiţiile unei mări liniștite, spaţiul anterior de 
încărcare a colapsat. S-a scufundat în câteva minute. Și aşa mai departe. 
Lucrurile nu se liniştesc. Totul se înrăutățește fără încetare şi molima 
urcă la suprafaţă. 

Li își încrucișă degetele, cugetând în sinea ei. 

De-a dreptul caraghios. La o privire mai atentă, vapoarele erau cara- 
ghioase. Peak pusese punctul pe i. Cutii arhaice care navigau cu ajuto- 
rul tehnologiei de ultimă oră, în timp ce sorbeau apă printr-o gaură. 
În altă parte, racii pătrundeau în orașe ultramoderne, se lăsau terciuiți 
şi împrăștiau în canalizare tone de alge superotrăvitoare. Drept 
urmare, fuseseră nevoiţi să închidă un oraș și acum probabil încă unul, 
în timp ce președintele Statelor Unite se refugia în interiorul ţării. 

- Avem nevoie de viermii ăia nenorociţi, spuse Li. Și trebuie să 
facem ceva impotriva acestor alge. 

- Câtă dreptate ai, răspunse, plin de zel, Vanderbilt. 

Oamenii lui Vanderbilt îl încadrau afișând o figură imobilă și 
fixând-o pe Li. Ar fi căzut de fapt în sarcina lui Vanderbilt să îi pre- 
zinte ei propunerile, însă Vanderbilt o plăcea pe Li la fel de puţin cum 
îl plăcea şi ea pe el. Ar fi lăsat-o să se sinucidă. Doar că ea nu avea 
nevoie de Vanderbilt pentru a lua hotărâri. 

- În primul rând, spuse Li, evacuăm Washingtonul dacă se con- 
firmă vestea. În al doilea rând, vreau ca în zonele afectate să fie adusă 
apă potabilă în cisterne și să fie atent raționalizată. Uscăm canalizarea 
și nimicim bestiile cu chimicale. 

Vanderbilt izbucni în râs. Oamenii lui schiţară un fel de zâmbet. 

- Să uscăm New Yorkul? Canalizarea? 

Li îl privi. 

- Da. 

- Bună idee! Chimicalele îi omoară în același timp și pe toţi new 
yorkezii și putem închiria orașul. Poate îl dăm chinezilor? Am auzit 
că există o grămadă de chinezi. 

- Modalitatea de punere în practică o vei găsi tu, Jack! Îi voi soli- 
cita preşedintelui o ședință plenară a serviciului de siguranță şi voi 
ordona instaurarea situației de urgenţă. 

- Aha! Înţeleg. 

- Vor fi închise toate plajele. Vor patrula elicoptere de recu- 
noaștere. Trimitem trupe în costume de protecţie înarmate cu 
aruncătoare de flăcări. Orice mai încearcă să se caţere pe mal, va fi 
transformat în friptură. Li se ridică. Şi chiar dacă avem probleme 

cu balenele, ar trebui să încetăm să ne purtăm ca niște copii speriaţi. 
Vreau să redobândim întreaga libertate de mișcare a vapoarelor 
noastre. A tuturor vapoarelor. Să vedem ce rezultate are un mic 
război psihologic. 

- Ce ai de gând, Jude? Vrei să te dai bine pe lângă animale? 

- Nu. Li zâmbi subțire. Vreau să le vânez, Jack. Vreau să le dau o 
lecție, lor sau celor care sunt responsabili de comportamentul lor. S-a 
terminat cu protejarea naturii. De acum încolo, vor fi impuşcate. 

- Vrei să te pui cu IWC? 

- Nu. Tragem cu sonar în ele. Până când vor înceta să ne mai atace. 


New York, SUA 


Un bărbat se prăbuși mort chiar în fața lui. Peak transpira sub cos- 
tumul greu de protecţie. Fiecare părticică a corpului îi era acoperită de 
ea. Respira printr-o mască de oxigen și privea prin ochelari blindați 
orașul care se transformase peste noapte într-un iad. 

Sergentul de lângă el conducea încet jeepul pe First Avenue. East 
Village părea mort pe distanțe lungi. Apoi întâlniră grupuri de oameni 
adunaţi de armată. Problema principală era aceea că nimeni nu putea 
fi lăsat să plece, atâta vreme cât nu se ştia dacă molima este contagioasă 
sau nu. Pe moment, nu părea a fi. Totul arăta mai degrabă ca un atac 
de proporții cu gaz otrăvitor. Însă Peak era sceptic. Observă că multe 
victime aveau răni deschise de mărimea unor monede. Dacă era 
vorba de alge ucigașe, atunci acestea nu emiteau doar nori de otravă, 
ci se şi lipeau de corpul celor afectaţi. Teoretic, în acest caz puteau 
pătrunde în toate fluidele corporale. Peak nu era biolog, însă se 
intrebă ce s-ar întâmpla dacă un bolnav ar săruta un om sănătos, 
transmițându-i saliva sa. Algele puteau supraviețui în apă, tolerau un 
spectru larg de temperaturi și se înmulțeau, după cum știa el, cu o 
viteză năucitoare. 

Lucrau febril la crearea condiţiilor de carantină pentru oraș şi 
pentru Long Island, care să țină cont de nevoile bolnavilor şi de cele 
ale oamenilor sănătoși. La început fuseseră optimişti. New Yorkul 
părea pregătit. După primul atac la World Trade Center din 1993, pri- 
marul din acea vreme înființase un serviciu special pentru toate tipu- 
rile de urgenţe, Office of Emergency Management, pe scurt OEM. La 
sfârșitul anilor 1990, avusese loc cel mai mare exercițiu pentru cazuri 
de catastrofă din istoria orașului şi simulase un atac cu arme chimice, 
în decursul căruia peste 600 de polițiști, pompieri și agenți FBI 
îmbrăcaţi în costume de protecţie „salvaseră“ viaţa new yorkezilor. 
Exercițiul mersese ca pe roate și senatul aprobase cu generozitate noi 
fonduri. Deodată, OEM se văzuse în situaţia de a-și permite să chel- 
tuiască 15 milioane pe un birou-bunker asigurat împotriva gloanţelor 
și a bombelor, având sistem propriu de aerisire, în care peste patru- 
zeci de colaboratori supercalificați așteptau adevărata zi a atacului; l-au 
construit la etajul 23 al World Trade Center, cu puţin timp înainte de 

11 septembrie 2001. După aceea, OEM fusese restructurat din teme- 
lii. Se afla încă în curs de constituire, fiind cu greu capabil să rezolve 
problemele apărute. Oamenii se îimbolnăveau şi mureau mai repede 
decât ar fi putut cineva să îi ajute. 

Jeepul ocoli trupul celui decedat și se apropie de intersecția cu 
Strada 14. Mai multe mașini treceau în trombă, claxonând sălbatic. 
Lumea încerca să părăsească orașul. Nu vor ajunge departe. Până acum 
armata reuşise să controleze în oarecare măsură doar Brooklynul și 
câteva cartiere din Manhattan, însă nimeni nu mai putea părăsi zona 
New Yorkului fără aprobare specială. 

Merseră mai departe pe lângă punctele de control ale armatei. Sute 
de soldaţi umblau prin oraș ca niște invadatori extratereștri, cu fața 
acoperită de măştile de gaze, greoi și deformaţi în costumele lor gal- 
bene din ABC. Puteau fi văzuţi și oamenii serviciului special. Pretu- 
tindeni trupuri erau încărcate pe tărgi, în vehiculele militare şi în 
ambulanțe. Altele zăceau pur și simplu pe străzi. În centru aproape că 
nu se mai putea circula, din cauza maşinilor părăsite care blocau 
străzile. Deasupra, răsuna uruitul continuu al elicopterelor. 

Şoferul lui Peak trecu peste o porțiune de trotuar și opri la câteva 
sute de metri mai încolo, în fața clădirii Bellevue Hospital Center 
de pe malul East River, unde era instalată una din centralele provi- 
zorii de intervenție. Peak intră grăbit. Foaierul era plin de oameni. 
Surprinse priviri pline de teamă și grăbi pasul. Unui îi băgau sub nas 
fotografii cu membrii familiei lor. Îl ajungeau din urmă strigătele 
lor. Flancat de doi soldați, trecu de barajul din interior, mărşăluind 
mai departe spre centrul de calcul al spitalului. Acolo i se făcu 
legătura prin satelit cu Chateau Whistler, pe un canal asigurat. 
După câteva minute de așteptare, avu legătura cu Li. Nu o lăsă să 
vorbească mult. 

- Avem nevoie de un antidot. Și asta urgent. 

- Nanaimo lucrează la capacitate maximă, răspunse Li. 

— Nu este destul de rapid. Nu putem păstra New Yorkul. Am văzut 
planurile canalizării. Puteţi uita teoria cu scoaterea apei prin pompare. 
Mai degrabă uscați Potomacul. 

- Faceţi față cu asistenţa medicală? 

— Cum să facem faţă? Nu putem trata pe nimeni, pentru că nu ştim 
ce ar putea ajuta. Putem da oamenilor ceva pentru întărirea sistemu- 
lui imunitar, în speranța că va muri agentul. 

- Ascultă, Sal, zise Li. Vom face față. Putem spune cu o probabili- 
tate de aproape sută la sută că toxina nu este contagioasă. Cei afectaţi 
nu reprezintă aproape nici un pericol. Trebuie să scoatem creaturile 
astea din canalizare indiferent dacă trebuie s-o facem prin ardere, cau- 
terizare, incantaţie sau orice altceva. 

— Atunci începeți s-o faceți, spuse Peak. Nu o să ajute la nimic. Norul 
de otravă de deasupra orașului este problema noastră cea mai mică. În 
aer liber, vântul împrăștie toxinele şi le rărește. Dar între timp apa a 
pătruns în fiecare locuinţă, a fost folosită la duș, la spălat, a fost băută și 
pusă la peşti, și mai ştiu eu ce... Au fost spălate mașinile, pompierii au 

ieşit să stingă focul. Algele astea s-au răspândit în tot orașul, otrăvesc 
aerul din case şi se îimprăştie prin instalațiile de aer condiționat şi prin 
gurile de aerisire. Chiar dacă racii nu mai ies niciodată la mal, nu știu 
cum am putea opri înmulțirea algelor. Peak răsuflă cu greu. Doamne, 
Jude, sunt 6 000 de spitale în Statele Unite și mai puţin de un sfert din 
ele sunt pregătite pentru un caz de asemenea gravitate! Abia dacă există 
vreo clinică în stare să izoleze atât de mulți pacienți, care să fie tratați 
suficient de repede de medici de profil. Bellevue este suprasolicitat fără 
speranţă și ăsta e un spital al naibii de mare. 

Li tăcu o secundă. 

- Bine. Ştii ce este de făcut. Transformaţi conurbația New York 
într-o megainchisoare. Nimeni și nimic nu mai iese de acolo. 

— Dar aici nu putem face nimic pentru oameni. Vor muri cu toţii. 

- Da, este îngrozitor. Faceţi ceva pentru restul omenirii şi asi- 
guraţi-vă că New Yorkul se transformă într-o insulă. 

- Ce pot să fac? strigă Peak disperat. East River curge spre uscat. 

— Ne va veni nouă o idee în privinţa asta. Până atunci... 

Se întâmpla ceva. 

Peak ma: mult simţi decât văzu explozia. Podeaua se cutremură sub 
picioarele lui. Se răspândi un uruit surd. Aveai senzaţia că undele 
sonore străbat întregul Manhattan ca un cutremur. 

- A explodat ceva, spuse Peak. 

- Mergi să vezi ce se întâmplă. În zece minute aştept raportul tău. 

Peak înjură şi fugi la geam, dar nu se vedea nimic. Le făcu semn 
oamenilor săi și fugi din centrul de calcul înapoi prin gang în partea 
din spatele spitalului. De aici vedea peste Franklin Drive până spre 
East River, spre Brooklyn și Queens. 

Privi spre stânga în susul râului. 

Oamenii fugeau spre spital. La circa un kilometru distanță, văzu 
ridicându-se spre cer o uriaşă ciupercă de fum. Aproximativ acolo 
se afla cartierul general al Națiunilor Unite. În primul moment, Peak 
se sperie că sărise în aer. Apoi își dădu seama că ciuperca provenea din 
centrul oraşului. 

Se ridica dinspre punctul de intrare în tunelul Queens Midtown 
care traversa East River, unind Manhattanul cu cealaltă parte. 

Tunelul ardea! 

Peak se gândi la mașinile demolate lăsate peste tot, încolăcite unele 
în altele, intrate în vitrine sau abandonate în fața felinarelor. Mașini în 
care își pierduseră cunoştinţa oameni infectați. Bănuia ce se întâmplase 
in tunel. Era ultimul lucru de care aveau nevoie acum. 

Alergară înapoi în clădire, ajungând prin foaier până la jeepul de 
pe First Avenue. Era greu să fugă în costumele de protecţie, pentru că 
trebuiau să fie permanent atenţi să nu rămână agățați pe undeva și 
să-l rupă. Cu toate acestea, Peak reuși să sară în jeepul deschis şi plecară 
in trombă. 

La trei etaje deasupra lui, în același moment, murea Bo Henson, 
șoferul serviciului de curierat care încercase să concureze cu FedEx. 

Soții Hooper muriseră deja de câteva ore. 

Vancouver Island, Canada 


- Ce dracu” faceţi acolo sus pe Whistler? 

Ar fi trebuit să fie o incursiune în normalitate, însă bineînţeles 
că ieși cu totul altceva. După luni întregi de absență, Anawak stătea 
în Davies Whaling Station și îi privea pe Shoemaker și pe Delaware 
cum goleau două cutii de Heineken în cinstea venirii lui. Davie închi- 
sese temporar staţia. Expediţiile sale pe uscat nu aveau căutare. Erau 
puțini aceia care mai aveau chef să observe animalele. Dacă balenele 
o luaseră razna, ce îi putea apuca pe urșii bruni? Dacă Europa era 
înecată de tsunami, ce ameninţa oare coasta Pacificului? Cei mai 
mulți turiști părăsiseră Vancouver Island. Shoemaker îşi manageria 
de unul singur afacerea, străduindu-se să menţină stația pe linia de 
plutire atât cât se putea. 

— Chiar mi-ar plăcea să știu ce faceți acolo, continuă el să îl tragă 
de limbă. 

Anawak scutură din cap. 

- Nu mai întreba, Tom. Am promis să-mi țin gura, așa că hai să 
vorbim despre altceva. 

— Pentru ce tot teatrul ăsta? De ce nu îmi poţi spune pur și simplu 
la ce lucraţi? 

- Tom... 

— Mi-ar plăcea să ştiu când va fi cazul să-mi mișc curul de aici, con- 
tinuă Shoemaker. Din cauza tsunami-urilor sau din alte motive. 

- Nu vorbeşte nimeni de tsunami. 

- Nu? Bullshit! S-a aflat şi fără voi că între lucrurile astea există 
legături. Lumea nu e proastă, Leon. De la New York se aud poveşti 
de groază dubioase despre îmbolnăviri în masă, în Europa oamenii 
mor și vasele se duc pe rând la fund, chestiile astea se află. Se aplecă în 
faţă şi îi făcu semn cu ochiul lui Anawak. Vreau să spun că amândoi 
i-am salvat pe oamenii de pe Lady Wexham. Eu sunt cu voi. Sunt unul 
dintre iniţiaţi, înţelegi? Cercul restrâns. 

Delaware luă o gură zdravănă de bere din cutie şi se șterse la gură. 

- Nu-l călca pe nervi pe Leon. Dacă l-au inregimentat, l-au înre- 
gimentat. 

Purta o pereche nouă de ochelari cu lentile rotunde, portocalii. 
Anawak băgă de seamă că își făcuse ceva la păr. Nu mai era atât de creţ, 
Ci i se revărsa în valuri mătăsoase pe umeri. Era drăguță de fapt, chiar 
şi cu dinții ăia supradimensionați. Chiar frumușşică. 

Shoemaker ridică mâinile și le lăsă să-i cadă în poală cu un gest 
de neputinţă. 

- Ar trebui să mă primiţi și pe mine. Pe bune, Leon. Aș putea fi de 
ajutor. Stau aici degeaba și şterg praful de pe ghidurile turistice. 

Anawak încuviință. Se simţea prost pentru că trebuia să facă pe 
secretosul. Rolul nu i se potrivea. Ilj jucase ani în şir in problema lui 
personală și începea să îl calce pe nervi. Timp de câteva secunde se 
întrebă dacă nu ar trebui să le povestească pur şi simplu despre munca 
lui la Chateau. Însă nu uitase privirea lui Li. Se arăta prietenoasă 

și înțelegătoare, dar era sigur că ar avea mari probleme dacă s-ar 
afla povestea. 

Și poate chiar avea dreptate. 

Anawak își plimbă privirea prin sală. Simţi brusc cât de străină îi 
devenise staţia în decursul celor câtorva zile. Asta nu era viaţa lui. Se 
întâmplaseră multe de când se împăcase cu Greywolf. Anawak se 
aștepta să se întâmple ceva decisiv, care îi va da complet viaţa peste cap. 
Se simțea ca un copil urcat în trenuleț, după ce constatase că vagoanele 
au pornit și nu mai putea cobori. Teama, respectiv groaza se ameste- 
cau cu o senzaţie greu de descris de entuziasm și curiozitate. Mai 
demult, stația ridicase un zid de protecţie în jurul lui, iar acum se 
simțea de parcă ar fi stat în aer liber, gol și fără apărare. Din viaţa lui 
părea să lipsească o încăpere, o ușă prin care se putea ajunge în camera 
alăturată, pentru a se separa de lume. Totul pătrundea cu o intensitate 
neobișnuită până la el, puţin cam tare și cam strident. 

- Va trebui să ștergi în continuare praful de pe ghidurile tale, spuse 
Anawak. Ştii perfect că locul tău este aici, și nu într-un consiliu de 
experți unde ești făcut mat când vrei să spui ceva. Fără tine, Davies nu 
face faţă. 

Shoemaker îl privi. 

- Un mic discurs mobilizator? îl întrebă. 

- Nu. Pentru ce? Pentru ce ar trebui să te mobilizez eu pe tine? Eu 
sunt ăla care trebuie să-şi țină gura și care nu are voie să le povestească 
nimic prietenilor săi. De ce nu încerci tu să mă mobilizezi pe mine? 

Shoemaker învârti cutia pe care o ţinea în mână. Apoi zâmbi strâmb. 

- Cât timp mai stai acolo? 

- Depinde de mine, răspunse Anawak. Ne tratează regește, avem 
permanent la dispoziție elicoptere. E de-ajuns să dau un telefon. 

- Chiar îți plimbă curu” de colo-colo, nu? 

- Da, asta fac. În schimb, se așteaptă să merit toate astea. Probabil 
că ar trebui să fiu în Nanaimo sau la Acvariu, sau în altă parte şi să 
lucrez, dar voiam să vă văd. 

- Poți să lucrezi şi aici. OK, te mobilizez eu. Vino diseară la masă. 
Capeţi o friptură uriașă. O să o întorc pe toate părțile special pentru 
une, până când va arăta și va avea gustul viciului adevărat. 

- Sună bine, spuse Delaware. La ce oră? 

Shoemaker îi aruncă o privire imposibil de definit. 

— Și tu poţi veni, dacă vrei, îi spuse. 

Delaware îngustă ochii și nu răspunse nimic. Anawak se între- 
bă ce s-o întâmpla aici, dar preferă să nu se bage şi îi promise lui Shoe- 
maker să vină la ora șapte. Nu după multă vreme se despărțiră. 
Shoemaker plecă spre Ucluelet să îl întâlnească pe Davie. Anawak 
merse de-a lungul străzii principale până la barca lui şi se bucură de 
tovărăşia lui Delaware. Într-un fel, fata asta enervantă chiar îi lipsise. 

- Ce-a vrut Tom să spună mai devreme? o întrebă. 

Ea se arătă nedumerită. 

- Despre ce vorbeşti? 

— Invitaţia la friptură. După cum a spus-o, mi s-a părut că nu îi place 
să te vadă însoţită. 

Delaware păru fâstâcită. Învârtea între degete o şuviță de păr şi 
strâmba din nas. 

— Păi da. S-a întâmplat ceva în zilele în care ai fost plecat. Viaţa e 
plină se surprize, nu-i așa? Câteodată te lasă şi pe tine cu gura căscată. 

Anawak rămase locului și o privi. 

- Da, şi» 

- Deci, în ziua în care te-ai dus la Vancouver și n-ai mai apărut, 
adică ai dispărut peste noapte! Nimeni nu știa unde ești și Câţiva şi-au 
făcut griji. Printre alții şi, hm... Jack. Deci Jack m-a sunat, vreau să 
spun că pe tine voia să te sune, dar tu nu erai aici și... 

- Jack? întrebă Anawak. 

- Da. 

- Greywolf? Jack O'Bannon? 

— Zicea că aţi stat de vorbă, continuă Delaware precipitată, înainte 
ca el să mai poată spune ceva. Și trebuie să fi fost o discuţie destul de 
plăcută. În orice caz, el era bucuros şi voia pur şi simplu să mai stea 
de vorbă cu tine și... Delaware îl privi drept în ochi. A fost o discuție 
plăcută sau? 

— Și dacă nu? 

- Ar fi destul de aiurea, pentru că.. 

- În regulă. A fost o discuţie plăcută. Ai putea termina cu piruetele 
astea și să treci la subiect? 

- Suntem împreună, izbucni Delaware. 

Anawak deschise gura și o închise fără un cuvânt. 

— Am spus eu că uneori rămâi cu gura deschisă! A venit încoace la 
Tofino, îi dădusem numărul meu, ştii doar că îl consideram... vreau să 
ZIC, Că aveam o anumită înțelegere pentru punctul lui de vedere și.. 

Anawak simți cum îi zvâcnesc colțurile gurii. Încercă să rămână 
serios. 

- O anumită înţelegere. Bineînțeles. 

— A venit deci. Am băut ceva la Schooners și apoi am coborât la 
punte. Mi-a povestit o groază de lucruri despre el, eu i-am povestit câte 
ceva despre mine, cum se întâmplă, vorbeşti şi vorbeşti, și deodată... 
bum... Ştii cum e. 

Anawak începu să râdă. 

- Şi lui Shoemaker nu-i place deloc. 

— Il urăște pe Jack! 

- Ştiu. Nu poţi să i-o iei în nume de rău. Doar pentru că toți îl 
iubim dintr-odată pe Greywolf, mai ales tu, nu schimbă cu nimic 
faptul că s-a purtat ca un dobitoc. Ani întregi, dacă vrei să ştii. Este 
un dobitoc. 

- Nu mai mult decât tine, se trezi spunând Delaware. 

Anawak încuviinţă. 

Apoi râse. Cu toate problemele care pogorâseră asupra lumii, râdea 
de povestea încurcată a lui Delaware, râdea de sine însuși și de 
supărarea lui pe Greywolf, care constase de fapt doar din furia lui 

pentru prietenia pierdută, râdea de viaţa lui din ultimii ani, de exis- 
tenţa lui seacă, petrecută în așteptare, râdea de sine însuși, incât aproa- 
pe îl durea și îşi savura râsul ăsta. 

Râdea tot mai tare. 

Delaware înclină capul și îl privi fără să înţeleagă. 

- Ce găsești de râs aici? 

- Ai dreptate, chicoti Anawak. 

- Cum adică, am dreptate? Ai înnebunit? 

Simţi că accesul lui de veselie ameninţa să se transforme în isterie, 
dar nu se putea opri. Se prăpădea de râs. Nu-și mai amintea când râsese 
așa ultima oară. Dacă mai râsese vreodată în halul ăsta. 

— Licia, eşti nepreţuită, gâfâia Anawak. Ai perfectă dreptate! Nişte 
dobitoci! Exact! Cu toţii! Și tu te-ai cuplat cu Greywolf. Nu pot să 
cred. O, Doamne! 

— Tu râzi de mine, zise Delaware ingustandu-și ochii. 

- Nu, chiar deloc, gâfâi el. 

- Ba da! 

- Nu, îți jur, e doar... 

Brusc, își aminti ceva. Ceva care îl făcu să se întrebe de ce nu se gân- 
dise mai de mult la asta. Rasul încetă. 

- Unde e Jack? 

- Nu știu. Delaware ridică din umeri. O fi acasă? 

- Jack nu e acasă niciodată. Parcă spuneai că sunteţi impreună? 

- Doamne, Leon! Nu ne-am căsătorit, dacă asta vrei să spui. 
Ne simţim bine împreună și suntem îndrăgostiţi, dar nu îi controlez 
fiecare pas. 

- Nu, murmură Anawak. Nici nu ar fi pentru el așa ceva. 

- De ce întrebi? Vrei să vorbeşti cu el? 

- Da. Anawak o apucă de umeri. Fii atentă, Licia. Am de rezolvat 
nişte probleme personale. Încearcă să dai de el. Până diseară, ca să nu 
îi stricăm cina lui Shoemaker. Spune-i că... m-aș bucura să îl văd. Da, 
sincer! M-aș bucura. Că îmi e de-a dreptul dor de el. 

Delaware zâmbi nesigură. 

- Bine. O să-i spun. 

- Super. 

- Voi, bărbații, sunteţi ciudaţi. Pe bune. Dumnezeule! Chiar că 
sunteți nişte maimuțe ciudate! 


Anawak urcă pe vapor, răsfoi corespondenţa şi trecu pe la Schoo- 
ners, unde bău o cafea și stătu la taclale cu pescarii. În timpul absenței 
sale, doi oameni dintr-o canoe avuseseră un accident şi muriseră. Se 
aventuraseră pe mare, în ciuda interdicției stricte. Nu durase nici zece 
minute până să îi lovească orcile. Ce mai rămăsese dintr-unul din 
bărbaţi fusese adus la mal mai târziu, celălalt dispăruse fără urmă. 
Nimeni nu simțise nevoia să pornească în căutarea lui. 

- Că doar nu e problema lor, spuse unul dintre pescari, referindu-se 
la acţionarii marilor bacuri, cargoboturi şi traulere și la marina de război. 
Își bău berea cu încrâncenarea celui care crede că a găsit vinovatul și pe 


435 


FRANK SCHĂTZING 


care nimeni și nimic nu îl mai poate face să renunțe la hotărârea lui de 
a-l face pe acesta răspunzător de nefericirea lor. Îl privi apoi pe 
Anawak de parcă ar fi așteptat o confirmare. 

Ba este și problema lor, fu tentat să spună Anawak, nici vapoare- 
lor lor nu le merge mai bine. 'Tăcu însă. Ce putea să răspundă? Nu 
avea voie să vorbească despre implicaţiile mai largi, iar oamenii din 
Tofino vedeau doar fragmentul lor de lume. Nu cunoșteau statistica 
despre creșterea numărului de incidente grave, cu care Peak confrun- 
tase statul-major. 

— Nu, băiete, ăstora le pică numai bine! mârâi bărbatul. Marile flote 
de pescuit îşi extind neîncetat monopolul, și acum una ca asta. Ne-au 
pescuit toţi peştii de sub nas și acum adună și ce-a mai rămas, după ce 
noi, ăștia Mici, nu mai avem voie nici să ieşim în larg. Mai luă o sor- 
bitură din pahar şi spuse: Ar trebui să îimpușcăm nenorocitele alea de 
balene. Ar trebui să le arătăm cine e şeful. 

Peste tot acelaşi lucru. În cele câteva ore de când venise în Tofino, 
Anawak auzea mereu acelaşi îndemn. 

Să omoram balenele! 

Fusese oare totul în zadar? Anii de strădanii în urma cărora 
obţinuseră cu chiu, cu vai câteva nenorocite de dispoziţii pentru 
protecţia balenelor? În felul lui, pescarul de la tejgheaua lui Schooners 
pusese punctul pe i. Din perspectiva micilor pescari, situaţia le aducea 
celor mari doar avantaje pentru că doar vapoarele mari mai puteau 
ajunge la locurile de pescuit, iar aceia pentru care deciziile comisiei 
internaţionale de vânare a balenelor, limitele impuse în pescuit și inter- 
zicerea vânătorii fuseseră un permanent spin în ochi, puteau considera 
vânarea balenelor din nou legitimă. 

Anawak îşi plăti cafeaua şi se întoarse la stație. Sala unde se 
puneau în vânzare biletele era goală. Se instală în spatele tejghelei, 
porni calculatorul și incepu să caute prin world wide web progra- 
mele militare de dresură. Era o întreprindere dificilă. Mai multe 
pagini nu puteau fi activate. În timp ce la Chateau aveau acces la orice 
informaţie ar fi dorit, rețeaua publică se prăbușea din cauza căderii 
cablurilor oceanice. 

Anawak nu se lăsă descurajat. Găsi repede pagina oficială a US 
Navy's Marine Mammal Program privind activitatea oficială a arma- 
tei cu mamiferele marine. Știa din Whistler Circuit despre ce putea 
citi acolo. Fiecare jurnalist de investigaţie mai răsărit scrisese câte o 
duzină de articole pe acest subiect. Închise pagina și căută mai 
departe. Nu după mult timp, dădu peste informaţii despre un pro- 
gram militar din fosta Uniune Sovietică care suna promițător. Scria 
că un număr destul de mare de delfini, le: de mare şi balene beluga 
fuseseră dresate în timpul războiului rece să caute minele și torpilele 
pierdute, fiind folosite și pentru apărarea flotei din Marea Neagră. 
După căderea Uniunii Sovietice, animalele au fost duse într-un del- 
finariu din Peninsula Crimeea unde au prezentat numere de circ, 
până când s-au terminat banii pentru alimente și medicamente, 
stăpânii lor aflându-se în faţa alternativei de a-și omori sau vinde 

protejații. Astfel, câteva dintre animale au ajuns într-un program de 
terapie pentru copiii autiști. Altele au fost vândute în Iran. Acolo li 
s-a pierdut urma, de unde se putea deduce că au devenit obiectul unor 
noi experimente militare. 

Se părea că mamiferele marine treceau printr-o perioadă de 
renaştere în războaiele strategice. În timpul războiului rece, avusese 
loc o adevărată întrecere de înarmare între SUA şi Uniunea Sovie- 
tică referitor la constituirea celei mai eficiente trupe de mamifere 
marine. Odată cu sfârșitul statelor centralizate, părea să se fi 
terminat cu spionajul cu ajutorul delfinilor, însă după întrecerea 
superputerilor nu urmă o ordine mondială mai bună. Conflictul israe- 
liano-palestinian scăpă de sub control, începând să destabilizeze regi- 
unea. Pe ascuns, creștea o nouă generație megapotentă de teroriști, 
capabilă să saboteze navele americane de război. Nenumărate con- 
flicte internaţionale se terminau cu ape minate, proiectile rătăcite și 
echipamente costisitoare care se scufundau pe fundul mării și care 
trebuiau recuperate. Se dovedi că delfinii, leii de mare și balenele 
beluga erau cu mult superioare oricărui scafandru. Delfinii erau de 
douăsprezece ori mai eficienţi decât oamenii în găsirea minelor. 
Leii de mare din bazele militare americane de la Charleston și San 
Diego depistau torpilele în 95 la sută dintre cazuri. În timp ce oame- 
nii puteau lucra sub apă doar în anumite limite, fiind lipsiţi de un 
bun sistem de orientare şi nevoiţi să petreacă ore întregi în camerele 
de decompresie, mamiferele marine operau în mediul lor natural de 
viaţă. Leii de mare aveau vederea ageră și în condiţii de vizibilitate 
extrem de scăzute. Delfinii se orientau chiar și în întuneric deplin, 
folosindu-se de sonar, o cascadă de sunete ale cărei ecouri le furni- 
zau date extrem de precise asupra locului și formei obiectelor. 
Mamiferele se scufundau fără efort de ma: multe ori pe zi la adân- 
cimi de mai multe sute de metri. O mică echipă de delfini ţinea locul 
vapoarelor care, cu scafandri, echipaj şi echipament, se ridicau la 
costuri de milioane de dolari. Și animalele se întorceau întotdeauna, 
aproape întotdeauna. În treizeci de ani, marina SUA nu pierduse 
decât şapte delfini. 

Astfel încat programele americane de dresură au fost continuate cu 
noi mijloace. Din Rusia veneau zvonuri că munca cu mamiferele 
fusese reluată. Și armata indiană demarase programe proprii de creștere 
şi dresură a mamiferelor marine. Se părea că și în Orientul Apropiat 
se începuseră cercetările. 

Până la urmă, Vanderbilt avea dreptate? 

Anawak era convins că în străfundurile internetului puteau fi găsite 
date pe care degeaba le-ai fi căutat pe pagina armatei SUA. Nu era 
prima dată când auzea de experimente militare menite să supună del- 
finii şi balenele unui control total. În cadrul acestor experimente, nu 
era vorba atât despre dresura clasică, cât despre cercetarea neuronală, 
inițiată pe vremuri de John Lilly. Peste tot, armata arăta un interes 
deosebit pentru sonarul delfinilor, superior oricărui sistem inventat 
de om şi al cărui mod de funcţionare încă nu fusese înțeles. Existau 

numeroase indicii că în trecutul apropiat avuseseră loc experimente 
care întreceau cu mult tot ce se recunoștea în mod oficial. 

Acolo era răspunsul la întrebarea ce se întâmplase cu balenele. 

Însă world wide web tăcea. 

Tăcea cu încăpățânare, întrerupt de căderi și greșeli de conecta- 
re. Tăcu timp de trei ore, până când Anawak aproape că renunță. 
Îl usturau ochii. Nu mai avea chef și nici putere de concentrare, astfel 
că era cât pe-aci să treacă cu vederea scurtul anunţ din Earth Island Jour- 
nal care apăru pe ecran. 


Marina SUA, răspunzătoare pentru delfinii morți? 


Revista era editată de Earth Island Institute, o organizație ecolo- 
gistă care lupta pentru găsirea unor metode noi în protejarea naturii 
și se ocupa de diferite proiecte. Oamenii de la Earth Island erau 
prezenți la discuţiile despre climă și dezvăluiau scandaluri despre 
mediul înconjurător. O mare parte a muncii lor era dedicată vieții din 
ocean şi în special ocrotirii balenelor. 

Scurtul articol se referea la un eveniment de la începutul anilor 
1990, când pe plaja mediteraneană franceză au eşuat 16 delfini morţi. 
Toate cadavrele prezentau răni misterioase, identice. O gaură curat 
decupată de mărimea unui pumn, dispusă pe partea din spate a cefei, 
sub care se putea vedea osul gol al craniului. Nimeni nu își putuse 
explica pe atunci ce era cu rănile misterioase, însă fără îndoială că 
acestea provocaseră moartea animalelor. Incidentul avusese loc 
în timpul primei crize din Golf, când formaţiuni mari de flote tra- 
versaseră Mediterana, iar Earth Island făcuse legătura cu experimen- 
tele secrete ale marinei americane, despre care se presupunea că 
trebuiau să aibă loc în perioada aceea. Probabil că nu avuseseră 
succesul scontat, astfel încât în cele din urmă se văzuseră obligaţi să 
mușamalizeze totul. 

Ceva trebuie să fi ieșit îngrozitor de prost, scria ziarul. 

Anawak imprimă textul și încercă să mai găsească şi alte articole 
care tratau incidentul. Era atât de afundat în munca lui, încât cu greu 
auzi cum cineva deschide ușa. Abia când în jurul lui se întunecă își 
ridică ochii și văzu un piept gol și păros care ieșea de sub geaca de 
piele descheiată. 

Îşi lăsă capul pe spate. Era inevitabil, din pricina înălțimii celui din 
faţa lui. 

- Ai vrut să vorbeşti cu mine, spuse Greywolf. 

Chestia de piele cu care era îmbrăcat era unsuroasă și uzată, ca de 
obicei. Părul lung și-l legase într-o coadă lucioasă. Avea ochi și dinți 
strălucitori. Anawak nu îl văzuse de câteva zile şi dintr-odată îl privi 
cu alți ochi. Simţi puterea uriașului, farmecul şi șarmul lui natural. Nu 
era de mirare că Delaware se lăsase sedusă de atâta masculinitate 
adunată la un loc. Probabil că Greywolf nici măcar nu încercase să 
O cucerească. 

- Credeam că ești undeva prin Ucluelet, spuse el. 

- Am şi fost. Greywolf își trase un scaun și se aşeză, încât acesta se 
auzi pârâind. Licia spunea că ai nevoie de mine. 

- Că am nevoie? întrebă Anawak zâmbind. l-am spus că m-aș 
bucura să te văd. 

- Ceea ce în traducere înseamnă că ai nevoie de mine. Aşa că 
am venit. 

— Și cum îţi mai merge? 

- Mi-ar merge mai bine dacă ai avea ceva de băut. 

Anawak se duse la frigider, scoase la iveală bere și Cola și le puse 
pe tejghea. Greywolf bău jumătate de cutie de bere dintr-o sorbitură 
ȘI se șterse la gură. 

- Făceai ceva și te-am deranjat? întrebă Anawak. 

- Nu-ţi bate capul. Am fost la pescuit cu câțiva bogătași din Beverly 
Hills. În ceea ce privește idioțenia voastră de whale watching, afacerea 
tocmai trece în ograda mea. Nimeni nu pleacă de la premisa că barca 
i-ar putea fi atacată de un păstrăv, așa că m-am reprofilat și ofer tururi 
pescărești pe lacurile și râurile preaiubitei noastre insule. 

- Văd că poziția ta față de whale watching nu prea s-a schimbat. 

- Nu, de ce să se schimbe? Dar vă las în pace. 

- O, mulţumesc, spuse Anawak sarcastic. Dar se nimerește bine. 
Mă refer la lupta ta neobosită pentru natura cea chinuită. Mai 
povestește-mi o dată ce făceai în armată. 

Greywolf îl privi consternat. 

— Păi, ştii ce făceam. 

- Ma: spune-mi o dată. 

- Eram antrenor. Antrenam delfini pentru intervenţii tactice. 

- Unde? La San Diego? 

- Da, şi acolo. 

— Și ai fost lăsat la vatră din cauza unei afecţiuni a mușchiului car- 
diac sau așa ceva, nu? Cu toate onorurile. 

— Intocmai, spuse Greywolf între două înghițituri. 

- Nu e adevărat, Jack. Nu ai fost concediat. Ai plecat tu singur. 

Greywolf luă cutia de la gură și o lăsă aproape grijuliu pe tejghea. 

- Cum ai ajuns la concluzia asta? 

- Pentru că așa scrie în actele de la Space and Naval Warfare System 
Center San Diego, răspunse Anawak. Incepu să se plimbe încet prin 
încăpere. Doar ca să vezi că știu despre ce vorbesc: SSC San Diego este 
urmașa organizaţiei Navy Command, Control and Ocean Systems 
Center care iși avea sediul tot la San Diego, Point Loma. Finanţarea 
era efectuată printr-o organizaţie din care s-a format US Navy's 
Marine Mammal System de azi. Fiecare din aceste instituții apare 
intr-un fel sau altul atunci când citeşti povestea mamiferelor marine, 
şi, neoficial, fiecare este pusă în legătură cu o serie de experimente 
dubioase care, teoretic, nu au avut loc niciodată. Anawak se opri un 
moment. După care se hotări să blufeze. Experimente care au avut loc 
la Point Loma, unde ai fost tu. 


Greywolf urmărea mișcarea lui Anawak prin sală cu o privire 


gânditoare. 

- Pentru ce imi povestești aiurelile astea? 

- În momentul acesta, la San Diego se cercetează obiceiurile de 
vânare și comunicare, capacitatea de dresaj, posibilitățile de imblân- 
zire și aşa mai departe. Ceea ce interesează și mai mult armata este cre- 
ierul mamiferelor. Interesul ăsta se regăsește și în anii 1960. Problema 
aceasta pare să fi cunoscut un reviriment în timpul războiului din 
Golf. Pe atunci lucrai deja de câțiva ani acolo. Când ai părăsit marina 
aveai gradul de locotenent și răspundea: de cele două grupuri de del- 
fini MK6 și MK7, două din patru grupuri. 

Greywolf se încruntă. 

- Ei şi? Voi nu aveţi alte griji acolo? Situaţia din Europa, de 
exemplu? 

- Următorul pas în cariera ta te-ar fi făcut șeful întregului program, 
continuă Anawak. În schimb, tu ai renunţat la tot. 

- Nu am renunţat la nimic. Ei m-au dat afară. 

Anawak clătină din cap. 

- Jack, eu mă bucur de câteva privilegii deosebite. Le datorez acce- 
sul la o serie de date a căror corectitudine nu poate fi pusă la îndoială. 
Ai plecat de bunăvoie de acolo și aș vrea să știu de ce. 

Luă foaia cu articolul de pe tejghea şi i-l întinse lui Greywolf, care 
aruncă o privire peste ea și o puse deoparte. 

O vreme tăcură amândoi. 

- Jack, spuse Anawak incet. Ai avut dreptate. E adevărat că mă 
bucur să te văd, dar am nevoie și de ajutorul tău. 

Greywolf privea în jos fără să zică nimic. 

- Ce s-a întâmplat atunci? De ce ai plecat? 

Uriașul tăcea îngândurat. Apoi se ridică și își încrucișă mâinile 
la ceafă. 

- De ce te interesează asta? 

- Pentru că ne-ar ajuta să înţelegem ce s-a întâmplat cu balenele 
noastre. 

- Nu sunt balenele voastre. Și nu sunt delfinii voştri. Nimic nu e 
al vostru. Vrei să știi ce se întâmplă? Ripostează, Anawak. Primim ceea 
ce meritam de mult. Nu se mai joacă. Le-am privit ca pe proprietatea 
noastră, le-am făcut rău, ne-am bătut joc de ele, ne-am holbat cât am 
putut. Pur și simplu, s-au săturat de noi. 

- Tu chiar crezi că fac asta din proprie voință? 

Greywolf vru să spună ceva, apoi scutură din cap. 

- Pe mine nu mă mai interesează de ce fac ele una sau alta. Nu vreau 
să știu, Leon, tot ce vor ele e să fie lăsate în pace. 

- Jack, spuse Anawak încet, sunt constrânse. 

— Aiurea. Cine ar putea să... 

- Sunt constrânse! Avem dovada. Nici nu aș avea voie să îți spun 
asta, dar am nevoie de informaţii. Vrei să le scuteşti de suferinţă, atunci 
fă-o. Momentan suferă mai mult decât îţi poţi tu imagina... 

- Decât imi pot imagina eu? sări Greywolf. Ce știi tu? Nu știi abso- 
lut nimic! 

- Atunci explică-mi tu. 


440 


ADÂNCURI 


- Am... Uriașul păru să se lupte cu sine însuși. Scrâșnea din dinţi. 
Strânse pumnii. Apoi se petrecu o schimbare cu el. Corpul i 
se relaxă, lipsit parcă de vlagă. Vino cu mine, îi spuse. Mergem să 
ne plimbăm. 


Merseră o vreme în tăcere. Ajunşi la marginea localităţii, Greywolf 
alese o cărare care ducea spre apă, pe sub copaci. Din câțiva pași 
ajunseră la povârniș. O punte mică și instabilă ducea spre frumuseţea 
sălbatică a golfului. Greywolf o luă de-a lungul scândurilor înclinate 
de vreme şi se așeză la marginea punţii. Anawak îl urmă. Din Tofino 
nu se zăreau din spatele limbii de pământ decât debarcaderul de la 
Davies și câteva case pe piloni, în partea dreaptă. Stătură o vreme pri- 
vind munţii, care străluceau în lumina după-amiezii târzii. 

— Datele tale nu sunt chiar complete, spuse Greywolf în cele din 
urmă. Oficial sunt patru grupuri, de la MK4 până la 7, însă există și 
un al cincilea, nume de cod MKO. Marina preferă denumirea de sistem, 
nu de grup. Fiecărui sistem îi revin anumite sarcini. E adevărat, se con- 
trolează totul de la San Diego, însă majoritatea timpului eram la Colo- 
rado în California, unde erau antrenate multe dintre animale. Armata 
le ține în mediul lor natural de viaţă, în golfuri și porturi. Acolo le 
merge bine! Sunt hrănite constant şi se bucură de o excelentă îngrijire 
medicală, mai mult decât își permit mulţi oameni. 

— Și tu răspundea: de grupul... sistemul al cincelea? 

— Nu știi despre ce vorbeşti. MKO era altfel. Un sistem cuprinde 
de obicei patru până la opt animale cu sarcini precis determinate. MK4, 
de exemplu, are sarcina să găsească mine ancorate pe fundul oceanu- 
lui și să le marcheze. Sunt numai delfini. Sunt antrenați și să anunţe 
incercările de sabotare a vapoarelor. MK5 este un grup de lei de mare, 
MK6 și MK7 căutau și ele mine, sunt folosite insă cu precădere împo- 
triva scafandrilor cu intenţii dușmănoase. 

— Atacă scafandri? 

- Nu. Îl împing pe intrus cu botul, fixând de costumul lui un șnur 
infășurat, al cărui capăt este prevăzut cu un flotor. Flotorul este 
atașat la o lumină stroboscopică şi ne divulgă poziţia scafandrului. 
De restul ne ocupăm noi. La fel se întâmplă și cu minele. Animalele 
anunţă că au găsit ceva. Uneori se scufundă cu un magnet pe care îl 
plasează pe mină, iar de magnet e legată o frânghie pe care ne-o aduc 
nouă. Dacă mina nu e ancorată prea adânc, e suficient să tragem de 
sfoară și gata. Balenele-sabie și beluga îţi aduc torpile de până la un kilo- 
metru adâncime, e remarcabil. Trebuie să te gândești că, pentru om, 
căutarea minelor este o ocupație mortală. Și asta nu pentru că ţi-ar putea 
exploda în faţă, ci pentru că aproape totdeauna trebuie să cauţi în apro- 
pierea țărmului și în special acolo unde se trage. Eşti ţintit de la mal. 

- Și minele nu omoară animalele? 

- Oficial, nici un animal nu a murit în modul ăsta. Adevărul e că 
sunt câteva excepţii, însă în limite tolerabile. In orice caz, despre MKO 
la inceput doar am auzit şi credeam că sunt povești de adormit copiii. 
Nu este un sistem adevărat, ci doar numele de cod pentru o serie 

întreagă de programe și experimente desfășurate în locuri diferite de 
fiecare dată cu alte animale. Animalele din MKO nici nu intră în con- 
tact cu celelalte, însă câteodată sunt recrutate pentru MKO animale din 
sistemele obișnuite, care dispar apoi pentru totdeauna. Greywolf făcu 
o pauză. Am fost un bun antrenor. MK6 a fost primul meu sistem. 
Am luat parte la fiecare manevră mai mare. În 1990, am preluat MK7 
și toți m-au bătut pe umăr. Mă lăudau de zor și în final unul s-a gândit 
că poate ar trebui să aflu mai multe. 

- Despre MKO. 

- Ştiam, bineînțeles, că delfinii avuseseră primul succes în marină 
la începutul anilor 1970 în Vietnam, unde apărau porturile din golful 
Cam-Ranh, împiedicând sabotajele subacvatice ale Vietcongului. Asta 
e prima chestie pe care ţi-o povestesc la MMS și sunt teribil de mândri 
de ea. Ce nu ţi se spune sunt circumstanţele în care s-a întâmplat acest 
lucru. Nu suflă vreo vorbă nici despre Swimmer Nullification Pro- 
gram. Care funcţionează puţin altfel. Animalele sunt dresate să 
smulgă masca și labele de înot de pe scafandrii părții adverse și să le 
scoată tuburile de aer. Lucru destul de brutal, dar în Vietnam mai purtau 
pe bot şi pe înotătoare cuțite ca niște stilete, iar unii aveau pe spate har- 
poane. Nu mai erai atacat de un delfin, ci de o mașină de ucis. Și chiar 
și asta pare inofensiv pe lângă trucul la care a recurs marina, fixând pe 
botul animalelor injecții subcutanate cu care trebuiau să Înțepe scafan- 
drii, ceea ce au şi făcut de zor. Problema cu care se confrunta scafandrul 
vizat era aceea că seringa băga în corpul lui o încărcătură de 3 000 psi 
bioxid de carbon, deci gaz carbonic. Gazul se răspândește în câteva 
secunde. Victima explodează. E făcută bucățele. Peste patruzeci de 
oameni ai Vietcongului au fost omorâţi astfel de animalele noastre și din 
greşeală și doi americani, dar ceva pierderi se înregistrează totdeauna. 

Anawak simţi cum i se strânge stomacul. 

— Ceva asemănător s-a întâmplat la sfârșitul anilor 1980 în Bahrain, 
continuă Greywolf. Atunci am fost pentru prima dată pe front. Sis- 
temul meu se achita cuminte de sarcini, iar eu nu aveam habar de 
MKO. Nu știam nici că parașutau animalele în zonele inaccesibile, 
uneori de la trei kilometri înălțime, tratament căruia nu toate îi 
supravieţuiau. Pe altele le aruncau fără parașută din elicoptere, însă 
de la douăzeci de metri deasupra mării. Altele erau trimise să fixeze 
minele pe carena vapoarelor și submarinelor dușmane. Uneori 
aşteptau să se apropie animalul destul de mult de țintă şi aprindeau 
minele cu telecomanda. Acţiuni kamikaze. Am aflat puţin mai 
târziu. Greywolf rămase tăcut. Ar fi trebuit să pun punct atunci, 
Leon, dar marina era casa mea. Eram fericit acolo. Nu ştiu dacă poţi 
înțelege, dar așa era. 

Anawak tăcu. Înţelegea mult prea bine. 

- Aşa că mă consolam cu ideea că fac parte dintre băieții buni. 
Însă comandamentul general a ajuns la concluzia că ar fi mai bine să mă 
implice pe viitor în programul MKO. Bâzezz: ră: considerau că mă pricep 
extraordinar de bine la animale. Greywolf scuipă. Și aici aveau dreptate, 
idioții dracului, și eu am fost un idiot pentru că am acceptat, în loc să le 

dau una în bot. M-am amăgit singur că așa este la război. Oamenii cad în 
luptă, calcă pe mine, sunt împușcați sau arși, așa că ce atâta tevatură 
pentru câţiva delfini? Am ajuns deci la San Diego, unde tocmai lucrau la 
echiparea delfinilor-sabie cu focoase nucleare... 

- Poftim? 

- Te miri? Eu de mult nu mă mai mir de nimic. Există proiecte 
pentru trimiterea orcilor echipate cu așa ceva. Un focos din ăsta 
cântărește şapte tone, o orcă adult şi-l cară mile întregi, până în 
portul inamic. E aproape imposibil să oprești o balenă ucigașă 
nucleară. Nu știu cât de departe au ajuns, dar presupun că în ziua de 
azi nu mai e o problemă. Pe atunci erau în mijlocul experimentelor. 
În legătură cu asta, am fost martor la alt experiment. Marinei îi place 
să le arate ziariștilor imagini video cu delfini care pleacă cu o mină în 
bot și o readuc veseli, în loc să îl arunce în aer pe căpitanul submari- 
nului rusesc, căruia îi era destinată. Acesta este argumentul pe care îl 
aduce marina americană, încercând să convingă pe toată lumea că ase- 
menea comandouri ucigașe nu există. Se întâmplă într-adevăr așa ceva, 
dar extrem de rar. În cel mai rău caz, sare în aer o barcă cu trei oameni 
la bord. Marina poate trăi cu ideea asta. Până acum nu a împiedicat-o 
să facă asemenea încercări. Greywolf făcu o pauză. Dar este altceva 
când nu poţi menține exact cursul unei balene nucleare. Dacă vine 
înapoi și mina este funcțională, ai încurcat-o. Marina poate trimite câte 
orci vrea, dar trebuie să fie sigură că balenelor nu le vin idei. Și cea 
mai bună cale de a evita ideile proaste este să nici nu le lași să se ivească. 

- John Lilly, murmură Anawak. 

- Cum? 

- Un cercetător. A făcut experimente pe creierul delfinilor în 
anii 1960. 

-Îmi aduc aminte că am auzit numele ăsta cândva, spuse Greywolf 
gânditor. În orice caz, la San Diego am fost martor cum i-au deschis 
capul unui delfin. Era în 1989. I-au făcut găuri mici în cutia craniană 
cu dalta și ciocanul. Animalele erau perfect conștiente și trebuiau să 
fie ținute de mai mulți bărbaţi puternici, pentru că încercau tot timpul 
să sară de pe masă. Mi s-a explicat că nu fac asta din cauza durerilor, 
ci pentru că le calcă pe nervi ciocănitul. Cică procedura ar fi părut mai 
dureroasă decât era de fapt. Prin găuri au introdus apoi electrozi 
pentru a stimula creierul prin impulsuri electrice. 

- Da, este vorba de John Lilly, strigă Anawak surescitat. A incer- 
cat să realizeze o hartă a creierului. 

- Marina și-a făcut hărțile, crede-mă, spuse Greywolf cu amă- 
răciune. Mie mi se făcuse rău, dar mi-am ţinut gura. Mi-au arătat un 
delfin care înota într-un bazin și care avea la ceafă o chestie ca 
un harnașament. Instalaţia purta electrozii prin cutia craniană. 
Reușiseră să dirijeze animalul prin semnale electrice. Era uimitor, tre- 
buia să recunosc. Puteau face delfinul să înoate spre stânga sau spre 
dreapta, să facă salturi, să dezvolte agresiune și să atace scafandri, îi 
puteau declanșa mecanismul de retragere și îi puteau induce un fel de 
stare de liniște. Nu conta dacă animalul ar fi făcut toate astea din pro- 
prie voinţă sau nu. Delfinul ăsta nu mai avea voinţă proprie. Funcționa 

ca o mașină telecomandată, ca o jucărie. Ei bine, toți erau entuziasmați. 
Totul părea să devină un mare succes. În 1991, porneam spre Golf și 
am luat cu noi două duzini de astfel de delfini telecomandati in timp 
ce în San Diego lucrau în paralel la balenele nucleare. Eu eram tot cu 
ei, îmi ţineam în continuare gura, pe care de obicei o am atât de mare, 
și mă autoamăgeam că nu ar fi fost proiectul meu. Delfinii mei căutau 
mine, erau bine hrăniţi și mângâiaţi. Mă presau să devin activ în MKO 
și am reușit cumva să obțin timp de gândire. Timpul de gândire nu e 
deosebit de îndrăgit în armată, pentru că asta presupune să gândești! 
Dar bine, au acceptat. Am trecut de strâmtoarea Gibraltar și efectuam 
teste în largul mării. La inceput, totul a decurs conform planului. Apoi 
au apărut primele probleme. În laboratoarele și acvariile din San Diego 
acţionarea prin telecomandă funcționase perfect, însă în largul mării 
animalele erau supuse altor stimuli. Eşecurile s-au înmulțit. In mijlo- 
cul naturii pur și simplu nu mergea, cel puţin nu așa cum își imagina- 
seră iniţiatorii proiectului, și animalele deveneau un risc. Nu puteam 
să le aducem înapoi în America și nimeni nu voia să le ia în Golf. Am 
ancorat în apropierea Franţei. Există acolo un institut partener, în care 
experții francezi lucrează alături de noi la programul MKO. Francezii 
nu sunt cei mai buni prieteni ai noștri, dar ştiu o grămadă despre cer- 
cetarea marină, așa că ne-am aliat cu ei. Speram să primim câteva răspun- 
suri. Ne-a întâmpinat un bărbat pe nume Rene Guy Busnel, care mi-a 
fost prezentat drept șeful prestigiosului Laboratoire d’ Acoustique Ani- 
male. El ne-a promis să se ocupe de problema noastră și ne-a invitat să 
vizităm institutul. Chiar în primul din aceste laboratoare prestigioase, 
ne-a prezentat un delfin prins într-o instalaţie de menghine, ciopârțit 
complet. Din spate îi ieșea un cuţit de lungimea braţului. N-am intrebat 
niciodată de ce au făcut una ca asta, dar am fost de faţă când asistenții 
laboratorului ne-au înmânat o felicitare a institutului pe care o semna- 
seră cu sângele delfinului, şi toți râdeau în timpul ăsta. 

Greywolf se opri. Din străfundul pieptului lui imens se auzi un 
sunet nedefinit, ceva ca un oftat resemnat. 

- Busnel ne-a vorbit despre experimentele pe creier, ajungând la 
concluzia că nu funcționau chiar așa. Se pare că şefii proiectului trecu- 
seră una-alta cu vederea sau estimaseră greșit, ce ştiu eu. Intorşi la bord, 
am ţinut consiliu de război şi am hotărât să scăpăm de delfini. I-am lăsat 
pur și simplu să înoate în mare și, când au fost la câteva sute de metri 
de vapor, cineva a apăsat pe butonul unui aparat. Introduseseră amorse 
in harnașament pentru ca tehnica să nu cadă în mâinile dușmanului. 
Nu mult, doar atât cât era necesar pentru a arunca în aer harnașamen- 
tul și electrozii. Animalele au murit. După care am plecat mai departe. 

Greywolf își mușcă buza de jos. Apoi îl privi pe Anawak. 

- Ăștia sunt delfinii care au fost aduși de apă pe țărmul francez. 
Stirea ta din /sland Earth. Acum ştii. 

- Și tu al... 

- Le-am spus că ajunge. Au încercat să mă convingă. Fără succes. 
Bineînţeles că nu le plăcea să figureze în actele lor că unul dintre cei 
mai buni antrenori de delfini pe care îi aveau își dă demisia din 
motive necunoscute. Pe un asemenea caz se năpustesc sute de scribi, 

te sună de la televiziune, știi tu. S-au gândit și s-au răzgândit. În cele 
din urmă, ne-am hotărât să-mi dea o grămadă de bani, în schimb eu 
să mă las concediat pe motive medicale. Eu sunt scafandru luptător 
de fapt. De unde probleme la mușchiul cardiac! Nimeni nu îţi pune 
întrebări tâmpite dacă ești eliberat din slujbă pe motive de inimă 
slabă. Și așa am putut ieşi. 

Anawak privea în largul golfului. 

- Eu nu sunt om de știință ca tine, spuse Greywolf incet. Mă pricep 
puţin la delfini și știu să mă port cu ei, dar nu știu nimic despre neuro- 
logie și toată porcăria aia. Nu suport când cineva dovedește o curiozi- 
tate prea mare față de o balenă sau un delfin, asta-i tot, chiar dacă vrea 
să facă doar o poză. Nu suport asta și nu pot face nimic să mă schimb. 

- Shoemaker crede și în ziua de azi că vrei să ne-o coci. 

Greywolf scutură din cap. 

- O vreme, am crezut că whale watching este în regulă, dar vezi că 
nu se poate. M-am dat singur afară. Am avut grijă să o faceţi voi. 

Anawak își sprijini bărbia în mâini. 

Era frumos aici. Incredibil de frumos era golful cu munții, toată 
insula asta, aproape dureros de frumos. 

- Jack, spuse după o vreme. Va trebui să te răzgândeşti. Se întâmplă 
iar. Nu se răzbună balenele tale. Nu ne plătesc poliţa. Sunt dirijate. 
Cineva își derulează propriul program cu ele. E mult mai rău decât 
orice ar fi făcut marina cu ei. 

Greywolf nu răspunse. În cele din urmă părăsiră puntea și o luară 
în tăcere pe drumul de pădure înapoi spre Tofino. Greywolf se opri 
în faţă la Davies Whaling Station. 

- Cu puţin timp înainte de plecarea mea, am auzit că experimentele 
cu balenele nucleare ar fi făcut un salt decisiv înainte. În acel context a 
fost menţionat un nume. Era în legătură cu neurologia și cu încă ceva 
ce numeau computer neuronal. Spuneau că, pentru a stăpâni animalele 
cu adevărat, trebuia să acţioneze după ideile lui Kurzweil. Profesorul 
Kurzweil. M-am gândit să îți spun. Habar n-am dacă te ajută cu ceva. 

Anawak se gândi. 

- Ba da, răspunse. Cred că da. 


Chateau Whistler, Canada 


Dimineaţa devreme, Weaver bătu la ușa lui Johanson. După cum 
ìi era obiceiul, apăsă pe clanță să intre, însă ușa era încuiată. 

Îl văzuse întorcându-se de la Nanaimo. Johanson avusese de gând 
să îl întâlnească pe Bohrmann. Weaver cobori cu liftul în hol și îl găsi 
la bar, însoțit de neamţ și de Stanley Frost. Erau aplecaţi peste dia- 
grame şi cufundațţi în discuţii aprinse. 

- Bună. Weaver se duse spre ei. Aţi progresat? 

- Ne-am împotmolit, spuse Bohrmann. Mai avem câteva necunos- 
cute în ecuaţie. 

- Eh, le dăm noi de cap şi ălora, mârâi Frost. Dumnezeu nu dă 
cu zarul. 

- Asta a spus Einstein, observă Johanson. Și s-a înșelat. 

— Dumnezeu nu dă cu zarul! 

Weaver așteptă o clipă. Apoi îl atinse pe Johanson pe umăr. 

— Aș putea să... scuze că te întrerup, dar aș putea vorbi cu tine între 
patru ochi? 

Johanson ezită. 

- Chiar acum? Tocmai discutam scenariul lui Stan. Te trec fiori 
de groază. 

- Îmi pare rău. 

- De ce nu stai cu noi? 

- Nu poți lipsi nici câteva minute? Nu durează mult. Weaver le 
zâmbi celor de faţă. După aceea vin și eu, ascult toate simulările și 
promit să vă enervez cu comentariile mele deștepte. 

- Ce imagine grozavă, râse Frost. 

- Şi unde mergem? întrebă Johanson când părăsiră masa. 

- Indiferent. În sală. 

- E ceva important? 

- Puțin spus important! 

- Bine. 

leșiră afară. Soarele era jos pe cer. Apunând, scălda în lumină 
roşie castelul și vârfurile ninse ale munților. Elicopterele din faţa 
hotelului arătau ca niște insecte uriașe în repaus. O luară spre Whistler 
Village. Lui Weaver i se păru deodată penibilă întreaga situație. 
Ceilalți vor crede că ea și Johanson au secrete față de ei, când de fapt 
ea voia doar să audă părerea lui. Îl lăsa pe el să hotărască momentul 
când avea să-și prezinte teoria în faţa statului-major, iar asta însemna 
și să îl informeze în prealabil. 

- Cum a fost În Nanaimo? îl întrebă. 

- De groază. 

- Se spune că Long Island ar fi fost invadată de raci ucigași. 

- Raci cu alge ucigașe, spuse Johanson. Asemănătoare celor din 
Europa, dar mult mai otrăvitoare. 

- Sună ca un nou val de atac. 

- Da. Oliviera, Fenwick și Rubin s-au apucat să facă analizele. 
Johanson își drese vocea. Toată stima pentru interesul arătat, dar parcă 
tu volal să-mi spui mie ceva. 

- Mi-am petrecut toată ziua studiind datele de pe sateliți. Apoi am 
comparat evaluările radarului cu înregistrările multispectrale. Aș fi 
vrut să consult și datele de pe drifterele autonome ale lui Bauer, dar nu 
mai furnizează date. Dar a fost de ajuns și atât. Știi că nivelul mării se 
ridică în zonele marginale ale marilor vârtejuri oceanice? 

- Am auzit despre asta. 

- O asemenea zonă este Golfstreamul. Bauer a bănuit că se 
intâmplă ceva în regiunea aceea. Nu a mai găsit canalele nord-atlan- 
tice, pe care curge apa în jos, și a dedus că există ceva ce deranjează 
comportamentul marilor curenţi, dar nu era foarte sigur. 

- Și? 


Weaver se opri și îl privi. 

- Am calculat, am comparat, am privit, am calculat, am calculat, 
m-am îndoit, am privit, am calculat. Ridicătura produsă de Golfstream 
a dispărut. 

Johanson se încruntă. 

— Vrei să spui că... 

- Vârtejul nu se mai învârte ca pe vremuri și, dacă studiezi cu 
atenţie înregistrările spectrale, vei observa că în aceeași măsură a scăzut 
și temperatura. Nu e nici o îndoială, Sigur. Ne aşteaptă o nouă eră gla- 
ciară. Golfstreamul nu mai curge. Ceva l-a oprit. 


Consiliul de securitate 


— Asta e o porcărie fără margini! Și cineva va plăti pentru ea! 

Președintele voia să vadă sânge. 

Ajunsese la Offutt Air Force Base și primul lucru fusese să convoace 
pe un canal sigur o videoconferință cu consiliul național de securitate. 
Washingtonul, Offutt şi Chateau-ul erau conectate. În sala de la Casa 
Albă se aflau vicepreședintele, ministrul Apărării și adjunctul său, 
doamna secretar de Stat, consilierul președintelui pe probleme de secu- 
ritate, directorul FBI și președintele statelor-majore unit. În centrala 
pentru lupta împotriva terorismului aflată adânc în interiorul lipsit de 
ferestre al cartierului general al CIA de pe Potomac se aflau directorul 
serviciului, directorul adjunct pentru probleme operative şi directo- 
rul de la Centrul impotriva terorismului și șeful intervențiilor speciale. 
Comandantul general, şi anume general Judith Li, împreună cu direc- 
torul adjunct de la CIA, Jack Vanderbilt, completau cercul. Se aflau în 
provizoria War Room din Chateau în fața unei serii de monitoare pe 
care se vedeau ceilalți participanți la ședință. Cei mai mulți abordaseră 
o expresie de hotărâre sălbatică, alții păreau mai degrabă derutați. 

Preşedintele nu se ostenea să-și ascundă furia. În aceeași după-a- 
miază, vicele său îi prezentase propunerea să le încredinţeze șefilor 
statului-major conducerea unui cabinet de criză, însă el insistase să 
conducă personal ședințele plenare ale consiliului siguranţei naţionale. 
În nici un caz nu voia să lase din mână puterea de decizie. 

Astfel acţiona chiar în sensul dorit de Li. 

Li nu era cea mai importantă voce în ierarhia consilierilor. Cel mai 
înalt rang militar îl avea președintele șefilor statelor-majore unite. El 
era consilierul militar principal al președintelui, și avea la rândul lui 
un adjunct. Fiecare idiot avea un adjunct. Li știa insă că preşedintele 
asculta de ea, ceea ce o umplea de mândrie. În fiecare secundă îi era 
prezentă în minte viziunea viitoarei ei cariere, chiar și acum când 
urmărea ședința cu maximă concentrare. Din general comandant va 
ajunge președinta șefilor statelor-majore unite. Actualul președinte nu 
mai avea mult până să-și dea demisia, iar despre adjunctul lui știa toată 
lumea că e un mototol. După aceea, Li putea fi o vreme Secretar de 
Stat sau ceva în Ministerul Apărării, iar în final ar candida la preşe- 
dinţie. Dacă acum își făcea treaba bine, și asta însemna în interesul 

Statelor Unite, alegerea îi era ca și asigurată. Lumea se afla în faţa 
prăpastiei, iar Li în faţa ascensiunii ei. 

- Ne aflăm în faţa unui dușman fără chip, spunea președintele. 
Câţiva dintre cei prezenţi aici sunt de părere că ar trebui să ne adresăm 
acelei părți a omenirii dinspre care pare a proveni ameninţarea. Alții 
se îndoiesc că ar fi vorba de altceva decât de o alăturare tragică a unor 
procese naturale. În ceea ce mă privește, nu-mi doresc discursuri lungi, 
ci vreau consens, ca să putem trece la acţiune. Vreau să văd planuri, 
vreau să ştiu cât costă şi cât va dura. Preşedintele strânse din ochi. 
Gradul lui de furie și de hotărâre putea fi citit totdeauna în frecvenţa 
cu care strângea din ochi. Eu personal nu cred poveştile cu natura care 
a luat-o razna. Suntem în război. Asta este părerea mea. America este 
în război, deci ce facem? 

Preşedintele șefilor statelor-majore unite spuse că ar trebui să iasă 
din defensivă și să înceapă atacul. Suna foarte hotărât. Ministrul 
Apărării îl privi încruntat. 

— Pe cine vreţi să atacați? 

— Există cineva pe care îl vom ataca, spuse președintele state- 
lor-majore hotărât. Rămâne să stabilim cine. 

Vicepreşedintele dădu de înţeles că, după părerea lui, grupările izo- 
late ale momentului nu erau capabile de ofensive teroriste de aseme- 
nea calibru. 

- Dacă este vorba de un atac, atunci ne atacă o ţară, spuse el. Sau o 
regiune politică. Poate chiar mai multe state, cine ştie. Jack Vander- 
bilt este primul care a formulat ipoteza, iar eu o consider perfect plau- 
zibilă. Părerea mea este să ne îndreptăm atenţia asupra celor care sunt 
capabili să facă așa ceva. 

- Ar fi câțiva capabili, spuse directorul CIA. 

Preşedintele încuviinţă. Înaintea intrării sale în funcție, directorul 
îi ținuse o prelegere lungă despre the good, the bad and the ugly! din 
CIA, şi de atunci vedea lumea populată de criminali fără Dumnezeu, 
care puneau la cale distrugerea Statelor Unite ale Americii. Nu se 
înșela complet în aceste convingeri. 

- Întrebarea este dacă trebuie să căutăm în rândul dușmanilor 
noștri clasici, observă el totuși. Este atacată toată lumea liberă, nu 
doar America. 

- Lumea liberă? spumegă ministrul Apărării. Asta suntem noti! 
Europa este o parte a Americii libere. Libertatea Japoniei este liberta- 
tea Americii. Canada, Australia... Dacă America nu este liberă, atunci 
nu sunt nici ele. Avea în faţa lui o foaie de hârtie și bătu cu palma pe 
ea. Conţinea notițele pe care și le făcuse în cursul zilei. Era de părere 
Că nici o situaţie nu era atât de complicată încât să nu încapă pe o foaie 
de hârtie. Doar ca să ne amintim, spuse. Arme biologice are Israelul și 
avem noi, ăștia sunt cei buni. Apoi Africa de Sud, China, Rusia, India, 
care sunt cei urâţi. Apoi Coreea de Nord, Iranul, Irakul, Siria, Libia, 


l Aluzie la „Cel bun, cel rău şi cel urât“, film cu Clint Eastwood. (n.red.) 


448 


ADÂNCURI 


Egipt, Pakistan, Kasahstan şi Sudan. Ăștia sunt cei răi. Şi chestia asta 
este un atac biologic. Asta e rău. 

- Şi componentele chimice ar putea juca un rol, nu? spuse minis- 
trul adjunct al Apărării. 

- Încetișor. Directorul CIA ridică mâna. Să plecăm de la premisa 
că acțiuni asemenea celei pe care o trăim acum presupun o grămadă 
de bani şi un deranj al naibii de mare. Armele chimice sunt simple și 
ușor de fabricat, însă cele biologice presupun niște resurse enorme. Și 
nici noi nu suntem orbi. Pakistanul şi India colaborează cu noi. Am 
școlit peste o sută de agenţi pakistanezi pentru operaţiuni secrete. În 
Afganistan și India câteva duzini de agenţi lucrează pentru CIA, unii 
dintre ei având contacte excelente. Puteţi uita de toată zona aia. In 
Sudan avem trupe paramilitare care colaborează cu opozanţii de la faţa 
locului, iar în Africa de Sud oameni de-ai noștri fac parte din guvern. 
Nicăieri în aceste locuri nu s-a observat că s-ar pregăti ceva de anver- 
gură. Trebuie deci să vedem unde s-au adunat în ultimul timp sume 
mari de bani și unde s-a observat o activitate mai intensă. Sarcina 
noastră este să limităm câmpul de căutare, nu să enumerăm toți 
ticăloşii de pe lumea asta. 

— Aici doresc să menţionez, spuse directorul FBI, că nu curg 
bani nicăieri. 

- Ce vreţi să spuneți? 

— Vă este cunoscut faptul că dispoziţiile de supraveghere a surselor 
de finanţare a terorismului ne permit să ne formăm o părere avizată. 
Trezoreria are o idee destul de exactă asupra locului în care se tran- 
sferă sume mai mari. Ar fi trebuit să observăm ceva. 

- Şi? întrebă Vanderbilt. 

- Nici un indiciu. Nici în Africa, Asia sau Orientul Apropiat. 
Nimic nu indică faptul că ar fi implicată vreo ţară. 

Vanderbilt îşi drese vocea. 

- Doar nu ne vâră chestiile astea sub nas, spuse el. Nu apare nici în 
Washington Post. 

- Vă spun încă o dată, nu avem nici un... 

- Regret că trebuie să deziluzionez pe cineva, îl întrerupse Van- 
derbilt. Dar credeţi în mod serios că cineva capabil să distrugă Marea 
Nordului și să otrăvească New Yorkul le va prezenta oamenilor noștri 
gentuța lui cu bani? 

Ochii președintelui se îngustară, devenind cât două fante. 

- Lumea se schimbă, spuse el. Intr-o asemenea lume am pretenţia 
să putem privi în orice gentuţă cu bani. Putem alege, dacă dobitoci 
ăia sunt atât de isteţi sau dacă noi suntem atât de tâmpiţi. Știu că unii 
dintre ei sunt al naibii de isteţi, dar asta înseamnă că sarcina noastră 
este să fim și mai isteți decât ei. Și asta începând de azi. Îl privi pe direc- 
torul luptei împotriva terorismului. Așadar, cât de isteţi suntem? 

Directorul ridică din umeri. 

- Ultima informaţie pe care am primit-o este avertismentul indie- 
nilor față de jihadul pakistanez care voia să arunce în aer Casa Albă. 
Ii cunoaștem deja pe indivizi. Nu există nici un pericol. Ştiam deja 

dinainte și urmăriserăm diferitele tranzacţii financiare. Global Res- 
ponse Center adună zilnic munţi de informaţii despre terorismul 
internațional. Este adevărat, Mister President. Nu se întâmplă nimic 
fără să aflăm noi. 

- Şi pe moment e linişte? 

- Linişte nu e niciodată. Însă ceea ce se întâmplă acum se pare că 
nu a fost pregătit sau finanţat dinainte. Ceea ce nu trebuie să însemne 
NIMIC, recunosc. 

Privirea președintelui adăstă câteva secunde asupra vorbitorului și 
trecu mai departe spre directorul pentru probleme operative. 

- Mă aştept la eforturi mai mari din partea oamenilor dumnea- 
voastră, spuse preşedintele cu asprime. Indiferent pe ce avanposturi și 
în ce puncte se vântură. Cetăţenii americani nu vor avea de suferit 
pentru că cineva de aici nu și-a făcut temele. 

- Bineînţeles, Sir. 

- Vă mai amintesc o dată că suntem atacați. Suntem în război! 
Vreau să ştiu cu cine! 

- Priviţi spre Orientul Apropiat, strigă Vanderbilt pierzându-și 
răbdarea. 

- Asta și facem, răspunse Li de lângă el. 

Grăsanul oftă fără să o privească. Ştia că Li era de altă părere. 

- Bineînţeles că te poţi pocni singur în față ca să lași impresia că ai 
fost bătut, spuse Li. Dar este oare credibil? Dacă pornim de la anumite 
interese vitale ale ţărilor care nu sunt bine intenționate faţă de noi, ar 
fi o idioţenie să presupunem că şi-ar face singure rău. Dacă au pus ochii 
pe noi, atunci bineînțeles că are sens să provoace teroare în altă parte 
a lumii pentru a ne distrage atenţia de la faptul că este o acţiune îndrep- 
tată împotriva Statelor Unite. Dar nu așa. 

- În privinţa asta noi suntem de altă părere, spuse directorul CIA. 

— Știu. Asta este părerea mea: nu noi suntem ţinta principală. S-au 
întâmplat prea multe, au loc lucruri îngrozitoare. Cine s-ar deranja în 
felul acesta? Să controlezi mii de animale și să creşti milioane de orga- 
nisme noi, să provoci un tsunami în Marea Nordului, să sabotezi pes- 
cuitul, să otrăvești Australia şi America de Sud cu meduze, să distrugi 
vapoare? Nu ar obține nimeni vreun avantaj economic sau politic. Însă 
toate acestea se întâmplă, indiferent dacă lui Jack îi convine sau nu, și 
în Orientul Apropiat. Trebuie să acceptăm ideea asta, iar eu refuz să 
pun totul pe seama arabilor. 

- Câteva cargoboturi au fost scufundate, mârâi Vanderbilt. În 
Orientul Apropiat. 

- Mai mult decât câteva. 

- Poate avem de-a face cu un megaloman? propuse doamna secre- 
tar de Stat. Cu un infractor? 

- Asta mai degrabă, spuse Li. O astfel de persoană ar putea mișca 
sume imense sub paravanul bunăstării și ar putea folosi toate mijlo- 
acele tehnologice. Cred că trebuie să căutăm mai mult în direcția 
aceasta. Cineva inventează ceva. Așa că noi inventăm ceva împotriva 
lui. Cineva ne trimite viermi pe cap. Găsim ceva împotriva acestor 

viermi. Cineva crește raci ucigași, alge și substanţe otrăvitoare. Noi 
luăm măsuri împotriva lor. 

- Ce fel de măsuri aţi luat împotriva lor? întrebă doamna secretar 
de Stat. 

- Am... începu să spună ministrul Apărării. 

- Am închis New Yorkul, îl întrerupse Li, căreia nu-i plăcea ca alt- 
cineva să vorbească în numele ei. Și graţie supravegherii cu avioane 
teleghidate tocmai am aflat că trebuie luate în serios avertizările despre 
racii din apropierea Washingtonului. Vom pune şi Washingtonul în 
carantină. Personalul Casei Albe ar trebui, aşadar, să urmeze exemplul 
preşedintelui și să aleagă alt loc pentru perioada crizei. Am postat 
unități dotate cu aruncătoare de flăcări în jurul tuturor orașelor de pe 
țărm. În plus, încercăm să găsim antidoturi chimice. 

- Cum stăm cu submarinele, roboții submarini etc.? se interesă 
directorul CIA. 

- Nu stăm nicicum. De curând, tot ce trimitem în mare a început 
să dispară fără urmă. N-avem nici o posibilitate de control acolo jos. 
Roboții ROV sunt conectaţi la lumea exterioară doar prin niște cabluri, 
şi în ultimul timp îi tragem din apă făcuţi bucăți, după ce camerele fil- 
mează o lumină albă. Despre dispariția aparatelor AUV nu se ştie abso- 
lut nimic. Patru cercetători ruși curajoși s-au scufundat săptămâna 
trecută cu submarine MIR, la o mie de metri adâncime, au fost loviți 
de ceva și s-au dus la fund. 

- Deci le lăsăm lor domeniul ăsta. 

- Momentan, încercăm să curățăm cu năvoadele zonele năpădite 
de viermi. Se întind năvoade și lângă țărm, o măsură suplimentară 
pentru a împiedica invaziile precum cea de la Long Island. 

- Mi se pare cam arhaic. i 

- Suntem atacați într-un mod arhaic. În plus, am început să încolțim 
balenele de lângă Vancouver Island cu sonarul. Le atacăm cu unde de 
pe Surtass LFA!. Ceva dirijează animalele, aşa că intervenim și noi, 
până o să le explodeze capul de atâta gălăgie. Să vedem cine câștigă. 

— Asta sună ca naiba, Li. 

- Dacă aveţi o idee mai bună, ne bucurăm s-o auzim. 

Un moment nimeni nu spuse nimic. 

- Supravegherea prin satelit ne ajută? întrebă președintele. 

- Limitat. Armata e pregătită să depisteze tancurile camuflate sub 
crengi, dar există puţine sisteme care pot distinge ceva de dimensiu- 
nea unui rac. Sigur, avem KH-2 și noua generație de sateliți Keyhole. 
Plus Lacrosse, iar europenii ne lasă să colaborăm la 'Topex/Poseidon 
și la lupa SAR, dar ei lucrează cu radarul. Problema este că nu putem 
recunoaște asemenea amănunte decât dacă ne concentrăm pe porţiuni 
MICI. Atâta timp cât nu știm ce şi unde iese din mare, riscăm să privim 
în cealaltă direcţie. Li venise cu propunerea să folosim drone care să 
patruleze pe deasupra coastelor. Consider că este o propunere bună, 


1 Surveillance Towed Array Sensor System Low Frequency Active — Senzori de suprave- 
ghere activi pe frecvenţe joase (n.red.) 

insă nici dronele nu văd totul. Poate avem mai mult succes cu inter- 
pretarea ştirilor interceptate. Facem tot ce este posibil cu SIGINT!. 

- Poate că asta e problema noastră, spuse președintele tărăgănat. 
Poate ar trebui să încercăm mai mult cu HUMINT?. 

Li își reprimă un zâmbet. HUMINT era una din expresiile favo- 
rite ale președintelui. În jargonul siguranţei Statelor Unite, SIGINT 
însemna Signals Intelligence. Președintele, el însuși necizelat și mai 
degrabă neajutorat în ceea ce privea tehnica, era pătruns de spiritul de 
pionierat al strămoşilor fondatori. Îi plăcea grozav să se arate la 
înălțime. Cu toate că era comandantul armatei cu cel mai performant 
echipament tehnic din lume, lui personal i se părea mai grăitoare ima- 
ginea cercetașului care se furișează prin tufișuri decât sateliții. 

- Puneţi-vă capetele la contribuţie, spuse el. Unora le place prea 
tare să se ascundă în spatele panoului de comandă sau a programelor 
de calculator. Vreau mai puţină programare și mai multă gândire. 

Directorul CIA își împreună vârfurile degetelor. 

- Ei bine, spuse el, poate că totuși nu ar trebui să acordăm atâta 
importanţă teoriei cu Orientul Apropiat. 

Li îl privi pe Vanderbilt. Adjunctul directorului CIA privea drept 
înaintea sa. 

- Te-ai avântat puţin cam departe, Jack? spuse atât de încet, încât 
nu o auzi nimeni în afară de Vanderbilt. 

- Ah, mai taci din gură. 

Li se aplecă în față. 

— Vreţu să vorbim despre ceva pozitiv? 

Președintele zâmbi. 

- Tot ce e pozitiv nu poate decât să ne bucure, Jude. 

- Ei bine, întotdeauna vine și vremea de după. La sfârșit contează 
doar cine a câştigat. În orice caz, atunci când povestea asta va fi luat 
sfârşit, lumea va arăta altfel. Până atunci vor fi destabilizate multe ţări, 
inclusiv acelea a căror destabilizare serveşte intereselor noastre. Ne-am 
putea folosi de acest aspect. Vreau să spun că lumea se află într-o 
situaţie îngrozitoare, însă criza este doar cealaltă față a șansei. Dacă 
evenimentele actuale determină căderea unui regim care nu ne este pe 
plac, aceasta nu s-ar întâmpla din vina noastră, dar am putea ajuta ici 
şi colo, iar ulterior am putea instala oamenii potriviți. 

- Hm, făcu președintele. 

Doamna secretar de Stat se gândi un moment și apoi spuse: 

- Deci întrebarea care se pune nu e atât cine duce acest război, ci 
mai mult cine îl câștigă. 

- Vreau să spun că lumea civilizată trebuie să lupte umăr la umăr 
impotriva dușmanului nevăzut, întări Li cele spuse. Împreună. Dacă 
mai continuă așa, alianțele vor privi oricum mai atent spre ONU. 
Deocamdată chestia asta este în regulă, orice altceva ar lansa un semnal 
nedorit. Nu trebuie să ne băgăm în faţă, ci să fim pregătiți. Să ne oferim 


1 SIGnals INTelligence — adunarea de informaţii prin interceptarea de semnale, fie prin 
radio, fie prin alte mijloace (n.red.) 
2 HUman INTelligence — adunarea de informaţii prin contacte interpersonale (n.red.) 

drept colaboratori. Dar la sfârșit să câştigăm noi. Şi să piardă toţi cei 
care ne-au ameninţat în trecut și au fost împotriva noastră. Cu cât 
influențăm mai mult cursul evenimentelor actuale, cu atât mai clar vor 
fi distribuite mai târziu rolurile. 

- Un punct de vedere clar, Jude, spuse președintele. 

Unii dintre cei aflaţi în jurul mesei încuviințară. La alţii se văzu o 
ușoară nervozitate. Li se lăsă pe spate. Spusese destul. Ma: mult decât 
îi permitea poziţia, însă nu-și ratase ţinta. Ofensase câteva persoane a 
căror sarcină ar fi fost să spună lucrurile astea. Neesenţial. Acum totul 
depindea de Offutt. 

— Bine, spuse președintele. Cred că pentru moment putem lăsa în 
sertar o propunere de genul acesta, însă sertarul poate rămâne între- 
deschis. În nici un caz nu trebuie să lăsăm opiniei publice mondiale 
impresia că am fi interesaţi de preluarea conducerii. Cum progresează 
oamenii tăi de știință, Jude? 

- Cum...? 

- Consider că sunt cel mai mare capital al nostru. 

- Când vom avea rezultate? 

- Mâine se întrunesc cu toții. L-am rechemat pe maiorul Peak, 
pentru a fi de faţă. Va coordona de aici situaţia de criză de la New York 
şi Washington. 

- Va trebui să ţii un discurs către naţiune, spuse vicepreşedintele. 
E timpul să-ți exprimi punctul de vedere. 

- Da, este adevărat. Președintele lovi în masă. Echipa răspunzătoare 
cu comunicarea să-și pună scribii la treabă. Vreau ceva sincer. Nu o 
lălăială liniştitoare, ceva care să insufle speranţă. 

- Facem vreo referire la eventuali dușmani? 

- Nu, vom trata problema ca pe o catastrofă naturală. Nu am 
ajuns până acolo, oamenii sunt destul de neliniștiţi. Trebuie să-i 
asigurăm că facem tot ce este omenește posibil pentru a-i proteja, că 
putem s-o facem şi că avem mijloacele și posibilitățile s-o facem, 
că suntem pregătiţi pentru orice situație. America nu este doar ţara 
cu cea mai mare libertate, ci este şi cea mai sigură, indiferent ce iese 
din mare. Asta trebuie să ştie, indiferent ce se întâmplă! Și vă mai 
recomand încă un lucru. Rugaţi-vă! Rugaţi-vă lui Dumnezeu. Asta 
este ţara Lui și El ne va sprijini! Ne va da puterea să aranjăm totul 
în favoarea noastră! 


New York, SUA 


N-o să reusim! 

Salomon Peak nu se mai gândea decât la asta, în timp ce se urca 
în elicopter. Nu suntem pregătiți. Nu avem nimic care să facă față 
acestei orori. 

N-o să reuşim! 

Elicopterul se ridică de pe Wall Street Heliport în noapte, trecu de-a 
curmezișul peste Soho, Greenwich Village și Chelsea, îndreptându-se 

spre nord. Orașul era puternic luminat, dar se vedea că nu este ceva în 
ordine. Multe străzi erau scăldate în lumină și nu mai domnea cir- 
culația intensă. De aici, de sus, adevărata amploare a haosului se 
dezvăluia privirii. New Yorkul era sub ocupaţia forțelor speciale ale 
AEM şi a armatei. Permanent decolau și aterizau elicoptere. Și portul 
fusese închis. Pe East River mai circulau doar nave militare. 

Şi mureau tot mai mulți oameni. 

Nu aveau nici o putere. Nu puteau face nimic. OEM publicase 
grămezi de reguli și de sfaturi privind modurile în care populația se 
putea proteja în cazul unei catastrofe, însă permanentele avertismente 
şi exerciţii publice păreau să nu fi ajutat la nimic. Lipseau canistrele 
cu apă potabilă care ar fi trebuit să stea pregătite în fiecare casă. Unde 
existau, oamenii tot se îmbolnăveau de la toxinele care ieșeau sub 
formă de gaze din canalizare sau din chiuvete, din toalete sau din 
mașinile de spălat vase. Tot ce ar fi putut face Peak era să-i scoată pe 
oamenii sănătoși din zona periculoasă în uriașe lagăre de carantină și 
să-i țină acolo. New Yorkul se transformase într-un teritoriu al morții. 
Şcolile, bisericile şi clădirile publice fuseseră transformate în spitale, 
centura din jurul orașului părea o uriașă închisoare. 

Privi spre dreapta. 

Tunelul încă mai ardea. Şoferul unei cisterne militare nu își pusese 
masca regulamentară şi leșinase la volan. Făcea parte dintr-un convoi. 
Accidentul declanșase o reacţie în lanţ, în urma căreia săriseră în aer 
câteva duzini de vehicule. Momentan, în tunel domneau temperaturi 
ca în interiorul unui vulcan. 

Peak îşi reproşa că nu putuse împiedica accidentul. Bineînţeles că 
într-un tunel pericolul de a te contamina era mult mai mare decât pe 
străzile oraşului, unde toxinele se puteau dispersa. Dar cum putea să 
fie peste tot în același timp? Cum putea fi el de folos? 

Dacă exista ceva ce Peak ura cu toată fiinţa lui era sentimentul 
neputinței. 

Şi acum începea și la Washington. 

- Nu vom reuși, îi spusese lui Li la telefon. 

- Trebuie să reuşim, fusese singurul răspuns. 

Zburau peste Hudson River, îndreptându-se spre Hackensack 
Airport, unde îl aștepta o mașină militară pentru a-l duce la Vancou- 
ver. Luminile din Manhattan rămaseră în urmă. Peak se întrebă ce 
va aduce după sine adunarea de a doua zi. Spera să apară măcar un 
medicament care să pună capăt ororii din New York, însă ceva îi 
spunea să nu-și facă mari speranţe. Era vocea lui interioară, care de 
obicei avea dreptate. 

Capul îi pulsa în ritmul rotoarelor. 

Peak se lăsă pe spate şi închise ochii. 


Chateau Whistler, Canada 


Li era încântată. Bineînţeles că i-ar fi stat mai bine să arate zguduită 
de Armaghedonul care se anunţa. Dar ziua decursese mult prea bine. 

Vanderbilt trecuse în defensivă, iar preşedintele o asculta. După tele- 
foane nesfârşite, își făcuse un status quo al sfârşitului lumii și aştepta 
plină de nerăbdare să i se facă legătura cu ministrul Apărării. Voia să 
discute despre intervenţia vapoarelor care urmau să iasă în larg în ziua 
următoare pentru primul atac cu sonarul. Ministrul Apărării era într-o 
şedinţă. Li mai avea câteva minute și se apucă să cânte Schumann în 
culisele unui cer exorbitant, plin de stele. 

Era ora 2.00 fără ceva. Telefonul sună. Li sări în picioare și stabili 
legătura. Se așteptase să fie Pentagonul și, un moment, fu surprinsă să 
audă altă voce. 

- Doctor Johanson! Ce pot face pentru dumneavoastră? 

- Ave timp? 

- Când? Acum? 

- Aş dori să vă vorbesc între patru ochi, generale. 

- Este un moment nepotrivit. Trebuie să dau câteva telefoane. 
Într-o oră, să spunem? 

- Nu sunteţi curioasă? 

- Ajutaţi-mă să mă lămuresc. 

- Eraţi convinsă că am o teorie. 

— A, întocmai! Li se gândi o secundă. Bine. Veniţi. 

Închise telefonul cu un zâmbet. Exact la așa ceva se așteptase din 
partea lui. Johanson acesta nu era genul care aștepta până în ultimul 
moment și era prea politicos ca să depășească termenul. Voia să 
hotărască el momentul, chiar și la miezul nopții. 

Li apelă centrala telefonică. 

- Amânaţi-mi convorbirea cu Pentagonul cu jumătate de oră. Se 
gândi scurt şi se corectă: Nu, cu o oră. 

Johanson va avea câte ceva de povestit. 


Vancouver Island 


În urma celor povestite de Greywolf, Anawak își pierduse pofta de 
mâncare. Cu toate că Shoemaker se întrecuse pe sine însuși, prăjise 
niște fripturi bune de premiat şi crease o salată remarcabilă, cu cru- 
toane și nuci. Mâncau toți trei pe verandă. Delaware evita să aducă 
vorba de noua ei relaţie și se dovedea a fi deosebit de comunicativă. 
Știa o grămadă de bancuri și își dădea osteneala să îl spună și pe cel 
mai tâmpit dintre ele ca de pe scenă. Chiar era haioasă. 

Seara le apărea ca o oază într-o mare de necazuri. 

În Europa Evului Mediu oamenii cântau și sărbătoreau când moar- 
tea neagră le dădea târcoale. Ei nu ajunseseră atât de departe, însă 
reușiră să vorbească timp de mai multe ore despre toate, făcând ab- 
stracție de tsunami, balene și alge ucigașe. Anawak era recunoscător 
pentru schimbare. Shoemaker depăna poveşti din zilele de la începu- 
turile firmei Davies. Râdeau și pălăvrăgeau savurând seara plăcută, îşi 
întindeau picioarele și priveau apa neagră a golfului. 

Anawak își luă rămas-bun pe la ora două. Delaware mai rămase. Ea 
și Shoemaker se puseseră pe văzut filme vechi și mai deschiseră o sticlă 
de vin. Încet-încet fură cuprinși de aburul alcoolului, așa că Anawak 
bău un ultim pahar de apă, mulțumi pentru masă şi o luă pe strada 
principală cufundată în întuneric spre staţie. Ajuns acolo, deschise cal- 
culatorul şi se logă la internet. 

După câteva minute Îl găsi pe profesorul doctor Kurzweil. 

În lumina dimineții î incepu să se contureze o imagine. 


12 mai 


Chateau Whistler, Canada 


Acesta ar putea fi un punct de cotitură, îşi spuse Johanson. 

Sau nu sunt decât un visător bătrân. 

Stătea pe micul podium aflat în stânga pânzei de proiecție. Proiec- 
torul era oprit. Îl aşteptaseră câteva minute pe Anawak care își petre- 
cuse noaptea în Tofino, însă acum erau toţi prezenți. În rândul din faţă 
stăteau Peak, Vanderbilt și Li. Peak părea epuizat. Se întorsese în noap- 
tea aceea de la New York și părea să-și fi lăsat acolo cea mai mare parte 
a puterilor. 

Johanson, care își petrecuse în sălile de curs jumătate de viaţă, era 
obișnuit să vorbească în public. Din când în când adăugase științei din 
școală observaţii și ipoteze personale, chiar dacă asta presupunea să se 
ia la ceartă cu specialiști adevărați sau autodenumiţi. În rest, sala de 
curs reprezenta un teren sigur. Transmiteai ce aflaseră alţii și verificai 
aceleași cunoştinţe. 

În această dimineață trăi experienţa neașteptată a îndoielii de sine. 
Cum îşi putea prezenta teoria fără ca toţi să cadă automat de pe scaune, 
scuturaţi de râs? Li admisese că ar putea avea dreptate. Nu era puţin 
lucru. Cu un pic de optimism bine temperat, putea afirma că era 
dispusă să-i asculte raționamentul. Însă în el dospeau frânturi de nesi- 
guranță. Se va descurca oare sau o va da în bară? Își petrecu o bună 
parte a nopții scriindu-și şi rescriindu-și discursul. Johanson nu-și făcea 
iluzii. Nu avea decât o singură încercare la dispoziție. Fie îi câștiga pe 
ceilalți printr-un atac surpriză, fie îl vor considera pur și simplu nebun. 

Toţi ochii erau aţintiţi asupra lui. Domnea o liniște mormântală. 

Johanson își aruncă privirea pe prima foaie a manuscrisului. 
Argumentaţia era foarte amănunţită. Acum, după trei ore de somn, 
1 se păru deodată complicată și greu de înţeles. Chiar să o prezinte 
aşa? Cu o noapte în urmă, fusese mulțumit de ea. Dar atunci ochii îi 
ardeau și abia mai putea gândi clar de oboseală. Dar exact aşa părea 
şi acum. Demonstrația lui trecea chinuită prin mii de abisuri. Un 
slalom retoric. 

Johanson ezită. Apoi puse manuscrisul la o parte. 

Simți instantaneu o imensă ușurare, de parcă teancul subțire de foi 
ar fi cântărit tone. Îşi recăpătă siguranța de sine ca o cavalerie pregătită 

de luptă, cu steagul fluturând, în sunete de fanfară. Făcu un pas înainte, 
privi în jur, asigurându-se că toți erau atenți la el şi spuse: 

- Este foarte simplu. Consecințele ne vor da bătăi de cap teribile, 
dar explicaţia este foarte simplă și la îndemână. Nu trăim o catastrofă 
naturală. La fel de puţin este vorba despre asociaţii teroriste sau state 
criminale. Nici evoluţia nu a luat-o razna. Nimic din toate astea nu se 
potriveşte. Johanson făcu o pauză. Se întâmplă cu totul altceva. În 
aceste zile, suntem martorii mult discutatului război dintre planete. 
Două planete pe care nu le recunoaștem ca atare, pentru că s-au con- 
topit într-una singură. În timp ce privirea ne era îndreptată în sus, în 
așteptarea inteligenţelor străine din cosmos, se dovedește acum că aces- 
tea sunt o parte a lumii noastre, pe care niciodată nu ne-am străduit 
cu adevărat să o înțelegem. Două sisteme complet diferite de viaţă inte- 
ligentă coexistă pe această planetă și până acum s-au lăsat una pe cea- 
laltă în pace. Dar în timp ce un sistem știa de evoluţia celuilalt, celălalt 
nu avea nici până astăzi idee de complexitatea vieţii de sub apă sau, 
dacă preferaţi, de universul străin cu care împărțim această planetă. 
Spaţiul cosmic se află în oceane. Extratereștrii nu vin din galaxii 
îndepărtate, ci s-au dezvoltat pe fundul oceanului. Viaţa în apă este 
mult mai veche decât cea de pe uscat şi presupun că aceste fiinţe au o 
vârstă mult mai înaintată decât noi. Nu îmi pot imagina cum arată sau 
cum trăiesc, cum gândesc şi cum comunică. Însă va trebui să ne 
obișnuim cu gândul că există o a doua rasă divină, al cărui mediu de 
viață noi îl distrugem sistematic, de zeci de ani. Iar acum, ladies and 
gentlemen, cei de acolo de jos par a fi extrem de supăraţi pe noi, și pe 
bună dreptate. 

Nimeni nu spuse nimic. 

Vanderbilt se holba la el. Îi tremurau fălcile. Întregul lui corp masiv 
începu să se scuture, de parcă înăuntrul lui ar fi hohotit un râs care ar 
fi urmat să se reverse asupra lui Johanson ca un pluton de execuție. 
Buzele cărnoase îi pulsau. Vanderbilt deschise gura. 

— Ideea dumneavoastră are sens, spuse Li. 

Directorul adjunct al CIA arăta de parcă ar fi fost injunghiat. Gura 
i se închise la loc. Tresări puternic și o privi pe Li consternat. 

- Nu vorbeşti serios, gâfâi spre ea. 

- Ba da, răspunse Li calmă. Nu am spus că doctorul Johanson are 
dreptate, însă mi se pare că are sens să îl ascult. Presupun că își va putea 
argumenta ideea. 

- Mulţumesc, generale, spuse Johanson cu o ușoară plecăciune. 
Într-adevăr, o pot face. 

- Atunci vă propun să continuaţi. Încercaţi să faceţi prezentarea 
cât mai scurtă, pentru a putea deschide discuţiile cât mai repede. 

Vanderbilt părea că se află în stare de șoc. Johanson își plimbă pri- 
virea de-a lungul rândurilor. Se strădui să se uite ca din întâmplare, 
să nu lase impresia că le vânează reacțiile. Puţini își arătau fățiş deza- 
probarea. Cele mai multe chipuri înlemniseră uimite, unele fascinate, 
altele nevenindu-le a crede, iar altele fără nici o expresie. Acum trebuia 

să facă cel de-al doilea pas. Trebuia să îi determine să preia ideea lui 
și să o ducă mai departe. 

- Principala noastră problemă în zilele și săptămânile trecute, 
spuse el, a constat în a stabili legăturile între diferitele evenimente. 
Nu părea a exista nici o legătură, până când am dat peste o substanţă 
gelatinoasă care apare în cantități diferite și se dezintegrează rapid la 
aer. Din păcate, această descoperire a reușit doar să ne sporească nedu- 
merirea, pentru că am găsit substanţa atât în raci și scoici, cât şi în 
capetele balenelor, deci în vietăți cum nu se poate mai diferite. 
O explicaţie posibilă ar fi o molimă. O ciupercă de mucegai, turba- 
rea devenită substanţă, vreo boală ca ESB sau pesta porcină. Dar asta 
nu explică scufundarea vapoarelor sau pentru ce poartă racii în ei alge 
ucigaşe. Dar viermii de pe platformele continentale nu au nimic gela- 
tinos în ei. În schimb, transportă bacterii care descompun metanul și 
sunt răspunzători de eliberarea gazului cu efect de seră în cantităţi 
mari, ceea ce în final a provocat alunecarea marginii platformei con- 
tinentale și tsunami. În multe părți ale lumii au început să apară orga- 
nisme, în mod clar mutante, iar bancurile de pești se comportă 
împotriva naturii lor. Toate acestea nu formează o imagine unitară. 
De aceea, Jack Vanderbilt are perfectă dreptate când vorbeşte despre 
un spirit care plănuiește Și este răspunzător de toate astea. Însă el nu-şi 
dă seama că nici un om de ştiinţă nu știe destul de multe despre eco- 
sistemele mării pentru a le putea manipula în asemenea măsură. Se 
spune adesea că am ști mai multe despre spaţiul cosmic decât despre 
adâncurile oceanului. Este adevărat. Ar trebui să se spună și de ce se 
întâmplă acest lucru: pentru că în cosmos ne putem mișca și putem 
vedea mai bine decât în mări. Telescopul Hubble privește fără efor- 
turi în galaxiile străine. În schimb, nici cele mai puternice proiecto- 
are nu ne permit să vedem lumea de sub apă, decât pe un perimetru 
de câţiva zeci de metri. Un om îmbrăcat în costum de astronaut se 
poate mișca liber aproape peste tot în spaţiu, dar scafandrul ar fi stri- 
vit de la o anumită adâncime, chiar şi cu un costum de ultimă tehno- 
logie. Submarinele, AUV și ROV, toate funcţionează doar în anumite 
condiții, În mod sigur nu dispunem nici de echipamentul tehnic, și 
nici de fizicul necesar pentru a depune miliarde de viermi pe hidrați 
și în nici un caz nu avem cunoştinţele necesare pentru a-i crește pentru 
o lume pe care abia o cunoaştem. Au fost distruse cablurile din 
oceane, şi asta nu doar din cauza alunecării. Din abisuri urcă bancuri 
de scoici și de meduze. E adevărat, ne explicăm mai uşor aceste feno- 
mene presupunând că există cineva care le pune la cale, însă atunci 
trebuie să fim consecvenţi până la capăt; tot ce se întâmplă se întâmplă 
doar pentru că cineva se descurcă acolo jos la fel de bine cum ne des- 
curcăm noi la suprafață. Deci cineva care trăieşte acolo şi care ocupă 
rolul de stăpân în universul lui. 

- V-am înţeles corect? strigă Rubin agitat. Vreți să spuneţi că 
împărțim planeta cu o altă rasă inteligentă? 

- Da! Asta cred! 

- Dacă e aşa, întrebă Peak, atunci de ce nu am auzit şi nu am văzut 
până acum niciodată această rasă? 

— Pentru că nu există, răspunse Vanderbilt morocănos. 

- Fals. Johanson scutură energic din cap. Sunt cel puțin trei motive. 
În primul rând, regula peştelui invizibil. 

- Regula cur? 

- Cele mai multe fiinţe din adâncuri nu văd în adevăratul sens al 
cuvântului mai bine decât noi, însă şi-au dezvoltat alte simţuri care 
înlocuiesc văzul. Acestea reacționează la cele mai mici variaţii de pre- 
siune. Recepţionează undele acustice de la sute și mii de kilometri 
distanță. Orice vehicul submarin este reperat cu mult înainte ca pasa- 
gerii săi să vadă ceva. Intr-o anumită regiune pot trăi teoretic milioane 
de pești de un anumit fel, dar nu vom da cu ochii de ei dacă se mențin 
în întuneric. În acest caz, avem de-a face cu fiinţe inteligente! Nicio- 
dată nu le vom putea observa. Dacă ele nu vor! Al doilea motiv este 
acela că nu avem nici cea mai mică idee cum arată aceste ființe. Am 
prins pe video câteva fenomene misterioase: norul albastru, 
descărcările ca niște fulgere, chestia aia de pe platforma continentală 
norvegiană. Sunt oare acestea expresia unei inteligenţe necunoscute? 
Ce este această gelatină? Ce sunt aceste zgomote pe care Murray Shan- 
kar nu le poate clasifica? Și există și un al treilea motiv. Pe vremuri, se 
credea că doar stratul superior al mărilor, cel luminat de soare, ar fi 
populat. Între timp am aflat că în toate straturile viața colcăie. Există 
viață și la unsprezece mii de metri adâncime. Multe organisme nu ar 
avea absolut nici un motiv să se mute mai sus. Cele mai multe dintre 
ele nici nu ar putea s-o facă, pentru că apa le-ar fi prea caldă, presiunea 
prea mică și pentru că nu ar avea la dispoziție hrana de care au nevoie. 
Noi, la rândul nostru, am cercetat straturile superioare ale apelor, dar 
jos de tot au fost doar câţiva oameni în submarine blindate și câțiva 
roboţi. Dacă am compara aceste excursii ocazionale cu celebrul ac în 
carul cu fân, atunci trebuie să ne imaginăm un car de dimensiunile pla- 
netei noastre. Ca şi cum nişte extratereştri dintr-o farfurie zburătoare 
ar trimite pe Pământ camere ale căror obiective pot înregistra doar ce 
se vede pe un perimetru de câțiva metri pătrați. Una dintre camerele 
astea filmează o bucată din stepa mongolă. Alta face poze în Kalahari, 
iar a treia e coborâtă deasupra Antarcticii. O alta nimerește într-adevăr 
într-un oraș, să zicem în New York Central Park, unde înregistrează 
câteva sute de metri de verdeață și un câine care se ușurează lângă un 
pom. La ce concluzie ar ajunge extratereștrii? O planetă nelocuită, pe 
care se întâlnesc sporadic forme de viaţă primitivă. 

- Cum e cu tehnologia lor? întrebă Oliviera. Trebuie să dispună de 
o tehnologie ca să facă toate astea. 

- M-am gândit și la asta, răspunse Johanson. Cred că este vorba 
de o tehnologie alternativă față de a noastră. Noi prelucrăm materie 
moartă obținând aparatură tehnică, mijloace de locomoţie, case, 
radio, îmbrăcăminte și așa mai departe. Însă apa mării este incompa- 
rabil mai agresivă decât aerul. Acolo jos contează un singur lucru: 
adaptarea optimă. Și formele de viaţă sunt de regulă adaptate optimal, 

deci ne-am putea imagina o tehnologie pură. Dacă plecăm de la ideea 
unei inteligenţe superioare, presupunem și un grad înalt de creativi- 
tate, precum şi cunoașterea exactă a biologiei organismelor marine. 
Vreau să spun, noi ce facem? Oamenii se folosesc de mii de ani de 
alte fiinţe. Caii sunt motociclete vii. Hannibal a trecut Alpii cu cami- 
oane biologice. Mereu au fost sacrificate animale. În ziua de azi sunt 
modificate genetic. Clonăm oi și plantăm porumb modificat genetic. 
Dar dacă dezvoltăm această idee? Atribuind-o unei rase care şi-a clădit 
cultura şi tehnologia exclusiv pe baze biologice! Pur și simplu cresc 
doar ceea ce au nevoie. Pentru viaţa de zi cu zi, pentru a se deplasa, 
pentru a purta războaie. 

- Cerule! gemu Vanderbilt. 

- Noi creștem virusul Ebola și virusul ciumei, și facem experi- 
mente cu variola, continuă Johanson fără să-l băge în seamă pe omul 
de la CIA. Deci cu ființe. Încă îi mai băgămî în focoase, dar asta e com- 
plicat, iar o rachetă, chiar dirijată prin satelit, nu ar putea ajunge 
neapărat la ţintă. Dacă am omori câinii care poartă aceşti viruși, ar fi 
poate o cale mai eficientă de a provoca pagube. Sau păsările. Şi insec- 
tele, din partea mea! Ce vreţi să faceţi impotriva unui stol de țânțari 
infestaţi cu virusuri sau împotriva unor furnici contaminate? Sau 
împotriva a milioane de raci care transportă alge ucigașe? Johanson 
făcu o pauză. Acești viermi de pe platforma continentală au fost 
crescuţi de cineva. Nu-i de mirare că nu i-am mai văzut până acum. 
Nu au existat. Rostul lor este acela de a transporta bacteriile în gheaţă, 
deci avem de-a face oarecum cu Cruise Missiles din familia Polychaete- 
lor. Cu arme biologice dezvoltate de cineva a cărui întreagă cultură 
se baza pe manipularea vieţii organice. Și am obţinut astfel dintr-o 
lovitură explicaţia mutaţiilor! Unele animale au fost modificate doar 
puţin, altele reprezintă ceva complet nou. Această gelatină de exem- 
plu: este un produs biologic, extrem de flexibil, însă în mod sigur nu 
este un rezultat al selecției naturale. Și ea îndeplineşte un scop. Diri- 
jează alte animale, atacându-le rețeaua neuronală. Modifică într-un fel 
comportamentul balenelor. În schimb, racii și homarii au fost reduși 
încă de la inceput doar la funcțiile lor mecanice. Învelișuri goale cu 
resturi de masă nervoasă. Gelatina le conduce şi algele ucigașe sunt 
încărcătura de la bord. Probabil că aceşti raci nu au trăit niciodată. 
Au fost crescuţi ca niște costume spaţiale pentru a putea pătrunde în 
outer space, în lumea noastră. 

- Chestia asta, gelatina, spuse Rubin, nu ar putea fi crescută la fel 
de bine şi de un om? 

- Nu prea, se băgă Anawak în discuţie. Pentru mine, are mai mult 
sens ce spune doctorul Johanson. Dacă în spatele acestor lucruri ar sta 
un om, atunci de ce ar fi ales să atace orașele prin intermediul oceanului? 

— Pentru că algele ucigașe se găsesc în mare. 

- De ce nu încearcă cu altceva? Cine poate crește alge ucigaşe mai 
otrăvitoare decât Pfiesteria va putea găsi vreun virus care să nu fie 
nevoit să treacă întâi prin apă. Pentru ce creşte raci, dacă ar obţine 
același rezultat și cu furnici sau păsări, sau șobolani, din partea mea? 

- Cu șobolani nu poate provoca tsunami. 

- Chestia asta vine dintr-un laborator omenesc, insistă Vanderbilt. 
Este o substantă sintetică... 

- Eu nu cred, strigă Anawak. Nici măcar marina militară nu cred 
că este în stare de aşa ceva, deşi, Dumnezeu mi-e martor, are destulă 
experienţă la manevrarea mamiferelor marine. 

Vanderbilt scutură capul parc-ar fi dat în Parkinson. 

- Despre ce vorbiți? 

- Vorbesc despre experimentele desfășurate sub numele de MKO. 

- N-am auzit în viaţa mea. 

- Vreţi să negați faptul că marina militară încearcă de ani de zile să 
manipuleze fluxurile neuronale ale delfinilor și ale altor mamifere 
marine, introducându-le electrozi în craniu şi... 

- Ce prostie! 

- Ceea ce însă nu le-a reușit. Cel puţin nu așa cum doreau ei, astfel 
încât au studiat munca lui Ray Kurzweil... 

- Kurzweil? 

- Unul dintre corifeii din domeniul neuroinformaticii, observă 
Fenwick şi brusc i se luminară trăsăturile. Iar Kurzweil a dezvoltat o 
viziune care depăşeşte cu mult starea actuală a cercetării cerebrale. 
Cine vrea să știe de ce sunt în stare oamenii în privinţa asta... nu, chiar 
mai mult, munca lui ne-ar putea destăinui cum ar proceda o inteligență 
străină! Fenwick se lăsa în mod evident dus de val. Neurocomputerul 
lui Kurzweil! Asta este într-adevăr o posibilitate. 

- Scuzaţi-mă, spuse Vanderbilt. Eu nu am idee despre ce vorbii. 

- Nu? zâmbi Li pe sub mustață. Am crezut întotdeauna că CIA ar 
avea un interes virtual în problema spălării creierului. 

Vanderbilt pufni, privind în toate părțile. 

— Despre ce vorbește ăsta? Eu nu pricep. Îmi spune careva, la naiba, 
despre ce vorbește? 

- Neurocomputerul este un model pentru reconstruirea completă 
a creierului, spuse Oliviera. Vedeţi, creierul nostru este compus din 
miliarde de celule nervoase. Fiecare celulă este legată de nenumărate 
altele. Comunică între ele prin impulsuri electrice. În acest mod, 
cunoașterea, experiența și emoția se actualizează permanent, sunt reor- 
ganizate sau arhivate. În fiecare secundă a vieţii noastre, chiar şi atunci 
când dormim, creierul nostru este supus unei restructurări perma- 
nente. Cu tehnica actuală, arealele cerebrale active pot fi reprezentate 
cu O exactitate de până la un milimetru. Putem vedea cum gândește și 
cum simte cineva, care celule nervoase sunt activate în același timp, 
de exemplu, în momentul unui sărut sau al unei dureri suferite, sau al 
unei amintiri. 

- Se cunosc locurile, iar marina militară ştie unde să pună impul- 
surile electrice pentru a provoca reacţia dorită, reluă Anawak discuţia. 
Dar totul este încă extrem de imprecis. Ca o hartă a cărei rezoluție se 
termină la 50 de kilometri pătraţi. Kurzweil crede însă că în curând 
vom avea posibilitatea să scanăm un creier complet, și anume fiecare 
conexiune neuronală în parte, fiecare sinapsă și concentrația exactă a 

tuturor substanţelor chimice de transmisie, până la ultimul detaliu al 
fiecărei celule! 

- Of, gemu Vanderbilt. 

— Odată ce ai informaţia completă, continuă Oliviera, un creier cu 
toate funcţiile lui s-ar putea transpune pe neurocomputer. El ar con- 
strui o copie perfectă a gândirii persoanei căreia i s-a scanat creierul, 
cu toate amintirile și aptitudinile sale. Un al doilea eu. 

Li ridică mâna. 

- Vă pot asigura că MKO nu a ajuns până acolo, spuse ea. Neuro- 
computerul lui Kurzweil rămâne deocamdată o simplă viziune. 

— Jude, șopti Vanderbilt îngrozit. Pentru ce spui lucrurile astea aici? 
Asta nu-i priveşte pe ei, e strict secret. 

- MKO se bazează pe necesitățile armatei, spuse Li calmă. Alterna- 
tiva ar fi sacrificarea de vieți omenești. Nu întotdeauna ne putem alege 
războaiele, după cum fără îndoială ați băgat de seamă. Adevărul este 
că proiectul a ajuns într-o fundătură, dar e doar o întrerupere tempo- 
rară. Drumul spre obţinerea inteligenţei artificiale a fost deja parcurs. 
Medicina nu este departe de a înlocui organele omenești cu microci- 
puri. Orbu pot distinge contururile cu ajutorul unor asemenea implan- 
turi. Vor lua naștere forme de inteligență complet noi. Li făcu o pauză 
şi-şi aţinti privirea asupra lui Anawak. La asta vă referiți dumneavo- 
astră, nu? Totul ar vorbi în favoarea ipotezei Orientului Apropiat, 
pentru a rămâne la cuvântul supărător, dacă omenirea ar fi atât de 
avansată cum se gândise Kurzweil. Dar nu suntem așa de avansați. Nici 
America și nici altcineva. Nici un om nu ar fi putut să obţină gelatina 
aia care, după toate aparențele, funcționează ca un neurocomputer. 

- În practică, neurocomputerul înseamnă controlul total asupra 
gândirii, spuse Anawak. Dacă acea gelatină este ceva de genul ăsta, 
atunci ea nu doar dirijează animalul, ci devine acest animal. Devine 
parte a creierului ei. Celulele substanţei preiau funcția celulelor creie- 
rului. Sau dezvoltă creierul fiinţei... 

— Sau îl înlocuiesc, completă Oliviera. Leon are dreptate. Un ase- 
menea organism nu provine dintr-un laborator omenesc. 

Johanson îi asculta cu inima bătându-i cu putere. Îi preluau teoria. 
Lucrau la ea, adăugându-i noi aspecte și o consolidau cu fiecare cuvânt 
rostit. Începu să-şi imagineze acest neurocomputer care putea copia 
celulele creierului în timp ce discuţia continua în același ritm în jurul 
lui, până ce Roche sări în picioare și luă cuvântul. 

- Un lucru nu înţeleg eu încă, doctor Johanson. Cum vă explicați 
faptul că toţi cei de-acolo de jos ştiu atâtea despre noi? Vreau să spun... 
toată stima pentru teoria dumneavoastră, dar cum e posibil ca un locui- 
tor al adâncurilor să știe atâtea despre noi? 

Johanson îi văzu pe Vanderbilt și pe Rubin încuviinţând din cap. 

- Nu este greu, răspunse. Când disecăm un pește, o facem în lumea 
noastră, nu în a lui. De ce nu ar putea fiinţele acestea să obţină 
cunoştinţe în lumea lor? În fiecare an se îneacă o mulțime de oameni 
și, când mai au nevoie, pur și simplu își mai iau câţiva. Pe de altă parte 
aveţi dreptate: cât de multe știu ei cu adevărat despre noi? Cu puţin 

timp înainte de alunecarea platformei continentale, am ajuns să cred 
pentru prima dată într-un atac organizat. În mod ciudat, nu am con- 
siderat nici o clipă că în spatele lui s-ar afla oameni. Prea mi se părea 
străină strategia. Nimicirea dintr-o lovitură a unor mari părți din 
infrastructura nord-europeană demonstra un plan strălucitor, cu 
urmări de durată în ceea ce ne priveşte. În schimb, scufundarea 
bărcilor mici de către balene pare a fi naivă. Nu poţi opri pescuitul în 
exces cu bancuri de meduze otrăvitoare. Catastrofele vapoarelor sunt 
o lovitură serioasă, dar mă indoiesc că bancurile astea mutante vor 
putea opri circulaţia navelor la nivel mondial. Observăm însă că știu 
foarte multe despre vapoare. Cunosc temeinic tot ceea ce atinge în 
mod direct mediul lor de viață. Lumea de deasupra le este mai puţin 
familiară. Trimiterea pe uscat a algelor ucigașe ascunse în raci 
dovedeşte o excelentă strategie militară, însă începutul cu homarii bre- 
toni a fost mai degrabă un fiasco. Probabil că nu au luat în seamă pro- 
blema presiunii scăzute. Acolo jos, unde masa gelatinoasă a pătruns 
în capetele homarilor, ea fusese comprimată mulţumită presiunii din 
adâncuri. Ajungând la suprafaţă, normal că s-a destins și câţiva homari 
au explodat. 

— Se pare că până la raci au mai învăţat câte ceva, spuse Oliviera. 
Racii rămân stabili. 

- Păi da, răspunse Rubin răsfrângându-și buzele. Crapă imediat ce 
ies pe uscat. 

— Şi de ce nu? răspunse Johanson. Şi-au îndeplinit sarcina. Toate 
animalele astea create sunt condamnate la o moarte rapidă. Ele sunt 
menite să lupte împotriva lumii noastre, nu s-o populeze. Oricum aţi 
privi războiul acesta, oamenii nu ar proceda așa. La ce ar folosi ocolul 
prin mare? De ce s-ar complica un om cu asemenea experimente? Ce 
motiv ar putea avea să modifice tocmai genele unor animale care 
trăiesc la kilometri întregi sub apă, cum ar fi racii de furnal? Asta nu 
este opera unor oameni. Cineva experimentează pentru a ne afla punc- 
tele slabe. Și în primul rând suntem induși în eroare. 

- Induși în eroare? repetă Peak. 

- Da. Dușmanul deschide mai multe fronturi în același timp. Unele 
ne dau coşmaruri, altele sunt mai degrabă supărătoare, dar ne ţin în 
alertă. Majoritatea înţepăturilor care ni se administrează dor îngrozi- 
tor. Dar chestia cu adevărat perfidă este aceea că ascund ceea ce se 
întâmplă cu adevărat. Că de preocupaţi ce suntem să ne limităm pier- 
derile, scăpăm din vedere adevăratele pericole. Suntem în situaţia jon- 
glerului de la circ, cel care pune farfurii pe bețe și le învârte ca să nu 
cadă. Trebuie să alerge non-stop încoace și încolo printre bețe. Când 
a stabilizat ultima farfurie, se clatină prima. Cu cât are mai multe far- 
furii, cu atât trebuie să alerge mai repede. În cazul nostru, numărul far- 
furiilor a întrecut cu mult posibilitățile jonglerului. Nu vom face faţă 
acestei multitudini de atacuri. Privite izolat, atacurile balenelor și ban- 
curile de peşti dispărute nu ar reprezenta o problemă de nerezolvat. 
Cantitatea duce la atingerea scopului lor, acela de a ne paraliza și a ne 
învinge. Dacă fenomenele continuă să se răspândească, state întregi vor 

pierde controlul, altele vor profita de acest fapt, se va ajunge la con- 
flicte regionale și la altele mai extinse, care scapă de sub control și din 
care nimeni nu va ieși învingător. Ne vom slăbi forțele între noi. Struc- 
turile organizaţiilor internaţionale de întrajutorare se vor prăbuși, 
rețelele de aprovizionare medicală vor fi la pământ. Nu vom dispune 
de suficiente mijloace, putere, know-how și nici de suficient timp pentru 
a opri ceea ce se va derula în tăcere, departe de luptele purtate la vedere. 

- Și ce anume ar fi acolo? întrebă Vanderbilt plictisit. 

- Nimicirea omenirii. 

- Poftim? 

- Nu este evident? Au hotărât să procedeze cu noi așa cum proce- 
dează omul cu dăunătorii. Vor să ne lichideze... 

- E de-ajuns! 

—... Înainte să lichidăm noi viaţa din mări. 

Omul de la CIA se ridică și aţinti arătătorul tremurând spre 
Johanson. 

- Asta e cea mai mare prostie pe care am auzit-o în viața mea! 
Pentru ce aveţi impresia că vă aflaţi aici? Aţi văzut prea multe filme? 
Vreți să credem că niște... niște ET mai buni din Abyss stau jos în mare 
și ne ameninţă cu degetul, pentru că nu ne-am purtat frumos? 

- Abyss? Johanson se gândi. A, exact. Nu, nu mă refer la asemenea 
fiinţe. Ăia erau extratereștri. 

- Era tot o tâmpenie din asta. 

- Nu. În Abyss fiinţe din univers coboară în mările noastre. Filmul 
îi prezintă ca pe nişte oameni mai buni. Vin cu un mesaj moraliza- 
tor. Și în primul rând nu ne dau la o parte din vârful evoluţiei teres- 
tre, cum ar proceda o rasă inteligentă care s-a dezvoltat zici pe planeta 
asta, paralel cu noi. 

- Doctore! Vanderbilt scoase o batistă și-și șterse sudoarea de pe 
frunte și de pe buza de sus. Nu sunteţi un profesionist al secretelor, ca 
noi. Nu aveţi experiența noastră. Vă face cinste faptul că ne-aţi 
întreținut pe cinste un sfert de oră, însă dacă vreţi să-i descoperiți pe 
ticăloși, în primul rând trebuie să vă daţi seama cărui scop îi servesc. 
Cine profită de pe urma asta? Asta vă arată direcţia de urmat! Nu scor- 
monirea asta în... 

- Nimeni nu are vreun avantaj din treaba asta, spuse cineva. 

Vanderbilt se întoarse greoi. 

- Vă înșelaţi, Vanderbilt. Bohrmann se ridicase în picioare. Kiel a 
derulat până azi noapte scenarii cu ce se va întâmpla în continuare dacă 
se mai prăbușesc și alte platforme continentale. 

— Ştiu, spuse Vanderbilt posomorât. Tsunami și metan. Vom a avea 
o mică problemă cu clima... 

- Nu. Bohrmann scutură energic din cap. Nu o mică problemă. Ne 
primim condamnarea la moarte. Se ştie ce s-a întâmplat pe Pământ 
acum 55 de milioane de ani, când a mai scăpat o dată tot metanul în 
atmosferă şi... 

- De unde dracu” vreţi să știți vo: ce s-a întâmplat acum 55 de mili- 
oane de ani? 

- Am calculat. Şi acum am calculat din nou. Ţărmurile vor fi inun- 
date de tsunami, care vor nimici populaţia de pe coastă. Apoi scoarța 
terestră va începe să se încălzească, va deveni insuportabil de fierbinte 
și vom muri cu toţii. Inclusiv Orientul Apropiat, Vanderbilt. Cu tot 
cu teroriștii dumneavoastră. Doar metanul eliberat în apele Americii 
de Est şi în vestul Pacificului ar trebui să fie suficient pentru a ne 
pecetlui tuturor soarta. 

Dintr-odată se lăsă o linişte mormântală. 

- Şi dumneavoastră, spuse Johanson încet privindu-l pe Vanderbilt, 
nu puteți face absolut nimic ca să împiedicaţi asta. Pentru că nu știți 
cum. Și nu aveţi ocazia să vă gândiţi la asta, pentru că sunteţi supraso- 
licitaţi cu balenele, rechinii, scoicile, meduzele, racii, algele ucigașe şi 
mâncătorii invizibili de cablu care ne elimină scafandrii și roboții sub- 
marini Și tot ce ne-ar ajuta să aruncăm o privire sub apă. 

- Cât ar dura până când atmosfera s-ar încălzi atât de tare, încât să 
constituie o ameninţare serioasă la adresa omenirii? întrebă Li. 

Bohrmann se încruntă. 

— Câteva sute de ani, cred. 

- Ce liniştitor, mârâi Vanderbilt. 

- Nu, în nici un caz, spuse Johanson. Dacă motivaţia acestor fiinţe 
de a ne ataca se bazează pe faptul că oamenii le periclitează spaţiul vital, 
atunci trebuie să scape repede de noi. Din perspectiva istoriei terestre, 
câteva sute de ani nu înseamnă nimic. Dar omul a provocat daune mai 
mari în timp mai scurt decât atât. Așa că au făcut liniștiți un pas mai 
departe. Au reușit să oprească Golfstreamul. 

Bohrmann se holbă la el. 

- Ce au făcut? 

- E deja oprit, se auzi glasul lui Weaver. Poate mai curge puţin, 
dar e pe terminate. Peste câțiva ani, oamenii se pot pregăti pentru o 
nouă eră glaciară. În mai puţin de o sută de ani, pe Pământ se va face 
al naibii de frig. Poate deja peste patruzeci sau cincizeci de ani. Poate 
și mai devreme. 

— Staţui o clipă, strigă Peak. Metanul ar încălzi pământul, asta știm 
şi noi. Atmosfera ar putea ceda. Dar cum se potrivește asta cu o nouă 
eră glaciară, dacă se opreşte Golfstreamul? Ce ar putea ieși de aici, 
pentru Dumnezeu? O compensare a catastrofelor? 

Weaver îl privi. 

— Aş spune că mai degrabă o potenţare. 


Dacă la început Vanderbilt păruse a fi singurul care respingea în 
mod clar teoria, în ora ce urmă situaţia se schimbă. Adunarea se 
împărți în două tabere care se confruntau cu îndârjire. Totul fu pus 
din nou pe tapet. Primele anomalii. Cum începuseră atacurile balene- 
lor. Circumstanţele în care se descoperiseră viermii. Era ca pe un teren 
de rugby. Se foloseau coate retorice, se prezentau argumente, 
fracţiunile înaintau alternativ, își împresurau adversarul cu mereu alte 
aspecte noi, încercând să-l păcălească. Lui Anawak i se păru că recu- 
noaște un substrat al discuţiei care îi era familiar. Era vorba despre 

intrebarea dacă este permis ca o inteligenţă paralelă să-i nege omului 
supremaţia! Nimeni nu o spunea direct. Însă Anawak, școlit în disputa 
despre inteligența animalelor, simţea sensul mai adânc al fiecărui 
cuvânt spus. Exista și agresiune. Teoria lui Johanson nu dezbina 
știința, Ci imaginea despre sine a unui grup de experți care înainte de 
toate erau oameni. Vanderbilt îi adună în jurul lui pe Rubin, Frost, 
Roche, Shankar și pe Peak, care inițial ezitase. Johanson primi sprijin 
de la Li, Oliviera, Fenwick, Ford, Bohrmann și Anawak. Agenţii 
secreţi și diplomaţii priviră o vreme de parcă în faţa ochilor lor s-ar fi 
desfășurat o piesă de teatru absurd. Apoi se amestecară și ei, pe rând. 

Era uimitor. 

Tocmai oamenii aceștia, spioni de profesie, agenţi ultraconserva- 
tori şi experţi în terorism, tocmai ei trecură aproape în totalitate de 
partea lui Johanson. Unul dintre ei spuse: 

- Eu sunt un om lucid. Când aud ceva ce mi se pare evident, o cred 
pentru început. Dacă teoria care o contrazice trebuie ajustată pentru 
a intra în tiparul dat de experienţele noastre, atunci nu o cred. 

Peak fu primul care dezertă din micul grup al lui Vanderbilt. Îl 
urmară Frost, Shankar şi Roche. 

In cele din urmă, Vanderbilt, epuizat, propuse să se ia o pauză. 

leşiră afară, unde stătea pregătit un bufet cu sucuri, cafea și 
prăjituri. Weaver i se alătură lui Anawak. 

- Dumneavoastră aţi acceptat cel mai ușor teoria lui Johanson, 
constată ea. Cum aşa? 

Anawak o privi şi îi zâmbi. 

- Cafea? 

- Da, mulțumesc. Cu lapte. 

Anawak umplu două cești și îi întinse una. Weaver era doar inse- 
sizabil mai mică decât el. Îşi dădu brusc seama că o plăcea, cu toate că 
abia dacă vorbiseră până atunci. O plăcuse din prima clipă de când li 
se întâlniseră privirile în faţa castelului. 

- Da, spuse el. E o teorie bine gândită. 

- Doar din cauza asta? Sau pentru că oricum credeţi în inteli- 
genţa animală? 

- Nu cred asta. Cred în inteligenţă în general, însă cred și că ani- 
malele sunt animale și oamenii oameni. Dacă am putea dovedi că del- 
finii sunt la fel de inteligenţi ca noi, cu toate consecinţele, atunci nu 
ar mai fi animale. 

- Şi credeţi că așa stau lucrurile? 

Anawak scutură din cap. 

- Cred că nu ne vom da seama, câtă vreme evaluăm totul din perspec- 
tiva omului. Consideraţi că omul este inteligent, domnișoară Weaver? 

Weaver râse. 

- Un om este inteligent. Mulţi oameni sunt o hoardă confuză. 

Lui Anawak îi plăcu. 

- Vedeţi? spuse el. Exact asta s-ar putea spune și despre... 

- Doctor Anawak? Un bărbat se apropia de el cu pași repezi. 
Sunteţi doctor Anawak, nu? 

- Sunteţi chemat la telefon. 

Anawak se incruntă. La Chateau nici unul dintre ei nu putea fi 
sunat în mod direct. Dar exista un număr la care rudele puteau lăsa 
mesaje sau unde puteau suna în caz de urgență. Li îi rugase pe mem- 
brii statului-major să nu dea numărul prea multor persoane. 

Shoemaker avea numărul ăsta. Și mai cine? 

- În sală, spuse bărbatul. Sau vreţi să vă facem legătura în camera 
dumneavoastră? 

- Nu, e în regulă. Vin acolo. 

- Ne vedem, strigă Weaver în urma lui. 

Anawak îl urmă pe agentul de securitate prin sală. Într-o navă late- 
rală fusese amenajat un șir provizoriu de cabine telefonice. 

- Prima de la capăt, spuse bărbatul. Vă fac legătura. Va suna tele- 
fonul. Doar ridicaţi receptorul și aveți legătura cu Tofino. 

Tofino? Deci Shoemaker. 

Anawak aşteptă. Sună. Ridică receptorul şi răspunse. 

- Ah, Leon, se auzi vocea lui Shoemaker. Îmi pare rău. Știu că te 
deranjez de la treburi importante, însă... 

- Nu-i nimic, Tom. Ne-am simţit bine aseară. 

- Da. Şi... e importantă și chestia asta. Este... hmmm... 

Shoemaker părea că își caută cuvintele. După care oftă încet. 

- Leon, trebuie să îți dau o veste tristă. Am primit un telefon din 
Cape Dorset. 

Brusc, de la o secundă la alta, Anawak se simţi de parcă i-ar fi fugit 
pământul de sub picioare. Ştia ce îl așteaptă. Ştia deja inainte ca Shoe- 
maker să rostească vorbele: 

- Leon, a murit tatăl tău. 

Stătea ca paralizat în cabină. 

- Leon? 

- E în regulă, eu... 

E în regulă. Ca întotdeauna. E în regulă. E în regulă. 

Ce trebuia să facă acum? 

Nimic nu era în regulă! 


Li 


— Extratereştri? 

Președintele părea ciudat de calm. 

- Nu, spuse Li din nou. Nu sunt extratereștri. Sunt locuitori ai 
acestei planete. Concurența, dacă vreți. 

Offutt Airforce Base și Chateau-ul erau în legătură. În afara 
preşedintelui, la Offutt mai erau prezenți ministrul Apărării, primul 
consilier pe probleme de siguranță, ministrul pentru protecția patriei 
și secretarul de Stat, precum și directorul CIA. Intre timp, nu mai era 
nici o îndoială că Washingtonul va împărtăși soarta New Yorkului. 
Orașul fusese evacuat. Cabinetul se mutase în mare parte în Nebraska. 

Primele cazuri de deces subliniau dramatismul situaţiei, însă retrage- 
rea spre interiorul uscatului se desfășura conform planului stabilit. De 
data aceasta erau mai bine pregătiți. 

În Chateau se adunaseră Li, Vanderbilt și Peak. Li știa că oamenii 
din Offutt urau faptul că trebuiau să stea acolo. Directorului CIA îi 
lipsea biroul lui de la etajul șase al centrale: din Potomac. În secret îl 
invidia pe directorul lui de la antiterorism, care refuzase să-și evacueze 
colaboratorii. 

- Puneţi-vă oamenii în siguranţă, ii comandase bărbatului. 

- Aceasta este o criză comandată de cineva, i se răspunsese. O criză 
teroristă. Oamenii de la Global Response Center trebuie să rămână 
la computerele lor și să lucreze. Au de îndeplinit o sarcină decisivă. 
Ei sunt ochii cu care supraveghem terorismul internaţional. Nu îi 
putem evacua. 

- New Yorkul este atacat de ucigași biologici, răspunse directorul 
CIA. Priviţi ce se întâmplă acolo. Nici la Washington nu va fi altfel. 

- Global Response Center nu a fost creat pentru a da bir cu fugiţii 
într-o asemenea situaţie. 

- Bine, dar oamenii dumneavoastră ar putea muri. 

- Atunci vor muri. 

Și ministrul Apărării ar fi preferat să dirijeze situația de la biroul 
lui masiv, iar președintele era oricum unul din aceia pe care trebuia să 
îi legi ca să nu deturneze un jet care să zboare inapoi la Casa Albă. 
I se puteau imputa multe, însă în nici un caz că ar fi laş. Mai exact spus, 
era atât de curajos, încât unii din adversarii săi bănuiau că ar fi prea 
ignorant pentru a simți teama. 

Şi asta în condițiile în care Offutt Airforce Base era amenajată ca 
o a doua reședință de guvernare. Însă fuseseră obligați să se refugieze 
acolo. Aici era problema. Și de aceea, își spunea Li, preluase în mod 
spontan ipoteza despre forța inteligentă din adâncuri. Pentru adminis- 
traţie ar fi însemnat o umilinţă de nesuportat să fie nevoiţi să se retragă 
din fața unor adversari umani. Teoria lui Johanson arunca o lumină 
cu totul nouă asupra situației. Reducea tensiunea care apăsa pe umerii 
agenţilor de siguranţă, ai Ministerului Apărării și ai președintelui. 

- Ce părere aveți? întrebă președintele adresându-se tuturor. Este 
posibil așa ceva? 

- Nu contează ce cred eu personal că este sau nu este posibil, se 
răsti ministrul Apărării. Experții sunt la Chateau. Dacă ei au ajuns la 
această concluzie, trebuie să o luăm în serios și să ne întrebăm ce este 
de făcut. 

- Vreţi să luați în serios chestia asta? întrebă Vanderbilt dezamăgit. 
Extratereştri? Omuleţ verzi? 

- Nu sunt extratereștri, repetă Li răbdătoare. 

- Ne vom confrunta cu o altă problemă, observă doamna secretar 
de Stat. Să presupunem că teoria dumneavoastră este corectă. Cât din 
ea putem dezvălui opiniei publice? 

- Poftim? Nimic! Directorul CIA scutură energic capul. S-ar 
dezlănţui imediat un haos la nivel mondial. 

- Este deja haos. 

- Chiar şi așa. Mass-media ne-ar trage pe roată. Ne-ar declara 
nebuni. În primul rând nu o să ne creadă, în al doilea rând nu vor vrea 
să ne creadă. Existenţa unei asemenea rase ar pune sub semnul între- 
bării importanţa omenirii. 

- Aceasta este cu precădere o problemă religioasă, răspunse minis- 
trul Apărării. Nu este relevantă politic. 

- Nu mai există nici o politică, spuse Peak. Nimic din ce ar putea 
fi privit separat de teamă și durere. Mergeţi până în Manhattan. Să vă 
faceţi o impresie. Nu aveţi idee cum se roagă toți cei care n-au fost la 
biserică în viaţa lor. 

Președintele privi gânditor spre tavan. 

- Trebuie să ne întrebăm, spuse el, care este planul Domnului în 
această privinţă. 

- Dumnezeu nu face parte din cabinetul dumneavoastră, Sir, dacă îmi 
permiteți să observ, spuse Vanderbilt. Și nici nu este de partea noastră. 

- Nu este un punct de vedere prea bun, Jack, spuse președintele 
încruntându-și sprâncenele. 

- Am renunţat să mai împart punctele de vedere în bune sau proaste, 
atâta vreme cât au sens. E clar că fiecare dintre cei prezenţi consideră 
că este ceva adevărat în teoria asta. Așa că mă întreb care dintre noi e 
mai tâmpit... 

- Jack, îl atenţionă directorul CIA. 

—... Dar sunt de acord să recunosc că eu sunt ăla! Mă voi răzgândi 
însă abia atunci când voi vedea dovezile. După ce am să vorbesc cu cre- 
aturile, cu chestiile alea din apă. Până atunci, vă previn să nu excludem 
posibilitatea unui mare atac terorist sau să ne neglijăm apărarea. 

Li îi puse mâna pe braț. 

- Jack, de ce ar alege oamenii o asemenea cale? 

- Pentru ca unii ca voi să creadă că au de-a face cu E.T. Și 
funcţionează. La dracu”, funcţionează! 

- Nici unul dintre noi nu e naiv, spuse nervos consilierul pe pro- 
bleme de securitate. Nu ne vom neglija protecţia, insă sinceri să fim, 
cu psihoza dumneavoastră cu terorismul nu inaintăm deloc. Putem 
căuta la nesfârșit mulahi nebuni sau superinfractori putred de bogați, 
și între timp mai alunecă niște platforme continentale, oraşele ne sunt 
inundate, americani nevinovați mor, deci care e de fapt propunerea 
dumneavoastră, Jack? 

Vanderbilt își încrucișă furios mâinile pe burtă. Arăta ca un 
Buddha imbufnar. 

- Am auzit eu care e propunerea, spuse Li încet. 

- Și anume? 

- Să vorbim cu creaturile. Să luăm contact cu ele. 

Președintele își încrucișă degetele. Apoi spuse gânditor: 

- Ne aflăm în faţa unui examen. Un examen pentru rasa umană. 
Poate că Dumnezeu a creat planeta asta pentru două rase. Sau poate 
că are dreptate Biblia, când vorbeşte despre animalul care iese din 

mare. Dumnezeu a spus stăpâniţi lumea, și nu a spus-o vreunei fiinţe 
de pe fundul mării. 

- Nu, absolut deloc, murmură Vanderbilt. Le-a spus-o 
americanilor. 

- Poate asta e lupta împotriva răului, lupta care a fost prorocită de 
atâtea ori. Preşedintele se foi în scaun. Și noi suntem cei aleşi să o 
purtăm și să o câştigăm. 

- S-ar putea, preluă Li gândul, ca acela care câștigă bătălia asta să 
câștige lumea. 

Peak o privi dintr-o parte și tăcu. 

- Ar trebui să discutăm teoria lui Johanson în mod deschis cu 
guvernele statelor membre ale NATO și UE, propuse secretarul de 
Stat. Apoi ar trebui să punem la curent și Naţiunile Unite. 

- Şi să le demonstrăm totodată că nu vor fi în măsură să efectueze 
o asemenea operaţiune, adăugă Li rapid. Vreau să spun, să folosim 
liniștiți know-how-ul și creativitatea celor mai bune capete ale lor. Vă 
propun să vă adresaţi și statelor arabe și asiatice prietene. Va face 
impresie bună. Însă acesta este de asemenea momentul să ne plasăm în 
fruntea comunității mondiale. Nu vorbim de un atac cu meteoriți, care 
ne va mătura pe toți de pe fața Pământului. Este o ameninţare îngro- 
zitoare, căreia îi vom putea ţine piept doar dacă acum nu vom face nici 
o greșeală. 

- Dau roade contramăsurile dumneavoastră? întrebă consilierul pe 
teme de securitate. 

- Peste tot în lume se lucrează intens la găsirea unui antidot. 
Încercăm să facem ceva împotriva pătrunderii racilor și a atacurilor 
balenelor, și să prindem viermii ăia, ceea ce se dovedește a fi dificil. 
Facem tot ce putem ca să diminuăm riscurile, dar nu va fi de ajuns, 
dacă vom continua să recurgem la mijloace convenționale. În ceea ce 
priveşte oprirea Golfstreamului, suntem neputincioşi. Metanul nu 
poate fi oprit. Chiar dacă vom reuși să scoatem din mare milioane de 
viermi, nu putem vedea unde s-au aşezat şi vor veni mereu alții noi. 
După ce a devenit imposibil să trimitem jos roboți, sonde şi ambar- 
cațiuni subacvatice, am orbit. Nu avem nici cea mai mică idee ce se 
întâmplă acolo jos. În această după-amiază am auzit că am pierdut două 
năvoade uriașe în apropiere de Georges Bank. Am pierdut contactul 
cu trei traulere care se aflau la nivelul Gropii Laurentius și curățau 
fundul mării. Au plecat după ele avioane de recunoaștere, dar sunt pe 
un teren dificil. La est se află bancurile de nisip de la Terra Nova. 
Acolo e o zonă de ceață permanentă, și de două zile mai e şi furtună. 
Li făcu o pauză. Astea sunt două exemple din câteva mii. Aproape 
toate știrile ne dovedesc neputinţa. Recunoașterea cu drone merge 
bine, în repetate rânduri am oprit alaiurile de raci cu aruncătoarele de 
flăcări, dar pur şi simplu ies prin alte locuri. Trebuie să recunoaștem 
că avem puține informaţii de pe mare. Era puţin și pe vremea când nu 
venea nici un pericol dintr-acolo, dar acum... 

— Și atacurile cu sonar? 

- Le continuăm, dar nu se anunţă a fi vreun succes. Funcţionează 
doar dacă omorâm animalele. Balenele nu fug de zgomot, cum ar face 
orice animal care mai are toate instinctele. Părerea mea este că suferă 
ingrozitor, dar sunt dirijate de altcineva. Teroarea continuă. 

- Pentru că vorbeşti de planuri, Jude, spuse ministrul Apărării. 
Recunoşti vreo strategie in spatele acestor lucruri? 

- Cred că da. În cinci trepte și angrenată. Primul pas este izgoni- 
rea omului de pe suprafaţa mării și din adânc. Pasul al doilea culmi- 
nează cu distrugerea și izgonirea populațiilor de pe țărm. Vezi 
Europa de Nord. Pasul al treilea cuprinde distrugerea infrastructu- 
rii noastre. Tot Europa de Nord, unde industria o//shore a fost lovită 
serios. Paralizarea pescuitului va ridica de asemenea mari probleme 
de hrană, în special în lumea a treia. Pasul al patrulea, distrugerea 
pilonilor civilizației noastre, marile orașe, prin bacterii, tsunami, 
otrăvire bacteriologică, izgonirea populației spre centrul continen- 
tului. Și, în cele din urmă, al cincilea și ultimul pas: clima cedează, 
Pământul devine nelocuibil pentru oameni. Îngheaţă sau se inundă, 
se încălzeşte sau se răcește, sau amândouă, nu cunoaștem amănunte. 

O vreme domni tăcerea. 

- Dar nu va deveni Pământul imposibil de locuit și pentru regnul 
animal? întrebă consilierul pe teme de securitate. 

- La suprafață, da. Sau să spunem că o mare parte a regnului animal 
ar avea de suferit. Însă am aflat că s-a mai întâmplat așa ceva acum 
55 de milioane de ani și în final nu a avut alt efect decât dispariția unei 
mulțimi de animale și de plante, făcându-se loc pentru apariţia altora. 
Cred că fiinţele acestea s-au gândit foarte exact cum pot supravieţui 
unei asemenea catastrofe. 

- O bătălie de genul ăsta e... Ministrul Apărării rămase fără cuvinte. 
Este de neconceput, este inumană... 

- Nu sunt oameni, spuse Li răbdătoare. 

- Dar atunci cum îi putem opri? 

- Descoperind cine sunt, spuse Vanderbilt. 

Li intoarse capul spre el. 

- Aud cumva o acceptare întârziată? 

- Îmi păstrez punctul de vedere, spuse Vanderbilt impasibil. 
Găseşte scopul unei acţiuni și vei şti cine se ascunde în spatele ei. În 
acest caz, recunosc că strategia ta în cinci trepte este cea mai con- 
vingătoare. Deci trebuie să facem următorul pas. Cine sunt, unde sunt, 
cum gândesc? 

- Ce se poate face împotriva lor, adăugă ministrul Apărării. 

- Răul, spuse preşedintele ținând ochii strâns închişi. Cum poate 
fi învins răul? 

- Să vorbim cu ei, spuse Li. 

— Să îi contactăm? 

— Şi cu dracul se poate negocia. Momentan nu văd altă cale. Johan- 
son este de părere că ne țin ocupați pentru a ne împiedica să găsim o 
soluție. Nu avem voie să le oferim atâta timp. Mai putem acţiona încă, 
așa că ar trebui să îi căutăm și să îi contactăm. Apoi îi atacăm. 

- Să atacăm ființele din adâncuri? Ministrul Apărării scutură din 
cap. Dumnezeule mare! 

- Suntem toţi de părere că e ceva adevăr în teoria asta? întrebă 
directorul CIA. Vreau să spun, că discutăm despre ea, de parcă am fi 
eliminat toate îndoielile. Vrem să adoptăm cu adevărat ideea că 
impărțim Pământul cu o altă rasă inteligentă? 

- Există o singură rasă dumnezeiască, spuse președintele hotărât. Și 
asta este omenirea. Cât de inteligentă e această formă de viață din mare, 
e altă poveste. Dacă are dreptul să ridice aceleași pretenţii asupra aces- 
tei planete ca noi, poate fi pus la îndoială. Istoria creației nu prevede 
asemenea creaturi. Pământul este lumea oamenilor, a fost făcut pentru 
oameni, iar planul Domnului este planul nostru. Faptul cd o formă 
străină de viață provoacă toate aceste lucruri, asta mi se pare acceptabil. 

- Încă o dată, vru să ştie doamna secretar de Stat, ce spunem lumii? 

- Este prea devreme să spunem ceva lumii. 

- Se vor pune întrebări. 

— Inventaţi răspunsuri. Pentru asta sunteţi diplomată. Dacă venim 
și spunem întregii lumi povestea cu a doua omenire care trăiește în 
mare, vor pieri deja din cauza șocului. 

- Şi în plus, spuse directorul CIA adresându-se lui Li, cum putem 
numi creierele astea bolnave din ocean? 

Li zâmbi. 

- Johanson a făcut o propunere: Yrr. 

- Yrr2 

- Y şi doi r. E un nume întâmplător. Rezultat din joaca degetelor 
pe laptop. 

- Prostesc. 

- Spune că numele ăsta e la fel de bun ca oricare altul şi îi dau drep- 
tate. Cred că ar trebui să le spunem Yrr. 

- Bine, Li. Președintele încuviinţă. Vom vedea ce este cu teoria 
asta. Trebuie să luăm în calcul toate opţiunile, toate posibilitățile. Dar 
dacă la sfârșit vom constata într-adevăr că trebuie să luptăm împotriva 
unor ființe pe care din partea mea le putem numi Yrr, atunci nu ne 
rămâne decât să le infrângem. Atunci vom lupta impotriva lui Yrr. 
Președintele privi în jur. Aceasta este o șansă. O șansă foarte mare. 
Vreau să profităm de ea. 

- Cu ajutorul lui Dumnezeu, spuse Li. 

- Amin, mormăi Vanderbilt. 


Weaver 


Printre avantajele oferite de Chateau în timpul asediului se număra 
și acela că totul era permanent deschis. Nimeni din cei de aici nu res- 
pecta obiceiurile oaspeţilor obișnuiți. Li îşi impusese punctul de vedere 
că mai ales oamenii de ştiinţă vor trebui să lucreze zi și noapte, și că 
era posibil să li se facă poftă de T-Bone-Steak la ora patru dimineaţa. 
Prin urmare, se serveau non-stop mese calde, restaurantele, barurile și 

holurile erau ocupate și toate sălile de sport, inclusiv sauna şi bazinul 
de înot erau deschise douăzeci și patru de ore din douăzeci și patru. 

Weaver înotase jumătate de oră în bazin. Trecuse de ora unu. Tra- 
versa holul desculță și cu părul ud, învăluită într-un halat moale de baie 
şi se îndrepta spre lifturi, când îl văzu cu coada ochiului pe Leon 
Anawak. Stătea la tejgheaua barului, un loc care, după părerea ei, i se 
potrivea cel mai puţin. Stătea ca pierdut în fața unei sticle intacte de 
Cola și a unei farfurioare de alune, culegea câte una la fiecare câteva 
secunde, o privea și o lăsa să cadă la loc. 

Ezită. 

Nu îl mai văzuse de la discuția întreruptă de dimineață. Poate că 
nu voia să fie deranjat. Sala continua să fie aglomerată, ca și încăperile 
dimprejur, doar barul era aproape gol. Într-un colț erau doi bărbați în 
costume închise la culoare, adânciţi într-o discuție purtată cu voce 
înăbușită. Ceva mai încolo, o femeie în uniformă privea concentrată 
la laptopul ei. Muzica în sudină de pe coasta de vest conferea scenei 
un aer insignifiant. 

Anawak nu părea tocmai fericit. 

În timp ce încă se mai gândea să meargă în apartamentul ei, intră 
în bar. Picioarele îi lipăiau încet pe parchet. Se duse până la capătul tej- 
ghelei, unde stătea el, şi îi spuse: 

- Bună! 

Anawak întoarse capul. Avea o privire complet goală. 

Weaver rămase brusc nemișcată. Puteai răni sfera de intimitate a 
unui om mai repede decât credeai, și atunci rămâneai pe veci cu faima 
de om insistent. Se sprijini de tejghea și își strânse halatul mai bine în 
jurul umerilor. Mai erau două scaune între ei. 

- Bună, spuse Anawak. Privirea îi arunca scântei. Abia acum părea 
să o vadă cu adevărat. 

Ea îi zâmbi. 

- Ce... ăăă... faceți? Tâmpită întrebare. Ce face? Stă la tejghea și se 
joacă cu alunele. Ați dispărut așa brusc azi-dimineaţă. 

- Da. Imi pare rău. 

- Nu trebuie să vă pară rău, se grăbi ea să spună. Vreau să spun, 
nu am vrut să vă deranjez, doar că v-am văzut stând aici și m-am 
gândit că... 

Ceva nu era în ordine. Era mai bine să dispară rapid. 

Anawak păru să-și revină complet din amorțeală. Apucă paharul, 
îl ridică şi îl puse la loc. Privirea îi căzu pe scaunul de lângă el. 

- Aveţi chef să beţi ceva? o întrebă. 

- Sigur nu vă deranjez? 

- Nu, absolut deloc. Anawak ezită. Numele meu e Leon. Propun 
să ne tutuim, nu? 

- Bine, atunci... Eu sunt Karen și... Baileys cu gheaţă, vă rog. 

Anawak îi făcu semn barmanului și comandă. Karen se apropie de 
el, fără a se așeza. Stropi de apă rece i se scurgeau din păr pe gât în jos, 
adunându-i-se între sâni. În general nu avea nici o problemă să umble 
pe jumătate goală, însă deodată se simţi inconfortabil. 

Trebuia să bea paharul și să o șteargă rapid. 

- Și cum îţi merge? îl întrebă sorbind din lichidul cremos. 

Anawak se încruntă. 

- Nu ştiu. 

- Nu ştui? 

- Nu. Anawak întinse mâna după o alună, o așeză în fața lui și îi 
dădu un bobârnac. A murit tatăl meu. 

A, la dracu”. 

Știuse ea. N-ar fi trebuit să vină la el. Acum stătea aici și bea Bai- 
leys cu cineva care se retrăsese atât de ostentativ la capătul cel mai 
îndepărtat al barului că ar fi putut la fel de bine să pună o pancartă cu 
avertismentul „păstraţi distanța“. 

- Din ce cauză? îl întrebă prudentă. 

- Habar n-am. 

- Medicii nu ştiu încă? 

- Eu nu ştiu încă. Și nu sunt sigur că vreau să ştiu, spuse el scutu- 
rând din cap. 

Anawak tăcu o vreme. Apoi spuse: 

- Am mers în după-amiaza asta prin păduri. Ore întregi. Uneori 
m-am furișat, apoi din nou am alergat ca un nebun. În căutarea unui... 
simțământ. Mă gândeam că trebuie să fie vreun sentiment care să fie 
potrivit cu situaţia, dar tot ce am obținut a fost să mă chinui singur. 
O privi. Cunoști senzaţia asta? Indiferent unde te-ai afla, vrei să pleci 
imediat de acolo. Parcă totul te apasă și brusc realizezi că nici măcar 
nu e vorba despre tine. Nu tu ești cel care vrea să plece. Locurile vor 
să scape de tine. Par să te respingă, să Îți spună că n-ai ce căuta acolo. 
Dar nimeni nu îţi explică unde e locul tău și alergi, și alergi... 

- Sună ciudat. Weaver se gândi. Cunosc o senzaţie asemnătoare 
atunci când mă îmbăt. Când eşti atât de plin, că ţi-e rău în orice poziţie, 
indiferent pe ce parte te culci sau te întorci. Weaver se opri brusc. 
Scuză-mă. Ţi-am dat un răspuns tâmpit. 

- Nu, absolut deloc! Ai dreptate. Te simţi mai bine după ce borăști. 
Exact aşa mă simt şi eu. Probabil că ar trebui să borăsc, numai că nu 
ştiu cum. 

Weaver își trecu degetul peste buza paharului. Muzica zumzăia 
în continuare. 

- N-ai avut o relaţie bună cu tatăl tău? 

- N-am avut nici o relație cu el. 

- Chiar? Weaver se incruntă. E posibil așa ceva? Poţi să nu ai nici 
o relaţie cu cineva pe care îl cunoști? 

Anawak ridică din umeri. 

- Şi? o întrebă. Ce fac părinții tăi? 

- Sunt morţi. 

- O... Îmi pare rău. 

- E în regulă. Nu e mare lucru. Mă refer la faptul că oamenii mor, 
chiar şi părinţii. Ai mei au murit când aveam zece ani. Accident la o 
scufundare în Australia. Eu eram în hotel când s-a întâmplat. Un 
curent subteran puternic. O vreme e totul liniștit, și deodată ești smuls 

și tras în largul mării. Erau prudenți și experimentați, dar... asta e. 
Weaver ridică din umeri. Marea e tot timpul alta. 

— Au fost găsiți? întrebă Anawak încet. 

- Nu. 

— Şi tu? Cum ai suportat? 

- O vreme, mi-a fost destul de greu. Am avut o copilărie minunată, 
ştii. Eram tot timpul pe drum. Amândoi erau profesori și îi fascina 
apa. Am făcut de toate, am navigat în Maldive, ne-am scufundat în 
Marea Roşie, am coborât în peşterile subacvatice din Yucatan. Am 
ajuns până în Scoţia și Islanda. Rămâneau bineînțeles mai aproape de 
suprafaţă când eram cu ei, și cu toate astea am văzut totul. Doar la 
scufundările periculoase nu mă luau. Dar uneia din ele nici nu i-au 
supravieţuit. Weaver zâmbi. Dar vezi că a ieșit totuși ceva din mine. 

- Da. Anawak îi întoarse zâmbetul. Asta nu poate fi trecut 
cu vederea. 

Era un zâmbet trist, neajutorat. O vreme, rămase privind-o. Apoi 
se lăsă să alunece de pe scaun. 

- Cred că ar trebui să încerc să dorm. Mâine zbor la înmormân- 
tare. Ezită. Deci noapte bună și... mulțumesc. 

- Pentru ce? 


Rămase apoi în faţa paharului de Bailey pe jumătate băut, gân- 
dindu-se la părinţii ei şi la ziua în care personalul hotelului: venise la 
ea şi managera îi spusese că va trebui să fie tare. O fetiţă puternică. 
Karen cea mică și puternică. 

Privi lichidul cum se rotea în pahar. 

Nu îi povestise lui Anawak cât de greu îi fusese. Nu îi povestise 
cum o luase bunica la ea, un copil dereglat și speriat care își transforma 
tristeţea în furie, astfel încât bătrâna nu se mai descurcase cu ea. Cum 
îi scăzuse randamentul la școală și i se stricase anturajul. Nimic despre 
veșnicele plecări de acasă, despre primele jointuri și chestiile mai tari, 
despre vremea petrecută pe străzi ca punkeriţă și cum era să fii veșnic 
beată sau pilită și să te culci cu toţi care nu spuneau nu. Și nici unul 
nu spusese nu. Apoi furtișaguri, exmatricularea, un avort făcut de mân- 
tuială, droguri mai puternice, spargerile de mașini, autoritățile. 
Jumătate de an într-un cămin pentru tineri cu tulburări de comporta- 
ment. Corpul plin de piercinguri. Chelie și cicatrici. Sufletul şi trupul, 
un câmp de luptă. 

Accidentul nu îi diminuase dragostea pentru mare. Dimpotrivă. 
Mai mult decât oricând, exercita asupra ei o fascinaţie întunecată, părea 
să o atragă în jos spre adâncuri, unde așteptau părinţii ei. Atât de puter- 
nic o chema marea, încât într-o noapte se dusese la Brighton cu auto- 
stopul și inotase departe în larg, iar când apa neagră, uleioasă, luminată 
de lună aproape înghiţise luminile staţiunii, se lăsase să alunece încet 
sub suprafaţa apei și încercase să se înece. 

Dar să te îneci nu era așa simplu. 

Ajunsese 1 in intunericul canalului, ținându-și răsuflarea, până ince- 
puseră să-i vâjâie urechile. În loc să îi ia puterea vitală, marea i-o arătase: 
atât de puternică, inima! Bătând cu atâta încăpățânare împotriva voinței 

ei de a se lăsa pradă îmbrăţișării reci, și brusc intervenise reflexul de 
respirare, obligand-o să tragă apă în plămâni. Despre ce urma să se 
întâmple acum îl auzise pe tatăl ei vorbind destul de des. În plămâni 
se va forma spumă, plasa filigrană de bule se va nărui, iar lipsa acută 
de oxigen îi va provoca moartea. Două minute până când diafragma 
intră în convulsii și nu mai poţi respira. Cinci minute până la moarte 
prin oprirea inimii. 

Ţâșnise în sus şi se trezise din coșmarul care începuse în al zecelea 
an al vieţii ei şi se sfârșise cu cel de-al șaisprezecelea, în imediata apro- 
piere a unui cuter. A fost dusă la spital cu hipotermie severă, iar acolo 
a avut destul timp să-și folosească hotărârea și curajul pentru a-și făuri 
un plan. După ce a ieșit din spital și-a privit corpul timp de o oră în 
oglindă şi a hotărât că nu mai vrea să îl vadă niciodată așa. Și-a scos 
piercingurile, a încetat să se mai radă în cap, a incercat să facă zece 
flotări şi a căzut la pământ. 

După o săptămână făcea douăzeci. 

Cu toată forța încerca să recâștige ceea ce pierduse. Reluă școala, 
cu condiţia să facă terapie, și acceptă. Se dovedi a fi disciplinată și 
dornică să învețe. Era amabilă și prietenoasă cu toată lumea. Citea tot 
ce îi cădea în mână, în special despre ecosistemul Pământului și despre 
oceane. Nu trecea o zi în care să nu se antreneze. De când o eliberase 
canalul alerga, înota, boxa și se cățăra pentru a şterge ultimele urme 
ale timpului pierdut, până când din fetiţa slabă și cu privirea goală de 
odinioară nu mai rămase nimic. Când, la nouăsprezece ani, cu o întâr- 
ziere de un an de zile, termină în mod strălucit colegiul și se înscrise 
la Facultatea de Biologie și Sport, corpul ei era aidoma reprezentării 
luptătorilor eleni. 

Karen Weaver deveni un om nou. 

Cu o dorinţă veche. 

Pentru a înțelege cum funcţionează lumea, urmă și informatica. 
O entuziasma reprezentarea conexiunilor complexe pe computer și 
nu-și găsi odihna până nu fu în stare, ea însăși, să reprezinte virtual 
fenomenele din ocean şi din atmosferă. Prima ei lucrare reda o ima- 
gine cuprinzătoare a curenților marini care nu adăuga nimic nou 
cunoștințelor actuale, doar că era sclipitoare și de o mare exactitate: 
un omagiu pentru cei doi oameni pe care îi iubise și îi pierduse atât de 
timpuriu. Vârându-și capul sub apă și cercetând, înapoia puţin din ceea 
ce ea însăși primise din plin: iubire și cunoștințe. Îşi înființă biroul de 
PR Deepbluesea, scrise pentru Science şi National Geographic, primi 
rubrici în reviste de popularizare a ştiinţei și atrase atenţia institutelor 
care o invitară la expediţii, pentru că aveau nevoie de o voce care să 
dea formă ideilor lor. Călători cu MIR până la Titanic, Alvin o duse la 
izvoarele termale ale Oceanului Atlantic, iar Steaua polară o duse să 
ierneze în Antarctica. Era prezentă peste tot și făcea cea mai bună 
treabă, pentru că de la noaptea aceea în canal nu mai cunoștea teama. 

În afară de frica de singurătate. Ocazional. 

Se văzu în oglinda de la bar, udă și învăluită în frotir, oarecum des- 
cumpănită. 

Dădu rapid paharul pe gât și se duse la culcare. 


14 mai 


Anawak 


Zgomotul motorului îl adormea încet, dar sigur. 

După ce se hotărâse în sfârșit să pornească la drum, Anawak se 
aşteptase să întâmpine dificultăţi. Crezuse că Li nu îl va lăsa să plece, 
însă ea pur și simplu insistase să îl urce în următorul avion. 

- Când moare unul din părinți sau un copil, trebuie să fii cu fami- 
lia ta. Nu v-aţi ierta-o niciodată, dacă nu v-aţi duce. Familia este cel 
mai important lucru de pe pământ. Doar pe familie te poţi baza. Dar 
să vă putem contacta. Este singura mea rugăminte. 

Acum, stând în avion, se întrebă dacă Li avea oare familie. 

Dar el? El avea familie? 

Absurd. Cineva care probabil că nu ţinea legătura cu familia îi pre- 
dica cuiva, care nici el nu o făcea, cinstirea rudelor apropiate. 

Vecinul de pe scaunul de lângă el, un climatolog din Massachusetts, 
începu să sforăie încet. Anawak își lăsă pe spate spătarul scaunului și 
privi pe geam. De ore întregi era singur cu gândurile sale și incă nu 
era sigur dacă asta îi făcea bine sau nu. Un Boeing al Canadian Airli- 
nes International îl dusese de la Vancouver întâi până la Toronto Pear- 
sons Airport, unde aparatele care aterizaseră așteptau în şiruri lungi 
imbarcarea. Peste Toronto se abătuse o furtună neobişnuit de puter- 
nică, paralizând temporar circulaţia aeriană. Lui Anawak i se păru a fi 
de rău augur. Stătea plin de neliniște în sala de imbarcare, în timp ce 
afară un aparat după altul se conecta la tuburile în formă de armonică, 
până când și el plecă în sfârşit, cu o întârziere de două ore, mai departe 
spre Montreal. 

De aici încolo totul decursese fără probleme. Rezervase o cameră 
intr-un Holiday Inn în apropiere de Dorval Airport şi venise devreme 
in sala de așteptare. Apăruseră primele indicii care arătau că trecea 
într-o altă lume. Lângă geamurile panoramice stătea un grup de bărbați 
cu pahare aburinde de cafea în mână. Purtau pe salopete embleme ale 
unor firme petroliere și păreau a duce cu ei doar câteva bagaje de mână. 
Doi dintre ei aveau trăsăturile lui Anawak. Faţa lată şi închisă la 
culoare, cu ochi mongoloizi. Afară, paleţi uriași, umpluţi până la refuz 
şi asiguraţi cu plase, dispăreau unul după altul în burta unui Canadian 
North Airlines Boeing 737. În timp ce aceștia erau încă împinși peste 
platforma ridicătoare, se auzi apelul către pasageri. Traversară pista pe 

jos și pătrunseră în aparat pe scara de sub pupa. Locurile pasagerilor 
se aflau doar în prima parte a avionului, restul fusese transformat în 
spaţiu de depozitare. 

Anawak plecase deja de două ore la drum. Din când în când avio- 
nul se zguduia ușor. Cea mai mare parte a distanţei zburaseră peste 
câmpuri dese de nori. Acum, cu puţin înainte de Strâmtoarea Hudson, 
masele suprapuse se dădură la o parte dezvăluind peisajul negru-brun 
al tundrei de sub ei, cu munţi şi prăpăstii, pătat de câmpuri de zăpadă 
și mereu întrerupt de lacuri pe care pluteau bucăți mari de gheață. 
Apoi la orizont apăru ţărmul. Strâmtoarea Hudson ajunse sub ei, iar 
Anawak simţi că depășea și ultima graniţă. Îl copleşiră o sumedenie 
de sentimente amestecate care îl smulseră din apatie. În orice acțiune 
exista un point of no return. Strict vorbind, Montreal fusese acest 
loc, însă din punct de vedere simbolic era Strâmtoarea Hudson. Din- 
colo de șoseaua de apă începea lumea în care nu voise să se mai 
întoarcă niciodată. 

Anawak se îndrepta spre locul nașterii sale, în patria sa de la poa- 
lele cercului: polar, spre Nunavut. 

Continuă să privească afară și încercă să nu se mai gândească la 
nimic. După încă jumătate de oră zburau din nou peste uscat, urmă 
apoi o porțiune strălucitoare, acoperită de gheață, Frobisher Bay 
la sud-est de Baffin Island. Aparatul viră spre dreapta și începu să 
coboare rapid. În imagine apăru o clădire de un galben aprins cu un 
turn scund de control. Ghemuit în peisajul intunecat și deluros, părea 
a fi avanpostul oamenilor pe o planetă străină, însă era doar aeropor- 
tul din Iqaluit, „şcoala peştilor“, capitala din Nunavut. 

Boeingul ateriză şi rulă încet până se opri. 

Anawak nu aşteptă mult eliberarea bagajelor. Îşi luă în primire ruc- 
sacul îndesat și porni încet prin sala de imbarcare. O expoziție făcea 
reclamă artei inuite cu carpete pentru perete şi sculpturi în stealit. În 
mijlocul halei zări o figură supradimensionată, compactă, purtând 
cizme și îmbrăcăminte tradiţională, ţinând în mâna dreaptă o tobă ridi- 
cată sus deasupra capului, iar în cealaltă mână, băţul. Toboșarul din 
piatră avea gura deschisă ca pentru a cânta. Inspira perseverenţă și 
încredere în forțele proprii. Anawak se opri un moment şi citi in- 
scripția de la baza sculpturii: Oriunde se adună oamenii din Arctica la 
evenimente deosebite, are loc dansul cu toba și throat singing?. Apoi păși 
spre ghișeul de la First Air și își expedie rucsacul spre Cape Dorset. 
Femeia care îl luă în primire îi spuse că aparatul va pleca cu o întâr- 
ziere de o oră. 

- Poate mai aveţi ceva de rezolvat în oraș, îi spuse prietenoasă. 

Anawak ezită. 

- Nu am. Nici nu prea cunosc orașul. 

Femeia îl privi surprinsă. Pesemne o mira faptul că cineva care 
după aspect părea a fi un inuit nu cunoştea capitala. Apoi îi zâmbi iar. 


1 Punct fără întoarcere (în engl. în orig.. n.red.) 
2 Cântatul din gât (în engl. în orig.. n.red.) 


419 


FRANK SCHĂTZING 


— Aveţi ce vedea în Iqualuit. Ar trebui să vă faceți timp. Mergeţi la 
Nunatta-Sunaquatangit-Museum, aveţi timp să ajungeţi acolo. Este o 
expoziție frumoasă despre arta tradiţională și modernă. 

— A, da... bineînțeles. 

— Sau la centrul de vizitare Unikkaarvik. Și treceţi şi pe la biserica 
anglicană. Arată ca un iglu, e singura biserică din lume care arată 
ca un iglu! 

Anawak o privi pe femeie. Era o indigenă, micuță, cu breton negru 
şi coadă de cal. Ochii îi străluciră când îi zâmbi şi mai larg. 

- Aș fi putut jura că sunteţi din Iqaluit, spuse ea. 

- Nu. Timp de o clipă fu tentat să spună că e din Cape Dorset, după 
care îi răspunse: Vancouver. Sunt din Vancouver. 

- O, iubesc orașul ăla! strigă femeia. 

Anawak privi în jur. Se temea să nu încurce circulaţia, dar se părea 
că este singurul care zbura mai departe în acea zi. 

- Aţi fost acolo? 

- Nu, nu am ajuns atât de departe. Dar pe internet sunt poze şi o 
grămadă de informaţii. E un oraș frumos. Femeia râse. E ceva mai 
mare decât Iqaluit, nu-i așa? 

Anawak îi întoarse zâmbetul. 

- Da, cred că da. 

- A, nu mai suntem nici noi atât de mici. Iqaluit are oricum 6 000 de 
locuitori. Și încă nu am terminat. În câțiva ani vom fi la fel de mari 
cât Vancouver. Haha! Ei, aproape la fel. Scuzaţi-mă. 

Un cuplu apăruse în spatele lui. Totuși, nu era singurul care zbura 
mai departe. Salută grăbit şi ieși afară, înainte ca femeii să îi mai vină 
și ideea să îi arate orașul. 

Iqaluit. 

Ultima amintire despre locul ăsta era foarte veche. Unele lucruri 
îi păreau familiare, însă cele mai multe erau noi pentru el. Norii 
rămăseseră la Quebec, aici soarele strălucea pe un cer ca de oţel și tem- 
peratura era plăcută. Anawak se gândi că nu puteau fi sub 10° Celsius. 
Jacheta lui cu puf, îmbrăcată peste puloverul gros, era în mod clar prea 
călduroasă. O dezbrăcă, și-o legă în jurul şoldurilor și o luă pe strada 
plină de praf spre centrul localității. Circulaţia era uimitor de intensă. 
Nu-și amintea ca pe vremuri să fi circulat atât de multe camionete și 
ATV-uri, vehicule mici și motociclete. De ambele părți ale străzii se 
întindeau casele tipice de lemn ale Arcticii, construite pe piloni joşi 
din cauza pământului permanent înghețat. Toate clădirile Arcticii erau 
construite pe asemenea piloni. Dacă ar fi fost aşezate direct pe sol, 
acesta s-ar fi topit şi casele s-ar fi scufundat din pricina căldurii ema- 
nate din interior. 

Cu cât mergea mai mult, cu atât imaginea din mintea lui Anawak 
devenea mai puternică. Își imagina cum mâna lui Dumnezeu ameste- 
case într-o bună zi o grămadă de construcţii, împrăștiindu-le fără 
nici un plan. Coloşi lipsiţi de ferestre de un alb orbitor, cu aspect 
cubist, se ridicau dintre barăcile tradiționale, vopsite în verde-oliv sau 
roşu-ruginiu. Școala arăta ca o farfurie zburătoare proaspăt aterizată. 

Câteva case străluceau într-un puternic gri-petrol sau acvamarin. Puțin 
mai departe, dădu peste Commissioner's House, un hibrid între o vilă 
plăcută cu grădină și o cupolă de locuit pentru astronauți. Chiar în 
apropiere se ridica o clădire elegantă cu trei etaje, prevăzută cu feres- 
tre mari și cu o intrare impozantă care s-ar fi potrivit în oricare mare 
oraș al lumii dacă făceai abstracție de pilonii tipici şi de scările care 
duceau în sus. Anawak încercă să nu se lase prea impresionat, însă de 
când scăpase pe jumătate mort dintr-un avion care se scufunda își pier- 
duse capacitatea de a se anestezia prin indiferenţă. Sălbaticul amestec 
arhitectonic lăsa o impresie aproape voioasă, impotriva căreia simţea 
o profundă neîncredere, dar nu îl lăsă neimpresionat. 

Se întrebă ce se întâmplase aici. Ăsta nu mai era Igaluitul deprimant 
din anii 1970. Treceau oameni care îl salutau curios de prietenoși pe 
limba inuktitut. Le răspundea scurt şi rezervat. Merse timp de o oră 
prin oraş fără să se oprească şi intră doar o dată la Centrul de vizitare 
Unikkaarvik, unde văzu o copie şi mai mare a toboşarului. 

Dansatorul toboșar. Când era mic, existau multe dansuri cu 
toboşari. Cu mult timp în urmă, când lucrurile mai erau în ordine. 

Aiurea! Când fusese aici totul în ordine? 

Se întoarse pe stradă și merse mai departe, fiindu-i cald în lumina 
cristalină a soarelui. Biserica anglicană arăta într-adevăr ca un iglu cu 
vârful alungit. O lăsă în urmă, în partea stângă. O oră mai târziu, era 
din nou în sala aeroportului şi se retrase pe o bancă cu un ziar. În afară 
de el, doar cuplul de mai înainte mai aştepta zborul. Deschise ziarul 
astfel încât să-l izoleze de orice influenţă din exterior, citi articolele 
fără să fie atent la conţinutul lor şi în cele din urmă îl aruncă. 

Tânăra de la ghișeu îi rugă să o urmeze. Printr-o ieșire laterală a 
aeroportului ajunseră pe pistă, unde îi aștepta un aparat mic de tipul 
Piper, cu elice şi cu două motoare. Anawak urcă cele două trepte 
impreună cu perechea şi intră în cabina strâmtă. Aparatul avea doar 
şase locuri. În partea din spate, în spatele unei plase, erau depozitate 
bagajele. Carlinga nu era separată de locurile pasagerilor. Rulară spre 
pista de start şi aşteptară o clipă până ateriză un alt aparat de acelaşi 
tip, apoi îşi luară un scurt avânt și se ridicară în aer clătinându-se uşor. 
Aeroportul se micșoră și dispăru apoi cu totul. Sub ei strălucea Fro- 
bisher Bay. O luară spre vest „peste munții acoperiţi parțial cu zăpadă 
și gheață, cizelaţi de ghețari. In stânga lor soarele strălucea pe Strâm- 
toarea Hudson, în dreapta sclipea pe suprafaţa unui lac al cărui nume 
Anawak şi-l aminti spontan: Amadjuak. 

Mergeau uneori acolo. 

Îl năpădeau atâtea amintiri, toate cu viteză ameţitoare. Se manifes- 
tau ca niște năluci într-o furtună de zăpadă, atrăgându-l în trecut. 

Nu voia să se întoarcă acolo. 

Pământul se transformă în şes, apoi se sfârși. Douăzeci de minute 
ruta îi purtă deasupra mării, apoi prin fereastra cabinei se zări din nou 
pământ muntos. În raza vizuală intră golful de la Tellik Inlet cu cele 
şapte insule ale lui. Pe una dintre ele se întindea linia subțire a pistei 
de aterizare de la Cape Dorset. 

Atinseră pământul. 

Anawak simţi cum îi sare inima din piept. Era acasă. Era acolo 
unde nu vrusese să se mai întoarcă vreodată. Aversiunea și curiozita- 
tea se amestecau cu frica, în timp ce Piper rula spre clădirea de primire. 

Cape Dorset: New Yorkul nordului, după cum era numit pe 
jumătate apreciativ, pe jumătate în glumă, cu cei 1 200 de locuitori ai 
lui, unul din centrele legitimate pentru arta inuită. 

Acum era aşa. 

Pe atunci totul fusese altfel. 

Cape Dorset: Kinngait în limba inuit, Munții înalți, situaţi în zona 
mai largă Sikusiilag, unde nu se formează gheață pe mare, deoarece chiar 
şi în iernile cele mai geroase curenţii blânzi nu permit ca suprafaţa 
mării din jurul peninsulei Foxe, extremitatea sud-vestică a Baffin 
Island, să îngheţe complet. Creierul lui Anawak fu invadat de nume. 
Insula minusculă din apropiere de Cape Dorset, Mallikjuaq, era o zonă 
protejată plină de mici minunăţii, cu capcane pentru vulpi datând din 
secolul al XIX-lea, resturi ale străvechii culturi Thule, morminte 
inconjurate de legende şi un lac romantic pe malul căruia fuseseră des 
cu cortul. Anawak î işi aminti de micul stand cu caiace. Îi plăcea acolo, 
pe Mallikjuaqg. Apoi îşi revăzu cu ochii minții tatăl şi mama, și ştiu 
din nou ce îl izgonise din locul care pe atunci nici nu se numea încă 
Nunavut, ci Northwest Territories. 

Îşi luă rucsacul în primire şi cobori din Piper. 

Imediat, un bărbat se năpusti asupra cuplului care venise cu acelaşi 
avion. Se părea că se cunosc. Întâmpinarea se dovedi a fi exagerat de 
călduroasă, însă pentru inuiți era un lucru obișnuit. Aveau o mulțime 
de cuvinte de bun venit, şi nici unul pentru la revedere. Nici lui 
Anawak nu îi spusese nimeni vreun cuvânt de despărțire în urmă cu 
nouăsprezece ani, nici măcar bărbatul care rămase deodată mic și însin- 
gurat pe pista de aterizare, după ce cuplul și prietenul lor indigen 
plecară flecărind. Timp de o câteva secunde, Anawak se chinui să îl 
recunoască: Ijitsiaq Akesuk îmbătrânise vizibil şi purta o mustață 
subțire, cenușie, pe care înainte nu o avusese. Dar el era. Faţa moto- 
tolită i se lăţi într-un zâmbet larg. Se repezi la Anawak şi îl îmbrățișă 
cu tot cu rucsac, în timp ce de pe buze i se revărsa un val de cuvinte 
inuktitut. Apoi îşi luă seama și spuse pe engleză: 

- Leon. Băiatul meu. Ce doctor tânăr şi frumos ești! 

Anawak se lăsă îmbrățișat şi îl bătu pe Akesuk pe spate. 

- Unchiule Iji. Ce mai faci? 

- Ce să mai fac, cu toate câte se întâmplă? Ai avut un zbor liniștit? 
Trebuie să fi călătorit o veșnicie, nici nu ştiu pe unde a trebuit să zbori 
ca să ajungi aici... 

- Am schimbat de câteva ori avionul. 

- Toronto? Montreal? Ajesuk îi dădu drumul și îl privi entuzias- 
mat. Anawak îi văzu strungăreața tipică inuiților. Bineînțeles că la 
Montreal. Călătoreşti mult, nu-i așa? Îmi pare bine. Trebuie să îmi 
povestești multe. Bineînțeles că vei locui la mine, băiete, totul este 
pregătit. Mai ai şi alte bagaje? 

- Nu. Ah, unchiule Iji... 

- Iji, doar Iji, lasă prostia de unchi. Eşti prea bătrân ca să-mi mai 
spui unchiule. 

- Mi-am rezervat o cameră la hotel. 

Akesuk se dădu câţiva pași înapoi. 

- Unde anume? 

- La Polar Lodge. 

Bătrânul păru o clipă dezamăgit. Apoi străluci din nou. 

- O anulăm. Îl cunosc pe manager. Ştii doar că aici toți ne 
cunoaștem între noi. Nici o problemă. 

- Nu vreau să te deranjez, răspunse Leon. Sunt aici să îl bag pe tatăl 
meu sub gheaţă, își spuse. Și apoi să dispar rapid. 

- Nu mă deranjezi, zise Akesuk. Eşti nepotul meu. Pe cât timp ai 
făcut rezervarea? 

- Pentru două nopți. Mă gândesc că ajunge, nu? 

Akesuk se încruntă și îl studie de sus până jos. Apoi îl luă pe 
Anawak de braţ şi îl trase în hală. 

- Mai vorbim despre asta. Nu ţi-e foame? 

- Ba da. 

- Minunat. Mary-Ann a făcut friptură înăbușită de caribu şi avem 
supă de focă cu orez. Ceva bun de tot. Când ai mâncat ultima oară 
supă de focă, hm? 

Anawak se lăsă târât de unchiul lui. În fața aeroportului erau par- 
cate mai multe vehicule. Akesuk se indreptă hotărât spre o camionetă. 

- Pune rucsacul în spate. O cunoşti pe Mary-Ann? Sigur că nu. Erai 
deja plecat când s-a mutat aici de la Salluit și ne-am căsătorit. Viaţa de 
unul singur nu e viață. E mai tânără decât mine. Mi se pare tare în 
regulă, trebuie să-ți spun. Ai soție? Doamne, câte o să avem de poves- 
tit, n-ai mai fost aici de un secol. 

Anawak se lăsă să alunece pe locul de lângă șofer şi tăcu. Akesuk 
părea hotărât să nu facă nici o pauză de vorbire. Încercă să-și amin- 
tească dacă şi pe vremuri fusese la fel de vorbăreț. 

Apoi îi trecu prin minte că bătrânul era probabil la fel de nervos 
ca şi el. 

Unul tăcea. Celălalt vorbea. Fiecare în felul său. 

Hurducăiau de-a lungul străzii principale. Cape Dorset era împărțit 
în localități prin mai multe şiruri de munţi. Alături de Kinngait mai 
erau Itjurittuq în nord-est, Kuugalaaq în vest și Muliujaq în sud. 
Pe atunci locuiau în Kuugalaag. Familia lui, a lui Anawak, locuise 
acolo. Akesuk, fratele mamei sale, trăia pe atunci în Kinngait. 

Anawak nu îl întrebă dacă locuia tot acolo. Urma să afle oricum. 

Străbătură toată localitatea. Unchiul îi dădu lămuriri aproape 
despre fiecare clădire pe lângă care treceau, până când Anawak se 
prinse că Akesuk făcea un tur al localităţii cu el. 

- Unchiule Iji, cunosc toate astea, îi spuse. 

- Nu cunoşti nimic. N-ai mai fost aici de nouăsprezece ani. Sunt o 
grămadă de lucruri noi. Îţi amintești de piaţa aia? 


- Nu. 

— Păi vezi? Nici n-aveai cum. E nouă! Și mai avem una și mai mare. 
Pe vremuri trebuia să mergem până la Polar Supply Store, mai știi, 
nu-i aşa? Aici în spate este noua clădire a şcolii, nu mai este chiar nouă, 
dar pentru tine e. Uită-te în dreapta! Pe asta n-ai de unde s-o ştii, sala 
de festivități Tiktaliktaq. Ştii cine a fost aici pentru throat singing 
şi dansul toboşarilor? Bill Clinton şi Jaques Chirac, și Helmut Kohl, 
chiar era uriaş Kohl ăla, eram niște pitici pe lângă el, stai un pic, când 
a fost aici...? 

Și aşa mai departe. Vizitară biserica anglicană şi cimitirul în care 
urma să fie înmormântat tatăl său. Anawak văzu o femeie inuit 
lucrând în faţa casei sale la o sculptură reprezentând o pasăre. Crea- 
tura îi amintea de arta Nootka. O clădire cu două etaje, albas- 
tru-cenuşie, cu intrare futuristică se dovedi a fi sediul oficialităților. 
Administrarea din Nunavut fiind descentralizată, în fiecare comuni- 
tate mai mare exista o asemenea clădire. Anawak se lăsă în voia sorții, 
cu atât mai mult cu cât recunoștea că Cape Dorset din copilăria lui 
fusese altceva decât era în prezent. 

Și deodată se auzi spunând: 

- Să mergem în port, Iji. 

Akesuk smuci de volan. Hurducăiau pe o stradă desfundată care 
ducea spre apă. Case din lemn de toate mărimile și culorile se iveau 
aparent fără nici o ordine în peisajul negru-maroniu. Izolat se vedeau 
câteva pete de iarbă robustă de tundră, ici-colo şi câte o porțiune aco- 
perită de zăpadă. Portul din Cape Dorset era ceva mai mult decât un 
debarcader cu macarale de încărcare, unde o dată sau de două ori pe 
an ancora vasul de aprovizionare cu mărfurile necesare. Nu departe de 
acolo, în timpul refluxului se putea traversa Tellik Inlet pentru a 
ajunge pe insula învecinată, la Mallikjuaqg, în acel parc naţional micuţ 
cu mormintele sale și cu standul de caiace, şi lacul pe malul căruia își 
făcuseră de atâtea ori tabăra. 

Se opriră. Anawak cobori, merse de-a lungul debarcaderului şi 
privi afară la apa de un albastru polar. Akesuk îl urmă o vreme, fără 
să 1 se alăture. 

Debarcaderul era ultimul lucru pe care îl văzuse Anawak atunci 
când părăsise Cape Dorset. Nu plecase cu avionul, ci cu vaporul de 
aprovizionare. Avea doisprezece ani. Vaporul îi luase pe el și noua lui 
familie, care părăseau vechea ţară plini de speranţă și de bucurie să vadă 
lumea nouă, suferind totodată de dorul paradisului de gheaţă care era 
pierdut deja de atâta timp. 

Cinci minute mai târziu, se intoarse cu pași lenți la mașină și urcă 
fără un cuvânt. 

- Da, vechiul nostru port, spuse Anawak încet. Vechiul port. Nu 
îl voi uita niciodată. Atunci ai plecat, Leon. Le-ai frânt inima tuturor... 

Anawak îl privi sever. 

- Cui i-am frânt inima? 

- Păi... 

- Tatălui meu? Vouă? Vreunui vecin? 

Akesuk porni mașina. 
- Haide, spuse. Mergem acasă. 


Akesuk locuia și acum în vechea lui căsuță. Arăta bine şi îngrijită, 
de un albastru-deschis cu acoperiș bleumarin. În spatele ei, dealurile 
se înălțau lin, culminând câţiva kilometri mai departe în Kinngait, 
Muntele înalt, a cărui suprafață era străbătută de vene de zăpadă. Arăta 
ca un munte de marmură, mai degrabă un șir de munți înghesuiți decât 
un munte înalt. În amintirile lui Anawak, muntele ajungea până la cer. 
Creasta îl invita să o străbată pe jos, cu un echipament corespunzător. 

Akesuk reuşi să ajungă înaintea lui Anawak în spatele mașinii şi să 
dea jos rucsacul. Pe cât era de mic şi prăpădit, totuşi greutatea nu păru 
să îi ridice probleme. Ţinea sacul într-o mână și cu cealaltă deschise ușa 
casei, fără să bată. 

- Mary-Ann, strigă Akesuk. A venit! A venit băiatul! 

Un pui de căţel ieşi clătinându-se. Akesuk trecu peste el, dispăru 
în casă și se întoarse câteva secunde mai târziu însoţit de o femeie 
trupeşă, al cărei chip prietenos se sprijinea pe o impozantă bărbie 
dublă. Femeia îl îimbrățişă pe Anawak şi îl salută pe inuktitut. 

- Mary-Ann nu vorbeşte engleza, o scuză Akesuk. Sper că mai 
înţelegi ceva din vechea ta limbă. 

- Limba mea este engleza, spuse Anawak. 

- Da, desigur... 

- Dar mai înțeleg destul. Înţeleg ce spune. 

Mary-Ann îl întrebă dacă era flămând. 

Anawak încuviință pe inuktitut. Femeia își arătă dantura incom- 
pletă, luă câinele care mirosea cizmele lui Anawak şi îi făcu semn să o 
urmeze. În hol erau mai multe perechi de pantofi. Anawak îşi descălță 
mecanic cizmele și le puse lângă ceilalți pantofi. 

- În orice caz, nu ai uitat buna- -cuviinţă, râse unchiul. Nu ai deve- 
nit un guallunaag. 

Qzallunaag, la plural guallunaat, era denumirea generică pentru 
toți ne-inuiţii. Anawak își privi picioarele, ridică din umeri şi o urmă 
pe Mary-Ann la bucătărie. Văzu un aragaz modern, aparatură elec- 
trică pe care o găseai în orice bucătărie civilizată din Vancouver, nimic 
din ce i-ar fi putut aminti de aspectul dezolant al căminului său de pe 
vremuri. Sub geam se afla o masă rotundă, lângă care o uşă ducea 
pe balcon. Akesuk schimbă câteva cuvinte cu soţia sa şi îl împinse pe 
Anawak din bucătărie într-o sufragerie confortabilă. Mobile grele, 
capitonate se aliniau în jurul unui turn cu televizor, video, radio şi altă 
aparatură. Barul se deschidea spre bucătărie. Akesuk îi arătă baia cu 
toaleta, încăperea alăturată cu maşina de spălat, cămara aflată în spa- 
tele ei, dormitorul şi o cameră micuță cu un singur pat. Pe noptieră 
erau flori proaspete, mac arctic, iarba-surzilor purpurie şi iarba-neagră. 

- Mary-Ann le-a cules, spuse Akesuk. Suna ca o invitaţie să se 
facă comod. 

- Mulţumesc, eu... Anawak scutură capul. Cred că este mai bine să 
dorm la hotel. 

Se aşteptase ca unchiul să se simtă jignit, însă Akesuk se mulţumi 
să îl privească gânditor câteva clipe. 

- Bei un pahar? îl întrebă. 

- Eu nu beau. 

- Nici eu. Bem suc de fructe la masă. Vrei? 

- Da, mulţumesc. 

Akesuk amestecă în două pahare concentrat de suc cu apă şi ieşiră 
cu băuturile pe balcon, unde unchiul își aprinse o ţigară. Mary-Ann 
nu era încă mulțumită de fripturi şi anunţase că în următorul sfert de 
oră nu era nimic de mâncare. 

- Nu am voie să fumez în casă, spuse Akesuk. Pentru asta te însori. 
O viaţă întreagă am fumat în casă. Dar e mai bine aşa. Nici nu e 
sănătos. Dacă m-aş putea lăsa! Akesuk râse şi trase cu plăcere vizibilă 
fumul în piept. Lasă-mă să ghicesc, băiete, nu fumezi. 

- Nu. 

- Și nu bei. Bun, bun. 

Priviră o vreme în tăcere panorama culmilor muntoase acoperite 
de zăpadă. Sus pe cer luceau fâşiile de nori. Pescăruși ca de fildeş de un 
alb strălucitor navigau pe sub ei, lăsându-se din când în când să cadă 
în picaj. 

- Cum a murit? întrebă Anawak. 

- Pur și simplu a căzut din picioare. Eram pe câmp. A văzut un 
iepure, a vrut să fugă după el și s-a prăbușit. 

- Tu l-ai adus înapoi? 

- Trupul lui, da. 

- A băut până a murit? 

Şi pe Anawak Îl sperie amărăciunea din vocea lui. Akesuk rămase 
privind munții și se învălui în fum. 

- A avut un infarct, a spus doctorul din Iqaluit. S-a mișcat prea 
puţin şi a fumat prea mult. De zece ani nu mai băuse nici o gură. 


Friptura de caribu era delicioasă. Avea gustul copilăriei lui. Supa 
de focă, dimpotrivă, nu fusese niciodată pe gustul lui Anawak, însă 
acum se înfruptă din ea. Mary-Ann îl privea mulțumită. Anawak 
încercă să-şi reactualizeze cunoștințele de inuktitut, însă rezultatul era 
mai degrabă decepționant. Înţelegea aproape tot, dar cu vorbitul 
şchiopăta. Așa că se întrețineau mai ales în engleză despre întâmplările 
ultimelor săptămâni, despre atacurile balenelor și catastrofa din 
Europa, şi ce altceva mai ajungea până la Nunavut. Akesuk traducea. 
Încercase de mai multe ori să aducă vorba despre tatăl mort, însă 
Anawak nu se lăsase prins în discuţie. Înmormântarea trebuia să aibă 
loc după-amiaza târziu în micul cimitir al bisericii anglicane. În ano- 
timpul acesta, morții erau îngropați repede, în timp ce iarna erau 
păstraţi adesea într-o cocioabă din apropierea locului de îngropăciune, 
dacă pământul era prea tare pentru a săpa groapa. În frigul natural al 
Arcticii, morţii rezistau uimitor de mult timp, însă șopronul de depo- 
zitare trebuia păzit cu arma în mână. Nunavut se afla în sălbăticie. 

Lupii şi urșii polari, mânaţi de foame, nu se opreau nici în faţa celor 
morți, nici în faţa celor vii. 

După-masă, Anawak se mută la Polar Lodge. Akesuk nu mai 
insistă să înnopteze sub acoperişul său. Luă florile din camera mică și 
le puse pe masa din bucătărie. 

- Poți să te răzgândeşti dacă vrei, fu tot ce mai spuse. 


Lui Anawak îi rămaseră două ore până la înmormântare, timp în 
care nu părăsi camera hotelului, ci se întinse pe pat, încercând să 
doarmă puţin. Nu știa ce să facă. La drept vorbind, ar fi ştiut el. Ar fi 
putut merge până la Mallikjuaq, poate chiar pe jos, Tellik Inlet era încă 
înghețat şi l-ar fi ținut. Sau putea să îl întrebe pe Akesuk. El sigur ar 
fi încântat să Îl tragă după el prin jumătate de Cape Dorset şi să-l pre- 
zinte tuturor. Într-o aşezare inuit toți erau înrudiți într-un fel sau altul. 
Ma: ales la Cape Dorset, capitala mondială a artei inuit, un asemenea 
tur ar fi fost echivalentul unui vernisaj. Fiecare al doilea locuitor al 
aşezării trecea drept artist, mulți își expuneau lucrările în galerii de pe 
tot globul. Însă Anawak ştia că asta ar fi adus cu întoarcerea fiului risi- 
pitor, afișarea persoanei sale, şi nimeni de aici nu trebuia să creadă că 
s-ar întoarce acasă. Era decis să păstreze o distanţă sigură. Dacă ar lăsa 
să îl atingă ceva din lumea asta, i-ar redeschide rănile din copilărie, aşa 
că stătea nemişcat pe pat şi găurea tavanul din priviri, până când în 
sfârşit se întunecă. 

Deşteptătorul de voiaj îl trezi din somn. 

Când ieși în faţa hotelului, soarele era vizibil mai jos, însă încă mai 
strălucea vesel şi prietenos. Peste întinderile de gheaţă din Inlet văzu 
Mallikjuaq aproape la o aruncătură de băț. Polar Lodge se afla în 
nord-estul îndepărtat al Cape Dorset, iar cimitirul era pe partea cea- 
laltă a localității. Anawak privi la ceas. Avea timp suficient. Stabilise 
cu Akesuk să îl ia cu maşina. Imediat lângă Lodge, pe strada care ducea 
spre plajă, se afla Polar Supply Store. La o privire mai atentă, Anawak 
observă că magazinul livra şi colete, împrumuta şi repara mașini. 
Clădirea era aceeaşi de pe vremuri, dar firma era nouă, iar când intră, 
cei doi oameni de la tejghea i se părură străini. Nici unul din ei nu era 
inuit. Anawak cotrobăi puţin înăuntru. Era plăcut inăuntru și plin 
de mărfuri, erau aproape de toate, de la cârnaţi uscați de caribu până 
la cizme călduroase. În partea dințspate a magazinului erau vrafuri de 
litografii şi sculpturi. 

Nu era lumea lui. 

Plecă şi o porni încet de-a lungul străzii spre centru. În faţa unei 
case, un bătrân stătea pe un podeț de scânduri și lucra la statueta unui 
scafandru, ceva mai departe o femeie se apucase să șlefuiască un șoim 
din marmură albă. Amândoi îl salutară, iar Anawak le răspunse fără 
să se oprească. Simţi cum îl urmau cu privirea. Sosirea sa făcuse pro- 
babil înconjurul așezării. Nici nu era necesar să mai fie prezentat. Fie- 
care ştia că sosise la Cape Dorset fiul decedatului Manumee Anawak 
şi probabil că acum îşi băteau gura de zor pentru că locuia la hotel, și 
nu sub acoperișul unchiului lui. 

Akesuk îl aștepta în faţa casei. Merseră cu mașina cele câteva sute 
de metri până la biserica anglicană în faţa căreia se adunase deja o 
mulțime destul de mare de oameni. 

Anawak întrebă dacă toți veniseră pentru tatăl lui. 

Akesuk îl privi mirat. 

- Bineînţeles, ce credeai? 

— Nu știam că are atâţia... prieteni. 

- Sunt oamenii alături de care a trăit. Prieteni sau nu, ce contează? 
Când moare cineva, îi părăseşte pe toţi şi toți îl însoțesc o bucată 
de drum. 


Înmormântarea a fost scurtă şi nesentimentală. lar Anawak strânse 
multe mâini. Oameni pe care nu-i mai văzuse niciodată veneau la el și 
îl îmbrățișau. Un reverend citi din Biblie și spuse o rugăciune, apoi 
sicriul fu coborât într-o groapă doar atât de adâncă încât să îl încapă și 
fu acoperit cu folie albastră. Câţiva bărbaţi începură să așeze pietre dea- 
supra. Crucea de la capul mormântului stătea înclinată în pământul 
tare la fel ca toate crucile din cimitir. Akesuk îi puse lui Anawak în 
mână o cutiuţă din lemn cu capac de sticlă, în care erau flori artificiale 
alături de un pachețel de țigări şi de dintele îmbrăcat în metal al unui 
urs. Îlî impinse ușor, iar Anawak se apropie ascultător de mormânt și 
puse cutia în spatele crucii. 

Akesuk îl întrebase dacă dorea să-și mai vadă tatăl pentru ultima 
oară, dar Anawak refuzase. In timp ce reverendul vorbea, el încercă 
să-și imagineze cine era bărbatul care zăcea în sicriu și dacă într-adevăr 
era cineva acolo. Realiză dintr-odată că mortul nu mai putea comite 
nici o greșeală. Tatăl său își luase în sfârșit rămas-bun de la această exis- 
tenţă, trecând într-un univers situat dincolo de vinovăţie şi nevi- 
novăţie. Orice ar fi făcut sau ar fi întârziat să facă își pierdea acum 
orice importanţă în faţa sicriului lipsit de podoabe din pământul rece. 
Nici înainte nu mai jucase vreun rol. Pentru Anawak, bătrânul 
murise de atâta amar de vreme, încât înmormântarea i se păru a fi o 
ceremonie întârziată. Ă 

Nu se străduia să simtă ceva. Îşi dorea doar să plece de acolo cât mai 
repede. 

ii ul acasă. 

Unde era asta? 

Dintr-odată, în timp ce lumea din jur intona un cântec, îl cuprinse 
un sentiment acut de panică și părăsire. Îl apucă un tremurat care nu 
se datora frigului polar. Se gândise la Vancouver şi la Tofino, dar casa 
lui nu era acolo. 

Anawak privea într-o gaură neagră. 

Câmpul vizual i se îngustă, în fața ochilor începură să se învârtă 
spirale. Întunericul îl copleşi ca un val, uriaș și de neocolit. Era prins 
în capcană ca un animal, fără cale de scăpare și era obligat să se uite 
cum capcana se închidea peste el. 

— Leon. 

Il cuprinse o panică nebună. 

- Leon! 

Akesuk îl apucase de braț. Anawak privi amețit fața ridată cu 
mustaţa argintie. 

- E totul în regulă, băiete? 

- Da, sigur, murmură Anawak. 

Dumnezeule mare! Abia te ţii pe picioare, spuse Akesuk 
compătimitor. Mulţi din cei prezenţi se uitau spre ei. 

- E în regulă. Mulţumesc, Iji. E în regulă. 

Citea pe fețele oamenilor ce gândeau, și se înșelau amarnic. Li se 
vedea pe chip rutina tristeţii. Era normal să te prăbuşeşti lângă mor- 
mântul celor iubiţi. Chiar și atunci când eşti un inuk mândru, care nu 
capitulează în faţa nimănui. 

Poate doar în fața drogurilor și a alcoolului. 

Anawak simţi că i se face rău. 

Se intoarse cu spatele și părăsi cimitirul cu paşi repezi. Unchiul nu 
îl opri. În fața bisericii, când simţi sub picioare pământul bine bătătorit 
al străzii, avu imboldul să fugă, dar nu fugi. Făcu câțiva pași încoace, 
câțiva încolo, cu inima bătându-i nebunește. Nu știa încotro ar fi putut 
fugi. Nici o direcție nu-i era menită. 


Luă cina devreme în Polar Lodge. Mary-Ann pregătise ceva, însă 
Anawak îi explicase unchiului său că simțea nevoia să fie singur. 
Bătrânul se mulțumi să încuviințeze din cap și îl duse cu mașina la 
hotel. Era trist și nu părea să creadă în dorinţa lui Anawak de a medita 
solitar în amintirea tatălui său. 

Anawak zăcu ore întregi pe unul din cele două paturi ale camerei 
de hotel, cu privirea pierdută în televizorul aprins. Se întreba cum 
va putea supraviețui unei noi zile petrecute în Cape Dorset și cum va 
putea ţine amintirile la distanță. Făcuse rezervarea pentru două nopţi 
pentru că se așteptase să fie de rezolvat vreo moştenire și unele forma- 
lități, însă Akesuk se ocupase de toate. În fond, prezenţa lui era inutilă. 
Putea la fel de bine să și plece. 

Se decise să anuleze cea de-a doua noapte. Un zbor spre Iqaluit se 
putea aranja repede. Cu puţin noroc va prinde un loc în Boeingul care 
il va duce inapoi la Montreal. Odată ajuns acolo, îi era indiferent cât 
urma să aştepte legătura. Montrealul era demn de a fi vizitat și mai ales 
era departe de acest capăt de lume numit Cape Dorset. 

În cele din urmă adormi. 

Anawak dormea, însă spiritul lui incerca în continuare să scape din 
Nunavut. Se vedea stând în avion și rotindu-se peste Vancouver. Se 
roteau fără încetare, așteptând permisiunea de a cobori, însă turnul le 
refuza aterizarea. Pilotul se întoarse spre Anawak și îi spuse: 

- Nu ni se permite să aterizăm. Nu putem cobori în Vancouver şi 
nu puteţi merge nici la Tofino. 

- De ce? strigă Anawak. De ce nu putem ateriza? 

- Punctul de control de la sol spune că e din vina dumneavoastră. 
Spun că aici nu este casa dumneavoastră. 

- Dar trăiesc la Vancouver. Locuiesc în Tofino pe un vapor. 

- Ne-am interesat. Nu locuiţi acolo. Nu se cunoaşte nici un Leon 
Anawak acolo jos. Controlul de la sol spune să vă duc acasă, deci 
incotro să zbor? 

— Nu ştiu. 

- Trebuie să știți unde vă este casa. 

- Aici jos este casa mea. 

- Bine. 

Aparatul se lăsă brusc în jos şi se pregăti de aterizare. Luă mai multe 
curbe. Luminile orașului se apropiară, dar erau prea puţine pentru 
Vancouver, mult prea puţine. Nu era în Vancouver. Peste tot era 
zăpadă, pe o mare neagră pluteau sloiuri de gheaţă, în fundal se înălțau 
munți marmoraţi. 

Aterizară în Cape Dorset. 

Deodată era înapoi în casa părinților săi, care mai trăiau încă amân- 
doi şi sărbătoreau ceva cu el. Era ziua lui. Veniseră mulți copii din 
vecini, toți dansau în jurul lui și tatăl lui le propuse să facă o cursă prin 
zăpadă. Îi înmână lui Anawak un pachet uriaș, împachetat neglijent, 
și îi spuse că era singurul lui cadou şi că era foarte preţios. 

— Găseşti înăuntru tot ce îți trebuie pentru viaţa ta viitoare, îi 
explică. Dar trebuie să-l iei cu tine când fugim afară. 

Anawak încercă să balanseze pachetul uriaș cu amândouă mâinile 
deasupra capului. leşiră afară, unde zăpada lumina în întuneric și o 
voce îi șopti că nu are de ales, trebuia să câștige cursa neapărat, căci 
dacă nu, ceilalți hotărâseră să îl omoare. Nimeni nu se încumetase să-l 
informeze, însă neindoios aveau s-o facă. Noaptea urmau să se trans- 
forme toţi în lupi și să-l rupă în bucăți dacă nu ajungea destul de repede 
jos la apă, aşa că era mai bine să o ia la sănătoasa. 

Anawak începu să plângă. Nu- -şi putea imagina de ce ar vrea cineva 
să îi facă aşa ceva. Îşi blestema ziua de naştere pentru că ştia că în 
curând va fi adult, iar el nu voia să fie adult și să fie mâncat. Incepu să 
fugă, cu degetele încleștate pe pachet. Zăpada era înaltă și el se afunda 
în ea cu ambele picioare. li ajungea până la șolduri, așa încât Anawak 
abia înainta. Privea în toate părțile, însă nimeni nu alerga alături de el. 
Era singur. Doar casa părinților săi se vedea în spatele lui, întunecată 
și cu ușa încuiată. O lună rece trona deasupra, și dintr-odată se lăsă o 
tăcere de moarte. 

Anawak se opri. 

Se gândi să se întoarcă în casă, dar acolo părea să nu mai fie nimeni. 
I se părea înfricoşătoare și respingătoare, un loc al nesiguranței în 
noaptea îngheţată şi luminată de lună. Nu se vedea nici țipenie de om, 
nu se auzea nici un sunet. Își aminti de prorocirea cu lupii flămânzi 
care abia așteptau să-l mănânce de viu. Erau oare în casă? Îi 
măcelăriseră deja pe invitați? Dar nimic nu indica așa ceva. Cape 
Dorset și casa păreau a se afla într-un mod misterios dincolo de orice 
lege a fizicii. Era același loc în care tocmai își serbase ziua de naștere, 
însă în alt timp, în viitorul îndepărtat sau în trecutul și mai îndepărtat. 
Sau poate că se oprise timpul, iar el privea într-un univers îngheţat, 
în care viața nu mai era posibilă. 

Îl birui frica. Se întoarse şi o luă prin zăpadă în jos spre apă. Nu 
era nici un dig acolo, ca în adevăratul Cape Dorset, ci doar o margine 
de gheaţă. Pachetul se micşorase, putea să-l ţină acum într-o singură 
mână, şi acum înainta și mult mai ușor, astfel încât din câțiva paşi 
ajunse la margine. 

Privi în larg. 

Lumina lunii se reflecta în valurile negre încreţite și în plăcile de 
gheață plutitoare. Cerul era plin de stele. Cineva îl strigă pe nume. 
Vocea răzbătea dintr-un morman de zăpadă, iar Anawak, oscilând 
între teamă și curiozitate, se apropie cu pași ezitanți până când văzu 
că nici nu era un morman de zăpadă, ci două trupuri încleștate, 
pudrate cu zăpadă. Părinţii lui. Aveau privirea fixă aţintită spre cer şi 
erau fie morți, fie doar incapabili să-i vorbească sau să-l perceapă. 

Sunt adult, își spuse Anawak. Trebuie să desfac pachetul. 

Îl privi cum stătea în palma sa. 

Ajunsese minuscul. Incepu să îl despacheteze, dar înăuntru nu era 
altceva decât și mai multă hârtie. Nu ieșea nimic la iveală. Rupse 
înveșișul şifonat, cocoloși strat după strat, îl aruncă pe jos, până când 
nu mai rămase nici un pachet și nici părinţi întinși pe jos şi nemișcați, 
doar marginea gheții și apa cea neagră. 

O cocoaşă uriașă despică valurile și dispăru din nou. 

Anawak întoarse încet capul. Zări o casă mică și prăpădită, mai 
mult o baracă din tablă ondulată. Ușa stătea la perete. 

Casa lui. 

Nu, își spuse. Nu! Începu să plângă. Ceva mersese prost. Imposi- 
bil ca asta să fie viaţa lui. Locul lui nu era aici! Nu aşa fusese stabilit! 

Se ghemui în zăpadă, privind țintă la colibă. Nu se putea opri din 
plâns. Il cuprinse o jale fără nume. Hohotele aproape că îi sfâșiau piep- 
tul, răsunau spre cer, umpleau întreaga lume cu durerea sa, o lume în 
care în afara lui nu mai exista nimeni. 

Nu. Nu! 


Lumină. 


Camera lui din Polar Lodge. Anawak stătea în pat, în capul oase- 
lor. Tremura din tot corpul. Ceasul deșteptător arăta ora 2.30. Dură 
un timp până se linişti suficient să se ridice şi să deschidă micul frigi- 
der. Limba i se lipise de cerul gurii. Găsi apă, Cola şi bere, întinse mâna 
după Cola, o deschise şi o bău cu înghiţituri mari, însetate. Se apropie 
de geam, ţinând cutia în mâna dreaptă, trase draperia și privi afară. 

Hotelul se afla pe un deal, iar de la fereastră se vedeau zona Kinn- 
gait şi părți ale cartierelor învecinate. Era senin și fără nori ca în visul 
lui, însă în locul cerului înstelat, Cape Dorset era scăldat într-o lumină 
noctură care învăluia casele, tundra, suprafeţele înzăpezite și marea 
într-un roz auriu ireal. În perioada asta nu se întuneca, doar conturu- 
rile păreau mai dulci și culorile mai fine. 

Dintr-odată, Anawak realiză cât de frumos era totul. 

Se uită ca vrăjit la acest cer incredibil, își plimbă privirea peste 
munţi şi peste golf. Gheaţa de pe Telik Bay sclipea ca argintul turnat. 
Mallikjuaq zăcea neagră şi cocoşată lângă țărm, ca o balenă adormită. 

Continua să privească afară, bând din când în când câte o gură 
de suc. 

Ce avea de făcut? 

Își aminti ce simţise în urmă cu doar câteva zile, când stătuse cu 
Shoemaker şi Delaware. Cât de străine îi deveniseră deodată staţia, 
Tofino, totul. Cum peste tot părea să lipsească o cameră în care să se 
retragă. Se anunţase ceva important, fusese sigur de asta. Așteptase 
surescitat şi temător, de parcă ar fi urmat să i se împlinească destinul. 

În schimb, îi murise tatăl. 

Asta să fie? Evenimentul cel important? Că trebuise să se întoarcă 
în Arctica, să-și înmormânteze tatăl? 

Se afla în mod sigur în fața unor provocări mai mari. Una din cele 
mai mari pe care le cunoscuse omenirea. El și alți câțiva. Mai impor- 
tant decât atât nici că se putea. Dar nu avea nimic de-a face cu viaţa lui. 
Viaţa lui se desfășura pe alt plan. Tsunami, catastrofele metanului și 
epidemiile nu jucau nici un rol aici. Viaţa lui se impusese cu un mesaj 
al morţii. Și pentru prima dată de când sosise, Anawak intui că aici în 
Nunavut i se oferă şansa să transforme moartea într-o viață nouă. El 
însuși fusese mort. 'Trebuise să se nască din nou. 

După o vreme se îmbrăcă, își trase peste urechi căciula în dungi și 
ieşi în noaptea luminată. Nu mai era nimeni pe drum. Merse mai bine 
de o oră prin oraș, până simţi că îl cuprinde o nouă oboseală, cu mult 
mai grea și mai prietenoasă decât cea dată de televizorul aprins. 
Se inapoie în camera caldă, îşi aruncă hainele neglijent pe podea, se 
incovrigă pe pat și adormi de îndată ce puse capul pe pernă. 


În dimineața următoare îl sună pe Akesuk. 

— Ai chef să iei micul dejun cu mine? îl întrebă. 

Unchiul păru surprins. 

— Tocmai iau micul dejul cu Mary-Ann. Nu credeam că vei suna. 

- În regulă, nici o problemă. 

- Nu, stai puţin... tocmai am început. De ce nu treci pe aici, să te 
înfrupți dintr-o porție serioasă de ouă cu șuncă? 

— Bine. Ne vedem. 

Porţia pe care i-o puse în față Mary-Ann chiar era una serioasă. Era 
atât de serioasă, încât Anawak se sătură doar uitându-se la ea, dar o 
atacă vitejește. Mary-Ann strălucea cu toată faţa. Se întrebă oare ce îi 
povestise Akesuk. Probabil găsise el vreun motiv întemeiat pentru care 
Anawak îi refuzase cina. Nu părea să fie indispusă. 

Se simţea ciudat să apuce mâna pe care i-o întândeau Akesuk și soţia 
lui. ÎL trăgea înapoi spre familie. Anawak nu ştia încă dacă îi plăcea. 
Vraja nopţii se spulberase și nu ajunsese nici pe departe să facă pace cu 
Nunavut. Prudent, hotări să fie pregătit pentru orice avea să urmeze. 

După micul dejun, Mary-Ann strânse vasele şi se oferi să plece la 
cumpărături. Akesuk învârti de butoanele unui radio cu tranzistori, 
ascultă un minut şi spuse: 

— Asta e bine. 

- Ce e bine? întrebă Anawak. 

- IBC anunţă vreme bună pentru următoarele zile. Nu-i poţi crede 
pe cuvânt, dar, dacă e adevărat jumătate din ce spun, atunci putem ieşi 
pe câmp. 

— Vrețu să ieşiţi? 

- Da, puţin. Mâine. Dacă ai chef, azi putem face ceva împreună. 
Apropo, ce planuri ai? Sau vrei să te întorci mai repede în Canada? 

Il intuise vulpea bătrână. 

Anawak îşi amestecă laptele în cafea. 

— Sincer să fiu, aseară asta aveam de gând. 

- Nu e nici o surpriză, răspunse Akesuk sec. Și acum? 

Anawak ridică din umeri. 

- Nu știu nici eu. Mă gândeam să vizitez eventual Mallikjuaq sau 
poate să ies până pe Inuksuk Point. Pur și simplu nu mă simt bine în 
Cape Dorset, Iji. Nu te supăra pe mine. Nu e un loc de care să își 
aminteşti cu plăcere, când ai avut un... așa un... : 

— Aşa un tată ca al tău, termină unchiul fraza. Își mângâie mustața 
şi încuviință din cap. Ce mă miră pe mine e faptul că ai venit. 
Nouăsprezece ani nu ai avut contact cu nici unul dintre noi. Și acum 
sunt ultimul din neamul tău. Am sunat pentru că mi s-a părut corect 
să te informez, dar în secret mă resemnasem că nu o să te mai vedem 
pe-aici. Aşadar, de ce ai venit? 

- N-am idee, Iji. Nu m-a atras nimic incoace. Cred mai degrabă că 
Vancouver a vrut să scape o vreme de mine. 

- Ce prostie! 

— Cu tatăl meu nu are sigur nici o legătură! Ştii al naibii de bine că 
nu vărs o lacrimă după el. Cuvintele îi sunară inutil de aspre, dar nu 
putea face nimic în privinţa asta. Şi nici nu voi vărsa. 

- Eşti prea dur. 

- Nu a trăit corect, Iji! 

Akesuk îl privi mult timp. 

- Da, tatăl tău nu a trăit corect, Leon. Dar pe vremea aceea nu 
figura în ofertă o viață adevărată. Asta ai uitat să precizezi. 

Anawak tăcu. 

Unchiul sorbi cu zgomot restul de cafea din ceașcă. Apoi deodată 
îi zâmbi. 

- Ştii ce? Îţi fac o propunere. Mary-Ann şi cu mine vom pleca în 
seara asta. De data asta mergem altundeva, spre nord-vest până la Pond 
Inlet. Și tu vii cu noi. 

Anawak se holbă la el. 

- Nu se poate, îi răspunse. Veţi petrece săptămâni întregi pe drum. 
Nu pot lipsi în nici un caz atât de mult. Pe lângă faptul că nici nu vreau 
să vin. 


493 


FRANK SCHĂTZING 


- Nu m-ai înţeles. Vii cu noi și peste câteva zile zbori înapoi, 
singur. Doar nu trebuie să te țin de mână, ești adult. În avion sper că 
te descurci singurel. 

- E mult prea complicat, Iji, eu... 

- Tu mă plictisești de moarte cu complicațiile tale. Ce poate fi așa 
de complicat să vii cu noi pe gheață? Sus ne alăturăm unui grup. Totul 
este pregătit, și se mai găsește un locşor și pentru fundul tău civilizat. 
Akesuk făcu cu ochiul. Numai să nu-ţi inchipui că e doar o călătorie 
de plăcere. Vei sta de pândă la urs, la fel ca toți ceilalți. 

Anawak se lăsă pe spate și cugetă. Invitaţia venea pe neaşteptate. Se 
pregătise pentru încă o zi. Pentru asta, una. Nu pentru trei sau patru. 

Cum să-i explice asta lui Li? 

Pe de altă parte Li îi dăduse de înţeles că putea lipsi cât voia. 

Pond Inlet. Trei zile. 

Nu era chiar aşa de mult. Zborul de la Cape Dorset îi va lua cel 
mult două ore. Trei zile pe gheață, două ore înapoi, direct la Iqaluit. 

— Şi ce speri să obţii cu asta? întrebă. 

Akesuk râse. 

- Cum ce? Să te aduc acasă, băiete. 


Pe câmp. 

Aceste două cuvinte exprimau întreaga filosofie de viaţă a inuiţilor. 
Să fii pe câmp însemna să evadezi din așezare și să-ţi petreci zilele de 
vară în tabere de corturi, pe plaje sau în apropiere de mare, la 
vânătoare de narvali, foci sau morse şi la pescuit. Inuiţilor le era permis 
să vâneze balene pentru uzul propriu. Luau cu ei tot ce le trebuia 
pentru a supravieţui dincolo de civilizaţie, încărcau îmbrăcămintea, 
echipamentul și uneltele de vânătoare pe ATV-uri, sănii sau în bărci. 
Locurile în care o porneau erau sălbatice, o suprafață uriașă pe care 
oamenii și animalele o străbătuseră timp de mii de ani, înainte ca eve- 
nimente nedorite să-i forțeze să se aşeze într-un loc. 

Pe câmp nu exista timp, și ordinea împământenită a orașelor și 
așezărilor dispărea. Distanţele nu se măsurau în mile sau kilometri, ci 
în unități de măsurare a timpului. Până aici era cale de două zile, încă 
jumătate de zi până acolo, poate chiar una întreagă. Ce sens avea să 
vorbeşti de cincizeci de kilometri, dacă la mijlocul drumului aveai de 
trecut peste obstacole imprevizibile, cum ar fi gheaţa sau gropile? 
Natura nu se supunea nici unui plan. Pe câmp se trăia exclusiv în 
prezent pentru că următorul moment era deja plin de neprevăzut. 
Câmpul urma propriul ritm, căruia i te supuneai. În secolele de viață 
nomadă, inuiţii învăţaseră că stăpânirea naturii consta în această supu- 
nere. Până la mijlocul secolului al XX-lea colindaseră câmpul, nefiind 
legaţi de nimic, și acest stil de viață se potrivea naturii lor şi azi, mai 
bine decât existența in case şi în locuri fixe. 

Intre timp, Anawak înțelegea asta tot mai clar cu fiecare minut care 
trecea, lucrurile se mai schimbaseră. Păreau să fi acceptat faptul că 
lumea se aștepta ca şi inuiţii să efectueze activităţi regulate, pentru a-și 
ocupa locul în societatea industrializată. Spre deosebire de vremea 


494 


ADÂNCURI 


copilăriei lui Anawak, lumea incepuse să-i accepte pe inuiţi. Le înapoia 
câte ceva din ceea ce le luase şi în primul rând le oferea o perspectivă. 
În ea își găseau locul atât standardele vestice, cât și tradițiile străvechi. 

Anawak îşi părăsise ţara, care nici măcar nu mai era ţară, ci O regi- 
une fără simţul valorii și al propriei identități. Fugise ducând cu sine 
imaginea unui popor profund deprimat, deposedat de toată forța sa, 
căruia i se refuzase atâta vreme orice urmă de respect, încât nu se mai 
respecta nici măcar el însuși. Dacă cineva ar fi putut corecta pe atunci 
acea imagine, acela ar fi fost tatăl său. Dar tocmai el era În mare măsură 
răspunzător de asta. Bărbatul care zăcea acum în micul cimitir din 
Cape Dorset devenise simbolul resemnării, un coleric distrus, care 
scâncea şi se alcooliza fără incetare, căruia nu îi reuşise nimic în viaţă, 
nici măcar apărarea propriei familii. Anawak stătuse la bordul vasului 
care îl ducea de acolo și, atunci când Cape Dorset dispăruse, strigase 
in ceaţă niște cuvinte pe care nu le auzise nimeni în afară de el și care 
îi mai răsunau şi acum în urechi, cuvinte adresate tatălui său, dar 
care se refereau la intregul popor: 

- De ce nu vă omorâţi cu toţii, ca să nu-i mai fie nimănui rușine 
cu voi? 

Timp de o secundă îl tentase gândul să-și asculte propriul sfat şi să 
sară peste bord. 

În schimb, devenise cetăţean al Canadei de Vest. Familia lui adop- 
tivă se stabilise la Vancouver, niște oameni prietenoși care se implica- 
seră din răsputeri în educaţia lui, însă fără să se obişnuiască vreodată 
cu adevărat unii cu alții. Rămăsese o comuniune bazată pe interes. 
Când Leon împlini 24 de ani, ei se mutară la Anchorage, Alaska. 
O dată pe an îi trimiteau o vedere, la care el răspundea în cuvinte 
puține. Nu îi vizitase niciodată, iar ei păreau să nici nu se aștepte la 
asta. Probabil că ar fi fost mai degrabă miraţi, dacă ar fi mers până 
la ei la Anchorage. Nu se putea spune că se înstrăinaseră, pur şi simplu 
nu fuseseră niciodată apropiați. 

Nu erau familia lui. 

Propunerea lui Akesuk să meargă impreună la câmp îi deșteptase 
lui Anawak noi amintiri. Lungile seri în jurul focului, când cineva 
spunea o poveste și lumea î întreagă părea vie. Când erai mic, era 
normal să existe crăiasa zăpezii şi zeul urs. Îi ascultase pe bărbaţii și pe 
femeile care veniseră pe lume în iglu şi își imaginase cum și el va 
străbate gheaţa ca om matur, vânând, în armonie cu sine însuşi și cu 
mitul Arcticii. Să doarmă când îi va fi somn. Să lucreze și să vâneze 
când vremea o permitea sau pur și simplu când avea chef. Să mănânce 
când i-o cerea stomacul, și nu vreo pauză de masă. Uneori vânătoarea 
dura o zi şi-o noapte, când de fapt avuseseşi de gând să ieşi doar puțin 
din cort. Uneori te echipai și vânătoarea nu avea loc. În ochii quallu- 
naat, această aparentă dezorganizare fusese totdeauna suspectă. Qual- 
lunaat pur şi simplu nu înțelegeau cum puteai exista în afara 
planificărilor și a schemei de randament, și mai ales cum de ţi se per- 
mitea așa ceva. Quallunaat îşi construiau lumi în afara lumii. Opreau 


495 


FRANK SCHĂTZING 


cursurile naturale în favoarea celor artificiale și tot ce nu se potrivea 
conceptului lor era ignorat sau nimicit. 

Anawak se gândi la Chateau și la problemele pe care încercau să le 
rezolve cei de acolo. Se gândi la Vanderbilt. La încrâncenarea cu care 
directorul adjunct al CIA se agăța de ideea lui că întâmplările din ulti- 
mele luni ar putea fi atribuite unui plan şi unei acțiuni omenești. Cine 
voia să-i înţeleagă pe inuiţi trebuia să se desprindă de psihoza contro- 
lulu: specifică societăţii civilizate. 

Dar cel puţin mai aveai de-a face cu oameni. Forţele necunoscute, 
în schimb, nu mai aveau nimic omenesc în ele. Anawak era ferm con- 
vins că Johanson avea dreptate. Războiul risca să fie pierdut din cauza 
ideilor umane despre ordine şi valoare. Cei ca Vanderbilt îl vor pierde 
din start pentru că nu erau capabili să înţeleagă mentalitățile. Era posibil 
ca omul de la CIA să fie conştient de acest handicap, dar nu își va putea 
depăși concepţiile de cetăţean american sadea, cu atât mai puţin să 
găsească o cale de comunicare cu o specie neomenească. 

Un delfin era deja de neînțeles. Atunci cum puteai înţelege o rasă 
pe care Johanson, în manieră dadaistă, o numise Yrr? 

Anawak înţelese dintr-odată că nu vor putea rezolva problema câtă 
vreme nu aveau o echipă corespunzătoare. 

Lipsea cineva. Și știa şi cine. 

În timp ce Akesuk făcea pregătiri pentru plecare, Anawak se chinuia 
să obțină legătura de la Polar Lodge la Chateau. După câteva minute 
obţinu un canal sigur și i se făcu legătura în mai mulţi pași. Li nu era la 
hotel, ci la bordul unui crucișător al marinei în apropiere de Seattle. Fu 
nevoit să aştepte cincisprezece minute până avu în sfârșit legătura cu ea. 

O întrebă dacă se mai putea lipsi de el trei-patru zile. Îi aprobă cere- 
rea, după ce el pretinse că trebuie să se ocupe de rudele sale. Îl mustră 
conştiinţa, dar își spuse că salvarea lumii nu depindea în nici un caz de 
faptul că în următoarele trei zile el se afla sau nu la dispoziția lor. În 
rest era al lor. Iar capul îi funcţiona şi în nordul îndepărtat. 

Li îi spuse că apelau la atacul cu sonar impotriva balenelor. 

— Ştiu că nu vă place să auziţi asta, explică ea. 

— Si funcționează? vru să ştie Anawak. 

- În curând vom opri experimentele. Nu au efectul scontat. Dar 
trebuie să încercăm totul. Dacă reuşim să ţinem animalele departe de 
noi, avem șanse mai multe să trimitem jos scafandri și echipament. 

- Vreņi să vă măriți șansele? Atunci lărgiți echipa. 

- Cu cine? 

- Cu trei oameni. Anawak făcu o pauză, după care se hotărî să 
devină ofensiv. Vreau să îi recrutaţi. Avem nevoie de mai mulți cola- 
boratori care se ocupă de studiul comportamentului şi al inteligenţei. 
Iar eu am nevoie de cineva care să mă asiste și în care să am încredere. 
Vreau să o primiţi pe Alicia Delaware. În timpul verii locuieşte la 
Tofino. O studentă care se ocupă cu studiul inteligenței. 

- În regulă, spuse Li surprinzător de rapid. În al doilea rând? 

- Un bărbat din Ucluelet. Dacă aveţi acces la actele programelor 
MK, îl veţi găsi sub numele de O'Bannon. Ştie să se poarte cu mami- 
ferele marine. Și ştie unele lucruri care ne-ar putea fi de ajutor. 

- Este academician? 

- Nu. Fost instructor în armata americană. Marine Mammal System. 

— Înţeleg, spuse Li. Asta rămâne de discutat. Avem și noi o serie de 
experți în domeniul ăsta. De ce îl vreți tocmai pe el? 

— Pur şi simplu îl vreau pe el. 

— Şi cea de-a treia persoană? 

- Ea este cea mai importantă dintre toți. Avem de-a face în oare- 
care măsură cu extratereştri. Veţi avea nevoie de cineva care studiază 
modul în care se poate comunica cu ființele, altele decât oamenii. 
Luaţi legătura cu doctor Samantha Crowe. Ea conduce proiectul SETI 
din Arecibo. 

Li râse încet. 

— Sunteţi un tip isteț, Leon. Aveam deja de gând să cooptăm pe 
cineva de la SETI. O cunoaşteţi pe doctor Crowe? 

- Da. E în regulă. 

- Bine. 

— Veţi ţine cont de dorinţele mele? 

- Voi vedea ce se poate face. Cineva din spate strigă numele lui Li. 
Să aveţi grijă de dumneavoastră, Leon. Să vă intoarceți teafăr printre 
noi. Trebuie să mă întorc pe front. 


Aparatul turbo-prop Hawker Siddeley nu zbură direct spre nord, 
ci O luă mai întâi spre est. Akesuk îl convinsese pe pilot să facă un mic 
ocol, pentru ca Anawak să poată admira the great plain of Koukdjuak, 
o zonă protejată, plină de bălți circulare, în care trăia cea mai mare 
colonie de gâște din lume. În avion mai erau și alți pasageri din Cape 
Dorset și Iqaluit care mergeau cu toţii pe câmp la Pond Inlet. Cei mai 
mulți cunoșteau priveliștea şi dormitau pe scaune. 

În schimb, Anawak nu se mai sătura de privit. 

I se părea că se trezește dintr-un somn lung. 

Zburară un timp de-a lungul țărmului și traversară Cercul Polar 
nordic. Din punct de vedere geografic, aici începea Arctica. Sub ei se 
întindea peisajul lunar îngheţat al bazinului Foxe, râpos, cu urcușuri 
muntoase abrupte şi cu palisade verticale de piatră. Zăpada sclipea pe 
fundul prăpăstiilor adânci şi întunecate. În lacurile îngheţate se vărsau 
pâraie mici de apă provenită din topirea zăpezii. În lumina soarelui 
care apunea, peisajul căpăta tot mai multă grandoare. Munţii bruni și 
plini de creste alternau cu văile ninse, lanţurile muntoase se înălțau 
spre ei, înzăpezite aproape în întregime. Brusc, aproape fără nici o tre- 
cere, avionul zbură peste linia albă-albăstrie a țărmului și privirea le 
fu acaparată de o pătură compactă de gheaţă de mare, Eclipse Sound. 

Anawak uită totul în jurul lui. 

Privea frumuseţea bizară a Arcticii extreme. Formaţiuni cristaline 
uriașe, albe ca zăpada, se înălțau din câmpia albă. Aisberguri imobile. 
Sub ei goneau, minusculi, doi urşi polari, ca vânați de umbra aruncată 

de avion pe suprafața gheții. Puncte strălucitoare se ridicau brusc de 
la sol, pescărușii. La o distanță apreciabilă de ei se inălțau uriașele 
coaste abrupte și ghețarii insule: Bylot. Incepură să coboare spre un 
mal, peisajul brun marmorat veni tot mai aproape, casele unei așezări, 
o pistă de aterizare, Pond Inlet, Mittimatalik, pe limba inuit, Acolo 
unde se află Mittimata. 

Soarele strălucea orbitor deasupra orizontului nord-vestic. Nu va 
apune în acest anotimp, doar în jurul orei două dimineaţa va atinge 
pentru câteva minute linia orizontului. Era nouă seara când ajunseră la 
punctul de sosire, dar Anawak pierduse orice noţiune a timpului. Își 
privea locurile copilăriei și simţea că i se ridicase o greutate de pe suflet. 

Akesuk avusese dreptate. Unchiul său reușise ceea ce, cu douăzeci 
şi patru de ore în urmă, Anawak credea că ar fi imposibil. 

Il adusese acasă. 


Pont Inlet avea aceeași mărime și număr de locuitori ca și Cape 
Dorset și totuși era cu totul altfel decât sudul. De peste 4000 de ani, regi- 
unea fusese populată încontinuu. Nimeni nu se aventurase să pună în 
practică îndrăznelile arhitectonice din Iqaluit. Akesuk îi povesti că inuiții 
din această zonă puneau mai mult preț pe tradiție decât oriunde altun- 
deva. Adăugă prudent că aici sus şamanismul ar mai juca încă un rol, cu 
toate că toți sunt, bineînţeles, creştini credincioși! Văzând că Anawak nu 
îi răspunde nimic, abandonă tema şi începu să enumere o serie de lucruri 
pe care trebuia să le caute ziua următoare prin surpermarketurile locului. 

Rămaseră peste noapte la hotel. Dimineaţa devreme, Akesuk îl 
trezi și coborâră pe mal. Unchiul privi în larg adulmecând și declară 
că se va menţine vremea bună și că îi aștepta o vânătoare serioasă. 

- Primăvara nu s-a lăsat așteptată mult, constată el mulţumit. La 
hotel au anunţat că mai este o jumătate de zi până la graniţa cu ban- 
chiza polară. Poate chiar una întreagă, depinde. 

- De ce depinde? 

Akesuk ridică din umeri. 

- Se pot întâmpla tot felul de lucruri. Depinde. Vei vedea o 
mulțime de animale, balene, foci, urși polari. Spargerea gheții a inceput 
anul ăsta mai devreme decât de obicei. 

Nici nu-i de mirare, îşi spuse Anawak, cu toate câte se întâmplă. 

Grupul cuprindea doisprezece oameni. Pe unii Anawak îi știa din 
avion, pe alţii îi cunoscuse la Pond Inlet. Akesuk se consultă cu cele 
două călăuze. Făcură bagajele pentru tur și depuseră în depozitul hote- 
lului ce nu le trebuia imediat. Între timp îi așteptau patru gamutik 
pregătite pentru călătorie. In amintirea lui Anawak, săniile tradiționale 
erau trase de câini, în timp ce acum erau legate cu frânghii duble de 
snowmobile şi skidoo. Săniile gamutik în sine arătau ca pe vremuri: 
patru metri lungime, cu două tălpici de lemn răsucite la vârf şi cu o 
mulțime de scânduri bine înnodate, nu aveau nicăieri vreun cui sau 
vreun șurub. Toată sania era ţinută laolată de frânghii sau curele, ceea 
ce ușura în mod simţitor reparaţiile. Pe trei gamutik erau montate 
cabine de lemn cu deschizătura în sus pentru a-i proteja de intempe- 
rii, iar a patra servea la transportul bagajelor. 

- Nu ești destul de bine îmbrăcat, spuse Akesuk privind la hano- 
racul lui Anawak. 

- Cum așa? M-am uitat la termometru, sunt plus șase grade. 

— Uiţi de curentul creat prin mișcare. Ai două perechi de şosete în 
cizme? Aici nu suntem la Vancouver. 

Uitase într-adevăr atât de multe! Abia acum începea să-și amintească 
senzaţia pe care o ai ieșind afară în frig. Era aproape ruşinos. Bineînțeles 
că picioarele reci erau cea mai mare problemă, intotdeauna fusese așa. 
Își luă şi a doua pereche de șosete și încă un pulover, până se simţi ca o 
tonetă umblătoare. Toţi participanții la călătorie aveau aerul unor astro- 
nauţi cu îmbrăcămintea lor de protecţie și cu ochelarii pentru zăpadă. 

Akesuk și călăuzele verificară echipamentul pentru ultima oară. 

- Saci de dormit, blănurile de caribu... 

Ochii îi străluceau. Mustaţa subțire și cenușie părea să i se zbâr- 
lească de plăcere. Anawak îl privi cum alerga preocupat de la o sanie 
la alta. Ijitsiaq Akesuk era complet diferit de tatăl lui. In prezenţa lui, 
inuiții şi modul lor de viață își recâștigau deodată importanţa. 

Gândurile îl purtară pe Anawak spre forța din adâncurile mării. 

Odată începută călătoria pe gheaţă, aveau să respecte doar regulile 
impuse de natură. Pentru a rezista aici afară, aveai nevoie de o anumită 
atitudine panteistă. Nu aveai voie să te iei prea în serios. Nu erai 
important, ci erai doar parte a lumii vii care se manifesta în animale, 
plante și gheaţă şi, ocazional, în oameni. 

Și în Yrr, își spuse. Oricine ar fi, oricum ar arăta, oricum şi oriunde 
ar trăl. 

Simţi o smucitură ușoară când porni snowmobilul pe a cărui sanie 
își găsiseră loc Anawak, Akesuk și soția lui, și începură să alunece peste 
marea ninsă și îngheţată. Izolat se vedeau bălți mari de apă. Procesul 
de topire începuse deja ici și colo, dar se rezuma la straturile superioare. 
Înconjurară dealul de pe malul lu: Pont Inlet și se îndreptară din nou 
spre nord-est, punând câţiva kilometri între ei şi țărmul insulei Baffin, 
care se înălța la sud din solul de gheață. Pe cealaltă parte se ridicau spre 
cer stâncile de la Baylot Island, înconjurate de aisberguri. O uriașă 
limbă de ghețari se întindea dintre piscuri până jos la mal. Anawak se 
gândi intens la faptul că nu traversau uscatul, ci crusta îngheţată a mării. 
Pe sub ei înotau peștii. Din când în când, tălpicile pe care se sprijinea 
gamutik-ul săltau în sus când treceau peste neregularități și se loveau 
apoi cu putere de gheaţă, dar sania le amortiza căderea. 

După o vreme, cei doi inuiţi din primul gamutik îşi schimbară 
direcția de mers şi convoiul îi urmă. Anawak rămase un moment des- 
cumpănit, apoi văzu că ocoleau o spărtură deschisă în gheaţă care era 
prea mare pentru a putea sări peste ea. Dincolo de marginea albăstrie 
se vedea apa neagră, necunoscută, a mării. 

- Va dura ceva, spuse Akesuk. 

- Da, îți răpește mult timp, spuse Anawak, care își amintea cât de 
des merseseră de-a lungul unor asemenea crevase. 

Akesuk strâmbă din nas. 

- Nu. De ce să ne răpească? Nu sacrificăm timp. E tot al nostru, 
indiferent dacă mergem direct spre est sau întâi spre nord. Ai uitat 

chiar tot? Aici sus nu e important cât de repede ajungi. Și dacă faci un 
ocol, este tot viaţa ta. Nu pierzi din timp. 

Anawak tăcu. 

- S-ar putea, adăugă unchiul său zâmbind, ca asta să fi fost cea mai 
mare problemă a noastră din secolul trecut: Quallunaat ne-au adus 
timpul. A trebuit să învăţăm că există şi timp irosit. Quallunaat cred 
că aşteptarea este timp pierdut și că astfel pierzi timp din viaţa ta. Am 
impresia că atunci când tu erai mic, toţi credeam asta. Și tatăl tău a 
crezut-o şi, pentru că nu vedea nici o cale de a face ceva semnificativ 
și valoros, a ajuns la concluzia că viaţa lui ar fi lipsită de valoare pentru 
că era formată din timp nefolosit, irosit. Timp fără valoare a vieţii. 
O viaţă lipsită de valoare. 

Anawak îl privi. 

- Nu ar trebui să îl compătimești pe el, ci pe mama, îi spuse. 

— Și ea îl compătimea, răspunse Akesuk și începu să discute cu 
Mary-Ann. 

Merseră într-adevăr mai mulți kilometri până când crăpătura se 
ingustă destul de mult incât să poată trece peste ea. Una din călăuzele 
inuit îşi desprinse snowmobilul de sanie și trecu în mare viteză pe 
partea cealaltă. De acolo aruncă funii pentru gamutik, le trase pe rând 
peste crăpătură și își continuară drumul. Unchiul lui Anawak își vâri 
în gură o fâșie subțire și unsuroasă și îi dădu lui Anawak conserva cu 
restul fâșiilor. 

Anawak băgă mâna ezitând. Era piele de narval. Când ieșeau pe 
gheaţă, pe vremuri, luau întotdeauna rezerve de piele de narval cu 
ei. Ştia că aceasta conţine cantități mari de vitamina C, mai mult 
decât orice lămâie sau portocală. Incepu s-o mestece și simţi aroma 
de nuci proaspete. 

Gustul declanșă o reacţie în lanţ de imagini și senzaţii. Auzi voci, 
dar nu erau vocile participanților la expediţie, ci ale altor oameni, 
alături de care călătorise cu peste douăzeci de ani în urmă. Simţi mâna 
mamei lui mângâindu-i părul. 

- Crăpături în apa mării, bariere de gheaţă... Unchiul râse. Aici nu 
avem autostradă, băiete. Acuma fii sincer, nu ţi-a fost dor de nimic din 
toate astea? 

În cazul în care Akesuk observase pe ce pantă sentimentală nime- 
rise și încerca să o întărească printr-o întrebare, obținu tocmai efectul 
opus. Anawak clătină din cap. Poate că era pură încăpățânare, dar se 
mulțumi să răspundă scurt: 

și Nu. 

In același moment se rușină de răspunsul lui. 

Akesuk ridică din umeri. 


Cine își petrecuse cea mai mare parte a vieţii pe Vancouver Island 
și în plus, în calitate de cercetător al vieţii marine, era mai apropiat de 
natură decât de orice realizare omenească. Cu toate astea, una era să 
observe balenele din Clayoquot Sound şi cu totul alta era să alunece 
pe albul lipsit de contur al acestui braț maritim tot mai departe în larg, 

cu tundra cea brună în partea dreaptă și cu piscurile din Bylot Island, 
cele acoperite de ghețari, în partea stângă. În timp ce clima din vestul 
Canadei părea făcută pentru oameni, Arctica se prezenta ca un iad 
spectaculos. Minunat de frumoasă, dar mortală pentru oricine ar fi 
crezut în iluzia supremaţiei omului. Așezările păreau a fi niște 
încercări încăpățânate de a lua în stăpânire ceva ce nu poate fi luat în 
stăpânire. Călătoria pe gamutik până la marginea mării de gheaţă se 
transforma într-o călătorie în necunoscut. Ultimul rest de simț tempo- 
ral al lui Anawak dispăruse după încă o noapte luminată de soare. 
Călătoreau spre originea Pământului. Chiar și un raționalist, care nu se 
ruga nici unui zeu și care punea pe primul loc explicațiile științifice, 
înțelegea dintr-odară de ce se mișca ursul polar cu atâta melancolie, 
după cum își povesteau inuiţii unii altora în serile lungi. Pentru că 
devenise orb în faţa realităţii, din dragoste pentru o femeie măritată. 
Din milă pentru soţul ei care fusese săptămâni întregi la vânătoare fără 
a avea succes, femeia i-a dezvăluit acestuia ascunzătoarea iubitului său, 
cu toate că ursul o avertizase, de mai multe ori, să nu îi spună despre 
întâlnirile lor. Dar ursul o auzi când îl dădea de gol și, când vânătorul 
porni în căutarea lui, se furișă în igluul iubitei pentru a o ucide. Ridică 
laba, însă îl cuprinse tristeţea. Ce sens avea să îi distrugă viaţa? 
Trădarea fusese comisă. Și ursul plecă singur, cu pași greoi. 

Anawak simţi aerul rece înţepându-i pielea. 

Acolo unde natura se apropiase de om, ea fusese trădată. De atunci, 
spun legendele, urșii îi atacă pe oameni. Aici afară era regatul lor. Ei 
erau cei puternici. Cu toate acestea, omul i-a înfrânt, dar s-a înfrânt 
odată cu ei și pe sine. Chiar dacă timp de două decenii întorsese spa- 
tele patriei sale, Anawak știa exact că substanţele industriale chimice 
ca DDT-ul sau ultraotrăvitorul PCB! din Asia, America de Nord și 
Europa ajungeau până în Oceanul Arctic aduse de vânturi şi de 
curenţii marini. Încărcătura toxică se înmulțea î in țesuturile balenelor, 
focilor și morselor cu care se hrăneau urși polari Și Oamenii, Şi toţi se 
îmbolnăveau. În laptele matern al femeilor inuit fuseseră măsurate valori 
ale PCB de până la 20 de ori mai mari decât valorile maxime admise de 
OMS. Copiii sufereau de dereglări neurologice şi obțineau rezultate tot 
mai proaste la testele de inteligență. Sălbăticia a fost otrăvită deoarece 
quallunaat nu au înţeles sau nu au vrut să înțeleagă principiul după care 
funcţiona planeta: o imensă pompă formată din curenți de aer și marini 
în care, mai devreme sau mai târziu, totul se împrăștia pretutindeni! 

Era de mirare că acolo jos cineva hotărâse să pună capăt acestor 
lucruri? 

După două ore de călătorie, se îndreptară din nou spre țărmul lui 
Baffin Island. Amorțiţi de atâta stat şi de la amortizarea loviturilor 
saniei, porniră pe jos peste gheaţa netedă de pe țărm luând-o în sus 
peste tundra lipsită de gheață, pe lângă stâncile acoperite de mușchi. 
Intre porțiunile de mlaștină cu mușchi şi cele străbătute de ape 


l Difenili policloraţi, substanţe toxice şi cancerigene care se regăseau, până în anii 1980, în 
transformatori, condensatori electrici, în instalaţii hidraulice, ca lichid hidraulic etc. (n.red.) 

străluceau flori izolate, iarba-surzilor purpurie şi scrântitoare. Aveau 
noroc cu anotimpul. Vara aici erau miliarde de țânțari. 

Terenul urca încet. Unul din conducătorii de skidoo îi duse pe un 
platou cu privire la mare și la munții albi, le arătă relicvele unor 
adăposturi vechi din epoca Thule și două cruci simple. Nişte vânători 
de balene nemți erau înmormântați acolo. Mai multe siksik, veverițe 
arctice, se fugăreau pe deal dispărând în niște găuri săpate în pământ. 
Mary-Ann găsi câteva pietre și începu să jongleze cu ele plină de dex- 
teritate. Anawak o privi și deodată i sii aminti. Era un sport inuit, vechi 
de când lumea. Încercă să o imite, însă rezultatul fu lamentabil și le 
smulse celorlalți hohote de râs. Așa erau inuiţii. Un popor de proști 
care mureau de râs când aluneca cineva pe gheaţă. 

După un prânz scurt cu sendvișuri şi cafea plecară mai departe. 
Trecură de o prăpastie şi mai mare plină cu apă şi se indreptară spre 
Bylot Esland. De sub șenilele de tracțiune ale skidoo, apa rezultată din 
topirea gheții stropea în toate părțile. Banchiza ridica bariere bizare, 
obligându-i să facă noi ocoluri. După o scurtă călătorie, alunecau pe 
sub stâncile de la Bylot Island. Aerul era plin de țipetele păsărilor. Alce 
își făcuseră cuib cu mule în crăpăturile stâncilor, stoluri î întregi zburau 
în toate părțile. În cele din urmă, convoiul încetini și se opri din nou. 

- Să facem o plimbare, propuse Akesuk. 

— Păi tocmai ne-am plimbat, se miră Anawak. 

- Asta a fost acum trei ore, băiete. 

Trei ore? Dumnezeule! 

In contrast cu tundra din Baffin Island care urca lin, Bylot Island 
se dovedi a fi destul de abruptă. Plimbarea se transformă mai degrabă 
intr-o partidă de cățărat. Akesuk îi arătă o urmă albă de excremente 
de pasăre într-o crăpătură a stâncii, mult deasupra capetelor lor. 

- Șoimi nordici, spuse. Frumoase animale! 

Începu să scoată niște fluierături ciudate, însă șoimii nu se arătară. 

— Mai spre interior am avea şanse mai bune să-i vedem. Și să dăm peste 
vulpi, gâște polare, bufniţe, șoimi și ulii șoricari. Akesuk râse ironic. Sau 
poate nu. Asta e Arctica. Pur și simplu nu-ți poţi da întâlnire. O șleahtă 
pe care nu te poţi baza, și animalele și inuiții. Am dreptate, băiete? 

- Nu sunt un quallunaaq, dacă asta vrei să spui, replică Anawak. 

- Ah! Unchiul își înălță capul adulmecând aerul. Ei bine, cred că 
putem renunţa la urcuș. O să recuperăm noi. Vei reveni cândva, acum 
când nu mai ești quallunaaq. Să mergem la marginea gheții, pe vremea 
asta frumoasă trebuie să reuşim. 


Începând din acel moment, timpul își încetă complet existenţa. 

Înaintau spre est lăsând Bylot Island în urma lor, iar gheața deveni 
mai aspră, loviturile patinelor tot mai puternice. Vânturile reci forma- 
seră o crustă de gheață peste bălțile dezghețate. Suna de parcă ar fi 
trecut peste sticlă. Anawak se ridică și descoperi o mică spărtură in 
gheața din faţa lor. Îl atenționă pe omul care conducea gamutik-ul, insă 
acesta o observase deja. Se întoarse spre Anawak în timp ce gonea în 
continuare peste gheață cu viteză și rânji apreciati. 

- Înseamnă că n-ai uitat chiar totul, râse Akesuk. 

Anawak îl privi nehotărât preţ de o clipă. Apoi râse și el. Era 
mândru. Incredibil. Era mândru că văzuse prostia aia de spărtură. 

După-amiaza aduse, ca printr-o vrajă, câini de soare pe cer. Așa 
numeau inuiţii aparițiile ciudate de pe ambele laturi ale soarelui, niște 
inele mari, când lumina se reflecta în minusculele cristale de gheaţă. In 
depărtare, banchiza ridica bariere uriașe, puternic despicate. Apoi 
brusc în dreapta lor apăru o apă calmă și vastă. Din apă se ivi o focă, 
privi scurt spre ei, apoi dispăru. Puțin mai încolo își scoase iarăși capul, 
privindu-i curioasă. Lăsară copca în urma lor și se îndreptară spre alta, 
de dimensiuni uriașe, până când Anawak i ÎȘI dădu seama că nici nu era 
o copcă, ci marginea gheții. În spatele ei începea marea largă. 

După un timp dădură peste o tabără de corturi. Convoiul se opri. 
Primire călduroasă. Unii se cunoșteau, ceilalți erau prezentaţi cu lux 
de amănunte. Inuiţii din tabără veneau de la Pond Inlet și din Igloolik. 
Vânaseră un narval, îl tranșaseră și lăsaseră resturile cadavrului mai 
spre est, în apropiere de marginea gheții, aproximativ în direcția în 
care se îndrepta grupul lui Anawak. Își dădeau bucăţile de piele din 
mână în mână și povesteau cum decursese lupta. Li se alăturară și doi 
vânători care veneau dinspre marginea gheții mergând spre casă. Îşi 
fixaseră pe săniile gamutik cele două canoe de vânătoare și focile 
impușcate în ajun. Unul din cei doi spuse că animalele vor merge pe 
urmele gheții care se retrăgea, ajungând mai devreme ca în alți ani la 
locurile de hrană și de adăpat. În timp ce le spunea asta, își agita Win- 
chesterul 5.6 și îi sfătuia să-și păstreze vigilenţa. Pe căciula lui se putea 
citi: Munca e doar pentru oamenii care nu știu să vâneze. Anawak îl 
întrebă dacă observase ceva nou în comportamentul balenelor, dacă 
erau deosebit de agresive sau dacă atacau chiar, ceea ce vânătorii 
negară. Dintr-odată, toată tabăra se strânsese în jurul lor. Toţi 
cunoşteau ştirile, fiecare cunoștea până în cele mai mici amănunte ce 
pusese lumea pe jar, dar se părea că Arctica fusese scutită până acum 
de orice anomalie. 

Spre seară, părăsiră tabăra. 

Cei doi vânători o luară înapoi: spre Pont Inlet, convoiul lui 
Anawak își continuă drumul spre margine. După un timp trecură de 
resturile narvalului ucis. Cârduri întregi de păsări se luptau, gălăgioase, 
pentru fâșiile de carne. Trecură mai departe, grăbindu-se să pună o 
distanță cât mai mare între ei şi cadavru, însă, când se opriră, îl mai 
aveau în câmpul vizual. Conducătorii convoiului ridicară tabăra la 
vreo 30 de metri de marginea gheții. Dădură boxele jos de pe sănii și 
ridicară antena radio pentru a nu pierde contactul cu lumea exterioară. 
In scurt timp ridicaseră cinci corturi, patru pentru călători și unul 
pentru bucătărie, prevăzute cu podea de scânduri și saltele izolatoare. 
Din trei plăci de placaj vopsite în alb obţinură un veceu provizoriu 
care avea în interior o găleată prevăzută cu un sac albastru de plastic 
şi cu un colac zgâriat din email. 

- Era şi cazul, se bucură Anawak. 

Fu primul care dispăru pe oala de miere, cum își numeau inuiţii 
closetele mobile, în timp ce construcţia taberei continua. Conducătorii 

inuit propuseră o cursă cu mașinile skidoo care fuseseră dezlegate de 
sănii. li arătară manevrele şi lui Anawak, iar mașina se dovedi a fi ușor 
de manevrat. Puțin mai târziu, tăiau curbe sălbatice peste gheaţa scli- 
pitoare, iar Anawak își simți inima mai ușoară. 

Îi plăcea la nebunie că se află aici. 

Făcură mai multe curse, până când un bărbat din Igloolik fu 
desemnat câștigător al turnirului. Li se făcuse foame. Mary-Ann îi 
goni din cortul-bucătărie așa că se adunară afară, infofoliți din cauza 
frigului şi rezemaţi de sănii, iar o femeie tânără incepu să spună o 
poveste de-a inuiţilor, de felul celor care, de fiecare dată, sunt poves- 
tite puţin altfel. Anawak își amintea că poveștile astea se întindeau 
uneori pe mai multe zile. Inuiţii erau de părere că nu trebuie să 
povestești totul dintr-un foc. Zilele pe gheaţă erau lungi. Poveștile 
erau lungi. De ce să nu le împarți? 

Se apropia de miezul nopţii când Mary-Ann le servi cina. Se intre- 
cuse pe sine. Mirosea îmbietor a lostriță aurie la grătar, pulpe de caribu 
cu orez şi, o rădăcinoasă locală, cartofii prăjiți ai eschimoșilor. Pe lângă 
mâncare aveau litri de ceai negru fierbinte. Cortul-bucătărie era făcut 
astfel încât să ofere loc tuturor, însă se dovedi că era, totuși, prea mic. 
Akesuk se enervă și începu să îl înjure pe omul care le închiriase cortul. 
Asta nu-l făcu însă mai mare, astfel încât își puseră farfuriile pe ramele 
săniilor și pe cutiile de provizii şi mâncară până plesniră. 

În jurul orei două, când obosiră rând pe rând, Akesuk scoase o 
sticlă de șampanie din străfundurile bagajului său. Îi făcu cu ochiul lui 
Anawak. Mary- -Ann strâmbă din nas și se duse la culcare. În cele din 
urmă nu mai rămaseră treji decât Anawak și unchiul lui, împreună cu 
bărbatul care stătea de pază pe o movilă de gheaţă, cu pușca la picior. 

- Atunci o bem noi, spuse Akesuk. 

Anawak scutură din cap. 

- Eu nu beau. 

- A, aşa e! Alesuk îi aruncă sticlei o privire încărcată de regret. Eşti 
sigur? O păstram pentru o ocazie specială. Ocazia specială... păi da, ai 
venit acasă și mă gândeam că... 

- Nu vreau să pierd controlul, Iji. 

- Controlul asupra cui? Asupra vieţii tale sau asupra acestui 
moment? Ridică din umeri și puse sticla la loc. Foarte bine. Mai există 
şi alte ocazii speciale. Poate vom avea o recoltă bogată. E posibil să 
vânăm o balenă albă sau o morsă grasă și zemoasă. Ce facem, ne mai 
plimbăm puţin înainte să ne culcăm? 

— Mi-ar plăcea, Iji. 

Se plimbară agale până la marginea mării de gheață. Anawak îl lăsă 
pe unchiul său să o ia în față. Bătrânul știa mai bine unde era gheaţă 
groasă și unde exista pericolul să se spargă. Inuiţii aveau sute de 
cuvinte pentru toate tipurile de zăpadă și gheaţă, dar nu aveau nici 
unul care să însemne doar zăpadă sau gheaţă, pur și simplu. Se mișcau 
pe gheaţă elastică. În timp ce aisbergurile erau formate din apă dulce 
pentru că sarea ieșea complet din ele când îngheţau, în gheaţa pluti- 
toare și în gheața din mare se mai găseau resturi din ea. Din această 

cauză, apa devenea mai elastică, fapt ce iarna era un avantaj pentru că 
se spărgea mai greu, în timp ce la începutul primăverii era un deza- 
vantaj pentru că pericolul să se spargă creştea. O căzătură în apa rece 
putea ucide un om, însă și mai periculos era când curentul te trăgea 
sub pătura de gheață. 

Găsiră un loc în apropierea marginii și se rezemară de un bloc de 
gheață. În faţa lor se întindea marea argintie. Imediat sub suprafaţa 
apei, Anawak văzu țâșnind lipani cu spatele albastru ca oţelul. 
O vreme rămase privind în larg. Și Akesuk se învălui în tăcere. Lăsară 
să treacă ceva timp și deodată, de parcă natura ar fi hotărât să îi 
răsplătească pentru răbdarea lor, se iviră din apă două coarne răsucite 
ca două săbii. Doi masculi de narval se arătară la mică distanţă de mar- 
gine. leșiră la iveală capetele rotunde, de un cenușiu-inchis plin de pete, 
apoi animalele se scufundară încet. În cel mult un sfert de oră își vor 
face din nou apariţia. Asta era ritmul lor. 

Anawak era fascinat. La Vancouver Island nu vedea: aproape nicio- 
dată narvali. Multă vreme fuseseră ameninţati cu extincţia. Coarnele 
lor, de fapt niște colți mai lungi, erau din fildeș pur pentru care fuse- 
seră vânaţi timp de secole. Și acum erau pe lista speciilor amenințate, 
insă între timp numărul animalelor Între Nunavut și Groenlanda cres- 
cuse iară la 10 000 de exemplare. 

Gheaţa scârțâia şi ofta ușor când era mișcată de apă. Ceva mai 
incolo păsările croncăneau deasupra resturilor din cadavrul narvalului 
ucis. Peste stâncile și ghețarii din Bylor Island domnea o lumină 
blândă, desenând umbre pe marea îngheţată. Deasupra orizontului 
atârna un soare palid, înghețat. 

- M-ai întrebat dacă mi-au lipsit toate astea, spuse Anawak. 

Akesuk tăcea. 

- Am urât lucrurile astea, Iji. Le-am urât și le-am disprețuit. Ai vrut 
un răspuns. i l-am dat. 

Unchiul oftă. 

— L-ai disprețuit pe tatăl tău. 

- Probabil. Dar explică-i tu unui băiat de doisprezece ani diferența 
dintre tatăl și poporul lui, când amândouă se întrec în nenorocirea lor. 
Tata era lipsit de forță și tot timpul beat. S-a văitat și s-a smiorcăit, și 
atâta a tras-o pe mama în jos, până când ea nu a mai văzut nici o scăpare 
şi s-a sinucis. Spune-mi mie o familie în care nu s-a sinucis cineva în 
perioada aia. Toţi erau așa. Toate bune și frumoase când îţi spun câte 
o poveste despre mândrul, independentul popor inuit, dar eu nu am 
văzut mare lucru. Îl privi pe Akesuk. Cum să suporţi situația, când 
propriii tăi părinţi se transformă doar în câţiva ani în niște epave 
dependente de droguri, lipsite de curajul de a trăi? Când mama ta se 
spânzură pentru că nu se mai suportă nici ea? Iar tatăl tău nu are altceva 
de făcut decât să plângă și să se imbete. M-am dus la el și i-am spus să 
termine cu asta. Că am eu putere pentru amândoi. Am ţipat la el că 
voi munci, Că voi face ceva, voiam să îl ajut, important era să pună 
sticla deoparte și să mai aibă câteva gânduri clare, ca înainte, dar tot ce 
a făcut a fost să se holbeze la mine și să plângă mai departe. 


505 


FRANK SCHĂTZING 


— Ştiu. Akesuk clătină din cap. Nu mai era stăpân pe el. 

- M-a dat spre adopţie, spuse Anawak. Pe limbă avea amărăciunea 
adunată în ani de zile. Voiam să rămân cu el, şi cârpa aia de om m-a 
dat altora. 

- Nu se descurca cu tine. Voia să te protejeze. 

- Ei şi? L-a interesat cumva cum mă descurc eu cu toată situația? 
Pe dracu! l-a interesat! Mama a murit din cauza depresiilor, tata s-a ani- 
hilat cu alcool, iar pe mine m-au izgonit amândoi din viaţa lor. Pe mine 
cine m-a ajutat? Nu! Toţi erau mult prea ocupați să se uite la zăpadă 
până o găureau și să deplângă necazurile inuiților. Chiar și tu, îmi 
amintesc exact. Erai unchiul Iji cel vesel, erai bun pentru tot felul de 
poveşti, dar nici ţie nu-ți ieșea nimic. Îți aminteai tot timpul nu știu ce 
legende, asta-i tot ce-ţi trecea prin minte. Ora de poveşti a poporului 
liber inuit. Un popor nobil! Un popor mândru! Bla-bla! 

— Așa era, încuviință Akesuk. A fost un popor mândru. 

- Când? 

Se aștepta ca Akesuk să se înfurie, însă unchiul se mulțumi să-și 
netezească de câteva ori mustaţa. 

— Înainte să te naști tu, spuse apoi. Cei din generația mea s-au mai 
născut în iglu şi era ceva de la sine înţeles că toţi știau să construiască 
aşa ceva. Când făceam focul, foloseam cremene în loc de chibrite. 
Caribu nu era împușcat, ci vânat cu arcul și săgeata. Qamutik nu era 
trasă de skidoo, ci de câini. Nu sună romantic? A, vremuri de mult 
apuse? Akesuk clătină din cap. Şi nu a trecut mai mult de jumătate de 
secol de atunci. Priveşte in jur, băiete. Cum trăim azi? Vreau să spun 
că are și părți bune, nici un popor nu mai ştie atât de multe despre 
lume cum știm noi. În fiecare a doua casă ai să găsești computer cu 
internet. Și într-a mea. Avem statul nostru propriu. Akesuk chocoti. 
De curând a fost o ghicitoare pe nunavut.com, la prima vedere foarte 
amuzantă. Mai ştii vechile bancnote canadiene de doi dolari? Pe faţă e 
regina Elisabeta a Il-a și pe spate un grup de inuiți. Unul dintre bărbați 
stă în fața caiacului, cu harponul în mână. Foarte idilic. Întrebarea era: 
ce reprezintă scena asta cu adevărat? Tu știi? 

- Mă tem că nu. 

- Dar eu știu. Este imaginea izgonirii, băiete. Guvernanţii din 
Ottawa găsiseră un cuvânt mai blând pentru asta, îi ziceau strămutare. 
Unul din motivele războiului rece. Ottawa se temea că SUA sau Uni- 
unea Sovietică ar putea veni cu ideea să solicite Arctica nelocuită de 
pe teritoriul Canadei, așa că au mutat inuiții nomazi de la locurile lor 
obișnuite din zona polară sudică, la Resolute și Grise Fiord lângă Polul 
Nord. Au fost mințiţi că acolo ar fi câmpuri de vânătoare mai bune, 
însă realitatea era cu totul alta. Inuiţii erau nevoiți să poarte numere 
de înregistrare ștanţate în tablă, ca niște câini, Ştiai asta? 

- Nu Îmi mai aduc aminte. 

— Mulți din generaţia ta, mulţi dintre copii nu mai au azi habar de 
părinţii lor și de condiţiile în care au trăit aceștia. Și că, de fapt, totul 
începuse chiar mai devreme, la mijlocul anilor 1920, când au venit albii 
cu capcanele și au adus arma de foc. Caribu și focile au fost decimate. 

De ambele tabere, quallunaat şi inuiți. Glonţul în locul arcului și a 
săgeţii, înţelegi? Inuiţii au sărăcit. Nu avuseseră niciodată mari pro- 
bleme de sănătate, dar acum au apărut poliomelita, tuberculoza, poja- 
rul și difteria, astfel încât au părăsit taberele și s-au mutat în așezări. 
La sfârșitul anilor 1950, oamenii noștri mureau pe capete de foame şi 
din pricina bolilor infecțioase, fără ca oficialitățile să ia cunoștință de 
aceste fapte. Armata a început să se intereseze de teritoriile din 
nord-vest şi a construit staţii secrete de informare pe teritoriile 
tradiționale de vânătoare. Inuiţii, care mai trăiau acolo, le stăteau, 
bineînțeles, în cale. La iniţiativa autorităţilor canadiene, au fost urcați 
în avion și deportaţi la sute de kilometri mai spre nord, lăsând în urmă 
corturi, caiace, canoe şi sănii. Eu eram tânăr când m-au strămutat, ca 
Și părinții tăi. Au justificat măsura prin aceea că sus, în nord, inuiţii ar 
avea şanse mai mari de supraviețuire decât în apropierea staţiilor mili- 
tare. În realitate, noile terenuri se aflau departe de rutele pe care 
călătoreau caribu şi de locurile unde animalele veneau vara să fete. 

Akesuk făcu o pauză. 'Tăcu mult timp. Narvalii ieșiră iar la suprafață. 
Anawak privi animalele cum își încrucișau săbiile, până când unchiul 
lui luă din nou cuvântul: 

- După ce ne-au mutat, au trimis buldozerele pe vechile terenuri 
de vânătoare. A fost făcut una cu pământul tot ce amintea de viaţa 
noastră în acele locuri, pentru a ne muta gândul de la întoarcere. Și 
bineînțeles că in nordul îndepărtat nu au apărut caribu. Fără mâncare, 
fără imbrăcăminte. La ce iți folosește tot curajul din lume, dacă nu poți 
prinde mai mult de câţiva siksik, iepuri și pești? Când vezi cum îţi 
moare poporul și tu nu poți face nimic pentru el, cu tot curajul şi cu 
toată hotărârea ta? O să te scutesc de amănunte. În câteva decenii, am 
devenit cazuri de ajutor 'social. Nu ne puteam relua viaţa și nu 
învăţaserăm să trăim altundeva. Cam în vremea în care te-ai născut 
tu, oficialitățile s-au simţit din nou răspunzătoare pentru noi, așa că 
ne-au construit cutii, case. Când se deplasează, se pun în niște cutii 
pentru care la rândul lor există o cutie în care se bagă. Mănâncă în cutii 
comune, câinii lor trăiesc în cutii, iar cutiile în care trăiesc sunt încon- 
jurate de alte cutii, de ziduri și garduri. Asta era viaţa lor, nu a noastră, 
dar acum trăiam și noi în cutii. Și unde ajungi atunci când îţi pierzi 
conștiința de sine? La alcool, droguri și sinucidere. 

— A luptat tatăl meu atunci pentru drepturile inuiţilor? întrebă 
Anawak încet. 

- Toţi am luptat. Eu eram un tinerel când ne-au alungat. Am luptat 
și eu pentru reparaţie. Treizeci de ani am protestat și ne-am luptat. La 
fel și tatăl tău. Dar în final asta l-a distrus. Acum, din 1999, avem statul 
nostru, Nunavut, fara noastră. Nu mai încearcă nimeni să ne convingă, 
nu ne mai mută nimeni de aici. Însă viaţa noastră, singura viaţă pentru 
care eram făcuți e pierdută pentru totdeauna. 

- Deci trebuie să vă căutaţi una nouă. 

— Ai dreptate. La ce ne foloseşte să ne văicărim? Totdeauna am fost 
nomazi liberi, însă ne-am obișnuit cu ideea unui teritoriu limitat. 
Până în urmă cu câteva decenii nu aveam altă formă de organizare 

decât legăturile de familie, nu admiteam nici căpetenii, și nici 
conducători, iar acum stăpânesc inuiţi peste alți inuiți, ca într-un stat 
modern. Nu aveam noţiunea de proprietate, iar acum am luat-o pe 
calea naţiunilor industrializate. Reinviem tradiţia, unii își iau câini la 
sănii, învaţă iar cum se construiește un iglu și cum se aprinde focul 
cu cremene. E frumos că oamenii îşi reamintesc aceste valori, dar cu 
acestea nu oprim timpul în loc. Și ţin să-ți spun, băiete, că nu sunt 
deloc nemulțumit. Lumea e în mișcare. Astăzi trăim ca nomazi pe 
internet, străbatem rețeaua de autostrăzi informaţionale, vânăm și 
adunăm informaţii. Umblăm prin toată lumea. Tinerii stau pe chat 
cu oameni de pe toate continentele și le povestesc despre Nunavut. 
Încă se mai sinucid mulți în această țară, mult prea mulți. Avem de 
depăşit o traumă. Ar trebui să ni se lase timp și să nu sacrificăm celor 
morți speranţa celor vii, ce zici? 

Anwak privi cum soarele atingea ușor linia orizontului. 

— Ai dreptate, îi răspunse. 

Și apoi, urmându-și impulsul, îi povesti lui Akesuk tot ce aflaseră 
in Chateau, la ce lucra statul-major și care erau bănuielile lor despre 
inteligenţa străină din mare. Cuvintele țâșneau din el. Ştia că încalcă 
interdicția fermă a lui Li, dar îi era indiferent. Tăcuse o viață întreagă. 
Akesuk era ultimul rest de familie pe care-l mai avea. 

Unchiul îl asculta. 

- Vrei să auzi sfatul unui şaman? îl întrebă în cele din urmă. 

- Nu. Nu cred în șamani. 

- Da, cine mai crede? Dar problema asta nu o puteți rezolva prin 
ştiinţă, băiete. Un şaman ar spune că aveţi de-a face cu spirite, cu spi- 
ritele lumii vii care călătoresc prin fiinţe. Quallunaat au început să dis- 
trugă viaţa. Și-au atras spiritele împotriva lor, pe Sedna, zeița mării. 
Oricine ar fi fiinţele din mare despre care vorbești tu, nu veți obține 
nimic dacă veți incerca să luptați împotriva lor. 

- Dar cum? 

- Gândiţi-le ca pe o parte din voi. Fiecare este extraterestrul celui- 
lalt pe planeta asta aparent atât de ramificată. Intraţi în contact cu ele. 
Aşa cum tu ai luat contact cu poporul străin al inuiților. Nu ar fi bine 
dacă totul s-ar reuni? 

- Ăia nu sunt oameni, ji. 

- Nu e vorba despre asta. Fac parte din aceeași lume, așa cum mâi- 
nile şi picioarele tale sunt părți ale aceluiași corp. Lupta pentru 
supremație nu poate fi câștigată. Bătăliile se soldează doar cu victime. 
Pe cine interesează câte rase impart Pământul și cât de inteligente sunt? 
Învățaţi să le înțelegeţi, mai degrabă decât să vă luptaţi cu ele. 

- Sună a doctrină creștină. Obrazul stâng și obrazul drept. 

- Nu, chicoti Akesuk. Este sfatul unui şaman. Mai avem așa ceva 
aici, dar nu batem darabana. 

— Ce şaman ar putea să-mi... Anawak ridică din sprâncene. Că doar 
nu tu? 

Akesuk ridică din umeri și rânji. 

— Cineva trebuie să se ocupe de starea spirituală, răspunse. Priveşte! 

La oarecare distanță, un urs polar uriaş se năpustise pe ultimele res- 
turi ale narvalului, gonind păsările. Zburătăceau în jurul lui sau hpăiau 
pe gheaţă la o distanță respectoasă. Un albatros se tot repezea asupra 
intrusului. Ursul nu părea impresionat. Era destul de departe de tabără 
încât cel care stătea de pază să nu dea alarma, însă bărbatul ridicase 
pușca şi privea scena cu atenție. 

- Nanuq, spuse Akesuk. El miroase tot. Chiar și pe noi. 

Anawak îl privi pe urs mâncând. Nu simțea frică. După o vreme, 
colosul își pierdu interesul și plecă agale. Se întoarse odată, privi curios 
spre tabără și dispăru în cele din urmă în spatele unei banchize. 

- Cât de domol se mișcă, șopti unchiul. Dar ştie să fugă, băiete! Știe 
să fugă! Akesuk chicoti, băgă mâna în hanorac și scoase o sculptură 
mică pe care i-o puse lui Anawak în poală. Am așteptat momentul ăsta. 
Ştii tu, fiecare cadou are nevoie de momentul potrivit. Poate acum este 
momentul potrivit să-ți dau asta. 

Anawak luă statueta şi o privi. O fața omenească împodobită cu păr 
din pene, cu partea din spate a capului trecând într-un corp de pasăre. 

- Un spirit al păsărilor? 

- Da. Akesuk încuviinţă din cap. Toonoo Sharky a făcut-o, un vecin 
al meu. A ajuns artist recunoscut, a reușit să ajungă până la Museum of 
Modern Arts. la-o. Te așteaptă multe încercări. Vei avea nevoie de el, 
băiete. Îşi va ghida gândurile în direcția cea bună, când va fi momentul. 

- Când va fi momentul să ce? 

- Conștiinţa ta va putea zbura. Akesuk își răsfiră mâinile ca într-un 
zbor, le flutură și zâmbi. Dar ai lipsit mult. Ţi-ai ieșit puţin din mână. 
Poate ai nevoie de un interpret care să-ți spună ce vede spiritul păsării. 

- Vorbeşti în dodii. 

— Este privilegiul șamanului. 

O pasăre trecu pe deasupra lor. 

- Un pescărel, râse Akesuk. Tu chiar ai noroc, Leon, noroc 
de-adevărat! Știai că în fiecare an vin aici mii de iubitori de păsări din 
întreaga lume, doar pentru a vedea pescăreii? Sunt foarte rari. Nu tre- 
buie să îţi faci griji! Spiritele i-au trimis un semn. 

Mai târziu, când ajunseră în sfârșit în sacii lor de dormit, Anawak 
mai rămase un timp treaz. Soarele nocturn lumina peretele cortului. 
Odată auzi strigătul paznicului: Nanuq, Nanug! Se gândi la Oceanul 
Arctic de sub el, adânc și negru, și gândurile lui, lipsite de trup, păreau 
să se scufunde în lumea necunoscută. Pluti pe o mare de somn, dor- 
mind adânc, și ajunse într-un final pe platoul unui imens aisberg născut 
din ghețarii Groenlandei, adus la țărmul estic de la Bylot Island, ținut 
captiv de marea înghețată și smuls în cele din urmă de vânt și de valuri 
din gheața ce se sparge și dus spre sud. În vis, Anawak urca pe o potecă 
ingustă şi acoperită de zăpadă până în vârful muntelui, și găsea acolo 
o mare verde de smarald, formată din apa zăpezii topite. Cât vedea cu 
ochii marea albastră se întindea, netedă ca oglinda. Aisbergul se va 
topi, iar el se va scufunda în această mare liniștită până la izvorul vieții, 
unde o enigmă aștepta să fie dezlegară. 

Și poate un şaman care să Îl ajute. 


24 mai 


Frost 


Ca de obicei, Frost era de altă părere. 

Zăcămintele principale de metan se aflau, conform estimării indus- 
triei extractoare, în Pacific, de-a lungul coastei vestice nord-americane 
şi lângă Japonia, apoi și în Marea Ohotsk precum și în Marea Bering 
și mai departe spre nord în Marea Beaufort. In Atlantic, cele mai multe 
se găseau în pragul Americii. Existau zăcăminte mai mari în Caraibe 
și lângă Venezuela, și concentraţii mari în zona Strâmtorii Drake, între 
America de Sud şi Antarctica. Se ştiuse și despre hidraţii norvegieni și 
la fel de cunoscută era şi existența depozitelor din Mediterana estică 
și din Marea Neagră. 

Doar în faţa coastei de nord-vest a Africii păreau să fie mai rare. În 
special în zona Insulelor Canare. 

Și asta nu voia Frost să înțeleagă. 

Pentru că acolo din adânc se ridica apă rece, încărcată cu substanţe 
nutritive pentru algele plancton, care reprezentau la rândul lor hrana 
pentru excelentele zone pline de pești. Ținând cont de acest fapt, în 
zona Insulelor Canare ar fi trebuit să se afle cantități mari de hidraţi. 
Peste tot acolo unde viaţa organică era abundentă, mai devreme sau 
mai târziu, în adânc se forma metan. 

Problema cu Insulele Canare era aceea că resturile în putrefacție ale 
vietăților nu se puteau depune niciunde. După ce se formaseră cu 
milioane de ani în urmă, din vulcani, insulele se iînălțau abrupte ca 
niște turnuri de pe fundul mării: Tenerifele, Gran Canaria, La Palma, 
Gomera şi Ferro. Toate creşteau de la adâncimi între trei şi trei kilo- 
metri și jumătate spre suprafaţă, ace vulcanice stâncoase de pe care sedi- 
mentele și resturile organice, în loc să 8e depună pe ele, pur și simplu 
alunecau. De aceea hărțile obișnuite nici nu semnalau vreun zăcământ 
de metan în zona Insulelor Canare. Ceea ce, după părerea lui Stanley 
Frost, era prima presupunere greșită. 

In al doilea rând, el bănuia că vulcanii, care aveau drept vârfuri 
insulele ce se înălțau din mare, nu erau chiar atât de abrupți cum se 
spunea. Bineînţeles că erau abrupți, însă nu erau netezi şi verticali ca 
pereţii unei case. Frost se ocupase suficient de mult de formarea și 
creşterea vulcanilor pentru a şti că și cel mai abrupt con prezintă muchii 
și terase. De aceea el era ferm convins că de jur imprejurul insulei se 
afla o mulțime de metan și că până acum nimeni nu se uitase cu prea 
multă atenție acolo. Acest hidrat nu ar fi prezent în bulgări mari, ci ar 
străbate stâncile ca o rețea de vinișoare fine. In orice caz, el s-ar fi depus 
pe muchiile acoperite de sediment. 

Pentru că era vulcanolog, dar nu și expert în hidrați, ceruse la Cha- 
teau sfatul lui Gerhard Bohrmann. Hotăraseră să dezlege misterul. 
Prin urmare, Frost alcătuise o listă cu insulele care 1 se păreau a fi afec- 
tate. În afară de La Palma, printre ele se numărau și Hawaii, Capul 
Verde, Tristan de Cunha mai spre sud şi Reunion în Oceanul Indian. 
Fiecare dintre ele era o potenţială bombă cu ceas, însă La Palma era și 
rămânea fără egal. Dacă temerile lui Frost se adevereau și dacă fiinţele 
acelea din adâncuri erau într-adevăr atât de istețe cum credea profeso- 
rul norvegian, atunci lanţul vulcanic Cumbre-Vieja din La Palma 
atârna deasupra câtorva milioane de oameni, cu o înălțime de două mii 
de metri, ca o sabie a lui Damocles. 

Graţie strădaniilor lui Bohrmann, Frost şi echipa lui obținură cele- 
bra Polarstern pentru expediția plănuită. Vasul de cercetare german 
avea, la fel ca Sonne, un Victor 6 000 la bord. Nava Polarstern era destul 
de mare pentru a nu fi pusă în pericol de balene și fusese echipată cu 
camere subacvatice de luat vederi, pentru a recunoaște din vreme even- 
tualele atacuri cu bancuri de scoici, meduze sau alte organisme. Frost 
nu avea idee dacă îl va mai revedea pe Victor după ce îl lăsa în apă, în 
condiţiile în care acolo jos dispărea orice. Era o încercare la noroc, însă 
nimeni nu se pronunță împotriva inițiativei. 

Victor se scufundă pe partea de vest a insulei La Palma. Polarstern 
se putea vedea de pe uscat. Robotul cercetă sistematic flancul abrupt 
al conului vulcanului până când, la o adâncime de 400 de metri, dădu 
peste o formaţiune de terase suprapuse care stăteau la perete ca niște 
balcoane, fiind acoperite de sedimente pe suprafețe întinse. 

Acolo găsi zăcămintele de hidrat prezise de Frost. 

Dar ele dispăreau sub trupurile viermuitoare de un alb rozaliu, 
prevăzute cu maxilare și clești. 


8 iunie 


La Palma, Insulele Canare, lângă Africa de Vest 


- De ce lucrează viermii ăştia cu atâta patos la fundamentul unei 
insule de vacanţă, din moment ce în Japonia sau în faţa ușii noastre 
ar putea face pagube mult mai mari? întrebă Frost. Mă refer la faptul 
că Marea Baltică era un spaţiu de conglomerare. La fel și coasta ame- 
ricană de est și Honshu, însă aici populațiile de viermi nu sunt nici 
pe departe suficiente pentru a-i da drumul. Iar acum îi găsim și aici, 
în faţa unei insule de vacanţă din vestul african. Deci ce e toată poves- 
tea asta? Aici își fac concediul? 

Îmbrăcat ca de obicei în salopetă și cu șapca de baseball pe cap, el 
stătea sus pe partea vestică a muntelui central, care se întindea pe în- 
treaga insulă. În timp ce stâncile din nord înconjurau celebrul crater 
de eroziune, Caldera de Taburiente, coama muntelui, cu nenumărații 
ei vulcani de sedimente, se continua până în vârful sudic. 

Frost era însoţit de Bohrmann și de doi reprezentanţi ai trustului 
De-Beers, o directoare şi un director tehnic pe nume Jan van Maar- 
ten. Elicopterul ateriză puțin mai departe de pista de nisip pe care 
stăteau ei. La picioarele lor se întindea, de o frumuseţe impresionantă, 
peisajul craterelor înverzite. Conurile se aliniau unul după altul. Câm- 
puri negre de lavă coborau până jos pe țărm, presărate cu pete de un 
verde crud. Vulcanii de pe La Palma nu scuipau lavă în mod regulat, 
insă următoarea izbucnire ar fi putut avea loc oricând. Din punct 
de vedere geologic, insulele erau considerate pământ tânăr. În 1971 
se mai formase un nou vulcan, Teneguia, în sudul extrem, cel care 
mărise insulele cu câteva hectare. La drept vorbind, întreaga creastă 
muntoasă forma un singur vulcan cu mai multe ieșiri și de aceea, în 
cazul erupţiilor, se vorbea doar despre una singură, care se numea 
Cumbre Vieja. 

- Întrebarea este, spuse Bohrmann, unde trebuie să acționezi 
pentru a provoca cele mai multe pagube. 

- Credeţi într-adevăr că și-a pus cineva această problemă? se 
incruntă directoarea. 

- Este doar o ipoteză, răspunse Frost. Dar dacă pornim de la pre- 
supunerea că în spatele acestor lucruri se află un spirit inteligent, atunci 
el dă dovadă de o strategie extrem de ingenioasă. Bineînţeles că, după 
dezastrul din Marea Nordului, fiecare a presupus că următoarea 

nenorocire urma să apară în apropierea nemijlocită a țărmurilor foarte 
populate și în zonele industriale. Și am găsit într-adevăr viermi acolo, 
însă în număr mic. De aici s-ar putea deduce că forțele trupelor 
dușmane, pentru a le numi așa, au scăzut. Sau că are nevoie de timp 
pentru a produce alți viermi. Permanent ni se distrage atenția. 
Împreună cu Gerhard am ajuns între timp la concluzia că aceste pseu- 
doinvazii din America de Nord și Japonia sunt manevre menite să ne 
inducă în eroare. 

- Însă ce rezolvă dacă distrug hidraţii din La Palma? întrebă femeia. 
Aici nu prea se întâmplă mare lucru. 

Oamenii de la De-Beers intraseră în joc atunci când Frost și 
Bohrmann plecaseră i în căutarea unui sistem, deja existent, cu care 
puteau fi aspirați viermii mâncători de gheaţă. În apropiere de Nami- 
bia și Africa de Sud, de secole se căutau diamante pe fundul mării. La 
aceste acţiuni luau parte mai multe societăți, în fruntea cărora se afla 
colosul internaţional al diamantelor De Beers, care făcea săpături până 
la adâncimi de 180 de metri, de pe vapoare şi de pe platformele plasate 
în mare. În urmă cu câțiva ani, De Beers începuse să dezvolte noi echi- 
pamente care pătrundeau tot mai adânc: buldozere subacvatice tele- 
comandate cu trompe de aspirare, care puteau opera şi pe pante 
abrupte. Teoretic, sistemul era capabil să atingă adâncimi de mai multe 
mii de metri, dar pentru asta trebuia, mai întâi, construită o trompă 
de o asemenea lungime. 

Statul-major hotărâse să pună imediat la curent grupul concernu- 
lui de diamante care se ocupa de acest proiect. Cei doi reprezentanţi 
De Beers știau, în acest moment, doar că sistemul lor ar putea juca un 
rol important în combaterea catastrofelor naturale ce aveau loc în 
intreaga lume și că va fi nevoie urgent de o trompă de aspirație lungă 
de mai multe sute de metri. Frost venise cu propunerea să zboare pe 
Cumbre pentru că voia să le ofere oamenilor o imagine cât mai clară 
a ceea ce urma să pățească omenirea dacă această misiune eșua. 

— Nu vă lăsaţi înșelaţi, spuse Frost. Se întâmplă o grămadă o lucruri. 

Părul lui cârlionţat care ieșea de sub șapcă, tremura în bătaia rece 
a alizeului, iar cerul i se oglindea în ochelarii colorați. Arăta ca de 
obicei ca un amestec între Fred Flinstone și Terminator, iar vocea îi 
tuna în mijlocul colinelor pașnice acoperite de pini, de parcă ar fi 
urmat să propovăduiască următoarele zece porunci. 

- Ne aflăm aici pentru că acum două milioane de ani activitatea vul- 
canică a scuipat în mare Insulele Canare. Totul pare foarte idilic, însă 
este o impresie înșelătoare. Jos, în satul Tijarafe - care de altfel e un 
cuibușor frumușel, delicioase quesos de almendras! —, pe 8 septembrie 
se sărbătorește festivalul dracului, și dracul fuge prin piaţa satului puf- 
nind și scuipând foc. De ce face asta? Pentru că locuitorii insulei își 
cunosc vulcanul. Pentru că pufnitul și scuipatul fac parte din cotidia- 
nul lor. Inteligența căreia îi datorăm viermăraia știe și ea acest lucru. 
Ştie cum s-a format insula şi cine ştie lucrurile astea, de obicei îi 
cunoaște și punctele slabe. 

Frost făcu câţiva pași până la marginea povârnișului. Pietrișul 
fărâmicios al lavei scârțâi sub cizmele Doc Martens. Departe, sub ei, 
se spărgeau, strălucitoare, valurile Atlanticului. 

- În 1949, Cumbre Vieja, bătrânul dulău adormit, s-a mai trezit o 
dată frumuşel la viață, mai exact unul din craterele acestuia, vulcanul 
din San Juan. De atunci versantul vestic de la picioarele noastre este 
străbătut de o crăpătură lungă de câţiva kilometri, care abia se poate 
vedea cu ochiul liber. Este posibil ca această crăpătură să ajungă până 
la structura inferioară din La Palma. Părți ale Cumbre Vieja s-au 
prăbușit atunci vreo patru metri în mare. În ultimii ani am măsurat 
de multe ori terenul. La următoarea erupție, este foarte probabil ca 
flancul vestic să se desprindă complet, deoarece unele straturi de 
piatră conţin enorm de multă apă. Când magma nouă și fierbinte urcă 
în coșul vulcanic, această apă se va dilata dintr-odată şi se va evapora. 
Presiunea care se formează ar putea arunca în aer, fără probleme, 
partea instabilă, și, în plus, acolo mai apasă și flancul estic și cel sudic. 
Ca urmare, 500 de kilometri cubi de piatră ar aluneca, prăbușindu-se 
in mare. 

- Am citit despre asta, spuse van Maarten. Reprezentanții oficiali 
ai Insulelor Canare consideră această teorie îndoielnică. 

- Indoielnic, tună Frost ca trâmbiţa din Ierihon, este felul în care 
ei evită, în toate declarațiile lor oficiale, exprimarea unui punct de 
vedere clar, pentru a nu-i speria pe turiști. Omenirea nu va fi scutită 
de acest capitol. Au existat deja câteva exemple mai mici. În 1741, în 
Japonia a explodat Oshima-Oshima, provocând valuri inalte de 30 de 
metri. La fel de înalte au fost şi în 1888, când Ritter Island din Noua 
Guinee a colapsat, iar stânca ce s-a prăbușit atunci avea doar un pro- 
cent din ceea ce ne așteaptă aici! Kilauea din Hawaii este supravegheată 
de ani întregi printr-o rețea de stații GPS care înregistrează și cea mai 
mică mișcare, și se mișcă! Flancul sudic alunecă anual zece centimetri 
spre vale, și va fi vai și amar când va lua viteză. Nici unul dintre noi 
nu-și poate imagina ce s-ar putea întâmpla. Aproape fiecare vulcan de 
pe insulă are tendinţa să devină mai abrupt, odată cu vârsta. Când 
devine prea abrupt, o bucată din el se rupe. Oficialitățile din La Palma 
se prefac oarbe şi surde. Întrebarea care se pune nu este dacă se va 
întâmpla, ci când se va întâmpla. Peste o sută de anı? Peste o mie? 
E singurul lucru pe care nu-l ştim. Erupţiile vulcanice de aici nu 
obişnuiesc să-şi anunţe venirea. 

- Ce se întâmplă dacă jumătate de munte se prăbușește în mare? 
întrebă reprezentanta firmei. 

- Cantități impresionante de apă vor fi dislocate din masa stân- 
coasă, spuse Bohrmann, iar acestea se vor suprapune, devenind tot mai 
înalte. Impactul va avea o viteză estimată de 350 de kilometri pe oră. 
Pietrișul ar ieși până la 60 de kilometri în largul mării, iar apa nu va 
putea trece pur şi simplu peste el. Se va forma o bulă uiașă de aer care 
va disloca cu mult mai multă apă decât stânca prăbușită. Ce se va 
întâmpla în continuare, aici părerile sunt împărțite, dar oricum nici 
una din variante nu ne dă motive de bucurie. În apropiere de La Palma, 

căderea va provoca un val uriaș cu înălțimea între 600 și 900 de metri. Se 
deplasează cu 1 000 de kilometri pe oră. Spre deosebire de cutremure, 
prăbușirea munților și alunecările de pământ sunt evenimente punctuale. 
Valurile se vor întinde radial peste Atlantic și își vor distribui energia. 
Cu cât sunt mai departe de punctul de formare, cu atât sunt mai joase. 

- Sună liniştitor, murmură directorul tehnic. 

- Doar parţial. Insulele Canare vor fi rase de pe fața Pământului 
într-o secundă. La o oră de la pornire, un tsunami înalt de 100 de metri 
atinge coasta africană din vestul Saharei. Pentru a ne face o idee: cel 
din Europa de Nord a atins în fiorduri 40 de metri şi rezultatul se 
cunoaște. Șase până la opt ore mai târziu, un val de 50 de metri 
înălțime trece peste Caraibe, pustiește Antilele și inundă Coasta de Est 
a SUA între New York și Miami. La scurt timp după aceea, loveşte cu 
aceeași putere Brazilia. Valuri mai mici ajung în Spania, Portugalia şi 
în Insulele Britanice. Efectele ar fi nimicitoare și pentru Europa Cen- 
trală, unde s-ar prăbuși întreaga economie. 

Oamenii de la De Beers păliră. Frost privi în jurul lui rânjind. 

- A văzut cineva Deep Impact? | 

- Filmul? Dar valul ăla era mult mai înalt, spuse reprezentanta 
firmei De-Beers. De câteva sute de metri. 

- Sunt suficienți 50 de metri pentru a rade New Yorkul de pe 
suprafața Pământului. În urma impactului se eliberează o energie care 
ar acoperi consumul anual al Statelor Unite. Puteţi ignora înălțimea 
caselor, doar temeliile preiau forța unui tsunami. Restul pur și simplu 
se prăbușește, oricât de înaltă ar fi construcția. Și nici unul dintre noi 
nu este Bruce Willis, dacă pot adăuga. Frost făcu o pauză și arătă în 
josul pantei. Pentru a destabiliza flancul vestic, este nevoie sau de o 
erupție a lui Cumbre Vieja sau de o alunecare sub nivelul mării. La 
asta lucrează viermii. La o repetare în miniatură a ceea ce au făcut în 
Europa de Nord, însă ar trebui să fie suficient pentru a provoca alune- 
carea unei părți a soclului vulcanic submarin şi a-l face să se prăbușească 
în adânc. Urmarea ar fi un mic cutremur, suficient pentru a perturba 
statica din Cumbre Vieja. S-ar putea ca acest cutremur să provoace ŞI O 
erupție, în orice caz versantul vestic se va destabiliza. Oricum ar fi, se 
va prăbuși. Catastrofa va avea loc. În Norvegia, viermii au avut nevoie 
de câteva săptămâni, aici s-ar putea să meargă mai repede. 

— Cât timp ne mai rămâne? 

- Aproape deloc. Bestiile astea rafinate și-au ales niște locuri în 
ocean la care nu te gândeşti imediat. Se folosesc de capacitatea de pro- 
pagare a undei de șoc în largul mării. În Marea Nordului au nimerit-o 
la fix, însă civilizaţia umană se va simţi mizerabil abia atunci când la 
celălalt capăt al lumii colapsează o insuliță cu aspect inofensiv. 

Van Maarten își frecă bărbia. 

- Am construit un prototip al trompei care poate cobori la 300 de 
metri. Funcţionează. Cu adâncimi mai mari nu avem experienţă, însă... 

- Am putea prelungi trompa, propuse reprezentanta. 

- Pentru asta ar trebui să fim magicieni. Dar bine, dacă oprim orice 
altă lucrare... Eu îmi fac mai multe griji pentru vaporul aferent. 


515 


FRANK SCHĂTZING 


- Nu prea cred că vă veţi descurca cu un singur vapor, observă 
Bohrmann. Câteva miliarde de viermi reprezintă o masă biologică 
uriașă. Trebuie să o pompaţi undeva. 

— Asta nu e problema noastră. Am putea asigura naveta. Mă refer 
la vaporul de pe care vom manevra trompa. Dacă o prelungim până 
la 400 sau 500 de metri, trebuie să o depozităm undeva. Este un furtun 
de jumătate de kilometru lungime! Greu ca plumbul și ceva mai gros 
decât un cablu subacvatic, pe care îl puteți rula pur şi simplu în burta 
vaporului. Și în plus, atunci când se mișcă trompa, vaporul trebuie să 
fie suficient de stabil pentru a compensa aceste mișcări. Nu ar trebui 
să ne temem de atacuri, însă hidrostatica are șiretlicurile ei. Nu puteți 
lăsa furtunul să atârne pur şi simplu la tribord sau la babord, fără a 
periclita stabilitatea vaporului. 

- Deci ar fi bună o dragă plutitoare? 

- Nu de mărimea asta. Bărbatul rămase pe gânduri. Poate un vas 
de extracţie? Nu, este prea greoi. Mai bine o platformă plutitoare. 
Oricum, lucrăm deja cu așa ceva. Un sistem cu ponton, cel mai bine 
ar fi o construcţie clasică semiscufundătoare ca în tehnica offshore, doar 
că nu o vom ancora cu parâme, ci o vom mișca pe mare ca pe un vapor 
normal. Chestia trebuie să poată fi manevrată. Se duse puţin mai la o 
parte și începu să mormăie ca pentru sine despre frecvenţe ale rezo- 
nanței şi agitarea valurilor. Apoi se întoarse la ceilalți. Un semisub- 
marin ar fi potrivit. Stabilitate maximă pe valuri, flexibil, suportul 
ideal pentru un braț de macara solicitat. Lângă Namibia avem așa ceva, 
pe care îl putem modifica rapid. Dispune de elice cu reacție de 6 000 
de volți și, la nevoie, mai putem înșuruba câteva elemente laterale. 

- Heerema? întrebă directoarea. 

- Corect. 

- Nu voiam să o reciclăm? 

- Nu e de aruncat la fier vechi. FHereema dispune de două corpuri 
principale de dislocare, puntea este sprijinită pe şase coloane, deci totul 
este așa cum trebuie. Bine, e din 1978, dar pentru ce ne trebuie nouă 
ar trebui să fie suficient. Ar fi calea cea mai rapidă. Nu avem turn de 
forare, ci două braţe de macara. Pe unul din ele vom cobori furtunul. 
Nici pomparea în sus nu este o problemă. Și putem aborda vapoare 
care să ia viermii. 

- Sună bine, spuse Frost. Când poate fi aici? 

- În condiţii normale, în jumătate de an. 

- Și în condiţiile de faţă? 

- Nu pot să promit nimic. Șase până la opt săptămâni, dacă ne 
apucăm imediat. Tehnicianul îl privi. Vom face tot ce ne stă în putință. 
Ne pricepem la așa ceva. Totuși, dacă reușim s-o facem în timp aşa de 
scurt, vă rog să consideraţi că am înfăptuit o adevărată minune. 

Frost încuviinţă din cap. Privea spre Atlantic. Se întindea la picioa- 
rele lui, albastru și frumos. Încercă să își imagineze cum ar fi dacă apa 
ar creşte brusc șase sute de metri în înălțime. 

- E bine, răspunse. Pe moment avem mare nevoie de minuni. 


PARTEA A TREIA 


ÎNDEPENDENCE 


Sunt convins că există, precum axiomele matematice, drep- 
turi și valori universale, independente de om, și înainte de toate 
dreptul la viață. Dilema care se impune este unde sunt ele scrise? 
Și cine ar putea să le acorde, dacă nu omul? Putem accepta 
faptul că există drepturi și valori situate dincolo de puterea 
noastră de percepţie, dar nu ne putem situa în afara percepţiei 
noastre. Ca şi cum pisica ar trebui să hotărască dacă șoarecii pot 
fi mâncaţi sau nu. 


Leon Anawak, Autocunoaștere și conștiință 


12 august 


Marea Groenlandei 


Samantha Crowe lăsă jos foile din mână și privi afară. 

CH-53 Super Stallion cobora rapid. O briză puternică scutura eli- 
copterul de transport lung de 30 de metri. Părea să cadă spre platforma 
luminată din mare şi Crowe se întrebă cum putea aşa o chestie uriașă 
să circule pe mare, și, în același timp, cum puteai ateriza pe ceva atât 
de mic. 

La 950 de kilometri nord-est de Islanda, USS Independence LHD-8 
stătea deasupra Mării Groenlandei, un oraș plutitor, aspru şi străin, 
cu aspectul unui planor cosmic din Alien. Două hectare de libertate și 
97 000 de tone de diplomație, după cum se exprima marina militară. 
Cel mai mare portavion tactic din lume va fi casa ei pentru următoa- 
rele săptămâni, iar noua ei adresă va fi: USS Independence LHD-8, 75° 
latitudine nordică, 3 500 de metri deasupra fundului mării. 

Sarcina ei: să poarte o discuţie. 

Aparatul luă o curbă. Super Stallion se îndreptă plin de elan spre 
punctul de aterizare şi ajunse lin la bordul portavionului. Prin geamul 
lateral zări un bărbat în salopetă galbenă, care dirija elicopterul spre 
poziţia de parcare. Cineva din echipaj o ajută să-și desfacă centura şi 
să scape de echipament, de casca prevăzută cu căști, de vesta de salvare 
şi de ochelarii de protecţie. Zborul fusese dificil și Crowe simţi că-i tre- 
murau picioarele. Părăsi aparatul, nesigură pe picioare, şi traversă 
rampa de la pupa; ieși de sub coada lui Super Stallion și privi în jur. 

Pe puntea de zbor se vedeau puţine aparate. Golul sublinia impre- 
sia de suprarealism. Zări o suprafaţă asfaltată de-a dreptul nesfârșită, 
întreruptă doar de punctele de fixare, cu o lungime de 257,25 şi o 
lăţime de 32,5 metri. Crowe cunoștea aceste lucruri cu exactitate. Era 
matematiciană, cu o slăbiciune pentru numerele exacte, astfel încât 
căutase să afle dinainte cât mai multe despre USS Independence, dar 
teoria pălise în faţa realității. Adevărata Independence nu avea nimic 
în comun cu schemele desenate și datele tehnice. În aer plutea un miros 
greu de ulei şi kerosen amestecat cu cauciuc fierbinte și sare, și totul 
era măturat peste punte de un vânt aspru, care îi smucea salopeta. 

Nu era un loc în care să vii de plăcere. 

În jur alergau bărbaţi î in geci colorate cu apărătoare pentru urechi. 
Unul veni spre ea, în timp ce soldaţii îi cărau bagajele afară. Purta o 

geacă albă. Crowe încercă să-și amintească. În alb erau responsabilii cu 
siguranţa. Cei în galben dirijau elicopterele pe punte, cei în roșu se 
îngrijeau de combustibil și materialul de luptă. Nu erau şi unii în 
maro? Și în mov? Cu ce se ocupau cei în maro? 

Frigul o pătrunse până la piele. 

- Veniţi după mine, îi strigă bărbatul încercând să acopere zgomo- 
tul rotoarelor care încetineau. Arătă spre singura construcţie a porta- 
vionului. Acesta se înălța la tribord ca un bloc cu multe etaje, 
încoronat de antene și senzori supradimensionaţi. Mâna dreaptă a lui 
Crowe îşi pipăi mecanic șoldul în timp ce mergea în urma lui. Apoi 
își dădu seama că, prin salopetă, nu ajungea la țigări. Nici în elicopter 
nu avusese voie să fumeze. Nu o deranja să zboare în Arctica pe vânt, 
dar atâtea ore fără nicotină nu erau deloc pe gustul ei. 

Însoţitorul ei deschise un bocaport. Crowe păși pe insulă, cum era 
numită construcţia în jargonul marinei. După ce trecu de o ecluză 
dublă, o întâmpină un aer proaspăt și curat. Insula îi lăsa impresia unei 
peșteri, ciudat de neincăpătoare. Omul de pe punte o lăsă în grija unui 
negru înalt în uniformă, care se prezentă drept Salomon Peak. Îşi 
strânseră mâinile. Peak părea crispat, de parcă nu ar fi fost obişnuit cu 
prezenţa civililor. În ultimele săptămâni, Crowe participase la mai 
multe conferințe alături de el, ce-i drept doar telefonic. Străbătură un 
coridor întortocheat şi pătrunseră mai adânc în interiorul vaporului, 
coborând prin niște pasaje abrupte, asemănătoare scărilor, fiind urmaţi 
de soldaţii care îi duceau bagajul. Pe un perete se putea citi scris cu 
litere mari LEVEL 02. 

- Doriţi probabil să vă improspătați ținuta, spuse Peak şi deschise 
una din multele uși identice care se înşirau pe ambele laturi. În spatele 
ușii se afla o cameră surprinzător de încăpătoare, mobilată cores- 
punzător, un mic apartament mai degrabă. Crowe citise că la bordul 
unui portavion spaţiul privat era redus la minimum și că soldaţii dor- 
meau în saci de dormit. Când făcu o observaţie în sensul ăsta, Peak 
ridică din sprâncene. 

- Nu ne-am permite să vă cazăm la soldații marinei, îi răspunse. 
Apoi schiţă un zâmbet. Și marina ştie să-și trateze oaspeţii. Aici 
este flaggland. 

— Flaggland? 

- Excelsiorul nostru. Apartamentele pentru amirali şi statul lor 
major, atunci când vin la bord. Momentan, nu suntem ocupați la capa- 
citate maximă, avem deci tot locul de pe lume. Doamnele care parti- 
cipă la expediție sunt găzduite în Flaggland, iar partea masculină în 
Officerland. Îmi permiteţi? Peak trecu pe lângă ea şi deschise încă o 
ușă. Baie proprie şi toaletă. 

- Sunt impresionată. 

Soldaţii îi aduseră bagajele. 

— Găsiţi un mic bar sub televizor, spuse Peak. Băuturi nealcoolice. 
Vin să vă iau peste jumătate de oră să facem turul. Aveţi suficient timp? 

- Absolut. 

Crowe aşteptă până se închise ușa în urma lui. Începu să caute febril 
o scrumieră. Găsi una într-un sertar, se extrase din salopetă şi cotrobăi 
după ţigări în jacheta sport pe care o purta pe dedesubt. Abia după ce 
scoase una din pachetul mototolit, și-o aprinse şi trase un fum, se simți 
din nou un om întreg. 

Stătea pe marginea patului pufăind. 

Era trist, de fapt. Două pachete pe zi era al naibii de trist, la fel de 
trist ca şi faptul că nu se putea lăsa. Incercase de două ori. De două ori 
nu reușise. 

Poate că nici nu voia să reușească. 

După a doua țigară, se băgă sub duș. În final îşi trase blugii, adidașii 
și tricoul, mai fumă una și inspectă toate sertarele şi dulapurile. Când 
bătu la ușă, studiase deja viața interioară a cabinei atât de conștiincios, 
încât ar fi putut alcătui o listă completă de inventar. Așa era ea, îi 
plăcea să fie bine informată. 

În fața uşii nu stătea Peak. Era Leon Anawak. 

- V-am spus doar că o să ne revedem, zâmbi el. 

Crowe râse. 

— Și eu v-am spus că o să vă regăsiți balenele. Mă bucur să vă văd, 
Leon. Omul căruia îi datorez prezenţa mea aici, corect? 

- Cine spune asta? 

- Li. 

- Cred că aţi fi aici și fără intervenţia mea. Dar am ajutat şi eu 
puțin. Trebuie să știți că v-am visat. 

— Vai de mine! 

— Nu vă fie teamă, mi-aţi apărut sub forma unui spirit bun. Cum 
a fost zborul? 

- Turbulent. Sunt ultima, aşa-i? 

- Noi ceilalți am urcat la bord încă din Norfolk. 

- Da, ştiu. Dar pur şi simplu nu am putut pleca din Arecibo. Este 
incredibil, dar te costă multă muncă şi să nu derulezi un proiect. Deo- 
camdată, SETI e pusă la păstrare. Pe moment, nu are nimeni bani ca 
să căutăm omuleţi verzi în cosmos. 

— S-ar putea să găsim mai mulți omuleți verzi decât ne place, spuse 
Anawak. Haideţi. Peak va fi aici într-un minut. Vă arătăm cât de 
grozavă este Independence. După aceea e rândul dumneavoastră. Toţi 
sunt curioși. Și să ştiţi că aveţi deja o poreclă. 

- Am o poreclă? Cum mă cheamă acum? 

— Miss Alien. 

- Dumnezeule! O vreme imi spuneau toți miss Foster, după ce 
Jodie a jucat rolul meu în filmul ăla. Crowe scutură din cap. Ei, şi de 
ce nu? Mi-am luat autografele? Să mergem, Leon. 


Peak îi conduse prin lumea lui LEVEL 02. Îşi începuseră călătoria 
la prova și se deplasau acum spre mijloc. Crowe admirase uriașa sală 
de fitness de la prora, plină ochi cu benzi de alergare și aparate de forță, 
în care nu era aproape nimeni. 

- În mod normal, aici e înghesuială mare, spuse Peak. Independence 
poate găzdui trei mii de oameni. Acum nu suntem la bord nici 200. 

Se plimbară printre cabinele tinerilor ofițeri, compartimente 
pentru câte patru până la șase oameni, cabine confortabile cu suficient 
spaţiu de depozitare, mese extensibile și scaune. 

- E plăcut, spuse Crowe. 

Peak ridică din umeri. 

- Depinde cum o priveşti. Când pe acoperiş acţiunea e în toi, nu 
puteți adormi aşa ușor. La câţiva metri deasupra dumneavoastră 
decolează şi aterizează elicoptere și jeturi. Cele mai mari probleme 
le avem, bineînţeles, cu nou-veniţii. La început sunt toţi complet 
suprasolicitați. 

- Și când ajungi să te obișnuiești cu gălăgia? 

- Nicicând. Dar te obișnuieşti să nu mai dormi neintrerupt. Am 
fost de mai multe ori pe un portavion, de fiecare dată pentru luni de 
zile. După o vreme, devine o chestie normală să zaci în pat pregătit în 
permanenţă să te scoli. În schimb, uiţi cum e să dormi în linişte. Prima 
noapte petrecută acasă e un chin. Aștepţi urletul turbinelor, bufnitu- 
rile vehiculelor şi ale cârligelor de ancorare, alergăturile de pe cori- 
doare, anunţurile permanente, și în schimb se aude doar un ceas 
deşteptător ticăind undeva. 

Trecură pe lângă cantina imensă şi ajunseră în mijlocul vaporului 
în fața unui perete etanș prevăzut cu închizătoare cu cifru. În spatele 
lui se afla o încăpere cu ferestrele camuflate. Era prima zonă populată 
pe care o vedea Crowe. Bărbaţi și femei stăteau așezați în faţa unor 
console cu lumini pâlpâitoare, privind concentrați în nişte monitoare 
mari înșirate de-a lungul pereților. 

- Pe LEVEL 02 se află majoritatea birourilor de comandă și de con- 
ducere, explică Peak. Pe vremuri se aflau toate în clădirea insulei, dar 
era prea riscant. Sistemele de rachete se fixează de regulă asupra struc- 
turilor mai mari de pe vapor. Printre ele se numără bineînțeles și 
insula. Câteva lovituri bine ţintite și ţi-au tăiat capul de pe umeri, aşa 
că am mutat o mare parte a sălilor de comandă sub acoperiș. 

- Sub acoperiș? 

- În limbajul marinei. Puntea de decolare. 

— Și ce anume faceţi aici? 

— Păi sala aceasta este CIC-ul... 

- O, da. Combat Information Center. 

Ochii de pe chipul îngust de abanos se aprinseră scurt. Crowe 
zâmbi și își propuse să-și țină gura de acum încolo. 

- CIC este centrul nostru nervos senzorial, spuse Peak. În această 
încăpere sunt adunate toate datele, sistemele vaporului, sateliții, totul 
în timp real, se înţelege de la sine. Antiaeriana şi protecţia vaporului, 
înlăturarea defecţiunilor, comunicațiile... pe timp de luptă, e mare 
agitaţie aici. Cred că veţi petrece mult timp pe locurile acelea libere, 
doctor Crowe. 

- Samanta. Sau mai simplu Sam. 

- De acolo privim şi ascultăm sub apă, spuse Peak fără a-i răspunde 
la ultima remarcă. Supravegherea submarinelor, rețeaua sonarului 
SOSUS, Surtass LFA şi multe altele. Suntem la curent cu orice s-ar 
apropia de Independence. Peak indică un monitor uriaș aflat sub tavan. 
Un patchwork de diagrame şi hărți se vedea pe el. Acela este Big pic- 
ture. Cuprinde toate datele obţinute pe vapor și realizează o panoramă. 
Același lucru îl vede şi căpitanul vasului pe monitoarele de pe puntea 
de comandă, dar la dimensiuni mai reduse. 

Peak o conduse mai departe prin încăperile învecinate. Aproape 
toate erau slab luminate de anunţurile de pe ecrane uriaşe, de moni- 
toare și display-uri. Legat de CIC se afla LFOC, Landing Force 
Operations Center. 

- Funcţionează ca o centrală de i intervenţie a trupelor de aterizare. 
Fiecare unitate de luptă dispune de propria consolă. Înregistrările 
prin satelit și avioanele de recunoaştere indică, la nevoie, poziţia 
brigăzilor inamice. În vocea lui Peak se simțea mândria. LFOC poate 
mobiliza urgent trupele și poate dezvolta strategii. Computerul cen- 
tral asigură în orice moment legătura comandantului cu unităţile sale 
aflate la faţa locului. 

Pe câteva dintre monitoare, Crowe recunoscu puntea de decolare. 
Se impunea o întrebare pe care probabil că Peak o va respinge acru, 
dar o puse: 

- La ce ne folosesc toate astea, maior Peak? Dușmanul nostru se 
află în adâncuri. 

- Corect. Peak o privi iritat. Atunci vom conduce de aici 
operaţiunile din adâncuri. Care e problema? 

- Vă rog să mă scuzaţi. Probabil că am fost prea mult timp în 
spațiu. 

Anawak rânji. Până acum se abţinuse de la orice comentariu, 
mulțumindu-se să se ţină după ei. Lui Crowe îi pica bine să-l ştie lângă 
ea. Peak continuă să le arate alte săli de control. Lângă CIC se afla JIC, 
Joint Intelligence Center. 

- Aici sunt descifrate și interpretate datele furnizate de sistemele 
serviciilor de informaţii, spuse Peak. Nu se poate apropia nimic de 
Independence fără a fi cercetat în cele mai mici amănunte, iar dacă 
băieţilor nu le place ce văd, atunci deschid focul. 

- Mare răspundere, murmură Crowe. 

- Unele lucruri sunt interpretate de computer. Dar aveți bineinţe- 
les dreptate. Peak făcu un semn larg cu mâna. CIC şi JIC sunt dome- 
nii de muncă ştiinţifică şi, în plus, recepţionăm în permanență știri din 
întreaga lume, privim pe monitoare CNN şi NBC, şi o duzină de alte 
canale de ştiri. Veţi avea acces la orice informaţie posibilă şi la toate 
băncile de date ale Defense Mapping Agency. Ceea ce înseamnă că veți 
avea plăcerea de a lucra cu hărțile oceanice ale marinei militare, de 
departe mai exacte decât orice altă hartă a cercetării independente. 

Continuară coborârea. Vizitară pe rând centrul comercial de la 
bord, dormitoarele și sălile goale de petrecere a timpului liber, ca și 
uriaşul departament sanitar de la LEVEL 03, un areal antiseptic cu 

600 de paturi, șase săli de operaţie şi o staţie de terapie intensivă supra- 
dimensionată. Crowe își imagină ce trebuia să fie aici pe timp de 
război. Oameni care sângerau și ţipau, doctori şi asistente care aler- 
gau în toate părţile. Independence îi făcea tot mai mult impresia unui 
vapor-fantomă, nu, mai degrabă a unui oraș-fantomă. Urcară înapoi la 
LEVEL 02 și merseră mai departe spre pupa până ajunseră la o rampă 
suficient de lată încât să poată circula mașini pe ea. 

- Tunelul duce din măruntaiele vaporului în zigzag până la insulă, 
spuse Peak. Independence este astfel construită încât să te poţi deplasa 
cu jeepul pe nivelele cele mai importante din punct de vedere strate- 
gic. Şi soldații mărșăluiesc prin tunel până pe punte. Coborâm. 

Pașii le răsunau între pereţii de oţel. Lui Crowe îi amintea de o par- 
care subterană, apoi tunelul rampei se deschise spre un hangar imens. 
Crowe ştia că acesta ocupa pe puțin o treime din întreaga lungime a 
vaporului și înălțimea a două punți. Aici era curent. De ambele părți 
se deschideau porţi uriașe de hangar care duceau la platformele aflate 
în exterior. O lumină galbenă și palidă se împletea cu lumina natu- 
rală, formând o atmosferă difuză. Pe laterale se aflau mici birouri și 
puncte de control închise sub sticlă. Un sistem de transport cu cârlig, 
asemănător unor șine, se întindea de-a lungul tavanului. Crowe văzu 
în fundal stivuitoare mari cu furcă şi două vehicule de teren Hummer. 

- De obicei, puntea hangarului este plină de aparate de zbor, spuse 
Peak. Dar în misiunea asta ne descurcăm cu cele șase elicoptere 
Super-Stallion parcate pe acoperiș. La nevoie, fiecare evacuează câte 
cincizeci de persoane. Și mai avem la bord două elicoptere 
Super-Cobra, de intervenţie rapidă. Peak arătă spre ieșirile ca niște 
porți aflate pe ambele laturi. Platformele exterioare sunt niște lifturi 
cu care aparatele de zbor sunt transportate de aici până pe acoperiș. 
Fiecare suportă peste 30 de tone. 

Crowe se duse la poarta hangarului dinspre tribord şi privi afară. 
Marea se întindea îngheţată și cenușie spre un orizont gol. Aisbergu- 
rile se rătăceau rareori prin aceste locuri. Curentul Groenlandei de Est 
le ducea de-a lungul coastei la o distanță de peste 300 de kilometri. 
Doar ocazional treceau câmpuri de gheaţă plutitoare. 

Anawak i se alătură. 

- Una din multele lumi posibile, așa-i? 

Crowe încuviinţă din cap. 

— Aveţi şi o variantă subacvatică printre scenariile privind civi- 
lizaţiile extraterestre? 

— Avem de toate în repertoriu, Leon. Veţi râde, dar, când mă gân- 
desc la formele de viață extraterestră, mă uit în primul rând la planeta 
noastră. Privesc în adâncul oceanelor și în interiorul Pământului, spre 
poli, în aer. Câtă vreme nu îţi cunoști propria lume, nu îţi poţi face o 
idee despre alte lumi. 

Anawak încuviinţă. 

A Cred că asta e cea mai mare problemă a noastră. 

Il urmară pe Peak în jos. Rampa unea nivelele ca o adevărată scară. 
Tunelul dădea într-un coridor plan care ducea la pupa. Se aflau acum 

adânc în inima lui Independence. Lateral, se deschidea o poartă de 
ecluză prin care pătrundea o lumină rece, artificială. Intrând, Crowe 
o recunoscu pe bioloaga cu care vorbise la videotelefon în decursul 
ultimelor săptămâni. Sue Oliviera era la una dintre mesele de labora- 
tor şi discuta cu doi bărbaţi care se prezentară drept Sigur Johanson 
şi Mick Rubin. 

Întreaga punte părea să fi fost transformată într-un laborator. 
Mesele și aparatura erau grupate ca nişte insule. Crowe văzu bazine 
cu apă şi lăzi frigorifice. Două containere mari, unite între ele, erau 
prevăzute cu plăcuţe de atenţionare ce indicau pericol biologic, pro- 
babil rezervoare de maximă securitate. La mijloc se ridica ceva de 
dimensiunile unei mici case, înconjurate de o pasarelă. Nişte scări 
de oţel duceau în sus. Pereţii cutiei erau legaţi prin ţevi groase și 
mănunchiuri de cabluri de aparatura mare cât niște dulapuri. Un geam 
mare şi oval oferea o privire în interiorul difuz ce părea să conţină apă. 

- Aveţi un acvariu la bord? întrebă Crowe. Ce drăguţ! 

- Un simulator de mare adâncime, explică Oliviera. Originalul se 
află în Kiel. E ceva mai mare. În schimb, cel de aici are o fereastră pano- 
ramică din geam securizat. Presiunea din interior v-ar omori, pe alții 
îi ţine în viață. Momentan, rezervorul e populat de câteva sute de raci 
albi care au fost prinşi la intrarea în Washington și băgaţi imediat în 
containere sub presiune. Este prima dată când am reușit să menţinem 
în viață masa gelatinoasă. Cel puţin așa credem. Până acum nu s-a 
arătat, dar suntem siguri că e băgată în racii ăștia pe care îi dirijează. 

- Fascinant, spuse Crowe. Dar simulatorul nu e la bord numai 
pentru raci, așa este? 

Johanson zâmbi misterios. 

- Nu se ştie niciodată ce îţi intră în plasă. 

- Deci un lagăr pentru prizonierii de război. 

- Lagăr pentru prizonierii de război! râse Rubin. Bună idee! 

Crowe privi în jur. Hala era închisă ermetic. 

- În mod normal, aici nu este o punte pentru vehicule? întrebă ea. 

Peak ridică din sprâncene. 

- Ba da. Dacă traversăm această ecluză, ajungem în jumătatea din 
spate a lui Independence, chiar sub hangarul pentru avioane. Dumnea- 
voastră aţi citit mult, am dreptate? 

- Sunt o fire curioasă, răspunse Crowe cu modestie. 

- Ne rămâne doar să sperăm că vă veţi transpune curiozitatea în 
cunoştinţe. 

- Ce ins morocănos, îi șopti Crowe lui Anawak în timp ce părăseau 
laboratorul, îndreptându-se spre pupa prin tunelul de la parter. 

- Nu tocmai. Anawak scutură din cap. Bunul Sal e OK. Doar puţin 
neobişnuit cu civilii atoateştiutori. 


Tunelul se deschidea într-o hală mai înaltă și mai lungă decât 
puntea hangarului. Pășiră pe un mal artificial care cădea spre un bazin 
căptuşit cu scânduri, situat ceva mai jos. Se întindea în faţa lor ca o 
piscină uriașă, revărsată. O cupolă dreptunghiulară de sticlă, formată 

din două ecluze alăturate, fusese scufundată în mijloc. Pe lateral se 
inălța un bazin încăpător, ale cărui valuri încreţite oglindeau lumina 
din hală. Crowe văzu trecând pe sub suprafaţă nişte corpuri suple, de 
forma unor torpile. 

- Delfini! exclamă surprinsă. 

- Da. Peak încuviinţă. Echipajul nostru special. 

Privirea îi rătăci în sus. Tavanul era traversat şi aici de un sistem 
de șine ramificat. De ele atârnau formaţiuni cu aspect futuristic, de 
parcă ar fi încrucișat cineva niște mașini sport supradimensionate cu 
submarine şi cu avioane. De ambele laturi ale bazinului, malul se con- 
tinua sub forma unor treceri ca niște diguri. De-a lungul pereților erau 
stivuite boxe cu echipamente şi materiale. Printre ele, Crowe văzu 
sonde, aparate de măsură și costume de scafandru în dulapuri deschise. 
La intervale regulate, scări ascendente duceau spre podeaua halei. 

Patru zodiace se aflau pe uscat, în partea din față a bazinului. 

— Aici a scos cineva dopul, așa-i? 

- Da, aseară. Dopul e acolo. Peak arată spre cupolă. Crowe o 
estimă la minimum opt pe zece metri. Ecluza, poarta noastră spre 
mare. E dublu asigurată, pe podeaua halei cu ecluze de sticlă, iar 
învelișul exterior cu ecluze masive de oțel. Între ele se întinde un puț 
de trei metri înălțime. Sistemul funcţionează alternativ. De îndată ce 
o barcă este în puț, închidem capacul de sticlă și deschidem ecluzele 
de oţel. Când vrea să se întoarcă în interiorul vaporului, procedăm la 
fel. Barca intră în ecluză, porțile ecluzei se închid, iar noi putem vedea 
prin capacul de sticlă dacă a pătruns înăuntru şi ce nu ne place. În 
acelaşi timp, apa este supusă unei analize chimice. Interiorul ecluzei 
este prevăzut cu senzori care o verifică referitor la impurități și toxine. 
Rezultatele sunt afișate pe două display-uri, unul de la marginea eclu- 
zei și unul de la pupitrul de control. Barca este ţinută în puț aproxi- 
mativ un minut. Abia când se dă verde, capacul de sticlă se deschide și 
o lasă înapoi pe punte. În același mod lăsăm şi delfinii să intre şi să iasă. 
Veniţi! 

Păşiră de-a lungul digului dinspre tribord. La jumătatea distanţei, 
se ridica din podea o consolă așezată imediat lângă margine şi 
prevăzută cu monitoare cu diferite funcţii de supraveghere. Dintr-un 
grup de indivizi în uniformă le ieși în întâmpinare un bărbat ciolănos, 
cu ochii proeminenți şi cu o mustață mare și pleoștită. 

- Colonelul Luther Roscovitz, îl prezentă Peak. Șeful staţiei 
de scufundare. 

- Dumneavoastră sunteţi miss Alien, așa-i? Roscovitz își descoperi 
dinţii lungi și gălbui. Bun venit în croazieră! Unde aţi fost atâta vreme? 

- Nava mea spaţială a avut întârziere. Crowe privi în jur. Drăguţ 
pupitru de comandă. 

— Îşi îndeplinește scopul. Îl folosim pentru acţionarea ecluzei și 
pentru ridicarea și coborârea submarinelor. Şi pompele sunt acţionate 
de aici, în scopul de a scufunda puntea sub apă. 

Crowe încercă să-și aducă aminte ce ştia despre Independence. Făcu o 
mișcare din cap spre peretele de oţel dinspre pupa, care închidea puntea. 

— Ăsta este un perete ermetic, nu-i așa? 

- Exact, zâmbi Roscovitz. Putem cobori clapa de la pupa și putem 
cobori vaporul, inundând tancurile din spate cu balast. Apa mării 
pătrunde și deja avem un port drăgălaș, cu tot cu intrare. 

- Drăguţ loc de muncă! Îmi place. 

- Nu vă lăsaţi înșelată! În mod normal, aici se înghesuie unele în 
altele nave de desant, șlepuri de mare tonaj și hovercrafturi. Hala 
asta mare se transformă cât ai clipi într-un grajd de maimuțe. Dar 
pentru misiunea asta oricum a trebuit să reorganizăm totul. Nu 
necesită nici o navă de desant. Ne trebuie un vapor care să fie destul 
de greu pentru a nu fi scufundat de cine ştie ce creaturi, care face 
față valurilor uriașe, care dispune de oferta completă a tehnologiei 
moderne de comunicaţii şi oferă loc pentru aparatele de zbor și o 
bază pentru scufundare. A fost un noroc chior că LHD-8 era tocmai 
în construcţie. Cel mai mare și mai puternic vapor amfibie din toate 
timpurile era ca și pregătit, în plus, nici nu se putea nimeri mai bine, 
căci exista posibilitatea de a face câteva schimbări. Șantierul de 
construcții navale din Mississippi este foarte modern. Au conceput 
modificările necesare punţii în cel mai scurt timp, au instalat ecluze 
și au modificat sistemul de pompare. Acum putem inunda bazinul 
fără să deschidem trapa. Oricum avem nevoie de ea doar în cazul în 
care vrem să ieşim cu zodiacurile. 

Crowe privi în jos în bazin. Doi oameni în costume de neopren 
stăteau la marginea bazinului, o femeie delicată, roșcată, şi un uriaș 
atletic cu o coamă de păr lung și negru. Crowe văzu un delfin înotând 
până la marginea bazinului şi scoțând capul din apă. Scotea sunete 
asemănătoare unui lătrat. Uriașul îl mângâie cu palma pe fruntea 
netedă. Delfinul stătu la mângâiat câteva secunde, după care se scu- 
fundă din nou. 

— Și cine sunt ez se interesă Crowe. 

— Se ocupă de echipa de delfini, spuse Anawak. Alicia Delaware și... 
ezită Anawak. Și Greywolf. 

- Greywolf? 

- Da. Sau Jack. Anawak ridică din umeri. Puteți să-i spuneți cum 
vreţi. Răspunde la ambele nume. 

— La ce serveşte echipa de delfini? 

- Camere vii de filmat. Înregistrează pe bandă când ies în larg. 
Motivul principal însă este acela că delfinii dispun de simțuri mult mai 
dezvoltate decât noi. Sonarul lor percepe alte ființe cu mult înainte ca 
sistemele noastre să le vadă. Cu unele din aceste animale Jack a lucrat 
în timpul activității lui din cadrul marinei. Dispun de un vocabular 
dezvoltat. Diferite stiluri de a fluiera. Unul pentru orci, altul pentru 
balena cenușie, altul pentru balena cu cocoaşă și așa mai departe. Pot 
identifica aproape orice fiinţă mai mare care le este cunoscută, și pot 
clasifica bancurile de peşti, iar ceea ce nu cunosc anunţă ca fiind formă 
de viaţă necunoscută. 

- Admirabil. Crowe zâmbi. Și bărbatul acela frumos de acolo de 
jos chiar înţelege limba delfinilor? 

Anawak încuviinţă. 
- Mai bine decât limba noastră. Câteodată. 


Întâlnirea avu loc în sala de consfătuiri și de depozitare vizavi de 
LFOC. Pe majoritatea celor prezenţi Crowe îi cunoștea deja personal 
sau de la videoconferinţe. Acum îi fu prezentată lui Murray Shankar, 
șeful serviciului de acustică de la SOSUS, lui Karen Weaver şi lui Mick 
Rubin, de asemenea căpitanului de pe Independence, un bărbat deșirat 
cu părul alb pe nume Craig C. Buchanan, care arăta de parcă ar fi fost 
inventatorul armatei militare, precum şi lui Floyd Anderson, primul 
ofițer. Le scutură de zor mâinile, constatând că nu-l plăcea pe Ander- 
son cu ceafa lui de bivol şi ochii negri ca niște nasturi. Ultimul care o 
salută fu un bărbat îndesat, care întârziase și care transpira abundent. 
Purta o pălărie de baseball și pantofi sport. Peste burtă i se întindea 
un tricou galben cu inscripția: Sărutd-mă, sunt un prinţ. 

- Jack Vanderbilt, se prezentă. Sincer să fiu, mi-am imaginat-o altfel 
pe mama lui E.T. 

- Fiică ar fi fost mai șarmant, răspunse Crowe sec. 

- Nu vă așteptați la complimente din partea unuia care arată ca 
mine. Vanderbilt râgâi. Nu este minunat, doctor Crowe? Aveţi acum 
în sfârșit ocazia să vă transformați toate speranţele și temerile îndrep- 
tate inutil spre cosmos într-o aşteptare plină de bucurie. 

Se îndreptară toţi spre locurile lor. Li ţinu o scurtă cuvântare în 
care sintetiză ceea ce oricum știau deja cu toţii. Că Statele Unite se 
adresaseră ONU şi în decursul unei şedinţe secrete obţinuseră în una- 
nimitate rolul logistic şi tehnologic de conducere în lupta î impotriva 
forței necunoscute. Între timp, Japonia și unele țări europene ajun- 
seseră la concluzii asemănătoare echipei din Chateau: nu oamenii 
amenințau omenirea, ci o formă de viaţă necunoscută. Oricum ar fi 
stat lucrurile, fiecare păruse ușurat că nu trebuiseră să se roage prea 
mult de Statele Unite. 

- Avem motive să credem că suntem aproape de descoperirea unui 
vaccin împotriva toxinelor din algele ucigașe, dar nu putem controla 
incă efectele secundare, iar în alte locuri apar raci cu agenți mutanţi. 
În majoritatea țărilor grav afectate, infrastructura s-a prăbușit. Ame- 
rica a fost bucuroasă să preia răspunderea, dar din nefericire trebuie să 
recunoaștem că abia suntem în măsură să ne apărăm propriile coaste. 
Între timp se înmulțesc viermii pe platformele continentale și, mult 
mai grav, în jurul insulelor vulcanice ca La Palma, unde doctor Frost 
şi doctor Bohrmann încearcă să curețe coastele afectate cu un fel de 
aspirator subacvatic. În ceea ce priveşte balenele: atacurile cu sonar 
nu au avut nici un fel de efect asupra animalelor a căror natură este 
violată de un organism străin. Dar chiar și dacă am fi reușit, nu am 
putea împiedica nici exploziile de metan, nici nu am putea porni din 
nou Golfstreamul. Lupta împotriva simptomelor nu rezolvă proble- 
mele, și până acum nu am putut ajunge la cauză, în timp ce 
operaţiunile subacvatice au fost sabotate sistematic. Nu mai 
obținem informaţii despre ceea ce se întâmplă acolo jos. Și pierdem 

un cablu subacvatic după altul. Bilanţul devastator al acestui război 
este că am devenit orbi și surzi. Putem spune liniștiți că l-am pier- 
dut. Li făcu o pauză. Pe cine să atacăm? La ce ne folosește lupta, 
când La Palma alunecă, iar peste coastele Americii, ale Africii şi ale 
Europei năvălesc munţi de apă? Pe scurt, nu înaintăm nici un pas câtă 
vreme nu ne cunoaștem mai bine adversarul și, putem să spunem, nu îl 
cunoaștem deloc. Prin urmare, scopul misiunii noastre nu este războiul, 
ci negocierea. Vrem să intrăm în contact cu acea formă de viaţă străină 
și să o convingem să oprească teroarea declanșată împotriva rasei 
umane. După părerea mea, se poate negocia cu orice formă de viaţă și 
informaţiile noastre ne indică faptul că ea se află exact aici, în Marea 
Groenlandei! Li zâmbi. Speranţa noastră se îndreaptă spre un 
deznodământ pașnic. Oricum, mă bucur să îi urez bun venit ultimu- 
lui membru la expediția noastră, doctor Samantha Crowe. 

Crowe îşi sprijini coatele pe masa de conferință. 

- Vă mulțumesc pentru primirea călduroasă. Îi aruncă o privire 
rapidă lui Vanderbilt. După cum probabil ştiţi, până în prezent SETI 
nu a avut succese deosebite. În faţa unei întinderi spaţiale de peste zece 
miliarde de ani-lumină, cât presupunem că măsoară universul care 
poate fi observat, orice este mai ușor de imaginat decât că am putea 
emite întâmplător în direcția corectă şi să fim auziţi de cineva, care 
tocmai ne ascultă pe noi. Din punctul ăsta de vedere, acum stăm mai 
bine. În primul rând, avem indicii că ceilalți chiar există. În al doilea 
rând, avem o idee aproximativă asupra locului în care trăiesc, și anume 
undeva în oceane și probabil că direct spre noi. Dar și dacă ar sta la 
Polul Sud, tot i-am găsi. Nu pot părăsi mările, iar un impuls sonor 
puternic emis în Arctica mai poate fi auzit și dincolo de Africa. Toate 
aceste lucruri sunt incurajatoare. Cel mai important lucru mi se pare 
a fi totuși acela că deja am intrat în contact. De zeci de ani trimitem 
mesaje în spaţiul lor de viaţă. Din nefericire, conținutul acestora repre- 
zintă distrugerea lor, astfel încât nu răspund prin soli, ci ne supun unei 
terori fără comentarii. Acest lucru este extrem de supărător. Totuși, 
să ne eliberăm temporar de sentimentele negative și să vedem în această 
teroare o şansă. 

- O șansă? repetă Peak ca un ecou. 

- Da! Trebuie să o recunoaștem drept ceea ce este, un mesaj al 
unei forme de viaţă străine, din care putem face speculații asupra 
gândirii ei! 

Crowe puse mâna peste un vraf de dosare. 

- Am sintetizat pentru dumneavoastră modul nostru de abordare. 
În același timp trebuie să vă înăbuș speranțele într-o reușită rapidă. 
Fiecare dintre dumneavoastră trebuie să se fi întrebat cu groază, în 
ultimele săptămâni, cine anume stă acolo Jos şi trimite pe capul nostru 
cele şapte molimi. Cunoașteţi filmele respective: Întâ/nire de gradul III, 
E.T., Alien, Independence Day, The Abyss, Contact şi aşa mai departe. În 
toate aceste filme, avem de-a face fie cu monștri, fie cu sfinţi. 
Gândiţi-vă numai la secvenţa finală din Întâlnire de gradul III: o 
mulțime de oameni găsesc consolare în ideea că fiinţe cerești superioare 

coboară la ei pentru a-i îndruma spre un viitor luminos, mai bun. Vi 
se pare cunoscută... Da, din punctul acesta de vedere, problema are o 
dimensiune religioasă. Şi SETI are această dimensiune. Şi ne face să fim 
orbi când vine vorba despre alteritatea inteligențelor străine. 

Crowe lăsă cuvintele să-şi facă efectul. Se gândise multă vreme cum 
să abordeze proiectul. În cele din urmă ajunsese la convingerea că va 
eșua din start dacă nu va reuși să le scoată gărgăunii din cap partici- 
panților la expediție. 

- Mă refer la faptul că în literatura SF aproape că nu există o pre- 
ocupare serioasă privitoare la alteritatea culturilor străine. Într-adevăr, 
extratereștrii apar aproape de fiecare dată ca expresii exagerate până la 
grotesc ale speranţelor și temerilor omenești. Extratereştii din Întâl- 
nirea de gradul III simbolizează nostalgia noastră după paradisul pier- 
dut. În fond, sunt niște ingeri şi aşa se şi poartă. Câţiva aleși sunt 
conduși spre lumină. Pe nimeni însă nu interesează o eventuală cultură 
a acestor extratereștri. Sunt doar unelte ale unor simple idei religioase. 
Totul la ele este extrem de omenesc pentru că se vrea a fi omenesc, 
până la scenografia apariţiei lor — lumină albă, strălucitoare, apariţii 
eterice, exact aşa cum ne-ar plăcea nouă. Extratereștrii din Indepen- 
dence Day sunt la fel de puţin extratereștri. Sunt răi, împlinind 
așteptările noastre despre răutate. Nici lor nu li se recunoaște cu 
adevărat capacitatea de a fi altfel. Binele și răul sunt valori postulate 
de om. Aproape nici o ficţiune nu are interesul de a se situa deasupra 
lor. Ne este pur și simplu dificil să ne imaginăm că valorile noastre 
nu ar fi şi ale altora și că ideile lor despre bine și rău nu ar cores- 
punde ideilor noastre. Şi de aceea nici nu trebuie să trageţi cu ure- 
chea la spaţiul cosmic. Fiecare naţiune, fiecare cultură umană are 
propriii extratereștri în poartă, și anume întotdeauna pe cei de din- 
colo de graniţă. Până nu conștientizăm acest lucru, nu vom fi capabili 
să comunicăm cu o inteligenţă străină. Pentru că probabilitatea să nu 
existe o bază comună a valorilor, să nu existe un bine şi un rău uni- 
versal, poate nici măcar organe senzoriale compatibile prin interme- 
diul cărora să se poată comunica este foarte mare. 

Crowe îi dădu teancul de dosare lui Johanson, care stătea lângă ea, 
şi îl rugă să le împartă. 

- Dacă vrem să începem să medităm la contacte reale cu extra- 
tereștri, ar trebui poate să ne imaginăm un stat de furnici. Cu rezerva 
că furnicile sunt superorganizate, nu cu adevărat inteligente. Dar să 
presupunem că ar fi. Atunci ne-am afla în faţa problemei să schimbăm 
impresii cu o inteligenţă colectivă care îşi devorează semenii răniți sau 
bolnavi, fără să li se pară imoral, care poartă războaie fără a înţelege 
ideea noastră despre pace, pentru care reproducerea individuală repre- 
zintă ceva nemaiauzit și pentru care schimbul și mâncarea excremen- 
telor reprezintă ceva obișnuit, pe scurt, care funcționează în toate 
privinţele complet diferit, însă funcționează! Și acum mai faceţi un pas 
înainte: imaginaţi-vă că, poate, nici nu recunoaștem o inteligență 
străină atunci când o vedem! Leon, aici de faţă, ar vrea să ştie dacă del- 
finii sunt inteligenți, așa că face teste elaborate, însă îi oferă ele certi- 
tudine? Și invers, cum ne văd ceilalți pe noi? Yrr luptă împotriva 

noastră, dar ne consideră oare inteligenți}? Sper că m-am exprimat cu 
claritate. Orice am face aici, nu vom reuși să ne apropiem de Yrr, câtă 
vreme vom continua să considerăm modul nostru de a înţelege valo- 
rile ca fiind buricul pământului și al universului. Trebuie să ne redu- 
cem la ceea ce suntem de facto, una din nenumăratele forme de viață 
posibile, fără pretenţii deosebite asupra întregului. 

Crowe băgă de seamă că privirea lui Li era ațintită cercetător asupra 
lui Johanson. Li făcea impresia că încearcă să se strecoare în mintea lui. 
Interesantă constelație e aici la bord, își spuse Crowe. Surprinse privi- 
rile schimbate de Jack O’Bannon și Alicia Delaware și știu în același 
moment că aveau o relaţie. 

- Doctor Crowe, spuse Vanderbilt frunzărindu-şi exemplarul cu 
expunerea. Ce este, de fapt, inteligenţa, în accepțiunea dumneavoastră? 

Intrebarea suna ca o capcană. 

- O întâmplare norocoasă, spuse Crowe. 

- O întâmplare norocoasă? Credeţi asta? 

- Rezultatul multor condiţii aflate într-o fină corelare. Câte definiţii 
vreți să auziți? Unii susțin că inteligenţa este lucrul esenţial într-o 
cultură. Tocmai aici este problema. Există cel puţin atâtea definiţii câte 
culturi și mentalități există. Unii sondează procesele de bază ale capa- 
cităților spirituale, alții încearcă să măsoare inteligenţa din punct de 
vedere statistic. Apoi întrebarea: e ceva înnăscut sau obținut în timp? 
La începutul secolului XX, se vehicula teoria că inteligenţa s-ar reflecta 
în felul în care este rezolvată o situație specifică. Unii reiau azi această 
teorie şi definesc inteligenţa drept capacitatea de adaptare la un mediu 
aflat în schimbare. Astfel, nu ar fi înnăscută, ci dobândită prin învăţare. 
Alţii, la rândul lor, susțin că inteligența ar fi ancorată în conceptul 
uman, reprezentând capacitatea înnăscută care ne ajută să ne adaptăm 
gândirea la situaţii mereu noi. După părerea lor, inteligenţa este capa- 
citatea de a învăţa din experienţă și de a te adapta cerinţelor mediului. 
Și apoi mai există definiţia aceea frumoasă conform căreia inteligenţa 
ar fi capacitatea de a se întreba ce este inteligența. 

Vanderbilt incuviinţă încet. 

— Înţeleg. Asta înseamnă că nu știți. 

Crowe rânji. 

— Permiteţi-mi o observaţie privitoare la tricoul dumneavoastră, 
domnule Vanderbilt. Doar după înfăţişarea exterioară, probabil că 
inteligenţa nu poate fi recunoscută. 

In jurul mesei izbucniră râsete repede înăbușite. Vanderbilt se 
holbă la ea. 

Apoi rânji şi el. 

- Când aveţi dreptate, aveţi dreptate, îi răspunse. 


După ce sparseră gheaţa, înaintară rapid. Crowe schiță următorii 
pași. Ín ultimele săptămâni scosese conceptul din piatră seacă alături 
de Murray Shankar, Judith Li, Leon Anawak şi câțiva oameni de la 
NASA. Avea la bază puţinele încercări care fuseseră făcute pentru a 
intra în contact cu formele de viaţă extraterestră. 

- Spaţiul cosmic ne face viaţa ușoară, arătă Crowe. În domeniul 
microundelor poţi trimite, cu adresă exactă, cantități imense de date. 
Lumina este ușor vizibilă și călătoreşte cu o viteză de 300 000 de kilo- 
metri pe secundă. Nu aveți nevoie de sârme și cabluri. Sub apă totul 
este altfel, pentru că energia semnalelor în unde scurte este absorbită 
de molecule și pentru că semnalele de undă lungă ar necesita antene 
uriașe. Comunicarea pe calea luminii funcţionează, dar nu pe distanţe 
prea mari. Rămâne acustica. Dar și aceea ascunde o problemă pe care 
o numim efectul de ecou: semnalele acustice sunt reflectate în toate 
părțile posibile, ceea ce provoacă interferenţe. Mesajul se suprapune 
peste sine însuși, devenind de neînțeles. Pentru a împiedica acest lucru 
ne folosim de un modem special. 

— Am furat principiul de la mamiferele marine, spuse Anawak. Del- 
finii îl folosesc: pentru a păcăli, în oarecare măsură, ecoul și interfe- 
renţele, cântă. 

- Credeam că doar balenele fac asta, spuse Peak. 

- Faptul că balenele ar cânta este interpretarea omului, spuse 
Anawak. Poate că ideea de muzică nici n-o au! Dar Sam se referă la 
altceva. În acest caz, cântatul înseamnă că animalele î își modulează fără 
încetare frecvențele și spectrul armoniilor înalte. Astfel nu evită doar 
interferenţele, ci, totodată, își măresc și potenţialul transmiterii 
informaţiei digitale sub apă. Folosim deci un modem care cântă. 
Momentan producem 30 KB pe o rază de acțiune de trei kilometri, 
ceea ce corespunde puterii a jumătate de conductă ISDN. Este sufi- 
cientă chiar și pentru a transmite imagini de bună calitate. 

- Şi ce le spunem ălora? întrebă Peak. 

— Legile fizicii, ale codului cosmic, există sub formă matematică, 
spuse Crowe. Ordinea cosmică a făcut posibilă evoluţia conștiinței, 
punând-o în situaţia de a redescoperi la rândul său matematica pentru 
a-și putea explica într-un mod compact și creativ propria creaţie. Mate- 
matica este singura limbă universală pe care o înţelege orice ființă inte- 
ligentă care există în interiorul condiţiilor fizice valabile, și această 
limbă o vom folosi și noi. 

- Ce vreţi să faceți? Să formulați probleme de matematică? 

- Nu, vrem să îmbrăcăm idei în haina matematicii. În 1974, am 
creat un semnal radio pământesc plin de energie şi l-am trimis într-o 
nebuloasă de stele sferice din constelația Hercule. A trebuit să găsim 
o cale de a încifra astfel informaţia încât să poată fi înţeleasă pe o 
planetă străină și poate că am dat dovadă de prea mult zel, trebuie să 
fii foarte evoluat pentru a putea sparge codul. Dar cu metode mate- 
matice funcționează. În total, trimitem 1679 de semne în sistem binar, 
adică punct și linie, ca la morse. Acum lucrurile se complică. Un mate- 
matician știe să interpreteze numărul 1679 pentru că poate fi format 
numai din produsul numerelor 23 şi 73, ambele numere prime care 
pot fi divizate doar prin ele însele și prin 1. Astfel, receptorul va 
înțelege deja baza sistemelor de numere umane. Ordonarea celor 1 679 
de semne are loc pe 73 de coloane a câte 23 de semne și așa mai departe. 
Vedeţi că se pot introduce multe într-un strop de matematică și dacă 

transformați acum punctul și linia în alb și negru - ce minune! — 


obţineţi un model! 
Crowe ridică o foaie cu un grafic. Făcea impresia unei foi cu pixeli 


mari scoasă la imprimantă. Pe alocuri părea abstract 

ărimea medie corporală a unui om prin lungimea 


de undă a semnalelor radio transmise. Urmează apoi o descriere a sis- 
- Da, cu asta ne-a umplut urechile serviciul dumneavoastră. Şi de 


- Rândurile de sus oferă informaţii despre numerele de la 1 la 10, 
prin urmare despre sistemul nostru de calcul. Sub ele urmează nume- 
fiecare dată am răspuns că pentru asta nu este nevoie de invitație. 


rele de ordine ale elementelor chimice: hidrogen, carbon, azot, oxigen 


- O invitaţie drăguță, 


observă Vanderbilt. 


A 


rul din treimea de jos prezintă un om în directă legătură cu structura 
incât am exprimat m 


ADN, ceea ce oferă informaţii despre evoluția de aici. Un receptor 
extraterestru abia dacă ar înțelege unitățile de măsură pământene, astfel 


temului nostru solar, iar la sfârșit am schiţat aspectul, modul de lucru 


şi mărimea telescopului Arecibo prin care au fost transmise toate astea. 
De zeci de ani se trimit în spațiu unde radio. Toate emisiile noastre 


pe Pământ. Urmează o codificare cuprinzătoare a biochimiei pămân- 
tene, formule de zaharuri şi baze, structura dublei spirale etc. Contu- 
radio, inclusiv cele ale serviciilor secrete. Nu trebuie să descifrezi undele 
astea pentru a înţelege că nu pot proveni decât de la o civilizaţie tehnică. 
Crowe puse diagrama deoparte. Mesajul Arecibo va călători timp de 


și fosfor. Au o mare importanţă pentru planeta noastră și pentru viața 

26 000 de ani, deci vom obţine un răspuns cel devreme peste 52 000 de 
ani. Dar vă pot linişti, de data asta va merge mai repede. Vom proceda 
în mai multe etape. Primul nostru mesaj va fi simplu, într-adevăr doar 
câteva probleme de matematică. Dacă fiinţele de acolo de jos au spirit 
sportiv, ne vor răspunde. Acest prim schimb are rolul de a demonstra exis- 
tenţa lui Yrr şi de a constata dacă se poate stabili un dialog cu ei sau nu. 

- De ce ne-ar răspunde? întrebă Greywolf. Știu deja totul despre noi. 

- Ştiu deja unele lucruri, dar nu neapărat cel mai important, și 
anume că suntem fiinţe inteligente. 

- Poftim? Vanderbilt clătină din cap. Ne distrug vapoarele! 
Știu deci că putem construi așa ceva. Cum s-ar putea îndoi de inteli- 
genţa noastră? 

- Faptul că putem produce construcţii tehnice nu este o dovadă de 
inteligență. Aruncaţi o privire unui mușuroi de termite — o capodo- 
peră a arhitecturii. 

— Asta este altceva. 

- Ia coborâţi de pe calul ăla înalt! Dacă presupoziția doctorului 
Johanson conform căreia cultura Yrr se bazează exclusiv pe biologie 
este adevărată, atunci trebuie să punem la îndoială faptul că ei ne con- 
sideră capabili de gândire axată pe un scop şi structurată. 

- Vreţi să spuneţi că ăștia ne consideră... Vanderbilt strâmbă scâr- 
bit din buze. Animale? 

- Poate dăunători...! 

- Invazie de ciuperci, râse Delaware. Poate că avem de-a face cu 
tipii de la dezinsecție. 

- Vedeţi dumneavoastră, eu m-am străduit să le înțeleg structura 
de gândire și să trag concluzii asupra modului lor de viaţă, spuse 
Crowe. Ştiu că totul este extrem de speculativ, dar cumva trebuie să 
ne limităm încercările de contactare. Așa că m-am gândit care ar putea 
fi motivul pentru care numeroasele lor contacte războinice nu au fost 
precedate de nici unul diplomatic. Poate însemna că nu pun preț pe 
diplomaţie. La fel de bine poate însemna și că nici nu le-a venit ideea 
să o facă. Bine, nici o armată de furnici roșii nu ar face schimb de 
politeţuri diplomatice cu un animal pe care Îl atacă. Ce-i drept, furni- 

cile îşi urmează instinctele studiate. În schimb, Yrr se disting prin acțiuni 
planificate, marcate de capacitate de înțelegere. Ei dezvoltă strategii cre- 
ative. Așadar, dacă sunt ființe inteligente și conștiente de inteligența lor, 
asta nu pare să presupună și ideea curentă de morală și etică, bine şi rău. 
Poate că singurul lucru consecvent în logica lor este acela de a lupta cu 
toată puterea împotriva speciei noastre. Și atâta vreme cât nu le dăm 
vreun motiv să reconsidere această consecvență, nici nu o vor face. 

- La ce foloseşte mesajul, din moment ce oricum ne rod toate 
cablurile? întrebă Rubin. De acolo bestiile ar trebui să poată suge 
toate informațiile. 

- Faceţi o confuzie, zâmbi Shankar. Mesajul Arecibo al lui Sam este 
inteligibil pentru extratereștri doar pentru că a fost astfel construit, 
încât să îl poată descifra un spirit străin. În timpul schimbului nostru 
zilnic de informații nu ne dăm silinţa să îndeplinim această cerinţă. 
Pentru o inteligență străină nu este decât o mare harababură. 


534 


ADÂNCURI 


— Este adevărat, spuse Johanson. Dar haideţi să vedem în conti- 
nuare. Am avut această idee cu biotehnologia şi Sam o preia. De ce? 
Pentru că este evidentă. Fără mașini, fără tehnică. În schimb, genetică 
pură, organisme drept arme, mutații ţintite. Yrr trebuie să fie legați 
de natură într-o manieră complet diferită faţă de noi. Mi-aș putea ima- 
gina că nu sunt nici pe departe atât de înstrăinaţi de mediul lor natu- 
ral cum suntem noi. 

- Aşadar, nobilul sălbatic? întrebă Peak. 

- Nu aş spune nobil. Adică e condamnabil să încarci atmosfera cu 
gaze de eșapament. La fel de condamnabil poate fi însă și să crești ani- 
male şi să le modifici genetic după cum ai tu chef. Eu fac doar afirmaţii 
referitoare la modul în care percep ei amenințarea mediului lor de viață 
de către noi. Noi ne facem griji din cauza defrișării pădurii tropicale. 
Unii dintre noi se împotrivesc, iar alţii totuși o fac. Ei poate că sunt 
pădurea tropicală în sens figurat. În favoarea acestei ipoteze pledează 
modul în care procedează, biologic, și aici intervine ceva ce mi se pare 
evident. Cu excepţia balenelor, aproape în toate cazurile se folosesc de 
animale care trăiesc în grupuri. Viermi, meduze, scoici, raci, toate sunt 
fiinţe care trăiesc în bancuri. Sacrifică milioane de indivizi pentru a-și 
atinge scopurile. Individul nu înseamnă nimic pentru ei. Ar gândi 
oamenii așa? Noi creştem viruși și culturi de bacterii, dar în principal 
ne bazăm pe armele create artificial, care sunt într-un număr limitat. 
Distrugerea biologică în masă nu e tocmai stilul nostru. Yrr, dimpo- 
trivă, par a fi foarte familiarizați cu ea. De ce? Oare pentru că sunt ei 
înșiși fiinţe care trăiesc în bancuri? 

— Credeţi că... 

- Cred că avem de-a face cu o inteligență colectivă. 

— Şi ce simte o inteligenţă colectivă? întrebă Peak. 

- Ce simte un pescar, s-ar întreba un peşte prins în năvod, dacă ar 
fi capabil de o asemenea reacţie, spuse Anawak. De ce trebuie să se 
asfixieze el și alte milioane ca el? Nu e genocid? 

- Nu, spuse Vanderbilt. Sunt batoane de pește. 

Crowe ridică mâinile. 

- Sunt de acord cu doctor Johanson, spuse ea. Iar concluzia este că 
Yrr au luat o hotărâre colectivă în care nu apare întrebarea asupra res- 
ponsabilității morale și a compasiunii. Nu putem merge la ei făcând 
ochi nevinovaţi, strategie care în filme funcţionează și la cele mai odio- 
ase pungi cosmice cu mucoasă. Putem încerca un singur lucru: să le 
trezim interesul de a comunica cu noi, în loc să ne omoare. Fără 
cunoștințe fizice și matematice, Yrr nu ar fi putut realiza ce au reali- 
zat până acum, aşa că îi provocăm la un duel matematic, până în punc- 
tul în care logica sau, din partea mea, morala lor de neînțeles le va 
spune să-și reconsidere atitudinea faţă de noi. 

— Trebuie să le fie clar că suntem inteligenți, insistă Rubin. Dacă e 
cineva care se distinge prin cunoștințele fizicii și matematicii, noi 
suntem aceia. 

- Da, însă suntem oare o inteligenţă conștientă? 

Rubin clipi nedumerit. 

— Ce vreţi să spuneţi cu asta? 

- Vreau să spun, suntem conștienți oare de inteligenţa noastră? 

— Sigur că da! 

— Sau suntem un computer capabil să înveţe? Noi știm răspunsul, 
dar îl știu și ceilalți? Teoretic, puteţi înlocui întregul creier cu piese 
electronice, obținând inteligenţă artificială. Care poate face tot ce 
faceți și dumneavoastră. Vă construiește o navă spaţială și păcăleşte 
viteza luminii. Dar este acest computer conștient de realizările sale? În 
anul 1997, Deep Blue, un computer IBM, l-a bătut la șah pe campionul 
mondial en titre Garri Kasparov. Putem spune în urma acestei victo- 
rii că Deep Blue are conştiinţă? A câștigat computerul, fără să știe de 
ce? Trebuie să presupui automat că suntem fiinţe conștiente de inteli- 
genţa lor, doar pentru că ridicăm orașe și instalăm cabluri subacvatice? 
Noi cei de la SETI nu am exclus niciodată posibilitatea de a da peste 
o civilizaţie de mașini care a supravieţuit constructorilor ei, dezvol- 
tându-se apoi singură timp de milioane de ani. 

— Şi ăștia de aici de jos? Dacă este adevărat ce spuneţi, poate că 
Yrr nu sunt mai mult decât niște furnici cu înotătoare. Fără valori, 
fără... fără... 

- Corect. Ăsta este motivul pentru care procedăm în mai multe 
trepte, spuse Crowe surâzând. În primul rând, vreau să ştiu dacă este 
cineva acolo. În al doilea rând, dacă se poate intra în dialog cu ei. În al 
treilea rând, dacă Yrr sunt conştienţi de dialog și de ei înșiși. Doar în 
momentul în care ajung la concluzia că pe lângă toate cunoştinţele și 
capacitățile lor mai au atât capacitatea de a-și imagina, cât și înţelegere, 
voi fi gata să le consider fiinţe inteligente. Abia atunci va avea sens să 
medităm la valorile lor și nici atunci nimeni din sala asta nu va trebui 
să se aștepte ca valorile lor să fie identice cu ale noastre. 

Câteva momente domni tăcerea. 

— Nu vreau să mă amestec în discuţiile științifice, spuse Li în cele 
din urmă. Inteligența pură este rece. Inteligența cuplată cu conștiință 
este altceva. După părerea mea, în al doilea caz trebuie să ia naștere anu- 
mite valori. Dacă Yrr reprezintă o inteligență conștientă, atunci tre- 
buie să recunoască măcar o singură valoare, și anume valoarea vieții. 
Și o fac, pentru că încearcă să se apere. Așadar, au valori. Întrebarea 
este dacă unele dintre ele se suprapun peste valorile omenești, oricât 
de puţine ar fi. 

Crowe încuviinţă. 

- Da, spuse ea, oricât de puţine ar fi. 


După-amiază târziu trimiseră în adâncuri primul impuls acustic 
combinat. Aleseră o frecvenţă stabilită de Shankar, aflată în spectrul 
zgomotului neidentificat pe care oamenii de la SOSUS îl boteza- 
seră Scratch. 

Modemul modula frecvenţa. Semnalul era aruncat înapoi încolo și 
încoace, se formară interferenţe. Crowe şi Shankar stăteau în CIC 
și continuară să prelucreze modulaţiile până se declarară mulțumite. 
O oră mai târziu, Crowe era sigură că mesajul putea fi înțeles de cineva 

care prelucra undele sonore. Dar dacă Yrr vor descoperi vreun sens în 
el, asta era altă poveste. 

Oare vor considera necesar să dea vreun răspuns? 

Crowe stătea pe marginea fotoliului ei în lumina slabă din CIC şi 
trăia un sentiment ciudat de exaltare la gândul că era deodată atât de 
aproape de contactul pe care îl visase timp de decenii întregi. În același 
timp, îi era teamă. Simţea răspunderea imensă care apăsa pe umerii 
ei și pe cei ai participanţilor la expediţie. Asta nu era o aventură ca 
Arecibo sau SETI. Era încercarea de a opri o catastrofă și de a 
salva omenirea. 

Visul academic se transformase în coşmar. 


Prieteni 


Anawak urcă din burta vaporului în sus spre insulă, traversă holu- 
rile înguste și păși pe puntea de decolare. 

Acoperișul se transformase pe parcursul călătoriei într-un fel de loc 
de promenadă. Oricine avea timp să-și dezmorțească picioarele se 
învârtea pe acolo, își urma firul gândurilor sau se întreținea cu ceilalți. 
Oricât de paradoxal ar fi părut, tocmai suprafaţa pentru decolare și ate- 
rizare a celui mai mare portavion din lume devenise un loc al liniștii 
și al schimbului de idei. Cele șase Super-Stallion și cele două elicop- 
tere de luptă Super-Cobra stăteau pierdute pe întinderea nesfârșită. 

Greywolf își ducea existența exotică și la bordul lui Independence, 
chiar dacă Delaware juca un rol tot mai mare în viața lui. Relaţia celor 
doi evolua mai degrabă nespectaculos. Delaware era destul de 
înțeleaptă să îl lase în pace, ceea ce îl făcea pe Greywolf să fie el cel care 
ii căuta tovărășia. Faţă de ceilalți se purtau ca niște prieteni. Insă lui 
Anawak nu îi scăpă faptul că deveneau tot mai apropiaţi. Semnalele 
nu puteau fi ignorate. Delaware îl asista tot mai puţin pe el, ocu- 
pându-se împreună cu Greywolf de îngrijirea delfinilor. 

Anawak îl găsi pe Greywolf pe marginea prorei, unde stătea turcește 
privind în larg. Se așeză lângă el și văzu că Greywolf cioplea ceva. 

— Ce-i asta? îl întrebă. 

Greywolf îi intinse obiectul. Era destul de mare și aproape termi- 
nat, o bucată de cedru lucrată cu măiestrie. O parte intra într-un 
mâner. Partea cealaltă, mult mai mare, reprezenta două figuri 
încleștate una în alta. Anawak recunoscu două animale cu maxilare 
uriașe, o pasăre şi un om care se părea că devenise obiectul de joacă al 
creaturilor. Îşi trecu degetele peste material. 

- Frumos, spuse Anawak. 

- Este o copie. Greywolf rase. Eu fac doar copii. Nu am sângele 
destul de pur pentru originale. 

- Sângele pur al indienilor, surâse Anawak. Înţeleg. 

- Ca de obicei, nu înţelegi nimic. 

- Bine, fie. Ce reprezintă? 

- Exact ce vezi. 

- Nu te da mare. Explică-mi sau las-o baltă. 

- Este o măciucă de ceremonie. 7/a-o-gui-abt. Originalul este făcut 
din os de balenă. Provine dintr-o colecție privată din secolul 
al XIX-lea, perioada târzie. Ce vezi aici este o poveste din vremea 
strămoșilor. Un bărbat a dat într-o zi peste o cușcă misterioasă plină 
cu tot felul de creaturi şi a dus-o în satul lui. La scurtă vreme după 
aceea, s-a îmbolnăvit. L-a cuprins o febră puternică, împotriva căreia 
nimeni n-a putut face nimic. Nimeni nu știa ce îl îmbolnăvise pe om 
atât de tare, însă apoi a visat el însuşi care era cauza. A văzut că de 
vină erau creaturile din cușcă. În vis l-au atacat pentru că nu erau 
simple animale, ci transformeri, creaturi care își puteau schimba 
înfăţişarea. Greywolf arătă spre o ființă îndesată, pe jumătate mami- 
fer și pe jumătate balenă. Asta este o balenă ucigașă-lup. În vis l-a atacat 
pe bărbat, apucându-l de cap. Apoi a venit pasărea furtunii care a încer- 
cat să-l salveze. Poţi vedea cum și-a băgat ghearele în coastele bale- 
nei-lup, însă, în timp ce se luptau, a apărut o balenă ucigașă-urs, care 
a reuşit să apuce picioarele bolnavului. Bărbatul s-a trezit și i-a poves- 
tit fiului său ce visase. La scurtă vreme omul a murit. Fiul a sculptat 
această măciucă şi a omorât cu ea 6 000 de creaturi care își schimbau 
înfăţişarea, pentru a răzbuna moartea tatălui său. 

— Şi care e sensul mai profund? 

- Trebuie să aibă toate un sens mai profund? Ă 

— In cazul acesta probabil că are. Este veșnica luptă, nu-i așa? Între 
forţele binelui și cele ale răului. 

- Nu, spuse Greywolf aruncându-și părul pe spate. Povestea ne 
vorbeşte despre viață și despre moarte. Asta-i tot. La sfârșit mori, asta 
e clar, și până atunci e un continuu sus-jos. Tu însuţi ești lipsit de 
putere. Îţi poți trăi viaţa bine sau rău, dar ce se întâmplă cu tine, asta 
hotărăsc forțele aflate deasupra ta. Dacă trăieşti în armonie cu natura, 
atunci te va însănătoși, iar dacă te pui împotriva ei, te va nimici, însă 
cel mai important este să iți dai seama că nu tu stăpânești natura, ci ea 
te stăpânește pe tine. 

- Fiul bărbatului nu pare să fi împărtășit această părere, spuse 
Anawak. Altfel de ce ar fi vrut să răzbune moartea tatălui său? 

- Povestea nu spune că a procedat corect. 

Anawak îi înapoie lui Greywolf măciuca de ceremonie, băgă mâna 
in hanorac şi scoase la iveală sculptura cu spiritul pasăre. 

- Poţi să-mi spui ceva despre asta? 

Greywolf studie piesa. O luă în mâini și o întoarse pe toate părțile. 

— Asta nu e de pe coasta de vest, spuse. 

- Nu. 

- Marmură. Provine din cu totul alt loc. Din patria ta? 

- Cape Dorset. Anawak ezită. Am primit-o de la un şaman. 

- Tu primeşti ceva de la şaman? 

- E unchiul meu. 

— Și ce ţi-a spus el despre asta? 

- Puţine. A spus că spiritul pasăre îmi va conduce gândurile în 
direcţia cea bună, când va veni momentul. Și a mai spus că probabil 
voi avea nevoie de un mijlocitor. 

Greywolf tăcu o vreme. 

— Există păsări ale spiritului în toate culturile, spuse apoi. Pasărea 
furtunii este un vechi mit indian, reprezentând multe fațete. Este o 
parte a creaţiei, un spirit al naturii, o ființă superioară, dar reprezintă 
și identitatea clanului. Cunosc o familie care își datorează numele unei 
asemenea păsări pe care strămoșii ei au văzut-o odată pe vârful unui 
munte în apropiere de Ucluelet. Dar mai există şi alte explicații pentru 
păsările spirit. 

- Apar totdeauna în legătură cu capetele, nu? 

- Da. Uimitor, nu-i așa? Pe vechile reproduceri egiptene găsești 
adesea imaginea unei podoabe pentru cap în formă de pasăre. Spiritul 
pasăre semnifică la ei conştiinţa. El este prins în cutia craniană ca într-o 
cuşcă. De îndată ce cutia craniană este deschisă, în sens metaforic, 
poate scăpa, însă îl poţi și momi înapoi, în craniu. Atunci ești din nou 
conştient sau treaz. 

— Asta înseamnă că în timpul somnului conștiința pleacă la plimbare. 

— Visezi, dar visele tale nu sunt fantezii. Îţi arată ce vede conștiința 
ta în lumile superioare, care în mod normal îţi rămân închise. Ai văzut 
vreodată penele de pe capul unei căpetenii Cherokee? 

- În filmele cu indieni, sicer să fiu. 

- Nu-i nimic. Prin podoaba de pene, el spune că spiritul lui nevăzut 
scrie în capul lui cu fiecare pană. Mai simplu spus, capul lui are o serie 
de idei bune și de aceea este el căpetenia. 

- Gândurile înaripate. 

- Cu ajutorul penelor, da. La alte triburi e suficientă o singură 
pană, semnifică același lucru. Spiritul pasăre reprezintă conștiința. De 
aceea indienii nu au voie în nici un caz să își piardă scalpul sau penele 
de pe scalp pentru că şi-ar pierde totodată și conștiința, în cel mai rău 
caz pentru totdeauna. Greywolf se încruntă. Dacă un șaman ţi-a dat 
sculptura asta, atunci el ţi-a atras atenţia asupra conștiinței tale, asupra 
puterii ideilor tale. Trebuie să le foloseşti, însă pentru asta trebuie să 
îți deschizi spiritul. Trebuie să-l lași să plece în drumeţie. Asta înseamnă 
că el trebuie să se unească cu inconştientul. 

- Tu de ce nu ai nici o pană în păr? 

Greywolf stâmbă din colțurile gurii. 

- Pentru că eu, după cum ai observat atât de just, nu sunt un indian 
adevărat. 

Anawak tăcu. 

- Am avut un vis în Nunavut, spuse după o vreme. 

Greywolf nu răspunse nimic. 

— Să spunem că spiritul meu a făcut o călătorie. M-am scufundat 
prin marea de gheaţă, în oceanul întunecat. Apoi marea s-a transfor- 
mat într-un cer, iar eu am urcat pe un munte de gheaţă până când am 
putut vedea că el plutea spre marea albastră. In toate părțile era doar 
apă. Călătoream împreună peste marea asta şi credeam că aisbergul se 

va topi. Ciudat, nu simțeam teamă, doar curiozitate. Ştiam că mă voi 
duce la fund când va veni momentul, dar nu mă temeam că mă 
voi îneca. Mi se părea mai degrabă că mă voi scufunda în ceva nou, 
necunoscut. 

- Ce te aşteptai să găsești acolo Jos? 

Anawak se gândi. 

- Viaţă, răspunse. 

- Ce fel de viaţă? 

- Nu ştiu. Viaţă, pur şi simplu. 

Greywolf privi mica sculptură din marmură verde a spiritului 
păsării din mâna-i de uriaş. 

- Acuma sincer, de ce suntem noi la bord, Licia şi cu mine? întrebă 
fără altă introducere. 

Anawak privea în larg. 

- Pentru că este nevoie de voi. 

- Nu chiar, Leon. De mine poate au nevoie, că mă descurc cu del- 
finii, dar la fel de bine ați fi putut lua orice alt antrenor al marinei. Dar 
Licia nu are absolut nici o funcţie. 

—iăste o asistentă excelentă. 

- O foloseşti? Ai nevoie de ea? 

- Nu, oftă Anawak. Își lăsă capul pe spate și privi spre cer. Dacă îl 
priveai destul de mult și îţi imaginai că este tocmai pe dos, că în reali- 
tate tu erai sus, în timp ce norii formau un peisaj aflat jos sub tine și 
că nu te uitai la munți de ceață, ci la dealuri, văi, râuri și lacuri, atunci 
ajungeai cândva să o crezi. O credeai atât de tare, încât trebuia să te ţii 
bine ca să nu te prăbușeşti în adâncul care atârna deasupra ta. Nu, voi 
sunteţi la bord pentru că eu mi-am dorit asta. 

- Ţi-ai dorit-o tu. De ce? 

- Pentru că sunteţi prietenii mei. 

O vreme, domni din nou liniștea. Anawak recunoștea tot mai 
multe detalii în nori. Detalii ale unei lumi aflate la mulți kilometri 
distanță. Infinit mai departe decât lumea Yrr. 

- Cred că suntem, încuviință Greywolf. 

Anawak zâmbi. 

— Ştii, eu m-am înţeles întotdeauna cu toată lumea, dar nu îmi amin- 
tesc să fi avut vreodată prieteni. Prieteni adevăraţi. În nici un caz nu 
m-am gândit că o voi considera prietena mea pe o mică doctorandă 
extrem de solicitantă care știe totul cel mai bine. Sau o pălugă de 
visător cu care aproape că m-am luat la bătaie. 

- Micuța doctorandă a făcut ceea ce face un prieten. 

- Și anume? 

— S-a interesat de viaţa ta prăpădită. 

- Da. A făcut-o, e drept. 

— Și noi doi am fost prieteni dintotdeauna. Probabil că doar... Grey- 
wolf ezită, apoi ridică sculptura și râse.... doar capetele noastre au fost 
încuiate o vreme. 

— De ce crezi că am visat așa ceva? 

- Visul tău cu aisbergul? 

- Mi-am spart capul gândindu-mă la asta și știi că sunt orice, numai 
ezoteric nu. Urăsc rahatul ăsta. Dar a fost ceva în Nunavut ce nu îmi 
pot explica. S-a întâmplat ceva cu mine. Afară pe gheaţă, când am avut 
visul ăsta. 

- Tu ce crezi că înseamnă? 

- Forţa asta necunoscută, ameninţarea asta trăiește sub apă. În 
ocean. Poate că o voi întâlni acolo. Poate că e sarcina mea să mă duc 
acolo jos şi să... 

— Să salvezi lumea? 

- Ah, las-o baltă! 

— Vrei să ştii ce cred eu, Leon? 

Anawak încuviinţă. 

- Cred că te înșeli! Ani în şir te-ai ascuns cu capul în nisip şi ai cărat 
după tine trauma aia tâmpită de eschimos. I-ai călcat pe nervi pe toți, 
inclusiv pe tine. N-ai înţeles nimic din viaţa asta. Aisbergul pe care plu- 
teai de unul singur, ăla ai fost chiar tu. Un buştean îngheţat de care nu 
te puteai apropia. Dar ai dreptate, ceva s-a întâmplat cu tine acolo și 
bușteanul a început să se topească. Oceanul ăsta în care vre; să te scu- 
funzi nu este marea în care locuiesc Yrr. Este viața oamenilo.. colo 
este locul tău. Asta este aventura care te așteaptă. Prieteni, dragoste, 
toate astea. Şi dușmani, ură și furie. Rolul tău nu este acela de a face 
pe eroul. Nu trebuie să demonstrezi nimănui că ai curaj. Rolurile de 
eroi din povestea asta sunt deja date, și sunt roluri pentru morţi. Locul 
tău e în lumea celor vii. 


Noaptea 


Fiecare dintre ei se odihnea altfel. 

Crowe, mică şi delicată, se înfăşurase strâns în cearșaf. Ciuful 
cărunt îi ieșea pe jumătate afară. Aproape că dispărea între cearșafuri, 
în timp ce Weaver dormea pe burtă, goală și neacoperită, cu capul 
întors într-o parte și folosindu-și braţul drept pernă. Buclele castanii i 
se răsfirau bogate în toate direcțiile, astfel că nu i se vedea decât gura 
întredeschisă. Shankar se părea că face parte dintre oamenii al căror 
pat arăta dimineaţa de parcă ar fi trăit în el coșmarurile multor nopți. 
Era un scormonitor, care rearanja în somn jumătate din lenjeria de pat, 
emițând în timpul ăsta sforăituri și mormăieli sporadice și înăbușite. 

Rubin era treaz în cea mai mare parte a timpului. 

Și Delaware, și Greywolf dormeau puţin, pentru că făceau sex 
aproape fără întrerupere, cu precădere pe podeaua cabinei. De cele mai 
multe ori Greywolf stătea culcat pe spate, arămiu și puternic ca un 
animal mistic, purtând peste el trupul alb ca laptele al Aliciei. La două 
cabine depărtare se odihnea Anawak pe o parte, îmbrăcat cu un tricou. 
Și Oliviera avea un somn convenţional. Amândoi respirau liniștit, se 
întorceau o dată sau de două ori în decursul unei nopți şi cu asta basta. 

Johanson zăcea pe spate, ținând braţele întinse în lături depărtate 
de corp, cu palmele îndreptate în exterior. Doar paturile din Flaggland 

și din Officerland permiteau poziţii de somn care necesitau atâta 
spaţiu. Poza îi era atât de familiară norvegianului, încât cu ani în urmă 
o admiratoare îl trezise doar pentru a-i spune că dormea ca un mare 
proprietar de terenuri. Povestise întâmplarea asta într-o noapte la Cha- 
teau, şi dormea într-adevăr în fiecare noapte așa, un om care voia să 
îmbrățişeze viaţa, chiar și cu ochii închiși. 

Cu toții dormeau sau vegheau o serie de monitoare pâlpâitoare. 
Fiecare monitor supraveghea câte o cabină întreagă. În faţa lor, doi 
bărbați stăteau în penumbră și îi observau pe oamenii de știință. În spa- 
tele lor erau Li și directorul adjunct CIA. 

— Nişte adevăraţi îngerași, spuse Vanderbilt, 

Li privi cu figură impasibilă cum Delaware ajunge la punctul cul- 
minant. Sunetul era dat încet, şi totuși ceva din concertul actului de 
dragoste pătrunse în atmosfera centrului de control. 

- Mă bucur că îţi place, Jack. 

- Musculoasa asta mică ar fi pe gustul meu, spuse Vanderbilt 
arătând spre Weaver. Are un cur remarcabil, nu crezi? 

— Indrăgostut? 

Vanderbilt rânji. 

- Te rog frumos! 

- Pune-ţi la bătaie şarmul, spuse Li. La urma urmei, ai două chin- 
tale din marfa asta! 

Directorul CIA își tamponă sudoarea de pe frunte. Mai priviră o 
vreme. Dacă lui Vanderbilt îi plăcea ce vedea, n-avea decât să se amuze. 
Pe Li n-o interesa dacă indivizii de pe monitoare sforăiau, se culcau 
unii cu alții sau făceau roata. Din partea ei ar fi putut să se atârne cu 
capul în jos sau să se năpustească unii asupra altora ca ulii. 

Important era să știe unde erau, ce făceau și ce vorbeau între ei. 

- Continuaţi, le spuse întorcându-se cu spatele. Şi le aruncă, ieșind 
spre ușă: Şi să vă uitaţi în toate cabinele. 


13 august 


Vizita 


Răspunsul nu veni. Mesajul fusese trimis spre mare fără întreru- 
pere, dar deocamdată nu primiseră nici un rezultat. La ora 7.00 apelul 
de trezire îi scoase pe toţi din cabine. Cei mai mulți erau nedormiți. 
În mod normal, mișcările vaporului uriaș te adormeau și, pentru că nu 
aterizau avioane, de pe acoperiș nu venea nici un zgomot. CPS asi- 
gura menţinerea unor temperaturi plăcute și constante, iar paturile 
erau chiar comode. Din când în când se auzeau pași pe coridoare. 
Trecea cineva din echipaj. În intestinele vaporului generatoarele bâzâ- 
iau încet. Ar fi putut dormita minunat, dacă nu ar fi fost aşteptarea 
asta. Așa, cei mai mulţi se afundau în meditații doar pe jumătate treze, 
cum făcea Johanson, care încerca să-și imagineze ce ar fi putut 
dezlănţui mesajul în adâncurile Mării Groenlandei, până când se trezi 
năpădit de cele mai sălbatice fantezii. 

Faptul că se aflau lângă Groenlanda, și nu mai spre sud se datora 
pledoariei, lui și susținerii primite din partea lui Weaver și a lui 
Bohrmann. Anawak, Rubin și alți câţiva ar fi vrut să încerce stabili- 
rea contactului chiar deasupra lanțurilor vulcanice ale coamei din 
mijlocul Atlanticului. Argumentul decisiv al lui Rubin fusese 
asemănarea racilor prezenți în craterele de acolo cu racii care ataca- 
seră New Yorkul și Washingtonul. În plus, nu prea mai existau 
locuri î în ocean care să ofere condiţii pentru o formă de viață mai dez- 
voltată. În șanțurile vulcanilor însă erau condiţii ideale. Din hornu- 
rile stâncilor înalte de câțiva metri ieșea apă fierbinte, aducând cu sine 
toate mineralele posibile și substanţele vitale. Viermi, scoici, pești și 
raci trăiau acolo în condiţii comparabile cu cele de pe o planetă străină, 
de ce nu şi Yrr? 

Johanson îi dăduse dreptate lui Rubin în cele mai multe puncte. 
Însă două argumente vorbeau împotriva propunerii lui. Unul din ele 
era că lanţurile vulcanice reprezentau cea mai prietenoasă zonă din 
ocean, însă, în același timp, și cea mai periculoasă. La intervale scurte, 
acolo îşi croia drum spre afunduri pietrișul fluid, în momentul în care 
plăcile oceanice se depărtau unele de altele. Câteodată, aveau loc ase- 
menea erupții, în decursul cărora biotopul era nimicit complet. Puțin 
mai târziu, pe locul de unde viaţa fusese rasă, se năștea o alta nouă. Dar 

o civilizație completă și complexă, concluzionă Johanson, nu s-ar fi 
stabilit într-o astfel de zonă. 

Al doilea motiv era că şansa de a stabili contactul era cu atât mai 
mare cu cât te aflai mai aproape de Yrr. Părerile privind locul în care 
erau de găsit, păreau împărţite. Probabil că fiecare avea dreptate, în 
felul său. Existau argumente în favoarea zonei abisale, în regiunile cele 
mai adânci ale mării. Multe fenomene recente avuseseră loc în apro- 
pierea unor asemenea gropi oceanice. La fel de multe argumente 
pledau pentru abisuri, pentru giganticele bazine oceanice și bineînţeles 
că nici observația lui Rubin, privitoare la oazele dădătoare de viață din 
mijlocul oceanului, nu putea fi ignorată. De aceea, la finalul discuţiei, 
Johanson venise cu propunerea să nu se concentreze asupra mediului 
natural de viaţă al lui Yrr, ci să aleagă un loc în care, în mod sigur, ei 
trebuiau să se afle. 

În Marea Groenlandei fusese oprită căderea maselor de apă rece. 
Prin urmare, Golfstreamul fusese oprit. Doar două cauze puteau 
explica acest fenomen: o încălzire nemijlocită a mării sau o supraofertă 
de apă dulce care curgea dinspre Arctica spre sud subțiind apa sărată a 
Atlanticului de Nord, astfel încât să devină prea ușoară ca să se mai 
prăbușească. Ambele variante indicau o manipulare asiduă și 
cuprinzătoare a situaţiei de la faţa locului. Undeva în Arctica, Yrr erau 
preocupaţi de punerea în practică a acestor schimbări. 

Undeva foarte aproape. 

Ma: rămânea aspectul siguranţei. Chiar şi Bohrmann, care se 
obişnuise să se teamă de ce era mai rău, admisese că pericolul repre- 
zentat de o explozie de metan în bazinul oceanic din Groenlanda era, 
mai degrabă, redus. Vaporul lui Bauer fusese surprins în apropiere de 
Svalbard, unde se găsea hidrat în cantităţi mari pe platforma conti- 
nentală. Sub chila lui Independence se întindeau însă trei mii cinci sute 
de metri de apă. La o asemenea adâncime se găsea puţin metan, în 
orice caz nu destul pentru a scufunda un vapor de mărimea lui Inde- 
pendence. Cu toate acestea, pentru mai multă siguranță, vaporul efec- 
tuase pe tot parcursul călătoriei măsurători seismice, găsind astfel 
poziţia care părea să fie scutită de asemenea incidente. Chiar și un tsu- 
nami, indiferent de mărimea lui, aici ar fi fost abia sesizabil, câtă 
vreme La Palma nu aluneca. 

Însă atunci, oricum, totul ar fi fost prea târziu. 

Din aceste motive se aflau acum, aici, în gheaţa cea veșnică. 

Stăteau în popota ofițerilor, uriașă și goală, mâncând omletă cu 
șuncă. Lipseau Anawak și Greywolf. După ce se dăduse deșteptarea, 
Johanson vorbise câteva minute la telefon cu Bohrmann, care ajun- 
sese în La Palma și pregătea intervenţia trompei aspirante. Canarele 
erau în urmă cu o zonă de fus orar, însă Bohrmann era în picioare de 
mai multe ore. 

- Un aspirator lung de 500 de metri îţi dă de lucru, ce să-i faci, spu- 
sese râzând. 

- Să aspiraţi în toate colțurile, îi recomandase Johanson. 

Îi era dor de neamţul ăla. Bohrmann era un tip de treabă. Pe de 
altă parte, de la bordul lui Independence nu lipseau personalitățile deo- 
sebite. Tocmai se întreținea cu Crowe, când intră Floyd Anderson, 
primul ofițer. Ducea un termos de dimensiunile unei oale cu inscripţia 
USS Wasp LHD-8, se apropie de bar și îl umplu ochi cu cafea. 

— Avem musafiri, lătră către cei prezenţi. 

Toţi se întoarseră spre el. 

- Contact? întrebă Oliviera. i 

— Aş fi știut! Crowe își vâri calmă o porţie de şuncă în gură. In scru- 
mieră fumega a treia sau a patra ţigară stinsă de ea. 

- Shankar este în CIC. Ne-ar fi informat. 

— Și atunci? A aterizat cineva? 

— Veniţi afară pe acoperiș, spuse Anderson misterios. Și veţi vedea. 


Puntea de decolare 


Afară, pe faţa lui Johanson se așeză o mască de frig. Cerul era de 
un alb difuz. Valuri cenușii se ridicau în creste înspumate. Vântul se 
intețise peste noapte și sufla cristale de gheață ca niște ace peste 
suprafaţa asfaltată a punţii. Johanson zări un grup de persoane bine 
înfofolite stând la tribord. Apropiindu-se, îi recunoscu pe Li, Anawak 
şi Greywolf. În acelaşi moment văzu şi ce le captase atenția. 

La oarecare distanţă de Independence, se îimpingeau prin apă silue- 
tele unor spade ascuţite. 

- Orci, spuse Anawak când Johanson ajunse lângă el. 

- Ce fac? 

Anawak închise ochii, ferindu-se de ploaia de particule de gheaţă. 

- Inoată în jurul vasului de aproximativ trei ore. Delfinii ne-au 
anunțat. Aș spune că ne ţin sub supraveghere. 

Shankar veni în fugă dinspre insulă și li se alătură. 

- Ce se întâmplă? 

— Am atras atenţia cuiva, spuse Crowe. Poate că e un răspuns. 

- La mesajul nostru? 

— La ce altceva? 

- Ciudat răspuns dat unei probleme de matematică, spuse indianul. 
Aş fi preferat câteva ecuaţii zdravene. 

Orcile se mențineau la o distanţă respectuoasă de vas. Înotau în 
ritm constant, arătându-și din când în când spinările negre şi lucioase. 
Întregul tablou lăsa într-adevăr impresia unei patrule. 

— Ar putea fi infectare? comentă întrebător același indian. 

Anawak își șterse apa din ochi. 

- Este posibil. 

- Spuneți-mi... Greywolf își frecă bărbia. Din moment ce chestia 
asta le controlează creierul, v-aţi gândit vreodată că ne pot vedea? 
Și auzi? 

- Ai dreptate, spuse Anawak. Se folosesc de organele lor de simț. 

— Exact. In felul ăsta, chestia gelatinoasă își face rost de ochi și urechi. 

Continuară să privească afară. 

- Se pare că a început! Crowe trase din ţigară, suflând fumul în 
aerul înghețat. Fumul se îndepărtă zdrenţuit. 

- Ce? întrebă Li. 

- Măsurarea forțelor! 

- Bun. Un zâmbet subţire dansă pe buzele lui Li. Suntem pregătiţi 
pentru orice situație. 

- Pentru orice situaţie pe care o cunoaștem, observă Crowe. 


Laboratorul 


Întorcându-se jos, cu Rubin şi Oliviera în urma sa, Johanson se 
întreba când începea, oare, o psihoză să-și genereze propria realitate. 

El fusese acela care pusese piatra în mișcare. Bine, dacă n-ar fi fost 
el, s-ar fi găsit altcineva care să formuleze teoria. În orice caz, creau 
fapte pe baza unei ipoteze. Un grup de orci înconjurau vaporul, iar ei 
vedeau în asta ochii şi urechile extratereștrilor. Vedeau extratereștri 
peste tot. Prin urmare, trimiteau mesaje în mare și își puneau speranţe 
în stabilirea unui contact care poate că nu se va realiza niciodată, 
pentru că îi păcălise o ciupercă marină de mucegai. 

Ziua a cincea. Era doar o fantezie care căpătase autonomie? Se com- 
portau oare ca niște idioţi? 

Nu progresăm cu adevărat, își spuse plin de frustrare. Trebuie să 
se întâmple ceva. Ceva care să ne dea convingerea că nu alergăm în 
direcţia greşită, orbiți de teorii. 

Coborâră rampa cu paşi răsunători, trecură de puntea hangarului 
și își continuară coborârea. Ușa de oţel dinspre laborator era închisă. 
Johanson introduse un cod numeric, iar ușa se deschise cu un sâsâit 
ușor. Aprinse pe rând luminile de pe tavan şi de pe standuri. Insula de 
lucru fu inundată de o lumină rece și albă. Dinspre simulator se auzea 
zumzăitul sistemelor electrice. 

Urcară pe pasarela rezervorului de mare presiune și pășiră în faţa 
ferestrei mari și ovale. De aici se vedea întregul bazin. Peste fundul 
mării realizat artificial, alergau în lumina reflectoarelor din interior 
mici trupuri albe cu picioare de păianjen. Unele se mișcau ezitant și 
aparent lipsite de orientare. Alergau în cerc sau se opreau după câţiva 
paşi, de parcă nu ar fi fost prea siguri încotro voiau, de fapt, să o ia. 
Cu cât priveai mai spre fundul rezervorului, cu atât apa era mai tul- 
bure, făcând detaliile mai greu de recunoscut. Camerele din interior 
furnizau imagini luate de aproape și le afișau pe monitoarele unui pupi- 
tru de control aflat în apropiere. 

Priviră, nedumeriţi, racii. 

- Nu s-au schimbat prea multe de ieri până azi, observă Oliviera. 

- Nu, stau aici și fac pe enigmaticii. Johanson își frecă bărbia. Ar 
trebui să deschidem câţiva şi să vedem ce se întâmplă. 

— Să desfacem raci? 

- De ce nu? Știm deja că supraviețuiesc la presiune mare. Consta- 
tarea asta nu devine pe zi ce trece mai palpitantă. 

— Vegetează, îl corectă Oliviera. Nici nu am clarificat cu adevărat 
dacă asta se poate numi viaţă. 

- Chestia din interiorul lor trăiește, spuse Rubin gânditor. Restul 
nu este mai viu decât o mașină. 

— Sunt de acord cu tine, spuse Oliviera. Dar cum stă treaba cu viața 
asta din interior? De ce nu întreprinde nimic? 

— Ce ar putea să facă, după părerea ta? 

- Să alerge pe aici. Oliviera ridică din umeri. Să clămpăne din 
foarfeci. Ce știu eu. Să părăsească armura. Uitaţi-vă la creaturile astea. 
Adică, dacă sunt programate să iasă pe uscat pentru a produce pagube 
și în final să crape, această nouă situaţie le pune în faţa unei difi- 
cultăți. Nu vine nimeni să le dea noi ordine. Aproape că funcţionează 
în gol. 

- Tocmai, spuse Johanson nerăbdător. Sunt letargici și plictisitori 
și se comportă ca niște jucării cu baterii. Eu sunt de părerea lui Mick. 
Aceste corpuri de raci au fost crescute gata moarte, au înăuntru doar 
un pic de masă nervoasă, un tablou de comandă pentru pasageri. Şi pe 
ăia vreau să-i scot în sfârșit din rezerva lor, înţelegeţi ce spun? Vreau 
să știu cum se comportă. Dacă în condiţii de presiune mare, sunt 
obligaţi să iasă din carapace. 

- Bine, încuviință Oliviera. Să înceapă măcelul. 

Coborâră de pe pasarelă și se duseră la consola de comandă. Com- 
puterul le oferea controlul asupra mai multor roboţi din interiorul 
rezervorului. Johanson alese o unitate ROV mică cu două compo- 
nente, numită Spherobot. Deasupra unui pupitru de comandă cu două 
jJoystickuri se aprinseră mai multe monitoare de rezoluție mare. Pe 
unul dintre ele se vedea interiorul rezervorului. Se întindea în faţa lor 
lung și difuz. Obiectivul cu unghi larg din Spherobot cuprindea între- 
gul rezervor, transmițând însă imaginea distorsionat. 

- Câte deschidem? întrebă Oliviera. 

Mâinile lui Johanson alunecară peste tastatura manualului de deser- 
vire, iar unghiul de vedere al camerei se deplasă ușor în sus. 

- Ca pentru o porţie bună de fructe de mare, îi răspunse. Cel puţin 
o duzină. 


Una din laturile înguste din interiorul rezervorului semăna cu un 
garaj deschis cu două etaje în care era depozitat tot felul de echipa- 
ment de scufundare. Mai mulți roboţi subacvatici de mărimi și funcții 
diferite erau parcaţi acolo, putând fi dirijaţi de afară. Altfel nu se 
putea opera în lumea artificială, iar garajul le oferea constructorilor 
de AUV și ROV posibilitatea de a-și testa construcţiile în condiţii de 
adâncime și presiune extreme. 

Momentan, Johanson activă comanda și pe partea de jos a robo- 
tului se aprinseră lumini puternice, iar două elice începură să se 
învârtă. O sanie pătrățoasă de mărimea unui cărucior de cumpărături 
pluti încet, părăsind garajul. Partea de sus o avea acoperită și plină 


541 


FRANK SCHĂTZING 


de aparatură, cea de jos era formată dintr-un coș gol cu pereţi din 
zăbrele dese. Alunecă peste podeaua ce imita fundul mării îndrep- 
tându-se spre raci și se opri brusc în faţa unui grup de animale ce 
adăstau nemișcate. Carapacele curbate, lipsite de ochi, cu foarfeci 
puternice, se vedeau clar. 

- Trec pe sferă, spuse Johanson. 

Imaginea deformată dispăru în favoarea unei înregistrări de deta- 
liu, clare și precise. 

Pe sania care atârna nemișcată deasupra racilor se împinse o sferă 
Jăcuită în roșu, nu mai mare ca o minge de fotbal. Ea era cea care 
dădea numele vehiculului. Cum plutea afară, legată doar prin cablu 
de aparatul mai mare, cu ochiul strălucitor al obiectivului camerei 
îndreptat fix înainte, amintea de robotul de luptă zburător din Razboiul 
Stelelor cu care Luke Skywalker fusese nevoit să exerseze lupta cu 
sabia laser. Într-adevăr, Spherobotul, cu cele șase jeturi de dirijare ale 
sale, semăna până la ultimul detaliu cu modelul lui din cinematogra- 
fie. După o călătorie scurtă, se scufundă încet până ajunse la mică 
distanţă deasupra racilor. Nici unul dintre animale nu se arătă deran- 
jat de ciudata minge roşie, nici atunci când bucăţi din partea sa infe- 
rioară culisară, lăsând să iasă la iveală două braţe suple prevăzute cu 
mai multe articulaţii. 

La capătul braţelor începură să se rotească arsenale cu instrumente. 
Apoi din stânga ieși un cleşte și din dreapta un mic fierăstrău. Mâinile 
lui Johanson apucară cele două joystickuri și le mișcară prudent înainte, 
iar braţele robotului din rezervor îi urmară mișcările. 

— Hasta la vista, baby, spuse Oliviera cu accent de Schwarzenegger. 

Cleştele se duse în jos, apucă unul din raci de burtă și de spate, și îl 
ridică până în faţa lentilei camerei. Pe monitor, animalul avea dimen- 
siunile unui monstru. Maxilarele i se mișcau, picioarele se zbăteau, dar 
foarfecile atârnau lipsite de vlagă. Johanson roti cleștele cu 360° și 
cercetă cu atenţie comportamentul animalului care se rotea. 

- Din punct de vedere motor este în regulă, spuse. Aparatul de 
mers funcţionează. 

- În schimb, îi lipsesc reacțiile tipice speciei, observă Rubin. 

— Nu își întinde foarfecile, nu face mișcări amenințătoare. Este pur 
şi simplu un automat, o mașină de deplasare. Mișcă cel de-al doilea 
joystick şi apăsă pe butonul de pe partea lui superioară. Fierăstrăul cir- 
cular se puse în mișcare și intră în carapace prin lateral. Picioarele racu- 
lui se zbătură sălbatic preţ de câteva secunde. 

Carapacea se sparse. 

Ceva lăptos sări din ea și rămase o clipă tremurând deasupra ani- 
malului distrus. 

- Dumnezeule! îi scăpă lui Oliviera. 

Chestia aia nu aducea a nimic, nici a meduză, și nici a sepie. Era 
total lipsită de formă. Valurile îi străbăteau marginile, corpul i se umfla 
şi se dezumfla. Lui Johanson i se părea că un fulger îi străbate interio- 
rul, însă era posibil să se înșele din cauza luminii puternice care scălda 

rezervorul. În timp ce medita asupra acestui lucru, ființa luă deodată 
o formă prelungă, șepuitoare, și o zbughi. 

Johanson înjură, ridică următorul rac și îl despică. De data aceasta, 
totul merse mult mai repede, și locatarul gelatinos dispăru înainte să 
apuce să Îl vadă bine. 

- O, vai de mine! Rubin era în mod clar entuziasmat. E demenţial! 
Ce poate fi chestia asta? 

- Ceva care ne scapă, mârâi: Johanson. Ce tâmpenie! Cum putem 
prinde sacii ăştia de gelatină? 

- Cum adică? Doar i-am prins. 

- Da, două zdrenţe cât mingea de tenis, fără formă şi fără culoare 
într-un bazin de înot. Mult succes la căutare! 

- Pe următorul l-aș deschide direct în coșul robotului purtător, pro- 
puse Oliviera. 

- E deschis în față! Va scăpa! 

- Nu, nu va scăpa. Coșul se poate inchide. Trebuie doar să fii sufi- 
cient de rapid. 

- Nu știu dacă reuşesc să fac asta. 

- Trebuie măcar să încerci. 

Oliviera avea dreptate. În față, robotul avea o clapetă cu gratii. 
Johanson apucă un alt animal, învârti Spherobotul cu 180° şi îl lăsă să 
se îndrepte spre robotul purtător până când își putu întinde brațele 
electronice în interiorul cuștii. Acolo înfipse fierăstrăul circular în 
latura racului. 

Carapacea se sparse. 

Nu se întâmplă nimic. 

- E gol? se miră Rubin. 

Aşteptară câteva secunde, apoi Johanson conduse robotul sferic cu 
grijă inapoi. 

- La dracu”! 

Fiinţa gelatinoasă țâșni din corpul racului, însă alese direcția greșită. 
Se lovi puternic de peretele din spate al cuștii, se strânse într-o minge 
tremurândă şi începu să se legene încolo şi incoace prin faţa zăbrele- 
lor. Dezorientarea sa, în cazul în care cunoștea dezorientarea, dură 
doar o clipă. Se întinse. 

- Vrea să scape! 

Johanson trase Spherobotul înapoi. Se lovi de partea laterală a 
cuștii, apoi ieși afară. Unul dintre braţe apucă clapeta de sârmă și o 
aruncă în sus. 

Masa gelatinoasă se aplatiză complet și se repezi cu viteză înainte. 
La câţiva centimentri inaintea clapetei se prăvăli înapoi, modifi- 
cându-și din nou forma. Marginile i se întinseră în toate direcţiile, 
până ce pluti prin apă ca un clopot transparent, ocupând aproape 
jumătate de cușcă. Corpul 1 se aplecă. Pentru câteva secunde arătă ca 
o meduză, apoi se strânse. În momentul următor, în cușcă plutea din 
nou o sferă. 

- Nebunie, șopui Rubin. 

- Fiţi atenţi la asta, strigă Oliviera. Se micșorează! 

Într-adevăr, sfera se strângea, pierzându-și, în același timp, din 
transparenţă. Devenise mai lăptoasă. 

- Țesutul se contractă, spuse Rubin. Chestia asta îşi poate modifica 
densitatea moleculară! 

- Vă aminteşte de ceva? 

- Forme timpurii ale unor polipi foarte simpli. Rubin se gândi. Era 
cambriană. Mai există încă organisme care pot face așa ceva. Majorita- 
tea sepiilor își contractă țesutul, însă nu își modifică forma. Trebuie 
să mai prindem câțiva. Trebuie să vedem cum reacționează. 

Johanson se lăsă pe spate. 

- Încă o dată nu îmi mai reușește, le spuse. La a doua încercare va 
scăpa. Sunt prea rapizi. 

- E bine şi așa. Deocamdată ne ajunge unul singur să-l observăm. 

- Nu ştiu. Oliviera scutură din cap. E bine şi frumos să-l observăm, 
dar eu trebuie să studiez chestia aia, nu doar resturi aflate în descom- 
punere. Poate că ar trebui s-o îngheţăm și s-o tăiem felii. 

- Bineînțeles, spuse Rubin privind fascinat la monitor. Dar nu ime- 
diat. Întâi o observăm o vreme. 

- Încă le mai avem pe celelalte două. Vede cineva vreuna acum? 

Johanson aprinse unul după altul diferitele monitoare. Interiorul 
rezervorului apăru din diferite unghiuri. 

- Hocus pocus dispărutus. 

- Aiurea! Trebuie să fie undeva! 

- Ei bine, să mai deschidem câțiva, spuse Johanson. Oricum voiam 
s-o facem. Cu cât sunt mai multe chestii gelatinoase în rezervor, cu 
atât avem mai multe șanse să vedem vreuna. Pe prizonierul nostru de 
război îl lăsăm deocamdată în cușcă, pentru siguranță. Mai târziu mai 
vedem noi. Rânji și își încolăci degetele pe joystickuri. T'rosc-pleosc! 
Într-un fel e palpitant, nu-i așa? 


Mai deschiseră o duzină de raci fără a încerca să prindă substanţele 
care țâșneau afară. Creaturile de gelatină o zbugheau imediat ce 
spărgeau carapacea și se pierdeau undeva în spațiul rezervorului. 

- În orice caz, Pfiesteria nu le face nici un rău, constată Oliviera. 

— Bineînţeles că nu, spuse Johanson. Yrr au avut grijă să se poată 
suporta reciproc. Gelatina dirijează racii, iar Pfiesteria este încărcătura. 
E logic că nu trimit un taxi în care pasagerul să îl omoare pe șofer. 

- Crezi că și gelatina asta este crescută de Yrr? 

- Habar n-am. E posibil să fi existat deja. Dar e posibil și să fi fost 
crescută de Yrr. 

- Şi dacă ăştia sunt chiar... Yrr? 

Johanson mișcă Sferobotul, astfel încât camera să aibă cuşca în 
vizor. Privi exemplarul capturat. Își păstrase aspectul sferic și zăcea pe 
podeaua cuștii ca o minge de tenis de un alb sticlos. 

- Chestiile astea? întrebă Rubin incredul. 

- De ce nu?! exclamă Oliviera. Le-am găsit și în capetele balenelor, 
erau şi în excrescenţele de pe Barrier Queen, în interiorul norului albas- 
tru, sunt pretutindeni. 


550 


ADÂNCURI 


- Da, întocmai, norul albastru. Ce e cu el? 

- Trebuie să aibă o funcţie, ceva. Chestiile astea se ascund înăuntru. 

— Mie mi se pare mai degrabă că masa gelatinoasă este tot o armă 
biologică, la fel ca viermii și celelalte mutații. Rubin arătă spre mingea 
nemișcată din cușcă. Credeţi că a murit? Nu se mai mișcă. Poate că își 
strânge țesuturile sub formă de minge când moare. 

În același moment, din difuzoarele montate în tavan răsună un 
semnal ca un fluierat, și apoi auziră vocea lui Peak prin sistemul de 
transmisie de la bord: 

- Bună dimineaţa. Din moment ce în urma sosirii doctorului 
Crowe suntem în efectiv complet, am planificat pentru ora 10.30 o 
întrunire pe punte. Dorim să vă familiarizăm cu bărcile subacvatice şi 
cu echipamentul. Ar fi deci frumos să vă faceţi apariţia. În plus, doresc 
să vă amintesc faptul că la ora 10.00 vom avea întâlnirea noastră de 
rutină din sala de consfătuiri. Vă mulțumesc! 

- Bine că ne-a amintit de întâlnire, spuse Rubin precipitat. Era să 
uit complet. Când fac cercetare, uit de toate în jurul meu. Ce Dumne- 
zeu, sau ești om de știință, sau nu ești. Am dreptate? 

- Sigur, spuse Oliviera plictisită. Sunt curioasă dacă avem vreo 
veste din Nanaimo. 

- De ce nu-l sunaţi pe Roche, îi propuse Rubin. Povestiţi-i despre 
succesele noastre. Poate are și el să ne arate ceva. Rase şi îl înghionti 
cu familiaritate pe Johanson. Poate aflăm inaintea lui Li și putem 
străluci la întâlnire. 

Johanson îi întoarse zâmbetul. Nu îl plăcea pe Rubin în mod deo- 
sebit. Omul era bun în meseria lui, dar era un lingău. Johanson pre- 
supuse că și-ar fi vândut şi bunica dacă asta l-ar fi putut ajuta în carieră. 
Oliviera se apropie de unitatea radiotelefonică de lângă pupitrul de 
comandă și formă numărul prin automat. Antena satelit de sus de pe 
insulă permitea orice fel de comunicaţie electronică de date. Peste tot 
pe vapor puteau fi receptate o mulțime de programe TV, se puteau 
conecta televizoare portabile, aparate de radio şi laptopuri, şi evident 
că se putea telefona pe canale sigure peste tot în lume. În ce priveşte 
Nanaimo, din îndepărtată Canadă, acesta putea fi apelat fără dificultăți. 

Oliviera vorbi o vreme cu Fenwick și apoi cu Roche, care la rândul 
lor erau în legătură cu o mulțime de oameni de știință de pe intregul 
glob. Se părea că limitaseră spectrul mutaţiilor în ceea ce privea Pfie es- 
teria, însă deocamdată nu se întrevedea o rezolvare a situației. În 
schimb, asupra Bostonului se năpustiseră armate întregi de raci. Oli- 
viera povesti care era situația la ei și apoi închise. 

- Un rahat de toată frumusețea, înjură Rubin. 

- Poate ne ajută prietenii noștri din rezervor, spuse Johanson. La 
urma urmei, sunt protejați prin ceva de algele alea. Să dăm o raită prin 
laboratorul de maximă securitate. De îndată ce vom şti ce anume... 

Rămase cu privirea pironită pe monitor. 

Fiinţa din cușcă dispăruse. 

Oliviera și Rubin îi urmăriră privirea și căscară ochii. 

- Nu se poate așa ceva! 

- Cum a reuşit să iasă de acolo? 

Pe monitor nu se vedea nimic în afară de raci și apă. 

- Au dispărut! 

- Aiurea. Unde puteau să se ducă? 

- Stațui o clipă! Avem între timp peste o duzină din chestii din alea 
care zboară pe aici. Nici nu se pot face atât de invizibile. 

- Trebuie să fie pe aici pe undeva. Dar unde este cea din cușcă? 

- A Întins-o! 

Johanson cercetă monitorul și fața i se lumină. 

- A întins-o? Nu e deloc o idee rea, spuse Johanson í încet. Bineînţe- 
les. Îşi poate schimba forma. Ochiurile sunt mici, însă probabil nu 
destul de mici pentru ceva ce se poate întinde şi subția, 

- Ce chestie incredibilă, șopti Rubin. 

Începură să cerceteze rezervorul. Se împărțiră pe grupe, preluară 
fiecare un monitor pentru a controla simultan întregul bazin, folo- 
siră camerele pentru a mări imaginile, însă nicăieri nu se vedea ceva 
din bulgării de gelatină. În cele din urmă, Johanson ridică roboții scu- 
fundători unul după altul și îi băgă în garaj, însă nici acolo nu se 
ascunsese nimic. 

Vietăţile dispăruseră. 

- Avem cumva vreo problemă cu sistemul de alimentare? întrebă 
Oliviera. Să fie oare într-una din ţevile de apă? 

- Imposibil, scutură Rubin din cap. 

- Oricum ar fi, mârâi Johanson, trebuie să urcăm pentru 
consfătuire. Poate ne dăm seama acolo sus unde ar putea fi. 

Dezorientaţi și frustrați, stinseră luminile din simulator şi ieșiră din 
laborator. Rubin stinse lumina din laborator şi vru să îi urmeze. 

Dar nu se mişcă din loc. 

Johanson îl văzu stând în ecluza deschisă și holbându-se în labora- 
torul cufundat în întuneric. Putu vedea gura lui Rubin larg deschisă. 
Se întoarse încet, urmat de Oliviera, şi văzu ce vedea şi Rubin. 

În spatele ferestrei ovale a simulatorului de mare adâncime 
strălucea ceva. O lumină slabă şi difuză. 

Albastră. 

- Norul albastru, șopti Rubin. 

Alergară în același timp prin întuneric spre stimulator, fără a băga 
de seamă obstacolele, se avântară pe scară în sus și se îngrămădiră în 
faţa geamului blindat. 

Lumina albastră atârna în neant. Un nor cosmic în spaţiul cosmic 
lipsit de lumină, cu diferenţa că spaţiul cosmic era un rezervor umplut 
cu apă. Se întindea pe câțiva metri pătraţi. Pulsa. Marginile tremurau. 

Johanson stânse din ochi și privi mai atent. Ce se întâmpla dincolo 
de margini? Avea impresia că se formau acolo niște minuscule puncte 
luminoase care curgeau spre interiorul norului, tot mai rapid. Ca par- 
ticulele de materie în câmpul de gravitație al unei găuri negre. 

Albastrul deveni mai intens. 

Apoi colapsă. 

Asemenea unui big-bang răsturnat, norul se prăbuși în sine însuși. 
Totul se grăbea spre centru, care devenea tot mai luminos şi mai con- 
densat. Fulgere de lumină se aprindeau, formând desene complicate. 
Cu viteză nebună, norul fu absorbit de propriul centru într-un vârtej 
turbulent și apoi... 

- Nu pot să cred, spuse Oliviera. 

În faţa ochilor lor plutea un obiect sferic de mărimea unei mingi 
de fotbal. Un ceva, din materie compactă, strălucind albastru. Gela- 
tină pulsândă. 

Găsiseră fiinţa. 

Fiinţa devenise una singură. 


Sala de conferinţe Flagg 


- Unicelulare! strigă Johanson. Sunt fiinţe unicelulare. 

Era extraordinar de surescitat. Grupul îl privea în tăcere. Rubin 
alunecase pe scaunul lui aprobând din cap plin de elan, în timp ce 
Johanson se plimba în sus și-n jos. N-ar fi putut sta locului cu nici 
un chip. 

- Am crezut tot timpul că masa gelatinoasă şi norul sunt două 
lucruri diferite, dar sunt unul și același. Chestia asta e formată din 
ființe unicelulare. Masa gelatinoasă nu poate doar să-și modifice forma 
după bunul e: plac, ci se dizolvă complet şi se recompune la fel 
de rapid. 

- Funţele astea se dizolvă? repetă Vanderbilt ca un ecou. 

- Nu, nu! Nu fiinţele, adică unicelularele sunt fiinţele, şi ele se con- 
topesc una cu cealaltă. Am despicat racii și am scos la lumină câteva 
din bucăţile alea de gelatină, care s-au refugiat toate prin colțurile simu- 
latorului. Prinsesem unul. Și apoi au dispărut toate, fără urmă. Nu mai 
rămăsese nimic, Doamne ce idiot sunt că nu mi-am dat seama imediat! 
Fiinţele unicelulare nu pot fi ținute în cușcă, și majoritatea sunt prea 
mici pentru a le vedea cu ochiul liber. Și pentru că simulatorul era 
luminat din interior nu am putut vedea bioluminiscenţa, nimic. 
Aceeași problemă am avut-o lângă Norvegia, unde ne-a ieșit în fața 
camerelor chestia aia uriașă. Atunci i-am văzut doar suprafaţa, lumi- 
nată de reflectoarele lui Victor, dar în realitate lumina și ea. Lumina, 
era un conglomerat uriaș de microorganisme bioluminiscente. Ceea 
ce înoată acum acolo jos în rezervor este suma substanţelor pe care 
le-am scos din raci. 

— Asta explică unele lucruri, spuse Anawak. Fiinţa lipsită de formă 
de pe carena lui Barrier Queen, norul albastru de lângă Vancouver 
Island... 

- Înregistrările făcute de URA, exact! O mare parte a celulelor 
inotau libere prin apă, însă în centru fuzionaseră deja. Masa își forma 
tentacule. Se injecta singură în capetele balenelor. 

- O secundă. Li ridică mâna. Era deja acolo înăuntru. 

- Atunci... Johanson cugetă. Ei bine, a avut loc o legătură. Cred, 
cel puţin, că pe calea asta a intrat. Poate am fost martori la un schimb. 
Gelatina veche iese, cea nouă intră. Sau poate a avut loc ceva ca un con- 
trol. Poate chestia din cap a transmis ceva masei totale. 

- Informaţii, spuse Greywolf. 

- Da, strigă Johanson. Da! 

Delaware strâmbă din nas. 

— Asta inseamnă că pot avea orice mărime? De câtă au nevoie 
pe moment? 

- Orice mărime și orice formă, incuviință Oliviera. Pentru a dirija 
un rac, e suficient cât încape în palmă. Chestia aia din Vancouver 
Island, în jurul căreia se adunau balenele, avea mărimea unei case și... 

- Ăsta este elementul cel mai important al descoperirii noastre, o 
intrerupse Rubin sărind de la locul lui. Gelatina este materialul brut 
pentru a rezolva problemele definite. 

Oliviera păru enervată. 

- Am privit cu mare atenţie înregistrările de pe platforma conti- 
nentală norvegiană, spuse Rubin dintr-o suflare. Cred că știu ce s-a 
întâmplat! Dacă nu chestia asta a dat ultima lovitură pentru aluneca- 
rea platformelor, atunci nu mă cheamă Rubin. Nu mai avem mult 
până vom înţelege tot adevărul! 

— Aţi găsit o masă gelatinoasă care rezolvă o grămadă de treburi 
murdare, spuse Peak nearătând impresionat. Frumos! Şi unde 
sunt Yrr? 

- Yrr sunt... Rubin se opri. Dintr-odată iși pierdu siguranţa de sine. 
Privirea îi rătăci nesigură spre Johanson și Oliviera. Păi da... 

- Credeţi Yrr sunt chiar ăştia? întrebă Crowe. 

- Habar n-am, scutură Johanson din cap. 

O vreme domni liniștea. 

Crowe își țuguie buzele și trase din țigară. 

- Nu am primit încă nici un răspuns. Cine ne-ar putea răspunde? 
O fiinţă inteligentă sau o combinaţie de fiinţe inteligente? Ce crezi, 
Sigur, chestiile din rezervor se comportă inteligent? 

— Ştii și tu că asta e o întrebare gratuită, răspunse Johanson. 

- Am vrut s-o aud din gura ta, zâmbi Crowe. 

- Cum ne-am putea da seama? Ce verdict ar da o inteligenţă străină 
unei mâini de prizonieri umani aflați într-un lagăr, care nu ar ști mate- 
matică, le-ar fi frică, frig, s-ar văita sau ar sta apatici într-un colț? 

- Dumnezeule, gemu Vanderbilt încet, acum ne vine cu Convenţia 
de la Geneva. 

- E valabilă și pentru extratereștri? se interesă Peak râzând. 

Oliviera îi aruncă o privire dispreţuitoare. 

- Vom supune masa din rezervor altor experimente, spuse ea. 
Între noi fie vorba, nu ştiu de ce ne-a luat atât de mult să înțelegem 
care-i treaba. Leon, ce ţi-a sărit în ochi când ai spionat Barrier Queen 
pe uscat? 

Anawak o privi. 

- Chiar înainte să mă scoată afară? O lumină albastră. 

- La asta mă refer, spuse Oliviera adresându-se lui Li. Aţi vrut 
neapărat să lucraţi de unii singuri, generale, acolo în doc, când ați 
umblat săptămâni în șir prin carena lui Barrier Queen fără să ajungeţi 
la vreun rezultat. Ei bine, oamenilor dumneavoastră trebuie să le fi 
scăpat ceva decisiv când au analizat probele de apă din docul de pe 
uscat. Nu a observat nimeni lumina albastră? Sau o grămadă de unice- 
lulare în probele de apă? 

- Ba da, spuse Li. Bineînțeles că am luat apă pentru cercetări. 

— Și? 

- Nimic. Apă normală! 

- Ei bine, oftă Oliviera. Îmi mai puteți trimite o dată raportul? Și 
toate rezultatele de laborator. 

- Bineînțeles. 

- Doctore Johanson! Shankar ridică mâna. Cum credeţi că a luat 
ființă această contopire? Adică ce o provoacă? 

- Și toate în același timp, se miră Roscovitz. Era prima dată când 
lua cuvântul. Cum poate funcţiona așa ceva? Şi În ce scop? Una dintre 
celulele astea trebuie să spună hei, oameni buni, veniţi toţi incoace, 
facem chef. 

- Nu neapărat, spuse Vanderbilt isteț. Cel mai mare grad de coo- 
perare îl găsim la celulele corpului uman, nu-i așa? Şi nici acolo nu 
spune nici o celulă în ce direcție s-o ia celelalte. 

- Vorbiţi despre structura de organizare a CIA? zâmbi Li. 

- Atenţie, Suzie Wong. 

- Hei! Roscovitz ridică mâinile. Oameni buni, eu sunt doar șofer 
pe submarin. Vreau să înţeleg ce se vorbește aici. La om, celulele stau 
lipite frumos unele de altele, asta e altceva. Nu ne descopunem cum 
avem chef, și în plus mai există și un sistem nervos central care e șeful 
in toată povestea asta. 

- În cazul celulelor corpului, comunicarea se face cu ajutorul sub- 
stanţelor chimice, spuse Delaware. 

- Și ce înseamnă asta? Trebuie să ne imaginăm celulele astea ca pe 
un banc de pești, în care toţi înoată deodată în aceeași direcție? 

- Bancurile de pești se mișcă doar aparent simultan, explică Rubin. 
Comportamentul bancurilor e legat de presiune. 

- Ştiu asta, omule, voiam doar să... 

— Pe laturile peștilor se află organe laterale, îi explică Rubin netul- 
burat. Atunci când un corp își modifică poziţia, îi transmite vecinu- 
lui său o undă de presiune, iar acesta se întoarce în mod automat 
în aceeași direcție și așa mai departe, până când întregul banc execută 
intoarcerea. 

- Am spus deja că ştiu asta! 

- Sigur că da! Figura lui Delaware se lumină. Asta e! 

- Ce? 

- Undele de presiune. Cu ajutorul lor, o masă mai mare din gela- 
tina asta ar putea dirija bancuri întregi. Mă refer la faptul că ne-am tot 
întrebat ce vrajă face ca bancurile de peşti să nu mai intre în năvoade, 
și asta ar putea fi o explicaţie. 

- Să dirijeze un banc întreg? întrebă Shankar îndoindu-se. 

- Așa e, are dreptate, strigă Greywolf. Are al naibii de multă drep- 
tate! Dacă Yrr pot dirija milioane de raci și pot transporta pe şelfuri 
miliarde de viermi, atunci pot dirija şi bancurile de pești. Se poate face 
asta cu o undă de presiune. Sensibilitatea la presiune este practic sin- 
gura apărare de care dispune un banc. 

- Vrei să spui că unicelularele de jos din rezervor reacționează 
la presiune? 

- Nu. Anawak scutură din cap. Ar fi prea simplu. Peștii ar putea 
produce presiune, dar unicelularele? 

- Dar cumva trebuie să fi fost declanșată contopirea. 

- Stati puţin, spuse Oliviera. Există și la bacterii forme asemă- 
nătoare de comunicare. Myxococcus xanthus de exemplu. O specie care 
trăiește pe fundul apei. E formată din legături mici și slabe. Dacă unele 
celule nu găsesc destulă hrană, emit un fel de semnal de foame. La 
început, colonia nu prea reacționează la ele, dar cu cât flămânzesc mai 
multe celule, cu atât mai intens devine semnalul, până când ajunge să 
depășească un anumit prag. Membrii coloniei încep să se adune. 
Încetul cu încetul ia naştere o formaţiune unicelulară complexă, un 
corp al fructului pe care nu îl poți vedea cu ochiul liber. 

— In ce constă acest semnal? întrebă Anawak. 

- Este vorba despre o substanță pe care o emit. 

- Deci o aromă? 

- Da. Într-o anumită măsură. 

Convorbirea se întrerupse. Fiecare se concentra, încrețindu-și frun- 
tea, așezându-și degetele unele peste altele, răsfrângând buzele. 

- Bine, spuse Li. Sunt impresionată. Este un mare succes. Nu ar 
trebui să ne pierdem timpul acum cu popularizarea științei. Care sunt 
următorii pași? 

- Aş avea o sugestie, spuse Weaver. 

- Vă rog. 

- Leon a avut o idee la Chateau, vă aduceţi aminte? Era vorba 
despre experimentele marinei militare cu creierele delfinilor. Despre 
implanturile care nu sunt formate din simple microcipuri, ci dintr-o 
grămadă de celule nervoase artificiale, care reproduc până în detaliu 
părți ale creierului și comunică unele cu altele prin impulsuri electrice. 
Mă gândeam că, dacă masa gelatinoasă este într-adevăr un conglome- 
rat de unicelulare și dacă unicelularele astea preiau, respectiv înlo- 
cuiesc, într-o anumită măsură, funcția celulelor creierului, atunci ele 
pot comunica între ele. Sunt chiar nevoite să o facă. Altfel nu ar putea 
să se contopească și să-și modifice forma. Poate că făuresc într-adevăr 
un creier artificial cu tot cu substanțele chimice de transmitere a impul- 
surilor. Poate că... Weaver ezită... preiau chiar și emoțiile, trăsăturile 
și cunoștințele gazdei lor și învaţă pe această cale să o controleze. 

- Pentru asta ar trebui să poată învăţa, spuse Oliviera. Dar cum ar 
putea învăţa niște unicelulare? 

- Leon și cu mine am putea încerca să realizăm în mod artificial 
un banc de asemenea unicelulare şi să le atribuim diferite trăsături. 
Până când va începe să se comporte ca un creier. 

- O inteligenţă artificială? 

- În condiţii biologice. 

- Sună util, decise Li. Să faceţi asta. Alte propuneri? 

- Încerc să scormonesc în preistorie după o formă de viață înrudită, 
spuse Rubin. 

Li încuviinţă. 

- Aveţi ceva nou, Sam? 

- Nu chiar, se auzi vocea lui Crowe dintr-un nor de fum. Lucrăm 
la descifrarea vechilor semnale scratch, câtă vreme nu primim nici 
un răspuns. 

- Poate ar trebui să le trimiteţi acestor Yrr ai dumneavoastră ceva mai 
pretenţios decât niște simple probleme de matematică, observă Peak. 

Crowe îl privi. Fumul se risipi, iar faţa ei frumoasă și bătrână, cu 
miile de riduri mici, apăru zâmbitoare. 

- Păstraţi-vă calmul, Sal! 

- Sunteţi al naibii de optimistă, nu-i așa? observă Peak. 

- Eu am răbdare. 


Puntea 


Roscovitz făcea parte dintre oamenii care iși petreceau viața 
în Marina militară a Statelor Unite, neavând de gând să schimbe 
vreodată acest lucru. Era de părere că fiecare trebuie să facă ce ştie mai 
bine și, pentru că lui îi plăcea în apă, își făcuse o carieră pe submarin, 
ajungând comandant. 

Însă Roscovitz mai era de părere şi că o însușire remarcabilă a 
omului este curiozitatea. Aprecia mult fidelitatea, implinirea datoriei 
şi dragostea de patrie. Nu accepta mofturile funcționăreşti. Într-o zi, 
își dăduse seama că majoritatea căpitanilor pe submarine străbat o 
lume despre care nu ştiu mai nimic, așa că începuse să se informeze. 
Nu devenise biolog din cauza asta. Însă interesul lui pentru lucruri îl 
dusese spre funcţiile ştiinţifice ale marinei, unde se căutau oameni care 
erau suficient de soldaţi ca să se poarte ca atare și destul de flexibili în 
gândire pentru a prelua o funcție operativă în cercetare. 

După ce se hotărâse modificarea vasului Independence pentru misi- 
unea în Groenlanda, Roscovitz fusese însărcinat să îl echipeze cu tot 
ce era necesar unei baze de scufundări. Pentru nimic nu erau bani, nici- 
unde în lume, în afară de cercetare. Mulți considerau Independence ca 
ultima speranță a omenirii, deci nu se făcea economie la nimic. Rosco- 
vitz nu primise un buget, ci un cec în alb. Trebuia să cumpere ce găsea 
şi ce i se părea potrivit, și dacă mergea cât de cât repede, atunci trebuia 
să construiască tot ce nu exista încă și ce i se părea lui că i-ar trebui. 

Nimeni nu se așteptase ca omul să se gândească în mod serios la 
submarine cu echipaj. Atenţia principală era îndreptată spre ROV-uri, 
roboții subacvatici legaţi cu cabluri, telecomandaţi cum fusese Victor, 

care găsise viermii de lângă Norvegia. În plus, se mai înregistrau o 
serie de progrese în construcţia AU V-urilor, roboți care nici măcar 
nu mai trebuiau să fie legaţi de vapor prin cablu. Majoritatea acestor 
automate dispuneau de camere de mare rezoluţie și de un tip de braţ 
de prindere, până la membre artificiale ultrasensibile. Nimeni nu voia 
să pună în pericol vieți omenești, după ce fuseseră atacați și omorâţi 
scafandri, și nimeni nu mai îndrăznea să intre în apă mai adâncă decât 
până la glezne. 

Roscovitz ascultase și răspunsese că în condiţiile astea puteau 
să renunţe. 

- Am câștigat vreodată vreun război doar cu mașini? Putem arunca 
bombe inteligente și putem trimite drone fără pilot deasupra zonelor 
controlate de dușmani, însă deciziile pe care trebuie să le ia un pilot 
într-un jet de luptă nu le poate lua nici o mașină. Cândva, în 
desfăşurarea acestor evenimentele, va exista o situaţie când va fi nece- 
sar să intervenim noi. 

Îl întrebară ce vrea. Le răspunse că vrea, bineînțeles, ROV-uri și 
AUV-uri, însă și submarine înarmate, cu echipaj. Mai ceru și un echi- 
paj de delfini și, spre mulţumirea lui, află că se hotărâse deja participa- 
rea grupurilor MK-6 și MK-7, după ce un membru al statului-major 
ştiinţific prezentase propunerea. Bucuria sa crescu auzind cine va 
prelua comanda celor două grupuri de delfini. 

Jack O'Bannon. 

Roscovitz nu-l cunoştea personal pe O'Bannon. Însă fostul soldat 
își făcuse un nume în anumite cercuri. Unii spuneau că fusese cel mai 
bun instructor de delfini pe care l-au avut vreodată. Mai târziu se dezi- 
sese de marina militară ca de dracu’. Roscovitz ştia foarte bine ce era 
cu boala de inimă a lui O'Bannon. Cu atât mai mult îl surprinse să 
audă că omul era din nou la bord. 

Superiorii incercară să îl facă să renunţe la ambarcațiunile pilotate 
direct. Rămase neînduplecat. Îi aduceau argumentul riscurilor care nu 
erau de neglijat, însă Roscovitz dădea mereu același răspuns: 

- Vom avea nevoie de ele. 

Până când îi dădură, în sfârşit, undă verde. 

Atunci îi surprinse pentru a doua oară. 

Ministerul Apărării plecase probabil de la premisa că Roscovitz va 
umple puntea uriașului portavion cu nave subacvatice impozante, cum 
ar fi submarinele ruseşti MIR, Shinkai din Japonia și Nautile din 
Franţa. În lume existau doar o jumătate de duzină de vase care ajun- 
geau la adâncimi mai mari de 3 000 de metri, iar acestea se numărau 
printre ele, la fel ca buna și bătrâna Alvin. Dar Roscovitz miza pe 
înnoire. Ştia că navele de genul ăsta nu aveau să-l ajute foarte mult. 
Cu Shinkai atingeai, e adevărat, adâncimi de 6 500 de metri, dar își 
putea dirija mișcările verticale doar prin încărcarea și descărcarea rezer- 
voarelor de balast, la fel ca navele MIR şi Nautile. Roscovitz nu se 
gândea la o explorare clasică a oceanului, se gândea la război și la 
dușmanul nevăzut, şi îşi imagină cum ar fi să poarte o luptă aeriană cu 

baloane cu aer cald. Cele mai multe nave subacvatice erau pur și 
simplu prea greoaie. Lui îi trebuiau jeturi subacvatice. 

Jeturi de luptă. 

După o vreme, dădu peste o întreprindere ale cărei produse veneau 
în întâmpinarea așteptărilor lui. Hawkwe Ocean Technologies din 
Point Richmond, California, nu se bucura doar de o faimă nepătată 
în branșă, ci era implicată în mod regulat în producţiile hollywoodiene 
pentru a da speculațiilor un suport solid. Graham Hawkes, cunoscut 
inginer şi inventator, înființase firma în anii 1990 pentru a-şi îndeplini 
visul de a zbura, dar sub apă. 

Roscovitz le puse pe masă ciorna cu ce voia și o sumă mai mare de 
bani, cerându-le constructorilor să se incadreze în timp, oricât de scurt 
ar fi fost. 

Banii: contribuiseră considerabil la viteza de construcţie. 

La ora 10.30, când cercetătorii păşiră pe debarcaderul punţii, învă- 
luit fiecare într-un costum de neopren care lăsa doar faţa neacoperită, 
Roscovitz se bucură că acum avea şi el ceva de povestit oamenilor 
ăstora deştepţi. Soldaţii și echipajul își făcuseră deja instructajul la 
Norfolk. Cei mai mulţi dintre ei erau Navy-SEALS cu membrane de 
înot între degetele de la mâini și de la picioare. Insă Roscovitz era 
ferm hotărât să îi facă şi pe oamenii de știință capabili să piloteze 
navele şi să ia parte la luptă. Știa că pe parcursul unor asemenea misi- 
uni puteau interveni evenimente la sfârșitul cărora un civil putea să 
joace rolul decisiv. 

li dădu instrucţiuni tehnicianului-șef Kate Ann Browning să cobo- 
are din tavan una din cele patru nave subacvatice și privi cum Deep- 
flight 1 se lăsa încet în jos. Văzută de jos, nava semăna cu un Ferrari 
fără roţi, prevăzut cu patru ţevi lungi şi suple. Așteptă până se afla la 
înălțimea ochilor, la patru metri deasupra podele: acoperite cu scân- 
duri a punţii și exact deasupra acoperișului bazinului. Chiar văzută 
din perspectiva asta avea puţine asemănări cu un vehicul clasic de scu- 
fundare. Aplatizat şi lat, de o formă aproximativ dreptunghiulară, cu 
patru duze de propulsie şi de dirijare pe partea din spate şi două ţevi 
de volum parțial vitrificate care ieșeau oblic din el, Deepflight arăta 
mai degrabă ca o mică navă spaţială. De sub cupolele transparente 
ieșeau braţe apucătoare cu mai multe articulaţii. 

Cele mai bătătoare la ochi erau cioturile de aripi de pe ambele părți. 

- Vă gândiţi că arată ca un avion, spuse Roscovitz. Și aveți drep- 
tate. Este un avion şi tot atât de mobil. Suprafeţele portante îndepli- 
nesc aceeași funcţie, cu mica diferență că profilele acționează în direcţia 
opusă. La avion, ele asigură urcarea. Aripile unui Deepflight, dimpo- 
trivă, formează un efect de aspirație în jos, acţionând impotriva 
ascensiunii. Și mecanismul de dirijare este copiat după cel al aparate- 
lor de zbor. Nu te scufunzi ca o piatră, ci te deplasezi cu un unghi de 
înclinaţie de până la 60 de grade, iei curbe elegante, ajungi fulgerător 
sus sau jos, vrum, vrum! Roscovitz imită mișcările navei cu mâna şi 
arătă spre învelișul corpurilor. Diferenţa principală față de avion este 

aceea că nu stai așezat, ci culcat. Astfel este suficientă o înălțime de un 
metru patruzeci la o lungime de trei ori şase metri. 

— Cât se scufundă avionul ăsta? întrebă Weaver. 

— Cât vreţi. Aţi putea zbura direct spre fundul Gropii Marianelor 
şi nu v-ar lua mai mult de o oră și jumătate. Jucăria asta atinge 
12 noduri. Are un înveliș din ceramică, cupolele sunt din acril îmbrăcat 
în titaniu, absolut adecvat adâncimilor. Te vei bucura de o priveliște 
panoramică senzațională, ceea ce în cazul nostru înseamnă că poți să 
dispari sau să deschizi focul la timp, în funcţie de împrejurări. Rosco- 
vitz arătă spre partea de jos. Am prevăzut aparatele Deepflight cu patru 
torpile. Două din chestiile astea au o putere limitată. Pot să rănească 
urât o balenă sau chiar să o omoare. Celelalte două fac găuri mai mari. 
Aruncă în aer oţel şi piatră, şi se pot pune cu un grup întreg de balene. 
Activarea torpilelor vă rog să o lăsaţi în seama pilotului, dacă nu cumva 
este mort sau inconştient, şi nu aveţi de ales. 

Roscovitz bătu din palme. 

- In regulă. Acum vă puteţi lua la harță cine se urcă primul să facă 
o probă. A da, asta ar putea să vă mai intereseze: combustibilul ajunge 
pentru opt ore de zbor. Dacă rămâneți blocaţi undeva, alimentaţi cu 
oxigen sistemele necesare supravieţuirii timp de 96 de ore. Dar să nu 
vă fie teamă, până atunci vă va fi salvat de mult armata personală a lui 
Dumnezeu, Marina militară. Cine vrea să încerce? 

- Fără apă? întrebă Shankar privind sceptic în jos. 

Roscovitz rânji. 

- V-ar ajunge 15 000 de tone? 

- Eu... păi... cred că da. 

- Bine. Băgăm puntea sub apă. 


Combat Information Center 


Doi radiotelegrafiști luaseră locul lui Crowe şi Shankar, cât timp 
cercetătorii erau plecaţi în imperiul lui Roscovitz. Işi omorau timpul. 
La drept vorbind, ar fi trebuit să-şi țină gura și să caşte urechile, dar 
aveau computerul și mai aveau echipa SOSUS a lu: Shankar pe uscat. 
Orice ar fi pătruns din adâncurile oceanului era receptat acolo de diver- 
sele sisteme electonice și de simţurile umane, era preselectat, evaluat 
Şi trimis gata comentat pe Independence via satelit. Cu toate că mesa- 
jul lui Crowe fusese trimis de pe vapor, iar vaporul era pregătit să 
recepteze răspunsul, acesta era doar unul din numeroasele posturi de 
ascultare. Un eventual răspuns de la Yrr ar fi ajuns la toate hidrofoa- 
nele din Altantic. Din distribuţia spaţială și decalajul intervalelor de 
timp la receptare, computerul urma să calculeze punctul din care pro- 
venea semnalul, apoi să îl trimită la CIC. 

Având încredere totală în tehnică, oamenii începuseră să discute 
despre muzică. Curând, discuţia căpătă un ton aprins. După ce tem- 
peramentele se aprinseră în privinţa credibilităţii artiștilor albi de 
hip-hop, nimeni nu mai aruncă vreo privire spre monitoare, până când 

unul dintre ei se întinse după cafea, întorcând totodată capul. Privirea 
ii rămase agățată de monitor. 

- Hei! Ce e asta? 

Pe două monitoare zvâcneau colorate niște linii de frecvenţă. 

Celălalt căscă ochii. 

- De când sunt astea aici? 

- Nu ştiu. 

Telegrafistul se holba în continuare la linii. 

- Ar fi trebuit să primim vreun semnal de pe uscat. De ce nu ne-au 
dat de știre? Trebuie să fi receptat şi ei același lucru. 

- Asta e frecvenţa pe care a emis doctor Crowe? 

- Habar n-am ce a emis tipa. Nu se aude nimic. Trebuie să fie ceva 
in ultra- sau infrasunete. 

Celălalt se gândi. 

- OK. Următorul hidrofon se află în Terra Nova. Sunetul are 
nevoie de timp să se propage. Ceilalţi nu au receptat încă nimic, deci 
suntem primii la care a ajuns. Asta poate să însemne doar că... 

Partenerul îi aruncă o privire. 

- Provine de aici. 


Deepflight 


Sistemul hidraulic lucra zgomotos, umplând rezervoarele de balast 
dinspre pupă. Pupa lui Independence se scufunda încet, în timp ce apa 
mării pătrundea înăuntru. 

- Putem lăsa apa să pătrundă prin ecluză, explică Roscovitz ridi- 
când vocea pentru a acoperi zgomotul. Dar pentru asta ar trebui să 
deschidem toate porțile în același timp, ceea ce evităm să facem din 
motive de securitate. Folosim, în schimb, un sistem special de pom- 
pare. Un circuit separat de țevi conduce apa în interiorul punţii. Este 
filtrată de mai multe ori. La fel ca ecluza, şi bazinul este prevăzut cu 
senzori ultrasensibili care ne spun dacă ne putem bălăci în vana cea 
mare fără probleme. 

- 'Testăm navele pe punte? strigă Johanson. 

- Nu. Mergem afară. 

După ce delfinii anunţaseră retragerea orcilor, Roscovitz ajunsese 
la convingerea că puteau risca o serie de scufundări adevărate. 

- Dumnezeule mare! 

Rubin se holba ca paralizat la bazinul care se umplea spumegând. 
Parcă ne-am scufunda. 

Roscovitz îl privi rânjind. 

- Vă înşelați. Eu m-am scufundat o dată cu o navă de război. 
Credeţi-mă, este altfel! 

— Şi cum anume? 

Roscovitz râse. 

— Nu vreți să ştiţi. Nu vreţi cu adevărat. 

Pupa uriașului vapor se scufunda metru cu metru. Independence era 
prea mare pentru a simţi ceva din poziţia înclinată. Privită în ansam- 
blu, era minimală, un caz pentru nivela cu bulă de aer, efectul fiind 
însă cu atât mai uimitor. Nivelul apei crescu tot mai mult, până ajunse 
la marginile debarcaderului. În decursul câtorva minute, puntea se 
transformase într-un bazin cu adâncimea de patru metri. Și delfina- 
riul se afla sub apă, astfel încât animalele aveau acum la dispoziţie între- 
gul bazin. Pe deasupra malului artificial pluteau zodiacele bine 
ancorate. Deepflight 1 se legăna lin pe valuri. 

Browning cobori a doua navă de pe tavan. Stătea la consolă 
mișcând dintr-un joystick. Manevră navele una după alta pe sistemul 
de şine până la marginea debarcaderului şi deschise capacele sub care 
se aflau tuburile în care intra pilotul. Se deschiseră în sus ca niște 
cupole de jet cu duze. 

- Fiecare tub poate fi deschis şi închis separat, explică ea. E simplu 
de urcat. Cine nu este obișnuit, se poate trezi totuşi cu picioarele ude. 
Apa din bazin a fost încălzită în timpul activității de pompare şi are 
acum o temperatură suportabilă de 15 grade Celsius, ceea ce nu tre- 
buie să vă dea ideea să renunţaţi la costumele de protecție. Dacă 
dintr-un motiv oarecare ajungeţi în largul mării fără neopren sau navă 
în jurul dumneavoastră, veți muri destul de repede. Apa are acolo, 
maximum, două grade. 

- Mai aveţi întrebări? 

Roscovitz organiză grupurile, câte un pilot şi un om de ştiinţă. 

— Atunci, să-i dăm drumul. Rămânem în apropierea vaporului. 
Prietenii noștri umezi și veseli din echipa delfinilor spun că nu tre- 
buie să ne facem griji, dar situația se poate schimba. Leon, vii cu mine. 
Luăm Deepflhghr 1. 

Roscovitz sări pe ambarcaţiune. Se legăna puternic. Anawak îl 
imită, își pierdu echilibrul şi ateriză în apă cu capul în jos. O răceală 
de gheaţă îl lovi în față, lăsându-l fără aer. leşi pufnind la suprafață și 
fu întâmpinat de un hohot de râs colectiv. 

- Exact la asta mă refeream, observă Browning sec. 

Anawak se ridică pe fuzelaj şi se târî pe burtă în interiorul ţevii. 
Spre surprinderea sa, nava se dovedi a fi comodă şi spațioasă. Nu stăteau 
complet pe orizontală, ci uşor înclinat, astfel încât poziția trupului 
semăna mai mult cu cea a unui săritor cu schiurile când îşi ia avânt. În 
faţa lui se afla un pupitru cu instrumentele frumos aliniate. Roscovitz 
porni sistemele şi capacele se inchiseră fără zgomot. 

- Nu e tocmai un apartament la Ritz, Leon. 

Vocea colonelului ajunse la urechea lui Anawak prin difuzor. 
Întoarse capul. Un metru mai încolo, Roscovitz îl privea râzând din 
cupola lui. 

- Vezi joystickul din față? Ţi-am spus doar că e avion şi așa se şi 
comportă. Trebuie să înveţi să ridici și să cobori avionul ȘI să iei curbele, 
deci să faci mișcări de rotaţie în toate patru direcțiile. În afară de asta, 
pe partea inferioară mai există patru elemente radiante care produc 

destulă reacţie pentru ca aparatul să poată pluti o vreme. Primul tur 
pilotez eu, apoi preiei tu, iar eu îţi spun unde ai greșit. 

Se repeziră brusc înainte. Apa trecu peste cupola de acril, în timp 
ce ei coborau într-un unghi lin. La prora și pe suprafeţele portante se 
aprinseră lumini. Anawak văzu podeaua de scândură a punţii dispă- 
rând de sub ei și ajunseră deasupra ecluzei. Porţile de sticlă se dădură 
în lături. Privi într-un tunel luminat, lung de câțiva metri, pe fundul 
căruia se întindea podeaua întunecată din oțel. Deepflight 1 cobori 
încet în ecluză şi porțile de sticlă se închiseră deasupra lor. 

Îl cuprinse teama. 

- Nici o frică, spuse Roscovitz. Se iese mai repede decât se intră. 

Porțile de oțel se puseră în mișcare uruind. Plăcile uriașe se deschi- 
seră oferind imaginea oceanului întunecat şi lipsit de contur. Deep- 
flight 1 căzu din carena lui Independence în necunoscut. 

Roscovitz acceleră și luă o curbă. Nava se lăsă într-o parte. Anawak 
era fascinat. Pilotase nave subacvatice convenţionale, concepute toate 
pentru intervenţia în straturile superioare ale apei. Dar asta era cu totul 
altceva. Deepflight 1 se comporta într-adevăr ca un avion sportiv. 
Și ce viteză! Într-o mașină, ar fi părut puţini cei douăzeci de kilometri 
pe oră corespunzători vitezei de douăsprezece noduri, dar pentru un 
vehicul subacvatic, Deepflight 1 dovedea o viteză de-a dreptul specta- 
culoasă. Observă fascinat cum ieșeau de sub carena lui Independence şi 
cum le răsărea înaintea ochilor suprafaţa mișcătoare a apei. Roscovitz 
poziționă botul navei într-un unghi mai abrupt. Descrise o curbă largă, 
se îndreptă spre pupa portavionului și se scufundă sub el. Elicea imensă 
trecu peste capetele lor. 

- Impresionat? întrebă Roscovitz. 

- Destul de, răspunse Anawak cu voce nesigură. 

- Ştiu la ce te gândeşti. Îţi e frică. Tuturor ne e frică. Însă pe punte 
locul este prea strâmt pentru a exersa. Adâncime prea mică. Nu vrem 
să stricăm jucăriile astea de pe-acum. 

Următoarea curbă o luă mai strâns. Anawak se aștepta în orice 
moment să vadă apărând inaintea sa faţa rotundă, în alb și negru a unei 
orci, în schimb veniră doi delfini care se hliziră la ei prin cupole. Pe 
cap purtau camere de luat vederi şi se zbenguiau veseli în jurul navei. 

- Zâmbiţi vă rog! rase Roscovitz. Suntem filmați. 

Se aprinse o lumină, indicându-i lui Anawak că acum el controla 
aparatul. 

- Preiei comanda, spuse Roscovitz. Dacă vine ceva şi vrea să ne 
mănânce, îi servim torpile la micul dejun. Asta însă o fac eu, ai înțeles? 
Tu pilotezi. 

Anawak rămase dezorientat o clipă. Involuntar, își încleștă dege- 
tele pe joystick. Roscovitz nu-i spusese ce are de făcut, așa că se 
mulțumi să meargă drept înainte. 

- Hei, Leon! Nu dormi. Şi plimbarea cu autobuzul e mai palpitantă 
decât chestia asta. 

- Ce trebuie să fac? 

- Nu contează. Fă ceva. Zboară pe lună! 

Și în cazul nostru luna e jos, își spuse Anawak. Foarte bine. 

Impinse joystickul înainte. 

Botul lui Deepflighr 1 cobori subit și se îndreptară spre abis. 
Anawak privea țintă în beznă. Trase joystickul înapoi, de data aceasta 
mai prudent. Nava se ridică. Încercă o curbă, o luă prea strâns, apoi 
mai făcu una. Știa că pilotează mult prea brusc, însă de fapt era ușor. 
Era doar o chestie de exercițiu. 

Puțin mai încolo văzu cel de-al doilea Deepflight. Dintr-odată, 
prinse gust de pilotat. Ar mai fi putut zbura câteva ore. 

- Frumușel, Leon. Ni se face rău de la stilul tău de condus, dar asta 
se învaţă. Acum mergi pe orizontală. Lasă nava să plutească încet. Îţi 
arăt cum se folosesc braţele. E şi mai simplu decât asta. 

Cinci minute mai târziu preluă din nou Roscovitz și dirijă nava 
incet inapoi în ecluză. Minutul petrecut între porţile închise trecu chi- 
nuitor de încet, după care erau liberi şi ieşiră la suprafață. Anawak se 
simţea cumva ușurat. În ciuda entuziasmului său, îl indispuse gândul 
la orcile care înotaseră de dimineaţă în jurul vaporului, fără a pune la 
socoteală surprizele pe care marea le-ar mai putea pregăti pentru piloții 
neatenţi ai navelor subacvatice. 

Roscovitz deschise cupolele. Ieşiră din interiorul ţevilor şi săriră 
pe mal. 

În fața lui stătea Floyd Anderson. 

- Ei, cum a fost? il întrebă fără vreun interes deosebit. 

— E distractiv. 

- Din păcate, trebuie să vă întrerup distracţia. Primul ofițer privi 
cum ieșea la suprafață a doua ambarcațiune. Abia vă băgaţi capul sub 
apă că se şi întâmplă ceva. Am receptat un semnal. 

- Ce? Crowe veni lângă ei. Un semnal? Ce fel de semnal? 

- Cred că asta va trebui să ne spuneți dumneavoastră. Privirea lui 
Anderson trecu indiferentă pe lângă ea. Însă este foarte puternic. Şi 
destul de aproape. 


Combat Information Center 


- Este un semnal de joasă frecvenţă, spuse Shankar. Un tipar 
Scratch. Ă 

Se repezise imediat în CIC, împreună cu Crowe. Între timp 
obținuseră și confirmarea de la staţia de pe uscat. Conform calculelor, 
sursa se afla într-adevăr în imediata apropiere a lui Independence. 

Li intră. 

- Înţelegi ceva? 

- Deocamdată nu. Crowe scutură din cap. Trebuie să întrebăm 
computerul. Îl va descompune şi va căuta eventualele tipare. 

- Rămâne deci pe anul viitor. 

— Aud cumva vreo critică? mârâi Shankar enervat. 

- Nu, dar mă întreb cum vreţi să descifraţi în câteva zile un semnal 
în care oamenii dumneavoastră își rup dinții de la începutul anilor 1990. 


564 


ADÂNCURI 


— Acum vă puneţi întrebarea asta? 

- Nu vă certați, copii. Crowe scoase la iveală țigările și își aprinse 
una cu un calm desăvârșit. V-am spus doar că este altceva atunci când 
cineva încearcă să se facă înţeles de un extraterestru. Probabil că ieri 
am trimis spre Yrr primul mesaj pe care l-au putut descifra. Vor răs- 
punde în aceeași manieră. 

- Chiar credeţi că vor răspunde folosind acelaşi cod? 

- Dacă sunt Yrr, dacă acesta este un răspuns, dacă au înţeles codul, 
dacă sunt interesaţi de dialog, atunci da. 

- De ce ne răspund în infrasunete, şi nu direct pe frecvența noastră? 

- De ce ar face-o? întrebă Crowe surprinsă. 

- Diplomaţie. 

- De ce unui rus, care vi se adresează într-o engleză acceptabilă, nu 
îi răspundeți în rusă? 

Li ridică din umeri. 

- Bine. Și ce urmează? 

- Deocamdată vom întrerupe emiterea mesajului nostru, pentru a 
le da de știre că am primit răspunsul lor. Vom afla destul de curând 
dacă folosesc codul nostru. Se vor strădui să ne simplifice pe cât posi- 
bil descifrarea. Rămâne de văzut dacă intelectul nostru este suficient 
de dezvoltat pentru a înțelege răspunsul. 


Joint Intelligence Center 


Weaver iși propusese imposibilul. Încerca să ignore şi în același 
timp să confirme cunoştinţele despre formarea vieții inteligente. 

Crowe Îi explicase că toate ipotezele despre civilizațiile extrateres- 
tre culminau mereu în aceleaşi întrebări. Una dintre ele suna astfel: cât 
de mare și cât de mică putea deveni o fiinţă inteligentă? În cercurile 
SETI, unde se lua în consideraţie posibilitatea comunicării interstelare, 
se filozofa în special despre fiinţe care și-au îndreptat privirea spre cer, au 
devenit conştiente de existenţa altor lumi și într-un anumit moment 
au decis să stabilească contactul. Asemenea fiinţe trăiau aproape sigur 
pe suprafaţă solidă, ceea ce în mod clar le limita creșterea în înălțime. 

La ora actuală, astronomii și exobiologii au ajuns la concluzia că 
o planetă nu poate avea mai puţin de 85 la sută și mai mult de 133 la 
sută din masa Pământului pentru a putea dezvolta temperaturi de 
suprafață în cadrul cărora să se poată dezvolta viaţă inteligentă în 
decursul a 1-2 miliarde de ani. Din dimensiunile acestor planete 
fictive au rezultat diferite scenarii în ceea ce priveşte forţa gravi- 
tațională, care la rândul ei permitea concluzii despre alcătuirea cor- 
porală a speciei care trăia acolo. Teoretic, pe o planetă asemănătoare 
cu Pământul, o specie putea crește la nesfârșit. Practic, creşterea ei se 
sfârșea acolo unde ea devenea prea grea pentru a-şi suporta propria 
greutate. Bineînțeles că dinozaurii avuseseră oase disproporționat de 
mari, însă creierul rămăsese cumva prea mic, întregul organism părea 
croit doar pentru a se târi de colo-colo și a se hrăni. Pentru ființele 

agile, inteligente, era valabilă regula că nu puteau ajunge mai înalte 
de zece metri. 

Ma: palpitantă se dovedea întrebarea privind limita inferioară a 
creşterii. Furnicile puteau dezvolta oare inteligență? Bacteriile? 
Virusurile? 

Oamenii de la SETI și exobiologii aveau o grămadă de motive să 
se ocupe de această problemă. Era aproape sigur că în sectorul nostru 
galactic nu existau civilizații asemănătoare celei omenești, cel puţin nu 
în propriul sistem solar. De aceea sperau să descopere pe Marte sau pe 
unul din sateliții lui Jupiter măcar câțiva spori sau poate chiar ființe 
unicelulare. Așa că au pornit în căutarea celei mai mici unităţi apte de 
funcționare care putea fi numită viață, ajungând în mod necesar la o 
moleculă organică complexă, cea mai mică unitate imaginabilă care 
putea stoca informaţii, cu infrastructură proprie, şi la întrebarea dacă 
o moleculă poate dezvolta inteligență. 

In mod evident, molecula nu putea face așa ceva. 

Dar nici o celulă nervoasă din creierul omenesc nu era inteligentă. 
Pentru ca un om să ajungă inteligent în relaţie cu mărimea corpului 
său, trebuia să fie construit din aproximativ 100 de miliarde de celule. 
O fiinţă inteligentă mai mică decât omul avea probabil nevoie de mai 
puţine celule, însă mărimea moleculelor din care erau formate celu- 
lele rămânea aceeaşi, şi sub un anumit număr de celule scânteia inte- 
ligentă nu mai apărea. Asta era problema cu furnicile, cărora li se 
recunoștea o inteligență inconștientă, însă ale căror creiere dispuneau 
pur şi simplu de un număr prea mic de celule pentru a produce o inte- 
ligenţă superioară. Pentru că, în plus, furnicile nu respirau prin 
plămâni, ci îşi trăgeau oxigenul direct prin suprafaţa lor în celule, 
ele nu puteau creşte, de la o anumită mărime incolo tipul lor de res- 
pirație nu mai funcţiona, și nu puteau dezvolta un creier mai mare. 
Aşa nimereau laolaltă cu toate celelalte insecte în fundătura evoluţiei. 
De aici, oamenii de ştiinţă au dedus că limita corporală inferioară 
pentru o ființă inteligentă se află la zece centimetri, astfel încât şansa 
de a întâlni un Aristotel târâtor se apropia de zero, cu atât mai puţin 
unul unicelular. 

Weaver știa toate acestea atunci când programă calculatorul să stu- 
dieze legătura dintre fiinţele unicelulare și inteligenţă. 

La doar câteva ore după descoperirea din laborator, cei de pe Inde- 
pendence erau sceptici cu privire la inteligența masei gelatinoase. 
Fiinţele unicelulare nu erau creative şi nu dezvoltau o conştiinţă de 
sine. O masă mai mare de fiinţe unicelulare corespundea teoretic unui 
creier sau unui trup cu celule somatice. Chestia de lângă Vancouver 
Island spre care înotaseră balenele fusese compusă în mod sigur din 
miliarde de celule. Dar putea oare să și gândească? Și chiar dacă putea! 
Cum învăţa? Cum comunicau celulele? Ce ducea la transformarea 
unui conglomerat de celule într-un întreg superior? 

Cum se întâmplase asta în cazul omului? 

Gelatina asta fie nu era decât o masă amorfă, fie cunoştea vreun truc. 

Reușise să dirijeze balene și raci. 


566 


ADÂNCURI 


Trebuia să fie un truc! 

Kurzweil Technologies dezvoltase programe de calculator pentru 
construirea inteligenței artficiale din miliarde de unități electronice 
de memorie, care simulau neuronii și, astfel, un creier. Se lucrase deja 
pe întregul glob în cele mai diferite stadii cu inteligenţa artificială. Era 
capabilă să înveţe şi într-o oarecare măsură era capabilă să se dezvolte 
singură mai departe, în mod creativ. Până în ziua de azi, nici un 
cercetător nu-și asuma meritul de a fi creat ceva asemănător conştiinţei, 
insă în aer plutea întrebarea când începea un conglomerat din cele mai 
mici unități identice să se transforme în viață. Și dacă era posibil să se 
creeze viaţă în acest mod. 

Weaver luase legătura cu Ray Kurzweil, astfel încât acum dispunea 
de un creier artificial de ultimă generaţie. Își ţinu o copie de siguranţă, 
descompuse originalul în componentele sale electronice, tăie punțile 
de informaţie și îl transformă într-un banc lipsit de structură format 
din cele mai mici unităţi. Își imagină cum ar fi dacă ai descompune în 
acest fel și un creier omenesc și ce ar trebui să se întâmple pentru ca 
toate celulele să se reintregească într-un tot gânditor. După o vreme, 
miliarde de neuroni electronici îi populau calculatorul, unități minus- 
cule de memorie care nu erau în legătură unele cu altele. 

Apoi îşi imagină că nu ar fi unități de memorie, ci fiinţe 
unicelulare. 

Miliarde de unicelulare. 

Gândi următorii paşi. Cu cât rămâne mai aproape de realitate, cu 
atât mai bine. După ce se gândi, programă un spaţiu tridimensional şi 
il prevăzu cu proprietăţile fizice ale apei. Cum arătau unicelularele? 
Aveau toate formele posibile - bastonașe, triunghiuri, colțuroase ca 
nişte stele, cu sau fără piciorușe - insă probabil că, pentru început, era 
mai bine să aleagă forma cea mai simplă. Rotunde era bine. Deci 
rotunde. Acum avea o formă. Câtă vreme cei de la laborator nu ajun- 
geau la altă concluzie, rămâneau rotunde. 

Incetul cu încetul, computerul se transformă într-un ocean. Uni- 
celularele lui Weaver populau o lume prin care se puteau învârti. 
Poate trebuia să se apuce să programeze nişte curenți, până când 
spațiul virtual ar fi corespuns oceanului în cele mai mici amănunte. 
Dar asta putea să aștepte. În primul rând, trebuia să răspundă la 
întrebările centrale. 

Weaver rămase cu privirea ațintită pe monitor. 

Atâtea amănunte! Cum se putea naște din ele o ființă gânditoare? 
Mărimea nu juca nici un rol. Pentru fiinţele care trăiau în apă, regula 
mărimii corporale maxime nu era valabilă, pentru că acolo guvernau 
alte legi ale greutății. O ființă acvatică inteligentă putea deveni mult 
mai mare decât orice organism care trăia pe uscat. În scenariile SETI, 
abia dacă apăreau civilizații de apă pentru că nu puteau fi contactate 
prin unde radio şi probabil că nici nu nutreau vreun interes pentru 
spațiul cosmic și pentru alte planete, sau ar trebui să traverseze spațiul 
cosmic în acvarii zburătoare? Însă acum tocmai acesta era scenariul de 
care aveau nevole. 

Când Anawak păși în JIC o jumătate de oră mai târziu, o găsi tot 
în faţa calculatorului, cu fruntea încruntată. Se bucură să-l vadă. După 
întoarcerea lui din Nunavut stătuseră mult de vorbă, despre trecutul 
lui şi al ei. Anawak părea sigur pe sine și încrezător. Indianul cel trist 
din barul de la hotelul Chateau rămăsese undeva prin Arctica. 

- Cât de departe ai ajuns? o întrebă. 

- Mă doare mintea. Weaver scutură din cap. Nu știu de unde 
să încep. 

- Care este problema? 

Îi povesti ce făcuse. Anawak o ascultă fără să o întrerupă. Apoi 
spuse: 

- Bineînţeles că nu progresezi. Eşti excepţională la simulările pe 
computer, dar îţi lipsesc câteva cunoştinţe de bază despre biologie. 
Ceea ce face dintr-un creier o unitate gânditoare este modul cum este 
construit. Neuronii creierului nostru sunt în mare măsură la fel, dar 
modul și felul în care sunt îmbinaţi îi face să gândească. Cum ar fi... 
hm... Fii atentă! Imaginează-ţi harta unui oraş. 

- Bine. Londra. 

- Și acum gândește-te că toate casele și străzile își pierd deodată 
locul, umblând ca apucatele. Un talmeş-balmeș. Apoi le recombini. 
Pentru asta există infinit de multe variante, însă doar una este Londra. 

- Frumos. Dar de unde ştie fiecare casă unde îi e locul? Weaver oftă. 
Nu, hai să începem altfel. Indiferent cum sunt combinate celulele în 
creier, de ce formează toate împreună ceva care poate mai multe decât 
suma părților lui? 

Anawak îşi frecă bărbia. 

- Cum să-ți explic? Bine, du-te înapoi la oraşul de la care am pornit. 
Să zicem că o mie de muncitori construiesc un bloc. Cei din partea 
mea sunt toţi clonaţi, sunt la fel. 

- Dumnezeule mare! Asta nu e Londra. 

- Fiecare dintre ei are în sarcina lui specială anumite operațiuni pe 
care le face. Dar planul, în întregul lui, nu-l cunoaște nici unul. 
Și totuşi, ei împreună construiesc blocul. Dacă, din întâmplare, ai 
schimba câțiva între ei, s-ar produce încurcături. Zece muncitori care 
formează un şir pentru a-și arunca unul altuia cărămizi se încurcă dacă 
unul dintre ei este înlocuit cu un muncitor care strânge şuruburi. 

- Înţeleg. Treaba merge atâta vreme cât fiecare este la locul lui. 

- Şi acţionează împreună! 

- Totuşi, seara ei se duc acasă. 

- Se despart. Fiecare o ia în direcția lui. A doua zi dimineaţa, apar 
iar toţi pe şantier și treaba merge mai departe. Funcționează pentru că 
este cineva care împarte sarcinile, dar fără muncitori nu ar putea con- 
strui casa. Un lucru îl presupune pe celălalt. Din plan se naște colabo- 
rarea, și din aceasta din nou planul. 

- Deci există un planificator. 

- Sau muncitorii sunt chiar ei planul. 

- Atunci fiecare muncitor ar trebui să fie codat puţin diferit decât 
colegul lui. Ceea ce și este. 

- Corect. Muncitorii sunt doar aparent la fel. Deci s-o luăm de la 
început. Există un plan. Constructorii sunt codaţi. Dar ce Îți mai tre- 
buie ca să faci din ei o reţea? 

Weaver cugetă. 

- Voința de a participa? 

- Mai simplu. 

- Hm. Dintr-odată pricepu la ce se referea Anawak. Comunica- 
rea. Într-o limbă pe care o înţeleg toți. Un mesaj. 

- Şi care e mesajul, dimineaţa când se dau toţi jos din pat? 

- Mă duc să muncesc pe șantier. 

- Şi? 

- Ştiu unde mi-e locul. 

- Corect. Bine, sunt muncitori, nepricepuţi la conversații com- 
plexe. Inși care trag din greu. 'Transpiră mereu, și noaptea în pat trans- 
piră și dimineaţa când se trezesc, întreaga zi. Cum se recunosc unul 
pe altul? 

- După mirosul de transpiraţie. 

- Bingo! 

- Dar știu că ai fantezii! 

Anawak râse. 

- E vina lui Oliviera. Povestea mai înainte despre bacteria aia care 
formează colonii... Myxococcus xanthus. Mai ştii, alea care emit un 
miros şi toate se adună la un loc. 

Weaver încuviinţă. Avea sens. Mirosul era una din posibilități. 

- Mă voi gândi la asta în bazinul de înot, spuse. Vii și tu? 

- La înot? Acum? 

- La înot? Acum? îl maimuțări. Ascultă, eu în mod normal nu sunt 
închisă în cameră şi nu pot să stau nemișcată. 

- Credeam că asta e ceva normal pentru un computerfreak. 

— Arăt eu a computerfreak? Palidă și leșinată? 

- O, cu siguranţă ești cea mai palidă și mai leșinată apariție pe care 
am văzut-o vreodată, zâmbi Anawak. 

Weaver văzu strălucirea din ochii lui. Omul era mic şi îndesat, şi 
Dumnezeu îi era martor că nu era vreun George Clooney, însă lui 
Weaver i se părea acum înalt, sigur pe sine și arătos. 

- Idiotule, îi răspunse zâmbind. 

- Mulţumesc. 

- Doar pentru că tu îţi petreci jumătate de viaţă în apă nu înseamnă 
că unul care lucrează pe computer e lipit de scaun. Cel mai mult lucrez 
afară în mijlocul naturii. Cu capul meu, Leon! Laptopul în geantă, şi 
o pornesc! Poţi scrie şi pe un perete de stâncă. Aici mă anchilozez, 
parcă am umeri de plumb. 

Anawak se ridică și trecu în spatele ei. Timp de o secundă, 
Weaver crezu că vrea să plece. Apoi îi simți mâinile pe umeri. Dege- 
tele lui îi mângâiau mușchii gâtului, degetele mari îi masau zona din 
jurul omoplaților. 

li făcea masaj. 

Weaver simți cum se încordează. Nu era sigură că îi plăcea. 

Ba da, îi plăcea. Dar nu știa dacă și vrea. 

- Nu ești încordată, spuse Anawak. 

Avea dreptate. Atunci de ce îi spusese că e? 

În momentul în care se ridică puţin cam brusc de pe fotoliu, iar 
degetele lui alunecară de pe ea, știu că făcuse o greșeală. Că îi plăcuse 
mai mult să stea jos și să îl lase să continue. Dar acum pusese capăt cam 
prea brutal. 

- Mă duc atunci, spuse încurcată. Să înot. 


Anawak 


Se întrebă nesigur ce mersese prost. l-ar fi plăcut să meargă cu ea la 
bazin, dar atmosfera se stricase brusc. Poate, înainte să-i maseze 
umerii, ar fi trebuit să o întrebe. Sau poate că de la început evaluase 
greşit situaţia. 

Nu te pricepi la așa ceva, iși spuse. Rămâi mai bine la balenele tale. 
Eschimos tâmpit. 

O lăsă să plece şi se gândi să-l caute pe Johanson, să continue cu 
el studierea inteligenţei unicelulare. Dar parcă nu mai avea nici un 
chef. Așa că hotări să treacă pe la CIC, alături. Greywolf şi Delaware. 
Își petreceau mult timp acolo, observând și evaluând sunetele emise 
de echipa de delfini. Dar în CIC nu era nimic de văzut în afară de 
înregistrările făcute cu camerele de pe carenă. Pe monitoare se vedea 
doar apa întunecată. Se întâmplaseră puţine lucruri de dimineaţă, 
de când orcile înotaseră în jurul vaporului, dar se părea că ele pleca- 
seră. Shankar stătea de unul singur în fața monitorului, cu o pereche 
de căşti supradimensionate pe urechi, privind seriile de numere care 
curgeau pe ecran şi trăgând cu urechea la ocean. Unul din oamenii 
de la monitoare îi spuse că Delaware și Greywolf plecaseră pe punte, 
să schimbe echipa MK6 cu MK7. 

Mărşălui deci în jos prin tunelul în rampă și ajunse pe puntea goală 
a hangarului. Era frig și curent. Vru să meargă mai departe, dar ceva 
îi atrase atenţia. Cu toate că prin deschizăturile mari cât nişte porți 
ale lifturilor exterioare pătrundea lumina zilei, atmosfera era domi- 
nată totuși de lumina crepusculară, palidă și gălbuie, a lămpilor cu 
aburi de sodiu. Încercă să-și imagineze hala imensă plină până la refuz 
de elicopere și jeturi Harrier, vehicule, încărcături și echipamente, 
parcate la distanță de câțiva centimetri unele de altele, lăsând doar 
atâta loc cât să poți pătrunde în ele pe ușă, pe geam sau prin vreun 
chepeng. Își imagină jeepurile şi stivuitoarele urcând și coborând 
rampele duduind puternic. De îndată ce aparatul de zbor se afla pe 
acoperiș, sute de soldaţi erau preocupaţi să verifice armele şi echipa- 
mentul, rapizi şi concentrați, în armonie cu întreaga mașinărie gigan- 
tică de pe Independence. 

Spaţiul acesta uriaș, așa gol, era absurd. Inutil. Birourile dintre 
panouri erau neocupate. Lămpile galbene cu model de grindă meta- 
lică de pe tavanul înalt și sumbru se luminau cu precădere pe ele 

însele. Conductele de ţevi ce se întindeau de-a lungul pereților 
duceau în neant. Și pretutindeni se aflau plăcuţe de atenţionare, 
pentru cine? 

- Câteodată, când e prea mare înghesuiala în sala de fitness, mai 
punem aici câteva benzi de alergare, spusese Peak atunci: când se 
plimbaseră împreună pe vapor, în Norfolk. Abia atunci e plăcut 
aici. Se oprise încruntând din sprâncene, de parcă ar fi căutat ceva. 
Apoi adăugase: urăsc să văd hangarul atât de gol. Urăsc să fie părăsite 
niște locuri care nu ar avea voie să fie pustii. Într-un fel urăsc toată 
misiunea asta. 

Fusese singura dată când îl văzuse pe Peak așa. 

Cel mai pustiu loc, se gândise Anawak, e întotdeauna cel din- 
lăuntrul tău. 

Traversă sala fără grabă și ieși pe platforma liftului de la babord. 
Liftul se înălța deasupra valurilor ca o terasă de dimensiuni generoase. 
Se odihnea pe niște șine lungi de ambele părți ale deschizăturii ușii. 
Două elicoptere mari cu elicele rotoare adunate își găseau locul pe 
suprafaţa de peste 140 de metri pătraţi, pentru a fi ridicate de pe puntea 
hangarului pe acoperiș. Anawak strânse din ochi. Vântul bătea serios. 
O rafală puternică putea oricând să ridice pe cineva pe sus şi să-l arunce 
peste margine, și niciunde nu erau gratii. În schimb, în jurul liftului 
erau puse plase de siguranță. Întregul vapor era înconjurat de astfel de 
plase, pentru ca furtuna sau emisiile de gaze ale avioanelor să nu te 
arunce în mare. 

Cu toate astea, era riscant. 

Marea vuia la zece metri sub el. 

Și acum era vizibilitate proastă, însă ploaia cu particule de gheață 
se oprise. Cât vedeai cu ochii, apa era marmorată de dungile de spumă. 
Marea, de culoarea ardeziei, vârstată cu dungi albe, era în continuă 
mişcare. Un deşert. 

Ce ciudat! Mai mult de jumătate din viaţă se cuibărise în clima tem- 
perată a coastei canadiene de vest. Acum soarta îl adusese pe gheață 
de două ori consecutiv. 

Vântul îi răvăşea părul. Simți cum începe să nu-și mai simtă pielea 
de la ger. Își făcu mâinile căuș în faţa gurii și suflă în ele. 


Apoi se întoarse înăuntru. 


Laboratorul 


Johanson îi promisese lui Oliviera că o va invita la o masă 
adevărată cu homari, când toate astea se vor sfârși. Apoi pescui un rac 
din simulator, folosindu-se de Spherobot. Ținând între clești anima- 
lul aproape imobil, robotul sferic pluti înapoi în garaj, unde așteptau 
pregătite boxele cu închidere ermetică lăcuite cu PVC. Arăta ciudat, 
automatul părea că ţine racul la depărtare, plin de scârbă, că îl lasă să 
cadă în interiorul unei boxe şi o încuie. 

Un mic robot, scârbit de situaţie. 

Boxa era trimisă apoi printr-o ecluză într-un spaţiu uscat, unde era 
pulverizată cu acid peracetic, spălată cu apă, supusă unui val de soluţie 
de sodă caustică şi scoasă din simulator printr-o altă ecluză. Oricât de 
otrăvită ar fi fost apa din tanc, boxa era acum curată. 

- Sunteţi sigură că vă puteți descurca singură? întrebă Johanson. Își 
anunţase participarea la conferinţa telefonică cu Bohrmann, care era 
in La Palma, și pregătea intervenţia trompei de absorbţie. 

- Nici o problemă. Oliviera luă recipientul în care se afla racul. 
Dacă nu, atunci strig. În speranța că veţi veni să mă salvați înaintea 
dobitocului ăluia de Rubin. 

Johanson zâmbi. 

- E oare posibil să împărtășim aceeași aversiune? 

- De fapt, nu am nimic cu Mick, spuse Oliviera. Doar că se 
străduiește atât de tare să primească Premiul Nobel! 

— Și eu am aceeași impresie. Și dumneavoastră? 

- Și eu ce? 

- Nu aveți chef de lauri? Ceva celebritate ne așteaptă pe toţi, dacă 
supravieţuim încercării. 

- Nu aș avea nimic împotriva câtorva groupies. Știința e şi aşa 
destul de seacă. Oliviera se opri. Și chiar, unde e de fapt? 

- Cine? Rubin? 

- Da. Zicea că vrea să fie de față când fac analiza ADN în labora- 
torul de maximă siguranţă. 

- Păi ar trebui să vă bucurați. 

- Mă bucur. Mă întreb totuși pe unde umblă. 

- Face el ceva folositor pe undeva, spuse Johanson împăciuitor. Nu 
e om rău, de fapt. Nu miroase, nu a omorât pe nimeni și are o grămadă 
de diplome pe perete. Nu trebuie să ne placă de el, câtă vreme ne ajută 
să mergem înainte. 

- Ne ajută? Credeţi că până acum a făcut ceva util? 

- Dar, scumpă doamnă. Johanson își depărtă braţele. Nu îi este 
unei idei bune al dracului de indiferent din capul cui provine? 

Oliviera râse. 

- Minciuna vieţii celor de mâna a doua. Ridică din umeri. Asta e! 
N-are decât să facă ce doreşte. Cine ştie la ce o fi bun! 


Sedna 


Anawak se apropie de marginea bazinului. 

Puntea era tot sub apă. Îi văzu pe Delaware şi pe Greywolf în cos- 
tume de neopren înotând în apă și dând jos harnașamentul de pe del- 
fini. Sala se umplu de zgomot. Mai înspre pupa era coborâtă de pe 
tavan una din navele subacvatice Deepflighr. Roscovitz și Browning 
supravegheau manevra de la pupitrul de comandă. Fuzelajul aplatizat, 
asemănător unei nave spațiale, cobori încet până când atinse suprafața 
apei și începu să se legene ușor. În apa plină de încreţituri se vedea 
luminând ecluza de pe fund. 

Roscovitz privi spre el. 

— leşiți cu nava? strigă Anawak. 

- Nu. Comandantul stației de scufundare arătă spre ambarcaţiune. 
Jucăria asta are o problemă. Ceva legat de dirijarea verticală. 

- E grav? 

- Nu-i cine ştie ce, dar e mai bine să ne uităm. 

- Cu asta am fost noi, nu-i aşa? 

- Nu vă temeți, n-aţi stricat nimic, râse Roscovitz. Probabil e un 
defect de software. In câteva ore e din nou pe picioare. 

Un val de apă trecu peste picioarele lui Anawak. 

- Hei, Leon! Delaware râdea la el din bazin. Ce stai acolo? 
Hai înăuntru! 

- Bună idee, spuse Greywolf. Ai putea face ceva util. 

- Facem o grămadă de lucruri utile acolo sus, răspunse Anawak. 

- Fără îndoială. Greywolf mângâie delfinul care se lipi de el scoțând 
sunete slabe, ca un măcănit. a-ţi un costum. 

- Voiam doar să văd ce faceți. 

- Drăguţ din partea ta. Greywolf lovi delfinul ușor cu palma și 
privi cum se îndepărta. Acum ne-ai văzut. 

- Ceva nou? 

- Pregătim a doua echipă, spuse Delaware. MK-6 nu a înregistrat 
nimic de azi-dimineaţă, de când au anunţat prezenţa orcilor. 

— Și asta înainte să le vadă aparatele electronice, observă Greywolf 
nu fără mândrie. 

- Da, sonarul lor este... 

Anawak se trezi udat din nou, de data asta de un delfin care ţâşni 
din apă ca o torpilă, stropindu-l. Se părea că delfinului îi face mare 
plăcere. Fluiera și măcănea, întinzându-și botul afară. 

- Nu te mai osteni, îi spuse Delaware animalului, de parcă acesta 
ar fi putut s-o înțeleagă. Leon nu intră. l-ar îngheţa curul pentru că nici 
nu este un Inuk adevărat, e doar un lăudăros. Nici nu are cum să fie 
Inuk. Altfel de mult ar fi... 

- OK, OK! Anawak ridică mâinile sus. Unde e costumul 
ăla blestemat? 


Cinci minute mai târziu, îi ajuta pe Delaware şi pe Greywolf să 
monteze camerele și emițătoarele pe animalele din echipa a doua. Își 
aminti deodată cum îl întrebase odată Delaware dacă e Makah. 

- Cum de ţi-a venit ideea? o întrebă. 

Delaware ridică din umeri. 

- Nu voiai să vorbeşti despre tine. Trebuia să ai ceva sânge de 
indian. În orice caz, nu arătai a neamţ. Acum, când ştiu mai multe... 
Delaware îl privi încântată... am ceva pentru tine. 

- Ai ceva pentru mine? 

Ea fixă cureaua pe pieptul delfinului. 

- Am dat peste chestia asta pe internet. M-am gândit că îţi fac o 
bucurie. Am învăţat-o pe de rost, vrei să știi ce este? 

- Dă-i drumul! 

- Povestea lumii tale! 

Cuvintele îi sunară ca însoțite de sunete de fanfară. 

- Dumnezeule! 

— Nu te interesează? 

- Ba da, spuse Greywolf. Leon arde de interes pentru scumpa lui 
patrie, doar că nu ar recunoaște nici împuşcat. Se apropia de ei înot, 
flancat de doi delfini. În costumul lui capitonat arăta ca un monstru 
marin de mărime medie. Preferă să treacă drept Makah. 

- Tocmai tu vorbeşti, observă Anawak. 

- Nu vă certaţi, copii! Delaware se lăsă să plutească pe spate. Ştiaţi 
de unde vin toate balenele și delfinii, și focile? Vreţi să auziţi expli- 
caţia adevărată? 

- Nu ne mai chinui. 

- Deci, începe în cele mai vechi timpuri, când oamenii și anima- 
lele erau încă o singură ființă. Pe atunci trăia o fată în apropiere 
de Arviat. 

Anawak deveni atent. Deci asta găsise! Când era mic auzise poves- 
tea asta în toate variantele posibile, însă apoi o pierduse, cu tot cu 
copilăria lui. 

- Unde e Arviat? se interesă Greywolf. 

— Arviat este cea mai sudică aşezare din Nunavut, îi răspunse 
Anawak. Numele fetei era cumva 'Talilayuk? 

- O da, o chema Talilayuk, așa o chema, continuă Delaware cu 
patos. Avea păr frumos și mulți bărbaţi s-au arătat interesați de Tali- 
layuk, însă doar un bărbat-câine i-a cucerit inima. Talilayuk rămase 
gravidă și născu inuiţi și neinuiți, amestecați. Dar iată că într-o zi, pe 
când omul-câine era plecat după carne, apăru în tabăra lui Talilayuk 
un bărbat-pasăre de furtună incredibil de arătos. O invită să urce în 
barca lui și, cum se întâmplă uneori, fugiră împreună. 

- Chestia obișnuită. Greywolf inspectă obiectivul unei camere. Și 
când intră balenele în joc? 

- Ai răbdare. Într-un târziu vine în vizită la ei tatăl lui Talilayuk, 
dar fiica lui dispăruse, iar bărbatul-câine urla a pustiu. Bătrânul 
vâsleşte pe mare încoace și încolo, până ajunge la tabăra păsării de 
furtună. De departe o vede pe fiică-sa stând în faţa cortului și îi face 
mare tărăboi, ameninţând-o să facă bine și să vină acasă. Talilayuk 
urcă ascultătoare în barca lui taică-său și o pornesc vâslind spre casă. 
După o vreme observă că marea începe să se agite. Valurile cresc tot 
mai mari și deodată izbucnește o furtună îngrozitoare! Cât vedeai 
cu ochii nu era nici urmă de uscat. Barca e lovită şi bătrânul începe 
să se teamă că se vor scufunda. I-a ajuns blestemul păsării de furtună, 
iar tăticul se gândește că nu are chef să moară din cauza asta. Și 
pentru că oricum are un cui împotriva fiică-sii, care e vinovată de 
toată povestea asta, o ia pe Talilayuk și o azvârle peste bord. Fata se 
cramponează disperată de marginea bărcii. Bătrânul strigă să-i dea 
drumul, însă Talilayuk se încleștează și mai disperată de margine. 
Atunci îl apucă nebunia, ia toporul și îi retează primele falange ale 
degetelor! Dar abia ating apa, că ce să vezi? Se transformă în narvali, 


514 


ADÂNCURI 


și unghiile se transformă în dinți de narvali. Talilayuk nu dă drumul 
bărcii, aşa că bătrânul îi taie și falangele mijlocii, care se transformă 
în balene albe, beluga. Dar fata tot mai stă agăţată de marginea bărcii. 
Pierde şi ultimele falange, și din ele se nasc focile. Dar Talilayuk nu 
renunță. Mai reuşeşte cumva să se agaţe și cu cioturile rămase, și 
barca începe să ia apă. Atunci pe bătrân îl cuprinde groaza! O lovește 
cu vâsla în față, îi scoate ochiul stâng și în sfârșit fata își dă drumul 
și se scufundă în valuri. 

- Crude obiceiuri. 

- Însă Talilayuk nu moare, nu moare cu adevărat, în orice caz. Se 
transformă în Sedna, zeița mării, și domnește de atunci peste anima- 
lele mării. Despică apele, cu un singur ochi și cu cioturile mâinilor 
întinse înaintea sa, având părul la fel de frumos ca înainte, pe care însă, 
din păcate, nu îl poate pieptăna. De aceea de multe ori i se încurcă, iar 
Sedna se înfurie. Cel care reușește să îi pieptene părul și să i-l împle- 
tească într-o coadă, acela o poate îmblânzi, iar Sedna îi dă voie aceluia 
să-i vâneze animalele mării. 

- Când eram mic am auzit de multe ori povestea asta, în nopțile 
lungi de iarnă, și de fiecare dată era puţin altfel, zise Anawak încet. 

— "Ţi-a plăcut? 

- Mi-a plăcut că ai povestut-o tu. 

Delaware zâmbi mulţumită. Anawak se întrebă ce o făcuse oare să 
dezgroape pentru el vechea legendă a Sednei. I se părea că în spatele 
poveștii e mai mult decât o descoperire întâmplătoare a poveștii pe 
internet. O căutase intenționat. Era într-adevăr un cadou pentru el. 
O dovadă a prieteniei ei. 

Era impresionat cumva. 

- Aiurea. Greywolf fluieră chemând ultimul delfin, care nu era 
echipat încă cu cameră și hidrofoane. Leon este omul științei. Nu poți 
să-i vii lui cu zeiţa mării. 

- Disputa voastră prostească, spuse Delaware scuturând din cap. 

- Și în plus, povestea nici nu e adevărată. Vreţi să știți într-adevăr 
cum a apărut totul? Nu exista pământ. Era doar o căpetenie care locuia 
într-o colibă de sub apă. Era un puturos pentru că nu se scula nicio- 
dată, zăcea doar cu spinarea spre focul în care ardeau câteva cristale. 
Trăia singur acolo jos și numele lui era „Minunatul făuritor“. Într-o 
zi, ajutorul lui năvăli înăuntru spunându-i că spiritele și ființele supra- 
naturale nu găsesc pământ pe care să se așeze și că ar face bine să se 
poarte după cum îi e numele și să facă ceva. Drept răspuns, căpetenia 
ridică de jos două pietre și i le dădu ajutorului, cu indicaţia să le arunce 
în apă. Acesta făcu după cum i se spusese, iar pietrele crescură, for- 
mând Queen Charlotte Islands şi tot uscatul. 

- Mulţumesc, rânji Anawak. In sfârşit aud o explicație sută la 
sută științifică. 

- Povestea provine dintr-un vechi ciclu Haida: Hoyá Káganas, călă- 
toriile corbului, spuse Greywolf. La Nootka se întâlnesc povești asemă- 
nătoare. Multe sunt despre mare. Sau provii din ea, sau te distruge. 

- Poate că ar trebui să le ascultăm cu mai multă atenție, spuse 
Delaware. În cazul în care nu facem progrese cu știința. 

- De când te interesează miturile? se miră Anawak. 

— Imi plac. 

- Că doar eşti și mai empirică decât mine. 

- Ei şi? În orice caz, miturile spun destul de clar cum poţi trăi în 
armonie cu natura. Pe cine interesează dacă e adevărat sau nu? lei ceva 
şi dai ceva în schimb. Ăsta este tot adevărul. 

Greywolf rânji, în timp ce mângâia delfinul. 

- Atunci am rezolva problema ușor, așa-i Licia? Trebuie doar să fii 
mai activă trupeșşte. 

- Cum adică? 

- Intâmplător, cunosc câteva obiceiuri vechi din Marea Bering. Pe 
acolo se proceda așa: înainte ca vânătorii să iasă pe mare, aruncătorul 
harponului trebuia să se culce cu fata căpăteniei, pentru a-i prelua 
mirosul vaginal. Doar așa putea să atragă balena în apropierea bărcii 
și să o îimblânzească, să se lase ucisă. 

— Idei din astea nu le pot veni decât bărbaţilor, spuse Delaware. 

- Bărbaţi, femei, balene... râse Greywolf. Hishuk ish ts'awalk Toate 
sunt una. 

- OK, strigă Delaware. Să ne scufundăm pe fundul mării și s-o 
pieptănăm pe Sedna. 

Toate sunt una, se auzi ca un ecou în capul lui Anawak. 

Akesuk spusese: Problema asta n-o puteţi rezolva pe calea ştiinţei. 
Un saman ti-ar spune că aveţi de-a face cu spiritele, spiritele lumii 
însufleţite care se plimbă prin ființe. Quallunaat au început să distrugă 
viața. Au ridicat spiritele împotriva lor, zeița mării Sedna. Oricare 
ar fi vietăţile tale din adâncul mării, nu veţi obține nimic dacă 
veţi încerca să luptaţi împotriva lor. Dacă le distrugeți pe ele, vă dis- 
trugeţi pe voi înșivă. Trebuie să le înţelegeți ca parte a voastră și veţi 
împârți aceeași lume. Lupta pentru supremație e o luptă care nu poate 
fi câștigată. 

Înotau alături de delfini, iar ceva mai departe Roscovitz și Brow- 
ning reparau Deepflightul și-și povesteau unul altuia legende despre 
spirite și zeițe ale mării. Se bălăceau râzând şi incet, pe nesimţite, tru- 
purile lor își pierdură căldura trupului în apa mării, în ciuda costume- 
lor de protecţie. 

Cum ar fi putut pieptăna părul zeiței? 

Până în ziua de azi, oamenii au aruncat în Sedna doar cu toxine și 
cu deșeuri atomice. Părul îi este incleiat de la atâtea deversări de petrol. 
Îi vânaseră animalele fără să o întrebe, şi multe ajunseseră aproape 
la dispariție. 

Anawak își simți inima bătând în apa înghețată. Îl luă cu frig. Ceva 
îi spunea că acest moment de fericire urma să fie scurt. Se impăcase cu 
atât de multe lucruri din viaţa lui, își făcuse prieteni, se simţea elibe- 
rat de balastul existenţei prost înţelese. 

Avu presimţirea tulbure că tocmai se termina o epocă. Niciodată 
nu se vor mai întâlni așa. 

Greywolf verifică starea hamului de pe al șaselea și ultimul animal 
a] echipei și încuviunță mulțumit. 
- În ordine, spuse. Să le dăm drumul afară. 


Laboratorul de maximă securitate 


- Vacă proastă ce sunt! Trebuie să fi fost oarbă! 

Oliviera se holba la monitorul pe a cărui suprafaţă microscopul flu- 
orescent transpunea imaginea mărită a probei. In Nanaimo examina- 
seră în mod repetat substanţa gelatinoasă, respectiv ce mai rămăsese 
din ea după ce o scoseseră din creierele balenelor. Puseseră sub lupă şi 
bucata care rămăsese agățată de cuțitul lui Anawak după incursiunea 
sub Barrier Queen. Însă nu s-ar fi gândit la un conglomerat de ființe 
unicelulare, plecând de la o substanță aflată în descompunere. 

Era de-a dreptul penibil! 

Și ar fi putut să-și dea seama de mult. Dar în isteria provocată de 
Pfiesteria nu mai avuseseră în faţa ochilor decât alge ucigașe. Chiar și 
lui Roche îi scăpase faptul că substanţa gelatinoasă scursă nu dispăruse, 
ci fusese tot timpul pe platanul microscopului sub forma unor orga- 
nisme unicelulare muribunde sau moarte. În interiorul homarilor și 
racilor fuseseră deja toate, și toate se amestecaseră între ele, alge 
ucigașe, gelatină și apă de mare. 

Apă de mare! 

Poate că Roche s-ar fi lămurit cu privire la substanța misterioasă 
dacă nu ar fi fost atât de complexă, fiecare strop conţinea universuri 
întregi de forme de viaţă. Din cauza atâtor pești, mamifere și crusta- 
cee, timp de secole, 99% din viața marină fusese trecută cu vederea. 
În realitate, nu rechinii, balenele și calmarii uriași stăpâneau oceanele, 
ci armatele de ființe microscopice. Într-un singur litru de apă de la 
suprafață viermuiau zeci de miliarde de virusuri, un miliard de bacte- 
rii, cinci milioane de fiinţe unicelulare și un milion de alge, toate 
amestecate. Chiar și probele de apă scoase de la adâncimi mai mari de 
6 000 de metri, întunecate și nepotrivite vieţii, mai aduceau la lumina 
zilei milioane de virusuri şi de bacterii. Era aproape imposibil să ai o 
perspectivă de ansamblu asupra acelei aglomerări. Cu cât cercetările 
pătrundeau mai adânc în cosmosul microorganismelor, cu atât acesta 
părea a fi mai greu de înțeles. Apă de mare? Ce putea fi asta? O pri- 
vire atentă printr-un microscop fluorescent îţi arăta că avem de-a face 
mai degrabă cu un fel de gel subțire. Fiecare strop era străbătut de o 
reţea de macromolecule împletite între ele ca niște poduri suspendate. 
Nenumărate bacterii îşi găseau nișa ecologică între mănunchiuri de aţe 
transparente, pieliţe și pelicule. Pentru a măsura doi kilometri de 
molecule ADN desfășurate, 310 kilometri de proteine și 5 600 de kilo- 
metri de polizaharide, aveai nevoie de un singur mililitru. Și undeva 
printre ele se ascundeau membrii unei forme de viaţă care se putea 
dovedi a fi inteligentă. Se ascundeau prezentându-se lumii ca microbi 
obișnuiți. Oricât de bizară ar fi fost gelatina, ea în nici un caz nu era 
compusă din fiinţe exotice, ci din amibe oceanice extrem de comune. 

Oliviera gemu. 

Era clar de ce Roche nu înţelesese nimic, nici ea, şi nici ceilalți care 
mai analizaseră apa din docul de pe uscat. Nimănui nu-i venise ideea 
că amibele s-ar fi putut contopi formând colective capabile să dirijeze 
raci şi balene. 

- Nu este posibil, se hotări Oliviera. 

Cuvintele îi sunau ciudat de lipsite de vlagă. Ele rămaseră fără ecou, 
sub casca lui Oliviera. Compară din nou rezultatele toxicologice, dar 
nu află mai mult decât ce ştia deja. Se părea că gelatina era formată din 
reprezentanţii unei specii de amibe. Descrise în mod ştiinţific. O specie 
care apărea mai ales la adâncimi sub 3 000 de metri și uneori mai sus, 
în cantităţi inimaginabile. 

- Aiurea, șuieră Oliviera. Mă tragi pe sfoară, mititico! Te-ai camu- 
flat! Arăți ca o amibă. Dar nu te cred, nu te cred! Ce dracu” eşti tu, 
de fapt? 


ADN 


După întoarcerea lui Johanson, se apucară amândoi să izoleze 
celule din masa gelatinoasă. Ingheţau și încălzeau amibele până le 
spărgeau pereții celulelor. După adăugarea de proteinază, moleculele 
de albumină se descompuneau în lanţuri de aminoacizi. Adăugară 
fenol şi centrifugară probele, o procedură complicată şi care lua timp: 
curăţau soluţia de resturile de albumină și componente din pereții 
celulei, luau sedimentele, obținând în cele din urmă un lichid apos de 
claritate redusă, cheia pentru înțelegerea organismului străin. 

Soluţie pură de ADN. 

Cel de-al doilea pas le solicita răbdarea și mai mult. Pentru a desci- 
fra ADN-ul, trebuiau să izoleze și să muluplice părți din el. Luat ca 
întreg, genomul nu putea fi citit pentru că era prea complex, așa că se 
apucară de analiza secvenţială a anumitor porțiuni. 

Era o muncă infernală, și Rubin zicea că e bolnav. 

- Dobitocul, se enervă Oliviera. Ar fi putut să ne ajute. Ce are 
de fapt? l 

- Migrenă, zise Johanson. 

- Gândul ăsta are ceva consolator. Migrena doare. 

Oliviera puse probele cu pipeta în aparatul de secvențare. Analiza- 
rea lor avea să dureze câteva ore. Între timp, nu aveau nimic altceva 
de făcut, astfel încât trecură prin ploaia de acid obligatorie și ieșiră din 
laborator. Oliviera propuse să facă o pauză de ţigară pe puntea hanga- 
rului, câtă vreme maşina calcula, însă Johanson avu o idee mai bună. 
Dispăru în cabina lui și se întoarse cinci minute mai târziu cu două 
pahare şi o sticlă de Bordeaux. 

- Să mergem, spuse. 

- Unde ați găsit-o? se miră Oliviera în timp ce urcau rampa. 

- Așa ceva nu poate fi găsit, zâmbi Johanson. Așa ceva trebuie să 
aduci cu tine. Sunt maestru în aducerea lucrurilor interzise. 

Oliviera studie sticla cu interes. 

- E bun? Nu mă prea pricep la vinuri. 

- Un Château Clinet din '90. Te ușurează la pungă şi la suflet. 

Johanson zări o cutie metalică lângă unul din birourile aflate în nișă 
şi se îndreptă spre ea. Se așezară. Nu se vedea nici ţipenie. În faţa lor 
se deschidea poarta spre platforma de la tribord, oferindu-le ocazia de 
a privi marea. Se întindea liniștită și netedă în lumina crepusculară a 
nopții polare, acoperită de văluri de aburi și frig, lipsită de gheaţă. Era 
frig în hangar, însă după multele ore petrecute în laboratorul de 
maximă Siguranţă aveau nevoie urgentă de aer curat. Johanson destupă 
sticla, turnă vin şi ciocni cu grijă cu Oliviera. Clinchetul subțire se 
pierdu în depărtarea înfrigurată. 

- E bun! hotărî Oliviera. 

Johanson plesni din buze. 

- Am luat câteva sticle pentru ocazii speciale, spuse. Și asta este o 
ocazie specială. 

- Credeţi că le dăm de cap? 

- Poate că le-am dat deja. 

- Lui Yrr2 

— Păi da, asta este întrebarea. Ce se află în rezervor? Poate fi ima- 
ginată o inteligenţă formată din unicelulare? Din amibe? 

- Dacă stau și privesc omenirea, mă întreb uneori ce ne deosebește 
pe noi de amibe. 

- Complexitatea! 

- Este oare un avantaj? 

- Dumneavoastră ce credeți? 

Oliviera ridică din umeri. 

— Ce ar putea crede cineva care de ani întregi nu se mai ocupă decât 
de microbiologie? Eu nu am o catedră, ca dumneavoastră. Eu nu fac 
schimb de idei cu tineri studenți furioși, nu îmi împărtășesc părerile 
unui public larg, sufăr de lipsă de distanţă față de mine însămi. Un 
şoarece de laborator în trup de om. Poate că port ochelari de cal, dar 
eu văd peste tot doar microorganisme. Trăim în epoca bacteriilor. De 
peste trei miliarde de ani își menţin forma neschimbată. Oamenii sunt 
aparițiile la modă, dar dacă Soarele explodează, ele tot vor rezista 
undeva. Ele sunt adevăratul model de succes al planetei, nu noi. Nu 
ştiu dacă oamenii au vreun avantaj față de bacterii, însă dacă acum mai 
aducem şi dovada că microbii posedă inteligenţă, atunci părerea mea 
e că suntem în rahat până la gât. 

Johanson luă o gură de vin. 

- Da, ar fi fatal. Gândiţi-vă doar ce ar trebui să le explice bisericile 
creştine credincioşilor. Creaţia divină, care a cunoscut punctul culmi- 
nant în a cincea zi, nu într-a șaptea. 

- Pot să vă pun o întrebare personală? 

— Sigur că da. 

- Cum vă descurcaţi cu tot ce se întâmplă aici? 

— Atâta vreme cât se găsesc niște sticle de Bordeaux rar, nu văd nici 
un obstacol insurmontabil. 

- Nu sunteţi furios? 

- Pe cine? 

— Pe cei de-acolo de jos. 

- Ar trebui să rezolvăm problema asta cu furie? 

- În nici un caz, Socrate! Oliviera îl privi zâmbind strâmb. Chiar 
mă interesează. Mă refer la faptul că v-au luat casa. 

- Da. O parte din ea. 

- Nu vă este dor de ea? De casa dumneavoastră din Trondheim? 

Johanson privi cum se rotește vinul în pahar. 

- Mai puţin decât aș fi crezut, răspunse după o clipă de tăcere. Desi- 
gur, era o casă foarte frumoasă, plină de lucruri minunate, însă nu 
conținea viața mea. Te uimește cât de ușor te poţi despărți de o pivniță 
de vinuri alese și de o bibliotecă bună. Și, în afară de asta, oricât de 
ciudat ar părea, mă despărţisem de ea la timp. În ziua în care am zburat 
pe Insulele Shetland trebuie să îmi fi luat rămas-bun de la casa mea, 
cumva, fără să-mi dau seama. Am încuiat ușa și am plecat, și în capul 
meu se închisese ceva. Mă gândeam: dacă ar trebui să mori acum, ce 
ți-ar lipsi cel mai mult? Şi nu era vorba despre casă. Nu casa aia. 

- Mai există una? 

- Da. Johanson mai gustă din pahar. Pe un lac. Când stai acolo pe 
verandă și priveşti apa, cu Sibelius sau Brahms în urechi, cu o înghiţitură 
din chestia asta... e cu totul altceva. Locul ăla chiar îmi lipsește. 

- Sună bine. 

— Ştiţi de ce aș vrea să scap teafăr din toată chestia asta? Ca să mă 
întorc acolo. Johanson apucă sticla și umplu paharele. Ar fi trebuit să 
fiți acolo şi să vedeţi luceafărul de seară, cum se oglindește în apă. Așa 
ceva nu se poate uita. 

Întreaga existenţă ţi se aşterne apoi în jurul acelei singure scânte- 
ieri. Universul devine permeabil de ambele părți. O experienţă ieșită 
din comun, pe care însă o poţi face doar singur. 

— Aţi mai fost vreodată acolo după val? 

- Doar în gând. 

Oliviera mai luă o gură. 

- Până acum am avut noroc, spuse. Nu am avut pierderi. Prietenii 

i familia sunt bine, totul stă încă în picioare. Oliviera se opri şi zâmbi. 
In schimb, nu am casă pe lac. 

— Fiecare are o casă pe lac. 

I se păru că Johanson ar fi vrut să mai adauge ceva. În schimb, se 
mulțumi să rotească vinul din pahar. Rămaseră așezați, bând Borde- 
aux și privind cum ceața trece pe deasupra mării. 

- Am pierdut o prietenă, spuse Johanson în cele din urmă. 

Oliviera tăcu. 

- Era puţin mai complicată. Făcea totul în pas alergător. Johanson 
zâmbi. E ciudat, ne-am regăsit cu adevărat abia atunci când am 
renunțat unul la altul. Ei, da. Ăsta e mersul lucrurilor. 

- Îmi pare rău, spuse Oliviera încet. 

Johanson încuviinţă. Se uită la ea, apoi în zare. Privirea îi deveni 
fixă. Oliviera se încruntă, apoi întoarse capul. 

- Ce este? 

- L-am văzut pe Rubin aici. 

- Unde? 

- În partea aia. Johanson arătă spre peretele din mijloc al hangaru- 
lui. A intrat pe acolo. 

— A intrat? Acolo nu e nimic unde să se poată intra. 

Capătul halei era cufundat într-o penumbră sumbră. Un perete 
inalt de câțiva metri despărțea hangarul de punţile aflate în spatele lui. 
Oliviera avea dreptate. Nu era nici o ușă acolo. 

- O fi ceva în vin? îl tachină ea. 

Johanson scutură din cap. 

— Aș putea să jur că a fost Rubin. A apărut scurt şi a dispărut. 

- Sunteţi absolut sigur? 

- Destul de sigur. 

- Ne-a văzut? 

- Nu prea cred. Stăm în colțul ăsta întunecos. Ar fi trebuit să se 
uite cu mare atenţie. 

- Păi, să îl întrebăm când se însănătoşeşte. 

Johanson continuă să se uite spre perete. Apoi ridică din umeri. 

- Da. Să îl întrebăm. 

Când se întoarseră în laborator, sticla de Bordeaux era pe jumătate 
goală, dar Oliviera nu se simţea pilită deloc. Chestia aia parcă nu avea 
efect în aer rece. Se simţea de parcă avea aripi și era însuflețită la gândul 
că va face descoperiri fantastice. 

Şi exact asta şi făcu. 

Maşina din laboratorul de maximă securitate își încheiase treaba. 
Îşi afișă răspunsul pe consola computerului din afara laboratorului. 
Ecranul arăta o serie de secvenţe de bază. Pupilele lui Oliviera se 
mișcau în zigzag de colo-colo, în timp ce parcurgea rândurile de sus în 
jos, și cu fiecare rând maxilarul inferior i se lăsa și mai tare. 

- Nu se poate, spuse încet. 

- Ce nu se poate? Johanson se aplecă peste umărul ei. Citi și el. 
Între sprâncene i se formară două cute verticale. Sunt toate diferite! 

- Da. 

- Imposibil. Funţele identice au ADN-ul identic. 

- Funțele unei specii, da. 

- Dar astea sunt fiinţele unei singure specii. 

- Rata naturală a mutaţiei... 

- Nici pomeneală! Johanson era uluit. Aia e depășită de mult! Astea 
sunt fiinţe diferite, toate! Nici un ADN nu este la fel cu celălalt. 

- În orice caz, nu sunt amibe normale. 

- Nu. Nimic nu e normal la ele. 

- Și atunci? 

Johanson continua să se holbeze la rezulate. 

- Nu ştiu. 

- Nici eu nu știu. Oliviera se frecă la ochi. Eu știu un singur lucru. 
Că în sticla aia mai e ceva. Şi că acum aş avea nevoie de așa ceva. 

Johanson 


Oliviera navigă o vreme prin băncile de dare, pentru a compara 
analiza secvenţelor cu AND-ul masei gelatinoase și descrierea altor 
analize. Deja de la început dădu peste propriile însemnări din ziua în 
care cercetase chestia din capetele balenelor. Atunci nu putuse constata 
diferenţe în succesiunea perechilor de baze. 

- Ar fi trebuit să studiez mai multe celule din alea, înjură ea. 

Johanson scutură din cap. 

- Poate că nici atunci nu v-aţi fi dat seama. 

- Totuşi! 

- N-avea cum să vă treacă prin cap că este vorba despre contopirea 
unor fiinţe unicelulare. Haideţi, Sue, e inutil. Gândiţi-vă la ce facem 
de-acum înainte! 

— Aveţi dreptate, oftă Oliviera. 

Aruncă o privire la ceas. 

- În regulă, Sigur. Mergeţi la culcare. E destul că face unul noap- 
te albă. 

— Şi ce veţi face? 

- Eu mai lucrez. Vreau să ştiu dacă ADN-ul ăsta haotic a mai fost 
descris undeva. 

- Ne-am putea împărți munca. 

- În nici un caz. 

- Nu mă deranjează. 

- Vorbesc serios, Sigur! Mergeţi să vă odihniţi. Trebuie să vă faceţi 
somnul de frumusețe, eu nu mai am nevoie. Când am împlinit patru- 
zeci de ani, natura m-a fericit cu riduri și cu pungi sub ochi. La mine 
nu e nici o diferență dacă stau trează sau nu. Mergeţi și luaţi-vă și vinul 
ăsta delicios, până nu-mi pierd obiectivitatea ştiinţifică. 

Johanson avu senzaţia că Oliviera prefera să treacă de una singură 
prin asta. Era nemulțumită de ea. Bineînţeles că nu avea nici cel mai 
mic motiv să-și reproşeze ceva, însă probabil că era mai bine să o lase 
în pace. 

Își luă sticla şi părăsi laboratorul. 

Ajuns afară, trebui să constate că nu era obosit deloc. Dincolo de 
cercul polar, pierdeai noţiunea timpului. Lumina, fiind predominantă, 
întindea ziua la infinit, fiind întreruptă doar de câteva ore de crepus- 
cul. Soarele tocmai se târa pe sub linia orizontului, ascuns privirilor. 
Cu ceva bunăvoință, această perioadă putea fi numită noapte. Cea mai 
bună ocazie, din punct de vedere psihologic, ca să te duci la culcare. 

Dar Johanson nu avea chef. 

În schimb, începu să urce rampa. 

Dimensiunile punţii uriașe se pierdeau în umbra cubistă. Nici 
acum nu se vedea ţipenie de om. Johanson aruncă o privire spre locul 
în care deschiseseră sticla și găsi lada ascunsă în întuneric. 

Rubin nu ar fi putut să-i vadă. 

Dar el îl văzuse pe Rubin! 

De ce să meargă la culcare? Mai bine să mai vadă o dată peretele ăla. 

Spre dezamăgirea şi uimirea sa, inspecția rămase fără rezultat. Se 
plimbă de mai multe ori de-a lungul zidului, pipăi cu degetele plăcile 
de oţel nituite, ţevile și tocurile, însă se părea că Oliviera avusese drep- 
tate. Probabil că se înşelase. Nu era nimic acolo, nici ușă, nici altă 
formă de acces. 

- Dar eu nu mă înşel, își spuse încet. 

Să se ducă totuși la culcare? În mod sigur chestia asta nu i-ar da pace. 
Poate era indicat să întrebe pe cineva. Pe Li, de exemplu, sau pe Peak, 
Buchanan sau Anderson. Dar dacă se înşelase cu adevărat? 

Ar fi fost penibil! 

Dacă ești cercetător, își spuse cu năduf, atunci cercetează! 

Se retrase fără grabă în partea dinspre pupa a hangarului, se așeză 
pe lada care le servise lui şi lui Oliviera drept crâșmă provizorie și 
așteptă. Locul nu era rău. Chiar dacă în final ajungea la concluzia că 
nici un coleg chinuit de migrenă nu trecea prin ziduri, putea rezista 
aici o vreme, privind spre mare. 

Luă o gură din sticlă. 

Vinul îl încălzi. Pleoapele începură să-i fie mai grele. Cu fiecare 
minut se adăuga câte un gram, până abia le mai putu ține ridicate. Era 
obosit totuşi, doar că făcea parte dintre oamenii care refuzau să-și lase 
trupul stăpânit de natură. Într-un târziu, când în sticlă nu mai rămăsese 
nimic, aţipi și spiritul său se lăsă purtat afară în Marea Groenlandei 
acoperită de ceaţă. 

Un zgomot metalic, abia auzit, îl făcu să tresară. 

Întâi nu ştiu unde de află. Apoi simţi peretele de oțel al hangarului 
apăsându-l dureros la șale. Cerul se luminase deasupra mării. Johanson 
se adună de pe jos și privi spre perete. 

O parte stătea larg deschisă. 

Buimăcit, se lăsă să alunece de pe ladă. Acolo se deschisese o poartă, 
avea poate trei metri pătrați. Se distingea luminoasă pe fundalul 
oţelului întunecat. 

Privirea lui Johanson căzu pe sticla goală de pe ladă. 

Visa? 

Începu să se apropie încet de pătratul luminos. Apropiindu-se, 
văzu că acolo începea un gang cu pereţii goi. Lămpile de neon 
împrăştiau o lumină rece. După câţiva metri, gangul dădea într-un 
perete și o cotea lateral. 

Johanson privi înăuntru și trase cu urechea. 

Din partea cealaltă se auzeau zgomote şi voci. Făcu involuntar un 
pas înapoi. Se gândi dacă nu ar fi mai bine să dispară de aici cât mai 
rapid. Se afla, oricum, pe un vas de luptă. Probabil că zona aceea avea 
vreo funcţie. Ceva ce nu era de arătat civililor. 

Apoi îşi aminti de Rubin. 

Nu! Dacă pleca acum, nu își va putea lua gândul de la asta. 

Rubin fusese aici! 

Johanson intră. 


14 august 


Heerema, La Palma, Insulele Canare 


Bohrmann încercă să savureze vremea frumoasă, dar nu era nimic 
de savurat. Nu cu milioane de viermi la patru sute de metri sub el și 
miliarde de bacterii care își croiau drum înspăimântător de rapid prin 
ramificaţiile fine de hidrat din conul vulcanic de pe La Palma. 

Traversă platforma, îndreptându-se spre clădirea principală. 

Heerema era o platformă plutitoare de mărimea câtorva terenuri de 
fotbal, partea de jos a platformei fiind scufundată în apă. Puntea drept- 
unghiulară se sprijinea pe şase coloane oblice, care se înălțau din șase 
pontoane masive. Pe uscat, insula semăna cu un cataraman supradi- 
mensionat şi greoi. Acum pontoanele erau parțial scufundate și nu 
puteau fi văzute sub suprafaţa apei. Doar o parte a celor șase coloane 
se înălța dintre valuri. Pătrunzând în apă cu 21 de metri și dislocând 
peste 100 000 de tone de apă, insula plutitoare se afla într-o poziţie 
extrem de stabilă. Vasele ca acesta, care aveau o parte mare a chilei sub 
apă, făceau față mișcărilor de scufundare și de tangaj chiar și în timpul 
celor mai puternice furtuni. Înainte de toate erau mobile și rapide. 
Două elice cu duze îi permiteau /lereemei să atingă o viteză de şapte 
noduri, acesta fiind ritmul în care navigase în ultimele săptămâni din 
Namibia până în La Palma. 

La pupa se ridica o clădire cu două etaje in care era încartiruit echi- 
pajul, cuprinzând de asemenea cantina și bucătăria, puntea de comandă 
şi cabina de control. În partea frontală se înălțau două macarale uriașe. 
Fiecare dintre ele ridica 3 000 de tone. Furtunul de aspirație era coborât 
cu prima macara, iar cealaltă ajuta la scufundarea sistemului de iluminat 
aferent, o unitate separată cu camere integrate. Patru oameni aflaţi în 
cabinele de comandă de sus răspundeau exclusiv de coordonarea și diri- 
jarea furtunului şi a insulei de lumină. 

- Gărraad! 

Frost veni în fugă de la una dintre macarale. Bohrmann îi propu- 
sese să îi spună Gerd pentru simplificare, însă Frost insistase să 
mențină forma corectă. Intrară impreună în clădirea de la pupa și în 
biroul camuflat de control. Erau prezenţi câţiva oameni din echipa 
lui Frost şi tehnicienii de la De Beers, inclusiv Jan van Maarten. Direc- 
torul tehnic făcuse minuni în timpul acela scurt, așa cum promisese. 

Primul aspirator de viermi subacvatic din istoria omenirii era pregătit 
să intre în acţiune. 

- Bine, oameni buni, tună Frost în timp ce se așezau în spatele teh- 
nicienilor. Domnul să ne ajute! Dacă reuşim aici, mergem mai departe 
în Hawaii. Ieri a coborât un robot şi a descoperit pe flancul sudic 
viermi în cantități mari. Apoi s-a întrerupt legătura. Și alte insule vul- 
canice sunt atacate direct, exact cum mă aşteptam. Dar să nu dăm nici 
o şansă răului! Îi vom aduna cu aspiratorul nostru. Curăţăm tot 
pământul de rahatul ăsta! 

- Frumoasă idee, spuse Bohrmann încet. Aici avem o zonă delimi- 
tată. Dar vrei să cureți toată platforma continentală americană doar cu 
această construcție? 

- Aiurea! Frost îl privi uimit. Am vrut doar să-i motivez. 

Bohrmann ridică din sprâncene și se concentră din nou asupra 
monitoarelor. Spera ca toată treaba să funcționeze. Chiar dacă scăpau 
de viermii de jos, rămânea întrebarea câte din consorțiile de bacterii 
pătrunseseră deja în gheaţă. În secret, îl chinuia grija că poate era mult 
prea târziu să mai împiedice prăbușirea lui Cumbre Vieja. Noaptea 
visa cum un dom uriaș de apă se ridica până la nori și se năpustea apoi 
asupra lui peste ocean. De fiecare dată se trezea scăldat în sudoare. Cu 
toate astea, Bohrmann încerca să fie optimist. Cumva va fi. Și poate 
că oamenii de pe Independence reușeau să convingă forța necunoscută 
să îi ierte. Dacă Yrr erau capabili de distrugerea întregii coaste, atunci 
probabil că puteau să o și repare. 

Frost ţinu o altă cuvântare înflăcărată impotriva tuturor duşmani- 
lor omenirii și lăudă echipa De Beers până la cer. Apoi dădu semnalul 
pentru coborârea furtunului de aspirație şi a insulei de lumină. 


Insula de lumină era un emițător gigantic, pliat de mai multe ori. 
În momentul în care atârna deasupra apei susținut de braţul macara- 
lei, forma un mănunchi compact de bare și proptele lungi de zece 
metri, plin cu reflectoare şi cu obiectivele camerelor de luat vederi. 
Acum era scufundată și dispăru în mare, fiind legată de Heerema prin 
fibre de sticlă. Zece minute mai târziu, Frost privi la indicatorul de 
adâncime și spuse stop. 

Van Maarten transmise ordinul mai departe, către pilot. 

- Dacă nu ne izbim de nimic, deschideţi jumătate de suprafață, la 
început, iar apoi complet, adăugă el. 

La patru sute de metri adâncime se petrecu o metamorfoză ele- 
gantă. Mănunchiul se desfăcu într-o construcţie filigrană. Pentru că nu 
se lovi de nici un obstacol, insula de lumină continuă să se desfacă, 
până când ajunse un element în formă de grilaj de dimensiunile unei 
jumătăți de teren de fotbal. 

- Suntem pregătiți, anunţă pilotul. 

Frost aruncă o privire asupra instrumentelor. 

- Ar trebui să ne aflăm chiar în faţa unui perete. 

- Luminile şi camerele! ordonă van Maarten. 

Rânduri întregi de lămpi puternice cu halogen se aprinseră pe 
construcţie. Totodată, își începură lucrul și cele opt camere de luat 
vederi, care transpuseră pe monitor o imagine tulbure. Prin faţa lor 
se vedea planctonul. 

- Mai aproape, spuse van Maarten. 

Acţionat de elice mici, mobile, sistemul de lumină puternică 
înaintă încet. După câteva minute, prin întuneric, se putu distinge o 
structură plină de crestături, care se dovedi a fi un perete de lavă de 
o formă bizară. 

-În jos! 

Insula de lumină continuă să coboare. Pilotul navigă cu maximă 
atenție, până când sonarul indică o protuberanţă sub formă de terasă. 
Foarte aproape de ei se Înălță brusc o creastă. Toată suprafaţa ei era 
acoperită de trupuri viermuitoare. Bohrmann privea fix la cele opt 
monitoare, simțind cum îl cuprinde descurajarea. Se întâlnea din nou 
cu coşmarul care îl însoțea de la colapsul platformei continentale nor- 
vegiene. Dacă peste tot arăta așa ca pe acești 40 de metri pe care insula 
de lumină îi răpea întunericului, atunci puteau să plece de pe acum. 

- Viermi afurisiți, mârâi Frost. 

Am ajuns prea târziu, își spuse Bohrmann. 

Se rușină apoi de teama sa. Nu era sigur că viermii își depuseseră 
toată încărcătura de bacterii și nici că erau suficienţi pentru a porni 
alunecarea. În cele din urmă, mai exista și acel factor misterios care 
declanșase alunecarea. Nu putea să fie prea târziu! Era doar necesar să 
se grăbească foarte tare. 

- Bine, spuse Frost. Răsturnăm insula de lumină cu 45 de grade și 
o ridicăm puţin, ca să avem vizibilitate mai bună. Și apoi jos cu 
trompa. Sper doar să îi fie tare foame. 

- Îi e o foame de lup, spuse van Maarten. 


Desfășurată complet, trompa de aspirație ajungea la o adâncime de 
jumătate de kilometru, un monstru segmentat şi izolat cu cauciuc, cu 
diametrul de trei metri, care se termina într-un bot ca un hău. De jur 
imprejurul botului erau reflectoare, două camere și mai multe elice 
mobile. Capătul trompei putea fi ghidat în sus și în jos, înainte, înapoi 
și lateral. Imaginile video cu insula de lumini și cu trompa, care ofe- 
reau o privire panoramică generoasă şi detalii, erau centralizate în 
cabina pilotului. În ciuda vizibilității bune, manevrarea furtunului 
necesita dexteritate și un copilot care să aibă grijă ca pilotul să nu treacă 
NIMIC cu vederea. 

O vreme, trompa căzu printr-un întuneric deplin. Reflectoarele 
rămaseră stinse. Apoi începu să se zărească elementul iluminat. La 
inceput doar un licăr pierdut în bezna oceanului, el prinse să strălucească 
tot mai tare, își luă o formă dreptunghiulară şi sfârşi prin a lumina toată 
terasa suspendată. Era atât de mare, încât lui Bohrmann îi amintea de o 
staţie spaţială. Furtunul se scufundă mai departe, apropiindu-se de vier- 
muiala de jos, până când pe monitoare nu se mai văzură decât viermi. 

Li se vedeau în amănunţime corpurile acoperite de peri, zvârco- 
lindu-se, încolăcindu-se, cu maxilarele căscate și pline de cârlige. 

In camera de control se putea auzi musca. 

- Fantastic, şopti van Maarten. 

- Sper că femeia de serviciu nu se va lăsa fascinată de praful din casă. 
Frost scutură nervos din cap. Porniţi odată aspiratorul şi terminaţi cu 
haita asta. 


Trompa de aspirare producea o presiune mică, trebuind să înghită 
tot ce ajungea în dreptul gurii ei. Începu să lucreze. Dar, la început, 
nu se întâmplă nimic. Se părea că va trebui, înainte, să se încălzească. 
Cel puţin aşa spera Bohrmann. Viermii îşi continuară activitatea de 
distrugere, fără a fi deranjați. În camera de control începea să se facă 
simțită dezamăgirea. Devenise de-a dreptul palpabilă, cu toate că 
nimeni nu zicea nimic. Bohrmann nu-și mai lua ochii de la cele două 
monitoare ale camerei legate de trompă, simțind cum îl cuprinde din 
nou deznădejdea. 

Oare de ce nu funcţiona? Construcția era prea lungă? Pompa era 
prea slabă? 

În timp ce se gândea la tot felul de variante, pe monitoare se pro- 
duse o schimbare. Ceva părea să tragă de animale. Partea din spate a 
corpului li se sălta, ridicându-se pe verticală, tremurau... 

Deodată începură să zboare prin fața camerelor. 

- Funcţionează! Bohrmann i IȘI arătă pumnii. Începu să strige, ceea 
ce nu îl caracteriza deloc. Îi venea să danseze și să facă tumbe. 

- Aleluia! Frost dădea cu putere din cap. E o jucărie grozavă! 
O, Doamne, lasă-ne să curățăm lumea de rău! Dar și de rahat! 
Își smulse șapca se baseball de pe cap, își răvăşi buclele și o puse la loc. 
Îi terminăm cu asta! 

Urmară mai mulți viermi. Erau aspiraţi cu o asemenea viteză şi în 
cantitate atât de mare, încât pe monitor nu se mai vedea decât câte o 
fulgerare spălăcită. Și camerele de pe insula de reflectoare care arătau, 
cu mare claritate, ce se întâmpla la marginea de jos a trompei de 
aspirație. Era aspirat şi sedimentul, care zbura în sus. 

- Spre stânga, spuse Bohrmann. Sau spre dreapta. Nu contează, 
numai nu vă opriți. 

- Să facem o mișcare ușoară în zigzag, propuse van Maarten. 
De la un capăt al zonei luminate la celălalt. După ce curățăm suprafața 
vizibilă, ne mutăm cu tot cu insulă și trompă, și trecem la următorii 
40 de metri. 

- Foarte bine! Aşa să faceţi! 

Aspiratorul începu să se deplaseze, înghițind fără întrerupere mili- 
oane de corpuri de viermi. Pe unde trecea el, apa rămânea atât de tul- 
bure încât nici nu i se mai vedea fundul. 

- Nu vom vedea progrese decât atunci când se va limpezi apa, zise 
van Maarten. Părea foarte ușurat. Cu un oftat adânc, scăpă de tensiu- 
nea care îl stăpânea de săptămâni întregi și se lăsă pe spate aproape 
relaxat. Presupun că vom fi cu toţii deosebit de mulţumiţi. 

Donnnggg! 

Răsunau clopotele unei zile de duminică în Trondheim. Sunetele 
se înălțau spre cer, în lumina soarelui, dintr-un turn mic, ce-și arunca 
umbra asupra unei căsuțe zugrăvite în ocru, cu acoperiş cu fronton și 
scară albă. 

Dingdong, scularea, oameni buni! 

Perna pe cap. Cine se lasă comandat de biserică? El în nici un caz. 
Biserică blestemată! A băut ieri prea mult cu colegii și studenții? E sin- 
gura explicație. 

Donnnggg! 


- Este ora opt. 

Interfonul. 

Kirkegata cea iertată de trecerea timpului nu mai exista. Nici bise- 
ricuţa sigură de propria valoare, nici căsuţa zugrăvită în ocru. În 
căpăţâna lui nu se mai auzea dangătul clopotelor din Trondheim, ci 
zvâcnea o durere nenorocită de cap. 

Ce se întâmpla cu el? 

Când deschise ochii, Johanson se văzu întins într-un pat străin cu 
cearşafurile răvășite. În jurul lui erau mai multe paturi, acum toate 
goale. Încăperea era mare, plină ochi cu aparatură, lipsită de ferestre, 
având aspect aseptic. O cameră de spital. 

Ce Dumnezeu căuta el într-o cameră de spital? 

Încercă să ridice capul, dar acesta Îi căzu înapoi pe pernă. Ochii i 
se închiseră cu de la sine putere. Orice era mai bine decât uruitul din 
capul lui. Și îi mai era și rău. 


- Este ora nouă. 

Johanson se ridică. 

Era în aceeași încăpere. Dar acum se simţea mult mai bine. Îi 
dispăruse greaţa, iar durerea sfredelitoare fusese înlocuită de o presi- 
une surdă, dar suportabilă. 

Dar cum ajunsese aici nu ştia nici acum. 

Se privi. Cămașă, pantalon, şosete, toate erau cele din seara trecută. 
Geaca de puf și puloverul aşteptau pe patul de alături, iar în faţa lor 
erau pantofii, aranjaţi atent unul lângă celălalt. 

Își aruncă picioarele peste marginea patului. 

În același moment se deschise o ușă prin care intră Sid Angeli, şeful 
personalului medical. Angeli era un italian mic, cu chelie în vârful 
capului și cute pronunțate în jurul gurii, care avea cea mai anostă mese- 
rie de pe vapor pentru că nimeni nu era bolnav. 

- Cum vă simţiţi? întrebă Angeli privindu-l cu capul aplecat într-o 
parte. Este totul în regulă? 

- Nu ştiu. 

Johanson își duse mâna la ceafă și tresări puternic. 

- O să vă mai doară o vreme, spuse Angeli. Nu vă îngrijoraţi. Putea 
fi mai rău. 

- Dar ce s-a întâmplat? 

- Nu vă amintiți nimic? 

Johanson se gândi, dar activitatea asta îi accentuă durerea de cap. 

- Cred că aș putea suporta vreo două aspirine, gemu el. 

- Nu știți ce s-a întâmplat? 

- N-am idee. 

Angeli se apropie de el și îl privi cercetător. 

- Ei bine, aţi fost găsit pe puntea hangarului, azi-noapte. Probabil 
că ați alunecat. Noroc că aici totul este supravegheat prin camere 
video, altfel aţi mai zăcea și acum acolo. Probabil că v-aţi lovit cu ceafa 
şi cu partea din spate a capului: de podea. 

- Pe puntea hangarulu:? 

- Da. Nu mai știți? 

Aşa era, fusese acolo. Cu Oliviera. Și apoi încă o dată singur. Își 
amintea că se întorsese acolo, dar nu mai ştia de ce. Și nu mai știa nici 
ce se întâmplase. 

- S-ar fi putut termina prost, spuse Angeli. Aţi... hm... nu aţi băut 
cumva ceva? 

- Dacă am băut? 

- Intreb din cauza sticlei goale. Era o sticlă goală acolo. 
Domnișoara Oliviera a spus că aţi băut împreună ceva acolo. Angeli 
își rășchiră degetele. Nu mă înţelegeți greşit, doctore, nu este ceva grav. 
Însă portavioanele sunt locuri periculoase. Umede și întunecoase. Te 
poţi impiedica sau poți cădea în apă. Mai bine să nu mergeţi singur pe 
punte, mai ales dacă... cum să spun... 

- Dacă am băut ceva, completă Johanson. Se ridică în picioare. Îl 
cuprinse ameţeala. Angeli se grăbi spre el şi îl sprijini de cot. 

- Mă descurc, mulțumesc, răspunse Johanson dându-i mâna la o 
parte. Unde sunt de fapt? 

- La infirmerie. Vă descurcați? 

- Dacă mi-aţi da aspirina... 

Angeli se duse la un dulap cu sertare lăcuite în alb şi scoase din el 
o cutie de tablete împotriva durerii. 

- Poftim. Aveţi doar un cucul. O să vă simțiți mai bine. 

- In regulă. Mulţumesc. 

- Sigur vă simțiţi bine? 

- Da. 

- Și nu vă amintiți nimic? 

- Nu, la dracu”. i 

- Va bene. Angeli îi zâmbi larg. Incepeţi ziua ușurel, doctore. Și 
dacă este ceva, nu vă sfiiți să treceţi pe aici. 


Sala de conferinţă Flagg 


- Zone hipervariabile? Nu înţeleg nici un cuvânt. 
Vanderbilt încerca să țină pasul cu ei. Oliviera băgă de seamă că 
exista pericolul să-și suprasolicite auditoriul. Peak părea iritat. Li nu 

lăsa să i se citească nimic pe chip, dar se putea bănui că discursul lui 
Oliviera îi solicita la maximum cunoștințele de genetică. 

Johanson stătea între ei ca o fantomă. Apăruse cu întârziere, ca și 
Rubin, care luase loc stânjenit, scuzându-se pentru că lipsise. Spre deo- 
sebire de Rubin, Johanson arăta într-adevăr rău. Privirea îi scăpăra. 
Privea în jurul său de parcă ar fi trebuit să se asigure la fiecare câteva 
minute că persoanele din jurul lui erau reale, și nu doar inchipuiri. Oli- 
viera îşi propuse să discute cu el după întâlnire. 

- Vreau să exemplific luând drept model o celulă umană normală, 
continuă Oliviera. In fond, nu este nimic mai mult decât un sac plin 
cu informaţii și cu o membrană în jurul lui. Miezul conţine cromozo- 
mii, suma tuturor genelor. Ei formează împreună genomul sau 
ADN-ul, spirala asta dublă, știți despre ce vorbesc. Adică planul după 
care suntem construiți, ca să mă exprim așa. Cu cât un organism este 
mai dezvoltat, cu atât mai diferențiat este și planul. Pe baza analizei 
ADN puteți prinde un criminal și puteți stabili legăturile de rudenie, 
însă, în mare, planul este același pentru toţi oamenii: mâini, braţe, 
trunchi, picioare etc. Ceea ce înseamnă că analiza unui ADN indivi- 
dual ne spune două lucruri. Unul general: acesta este un om; unul par- 
ticular: despre ce persoană este vorba. 

Oliviera citi pe fețele celor din jur interes și înțelegere. Se părea că 
fusese o idee bună să înceapă cu un curs elementar de genetică. 

- Bineînțeles că doi oameni sunt mai diferiţi între ei ca indivizi 
decât două fiinţe unicelulare din aceeași specie. Statistic, ADN-ul meu 
se diferențiază într-un milion de amănunte de ADN-ul oricărei 
alte persoane din această încăpere. Toate cele 1 200 de perechi de baze 
diferențiază fiinţele omenești unele de altele. Dacă cercetaţi celulele 
unei persoane, veţi găsi și acolo diferențe minime, abateri biochimice 
de la ADN, care s-au format prin mutație. Rezultatele pot ieși la fel de 
diferite dacă aţi compara, de exemplu, o celulă de la mâna mea stângă 
cu una din ficat. Cu toate acestea, amândouă transmit același mesaj: 
este vorba despre Sue Oliviera. Făcu o pauză. La ființele unicelulare, 
astfel de întrebări apar mai rar. Există o singură celulă. Ea reprezintă 
întreaga ființă. Are deci un singur genom; şi pentru că unicelularele se 
înmulțesc prin diviziune, și nu prin împerechere, nu are loc nici un 
amestec de cromozomi de la mamă şi tată, ci fiinţa se multiplică cu 
tot cu informaţia sa genetică, şi cu asta basta. 

— Asta înseamnă că, la unicelulare, dacă ai aflat un ADN, le cunoști 
pe toate, spuse Peak, iar vorbele lui păreau că se balansează pe o sfoară 
întinsă la înălțime. 

- Da. Oliviera îi dărui un zâmbet. Asta ar fi normal. O populaţie 
de fiinţe unicelulare se va legitima prin genomuri identice. Dacă nu 
ținem seama de rata infimă a mutaţiei, putem spune că ADN-ul este 
identic în fiecare individ. 

Îl văzu pe Rubin fâțâindu-se pe scaun şi deschizând și închizând gura. 
În mod normal acum ar fi încercat să acapareze toată discuţia. Ghinio- 
nul tău, își spuse Oliviera mulțumită, că ai stat în pat din cauza migre- 
nei. În sfârșit nu știi tu ce știm noi. Trebuie să-ți ţii gura și să ne asculți. 

- Însă exact aici începe problema noastră, continuă ea. Celulele 
masei gelatinoase par identice la prima vedere. Sunt amibe cum se 
găsesc în adâncul oceanului. Nici măcar nu sunt deosebit de exotice. 
Pentru a descrie întreg ADN-ul lor, ar trebui să punem mai multe 
computere să calculeze timp de doi ani, așa că ne rezumăm să le stu- 
diem prin sondaj. Izolăm fragmente mici de ADN şi obținem părți 
ale codului genetic, ampliconi, după denumirea lor tehnică. Fiecare 
amplicon ne indică o serie de perechi de baze, vocabularul genetic. 
Dacă analizăm ampliconii din aceleași fragmente de ADN ale 
diferiților indivizi și îi comparăm între ei, obținem informaţii intere- 
sante. Ampliconii mai multor unicelulare ale aceleiași populații ar 
trebui să dea următoarea imagine. 

Oliviera ridică o planșă pe care o pregătise pentru ședință. 


A1: AATGCCAATTITCCATAGGATTAAATCGA 
A2: AATGCCAATICCATAGGATTAAATCGA 
A3: AATGCCAATTCCATAGGATTAAATCGA 
A4: AATGCCAATICCATAGGATTAAATCGA 


- Observaţi că secvențele analizate sunt identice pe întregul frag- 
ment. Patru unicelulare identice. Oliviera puse foaia deoparte şi arătă 
o a doua. În schimb, am obţinut următoarele date. 


A1: AATGCCA CGATGCTIACCTIG AAATCGA 
A2: AATGCCA ATTCCATAGGATI AAATCGA 
A3: AATGCCA GGAAATIACCCG AAATCGA 
A4: AATGCCA TTTGGAACAAAT AAATCGA 


- Acestea sunt seriile de baze ale ampliconilor de la patru exem- 
plare din specia noastră de gelatină. ADN-ul este identic, cu excepția 
unor zone mici hipervariabile, unde totul este alandala. Nici o 
asemănare. Am studiat câteva duzini de celule. Unele diferă ușor în 
interiorul zonei hipervariabile, altele. sunt complet diferite. Așa ceva 
nu se mai poate explica prin mutații naturale. Altfel spus: nu poate fi 
o chestie întâmplătoare. 

- Poate totuși sunt specii diferite, spuse Anawak. 

- Nu. Este, în mod sigur, aceeași specie. Și nici o ființă nu-și poate 
schimba codarea genetică în timpul vieţii. Planul de construcție este 
intotdeauna primul. Abia după aceea se construieşte restul; și ce se 
construieşte poate corespunde doar acestui plan. 

Multă vreme nimeni nu spuse nimic. 

- Dacă aceste celule sunt totuși diferite, spuse Anawak, înseamnă 
că au găsit o cale să-și modifice ADN-ul după ce s-au divizat. 

- Dar în ce scop? întrebă Delaware. 

- Oamenii, spuse Vandebilt. 

- Oamenu? 

- Sunteţi orbi cu toţii? Natura nu face așa ceva, spune doctor Oli- 
viera, care trebuie să știe ce vorbeşte, și nici pe doctor Johanson nu-l 

aud s-o contrazică. Aşa că e necesar să ne întrebăm cine are destulă 
minte să inventeze aşa ceva? Chestia asta e o armă chimică. Numai 
Oamenii pot realiza așa ceva. 

- Obiectez, spuse Johanson. Își trecu mâna prin păr. Nu are sens, 
Jack. Avantajul armei chimice este acela că ai nevoie doar de o reţetă 
de bază. Restul este reproducere... 

- Dar poate fi un avantaj ca virusurile să cunoască mutații sau nu? 
Virusul SIDA are mutații: frecvente. De fiecare dată când crezi că i-ai 
dat de cap, se schimbă din nou. 

— Asta e altceva. Aici avem un superorganism, nu o infecţie cu virus. 
Trebuie să existe alt motiv pentru care ele sunt diferite. Se întâmplă 
ceva cu ADN-ul lor după divizare. Sunt codate altfel, în mod diferit. 
Pe cine interesează? Cine este răspunzător? Trebuie să aflăm ce sens are. 

— Sensul e să ne omoare pe toţi! răspunse Vanderbilt iritat. Chestia 
asta e menită să distrugă lumea liberă. 

- Frumos, mârâi Johanson. Atunci împușcaţi-o. Să ne uităm dacă 
sunt celule musulmane? Poate că ADN-ul este un islamist fundamen- 
talist. Ar legitima întreaga poveste. 

Vanderbilt se holba la el. 

- De partea cui sunteţi, de fapt? 

- De partea înțelegerii. 

— Inţelegeţi și de ce aţi căzut în cap azi-noapte? întrebă Vanderbilt 
rânjind cu înfumurare. După ce aţi savurat o sticlă de Bordeaux, să nu 
uităm. Cum vă simţiţi, doctore? Vă doare capul? De ce nu vă ţineţi 
gura o vreme? 

- Ca să nu aveţi prea des ocazia să o deschideţi pe-a dumneavoastră. 

Vanderbilt suflă greoi. Transpira. Li îi aruncă o privire batjocori- 
toare din colțul ochilor și se aplecă în față. 

- Spuneați că este vorba despre codări diferite, așa este? 

- Aşa este, încuviinţă Oliviera. 

- Eu nu sunt om de știință. Dar nu ar fi posibil ca această codare 
să îndeplinească același scop pe care îl au codurile la oameni? Codu- 
rile pe timp de război, de exemplu. 

- Da, încuviință Oliviera. Ar fi posibil. 

- Coduri care să le permită să se recunoască. 

Weaver mâzgăli ceva pe o foaie şi i-o întinse lui Anawak. El o citi, 
încuviință scurt și o puse deoparte. 

- Cu ce scop să se recunoască reciproc? întrebă Rubin. Și de ce 
într-un mod atât de complicat? 

- Cred că este evident, spuse Crowe. 

Timp de o clipă se auzi doar fâșâitul celofanului pe care îl scotea 
din pachetul de țigări. 

- Și ce anume credeţi? o întrebă Li. 

- Cred că folosește la comunicare, spuse Crowe. Aceste celule 
comunică între ele. Este o formă de conversaţie. 

- Vreți să spuneţi că chestia asta... Greywolf o fixă cu privirea. 

Crowe duse flacăra brichetei la capătul ţigării, pufăi și suflă fumul. 

- Comunică, da! 

- Ce s-a întâmplat azi-noapte? îl întrebă Oliviera în timp ce cobo- 
rau spre laborator. 

Johanson ridică din umeri. 

- N-am nici cea mai mică idee. 

- Și cum vă simţiți acum? 

- Ciudat. Durerea de cap mă lasă, dar în memoria mea se cască un 
hău de aceeași mărime cu puntea hangarului. 

- Ce coincidenţă tâmpită, aşa-i? Rubin se întoarse din mers şi zâmbi 
dezvelindu-și întreaga dantură. Ne apucă durerea de cap pe amândoi 
odată. Pe amândoi! Dumnezeule, am fost atât de dus că n-am mai 
apucat nici să vă anunţ că lipsesc. Trebuie să-mi cer scuze, dar când te 
prăbușești... Buf! Comă! 

Oliviera îl studie pe Rubin cu o figură impenetrabilă. 

- Migrenă? 

- Da. Groaznică! Te ia şi te lasă. Nu se întâmplă des, dar când se 
întâmplă, atunci e prea târziu. Nu te mai ajută decât să iei pastila și 
să stingi lumina. 

- Aţi dormit tun până azi-dimineaţă? 

- Sigur, zise Rubin privind-o cu vinovăție. Îmi pare rău. Dari îţi pierzi 
controlul complet, vorbesc serios. Altfel m-aș mai fi arătat pe aici. 

- Și nu aţi făcut-o? 

Suna ciudat modul în care pusese întrebarea. Rubin zâmbi iritat. 

- Nu. 

- Sigur nu? 

— Ar trebui să ştiu asta. 

În capul lui Johanson ceva făcu clic. Ca un proiector defect de dia- 
pozitive. Cursorul încercă să prindă o imagine şi nu izbuti. 

Ce urmărea Oliviera cu toate întrebările astea? 

Ajunşi în faţa laboratorului se opriră, şi Rubin introduse un cod 
de cifre. Ușa se dădu în lături. In timp ce Rubin intră să aprindă 
lumina, Oliviera îl întrebă încet pe Johanson: 

- Hei, ce s-a întâmplat? Aseară erați ferm convins că l-aţi văzut. 

Johanson se holbă la ea. 

- Eu? 

- Când am stat pe ladă bând vin, în timp ce aşteptam să-și facă 
treaba mașina, șopti Oliviera. Spuneaţi că l-aţi văzut acolo. 

Clic. Cursorul încercă să prindă diapozitivul. Clic. 

Capul parcă îi era plin cu vată. Băuseră vin, asta își amintea. Și 
stătuseră de vorbă. Şi apoi el văzuse... ce? 

Clic. 

Oliviera ridică o sprânceană. 

- Dumnezeule, spuse ea în timp ce intrau. Dar știu că v-a afectat, 
nu glumă. 


Computerul neuronal 


Se aflau în JIC în faţa computerului lui Weaver. 

- Fii atent, explica ea. Chestia asta cu codarea ne oferă noi posibilități. 

Anawak încuviință. 

- Celulele nu sunt toate la fel. Nu sunt ca neuronu. 

- Şi nu e vorba doar de felul în care sunt conectate între ele. Dacă 
ADN-ul lor prezintă secvenţe codate, s-ar putea ca acolo să se afle cheia 
contopirii lor. 

- Nu. Contopirea trebuie să fie declanșată de altceva. Ceva cu 
acțiune la distanţă. 

- Ieri ajunseserăm la miros. 

- În regulă, spuse Anawak. Încearcă asta. Programează-le astfel 
încât să semnalizeze „contopire“. 

Weaver se gândi. Stabili legătura cu laboratorul prin telefonul de 
la bord. 

- Sigur? Bună! Facem o simulare. Voi aveţi între timp vreo idee 
despre felul în care se contopesc celulele astea unele cu altele? Weaver 
ascultă răspunsul. Exact. Încercăm asta. În regulă. Să mă ţineţi la curent. 

- Ce spune? se interesă Anawak. 

- Încearcă să facă un test în mai multe faze. Vor să determine gela- 
tina să se disocieze şi apoi să se contopească din nou. 

- Deci şi ei sunt de părere că celulele emană un miros? 

- Da. Weaver se încruntă. Problema este care celulă începe? Și de 
ce? Dacă are loc o reacție în lanţ, cineva trebuie să fie iniţiatorul. 

- Un program genetic. Anawak încuviință din cap. Doar anumite 
celule pot iniţia contopirea. 

- O porţiune a creierului care poate mai multe decât alte porțiuni... 
gândi Weaver cu voce tare. Captivant. Totuși, parcă nu e suficient. 

— Stai puţin! S-ar putea să fim totuși pe un drum greșit. Plecăm mereu 
de la premisa că celulele astea formează impreună un creier mare. 

- Sunt convinsă că o fac. 

- Și eu. Mă gândeam doar că... 

- Ce? 

Anawak se gândea febril. 

— Ție nu ţi se pare ciudat că se deosebesc unele de altele? Îmi vine 
în minte un singur motiv pentru o astfel de codare. Cineva le progra- 
mează ADN-ul astfel încât să poată prelua probleme specifice. Dar 
dacă este adevărat, atunci fiecare din celulele astea ar fi un creier în 
sine. Anawak își continuă raționamentul. Ar fi fantastic! Și nu aveam 
nici cea mai vagă idee cum ar putea funcționa așa ceva. Asta ar insemna 
că ADN-ul fiecărei celule este creierul. 

- Un ADN care ştie să gândească? 

- Da, oarecum. 

- Asta ar însemna că poate să şi înveţe. Weaver îl privi cu îndoială. 
Sunt dispusă să cred o sumedenie de lucruri, dar asta? 

Avea dreptate. Era prea ciudat. Consecința ar fi fost o biochimie 
cu totul nouă. Ceva ce nu exista. 

Dar dacă totuși ar funcționa... 

- Mai spune-mi o dată, cum învață un computer neuronal? o întrebă. 

- Prin calcul din ce în ce mai complex, concomitent. Numărul 
alternativelor crește odată cu experienţa. 

- Și cum reţine toate astea? 

- Le memorează. 

- Ca să facă asta, fiecare unitate are nevoie de un loc de stocare a 
informației. Din încrengătura locurilor de stocare se naște atunci 
gândirea artificială. 

- Unde vrei să ajungi? 

Anawak îi explică. Ea îl ascultă, scutură din cap din când în când 
și îl puse să îi mai explice încă o dată. 

- După câte îmi dau eu seama, tu tocmai rescrii biologia. 

- Chiar asta fac. Poţi programa totuși ceva care să funcționeze în 
același mod? 

- O, Doamne! 

— La scară mică, eventual. 

- Și la scară mică e tot destul de mare. Doamne, Leon! Ce teorie 
trasă de păr! Dar bine, OK! O fac. 

Weaver îşi ridică braţele arse de soare. Pe antebraţe îi străluceau 
firișoarele aurii. Musculatura i se desena pe sub tricoul subțire. 
Anawak se gândi cât de mult îi plăcea fata asta compactă, cu umeri ați. 

Ea îl privi în același moment. 

— Dar să știi că o să te coste, îl ameninţă. 

- Spune. 

- Umerii și spatele. Masaj de relaxare. Weaver râse. Și anume 
avanti. În timp ce programez. 

Anawak era impresionat. Totală lipsă de jenă. Dacă teoria lui era 
bună de ceva sau nu, în orice caz, meritase. 


Rubin 


Urcară împreună să ia prânzul la popota ofiţerilor. Starea lui 
Johanson se îmbunătăţise vizibil și, în plus, se înțelegea de minune 
cu Oliviera. 

Nici unul din ei nu păru deosebit de trist când Rubin le declară că 
nu Îi este foame, după migrenă. 

- Mă duc să mă plimb pe acoperiş, spuse, încercând să lase o impre- 
sie cât mai de compătimit. 

— Aveţi grijă de dumneavoastră, rânji Johanson. E ușor să te impie- 
dici pe aici. 

A 

- Nici o grijă, râse Rubin. In același timp se gândea: dacă ai ști cât 
sunt de atent, până pe punte ţi-ar cădea falca. Mă voi ţine departe de 
margine, adăugă cu voce tare. 

- Mai avem nevoie de dumneavoastră, Mick. 

- Să zicem, o auzi pe Oliviera spunând încet, în timp ce se înde- 
părta împreună cu Johanson. 

Să zicem? 


595 


FRANK SCHĂTZING 


Rubin strânse pumnii. N-au decât să dea din gură cât poftesc. La 
sfârşit, el va primi ceea ce i se cuvine. Meritul de a fi salvat omenirea 
va arăta bine în CV-ul lui. Așteptase destul să iasă din umbra CIA. 
Când vor termina cu treaba asta, nu va mai exista nici un motiv 
să ascundă lumii realizările sale. Nu va mai fi nevoie să păstreze 
secretul. Va putea publica după placul inimii, bucurându-se de admi- 
raţia tuturor. 

Buna dispoziţie îi reveni în timp ce urca rampa. Ajuns la LEVEL 03, 
O coti şi se opri în fața unei uși înguste, încuiate. Introduse un cod 
din cifre. Uşa se deschise și Rubin intră într-un gang aflat în spatele 
ei. Îl străbătu până la capăt, unde dădu peste altă ușă încuiată. Când 
introduse codul, pe consolă se aprinse o luminiţă verde. În spatele 
unui ochi de geam desupra acesteia se cobori un obiectiv. Rubin se 
apropie până ajunse cu ochiul drept în fața lentilei, care îi scană retina 
ȘI dădu OK-ul. 

În urma autorizării primite, şi ușa aceasta se deschise. Ajunse 
într-o sală mare și întunecată plină de computere şi monitoare, foarte 
asemănătoare cu CIC. La pupitrele de comandă se aflau civili și 
oameni în uniformă. Aerul vibra din cauza zumzetulu: continuu. Li, 
Vanderbilt și Peak stăteau în jurul unei mese mari, cu o hartă lumi- 
nată din interior. 

Peak își ridică privirea. 

- Intraţi, îl invită. 

Rubin se apropie. Dintr-odată simţi cum i se clatină siguranța de 
sine. Din acea noapte vorbiseră doar la telefon, schimbând informații 
scurte. Tonul fusese obiectiv până acuma. Ajunsese îngheţat. 

Rubin se hotări să scape repezindu-se cu capul înainte. 

— Ne descurcăm bine, spuse. Suntem tot timpul cu un pas înainte și... 

- Luaţi loc, spuse Vanderbilt. Indică printr-un gest rapid un scaun 
de pe partea cealaltă a mesei. Rubin se supuse. Cei trei rămaseră cu toții 
în picioare, astfel încât Rubin se regăsi într-un rol neplăcut. Se simțea 
ca la tribunal. 

- Chestia de noaptea trecută a fost o prostie, bineînțeles, adăugă 
Rubin. 

- O prostie? Vanderbilt se sprijini cu pumnii strânși pe tăblia 
mesei. Idiotule ce eşti! În alte împrejurări, te-aș arunca la pești. 

- O secundă, eu... 

- De ce a trebuit să-l dobori la pământ? 

- Ce puteam să fac? 

- Să fii mai atent. Idiot! Nu trebuia lăsat să intre. 

- Nu e greşeala mea, sări Rubin. Oamenii dumneavoastră se uită 
şi la cine se scarpină noaptea-n cur! 

- De ce ai deschis blestemata aia de ușă din perete? 

- Pentru că... ei bine, am crezut că poate avem nevoie de... era 
vorba despre... 

- Ce? 

- Fiţi atent la mine, spuse Peak. Peretele dinspre hangar are o singură 
funcție, şi o ştiţi foarte bine. Să intre și să iasă anumite materiale. Peak 

îl fulgeră cu privirea. Deci ce lucru important ați avut de făcut 
azi-noapte, de a trebuit să deschideţi trecerea? 

Rubin îşi mușcă buzele. 

- Pur şi simplu aţi fost prea leneș să mergeţi prin interiorul vapo- 
rului, ăsta este motivul. 

- Cum puteți spune așa ceva? 

— Pentru că este adevărat. Li ocoli masa și se aşeză călare pe mar- 
gine, în faţa lui. Îl privi cu îngăduinţă, aproape prietenoasă. Le-aţi spus 
celorlalți că mergeţi să luaţi aer. 

Rubin se prăbuși în scaunul său. Bineînţeles că asta spusese. Și 
bineînţeles că sistemele de supraveghere îl înregistraseră. 

- Și mai târziu ați mai ieșit o dată să luați aer. 

- Nu părea să fie cineva pe punte, se apără Rubin. Și oamenii dum- 
neavoastră nu au anunţat contrariul. 

- Cum ar fi putut, Mick? Sistemul de supraveghere nu a anunțat 
nimic pentru că nu a primit nici o solicitare. Insă dumneavoastră aveţi 
obligaţia să cereți aprobare pentru fiecare deschidere a trecerii prin 
perete. Aţi ignorat acest lucru de două ori consecutiv. Nu aveau cum 
să vă anunţe. 

- Îmi pare rău, murmură Rubin. 

- Ca să fiu corectă, trebuie să recunosc că nici aici sus nu s-a 
desfășurat totul conform planului. A fost trecută cu vederea a doua 
plimbare a lui Johanson pe punte. În plus, când am pregătit misiunea, 
am făcut greșeala să nu instalăm un sistem de ascultare fără scăpări. Nu 
ştim, de exemplu, ce au vorbit Oliviera și Johanson la mica lor petre- 
cere de pe puntea hangarului și din păcate nu putem asculta nici con- 
versaţiile de pe rampă și de pe acoperiș. Dar asta nu schimbă cu nimic 
faptul că v-aţi purtat ca un dobitoc. 

- Vă promit că nu se va mai... 

— Sunteţi un risc pentru securitatea noastră, Mick. Un căcat fără 
creier. Și chiar dacă nu sunt totdeauna de acord cu Vanderbilt, o să îl 
ajut să vă dea la pești, dacă se mai întâmplă vreodată așa ceva. Voi 
momi personal câţiva rechini în acest scop şi voi privi cu bucurie cum 
vă sfâșie inima. Aţi înţeles? O să vă omor. 

Ochii albaștri ca marea ai lui Li continuau să îl privească prietenos, 
însă Rubin nu se îndoi nici o clipă că și-ar duce la îndeplinire 
ameninţarea fără nici o ezitare. 

Îi era frică de femeia asta. 

- Văd că ați priceput. Li îl bătu pe umăr și se duse înapoi la ceilalți. 
Bun, să vorbim despre limitarea pagubelor. Are efect drogul? 

- I-am injectat lui Johanson zece mililitri, spuse Peak. Mai mult de 
atât l-ar fi scos din uz, și nu ne permitem acum așa ceva. Chestia asta 
funcţionează în creier ca o gumă de șters, însă nu ne oferă nici o 
garanţie că, în cele din urmă, nu își va aduce aminte. 

— Cât de mare este riscul? 

- Greu de spus. Un cuvânt, o culoare, un miros, în cazul în care cre- 
ierul lui găsește un punct de legătură, este capabil să reconstituie totul. 

- Riscul e chiar destul de mare, mârâi Vanderbilt. Până azi n-am 
găsit încă un drog care să reprime amintirile în orice condiţii. Despre 
modul de funcționare al creierului știm, încă, prea puţin. 

- Deci trebuie să-l ţinem sub supraveghere, spuse Li. Ce credeţi, 
Mick? Cât timp credeţi că mai depindem de Johanson? 

- O, suntem cu mult în faţa lor, spuse Rubin precipitat. Acum 
putea să-și repare greșeala. Weaver și Anawak au avut ideea unei con- 
topiri a feromonilor. Oliviera și Johanson au ajuns și ei să ia în calcul 
posibilitatea unui miros. În această după-amiază vom face teste în mai 
multe faze, pentru a face demonstraţia. Dacă se dovedește adevărat că 
această contopire are loc prin intermediul unui miros, atunci am avea 
un punct de plecare care ar trebui să ne ducă rapid la îndeplinirea 
dorințelor noastre. 

- Dacă. Am avea. Ar trebui. Vanderbilt spumega de furie. Când 
aveți blestematul ăla de rezultat? 

— Asta este muncă de cercetare, Jack, spuse Rubin. Nici în poala lui 
Alexander Fleming nu a stat cineva să-l întrebe cât mai durează până 
descoperă penicilina. 

Vanderbilt vru să-i răspundă, însă o femeie de la unul din terminale 
se ridică şi veni spre ei. 

- Au descifrat semnalul în CIC, le spuse. 

— Scratch? 

— Aşa se pare. Crowe i-a spus lui Shankar că l-ar fi descifrat. 

Li privi spre terminalul pe care erau receptate discuțiile și imagi- 
nile din CIC. Shankar, Crowe şi Anawak se vedeau discutând, fiind 
filmați de undeva de pe tavan. Tocmai li se alătura și Weaver. 

- Înseamnă că vom fi anunţaţi imediat, spuse Li. Așadar, să vă 
arătaţi surprinși, domnilor. 


Combat Information Center 


Toţi se înghesuiau în jurul lui Crowe și Shankar, să vadă răspun- 
sul. Nu mai era în formă de spectogramă, acum era transpunerea 
optică a semnalului pe care îl receptaseră cu o zi înainte. 

- Este un răspuns? întrebă Li. 

- Bună întrebare, observă Crowe. 

- Ce este de fapt Scratch? vru să știe Greywolf care sosise şi el, 
însoțit de Delaware. O limbă? 

— Scratch poate da, dar sigur nu în modul în care este codat de data 
asta, explică Shankar. Este ca şi în cazul mesajului Arecibo. Oamenii 
de pe Pământ nu comunică în codul binar. În fond, nu noi am trimis 
un mesaj în spaţiu, ci computerele noastre au făcut-o. 

- Ce am aflat, spuse Crowe, este structura lui Scratch. De ce se aude 
de parcă ai zgâria un disc cu acul. Este un staccato de frecvenţe joase, 
apt să traverseze întregul ocean. Undele de frecvenţă joasă străbat cele 
mai mari distanţe. Și e un staccato extrem de rapid. Una din proble- 
mele infraundelor este aceea că trebuie să accelerăm de câteva ori 

zgomotele ma: mici de 100 de herzi pentru a le putea auzi, ceea ce ar 
insemna să accelerăm staccato-ul și mai mult. Cheia pentru înţelegere 
o reprezintă însă încetinirea. 

— A trebuit să îl lungim, spuse Shankar, pentru a putea distinge 
amănuntele. Aşa că l-am încetinit extrem de mult, până când am 
obţinut din zgomotul de zgârietură o serie de impulsuri izolate, de 
diferite lungimi. 

- Ca alfabetul morse, spuse Weaver. 

— Pare să şi funcţioneze într-un mod asemănător. 

— Şi cum îl reprezentați? întrebă Li. Prin spectograme? 

- Pe de o parte. Însă nu este suficient. Când e vorba de auzit, cel 
mai bine este să auzim într-adevăr ceva. Pentru asta apelăm la un truc, 
aproximativ ca pentru reprezentarea imaginilor prin satelit, unde înre- 
gistrările prin radar sunt vizibile cu ajutorul culorilor false. În acest 
caz înlocuim fiecare semnal, menţinându-i lungimea și intensitatea, la 
o frecvenţă pe care o putem auzi. Dacă originalul are frecvenţe de dife- 
rite înălțimi, calculăm corespunzător. Acest procedeu l-am aplicat în 
cazul lui Scratch. Crowe apăsă o tastă. Așa sună ce am obţinut. 

Sunetele se auzeau ca o tobă bătută sub apă. Succedându-se rapid, 
aproape prea rapid pentru a le putea diferenţia, însă în mod clar o serie 
diferențiată de impulsuri de intensitate și lungime diferită. 

- Sună într-adevăr ca un cod, spuse Anawak. Ce înseamnă? 

- Nu ştim. 

- Nu ştiţi? întrebă Vanderbilt. Credeam că l-aţi descifrat. 

- Nu ştim ce limbaj este, spuse Crowe cu răbdare, când este vorbit 
in împrejurări normale. Nu avem nici o idee ce ar putea însemna 
Scratch-urile din ultimii ani. Dar nu are nici o importanţă. Crowe suflă 
fumul pe nas, apoi continuă: avem ceva mult mai bun, şi anume am 
intrat în contact. Murray, arată-le prima parte. 

Shankar dădu clic pe o imagine, care acoperi ecranul cu rânduri 
nesfârşite de numere. Coloane întregi erau identice. 

- După cum vă amintiți, am trimis jos câteva teme de casă, spuse 
Shankar. Lucrare la matematică. Ca la un test de inteligență. Rându- 
rile trebuiau continuate cu decimale, logaritmii decodificați, introduși 
termenii lipsă. În cel mai bun caz, ne imaginam noi, celor de-acolo de 
jos le va plăcea chestia și ne vor trimite un răspuns prin care să semna- 
leze: V-am auzit, suntem aici, înțelegem matematica şi suntem capabili 
să o folosim. Shankar arătă spre rândurile de cifre. Acestea sunt rezul- 
tatele. Nota zece cu felicitări. Au rezolvat corect toate problemele. 

- Dumnezeule, șopti Weaver. 

- Ceea ce ne indică două lucruri, spuse Crowe. Pe de-o parte că 
Scratch este într-adevăr un limbaj. Probabilitatea ca semnalele Scratch 
să conţină informaţii complexe este foarte mare. Pe de altă parte, şi 
acesta este aspectul decisiv, demonstrează că sunt capabili să modifice 
Scratch-ul astfel încât el să aibă sens pentru noi. Este o realizare de 
primă mână. Demonstrează că nu ne sunt cu nimic inferiori. Nu ştiu 
doar să decodeze, ci şi să codeze. 

O vreme, se mulțumiră să privească coloanele de cifre. Domnea 
tăcerea, toți oscilând intre a se arăta impresionați şi neliniștiți. 

— Dar ce demonstrează asta exact? întrebă Johanson spărgând tăcerea. 

- Păi e clar, răspunse Delaware. Demonstrează că într-adevăr 
cineva gândeşte şi ne răspunde. 

- Da, însă un computer nu ar putea da aceleași răspunsuri? 

— Are dreptate, spuse Anawak. Demonstrează că cineva şi-a făcut 
cuminte tema la mate. Este extrem de impresionant, dar nu demon- 
strează neapărat că este vorba despre o formă de viaţă inteligentă cu 
conştiinţă de sine. 

- Cine altcineva ar putea da asemenea răspunsuri? întrebă Grey- 
wolf consternat. Scrumbiile? 

- Aiurea, sigur că nu. Dar gândeşte-te. Ce avem noi aici e manipu- 
larea unor simboluri. Inteligența superioară nu poate fi însă demon- 
strată astfel. Un cameleon se dovedeşte capabil de realizări matematice 
extrem de complexe, ca să zic așa, atunci când se adaptează mediului 
înconjurător. Cineva care nu ştie cât de inteligent este un cameleon ar 
putea ajunge la concluzia că trebuie să fie al naibu de inteligent pentru 
a stăpâni un program care îi modifică aspectul, ca să arate azi ca o 
pădure de foioase şi mâine ca un perete de stâncă. I s-ar atribui un grad 
înalt de capacitate de înțelegere pentru că decodează, cum s-ar spune, 
codul mediului înconjurător și are capacitate creatoare pentru că își 
poate adapta propriul cod. 

- Prin urmare, ce avem aici? întrebă Delaware descumpănită. Părea 
vizibil dezamăgită. 

— Leon are dreptate, spuse Crowe zâmbind. Manipularea simbo- 
lurilor nu demonstrează în nici un fel că simbolurile au fost şi înţelese. 
Adevăratul spirit şi creativitatea se dovedesc prin capacitatea de repre- 
zentare şi prin cunoaşterea conexiunilor din lumea înconjurătoare. 
Prin înţelegerea profundă a lucrurilor. O mașină de calcul, oricât de 
performantă ar fi, nu știe să opereze cu regula de bază, nu poate 
acţiona împotriva logicii, nu este preocupată de mediul înconjurător 
şi nu adună experienţă. Presupun că şi Yrr s-au gândit la același lucru 
atunci când și-au formulat răspunsul. Au căutat ceva prin care puteau 
să ne arate că sunt capabili de înţelegere profundă. Crowe arătă spre 
imaginea de pe ecran. Acestea sunt rezultatele celor două probleme 
de matematică. Dacă priviţi cu atenție, veţi observa că primul rezul- 
tat apare de unsprezece ori la rând, apoi de trei ori rezultatul al doilea, 
o dată rezultatul al treilea, iarăși de nouă ori rezultatul al doilea şi așa 
mai departe. Într-un loc, rezultatul al doilea se repetă de aproape trei- 
zeci de mii de ori. Dar de ce toate astea? Are sens să transmită fiecare 
rezultat de mai multe ori, din simplul motiv că astfel mesajul este sufi- 
cient de lung pentru a fi înregistrat. Însă ce este cu ordinea aceasta 
aparent haotică? 

- Aici a intrat în joc Miss Alien, spuse Shankar zâmbind misterios. 

- Celebrul meu alter ego, Jodie Foster, încuviinţă Crowe. Tre- 
buie să recunosc că am găsit răspunsul gândindu-mă la film. Şi ordi- 
nea rezultatelor este un cod. Dacă ştii cum să le citeşti, obţii o 

imagine din pixeli albi şi negri, deci nimic altceva decât ceea ce facem 
noi la SETI. 

- Să sperăm că nu una cu Adolf Hitler, observă Rubin. 

Se auziră râsete. Între timp văzuseră cu toţii filmul Contact cu 
Jodie Foster. În film, extratereștrii trimiteau pe pământ e) imagine ai 
cărei pixeli conțineau fragmentele unor instrucțiuni de construire. 
Luaseră pur şi simplu o imagine din cele pe care omenirea le trimi- 
sese în spaţiu în decursul evoluției ei tehnice, nimerind tocmai o poză 
a lui Hitler. 

- Nu, spuse Crowe. Nu e Hitler. 

Shankar introduse o comandă în computer. Coloanele de cifre 
dispărură, făcând loc unei grafici. 


— Ce mai e şi asta? întrebă Vanderbilt aplecându-se în faţă. 

- Nu recunoaşteți imaginea? întrebă Crowe cu un zâmbet, privind 
în jur. Are cineva vreo idee? 

— Arată ca un zgârie-nori, spuse Anawak. 

- Empire State Building, propuse Rubin. 

— Aiurea, zise Greywolf. De unde să cunoască ei Empire State Buil- 
ding? Arată ca o rachetă. 

— Şi de unde să ştie de rachete? întrebă Delaware. 

— Pentru că sunt o grămadă pe fundul mării. Prevăzute cu focoase 
nucleare, cu substanţe chimice de atac... 

- Ce e chestia asta de jur imprejur? întrebă Oliviera. Nori? 

- Poate apă, spuse Weaver. Poate e ceva din ocean. O formaţiune. 

— Apă este corect, spuse Crowe. 

- Lasă mai degrabă impresia unui monument, zise Johanson fre- 
cându-și barba. Ar putea fi un simbol. Ceva... religios. 

- Omenesc, prea omenesc. Crowe părea să savureze teribil momen- 
tul. De ce nu vă întrebaţi dacă putem privi imaginea şi altfel. 

Continuară să o privească. Deodată Li tresări. 

- O puteţi întoarce cu 90 de grade? 

Degetele lui Shankar alunecară peste tastatură şi formațiunea din 
imagine apăru culcată pe o parte. 

- Nu-mi dau seama nici acum ce ar putea fi, spuse Vanderbilt. Un 
peşte? Un animal mare? 


Li clătină din cap. Râse încet. 

- Nu, Jack. Modelul din jur reprezintă valurile. Valurile mării. Un 
instantaneu văzut de jos. Din adânc spre suprafaţa apei. 

- Ce? Şi chestia aia neagră? 

- Foarte simplu. Aia suntem noi. E vaporul nostru. 


Heerema, La Palma, Insulele Canare 


Poate că nu ar fi trebuit să fie atât de euforici. 

In ultimele șaisprezece ore, aspiratorul lucrase fără încetare sco- 
ţând la lumina zilei tone de trupuri roz-alburii, cărora se părea că 
nu le priește schimbarea rapidă a locului. Cele mai multe ajungeau 
gata plesnite, restul se zvârcoleau şi o sfârşeau cu trompele ridicate 
şi maxilarele zvâcnind. Chiar la început, Frost fugise afară unde vier- 
mii Polychaeta erau azvârliţi în sus împreună cu apa de mare pompa- 
tă, ca într-o gigantică fântână arteziană, iar apoi cădeau în plasele 
întinse, în timp ce apa se scurgea înapoi. Alunecau apoi până în burta 

cargobotului ancorat lângă Heerema, care se umplea încontinuu. 
Frost luase entuziasmat o mână de viermi şi apăruse în cabină mânjit 
și cu o duzină de cadavre în mână, pe care le ridică triumfător în aer. 

- Doar un vierme mort este un vierme bun, tună Frost. Luaţi 
aminte la vorbele mele! Da, da! 

Toţi aplaudaseră, până și Bohrmann. 

Mâlul răscolit se așeză după un timp, lăsând la vedere o rocă vul- 
canică marmorată. Izolat, din ea ieșeau fire subțiri de bule. Camerele 
insulei de lumini apropiară imaginea, astfel încât Bohrmann își putu 
da seama destul de exact de unde provenea aspectul marmorat. 

— Pături de bacterii. 

Frost îl privi. 

— Şi asta ce înseamnă? 

- E greu de zis, răspunse Bohrmann frecându-și bărbia între degete. 
Câtă vreme sunt doar la suprafață, nu ne paște nici un pericol. Nu știu 
cât au pătruns în interiorul sedimentului. Liniile alea cenușii murdare 
sunt urme de hidrat. 

- Deci mai există. 

- Ce vedem, atât există. Dar nu știm cât a fost la început și cât a 
fost descompus. Emisiile de gaze se menţin în limite tolerabile. Cu 
oarecare prudenţă, eu unul nu aș spune că nu am avut parte de succes. 

- Şi dubla negaţie înseamnă tot da, încuviinţă Frost ridicându-se 
mulțumit. Mă duc să iau o cafea. 

În continuare priviseră ore în şir aspiratorul care curăța platoul, 
până incepură să îi ardă ochii. În cele din urmă, van Maarten îl 
goni pe Frost în pat, să se odihnească. În ultimele trei nopți, Frost 
și Bohrmann aproape că nu dormiseră. În timp ce Frost încă 
mai protesta, ochii i se închiseră și cu ultimele puteri se târî până 
in cameră. 

Mai rămăseseră Bohrmann și van Maarten. Era ora 23.00. 

- Sunteţi următorul care va pleca la culcare, observă olandezul. 

- Nu mă pot culca. Bohrmann își trecu mâna peste ochi. În afară 
de mine nu se pricepe nimeni suficient de bine la hidrați. 

- Ba da, ne pricepem. 

- Nu mai durează mult, obiectă Bohrmann. 

Se apropiau într-adevăr de sfârșit. Echipele de piloți fuseseră schim- 
bate deja de trei ori. Însă peste câteva ore urma să sosească Erwin Suess 
de la Kiel cu elicopterul și trebuia să mai reziste până atunci. 

Bohrmann căscă. Intre timp se făcuse noapte. Un zumzet ușor 
umplu încăperea. Insula de lumini și aspiratorul înaintaseră în ultimele 
ore încet, dar încontinuu spre nord. Dacă se adevereau datele 
expediției Polarstern, atunci terasa asta colcăia de viermi. Estimă că va 
mai dura câteva zile până îi vor aspira pe toți, însă între timp îşi regăsise 
speranța. Emisia de bule era situată peste valoarea așteptată, fără a oferi 
totuși motive de îngrijorare. Dacă dispăreau viermii și cetele de bacte- 
rii, atunci poate că se vor stabiliza și hidrații afectaţi. 

Urmărea monitoarele cu pleoapele întredeschise. 

Din cauza oboselii, conștientiză schimbările abia după ce le 
urmărise o vreme. Se aplecă în faţă. 

— Aici sclipește ceva, spuse repede. Luaţi aspiratorul de acolo. 

Van Maarten își îngustă ochii. 

- Unde? 

- Uitaţi-vă pe monitoare. În învălmășeala aia a sclipit ceva. Uitaţi, 
din nou! 

Deodată, Bohrmann se trezi complet. Și camerele de filmat de pe 
insula de lumini arătau acum că nu este ceva în regulă. Norul obliga- 
toriu de sedimente din jurul gurii aspiratorului se umflase. Inăuntru 
se învârteau bucăţi întunecate și bule, care începeau să urce. 

Monitoarele aspiratorului se innegriră. Gura furtunului se duse 
intr-o parte. 

- La naiba, ce se întâmplă aici? 

Din difuzor se auzi vocea pilotului: 

- Aspirăm obiecte mai mari. Aspiratorul se destabilizează. Nu 
știu dacă... 

— Ia-l de acolo! strigă Bohrmann. Ia-l de pe coastă! 

Se întâmplă din nou, își spuse disperat. Ca atunci pe Sonne. Un 
blowout. Stătuseră prea mult în același loc și aici platoul devenise instă- 
bil. Presiunea scăzută ducea la spargerea sedimentului. 

Nu, nu era blowout. Mai rău. 

Trompa de aspirație încercă să iasă din norul de sediment. Acesta 
se umflă şi mai tare și apoi păru de-a dreptul să explodeze. O undă 
de presiune cutremură insula de lumini. Imaginea se balansa în sus 
şi-n Jos. 

- Alunecare, strigă pilotul. i 

- Opriți aspiratorul. Bohrmann sări în picioare. Inapoi! 

Acum realiză că de sus cădeau bucăți mai mari de stâncă. Pietriş de 
lavă se prăvălea pe terasă. Undeva în norul de noroi și dărâmături se 
mai mişca abia perceptibil furtunul trompei de aspirare. 

- Aspiratorul a fost oprit, confirmă van Maarten. 

Urmăriră alunecarea cu teamă. Se prăvălea tot mai mult pietriș. 
Dacă efectul se propaga în peretele aproape vertical al conului vul- 
canic, atunci aveau să se desprindă bucăți tot mai mari. Piatra 
vulcanică era poroasă. O mică alunecare avea să se transforme 
intr-una mare, iar la sfârșit se va întâmpla tocmai ceea ce încercaseră 
ei să împiedice. 

Ar trebui să ne acceptăm soarta cu seninătate, se gândi Bohrmann. 
Oricum e prea târziu să mai fugim. 

Un munte de apă înalt de șase sute de metri... 

Zgomotul pietrișului încetă. 

Multă vreme, nimeni nu spuse nimic. Amuţiseră cu privirea piro- 
nită pe monitoare. Desupra terasei se afla un nor difuz, care împrăștia 
lumina lămpilor cu halogen, reflectând-o. 

- S-a oprit, spuse van Maarten cu vocea tremurând imperceptibil. 

- Da. Bohrmann încuviinţă. Așa se pare. 

Van Maarten chemă piloții. 

- Insula de lumini s-a cutremurat serios, anunță echipa cu luminile. 
Am pierdut un spot. Dar nici nu se observă, dacă nu știi unde era. 

- Și trompa? 

- Se pare că s-a agăţat, li se răspunse de pe cealaltă macara. Sistemele 
receptează comenzile ca mai înainte, dar se pare că nu le pot executa. 

- Presupun că gura trompei este prinsă sub dărâmături, zise 
celălalt pilot. 

— Cât poate să fi căzut peste ea? întrebă van Maarten incet. 

- Întâi trebuie să se așeze norul, răspunse Bohrmann. Se pare că am 
scăpat de data asta. 

- Bine. Atunci trebuie să aşteptăm. Van Maarten vorbi în micro- 
fon: Nu mai facem alte încercări să eliberăm trompa. Pauză de cafea. 
Nu avem nevoie de zguduieli inutile. Mai așteptăm şi vedem după 
aceea ce facem. 


Trei ore mai târziu, se uitau să vadă ce au de făcut. Pe alocuri nu 
se vedea la o distanță mai mare de câţiva metri, pentru că sedimentul 
nu se depusese încă în totalitate, însă gura trompei se distingea destul 
de clar. Intre timp se întorsese şi Frost. Părul lui, cu bucle ca nişte 
tirbușoane, se întindea spre cele patru zări. 

- S-a înţepenit urât de tot, constată van Maarten. 

- Da, răspunse Frost scărpinându-se în cap. Dar nu pare stricat. 

- Sunt blocate motoarele. 

- Și cum îl scoatem de acolo? 

- Putem trimite jos un robot care să dea la o parte chestia aia, pro- 
puse Bohrmann. 

- Pentru numele lui Dumezeu și al tuturor sfinților! ţipă Frost. 
O să ne coste o groază de timp. Şi totul mergea atât de bine. 

- Atunci va trebui să ne grăbim. Bohrmann întoarse capul spre van 
Maarten. Cât de repede putem pregăti Rambo? 

— Imediat. 

- Atunci haideţi! Să încercăm! 

Rambo își datora numele filmelor cu Sylvester Stallone, într-o 
manieră total neştiinţifică. ROV-ul arăta ca o versiune mai mică a lui 
Victor 6 000, dispunea de patru camere, diverse proiectoare la pupa și 
laterale pentru stabilizare și două braţe deosebit de puternice și de 
mobile. Aparatul ajungea doar până la adâncimi de 800 de metri, 
însă era foarte îndrăgit î în industria offshore. Într-un sfert de oră, Rambo 
era gata de intervenție. Puțin mai târziu, plutea de-a lungul conului 
vulcanic în jos spre terasă, fiind legat de stația piloților de pe Heerema 
printr-un cablu electrooptic. Insula de lumini apăru la orizont. Robo- 
tul continuă să se scufunde, apoi se puse în mișcare și făcu manevrele 
pentru a ajunge la gura de aspirație blocată sub pietriș. Din apropiere 
se vedea clar că motoarele și sistemele video ale trompei erau intacte, 
însă câteva bucăţi de stâncă vulcanică căzuseră într-o poziţie atât de 
nefericită, încât se înțepenise fără speranţă. 

Braţele lui Rambo începură să dea la o parte bucăţile de stâncă. La 
început, robotul părea că va reuși să elibereze trompa. Luă dărâmăturile 

pe rând, până când ajunse la un colț oblic care se înfipsese în sedimen- 
tul terasei și apăsa trompa de partea ieșită în afară a unei stânci. Braţele 
intrau și ieșeau, se învârteau, incercau să elibereze colțul. Era iluzoriu. 

- Asta nu reușește să facă nici un automat, declară Bohrmann. 
Nu poate dezvolta nici un impuls. 

- Grozav, şuieră Frost. 

— Și dacă piloții ar trage pur și simplu de trompă? propuse 
Bohrmann. Sub tensiune trebuie să se desprindă cândva. 

Van Maarten scutură din cap. 

- Prea riscant. S-ar putea rupe. 

Îşi încercară norocul, putând robotul să se lovească în stâncă sub 
diferite unghiuri. „Aproximativ la miezul nopţii era clar că mașina nu 
va putea face nimic. Intre timp, suprafața curățată se acoperea din nou 
cu viermi care apăreau din întuneric din toate părțile. 

- Asta nu-mi place deloc, mârâi Bohrmann. Tocmai aici, unde tere- 
nul este instabil. Trebuie să scoatem cumva trompa de acolo, altfel o 
să văd negru în faţa ochilor. 

Frost căzu pe gânduri. După o vreme spuse: 

- Bine. Atunci să vedem negru în faţa ochilor. În persoană. 

Bohrmann îl privi întrebător. 

- Păi da. Frost ridică din umeri. Jos în mare este întuneric, nu? 
Vreau să spun că, dacă n-o poate face Rambo, mai rămâne unul singur 
care poate cobori. Stăpânul creaţiei care-i pe cale să-și piardă coroana. 
Sunt patru sute de metri. Pentru asta avem costume speciale la bord. 

- Vrei să cobori personal acolo jos? întrebă Bohrmann fără 
entuziasm. 

— Bineînţeles. Frost își frânse braţele până le auzi trosnind. Care e 
problema? 


15 august 


Independence, Marea Groenlandei 


Ca urmare a răspunsului primit de la Yrr, Crowe trimise în adânc 
un al doilea mesaj, mai complex. Acesta conţinea informaţii despre 
rasa umană, despre evoluția și cultura acesteia. Vanderbilt nu era deo- 
sebit de bucuros de acest lucru, însă Crowe reuși să-l convingă că 
oricum nu mai puteau greşi mare lucru. Yrr nu mai aveau mult până 
să câștige lupta. 

- Nu avem nici acum decât o singură șansă, spuse Crowe. Trebuie 
să le dovedim că merităm să ne continuăm existenţa. Asta o putem face 
doar dacă le spunem cât mai multe despre noi. Poate că nimerim şi ceva 
ce nu am luat în consideraţie până acum. Ceva care să-i pună pe gânduri. 

- O suprapunere a valorilor, completă Li. 

- Oricât de mică ar fi aceasta. 

Oliviera, Johanson și Rubin se îngropaseră în laborator. Voiau să 
determine fiinţa de gelatină din rezervor să se divizeze sau să se con- 
topească complet. Păstrau permanent legătura cu Weaver și Anawak. 
Weaver își prevăzuse fiinţele Yrr virtuale cu un ADN artificial și cu 
feromoni pentru transmiterea informației. Funcţiona. Demonstrase 
deci teoretic faptul că unicelularele se contopeau cu ajutorul mirosu- 
lui, însă masa gelatinoasă refuza orice cooperare în ceea ce privea 
demonstrația practică. Fiinţa sau, mai exact, suma de fiinţe, se trans- 
formase într-o turtă întinsă și s8 lăsase pe fundul rezervorului. 

În acest răstimp, Delaware şi Greywolf verificau înregistrările 
făcute de delfini, fără a vedea altceva decât coca vasului, câte un pește 
și alți delfini care se filmau reciproc. Își petreceau timpul alternând 
intre monitoarele din CIC și punte, unde Roscovitz și Browning 
lucrau încă la repararea lui Deepflighr. 

Li știa că şi cei mai buni oameni erau în pericol să se blocheze sau 
să se piardă, dacă nu-i smulgeai din când în când din munca lor, să mai 
vadă și altceva. Se interesă de prognoza meteo și de şansele pe care le 
avea să se adeverească. Totul indica faptul că până a doua zi dimineaţa 
vremea urma să fie liniștită și fără vânt. Valurile se mai micşoraseră, 
comparativ cu prima parte a zilei. 

Așa că îl rugase pe Anawak să-i ofere câteva minute, în care putu să 
constate cu surprindere cât de puţine lucruri ştia acesta despre bucătăria 

nordului îndepărtat. Îi delegă răspunderea lui Peak, care pentru prima 
dată în cariera lui militară se văzu nevoit să se ocupe de mâncare. 

În continuare, Peak dădu o serie de telefoane. Două elicoptere 
porniră spre coasta Groenlandei. După-amiaza târziu, Li anunță că 
bucătarul-șef îi invită la ora 21.00 la o petrecere. Elicopterele se întor- 
seseră, aducând cu ele toate cele necesare pentru a pune pe picioare o 
cină groenlandeză. Pe punte, în faţa insulei, așezară mese, scaune și un 
bufet, cărară afară instalaţia de muzică și de jur împrejur plasară radia- 
toare, pentru a ține frigul la distanţă. 

În bucătărie începu o mare vânzoleală. Li era cunoscută pentru obi- 
ceiul de a scoate din joben câte o idee bizară și pentru insistența ca totul 
să fie adus la îndeplinire în cel mai scurt timp. Carnea de caribu luă 
drumul oalelor și tigăilor. Mzktaag, carnea crocantă de narval, trebuia 
tăiată, foca deveni supă şi ouăle de rață arctică se treziră ouă fierte. 
Bucătarul de pe Independence îşi încercă puterile cu bannock, un fel de 
lipie fără drojdie, subţire și destul de gustoasă, care era pregătită 
de inuiţi inclusiv la concursul anual de copt pâine. Somonul și lostriţa 
aurie au fost filetate şi prăjite cu multe verdeţuri, carnea înghețată de 
morsă transformată într-un fel de carpaccio și au fost fierți munți 
de orez. Peak, în mod clar suprasolicitat în chestiunile culinare, ceruse 
pur şi simplu să fie adus tot ce nu exista în magazie, urmând orbește 
sfatul groenlandezilor. O singură specialitate i se păruse suspectă: 
maţele crude de morsă; cu toate că îi fuseseră recomandate călduros, 
făceau parte din lucrurile la care, după părerea lui, se putea renunța. 

Stabili o echipă de serviciu care să se ocupe de puntea de comandă 
și de sala mașinilor şi, de asemenea, de CIC. În rest, la ora 21.00 fix se 
prezentară pe punte toţi cei prezenţi pe Independence: echipajul, oame- 
nii de știință și soldaţii. Pe cât de goale erau încăperile uriașului vapor 
pe timpul zilei, pe atât de multă lume se strânsese acum pe acoperiș. 
Nu mai puțin de 160 de oameni își luară în primire cockteilul de 
întâmpinare fără alcool, pentru a se împrăștia apoi la mesele cu şi fără 
scaune, așteptând să se deschidă bufetul, iar la un moment dat începu 
fiecare să discute cu fiecare. 

Era ciudată petrecerea pe care o organizase Li, cu blocul de oţel al 
insulei în spate, iar de jur împrejur priveliștea mării pustii. Ceaţa se 
retrăsese, lăsând la orizont munţi de nori suprarealiști, printre care 
uneori se zărea și globul solar. Aerul pișca rece și clar, şi deasupra tutu- 
ror se boltea cerul de un albastru adânc. 

O vreme, se păru că toată lumea se străduia să evite subiectele 
legate de motivul prezenţei lor aici. Era plăcut să discuți despre alte 
lucruri. În același timp, aceasta părea o încercare chinuită, aproape 
disperată, de a menţine conversaţia la un nivel superficial, de parcă 
s-ar fi întâlnit cu toții, ca din întâmplare, la un vernisaj. Cu puţin 
înainte de miezul nopţii, în lumina înserării ce se lăsa, stratul subțire 
de apărare, care îi despărțea de scopul prezenţei lor acolo, se rupse. 
Majoritatea ajunseseră să se tutuiască. Felinarele de pe mese își exer- 
citară puterea de atracţie. Se formară grupuleţe, toată lumea se adună 

în jurul șamanilor iluminării, în căutarea unei consolări pe care aceştia 
nu o puteau oferi. 

- Acum serios, spuse Buchanan către Crowe puţin după ora 1.00. 
Doar nu credeţi cu adevărat în existenţa unicelularelor inteligente? 

- Şi de ce nu? întrebă Crowe. 

- Păi, vă rog frumos! Vorbim despre viaţă inteligentă, corect? 

- Așa se pare. 

- Așadar... Buchanan nu-și găsea cuvintele. Nu mă aştept să arate 
ca noi, dar, totuși, mai complex decât unicelularele. Se spune că cim- 
panzeii, balenele şi delfinii sunt inteligenţi. Toţi au o structură a cor- 
pului complexă și un creier mare. Furnicile, după cum am învăţat, sunt 
prea mici pentru a dezvolta o inteligență adevărată. Cum ar putea 
funcţiona în cazul unicelularelor? 

- Nu amestecați niște lucruri, căpitane? 

- Ce anume? 

- Nu amestecați lucrurile care sunt posibile cu lucrurile care sunt 
pe placul dumneavoastră? 

- Nu înţeleg ce vreți să spuneţi! 

- Vrea să spună, interveni Peak, că, în cazul în care tot trebuie să 
ne obișnuim cu gândul că omul își pierde supremaţia, atunci cel puţin 
să o facă în favoarea unui adversar mare și puternic. Forțos, arătos și 
plin de mușchi. 

Buchanan bătu cu palma în masă. 

- Pur şi simplu nu pot să cred. Nu cred că niște fiinţe primitive ar 
trebui să stăpânească planeta noastră şi că ei și-ar putea măsura inteli- 
genţa cu cea umană. Asta nu se poate! Oamenii sunt fiinţe evoluate... 

- Evoluție? Complexitate? Crowe scutură din cap. Ce vreți să 
spuneţi? Că evoluţia înseamnă progres? 

Buchanan îi aruncă o privire chinuită. 

- Bun, haideţi să vedem, spuse Crowe. Evoluţia este lupta pentru 
existență, supraviețuirea celui mai puternic, ca să rămânem la Darwin. 
Amândouă izvorăsc din neajunsuri, din lupta împotriva altor fiinţe 
sau împotriva catastrofelor naturale. Există deci o evoluţie prin 
selecție. Dar asta duce oare automat la complexitate? Și oare complexi- 
tatea reprezintă un progres? 

- Nu mă pricep foarte bine la evoluţie, spuse Peak. Impresia mea 
este că, de-a lungul istoriei naturale, cele mai multe fiinţe au devenit 
tot mai mari şi mai complexe. Rasa umană, în orice caz. Din punctul 
meu de vedere, este foarte clar că este rezultatul unui trend, a unor 
tendinţe. 

- Un trend? Fals. Noi vedem doar o mică parte a istoriei, în 
decursul căreia tocmai este experimentată complexitatea, însă cine ne 
spune că nu vom sfârși prin a fi o fundătură a evoluţiei? Maniera în 
care ne supraapreciem este cea care ne face să ne considerăm a fi punc- 
tul culminant actual al unui trend natural. Cu toţii ştiţi cum arată un 
arbore al evoluţiei, imaginea aceea ramificată cu crengi principale și 
secundare. Deci, Sal, când îţi imaginezi un astfel de copac, unde ai 
plasa omenirea? Pe o creangă principală sau secundară? 


609 


FRANK SCHĂTZING 


- Principală, fără discuţie. 

- Era de aşteptat! Corespunde punctului de vedere uman. Dacă 
mor mai multe braţe divergente ale unei familii de animale și rămâne 
una singură, atunci suntem tentaţi să o declarăm pe aceasta din urmă 
ca fiind ramura principală. De ce? Doar pentru că supraviețuiește, 
incă? Dar poate că vedem doar o ramură secundară lipsită de impor- 
tanţă, care o duce puțin mai mult decât celelalte. Noi, oamenii, suntem 
singura specie rămasă dintr-un mănunchi gros al evoluției. Restul unui 
proces ale cărui ramuri s-au uscat, ultimul supravieţuitor al unui expe- 
riment cu numele homo. Homo australopithecus: dispărut. Homo babi 
lis: dispărut. Homo sapiens neanderthalensis: dispărut. Homo sapiens 
sapiens: încă prezent. Am cucerit în mod trecător supremaţia pe 
planetă, însă atenţie! Parveniţii evoluţiei nu ar trebui să confunde 
supremaţia cu superioritatea intrinsecă și cu supraviețuirea de durată. 
S-ar putea să dispărem mai repede decât ne-ar plăcea. 

- E posibil să aveţi dreptate, spuse Peak. Insă uitaţi ceva esenţial. 
Această unică specie supraviețuitoare posedă, ca singură specie supra- 
viețuitoare, o conștiință extrem de evoluată. 

- De acord. Însă vă rog să priviţi această dezvoltare în faţa panora- 
mei naturii. Observaţi aici cu adevărat un progres sau un trend predo- 
minant? 80 la sută din toate fiinţe multicelulare se bucură de un succes 
al evoluţiei mult mai mare decât omul, fără să fi dezvoltat acest pre- 
tins trend într-o complexitate nervoasă mai mare. Echiparea noastră 
cu spirit și conștiință reprezintă un progres doar din punctul nostru 
subiectiv de vedere asupra lumii. Omul, această apariție episodică 
bizară şi nesemnificativă, nu i-a adus sistemului ecologic Pământ decât 
un singur lucru: o grămadă de probleme. 


- Eu sunt în continuare convins că în spatele acestor lucruri sunt 
nişte oameni, zise Vanderbilt la masa alăturată. Dar fie, ascult de voi. 
Dacă totuşi nu sunt oameni, atunci vom duce muncă de lămurire cu 
Yrr. Vom ţine mucozitatea aia scârboasă atâta timp sub observaţie 
CIA, până când vom ști ce gândeşte și ce intenţii are. 

Stătea la masă cu Delaware și Anawak, înconjurați de membri ai 
echipajului. 

- Aiurea, răspunse Delaware. Asta nu poate face nici măcar CIA. 

- Ha, fetițo! râse Vanderbilt. Pătrunzi în orice căpățână, dacă ştii 
să ai răbdare. Chiar dacă îi aparţine unui nenorocit de unicelular. 
E doar o chestiune de timp. 

- Nu, e o problemă de obiectivitate, spuse Anawak. Ceea ce pre- 
supune că ești în măsură să joci rolul unui observator obiectiv. 

- O putem face. Doar suntem inteligenţi și civilizaţi. 

- Oi fi tu inteligent, Jack. Dar nu ești în măsură să percepi natura 
in mod obiectiv. 

- La drept vorbind, ești la fel de subiectiv și lipsit de libertate ca 
un animal, completă Delaware. 

- La ce fel de animal te-ai gândit? chicoti Vanderbilt. La o morsă? 

Anawak râse încet. 

- Vorbesc serios, Jack. Suntem mai apropiaţi de natură decât 
am crede. 

- Nu e şi cazul meu. Eu am crescut la oraș. N-am fost la ţară în 
Viaţa mea. Și nici tata. 

— Asta nu are importanţă, spuse Delaware. Să-ţi dau un exemplu: 
șerpii. Sunt niște animale temute și în același timp venerate. Sau rechi- 
nii, există o multitudine de zeităţi-rechin. Această legătură emoțională a 
omului cu alte forme de viață este înnăscută, poate chiar stabilită genetic. 

- Voi vorbiţi despre popoarele primitive. Eu vorbesc de omul citadin. 

- OK. Anawak se gândi un moment. Ai vreo fobie? Sau ceva ce 
poate fi numit fobie? 

- Păi nu tocmai o fobie..., începu Vanderbilt. 

- O repulsie? 

- Da. 

- Faţă de ce? 

- Doamne, nu este deosebit de original. Probabil o are fiecare. Mi-e 
silă de păianjeni. Urăsc creaturile alea. 

- De ce? 

- Pentru că... Vanderbilt dădu din umeri. Sunt pur și simplu scâr- 
boase. Nu ţi se pare că sunt scârboase? 

- Nu, dar nu despre asta este vorba. Ideea este că principalele cauze 
ale fobiilor din lumea noastră civilizată sunt aproape întotdeauna pri- 
mejdii care ne amenințau înainte de existenţa orașelor. Avem fobii cu 
pereţi de stâncă apăsători, furtună, ape repezi, ape întunecate, câini, 
şerpi şi păianjeni. De ce nu avem fobii cu cabluri electrice, revolvere, 
bricege, mașini, explozibil și prize, care toate sunt mai periculoase? 
Pentru că în creierul nostru este întipărită o regulă: trebuie să te ferești 
de obiecte șerpuitoare și de fiinţe cu multe picioare. 

- Creierul omenesc s-a dezvoltat într-un mediu natural, și nu 
într-unul mecanic, spuse Delaware. Evoluţia noastră spirituală s-a 
perfecţionat în decursul a două milioane de ani, în strâns contact cu 
natura. Poate că regulile de supravieţuire ale acestei epoci ni s-au 
impregnat și genetic, în orice caz doar un crâmpei minuscul din isto- 
ria evoluţiei noastre s-a derulat în cadrul așa-numitei civilizaţii. Chiar 
crezi că, doar pentru că tatăl și bunicul tău au trăit exclusiv la oraș, 
toate informaţiile arhaice din creierul tău s-au şters? De ce ne temem 
de animalele mici care se târăsc prin iarbă, de ce îți repugnă ţie păian- 
jenii? Pentru că de-a lungul evoluţiei omenirii această frică ne-a salvat 
viaţa. Pentru că oamenii mai temători ajung mai rar în Situaţii pericu- 
loase decât ceilalți și astfel pot avea un număr mai mare de urmași. Asta 
e. Am dreptate, Jack? 

Vanderbilt își mută privirea de la Delaware la Anawak. 

- Şi ce legătură are asta cu Yrr? se interesă el. 

— Are legătură cu faptul că e posibil să arate ca nişte păianjeni, 
răspunse Anawak. Ha! Așa că nu ne vorbi nouă despre obiectivitate. 
Câtă vreme ne e silă de Yrr, oricum ar arăta, de o masă gelatinoasă, de 
unicelulare și de raci otrăvitori, nu vom afla nimic despre gândirea lor 
pentru că nici nu avem cum. Ne va interesa doar să distrugem tot ce 

este diferit de noi, ca să nu se strecoare noaptea în peștera noastră și să 
ne fure copiii. 


Johanson stătea puţin mai la o parte ȘI încerca să-și amintească 
amănuntele ultimei nopţi, când Li se apropie de el. Îi întinse un pahar. 
Vin roșu. 

- Credeam că e o petrecere fără alcool, se minună Johanson. 

- Asta și este. Li ciocni cu el. Însă fără să fim dogmatici. În afară de 
asta, țin cont şi de preferinţele oaspeților mei. 

Johanson gustă. Era bun vinul. Chiar un vin ales. 

- Ce fel de om sunteţi de fapt, generale? o întrebă. 

— Puteţi să-mi spuneți Jude. Toţi cei care nu trebuie să stea drepți 
în fața mea îmi spun așa. 

- Nu îmi dau seama cum să vă iau, Jude. 

- Care ar fi problema? 

- Nu am încredere în dumneavoastră. 

Li râse amuzată și luă o gură de vin. 

- Asta este o chestie reciprocă, Sigur. Ce a fost faza aia de ieri-noapte? 
Chiar vreți să cred că nu vă mai amintiți nimic? 

- Nu-mi amintesc absolut nimic. 

- Ce făceaţi așa de târziu pe piațea hangarului? 

- Mă relaxam. 

- Și cu Oliviera aţi fost să vă relaxaţi. 

- Da, e nevoie, din când în când, atunci când lucrezi. 

- Mhm. Li privi pe lângă el, spre mare. Mai știți despre ce ați vorbit? 

- Despre munca noastră. 

- Altceva nimic? 

Johanson o privi. 

- Ce vreţi de fapt, Jude? 

- Să rezolv criza asta. Și dumneavoastră? 

— Nu ştiu dacă vreau asta în același mod ca dumneavoastră, spuse 
Johanson după oarecare ezitare. Ce va rămâne în urmă, după ce criza 
va fi rezolvată? 

- Valorile noastre. Valorile societății noastre. 

- Vă referiți la societatea umană? Sau la cea americană? 

Li își întoarse capul spre el. Ochii ei frumoşi păreau să-i strălucească 
pe fața la fel de frumoasă. 

- Este vreo diferenţă? 


Crowe se ambalase vorbind, sprijinită fiind de Oliviera. Momentan 
adunaseră cel mai mare public în jurul lor. Peak și Buchanan intraseră 
în mod clar în defensivă, dar în timp ce Peak devenea tot mai gânditor, 
Buchanan fierbea de furie. 

- Nu suntem rezultatul obligatoriu al vreunei etape superioare în 
dezvoltarea naturii, spunea Crowe. Omul este un produs întâmplător. 
Suntem rezultatul unei întâmplări cosmice fericite, aceea cu metori- 
tul gigant care a căzut pe Pământ, exterminând saurienii. Fără acest 
incident, lumea probabil că ar fi locuită astăzi de sauroizi inteligenți 

sau pur și simplu de niscaiva animale. Avantajele naturale au dus la 
apariţia noastră, nu necesitatea. Dintre milioanele de scenarii posibile 
de la evoluţia cambriană, când au apărut primele ființe multicelulare, 
există poate unul singur în care apar și oameni. 

- Dar oamenii stăpânesc planeta, insistă Buchanan. Indiferent dacă 
vă place sau nu. 

- Sunteţi sigur? Momentan, planeta este stăpânită de Yrr. Tre- 
ziţi-vă în sfârșit la realitate, suntem doar o mică grupă din specia 
mamiferelor, care mai are un drum lung de parcurs până când evoluția 
o va declara un succes. Mamiferele de succes sunt liliecii, șobolanii și 
antilopele. Noi nu reprezentăm ultima etapă, cea de încoronare a isto- 
riei lumii, ci doar una oarecare. Nu există nici un trend al epocilor de 
vârf în natură, doar selecția naturală. Poate că într-o anumită perioadă 
se observă o creștere temporară a complexităţii fizice și spirituale a 
uneia dintre speciile planetei, însă privită în ansamblu, nu este o 
tendinţă și, cu atât mai puţin, un progres. Viaţa, în general, nu pre- 
zintă nici un impuls spre progres. Ea adaugă spațiului ecologic un ele- 
ment complex, menţinând în același timp de tre: miliarde de ani 
forma simplă a bacteriilor. Viaţa nu are nici un motiv să dorească să 
perfecționeze ceva. 

- Cum se împacă tot ce spuneţi acum cu planul lui Dumnezeu? 
întrebă Buchanan aproape ameninţător. 

- Dacă există Dumnezeu şi dacă acesta este inteligent, atunci a făcut 
lumea așa cum vă povestesc eu. În cazul acesta nu suntem opera lui de 
căpătâi, ci O variantă, care va supraviețui doar dacă devine conștientă 
de rolul ei de variantă. 

— Şi faptul că a creat omul după chipul și asemănarea Lui, și asta 
vreți să puneţi în discuţie? 

- Sunteţi chiar atât de cramponaţi de perspectiva dumneavoastră 
mărginită, încât nici măcar nu luaţi în considerație posibilitatea ca Yrr 
să fie cei creați după chipul și asemănarea Lui? Ochii lui Buchanan 
scânteiară. Crowe nu îi dădu ocazia să ia cuvântul, ci suflă un nor de 
fum spre el. Dar toată discuţia asta e depășită, dragă prietene. După ce 
plan ar putea crea Dumnezeu rasa Lui favorită, dacă nu după cel mai 
bun posibil? Ei bine, oamenii sunt relativ mari. Este oare un corp mai 
mare neapărat și mai bun? În decursul selecției naturale, unele specii 
par într-adevăr să devină tot mai mari, însă cele mai multe se descurcă 
de minune, având dimensiuni mici. În perioadele î in care au loc dis- 
pariții în masă, speciile mai mici au șanse mai mari de supravieţuire, 
prin urmare, cele mari dispar odată la câteva zeci de milioane de ani, 
evoluţia începe din nou de la limita inferioară a mărimii corporale, 
creşterea incepe din nou, până când apare vâjâind următorul meteorit. 
Pleosc! Asta este planul lui Dumnezeu! 

- Ăsta e fatalism. 

- Nu, e realism, spuse Oliviera. Tipurile superspecializate ca 
omul sunt cele care dispar în urma modificărilor extreme, pentru că 
nu sunt capabile să se adapteze. Un urs koala este complex și poate 
mânca doar frunze de eucalipt. Ce va face, dacă dispare eucaliptul? 

Se duce naibii și el. În schimb, majoritatea unicelularelor supra- 
viețuiesc epocilor glaciare și exploziilor vulcanice. Supuse la 
cantităţi mărite de oxigen sau metan, ele rezistă mii de ani în moarte 
aparentă și se pot trezi din nou la viață. Există bacterii vârâte kilo- 
metri întregi în interiorul stâncilor, există bacterii în izvoare fier- 
binți și în ghețari. Nu am putea supraviețui fără ele, însă ele ar putea 
supravieţui foarte bine fără noi. Chiar și în ziua de azi, oxigenul din 
aer este un produs al bacteriilor. Toate elementele care ne guver- 
nează viaţa, oxigenul, azotul, fosforul, sulful, dioxidul de carbon, ne 
sunt utile abia în urma acţiunii microorganismelor. Bacteriile, ciu- 
percile, unicelularele, micile mâncătoare de cadavre, insectele și vier- 
mii prelucrează plantele și animalele moarte și le reintroduc 
componentele chimice în sistemul global al vieţii. Nici în ocean 
lucrurile nu stau altfel decât pe uscat. Microorganismele sunt forma 
de viață predominantă a mărilor. Această masă gelatinoasă din rezer- 
vorul nostru este cu siguranță mai bătrână și poate mai inteligentă 
decât noi, indiferent dacă vă convine asta sau nu. 

- Nu puteţi compara o ființă umană cu un microb, mârâi Bucha- 
nan. Omul are o altă semnificaţie. Dacă nu pricepeţi nici măcar atât, 
atunci de ce faceți parte din această echipă? 

— Ca să fac ce este corect. 

- Dar trădaţi cauza omenirii de îndată ce deschideţi gura. 

- Nu, omul trădează cauza lumii, creând o relaţie eronată între dife- 
ritele forme de viață şi semnificația lor. Este singura specie care o face. 
Noi emitem judecăţi de valoare. Există animale rele, animale impor- 
tante, animale folositoare. Judecăm natura după ceea ce vedem, însă 
noi vedem doar un fragment minuscul, căruia îi atribuim o importanță 
exagerată. Atenţia ne este îndreptată spre animale mari și vertebrate, 
şi în special spre propria specie. Așa că peste tot vedem animale verte- 
brate. În realitate, numărul total al speciilor de vertebrate descrise 
științific este de 43 000, printre care peste 6 000 de specii de reptile, 
aproximativ 10 000 de specii de păsări și vreo 4 000 de specii de verte- 
brate. În schimb, până astăzi au fost descrise aproape un milion de 
nevertebrate, printre care 290 000 de specii de gândaci, care astfel 
depășesc de şapte ori toate speciile de vertebrate. 

Peak privi spre Buchanan. 

- Are dreptate, Craig, spuse acesta. Ia la cunoștință. Amândoi aveți 
dreptate. 

- Noi nu suntem fiinţe de succes, spuse Crowe. Dacă vreți să 
vedeţi ce înseamnă succes, uitaţi-vă la rechini. Există în formă nes- 
chimbată încă din devonian!, de 400 de milioane de ani încoace. Sunt 
de o sută de ori mai bătrâni decât orice strămoș al omului, și există 
350 de specii. Dar probabil că Yrr au o vechime și mai mare. Dacă 
sunt ființe unicelulare și dacă au găsit un truc pentru gândirea colec- 
tivă, atunci sunt cu mult înaintea noastră. Niciodată nu îi vom putea 
ajunge din urmă. Ce-i drept, putem să-i omorâm. Dar vreți să riscați 


1 A patra perioadă a erei paleozoice, caracterizată prin prezenţa plantelor cu organizare 
simplă şi a tuturor claselor de nevertebrate (n.red.) 

așa ceva? Ştim noi oare care este importanţa lor pentru existenţa 
noastră? Există posibilitatea să nu putem trăi nici cu, dar nici fără 
acest duşman. 


- Vrețui să apăraţi valorile americane, Jude? Johanson scutură din 
cap. Atunci vom da greș. 

- Ce aveţi impotriva valorilor americane? 

- N-am nimic împotriva lor. Doar ați auzit ce spune Crowe: s-ar 
putea ca formele de viață inteligente de pe alte planete să nu semene 
cu omul sau cu mamiferele, poate că nici nu au la bază un ADN, astfel 
încât sistemul lor de valori ar putea fi complet diferit de al nostru. Ce 
model moral şi social credeţi că veți întâlni acolo jos, în ocean, la o 
rasă a cărei cultură s-ar putea baza pe divizare și sacrificiu colectiv? 
Cum vreţi să ajungeţi la o înţelegere, dacă aveţi în fața ochilor doar 
păstrarea unor valori asupra cărora nici măcar oamenii nu pot cădea 
de acord? 

- Mă ințelegeți greşit, spuse Li. Îmi este clar că nu am arendat noi 
întreaga morală. Întrebarea care se pune este: trebuie să înțelegem cu 
orice preț ce gândesc ceilalți? Sau ar fi mai bine să investim toate forțele 
în încercarea de a coexista? 

— Asta însemnând ca fiecare să îl lase pe celălalt în pace? 

- Da. 

- Prea târziu, Jude, spuse Johanson. Presupun că locuitorii Ame- 
ricii, Australiei, Africii și Arcticii ar fi salutat acest punct de vedere. 
La fel și diferitele specii de animale pe care le-am decimat. Adevărul 
este că situaţia e mult mai complicată. Acum abia dacă vom putea 
înțelege cum gândesc ceilalți. Trebuie totuși să riscăm și să încercăm, 
pentru că ne-am războit deja prea mult unii cu alții. Spaţiul nostru de 
viață comun a devenit prea strâmt pentru a putea trăi unii alături 
de alţii. Ne rămâne doar încercarea de a trăi unii cu alții, iar acest lucru 
va fi posibil abia în momentul în care ne vom limita drastic drepturile 
pe care susţinem că le-am fi primit de la Dumnezeu. 

- Şi după părerea dumneavoastră cum s-ar putea întâmpla așa ceva? 
Adoptând maniera de viaţă a unicelularelor? 

— Bineînţeles că nu. Nici nu ar fi posibil din punct de vedere gene- 
tic. Chiar și ceea ce numim cultură este un produs al genelor noastre. 
Evoluţia culturală începe în timpurile preistorice, când au fost stabi- 
lite direcțiile viitoare de dezvoltare. Cultura este un fapt biologic sau 
vrem să pretindem că am căpătat gene noi pentru construcția vaselor 
de luptă? Construim avioane, portavioane şi săli de operă, însă facem 
toate acestea pentru a ne putea desfășura la un așa-numit nivel civili- 
zat activităţile străvechi, de pe vremea când prima secure a fost dată 
în schimbul unei bucăţi de carne: războiul, întâlnirile tribale, comer- 
țul. Cultura face parte din evoluţia noastră. Contribuie la păstrarea 
unei stări de echilibru... 

—... Până când o altă stare de echilibru, mai stabilă, se dovedeşte a 
fi superioară. Înţeleg ce vreți să spuneţi, Sigur. In timpurile preisto- 
rice, zestrea noastră genetică ne-a influenţat cultura și ne-a modificat 

genetic în acest sens. Așa că genele ne dirijează comportamentul. Ele 
stabilesc bazele pentru conversaţia pe care o purtăm acum, oricât de 
tare ne-ar displăcea ideea. Tot fondul nostru intelectual, de care 
suntem atât de mândri, este doar rezultatul unei comenzi genetice, iar 
cultura nu este decât un repertoriu de comportament social, cuplat cu 
lupta pentru supravieţuire. 

Johanson tăcu. 

- Am spus ceva greșit? întrebă Li. 

- Nu. Vă ascult impresionat și sedus. Aveţi absolută dreptate. 
Evoluţia umană este o combinație între modificările genetice și trans- 
formările culturale. Modificările genetice sunt cele care au dus la creş- 
terea creierului nostru. Pura biologie a fost cea care ne-a permis 
să vorbim, când natura ne-a restructurat laringele acum mai bine de 
500 000 de ani și a dus la formarea centrilor. vorbirii de pe scoarța cere- 
brală. Această schimbare genetică a avut ca efect apariția culturii. Lim- 
bajul a formulat cunoașterea, trecutul, viitorul și puterea imaginaţiei. 
Cultura este rezultatul proceselor biologice, iar schimbarea biologică 
are loc ca reacţie la dezvoltarea culturală. Cu mare întârziere, e adevă- 
rat, însă exact așa se întâmplă. 

Li zâmbi. 

- Ce bine că am trecut examenul în faţa dumneavoastră! Ă 

- Nici nu mă aşteptam la altceva, spuse Johanson șarmant. Însă aţi 
recunoscut și dumneavoastră, Jude: mult lăudata noastră multitudine 
culturală se lovește de limitele genetice. Care sunt trasate acolo unde 
începe cultura inteligenţelor neomeneşti. Am dezvoltat o multitudine 
de culturi, însă toate se bazează pe necesitatea de a ne proteja specia. 
Nu vom putea prelua valorile unei specii a cărei biologie este opusă 
biologiei noastre și care, în mod natural, trebuie să fie dușmanul 
nostru, în lupta pentru spaţiul vital și pentru resurse. 

- Nu credeţi în federația galactică, care ne așază la masă alături de 
stupurile de albine? 

- Războiul Stelelor? 

- Da. 

- Un film minunat. Nu. Cred că așa ceva ar funcționa doar după 
multe, multe strădanii. Atunci când în programul nostru genetic va fi 
prevăzut schimbul cultural cu cei diferiți de noi. 

- Deci am dreptate! Nu ar trebui să încercăm să-i înțelegem pe Yrr. 
Ar trebui să găsim o cale prin care să ne lăsăm reciproc în pace. 

- Nu aveţi dreptate. Pentru că ei nu ne lasă în pace pe noi. 

- Atunci am pierdut. 

- De ce? 

- Nu am căzut de acord că oamenii și non-oamenii nu pot ajunge 
la un consens? 

- Se căzuse de acord și că musulmanii și creștinii nu vor putea 
ajunge la un consens. Ascultaţi-mă, Jude: nu putem și nu trebuie să-i 
înțelegem pe Yrr. Insă trebuie să facem loc și pentru ceea ce nu 
înțelegem. Asta este altceva decât a lua în mod categoric partea uneia 
sau alteia din tabere. Soluţia o reprezintă retragerea, și momentan este 

rândul nostru să ne retragem. Asta ar putea funcționa. Nu presupune 
o înţelegere emoțională, aşa ceva nu există. În schimb, ne asigură un 
mod diferit de a privi lucrurile. O înţelegere a lumii care devine tot 
mai cuprinzătoare, cu cât ne îndepărtăm mai mult de propria specie, 
pas cu pas, căutând să ne distanțăm de noi înșine. Fără această distanță 
nu vom fi în măsură să oferim Yrr o altă imagine a noastră decât cea 
pe care și-au format-o. 

- Acţiunile noastre nu înseamnă, oare, și că suntem dispuși să dăm 
înapoi, prin simplul fapt că încercăm să intrăm în contact cu e1? 

— Și la ce ar trebui să ducă asta, în concepţia dumneavoastră? 

Li tăcu. 

— Jude, dezvăluiți-mi un lucru. Cum se face că vă preţuiesc atât de 
mult, şi în același timp am atât de puțină încredere în dumneavoastră? 

Se priviră o vreme în tăcere. 

Se auzea larmă dinspre mesele la care se stătea în picioare. Creștea 
ca un val care inunda puntea, năpustindu-se cu putere asupra lor. Frag- 
mentele de discuţii se transformară în strigăte, apoi în țipete. În acelaşi 
moment, o voce anunţă prin sistemul de comunicare: 

— Delfinii dau alarma! — Atenţiune! — Delfi inii dau alarma! 

Li fu prima care se desprinse din încrucișarea privirilor. Întoarse 
capul și privi spre marea scăldată în lumina apusului. 

- Doamne, şoptı Li. 

Marea nu mai era întunecată. 

Incepuse să strălucească. 


Norul albastru 


Oriunde ai fi privit, valurile luminau fosforescent. Insule de un 
albastru întunecat urcau spre suprafața apei din adâncuri, se lărgeau și 
se contopeau, lăsând impresia că cerul s-ar revărsa în mare. 

Independence plutea pe o mare de lumină. 

- Dacă ăsta e răspunsul la ultimul tău mesaj, îi spuse Greywolf lui 
Crowe fără a-și dezlipi privirea de la spectacol, inseamnă că ai impre- 
sionat profund pe cineva acolo jos. 

- Este minunat, șopti Delaware. 

— Priviţi! strigă Rubin. 

Suprafaţa luminoasă se puse în mișcare. Lumina începu să pulseze. 
Se formară vârtejuri uriașe care se iînvârteau la inceput lent, apoi din 
ce în ce mai repede, până când ajunseră să se rotească aidoma unor 
galaxii de spirale, aspirând râuri întregi de bleumarin. Nucleele deve- 
niră mai dense. Mii de stele strălucitoare păreau să se aprindă și să se 
stingă în ele... 

Dintr-odată, un fulger. 

De pe punte se auzi un țipăt. 

Imaginea se schimbă instantaneu. Descărcări orbitoare străbătură 
apa, ramificândwse printre vârtejurile ce goneau îm toate părțile. Sub 
suprafaţa apei se dezlănţuise e furtună mută. În momentul următor, 

vârtejurile începură să se retragă de lângă coca vasului. Norul albas- 
tru se îndrepta spre orizont cu o viteză uluitoare și dispăru din raza 
lor vizuală. 

Greywolf fu primul care se dezmetici. 

Incepu să alerge spre insulă. 

- Jack! Delaware fugi după el. Ceilalți îl urmară. Greywolf se 
repezi pe culoare în jos, străbătu cu pași mari holul aripii de siguranță 
şi se repezi în CIC, cu Peak și cu Li pe urmele lui. Pe monitoarele 
camerelor fixate pe cocă nu se vedea decât apa de un verde întunecat, 
apoi se iviră în imagine doi delfini. 

- Ce s-a întâmplat strigă Peak. Ce spune sonarul? 

Unul dintre oameni se întoarse spre el. 

- Afară este ceva mare, sir. Ceva, nu știu... e greu de spus... 
e cumva... 

- Ceva, cumva? Li îl apucă pe bărbat de umăr. Raportează, idio- 
tule! Date precise! Ce se întâmplă acolo? 

Bărbatul păli. 

- Este... sunt... nu aveam nimic pe ecran, și apoi brusc s-au 
format niște suprafeţe. Au apărut din nimic, vă jur, apa s-a trans- 
format dintr-odată în materie. S-au unit formând un perete, un... 
este peste tot. 

- Să se ridice Cobrele. Imediat. Zbor extins de recunoaştere. 

— Ce date primiţi de la delfini? se interesă Greywolf. 

- Formă de viaţă necunoscută, anunţă o femeie soldat. Ei au fost 
primii care au depistat-o. 

- Unde sunt delfinii acum? 

- Sub Independence, sir. Se înghesuie în faţa trapelor. Cred că le este 
frică! Vor să intre. 

Tot mai mulți oameni intrau în CIC. 

- Puneţi imaginea din satelit pe monitorul cel mare, comandă Peak. 

Pe Big picture, Independence era privită din perspectiva lui KH-12. 
Plutea pe apa întunecată. Nu se vedea nici urmă de lumină albastră sau 
de fulgere. 

- Mai înainte totul era luminat acolo jos, spuse bărbatul care 
răspundea de interpretarea datelor prin satelit. 

- Putem obţine imagini de la alți sateliți? 

- Momentan nu, sir. 

- OK. KH-12 să ia un cadru mai larg. 

Bărbatul transmise ordinul mai departe, către staţia de control. 
Câteva secunde mai târziu, imaginea lui Independence se micşoră pe 
monitor. Satelitul mărise fragmentul filmat. Marea Groenlandei se 
întindea plumburie în toate părțile. Din difuzoare se auzea fluieratul 
și clinchetul delfinilor. Continuau să anunţe prezenţa unei forme de 
viață necunoscute. 

- Nu e suficient. 

KH-12 lărgi și mai mult suprafaţa de filmat. Obiectivul cuprindea 
acum un fragment de o sută de kilometri pătraţi. Independence, cu cei 
250 de metri ai lui, arăta ca o scândură în derivă. 

Toţi priveau spre monitor cu răsuflarea tăiată. 

Acum o vedeau. 

Un inel subţire și strălucitor de lumină albastră încercuise vasul pe 
o rază considerabilă. Descărcări electrice îl străbăteau ca niște fulgere. 

- Cât de mare e chestia asta? șopti Peak. 

- Diametrul de patru kilometri, răspunse femeia de la monitor. 
Chiar mai mult. Pare să fie un fel de furtun. Ceea ce vedem pe imagi- 
nea satelit este doar deschiderea, el însuși se intinde până spre fundul 
oceanului. Ne aflăm, cum s-ar spune, în... botul lui. 

- Și ce anume e? 

Johanson apăruse lângă el. 

- Masă gelatinoasă, aş spune. 

- Bravo, gâfai Vanderbilt. Ce naiba ați trimis acolo jos? o repezi 
pe Crowe. 

- l-am cerut să se arate, spuse Crowe. 

— Şi asta a fost o idee bună? 

Shankar se întoarse nervos spre el. 

- Am vrut să intrăm în contact cu ei, nu-i așa? Ce vă tot văicăriți? 
Ce ați crezut, că vor trimite soli călare? 

- Receptăm un semnal! 

Se întoarseră toţi spre cel care vorbise. Era bărbatul care suprave- 
ghea sonarul. Shankar se repezi spre el şi se aplecă deasupra 
monitoarelor. 

— Ce este? îi strigă Crowe. 

- După modelul spectogramei, ar putea fi vorba de un semnal Scratch. 

- Un răspuns? 

- Nu ştiu dacă... 

- Inelul. Se strânge! 

Toate capetele se ridicară spre Big picture. Inelul strălucitor înce- 
puse să se îndrepte încet spre vapor. In același timp, două puncte 
minuscule se îndepărtau de Independence. Cele două elicoptere de luptă 
îşi începuseră zborul de recunoaștere. Fluieratul și scârțâitul din difu- 
zoare se intensificară. 

Începură să vorbească toți deodată. 

— Liniște, se răsti Li. Ascultă încruntată glasul delfinilor. Se mai 
aude şi alt semnal. 

- Da. Delaware ascultă cu pleoapele închise. Formă de viață 
neobișnuită și în afară de asta... 

- Orci! strigă Greywolf. 

- De jos se apropie mai multe trupuri masive, confirmă femeia de 
la sonar. Vin din interiorul tubului. 

Greywolf o privi pe Li. 

- Nu-mi place chestia asta. Ar trebui să lăsăm delfinii să intre. 

- De ce tocmai acum? 

- Nu vreau să risc viaţa animalelor. Și avem nevoie de imaginile 
inregistrate de camere. 

Li ezită un moment. 

- În ordine. Daţi-le drumul înăuntru. Îl anunț pe Roscovitz. Peak, 
ia patru oameni și insoțiţi-l pe O'Bannon pe punte. 

- Leon, spuse Greywolf. Licia. 

leşiră în grabă. Rubin privi în urma lor. Se aplecă spre Li și spuse 
ceva cu voce înăbușită. Li îl ascultă, încuviință din cap și se întoarse 
din nou spre monitoare. 

— Așteptaţi-mă! strigă Rubin după grupul care tocmai ieșise. Vin și eu. 


Puntea 


Roscovitz ajunse pe punte înaintea cercetătorilor, însoțit de Brow- 
ning şi de un alt tehnician. Înjură în gura mare când dădu cu ochii de 
aparatul Deepflight defect. Nu îl reparaseră nici acum. Plutea pe 
suprafaţa apei având calotele de acces deschise, fiind asigurat printr-un 
singur lanţ care atârna din tavan. 

- Nu putea fi gata până acum? o repezi pe Browning. 

— Este mai complicat decât am crezut, se apără tehnicianul-șef in 
timp ce alergau de-a lungul debarcaderului. Automatul comenzii... 

- Of, la dracu’. Roscovitz examină ambarcaţiunea. Se afla pe 
jumătate deasupra ecluzei care se desena la o adâncime de patru metri. 
Incepe să mă deranjeze deja. De câte ori lăsăm animalele alea să intre 
sau să iasă, mă deranjează tot mai mult. 

- Cu tot respectul, domnule, nu deranjează, iar după ce o reparăm, 
o ridicăm iar pe tavan. 

Roscovitz mârâi ceva neinteligibil și se postă în spatele panoului de 
comandă. Ambarcaţiunea se afla chiar sub nasul său. Din poziția aceea, 
ii bloca vederea spre ecluza din podea. Trebuia să se bazeze doar pe 
monitoarele de pe panou. Înjură din nou, folosind de data asta niște 
cuvinte mai grele. Din cauza grabei în care fusese reechipată nava Inde- 
pendence, făcuseră greșeli! De ce dracu” orice defecțiune ieșea la iveală 
abia în practică? Pentru ce mai testau orice prostie în spaţiul virtual, 
dacă apoi o barcă plutitoare bloca vederea asupra ecluze:? 

Se auziră paşi răsunând pe puntea hangarului. Greywolf, Delaware, 
Anawak și Rubin coborau rampa, urmați de Peak și oamenii lui. 
Soldaţii se răsfirară de ambele părți ale cheiului. Rubin și Peak se 
îndreptară spre Roscovitz, în timp ce Greywolf și ceilalți iși trăgeau 
pe ei costumele de neopren și își puneau ochelarii subacvatici. 

- Gata, spuse Greywolf. Cu degetul mare și cu arătătorul formă un 
cerc, semnul scafandrilor pentru OK. Să îi luăm înăuntru. 

Roscovitz încuviință și conectă automatul ce scotea sunete de che- 
mare a delfinilor. Îi văzu pe cercetători sărind în bazin, cu trupurile 
luminate de reflectoarele subacvatice. Se apropiară înot. În dreptul 
ecluzei se scufundară pe rând. 

Deschise porțile inferioare. 


Delaware se scufundă cu capul în jos spre afișajul instrumentelor 
de la marginea ecluzei. În timp ce încă se scufunda, se puseră în mișcare 
plăcile masive de oţel aflate la trei metri sub acoperișul de sticlă. Văzu 

cum se deschideau porțile spre adâncul mării. Imediat țâșniră înăuntru 
doi delfini. Păreau agitaţi și loveau cu botul în sticlă. Greywolf le făcu 
semn să mai aștepte. Un alt delfin înotă în ecluză. 

Între timp, porțile de oțel se deschiseseră complet. Sub cupola de 
cristal se căsca abisul. Delaware se străduia să vadă ceva în întuneric. 
Nu se vedea încă nimic deosebit, nici lumină, nici fulgere, orci sau 
restul delfinilor. Se lăsă în jos, până când atinse cu mâinile suprafața de 
sticlă, uitându-se după celelalte animale. Brusc apăru un al patrulea 
delfin, se învârti în jurul axei și înotă în bazinul ecluzei. Greywolf încu- 
viință şi Delaware ni dădu semnalul lui Roscovitz. Plăcile de oţel se 
apropiară încet unele de altele și se închiseră cu un zgomot surd. În inte- 
riorul ecluzei, aparatele de măsură își începură lucrul, analizând apa în 
căutarea impurităților și a substanţelor contaminate. Câteva secunde 
mai târziu, senzorii dădură undă verde, transmițând semnalul şi con- 
solei lui Roscovitz. Cele două porți de sticlă se deschiseră fără zgomot. 

De îndată ce deschizătura fu destul de mare, animalele se înghesuiră 
să treacă prin ea, fiind luaţi imediat în primire de Greywolf şi Anawak. 


Peak se uita cum Roscovitz închidea acoperișul de sticlă. Privirea 
îi era îndreptată spre monitoare. Rubin se apropiase de marginea bazi- 
nului și se uita în jos la ecluză. 

- Ma: erau doar doi, îi numără Roscovitz. 

Din difuzoare se auzeau fluierăturile şi clinchetele delfinilor care 
erau încă afară. Se auzea cum deveneau tot mai neliniștiţi. La suprafață 
apăru capul lui Greywolf, apoi se iviră Anawak și Delaware. 

- Ce spun animalele? se interesă Peak. 

- Același lucru, răspunse Greywolf. Formă de viață necunoscută 
și orci. Ceva nou pe monitoare? 

- Nu. 

- Asta nu înseamnă nimic. Să-i lăsăm și pe ultimii do: să intre. 

Peak se opri. Monitoarele căpătară la margini o strălucire albastră. 

- Cred că ar trebui să vă grăbiţi, le spuse. Se apropie. 

Cercetătorii se scufundară din nou spre ecluză. Peak strigă la cei 
din CIC. 

- Ce vedeţi acolo sus? 

- Inelul continuă să se strângă, zbârnâi vocea lui Li din boxele con- 
solei. Piloții spun că formațiunea se scufundă, insă pe imaginea din 
satelit continuă să se vadă cu claritate. Se pare că vrea să intre sub 
vapor. În curând ar trebui să lumineze acolo la voi. 

- Chiar se luminează. Cu ce avem de-a face? Cu norul? 

- Sal? Ăsta era Johanson. Nu, nu cred că mai are formă de nor. 
Celulele au fuzionat. Este un furtun compact din masă gelatinoasă, 
care se contractă. Nu ştiu ce se întâmplă acolo, dar ar trebui într-adevăr 
să vă grăbiţi. 

- Suntem gata imediat. Rosco? 

- S-a făcut, spuse Roscovitz. Deschid poarta. 


Anawak plutea ca hipnotizat deasupra acoperișului de sticlă. Se 
schimbase ceva de data trecută, când deschiseseră porțile de oţel. Prima 

dată văzuseră un pustiu verde și întunecat. Acum adâncul era invadat 
de o lumină slabă care sporea încet în intensitate. 

Arată altfel decât norul, işi spuse Anawak. Ma: degrabă ca niște 
raze de lumină care veneau de pretutindeni. Se gândi la imaginile prin 
satelit pe care le văzuseră în CIC. La gura imensului furtun, în mijlo- 
cul căreia se afla Independence. 

Îşi dădu seama dintr-odată că acum privea în interiorul furtunului. 
Gândul la dimensiunile acestuia îi întoarse stomacul pe dos. Îl cuprinse 
frica. Când trupul celui de-al cincelea delfin țâșni în bazin ca din neant, 
Anawak se trase înapoi, stăpânindu-și cu greu impulsul de a o lua la 
goană. Delfinul se înghesu: sub capacul de sticlă. Anawak se sili să se 
liniştească. În momentul următor, al şaselea animal intra în ecluză. 
Plăcile de oţel se închiseră culisând. Senzorii verificară starea apei, îi 
transmiseră semnalul verde lui Roscovitz şi uşile de sticlă se deschiseră. 


Dintr-o săritură uriașă, Browning ajunse pe Deepflighr. 

- Ce ai de gând? vru să „ştie Roscovitz. 

- Animalele au intrat. Îmi fac treaba, asta am de gând. 

- Hei, nu asta am vrut să spun. 

- Ba da, asta ai vrut să spui. Browning se ghemui și deschise o 
clapetă de la pupa. Termin de reparat chestia asta blestemată. 

- Acum avem lucruri mai importante de făcut, Browning, spuse 
Peak indignat. Terminaţi cu talentele. Peak nu își putea desprinde pri- 
virea de pe monitoare. Deveneau tot mai luminoase. 

- Sal, aţi terminat acolo jos? se auzi vocea lui Johanson. 

- Da. Ce se-ntâmplă sus? 

- Marginea furtunului se împinge sub vapor. 

- Chestia aia poate să ne facă ceva? 

- Nu prea. Nu pot să-mi imaginez vreun organism care ar putea-o 
face pe Independence să tremure. Nici măcar chestia asta. Este o gela- 
tină. Ca o gumă cu mușchi. 

— Și este sub noi, zise Rubin de la marginea bazinului. Se întoarse. 
Ochii îi străluceau. Mai deschideţi o dată ecluza, Luther. Repede. 

- Ce? Roscovitz făcu ochii mari. Sunteţi nebun? 

Din câţiva pași, Rubin ajunse lângă el. 

- Generale? strigă Rubin la microfonul consolei. 

Sistemul de comunicaţii se auzi pârâind. 

- Ce este, Mick? 

- Tocmai avem o şansă grozavă de a intra în posesia unei cantități 
mai mari de masă gelatinoasă. Am cerut să mai deschidem o dată 
ecluza, dar Peak și Roscovitz... 

- Jude, nu ne putem asuma riscul, spuse Peak. Nu este o chestie pe 
care s-o putem controla. 

- Deschidem doar poarta de oţel și așteptăm puţin, spuse Rubin. 
Poate că organismul este curios. Prindem câteva bucăţi și închidem 
poarta la loc. O porţie frumușică de material de studiu, ce ziceți? 

— Şi dacă este contaminat? vru să ştie Roscovitz. 

- Dumnezeule, pretutindeni purtători de bacterii! Aflăm dacă e așa. 
Bineînţeles că lăsăm capacul de sticlă închis, până aflăm care este situaţia! 

Peak scutură din cap. 

- Nu cred că este o idee bună. 

Rubin își dădu ochii peste cap. 

- Generale, este o ocazie unică! 

- În regulă, spuse Li. Dar să fiți atenți. 

Peak arăta nemulţumit. Rubin râse scurt, se apropie de marginea 
bazinului şi începu să dea din mâini. 

- Hei, terminați acolo, strigă spre Greywolf, Anawak și Delware 
care erau tot în apă și dădeau jos hamurile de pe animale. Haideţi și... 
Nu îl puteau auzi. Ah, e totuna. Haideţi, Luther, deschideţi poarta 
aia nenorocită. Nu se poate întâmpla nimic, câtă vreme capacul e 
închis. 

- Nu ar trebui să așteptăm până... 

- Nu putem aștepta, îl repezi Rubin. Aţi auzit ce a spus Li. Dacă 
aşteptăm, dispare. Lăsaţi pur şi „simplu niște gelatină să intre în 
ecluză și apoi o închideţi la loc. Îmi ajunge un metru cub sau ceva 
de genul ăla. 

Dobitoc impertinent, își spuse Roscovitz. Ar fi preferat să-l arunce 
pe Rubin în apă, dar nenorocitul avea aprobarea lui Li. 

Ea dăduse ordinul. 

Roscovitz apăsă butonul de acţionare a porţii. 


Delaware avea de furcă cu un exemplar deosebit de neliniștit. 
Agitat și nerăbdător. Când încercase să-i dea jos camera de luat vederi, 
delfinul scăpase și se scufundase spre ecluză, târând după el jumătate 
din echipament. Îl văzu rotindu-se deasupra capacului de sticlă și îl 
urmă cu mişcări puternice. 

Nu auzi nimic din ce se discuta sus pe mal. 

Poarta de oţel se deschise din nou. 

Timp de o secundă fu atât de uluită, încât uită să mai înoate și se 
scufundă până când degetele de la picioare atinseră sticla. Sub ea, 
poarta se deschise și mai tare. Marea lumina într-un albastru puternic. 
In adânc zvâcneau descărcări ca nişte fulgere. 

Ce dracu” făcea Roscovitz acolo? De ce deschidea poarta? 

Delfinul se rotea ca înnebunit pe deasupra ecluzei. Veni spre ea şi 
o împinse cu botul. Parcă ar fi vrut să o îndepărteze de poartă. Cum 
Delaware nu reacționă imediat, delfinul făcu o piruetă şi țâșni de acolo. 

Delaware privea înlemnită în hăul strălucitor. 

Ce era acolo jos? Distinse întâi umbre care apăreau și dispăreau 
rapid, apoi văzu o pată care se apropia, devenind tot mai mare. 

Se apropia rapid. 

Pata căpătă o formă. 

Pricepu dintr-odată ce venea spre ea. Recunoscu capul uriaș cu 
frunte neagră și cu alb pe partea de jos, dinţii regulaţi între buzele pe 
jumătate deschise. Era cel mai mare exemplar pe care îl văzuse vreo- 
dată. Zbura vertical dinspre hău şi părea să devină tot mai rapid, în 

mod clar neavând nici o intenție să se dea la o parte. Gândurile i se 
invălmășeau în cap. În câteva fracțiuni de secundă îi trecu prin cap ce 
ştia. Că părțile de sticlă erau groase şi robuste, dar nu suficient de rezis- 
tente pentru a ține piept unei bombe vii. Că animalul ăsta trebuia să 
aibă o lungime de peste doisprezece metri. Că se putea catapulta în 
sus cu o viteză de până la 56 de kilometri pe oră. 

Că era mult prea rapid. 

Făcu o încercare disperată să se îndepărteze de ecluză. 

Orca trecu prin capacul de sticlă ca o torpilă. Unda de presiune 
o aruncă pe Delaware în jurul propriei axe. Văzu ca prin ceaţă frân- 
turi din rama de oţel și cioburi zburând spre ea și burta albă a bale- 
nei care se ridica din cupola de sticlă distrusă, abia încetinită în urma 
loviturii. Ceva o lovi dureros între omoplaţi. Delaware ţipă și apa 
îi pătrunse în plămâni, se zbătu până nu mai știu unde era sus și unde 
era Jos. 

O cuprinse panica. 


Roscovitz abia dacă avu timp să înțeleagă ce se petrecea. Debarca- 
derul urlă şi tremură sub picioarele lui, când orca străpunse poarta. 
Un munte imens de apă ridică Deepflightul. O văzu pe Browning 
clătinându-se şi dând din mâini, în timp ce orca se lăsase puţin în jos, 
accelerând apoi din nou. 

- Poarta! strigă Rubin. Închide poarta! 

Orca lovi cu capul ambarcațiunea subacvatică, aruncând-o în sus. 
Suportul lanţului se rupse cu un pocnet strident. Corpul lui Browning 
fu azvârlit în sus și se lovi de panoul de comandă. Unul din cilindrii 
de pompă o lovi în piept și o aruncă pe spate. Se lovi de peretele han- 
garului, luându-l pe Peak cu ea. 

- Barca! ţipă Rubin. Barca! 

Browning căzu pe spate în apă cu fruntea însângerată. Deasupra se 
înălța pe verticală pupa lui Deepflight, iar câteva secunde mai târziu 
barca se umplu de apă, scufundându-se. Roscovitz se adună de pe jos 
și încercă să ajungă la tabloul de comandă. Ceva vâjâi spre el. Ridică 
privirea și văzu lanțul rupt țâşnind spre el ca un bici. Încercă rapid să 
îl evite, simţi cum capătul îi trece pe lângă tâmplă, pentru a i se încolăci 
apoi în jurul gâtului. Rămase fără aer. 

Se trezi tras înainte și alunecă peste margine. 


Greywolf era prea departe ca să-şi dea seama ce anume declanșase 
catastrofa și, pentru că plutea pe apă, nici nu simți zguduitura. Urmări 
barca desprinzându-se din suport şi văzu ce pățiseră Browning și Ros- 
covitz. Rubin stătea gesticulând lângă pupitrul de comandă. De undeva 
din spatele lui apăru capul lui Peak. Soldaţii își ridicaseră armele, 
grăbindu-se spre locul accidentului. 

Privirea îi alerga febril pe suprafața apei, în căutarea lui Delaware. 
Anawak era chiar lângă el, dar pe Delaware n-o vedea nicăieri. 

— Licia? 

Nici un răspuns. 

— Licia! 
O gheară înghețată îi strânse inima. Se scufundă dintr-un salt uriaș, 
îndreptându-se spre ecluză. 


Delaware înota în direcția greșită. Spatele o durea îngrozitor și se 
temea să nu se asfixieze. Deodată se trezi din nou deasupra ecluzei. 
Cele două jumătăți ale capacului de sticlă erau rupte, iar porțile de oțel 
tocmai începeau să se închidă. Marea de sub ea era scăldată în lumină. 

Se întoarse pe spate. 

O, nu! 

Deepflighr- ul cădea spre ea cu bocaporturile deschise și prora 
inainte. Se scufunda ca o piatră. Delaware începu să dea din picioare 
cu toată puterea. Se va prăbuși peste ea. Îi văzu braţele strânse apropi- 
indu-se și se întinse ca o vidră, dar nu fu de ajuns. Barca o lovi dure- 
ros în mijlocul corpului. Simţi cum i se rup coastele, deschise gura, ţipă 
şi înghiţi și mai multă apă. Barca o împingea fără milă în jos, dincolo 
de ecluză, afară în larg. Frigul îi pătrunse în oase ca un șoc. Pe jumătate 
leșinată, văzu ușile de oțel lovindu-se cu un pocnet surd de barcă, și 
Deepflight-ul oprindu-se din coborâre. Barca se blocase, dar Delaware 
se scufunda în continuare. Întinse braţele încercând să se țină de barcă, 
dar degetele îi alunecară de pe ea. Nu mai avea putere, iar plămânii îi 
erau făcuţi terci. Tot stomacul părea să-i fie praf. 

Te rog, îşi spuse, vreau înapoi. Înapoi pe vapor. Nu vreau să mor. 

Undeva între porțile blocate și barca înțepenită văzu ca prin ceață 
fața lui Greywolf, însă la fel de bine ar fi putut să fie o iluzie, visul 
frumos că ar putea fi salvată. 

Dintr-o parte apăru ceva mare şi întunecat. Fălci căscate, şiruri de 
dinți conici. 

Muşcătura orcii îi zdrobi toracele. 

Nu mai văzu masa luminoasă țâșnind pe lângă ea. Când organis- 
mul pătrunse prin ecluză, Delaware era deja moartă. 


De furie, Peak izbi cu pumnul în pupitrul de control. Încercarea 
lui de a închide poarta eşuase. Deepflight-ul bloca cele două plăci de 
oţel. Sau le deschidea din nou sacrificând barca, sau risca să intre Dum- 
nezeu ştie ce înăuntru. 

Browning nu se vedea nicăieri. Roscovitz atârna de lanţ zvâcnind, 
cu picioarele în apă şi mâinile încleștate în jurul gâtului. 

Unde era nenorocita aia de orcă? 

- Sal, zbieră Rubin. 

Apa fierbea şi spumega. Soldaţii fugeau încoace și încolo, fără nici 
un plan. Greywolf se dusese la fund. Nici urmă de Anawak. Și Dela- 
ware? Ce era cu Delaware? 

Cineva îl împinse dintr-o parte. 

— Sal, la naiba! Rubin îl împinse de lângă consolă. Mâinile îi zburau 
pe tastatură, apăsând pe butoane. De ce nu închideţi odată nenorocita 
aia de ecluză? 

- Dobitocul dracului! ţipă Peak. Își luă avânt şi îi trase lui Rubin 
un pumn în mijlocul feţei. Biologul se clătină și căzu în apă. Stropi 
săriră în sus şi Peak văzu aripioara dorsală a balenei ridicându-se din 
mijlocul spumei și venind spre el. 

Capul lui Rubin apăru pufnind dintre valuri. 

Văzu și el aripa. Incepu să ţipe. 

Peak apăsă pe buton vrând să deschidă porțile de oţel și să lase 
Deepflight-ul să cadă. 

Ar fi trebuit să se aprindă o lampă de control. 

Nu se întâmplă nimic. 


Greywolf crezu că își pierde mințile. 

Pe sub Independence trecu un grup de orci. Unul dintre animale o 
apucase pe Delaware, scoțându-i trupul din raza lui vizuală. Fără să 
gândească, inotă spre gaura dintre porțile i ințepenite şi văzu ceva apro- 
piindu- -se în mare viteză din adânc. În fața ochilor se aprinseră fulgere 
şi descărcări ca niște scântei, apoi îl lovi ceva ca un pumn uriaș, azvâr- 
lindu-l înapoi. Totul se învârti cu josul în sus. În stânga lui apăru 
brusc Anawak, apoi dispăru din nou. Acolo se vedeau două picioare 
zbătându-se în apă. Un corp care se prăbușea peste el. O burtă albă, 
orca ajunsă pe vapor, care trecea pe deasupra lui. Apoi din nou ecluza 
cu barca înțepenită înăuntru... 

Și chestia aia care pătrundea printre porţile larg deschise. 

Arăta ca brațul unei caracatițe supradimensionate. Doar că nici o 
caracatiță nu avea un asemenea braţ. Nici o caracatiță nu era destul de 
mare pentru un braț cu diametrul de trei metri. Pe punte năvăli o masă 
lipsită de formă, tot mai multă, mișcându-se cu o viteză uluitoare. Un 
mușchi gelatinos care, imediat ce trecu de ecluză, se desfăcu în braţe 
subțiri, pe a căror suprafaţă netedă se aprindeau modele luminiscente. 


Rubin înota să-şi salveze viaţa. 

Aripioara dorsală venea în urma lui. Ajunse la debarcader tușind 
ŞI scuipând, şi încercă să se ridice, cuprins de o panică nebună. Coa- 
tele îi cedară. Auzi focuri de armă, ajunse din nou sub apă ŞI se trezi 
în faţa unui spectacol incredibil. Înţelese brusc că tocmai i se împlinea 
dorința. Organismul străin pătrunsese înăuntru, doar că în împrejurări 
complet diferite decât se așteptase el. 

Peste tot, tentacule strălucitoare. De grosimea unor copaci. 

Între ele, fălcile deschise ale orcii. 

Rubin ieși la suprafață. Imediat în faţa lui, două picioare biciuiau 
apa. Roscovitz se holba la el de sus, cu ochii ieșiţi din orbite. Arăta de 
parcă ar fi atârnat în ștreang. Mâinile lui încercau să-și desprindă lanţul 
din jurul gâtului. 

Buzele i se deschideau, scoțând un gâlgâit îngrozitor. 

O Doamne, își spuse Rubin. Dumnezeule milostiv! Aripa dorsală 
era deja lângă el, se întoarse... 

Orca se ridică într-un nor de spumă, cu botul larg deschis. Picioa- 
rele lui Roscovitz dispărură înăuntru. Maxilarele i se închiseră. Timp 
de o clipă animalul rămase nemișcat în aer, apoi se prăbuși în jos... 

Torsul însângerat al lui Roscovitz se bălăngănea deasupra apei și 
Rubin nu își putea dezlipi ochii de la el. Auzi un urlet care nu se mai 
oprea și își dădu seama că el era cel care urla. 

Urla întruna. 

Apoi văzu din nou aripa. 


Combat Information Center 


Li nu-şi putea crede ochilor. În câteva secunde, pe punte se 
dezlănțuise haosul. Privea consternată la Peak care alerga de-a lungul 
debarcaderului, la soldații care trăgeau orbește în apă, la trupul sfâșiatr 
al lui Roscovitz. 

— Stabiliţi legătura audio, comandă Li. 

In centrala de comandă răsunară brusc focuri de armă și țipete. Pe 
feţele celor din jur se citi groaza. Toţi începură să vorbească în același 
timp, după haosul de pe punte urmă cel din CIC. Li se gândea febril 
la ce avea de făcut. Să trimită întăriri, bineînţeles. Cu explozibil de data 
asta. De ce naiba trăgeau ăia acolo cu muniţie convențională? 

Trebuia să readucă totul sub control. 

Va cobori chiar ea. A 

Fără un cuvânt, alergă alături în LFOC. In caz de război servea 
drept centrală de comandă pentru operaţiuni amfibii. De aici puteau 
fi inundate și golite rezervoarele de balast și se putea deschide clapeta 
de la pupa, dacă dădeau greş comenzile de pe punte. Doar ecluzele de 
pe fundul vasului nu puteau fi controlate din LFOC, ceea ce consti- 
tuia o altă greşeală prostească făcută în timpul modificărilor grăbite 
aduse lui Independence. 

- OK, îi declară personalului îngrozit de la console. Goliţi rezer- 
voarele de balast de la pupă. Uscaţi pupa. Li se gândi. Ecluza de pe fund 
era oare deschisă sau inchisă? Apa se putea scurge oare? Infernul de pe 
monitoare nu oferea nici un indiciu în acest sens. În general era sufi- 
cient să ridici pur și simplu pupa vaporului, și apa portului artificial 
curgea afară prin ecluza deschisă sau prin clapa deschisă a pupei. In 
cazul în care erau blocate amândouă, exista sistemul de pompare 
pentru cazurile de urgență. Avea nevoie de ceva mai mult timp, dar 
servea aceluiași scop. 

Li dădu ordin să fie pornite pompele și fugi înapoi în CIC. 


Puntea 


Porţile nu răspundeau. Din ce cauză, la asta nu se putea gândi deo- 
camdată. Peak fugi cu răsuflarea tăiată la unul din dulapurile cu arme 
şi smulse afară un harpon cu capse detonante. Soldaţii trăgeau 
dezlănţuiţi în apă. Prin ecluza deschisă pătrunsese pe vapor ceva uriaș, 
în formă de caracatiță, care șerpuia aproape de suprafața apei, picioa- 
rele lui Roscovitz fuseseră înghiţite de orcă. 

Cu coada ochiului îl văzu pe Rubin ieșind din apă. Peak se simți 
ușurat și scârbit în același timp. Îl ura pe biologul ăsta, dar nu ar fi tre- 
buit să cedeze impulsului de a-l arunca în apă. Viaţa lui Rubin trebuia 
apărată cu orice preţ. Trebuia să-și ducă sarcina la bun sfârșit. 

Aripioara se îndepărta de debarcader. Undeva mai în spate înotau 
Anawak şi Greywolf. Se îndreptau spre partea opusă. Erau urmăriți 
de tentaculele strălucitoare, dar chestiile alea erau de fapt pretutindeni 
şi zvâcneau în toate direcțiile, în timp ce orca îi urmărea în mod evi- 
dent pe oamenii care se refugiau. 

Trebuia să termine cu animalul ăla, până nu mai omora pe cineva. 

Brusc, Peak simţi cum îl cuprinde liniștea interioară. Orice altceva 
putea să aștepte. Acum, cel mai important lucru era să pună la pământ 
masa asta de carne cu dinţi. 

Ridică harponul și ținti. 


Anawak văzu orca apropiindu-se. Apa din bazinul artificial spu- 
mega și stropea în toate părțile, părând să fi prins viață. O masă 
mișcătoare, strălucind albastru, prin care orca se mişca, îndreptându-se 
exact spre el şi spre Greywolf. 

Capul negru al animalului se ivea deasupra apei, când ieșea să expul- 
zeze aerul. Era la câțiva metri de ei. Nu vor ajunge până la debarcader, 
asta era clar. Trebuia să facă ceva. La atacul orcilor din Clayoquot își 
făcuse apariţia, la momentul oportun, Greywolf cu barca, însă momen- 
tan nici lui Greywolf nu îi mergea mai bine. Trebuia să păcălească orca. 

Balena se scufundă. 

— O lăsăm să treacă! strigă spre Greywolf. 

Nu am fost prea exact, își spuse. Nu știa dacă Jack înțelesese ceva 
din asta. Dar oricum era prea târziu pentru explicaţii. 

Anawak inspiră și se scufundă. 


Peak înjură. 

Bestia dispăruse, iar din Greywolf și Anawak nu se mai vedea 
nimic. Alergă în continuare de-a lungul debarcaderului căutând corpul 
masiv, dar bazinul se transformase într-un infern prins într-o mișcare 
suprarealistă i în care lumina, formele nedefinite și spuma care stropea 
în toate părțile limitau vibditatca: În fața lui, un soldat trăgea în ches- 
tiile șerpuitoare din apă, aparent fără nici un efect. 

- Lăsaţi prostiile! Peak îl impinse pe bărbat spre pupitrul de comandă. 
Daţi alarma. Incercați să deschideţi poarta și să scăpaţi de barcă. Peak 
cercetă suprafaţa apei. Și apoi închideți nenorocita aia de ecluză. 

Soldatul se opri din tras şi porni în pas alergător. 

Peak se apropie de marginea bazinului și privi cu atenţie suprafața 
apei. Harponul îi atârna greu în mână. 

Unde era orca? 


Nu se mai vedea. 

Se vedea în schimb masa care se contracta şi se încolăcea în lumina 
albă și albastră. Pe moment, pentru că se scufundase, Anawak nu mai 
auzea decât un vâjâit şi un uruit surd, în locul zgomotului asurzitor 

de mai înainte. Greywolf înota lângă el. Pe gură îi ieşeau bule de aer. 
Anawak încă îl mai ținea strâns de braţ, după ce îl trăsese cu el sub apă. 
Nu știa dacă ideea lui va funcţiona, dar la suprafaţă erau pierduţi în 
mod sigur. 

Ceva care semăna cu un șarpe imens, fără cap, se mișca spre el. Pe 
țesătura semitransparentă, lucind albastru, pulsau dungi luminoase. 
Sute de extremităţi subţiri, ca nişte bice, creșteau din ea și măturau 
podeaua punţii și deodată Anawak își dădu seama ce făceau. Chestia 
din bazin scana împrejurimile. Biciurile pipăiau fiecare colțişor al bazi- 
nului. În timp ce Anawak îl privea, îngrozit şi totodată fascinat, din 
trupul de șarpe apărură extremități noi, care viermuiră în direcţia lui. 

Intre ei se căscă botul deschis al orcii. 

În Anawak se produse o schimbare. O parte din el se detașă, 
punându-și liniștit întrebări. Cât din atacator mai era balenă și cât era 
gelatină? La ce se puteau aștepta din partea unei ființe care nu mai 
acţiona conform naturii sale, ci fusese absorbită de o altă conștiință? 
Orca trebuia privită ca o parte a masei luminoase, și nu ca balenă cu 
reflexe naturale. Dar poate că tocmai ăsta era avantajul. Poate că 
reușeau să zăpăcească animalul. 

Orca se apropia cu viteza unei săgeți. 

Anawak se dădu la o parte, îl împinse pe Greywolf şi îl văzu 
îndepărtându- -se. Deci a înțeles! Balena o tăie printre ei, după ce prada 
1 se risipise pe neaşteptate. 

Însemnau câteva secunde câștigate. 

Fără a mai arunca vreo privire spre orcă, Anawak înotă în mijlo- 
cul învălmășelii de tentacule. 


Rubin se târa în patru labe pe debarcader, luptându-se să tragă aer 
în piept. Soldatul sări peste el și se repezi la pupitrul de control. 
Aruncă o privire pe datele afișate, se orientă și apăsă pe butonul care 
deschidea poarta. 

Sistemul era blocat. 

Ca toți soldații din trupa lui, și acesta fusese instruit în toate siste- 
mele de pe vapor și le cunoștea modul de funcționare. I se fixase pe 
retină imaginea lui Browning, cum îi fusese izbit trupul de pupitru. 
Se aplecă şi privi butonul mai atent. 

Blocat. Împins î într-o parte. 

Poate În urma vreunei lovituri date de cizma lui Browning. Nu 
avea mult de reparat. Îşi luă arma și lovi butonul. 

Butonul intră la locul lui. 


Anawak plutea într-o lume străină. 

În jurul lui se unduiau perdele de tentacule subțiri. Nu era sigur 
că fusese o idee bună să înoate în viermuiala aia, însă întrebarea era 
de prisos. Poate că masa gelatinoasă va reacționa agresiv sau poate 
că nu: Era posibil și să fie contaminată. Atunci oricum erau morți 
cu toții. 

În orice caz, orca îl va găsi mai greu aici. 

Extremitățile luminiscente se îndoiră spre el. Totul se puse în 
mișcare. Anawak se trezi aruncat de colo-colo. Împletitura de 
tentacule deveni mai deasă, și deodată simţi unul din bice trecându-i 
peste față. 

Îl dădu la o parte. 

Se apropiară altele, care începură să-i pipăie capul și corpul. Îşi 
simțea capul duduind. Plămânii începură să-l doară. Dacă nu va 
putea ieși curând la suprafață, nu mai avea nici un sens să se opună 
creaturii. 

Apucă masa gelatinoasă cu ambele mâini și încercă să o rupă. Avea 
senzația că se luptă cu un mănunchi de vipere. Organismul era ca un 
mușchi compact, extrem de flexibil și în continuă metamorfozare. 
Tentaculele care tocmai se unduiseră în jurul lui se retrăgeau, 
pierzându-se în masa mare, care năștea în același moment altele. Che- 
stia aia era complet imprevizibilă, și momentan se părea că are o 
slăbiciune deosebită pentru Leon Anawak. 

Trebuia să iasă de acolo. 

Pe lângă el trecu un corp suplu, elegant. 

O figură surâzătoare. Unul dintre delfini. Anawak întinse instinc- 
tiv mâna spre aripioara dorsală. Fără să se oprească, delfinul țâșni afară 
din masa de tentacule, luându-l cu sine. Putea să vadă din nou în jur. 
Se prinse bine de delfin și deodată văzu orca apropiindu-se cu viteză 
din lateral. Delfinul se repezi în sus. În spatele lor fălcile uriașe se închi- 
seră, ratându-i la milimetru, apoi străpunseră suprafaţa şi se îndreptară 
spre malul artificial. 


Soldatul apăsă pe buton. 

Era o reparaţie făcută cu patul armei, dar eficientă. Porțile de oțel 
se puseră încet în mișcare, eliberând barca. Aceasta începu din nou să 
se scufunde, trecând pe lângă organismul care pătrundea prin ecluză. 
Deepflighr-ul căzu lent din burta vaporului şi dispăru în adâncul 
oceanului. 

Pentru o fracțiune de secundă, soldatul se gândi dacă nu ar fi fost 
mai bine să lase ecluza deschisă, însă ordinul primit suna altfel. Tre- 
buia să o închidă, deci își făcuse datoria. Acum nici o barcă nu mai 
bloca porțile. Plăcile, acționate de motoarele puternice ale ecluzei, se 
împinseră în organismul de grosimea unui copac, strivindu-l. 


Dintr-o mișcare, Peak ridică harponul. 

Tocmai îl văzuse pe Anawak. Părea că orca l-ar fi prins, dar omul 
apăru iarăși, în timp ce animalul se mișca acum în direcția opusă. 
Soldaţii traseră în spinarea neagră și orca se scufundă. 

O omorâseră oare? 

- Se închid porţile, strigă soldatul de la pupitrul de control. 

Peak ridică mâna în semn că a înţeles și păși încet de-a lungul 
debarcaderului. Cerceta cu privirea partea opusă. Gloanţele nu aveau 
efect împotriva chestiei în formă de caracatiţă, și nu avea curaj să 

tragă cu corp exploziv în masa gelatinoasă, câtă vreme mai erau 
oameni în bazin. 
Se apropie de margine. 


Greywolf urmase exemplul lui Anawak și se băgase printre tenta- 
cule. Acum înota spre latura opusă a bazinului. După câțiva metri, 
organismul îi blocă drumul și Greywolf fu nevoit să schimbe direcția. 

Işi pierduse complet simţul orientării. 

Simţi tentaculele apropiindu-se de el şi încolăcindu-i-se în jurul 
gâtului. Pe Greywolf îl apucă greaţa. Era complet dărâmat. Secvența 
morții lui Delaware i se imprimase pe retină, o revedea iar și iar. Rupse 
extremitățile gelatinoase de pe el, se întoarse şi încercă să scape. 

Se văzu deodată plutind deasupra ecluzei. Barca dispăruse. Văzu 
cum se închideau porțile, cum pătrundeau în țesătura gelatinoasă, 
tăind de-a dreptul membrul gros de câțiva metri. 

Reacţia organismului era clară. 

Nu îi plăcea. 


Un val de apă îl lovi pe Peak. Imediat în fața lui se ridica orca. Prea 
surprins pentru a simți teamă, Peak privi în fălcile roz. Fu azvârlit 
înapoi, în timp ce întreaga punte părea să sară în aer. Organismul se 
zbătea. Șerpi uriași se ridicau ca înnebuniţi până la tavan, se loveau de 
pereți şi măturau debarcaderul. Peak îi auzi pe soldați țipând și 
trăgând, văzu corpuri învârtindu-se prin aer şi dispărând în bazin, apoi 
ceva îi reteză picioarele și se prăbuși pe spate. Tot aerul îi ieşi din 
plămâni. Corpul orcii năvălea spre el. Peak gemu, strânse din reflex 
harponul mai bine în mână și fu tras în bazin dintr-o zvâcnitură. 

Se scufundă într-un vârtej de bule de aer. Picioarele îi erau prinse 
intr-o masă ce scânteia albastru. Lovi cu harponul în ea și menghina 
care îl ținea strâns îi dădu drumul. Deasupra lui, orca se prăbuşea 
inapoi în apă. O undă de presiune uriașă îl apucă pe Peak și îl roti de 
mai multe ori în jurul axei. Văzu rândurile de dinți ale balenei 
căscându-se la nici un metru de el, îi îndesă harponul în gură și apăsă 
pe trăgaci. 

O clipă, totul păru să stea în loc. 

Din capul orcii răzbătu o detonare surdă. Nu deosebit de puter- 
nică, dar suficientă pentru ca lumea să se coloreze în roșu. Peak fu 
aruncat înapoi într-o masă de sânge şi bucăţi de carne. Făcu un salt, se 
Jovi de peretele lateral şi se ridică înapoi pe debarcader dintr-o singură 
mişcare. Gâfâind, se târî de lângă marginea bazinului. Era sânge peste 
tot. Mazgă roșie amestecată cu țesut gras şi frânturi de oase. Încercă să 
se ridice, alunecă Și căzu din nou. Îl străpunse durerea. Piciorul stâng 
stătea într-o poziţie care nu prevestea nimic bun, dar pe moment nu 
îl interesa nici măcar asta. 

Se holba incredul la scena care se desfășura în faţa lui. 

Organismul părea să o fi luat razna. Tentaculele şfichiuiau sălbatic. 
Dulapurile erau dărâmate, echipamentele zburau prin aer. Dintre 
soldați se vedea unul singur, care fugea de-a lungul debarcaderului 
trăgând, până când unul din brațe îl trase în apă. Peak se aplecă atunci 

când o formaţiune semitransparentă, nici șarpe, nici tentacul, care nu 
semnăna cu nimic din ce văzuse el vreodată, trecu la mică distanță pe 
deasupra capului său. Căscă ochii la vârful formaţiunii care se trans- 
formă în timpul zborului, luând, pentru câteva secunde, forma unui 
peşte, înainte de a se ramifica în aţe viermuitoare. În bazin păreau a fi 
animale mari, creșteau aripi dorsale care în momentul următor 
dispăreau, capete deformate își ridicau boturile în aer, ciudat de vås- 
coase și de neterminate, se deformau și cădeau inapoi în apă ca niște 
corpuri lipsite de contur. 

Peak se frecă la ochi. Se înșela el sau scăzuse nivelul apei? În gălăgia 
generală se amestecase și uruitul maşinilor, şi atunci pricepu: goleau 
puntea! Apa era scoasă din rezervoarele de balast. Pupa vasului /nde- 
pendence se ridică imperceptibil, în timp ce conținutul bazinului por- 
tuar artificial curgea înapoi în mare. Extremităţile care loveau în toate 
părțile se retraseră. Brusc, fiinţa se retrase complet sub apă. Peak se 
ridică sprijinit de perete, își pipăi piciorul stâng și se prăbuși. Înainte 
să cadă la pământ, îl prinseră două mâini. 

— 'Ţine-te bine, spuse Greywolf. 

Peak se încleştă de umărul uriașului și încercă să se târască, 
şchiopătând. Cu toate că nici el nu era mic, i se părea că pe lângă 
Greywolf este slab şi neputincios. Peak gemu. Greywolf se hotărî 
brusc și îl ridică, fugind cu el în braţe de-a lungul debarcaderului spre 
malul artificial. 

- Stop, gemu Peak. Ajunge. Lasă-mă jos. 

Greywolf îl lăsă ușor pe podea. Erau chiar în fața tunelului care 
ducea spre laborator. De aici puteau vedea întregul bazin. Peak 
observă că pereţii laterali ai delfinariului erau din nou la vedere. Pom- 
pele duduiau în continuare. Se gândi la oamenii din bazin, care proba- 
bil că erau morți cu toţii, la soldați, la Delaware și Browning... 

Anawak! 

Cercetă cu privirea suprafaţa apei. Unde era Anawak? 

leşi pufnind la suprafață, chiar în fața malului. Greywolf se repezi 
spre el şi îl ajută să iasă pe uscat. Priviră cum apa continua să scadă. 
Acum distingeau o ființă mai mare, care emana o lumină mată 
albăstruie și se învârtea în bazin de parcă ar fi căutat o cale de scăpare. 
Forma ei amintea de o balenă suplă sau de un şarpe de mare îndesat. 
Nu mai „apăreau fulgere la suprafața corpului și nu-i mai creșteau ten- 
tacule. Înota în fiecare colț, șerpuia de-a lungul pereţilor, căutând 
repede și sistematic ieșirea care nu exista. 

- Creatură împuţită! gâfâi Peak. Acum ajungi pe uscat. 

- Nu. Trebuie să o salvăm. Era vocea lui Rubin. Peak întoarse 
capul și îl văzu pe biolog apărând din tunel. Tremura și își ţinea mâi- 
nile încolăcite în jurul corpului, dar în priviri avea aceeași strălucire 
ca atunci când insistase să lase organismul să pătrundă pe vapor. 

- Să o salvăm? întrebă Anawak ca un ecou. 

Rubin se apropie cu pași ezitanţi. Se uita atent la bazinul în care 
creatura se învârtea tot mai rapid. Nivelul apei mai era de cel mult doi 

metri. Fiinţa își lățea suprafaţa corpului, probabil ca să compenseze 
adâncimea mică a apei. 

- Este o şansă unică, spuse Rubin. Nu îinţelegeţi? Trebuie să decon- 
taminăm imediat simulatorul de presiune. Scoatem racii, băgăm apă 
proaspătă și cât mai mult din chestia asta. Asta este mult mai bună 
decât racii. Cu ea putem să... 

Dintr-o săritură, Greywolf fu lângă Rubin, îi puse ambele mâini în 
jurul gâtului şi apăsă. Biologul căscă gura și ochii. Limba îi ieși afară. 

- Jack! Anawak încercă să desfacă braţele lui Greywolf. Termină 
cu asta! 

Peak se ridică. Piciorul stâng îl susținu. Se părea că nu este rupt, 
dar îl durea îngrozitor, așa că nu putea face aproape nici un pas. Și 
totuși. Trebuia să facă ceva pentru imbecilul ăla, chiar dacă nu voia. 

- Jack, asta nu ne ajută cu nimic, strigă Peak. Dă-i drumul! 

Greywolf nu reacționă. Îl ridică pe Rubin în aer. Faţa acestuia 
începu să devină albastră. 

- Destul, O'Bannon! 

Li ieșea din tunel însoțită de câţiva soldați. 

- Îl omor, spuse Greywolf calm. 

Comandanta se apropie și-l apucă pe Greywolf de încheietura 
mâinii drepte. 

- Nu, O'Bannon, n-o vei face. Nu mă interesează ce ai de împărțit 
cu Rubin, dar munca lui este importantă. 

— Acum nu mai e. 

- O'Bannon! Nu mă pune în situația neplăcută de a îți face vreun rău. 

Ochii lui Greywolf scânteiară. Privi spre Li. Ajunse probabil la 
concluzia că vorbea serios, pentru că îl lăsă pe Rubin încet la pământ 
și-și desprinse mâinile de pe gâtul lui. Biologul căzu horcăind în ge- 
nunchi. Icnea și scuipa. 

- Din cauza lui a murit Licia, spuse Greywolf pe un ton alb. 

Li încuviință. Deodată i se schimbă expresia feței. 

— Jack, spuse aproape cu blândețe. Îmi pare rău. Îţi promit că moar- 
tea ei nu va fi în zadar. 

- Dar moartea e în zadar, răspunse Greywolf încet. Se intoarse. 
Unde sunt delfinii mei? 


Li ieși pe debarcader, însoţită de oamenii ei. Peak era un idiot. 
De ce nu le dăduse oamenilor de la început arme cu explozibil? Pentru 
că nu se putea prevedea așa ceva? Aiurea! Era tocmai ceea ce prevăzuse 
ea. O grămadă de probleme. Nu știuse sub ce formă vor apărea, dar că 
vor apărea asta era clar. Știuse asta înainte ca primii oameni de știință 
să-şi facă apariţia la Chateau şi luase măsurile necesare. 

În bazin mai erau doar câteva bălți. Priveliştea era teribilă. Chiar 
sub picioarele lor, la patru metri adâncime, zăcea cadavrul orcii. Unde 
fusese capul cu botul înarmat de dinţi, era acum o mâzgă roşie. Ceva 
mai departe văzu trupurile nemișcate ale unor soldați. Nu se mai 
vedeau decât trei delfini. Probabil că ceilalți, cuprinși de panică, pre- 
feraseră să părăsească vasul când ecluza era încă deschisă. 

- E o mare porcărie, spuse Li. 

Chestia lipsită de formă din mijlocul bazinului abia dacă se mai 
clintea. Căpătase o culoare de un alb palid. La margini, unde o încon- 
jurau ultimele resturi de apă, se formau tentacule scurte, care se târau 
pe jos ca nişte vipere. Fiinţa era pe moarte. Oricât de neobișnuită ar 
fi fost capacitatea sa de a-și modifica forma și de a-și trimite tentacu- 
lele peste apă, acum situaţia ei părea a fi fără scăpare. Partea de sus a 
muntelui de gelatină dădea primele semne de descompunere. Picura 
deja un lichid limpede, ca o ceară. 

Li îşi aminti că acest colos eșuat nu era o singură ființă, ci un con- 
glomerat din miliarde și miliarde de unicelulare, care tocmai își pier- 
deau coerenţa. Rubin avea dreptate. Trebuia să pună în siguranță o 
Cantitate cât mai mare. Cu cât se mișcau mai repede, cu atât va supra- 
Vieţui O cantitate mai mare. 

Anawak se duse lângă ea, fără un cuvânt. Li cerceta în continuare 
bazinul. Nu băgă în seamă corpul atârnat al lui Roscovitz, mai bine 
zis ce mai rămăsese din el. Zări cu coada ochiului o mișcare pe fundul 
bazinului, merse până la capătul debarcaderului și coborî pe scară. 
Anawak o urmă. Ceva îi atrăsese atenţia, ceva care acum li se ascun- 
dea privirilor. Păşi la o distanță respectuoasă în jurul torsului lui Ros- 
covitz, care începuse să emane un miros neplăcut, când îl auzi pe 
Anawak strigând-o de pe cealaltă parte. Se grăbi în jurul muntelui de 
gelatină și aproape că se împiedică de Browning. 

Tehniciana zăcea cu ochii larg deschişi sub ființa care se topea. 

— Ajutaţi-mă, spuse Anawak. 

O scoaseră împreună pe femeie de sub masa de gelatină. Chestia 
lipicioasă se lăsă desprinsă cu greu de picioarele ei. Li avu impresia că 
moarta era neobișnuit de grea. Faţa îi strălucea ca dată cu lac, iar Li se 
aplecă deasupra ei pentru a o examina mai bine. 

Browning se ridică în fund. 

- La dracu”! 

Li sări înapoi şi văzu cum faţa lui Browning începe să zvâcnească 
epileptic şi să se strâmbe. Tehniciana își smuci brațele în sus, deschise 
gura și căzu înapoi pe spate. Degerele se îndoiră ca niște gheare. 
Azvârli din picioare, își îndoi spatele şi scutură de mai multe ori 
puternic din cap. 

Nu se poate! Nu se poate așa ceva! 

Li era trecută prin multe, dar acum o cuprinse groaza. Rămase 
holbată la cadavrul viu, în timp ce Anawak se ghemui lângă Browning 
cu un dezgust evident. 

— Jude, spuse încet. Ar trebui să vedeţi asta. 

Li își învinse scârba şi se apropie. 

- Aici, spuse Anawak. 

Privi cu mai multă atenţie. Stratul lucios de pe faţa lui Browning 
începu să se scurgă și deodată Li înţelese ce era. Tentacule picurânde 
se întindeau pe umerii și pe gâtul tehnicienei, dispărându-i în urechi... 

- A pătruns în ea, şopti Li. 

- Chestia asta încearcă să o controleze, încuviință Anawak. Era 
cenușiu la față, ceea ce pentru un inuk reprezenta o schimbare de culoare 
remarcabilă. Probabil că intră peste tot şi se familiarizează cu organele 
ei. Doar că Browning nu este balenă. Presupun că un rest de electrici- 
tate din creierul ei reacționează la încercarea de a pune stăpânire pe ea. 
Anawak făcu o pauză. Se va termina în orice moment. 

Li nu zise nimic. 

- Comandă toate funcțiile posibile ale creierului, spuse Anawak. 
Dar nu poate pricepe ce este un om. Anawak se ridică în picioare. 
Browning este moartă, generale. Ceea ce vedem aici este un experi- 
ment pe terminate. 


Heerema, La Palma, Insulele Canare 


Bohrmann privea sceptic costumele din mica staţie de scufundare. 
Învelișuri argintii Şi sclipitoare cu căști prevăzute cu vizoare, articulații 
realizate pe segmente și clești. Atârnau într-un container mare de oţel, 
holbându-se în gol. 

- Nu mă gândeam că o să zburăm pe lună, spuse Bohrmann. 

- Gâăraaad! Frost râse. La patru sute de metri adâncime este ca pe 
lună. Tu ai vrut neapărat să mergi, așa că să nu aud văicăreli. 

Frost ar fi vrut de fapt să-l ia pe van Maarten cu el la scufundare, 
însă Bohrmann le atrăsese atenţia că olandezul se descurca cel mai bine 
cu sistemele de pe Heerema şi că era nevoie de el sus. Sugera astfel că 
jos era posibil să apară dificultăți. 

- În afară de asta, observase el, nu îmi place să văd cum umblaţi pe 
acolo. Puteţi să fiţi voi scafandri nemaipomeniţi, dar tot eu sunt ăla 
care se pricepe la hidrați. 

- De aceea ar trebui să rămâi aici, replică Frost. Tu ești expertul 
nostru în hidrați. Dacă păţești ceva, rămânem fără expert. 

- Ba nu. Îl avem pe Erwin. Se pricepe la fel de bine ca și mine. Chiar 
mai bine. 

Între timp, sosise și Suess din Kiel. 

- Dar scufundarea nu este o plimbare, spuse van Maarten. Aţi mai 
făcut scufundări? 

- De câteva ori. 

- Vreau să zic, ați coborât la adâncimi serioase? 

Bohrmann ezită. 

- Am coborât la 50 de metri. Scufundare convențională cu rezer- 
vorul de oxigen. Dar sunt într-o condiţie fizică excelentă. Și nu sunt 
nici tâmpit, adăugă căpos. 

Frost se gândi. 

- Doi bărbaţi puternici sunt suficienţi, spuse el. Luăm încărcături 
mici de explozibil... 

- Deja aţi început! strigă Bohrmann îngrozit. Încărcături de 
explozibil. 

- În regulă, în regulă! Frost ridică mâinile. Văd că nu se poate fără 
tine. Vii cu mine. Dar o să fie vai de tine dacă îmi plângi în urechi când 
va deveni inconfortabil. 

Se aflau în interiorul pontonului de la babord, la 18 metri sub nive- 
lul apei. Pontoanele erau inundate, însă van Maarten izolase o zonă 
mică legată de platformă prin niște scări. Pe aici fusese scufundat și 
robotul. Pentru că van Maarten ştia că nici scufundările cu echipaj la 
sute de metri adâncime nu erau exluse, nici măcar nu se mai compli- 
case cu aparatele de scufundare convenționale, comandând în schimb 
costumele la Nuytco Research în Vancouver, o întreprindere cunos- 
cută pentru inovațiile ei absolute. 

- Par a fi grele, spuse Bohrmann. 

- 90 de kilograme, în special titaniu. Frost mângâie una din căști 
aproape afectuos pe vizorul de sticlă. Un astfel de exoszit e o chestie 
grea, dar sub apă nici nu vei observa. Te poți mișca cu el în sus și-n 
jos, cum doreşti. Costumul este alimentat cu aer, care te învăluie com- 
plet, astfel încât nu poate fi vorba de modificarea nitrogenului în sânge. 
Prin chestia asta scapi de pauzele alea stupide pentru decompresie. 

- Are labe. 

- Genial, așa-i? În loc să te scufunzi ca o piatră, înoţi ca omul-amfi- 
bie. Frost arătă spre numeroasele inele de la încheieturi. Construcţia 
îţi lasă destulă libertate în mișcări și la o adâncime de patru sute de 
metri. Mâinile sunt protejate în aceste semisfere. N-are mănuși, sunt 
prea sensibile, însă ambele braţe se termină cu un sistem de prindere 
dirijat prin computer. Senzorii îi conferă un fel de simț tactil artificial 
în interior. Îţi poți scrie testamentul cu el, atât de fin reacționează. 

- Cât putem rămâne acolo jos? 

- 48 de ore, spuse van Maarten. Văzând expresia speriată a lui 
Bohrmann, râse. Nici o teamă, nu veţi avea nevoie de atâta timp. 
Arătă spre doi roboți în formă de torpilă, fiecare lung de un metru 
jumătate, cu elice și vârf de sticlă. Din partea lor superioară ieșea o 
frânghie lungă de câțiva metri, care se termina într-o consolă cu 
mâner, display şi taste. Ăştia sunt trackhounds. Câinii voştri de 
vânătoare, AUV-uri. Sunt programate să vă ducă pe insula de lumini. 
Precizia este de câțiva centimetri, aşa că nu încercaţi să vă orientaţi 
voi, lăsaţi-vă pur şi simplu trași după ei. Chestiile astea ating patru 
noduri, în trei minute sunteţi Jos. 

— Cât de sigură este programarea? întrebă Bohrmann sceptic. 

- Foarte sigură. Aceşti trackhounds au diverși senzori pentru stabi- 
lirea adâncimii de scufundare și a poziţiei proprii. În nici un caz nu o 
să vă rătăciți, și dacă vă iese ceva în cale, atunci îl vor ocoli. De la con- 
sola aflată la capătul frânghiei activaţi programarea. Dus, întors, este 
foarte simplu. Tasta cu O pornește elicea, fără să activeze vreo progra- 
mare. În acest caz puteţi dirija trackbound-ul cu joystickul de dedesubt, 
și cățelușul ăsta fuge unde vreți. Alte întrebări? 

Bohrmann scutură din cap. 

- Atunci porniţi! 

Van Maarten îi ajută să-și pună costumele. În exosuit intrai 
printr-o fantă aflată pe spatele costumului, pe care erau montate cele 
două rezervoare cu aer. Bohrmann se simţea ca un cavaler în armură 
completă, care vrea să meargă la plimbare pe lună. Când se închise 
costumul, se văzu izolat de orice zgomot, apoi auzi ceva. Prin vizo- 
rul mare și curbat îl văzu pe Frost vorbind în costumul lui și îi auzi 
vocea tunând în cască. Și zgomotele exterioare ajungeau din nou 
până la urechea lui. 

- Radio, explică Frost, e mai bine decât să dai din mâini. Te des- 
curci cu braţele? 

Bohrmann își mișcă degetele în sferă. Mâna artificială cu clești îi 
urma toate mișcările. 

- Cred că da. 

— Încearcă să apuci consola pe care ţi-o întinde van Maarten. 

Reuși de la prima încercare. Bohrmann respiră ușurat. Dacă totul 
era așa de simplu ca acţionarea cleștilor, era bine. 

- Încă ceva. La nivelul taliei vezi un dreptunghi, un întrerupător 
plat. Este un POD. 

- Un ce? 

- Nu-i ceva care să te preocupe prea mult sau să te sperie. E o 
măsură de siguranţă. E puţin probabil să ajungem într-o asemenea 
situație, dar îţi voi spune totuși la ce folosește. Pentru a o activa, tre- 
buie doar să o lovești puternic. OK? 

- Ce înseamnă POD? 

- O facilitate pentru scufundare. O să-ți explic odată. 

- Chiar aş vrea să ştiu... 

- Mai târziu. Eşti pregătit? 

- Pregătit. 

Van Maarten deschise tunelul ecluzei. La picioare li se revărsă apa 
albastră, luminată. 

- Te lași pur și simplu să cazi înăuntru, îi spuse. Eu arunc track- 
þound-ul după aceea. Aşteptaţi până ieșiţi din ecluză, atunci activaţi 
trackbound-ul. Pe rând, Frost primul. 

Bohrmann îşi împinse labele peste margine. Şi cea mai mică 
mișcare făcută în costumul acela era un exerciţiu de forţă. Inspiră adânc 
și se lăsă să cadă înainte. Apa îl lovi în față. Se rostogoli o dată peste 
cap, văzu luminile ecluzei trecând pe deasupra lui și ajunse din nou în 
poziţie verticală. Se lăsă încet în jos și ieși din canalul ecluzei afară 
în mare, unde ateriză în mijlocul unui banc de pești. Trupurile străluci- 
toare se împrăștiară cu miile, formară o spirală vie şi se strânseră apoi 
la un loc. Bancul îşi modifică forma de mai multe ori consecutiv, se 
alungi și dispăru. Bohrmann văzu zrackhound-ul alături și se scufundă 
în continuare. Ecluza lumina deasupra lui pe carena întunecată a pon- 
tonului. Bătu din labe și observă că poziţia i se stabilizează. Greutatea 
costumului nu se mai simţea deloc. De fapt, se simţea deosebit de bine. 
O barcă subacvatică portabilă. 

Frost îl urma, învăluit într-un cocon de bule de aer. Se lăsă în jos 
până ajunse în dreptul lui Bohrmann și îl privi prin vizorul căștii. Abia 

acum înregistră Bohrmann amănuntul că americanul își păstrase şapca 
de baseball pe cap. 

- Cum te simți? îl întrebă Frost. 

- Ca fratele mai mare al lui R2-D2. 

Frost râse. Elicea de la trackhound începu să se învârtă. Brusc, robo- 
tul își cobori nasul și îl trase pe biolog în jos. Bohrmann acționă pro- 
gramarea. Simţi o smucitură și se răsturnă înainte. Dintr-odată se făcu 
intuneric. Van Maarten avea dreptate. Într-adevăr, mergea rapid. După 
scurt timp, în jur domnea deja întuneric deplin. Nu se vedea nimic, în 
afară de lumina difuză împrăștiată de câini. 

Spre surpriza lui, întunericul îl neliniști. De sute de ori stătuse în 
faţa monitoarelor supraveghind scufundarea roboților care pătrun- 
deau în adâncurile abisale sau și mai departe. Fusese împreună cu 
Alvin, submarinul legendar, la 4 000 de metri adâncime. Și totuși, era 
cu totul altceva să fii băgat în costumul ăsta și să fii tras în necunoscut 
de un câine electronic. 

Nu putea decât să spere că era bine programat, altfel ar fi ajuns cine 
știe unde. 

Reflectoarele luminară ploaia de plancton. Continuă coborârea 
abruptă. În casca lui Bohrmann se auzea zumzetul electronic provenit 
de la trackhound. Ceva mai în față, observă o ființă filigrană care plutea 
în noapte cu mișcări încete, pulsânde. Era de o frumusețe incredibilă, 
o meduză de ocean, care emitea semnale luminoase concentrice aidoma 
unei nave spaţiale. Bohrmann spera să nu fie cumva vorba despre sem- 
nale care indică spaima faţă de vreun monstru care o urmăreşte. 
Meduza dispăru din raza lui vizuală. Se aprinseră și alte meduze în 
depătare, și deodată chiar în faţa lui se desfășură un nor alb, care străful- 
gera. Bohrmann se sperie. Dar norul era alb, și nu albastru, iar cel care-l 
provocase avu o luminiscență slabă înainte de a dispărea înăuntru. 
Bohrmann înţelese ce era în faţa lui. Era o Mastigorbeutis, o sepie care 
în mod obișnuit se găsea doar la vreo 1 000 de metri adâncime. Avea 
sens să împroaște cerneală albă împotriva atacatorilor, cerneala neagră 
nu i-ar fi fost de nici un ajutor în bezna din adâncuri. 

Câinele trăgea în continuare. 

Bohrmann căută insula de lumini în hăul din faţa sa, însă nu era 
decât întunericul nesfârșit, exceptând punctul luminos care alerga în 
faţa lui Frost. Dacă alerga. La fel de bine ar fi putut sta pe loc. Două 
lumini oprite, a lui și a lui Frost, într-un cosmos lipsit de stele. 

- Stanley? 

- Ce este? 

Prompitudinea răspunsului îl linişti. 

- În curând ar trebui să vedem ceva, nu-i așa? 

- Eşti prea nerăbdător, prietene. Uită-te pe display. Am făcut abia 
două sute de metri. 

- Ah! Clar, desigur. 

Bohrmann nu îndrăzni să-l întrebe pe Frost dacă avea încredere în 
programarea făcută câinilor artificiali care îi conduceau, așa că tăcu Și 
se strădui să ignore nervozitatea care îl încerca. Începu să-și dorească 

să apară vreo meduză, dar nu se văzu nimic. Robotul zumzăia de zor, 
și brusc își schimbă direcția de înaintare. 

În față era ceva. Bohrmann privi mai atent. În depărtare se distin- 
gea o sursă de lumină. La început putea fi doar ghicită, apoi apăru ca 
o formă dreptunghiulară difuză. 

Simţi o uşurare teribilă. Bravo, îi venea să spună. Bravo, căţel! 
Bun căţel! 

Ce mică părea insula! 

În timp ce se gândea la asta, insula de lumini veni mai aproape, 
deveni mai luminoasă și putu distinge detaliile, spoturi izolate rânduite 
de-a lungul sistemului de bare. Continuară să se apropie, şi deodată 
insula atârna uriașă și strălucitoare deasupra lor. Bineînţeles că, în rea- 
litate, ei pluteau deasupra insulei, însă zborul cu capul în jos ameste- 
case susul cu josul, astfel încât acum văzură și terasa atârnând peste 
capetele lor. Văzu scurt silueta lui Frost, o umbră trasă de lesă de o 
torpilă, care se prăbușea spre terenul de fotbal scăldat în lumină. Totul 
se întindea cu claritate în faţa lor. Terasa coastei, trompa de aspirare, 
al cărei corp negru de șarpe se înălța din sânul întunericului, stâncile 
care îi blocau intrarea... 

Colcăiala viermilor. 

- Oprește-ţi câinele, până nu dai buzna în orga de lumini, îi spuse 
Frost. Ultimii metri îi străbatem înot. 

Bohrmann mișcă degetele mâinii libere și încercă să acționeze 
câmpul de taste cu greiferul. De data asta se dovedi mai puţin îndemâ- 
natic. Nu reuşi din prima și zbură pe lângă Frost, care încetinise. 

- Hei, Găraad! Unde dracu” mergi? 

Încercă din nou. Greiferul alunecă întâi, apoi reuși în sfârşit să 
oprească trackbhound-ul. Bohrmann mișcă din labe şi se trezi în poziție 
orizontală. Se apropiase într-adevăr cam tare de insula de lumini, ce se 
întindea, nesfârșită, în toate părțile. După câteva secunde recăpătă 
noțiunea de sus și Jos, şi realiză că insula şi coasta se aflau sub el. 

Înotă cu mișcări regulate spre furtunul blocat și se lăsă lângă el. 
Insula de lumini plutea acum la vreo cincisprezece metri deasupra lui. 
Viermii începură numaidecât să se târască peste labele lui. Se silea să-i 
ignore. Nu aveau cum să afecteze materialul din care era confecționat 
costumul, și, de fapt, erau doar scârboşi. Un asemenea vierme nu putea 
fi periculos pentru nici o ființă de mărimea lui. 

Pe de altă parte, ce puteau ști despre un vierme care nici nu ar fi 
trebuit să existe? 

Trackhound-ul se lăsase lângă el pe pământ. Bohrmann îl parcă pe 
o stâncă ieșită în afară și privi în susul furtunului. Bucăți de lavă neagră 
de mărimea unui om blocau elicele motoarelor. Asta se putea rezolva. 
Îşi făcea mai multe griji pentru bucata care împingea trompa în stâncă. 
Să fi avut vreo patru metri înălțime. Bohrmann se îndoia că îl vor 
putea mișca din loc ei doi, chiar în condiţiile în care sub apă totul era 
mai ușor, iar lava era poroasă și ușoară. 

Frost i se alătură. 

- Respingător, spuse scârbit. Fii lui Lucifer, peste tot. 

- Ce ai spus? 

- Viermii! Foșgăiala asta! Pedepsele biblice. Ei bine, ștergem cu 
buretele. Eu propun să ne apucăm de bucățile mai mici și să vedem 
cât apucăm să facem. Van Maarten? 

— Sunt aici, se auzi vocea ca de tablă a lui van Maarten. Bohrmann 
uitase complet că erau în legătură și cu Heerema. 

- Vom începe să strângem puţin pe aici. În primul rând eliberăm 
motoarele. Poate că va fi de ajuns și furtunul se va putea elibera prin 
forțe proprii. 

- In regulă. Vă simţiţi bine, doctore Bohrmann? 

- Totul este excelent. 

- Să aveți grijă. 

Frost arătă spre o piatră aproape rotundă, care bloca articulația 
rotativă a uneia din elice. 

— Începem cu asta. 

Încercară să rostogolească piatra într-o parte. După ce traseră o vreme 
de ea, piatra alunecă, eliberă motorul și strivi câteva sute de viermi. 

- Daaa, spuse Frost mulţumit. 

Alte două bucăţi se lăsară îndepărtate în același mod. Piatra 
următoare era mai mare, însă după câteva minute se rostogoli și ea 
într-o parte. 

- Ce puternici suntem sub apă, se bucură Frost. Jan, mai avem de 
eliberat un singur motor. Nu par să fie avariate. Poţi să le mişti de la 
articulație? Nu le porni, încearcă doar să le rotești! 

Se scurseră câteva secunde, după care se auzi un zgomot de tors. 
Una dintre turbine se învârtea în articulație. Imediat începură să se 
învârtă şi celelalte. 

- Foarte bine, strigă Frost. Acum faceţi o încercare. Porniţi-le! 

Se îndepărtară câţiva metri de furtun, ca măsură de siguranță, și 
priviră cum porneau elicele. 

Furtunul zvâcni, dar nimic altceva nu se întâmplă. 

- Alarmă falsă, spuse van Maarten. 

- Da, văd şi eu. Frost se uita la ele nemulțumit. Mai încercați. 
Învârtiți î în altă direcţie. 

Nici așa nu funcţionă, în schimb elicele începură să ridice noroiul. 
Apa deveni tulbure. 

- Stop! Bohrmann făcu semne cu braţele sale segmentate. Opriți 
acolo sus! Nu are nici un sens, ne stricaţi doar vizibilitatea. 

Elicele se opriră. Noroiul se împrăștie, lăsând în urmă striuri 
deschise la culoare. Din partea de jos a furtunului abia dacă se mai 
vedea ceva. 

- Bine. Frost deschise o cutie plată de pe marginea costumului și 
scoase două obiecte de mărimea unor creioane. Problema o constituie 
bolovanul ăsta uriaș. Știu că nu o să-ți placă, Gărraad, dar trebuie să 
aruncăm în aer porcăria asta. 

Privirea lui Bohrmann se plimbă la viermii care puneau din nou 
stăpânire pe pământul ce fusese curăţat cu furtunul. 

- Este riscant, îi răspunse. 

- Punem o încărcătură mică. Eu propun să o plasăm la bază, acolo 
unde bucata de stâncă s-a înfipt în pământ. Cum s-ar spune, îi smul- 
gem picioarele. 

Bohrmann își luă avânt și pluti un metru în sus, în direcția bolo- 
vanului. În jurul lui apa era tot mai tulbure și mai plină de mâl. 
Aprinse lampa de pe cască și cobori în norul de sediment. Se lăsă cu 
prudenţă într-un genunchi și își apropie casca de locul în care bucata 
de stâncă se înfipsese în pământ. Mătură viermii la o parte cu greife- 
rul. Unii își deschideau fulgerător botul plin de cârlige și încercau 
să se prindă de membrele sintetice. Bohrmann îi scutură de pe el și 
cercetă structura de sediment. Văzu vinişoarele fine, de un alb murdar. 
Când își băgă înăuntru greiferul, pietrele din jur se fărâmițară, elibe- 
rând bule fine. 

- Nu, spuse Bohrmann. Nu e o idee bună. 

— Ai tu alta? 

- Da. Luăm o încărcătură mai mare, căutăm găuri și deschizături 
în treimea inferioară a bolovanului și o detonăm acolo. Cu ceva noroc, 
cade partea de sus, fără ca baza să aibă de suferit. 

- În regulă! 

Frost i se alătură în norul de sediment. Urcară. Vizibilitatea se 
imbunătăți. Începură să cerceteze stânca, în căutarea unui loc mai bun. 
În cele din urmă, Frost găsi o crestătură mai adâncă și îndesă înăuntru 
ceva ce semăna cu o gumă tare, cenușie. Apoi înfipse în ea un bețișor 
de grosimea unui creion. 

— Asta ar trebui să ajungă, spuse mulțumit. Se va cutremura serios. 
Ar trebui să stăm suficient de departe. 

Fiecare își porni trackhound-ul şi se lăsă tras până la marginea zonei 
luminate. Câţiva metri mai încolo, coasta se pierdea într-o beznă 
totală. Particulele din apă erau în număr moderat, astfel încât undele 
luminoase abia dacă erau reflectate de alge şi alte substanţe plutitoare, 
și totuşi trecerea se făcea abrupt. Lumina dispărea sub apă în ordinea 
lungimilor de undă, întâi roșul după doi sau trei metri, apoi portoca- 
iul, după care și galbenul. La peste zece metri se mai vedea doar verde 
și albastru, până când absorbția și difuzia înghițeau și acest rest. Ince- 
pând de acolo, lumea înceta să mai existe. 

Bohrmann simţi o împotrivire lăuntrică să părăsească siguranţa 
relativă a suprafeței luminate pentru a se aventura în neființa absolută. 
Constată ușurat că Frost nu considera necesar să pună o distanță mai 
mare între ei și explozibil. Acolo unde albastrul se pierdea într-un 
negru de cerneală, descoperi în perete umbra unei deschizături. Poate 
că în spatele ei se afla o peşteră. Îşi imagină cum această rocă se scur- 
sese odată roșie și fierbinte ca un terci vâscos care se răcea încet, incre- 
menind în forme bizare. I se făcu deodată frig. Îngheţă la gândul că ar 
fi nevoit să rămână acolo jos o viață întreagă. 

Privi în sus spre insula de lumini. În jurul reflectoarelor albe de pe 
grilaj nu se vedea nimic, cu excepţia unei aure albastre. 

- Bine, spuse Frost. Haide s-o facem. 

Apăsă pe buton. 

Din mijlocul bucății de stâncă țâșni un val mare de bule amestecate 
cu așchii și praf. În casca lui Bohrmann se auzi un vâjâit. Se văzu un 
inel întunecat lărgindu-se, îi urmară și alte bule, care îndepărtară 
bucăţile căzute în toate părțile. 

Bohrmann își pinu răsuflarea. 

Încet, extrem de încet, partea de sus a stâncii începu să se încline. 

- Daa, strigă Frost. Dumnezeu mi-e martor! 

Stânca cădea tot mai repede, trasă în jos de propria greutate. Se 
rupse la mijloc peste jumătatea care mai stătea încă în picioare, căzu 
lângă furtun şi produse un nor nou, şi mai mare. Frost reuși să sară de 
bucurie în ciuda greutăţii costumului de pe el, dând în același timp 
din mâini. Arăta ca Armstrong, care sărea pe lună pentru America. 

— Aleluia! Hei, van Maarten! Mijnheer! Am învins rahatul ăla. 
Băgaţi viteză, încercaţi-vă norocul! 

Bohrmann spera din tot sufletul să nu urmeze și alte prăbușiri 
în urma șocului. În noroiul care se ridicase auzi pornind motoarele 
și deodată furtunul începu să se miște. Se îndoi, apoi gura furtunu- 
lui se ridică din norul de sedimente precum capul unui vierme gigan- 
tic și începu să urce lent. Deschizătura se întoarse întâi spre el, apoi 
în direcţia opusă, de parcă ar fi studiat împrejurimile. Dacă nu ar fi 
știut ce este chestia aia din faţa lui, Bohrmann s-ar fi crezut pe 
jumătate mâncat. 

- A mers! strigă Frost. 

— Sunteţi cei mai tari, observă van Maarten sec. 

— Asta nu e nici o noutate, îl asigură Frost. Opriţi-l din nou, înainte 
să mă mănânce pe mine sau pe Gărraad. Ne mai uităm o dată la locul 
unde a fost blocat. Apoi venim sus. 

Furtunul mai urcă puţin, își lăsă botul în jos și se bălăngăni lipsit 
de viaţă în lumină. Frost plecă înot. Bohrmann îl urmă. Privi spre 
insulă și înapoi. Ceva îl irita, fără să poată spune despre ce este vorba. 

- E tulbure chestiunea asta, spuse Frost referindu-se la nor. Vezi 
care-i treaba, Gărraad! Tu vezi mai multe decât mine în fiertura asta. 

Bohrmann îşi aprinse reflectoarele de pe trackhound. Apoi se 
răzândi și le stinse. 

Ce era asta? Îi jucau simţurile vreo festă? 

Privirile îi alunecară din nou spre insula de lumini. De data asta o 
privi mai mult timp. I se părea că reflectoarele dădeau acum mai multă 
lumină decât înainte, dar asta era imposibil. Luminaseră tot timpul la 
capacitate maximă. 

Nu era vorba de reflectoare. Aura albastră era cauza. Se mărise. 

— Ai văzut? Bohrmann arătă cu o mână spre insulă. Frost se uită în 
direcția indicată. 

- Nu văd... Frost tăcu brusc. Aşa ceva! 

- Lumina, spuse Bohrmann. Lumina albastră. 

— Ariel și Uriel, șopti Frost. Ai dreptate. Se întinde. 

În jurul insulei se formase un halou mare, de un albastru-închis. 
Distanţele puteau fi estimate cu greu sub apă, din moment ce indicele 
de refracție al apei făcea ca totul să pară cu o pătrime mai aproape și 

cu o treime mai mare decât era de fapt, însă în mod evident sursa lumi- 
nii albastre se afla la o distanţă considerabilă în spatele insulei. Lămpile 
de halogen de pe grilaj îl orbeau. Cu toate astea, lui Bohrmann i se păru 
că vede fulgerând. Apoi albastrul își pierdu brusc din intensitate, slăbi 
ŞI se stinse. 

- Asta nu-mi place deloc, spuse Bohrmann. Cred că ar trebui să 
plecăm de-aici. 

Frost nu-i răspunse. Continua să fixeze insula. 

- Stan? Auzi? Ar trebui să... 

- Nu fi așa grăbit, răspunse Frost incet. Tocmai primim musafiri. 

Arătă spre marginea superioară a insulei. Două umbre alungite 
tocmai treceau în viteză pe acolo. Burţi luminate în albastru. În 
momentul următor dispăruseră. 

- Ce-a fost asta? 

- Rămâi calm, băiete. Porneşte-ţi POD-ul. 

Bohrmann apăsă pe senzorul de pe burta exoszit-ului. 

- N-am vrut să te neliniștesc, spuse Frost. Mă găndeam că, dacă îţi 
spun la ce folosește, devii nervos şi te uiţi tot timpul după... 

Nu apucă să spună mai mult. Din mijlocul grilajului țâșniră două 
trupuri ca două torpile. Bohrmann văzu capetele cu formă bizară. Ani- 
malele veneau direct spre ei, cu viteză incredibilă şi maxilarele împinse 
în față, cu boturile larg deschise. Frica îi cuprinse inima ca un pumn 
de gheaţă. Se desprinse de pământ, pluti înapoi și își feri capul cu 
braţele. Nici una din reacţiile astea nu avea sens cu adevărat, însă 
instinctele preistorice triumfară asupra spiritului său civilizat și super- 
tehnologizat. Îi dictau să țipe, şi Bohrmann făcu întocmai. 

- Nu-ţi pot face nimic, spuse Frost rostind cuvintele apăsat. 

Cu puţin înainte de a ajunge la ei, atacatorii schimbară direcţia. 
Bohrmann se luptă să ia aer şi să-şi controleze atacul de panică. Frost 
înota alături de el, cu lovituri rapide de labe. 

- POD-ul este testat, funcţionează. 

- Ce mama dracului este POD-ul ăsta? 

- Un Protective Ocean Device. Cea mai bună apărare impotriva 
rechinilor. POD-ul produce un câmp electric care te înconjoară ca un 
zid protector. Nu se pot apropia de tine la mai mult de cinci metri. 

Bohrmann gâfâia, încercând să depășească șocul. Animalele dispă- 
ruseră în spatele insulei, descriind un cerc larg. 

- Ăştia au fost mai aproape de cinci metri, spuse recăpătându-și 
glasul. 

- Doar prima dată. Acum și-au învățat lecţia. Liniștește-te! Rechi- 
nii dispun de organe electrosenzoriale extrem de sensibile. Câmpul îi 
stimulează excesiv, deranjându-le sistemul nervos. Le provoacă crampe 
musculare dureroase. Am momit rechini albi şi rechini-tigru, după 
care am activat POD-ul și nu au putut străpunge câmpul. 

- Doctor Bohrmann? Stanley? se auzi vocea lui van Maarten. 
Sunteţi în regulă? 

- Totul e în ordine, spuse Frost. 

- Cu sau fără POD, ar trebui să veniți sus. 

Ochii lui Bohrmann cercetau cu nervozitate insula de lumini. Știa 
in mare ce îi povestea Frost aici. Rechinii dispuneau pe partea din față 
a capului de mici adâncituri, electro-receptori numiţi și ampule Loren- 
zini. Cu ajutorul lor percepeau și cele mai slabe impulsuri electrice, 
cum ar fi cele provocate de mișcările musculare ale altor animale. Dar 
nu ştia că exista un POD care putea perturba acest simţ electric. 

- Erau rechini-ciocan, spuse Bohrmann. 

- Și încă mari, da. Fiecare avea vreo patru metri, cred. 

- La dracu”. 

- La rechinii-ciocan funcţionează deosebit de bine. Frost chicoti. 
Uită-te la capul ăla pătrat. Au mai multe ampule decât orice alt rechin. 

- Şi acum? 

Văzu o mişcare. Cei doi rechini își făcură din nou apariţia din întu- 
nericul din spatele insulei. Bohrmann nu se clinti. Observă animalele 
pregătindu-se de atac. Se năpustiră spre ei hotărâți, fără mișcările tipice 
de pendulare a capului, prin care rechinii o luau prin apă pe urmele 
mirosului. Apoi brusc se opriră, de parcă ar fi dat de un zid. Boturile 
li se deformară. Inotară dezorientaţi în direcţia opusă, apoi se întoar- 
seră și începură să dea târcoale nervoși scafandrilor, dar păstrând o 
distanță respectuoasă. 

Intr-adevăr, funcționa. 

Frost avusese dreptate. Fiecare exemplar măsura pe puţin patru 
metri. Corpul era tipic rechinilor. Capul însă avea acea formă ciudată, 
de unde li se trăgea și numele. Părțile laterale erau alungite în niște aripi 
turtite, pe ale căror vârfuri exterioare erau dispuși ochii și orificiile 
nazale. Partea din faţă a ciocanului era netedă și dreaptă ca o secure. 

Incepu să se simtă ceva mai bine. Probabil că se purtase ca un idiot. 
Se gândi că animalele nu puteau oricum distruge exoszit-ul. 

Cu toate astea, voia să plece de acolo. 

- Cât ne ia până sus? întrebă. 

- Cu trackbound-ul, câteva minute. Nu mai multe decât la cobo- 
râre. Inotăm pe deasupra insulei de lumini. Acolo activăm programa- 
rea şi ne lăsăm trași în sus. 

- În regulă. 

- Să nu-i dai drumul mai repede, auzi? Altfel te pomenești că intri 
în sistemul de iluminare. 

- OK. 

- Te simţi bine? 

- Da, la naiba! Totul este minunat. Cât timp ţine protecţia? 

- POD-ul se alimentează lejer patru ore din acumulator. Frost se 
împinse în sus cu mișcări regulate, ținând consola trackhound-ului în 
greiferul mâinii drepte. Bohrmann îl urma. 

- Ei bine, dragilor, spuse Frost. Din păcate trebuie să vă părăsim. 

Rechinii începură urmărirea. Încercară să se apropie. Corpurile le 
zvâcneau şi boturile se deformau. Frost râse și continuă să inoate spre 
insula de lumini. Silueta lui plutea mică și albăstrie, cu conturul estom- 
pat pe fundalul dat de suprafaţa uriașă și strălucitoare. Alb și albastru, 
culorile adâncului. 


644 


ADÂNCURI 


Bohrmann se gândi la norul albastru pe care îl văzuseră în depărtare. 

Bineinţeles! 

Brusc, îşi aminti de el. De spaimă, uitase complet că îl văzuse for- 
mându-se chiar inaintea apariţiei rechinilor. În urma aceluiași feno- 
men se modificase și comportamentul balenelor și apăruseră probabil 
o serie întreagă de alte catastrofe și anomalii. Dacă era adevărat, atunci 
nu aveau de-a face cu rechini obișnuiți. 

Și de fapt, de ce erau animalele aici? Rechinii aveau un auz excepţio- 
nal. Poate că fuseseră momiţi de zgomot. Dar de ce îi atacau? Nici el, 
și nici Frost nu emanau vreun miros. Nu se potriveau în schema prăzii. 
Și oricum, atacurile rechinilor erau extrem de rare în apele adânci. 

Se apropiau de marginea superioară a insulei. 

— Stan? Ceva nu e în regulă cu ăștia doi. 

- Nu-ţi pot face nimic. 

— Și totuşi. 

Unul din rechini își întoarse capul lat și aplatizat și se dădu puţin 
mai la o parte. 

- Cu toate că ai și tu dreptate, raționă Frost. Ce mă uimește pe 
mine este adâncimea. Rechinii-ciocan nu au fost observați niciodată la 
adâncimi mai mari de 80 de metri. Mă întreb, oare ce caută... 

Rechinul se întoarse. Se opri în loc câteva clipe, cu capul ușor ridi- 
Cat şi spatele curbat în sus, în poziția clasică de atac. Apoi lovi de câteva 
ori puternic cu coada și țâșni ca o săgeată spre Frost. Vulcanologul fu 
atât de surprins, încât nici măcar nu încercă să se apere. Animalul se 
cambră scurt și puternic, apoi inotă în câmpul produs de POD și îl 
lovi pe Frost cu partea laterală a corpului. 

Frost se învârti ca un titirez, cu mâinile și picioarele rășchirate. 

- Hei! Consola îi scăpă din mâini. Ce dracu.... 

Pe deasupra grilajului apăru ca din neant un al treilea trup. Țâşni 
peste rândul de sus al reflectoarelor cu o deosebită eleganţă. Întune- 
cat, aripă dorsală mare, capul ca un ciocan. 

— Stan! ţipă Bohrmann. 

Nou-venitul era uriaș, cu mult mai mare decât ceilalți doi rechini. 
Ciocanul i se lăsă pe spate în momentul în care îşi împinse în față rån- 
durile de dinţi, căscând botul imens. Apucă braţul drept al lui Frost și 
incepu să-l scuture. 

- La dracu”, ţipă Frost. Ce animal e ăsta? Făpturile iadului! Îmi dai 
drumul ia că ate tu... 

Rechinul își scutura ca turbat capul mare, pătrat, folosindu-și coada 
la balansare. Avea cu siguranţă între șase și șapte metri. Frost era arun- 
cat încoace şi încolo ca o frunză. Braţul îmbrăcat în armură dispăruse 
până la umăr în botul rechinului. 

- Dispari! striga întruna. 

- Pentru numele lui Dumnezeu, Stan, strigă van Maarten, lovește-l 
peste branhii. Încearcă să-l nimereşti în ochi. 

Bineînţeles, îşi spuse Bohrmann. Cei de sus îi văd. Văd totul! 

Se întrebase uneori cum ar fi să întâlnească un asemenea uriaş, să 
fie atacat de el sau să fie de față când era atacat altcineva. Închipuirea 

pălea în faţa realității. Bohrmann nu era nici deosebit de curajos, nici 
exagerat de fricos. Unii îl considerau un aventurier. El însuși s-ar fi des- 
cris ca un tip curajos care nu ocolea riscul, dar nici nu îl căuta cu lumâ- 
narea. Însă oricum ar fi sunat pe vremuri caracterizarea, nimic nu mai 
era valabil în acest moment, în faţa colosalului agresor. 

Bohrmann nu o luă la sănătoasa, ci înotă spre ei. 

Unul din rechinii mai mici se apropia de el dintr-o parte. Ochii îi 
zvâcneau, iar branhiile i se zbăteau spasmodic. Se părea că trebuie să-și 
înfrângă reținerea de a înota în câmpul electric. Cu toate astea, acce- 
leră și îl lovi pe Bohrmann. 

Parcă s-ar fi lovit de o mașină în plină viteză. Bohrmann se trezi 
aruncat într-o parte. Se îndrepta spre insula de lumină. Singurul lui 
gând era că nu poate da drumul consolei, indiferent ce s-ar fi întâm- 
plat. Trackbound-ul era biletul lui de întoarcere. Fără programarea cursu- 
lui va rătăci prin întuneric, până la epuizarea rezervelor de oxigen. 

Asta i în cazul în care mai apuca să trăiască atât. 

Îl apăsă brusc presiunea apei, trăgându-l în adânc. Coada rechinu- 
lui imens trecu pe deasupra lui, biciuind apa. Bohrmann încercă să-și 
recapete controlul asupra mișcărilor și îi văzu pe cei doi rechini mai 
mici apropiindu-se în același timp. Maxilarele se deschideau și se închi- 
deau ritmic. Se apropiaseră atât de tare de insula de lumină, încât li se 
distingea coloritul natural în albastrul oceanic. Peste burta albicioasă 
se ridica spatele de culoarea bronzului. Gingiile și interiorul gâtlejului 
străluceau în roz-portocaliu, ca somonul proaspăt tranșat, prevăzute 
pe maxilarul de sus cu cele trei pumnale caracteristice, și jos cu colți 
ascuţiţi. Cinci rânduri suprapuse, tari ca oţelul, gata să mărunțească 
orice ar fi nimerit între ele. 

- Găărraaad! ţipă Frost. 

Bohrmann îl văzu pe Frost în lumina lămpilor cu halogen, lovind 
cu greiferul liber în capul rechinului cel mare. Apoi, dintr-o singură 
mișcare a capului, rechinul rupse braţul îmbrăcat în armură al exo- 
suit-ului şi îl azvârli în lături. Prin deschizătură oxigenul ţâșnea în bule 
mari. Maxilarele se căscară, apoi se strânseră peste braţul neprotejat al 
lui Frost, secționându-l sub umăr. 

Se formă un nor de sânge amestecat cu bule de aer. Incredibil de 
mult sânge, împrăștiat rapid de mișcările biciuitoare ale rechinului. 
Frost nu mai striga, țipătul ascuţit și nearticulat deveni un gâlgâit, când 
apa mării îi pătrunse în costum, umplându-l. Țipătul amuţi. Rechinii 
mai mici își pierdură interesul pentru Bohrmann. Orice ar fi fost ches- 
tia care îi dirija, pe moment foamea preluă controlul asupra compor- 
tamentului lor. Se năpustiră în vârtejul înspumat, mușcară din corpul 
neînsufleţit al vulcanologului și îl rotiră prin aer, încercând să îi 
străpungă armura. 

Și van Maartens se auzea ţipând, printre bruiaje. 

Gândurile lui Bohrmann se învălmășiră. Simţea cum șocul îl para- 
lizează. În acelaşi timp, o parte a minţii lui gândea foarte clar, spu- 
nându-i că nu se poate baza pe instinctele animalelor. Puterea și pofta 
de mâncare le era manipulată. Nu era vorba de hrană. Instinctele ieșeau 

la suprafaţă, dar chestia aia care se afla în capetele lor avea un singur 
scop: uciderea oamenilor aflați aici Jos. 

Trebuia să se întoarcă la peretele de stâncă. 

Cu greiferul stâng lovi câmpul de taste de pe consolă. Dacă nime- 
rea acum tasta greșită, atunci activa programarea care urma să îl ducă 
sus pe Heerema. Atunci ar fi pierdut, din moment ce câmpul POD nu 
mai ţinea rechinii la distanță. Apăsă tasta corectă. Elicea porni. Mișcă 
joystickul cu rapiditate, astfel încât câinele să îl tragă departe de insula 
cu lumini, spre peretele de stâncă. Simți acceleraţia, insă in comparaţie 
cu coborârea, când robotul i se păruse rapid și plin de mobilitate, acum 
părea să se târască insuportabil de încet. 

Bohrmann dădu din labe și alunecă în apa albastră, în direcția tera- 
sei. Nu puteai face multe într-o asemenea situație, Însă una din regu- 
lile scufundătorilor spunea că stâncile îţi oferă protecţie. Bohrmann se 
îndreptă spre peretele negru de lavă. Ajuns în faţa lui, se intoarse şi 
privi în sus spre insula de lumini. Norul de sânge se mărise, în el 
țâșneau cozi zvâcninde și aripioare, vârtejuri înspumate. Se vedeau 
căzând bucăţi din costumul lui Frost. Priveliștea era îngrozitoare, dar 
ce îl înspăimânta cu adevărat nu era măcelul în sine, ci faptul că doar 
doi rechini mai luau parte la el. 

Rechinul cel mare lipsea. 

Pe Bohrmann îl cuprinse o frică paralizantă. Opri elicea și privi 
în jur. 

Rechinul apăru din norul de sedimente, cu botul larg deschis. Se 
apropia cu viteză incredibilă. De data asta, Bohrmann se blocă. 
Rămăsese fixat pe întrebarea dacă trebuia să pornească din nou track- 
hound-ul sau nu, când simţi capul de ciocan izbindu-l cu toată pute- 
rea. Lovitura îl proiectă în peretele de stâncă. Ateriză pe pietriș cu o 
bufnitură seacă. Rechinul înotă mai departe, descrise un cerc strâns şi 
se întoarse cu viteza unei mașini de curse. Bohrmann ţipă. Lumea se 
transformă într-un hău de dinţi ascuţiţi, apoi toată partea stângă îi 
dispăru într-un bot căscat, de la umăr până la șold. 

S-a zis cu mine, își spuse Bohrmann. 

Fără a se opri, rechinul pluti pe deasupra și îl împinse prin apă. În 
căşti auzea bâzâit şi pocnituri. Auzea dinţii scrâșnind pe învelișul de 
titaniu al exoszit-ului. Capul rechinului se bălăngănea în toate părțile, 
lovind casca lui Bohrmann de mai multe ori de stâncă. Lumea se învâr- 
tea cu el. Aliajul de titan era destul de rezistent pentru a suporta o 
vreme loviturile, în schimb capul lui Bohrmann se lovea înăuntru de 
partea interioară, de vedea stele verzi. Era complet neputincios, soarta 
îi era pecetluită. Va ajunge sfâșiat și devorat de rechin. Viaţa lui nu mai 
valora nimic. 

Şi tocmai această neajutorare îi trezi mânia. 

Incă mai respira. 

Încă se mai putea apăra! 

Deasupra lui tocmai se contura umbra ciocanului. Lăţimea capu- 
lui măsura mai mult de un sfert din întreaga lungime a rechinului, 
astfel încât umflăturile laterale se aflau la mare distanţă unele de altele. 

Bohrmann vedea doar marginea, fără ochi sau nară. Începu să lovească 
în ea cu consola. Animalul nu părea însă deosebit de impresionat. 
Rechinul continuă să îl împingă spre marginea zonei luminate, acolo 
unde așteptaseră să se producă explozia. Odată ajunși în apa întune- 
cată, nu va mai putea nici să zărească animalul. 

Nu aveau voie să părăsească lumina. 

Pe Bohrmann îl apucă o furie crescândă. Ridică mâna stângă, prinsă 
în botul rechinului, și îl lovi în palatul gurii. Era norocos că rechinul 
îi înghițise toată partea odată. Dacă i-ar fi prins doar o mână sau doar 
un picior, de mult ar fi pățit ca Frost, dar armura din jurul taliei nu 
avea puncte slabe ca inelele de la articulaţii. Era prea mare şi prea 
masivă pentru a putea fi pur și simplu mușcată în două, chiar și de colo- 
sul ăsta. Rechinul părea să fi înţeles şi el acest lucru. Începu să scuture 
din cap şi mai puternic. Bohrmann nu mai avea mult până să-și piardă 
cunoştinţa. Probabil că avea deja mai multe fracturi de coaste, dar cu 
cât animalul îl învârtea mai tare, cu atât devenea mai furios. Îşi îndoi 
mâna dreaptă în spate, spre locul în care se termina capul de ciocan, 
îşi luă avânt şi izbi de mai multe ori cu consola... 

Dintr-odată fu liber. 

Rechinul îl scuipase afară. Probabil că nimerise un loc sensibil, un 
ochi sau o nară. Trupul uriaș țâșni pe lângă el și îl trânti de stânci. Un 
moment rechinul chiar păru să se retragă. Bohrmann se gândea febril 
cum ar putea folosi situaţia nou creată. Nu-și făcea iluzii cu privire la 
urcarea pe Heerema. Pe moment scăpase de rechin, dar avea doar 
câteva secunde la dispoziţie. Se grăbi să tragă trackhound-ul spre el şi 
îşi înlănţui tubul subțire cu amândouă braţele. 

Nu avea voie să-l piardă cu nici un preţ. 

Rechinul dispăru în întuneric și ieși la iveală ceva mai încolo, o 
umbră albastră. 

Bohrmann privi disperat spre peretele din spatele lui. 

Crăpătura din stâncă! 

La oarecare distanţă, uriașul trup al rechinului-ciocan alunecă mai 
jos în largul mării. Bohrmann se împinse de-a lungul peretelui, spre 
crăpătură. Sub insula de lumini îi văzu pe ceilalți doi rechini, care încă 
se mai luptau pentru ultimele rămășițe ale lui Frost. Grupul se scu- 
funda, ieșind din zona luminată. Se întrebă când vor abandona corpul 
zdrenţuit şi vor veni spre el, şi apoi nu se mai întrebă nimic. În lumina 
crepusculară, rechinul cel mare făcu o întoarcere incredibil de rapidă 
şi se îndreptă din nou spre el. 

Bohrmann se strecură în nișă. 

Era strâmtă. Îl incomoda costumul cu rezervoarele dispuse pe 
spate, astfel încât abia putu să intre. Brațele i ii erau apăsate de ambele 
laturi ca într-o menghină. În timp ce încerca să se strecoare mai adânc 
în crăpătură, apăru rechinul. Placa osoasă a ciocanului se izbi de mar- 
ginea stâncii. Animalul sări înapoi. Descrise un cerc atât de strâns, 
încât păru că își urmăreşte propria coadă şi lovi a doua oară. 

Din pereţii de la intrarea peşterii se desprinseră bucăţi de lavă, tul- 
burând apa. Bohrmann își apăsă braţele și mai tare pe lângă corp. 
Nu avea idee cât de adâncă era crăpătura. Rechinul se dezlănțuise 
afară, răscolind sediment și bucăţi de piatră. În ascunzătoarea sa, 
Bohrmann fu învăluit de apă tulbure. Lumina albastră a insulei 
dispăru aproape complet. 

- Doctor Bohrmann? 

Van Maarten. Foarte slab. 

- Doctor Bohrmann, pentru numele lui Dumnezeu, răspundeți! 

- Sunt aici. 

Van Maarten scoase un sunet ce semăna cu un oftat de ușurare. 
Abia se distingea În tărăboiul făcut de rechin. Sub apă, zgomotul este 
cu totul altfel decât în aer, un conglomerat înfundat, sunând a gol, 
format din toate vibraţiile posibile, suprapuse unele peste altele. 
Bohrmann începu să tremure, când atacul încetă brusc. Stătea vârât 
în nișa lui, orb în ceața neagră de particule. Lumina insulei abia dacă 
se zărea. 

- M-am băgat într-o crăpătură din stâncă, îi spuse. 

- Trimitem roboții jos, spuse van Maarten. Și doi oameni. Mai 
avem două costume. 

- În nici un caz. POD-ul nu funcționează. 

- Știu. Am văzut ce i s-a întâmplat... Vocea lui van Maarten cedă. 
Oamenii coboară totuși, au la ei harpoane cu explozibil și... 

- Cu explozibil? Ce idee genială! spuse Bohrmann sarcastic. 

- Frost era sigur că nu vă trebuie așa ceva. 

- Nu. E-n regulă. 

- POD-ul a funcționat de fiecare dată... 

Ceva îl lovi frontal pe Bohrmann, împingându- | cu putere și mai 
mult în interiorul crăpăturii. Fu atât de surprins, încât uită să pipe. 
Văzu ciocanul în lumina tulbure. Îl lovise pe verticală. Rechinul 
încerca să înoate în peșteră culcat pe o parte. 

Deștept băiat, își spuse Bohrmann înverșunat. Inima îi bătea 
spărgându-i pieptul. Dar asta o să-ţi pice prost. 

Începu să lovească în ciocan, având grijă să nu scape câinele din 
mâini. Vedea ca prin ceață maxilarele rechinului deschizându-se și inchi- 
zându-se la loc. Capul colțuros lovea în sus și-n jos, dar fălcile nu ajun- 
geau până la el. Ochiul de pe latura de sus se rotea sălbatic în toate 
părțile. Bohrmann ridică greiferul cu consola şi lovi cu putere. 

Ciocanul zvâcni înapoi. 

Nu va ieși singur de aici, își spuse Bohrmann. Începu să apese capul 
rechinului cu toată puterea, folosindu-și trackhound-ul. Nu putea să fi 
pătruns prea adânc. Cât de mult îl controla oare masa gelatinoasă? Ea 
dirija comportamentul animalelor, însă putea oare să și facă un rechin 
să înoate înapoi? 

După toate aparențele putea, pentru că rechinul dispăru din peșteră. 

Fusese exemplarul cel mare. 

Bohrmann așteptă. 

Din întuneric se repezi din nou ceva spre el. De data asta, cioca- 
nul venea spre el pe orizontală. Era unul din animalele mai mici. 
Capul i se lovi de vizorul bombat al căștii. Maxilarele se desfăcură și 
rândurile de dinţi zgâriară plexiglasul. Corpul rechinului întuneca 
atât de mult gura spărturii, încât Bohrmann nu mai vedea aproape 
nimic, însă puținul acela îi ajungea. Încercă să se împingă și mai tare 
în interiorul nișei, și dintr-odată i se păru că pereții cedează. Se prăbuși 
pe spate în neant. 

Intuneric beznă. 

Mişcă la întâmplare greiferul stâng pe consolă. Întrerupătorul pentru 
lanterna de pe trackhound se afla deasupra tastelor de programare. 

Unde era blestemata aia de tastă? 

Aici! 

Reflectorul se aprinse. În lumina tremurătoare văzu că spărtura se 
lărgise formând o peşteră încăpătoare. Îndreptă conul de lumină spre 
deschizătură și văzu apărând capul de rechin. Ciocanul se balansa în 
toate direcțiile, însă animalul nu putea intra mai mult de atât. 

Ce se întâmplă? se întrebă Bohrmann. 

Apoi înţelese. 

Rechinul era înțepenit. 

Îşi luă avânt și lovi ca un nebun în capul pătrățos. Animalul atârna 
probabil deja pe jumătate în deschizătură. Brusc îşi dădu seama că nu 
era o idee prea bună să lovească rechinul până sângera, și îl împinse cu 
toată greutatea înapoi. Sub apă măsura nu prea avea cine ştie ce efect, 
așa că își luă avânt și se lăsă să cadă cu pieptul, cu umerii și cu braţele 
pe capul care încerca să-l înșface, până când reuşi să-l împingă înapoi. 
Conul de lumină de pe trackhounds zvâcnea încolo și încoace, lumi- 
nând gâtlejul roz cu branhiile pulsânde. 

E blestemata za de problemă cum ieși de aici, se gândi Bohrmann. 
Dar eu vreau să ieşi! Asta e peștera mea, așa că dispari! 

- Dispari! 

- Doctor Bohrmann? 

Rechinul se retrase și mai mult. Apoi dispăru. 

Bohrmann se lăsă să cadă înapoi. Braţele îi zvâcneau. Era atât de 
tensionat, încât pentru o clipă nu știu cum va reuși să se oprească. Apoi 
deodată îl cuprinse o epuizare teribilă și se prăbuși în genunchi. 

- Doctor Bohrmann? 

- Nu mă călcați pe nervi, van Maarten. Bohrmann tuși. Faceţi ceva 
Și scoateţi-mă de aici. 

- Trimitem numaidecât roboții și oamenii. 

- Pentru ce aveţi nevoie de roboți? 

- Coborâm tot ce ar putea să înspăimânte și să distragă atenția 
animalelor. 

— Astea nu-s animale. Sunt doar învelișurile animalelor. Ăştia ştiu 
ce este un robot. Știu exact ce facem noi aici. 

- Rechinii? 

Se părea că Frost nu îi spusese lui van Maarten totul. 

- Da, rechinii. Aștia nu mai sunt rechini, după cum nici balenele 
nu mai sunt balene. Ceva îi dirijează. Cei care coboară trebuie să fie 
atenţi. Bohrmann tuși din nou, de data asta mai puternic. Nu văd 


nimic în porcăria asta de peşteră. Ce se întâmplă afară? 

Van Maarten tăcu un moment. 

- Dumnezeule! exclamă apoi. 

- Hei! Vorbiţi cu mine. 

- Au apărut și alte animale. Zeci. Sute! Sfarmă reflectoarele de pe 
insula de lumini. Distrug tot ce pot. 

Bineînțeles că o fac, își spuse Bohrmann. Chiar despre asta e vorba. 
Să ne împiedice să aspirăm viermii de acolo. Asta e toată povestea. 

— Atunci putem să renunțăm! 

- Poftim? 

- Puteţi uita acţiunea de salvare, van Maarten. 

Atât de puternic era vuietul din cască, încât van Maarten fu nevoit 
să repete răspunsul. 

- Dar oamenii sunt pregătiţi de scufundare. 

- Spuneţi-le că aici jos îi aşteaptă fiinţe dotate cu inteligenţă. Rechi- 
nii ăștia sunt inteligenți. Chestia din capetele lor e inteligentă. Nu va 
merge cu doi scafandri și un prieten de tinichea. Gândiţi-vă la altceva. 
Că eu mai am oxigen pentru două zile. 

Van Maarten ezită. 

- În regulă. Ţinem sub observaţie situaţia. Poate că se retrag în 
orele următoare. Credeţi că deocamdată sunteţi în siguranţă acolo 
in peșteră? 

- De unde să știu eu? Aș fi în siguranţă în faţa unor rechini 
obișnuiți, dar imaginaţia prietenilor noștri nu cunoaște limite. 

- O să vă scoatem de acolo, Gerhard! Înainte să vi se termine aerul! 

— V-aș ruga s-o faceţi. 

În deschizătură începu să pătrundă ceva lumină. Curenţii de la 
soclul vulcanic duceau cu ei particulele de sediment. Dacă era adevărat 
ce spunea van Maarten, atunci lumina se va stinge în curând. 

Va rămâne singur în oceanul întunecat. Până când venea cineva să 
se lupte cu câteva sute de rechini-ciocan. 

Cu o inteligenţă necunoscută. 

Nici un rechin cu simțurile nealterate nu ar fi intrat vreodată în 
câmpul electric. Nici un rechin-ciocan nu ar fi atacat doi scafandri 
în costume atât de rezistente și, dacă totuşi ar fi făcut-o, ar fi 
renunţat rapid. Rechinii-ciocan erau consideraţi potenţial periculoși 
şi uneori enervant de curioși, în general însă ocoleau tot ce li se 
părea suspect. 

In mod normal, nu înotau nici în crăpăturile dintre stânci. 

Bohrmann se ghemui în peștera sa, având aer pentru următoarele 
20 de ore și un sistem de protecție împotriva rechinilor care nu 
funcționa. Spera să nu mai aibă loc vreun măcel atunci când vor cobori 
oamenii lui van Maarten. Oricând ar fi coborât. 

Un măcel în întunericul ăsta deplin. 

Stinse reflectorul de pe trackhound ca să nu consume bacteriile. Se 
trezi imediat inconjurat de bezna ca de cerneală. Prin deschizătură 
pătrundea o lumină extrem de slabă. 

Care se stingea văzând cu ochii. 


Independence, Marea Groenlandei 


Johanson nu-și găsea locul. 

Fusese pe punte unde oamenii lui Li, sub supravegherea lui Rubin, 
tocmai pregăteau mutarea masei gelatinoase în simulator. Rezervorul 
fu golit complet și decontaminat. Racii infectați cu Pfiesteria fură 
mutaţi în azot lichid. Totul se desfășura respectând cele mai stricte 
măsuri de siguranţă. Johanson şi Oliviera hotărâseră să înceapă testele 
în diferite faze, de Îndată ce masa gelatinoasă se afla în rezervor. 
În timp ce Crowe și Shankar lucrau împreună la descifrarea celui de 
al doilea semnal Scratch, se consultau stabilind ordinea testelor. 

- Spaima noastră este adâncă, spusese Li într-o scurtă cuvântare 
improvizată. Suntem cu toţii profund afectaţi. S-a încercat demorali- 
zarea, distrugerea noastră. Dar nu ne dăm bătuţi. Probabil că vă 
întrebaţi dacă acest vapor mai este un loc sigur, iar eu vă răspund: da, 
este sigur! Câtă vreme nu îi mai permitem adversarului să pătrundă, la 
bordul lui Independence nu avem de ce ne teme. Cu toate acestea, tre- 
buie să ne grăbim. Nu putem amâna încercările de a stabili contactul. 
Mai ales acum. Trebuie să-i convingem să oprească teroarea îndreptată 
împotriva rasei umane! 

Johanson ieşi pe puntea de decolare, unde personalul de bord era 
ocupat cu adunarea resturilor de la petrecerea întreruptă. Soarele era 
din nou pe cer, iar marea arăta ca de obicei. Nici urmă de lumini albas- 
tre sau de fulgere. Nu se vedea nici un vis de lumină, care să se trans- 
forme în coșmar. 

Se întoarse înapoi pe firul gândurilor, înainte ca Li să-i fi adus paha- 
rul de vin, în încercarea ei de a-l chestiona cu privire la escapada lui 
nocturnă. Pricepuse rapid două lucruri. În primul rând, că Li ştia ce 
i se întâmplase. În al doilea rând, Li nu știa ce își mai amintea el și dacă 
spunea adevărul, și asta îi dădea de furcă. 

Înseamnă că îl muinţiseră. Nu căzuse. 

Și cât de puţin lipsise ca să le accepte explicaţia. Dacă Oliviera nu 
i-ar fi spus sus pe rampă că în noaptea precedentă crezuse că-l vede pe 
Rubin cum intră pe o ușă secretă de pe puntea hangarului, nu și-ar mai 
fi amintit nici asta și s-ar fi mulțumit cu explicaţia pe care i-o serviseră 
Angeli și ceilalți. Dar observaţia lui Oliviera declanşase ceva. Creierul 
lui începea să se reprogrameze. Imagini misterioase se năşteau Şi 
dispăreau la loc. În timp ce fixa cu privirea marea liniștită, privi şi spre 
interior. Se văzu stând cu Oliviera pe ladă și bând vin, și îl văzu pe 
Rubin pătrunzând pe ușa peretelui din hangar. Ușa aia fusese la oare- 
care distanţă, însă o altă imagine îi sugera că se afla chiar în faţa ei, 
ceea ce pentru Johanson era o dovadă suficientă că ușa misterioasă 
exista cu adevărat. 

Însă ce se întâmplase în continuare? 

Coborâseră în laborator. Apoi el se întorsese singur pe puntea han- 
garului. Dar pentru ce? Avea vreo legătură cu ușa aia? 

Sau totul nu exista decât în imaginaţia lui? 

Poate că te-ai transformat într-un bătrân ciudat fără să bagi de 
seamă, își zise. Ar fi o chestie destul de penibilă. Să meargă să o tragă 
la răspundere pe Li și să fie nevoit să recunoască totuși că nu mai era 
în toate minţile. Nu era o imagine prea inălțătoare. În timp ce încă se 
mai gândea la asta, soarta îi întinse o mână de ajutor. I-o trimise pe 
Weaver. Johanson se bucură când văzu silueta mică și compactă tra- 
versând puntea spre el. În ultimul timp avuseseră puțină tangenţă 
unul cu altul. Dacă la început văzuse în ea o conjurată, observase 
destul de repede că nu putea fi înlocuitoarea Tinei Lund. Se înțele- 
geau bine, dar între ei nu se stabilise o legătură mai profundă, nici la 
Chateau, și nici pe Independence. Poate că sperase să poată repara astfel 
ceea ce i se întâmplase Tinei. Dar lucrurile stăteau altfel. Johanson nu 
mai era deloc sigur dacă asupra lui apăsa vreo vină și nici dacă va expe- 
rimenta împreună cu Weaver ceva din intimitatea la care ajunsese cu 
Lund. Pe moment, avea mai degrabă impresia că se înfiripa ceva între 
ea și Anawak, și adevărul era că ei doi erau mult mai potriviți unul 
pentru altul. 

Deci intimitate nu vor avea. 

Însă încredere, da. Era ceva cu totul diferit. Nu putea avea decât 
de câștigat încrezându-se în Weaver. Era mult prea lucidă pentru a găsi 
vreo împlinire romantică în întâmplările misterioase. Îl va asculta şi îi 
va spune clar dacă îl crede sau dacă Îl consideră nebun. 

Johanson îi povesti în câteva cuvinte ce își mai amintea, ce îl con- 
traria, în ce privinţe se îndoia de sine însuși și ce simțţise în timpul 
încercării generalului Li de a-l trage de limbă. 

După ce se gândi o vreme, Weaver îl întrebă: 

— Ai fost să te uiţi? 

Johanson scutură din cap. 

- Incă n-am avut ocazia. 

— Ai fi avut destule ocazii. Ți-e frică să te duci pentru că te temi că 
nu vei găsi nimic. 

- Probabil că ai dreptate. 

Weaver încuviinţă. 

- Bine. Atunci coborâm amândoi acolo. 

Weaver pusese punctul pe i. Într-adevăr, teama și nesiguranța lui 
Johanson creșteau cu fiecare pas pe care îl făceau spre puntea hanga- 
rului. Și dacă nu găseau nimic? Era aproape sigur că nu vor găsi nici o 
ușă acolo jos, și atunci trebuia să se obișnuiască cu gândul că suferă de 
schizofrenie. Avea 56 de ani. Era un bărbat atrăgător, inteligent, 
șarmant, cu mare trecere la femei. 

Se pare că în acelaşi timp era și un moșneag senil și flecar. 

Temerile i se confirmară. 'Trecură de mai multe ori prin dreptul 
peretelui, însă nu găsiră nimic care să indice existenţa vreunei treceri. 


653 


FRANK SCHĂTZING 


Weaver îl privi. 

- E în regulă, murmură Johanson. 

- Nici o problemă, răspunse Weaver. Și, spre marea lui surpriză, 
adăugă: peretele este nituit, plin de țevi şi linii de sudură, există o mie 
de modalități de a ascunde o ușă. Încearcă să-ți aminteşti locul exact în 
care ai văzut-o! 

- Deci mă crezi? 

- Te cunosc bine, Sigur. Nu eşti genul care bate câmpii. Nu te 
imbeţi ca porcul şi nu iei droguri. Eşti un om care ştie să se bucure de 
plăcerile vieţii, și cei ca tine au un simț al detaliului care celorlalți le 
lipseşte. Eu sunt mai mult genul care ia lucrurile de-a gata. Probabil 
că eu n-aş vedea ușa nici dacă s-ar deschide sub nasul meu, pentru că 
pur şi simplu nu mi-ar veni ideea că ar putea exista ceva atât de 
neobișnuit. Nu ştiu ce anume ai văzut acolo, dar... da, te cred. 

Johanson zâmbi. Işi urmă impulsul de a o săruta pe Weaver pe 
obraz şi, destul de entuziasmat, cobori rampa spre laborator. 


Laboratorul 


Rubin era în continuare foarte palid și când vorbea vocea îi suna 
ca un croncănit de papagal. Nu lipsise mult să moară. Greywolf fusese 
cât pe ce să-l trimită pe lumea cealaltă. Biologul se arăta înţelegător. 
Zâmbea ţeapăn, amintindu-i lui Johanson de sora Ratched din Zbor 
deasupra unui cuib de cuci, după ce Jack Nicholson își pusese mâinile 
în jurul gâtului ei. Când privea în stânga sau în dreapta, își întorcea 
trunchiul cu totul, îi făcea pe toți părtași la starea lui fizică demnă de 
milă și trâmbiţa că nu-i poartă pică lui Greywolf. 

- Erau împreună, așa-i? horcăi Rubin. Trebuie să fie îngrozitor 
pentru el. Și eu sunt cel care a vrut să mai deschidă o dată ecluza. 
Bineînțeles că nu avea dreptul să mă atace, dar îl înțeleg atât de bine. 

Oliviera schimba câte o privire cu Johanson, dar în rest își ținea gura. 

În rezervor pluteau bucăţi mari din masa gelatinoasă. Începuseră 
iar să lumineze. Pe moment însă, cei trei biologi erau mai interesaţi 
de nor. Oamenii lui Li băgaseră în simulator două tone și jumătate din 
chestia aia, și cantități mari de substanţă topită. În mijlocul microor- 
ganismelor care pluteau liber și al bucăţilor de materie se afla un robot 
burdușit cu senzori extrem de sensibili, care măsurau necontenit com- 
ponenţa chimică a apei, transmițând datele culese pe monitoarele con- 
solei. Partea exterioară a robotului era prevăzută cu ţevi care printr-o 
apăsare pe buton ieșeau, se deschideau, se închideau și intrau la loc. 
Extrem de robust și de mobil, nu era mai mare decât un Spherobor. 

Johanson stătea la consolă ca un căpitan de navă spaţială și aștepta, 
cu ambele mâini plasate pe joystickuri. Reduseseră la minimum 
lumina din rezervor şi din laborator, pentru a observa mai bine ce se 
întâmplă înăuntru. Astfel reuşiră să fie martori la revenirea treptată a 

masei din rezervor. Bucăţile de gelatină începeau să lumineze mai 
intens, cu râuri de apă albastră pulsând în interiorul lor. 

- Cred că începe, spuse Oliviera. Se remodelează. 

Johanson dirijă robotul sub una din bucăţi, deschise un tub de 
recoltare și îl introduse în masa gelatinoasă. Marginea tubului era per- 
fect ascuţită; Tăie un eșantion, se închise singură şi intră la locul ei. 
Bulgărele de gelatină nu reacționă în nici un fel. Se deformă ușor, 
învăluit în fâșii albastre de nori. Johanson aşteptă un moment, după 
care repetă procedura în alt loc. 

Lumini minuscule se aprinseră în bulgărele de gelatină. Avea 
mărimea unui delfin adult. Cu cât îl privea mai mult în timp ce umplea 
tuburile de recoltare, cu atât Johanson era mai convins că estimarea 
lui era corectă. Mărimea unui delfin. Nu, mai mult chiar. Avea și 
formă de delfin. 

În același moment, o auzi pe Oliviera: 

— Incredibil. Arată ca un delfin. 

Johanson aproape că uită ce avea de făcut. Observă fascinat cum și 
celelalte bucăţi îşi schimbau forma. Unele aduceau a rechini, altele 
păreau să imite caracatiţele. 

- Cum e posibil așa ceva? întrebă Rubin horcăind. 

- Programarea, spuse Johanson. Nu poate face altfel. 

- De unde știu ei cum se face? 

- Pur şi simplu ştiu. Au învățat. 

- Cum? 

- Dacă sunt capabili să imite forme și mișcări, înseamnă că sunt 
maeștri ai deghizării, spuse Oliviera. Voi ce credeţi? 

- Nu știu ce să zic, răspunse Johanson sceptic. Nu sunt sigur că ce 
vedem noi înseamnă mimetism. Îmi face mai degrabă impresia că... 
şi-ar aminti ceva. 

— Să-și amintească? 

— Ştii ce se întâmplă atunci când gândim. Se aprind anumiţi neu- 
roni, grupuri şi conexiuni. la naştere un model. Creierul nostru nu-și 
poate modifica forma, însă din schemele neuronale rezultă o anumită 
formă. Dacă am ști să le citim, am putea spune destul de exact la ce se 
gândește individul respectiv. 

- Vrei să spui că se gândesc la un delfin? 

- Ăsta nu arată ca un delfin, spuse Rubin. 

- Ba da, este... Johanson se opri. Rubin avea dreptate. Forma se 
schimbase iar. Acum semăna cu un fel de calcan, care se ridica bătând 
ușor din aripi. Din vârfurile aripilor creșteau filamente subțiri care 
palpau în jur. 

- Uitaţi-vă la asta! 

Forma de calcan se transformă în ceva ca un șarpe. Întreaga 
masă se risipi brusc. Deodată păreau să țâşnească în toate părţile, 
mișcându-se sincron, mii de pești minusculi; se contopiră din nou, 
formațiunea îşi schimba aspectul tot mai rapid, de parcă s-ar fi derulat 
un program. În fracțiuni de secundă, formele cunoscute alternau cu 

forme ciudate. Toate bucăţile gelatinoase participau la fenomen. În 
același timp, se apropiau unele de altele. Se aprinseră fulgerele deja 
familiare, și timp de o secundă îngrozitoare, Johanson crezu că vede 
conturul unei ființe umane. 

Curgeau toate una într-alta, materia și zdrenţele de nori. 

— Se contopește! gemu Rubin. Privea cu ochi strălucitori la moni- 
toarele din faţa lui. Datele se succedau rapid. Apa este saturată cu o 
substanță nouă, o legătură chimică! 

Johanson conducea robotul prin universul care colapsa, conti- 
nuând să adune probe. Se simțea ca la raliu. Cât va reuși să adune? 
Când era cazul să se retragă? Masa părea să-şi fi revenit complet. Se 
forma un centru. Totul colapsa. Se întâmpla şi la scară mare ceea ce 
văzuseră deja la scară mică. Din celule separate se crea o nouă ființă. 
Avea înaintea ochilor un organism fără organe vizibile, fără ochi, 
urechi sau alți receptori, fără inimă, creier şi intestine, un bulgăre 
omogen, Și care, totuși, era capabil de procese complexe. 

Se formă ceva uriaș. Pompele aruncaseră înapoi în mare aproape 
jumătate din ceea ce pătrunsese pe punte. Și totuși, ceea ce rămăsese 
avea dimensiunile unui camion mic. Prin geamul oval al rezervorului 
puteau să vadă cum masa gelatinoasă se strânse ghem, solidificându-se. 
Johanson trase robotul spre marginea formaţiunii, unde aburi groși 
albaștri se îndreptau fără odihnă spre centrul nou format. Trei tuburi 
mai rămăseseră fără probe. Johanson le scoase şi riscă o nouă înain- 
tare în masa gelatinoasă. 

Ființa se retrase fulgerător, formând mii de tentacule care apucară 
robotul. Johanson pierdu controlul asupra aparatului. Atârna nemișcat 
în strânsoarea fiinţei care se scufunda spre podeaua rezervorului, 
inventându-și în același timp un fel de picior bolovănos. Amintea 
dintr-odată de o ciupercă uriașă cu o coroană de braţe flexibile. 

- La dracu”, înjură Oliviera. Te-ai mișcat prea încet. 

Degetele lui Rubin alunecară peste tastatura calculatorului. 

- Am o grămadă de date aici, ii răspunse. O dezlănţuire molecu- 
lară. Chestia asta foloseşte un feromon! Deci am avut dreptate. 

- Anawak a avut dreptate, îl corectă Oliviera. Și Weaver. 

- Bineînţeles, voiam să spun că... 

— Am avut dreptate cu toţii. 

- Asta am vrut să spun și eu. 

— E ceva cunoscut, Mick? întrebă Johanson fără a-și ridica privirea 
de pe monitoare. 

Rubin clătină din cap. 

- N-am idee. Ingredientele sunt cunoscute. Despre reţetă nu mă 
pot pronunța. Avem nevoie de probe. 

Johanson se uită cum din partea superioară a fiinţei lua naștere o 
funie groasă, al cărei vârf se ramifică într-un mănunchi de antene fine. 
Funia se aplecă spre robot. Antenele pipăiră mașinăria și recipientele 
cu probe. 

Totul arăta ca o cercetare structurată, studiată. 

- Văd bine? Oliviera se aplecă în faţă. Vrea să deschidă tuburile? 

- Alea nu pot fi deschise așa uşor. Johanson încercă să recapete con- 
trolul asupra robotului. 'Tentaculele care îl ţineau strâns reacționară, 
lipindu-se și mai tare de mașină. 

— Se pare că s-a îndrăgostit, oftă Johanson. Bine! Atunci așteptăm! 

Antenele își continuară inspecția. 

- Poate oare să vadă robotul? întrebă Rubin. 

- Cu ce? Oliviera scutură din cap. Poate să-și schimbe forma, dar 
nu poate să-şi facă ochi. 

- Poate că nici nu are nevoie de așa ceva, spuse Johanson. Poate că 
percepe altfel lumea înconjurătoare. 

- La fel fac şi copiii, răspunse Rubin privindu-l cu îndoială. Dar ei 
au creier în care stochează ce au priceput. Chestia asta cum înțelege 
ce a priceput? 

Brusc, creatura eliberă robotul. Antenele și tentaculele se retraseră, 
dispărând în structura masivă. Organismul se aplatiză, până ajunse să 
acopere complet podeaua rezervorului, într-un strat subțire. 

- Pardoseală plutitoare, o persiflă Oliviera. Deci poate să facă și asta. 

- Arrivederci, spuse Johanson şi duse robotul înapoi în garaj. 


Combat Information Center 


- Ce vreți să ne spuneți de fapt? 

Crowe își propti bărbia în mâini. Între arătător şi inelar fumega 
tigara obligatorie, care de data asta ardea aproape singură. Crowe nu 
avea timp să tragă din ea. Împreună cu Shankar, încerca să descifreze 
mesajul trimis de Yrr. 

Un mesaj care fusese însoţit de un atac. 

După decodarea primului mesaj, computerul se descurcase relativ 
repede cu cel de-al doilea. Yrr răspunseseră în codul binar, ca și prima 
dată. Era încă neclar dacă datele ofereau și acum o imagine. Deocam- 
dată o singură serie părea să aibă sens, o informaţie care era aproape 
caraghios de ușor de descifrat, pe fundalul gândirii străine la care se 
aşteptau. 

Era reprezentarea unei molecule, o formulă chimică. 

H,O. 

- Foarte original, spuse Shankar acru. Ştiam de ceva vreme că 
trăiesc în apă. 

Ce-i drept, Yrr cuplaseră şi alte informaţii la formula apei. Com- 
puterul calcula ca un nebun, și Crowe începu să aibă o idee cam ce ar 
putea fi. 

- Poate este o hartă, spuse. 

- La ce te gândești? La o hartă a fundului mării? 

- Nu. Asta ar însemna să trăiască pe fundul mării. Dacă vizitato- 
rul nostru cel violent din simulator face parte din inteligenţa străină, 


657 


FRANK SCHĂTZING 


atunci mediul lor de viaţă ar fi mai degrabă largul mării. Oceanul este 
un univers prin care plutești. Omogen și același în toate direcțiile. 

Shankar se gândi. 

- Asta în cazul în care nu îi cercetezi structura specifică. Minerale, 
acizi, baze și așa mai departe. 

- Care nu sunt peste tot la fel, încuviinţă Crowe. Prima dată ne-au 
trimis o imagine din două rezultate matematice. Mesajul acesta este 
incomparabil mai complicat. Dar dacă avem dreptate, atunci și această 
bogăţie de variante este limitată. Nu sunt sigură, dar părerea mea e că 
ne-au mai trimis O imagine. 


Joint Intelligence Center 


Weaver îl găsi pe Anawak stând la calculator. Pe monitor pluteau 
unicelulare virtuale, însă Weaver avu impresia că nu era foarte atent. 

- Îmi pare rău pentru ce a pățit prietena ta, spuse încet. 

Anawak privi în tavan. 

— Ştii ce este ciudat? Vocea lui Anawak suna răgușit. Că moartea 
ei mă afectează atât de mult. Moartea nu m-a impresionat niciodată 
deosebit de tare. Ultima dată am plâns când a murit mama. A murit 
tata şi mi s-a făcut rău de groază că nu puteam regreta moartea lui. 
Ştii povestea. Dar Licia? Dumnezeule! Nu aveam nici măcar vreo 
ambiție legată de ea. O studentă care m-a călcat pe nervi înainte să 
incep să o plac. 

Weaver ezită. Îi atinse timid umărul. Degetele lui Anawak o mân- 
gâiară pe mână. 

— Să ştii că programul tău funcţionează, spuse el. 

— Asta înseamnă că oamenii din laborator nu mai trebuie decât să 
ajusteze biologia în mod adecvat. 

- Da. Asta e problema. Rămâne doar o ipoteză. 

Prevăzuseră unicelularele virtuale cu un ADN capabil să înveţe, 
care trecea prin mutații permanente. În fond, după acest model, 
fiecare celulă în sine era un mic computer autarhic care își modifica 
permanent programul. Fiecare nouă informaţie modifica structura 
genomului. Dacă un anumit număr de celule trăia o experienţă, atunci 
această experiență îi modifica structura genetică. Dacă celulele modi- 
ficate se contopeau apoi cu alte celule, transmiteau mai departe acea 
informație și, în consecinţă, ADN-ul acesteia din urmă se modifica. 
În acest mod, colectivul nu învăţa permanent ceva nou, iar contopi- 
rea asigura mereu o răspândire egală a informaţiei. Orice nouă 
cunoaștere dobândită de indivizi izolați îmbogăţea experienţa generală 
a colectivului. 

Gândul acesta era aidoma unei revoluţii. Ceea ce ar fi însemnat că 
și cunoașterea poate fi moștenită. După ce discutaseră problema cu 
Johanson, Oliviera şi Rubin, erau mai derutați decât oricând pentru 
că, pe de o parte, ideea fusese preluată cu entuziasm, iar pe de altă 
parte, ea ridica un mare semn de întrebare. 

Camera de control 


- Atunci când un ADN cunoaşte mutații, acest lucru duce la o 
modificare a informaţiei genetice, explică Rubin. Și acest lucru este 
problematic la toate fiinţele. 

În mijlocul evaluării testului, el se furişase afară din laborator, pre- 
textând o nouă migrenă. În schimb, stătea în camera secretă de con- 
trol împreună cu Li, Peak și Vanderbilt. Discutau protocoalele 
înregistrate. Fiecare din cei aflați acolo era la curent cu programul pe 
care îl puseseră la punct Weaver şi Anawak, şi, de asemenea, cu teoria 
lor. Dar în afară de Rubin, nimeni nu ştia ce semnificaţie avea. 

- Un organism are nevoie ca ADN-ul lui să rămână intact, spuse 
Rubin. Altfel se îmbolnăvește sau se îmbolnăvesc urmașii lui. Radiațiile 
radioactive, de exemplu, provoacă pagube ireparabile ale ADN-ului, ca 
rezultat se nasc mutanţi sau apare cancerul la cei afectaţi. 

- Dar cum ar fi cu dezvoltarea evolutivă? întrebă Vanderbilt. Dacă 
ne-am transformat din maimuțe în oameni, atunci ADN-ul nu se poate 
să fi rămas tot timpul la fel. 

- Corect, dar evoluţia are loc pe o perioadă de timp destul de lungă. 
Și îi alege tot timpul pe cei a căror rată naturală de mutații conduce, 
în condiţiile date, la o adaptare optimă. Nu este vorba aproape nicio- 
dată despre insuccesele evoluţiei, chiar dacă pe acestea natura le elimină 
în număr mare. Dar între modificarea genetică radicală și eliminare se 
mai află și reparaţiile. Gândiţi-vă la bronzare. Lumina soarelui modi- 
fică celulele straturilor de piele superioare, ceea ce duce la modificări 
ale ADN-ului. Ne facem maro și, dacă nu suntem atenți, ne înroşim 
şi ne ardem. În primul caz, corpul respinge celulele distruse. În cel de-al 
doilea, le repară. Dacă nu ar exista aceste reparaţii, atunci nu am putea 
trăi. Toate micile mutații s-ar suprapune, nu s-ar închide nici o rană și 
nu am supravieţui nici unei boli. 

- Am înţeles, spuse Li. Dar care este situaţia la unicelulare? 

— Este exact la fel, spuse Rubin. Dacă ADN-ul cunoaște mutații, 
atunci trebuie reparat. Priviţi, astfel de celule se înmulțesc prin divizi- 
une. Dacă ADN-ul nu ar fi reparat, atunci nici o specie nu ar rămâne 
stabilă. Indiferent care celulă luaţi, natura este interesată să menţină 
rata mutațţiei la un nivel suportabil. Dar acum intervine semnul de 
întrebare în teoria lui Anawak. Un genom este reparat întotdeauna 
global, pe întreaga lui lungime. Trebuie să vă imaginaţi că enzimele 
răspunzătoare de reparaţii patrulează ca poliția prin întregul ADN, 
în căutarea greșelilor. De îndată ce găsesc un loc cu probleme, dema- 
rează reparaţiile. Pentru ca informaţia inițială, cea corectă, să se 
menţină, enzimele de reparație se comportă ca niște paznici ai 
cunoașterii din genom. Făcându-și rondul, ele recunosc imediat gena 
originală și pe cea defectuoasă. Ca și cum aţi încerca în zadar să-l 
învățați pe un copil să vorbească. De îndată ce acesta învaţă un cuvânt, 
vin enzimele reparatoare şi reprogramează creierul la stadiul anterior 
învăţării, deci în stadiul de necunoaştere. Astfel o acumulare de 
cunoştinţe nu este posibilă. 

- Înseamnă că teoria lui Anawak nu se susține! constată Li. Ea 
ar funcționa doar în cazul menţinerii modificărilor din ADN-ul 
unicelularelor. 

- Pe de o parte este corect. Fiecare nouă informaţie ar fi conside- 
rată o greșeală, iar enzimele ar repara rapid genomul, acţionând în așa 
fel încât totul ar reveni la normal, cum s-ar spune. 

- Presupun, spuse Vanderbilt râzând, că acum urmează să ne rela- 
tezi cealaltă variantă. 

Rubin încuviinţă ezitând. 

- Există o altă variantă, spuse el. 

- Care ar fi? 

- Habar n-am! 

— Stai o clipă, spuse Peak. Se îndreptă în scaun și tresări. Avea picio- 
rul bandajat. Părea şi în rest destul de afectat de ultimele evenimente. 
Tocmai ați spus că... 

- Ştiu! Dar teoria este pur și simplu minunată, strigă Rubin. 
Vocea i se piţigăie. Ori de câte ori vorbea mai mult, fără să facă 
pauză, în glasul lui se simțeau urmările atacului lui Greywolf. Teoria 
asta ar explica totul. Doar atunci am avea certitudinea că vietatea din 
rezervor este într-adevăr dușmanul nostru. Am sta faţă în față cu Yrr. 
Cu ființele vinovate de tot rahatul ăsta! Și sunt convins că este vorba 
despre ei! În această dimineață am fost martorii unor fenomene 
unice. Gelatina aia a cercetat un robot subacvatic, și modul în care a 
operat nu avea nimic, dar nimic de-a face cu un comportament ins- 
tinctual sau cu o curiozitate animală. Era inteligenţă cognitivă pură! 
Explicația lui Anawak trebuie să fie corectă. Simularea pe computer 
a lui Weaver funcţionează. 

— Cine mai poate ţine pasul cu explicaţiile astea, oftă Vanderbilt 
ștergându-și fruntea de sudoare. 

- Păi da. Rubin își depărtă braţele. Posibilitatea schimbării este 
doar în greșeală! Și enzimele reparatoare mai fac greşeli. Rar, ce-i drept, 
una la 10 000 de reparaţii. O pereche de baze care nu poate fi adusă în 
stadiul originar. Nu e mult, dar e suficient să se nască un hemofolic, 
un suferind de cancer sau unul fără cerul gurii. În ochii noştri acestea 
sunt defecte, însă ele demonstrează că principiul reparării nu are vala- 
bilitate nelimitată. 

Li se ridică și măsură încăperea cu pași lenți. 

- Deci dumneavoastră sunteţi convins că Yrr şi unicelularele sunt 
una și aceeași ființă? Ne-am găsit adversarul? 

- Cu două rezerve, adăugă Rubin repede. În primul rând, trebuie să 
rezolvăm problema ADN-ului. În al doilea rând, trebuie să existe ceva 
ca o regină. Colectivul poate fi oricât de inteligent, părerea mea este însă 
că ce avem noi aici, jos, este doar partea executivă a întregului. 

- O regină? Cum trebuie să ne-o imaginăm? 

- La fel și totuși altfel. Să luăm ca exemplu furnicile. Și regina este 
tot o furnică, dar una specială. De la ea porneşte totul. Yrr sunt fiinţe 
organizate în bancuri, colective de microorganisme. Dacă Anawak are 

dreptate, atunci ele întruchipează o a doua cale a evoluţiei spre viața 
inteligentă, dar, şi așa, ceva trebuie să o dirijeze. 

- Așadar, dacă am găsi regina asta... începu Peak. 

- Nu. Rubin scutură din cap. Să nu ne facem iluzii. Poate fi mai 
mult de una. Ar putea fi milioane. Și dacă sunt deștepte, nu se vor arăta 
la față. Rubin făcu o pauză. Dar ca să funcţioneze ca regine, trebuie să 
impărtăşească aceleaşi principii cu ceilalți Yrr. Contopirea și memo- 
ria genetică. Ei bine, suntem pe cale să extragem o substanţă olfactivă 
pe care celulele o emit pentru a semnala că vor să fuzioneze. Un fero- 
mon a cărui reţetă Oliviera și Johanson o caută asiduu. Cu ajutorul 
acestui feromon, al acestui miros, celulele vor fuziona garantat şi cu 
regina. Cheia comunicării pentru Yrr este mirosul. Rubin zâmbi 
mulțumit de sine însuși. Tot el ar putea fi cheia şi pentru rezolvarea 
tuturor problemelor noastre. 

- Bine, Mick. Vanderbilt îi zâmbi apreciativ. Ne-aţi intrat iar în 
graţii. Chiar dacă aţi făcut-o de oaie pe punte. 

- N-a fost vina mea, spuse Rubin jignit. 

- Lucraţui pentru CIA, Mick. In departamentul meu. Aici nu există 
n-a fost vina mea. Am uitat să menţionăm asta când v-aţi angajat? 

- Nu. 

Vanderbilt își îndesă batista în pantaloni cu mișcări stângace. 

- Mă bucur să aud asta. Jude va vorbi imediat cu președintele. Va 
putea să-i spună ce băiat bun sunteți. Vă mulțumim pentru vizită. 
Inapoi în mină, ocnaș! 


Sala de conferinţe Flagg 


Shankar şi Crowe păreau mult mai puţin siguri pe ei decât la des- 
cifrarea primului semnal. Toată echipa simţea atmosfera de deprimare 
şi irascibilitate care nu fusese provocată doar de evenimentele groaz- 
nice de pe punte. Era tot mai evident că nimeni nu înţelege compor- 
tamentul lui Yrr. 

- De ce ne trimit mesaje și în același timp ne atacă? întrebă Peak. 
Nici un om nu ar face aşa ceva. 

- Nu mai gândiţi în aceste categorii, spuse Shankar. Nu sunt oameni. 

- Vreau doar să înțeleg. 

- Nu veți înţelege nimic dacă vă bazaţi doar pe logica umană, spuse 
Crowe. Poate că primul mesaj a fost un avertisment. Știm unde 
sunteţi. Cel puţin asta este ceea ce ne-au răspuns. 

- Poate a fost o manevră menită să ne inducă în eroare? propuse 
Oliviera. 

- Care ar fi fost inducerea în eroare, după părerea ta? întrebă 
Anawak. 

- Să ne abată atenţia. 

- De la ce? De la scena pe care au făcut-o, transformându-se în 
pomul de Crăciun? 

- Foarte departe de adevăr nu este, observă Johanson. Ceva oricum 
le-a reușit. Am crezut că îi interesează să intre în contact cu noi. Sal 
are dreptate, nici un om nu ar face aşa ceva. Poate că ştiu asta. Ne-au 
amețit, s-au arătat în toată splendoarea, noi aşteptam bucuroși revelația 
cosmică şi în schimb primim una peste bot. 

- Poate că ar fi trebuit să trimiteţi altceva jos, în locul aberaţiilor 
de probleme matematice, îi spuse Vanderbilt lui Crowe. 

Pentru prima dată de când o ştia Anawak, Crowe părea să-și fi pier- 
dut liniştea. Îl privi furioasă pe directorul CIA. 

- Aveţi o idee mai bună, Jack? 

- Nu este sarcina mea să am o idee mai bună, ci sarcina dumnea- 
voastră, răspunse Vanderbilt agresiv. În sarcina dumneavoastră cade 
comunicarea cu ăia. 

- Cu cine? Dumneavoastră sunteţi cel care încă mai crede că în spa- 
tele acestor lucruri stă vreun mulah. 

- Dacă trimiteţi mesaje care nu au alt efect decât că le trădează 
ălora poziția noastră, atunci asta e un rahat de problemă pe care tre- 
buie să o rezolvaţi dumneavoastră. Aţi băgat informaţii detaliate 
despre omenire în tâmpenia aia de impuls acustic. Le-aţi trimis o 
invitaţie să ne atace! 

- Trebuie întâi să faci cunoștință cu cineva, abia apoi poţi vorbi cu 
el! răspunse Crowe cu răceală. Nu poţi pricepe asta, măgarule? Vreau 
să ştiu cine sunt ei, așa că le povestesc câte ceva despre noi. 

- Mesajele dumneavoastră sunt o fundătură... 

- Dumnezeule, de abia am început! 

. Aşa cum o fundătură este tot SETI ăla exagerat. Abia ați 
început? Felicitări. Câţi oameni vor trebui să moară până când veți 
începe cu adevărat? 

- Jack, interveni Li. Suna ca „şezi“ sau sii 

- Programul ăsta tâmpit de contactare.. 

— Jack, ţine-ţi gura! Nu vreau ceartă, vreau rezultate. Întrebare: cine 
are rezultate, dintre cei prezenţi aici? 

- Noi avem, răspunse Crowe îmbufnată. Miezul celui de-al doilea 
mesaj este o formulă: Apă. H»O. O să descifrăm şi restul dacă nu ne 


bate nimeni la cap! 

- Și noi am făcut progrese, începu Weaver. 

- Și noi! interveni Rubin repede. Am făcut un mare pas înainte, 
mulțumită... ăă... ajutorului oferit de Sigur şi Sue. Rubin tuși. Vocea 
încă nu își revenise la normal. Poate vrei să prezinţi tu rezultatele, Sue? 

- Vezi să nu te ostenești prea tare, şuieră Oliviera. Cu voce tare 
spuse: am izolat substanţa prin care celulele îşi inițiază fuzionarea. Este 
vorba despre un feromon și am aflat și cum funcționează. I-o datorăm 
lui Sigur care i-a smuls prin luptă organismului probe de țesut aflat în 
diferite faze. 

Oliviera puse pe masă un recipient transparent, închis cu capac. 
Era plin până la jumătate cu un lichid limpede ca apa. 

- Feromonul este aici înăuntru. L-am descifrat și îl putem produce 
și noi. Reţeta este surprinzător de simplă. Nu se poate spune cu 

siguranță cum anume intră fiinţele în contact şi nici cine sau ce inițiază 
fuziunea. Dar presupunând că cineva sau ceva are iniţiativa, pentru 
simplificare să spunem că regina, rămâne să mai stabilim cum pot fi 
chemate de la distanță miliardele de celule individuale, lipsite de ochi 
și urechi. La asta servește feromonul. Mirosul nu este foarte potrivit 
pentru o comunicare subacvatică având în vedere că moleculele se 
imprăștie prea repede, dar, pe distanţe scurte, funcţioneză perfect. Și 
după cum se pare, comunicarea feromonică a celulelor se rezumă la 
această singură substanță. Nu există un vocabular, ci doar un singur 
cuvânt: contopire! Încă nu ne este clar cum comunică între ele celulele 
contopite. Este clar că folosesc o formă de comunicare. Și într-un com- 
puter neuronal sau într-un creier omenesc, lucrurile stau la fel. 
Unităţile au nevoie întotdeauna de un fel de mesageri. În biologie, 
această substanță care transmite mesaje se numește ligand. Atunci când 
o celulă vrea să-i transmită ceva altei celule, nu prea poate să meargă 
în Vizită, așa că îi trimite un mesaj prin intermediul acestui ligand. La 
rândul ei, aceasta are nevoie de o ușă cu sonerie, ca orice casă cum- 
secade, așadar, în limbaj științific de un receptor. Ligandul sună la ușă, 
mesajul sunetului se propagă în cascade de semnal până în interiorul 
celulei, imbogăţind genomul cu o nouă informaţie. 

Oliviera făcu o pauză. 

- După toate aparențele, microorganismele din rezervor comu- 
nică între ele prin liganzi și receptori. Bineînţeles că imaginea celu- 
lelor ca nişte case, cu uși care trimit să sune un mesager zâmbitor, 
este una eronată. Fiecare celulă emite un nor întreg de molecule 
olfactive și nu are un singur receptor, ci aproximativ 200 000. Prin 
intermediul lor percepe feromonii şi se alipeşte colectivului. 200 000 de 
sonerii pentru a schimba informaţii cu celulele vecine e impresio- 
nant. Procesul fuzionării se face după modelul alergării la ștafetă: 
o celulă receptează feromonii din colectiv şi se cuplează la celulele 
din jur. În momentul cuplării, produce şi ea feromoni pentru a atrage 
următoarele celule şi așa mai departe. Procesul are loc din interior 
in exterior. Pentru a înţelege mai uşor aceste lucruri, anticipăm puţin 
şi presupunem că, în cazul celulelor pe care le-am studiat, este vorba 
într-adevăr de presupușii noştri dușmani. Astfel că îi vom numi, cu 
siguranţă pripită, Yrr. 

Oliviera își încrucișă degetele. 

- Ne-a sărit imediat în ochi faptul că celulele nu dispun pur și 
simplu de receptori, ci de perechi de receptori. Ne-am spart capul gân- 
dindu-ne care poate fi motivul, şi într-un târziu ne-am prins. Are 
legătură cu menţinerea stării de sănătate a colectivului. Astfel că le-am 
dat receptorilor denumiri ale funcţiilor. Receptorul universal recu- 
noaște: eu sunt Yrr. Receptorul special spune: eu sunt un Yrr în stare 
de funcționare, sănătos, cu ADN-ul intact și potrivit pentru colectiv, 
pentru marele pow wow. 

- Nu ar putea face chestia asta şi cu un singur receptor? întrebă 
Shankar încruntându-se. 

- Nu. Probabil că nu. Oliviera căzu pe gânduri. Este un sistem 
foarte bine pus la punct. După modelul nostru, trebuie să ne imaginăm 
celula Yrr ca pe o tabără militară înconjurată de un şanţ de apărare. 
Un militar care se apropie din afară se legitimează printr-un semn 
universal de recunoaștere: uniforma. Aceasta îi spune soldatului din 
tabără: sunt unul dintre voi. Dar am văzut cu toţii destule filme de 
război cu Michael Caine pentru a ști că în uniformă se poate ascunde 
un trădător care îi împușcă pe toţi grămadă, dacă reușește. De aceea, 
Michael Cain trebuia să se legitimeze și printr-un semn special de recu- 
noaștere. Trebuia să cunoască parola. Am descris cât de cât corect pro- 
blema din punct de vedere militar, Sal? 

Peak încuviinţă din cap. 

- Ireproşabil. 

— Atunci sunt liniștită. Așadar, când fuzionează doi Yrr, se întâmplă 
următoarele: celula care s-a contopit deja cu restul colectivului pro- 
duce o moleculă olfactivă, un feronom. Prin intermediul acestui fero- 
mon, celulele se alipesc de receptorii lor universali, inițiind legătura 
primară. A avut loc pasul de recunoaştere: „Eu sunt Yrr“. Al doilea 
pas presupune declaraţia: „Sunt un Yrr sănătos“, care se efectuează prin 
cuplarea receptorilor speciali. Până aici, toate bune și frumoase. Există 
însă și Yrr nefuncționali și bolnavi, cu defecte de ADN. Duşmanul 
nostru este un organism care apare în masă și care pare să se dezvolte 
permanent, fiind obligat astfel să elimine celulele care nu sunt capabile 
să se dezvolte mai departe. Trucul pare a fi acela că toate celulele deţin 
un receptor universal, însă doar celulele sănătoase, cele capabile să se 
dezvolte mai departe, deţin receptorul special. Celulele bolnave pur și 
simplu nu îl au. Și acum intervine adevărata minune, cea care ar trebui 
să ne inspăimânte. Celula defectă nu dispune de parolă. Ei nu i se va 
permite să fuzioneze cu celelalte, ci va fi respinsă. Însă nu este destul. 
Yrr sunt unicelulare, şi unicelularele se înmulțesc prin diviziune. 
Bineînțeles că o specie care se dezvoltă în mod constant nu poate per- 
mite să se nască o a doua populaţie defectă, așa că trebuie să impiedice 
celula defectă să aibă timp de înmulțire. În acest moment, feromonul 
preia o dublă funcţie: odată cu respingerea celulei bolnave, feromonul 
rămâne atașat de receptorul universal al acesteia și se transformă într-o 
otravă cu acţiune rapidă. Apoi iniţiază așa-numita moarte programată 
a celulei, un fenomen care în mod normal nu este cunoscut la unice- 
lulare. Celula defectă moare fulgerător. 

- Cum vă daţi seama că o ființă unicelulară este moartă? întrebă Peak. 

- E simplu. Metabolismul se opreşte. În plus, un Yrr mort nu mai 
luminează. Pentru Yrr, iluminatul constituie o necesitate biochimică. 
Un exemplu bun în acest sens este Aeguoria, o meduză din Pacific. 
Pentru a lumina, aceasta produce un feromon. Aici, situația este asemă- 
nătoare: se emite o substanţă olfactivă, astfel încât luminiscenţa inter- 
vine automat, iar descărcările luminoase, fulgerele, indică niște reacții 
biochimice deosebit de puternice în cadrul legăturilor celulare. Atunci 
când luminează, Yrr gândesc şi comunică. Atunci când mor, își pierd 
această capacitate. 

Oliviera privi în jur. 

- Vreau să vă spun acum de ce ar trebui să ne îngrijoreze acest 
lucru. Yrr au reușit să pună la punct un proces de selecţie complex, 
recurgând la mijloace simple. Dacă un Yrr este sănătos și dispune de 
o pereche intactă de receptori, atunci feromonul pregătește fuziunea. 
Dacă nu are receptor special, atunci feromonul își exercită efectul 
mortal. O specie care funcționează astfel vede moartea cu alți „ochi“ 
decât omul. In societatea Yrr, moartea este o chestiune extrem de nece- 
sară. Nu le-ar veni niciodată ideea de a menaja celulele defecte. Din 
perspectiva lor ar fi ceva de neînțeles, ceva de-a dreptul idiot. Trebuie 
să omori ceea ce îți ameninţă propria dezvoltare. Este logic. Atunci 
când colectivul lor este pus în pericol, Yrr reacţionează cu logica 
morţii. Nu știu ce înseamnă indurarea sau mila, nu fac excepţii, după 
cum nici logica uciderii nu are nimic de-a face cu cruzimea. Asemenea 
idei le sunt complet străine. Ergo, nu vor pricepe de ce ar trebui să ne 
menajeze, din moment ce noi reprezentăm o ameninţare pentru ei. 

- Pentru că biochimia lor nu permite o astfel de etică, concluzionă 
Li. Oricât ar fi de inteligenți. 

- Frumos, observă Vanderbilt. Şi cu ce ne alegem concret de pe urma 
faptului că le cunoaștem micul secret Chanel Nr. 5? Putem fuziona cu 
ei, dacă am înţeles corect. Grozav. Eu aş putea fuziona cu ei! 

Crowe îi aruncă o privire scrutătoare. 

- Ca şi cum te-ar lăsa... 

- Să mă pupi undeva. 

- Ar fi drăguţ dacă ați lăsa păruiala pe mai târziu, spuse Anawak. 
Împreună cu Karen, m-am gândit cum am putea determina unicelula- 
rele să gândească. Lui Sigur, Mick și Sue tocmai le ies peri albi pe tema 
asta. Din punct de vedere biologic este o aberaţie, insă asta ne-ar putea 
da răspunsul la o mulțime de întrebări. 

- Am programat celulelor noastre virtuale un ADN artificial și am 
aranjat să cunoască permanent mutații, continuă Weaver ideea lui 
Anawak. Ceea ce reprezintă o formă de învăţare. Am ajuns dintr-odată 
inapoi acolo de unde plecaserăm, și anume la neurocomputer. Vă mai 
aduceţi aminte că am descompus un astfel de creier electronic în cele 
mai mici unități programabile și ne-am întrebat cum ar putea deveni 
din nou un Întreg capabil să gândească. A funcționat abia atunci când 
fiecare celulă a fost capabilă să învețe individual. Însă singura modali- 
tate prin care o celulă biologică ar putea învăţa în timpul vieții este 
mutaţia ADN-ului, ceea ce, de fapt, este o imposibilitate. Totuși, am 
prevăzut celulele virtuale cu această posibilitate. Și cu un feromon ase- 
menea celui pe care tocmai l-a descris Sue. 

- Nu numai că am obţinut din nou computerul nostru integral şi 
funcţional, continuă Anawak, dar dintr-odată am avut în faţa noastră 
celule Yrr autentice şi vii, trăind în condiţii naturale. Mica noastră 
creație dispune de câteva adausuri suplimentare - celulele plutesc în 
spaţiu tridimensional. Am prevăzut acest spaţiu cu proprietăți întâl- 
nite în condiţiile de pe fundul mării, deci presiune, curenţi, frecare și așa 
mai departe. Ce-i drept, întâi a trebuit să găsesc răspuns la întrebarea: 

cum se recunosc între ei membrii unui colectiv? Substanţa olfactivă 
este doar jumătate din răspuns. Cealaltă jumătate constă în capacita- 
tea de a limita mărimea unui colectiv. Aici intră în joc ceea ce au des- 
coperit Sue și Sigur și anume că ampliconii Yrr diferă în mici domenii 
hipervariabile. Vă amintiţi care sunt consecinţele acestui fapt: celulele 
şi-au modificat ADN-ul dzpă naștere. Noi credem că exact aşa se 
întâmplă şi că acele domenii hipervariabile sunt codul care le permite 
să se recunoască reciproc şi să-și limiteze colectivul, de exemplu. 

- Celulele Yrr codate la fel se recunosc între ele, iar colectivele mai 
mici se pot contopi, formând unele mai mari, concluzionă Li. 

- Exact, spuse Weaver. Așadar, am codat celulele. Fiecare celulă 
dispune în acest moment deja de un fel de cunoștințe de bază referi- 
toare la mediul lor de viaţă. Acum a obţinut informaţii suplimentare, 
pe care nu le deţineau toate celulele. După cum era de așteptat, au 
fuzionat întâi celulele cu aceeași codare, formând colective. Apoi am 
încercat ceva nou: să cuplăm două colective de codare diferită. Am 
reușit, și atunci s-a întâmplat incredibilul: nu numai că fuzionarea a 
reușit, dar celulele celor două colective şi-au împărtăşit reciproc codă- 
rile individuale, ajungând toate la același nivel. S-au programat cu un 
cod nou, unitar, un nivel al cunoașterii superior, împărtășit de fiecare 
celulă în parte. La final, ambele colective au fuzionat într-unul singur. 
Pe acesta l-am cuplat cu un al treilea colectiv, și din nou a apărut ceva 
nou, ce nu mai existase înainte. 

- Pasul următor a fost să observăm modul în care învăță Yrr, spuse 
Anawak. Am format două colective de codare diferită. Am supus celu- 
lele dintr-un colectiv unei experienţe specifice. Am simulat atacul unui 
dușman. Nu am fost deosebit de originali, am ales un rechin care ia o 
mușcătură zdravănă din colectiv şi le-am învăţat să îl ocolească data 
viitoare. Când vine rechinul, i-am ordonat noi colectivului, renunți la 
forma sferică și te faci plat ca o cambulă. Pe celălalt colectiv nu l-am 
învăţat trucul, și a fost muşcat. Apoi am pus să fuzioneze ambele colec- 
tive şi am trimis un rechin pe capul lor. L-au evitat. Învățase întreaga 
masă. La final, am împărțit colectivul în mai multe mulțimi mici și am 
observat că toate ştiau cum să evite un rechin. 

- Vasăzică învaţă prin domeniile hipervariabile? întrebă Crowe. 

- Da şi nu, spuse Weaver aruncând o privire pe notițele ei. E posi- 
bil să o facă, dar pe calculator durează totul mult prea mult. Masa care 
ne-a atacat pe punte are reacţii foarte rapide și probabil gândește la fel 
de rapid. O formaţiune supraconductoare, un creier imens, variabil. 
Nu, nu ne-am putut limita la acele domenii mici. Am programat ca 
întregul ADN să fie capabil să înveţe, mărindu-i astfel enorm viteza 
de gândire. 

- Cu ce rezultat? se interesă Li. 

- Rezultatul se bazează doar pe câteva experimente pe care le-am 
făcut cu puţin timp înaintea acestei întâlniri. Dar avem dovezi sufi- 
ciente pentru următoarele afirmaţii: un colectiv Yrr, indiferent de 
mărimea lui, gândeşte cu viteza unui calculator simultan de ultimă 
generaţie. Se împărtășesc cunoștințele individuale și se studiază datele 

necunoscute. La început, unele colective nu fac față noilor solicitări, 
dar învaţă de la celelalte. Până la un anumit punct, procesul de învățare 
se desfășoară liniar, dincolo de acesta insă comportamentul colective- 
lor nu mai poate fi prevăzut... 

- Un moment, o întrerupse Shankar. Vreți să spuneţi că progra- 
mul începe să aibă o viaţă proprie? 

- Am apelat la situaţii complet necunoscute pentru Yrr. Cu cât 
era problema mai complexă, cu atât se contopeau mai des. In scurt 
timp au început să dezvolte strategii noi, pe care noi nu le programa- 
serăm. Deveniseră creativi. Deveniseră curioși. Și învățau exponențial. 
Am putut desfășura doar câteva experimente şi este în continuare doar 
un program pe computer, însă celulele noastre artificiale au învățat să 
adopte orice formă dorită, să imite și să se preschimbe, luând formele 
altor vietăți, să formeze extremităţi pe lângă sensibilitatea cărora cele 
zece degete ale noastre sunt doar niște cioturi boante, să cerceteze 
obiectele la nivel nanomolecular, să împărtășească oricare din aceste 
experienţe oricărei alte celule și să rezolve probleme în faţa cărora 
oamenii ar da greș. 

Timp de o clipă se lăsă tăcerea. Pe feţele celor mai mulți dintre ei 
se vedea că îşi aminteau evenimentele de pe punte. În cele din urmă, 
Li rupse tăcerea: 

- Daţi-ne un exemplu de o astfel de problemă. 

Anawak încuviinţă. 

- Aşadar, eu sunt un colectiv Yrr, da? Şi o întreagă platformă con- 
tinentală e acoperită de viermi pe care eu i-am crescut, i-am îndopar 
cu bacterii și i-am dus acolo ca să destabilizeze pe toată linia hidratul 
de metan aflat la faţa locului. Problema mea este că, deși viermii și bac- 
teriile dau rezultate, mai am nevoie de un ultim element pentru marea 
alunecare de teren. 

- Corect, spuse Johanson. Nu i-am dat niciodată de capăt. Viermii 
și bacteriile pregătesc terenul, dar mai lipseşte un amănunt pentru ca 
totul să se transforme într-o catastrofă. 

- Și anume, fie o ușoară scădere a nivelului mării, ceea ce ar duce 
la o diminuare a presiunii care apasă pe hidraţi, fie o încălzire a apei 
de lângă coastă. Corect? 

- Exact. 

- Cu un grad? 

- Ar trebui să fie de ajuns. Dar hai să spunem cu două. 

- Bine. Ne-am dumirit. În faţa platformei continentale norve- 
giene, la o adâncime de 1 250 de metri, se află vulcanul noroios 
Håkon-Mosby. Vulcanii noroioși nu scuipă lavă, ci gaz, apă și sedi- 
mente din miezul fierbinte al Pământului. Apa aflată deasupra unui 
astfel de vulcan nu este fierbinte, dar este mai caldă decât în alte părți. 
Fuzionez, deci, cu un colectiv mare. Unul foarte mare. Iau forma unui 
furtun cu două capete deschise și, pentru că vreau să devin un furtun 
foarte mare, mă rezum la un perete exterior cu o grosime de numai 
câteva straturi celulare. Și aşa am nevoie de mulţi semeni de-ai mei, mii 
de miliarde de celule, insă având un perete atât de subțire reușesc să 

ating o lungime de câţiva kilometri. Perimetrul meu este cât al crate- 
rului vulcanic, în jur de 500 de metri. Absorb apa caldă a vulcanului 
noroios și o transport, aidoma unei conducte colosale, până în locul 
in care viermii şi bacteriile şi-au început opera de distrugere. Așa am 
obținut alunecarea de teren. Și în felul acesta este posibil să încălzesc 
apa de lângă Groenlanda și de la calotele polare, provocând astfel topi- 
rea ghețarilor și implicit oprirea Golfstreamului. 

— Dacă Yrr cei din computerul dumneavoastră reușesc să facă lucru- 
rile astea, spuse Peak incredul, atunci de ce sunt în stare cei adevărați? 

Weaver își răsfrânse buzele și îl privi. 

- Cred că pot face mai mult decât atât. 


Înotul 


Weaver se simţea încordată și pe dinafară, şi pe dinăuntru. Părăsind 
sala de conferinţe, îl întrebă pe Anawak dacă nu ar avea chef să dea o 
tură prin bazin. O chinuia o durere de umeri ingrozitoare. Și asta în 
condiţiile în care practica aproape orice sport de care este capabil 
corpul uman. 

Poate că asta e problema, își spuse Weaver. Poate ar trebui să mai 
faci şi câte un sport mai puţin solicitant. 

Anawak o însoţi. Se schimbară în costumele de baie, fiecare în 
cabina sa, după care se întâlniră înfășuraţi în halatele de baie. Weaver 
ar fi vrut să îl ţină de mână pe drumul spre bazin, i-ar fi plăcut de fapt 
să facă altceva cu el în acest moment, însă nu ştia cum poţi face aşa ceva 
fără să arăţi ca un idiot. Pe vremuri, înainte de schimbarea radicală sur- 
venită în viaţa ei, luase tot ce-i ieşise în drum, dar nimic nu însemnase 
dragostea. Acum se simţea intimidată și blocată. Cum să flirteze? Cum 
te puteai băga în pat cu cineva, când în noaptea de dinainte muriseră 
oameni și întreaga lume se prăbușise în abis? 

Câr de prost puteai fi, de fapt? 

Sala de inot de pe Independence era uriașă și uimitor de conforta- 
bilă pentru un vapor de război, iar piscina avea dimensiunile unui mic 
lac. Simţi privirea lui Anawak pe spatele ei, când lăsă halatul să-i cadă 
la pământ. Brusc, își dădu seama că era prima oară când o vedea așa. 
Costumul era îngust și foarte decoltat la spate, și bineînțeles că i se 
vedea tatuajul. 

Păşi intimidată până la marginea bazinului, se desprinse și se scu- 
fundă cu un salt elegant. Inota chiar sub suprafaţa apei, cu braţele 
intinse înainte, și îl auzea pe Anawak urmând-o. Poate se va întâmpla 
aici, ÎȘI spuse. Simţi cum i se strânge stomacul. Începu să dea din picioare 
Și mări viteza, sfâşiată între speranța și teama că ar putea să o ajungă 
din urmă. 

Fricoaso! Și de ce nu? 

Să se scufunde pur şi simplu și să facă dragoste. Sub apă. 

Să se contopească... 

Îi veni brusc o idee. 

Era aproape caraghios de simplă și, din păcate, puţin lipsită de pie- 
tate. Dar dacă funcţiona, era genial. Atunci i-ar putea convinge pe Yrr 
să se retragă pe cale pașnică. Sau cel puţin să-și reconsidere acţiunile. 

Dar chiar era strălucită ideea ei? 

Atinse cu vârful degetelor peretele de faianță al bazinului. leşi la 
suprafață și își șterse apa din ochi. În momentul următor, gândul de 
adineaori i se păru pur şi simplu vulgar. Apoi ii simți din nou farme- 
cul tulburător. Cu fiecare metru cu care Anawak avansa spre ea, 
Weaver devenea tot mai nehotărâtă, iar când acesta o ajunse, îi 
repugnă, aproape. 

Trebuia să se mai gândească. 

Dintr-odată el fu foarte aproape de ea. 

Weaver se lipi de marginea bazinului. Pieptul îi palpita. Inima îi 
bătea ca atunci când plutise pe apa îngheţată a canalului; senzația asta 
în stomac și bătăile inimii, care păreau să spună: acum... acum... acum... 

Simţi o atingere pe talie și deschise buzele. 

Teamă! 

Spune ceva, se îndemnă singură. Trebuia să fie ceva. Vreun subiect 
despre care să poată vorbi. 

- Sigur pare să se simtă mai bine. 

Vorbele îi săriseră din gură ca niște broaște. În ochii lui Anawak 
se văzu o umbră de dezamăgire. Se îndepărtă puţin de ea, își dădu la o 
parte părul ud și îi zâmbi. 

- Da, ciudăţenia lui de accident. 

Idioată tâmpită ce ești! 

- Are însă o problemă. Weaver își puse coatele pe marginea bazi- 
nului și se ridică. Să nu-i spui că ţi-am zis. Dar vreau să ştiu părerea ta. 

Sigur are o problemă? Tu ai o problemă! Idioaro! Idioato! 

- Ce fel de problemă? întrebă Anawak. 

- A văzut ceva. Mai bine spus, crede că a văzut ceva. După cum 
povesteşte el, îl cred, dar atunci se ridică întrebarea ce poate insemna 
asta ȘI... fii atent, îţi povestesc! 


Camera de supraveghere 


Li o asculta pe Weaver în timp ce aceasta îl punea la curent pe 
Anawak cu îndoielile lui Johanson. Stătea nemișcată în fața monitoa- 
relor şi trăgea cu urechea la conversaţia celor doi. 

Ce pereche frumoasă, se gândi amuzată. 

Conţinutul discuţiei o amuza mai puţin. Boul ăla de Rubin peri- 
clitase toată operaţiunea. Puteau doar să spere că Johanson nu își va 
mai aminti și mai multe din ceea ce drogul ar fi trebuit să-i şteargă din 
memorie. Acum subiectul îi:preocupa deja pe Weaver și Anawak! 

De ce vă ocupați de astfel de poveşti, copilași? se întrebă Li. 
Poveştile urâte de adormit copiii, ale unchiului Johanson! De ce nu 
vă băgaţi odată în pat? Şi un orb îşi dă seama că asta vreţi, doar voi 
nu vă prindeţi. Li oftă. De când femeile fuseseră acceptate în marină, 

asistase la multe astfel de încercări neajutorate de apropiere. Ăstora 
doi din bazin chiar nu le venea nici o altă idee, decât să-și bată capul 
cu Johanson? 

- Ar trebui să ne obișnuim cu gândul că Rubin se dă de gol, îi spuse 
lui Vanderbilt. 

Omul de la CIA stătea în spatele ei, cu cana de cafea în mână. În 
încăpere erau doar ei doi. Peak era pe punte, unde grăbea lucrările de 
curăţare și verifica echipamentul de scufundare. 

— Și ce se întâmplă atunci? 

— Există opţiuni clare pentru această eventualitate. 

- Nu este însă cazul să ne gândim deja la ele, Judybaby. Rubin nu 
a ajuns încă până acolo. Și bineînţeles că ar fi mai frumos dacă nici 
nu am fi nevoiţi s-o facem. 

- Ce s-a întâmplat, Jack? Scrupule? 

- Uşurel. O fi planul tău, dar eu răspund de reușita lui. Poţi fi con- 
vinsă că scrupulele mele se vor menţine în limite compatibile. Vander- 
bilt chicoti. In cele din urmă, am o reputaţie de apărat. 

Li se întoarse spre el. 

— Chiar ai o reputaţie? 

Vanderbilt sorbi zgomotos din pahar. 

— Ştii ce apreciez eu atât de tare la tine, Jude? Că eşti așa o scârbă. De 
aceea îmi dați senzaţia că sunt un tip cumsecade. Înseamnă și asta ceva! 


Combat Information Center 


Crowe şi Shankar își spărgeau capetele. 

Calculatorul arăta niște imagini contorsionate. Linii paralele care 
se despărțeau brusc, se curbau, pentru ca apoi să se contopească. Între 
ele se căscau spaţii mai mari, de formă neregulată. Scratch era format 
dintr-o serie întreagă de grafice care, suprapuse, parcă ofereau o singură 
imagine, doar că nu le ieșea. Nu se potriveau deloc. În plus, Crowe nu 
avea nici cea mai mică idee despre ce ar putea însemna liniile acelea. 

- Apa este baza, medită Shankar. La fiecare moleculă de apă este 
cuplată o informaţie suplimentară. Ce semnificaţie are? Reprezintă o 
caracteristică a apel? 

- Posibil. Ce proprietăți ar putea fi vizate? 

- Temperatura. 

- Da, de exemplu. Sau concentraţia de sare. 

- Sau poate că nu este vorba de proprietăți fizice sau chimice, ci 
chiar de Yrr. Liniile ar putea reprezenta concentrațiile populației lor. 

- Conform mottoului aici locuim noi? Ceva în genul ăsta? 

Shankar îşi frecă bărbia. 

- Cam aşa, nu? 

- Nu știu, Murray. Noi le-am spune lor unde ne sunt orașele? 

- Nu. Dar ei nu gândesc ca noi. 

- Mulţumesc că te-ai gândit să-mi amintești. Crowe făcu un cerc 
de fum. Bine, să mai vedem o dară. H,O. Apă. Partea asta a mesajului 


e ușor de înţeles. Apa este lumea noastră. 

- Ceea ce reprezintă replica exactă la mesajul nostru. 

- Corect. Le-am dezvăluit faptul că trăim la aer curat. După care 
ne-am descris forma şi ADN-ul. 

- Să presupunem că răspunsul lor este într-adevăr replica exactă la 
mesajul trimis de noi, spuse Shankar. Liniile astea ar putea fi o repre- 
zentare a formei lor? 

Crowe îşi răsfrânse buzele. 

- Nu au formă. Adică bineînţeles că unicelularele au formă, dar 
nu sunt definite de aceasta. Mai degrabă colectivul este perceput ca 
având o formă, prin care însă nu se pot defini nici atât. Gelatina are o 
mie de forme și nici una. 

- Bine. Forma cade. Ce altă informaţie ar putea prezenta interes? 
Numărul indivizilor? 

- Murray! Ăsta ar fi un număr cu atâtea zerouri, că am umple tot 
vasul Independence. În plus, se divid pe bandă rulantă, mor pe bandă 
rulantă... Probabil că nici ei nu ar fi în măsură să ne dezvăluie numărul 
exact. Nu contează individul, spuse Crowe ţinând ţigara în colțul 
gurii. Acesta e complet lipsit de importanță. Contează doar întregul. 
Ideea de Yrr, dacă vrei, un Yrr idealizat. Genomul Yrr. 

Shankar o privi peste ramele ochelarilor. 

- Nu uita că le-am oferit numai informaţia că biochimia noastră se 
bazează pe ADN. Deci răspunsul ar fi trebuit să fie: și a noastră la fel. 
Crezi în mod serios că s-au apucat să-și descifreze genomul pentru noi? 

- S-ar putea! 

- Dar de ce ar face una ca asta? 

- Pentru că, strict vorbind, este singura afirmaţie pe care o pot face 
despre ei. Genomul și fuziunea sunt punctele centrale ale întregii lor 
existențe. Totul ne conduce la această concluzie. 

- Da, dar cum vrei să descrii un ADN care suferă mutație după 
mutație? 

Crowe privea nedumerită modelul de linii. 

- Să fie totuși vorba despre nişte hărți? 

- Hărțile cui? 

- Bine, oftă Crowe. O luăm de la inceput. H2O este baza. No: 
trăim în apă... 


Patru ochi 


Li își reglase banda de alergare la viteză maximă. În alte î imprejurări 
ar fi alergat în sala de fitness, pentru a menţine unitatea trupei. Însă de 
data asta nu voia să fie deranjată. Purta conversaţia zilnică cu Offut 
Air Force Base. 

- Cum stai cu moralul, Jude? 


671 


FRANK SCHĂTZING 


- Excelent, sir. Atacul ne-a afectat profund, însă avem totul 
sub control. 

- Oamenii sunt motivaţi? 

- Mai motivaţi ca oricând. 

- Îmi fac griji. Președintele părea obosit. Stătea singur cuc în sala 
comandamentului, la baza militară. Bostonul este complet evacuat. La 
New York și Washington am renunţat deja. Și primim mesaje de groază 
din Philadelphia și din Norfolk. 

- Ştiu. 

- Ţara se duce de râpă, în timp ce toată lumea nu mai vorbeşte 
decât despre inteligența neomenească din ocean. Aș fi curios să știu 
cine nu și-a putut ţine gura. 

- Ce importaţă are asta, sir? 

- Ce importanţă are? Președintele bătu cu palma în masă. Dacă 
America preia conducerea, nu mai accept ca vreun imbecil de la ONU 
să acționeze de capul lui! Doar pentru că fiecare dobitoc are impresia 
că rahatul lui de ţărișoară ar trebui să intre în joc. Ştii ce se întâmplă 
aici afară, cu ce viteză se mişcă lucrurile? 

— Știu exact ce se întâmplă. 

- Sau a vorbit unul din cercul tău apropiat? 

— Cu tot respectul, sir, ipoteza Yrr nu reprezintă ceva ce nu le-ar putea 
trece şi altora prin cap. După știința mea, majoritatea presupunerilor 
se învârt tot în jurul fenomenelor naturale și al terorismului interna- 
tional. Azi-dimineață s-a trezit un cercetător din Phenian să... 

- A spus că noi am fi în spatele evenimentelor. Președintele ridică 
mâna a lehamite. Am auzit tot. Cică ne-am ataca singuri orașele, cu 
ajutorul unor submarine extrem de silențioase, pentru a da apoi vina 
pe săracii comuniști nevinovaţi. Ce aberaţie! Președintele se aplecă spre 
camera de filmat. Dar în fond asta nici nu mă interesează. Nu mai pot 
eu acum de popularitatea mea. Vreau să văd că se rezolvă problema, 
vreau opţiuni noi pe masă! Jude, la naiba, nici o ţară nu este acum în 
măsură să o ajute pe alta! Chiar și Statele Unite ale Americii trebuie 
să ceară ajutor! Suntem atacați, otrăviți, cetățenii noştri se refugiază 
în interiorul țării. Eu trebuie să mă retrag într-un refugiu, ca o cârtiţă. 
În oraşe domnesc jaful şi anarhia. Armata și forțele de ordine sunt 
suprasolicitate fără speranță. Oamenii pot alege între alimente conta- 
minate şi medicamente fără efect. 

— Sir... 

- Dumnezeu Îşi ţine încă mâna protectoare deasupra Vestului, 
exceptând faptul că te mușcă ceva de degete, de îndată ce îţi vâri vreun 
picior în apă. Populaţiile de viermi din apele americane și asiatice devin 
tot mai mari, iar La Palma se află în pragul catastrofei. Nu sunt nefe- 
ricit la gândul că ici-colo se mai clatină câte un guvern, dar în ce mâini 
vor cădea atunci depozitele de armament? De întrebarea asta nu ne 
putem ocupa acum. 

- Ultimul dumneavoastră discurs... 

- Te rog să nu vorbeşti despre asta. Ţin discursuri înflăcărate de 
dimineaţa până seara. Nici unul din scriitorii ăștia de discursuri nu le 
notează. Nici unul nu pricepe ce vreau să-i spun acestei țări și lumii 
întregi, în fața lui Dumnezeu. Le spun să răspândească încrederea. 
Poporul american trebuie să vadă hotărârea comandantului său, care 
va face tot ce este necesar pentru a câștiga această luptă, chiar și în fața 
unui dușman care își ascunde faţa sub o mie de măști. Trebuie să 
insuflăm curaj lumii. Nu, nu vrem să păcălim pe nimeni, trebuie 
să ne pregătim pentru ce e mai rău, dar vom rdzbi! Asta le spun, dar, 
când încearcă să-i încurajeze pe oameni, devin patetici, nu știu să 
inspire încredere și din vorbe le răzbate propria frică. Mă întreb dacă 
vreunul dintre ei ascultă ce le spun. 

- Dar oamenii vă ascultă, îl asigură Li. În momentul de față, sunteți 
unul din puţinii oameni pe care îi mai ascultă cineva. Dumneavoastră 
și nemţii. 

- Da, nemţii. Ochii președintelui se îngustară. E adevărat ce se 
aude? Nemţii plănuiesc o misiune proprie? 

Li era gata să cadă de pe bandă. Ce prostie mai era și asta? 

- Nu, nu fac aşa ceva. Noi conducem lumea. Noi suntem cei 
desemnaţi de Uniunea Europeană. Germania coordonează Europa, 
dar conlucrează îndeaproape cu noi. Uitaţi-vă la situaţia din La Palma. 

- Și atunci de ce îmi spune CIA că nu așa ar sta lucrurile? 

- Pentru că Jack Vanderbilt lansează zvonuri din astea. 

- Hai, Jude! 

- Ba da, este şi rămâne un intrigant. 

- Copilă, când va fi vremea să îți ocupi locul pe care îl meriți, Van- 
derbilt nu va fi nici măcar în apropiere. 

Li expiră încet. Se lăsase purtată de emoţii. Lăsase jos garda şi poate 
că în momentul ăsta arătase prea mult din ce simţea. Nu era bine. Tre- 
buia să-și recapete alura suverană. 

- Bineînţeles, spuse Li zâmbind, că nu îl privesc pe Jack ca pe o pro- 
blemă, ci ca pe un partener. 

Președintele încuviință din cap. 

- Rușii ne-au trimis o echipă care a informat pe larg CIA despre 
situaţia de pe țărmul Mării Negre. Avem legături strânse cu China. 
Chestia asta cu nemţii este probabil o prostie. Nu am senzația că joacă 
pe cont propriu, dar știi ce zvonuri circulă prin mass-media în astfel 
de vremuri. Este o imagine măreață să vezi câți oameni de naţiuni dife- 
rite se regăsesc întru Dumnezeu, atunci când necuratul se ridică din 
mare. Preşedintele îşi trecu palma peste ochi. Deci cât de mult am pro- 
gresat? Nu am vrut să te întreb în faţa celorlalți, Jude, nu vreau să te 
pun în situaţia penibilă de a fi nevoită să înfrumuseţezi situaţia, dar fii 
sinceră. Ce - progrese — am - făcut? 

- Suntem aproape de reușită. 

- Cât de aproape? 

- Rubin spune că, dacă totul merge bine, este gata într-o zi sau 
două. Am avut un succes în laborator. Yrr comunică cu ajutorul unei 
substanţe olfactive. Au reușit s-o producă în laborator și... 

— Scutește-mă de amănunte. Și Rubin spune că reușește? 

- Este foarte sigur, sir. Și eu de asemenea. 

Preşedintele îşi răsfrânse buzele. 

- Mă bazez pe tine, Jude. În rest, e vreo complicaţie cu oamenii 
de știință? 

- Nu, minţi ea. Totul este în regulă. 

Cum de îi punea întrebarea asta? Oare Vanderbilt... 

Calmează-te, Jude. A fost o formulare întâmplătoare. Nu ar fi în 
interesul lui Vanderbilt. Grăsanul era gură-spartă, dar nu se împușca 
singur în picior. 

— Sir, spuse Li. Am făcut progrese mari. V-am promis să duc treaba 
la bun sfârșit, aşa cum am hotărât împreună și o voi face. Vom salva 
lumea. Statele Unite ale Americii o vor salva. Dumneavoastră veţi 
salva lumea. 

- Aşa ca în filme, nu? 

— Mai bine chiar. 

Președintele încuviință sumbru. Apoi zâmbi, dintr-odată. Nu era 
chiar zâmbetul strălucitor de altădată. Dar în el se mai citea ceva din 
voinţa de izbândă pentru care Li îl admira și adula. 

- Dumnezeu să te apere, Jude, spuse preşedintele. 

Întrerupse legătura. Li rămase pe banda de alergare și se trezi între- 
bându-se dacă într-adevăr vor reuși. 


Combat Information Center 


Orice ar fi dovedit mesajul despre dușmanul din adâncuri, stoma- 
cul lui Shankar chiorăia atât de convingător, demonstrând constrân- 
gerile biochimiei umane, încât Crowe nu îl mai putu asculta și îl 
trimise la masă. 

- Nu trebuie să mănânc acum, insista Shankar. 

- Fă-mi plăcerea asta, spuse Crowe. 

- Nu avem timp să mergem la masă. 

- Sunt conștientă de asta. Dar nu ne ajută cu nimic, nici dacă ne 
vor găsi oasele albite. Eu măcar mă hrănesc cu Lucky Strike. Du-te, 
Murray. Mănâncă ceva, întoarce-te întremat și rezolvă problemele cu 
un râgâit constructiv. 

Shankar plecă și Crowe rămase singură. 

Simţise nevoia să fie puţin singură. Nu avea nimic împotriva lui 
Shankar. Era strălucitor și de mare ajutor. Dar Shankar era fixat pe 
acustic. Se descurca greu cu gândirea neumană, iar Crowe avusese 
întotdeauna cele mai bune idei atunci când în jurul ei nu era nimeni 
și nimic în afară de fum. 

Fumă o ţigară şi începu raționamentul de la început. 

H,O. Noi trăim în apă. 
Mesajul arăta ca un model de tapet. Un raport din H»O. Mereu 
același, dar fiecare H»O cuplat cu niște date suplimentare. Milioane de 


asemenea perechi de date, aliniate unele după altele. În transcriere 
grafică, deveneau imagini care indicau niște linii. Era foarte probabil 
ca datele suplimentare să descrie caracteristici ale apei sau ale unei 
fiinţe care trăia în ea. 

Sau poate că acest gând era greșit. 

Despre ce puteau vorbi Yrr? 

Despre apă. Și altceva? 

Crowe se gândi. Deodată îşi aminti un exemplu. Două afirmaţii. 
În primul rând, aceasta este o găleată. În al doilea rând, aceasta e apă. 
Dacă le alăturăm, obţinem o gâ/eată de apă. Moleculele de apă erau 
toate la fel, însă datele care descriau găleata nu. Prezentau diferențe 
legate de forma găleţii, de structura suprafeţei și de eventuale modele. 
Astfel că mulțimea datelor care descriau găleata, descompusă în o 
mie de afirmaţii izolate, era o chestiune diferențiată. Se adăuga 
informaţia că această găleată este plină ochi cu apă. Ușor de realizat, 
alipind pur şi simplu fiecărei afirmaţii referitoare la găleată afirmaţia 
suplimentară „apă“. 

Altfel spus: Se cupla H»O cu datele care descriau ceva ce nu avea 


nici o legătură nu apa. Şi anume o găleată. 

Noi trăim în apă. 

Și unde este această apă? Cum se pot face referiri privind locul a 
ceva ce nu are nici măcar o formă? 

Descriind cu ce se învecinează. 

Ţărmurile şi fundul mării. 

Suprafeţele goale reprezentau uscatul, marginile lor erau malurile. 

Lui Crowe aproape îi căzu ţigara din gură. Începu să dea comenzi 
computerului. Dintr-odată înţelese de ce suprafeţele suprapuse nu ofe- 
reau o imagine. Pentru că nu descriau un spaţiu bidimensional, ci unul 
tridimensional. Trebuiau îndoite pentru a se potrivi. Trebuia să le 
indoi, până când obţineai ceva tridimensional. 

O sferă. 


Pământul. 


Laboratorul 


În același timp, Johanson se concentra asupra probelor pe care le 
luase din țesutul Yrr. După douăsprezece ore de muncă plină de con- 
centrare în laborator, Olivera nu mai era în stare să privească prin 
microscop cu ochii deschişi. Dormise prea puţin în nopţile precedente. 
Expediția începea încet-încet să-și ceară tributul. Cu toate că făceau 
progrese uriașe, toţi erau chinuiţi de îndoieli. Fiecare reacţiona în felul 
său. Greywolf se retrăsese pe punte. Se îngrijea de cei trei delfini 
rămași, interpreta datele furnizate de aceştia și evita întâlnirile cu 

ceilalți. Unii se dovedeau în mod evident irascibil, iar alții rămâneau 
stoici pe poziţii, iar Rubin își compensa spaima cu migrenă, acesta 
fiind al doilea motiv, pe lângă binemeritatul somn de frumusețe al lui 
Oliviera, pentru care Johanson stătea singur în laboratorul mare, 
cufundat în penumbră. 

Stinsese lumina principală. Singurele surse de lumină erau veiozele 
și monitoarele computerelor. Din simulatorul care zumzăia neconte- 
nit, răzbătea o lumină albastră abia sesizabilă. Masa acoperea podeaua 
fără să se clintească. Ar fi putut trece drept moartă, dar între timp 
Johanson o cunoștea deja mai bine. 

Câtă vreme lumina, era extrem de vie! 

Se auziră pași pe rampă. Anawak băgă capul înăuntru. 

- Leon. 

Johanson își ridică privirea de pe hârtii. 

- Ce frumos din partea ta! 

Anawak zâmbi. Apoi intră, își trase un scaun şi se puse călare pe 
el, cu mâinile încrucișate pe spătar. 

- E trei dimineaţa, spuse. Ce dracu” faci aici? 

- Lucrez. Ce faci tu aici? 

- Nu pot să dorm. 

- Poate ar trebui să ne oferim o gură de Bordeaux. Ce părere ai? 

- O, asta e... Anawak păru încurcat. Un gest frumos din partea ta, 
dar nu beau alcool. 

- Niciodată? 

- Niciodată. 

- Ciudat. Johanson se încruntă. În mod normal, observ chestiile 
astea. Ne purtăm cu toţii puţin altfel aici, aşa-i? 

- Da, se poate spune. Anawak făcu o pauză. Păru că vrea să vor- 
bească despre ceva, apoi însă întrebă: Și cum merge treaba? 

- Bine, răspunse Johanson şi adăugă ca din întâmplare: am rezol- 
vat problema voastră. 

- Problema noastră? 

- A ta și a lui Karen. Problema cu memoria ADN-ului. Aţi avut 
dreptate. Funcţionează, și știu și cum. 

Anawak căscă ochii mari. 

— Și asta o spui așa, în treacăt? 

- Trebuie să mă ierți. Sunt prea obosit pentru arabescurile de 
rigoare. Dar ai dreptate, momentul trebuie sărbătorit. 

- Cum de ţi-ai dat seama? 

— Aceste misterioase domenii hipervariabile, îţi aduci aminte, sunt 
clustere. Acestea se găsesc peste tot pe genom și codează anumite fami- 
lii de proteine. Hmm... înţelegi de fapt despre ce vorbesc? 

- Ajută-mă să pricep. 

— Clusterele sunt subclase de gene. Gene răspunzătoare de ceva, 
bunăoară cu formarea receptorilor sau producerea unor substanţe. 
Dacă pe un segment de ADN se află o aglomerare de asemenea gene, 
fenomenul se numește cluster. Şi genomul Yrr are o mulțime. Șmecheria 


676 


ADÂNCURI 


este că celulele Yrr sunt reparate în mod sigur. Dar la Yrr reparația 
nu începe în mod global pentru întregul genom, și nici enzimele nu 
analizează tot ADN-ul în căutarea greşelilor, ci reacționează doar la 
semnalele specifice. Ca la o cale ferată. Când recunosc semnalul de por- 
nire, încep reparația, când ajung la un semnal de oprire, încetează. 
Pentru că acolo începe... 

— Clusterul. 

- Exact. Care este protejat. 

- Îşi pot proteja de reparaţii părţi ale genomului? 

- Cu ajutorul represorilor pentru reparaţii. Gărzi de corp biolo- 
gice, dacă vrei să le spui aşa. Protejează c/usterele de enzimele repara- 
torii. De aceea aceste zone sunt libere să treacă prin mutații fără 
întrerupere, în timp ce restul ADN-ului se repară cuminte, pentru a 
menține informaţiile centrale ale rasei. Deşteaptă chestie, nu-i așa? 
În felul ăsta, fiecare Yrr devine un creier care se poate dezvolta 
la nesfârșit. 

— Și cum comunică? 

— Așa cum a spus Sue, de la celulă la celulă. Prin liganzi și recep- 
tori. Receptorii captează liganzii, impulsurile emise de alte celule, și 
pun în mişcare o cascadă de semnale pe direcţia centrului celular. 
Genomul cunoaște o mutație și conduce impulsurile spre celulele 
următoare. Totul decurge fulgerător. Grămada asta de gelatină din 
rezervor gândeşte cu viteza unor supraconductori. 

- Într-adevăr, o biochimie complet nouă, şopti Anawak. 

- Sau una veche de tot. Doar pentru noi e nouă. Probabil că în 
realitate există de milioane de ani. Poate că de la începutul vieţii. 
O ramură paralelă a evoluţiei. Johanson râse încet. O ramură încunu- 
nată de succes. 

Anawak îşi sprijini bărbia în mâini. 

- Dar ce putem face cu informaţia asta? 

- Bună întrebare. Rareori m-a încercat, ca azi, un asemenea senti- 
ment de neputinţă. Faptul că atât de multă știință mă face să progre- 
sez atât de încet. Nu face decât să ne confirme temerile. Sunt în toate 
privinţele altfel decât noi! Johanson ridică braţele și căscă lung. Nu știu 
dacă încercările lui Crowe de a ne pune în contact cu ei vor da rezul- 
tate. Pe moment, am mai degrabă impresia că se întreţin grozav de 
bine cu noi, dar încercând, în același timp, să ne căsăpească. Poate că 
pentru ei nu reprezintă o contradicţie. Dar sunt foarte sigur că nu e 
genul meu de conversaţie. 

- Nu avem de ales. Trebuie să găsim o cale de comunicare. Anawak 
își supse obrajii. Fiindcă veni vorba de asta, ce crezi, toţi care suntem 
pe vaporul ăsta tragem în aceeași direcție? 

Johanson deveni atent. 

- De ce spui asta? 

- Pentru că... Anawak făcu o grimasă. Bine, nu te supăra pe ea, dar 
Karen mi-a povestit ce ai văzut în noaptea aia de dinaintea accidentu- 
lui tău ciudat. Sau ce crezi că ai văzut. 

Johanson îl cântări din priviri. 

— Şi ce părere are despre asta? 

— Te crede. 

- Și mie mi s-a părut la fel. Și tu? 

- Greu de spus. Anawak ridică din umeri. Eşti norvegian. Voi 
susțineţi sus și tare că există troli. 

Johanson oftă. 

- Nu mi-aş mai fi amintit nimic dacă nu era Sue, spuse apoi. Ea mi-a 
adus aminte. În noaptea în care am stat împreună pe lada de pe puntea 
hangarului. Spune că l-aș fi văzut pe Rubin care pretindea că stă în pat 
din pricina migrenei. Asta pretinde el! De atunci îmi trece câte o 
secvenţă prin faţa ochilor. Imi amintesc nişte lucruri pe care e impo- 
sibil să le fi visat. Uneori mai lipsește puţin să văd întreaga imagine, 
dar apoi... stau în faţa unei uși deschise, mă uit spre o lumină albă, 
intru, și de acolo mi se rupe filmul. 

— Ce te face să fii atât de sigur că nu ai visat? 

- Sue. 

- Dar ea nu a văzut nimic. 

- Şi Li. 

- De ce tocmai Li? 

- Pentru că, la petrecere, s-a interesat puțin cam prea bătător la ochi 
de capacitatea mea de a-mi aminti cele întâmplate. Cred că voia să mă 
tragă de limbă. Johanson îl privi. M-ai întrebat dacă urmărim toți 
acelaşi lucru. Eu cred că nu. Deja la Chateau m-am îndoit de lucrul 
ăsta. Nu am avut încredere în Li de la început. Între timp, nu mai cred 
nici că Rubin suferă de migrenă. Nu știu ce să cred, dar în mod clar 
am senzaţia că se întâmplă ceva! 

- Intuiţie masculină, spuse Anawak zâmbind nesigur. După 
părerea ta, ce ar putea să urmărească Li? 

Johanson privi spre tavan. 

- Ea ştie asta mai bine decât mine. 


Biroul de comandă 


Din întâmplare, Johanson privi chiar spre una din camerele video 
ascunse. Fără să ştie, se uita fix spre Vanderbilt care îi luase locul lui 
Li și spuse: 

— Ea ştie asta mai bine decât mine. 

- Ce băieţel isteţ, susură Vanderbilt. Apoi o sună pe Li folosind 
canalul sigur. Nu ştia dacă doarme, dar îi era totuna. 

Li apăru pe monitor. 

- Am spus că nu există nici o garanție, Jude, observă Vanderbilt. 
Johanson mai are puţin și își recapătă memoria. 

- Da? Şi ce dacă. 

- Nu te îngrijorează deloc? 

Li zâmbi subțire. 

- Rubin a muncit din greu. Tocmai a fost aici. 

— Și? 

- E grozav, Jack! Ochii lui Li sclipiră. Știu că nu îl iubim prea tare 
pe căcăciosul ăla mic, dar trebuie să recunosc că de data asta s-a între- 
cut pe sine. 

— Aţi făcut deja testele practice? 

- La scară mică. Dar cel mic este tot ca ăla mare. Funcţionează. 
Peste câteva ore îl voi anunţa pe preşedinte. Apoi voi cobori împreună 
cu Rubin. 

- Vrei să o faci personal? strigă Vanderbilt. 

- Cum altfel? Tu nu încapi în barca aia, răspunse Li și întrerupse 
convorbirea. 


Puntea 


Sistemele electrice zumzăiau fantomatic în hangarele și pe 
punțţile pustii de pe Independence. Ele imprimau porților ecluzei 
niște vibrații abia perceptibile. Puteau fi auzite în imensul spital 
părăsit şi în cantina goală, iar dacă îşi punea cineva vârfurile degete- 
lor pe dulapurile din cabinele echipajului, putea simți vibraţiile pe 
care le producea. 

Pătrundeau până jos de tot în burta vaporului, acolo unde Grey- 
wolf zăcea cu ochii deschişi la marginea debarcaderului, privind fix la 
tavanul cu drugi de oţel. 

De ce pierdea întotdeauna? 

Se simţi copleșit de tristeţe și de senzaţia că făcuse totul pe dos. 
Chiar și simpla lui venire pe lume fusese o greșeală. Totul îi mersese 
pe dos. Și acum nu putuse nici măcar să o salveze pe Licia. 

Nimic nu ai protejat, își spuse. Absolut nimic. Ai avut tot timpul 
doar o gură mare, după care te-a cuprins o spaimă și mai mare. Un 
băieţel mic și plângăcios într-un corp de uriaș, care ar vrea atât de mult 
să însemne ceva pentru alții și pentru el însuși. 

Atunci la spital, cu băiatul pe care îl salvase de pe Lady Wexharn, 
atunci fusese cu adevărat mândru. Făcuse treabă bună pe Lady 
Wexbam. Ajutase mulți oameni, după care îl mai recâștigase şi pe 
Anawak. Un fotograf făcuse o poză și a doua zi ziarul le reunise 
destinele. 

Dar acum balenele o luau razna din nou, delfinii sufereau, întreaga 
natură suferea în tăcere, şi Licia era moartă. 

Greywolf se simţea golit pe dinăuntru și lipsit de valoare. Era 
scârbit de propria persoană. Era hotărât să nu vorbească cu nimeni 
despre asta, se va achita doar de sarcinile lui până când se va sfârși 
coşmarul ăsta. 

Și atunci... 

Lacrimile îi curgeau pe obraz. Faţa era imobilă. Continua să pri- 
vească fix în tavan, dar nu se vedeau decât barele de oțel. Răspunsul 
nu se afla acolo. 


Imaginea completă 


— Această sferă, spuse Crowe, este Pământul. 

Atârnase pe perete mai multe imagini mărite și se plimba încet de 
la una la alta. 

- Ne-am spart capetele mult timp cu privire la natura acestor linii, 
însă credem că ele redau câmpul magnetic al Pământului. În orice caz, 
spaţiile rămase goale sunt continentele. În mare, cu aceasta am desci- 
frat mesajul. 

Li privi imaginea îngustându-și ochii. 

— Sunteţi sigură? Aceste presupuse continente nu seamănă în nici 
un fel cu continentele pe care le cunosc eu. 

Crowe zâmbi. 

- Nici nu aţi putea, Jude. Sunt continentele așa cum arătau ele 
acum 180 de milioane de ani, unite într-unul singur. Pangea. Conti- 
nentul originar. Probabil că și dispunerea liniilor magnetice cores- 
punde acelei vremi. 

- Aţi verificat? 

- Dispunerea liniilor magnetice este dificil de reconstituit. În 
schimb, ne e cunoscută configuraţia maselor de uscat din vremea aceea. 
A durat ceva până ne-am prins că ne-au trimis un model al Pământu- 
lui, dar apoi totul s-a potrivit la fix. Este foarte simplu, în fond. Au 
luat apa ca informaţie centrală şi au cuplat-o cu date geografice. 

- De unde ştiu ăia cum arăta Pământul acum 180 de milioane de 
ani? se miră Vanderbilt. 

= Își amintesc, spuse Johanson. 

- Își amintesc? De Oceanul originar? Dar pe vremea aceea doar 
fiinţele unicelulare... Vanderbilt se opri. 

- Corect, spuse Johanson. Doar fiinţele unicelulare. Și câteva expe- 
rimente pluricelulare în stadiu timpuriu. Azi-noapte am găsit ultima 
piesă din puzzle. Yrr dispun de un ADN hipermutant. Să presupunem 
că procesul lor de conștientizare datează de la începutul erei jurasice, 
de acum mai bine de 200 de milioane de ani. De atunci învață fără 
întrerupere. Știţi frazele alea clasice din filmele S.F. de genul Nu ştiu 
ce este, dar se îndreaptă spre noi! sau Faceţi-mi legătura cu președintele. 
O altă propoziție din asta obligatorie este: Ne sunt superiori, și aproape 
de fiecare dată filmul sau cartea ne rămâne datoare cu o explicaţie. In 
cazul de faţă, o putem furniza. Yrr ne sunt superiori. 

- Pentru că își stochează cunoştinţele în ADN? întrebă Li. 

- Da. Diferenţa asta este cea mai importantă. Noi nu avem o me- 
morie a rasei. Cultura noastră se bazează pe transmiterea cunoştinţelor 
pe cale orală sau scrisă, sau prin imagini. Însă nu putem transmite mai 
departe experienţele personale. Odată cu trupul, ne moare şi spiritul. 

Atunci când spunem că nu trebuie repetate greșelile trecutului, 
exprimăm o dorinţă ce nu poate fi împlinită. Poţi uita doar lucrurile 
pe care ţi le amintești. Însă nici un om nu-și poate aminti ceva ce a trăit 
alt om înaintea lui. Ne putem însemna amintirile și ni le putem rea- 
duce în memorie, dar nu am fost de față personal. Fiecare pui de om tre- 
buie să învețe mereu aceleaşi lucruri, trebuie să pună mâna pe plita 
fierbinte ca să înţeleagă că arde. La Yrr este altfel. Celula învaţă şi se 
divide. Îşi dublează genomul cu tot cu suma informaţiilor sale, așa cum 
noi, de exemplu, ne-am duplica creierul cu toate amintirile noastre. 
Noile celule nu moștenesc cunoştinţe abstracte, ci chiar experienţa 
nemijlocită, de parcă ar fi fost de față. De la începutul existenţei lor, 
Yrr sunt capabili de această formă de amintire colectivă. 

Johanson întrebă, privind-o pe Li: 

— Vă este clar, de fapt, cine este adversarul nostru? 

Li încuviință încet din cap. 

- Le-ai putea fura aceste cunoștințe doar dacă ai reuși să distrugi 
colective întregi. 

- Mă tem că pentru asta ar trebui distruși toți, spuse Johanson, ceea 
ce este imposibil din mai multe motive. Nu ştim cât de deasă este rețeaua 
lor. Este posibil să formeze lanţuri celulare întinse pe sute de kilometri. 
Sunt majoritari. Spre deosebire de noi, Yrr nu trăiesc doar în prezent. 
Nu au nevoie de statistici, de simboluri șchioape. În comunităţi suficient 
de mari, ei înșiși sunt statistica, suma tuturor valorilor, propria lor 
cronică. Recunosc evoluţii care se întind pe perioade de mii de ani, în 
timp ce noi nu suntem în măsură să acţionăm nici măcar în interesul 
propriilor copii și nepoți. Noi suntem cei care vrem să le luăm locul. 
Yrr compară, analizează, recunosc, pronostichează și acţionează pe baza 
unei amintiri mereu prezente. Nici o realizare creativă nu se pierde, 
totul contribuie la dezvoltarea noilor strategii şi concepte! Un proces 
nesfârșit de selecție, orientat spre găsirea celei mai bune soluţii. Apelezi 
la experiență, modifici, îmbunătățești, înveţi din greșeli, profiți de 
cunoştinţele noi, calculezi, acţionezi. 

- Ce chestiune rece și scârboasă, spuse Vanderbilt. 

- Crezi? Li scutură din cap. Eu admir aceste ființe. În câteva 
minute, pun la punct strategii pentru care noi am avea nevoie de ani 
întregi. Simplul fapt de a ști tot ce nu funcționează! Pentru simplul 
motiv că îţi aduci aminte de asta, că ai fost tu însuţi cel care a făcut 
greșeala, chiar dacă încă nici nu existai din punct de vedere fizic. 

- Probabil că de aceea Yrr se descurcă mai bine în mediul lor de 
viață decât noi în mediul nostru, spuse Johanson. La ei, fiecare reali- 
zare spirituală este colectivă şi adânc înrădăcinată în genele lor. Trăiesc 
în toate vremurile, concomitent. În timp ce oamenii își înțeleg eronat 
trecutul și ignoră viitorul. Întreaga noastră existență este fixată pe indi- 
vidul izolat, pe aici și acum. Noi trădăm înţelegerea superioară în fa- 
voarea scopurilor personale. Nu putem trăi dincolo de moarte, astfel că 
ne căutăm nemurirea în manifeste, cărți şi opere. Încercăm să intrăm în 
istorie, lăsăm în urma noastră însemnări, ideile noastre sunt povestite 

mai departe, sunt prost înţelese, trucate, după dispariția noastră se trans- 
formă în lavine ideologice. Suntem atât de obsedaţi să ne supraviețuim 
nouă înşine, încât scopurile noastre spirituale se suprapun rareori cu 
ceea ce ar servi drept scop omenirii. Spiritul nostru ia cu asalt tot ceea 
ce este estetic, individual, intelectual, teoretic. Nu vrem să fim animale. 
Pe de o parte corpul nostru este templul nostru, pe de altă parte îl des- 
considerăm privindu-l ca pe o simplă unitate funcțională. Așa că ne-am 
obișnuit să punem spiritul deasupra trupului, și privim cu repulsie și 
dispreţ constrângerile la care suntem supuși pentru a supravieţui. 

- Iar la Yrr nu există această scindare, cugetă Li cu voce tare. Din 
motive necunoscute, părea să fie extrem de mulțumită. Corpul este spi- 
ritul, spiritul este corpul. Nici un Yrr nu va face ceva care să contra- 
vină interesului comunităţii. Supravieţuirea este un interes al speciei, 
nu al individului, iar acţiunea este întotdeauna decizia tuturor. Gran- 
dios! Nici un Yrr nu va primi vreodată vreo medalie pentru ideea lui 
cea bună. Participarea la rezultat duce la satisfacție. Un Yrr nu are 
pretenţii mai mari în ceea ce privește faima. Mă întreb dacă celulele 
posedă ceva de genul conștiinței de sine. 

— In alt mod decât știm noi, spuse Anawak. Nu ştiu dacă se poate 
vorbi despre conștiința de sine a unei celule individuale. Dar fiecare 
celulă este creativă în mod individual. Este un instrument de măsură, 
care preschimbă experienţele în creativitate și le introduce în colectiv. 
Probabil că un gând este luat în consideraţie abia atunci când impul- 
sul său este destul de puternic, adică atunci când este adus de un număr 
suficient de Yrr în același timp. Este comparat cu alte idei, și supra- 
vieţuiește ideea mai puternică. 

- Pură evoluţie, încuviință Weaver. Gândire evolutivă. 

- Ce adversar! Li părea plină de admiraţie. Fără vanităţi, fără pier- 
deri de informaţii. Noi, oamenii, vedem tot timpul doar o parte a 
întregului, ei au privire de ansamblu asupra timpului și spaţiului. 

- Din cauza asta ne distrugem planeta, spuse Crowe. Pentru că nu 
ne dăm seama ce distrugem. Asta trebuie să fi înțeles cei de-aici de jos, 
precum și faptul că suntem lipsiți de o memorie a rasei. 

- Da, are sens. De ce să negocieze cu noi? Cu domniile voastre sau 
cu mine? Mâine am putea fi morţi. Cu cine să vorbească atunci? Dacă 
am avea o memorie a rasei, aceasta ne-ar feri de propria prostie, dar 
nu suntem construiți așa. Este o chestie iluzorie să vrei să te înţelegi 
cu oamenii. Au învățat asta. Este o parte a cunoștințelor lor şi stă la 
baza deciziei lor de a lupta impotriva noastră. 

- Și nici un duşman nu va fi în stare să elimine aceste cunoștințe, 
spuse Oliviera. Într-un colectiv Yrr, toţi știu totul. Nu există minți 
luminate, cercetători, generali sau comandanți pe care i-ai putea înlătura 
de la putere pentru a-i lăsa pe ceilalți fără baza informaţională. Poţi să 
omori câți Yrr vrei, câtă vreme supraviețuiesc câțiva, supraviețuiesc și 
cunoștințele tuturor. 

- O secundă, spuse Li întorcându-se spre Oliviera. Nu spuneaţi că 
ar trebui să existe ceva ca niște regine? 

- Da. Ceva de genul ăsta. Or fi cunoştinţele Yrr comune tuturor 
celulelor, însă acţionarea colectivă s-ar putea să fie inițiată din anumite 
centre. Eu înclin să cred că aceste regine există. 

- Tot unicelulare? 

- Trebuie să aibă aceeași biochimie ca gelatina pe care o știm. Este 
de presupus că sunt tot unicelulare. O unitate extrem de organizată, 
la care nu putem ajunge decât comunicând cu ea. 

- Pentru a obţine mesaje misterioase, spuse Vanderbilt. Așadar, 
ne-au trimis o imagine a Pământului din epoca preistorică. În ce scop? 
Ce vor să ne spună cu asta? 

- Totul, spuse Crowe. 

- Aţi putea fi puţin mai exactă? 

- Ne spun că aceasta este planeta lor. Că o stăpânesc de cel puţin 
180 de milioane de ani, dacă nu mai mult. Că dispun de o memorie a 
rasei, că se orientează după câmpul magnetic şi că sunt prezenţi peste 
tot unde este apă. Spun: voi sunteţi ancoraţi în timp și spaţiu. Noi 
suntem pretutindeni și mereu. Acestea sunt faptele. Asta ne spune 
mesajul lor, și eu una cred că ne spune al naibii de multe. 

Vanderbilt se scărpină pe burtă. 

- Și ce le răspundem noi? Că ar trebui să-și våre în cur ifosele 
de stăpâni? 

- Nu au așa ceva, Jack. 

— Şi atunci ce? 

— Păi, mă gândesc că logicii lor care le dictează să ne extermine nu 
îi putem răspunde cu logica noastră, care spune că vrem să supra- 
viețuim. Singura noastră șansă este să le semnalizăm că le recunoaș- 
tem supremaţia... 

- Supremaţia unicelularelor? 

— Și să îi convingem că nu mai suntem periculoși pentru ei. 

- Dar suntem, spuse Weaver. 

- Exact, răspunse Johanson. Vorbăria nu ne ajută la nimic. Trebuie 
să le semnalizăm că ne retragem din lumea lor. Trebuie să încetăm să 
poluăm marea cu otravă și cu zgomot, și asta repede. Atât de repede, 
încât să le poată veni ideea că ar putea trăi și cu noi. 

— Asta trebuie să hotărâți dumneavoastră, Jude, spuse Crowe. Noi 
vă putem face doar recomandări. Dumneavoastră trebuie să le trans- 
miteți mai departe. Sau să ordonați. 

Dintr-odată, toate privirile se intoarseră spre Li. 

Li încuviință. 

- Sunt foarte de acord să urmăm această cale, spuse ea. Dar să nu 
ne pripim. Dacă ne retragem din mări, trebuie să le trimitem un mesaj 
în care acest lucru să fie formulat extrem de clar și de convingător. Li 
privi în jurul său. Vreau ca toată lumea să lucreze la asta. Și fără grabă 
sau panică. Nu avem voie să grăbim lucrurile. Acum nu mai contează 
câteva zile în plus sau în minus, ci contează ca mesajul să fie formulat 
corespunzător. Acestă rasă ne este atât de străină în toate cele, cum 
n-aş fi crezut vreodată că ar fi posibil. Dar, dacă există fie și cea mai 

mică șansă să ajungem la un consens cu ea, ar trebui să încercăm. Prin 
urmare, vă rog să faceţi tot ce este posibil. 

- Jude, spuse Crowe zâmbind. Mă faceţi să mă apuce entuziasmul 
pentru armata americană. 


În timp ce părăsea încăperea împreună cu Peak și cu Vanderbilt, 
Li întrebă încet: 

- A reuşit Rubin să producă destulă chestie din aia? 

- A reuşit, răspunse Vanderbilt. 

- Bine. Vreau să alimenteze un Deepflight. Mi-e indiferent care. În 
două-trei ore ar trebui să acţionăm. 

- De ce ne grăbim dintr-odată atât de tare? întebă Peak. 

- Johanson. Are o privire, de parcă nu ar mai avea mult să-și amin- 
tească. Nu am chef de discuţii, asta-i tot. Din partea mea, mâine poate 
face cât scandal vrea. 

- Eşti într-adevăr pregătită? 

Li îl privi. 

- l-am promis preşedintelui Statelor Unite că suntem pregătiţi, Sal. 
Ceea ce înseamnă că suntem. 


Puntea 


- Bună, Jack. 

Anawak se apropie de delfinariu. Greywolf ridică scurt privirea și 
apoi se întoarse din nou spre camera video în miniatură pe care o 
deşurubase. La apropierea lui Anawak, două dintre animale își scoa- 
seră capul din apă și îl salutară cu măcăieli și fluierături. Se apropiară 
inot, să-şi ia porția de mângâieri. 

- Te deranjez? întrebă Anawak aplecându-se să mângâie delfinii. 

- Nu. Nu mă deranjezi. 

Anawak se rezemă lângă el. Nu era prima dată când venea aici după 
atac. De fiecare dată încercase să îl atragă pe Greywolf într-o con- 
versație, și de fiecare dată eşuase. Uriașul era complet închis în sine. 
Nu mai lua pare nici măcar la ședințe, ci însoțea imaginile video ale 
delfinilor de scurte comentarii scrise. Oricum nu se vedea cine ştie ce 
în ele. Înregistrările cu gelatina care se apropia nu aduceau nimic nou. 
Lumină albastră care se pierdea în adânc. Umbrele câtorva orci. După 
care delfinii se speriaseră şi se înghesuiseră sub carena vasului, astfel că 
pe imagini nu se mai vedeau decât plăcile de oțel. Greywolf insistase 
să lase delfinii rămași să mai patruleze, îndeplinindu-şi funcţia de sis- 
teme biologice de alarmă. Anawak se îndoia tot mai mult de folosul 
pe care îl aduceau echipele de delfini, dar nu spuse nimic. Bănuia că 
Greywolf voia pur și simplu să continuie ca și până acum, pentru a nu 
cădea în gaura inactivităţii. : 

Stătură o vreme tăcuți unul lângă altul. In spatele lor, un grup de 
soldați și tehnicieni ieșeau din burta punţii. Demontaseră poarta 

de sticlă spartă. Unul din tehnicieni se duse la consola de comandă de 
pe chei. Pompele începură să lucreze. 

- Să plecăm de aici, spuse Greywolf. 

Urcară de-a lungul bazinului. Anawak privi cum puntea se umplea 
încet cu apă. 

- Inundă iar puntea, observă Anawak. 

- Da. E mai simplu să lăsăm delfinii afară cu puntea sub apă. 

— Îi trimiți afară? 

Greywolf încuviinţă din cap. 

- Te ajut, se oferi Anawak. Dacă ai chef. 

- Bună idee. Greywolf deschise camera de luat vederi şi introduse 
în ea o şurubelniţă minusculă. 

- Chiar acum? 

- Nu, trebuie să repar întâi chestia asta. 

— Nu vrei să faci întâi pauză? Am putea merge să bem ceva. Cu toţii 
avem nevoie de un pic de odihnă din când în când. 

- Nu am chiar atât de mult de lucru, Leon. Scormonesc printre 
echipamente şi am grijă să le meargă bine animalelor. Tot timpul 
fac pauză. 

- Atunci vino la şedinţe. 

Greywolf îi aruncă o privire scurtă şi continuă să lucreze în tăcere. 
Conversaţia lâncezea. 

- Jack, spuse Anawak. Nu te poţi ascunde permanent. 

- Cine a spus ceva de permanent? 

— Păi, ce altceva faci aici? 

- Îmi fac treaba. Greywolf ridică din umeri. Sunt atent la ce spun 
delfinii, interpretez imaginile video, şi sunt aici când cineva are nevoie 
de mine. 

- Nu ești aici. Nu știi nici măcar ce am descoperit în ultimele 
douăzeci și patru de ore. 

- Ba da. Ştiu. 

- Pe bune? se miră Anawak. De la cine? 

— Sue a mai trecut pe aici. Chiar şi Peak a venit o dată, să vadă dacă 
e totul în ordine. Fiecare îmi povestește câte ceva, nici măcar nu tre- 
buie să întreb. 

Anawak privea fix în faţa lui. Dintr-odată îl apucă furia. 

- Păi, atunci nu ai nevoie de mine, spuse încăpățânat. 

Greywolf nu răspunse. 

- Deci vrei să putrezeşti aici? 

— Ştii doar că prefer compania animalelor. 

Chiar dacă unul dintre ele a omorât-o pe Licia, vru să întrebe 
Anawak, dar se opri în ultimul moment. 

Ce avea de făcut acum? 

— Și eu am pierdut-o pe Licia exact ca şi tine, spuse el în cele din urmă. 

Greywolf se opri o clipă în loc. Apoi continuă să meşterească cu 
șurubelniţa la camera video. 

- Nu-i vorba despre asta. 

- Dar despre ce e vorba? 

- Ce vrei de fapt, Leon? 

- Ce vreau? Anawak rămase pe gânduri. Simţi cum îi creşte furia. 
Nu era corect. În ciuda durerii prin care trecerea Greywolf, pur şi 
simplu nu era corect. Nu știu, Jack. Sincer să fiu, mă întreb şi eu 
acelaşi lucru. 

Anawak se întoarse cu spatele, vrând să plece. 

Când mai avea puţin până la tunel, îl auzi pe Greywolf spunând 
incet: 

- Aşteaptă, Leon. 


Amintirea 


Johanson moţăia. 

Era mort de oboseală. Ultima noapte îl marcase. Stătea în fața con- 
solei cu monitoare, în timp ce Oliviera continua să producă feromoni 
Yrr în laboratorul steril. Hotărâseră să introducă o parte din ei în 
simulator. Din masă se vedea puţin, doar că multitudinea de unicelu- 
lare tulbura apa. Se părea că se desfăcuseră temporar, pierzându-și și 
luminozitatea. Dacă adăugau extract de feromoni, poate că ar fi pro- 
vocat fuziunea, putând astfel să supună formațiunea și altor teste. 

Probabil, se gândi Johanson, ar trebui să trimită mesajele lui Crowe 
in rezervor, pentru a vedea reacția colectivului. 

Îl durea puțin capul şi cunoştea şi motivul. Nu era de la prea multă 
muncă sau de la lipsa de somn. Îl dureau gândurile blocate acolo. 

Amintirile care nu voiau să-i revină. 

De la ultima ședință era tot mai rău, de când o remarcă a lui Li 
repusese în mișcare proiectorul de diapozitive din mintea lui. Doar 
câteva cuvinte, dar îi umpleau mintea şi îl împiedicau să se concentreze 
la munca lui. Gândurile astea erau deosebit de obositoare, și capul lui 
Johanson căzu în cele din urmă încet spre spate. Căzu într-un somn 
ușor. Plutea la suprafaţa conștiinței, prins în panglica fără de sfârşit de 
care îl legau cuvintele lui Li. 

Să nu ne pripim. Să nu ne pripim. Să nu... 

De undeva pătrunseră zgomote la urechea lui. Era gata Olivera cu 
sintetizarea feromonului? Se trezi brusc din somn, clipi în lumina labo- 
ratorului și închise din nou ochii. 

Să nu ne grăbim. 


Crepuscul. 

Puntea hangarului. 

Un zgomot metalic de obiect care este târât încet. Johanson tre- 
sare. La început, nu știe unde este. Apoi simte peretele de oţel la spate. 
Cerul s-a luminat deasupra mării. Se adună de pe jos și priveşte spre 
peretele de vizavi. 

O parte a peretelui e deschisă. 

S-a deschis o poartă, luminând puternic. Din interior răzbate o 
lumină albă. Johanson alunecă jos de pe ladă. Probabil că a stat pe ea 
ore în șir, atât de tare îl dor oasele. E bătrân. Se îndreaptă încet spre 

pătratul luminos. Acolo începe un gang, acum îl vede, cu pereţii goi. 
De-a lungul tavanului se întind tuburi de neon. După câțiva metri 
apare un perete care o coteşte brusc. 

Johanson trage cu ochiul și ascultă. 

Se aud voci şi zgomote. Se dă un pas înapoi. Ce o fi în spatele coti- 
turii? Oare să intre? 

Johanson ezită. 

Nu vă pripiti. Nu vă pripuţi. 

Ezită. 

Brusc se rupe bariera. 

Intră. Pe ambele părți doar pereţii goi, în față cotitura. Gangul este 
atât de lat, că ai putea trece cu mașina prin el. Din nou zgomote, voci, 
de data asta mai aproape. Sursa lor trebuie să se afle chiar după al doilea 
colț. Pașii îl conduc încet spre cotul gangului, spre stânga, şi aici e... 

Laboratorul. 

Nu, nu acel laborator. Un laborator. Mai mic și cu tavanul mai jos. 
Dar trebuia să se afle direct deasupra punţii modificate a vehiculelor, 
acolo unde instalaseră simulatorul. Şi acest laborator avea un simula- 
tor, un aparat de dimensiuni mult mai reduse, nu mai mare decât o 
cutie, iar în interior plutește ceva ce emite o lumină albastră, întin- 
zându-și tentaculele... 

Johanson se holbează la scenă, neputând să-și creadă ochilor. 

Intreaga încăpere este o copie perfectă, la scară mică, a zonei de sub 
ea. Mai multe mese de laborator se înșiră una lângă alta. Aparatură. 
Recipiente cu nitrogen lichid. O consolă cu monitoare. Un microscop 
electronic. În fundal, pe o ușă de sticlă securizată, simbolul de pericol 
biologic. Și mai în spate, o uşă deschisă duce într-un gang îngust. 

Sunt ȘI Oameni. 

În fața simulatorului mic se află trei persoane. Stau de vorbă fără să-l 
observe pe intrus. Doi bărbaţi stau cu spatele la ei, o femeie stă întoarsă 
pe jumătate și își notează ceva într-un carnet. Privirea femeii se plimbă 
de la bărbaţi la simulator, cade asupra încăperii, apoi pe Johanson... 

Femeia deschide gura şi bărbaţii se întorc brusc spre el. Pe unul îl 
ştie. Face parte din suita lui Vanderbilt, nimeni nu ştie exact cu ce se 
ocupă, dar ce fac agenţii CIA? 

Pe al doilea bărbat chiar că îl cunoaşte! 

Este Rubin. 

Johanson e așa perplex, încât nu poate decât să stea şi să se uite. Vede 
spaima din ochii lui Rubin, ca și întrebarea cum ar putea salva situaţia. 
De fapt abia această privire îl face pe Johanson să încremenească, pentru 
că își dă seama dintr-odată că aici se desfăşoară un joc ciudat, în care 
sunt folosiţi și el, şi ceilalți, Oliviera, Anawak, Weaver, Crowe... 

Sau care dintre ei mai joacă vreun rol în jocul ăsta? 

Și în ce scop? 

Rubin se apropie încet de el. Pe față i se lățește un zâmbet chinuit. 

- Sigur, Dumnezeule! Nici tu nu ai somn? 

Privirea lui Johanson se plimbă prin încăpere și peste feţele celor 
prezenţi. E suficient să-i privească o secundă în ochi, ca să își dea seama 
că nu ar trebui să se afle acolo. 

- Ce faceți aici, Mick? 

- O, nimic, doar... 

- Ce înseamnă asta? Ce se întâmplă aici? 

Rubin se postează în faţa lui. 

- Pot să vă explic asta, Sigur. Ştiţi, nu aveam de gând să folosim 
acest al doilea laborator, a fost înfiinţat doar pentru situații de urgenţă, 
în cazul în care ar ieși din uz laboaratorul cel mare. Tocmai inspec- 
tam sistemele, să fie pregătite pentru cazul în care... 

Johanson arătă spre ființa din simulator. 

- Aveţi una din... chestiile alea aici în rezervor! 

- O, asta? Rubin privi în spate, apoi se întoarse din nou spre Rubin. 
Asta... păi da, trebuie să-l încercăm, să fim siguri. Nu v-am spus nimic 
despre asta fiindcă nu era necesar pentru că... 

Fiecare cuvânt este o minciună. 

Bineînţeles că Johanson nu este treaz sută la sută, dar își dă seama 
că Rubin tocmai se încurcă în propriile minciuni. 

Se întoarce şi o ia înapoi pe gang. 

- Sigur! Doctore Johanson! 

Paşi în urma lui. Rubin lângă el. Degetele care îl trag nervos 
de mânecă. 

- Staţi puţin. 

- Ce - faceţi — voi — aici? 

- Nu e ce credeţi, eu... 

- De unde ştiţi ce cred eu, Mick? 

- Este o măsură de siguranţă. 

- Ce? 

- O măsură de siguranţă! Laboratorul ăsta e o măsură de siguranţă! 

Johanson se smulse din strânsoare. 

- Cred că ar trebui să vorbesc cu Li despre asta. 

- Nu, asta... 

- Sau mai bine cu Oliviera. La naiba, poate că ar trebui să vorbesc 
cu toată lumea despre ce faceţi voi aici, ce spuneți, Mick? Vă bateţi joc 
de noi? 

- Cu siguranţă nu. 

- Atunci spuneți-mi odată ce înseamnă asta. 

În ochii lui Rubin se citi panică pură. 

- Sigur, asta n-ar fi o idee prea bună. Nu aveţi voie să vă pripiţi. 
Auziţi? Nu vă pripiti! 

Johanson îl priveşte. Scoate un pufăit involuntar și îl lasă pe Rubin 
acolo. Aude cum vine după el, simte frica lui Rubin în ceafă. 

Nu vă pripiti! 

Lumina albă. 

Explodează în faţa ochilor lui, și o durere surdă îi cupinde tot 
capul. Pereţii, gangul, totul e ca în ceață. Podeaua vine mai aproape... 


Johanson rămase cu privirea fixată pe tavanul laboratorului. 
Totul îi era iar prezent în minte. 

Sări în picioare. Oliviera lucra în continuare în laboratorul steril. 
Răsuflând din greu privi spre simulator, spre pupitrul de control, 
mesele de lucru. 

Apoi privi din nou spre tavan. 

Acolo sus exista un al doilea laborator. Exact deasupra lor. Și era 
strict secret. Rubin trebuie să-l fi lovit, după care i-au administrat ceva 
care să-i şteargă amintirea din memorie. 

În ce scop? 

Ce naiba se petrecea aici? 

Johanson î își strânse pumnii. Îl cuprinse furia. Din câțiva paşi fu 
afară şi alergă pe rampă în sus. 


Puntea 


- Ce să fac sus la voi? zise Greywolf. Nu vă pot ajuta. 

Furia lui Anawak se domoli. Se întoarse şi veni încet înapoi, în 
timp ce bazinul se umplea cu apă. 

- Nu este adevărat, Jack. 

- Ba da, e adevărat. O spuse pe un ton neutru, de parcă nu ar fi 
fost vorba despre el. În Marina militară chinuiau delfinii şi n-am putut 
face nimic să îi opresc. Mi-am adunat puterile să apăr balenele, dar ele 
au căzut victimă altor puteri. Cândva am hotărât să văd animalele ca 
pe nişte oameni mai buni, ceea ce este o prostie, dar e totuşi o cale să 
te împaci cu viața, și acum un animal mi-a luat-o pe Licia. Nu pot ajuta 
pe nimeni. 

- Nu-ţi mai face singur rău, la naiba. 

- Astea sunt faptele! 

Anawak se duse din nou lângă el. 

- Că ai ieşit din marină a fost un act corect şi consecvent. Ai fost 
cel mai bun antrenor pe care l-au avut vreodată în programul delfini- 
lor, şi a fost decizia ta să pui capăt colaborării, nu a lor. Problema a 
fost în mâinile tale. 

- Da, dar s-a schimbat ceva după ce am plecat? 

- Pentru tine s-a schimbat ceva. Ai demonstrat că ai coloană 
vertebrală. 

- Și ce am realizat cu asta? 

Anawak tăcu. 

- Ştii tu, spuse Greywolf. Cel mai rău e sentimentul acela că locul 
tău nu e nicăieri. lubeşti un om şi îl pierzi. lubeşti animalele, şi chiar 
ele îl omoară. Încet-încet, încep să urăsc orcile astea. Înţelegi ce-ţi spun? 
Încep să urăsc balenele! 

- "Toţi avem problema asta și... 

- Nu! Eu am văzut-o pe Licia murind în gura unei orci şi n-am 
putut face nimic ca să o salvez. Asta e problema mea! Dacă acum cad 
şi mor nu ar avea nici o importanţă pentru dăinuirea sau sfârșitul 
lumii. Pe cine interesează? Nu am realizat nimic important ca să se 
spună că prezenţa mea pe planeta asta a fost o idee bună. 

- Pe mine mă interesează, spuse Anawak. 

Greywolf îl privi. Anawak se aşteptă la un comentariu cinic, dar 
nu se auzi nimic în afara unui sunet ușor ce venea din gâtul lui Grey- 
wolf, ca un oftat înăbuşit. 

- Şi, înainte să uiţi asta, spuse Anawak, să știi că și pe Licia o 
interesa. 


Johanson 


Johanson era suficient de furios să îl apuce pe Rubin, să-l târască pe 
puntea de decolare şi să-l arunce peste bord. Poate că ar fi făcut-o, dacă 
biologul i-ar fi ieşit în cale. Dar Rubin nu era nicăieri. O întâlni în 
schimb pe Weaver, care tocmai cobora. 

O clipă nu ştiu ce să facă. Apoi își impuse să se liniștească. 

- Karen! strigă Johanson zâmbind. Vii să ne vizitezi? 

- Sinceră să fiu, voiam să merg pe punte. La Leon şi Jack. 

- A, da, Jack. Johanson se strădui să se calmeze. Nu-i merge prea 
bine, nu-i aşa? 

- Nu. Cred că a fost mai mult între el și Licia decât credea el însuși. 
E greu să îl abordezi acum. 

- Leon e prietenul lui. O să reuşească. 

Weaver încuviință și îl privi întrebător. Se prinsese repede că 
discuţia asta nu era o discuţie adevărată. 

- Ti-e bine? îl întrebă. 

- Minunat. Johanson o prinse de braţ. Tocmai am avut o idee 
senzațională, cum am putea forța contactul cu Yrr. Vii cu mine 
pe acoperiș? 

- Voiam să... 

- Zece minute. Vreau să aud părerea ta. Mă calcă pe nervi statul 
ăsta permanent în încăperi închise. 

- Eşti prea dezbrăcat pentru o vizită pe acoperiş. 

Johanson se privi. Purta doar blugi şi un plover. Geaca groasă de 
puf rămăsese în laborator. 

- Mă călesc, îi răspunse. 

- Pentru ce? 

- Să nu mă prindă gripa. Să nu mă ajungă bătrâneţea. Să scap de 
întrebările aiurea! Ce ştiu eu? Johanson își dădu seama că vorbea deja 
prea tare. Contenance, îşi spuse. Ascultă, trebuie să-i spun cuiva ideea 
asta care are legătură cu simulările voastre. Și nu am chef s-o fac pe 
rampă. Vii odată? 

- Da, bineînţeles. 

Urcară rampa împreună și ajunseră în interiorul insulei. Johanson 
se forța să nu privească permanent spre tavan, căutând camere video 
ascunse şi microfoane. Oricum nu le-ar fi văzut. În schimb, spuse pe 
ton lejer: 

— Jude are dreptate când spune că nu trebuie să ne pripim. Cred că 
vom avea nevoie de câteva zile până când ideea va fi gata de pus în prac- 
tică, pentru că se bazează pe... 

Și continua în același stil. Johanson debita niște prostii care sunau 
a discurs ştiinţific, în timp ce o scotea pe Weaver din insulă afară la 
aer curat, și merse gesticulând înaintea ei, până ajunseră la babord 
la unul din locurile de aterizare a elicopterelor. Se făcuse mai rece și 
vântul bătea mai puternic. Peste mare se lăsase ceața şi valurile crescu- 
seră în înălțime. Se zbăteau sub ei ca niște animale preistorice, cenușii 
şi greoaie, trimițând în sus miros de apă rece şi sărată. Johanson 
ingheţase de frig, dar furia îi menținea căldura interioară. În cele din 
urmă ajunseră destul de departe de insulă. 

- Sinceră să fiu, spuse Weaver, nu înţeleg nici un cuvânt. 

Johanson se întoarse cu faţa în direcţia vântului. 

- Nici nu trebuie. Cred că aici afară nu ne pot auzi. Ar fi trebuit 
al naibi de multă muncă să asculte ce vorbim pe puntea de decolare. 

Weaver îşi îngustă ochii. 

- Despre ce vorbeşti, de fapt? 

- Mi-am adus aminte, Karen. Știu ce s-a întâmplat alaltăieri noapte. 

— Ai găsit ușa aia? 

- Nu. Dar ştiu că este acolo. 

li spuse pe scurt toată povestea. Weaver îl ascultă fără să i se clin- 
tească un mușchi pe faţă. 

- Vrei să spui că există la bord un fel de a cincea echipă? 

- Da. 

- Dar pentru ce? 

— Ai auzit ce a spus Jude. Să nu ne pripim. Mă refer la faptul că noi 
toţi, tu şi Leon, Sue şi cu mine, și Mick bineînţeles, Sam şi cu Murray, 
le-am furnizat ălora o descriere completă a lui Yrr. S-ar putea să ne 
inşelăm, nu este exclus să fim departe de adevăr, dar totul pledează în 
favoarea teoriei noastre: că ştim, cel puţin teoretic, cu ce fel de inteli- 
genţă avem de-a face şi cum funcţionează aceasta. Am lucrat ca apucaţii 
să aflăm aceste lucruri. Și dintr-odată să nu ne pripim? 

— Pentru că nu mai este nevoie de noi, spuse Weaver pe un ton lipsit 
de orice inflexiune. Pentru că Mick lucrează la asta într-un alt labora- 
tor cu altă echipă. 

- Noi suntem doar furnizorii, încuviinţă Johanson. Ne-am înde- 
plinit sarcina. 

- Dar de ce? Weaver clătină incredulă din cap. Ce scopuri ar putea 
urmări Mick, care nu coincid cu ale noastre? Ce alternative există? Tre- 
buie să ajungem la o înţelegere cu Yrr! Ce poate să vrea altceva? 

- Este vorba despre o poveste paralelă aici. Mick face joc dublu, dar 
nu este ideea lui. 

- Dar a cun 

— Jude e în spatele poveștii. 

- De la început ai fost cu ochii pe ea, nu-i așa? 

— Și ea la fel. Cred că fiecare dintre noi a priceput destul de repede 
că nu îl poate lua de prost pe celălalt. Mereu am avut senzația asta în 

prezenţa ei, doar că mi se părea caraghios. Nu aveam nici un motiv 
concret să nu o cred. 

Rămaseră o clipă tăcuţi. 

— Și acum? întrebă Weaver. 

— Acum am apucat să mă răcoresc, spuse Johanson și încercă să se 
încălzească cu brațele. Jude va vedea că stăm aici de vorbă. Probabil că 
pe mine mă are în mod special în vizor. Nu poate ști sigur despre 
ce vorbim, dar bineînţeles că bănuieşte că mai devreme sau mai târziu 
îmi voi recăpăta memoria. E presată de timp. În dimineaţa asta ne-a 
ordonat să stăm pe loc. Dacă îşi urmărește propriile planuri, atunci tre- 
buie să acţioneze acum. 

— Ceea ce înseamnă că trebuie să ne dăm seama destul de repejor ce 
au de gând să facă. Weaver se gândi. De ce nu îi adunăm și pe ceilalți? 

- Prea riscant. Ar bate imediat la ochi. Sunt sigur că toate încăperile 
de pe vas sunt sub supraveghere. După aceea, încuie ușa și azvârle 
cheia. Vreau să o încolțesc cumva pe Jude, dacă pot. Vreau să știu ce 
se întâmplă aici și pentru asta am nevoie de tine. 

-În regulă, încuviință Weaver. Spune-mi ce să fac. 

— Să îl găsești pe Rubin și să îl obligi să vorbească, în timp ce eu mă 
ocup de Li. 

— Ai idee unde îl pot găsi? 

- Poate în laboratorul ăla misterios. Știu unde este, dar nu am nici 
cea mai vagă idee cum poţi ajunge acolo. Dar poate că se preumblă pe 
vapor pe undeva. Johanson oftă. Îmi dau seama şi eu că toată chestia 
asta pare decupată dintr-un film prost. Poate că aberez eu. Poate că 
sunt paranoic, dar în cazul ăsta îmi voi pune cenuşă în cap. Acum însă 
vreau să știu ce se întâmplă aici! 

- Nu eşti paranoic, Sigur. 

Johanson o privi şi-i zâmbi recunoscător. 

— Să ne întoarcem. 

Pe drum spre insulă şi în interiorul ei continuară cu sporovăiala 
despre mesajele cifrate și contactul paşnic cu Yrr. 

- Atunci cobor până la Leon, spuse Weaver. Să vedem ce părere 
are el despre propunerea ta. 

- Bună idee, spuse Johanson. Ne vedem mai târziu. 

O privi pe Weaver coborând rampa. Apoi cobori la LEVEL 02 
şi aruncă o privire în CIC, unde Crowe și Shankar stăteau la compu- 
terele lor. 

- Și ce mai faceţi voi? îi întrebă pe ton de conversaţie. 

- Cugetăm, răspunse Crowe, învăluită în norul ei obligatoriu de 
fum. Faceţi vreun progres cu feromonul? 

- Sue tocmai sintetizează o nouă tranșă. Ar trebui să fie vreo două 
duzini de ampule între timp. 

- Înseamnă că ați ajuns mai departe decât noi. Noi tocmai am ajuns 
să ne îndoim de faptul că matematica ar fi singura cale, răspunse Shan- 
kar. Pe chipul întunecat îi păru un zâmbet acru. Cred că oricum ăștia 
ştiu să calculeze mai bine decât noi. 

— Și care ar fi alternativa? 

- Emoţia. Crowe suflă fumul pe nări. Amuzant, nu? Să le vii 
tocmai lor cu chestii sentimentale. Dar dacă sentimentele lor sunt de 
natură biochimică... 

- Cum sunt şi ale noastre, observă Shankar. 

—... Atunci s-ar putea ca substanţa olfactivă să ne fie de folos. Da, 
mulțumesc, Murray. Știu, și dragostea e chestie de chimie. 

- Apropo, există cineva față de care ai înclinații chimice, Sigur? 
glumi Shankar. 

- Nu, momentan interacționez cu mine însumi. Johanson privi în 
jur. Spuneţi, aţi văzut-o cumva pe Jude? 

- A fost mai înainte în LFOC, spuse Crowe. 

- Mulţumesc. 

- A, da, şi Mick te căuta pe tine. 

- Mick? 

— Au stat aici de vorbă. Mick voia să meargă la laborator, acum 
câteva minute. 

Bine. Înseamnă că Weaver va da de el. 

- Grozav, răspunse. Ne poate ajuta la sintetizare. Dacă nu îl apucă 
din nou migrena. Sărăcuţul de el! 

- Ar trebui să se apuce de fumat, spuse Crowe. Fumatul e bun 
impotriva durerii de cap. 

Johanson rânji şi intră în LFOC. O mare parte a prelucrării elec- 
tronice a datelor fusese transferată pe sistemele de acolo, pentru a le 
permite lui Crowe și Shankar să lucreze nederanjaţi în CIC. Din difu- 
zoare se auzea un fâșâit slab, pigmentat de fluierături și clinchete oca- 
zionale. Pe unul din monitoare se văzu trecând umbra unui delfin. Se 
părea că Greywolf scosese iar delfinii. 

Nu se vedeau nici Li, nici Peak sau Vanderbilt. Johanson își con- 
tinuă drumul prin JIC. Totul gol, la fel ca şi celelalte încăperi de 
comandă și control. Se gândi să se uite și la popota ofițerilor, dar 
probabil că acolo nu i-ar găsi decât pe câțiva din oamenii lui Vander- 
bilt sau câțiva soldați. Li putea să fie la fel de bine în sala de antrena- 
ment sau în apartamentele ei. Nu avea timp să controleze tot vaporul. 

Dacă Rubin era pe drum spre laborator, atunci Weaver îi va da 
repede de urmă. Trebuia să discute cu Li înainte! 

Perfect, iși spuse Johanson. Dacă eu nu te găsesc pe tine, atunci o 
să mă găsești tu pe mine. Se duse fără grabă în cabina lui, intră şi se 
postă în mijlocul încăperii. 

- Bună, Jude. 

Unde or fi fost camerele, microfoanele? Nu avea nici un rost să le 
caute, dar erau aici. 

— Vă daţi seama ce s-a întâmplat adineauri? Mi-am adus aminte că 
deasupra laboratorului mai există un altul, în care obișnuiește Mick să 
dispară când îl lovește migrena. Mi-ar plăcea să știu ce face acolo, 
exceptând momentele în care își pocnește colegii-n cap. 


693 


FRANK SCHĂTZING 


Privirea lui Johanson cerceta mobilierul, sursele de lumină, 
televizorul. 

- Presupun că nu-mi veţi da aceste informaţii de bunăvoie, nu-i așa, 
Jude? De aceea am luat câteva măsuri. Vedeţi dumneavoastră, în scurt 
timp întreaga mea echipă ar putea fi la curent cu amintirile mele fără 
ca dumneavoastră să aveţi posibilitatea să împiedicaţi acest lucru. Era 
al naibii de gogonată, dar spera ca Li să iînghită gălușca. Ar servi acest 
lucru intereselor dumneavoastră? Ce spuneţi, Sal? A, Jack, era să uit 
de dumneavoastră. Ce părere aveți? 

Johanson măsura camera cu pași lenți. 

- Eu am timp. Dumneavoastră? Sunt convins că nu. Johanson își 
desfăcu brațele și zâmbi. Sau putem trata confidenţial toată povestea 
asta. Poate că se ascund intenţii onorabile în spatele acestui tărâm mis- 
terios creat de oamenii dumneavoastră. Poate e vizată siguranța 
internaţională, mai știi? Singura mea problemă e că nu îmi place deo- 
sebit de tare să fiu doborât la pământ, Jude. Mă puteți înțelege, nu-i 
așa? Mi-ar face mare plăcere să vorbesc cu dumneavoastră, dar se pare 
că migrena lui Rubin a cuprins între timp grupe întregi de populaţie. 
Sunteţi toți la pat, cu dureri de cap? 

Johanson făcu o pauză. Și dacă pe Li o lăsa indiferentă? Dacă nici 
nu îl auzea? Atunci însemna că umblă ca un idiot prin cameră, vor- 
bind de unul singur. 

- Jude? 

Privi în jur. Ba da, îl auzeau. Era sigur că Îl auzeau. 

— Jude, mi-am dat seama că l-ați sponsorizat și pe Mick cu un simu- 
lator din ăla. Am luat la cunoştinţă că este mult mai mic decât al 
nostru, dar ce studiază el acolo, ce nu ar putea studia și în simulatorul 
nostru? Că doar nu pactizați cu Yrr pe la spatele nostru? Ajutați-mă 
să mă dumiresc, Jude, fiindcă nu am absolut nici o idee ce... 

- Doctor Johanson. 

Johanson se întoarse instantaneu. În ușa deschisă apăruse silueta 
înaltă și întunecată a lui Peak. 

- Vai, dar ce surpriză! exclamă Johanson încet. Dragul meu, 
bătrânul Sal! Să pun de-un ceai? 

— Jude doreşte să vă vorbească. 

- A, Jude. Johanson mimă un zâmbet din colțul gurii. Ce doreşte 
de la mine? 

— Veniţi cu mine. 

— Păi cred că se poate aranja. 


Weaver 


Când Weaver intră în laborator, Oliviera tocmai aducea o cutie 
metalică portabilă din laboratorul de maximă securitate. 
— L-ai văzut pe Mick? 

- Nu, nu mai văd decât feromoni. Oliviera înălță cutia la nivelul 
ochilor. Era deschisă pe ambele părți. O lădiţă cu probe, plină cu 
suporturi pentru fiole. Inăuntru se aliniau câteva duzini de tuburi pline 
cu un lichid limpede. Dar a sunat mai înainte și ne-a ameninţat cu 
apariția lui. Trebuie să apară în orice moment. 

- Miros de Yrr? întrebă Weaver aruncând o privire spre fiole. 

- Da. În dimineaţa asta introducem câteva în rezervor. Să vedem 
dacă putem convinge celulele să fuzioneze. Asta ar însemna binecu- 
vântarea teoriei noastre, ca să spun așa. Oliviera privi în jur. Te întreb 
Şi eu: l-ai văzut cumva pe Sigur? 

— Mai înainte, pe puntea de decolare. Are câteva idei interesante, 
cum am putea s-o ajutăm pe Sam. Mă intorc imediat. 

— Așa să faci. 

Weaver se gândi. Putea merge să verifice puntea hangarului. Dar 
dacă Johanson avea dreptate, asta ar fi sărit imediat în ochi. Și, pe lângă 
asta, nu se putea aștepta ca ușa interzisă să se deschidă tocmai atunci 
când îi dădea ea târcoale. 

O luă prin tunel spre punte. 

Bazinul era umplut aproape complet. Pe diguri, tehnicienii care 
mai rămăseseră din echipa lui Roscovitz supravegheau procesul. Îi 
văzu pe Greywolf și pe Anawak în apă. 

— Aţi dat drumul delfinilor? le strigă. 

Anawak se trase pe mal. 

- Da. Se apropie de ea. Ce ai făcut între timp? 

- Nu prea multe, sinceră să fiu. Cred că toţi trebuie să ne punem 
ordine în gânduri. 

— Am putea face asta împreună, spuse Anawak încet. 

Weaver îi întâlni privirea şi se gândi cât de mult i-ar plăcea să îl ia 
in braţe pe loc. Să uite toată povestea asta îngrozitoare și să facă ce tre- 
buia să facă. 

Dar povestea stăpânea totul. Și mai era aici și Greywolf, care o pier- 
duse pe Licia. 

Weaver zâmbi slab. 


LEVEL 03 


Peak șchiopăta în faţa lui. Johanson îl urma fără un cuvânt. O luară 
in Jos, apoi traversară o parte a aripii spitalului și o luară de-a lungul 
unui coridor. După o bifurcaţie, se opriră în faţa unei uși închise. 

- În ce zonă ne aflăm? întrebă Johanson i in timp ce degetele lui Peak 
alunecau peste tastatură. La urechi îi ajunse un piuit electronic. Ușa se 
dădu în lături. De cealaltă parte, coridorul se prelungea. 

- Deasupra noastră se află CIC, spuse Peak. 

Johanson încercă să se orienteze. Dimensiunile vaporului erau greu 
de estimat. Dacă CIC se afla deasupra lor, atunci probabil că labora- 
torul secret se afla chiar la picioarele lor. 

Ajunseră la o a doua uşă. De data asta, lui Peak i se scană retina 
înainte să poată intra. Johanson văzu o încăpere care arăta precum 
CIC, cufundată în zumzetul aparaturii electronice. Se auzeau zgomote 
și voci înăbușite. Cel puţin o duzină de oameni lucrau aici. Pe mai 
multe monitoare se vedeau înregistrări prin satelit și imagini de la 
camerele subacvatice, porțiuni izolate ale rampei, interiorul punţii de 
comandă în care se aflau Buchanan și Anderson, puntea de decolare și 
puntea hangarului. Îi văzu pe Crowe și pe Shankar stând în CIC, pe 
Weaver stând pe punte cu Anawak şi Greywolf și pe Oliviera în labo- 
rator. Pe alte monitoare se vedea interiorul unor cabine. Și cabina lui. 
Judecând după unghiul de filmare, camera era amplasată chiar deasu- 
pra ușii. Probabil că fusese o filmare reușită, cu el monologând în mij- 
locul încăperii. 

Li şi Vanderbilt stăteau la o masă mare, intens luminată. Coman- 
danta se ridică în picioare. 

- Bună, Jude, spuse Johanson cu voce prietenoasă. Ce frumos e 
aici la voi! 

— Sigur. Li îi răspunse la rândul ei cu un zâmbet. Cred că trebuie 
să vă prezentăm scuzele noastre. 

- O nimica toată. Johanson privi în jur făcând ochii mari. Sunt 
destul de impresionat, trebuie să recunosc. Toate lucrurile importante 
par să existe în dublu exemplar. 

- Vă pot arăta planurile, dacă vă interesează. 

- O explicaţie ar fi arhisuficientă. 

- O veţi primi. Li îşi compuse o figură încurcată. Dar inainte de 
asta aş vrea să vă spun cât de rău îmi pare că ați aflat în felul acesta. În 
nici un caz Rubin nu ar fi trebuit să meargă atât de departe. 

— Să uităm ce a făcut Rubin. Ce face acum? Ce face în acest laborator? 

— Caută o otravă, spuse Vanderbilt. 

- O... Johanson înghiţi cu greu... otravă? 

- Doamne, Sigur. Li își frângea mâinile. Nu ne putem baza pe 
faptul că vom ajunge la o rezolvare pașnică cu Yrr. Știu că trebuie să 
vi se pară îngrozitor, ca şi cum v-am fi înșelat încrederea şi am duce 
un Joc dublu, dar... vedeţi, nu am vrut să vă inducem în eroare. Pentru 
a afla ceva despre Yrr, era absolut necesar ca dumneavoastră să lucraţi 
la o soluție pașnică. Cu toţii aţi realizat lucruri grozave. Dar nu aţi fi 
ajuns până aici, dacă sarcina ar fi constat în inventarea unei arme. 

- Despre ce dracu” vorbiţi? Ce fel de armă? 

— Pacea şi războiul sunt două lucruri diferite. Cine munceşte pentru 
pace nu are voie să se gândească la război. Mick studiază alternativa. 
Pe baza celor aflate de dumneavoastră. 

- Lucrează la o otravă care să distrugă Yrr? 

- Ar fi trebuit să vă încredințăm dumneavoastră sarcina asta? 
întrebă Vanderbilt. Ce s-ar fi întâmplat atunci? 

- O secundă! Johanson ridică mâinile. Sarcina noastră este să sta- 
bilim contactul. Să le explicăm celor de acolo de jos că trebuie să înce- 
teze. Nu să îi distrugem. 

- Sunteţi un visător, spuse Vanderbilt disprețuitor. 

- Dar am putea reuși, Jack! La naiba, noi... Johanson scutură des- 
curajat din cap. Pur și simplu nu putea să înţeleagă. 

- Cum vreți să reuşiţi? 

- În doar câteva zile am învățat extraordinar de multe. Va exista 
o cale. 

— Și dacă nu? 

- De ce nu ne-aţi informat? De ce nu am vorbit deschis despre asta? 
Doar suntem toți în aceeași barcă! 

- Sigur. Li îl privi serioasă. Ceea ce facem noi aici nu se identifică 
sută la sută cu însărcinarea pe care am primit-o de la Natiunile Unite. 
Știu că trebuie să luăm contact cu ei şi chiar asta încercăm să facem. 
Pe de altă parte, nu va plânge nimeni dacă pur și simplu eliminăm 
acest duşman. Nu sunteți de părere că trebuie luate în considerație 
ambele variante? 

Johanson rămase cu privirea aţintită la ea. 

- Ba da, sunt. Dar la ce folosește tot circul ăsta? 

- Pentru că, în ochii comandamentului general, dumneavoastră nu 
prezentaţi încredere, răspunse Li. Pentru că există temerea că vă veţi 
opune, când veţi auzi că strădaniile voastre de stabilire a contactului 
pregătesc baza unei ofensive militare. Părerea generală este că oame- 
nii de știință se comportă ca în filmele de gen, vor să protejeze şi 
să studieze orice formă de viaţă străină, chiar dacă e răuvoitoare 
și periculoasă... 

- Filme? Vă referii la filmele acelea, în care armata vrea să arunce 
în aer tot ce nu e în stare să înțeleagă? 

- Chiar răspunsul dumneavoastră ne demonstrează că am avut 
dreptate, spuse Vanderbilt mângâindu-și burta. 

- Încercaţi să ne înţelegi, Sigur... 

— Ați înscenat tot acest hocus-pocus, deoarece aţi crezut că ne vom 
purta ca într-un film de la Hollywood? 

- Nu. Li scutură puternic din cap. Bineînţeles că nu. Voiam doar 
să vă puteți concentra netulburați asupra cercetării și asupra contactu- 
lui cu ei. 

Johanson făcu un gest larg spre monitoarele din sală. 

— Și de ce ne pândiţi? 

— Ceea ce a făcut Rubin a fost o greșeală, repetă Li privindu-l insis- 
tent. Nu avea dreptul să facă asta. Această supraveghere servește exclu- 
siv siguranței dumneavoastră. Ne-am desfășurat în secret munca de 
căutare a unei soluţii militare, pentru a nu risca să deveniți nesiguri și 
a vă împiedica să vă îndepliniţi sarcina. 

— Și în ce anume constă această... sarcină? Johanson se apropie și 
mai mult de Li și o privi în ochi. Să facem pace sau să vă furnizăm 
vouă, ca niște tonţi, cunoştinţele necesare unei ofensive pe care aţi 
hotărât-o de mult? 

- Trebuie să ne gândim la ambele variante. 

— Cât de avansat este Mick cu varianta lui militară? 

— Are câteva idei care ar putea funcționa, dar deocamdată nimic 
concret. Li inspiră adânc şi îl privi hotărâtă. De aceea, în numele sigu- 
ranţei, vă rog ca deocamdată să nu le spuneți nimic celorlalți. 
Oferiți-ne timpul de care avem nevoie pentru a le spune noi, ca să nu 
intrerupem munca spre care miliarde de oameni își îndreaptă speran- 
țele. Foarte curând vom lucra împreună la toate variantele. Acum, 
când aţi realizat incredibilul dând un chip dușmanului, nu mai avem 
nici un motiv să ţinem ceva în secret. Și dacă vom lucra împreună la 
obținerea unei arme, atunci o vom face în speranța că nu vom fi 
nevoiți niciodată să o... 

— Să vă spun ceva, Jude? șuieră Johanson. Se apropie de ea atât de 
mult, încât n-ar mai fi încăput nici un lat de palmă între fețele lor. 
Nu cred nici un cuvânt din ce spuneţi. De îndată ce veţi avea nenoro- 
cita aia de armă, o veți folosi. Nici nu vă imaginaţi de ce vă veţi face 
vinovată. Sunt fiinţe unicelulare, Jude! Miliarde şi miliarde de unicelu- 
lare! S-au născut la începutul lumii. Nu avem nici cea mai mică idee ce 
rol joacă ele în ecosistemul nostru. Nu știm ce se va întâmpla cu ocea- 
nele, dacă le otrăvim. Nu știm ce se va întâmpla cu noi. Dar în primul 
rând nu vom fi capabili să oprim ce au început ei! Puteţi înţelege asta? 
Cum vreți să porniţi Golfstreamul fără Yrr? Cum vreţi să scăpaţi de 
viermi fără Yrr? 

- Dacă îi învingem pe Yrr, spuse Li, atunci ne putem pune şi cu 
viermii şi bacteriile. 

- Poftim? Vreţi să vă puneţi cu bacteriile? Toată planeta asta e 
formată din bacterii! Vreţi să exterminați microorganismele? Cât de 
mare vă e infatuarea de fapt? Dacă aţi putea, aţi condamna la moarte 
şi viața de pe Pământ. Voi aţi fi cei care distrug planeta, nu Yrr. Ar 
muri o mulțime de specii de animale din mări, după care... 

— Atunci mor și gata, ţipă Vanderbilt. Ignorant tâmpit ce sunteţi, 
rahat de om de știință bătut în cap! Dacă mor câţiva peşti şi în schimb 
supraviețuim noi... 

- Nu vom supravieţui! strigă Johanson înapoi. Nu pricepeți? Toate 
sunt legate între ele. Nu ne putem lupta cu Yrr. Ne sunt superiori. Nu 
putem face nimic împotriva microorganismelor, nu putem face nimic 
nici măcar împotriva unei infecții virale banale, dar nu e vorba despre 
asta. Omul poate trăi doar mulțumită faptului că pământul este 
stăpânit de bacterii. 

- Sigur... spuse Li pe un ton rugător. 

— Deschideţi ușa, ceru Johanson întorcându-i spatele. Nu am chef 
să mai continui această conversaţie. 

- Ei bine. Li încuviință, strângând din buze. Atunci n-aveţi decât 
să credeţi ce doriţi. Sal, deschide ușa pentru doctor Johanson. 

Peak ezită. 

— Sal, nu ai auzit ce ţi-am spus? Doctor Johanson dorește să plece. 

- Nu vă putem convinge, totuși? întrebă Peak. Vocea îi suna nea- 
jutorată şi chinuită. Că facem ceea ce trebuie? 

— Uşa, Sal, spuse Johanson. 

Peak se urni încruntat și apăsă pe un întrerupător aflat în perete. 
Uşa se deschise, culisând. 

— Și următoarele, v-aș ruga. 

- Bineînţeles. 

Johanson ieși. 

- Sigur! 

Se opri. 

- Ce vreţi, Jude? 

- Mi-aţi reproșat că nu-mi dau seama ce răspundere am. Poate că 
aveţi dreptate. Dar acum cântăriți-o pe a dumneavoastră. Dacă mergeţi 
acum la ceilalți și le dezvăluiți tot ce știți înseamnă să îngreunaţi în 
mod dramatic munca pe acest vapor. Știţi asta. Poate că nu aveam 
dreptul să vă mințim, dar gândiţi-vă bine dacă dumneavoastră aveţi 
dreptul să ne daţi de gol. 

Johanson se întoarse încet. Li stătea în ușa camerei de control. 

- Mă voi gândi foarte bine la acest lucru, îi răspunse. 

- Atunci haideţi să găsim un compromis. Lăsaţi-mi timpul necesar 
să găsesc un compromis și până atunci lăsaţi totul așa. În seara asta vom 
discuta. Până atunci, nici unul dintre noi nu întreprinde nimic ce l-ar 
pune pe celălalt într-o situaţie nedorită. Credeţi că puteţi fi de acord 
cu această propunere? 

Johanson scrâșni din dinţi. 

Ce se întâmpla dacă răspândea vestea bombă? Ce se va întâmpla cu 
el, dacă refuza acum? 

- În regulă, spuse Johanson. 

Li zâmbi. 

- Mulţumesc, Sigur. 


Weaver 


l-ar fi plăcut să rămână pe punte. Anawak făcea tot ce putea să-l 
mai înveselească pe Greywolf. Lângă unul ar fi vrut să rămână 
pentru că se simţea atrasă de el, iar pe celălalt, a cărui tristețe era 
aproape palpabilă, nu ar fi vrut să îl lase baltă. I se părea îngrozitor 
să îl vadă atât de trist pe acest uriaș care emana putere prin toți porii. 
Dar şi mai îngrozitor era ce îi povestise Johanson. Cu cât se gândea 
mai mult, cu atât i se părea mai înspăimântător ce se întâmpla la 
bordul vasului Independence. Ceva îi spunea clar că se aflau cu toții 
în mare pericol. 

Poate că între timp venise Rubin. 

— Ne vedem mai târziu, le spuse. Am ceva de rezolvat. 

În același moment își dădu seama cât de artificial, de exagerat de 
relaxată îi sunase vocea. Anawak se încruntă. 

- Ce s-a întâmplat? o întrebă. 

- Nimic deosebit. 

Pur și simplu nu era bună la așa ceva! Urcă repede rampa și o luă 
pe coridorul care se întindea în spatele ei. Ușa laboratorului era des- 
chisă. Intră și îl văzu pe Rubin adâncit într-o conversaţie cu Oliviera. 
Stăteau la una din mesele laboratorului. Rubin se intoarse spre ea. 

- Bună. Ai vrut să mă întrebi ceva? 

Weaver apăsă pe întrerupătorul aflat pe rama interioară, închizând 
ușa în spatele ei. 

- Da. Ai putea să-mi explici ceva. 

- Sunt bun la explicat, zâmbi Rubin. 

- Chiar aşa? 

Weaver se apropie de cei doi. Cercetă din priviri masa laboratoru- 
lui. Era plină de tot felul de chestii. Într-un suport văzu cuțite pentru 
secționat de diferite mărimi. Apoi spuse: 

— Ai putea să-mi explici la ce folosește laboratorul de deasupra 
noastră, ce faci tu acolo şi de ce l-ai pus la pământ pe Johanson acum 
două nopți, când ţi-a dat de urmă? 


Puntea hangarului 


Johanson fierbea de mânie. De atâta furie, nu ştia încotro s-o 
apuce și în cele din urmă alergă spre puntea hangarului, unde începu 
să cerceteze peretele. Își amintea exact unde ar fi trebuit să fie ușa, 
dar nici acum nu găsea vreo urmă care să arate că acolo ar fi o tre- 
cere camuflată. 

Observă deodată zone întregi de rugină pe lacul gri al peretelui. De 
fapt, le văzuse tot timpul. Nu le dăduse importanţă, pentru că pe vapoare 
rugina și vopseaua cojită nu reprezentau nimic neobișnuit. Dar acum 
își dădu brusc seama ce nu era în ordine. 

Pe un vapor nou nu exista rugină. Și Independence era un vapor 
nou-nouţ. 

Se dădu câţiva pași înapoi. Dacă urmăreai ţevile spre stânga în sus, 
vedeai cum ajung la o fâșie lungă de rugină. Ceva mai încolo se aflau 
siguranţele. Și sub ele se cojea vopseaua. 

Aici era ușa. 

Era incredibil de bine camuflată. Dacă nu ar fi căutat-o cu atâta 
încrâncenare, nu ar fi găsit-o niciodată. Și când verificase ușa impreună 
cu Weaver, se lăsaseră înșelaţi de camuflaj. Nici măcar acum nu recu- 
noștea conturul ușii, ci numai o alăturare aparent aleatorie de detalii, 
care împreună reușeau să ascundă o ușă. 

Pe aici intrase. 

Weaver! 

Îl găsise oare pe Rubin? Ce trebuia să facă acum? Să o cheme înapoi, 
conform înţelegerii pe care o făcuse cu Li? Ce valoare avea înțelegerea 
aia? Ar fi avut dreptul să negocieze cu comandanta? 

Începu să umble pe puntea mare și pustie, nehotărât și respirând 
cu greu. Dintr-odată, vaporul i se păru o inchisoare. Chiar și hangarul 
sumbru, scufundat în lumina galbenă, i se părea apăsător. 

Trebuie să se gândească. 

Avea nevoie de aer curat. 

Porni cu paşi mari spre tribord şi ieşi pe platforma liftului exterior. 
Vântul puternic îi răvăşea părul și hainele. Marea devenise și mai 
neliniștită. În câteva secunde, faţa îi fu acoperită de un strat subțire de 
spumă de mare. Se duse până la marginea platformei și privi în jos spre 
peisajul selenar al Mării Groenlandei, brăzdat de șanțuri adânci și aflat 
în continuă mișcare. 


Biroul de comandă 


Li stătea în faţa monitoarelor. Îl văzu pe Johanson pipăind pere- 
tele şi umblând frustrat prin hangar. 

— Ce-a fost cu înţelegerea aia caraghioasă? mârâi Vanderbilt. Chiar 
credeți c-o să-și țină pliscul până diseară? 

- Îl cred în stare, spuse Li. 

— Şi dacă nu? 

Johanson dispăru în trecerea spre liftul exterior. Li se întoarse spre 
Vanderbilt. 

— Asta e o întrebare inutilă, Jack. Bineînțeles că veţi rezolva pro- 
blema asta. Și asta chiar acum. 

- Un moment. Peak ridică mâna. Nu era prevăzut aşa ceva. 

- Cum adică s-o rezolv? întrebă Vanderbilt nerăbdător. 

- Adică s-o rezolvați, răspunse Li. Vine furtuna. Nu ar trebui să 
fie afară pe vremea asta. E suficientă o pală de vânt... 

- Nu. Peak scutură capul. Nu așa era vorba. 

— Sal, ţineţi gura. 

- La naiba, Jude! ÎI putem reține câteva ore, asta va fi suficient! 

— Jack, spuse Li fără să-i acorde lui Peak vreo privire. Fă ce i-am 
spus. Și te rog s-o faci personal. 

Vanderbilt rânji. 

- Îmi va face plăcere, draga mea. Mare plăcere. 


Laboratorul 


Faţa lui Oliviera, deja de la natură alungită, se lungi și mai mult. 
Se holbă întâi la Weaver și apoi la Rubin. 

— Ei bine? spuse Weaver. 

Rubin se albi ca varul. 

- Nu am absolut nici o idee despre ce vorbeşti. 

- Mick, ascultă-mă. Weaver se postă între el și masă și îl cuprinse 
aproape prietenoasă cu braţul pe după umeri. Nu sunt o vorbitoare 

grozavă. 'Totdeauna am stat prost la capitolul conversaţie. Pe cei ca 
mine nu îi inviți la cocktail şi nu îi urci pe podium. Prefer discuţiile 
concise și rapide. Deci te mai întreb o dată, și nu mă călca pe nervi cu 
minciunile tale. Acolo sus mai e un laborator. Chiar deasupra noastră. 
Are ieşirea pe puntea hangarului, bine camuflată, numai că Sigur te-a 
văzut intrând și ieșind. Pentru asta i-ai tras una în cap. E adevărat? 

— Ar fi trebuit să bănuiesc. Oliviera îi aruncă lui Rubin o privire 
scârbită. 

Biologul scutură din cap și încercă să se elibereze din strânsoarea 
lui Weaver, dar nu reuşi. 

— Asta e cea mai mare prostie pe care... Nu! 

Cu mâna liberă, Weaver scosese unul din cuţitele din stativ. Îi puse 
vârful cuţitului lângă vena jugulară. Rubin tresări. Weaver îi apăsă 
vârful lamei mai adânc în carne și se încordă. Biologul era prins în 
braţele ei ca într-o menghină. 

— Ai înnebunit? gemu Rubin. Ce te-a apucat? 

- Mick, eu nu sunt o tipă gingașă. Sunt foarte puternică. Când eram 
mică, am vrut odată să mângâi o pisică și am strivit-o din greșeală. Groaz- 
nic, nu? Am vrut doar s-o mângâi şi trosc-pleosc... Așa că, gândește-te 
bine ce spui. Pentru că pe tine nu vreau să te mângâi. 


Vanderbilt 


Jack Vanderbilt nu ardea de nerăbdare să-l omoare pe Johanson, 
dar în același timp n-avea nici un interes deosebit să-l lase în viață. 
Chiar îl plăcea oarecum. În același timp, îl lăsa rece. Era vorba despre 
un ordin, şi ordinul era formulat explicit. Din moment ce Johanson 
reprezenta un risc pentru siguranţa statului, trebuia acţionat. 

Îl urma Floyd Anderson. Primul ofiţer avea, ca majoritatea celor 
de la bord, o dublă funcţie. Era într-adevăr marinar, dar lucra în 
primul rând pentru CIA. Aproape toți cei de la bordul navei, cu 
excepţia lui Buchanan și a câtorva membri ai echipajului, lucrau 
intr-un fel sau altul pentru CIA. Anderson luase parte la operaţiuni 
secrete în Pakistan şi în Golf. Era un bun soldat. 

Și un ucigaș. 

Vanderbilt se gândi ce turnură luaseră lucrurile. Crezuse până în 
ultima clipă că era mâna teroriștilor în joc, dar acum era nevoit să recu- 
noască faptul că Johanson avusese dreptate de la început. Era și păcat 
să-l omoare, mai ales din ordinul lui Li. Vanderbilt n-o putea suferi pe 
vrăjitoarea aia cu ochi albaștri. Era paranoică şi intrigantă, o minte 
bolnavă. O ura şi totuși nu se putea sustrage logicii perfide cu ajuto- 
rul căreia călca peste cadavre. Cu toată nebunia ei, avea dreptate. Și de 
data asta. 

Îşi aminti deodată cum îl avertizaze pe Johanson în privinţa ei, 
atunci în Nanaimo. 

E nebună, capisce? 

Era clar că Johanson nu pricepuse. 

Cum ar fi putut s-o facă? La început, nimeni nu-și dădea seama ce 
nu era în ordine la Li. Că reacţiona exagerat, mânată de teoriile con- 
spiraționiste din capul ei și de trufia exagerată. Că mințea şi înșela, jert- 
find tot şi pe toată lumea ca să-și atingă scopurile. Judith Li, preferata 
preşedintelui Statelor Unite. Nici măcar ăla nu-și dădea seama. Cel mai 
puternic om din lume nu avea nici cea mai vagă idee pe cine creștea 
sub aripa lui. 

Toţi va trebui să ne ferim spatele, își spuse Vanderbilt. Doar dacă 
nu ia cineva arma în mână și rezolvă problema. 

Cândva. 

Traversară coridoarele în pas alert. Johanson nu le-ar fi putut face 
o bucurie mai mare decât să iasă pe platforma liftului exterior. Cum 
de se exprimase nebuna așa frumos? O pală de vânt... 


Biroul de comandă 


Abia apucase Vanderbilt să iasă din încăpere, când Li se auzi stri- 
gată de unul din oamenii de la consolă. Îi atrase atenţia asupra unuia 
dintre monitoare. 

- În laborator se întâmplă ceva, spuse bărbatul. 

Li privi la scena de pe monitor. Weaver, Rubin și Oliviera stăteau 
unul lângă altul. Foarte aproape. Weaver îi pusese lui Rubin un braţ 
pe după gât și se lipea de el. 

De când se înțelegeau ăștia doi atât de bine? 

— Sunetul mai tare, ceru Li. 

Se auzi vocea lui Weaver. Încet, dar suficient de clară. Îl întreba pe 
Rubin despre laboratorul secret. La o privire mai atentă, se vedea 
spaima din ochii lui Rubin și ceva sclipitor în mâna lui Weaver, care 
era mult prea aproape de gâtul lui. 

Li văzuse şi auzise destul. 

— Sal! Ia trei oameni. Arme cu explozibil. Repede. Coborâm. 

- Ce ai de gând? întrebă Peak. 

- Să restabilesc ordinea. Li plecă de lângă monitor şi se îndreptă 
spre ușă. 

- Întrebarea asta ne-a costat două secunde, Sal. Nu ne faceţi să ne 
pierdem timpul, că vă îimpușc grămadă. Oamenii la mine. Într-un 
minut vreau să-i scot lui Weaver mofturile din cap. Perioada de grație 
pentru oamenii de știință s-a terminat. 


Laboratorul 


- Porc nesimţit ce ești, spuse Oliviera. L-ai lovit pe Johanson în 
cap? Ce înseamnă asta? 

A .. . . . . . . . 

In ochii lui Rubin se citea frica. Privirea îi era îndreptată spre tavan. 

— Nu este adevărat, eu... 

— Nu te uita după camere, Mick, spuse Weaver încet. Eşti mort, 
înainte să apuce să te ajute careva. 

Rubin începu să tremure. 

- Te mai întreb o dată, Mick, ce faceţi acolo? 

- Am produs o otravă, se bâlbâi Rubin. 

— O otravă? se auzi vocea lui Oliviera ca un ecou. 

— Ne-a ajutat munca ta, Sue. A ta și a lui Sigur. După ce aţi găsit 
formula feromonului, a fost simplu să îl producem și noi în cantități 
satisfăcătoare şi... l-am cuplat cu un izotop radioactiv. 

— Ce-aţi făcut? 

- Feromonul este infestat radioactiv, dar celulele nu-şi dau seama. 
Am experimentat... 

- Poftim? Aveţi un rezervor sub presiune? 

- Un model mic... Karen, ia cuțitul, că nu ai nici o şansă. Să ştii că 
văd şi aud tot ce se întâmplă aici... 

— Nu te abate de la subiect, spuse Weaver. Mai departe, ce aţi 
făcut apoi? 

- Am observat cum omoară Yrr celulele defecte, care nu au 
receptor special. Exact aşa cum ne-a explicat Sue. După ce ne-a fost 
clar că moartea celulară programată face parte din biochimia lor, 
trebuia să găsim o cale să inducem moartea celulară și indivizilor 
sănătoşi. 

- Cu ajutorul feromonului:? 

— Este singura cale. Nu putem interveni în genom câtă vreme nu 
l-am descifrat complet, ceea ce ar dura ani întregi. Aşa că am cuplat 
substanţa olfactivă cu izotopul radioactiv, într-un mod care să nu le 
permită celulelor Yrr să îl recunoască. 

— Și ce face acest izotop? 

— Anulează efectul protector al receptorului special. Astfel, feromo- 
nul devine o capcană a morţii pentru toți. Omoară și celulele sănătoase. 

— De ce nu ne-aţi spus nimic despre asta? Oliviera scutură capul 
uluită. Nimeni dintre noi nu iubește creaturile astea. Am fi putut găsi 
o soluţie împreună. 

— Li are propriile planuri, șuieră Rubin. 

- Dar nu funcţionează aşa! 

- A funcționat! Am făcut teste. 

— Asta e o nebunie, Mick! Nu ştiţi ce puteți declanșa. Ce se 
întâmplă dacă specia asta dispare? Yrr stăpânesc 70 la sută din planeta 
noastră, dispun de o biotehnologie străveche, extrem de dezvoltată. Se 
găsesc în alte organisme, probabil că în toate vietățile marine, descom- 
pun substanțe, probabil metan și dioxid de carbon, nu avem idee ce se 
poate întâmpla cu această planetă dacă îi nimicim. 

- Cum adică pe toți? întrebă Weaver. Otrava nu atacă doar câteva 
celule? Sau o colectivitate? 

- Nu, declanșează o reacţie în lanţ, gâfâi Rubin. Moartea celulară 
programată. De îndată ce fuzionează, se distrug singure. Când se 

cuplează feronomul, este deja prea târziu. Odată declanşat, procesul 
nu mai poate fi oprit. Recodăm celulele Yrr, este ca un virus mortal 
pe care îl transmit unul altuia. 

Oliviera îl apucă pe Rubin de guler. 

- Trebuie să opriți aceste experimente, spuse hotărâtă. În nici un 
caz nu aveţi voie să faceți așa ceva. Fir-ar să fie, nu înţelegi că fiinţele 
astea sunt adevărații stăpâni ai Pământului? Ele sunt Pământul! Un 
superorganism. Oceane inteligente. Habar n-aveţi în ce vă băgaţi. 

— Şi dacă nu o facem? Rubin râse răgușit. Nu-mi veni mie cu prin- 
cipiile astea autosuficiente. Atunci murim cu toţii. Vreţi să așteptați 
următorul tsunami? Explozule de metan? Era glaciară? 

- Nu suntem nici de o săptămână aici şi am reușit deja să luăm 
legătura cu ei, spuse Weaver. De ce să nu încercăm să ne înțelegem? 

- Prea târziu, gemu Rubin. 

Cercetau din priviri tavanul şi pereții. Nu ştia cât timp mai aveau 
până la venirea lui Li și a oamenilor ei. Poate venea și Vanderbilt. Nu 
mai putea dura mult. 

- Cum adică prea târziu? A 

- E prea târziu, vacă proastă ce eşti! ţipă Rubin. In mai puţin de 
două ore folosim otrava. 

— Sunteţi nebuni, șopti Oliviera. 

- Mick, spuse Weaver. Vreau să știu exact cum o veţi face. Sau Îmi 
aluneacă mâna pe gâtul tău. 

- Nu sunt autorizat să-ți... 

- Vorbesc serios. 

Rubin începu să tremure și mai tare. 

- Deepflight 3 este prevăzut cu două torpile pentru otravă. Am 
băgat-o în proiectile... 

- Sunt deja la bord? 

- Nu, eu trebuia să echipez barca pentru... 

— Cine coboară cu barca? 

— Li și cu mine. 

- Coboară Li personal? 

- A fost ideea ei. Nu lasă nimic la voia întâmplării. Rubin încercă 
să râdă. Nu vă puteți măsura cu ea, Karen. Nu o puteţi împiedica. Noi 
vom salva lumea. Numele noastre vor rămâne în posteritate... 

— 'Tacă-ţi gura, Mick! Weaver începu să îl împingă spre ușă. Mergem 
acum în laboratorul ăla. Barca nu va mai fi alimentată. Tocmai s-a 
schimbat scenariul. 


Puntea 


- E ceva între tine şi Karen? întrebă Greywolf în timp ce depozita 
echipamentul în containere. 

Anawak ezită. 

— Nu. De fapt, nu. 

- De fapt? 

- Ne înțelegem bine. Cred că asta e tot. 

Greywolf îl privi. 

- Poate măcar tu ar trebui să începi să faci lucrurile cum trebuie, 
spuse apoi. 

— Nu ştiu nici măcar dacă o interesez. Brusc, Anawak îşi dădu 
seama că tocmai recunoscuse în faţa lui Greywolf și a lui însuşi. Chiar 
nu ştiu, Jack. În problemele astea sunt cam bleg, din păcate. 

- M-am prins, răspunse Greywolf sarcastic. A trebuit să-ți moară 
tatăl ca să poți păşi în lumea celor vii. 

- Hei.. 

— Calmează-te. Ştii că am dreptate. De ce nu te duci după ea? 
Aşteaptă să o faci. 

- Am venit aici pentru tine, nu pentru Karen. 

— Știu și apreciez asta. Acum du-te. 

- La naiba, Jack, zise Anawak scuturând din cap. Nu te mai 
îngropa aici. Vino sus cu mine, până nu îţi cresc branhii. 

- Momentan aş prefera branhiile. 

Anawak privi nehotărât spre tunel. Bineînţeles că s-ar fi dus după 
Weaver, dar mai era și un alt motiv, pe lângă sentimentele pe care 
tocmai le recunoscuse. Ceva o neliniştise. Se purtase ciudat, era încor- 
dată și parcă prea veselă. Se gândi la ceea ce-i povestise despre Johanson. 

- Bine, stai aici şi acrește-te, îi spuse lui Greywolf. Sunt sus, dacă 
te răzgândeşti. 

Anawak părăsi puntea şi trecu pe lângă laborator. Era încuiat. Se 
gândi să se uite înăuntru. Poate îl întâlnea pe Johanson. Îl stârnea 
povestea aia a lui. Se răzgândi totuși şi urcă în fugă rampa spre puntea 
hangarului, ca să arunce o privire peretelui fatal. 

Dar nu o făcu. 

Când păşi pe puntea hangarului, îi văzu pe Vanderbilt şi pe Ander- 
son care tocmai o luau prin ieşirea spre platforma exterioară. 

Brusc, se neliniști. 

Ce făceau ăştia aici? 

Și unde dispăruse Wedver, de fapt? 


Abisul 


Se pornise vântul şuierător din vest. Bătea dinspre Eiskap, spărgând 
valuri înspumate de coca lui Independence şi absorbind din mare ulti- 
mul rest de căldură. 

Sub suprafaţa sălbatică se formară turbulenţe și vârtejuri, dar cu cât 
pătrundeai în adânc, cu atât marea devenea mai liniştită. Cu doar 
câteva luni în urmă, apa rece ca gheaţa, grea de atâta sare, se prăbuşea 
în adânc, formând aici adevărate cascade. Continua să domnească un 
frig teribil, însă acum marea se amesteca cu apa dulce a maselor de 
gheaţă polară care se topeau rapid, şi care erau alimentate de ceva timp 

cu căldură. Marea pompă nord-atlantică, numită şi plămânul oceane- 
lor pentru că, odată cu apa răcită, ajungeau în adâncuri cantități 
enorme de oxigen, se oprea încet, dar sigur. Transportorul curenților 
marini stătea în loc, fluviul de la tropice seca. 

E adevărat că pompa nu-și încetase încă de tot activitatea. Chiar 
dacă nu se mai vedeau cascadele, cantități mici de apă continuau să 
coboare. Prin liniştea lipsită de lumină cădeau spre fundul bazinului 
Groenlandei, metru cu metru, sute şi mii de metri. 

La adâncimea de trei kilometri și jumătate, chiar deasupra fundu- 
lui mâlos al mării, întunericul făcea loc unei lumini albastre. 

Se întindea pe o suprafață uriașă. Nu era un nor, ci o formaţiune 
cu pereți subţiri, de forma unor tuburi, ancorată de fundul mării prin 
nenumărate piciorușe gelatinoase. În interiorul tubului, milioane de 
excrescenţe sub formă de antene se unduiau formând valuri regulate, 
o câmpie de aţe gelatinoase mișcându-se sincron. Pe deasupra lor, 
bucăți mari dintr-o substanţă albicioasă se mișcau în direcţia unui 
obiect masiv. Lumina albastră nu era suficientă pentru a permite recu- 
noaşterea formei acestui obiect, lumina doar slab două cupole deschise. 
Mai mult nu se vedea din Deepflighr-ul scufundat, care se oprise într-o 
rână în mâlul de pe fundul oceanului. 

Trecuse ceva vreme de când organismul tot umplea ambarcaţiunea 
cu bulgării albi şi înghețaţi. Între timp nu prea mai încăpeau, și trans- 
portul încetă. O parte a tubului se desprinse, se lăsă deasupra micii 
nave şi începu s-o învăluie. Substanţa transparentă se strânse în jurul 
fuzelajului, deveni tot mai densă şi apăsă cupolele în jos. Se formară 
suprafeţe care străluceau albastru şi se lipiră apoi unele de altele, până 
când întreaga barcă fu învăluită într-un înveliş compact, spre care se 
ondula un tub lung și subțire. 

Tubul începu să pulseze. Prin interior pulsa apa. Apă adusă de 
departe. Gelatina subţire ca voalul o absorbea dintr-un uriaș balon 
organic care plutea la oarecare distanţă deasupra bărcii, fiind plin cu 
apă mai caldă pe care substanța gelatinoasă o luase dintr-un vulcan 
noroios de lângă coasta Norvegiei. Din cauza apei mai calde și, 
prin urmare, mai ușoare din interiorul său, balonul ar fi trebuit să 
se ridice la suprafaţă, dar greutatea sa il menținea într-un echilibru 
perfect. 

In sacul de gelatină care învăluia ambarcaţiunea subacvatică pătrun- 
dea căldura. 

Bulgării albi reacționară instantaneu. În câteva secunde, cristalele 
hidratului se topiră. Metanul comprimat se umflă, mărindu-și volu- 
mul de o sută șaizeci și patru de ori, umplu Deepflight-ul cu gaz și 
încordă apoi învelișul de gelatină până când acesta se întinse ca pereţii 
unui balon. Coconul de gelatină se rupse de tub și se inchise. Gazul nu 
mai putea ieși. O luă cu toată puterea în sus, la început încet, apoi tot 
mai repede, folosindu-se de presiunea care scădea, şi luând cu sine atât 
coconul cât şi barca închisă în el. 

Laboratorul 


Weaver, cu Rubin încleștat în strânsoare și apăsând cuțitul la gâtul 
lui, nu apucă nici măcar să iasă din laborator. Uşa se deschise culisând. 
Trei soldaţi înarmaţi până în dinţi se năpustiră înăuntru și îndreptară 
armele spre ea. O auzi pe Oliviera țipând îngrozită. Weaver se opri, 
fără a-i drumul lui Rubin. 

Li intră în laborator, urmată de Peak. 

— Nu veți merge nicăieri, Karen. 

— Jude, gemu Rubin. Era și timpul! Scăpaţi-mă de nebuna asta! 

— Să vă ţineţi gura, îl repezi Peak. Sunteţi singurul vinovat pentru 
problemele astea. 

Li zâmbi. 

- Acuma sincer, Karen, spuse pe cel mai dulce ton al ei. Nu credeţi 
că exagerați puţin? 

— Ținând cont de ceea ce povesteşte Mick, aici de față? Weaver 
scutură din cap. Nu, nu prea cred. 

- Și ce anume povesteşte Mick? 

- O, Mick este foarte vorbăreţ. Nu-i așa, Mick? Ne-ai spus frumos 
tot ce am vrut să știm. 

— Minte, se văită Rubin. 

- Ne-a spus de reacţiile în lanţ, de otrava din torpile şi despre Deep- 
flight 3. A mai menţionat și că voi doi vreţi să faceţi o excursie. Peste 
vreo oră, două. 

— [, ţ, seauzi Li. 

Făcu un pas înainte. Weaver îl apucă pe Rubin şi îl trase înapoi, 
spre Oliviera, care stătea înlemnită lângă masă. Ținea încă în mâini 
cutia cu fiolele pline cu extractul de feromoni. 

— Să vă spun ceva. Mick Rubin este unul din cei mai buni biologi 
din lume, doar că suferă de complexe de inferioritate, spuse Li. l-ar 
plăcea atât de mult să fie celebru! Innebuneşte la gândul că numele lui 
ar putea să nu fie menit posterității. Asta explică nevoia lui exagerată 
de a-și împărtăși ideile, însă vă rog să treceţi cu vederea această slăbi- 
ciune. Rubin și-ar vinde şi mama pentru puţină faimă. Li făcu o pauză. 
Dar asta nu mai are nici o importanţă acum. Din moment ce știți ce 
avem de gând, veți înţelege și necesitatea acestei măsuri. Am făcut tot 
posibilul pentru ca situaţia să nu scape de sub control, dar din moment 
ce toată lumea pare să fie deja la curent, nu prea mai am de ales. 

— Fiţi rezonabilă, Karen, spuse Peak pe ton rugător. Daţi-i drumul. 

- N-o voi face, răspunse Weaver. 

- Avem nevoie de el. După aceea putem discuta despre toate 
lucrurile astea. 

- Nu, nu mai discutăm deloc. Li își scoase arma și o îndreptă spre 
Weaver. Dă-i drumul, Karen. Acum pe loc sau vă împușc. Este ulti- 
mul meu cuvânt. 

Weaver privi ţeava neagră a pistolului. 

- Nu veți merge așa departe, zise. 

— Serios? 

— Nu aveţi nici un motiv pentru asta. 

— Faceţi o greșeală, Jude, spuse Oliviera cu voce răguşită. Nu puteți 
folosi otrava aceea. I-am explicat deja lui Mick că... 

Li întoarse arma, o îndreptă spre Oliviera şi trase. Femeia fu azvâr- 
lită peste masa de laborator și alunecă pe jos. Cutia cu fiole îi scăpă 
din mâini. Timp de o secundă se uită întrebătoare la gaura de mărimea 
unui pumn din pieptul ei, apoi ochii îi deveniră sticloşi. 

— Nu! strigă Peak. Pentru numele lui Dumnezeu, ce faceți aici? 

Arma era îndreptată din nou spre pieptul lui Weaver. 

- Dă- drumul, spuse Lu. 


Liftul exterior 


- Doctor Johanson! , 

Johanson se întoarse. Il văzu pe Vanderbilt apropiindu-se, cu Ander- 
son pe urmele lui. Anderson, cu o figură stoică şi neutră, își aţinuise ochii 
negri și rotunzi ca niște nasturi într-un punct, în timp ce Vanderbilt 
rânjea larg. 

- Probabil că sunteţi furios pe noi, spuse cel din urmă. 

Felul în care se apropia de el rânjind avea ceva exagerat de cama- 
raderesc. Johanson privi încruntat spre ei. Se afla la capătul platfor- 
mei, la doar câțiva metri distanţă de margine. Rafale puternice de 
vânt îl loveau în faţă. Sub el se înălțau valurile. Tocmai avusese 
de gând să intre. 

- Ce vă aduce aici, Jack? 

- Nimic concret. Vanderbilt ridică mâinile într-un gest de scuză. 
Ştiţi, voiam doar să vă spun că regretăm cele întâmplate. A fost totul 
atât de inutil. La cearta noastră mă refer. Toată povestea asta pros- 
tească, nu credeți? 

Johanson tăcu. Vanderbilt și Anderson continuau să se apropie. 
Făcu un pas spre lateral şi nou-veniţi se opriră-n loc. 

- Avem ceva de discutat? întrebă Johanson. 

— V-am jignit adineauri, spuse Vanderbilt. Voiam să-mi cer scuze. 

Johanson ridică din sprâncene. 

- Foarte nobil din partea dumneavoastră, Jack. Accept scuzele. 
Altceva? 

Vandebilt îşi ţinea faţa în bătaia vântului. Părul rar, de un blond-des- 
chis, flutura ca iarba de dune. 

- E al naibii de frig aici afară, spuse punându-se din nou în mișcare. 
Anderson îi urmă exemplul. Lăsară o anumită distanță între ei. Păreau 
că vor să îl încercuiască pe Johanson. Nu ar mai fi avut loc să treacă 
nici printre ei, nici prin stânga sau prin dreapta. 

Era atât de evident ce urmăreau, încât aproape că nu fu surprins. 
Simţea doar o frică teribilă, împotriva căreia nu putea face nimic, ames- 
tecată cu furie disperată. Făcu involuntar un pas înapoi şi în acelaşi 

moment îşi dădu seama că fusese o greşeală. Era foarte aproape de mar- 
gine. Nici nu mai aveau mare lucru de făcut. O lovitură puternică l-ar 
arunca într-una din plasele care înconjurau vasul sau chiar peste. 

- Jack, spuse Johanson încet. Doar nu vreţi să mă omorâţi? 

- Dumnezeule, ce vă face să spuneţi așa ceva? Vanderbilt căscă ochii, 
făcând pe surprinsul. Vreau să vă vorbesc. 

— Și ce caută Anderson aici? 

— A, se afla prin apropiere. Pură coincidenţă. Ne-am gândit că... 

Johanson se repezi asupra lui Vanderbilt, se lăsă în jos şi eschivă 
spre dreapta. Se depărtase de margine. Anderson sări la el. Timp de 
câteva secunde, manevra improvizată păru să aibă succes, apoi Johan- 
son simţi cum cineva pune mâna pe el şi îl smuceşte înapoi. Pumnul 
lui Anderson își luă avânt şi ateriză pe faţa lui. 

Johanson se prăbuși și alunecă peste platformă. 

Primul ofiţer îl urmă fără vreo grabă deosebită. Labele îi dispărură 
sub subsorile lui Johanson și îl ridicară. Johanson încercă să-și înfigă 
degetele sub palmele lui Anderson și să slăbească strânsoarea, dar era 
de parcă ar fi vrut să bage mâna în beton. Picioarele îi pierdură con- 
tactul cu podeaua. Începu să dea sălbatic din picioare, în timp ce 
Anderson îl trăgea spre marginea platformei, unde aştepta Vanderbilt, 
privind critic în jos. 

— Nişte valuri de tot căcatul azi, spuse directorul CIA. Sper că nu 
vă deranjează prea tare dacă vă aruncăm peste bord, doctor Johanson. 
Va trebui să înotaţi puţin. Își întoarse capul spre Johanson şi scrâşni 
din dinţi. Dar nu vă fie teamă, nu va dura mult. Apa are vreo două 
grade. Chiar o să vă placă. Cum se linişteşte totul, simţurile slăbesc, 
încetinesc bătăile inimii... 

Johanson începu să țipe. 

— Ajutor! strigă din răsputeri. Ajutor! 

Picioarele i se bălăngăneau deasupra marginii. Plasa era chiar sub 
el. Nu se întindea decât pe vreo doi metri. Nu era destul. Anderson îl 
va arunca fără probleme pe deasupra. 

— A-j-u-t-o-r! 

Spre surprinderea sa, ajutorul sosi. 

Îl auzi pe Anderson icnind. Dintr-odată, se trezi din nou cu plat- 
forma sub picioare. În câmpul lui vizual intră cerul, când Anderson 
căzu, luându-l cu el. Mâinile primului ofițer continuau să fie încolăcite 
în jurul lui, apoi se desfăcură. Johanson se rostogoli într-o parte, se târi 
de lângă Anderson și sări în picioare. 

— Leon! strigă. 

Sub ochii lui se desfăşura o imagine grotescă. Anderson se zbătea, 
încercând să se pună iar pe picioare. Anawak se încleștase din spate 
în geaca lui. Se prăbuşiseră cu toţii la pământ. Anawak tocmai încerca 
să iasă de sub bărbatul căzut la podea fără să-i dea drumul, ceea ce era 
o imposibilitate. 

Johanson vru să intervină. 


- Stop! 

Vanderbilt îi tăie calea. În mână ţinea un pistol. Păși în jurul celor 
doi bărbaţi aflaţi pe jos, până când ajunse cu spatele spre pasajul ce 
ducea în interior. 

- Frumoasă încercare, spuse. Dar acum ajunge. Doctor Anawak, 
fiți amabil și permiteţi-i domnului Anderson să se ridice. Îşi face 
numai datoria. 

Forţat, Anawak își desprinse degetele din gulerul lui Anderson. 
Primul ofițer ţâșni în picioare. Nu aşteptă ca adversarul lui să se ridice 
singur în picioare, ci îl săltă în sus ca pe sac. În clipa următoare, corpul 
lui Anawak zbura spre marginea platformei. 

- Nu! strigă Johanson. 

Anawak încercă să se agaţe de ceva. Se lovi şi alunecă pe podea, 
ajungând periculos de aproape de margine. 

Capul lui Anderson se întoarse spre Johanson, ochii lipsiţi de 
expresie se fixară asupra lui. Întinse un braţ, îl smuci spre el şi îl lovi 
cu pumnul în stomac. Johanson se luptă să tragă aer în piept. În intes- 
tine i se răspândeau valuri de durere. Se îndoi ca un briceag de buzu- 
nar şi căzu în genunchi. 

Durerea era insuportabilă. Nu se mai ridică. 

Se ghemui horcăind, în timp ce vântul îi biciuia părul în jurul ure- 
chilor, și aşteptă lovitura următoare. 


PARTEA A PATRA 


A 
ÎN CĂDERE 


Conform studiilor, de la o anumită sub- respectiv meta- 
clasă în jos, omul nu mai este în stare să recunoască inteligenţa 
ca atare. Percepe ca fiind inteligent doar ceea ce se situează în 
cadrul comportamentului propriu. Dincolo de acest cadru, 
in microcosmos de exemplu, ar trece-o cu vederea pur și 
simplu. De asemenea, nici într-o inteligență superioară, 
într-un spirit net superior, nu va vedea decât haos pentru că 
nu este capabil să descifreze raționamentele complexe ale ace- 
luia. Deciziile unei asemenea inteligenţe sunt pentru el impo- 
sibil de înţeles, deoarece au la bază o serie de parametri care îi 
depăşesc capacitatea de procesare intelectuală. La fel cum un 
câine vede în om doar puterea căreia i se supune, nu spiritul. 
Comportamentul uman i se pare lipsit de sens pentru că noi 
acționăm pe baza unor raționamente care îi depășesc înțelege- 
rea. La rândul nostru, nu Îl vom putea percepe pe Dumnezeu, 
dacă acesta există, drept inteligenţă, deoarece gândirea Lui ar 
trebui să aibă la bază un tot de raționamente a cărui complexi- 
tate să se sustragă înţelegerii noastre. Prin urmare, în ochii 
noştri, Dumnezeu este haotic și de aceea nici nu ar fi perso- 
ana potrivită care să facă să câștige echipa locală de fotbal sau 
să împiedice războaiele. O astfel de ființă s-ar afla dincolo de 
limitele puterii umane de înţelegere. De unde decurge în mod 
necesar întrebarea dacă metafiinţa Dumnezeu este capabilă la 
rândul ei să ne perceapă pe noi, cei aflaţi în această subclasă, 
drept fiinţe inteligente. Poate că nu suntem decât un experi- 
ment într-o eprubetă... 


Samantha Crowe, din Cronici 


Deepflight 


Dar Anderson nu-l mai lovi. 

Cu câteva secunde în urmă, delfinii semnalaseră prezenţa unui 
obiect necunoscut, alarmând echipajul de pe Independence. Imediat 
după aceea obiectul fu depistat și de sistemele sonarului. Ceva de 
formă şi mărime nedefinită, care se apropia rapid. Nu suna ca o 
torpilă şi nu se vedea nici o sursă de la care ar fi putut proveni. Oame- 
nii de pe puntea de comandă și cei de la instrumentele de control deve- 
niseră extrem de îngrijoraţi nu doar pentru că obiectul cu pricina se 
apropia cu viteză sporită şi într-o liniște deplină, ci și pentru că 
se ridica pe verticală din adâncuri. Priviră fix la monitoare și văzură 
ceva rotund și albăstrui ivindu-se din bezna hăului. Se apropia o sferă 
tremurătoare, cu diametrul de peste zece metri care lua viteză şi deve- 
nea tot mai mare. 

Când Buchanan dădu ordin să se tragă în obiectul acela ciudat, era 
deja prea târziu. 


Sfera se sparse exact sub chilă. 

În decursul ultimelor minute, gazul din interior continuase să 
se extindă, grăbindu-i ascensiunea. Acum se apropia în viteză, o 
minge de gelatină subţire, întinsă până la refuz, care se rupse brusc 
în partea de sus, se desfăcu și rămase în urmă sub forma unei cârpe 
fluturânde. Gazul eliberat își continuă goana spre suprafaţă, ducând 
cu sine ceva mare și dreptunghiular. 

Deepflight-ul pierdut se repezi rostogolindu-se spre Independence, 
cu prora înainte, și își înfipse în chilă torpilele capabile să spargă 
un blindaj. 

Urmă o clipă cât o eternitate. 

Apoi explozia. 


Puntea de comandă 


Uriașul vapor se cutremură. 

Buchanan, care prevăzuse dezastrul, își menținu echilibrul cu chiu, 
Cu vai, cramponându- -se de masa cu hărți. Alții nu avură de ce să se ţină 
şi căzură la pământ. În sălile de control de sub insulă, vaporul tremură 
atât de puternic, încât se sparseră monitoarele și obiecte din echipa- 
ment zburară prin aer. În CIC, Crowe și Shankar se treziră doborâţi 

de pe scaune. Peste tot pe Independence izbucni haosul, țipetele se 
amestecau cu alarma pătrunzătoare care pornise brusc, toate zornăiau, 
tunau și zdgrăngăneau, în vreme ce prin holurile, încăperile şi nive- 
lele vaporului se propaga un bubuit înfundat. 

La doar câteva secunde după impact, cea mai mare parte a cocote- 
lor de la ulei, cum erau numiţi în jargonul marinei tehnicienii de la 
cazan și de la propulsie, erau morţi. În partea de mijloc a vaporului, 
acolo unde depozitele se întâlneau cu sala mașinilor, cu cele două tur- 
bine pe gaz LM-2 500, explozia lăsase în urmă un crater uriaș. Învelișul 
vaporului se căsca în acel loc pe o lungime de peste 20 de metri. Apa 
pătrundea cu puterea unor ciocane și îi răpunea pe toți cei care nu fuse- 
seră uciși deja de explozia bărcii. Cine reușise să rămână în viață și 
încerca să scape din infern se văzu confruntat cu închiderea ușilor. Sin- 
gura scăpare a lui Independence era să-și sacrifice oamenii din catacom- 
bele vaporului, închizându-i pe dinafară odată cu masa furioasă de ape, 
pentru a împiedica răspândirea inundaţiei. 


Liftul exterior 


Platforma fu zguduită de o lovitură puternică. Ţâșni în sus ca un 
leagăn şi îl azvârli pe Floyd Anderson peste Johanson. Primul ofiţer 
vâsli cu braţele, ţinându-și degetele rășchirate, dar nu găsi nimic de care 
să se ţină. Corpul îi făcu un salt care în alte împrejurări ar fi părut cara- 
ghios. Se izbi cu fruntea de platformă, se întoarse pe spate şi rămase 
nemișcat, cu ochii largi deschiși. 

Vanderbilt se clătină. Pistolul îi scăpă din mână și alunecă, 
oprindu-se la câțiva centimetri de marginea platformei. Îl văzu pe 
Johanson care încerca să se adune de pe jos, alergă la el şi îi trase un 
picior în coaste. Acesta se prăbuși într-o parte, cu un țipăt înnăbușit. 
Vanderbilt nu avea nici cea mai mică idee ce s-ar fi putut întâmpla, 
exceptând faptul că putea fi doar ce-i mai rău, dar ordinul primit 
spunea să îl înlăture pe Johanson şi el era ferm hotărât să-l ducă la înde- 
plinire. Se aplecă să-l arunce de pe platformă şi pe cât posibil dincolo 
de plasă pe bărbatul care sângera și gemea, când cineva se izbi de el 
dintr-o parte. 

- Porcule! strigă Anawak. 

Se văzu confruntat deodată cu o pereche de palete sălbatice. 
Anawak îl lovea ca un apucat. Vanderbilt se dădu înapoi. Avu nevoie 
de un moment în care să-și revină din surpriză. Îşi ridică mâinile pro- 
tectoare în jurul capului, se eschivă lateral şi îl izbi pe atacator cu picio- 
rul în genunchi. 

Anawak se clătină și piciorul cedă sub el. Vanderbilt își căută 
echilibrul. Majoritatea celor care făceau cunoştinţă cu Jack Vander- 
bilt aveau o idee complet greșită despre forța și mobilitatea lui. Îi 
vedeau doar gabaritul. Adevărul era că directorul CIA trecuse prin 
toate şcolile de atac şi apărare, şi chiar și cu cele două chintale ale 
lui, tot îi mai reuşeau câteva sărituri remarcabile. Își luă avânt, se 

catapultă prin aer şi îl lovi pe Anawak cu cizma în piept. Anawak se 
prăbuși pe spate. Gura i se deschise ca pentru un O, dar nu scoase 
nici un sunet. Vanderbilt ştia că celălalt tocmai rămăsese fără aer. Se 
aplecă deasupra lui, îl apucă pe Anawak de păr, îl trase spre el și își 
înfipse cotul în plex. 

Ii ajungea deocamdată. Acum înapoi la Johanson. În apă cu el, și 
apoi şi cu celălalt. 

Când se ridică, îl văzu pe Greywolf venind spre el. 

Vanderbilt luă poziţia de atac. Se roti în jurul axei cu piciorul drept 
întins în faţa lui, lovi, şi ricoşă. 

Ce-a fost asta? își spuse buimac. Oricare altul s-ar fi prăbușit după 
un astfel de atac sau cel puțin s-ar fi încovoiat de durere. Indianul ăsta 
uriaș continua pur și simplu să înainteze. În ochi avea o privire de 
neconfundat. Vanderbilt înțelese instantaneu că trebuia să câștige 
lupta asta pentru că altfel nu avea să-i supraviețuiască. Încrucișă 
brațele pregătind a doua lovitură, își luă avânt și simţi cum pumnul 
îi fu dat pur şi simplu la o parte. În momentul următor, mâna stângă 
a lui Greywolf se îngropă în bărbia lui dublă. Vanderbilt lovi cu 
picioarele. Fără a se opri, indianul îl împinse spre margine, își luă 
avânt şi lovi. 

Imaginea din faţa ochilor lui Vanderbilt explodă. 

Totul deveni roșu. Auzi cum i se sparge nasul. Următoarea lovi- 
tură îi zdrobi oasele obrazului stâng. Din gâtlej îi ieși un țipăt ca un 
gâlgâit. Pumnul îl lovi din nou, nimerindu-l între maxilare. Dinţi 
sparți. Vanderbilt țipa acum mai tare, de durere şi de furie. Parcă înne- 
bunise. Atârna neputincios în strânsoarea uriașului şi nu-l putea împie- 
dica nicicum să-i facă faţa zob. 

Picioarele îl lăsară. 

Greywolf îi dădu drumul și Vanderbilt căzu cât era de lung. Nu 
mai vedea multe, doar o bucăţică de cer, asfaltul cenușiu al platformei 
cu marcajul galben, totul ca printr-un voal colorat, și acolo, aproape 
de tot, era arma lui. Mâna dreaptă pipăi după ea, o apucă, o strânse în 
mână. Smuci braţul în sus şi trase. 

Timp de o secundă, se lăsă liniştea. 

Îl nimerise oare? Trase şi a doua oară, dar de data asta ținti în aer. 
Braţuli îi fusese întors spre spate. Îl văzu scurt pe Anawak deasupra lui, 
apoi cineva îi zbură pistolul din mână, și văzu din nou ochii lui Grey- 
wolf plini de ură. 

Îl năpădi durerea. 

Ce se întâmplase? Nu mai stătea pe spate, era în picioare. Sau 
atârna? Nu mai știa deloc unde era sus și unde era jos. Nu, plutea. 
Zbura cu spatele înainte. Printr-o perdea de sânge, recunoscu plat- 
forma. Și marginea. De ce era în afara marginii? Trecu peste el, se 
indepărtă cu tot cu plasele protectoare și Vanderbilt înţelese că viaţa 
lui se va sfârși acum. 

Frigul îl lovi ca un șoc. 

Apa stropi în toate părțile. Verdele brăzdat de spumă, o grămadă 
de bule. Vanderbilt se scufunda, incapabil să se miște. Apa mării îi 

spălă sângele din ochi, în timp ce corpul se îndrepta spre adâncuri. Nu 
era nici un vapor, nu era nimic, doar un verde lipsit de contur, tot 
mai întunecat, din interiorul căruia se apropia o umbră. 

Umbra se mișca rapid. Era prevăzută cu un bot, care se căscă exact 
în faţa lui. 

Apoi nu mai fu nimic. 


Laboratorul 


- Pentru numele lui Dumnezeu, ce credeți că faceți? 

- Dă-i drumul. 

Cuvintele răsunau în capul lui Weaver. Exclamaţia îngrozită a lui 
Peak, ordinul dur al lui Judith Li, înainte ca întregul laborator să facă 
o săritură bruscă și să se oprească în poziţie înclinată. După bubuitul 
exploziei urmă o gălăgie indescriptibilă, când totul se prăbuși în jurul 
lor, sfărâmându-se. Weaver fu aruncată prin aer, şi Rubin odată cu ea. 
În mijlocul haosului de instrumente și recipiente care zburau prin aer, 
aterizară unul lângă altul în spatele masei de laborator. Un bubuit ca 
de tuner mătură încăperea. Totul vibra. Undeva se sparse un geam, cu 
zgomot puternic. Weaver se gândi la laboratorul de maximă securitate 
şi speră din suflet ca pereții din sticlă securizată și ecluzele închise 
ermetic să facă faţă. Se târi de-a bușilea peste fundul lui Rubin, care se 
rostogolea privind sălbatic în jurul său. 

Privirea lui Weaver căzu pe lădiţa cu fiole. Alunecase chiar la picioa- 
rele ei. O văzu în același timp cu Rubin. 

Timp de o secundă, fiecare își estimă șansele. Apoi Weaver se 
năpusti înainte, dar Rubin se dovedi mai rapid. Apucă lada, sări în 
picioare și fugi în încăpere. Weaver înjură și se văzu nevoită să iasă 
din spatele mesei. Orice s-ar fi întâmplat şi orice ar fi avut Li de gând, 
trebuia să pună mâna pe lada aia. 

Doi dintre soldaţi zăceau la pământ. Unul nu se mișca, celălalt 
tocmai se aduna de pe jos. Cel de-al treilea soldat rămăsese în picioare, 
cu arma pregătită. Li se aplecă să ia arma de la bărbatul nemișcat, un 
obiect negru, masiv. În momentul următor o luă pe Weaver în vizor. 
Peak stătea ţeapăn lângă ușa încuiată. 

- Karen! se auzi vocea lui Peak. Stai pe loc. Nu veţi păți nimic, dar 
opriţi-vă, pentru numele lui Dumnezeu! 

Vocea i se pierdu sub zgomotul armei de foc. Weaver sări ca o 
pisică în spatele mobilei de laborator din apropiere. Nu avea idee cu 
ce trăgea Li, dar muniţia desființă masa de parcă ar fi fost din carton. 
Cioburi de sticlă zburau în jur, un microscop de vreo cincizeci de kilo- 
grame căzu la pământ chiar lângă ea. În acest infern se amesteca şi sune- 
tul uniform al alarmei de bord. Deodată îl văzu pe Rubin, care fugea 
din nou spre ea cu ochii măriţi de groază. 

— Mick! strigă Li. Eşti idiot? Vino aici! 

Weaver plonjă din ascunzătoarea ei. Se lăsă să cadă pe biolog și îi 
smulse lădiţa cu fiole. În acelaşi moment vaporul se cutremură din 

nou și încăperea se înclină într-o parte. Rubin alunecă pe podea, se 
izbi de un raft și îl răsturnă. O grămadă de pahare şi recipiente cu 
probe se prăvăliră peste el. Începu să urle și să se zbată ca un gândac 
cu burta-n sus. Weaver o văzu cu coada ochiului pe Li întorcând arma 
spre ea, în timp ce al treilea soldat sărea peste masa distrusă. Și el avea 
în mână una din chestiile alea negre, imense, pe care o pregăti deja în 
timp ce sărea. 

Nu avea pe unde fugi. Așa că se lăsă să cadă lângă Rubin. 

- Nu trageţi! o auzi pe Li ordonând. Este prea... 

Soldatul trase. O rată. Proiectilul se înfipse în geamul securizat al 
simulatorului cu niște pocnete ca de gong și străpunse geamul oval 
dinspre stânga spre dreapta. 

Se lăsă dintr-odară o liniște apăsătoare. Doar alarma suna la inter- 
vale regulate în felul ei indiferent şi hârâit. Toți înlemniră, ațintindu- și 
privirea ca hipnotizați asupra rezervorului. Weaver auzi un singur 
pârâit puternic. Întoarse capul și văzu cum se ramificau crăpăturile pe 
placa de sticlă. 

Erau tot mai multe. 

- O, Doamne, gemu Rubin. 

- Mick! strigă Li. Hai odată! 

- Nu pot, se jelui Rubin. Piciorul. Sunt blocat aici. 

- 'Totuna, spuse Li. Nu avem nevoie de el. Să ieşim. 

- Dar nu puteţi să... începu să zică Peak. 

— Sal, deschideţi ușa! 

În cazul în care Peak răspunse ceva, nu se auzi nimic. Cu un 
zgomot infernal, geamul se făcu țăndări. Tone de apă de mare se 
năspustiră spre ei. Weaver o luă la fugă. În spatele ei, masele de apă 
vuiau prin laborator, distrugând tot ce mai rămăsese în picioare. 

- Karen! îl auzi pe Rubin. Te rog nu mă lăsa... 

Vocea îi amuți. Era spumă peste tot. Weaver îl văzu pe Peak 
şchiopătând prin uşa deschisă a laboratorului. Li îl urma. În timp ce 
ieşea, Li lovi cu palma într-un punct aflat lângă ușă şi Weaver înţelese 
cu groază ce însemna asta. 

Li voia să îi incuie acolo. 

Apa o lovi în spate, împingând-o înainte. Căzu dureros în genunchi, 
sări iar în picioare. Era udă până la piele, dar ţinea încă strâns lădița 
cu fiole. Gâfâind și ţinând piept apei care acum o trăgea înapoi, se 
luptă să ajungă la ușa care se închidea încet, parcurse ultimii metri 
dintr-un singur salt, se lovi de tocul ușii și ajunse împleticindu-se afară 
pe rampă. 


Liftul exterior 


Greywolf și Anawak îl ajutară pe Johanson să se ridice în picioare. 
Biologul, crunt lovit, era conștient. 

- Unde e Vanderbilt? întrebă murmurând. 

— La pescuit, răspunse Greywolf. 

Anawak se simţea de parcă ar fi nimerit sub roțile unui tren. Abia 
dacă era în stare să stea în picioare, atât de tare îl durea locul în care îl 
lovise cotul lui Vanderbilt. 

- Jack, repeta mereu. Doamne, Jack! Greywolf îl salvase. Asta 
părea să fi devenit o tradiţie. De unde ai apărut? 

- Am fost puţin cam nepoliticos mai înainte, spuse Greywolf. Am 
vrut să-mi cer scuze. 

- Nepoliticos? Ai înnebunit? N-ai nici un motiv să-ți ceri scuze! 

- Eu zic că e bine să vrei să-ţi ceri scuze, icni Johanson. 

Greywolf zâmbi chinuit. Chipul îi devenise precum ceara, pe sub 
pielea arămie. Ce s-a întâmplat cu el? se întrebă Anawak. Umerii lui 
Greywolf se aplecară în faţă, pleoapele i se zbătură... 

Deodată, văzu că tricoul lui Greywolf era plin de sânge. Timp de 
o secundă se alină la gândul că era vorba de sângele lui Vanderbilt. 
Apoi î își dădu seama că pata devenea tot mai mare și că tot sângele 
ieşea din burta lui Greywolf. Întinse brațele să-l prindă pe uriaș, când 
le ajunse la urechi un nou tunet din măruntaiele lui Independence. 
Vaporul se clătină. Johanson aproape că își pierdu echilibrul. 
Anawak îl văzu pe Greywolf căzând în faţă și dispărând peste mar- 
ginea platformei. 

- Jack! 

Căzu în genunchi și alunecă până în locul în care dispăruse Grey- 
wolf. Indianul zăcea lungit într-una din plasele de siguranță, privind 
în sus. Sub el se spărgeau valurile. 

- Jack, dă-mi mâna! 

Greywolf nu se clinti. Stătea acolo fixându-l pe Anawak, cu mâi- 
nile apăsate pe burtă. Printre degete îi țâșnea sângele. 

Vanderbilt! Îl nimerise, porcul dracului. 

- Jack, totul va fi bine. Cuvintele lui Anawak sunau ca o replică 
de film. Dă-mi mâna. O să te trag sus, o scoatem noi la capăt. 

Johanson apăru lângă Anawak, târându-se în patru labe. Se lungi 
pe burtă și încercă să ajungă la plasă, dar era prea mare distanţa. 

- Trebuie să te ridici cumva, spuse Anawak neajutorat. Apoi luă 
o decizie: Nu, rămâi acolo. Cobor eu la tine. Eu te ridic și Sigur te 
ajută de sus. 

- Las-o baltă, spuse Greywolf cu voce chinuită. 

- Jack... 

- E mai bine așa. 

- Nu vorbi tâmpenii, îl repezi Anawak. Nu-mi veni cu rahatul ăsta 
de Hollywood, Lăsaţi-mă pe mine, salvaţi-vă pe voi, bla-bla. 

- Leon, prietene... 

- Nu! Am spus că nu! 

Din gura lui Greywolf se scurse un firicel de sânge. 

- Leon... 

Greywolf zâmbi. Păru dintr-odată complet relaxat. 

Apoi se ridică dintr-o smucitură, se rostogoli peste marginea plasei 
şi se aruncă în valuri. 

Laboratorul 


Rubin nu-și credea ochilor. Apa din rezervor se revărsa bolboro- 
sind pe deasupra lui. Se întreba ce Dumnezeu se întâmplase în ultimele 
câteva secunde. 'Totul o luase razna. Apoi simţi dintr-odată cum vâr- 
tejurile de apă îi ridică dulapul de pe picior, se eliberă și ieși pufnind 
la suprafață. 

Doamne ajută, se gândi. Ce-a fost mai rău a trecut. 

Apa din simulator nu era suficientă pentru o inundație adevărată. 
Era multă, dar după ce se revărsa în toată încăperea nu va depăși un 
metru adâncime. 

Rubin se frecă la ochi. 

Unde era Li? 

Lângă el plutea trupul unui soldat. Ceva mai în spate, alt soldar se 
ridica buimac din apă. 

Li plecase. 

Îl lăsaseră aici. 

Rubin rămase descumpănit i în apă, holbându-se la ușa încuiată. 
Încetul cu încetul, incepu să-şi limpezească gândurile. Trebuia să iasă 
de aici. Pe vapor sărise ceva în aer. Probabil că se scufundau deja. Dacă 
în următoarele minute nu ajungea Într-o zonă situată mai sus, risca să 
dea de greutăți serioase. 

În momentul în care vru să se ridice, în jurul său apa începu să 
lumineze. 

Văzu fulgerele. 

Într-o fracțiune de secundă înţelese că din rezervor nu cursese doar 
apa! Încercă să se ridice, alunecă și căzu la loc. Stropi mari săriră în 
toate părțile. Rubin ajunse cu capul sub apă, vâsli din mâini și simţi 
cum ceva îi opune rezistenţă. 

Ceva neted. Care se mişca. 

Fulgeră chiar în fața ochilor lui, apoi brusc rămase fără aer, când 
gelatina incepu să îi acopere faţa. Rubin i incepu să tragă de ea ca 
nebunul, dar nu putea s-o apuce. Îi aluneca printre degete, iar atunci 
când reușea să pună mâna pe ea gelatina își schimba forma instanta- 
neu sau pur şi simplu se dizolva, locul fiind ocupat imediat de un 
nou ţesut. 

Nu, îşi spuse. Nu, nu! 

Deschise gura și simţi cum masa gelatinoasă îi pătrunde înăuntru. 
Asta îl înnebuni complet. O extremitate subțire i se târa pe esofag în 
jos, altele îi pătrunseră în nări. Se sufoca, lovi sălbatic în jurul lui, se 
zvârcoli și deodată începură să-l doară urechile. O durere îngrozitoare, 
de parcă un călău nemilos i-ar fi băgat cuțite în urechi, și un ultim gând 
clar îi spuse că gelatina era în drum spre creierul lui. 

De la accidentul de pe punte, Rubin se întrebase necontenit dacă 
organismul cerceta creierul uman din pură curiozitate sau dacă era o 
acţiune cu scop precis, dacă de milioane de ani obișnuia să pătrundă 
în tot ce, după părerea lui, merita să fie studiat. 

Acum nu se mai întreba nimic. 

Greywolf 


Aşa de pașnic. Așa de liniștit. 

Probabil că Vanderbilt se simţise altfel în momentele acelea. Se 
temuse. Moartea îi fusese groaznică, exact așa cum meritase să fie. Dar 
dacă nu ţi-era frică, atunci era cu totul altceva. 

Greywolf se scufunda. 

Își vinu respirația. În ciuda durerii î ingrozitoare din abdomen, voia 
să-și ţină respiraţia cât mai mult timp. Nu pentru că ar fi crezut că astfel 
îşi prelungeşte viaţa. Era un ultim act de voinţă, un act de control. El 
urma să hotărască momentul când îi va pătrunde apa în plămâni. 

Licia era jos. Tot ce îşi dorise vreodată și ce fusese important pentru 
el se afla sub apă. Era doar consecvent urmând această cale. Era timpul. 

Dacă în timpul vieții ai fost un om bun, vei renaşte cândva în trupul 
unei orci. 

Văzu o umbră neagră trecând pe desupra lui. Apoi încă una. Ani- 
malele nu-i dădură importanță. Exact, spuse Greywolf, sunt prietenul 
vostru. Pe mine mă lăsați în pace. Ştia, bineînțeles, că explicaţia era 
mai profană și că animalele pur şi simplu nu îl vedeau. Orcile nu erau 
prietenii nimănui. Nu mai erau de mult ele însele, ci erau folosite de 
o rasă care nu se dovedea mai puțin lipsită de scrupule decât omul. 

Dar și asta se va rezolva. Cândva. Și lupul cenușiu va deveni orcă. 

Putea exista un ultim gând mai frumos? 


Greywolf expiră. 


Peak 


- Spune-mi, ai înnebunit de tot? 

Glasul lui Peak răsună între pereții rampei. Li alerga înaintea lui. 
Peak încerca să ignore durerea pulsândă din picior şi să ţină pasul cu 
ea. Li aruncase arma automată, ținând în schimb pistolul în mână. 

- Nu mă călca pe nervi, Sal. 

Li se îndreptă spre următoarea trecere. Urcară pe rând spre nive- 
lul următor. Aici începea gangul spre zona secretă. Din burta vaporu- 
lui răzbăteau scâncete și tunete enervante. Podeaua se clătină puternic 
și se înclină, astfel încât se văzură nevoiţi să se oprească o clipă. Pro- 
babil că unii pereţi nu mai făcuseră fața presiunii. Pe moment Indepen- 
dence stătea în plan înclinat, acum gangul ducea în sus. Din camera de 
control, bărbați și femei ieșeau în fugă. Priveau spre Li aşteptându-i 
ordinele, însă comandanta trecu pur şi simplu mai departe. 

- Să nu te calc pe nervi? Peak îi tăie calea. Simți cum îl părăsește 
groaza, lăsând în urmă furie în stare pură. Împuşti oameni la întâm- 
plare. Ordoni să fie omorâţi alții. Ce naiba e asta? Este un abuz! Aşa 
ceva nu s-a prevăzut și nu s-a discutat niciodată! 

Li îl privi în față. Chipul îi era complet imobil, însă ochii albaștri 
scăpărau. Peak nu o mai văzuse niciodată așa. Brusc înţelese că această 

femeie soldat cultivată, răsplătită cu numeroase distincţii, avea un 
defect serios de gândire. 

— S-a discutat cu Vanderbilt, spuse Li. 

- Cu CIA? 

- Cu Vanderbilt de la CIA. 

- Ai hotărât cu mizerabilul ăla aşa o nebunie? Peak își strâmbă gura 
a scârbă. Mă faci să borăsc, Jude. Acum ar trebui să ajutăm la evacua- 
rea vasului. 

— S-a mai discutat și cu președintele Statelor Unite, adăugă Li. 

- Imposibil! 

- Mai mult sau mai puțin. 

- Dar nu așa! Nu te cred! 

— Ar fi de acord. Li se înghesui pe lângă Peak. Și acum fă loc odată! 
Pierdem timpul. 

Peak începu să alerge în urma ei. 

- Oamenii ăştia nu v-au făcut nimic. Și-au riscat viaţa. Sunt în 
aceeași tabără cu noi! De ce nu am putut pur şi simplu să-i reținem? 

- Cine nu este cu mine, este împotriva mea. Nu ai observat încă 
lucrul ăsta, Sal? 

- Johanson nu era împotriva ta. 

- Ba da, chiar de la început. Li se întoarse pe călcâie și îl privi în 
ochi. Ce ai de fapt, ești orb sau tâmpit, sau care e problema? Nu vezi 
ce s-ar întâmpla dacă America nu câștigă lupta asta? Oricine ar fi cel 
care câștigă, ne-ar înfrânge în același timp pe noi. 

- Dar aici nu e vorba despre America! E vorba despre întreaga lume. 

- Lumea este America! 

Peak se holba la ea. 

- Eşti nebună, îi șopti. 

- Nu, sunt realistă, măgar tâmpit! Și trebuie să faci ce spun eu. 
Eşti sub comanda mea! Li se puse din nou în mișcare. La treabă! 
Avem de îndeplinit o sarcină. Trebuie să cobor cu barca subacva- 
tică, înainte ca vasul ăsta să sară în aer cu noi. Ajută-mă să găsesc cele 
două torpile cu otrava lui Rubin, după care îţi poţi da demisia, din 
partea mea. 


Rampa 


Weaver rămase o secundă pe loc, neştiind în ce direcţie s-o apuce, 
când deodată auzi voci de la capătul superior al rampei. Peak și Li 
dispăruseră. Probabil că erau pe drum spre laboratorul secret al lui 
Rubin, să ia otrava. Weaver alergă spre cotitură şi îi văzu pe Anawak 
şi pe Johanson coborând sprijiniți unul de altul. 

- Leon! exclamă. Sigur! 

Fugi spre cei doi și îi îmbrăţişă. Trebui să se întindă mult, dar 
simţea imperios nevoia să-i strângă la piept. În special pe unul dintre 
ei. Se pare că efectul fu mai mare decât cel scontat, pentru că îl auzi pe 
Johanson gemând puternic. 

Weaver tresări. 

- Scuză-mă... 

- Sunt doar oasele. Johanson își şterse sângele din barbă. Spiritul e 
doritor și aşa mai departe. Ce s-a întâmplat? 

- Ce s-a întâmplat cu voi? 

Podeaua bubui sub tălpile lor. Din carena lui Independence răzbătea 
un scârțâit prelung. Vaporul se mai înclină un pic spre prora. 

Se puseră rapid la curent. Anawak era vizibil afectat de moartea 
lui Greywolf. 

- Are vreunul din voi idee ce s-a întâmplat cu vaporul? îi întrebă. 

- Nu, dar mă tem că nu ne putem gândi acum la asta. Weaver privi 
agitată în jur. Cred că trebuie să rezolvăm două lucruri odată. Să împie- 
dicăm imersia lui Li si să ne putem cumva la adăpost. 

- Vrei să spui că își pune planul i în aplicare? 

- Bineînţeles că o face, mârâi Johanson. Își lăsă capul pe spate. 
De pe puntea de decolare zgomotul răzbătea până la ei. Auziră urui- 
tul rotoarelor. 

- Vedeți? Şobolanii părăsesc vaporul. 

- Ce a apucat-o pe Li? întrebă Anawak scuturând din cap. De ce a 
impușcat-o pe Sue? 

- Și pe mine a vrut să mă omoare. Li va omori pe oricine îi stă în 
cale. Nu a interesat-o niciodată o rezolvare pașnică a situației. 

- Dar în ce scop? 

- Nu mai contează, spuse Johanson. Probabil că nu mai are mult 
timp la dispoziție. Cineva trebuie s-o oprească. Nu are voie să ducă 
jos chestia aia. 

- Exact, spuse Weaver. În schimb vom duce jos asta. 

Johanson părea să vadă abia acum cutia din mâinile lui Weaver. 
Căscă ochii la ea. 

— Astea sunt extractele de feromon? 

- Da. Moştenirea lui Sue. 

- Bine, dar cum ne ajută asta acum? 

- Ei bine, am o idee. Weaver ezită. Nu știu dacă funcționează. Ideea 
mi-a venit ieri, dar nu mi se părea o chestie care să poată fi pusă în prac- 
tică. Între timp s-au mai schimbat lucrurile. 

Le explică la ce se gândise. 

- Sună bine, hotărî Anawak. Dar asta presupune să ne grăbim. De 
fapt, avem doar câteva minute. Când se duce la fund șandramaua, ar 
trebui să fim undeva pe uscat. 

- În primul rând, nu ştiu cum am putea s-o punem În practică, recu- 
noscu Weaver. 

- Dar ştiu eu, spuse Anawak arătând spre rampă. Avem nevoie de 
câteva injecții subcutanate. Mă ocup eu de asta. Voi coborâți și 
pregătiţi barca. Anawak se gândi. Și ne mai trebuie... Stai puţin! Crezi 
că găsești îl laborator pe cineva care... 

- Da. Găsesc. Unde mergi după seringi? 

- La spital. 

Deasupra lor, zgomotul devenea tot mai puternic. Văzură un eli- 
copter apărând în dreptul trecerii spre liftul de la babord și zburând 
apoi la înălțime mică desupra valurilor. Puntea hangarului se auzi 
gemând. Întregul vapor începu să se deformeze. 

- Grăbește-te, spuse Weaver. 

Anawak o privi în ochi. Timp de un moment privirile li se conto- 
piră. La naiba, își spuse Weaver, de ce abia acum? 

— Să fii convinsă, răspunse el. 


Evacuarea 


Spre deosebire de majoritatea celor de pe Independence, Crowe ştia 
destul de exact ce se întâmplase. Camerele de pe carenă transmiseseră 
pe monitoare ascensiunea sferei luminoase. Mingea era formată din 
gelatină, asta era sigur, și atunci când se spărsese, gazul din interior se 
dilatase. Gaz metan, probabil. În mijlocul bulelor sălbatice, Crowe 
crezu că recunoaşte o siluetă familiară: era un submarin, ce se năpustea 
spre Independence. 

Un Deepflight înarmat cu torpile. 

Imediat după explozie izbucnise iadul. Shankar se lovise cu capul 
de consolă și sângera puternic. Crowe îl ajută, după care în CIC se 
năpustiră soldaţii și tehnicienii, și îi scoaseră afară. Sunetul răguşit al 
alarmei îi mâna de la spate. Oamenii se înghesuiau în pasaje, dar deo- 
camdată echipajul de pe Independence părea să controleze situaţia. Un 
ofiţer îi luă în primire și alergă cu ei spre o scară situată spre pupa, care 
ducea în sus. 

— leşiți afară pe puntea de decolare prin insulă, le spuse. Nu vă 
opriți. Aşteptaţi instrucțiuni. 

Crowe îl împinse pe Shankar, care era încă buimac, în sus pe scară. 
Era micuță și delicată, în timp ce Shankar era mare și greu, dar își 
adună toată puterea de care era în stare. 

- Mișcă-te, Murray! 

Mâinile lui Murray se agăţară de scară. Se trase cu greu în sus. 

- Mi-am imaginat altfel intrarea în contact cu altă civilizaţie, 
spuse tușind. 

- Înseamnă că nu ai văzut ce filme trebuia. 

Ar fi avut nevoie de o ţigară, să se liniștească. Se gândi necăjită la 
cea pe care o aprinsese cu câteva secunde înainte de explozie. O uitase 
aprinsă în CIC. Ce păcat! Ce n-ar fi dat acum pentru o ţigară! Să mai 
fumeze una, înainte să dea ortul popii cu toţii. Ceva îi spunea că șansele 
de supravieţuire nu erau prea mari. 

Nu, îi trecu deodată prin cap. Ce tâmpenie! Nici nu depindem de 
bărcile de salvare. 

Avem elicoptere! 

Simţi o ușurare imensă. Shankar ajunse la capătul de sus al pasaju- 
lui. Mai multe mâini se întinseră spre el. Crowe îl urmă întrebându-se 

dacă nu trăia tocmai un gen de contact în care rasa umană avea expe- 
riență, agresiv, nemilos şi mortal. 

Soldaţii o traseră în interiorul insulei. 

Hei, Miss Alien, îşi spuse în gând. Tot mai eşti fascinată de posi- 
bila existenţă a vieţii în cosmos? 

— Aveţi o ţigară? îl întrebă pe unul din soldați. 

Bărbatul se holbă la el. 

- Nu sunteţi întreagă? leşiţi odată afară! 


Buchanan 


Buchanan stătea pe puntea de comandă împreună cu al doilea 
ofiţer și cu căpitanul vasului, fiind la curent cu ultimele evenimente 
și dând instrucţiuni. Își păstrase stăpânirea de sine şi sângele rece. 
După cum se părea, explozia distrusese o parte a camerelor de depo- 
zitare și a sălii maşinilor. Depozitele nu ar fi reprezentat o problemă 
prea mare, dar în sala maşinilor avusese loc o reacţie în lanț a siste- 
melor de carburant şi de lichide. Prin urmare, avură loc și alte explo- 
zii. Se prăbușşiră pe rând toate sistemele. Necesarul de electricitate de 
pe vapor era asigurat de o serie întreagă de grupuri electrogene 
acționate de motoare. Pe lângă cele două turbine cu gaz LM-2 500, 
Independence primea energie de la şase generatoare electronice Diesel 
care tocmai se opreau pe rând. Era de presupus că jos, în catacom- 
bele de sub punțile pentru vehicule şi mărfuri, nu mai era nimeni în 
viață. Buchanan sortise pieirii echipajul din sala maşinilor în clipa 
în care ordonase închiderea porților de ecluză, dar în momentele 
acestea nu își permitea luxul să piardă timpul gândindu-se la așa ceva. 
Trebuia să părăsească nava. Nu avea curaj să estimeze cât timp va 
mai fi stabilă situaţia acolo jos. Vaporul fusese lovit undeva în 
mijloc. Totuşi, nu putuseră împiedica inundarea unora din încăperile 
cu mărfuri aflate spre prora, astfel că acum Independence începu să 
alunece înainte. 

În carenă era prea multă apă. Sub presiunea puternică îşi va croi 
drum până în vârful prorei şi va sparge porțile spre nivelul următor. 
Dacă mai cedau și porţile de la pupa, atunci întregul vas ameninţa să 
se scufunde. 

Buchanan nu își făcea nici un fel de iluzii că acest lucru nu se va 
întâmpla. Singura întrebare era când. Rezolvarea acesei crize depindea 
doar de el și de capacitatea lui de a estima corect situația. Bănuia că 
următoarea victimă va fi puntea vehiculelor de sub laborator și o parte 
din cabinele alăturate. Singurul lucru care îl consola cât de cât era acela 
că nu se aflau marinari la bord. Pe timp de război ar fi trebuit să eva- 
cueze nu mai puţin de 3 000 de oameni. Acum nu erau mai mult de 
180, care se aflau cu toții la nivelele superioare. 

Căzuseră câteva din monitoarele care transpuneau Big Picture din 
CIC pe punte. Chiar deasupra capului lui Buchanan se aprinse telefo- 
nul roșu sigilat cu plumb, care în situaţiile de criză făcea legătura direct 

cu Pentagonul. Îşi plimbă privirea peste aparatele de comunicație, in- 
strumentele de navigare și mesele de hărți dispuse în manieră practică 
și logică. Nimic din toate astea nu le era de ajutor acum. 

Obiecte inutile. 

Pe acoperiș, personalul de la decolare lucra în mare grabă. Oame- 
nii erau duși de pe insulă pe punte, unde erau îmbarcați în elicopte- 
rele pregătite care aşteptau cu motoarele pornite, toate acestea 
desfășurându-se în pas alergător. Buchanan vorbi scurt cu centrala de 
dirijare a aparatelor de zbor, după care își îndreptă privirile din nou 
afară, dincolo de geamurile verzi ale punţii de comandă. Un elicopter 
tocmai decolase şi se îndepărta în viteză de vapor. Trebuia să se 
grăbească. Dacă prora continua să se încline, atunci întreaga punte de 
decolare avea să se transforme într-un imens tobogan. Aparatele de 
zbor erau bine asigurate, dar situaţia putea deveni critică. 


LEVEL 03 


Anawak nu întâlni mulţi oameni. Se temea să nu dea nas în nas cu 
Li sau Peak, dar se părea că aceştia aveau treabă în altă parte. Alergă 
de-a lungul coridorului spre spital, suflând din greu și cu pieptul arzând 
de durere. 

Spitalul era părăsit. Nici urmă de Angeli sau restul personalului. 
Anawak intră în tot felul de încăperi pline de paturi, înainte de a 
ajunge în sfârşit într-o cameră cu echipament medical. Înăuntru arăta 
ca după cutremur. Dulapurile erau deschise, podeaua era acoperită de 
cioburi care îi scrâşneau pe sub picioare. Deschise toate sertarele unul 
după altul şi scormoni pe fundul rafturilor acoperite de dărâmături, 
fără să găsească o singură seringă. 

Unde erau nenorocitele alea de seringi? 

Unde erau de obicei, când mergeai la doctor? Întotdeauna prin 
nişte sertare. Ştia sigur. În dulapurile alea micuţe, vopsite în alb, cu 
multe setare. 

Jos, în burta vaporului, se auzeau vuiete. Un geamăt surd ajunse 
până la el. Oţelul se contorsiona. 

Anawak se repezi în camera de vizavi. Și acolo se prăbuşise totul, 
dar câteva dulăpioare date cu lac păreau bine înfipte pe picioare. Le 
deschise, căută peste tot, împrăștie conţinutul în jurul lui şi în cele din 
urmă găsi în ultimul sertar ceea ce căuta. Înșfăcă grăbit cam o duzină 
de seringi sterile și le băgă în geacă. Acum trebuia să ajungă înapoi. 

Ce idee nebunească! 

Fie Weaver avea dreptate, ceea ce însemna că aveau un plan genial, 
fie își făcuseră o imagine complet greşită despre realitate. Pe de o parte 
plauzibil, planul ei părea să fie totodată naiv și imposibil de realizat, 
cel puţin comparativ cu mesajele ingenioase trimise de Crowe. Pe de 
altă parte... 

Crowe? Oare unde era? 

Samantha Crowe, cea care cu multă vreme în urmă îi apăruse în 
vis şi îi arătase drumul spre Nunavut. 

La urechi îi ajunse un dangăt teribil, de parcă s-ar fi spart un clopot. 
Podeaua se înclină şi mai tare. Din adâncurile vaporului îi ajungea la 
urechi un vuiet înfundat. 

Apa! 

Anawak se întrebă dacă mai avea timp să iasă de acolo. Apoi nu se 
mai întrebă nimic şi o luă la goană. 


Laboratorul 


Weaver nu știa ce o aşteaptă dincolo. I se părea riscant să deschidă 
uşa laboratorului. Însă dacă voiau să pună planul în aplicare, labora- 
torul reprezenta ultima șansă. 

Podeaua se cutremură. Chiar la picioarele ei se auzea vuind și vâjâ- 
ind. Johanson stătea lângă ea, respirând cu greu. 

- Haide odată, o grăbi. 

Weaver văzu simbolul roşu de Emergency clipind deasupra taste- 
lor. Li reuşise într-adevăr să acționeze încuietoarea de urgenţă și să 
închidă ermetic laboratorul, în timp ce ieșea în goană. Formă com- 
binaţia de cifre și uşa se deschise. Apa se revărsă pe lângă picioarele lor. 
Ţaşni din sala luminată puternic, însă, în loc să curgă pe rampă în jos, 
apa se adună în jurul gleznelor lui Weaver, crescând. Brusc, înţelese 
care era motivul. Independence era atât de înclinată, încât nu se putea 
scurge pe rampă spre punte. Probabil că din cauza înclinaţiei, această 
porțiune a rampei se transformase deja în podea orizontală. 

Weaver se trase înapoi. 

- Trebuie să fim atenţi, zise ea. Chestia aia s-ar putea să fi ieșit din 
rezervor. 

Johanson aruncă o privire înăuntru. Văzu două trupuri neinsu- 
flețite plutind în imediata apropiere a rezervorului spart. Păși atent 
prin apa care se scurgea, pătrunzând în sala mare. Weaver îl urmă. 
Prima ei grijă fu să se uite la containerele din laboratorul de maximă 
securitate, dar acelea păreau a fi neatinse. Se simți ușurată. O infectare 
cu Pfiesteria era ultimul lucru care le mai lipsea. 

Spre pupa, podeaua se vedea ieșind de sub apă. În partea cealaltă 
însă apa era cu atât mai adâncă. 

- Toţi sunt morţi, șopti Weaver. 

Johanson privi cu atenţie în jur. 

- Uite! 

Puțin mai departe de soldați mai plutea un corp. 

Era Rubin. 

W/eaver îşi învinse scârba şi teama. 

- Avem nevoie de unul dintre ei, spuse. Nu contează care. 

— Pentru asta trebuie să intrăm mai mult. 

- Da. N-avem ce face. 

Weaver se puse în mișcare. 

- Karen ai grijă! 

Era Johanson. Vru să se întoarcă, însă ceva o izbi din spate. Picioa- 
rele alunecară de sub ea. Scoase un țipăt şi plonjă în apă, ieşi pufnind 
la suprafaţă și se intoarse pe spate. 

Unul din soldați era acolo, ţinând o armă neagră și masivă îndrep- 
tată spre ea şi spre Johanson. 

- O nu, spunea soldatul lungind cuvintele. Ooo, nuuu. 

Privirea îi trăda o spaimă de moarte, amestecată cu un început 
de nebunie. 

Era foarte tânăr. Weaver nu-i dădu mai mult de nouăsprezece ani. 
Arma îi tremura în mâini. Se dădu un pas înapoi şi începu să se uite 
când la unul, când la altul. 

- Hei, spuse Johanson. Vrem să vă ajutăm. 

- Ne-aţi lăsat cu... cu asta... ne-aţi lăsat singuri cu asta. 

Asta le mai lipsea. Independence se scufunda, trebuia să o oprească 
pe Li, să ajungă cumva la un mort pentru a-şi pune planul în aplicare 
și acum mai aveau de-a face şi cu tinerelul ăsta cuprins de panică. 

- Cum vă numiţi? îl întrebă Johanson deodată. 

- Ce? Ochii soldatului se aprinseră. Apoi ridică arma și o îndreptă 
spre Johanson. 

- Nu! strigă Weaver. 

Johanson ridică mâna în semn că totul era în ordine. Privi ţeava 
puștii și își cobori vocea. 

- Vă rog să ne spuneți cum vă numiţi. 

Soldatul ezită. 

- Este important să ştim cum vă cheamă, repetă Johanson pe tonul 
înțelegător al unui preot. 

- MacMillan. Sunt... mă numesc MacMillan. 

Weaver incepu să înţeleagă ce urmărea Johanson. Primul lucru pe 
care îl făceai când voiai să readuci pe cineva la normal era să îi amintești 
cine este. 

- Bine, MacMillan, foarte bine. Ascultaţi, avem nevoie de ajutorul 
dumneavoastră. Vaporul ăsta se scufundă. Trebuie să facem un expe- 
riment care ne-ar putea salva pe toți... 

— Pe toți? 

- Aveţi familie, MacMillan? 

- De ce mă întrebaţi? 

- Unde trăieşte familia dumneavoastră? 

- La Boston. Faţa băiatului se schimonosi. Începu să plângă. Dar 
Bostonul este... 

- Știu, spuse Johanson insistent. Ascultaţi, mai putem face ceva să 
fie totul în ordine. Și la Boston. Dar pentru asta avem nevoie de aju- 
torul dumneavoastră. Avem nevoie acum! Fiecare secundă pierdută 
s-ar putea să anuleze ultima șansă a familiei dumneavoastră. 

- Vă rog, spuse Weaver. Ajutaţi-ne. 

Soldatul continua să privească de la unul la altul. Fornă: puternic. 
Apoi lăsă arma în jos. 

- Ne scoateţi de aici? întrebă. 

- Da. Weaver încuviință. Promit. 
Doamne, ce vorbeşti, se gândi. Nu poţi să promiţi nimic. Abso- 
lut nimic. 


Li 


Laboratorul secret rămăsese uimitor de intact. Se afla mai sus decât 
celălalt. Podeaua era acoperită de cioburi, dar în rest totul părea să fie 
la locul lui. 

Câteva monitoare pâlpâiau. 

- Unde a pus tuburile, cugetă Li. Ă 

Işi băgă arma la loc în toc şi privi în jur. Incăperea era pustie. Se 
aștepta să vadă lumina albastră în rezervorul sub presiune, apoi își 
aminti cum anunţase Rubin că otrava fusese testată cu succes. Privi 
prin unul din geamurile de supraveghere. Nimic. Nu se vedeau nici 
organismul, nici lumina albastră. 

Peak umbla de colo-colo printre mesele de laborator și dulapuri. 

— Aici, strigă. 

Li fugi spre el. Un raft era răsturnat. Pe jos erau împrăștiate mai 
multe tuburi subţiri, de forma unor torpile, fiecare lung de vreun 
metru. Ridicară tuburile pe rând. Două erau în mod evident mai grele 
decât celelalte, iar Li dădu și peste marcaje. Rubin le făcuse pe mar- 
gine, cu un marker rezistent la apă. 

— Sal, spuse Li fascinată, avem în mâinile noastre noua ordine 
mondială. 

- Frumos. Peak privi nervos în jurul lui. De pe una din mese se ros- 
togol: o eprubetă care se sparse cu un clinchet ușor. Alarma continua 
să se audă. Atunci să scoatem repede de-aici noua ordine mondială. 

Li izbucni în râs. Îi întinse lui Peak unul din tuburi, ea îl luă pe 
celălalt şi ieşi în fugă din laborator. 

- Peste cinci minute voi trimite în infern creatura aia impertinentă, 
Sal, te poţi baza pe asta! 

- Cu cine vrei să cobori? Crezi că Mick mai trăieşte? 

- Mă doare-n cur dacă mai trăieşte. 

- Te pot însoți eu. 

— Mulţumesc, eşti prea generos. Ce-ai de gând? Să îţi dea lacrimile 
acolo jos, fiindcă îmi permit să omor niște muci albaștri? 

— Asta este altceva, ştii foarte bine! Este o diferenţă enorm de 
mare, dacă... 

Ajunseră la pasaj. Din cealaltă parte se apropia cineva. Fugea spre 
ei, privind în jos. 

- Leon! 

Anawak ridică privirea, ii recunoscu şi se opri brusc. Erau foarte 
aproape unii de alții, doar pasajul îi despărțea. 

- Jude, Sal. Anwak se holba la ei. Așa ceva! 

Aşa ceva? Mai mare râsul! Omul ăsta nu știa să se prefacă deloc. 
De la prima privire Li îşi dăduse seama că Anawak știa totul. 

- De unde veniți? îl întrebă. 

- Am... am vrut să-i caut pe ceilalți și... 

Nu conta cât ştia. Nu aveau timp de pierdut. Poate că doar își căuta 
prietenii, poate avea vreun plan. Nu avea nici o importanţă. Anawak 
îi stătea în cale. 

Li scoase arma. 


Puntea de decolare 


Crowe se aflase chiar în spatele lui Shankar când ieşiră pe acoperiș, 
însă apoi o opriseră. 

— Aşteptaţi, îi spusese un bărbat în uniformă. 

- Dar trebuie să... 

— Sunteţi în grupul următor. 

Între timp, două Super Stallion părăsiseră deja acoperișul. Ale 
două așteptau de cealaltă parte a insulei. Erau parcate unul în spatele 
celuilalt. Shankar se întoarse spre ea, în timp ce fugea spre elicopter 
alături de câţiva soldaţi şi civili. Imensul teren de aterizare era tot mai 
înclinat. Era atât de mare, încât aveai impresia că nu vaporul se încli- 
nase, ci marea răscolită, acoperită de spumă. 

- Ne vedem mai târziu! strigă Shankar. Tu vii cu pasărea următoare. 

Crowe privi în urma lui, cum alerga în sus pe rampa care dispărea 
sub coada lui Super Stallion. Evacuarea părea să se desfăşoare destul 
de ordonat. Era bine şi aşa. Trebuia doar să aibă răbdare. 

Privirea îi cerceta împrejurimile. Unde erau de fapt ceilalți? Leon, 
Sigur, Karen... 

Plecaseră deja de pe vapor? 

Un gând liniştitor. Uşa elicopterului se închise în spatele lui 
Shankar. Rotoarele începură să se învârtă mai repede. 


Carena 


La 30 de metri sub puntea de decolare, apa pătrunsă pe vapor apăsa 
în pereţii camerelor de depozitare de la prora şi ai cabinelor echipaju- 
lui de la nivelul de jos. 

Pereţii rezistară. 

Pe apă plutea o torpilă. Fusese lansată la explozia submarinului, 
însă nu detonase. Astfel de cazuri erau rare, dar se mai întâmplau. Tor- 
pila se scufundase într-una din camerele de depozitare pe un grilaj care, 
pe jumătate desprins din locul în care fusese fixat, se răsucea prin întu- 
neric. Pe grilaj, torpila se rostogolea lent încoace și încolo. In același 
timp aluneca ușor în faţă, urmând înclinația vaporului. 

Pereții despărțitori rezistară, însă grilajul scârțâi și gemu sub presi- 
unea la care era supus. Acolo unde încă mai era ancorat, ţevile de oțel 

se îndoiră sub tensiune. În peretele de oțel se formau spărturi fine. 
Unul din șuruburile groase de susținere ieşi încet de la locul lui, 
trăgând filetul după el... 

leşi cu un pocnet brusc. 

Tensiunea se eliberă. Grilajul ţâşni în sus, alte șuruburi zburară 
afară, peretele se prăbuși. Torpila primi o lovitură care o catapultă, 
aruncând-o direct într-un loc în care se întâlneau pe de o parte came- 
rele de depozitare dinspre prora, deasupra uriașelor săli comune ale 
soldaților, şi pe de altă parte, puntea dezafectată pentru vehicule, aflată 
chiar sub laborator. 

Era una din cele mai sensibile linii de contact ale vaporului. 

Încărcătura explozivă îşi făcu datoria. 


LEVEL 03 


- Nu, spuse Peak. 

Lăsă să-i cadă din mână torpila și îndreptă pistolul spre Li. 

- N-o să faci asta. 

Li rămase nemișcată. Avea arma îndreptată spre Anawak. 

— Sal, încep să mă satur de atâta încăpățânare, șuieră ea. Fii amabil 
Și nu te purta ca un idiot. 

- Jos arma. 

- La naiba, Sal! Te aduc în faţa curții marțiale, te... 

— La trei te împușc, Jude. Jur. Nu vei mai omori pe nimeni. Lasă 
arma Jos. Unu... doi... 

Li expiră profund și cobori braţul cu pistolul. 

- În regulă, Sal. În regulă. 

- Aruncă arma. 

- De ce nu discutăm despre asta și... 

- Aruncă arma! 

Li îl privi, având în ochi o ură fără margini. Arma căzu la pământ. 

Anawak îşi aruncă privirea spre Peak. 

— Mulţumesc, i Îi spuse. Ajunse la pasaj dintr-o săritură și dispăru în 
el. Li îl auzi fugind în jos. Pașii se îndepărtau. Înjură. 

- Comandant general Judith Li, spuse Peak pe ton oficial. Vă iau 
comanda pentru lipsă de discernământ. Începând din acest moment 
sunteţi sub comanda mea. Puteţi să... 

Urmă o lovitură teribilă. Din adânc răzbătură zgomote teribile. 
Vaporul căzu în faţă ca un lift care se prăbșeşte, iar Peak se trezi 
azvârlit prin aer. Se lovi puternic, apoi se rostogoli și sări din nou 
în picioare. 

Unde îi era arma? Unde era Li? 

- Sal! 

Se întoarse. Li îngenunchease în fața lui. Ţinea arma îndreptată 
spre el. 

Peak înlemni. 

- Jude, spuse scuturând din cap. Înţelegi că... 
— Idiotule, spuse Li și apăsă pe trăgaci. 


Puntea de decolare 


Crowe se clătină. Puntea se înclina și mai tare. Super Stallion 
aluneca cu rotoarele pornite spre elicopterul parcat în faţa lui. 
Se ridică uruind, încercă să câștige altitudine și să se îndepărteze de 
celălalt elicopter. 

Crowe își ţinu respiraţia. 

Nu, se gândi. Nu se poate. Nu e adevărat. Nu când mai e așa de 
puţin până la salvare. 

Auzi ţipete în jurul ei. Oamenii cădeau la pământ, alții fugeau. 
O traseră după ei și se trezi la podea. De jos văzu cum Super Stallion 
urcă peste elicopterul parcat, cum una din mitralierele de la ușa gli- 
santă se agaţă de ampenajul celeilalte, cum colosul de fier începu să 
se învârtă în aer. 

Stallion scăpă de sub control. 

Crowe sări în picioare. Începu să alerge, cuprinsă de panică. 


Puntea de comandă 


Buchanan nu-și credea ochilor. 

Fusese aruncat brusc pe scaunul lui, pe minunatul său Captain's 
Chair cu suporturile comode pentru braţe și picioare pentru care îl 
invidia toată lumea, o încrucişare între scaun de bar, scaun de birou 
şi fotoliu de comandă gen Captain Kirk, care acum nu mai era bun 
decât să se lovească de el până îi dă sângele. Pe punte, zburau toate 
care-ncotro. Buchanan se ridică şi se repezi la geamurile laterale, 
chiar la timp pentru a vedea Super Stallion învârtindu-se și lăsându-se 
pe-o parte. 

Chestia aia se agăţase de ceva! 

- Afară toată lumea! ţipă Buchanan. 

Aparatul continua să se învârtă. Personalul de pe punte o luase la 
fugă, toţi încercând disperaţi să se pună la adăpost, în timp ce Bucha- 
nan nu se putu abține să nu privească spre elicopterul blocat, care se 
inclina tot mai mult. 

Dintr-odată se desprinse şi începu să urce. 

Buchanan inspiră adânc. Timp de câteva secunde, pilotul păru să 
fi recăpătat controlul asupra aparatului. Apoi îşi dădu seama că avea o 
poziţie prea înclinată. Coada elicopterului lung de 30 de metri urcă 
abrupt în sus, se auzi un uruit și mai puternic, apoi Super Stallion 
incepu să se prăbușească, cu rotoarele înainte. 

Buchanan își acoperi faţa cu mâinile și se dădu înapoi. 

Era un gest inutil. La fel de bine ar fi putut să întindă braţele şi să-și 
întâmpine astfel sfârșitul. 

Peste 33 de tone de oţel pregătit de luptă, alimentat cu 9 000 de litri 
de combustibil se prăbuşiră pe punte, transformând partea din faţă a 
insulei într-un iad în flăcări. Geamurile se făcură țăndări. Un tăvălug 
de flăcări se năpusti pufăind spre clădire, pârjolind interiorul și arun- 
când monitoarele în aer, scoțând uşile din țâţâni. Focul îi ajunse din 
urmă pe cei care fugeau prin pasaje, îi prefăcu în scrum și, impasibil, 
își continuă drumul prin coridoarele insulei. 


Puntea de decolare 


Crowe fugea cât putea, să iși salveze viața. 

Lângă ea se prăbuşeau fragmente în flăcări. Fugea spre pupa lui 
Independence. Între timp, vaporul se scufundase atât de mult, încât tre- 
buia să alerge î în sus gâfâind din greu. În ultimii ani plămânii ei inha- 
laseră mai multă nicotină decât aer curat. 

De fapt, presupusese totdeauna că va muri cândva de cancer la 
plămâni. 

Se împiedică şi alunecă pe asfalt. Când se ridică, văzu toată partea 
din faţă a insulei cuprinsă de flăcări mistuitoare. Şi cel de-al doilea eli- 
copter ardea. Oamenii fugeau pe punte ca nişte făclii aprinse, inainte 
de a se prăbuşi la pământ. Imaginea era îngrozitoare, dar şi mai îngro- 
zitoare era concluzia că abia dacă mai exista vreo şansă să supra- 
viețuiască scufundării vasului. 

Detonările puternice provocau formarea unor mingi de foc deasu- 
pra insulei. Focul urla dezlănţuit. Se auzi un pocnet asurzitor și O 
ploaie de scântei căzu chiar la picioarele lu: Crowe. 

Shankar își pierduse viața în acel infern. 

Ea nu voia să moară. 

Sări în picioare şi fugi mai departe spre pupa, neavând nici cea mai 
vagă idee ce va face în continuare. 


LEVEL 03 


Li înjură. 

Strângea prima torpilă bine sub braţ, dar a doua se rostogolise pe 
undeva. Căzuse în pasajul care ducea în jos sau se rostogolise poate pe 
coridor, spre prora. 

Peak, tâmpitul dracului! 

Li păşi peste cadavrul acestuia, cugetând dacă va fi suficientă o 
torpilă plină de otravă. Dar atunci avea o singură şansă. Poate una 
dădea greș, poate nu se deschidea pentru a elibera otrava în apă. Clar, 
era mai bine cu două. 

Privea concentrată de-a lungul coridorului. 

Deodată auzi deasupra ei un uruit puternic. De data asta, vaporul 
se cutremură și mai tare. Ce se întâmpla iar? Vaporul sărea în aer! 

Trebuia să iasă de aici. Nu mai era vorba doar de misiune, Deep- 
flight-ul va trebui să îi salveze și viața. 

Scăpă torpila pe jos. 

- Rahat! 

Întinse mâna să o prindă, dar torpila se rostogoli pe lângă ea. Dacă 
ar fi fost umplută cu explozibil, acum sigur ar fi sărit în aer. Dar era 
doar lichid înăuntru. Fără explozibil, doar un lichid, suficient pentru 
a şterge o rasă inteligentă de pe faţa Pământului. 

Își desfăcu mâinile şi picioarele, încercând să se ţină de ceva. După 
câteva secunde, rămase nemișcată. O durea tot corpul, de parcă ar fi 
lovit-o careva cu drugi de fier. Poate că nu arăta că se apropia de cinci- 
zeci de ani, dar în momentul acela se simțea de parcă ar fi avut o sută. 
Se ridică sprijinindu-se de perete și privi în jur. 

Dispăruse şi a doua torpilă. 

Îi venea să ţipe. 

Zgomotele din subteran provocate de apa care pătrundea în 
vapor erau înfricoșător de aproape. Nu va mai dura mult. De sus se 
auzea forfotind. 

Și căldura asta. 

Li se opri. Într-adevăr. Se făcuse mai cald. 

Trebuia să găsească torpilele. 

Decisă, se desprinse de perete şi începu să le caute. 


Laboratorul 


MacMillan, soldatul, mergea imediat în spatele lor cu arma la ochi, 
când laboratorul fu zgâlțâit de lovitură. Se prăbușiră toți trei în apă. 
Când Weaver reuşi să se ridice, deasupra lor bubuia îngrozitor, de 
parcă ceva mare ar fi sărit în aer. 

Apoi se stinse lumina. 

Weaver se trezi holbându-se într-o beznă de cerneală. 

— Sigur? strigă. 

Nici un răspuns. 

- MacMillan? 

- Sunt aici. 

Simţi pământ sub picioare. Apa îi ajungea până la piept. La naiba, 
asta mai lipsea! Și aproape ajunseseră la unul din soldații morți. 

Ceva trecu pe lângă umărul ei. Întinse mâinile. O cizmă. Ţinea o 
cizmă în mână, și din carâmb ieșea un picior. 

- Karen? 

Vocea lui Johanson, aproape de tot. Încetul cu încetul, ochii i se 
obișnuiră cu întunericul. In clipa următoare se aprinse lumina roşie 
de siguranță, cufundând laboratorul într-o atmosferă crepusculară 
ca de purgatoriu. Chiar lângă ea văzu capul și umerii lui Johanson 
ieşind ca o umbră din apă. 

- Vino aici, îl strigă. Ajută-mă. 


135 


FRANK SCHĂTZING 


Uruitul și bubuitul înăbușit nu mai venea acum doar de jos, ci și 
de sus. Ce se întâmpla aici? Dintr-odată avu senzaţia că în laborator se 
făcuse mai cald. Johanson își făcu apariţia lângă ea. 

- Cine este? 

- Nu contează. Ajută-mă. 

— Trebuie să ieşim de aici, gâfâi MacMillan. Repede. 

- Da, imediat, vom... 

- Rapid! 

Privirea lui Weaver căzu pe suprafaţa apei, ceva mai departe. 

O lumină slabă, albastră. 

Un fulger luminos. 

Apucă mai strâns piciorul mortului și începu să se îndrepte spre 
ușă. Johanson apucase braţul bărbatului. Sau era o femeie? O nimeri- 
seră oare pe Oliviera? Weaver speră din suflet să nu fie sărmana Sue 
cea pe care o cărau cu ei. Se lupta să înainteze, călcă pe ceva, alunecă 
într-o parte şi ajunse cu capul sub apă. 

Cu ochii deschişi se holba în întuneric. 

Ceva şerpui spre ea. 

Se apropia extrem de rapid şi arăta ca un ţipar lung și strălucitor. 
Nu, nu era ţipar. Mai degrabă un vierme uriaș, lipsit de cap. Şi mai 
veneau și alții. 

Weaver ieși la suprafață. 

— Să plecăm de aici. 

Johanson o trase de partea cealaltă. Pe sub apă se vedeau tentacu- 
lele strălucitoare care porneau în toate părțile, cel puţin o duzină de 
bucăţi. MacMillan ridică arma. Weaver simţi cum ceva îi alunecă pe 
gleznă în sus și începe să smucească de ea. 

În momentul următor, mai multe din chestiile alea o înconjurară 
ȘI începură să se caţere în sus pe ea. Încercă să le rupă. Johanson îi sări 
în ajutor şi își îngropă degetele între corpul ei și tentacule, dar parcă 
ar fi fost prinsă în încleştarea unui șarpe anaconda. 

Vietatea trăgea de ea. 

Vietatea? Se luptă cu miliarde de vietăți. Miliarde şi miliarde de 
unicelulare. 

- Nu pot scăpa de ele, gâfâi Johanson. 

Gelatina se târa de-a lungul pieptului și gâtului lui Weaver. Ajunse 
din nou sub apă, care strălucea tot mai puternic. În urma tentaculelor 
venea ceva mai mare. Era masa organismului. 

Weaver se luptă din răsputeri să iasă la suprafață. 

- MacMillan, gâlgâi ea. 

Soldatul ridică arma. 

- Cu asta nu rezolvaţi nimic, strigă Johanson. 

MacMillan păru deodată extrem de calm. Ochi și țņinti spre masa 
organismului care continua să se apropie. 

- Cu asta rezolv ceva, răspunse soldatul. 

Răsună un staccato uscat, în momentul în care MacMillan des- 
chise focul. 

- Proiectilele cu explozibil rezolvă întotdeauna! 

Salva de foc pătrunse în organism. Apa stropi în toate părțile. Mac- 
Millan trase o a doua încărcătură și chestia gelatinoasă explodă în fâşii. 
Bucăți de gelatină le trecură pe lângă urechi. Weaver se luptă să tragă 
aer în piept. Dintr-odată era liberă. Johanson puse mâna să o ajute. 
Începură să tragă de cadavru într-o grabă nebună. Nivelul apei scăzu 
și acum înaintau mai repede. După ce vaporul se înclinase mai puter- 
nic în față, cea mai mare parte a apei se aduna acum în zona dinspre 
prora a laboratorului, în timp ce ușa aproape că rămânea pe uscat. Era 
greu să nu aluneci pe podeaua înclinată, însă deodată apa nu le mai 
ajungea decât până la glezne. 

Aruncară mortul afară pe rampă. Și de acolo se retrăsese apa. 
Weaver crezu că aude un strigăt înnăbușit. 

- MacMillan? 

Se uită În laborator. 

- MacMillan, unde sunteţi? 

Organismul luminiscent se aduna din nou. Fâşiile se contopeau la 
loc. Nu se mai vedea nici un tentacul. Creatura se aplatizase. 

- Închide ușa, strigă Johanson. Mai poate ieşi. E încă destulă apă aici. 

- MacMillan? 

Weaver se cramponă de tocul ușii și continuă să se uite cercetător 
în încăperea scăldată în lumină roşie, însă soldatul dispăruse. 

MacMillan nu reuşise. 

O aţă subțire și strălucitoare se apropia. Weaver sări inapoi și 
trânti ușa. Aşa acceleră, dar de data asta nu mai fu suficient de rapidă. 
Uşa se închise. 


Experimente 


Pe Anawak explozia îl surprinse în pasaj şi îl scutură serios. Îi venea 
greu să respire și îl durea genunchiul. Înjură. Tocmai în genunchiul 
care îi provocase destule neplăceri de la prăbușirea avionului se găsise 
și Vanderbilt să-l lovească. 

Mai multe treceri erau blocate. Vaporul stătea acum într-o poziție 
extrem de înclinată. Singurul drum ducea peste rampa punţii hanga- 
rului, așa că fugi înapoi și alese altă rută, până când ajunse suficient de 
sus ca să poată ieşi pe rampă. Cu cât urca mai mult, cu atât se făcea mai 
cald. Ce se întâmpla acolo sus? Zgomotul nu vestea nimic bun. leşi pe 
puntea hangarului împiedicându-se și văzu un fum gros și negru ieşind 
pe porţile deschise. 

Deodată i se păru că aude cum cineva strigă după ajutor. 

Făcu câţiva pași în hangar. 

— E cineva aici? strigă Anawak. 

Vizibilitatea era proastă. Lumina de un galben pal abia dacă ținea 
piept fuioarelor negre. Strigătul de ajutor, în schimb, se auzea mult 
mai clar. 

Vocea lui Crowe! 

- Sam? 

Anawak alergă spre norii de funingine. 

- Sam? Unde eşti? 

Nimic. 

Mai aşteptă un moment, apoi se întoarse și fugi spre rampă. 
Observă prea târziu că aceasta avea acum înclinația unei trambuline 
de schi. Picioarele îi cedară. Se prăvăli în jos rostogolindu-se, rugân- 
du-se în același timp ca măcar câteva dintre seringi să mai rămână 
întregi. Era de așteptat ca oasele lui să nu scape tefere din încercarea 
asta. Dar nu auzi niciunde pocnind sau pârâind. Când în sfârşit ajunse 
jos, căzu în apă, ceea ce îi îndulci aterizarea. Se scutură, ieși din apă în 
patru labe și îi zări ceva mai departe pe Weaver și pe Johanson cărând 
un trup spre punte. 

Podeaua era acoperită de o peliculă subţire de apă. 

Bazinul artificial! Dădea în coridor. Dacă Independence continua să 
se inunde, avea să inunde toată această zonă. 

Trebuia să se grăbească. 

- Am seringile, le strigă. 

Johanson își ridică privirea. 

- Era şi timpul. 

— Cine e? Pe cine aţi adus? Anawak se adună de pe jos, alergă spre 


cei doi și privi cadavrul. 
Era Rubin. 


Puntea de decolare 


Crowe stătea cocoțată pe marginea acoperișului, privind speriată 
la insula care ardea. 

Lângă ea tremura întins pe jos un bărbat cu figură de pakistanez. 
Purta bonetă de bucătar. În afară de ei doi nu mai era nimeni sus, altora 
poate nu le venise ideea să se refugieze aici sau poate nu reușiseră să 
urce. Bărbatul se ridică gâfâind. 

— Ştiţi ceva? spuse Crowe. Acesta este rezultatul discuţiei dintre 
două rase inteligente. 

Bucătarul o privi de parcă i-ar fi crescut brusc coarne. 

Crowe oftă. 

Fugise spre locul sub care se afla platforma liftului de la tribord. 
Acolo unde se căsca pasajul spre puntea hangarului. Strigase de câteva 
ori înăuntru, dar nu primise nici un răspuns. 

Se vor scufunda odată cu vaporul în flăcări. 

Dacă existau pe undeva bărci de salvare, nu ajutau probabil cine 
ştie ce. Pe un portavion te gândeai în primul rând că oamenii vor fi 
salvaţi cu ajutorul aparatelor de zbor. Dacă existau bărci de salvare, 
atunci era nevoie și de cineva care să le desprindă de la locul lor și să 
le lase la apă. Dar toţi acești cineva dispăruseră în iadul de flăcări. 

Fumul negru ajungea până la ei. Fum respingător, impregnat cu 
gudron. Nu voia să inhaleze așa ceva în ultima ei oră de viaţă. 

— Aveţi o ţigară? îl întrebă pe bucătar. 

Se aştepta ca acesta să o declare complet nebună, în schimb îl văzu 
scoțând la iveală un pachet mic de Marlboro și o brichetă. 

— Lights, spuse bărbatul. 

- O? Din motive de sănătate? Crowe zâmbi şi pufăi, în timp ce 
bucătarul îi oferea un foc. Foarte înţelept. 


Feromonul 


- Îi injectăm chestia asta sub limbă, în nas, în ochi și în urechi, 
spuse Weaver. 

- De ce tocmai acolo? întrebă Anawak. 

- Pentru că de acolo poate ieși cel mai ușor, mă gândesc. 

— Atunci bagă-i și sub unghii. Și sub unghiile de la picioare. Cel mai 
bine ar fi să băgăm peste tot. Cu cât mai mult, cu atât mai bine. 

Puntea era părăsită, probabil că personalul tehnic se refugiase. Il 
dezbrăcară pe Rubin până la chiloţi, totul într-o grabă nebună, în timp 
ce Johanson umplea seringile lui Anawak cu feromonul extras. Se rup- 
sese una singură. Rubin era culcat deasupra digului artificial. Apa 
măsura acolo doar câţiva centimetri, dar era în creştere. Ca măsură de 
precauţie, luaseră bucățile de gelatină care-i acopereau o parte a capu- 
lui şi le aruncară puțin mai sus, pe uscat. li mai atârna ceva dintr-o 
ureche. Anawak scoase bucata afară. 

— Puteţi să i-o băgaţi și în cur, spuse Johanson. Avem destul. 

- Crezi că o să funcţioneze? întrebă Weaver cu îndoială. 

- Cantitatea mică de Yrr pe care o mai are în el nu ar trebui în mod 
normal să producă atâţia feromoni câţi am băgat noi în el. Dacă îşi 
vor da seama de truc, vor crede că provine de la el. Johanson se ghemui 
lângă ei. Le întinse o mână de seringi pline cu feromoni. 

— Cine vrea s-o facă? 

Weaver simţi cum o apucă scârba. 

— Nu vă înghesuiți toți odată, spuse Johanson. Leon? 

În cele din urmă o făcură cu toții. Pompară soluţia de feromoni 
cât de repede puteau, până când reuşiră să introducă în Rubin aproape 
doi litri. Probabil că jumătate din cantitate curgea deja afară. 

— A crescut apa, observă Anawak. 

Weaver ascultă cu atenţie. Vaporul scârțâia și gemea din toate 
încheieturile. 

— S-a făcut şi mai cald. 

- Da, pentru că arde puntea. 

— Şi! Weaver îl apucă pe Rubin de subsuori și îl ridică. Haideţi s-o 
facem înainte să apară Li pe-aici. 

- Li? Credeam că Peak a scos-o din luptă, spuse Johanson. 

Anawak îi aruncă o privire în timp ce cărau cadavrul lui Rubin pe 
punte. 
— Chiar crezi asta? Doar o cunoşti. Pe aia nu o scoţi așa ușor din luptă. 


LEVEL 03 


Li turba de furie. 

Alerga intruna pe coridor, se uita prin ușile deschise. Undeva tre- 
buia să fie blestemata aia de torpilă! Doar că nu se uita ea ca lumea. 
Cu siguranţă se afla chiar sub nasul ei. 

— Caută, vacă proastă ce eşti, se indemna singură. Eşti prea tâmpită 
să găseşti o țeavă. Vacă proastă. Curvă idioată! 

Podeaua cedă din nou. Li se clătină şi se ținu de perete. Se mai 
spărseseră niște ziduri. Gangul se înclină și mai tare. Independence stătea 
acum atât de aplecat, încât probabil nu mai era mult până când primele 
valuri vor ajunge la marginea dinspre prora a punţii de decolare. 

Nu mai putea dura mult. 

Deodată văzu torpila. 

Se rostogolea din spatele unui pasaj deschis. Li scoase un țipăt de 
triumf. Sări spre ea, o ridică şi începu să alerge pe coridor în sus, spre 
pasajul de coborâre. Cadavrul lui Peak îl bloca pe jumătate. Li trase 
afară trupul greu, apoi cobori scara şi sări pe ultimii doi metri în jos, 
ținându-se de bară ca să nu cadă cât era de lungă. 

Găsi și a doua torpilă. 

Li era în delir. Restul va fi o joacă de copii. Alergă mai departe şi 
constată că nu era chiar atât de ușor, căci unele dintre pasaje erau blo- 
cate de diverse obiecte. Ar fi durat prea mult să le dea la o parte. 

Cum putea ieși de aici? 

Trebuia să meargă înapoi. În sus și apoi pe puntea hangarului, să o 
ia peste rampă. 

Rapid, strângând la piept cele două torpile ca pe cea mai prețioasă 
comoară, începu să urce. 


Anawak 


Rubin era greu. După ce își îmbrăcară costumele de neopren - 
Johanson reuși s-o facă doar oftând și gemând —, îl traseră cu forțe unite 
pe debarcaderul de pe puntea de comandă. Puntea avea un aspect 
absurd. De ambele părți, debarcaderele se înălțau în aer ca niște tram- 
buline uriașe. Podeaua de scânduri era vizibilă în zona dinspre pupa. 
Între timp, o mare parte a apei din bazin împinsese în sus cele patru 
zodiace ancorate, începând să se scurgă pe coridorul ce ducea spre labo- 
rator. Anawak ascultă gemetele oțelului și se întrebă cât va mai rezista 
întreaga construcţie acelei solicitări. 

Cele trei ambarcaţiuni subacvatice atârnau oblic de tavan. Deep- 
flight 2 trecuse în locul bărcii pierdute, iar celelalte două erau deschise. 

- Cu ce barcă vrea Li să coboare? întrebă Anawak. 

- Deepflight 3, răspunse Weaver. 

Studiară funcţiile pupitrului de control și încercară diferitele între- 
rupătoare unul după altul. Nu se întâmplă nimic. 

- Trebuie să funcţioneze. Privirea lui Anawak cerceta consola. Ros- 
covitz spunea că puntea dispune de un circuit electric propriu. Se 
aplecă și mai mult peste pupitru și citi inscripțiile mai atent: Aici e. 
Asta e comanda pentru coborâre. Bine, luăm Deepflight 3. Atunci Li 
nu mai poate face nimic, chiar dacă mai apare pe aici. 

Weaver execută manevra de coborâre, însă în locul bărcii din 
mijloc începu să coboare cea din faţă. 

- Nu spuneai să luăm Deepflight 3? 

— Ba da, probabil că există un truc, dar nu îl cunosc. Știu să le cobor 
doar pe rând. 

- Nu contează, spuse Johanson nervos. Nu avem timp de pierdut. 
Ia Deepflight 2. 

Aşteptară până când ambarcaţiunea ajunse la înălțimea debarcade- 
rului. Weaver sări pe ea și deschise calotele celor două tuburi din inte- 
rior. Corpul lui Rubin părea să fi devenit deosebit de greu, plin de apă 
și de lichidul pe care îl injectaseră în el. Capul i se bălăngănea necon- 
trolat, iar ochii apoşi priveau fix, în timp ce îl trăgeau pe barcă. Îl 
împinseră până când cadavrul lui Rubin se prăbuși în tubul 
copilotului. 

Era momentul. 

Visul lui cu aisbergul. Știuse că va cobori odată și odată. Aisbergul 
se va topi, iar el se va scufunda spre fundul oceanului necunoscut... 

Ca să întâlnească pe cine? 


Weaver 


- Nu pleci tu, Leon. 

Anawak ridică surprins capul. 

— Ce vrei să spui? 

- Exact ceea ce am spus. Unul din picioarele lui Rubin mai era 
afară. Weaver îl împinse înăuntru. I se părea îngrozitor să se poarte așa 
cu un mort, chiar dacă Rubin fusese un trădător. Dar pe moment nu-și 
permiteau să dea dovadă de pietate. Eu cobor. 

- Cum? De ce spui asta? 

- Pentru că așa este mai corect. 

— Nu, în nici un caz. Anawak o cuprinse pe după umeri. Karen, se 
poate sfârși tragic, este... 

— Ştiu cum se poate sfârși, spuse Weaver încet. Nici unul dintre noi 
nu are O șansă prea mare, dar a voastră e mai mare. Luaţi bărcile și 
uraţi-mi noroc, bine? 

- Karen! De ce? 

— Vrei neapărat să auzi motivele, așa-i? 

Anawak se holbă la ea. 

- Îmi permiteţi să observ că pierdem timpul, îi grăbi Johanson. De 
ce nu rămâneţi voi sus și ies eu? 

— Nu. Weaver continua să îl privească pe Anawak. Leon știe că am 
dreptate. Pilotez Depflight-ul și cu mâna stângă, la asta sunt mai bună 
decât voi amândoi. Am fost cu A/vin în Atlantic, la o mie de metri 
adâncime. Mă pricep mai bine la ambarcaţiuni subacvatice decât ori- 
care din voi şi... 

— Aiurea, strigă Anawak. Și eu pot să pilotez chestia asta la fel 
de bine. 

—... Şi pe lângă toate astea, acolo jos e lumea mea. Oceanul albastru 
și adânc, Leon. De când eram mică. De când aveam zece ani. 

Anawak deschise gura, vrând să răspundă ceva. Weaver îi puse 
degetul pe buze și clătină din cap. 

— Eu mă duc. 

— Tu te duci, șopti el. 

- În regulă. Weaver privi în jur. Deschideţi ecluza şi Lăsaţi-mă să 
ies. N-am idee ce se va întâmpla atunci. Poate că Yrr ne vor ataca 
direct, poate că nu se va întâmpla nimic. Să gândim pozitiv. După ce 
am ieşit, aşteptaţi un minut dacă situația vă permite şi plecaţi cu a 
doua ambarcaţiune. Să nu veniți după mine. Rămâneţi aproape de 
suprafaţă și aveţi grijă să vă îndepărtați de vapor. Eu s-ar putea să fiu 
nevoită să mă scufund mult. După aceea... Weaver făcu o pauză. Ei 
bine, va veni cineva să ne pescuiască, nu? Chestiile astea au la bord 
emițătoare prin satelit. 

- Cu o viteză de douăsprezece noduri Îți trebuie două zile și două 
nopți până în Groenlanda sau în Svalbard, spuse Johanson. Nici nu 
ajunge combustibilul. 

— O să fie cumva. 

Weaver îşi simți inima grea. Îl strânse în braţe pe Johanson. Își 
aminti cum scăpaseră impreună de tsunami pe Insulele Shetland. 

Se vor revedea! 

— Eşti o fată curajoasă, spuse Johanson. 

Apoi luă faţa lui Anawak între mâini și îl sărută pe gură lung 
şi profund. Ar fi vrut să nu îi mai dea drumul niciodată. Vorbiseră 
atât de puţin, făcuseră atât de puţin din ceea ce era cel mai bine 
pentru ei... 

Nu era momentul să devină sentimentală. 

— Să ai grijă de tine, spuse Anawak încet. Cel târziu peste câteva 
zile vom fi din nou împreună. 

Dintr-o săritură, ajunse pe locul pilotului. Deepflight se balansă 
puţin. Weaver se puse pe burtă, se târi în poziţia corectă și acționă sis- 
temul de închidere. Cele două cupole coborâră încet şi se închiseră. 
Îşi aruncă privirea pe instrumente. Totul părea să fie intact. 

Weaver ridică în sus degetul mare. 

Lumea celor vii 


Johanson se duse la pupitrul de control, deschise ecluza și puse 
barca în mișcare. Priviră cum se scufunda Deepflight-ul și cum se des- 
chideau porţile de oţel. Apăru marea întunecată. Nu pătrunse nimic 
înăuntru. Weaver trase din interior piedica să elibereze ambarcațiunea. 
Căzu pe apă şi se scufundă. În cupolele de sticlă, aerul licărea slab. Întâi 
se estompară culorile, apoi conturul, până când din Deepflight nu mai 
rămase decât o umbră. 

Apoi dispăru. 

Anawak simţi o înţepătură în inimă. 

Rolurile de eroi din această poveste sunt deja distribuite, și sunt 
roluri pentru morți. Tu aparţii lumii celor vii. 

Greywolf! 

Poate că ai nevoie de un mijlocitor, care să-ți spună ce vede spiri- 
tul pasăre. 

Greywolf fusese mijlocitorul despre care vorbise Akesuk. Grey- 
wolf îi explicase ce însemna visul lui, și avusese dreptate. Aisbergul se 
topise, însă drumul lui Anawak nu ducea în adânc, ci spre lumină. 

Ducea în lumea celor vii. 

Ducea la Crowe. 

Anawak tresări. Bineînţeles! Cum de fusese atât de procupat de 
sacrificiul său eroic, încât uitase ce sarcină îl aștepta la bordul lui 
Independence? 

— Și acum? întrebă Johanson. 

- Planul B. 

— Care înseamnă? 

— Trebuie să mai merg odată sus. 

— Ai înnebunit? Pentru ce? 

- Vreau să o găsesc pe Sam. Și pe Murray. 

- Nu mai e nimeni acolo, spuse Johanson. Vaporul trebuie să fie 
deja complet evacuat. Erau amândoi în CIC când i-am văzut ultima 
oară. Probabil că au plecat printre primii. 

- Nu. Anawak scutură din cap. Cel puţin nu Sam. Am auzit-o cum 
striga după ajutor. 

- Ce? Când? 

- Înainte să cobor la voi. Sigur, nu vreau să te enervez cu proble- 
mele mele, dar eu de prea multe ori am întors capul în viața mea. De 
atunci s-a mai schimbat câte ceva. Nu mai sunt așa. Înţelegi? Nu pot 
ignora asta. 

Johanson zâmbi. 

- Nu. Nu poţi s-o faci. 

— Fii atent! Fac o singură încercare. Între timp tu cobori Deep- 
flight-ul și îl pregăteşti de plecare. Dacă nu o găsesc pe Sam în următoa- 
rele câteva minute, vin înapoi și plecăm de-aici. 

— Și dacă o găseşti? 

— Atunci tot mai avem Deepflight 4, să ieșim toți de aici. 

- În ordine. 

— Chiar e în ordine? 

- Bineînțeles. Johanson desfăcu braţele. Ce mai aștepți? 

Anawak ezită. Își mușcă buzele. 

— Şi dacă nu mă întorc în cinci minute, atunci pleci fără mine. Bine? 

- Am să aştept. 

- Nu. Aştepţi cinci minute. Maximum. 

Se îmbrăţișară. Anawak fugi în josul debarcaderului. Acolo unde 
începea tunelul care ducea spre laborator, totul era inundat, însă 
Independence părea să se menţină încă într-o poziție cât de cât stabilă. 
Vaporul nu se mai înclinase în decursul ultimelor minute. 

Pentru cât timp oare, se întrebă Anawak. 

Apa îi ajungea la glezne. Intră mai adânc în apă, înotă un timp, 
atinse podeaua cu picioarele și merse câțiva metri, înainte ca totul 
să devină iar abrupt. În apropiere de rampa hangarului puntea se 
înclina spre apă, însă mai rămâneau totuși câțiva metri de aer. 
Anawak înotă pe lângă ușa închisă până la cotitură și privi în sus. 
În timp ce anumite părți ale rampei erau pe orizontală, altele deve- 
niseră extrem de abrupte. Porțiunea de până la puntea hangarului se 
înălța întunecată. Sus de tot plutea un clopot negru de fum. Va fi 
nevoit să urce în patru labe până sus. Îi era frig, în ciuda costumu- 
lui de neopren. Chiar dacă reușeau să scape cu Deepflight, nu aveau 
garanţia că vor supravieţui. 

Ba da. Trebuia să supravieţuiască! Trebuia să o revadă pe Karen 
Weaver. 

Începu să urce hotărât. 

Mergea mai ușor decât crezuse. Oţelul rampei era canelat pentru 
a asigura aderenţa vehiculelor și a soldaţilor în marș, pentru care 
fusese prevăzută. Degetele lui Anawak se incleștau de tot ce ieșea 
relief. Se trăgea în sus proptindu-și cizmele în adâncituri, se apuca 
cu mâinile. Temperatura creştea pe măsură ce urca, şi nu îi mai era 
atât de frig. În schimb, în plămâni î Îi pătrunse fum lipicios, lăsându-l 
şi fără puţinul oxigen care mai era. Cu cât urca, cu atât norii de fum 
erau mai denși. De pe puntea de aterizare îi pătrunse iar în urechi 
zgomotul asurzitor. 

Crowe strigase după ajutor după ce incendiul izbucnise. Dacă 
supraviețuise până în acel moment, atunci poate că mai trăia și acum. 

Se târi gâfâind pe ultimii câțiva metri în sus şi, spre surprinderea 
lui, constată că în hangar vizibilitatea era mai bună decât pe rampă. 
În tunel se aduna fumul, în timp ce aici ieșirile spre liftul exterior 
asigurau circulaţia aerului. Aduceau fumul înăuntru, lăsându-l, în 
același timp, să iasă imediat. Era cald şi asfixiant ca într-un cuptor. 
Anawak își apăsă mâneca jachetei pe gură şi pe nas și alergă pe pun- 
tea hangarului. 

- Sam! o strigă. 

Nici un răspuns. La ce se așteptase? Că va fugi spre el cu braţele 
larg deschise? 

- Sam Crowe! Samantha Crowe! 

Probabil că era nebun. 

Dar mai bine să fie nebun decât mort în timpul vieții. Greywolf 
avusese dreptate. Mersese prin viață ca un cadavru ambulant. Felul ăsta 
de nebunie era preferabil de o mie de ori. 

- Sam! 


Puntea 


Johanson era singur. 

Nu se îndoia că Floyd Anderson îi rupsese câteva coaste. Cel puţin 
el așa simţea. Fiecare mișcare îl durea ingrozitor. Când luaseră cada- 
vrul lui Rubin și îl băgaseră în barcă ar fi putut să urle de durere, dar 
strânsese din dinți ca să nu devină o problemă pentru ceilalți. 

Acum simţea însă cum îl lasă puterile. 

Se gândi la vinul din cabina sa. Ce păcat! Tocmai acum i-ar fi căzut 
bine un pahar de Bordeaux. E adevărat că nu i-ar fi vindecat fractu- 
rile, însă ar fi conferit întregii situații o notă de suportabilitate. Tocmai 
potrivită pentru a ciocni de unul singur, fiindcă, în afară de el, nu părea 
să mai trăiască nimeni care să savureze plăcerile vieţii. Dacă se gândea 
mai bine, nici unul din oamenii încântători sau îngrozitori pe care îi 
cunoscuse în ultimele săptămâni nu prea împărtășiseră dragostea lui 
pentru frumos. 

Poate că totuși era un dinozaur. 

Un Saurus Exquisitus, îşi spuse, în timp ce cobora Deepflight 3 la 
nivelul malului. 

Îi plăcea. Saurus Exquisitus. Exact asta şi era. O fosilă care îşi savura 
calitatea de fosilă. Era fascinat de trecut și de viitor care se amestecau 
mult prea des, astfel încât de multe ori nu mai știa în ce epocă trăiește 
pentru că trecutul și viitorul înaripau fantezia în aceeași măsură. 

Bohrmann... 

Neamţul ar fi ştiut să aprecieze un Bordeaux bun. În rest, nimeni. 
Lui Oliviera îi plăcuse, dar la fel de bine ar fi putut să-i pună în față 
ceva de duzină luat de la supermarket. Din echipa de la Chateau Disas- 
ter, cine era suficient de cultivat pentru a aprecia un Pomerol copt, în 
afară poate de... 

Judith Li. 

Incercă să ignore pentru ultima dată durerea din coaste, sări pe 
Deepflight, gemu și rămase în poziţie de drepți, cu genunchii tremu- 
rânzi. Apoi se ghemui, deschise clapeta cu mecanismul de închidere și 
descuie calotele. 

Le privi ridicându-se încet şi luând poziţie verticală. Cele două 
tuburi aşteptau deschise în faţa lui. 

- Toată lumea la bord, strigă Johanson. 

Bizar! Se balansa de unul singur pe puntea înclinată, într-o 
ambarcaţiune subacvatică. Pe ce drumuri te duce viaţa, Judith Li?! 

Mai degrabă ar fi golit sticlele în Marea Groenlandei. Puteai face 
un serviciu frumosului și dacă aveai grijă să îl refuzi anumitor oameni. 


Li 


Când ajunse pe puntea hangarului, abia mai putea respira. 

Totul era întunecat din pricina fumului negru. Încercă să vadă ceva 
prin întuneric şi i se păru că distinge o siluetă undeva în spate, care 
fugea încoace și încolo. 

Apoi îl auzi: 

- Sam! Sam Crowe! 

Anawak era ăsta care striga? 

Ezită o clipă. Dar ce rost mai avea să îl împuște acum? În orice 
moment ultimele ziduri de la prora puteau ceda. Vaporul se putea rupe 
în două. Când se va întâmpla asta, Independence se va duce la fund ca 
O piatră. 

Fugi spre rampă și se uită într-o gaură plină de fum. I se strânse sto- 
macul. Li nu era nici fricoasă și nici nu se simţea prea obosită în urma 
coborârii, dar se întrebă cum va putea să coboare cu cele două torpile 
în mână. Dacă le mai pierdea odată atunci vor ateriza undeva în apa 
întunecată. 

Își puse picioarele de-a curmezișul şi începu să coboare rampa pas 
cu pas. Era întuneric şi apăsător. Cel mai rău era fumul care i se părea 
că o va asfixia. 'Tălpile îi bocăneau pe oţelul canelat. 

Deodată își pierdu echilibrul, căzu pe fund și întinse picioarele 
inainte. Se mișca în jos cu viteză ameţitoare. Ţinea cele două torpile 
în mâinile încleştate, simţea cu durere suprafaţa aspră a rampei şi pro- 
tuberanţele care o loveau în spate, se dădu peste cap și văzu apa neagră 
năpustindu-se spre ea. 

Stropi în toate părțile. Fundul apei se îndepărtă. Li se învârti, ieși 
la suprafață și se luptă să ia aer. 

Nu dăduse drumul la tuburi! 

Din pereții tunelului răzbătu un vaiet surd. Li se împinse cu picioa- 
rele luându-și avânt și înotă fără zgomot în tunel, o coti și se îndreptă 
spre punte. Apa nu era foarte rece, probabil că provenea din bazin. În 
tunel se stinsese lumina, însă puntea dispunea de un sistem propriu de 
alimentare. Mai în față se lumina puţin. Apropiindu-se, Li văzu atât 
debarcaderele care se înălțau abrupt, clapa de închidere de la pupa care 
acum atârna amenințătoare deasupra bazinului artificial, cât şi cele 
două ambarcaţiuni subacvatice, din care una plutea la înălțimea 
debarcaderului. 

Două ambarcaţiuni? 

Deepflight 2 dispăruse. 

Iar pe Deepflight 3 se vântura Johanson, îmbrăcat în costumul 
de neopren. 

Puntea de decolare 


Crowe nu mai rezista. 

Bucătarul pakistanez o fi avut el ţigări, dar în rest nu era de mare 
ajutor. Se ghemuise la marginea pupei şi se văicărea, nefiind în stare să 
facă nici un plan. La drept vorbind, nici Crowe nu reușea pentru că 
pur și simplu nu știa ce ar fi putut face mai departe. Privea perplexă la 
flăcările mistuitoare. Dar ura din toată inima gândul de a se da bătută. 
Pentru cineva care timp de zeci de ani trăsese cu urechea în spaţiu spe- 
rând să primească semnale de la inteligenţe străine, era absurd gândul 
de a se da bătut. Pur şi simplu nu se potrivea în repertoriu. 

Deodată se auzi un pocnet ca de tunet. Deasupra insulei se formă 
un nor uriaş de flăcări, care fulgera şi pocnea de parcă ar fi fost artifi- 
cii. Puntea fu cuprinsă de un val de vibrații puternice, apoi fântâni arte- 
ziene de foc se repeziră spre ei. 

Bucătarul scoase un strigăt. Sări în picioare, făcu un pas înapoi, se 
clătină și căzu peste bord. Crowe încercă să îl prindă de mâini. Timp 
de o secundă bărbatul rămase în echilibru, cu faţa schiminosită de 
spaima de moarte, apoi se clătină și se prăbuși în adânc ţipând. Corpul 
i se lovi de trapa oblică de la pupa, după care ieși din raza vizuală a lui 
Crowe. 'Țipătul se opri brusc. Crowe auzi un plescăit, după care se 
retrase îngrozită de lângă margine și întoarse capul. 

Se afla în mijlocul flăcărilor. In jurul ei, asfaltul ardea. Era o căldură 
insuportabilă. Doar partea dinspre puntea de comandă fusese iertată. 
Acum simţi pentru prima dată cum o cuprinde disperarea și că își 
pierde speranţa. Situaţia era fără ieșire. Putea să amâne deznodământul, 
dar nu îl putea schimba. 

Căldura o forța să se dea înapoi. Fugi spre puntea de comandă și 
apoi de-a lungul ei. 

Acolo era trecerea spre liftul exterior. 

Oare ce trebuia să facă? 

- Sam! 

Acum mai avea și halucinaţii! O strigase cineva pe nume? Imposibil. 

- Sam Crowe! 

Nu, nu erau halucinaţii. Cineva o striga pe nume. 

- Aici! ţipă Crowe. Sunt aici! 

Privea în jur cu ochii căscaţi. De unde venise vocea? Nu era nimeni 
pe puntea de decolare. 

Apoi pricepu. 

Se aplecă peste margine, atentă să nu cadă. Aerul era plin de funin- 
gine, şi cu toate astea vedea cu claritate platforma înclinată a liftului 
de sub ea. 

- Sam? 

- Acu! Aici sus! 

Ţipa cât o ţinea gura. Deodată cineva ieși în fugă pe platformă și 
privi în sus. 

Era Anawak. 

- Leon! îl strigă. Sunt aici! 

- Doamne, Sam. Anawak privea în sus spre ea. Rămâi acolo. Vin 
să te iau. 

- Cum, băiete? 

— Vin sus. 

- Nu se mai poate urca, strigă ea. Aici arde tot. Insula, puntea. E un 
infern în flăcări, versiunea hoolywoodiană e un rahat pe lângă asta. 

Anawak alerga agitat în toate părțile. 

- Unde e Murray? 

- E mort. 

- Trebuie să plecăm de aici, Sam. 

- Mulţumesc pentru idee. 

- Eşti bună la sport? 

- Ce? 

— Poți să sari? 

Crowe se holbă în jos. Bună la sport! Dumnezeule! Fusese odată. 
Înainte de a se fi inventat ţigările. Și aici erau cel puţin opt metri, poate 
chiar zece. Ca să-i pună capac, înclinația transformase platforma 
într-un tobogan. 

- Nu ştiu. 

- Nici eu. Ai tu o idee mai bună, care ar putea funcționa în urmă- 
toarele zece secunde? 

- Nu. 

- Putem ieşi de aici cu Deepflight. Anawak desfăcu brațele. Sari 
odată! Te prind eu. 

- Nici să nu te gândeşti, Leon. Mai bine dă-te la o parte. 

- Nu ține discursuri. Sari! 

Crowe aruncă o ultimă privire peste umăr. Flăcările se apropiau. 
Se întindeau spre ea, prelingându-se flămânde tot mai aproape. 

Închise ochii și îi deschise din nou. 

— Vin, Leon! 


Puntea 


Unde dracu” întârzia Anawak? 

Johanson stătea ghemuit pe nava ce se balansa lent și privea în jos. 
Până acum nu apăruse în apa întunecată de la ecluze nimic care să 
indice prezența Yrr. La urma urmei, pentru ce să vină? De ce ar fi tre- 
buit să îi mai atace? Trebuia doar să aștepte scufundarea lor. Până la 
urmă, reușiseră să învingă chiar și vasul Independence. 

Cele cinci minute se scurseseră. 

În fond, putea să plece. Oricum mai rămânea o barcă pentru 
Crowe şi Anawak. 


Și Shankar? 

Arunci ar fi patru. Nu putea să plece. Dacă Anawak venea cu 
Crowe şi cu Shankar, vor avea nevoie de ambele bărci. 

Începu să fredoneze Simfonia I de Mahler. 

— Sigur! 

Johanson sări în picioare. O durere fulgerătoare îi străbătu pieptul, 
lăsându-l fără aer. Chiar sub ambarcaţiune, pe debarcader, stătea Li cu 
pistolul aţintit asupra lui. Lângă ea se vedeau două tuburi lunguieţe. 

- Daţi-vă jos de-acolo, Sigur. Nu mă obligați să vă împuşc. 

Johanson apucă funia de care era suspendat Deepflight-ul. 

- Cum adică să vă oblig? Credeam că vă face plăcere chestia asta. 

- Jos de-acolo. 

- Mă ameninţaţi, Jude? Johanson râse sec, în timp ce gândurile 
ii goneau prin cap. Trebuia cumva să o oprească. Să improvizeze. 
Să blufeze cumva, până apărea Anawak. În locul dumneavoastră eu 
nu aş apăsa pe trăgaci, altfel s-a zis cu submarinul ăsta. 

- Ce vreți să spuneţi? 

- Veţi vedea atunci. 

- Vă ascult. 

- Ascultatul e plictisitor. Haideţi, comandant general Li. Nu fiți 
așa sensibilă. Împuşcaţi- -mă şi o să aflați. 

Li ezită. 

— Ce-aţui făcut cu submarinul, idiotul naibii? 

— Ştiţi ceva? O să vă spun. Johanson se forță să se ridice. Chiar vă 
ajut să îl reparaţi, dar înainte trebuie să îmi explicați mie ceva. 

- Nu avem timp de așa ceva. 

- Mare păcat! 

În culmea furiei, Li îl străfulgeră cu privirea. Lăsă pistolul în jos. 

- Spuneţi. 

- Cunoașteţi deja întrebarea. De ce? 

— Chiar mai trebuie să întrebaţi? Li pufni. Puneţi-vă la treabă cre- 
ierul ăla performant. Cum credeţi că ar arăta lumea fără Statele Unite 
ale Americii? Noi suntem singurul factor de stabilitate rămas. Există 
un singur model durabil pentru succesul naţional și internațional, 
adevărat şi absolut valabil pentru orice om din orice societate, și 
anume modelul american. Nu putem permite lumii să rezolve pro- 
blema cu Yrr. Nu putem permite acest lucru Naţiunilor Unite. Yrr 
au provocat mari pagube omenirii, dar ei dispun și de un potențial 
imens de cunoștințe. În mâinile cui vreţi să vedeți că ajung aceste 
cunoștințe, Sigur? 

- În mâinile celui care știe să le folosească cel mai bine. 

- Exact. 

- Dar am lucrat împreună la asta, Jude! Nu suntem cu toții în 
aceeași tabără? Putem ajunge la o înţelegere cu Yrr. Putem să... 

— Nici acum n-aţi priceput? Ne este interzis să colaborăm. Contra- 
vine intereselor țării mele. Noi, Statele Unite, trebuie să intrăm în pose- 
sia acestor cunoștințe și în același timp trebuie să facem tot posibilul 

pentru ca ele să nu mai ajungă la nimeni altcineva. Nu există alterna- 
tivă, în afară de aceea de a elibera lumea de Yrr. Simpla coexistenţă cu 
ei ar însemna să ne recunoaștem înfrângerea, înfrângerea omenirii, a 
credinței în Dumnezeu, a încrederii în supremaţia noastră. Însă cel 
mai rău lucru în cazul acestei coexistenţe ar fi acela că ar atrage 
după sine o nouă ordine mondială. În fața lui Yrr am fi cu toții la 
fel. Orice ţară supertehnologizată ar putea comunica cu ei. Toți ar 
face speculaţii cum să pactizeze cu ei ca să ajungă în posesia 
cunoștințelor lor, și poate în final totuși să îi învingă. Cel care ar 
reuși așa ceva ar ajunge să stăpânească planeta. Li făcu un pas spre 
Johanson. Înţelegeţi ce înseamnă asta? Rasa asta dispune de o bio- 
tehnologie la care până în ziua de azi nu am îndrăznit decât să 
visăm. Nu putem intra în legătură cu ei decât pe cale biologică, 
așa că în toată lumea s-ar face experimente cu microbi în cel mai 
legitim mod cu putinţă. Nu putem permite așa ceva. Nu există 
alternativă în afara aceleia de a distruge Yrr, şi nu există nici o alter- 
nativă la America! Nu putem lăsa pe nimeni în locul nostru, nici 
măcar pe cârpele alea de la ONU, în care orice vagabond are un 
loc şi un vot. 

- Nu sunteţi în toate mințile, spuse Johanson. Se opri să tușească. 
Ce fel de om sunteți, Li? 

- Un om care Îl iubeşte pe Dumnezeu... 

- Vă iubiţi cariera! Sunteţi însetată de putere! 

- Şi ţara mea! ţipă Li. În ce credeţi dumneavoastră? Eu ştiu în ce 
cred. Doar Statele Unite ale Americii au sarcina de a salva omenirea... 

- Pentru a clarifica o dată pentru totdeauna cum sunt împărțite 
rolurile, nu? 

- Ei şi? Toată lumea cere ca SUA să facă treaba murdară și acum 
uite că o facem! Și exact aşa este corect! Nu putem permite ca lumea 
să-şi împartă cunoştinţele luate de la Yrr, așadar, trebuie să îi distrugem 
şi să apărăm aceste cunoştinţe. După aceea vom conduce pentru tot- 
deauna destinele acestei planete și nici un dictator, nici un regim care 
nu ne este prieten nu va mai putea pune sub semnul îndoielii 
supremația noastră. 

- Ceea ce puneţi la cale este distrugerea omenirii. 

Li scrâşni din dinți. 

- Of, voi, oamenii de ştiinţă, veniţi una-două cu argumente din 
astea. Nu aţi crezut niciodată că acest dușman poate fi înfrânt şi nici 
că distrugerea lui ne va rezolva problema. Staţi şi vă smiorcăiți toată 
ziua că exterminarea lor ar putea distruge ecosistemele planetei. Dar 
Yrr distrug deja planeta! Ne extermină! Prin urmare, nu ar trebui să 
acceptăm niște probleme de mediu dacă prin aceasta redevenim pe 
termen lung rasa conducătoare de pe planetă? 

- Sunteţi singura de aici care vrea să conducă planeta, sărmană 
nebună. Cum vreţi să stăpâniți viermii şi cum veți împiedica... 

- Îi otrăvim întâi pe ăștia, apoi pe ceilalți. De îndată ce Yrr nu ne 
vor mai sta în cale, avem mână liberă acolo jos. 

- Dar otrăviţi omenirea! 

— Ştiţi ceva, Sigur? Decimarea omenirii reprezintă şi o şansă. Pla- 
netei îi face bine ca oamenii să se mai împuţineze din când în când. 
Ochii lui Li se îngustară. Și acum daţi-vă din calea mea. 

Johanson nu se urni. Se ţinea de frânghie, clătinând încet din cap. 

- Submarinul nu poate fi folosit, spuse. 

- Nu cred nici un cuvânt! 

- Atunci încercaţi-vă norocul! 

Li încuviință din cap. 

- Asta şi fac. 

Ridică mâna în care ţinea pistolul şi trase. Johanson încercă să evite 
glonţul. Îl simţi trecându-i prin stern, după care îl cuprinse un val de 
răceală şi de durere. 

Nenorocita a tras. 

L-a împuşcat. 

Degetele i se desprinseră pe rând de pe frânghie. Se clătină, încercă 
să spună ceva, se întoarse şi căzu pe burtă în tubul pilotului. 


Liftul exterior 


În momentul în care o văzu pe Crowe sărind, Anawak se îndoi că 
încercarea avea să se termine cu bine. Se zbătu prin aer și sări mult prea 
în stânga. Anawak plonjă lateral și înapoi și deschise braţele sperând 
că lovitura nu îi va arunca pe amândoi în mare. 

Cu toate că era o făptură atât de delicată, îl lovi cu puterea unui 
autobuz în mers. 

Anawak căzu pe spate. Crowe peste el. Alunecau împreună pe 
pantă. O auzea țipând și auzea şi propriul său țipăt și încerca din toate 
puterile să-și proptească tocurile cizmelor în podea, în timp ce capul 
îi bubuia pe asfalt. Era a doua oară pe ziua de azi când făcea cunoştinţă 
intr-un mod neplăcut cu liftul exterior, şi Anawak speră din tot sufle- 
tul să fie ultima dată, oricum ar fi evoluat lucrurile. 

Se opriră chiar la marginea prăpastiei. 

Crowe îl privea cu ochi mari. 

- Te simți bine? îl întrebă cu voce răgușită. 

- Mai bine ca oricând. 

Se rostogoli de pe el, încercă să se ridice, și căzu la loccuo 
strâmbătură. 

- Nu merge, spuse Crowe. 

Anawak sări în picioare. 

- Ce s-a întâmplat? 

- Piciorul. Piciorul drept. 

Anawak îngenunche lângă ea şi îi pipăi glezna. 

- Cred că e rupt, gemu Crowe. 

Anawak se opri. I se părea lui sau vaporul tocmai se mai înclinase 
în față? 

Platforma scârțâi de-a lungul șinelor. 

- Pune-ţi braţul în jurul gâtului meu. 

O ajută să se ridice. Putea să sară într-un picior, ținându-se de el. 
Ajunseră cu greu în interiorul hangarului. Abia dacă puteai să-ți vezi 
mâna în faţa ochilor. Iar podeaua era și mai înclinată. 

Cum să facem să trecem rampa, se gândi Anawak. Probabil că 
acum era foarte abruptă. 

Simţi deodată cum îl apucă furia. 

Erau în Marea Groenlandei. În nordul extrem. El venea din 
nordul extrem. Era inuk. Inuk sută la sută! Se născuse în Arctica și 
aparținea acestui loc. Dar în nici un caz nu vor muri aici, nici el și 
nici Crowe. 

— Să mergem, spuse cu voce tare. Ma: avem. 


Deepflight 3 


Li fugi spre pupitrul de control. Prea mult timp pierdut, îşi spuse. 
Nu ar fi trebuit să mă las atrasă de Johanson în disputa asta fără sens. 

Ridică Deepflightr-ul și îl trase peste debarcader până ajunse chiar 
deasupra ei. Văzu imediat cele două locuri goale. Spărgătoarele de blin- 
daj erau în suporturile lor, iar cele două torpile mai mici fuseseră 
îndepărtate pentru a face loc pentru tuburile cu otravă. Excelent! 
Deepflight-ul era bine înarmat. 

Împinse repede tuburile în locurile speciale și le blocă. Sistemul era 
bine gândit. De îndată ce tuburile erau eliberate, în norul albastru de 
exemplu, o capsulă detonantă avea grijă să expulzeze otrava sub pre- 
siune. Împrăştierea otrăvii cădea în sarcina apei, iar restul îl făceau, 
involuntar, chiar Yrr. Asta era partea cea mai grozavă a planului: 
moartea programată a celulelor, concepută de Rubin. Odată infectat, 
colectivul se va autodistruge într-o minunată reacţie în lanţ. 

Rubin făcuse treabă bună. 

Li verifică pentru ultima dată dacă tuburile erau bine fixate, 
manevră Deepflight-ul înapoi spre ecluză și îl cobori până la suprafața 
apei. Nu mai avea timp să îmbrace costumul de neopren. Va trebui să 
fie atentă. Se repezi în jos pe scară, fugi spre barcă și se cățără pe ea. 
Deepflight-ul se balansa. Privirea îi căzu pe locul pilotului și îl văzu 
înăuntru pe Johanson, stând nemișcat, cu faţa în jos. 

Idiotul ăsta retardat. De ce n-a putut să pice într-o parte și să cadă 
în ecluză? Acum mai trebuia să scape și de cadavrul lui. 

Simţi brusc un ușor regret. Îl admirase și îl plăcuse într-un fel 

Poate că în alte împrejurări... 

Un bubuit scutură vaporul. 

Nu, era prea târziu să mai scape de el. Şi, de fapt, nici nu conta. 
Ambarcaţiunea putea fi manevrată la fel de bine şi de pe locul copilo- 
tului. Comenzile puteau fi trecute în partea cealaltă. Putea scăpa de 
Johanson și sub apă. 

Undeva se auzi oţelul pârâind. 

Li se târî repede în tub şi acţionă butonul de închidere a cupolelor. 
Acestea coborâră, închizându-se. Degetele îi alunecară peste armătură. 
Interiorul se umplu de un bâzâit slab, se aprinseră luminile și cele două 
monitoare mititele. Toate sistemele erau pregătite. Deepflight-ul 
aştepta liniștit pe apa neagră-verzuie a Mării Groenlandei, gata să se 
scufunde în adânc prin poarta de trei metri grosime, iar Li se simţea 
cuprinsă de euforie. 

Reușuse! 


Refugiul 


Johanson era la lac. 

Se întindea în faţa lui liniștit și plin de stele. Cât de mult își dorise 
să se mai întoarcă o dată acolo! Privi peisajul sufletului său, pătruns de 
venerație şi fericire. Se simţea ciudat, parcă nu avea trup, nu simţea 
nici frig, nici cald. Ceva era altfel decât de obicei. I se părea că el însuși 
este lacul, căsuţa din spatele lui, pădurea neagră și tăcută care-l incon- 
jura, zgomotele desișului, luna pestriță, totul. El era toate astea, și toate 
erau în el. 

Tina Lund. 

Ce păcat! Îi părea atât de rău că nu era şi ea aici. S-ar fi bucurat să 
o vadă savurând atâta linişte, pacea aceea adâncă. Dar era moartă. 
Murise în teribila revoltă a naturii împotriva mucegaiului reprezentat 
de civilizaţia care se întindea de-a lungul coastei. Fusese pur şi simplu 
ştearsă de acolo, la fel cum dispăruse tot, în afara acestei imagini de pe 
retina lui. Lacul era pentru totdeauna. Noaptea aceasta nu se va ter- 
mina niciodată. lar solitudinea sa va fi desăvârșită, un nimic 
binefăcător, plăcerea ultimă a egoistului. 

Oare asta își dorea? Chiar voia să fie singur? 

Pe de o parte, de ce nu? Solitudinea avea o serie de avantaje 
nepreţuite. Împărțeai cu tine însuţi timpul atât de preţios. Îţi ascultai 
propriul glas şi auzeai lucruri uimitoare. 

Pe de altă parte, de unde începeai să te simţi singur? 

Brusc, îl cuprinse frica. 

Frica era dureroasă. Îi pătrundea în piept, lăsându-l fără aer. 
Dintr-odată i se făcu frig. Începu să tremure. Stelele din lac se umflară, 
transformându-se în luminiţe roșii şi verzi, scoțând un zumzăit elec- 
tric. Întreaga imagine deveni strălucitoare, dreptunghiulară, iar el nu 
mai era lângă lac, nu mai era lacul, ci stătea înghesuit într-un tunel, 
într-o ţeavă, un tub. 

Brusc, își recăpătă conștiința. 

Ești mort, îşi spuse. 

Nu, nu era mort de tot. Dar simţea că mai avea doar câteva secunde. 
Se afla în interiorul ambarcaţiunii menite să ducă otrava în adânc, 
pentru a pedepsi crima lui Yrr, în cazul în care fusese o crimă, prin- 
tr-una şi mai mare, o crimă la adresa lui Yrr și: a omenirii. 

Ce sclipea acolo în faţa lui nu erau stele, ci sistemele de pe Deep- 
flight. Erau pornite. Johanson ridică privirea, se uită prin cupola de 
sticlă și văzu marginea punţii dispărând în sus. 

Erau în ecluză. 

Cu un extraordinar efort de voință, reuși să întoarcă capul. Pe locul 
de alături recunoscu profilul frumos al lui Li. 

Li. 

Judith Li îl îimpușcase. 

Aproape mortal. 

Submarinul se scufunda tot mai mult. Plăcile nituite din oţel tre- 
ceau pe lângă ei. Imediat vor fi afară. Atunci nimeni şi nimic nu o va 
mai putea opri pe Li să arunce în mare încărcătura mortală. 

N-avea să permită aşa ceva. 

Îl trecură sudorile în timp ce se chinuia să-și scoată mâinile de sub 
piept şi să întindă degetele. Aproape că-şi pierdu cunoştinţa. Acolo 
erau consolele. Se afla pe locul pilotului. Li cuplase comenzile pe 
partea ei. Manevra ambarcaţiunea de pe locul copilotului, dar asta se 
putea schimba. 

O apăsare pe taste, şi controlul era din nou la el. 

Unde era tasta? 

Îl instruise tehniciana-șefă a lui Roscovitz, Ann Browning. Fusese 
foarte meticuloasă, iar el o ascultase cu atenţie. Lucrurile de genul 
acesta îl interesau. Deepflight-ul anunța începutul unei noi ere în teh- 
nica scufundării, și pe Johanson îl interesase întotdeauna viitorul. Stia 
unde e funcţia asta! De asemenea știa la ce folosesc celelalte instru- 
mente și ce trebuia să faci pentru a obţine efectul dorit. Trebuia doar 
să-și aducă aminte. 

Adu-ţi aminte. 

Degetele i se târau pe tastatură ca niște păianjeni muribunzi, 
mânjiți cu sânge. Cu sângele lui. 

Adu-ţi aminte! 

Acolo. Tasta. Şi lângă ea... 

Nu mai putea face mare lucru. Viaţa îl părăsea, dar îi mai rămăsese 
un ultim rest de putere. Va fi de ajuns. 

Să te mănânce iadul, Li! 


Li 


Judith Li se uita prin cupolă. La câțiva metri în fața ei se ridica pere- 
tele de oţel al ecluzei. Se scufunda încet spre mare. Incă un metru, 

poate doi, şi va porni elicele. Apoi drept în jos și lateral. Dacă Inde- 
pendence se scufunda în următoarele minute, voia să fie cât mai departe 
cu putință. 

Când va da peste primele colective de Yrr? Un colectiv mai mare 
îi putea face probleme, era conştientă de asta, și nu avea idee nici cât 
de mari puteau deveni. Poate o atacau și orcile. În ambele cazuri își va 
croi drum cu armele. Nu avea nici un motiv de ingrijorare. 

Trebuia să aștepte norul albastru. Momentul ideal pentru trimite- 
rea otrăvii era chiar înainte de fuziune. 

Nenorocitele alea de unicelulare o să se mire. 

Ce gând haios! Se puteau mira unicelularele? 

Deodată se miră şi ea. Ceva tocmai se modificase la armături. Se 
stinsese unul din beculeţe, cel care îi arăta trecerea comenzii pe 
partea el... 

Comanda! 

Pierduse controlul comenzii! 'Toate comenzile trecuseră pe partea 
pilotului. În schimb, se aprinse un display care arăta pe grafic patru 
torpile, două înguste și două mai mari, spărgătoarele de blindaje. 

Unul din ultimele două era aprins. 

Li gemu îngrozită. Bătu cu pumnii în consolă, să recape con- 
trolul asupra ambarcaţiunii, însă comanda nu putea fi anulată. 
Afișajul i se oglindea în albastrul ochilor, continuând să numere 
neindurător: 

00.03... 00.02... 00.01... 

- Nu! 

00.00 

Chipul îi împietri. 


Torpila 


Spărgătorul de blindaje pe care Johanson îl eliberase țâșni din tubul 
său. Parcurse prin apă trei metri, după care se izbi de peretele de oțel 
al unei ecluze și explodă. 

O undă de presiune enormă cuprinse Deepflight-ul. Se izbi de 
peretele posterior. Din ecluză ţâșni o enormă fântână arteziană. 
A doua torpilă porni în timp ce ambarcaţiunea se mai dădea peste 
cap. Cu un zgomot asurzitor sări în aer jumătate din punte. O minge 
de foc mistui Deepflight-ul cu cei doi pasageri ai săi și cu încărcătura 
otrăvitoare, de parcă n-ar fi existat niciodată. Fragmente din subma- 
rin se înfipseră în tavan şi în pereţi, sfâșiind rezervoarele pentru 
balast dinspre pupă, care se inundară instantaneu, în timp ce prin cra- 
terul, care fusese odată podeaua unui bazin artificial, pătrundeau mii 
de tone de apă. 

Pupa vasului se lăsă în jos. 

Începu să se scufunde cu viteză uimitoare. 

Fuga 


Crowe și Anawak reușiseră să ajungă până la marginea rampei, în 
momentul în care vaporul fu străbătut de unda de șoc a exploziei. 

Zguduitura îi dobori la pământ. Anawak se trezi învârtit prin aer, 
văzu pereţii plini de fum ai tunelului rampei rotindu-se în jurul lui, 
inainte să cadă cu capul în jos în hăul întunecat. Crowe se rotea 
pe lângă el în cădere liberă şi dispăru din câmpul lui vizual. Oţelul 
canelat îl lovi în umeri, în spate, în piept și în bazin zdrelindu-i 
pielea. Se ridică, făcu un salt, fu cuprins de un val de presiune şi arun- 
cat, astfel încât timp de câteva secunde Anawak avu impresia că este 
aruncat din nou în sus. În ureche îi pătrunse un zgomot indescripti- 
bil, de parcă s-ar fi năruit tot vaporul. Își continuă căderea, descrise 
un cerc larg spre apa spumegândă şi se scufundă. 

Imediat simţi cum este aspirat. Urechile îi vâjâiau. Dădea din mâini 
şi din picioare încercând să reziste, fără să aibă idee unde este sus și 
unde este jos. Nu indicau toate semnele că Independence se va scufunda 
cu prora înainte? Cum de se inunda pupa? 

Puntea. Explodase. 

Johanson! 

Simţi cum îl loveşte ceva peste față. Un braț. Anawak îl apucă 
strâns, își luă avânt împingându-se cu picioarele, fără să aibă impresia 
că înaintează, se trezi aruncat într-o parte și tras imediat înapoi, în 
toate direcțiile odată. Îl dureau plămânii, de parcă ar fi respirat foc 
lichid. Îi veni să tușească și simţi cum i se face rău de la traseul împle- 
ticit de sub apă. 

Brusc, capul îi ieși la suprafaţă. 

Amurgea. 

Crowe apăru lângă el. Continua să o strângă de braţ. Crowe se 
inecă și tuşi, ținând ochii închiși, și ajunse din nou sub apă. Anawak 
o trase afară. În jurul lui totul spumega și bolborosea. Își lăsă capul pe 
spate şi văzu că era la baza tunelului ce ducea pe rampă. Acolo unde 
fusese cotitura spre laborator şi spre punte se învolbura apa. 

Nivelul apei creștea și era îngrozitor de rece. Apă îngheţată direct 
din ocean. Costumul lui de neopren îl ferea în oarecare măsură de 
ingheț, însă Crowe nu purta nimic de genul ăsta. 

O să ne inecăm, își spuse Anawak. Sau o să înghețăm. Oricum, aici 
ne găsim sfârşitul. Suntem închiși în burta vaporului care se scufundă. 
Ne vom scufunda cu tot cu Independence. 

O să murim. 

O să mor. 

Îl cuprinse o frică fără nume. Nu voia să moară. Nu voia să se ter- 
mine totul. lubea viaţa, o iubea atât de mult, avea atât de multe de 
recuperat. Nu putea muri acum. N-avea timp. Altă dată cu plăcere, 
dar acum nu era bine deloc. 

Frica era insuportabilă. 

Ajunse din nou sub apă. Ceva trecuse pe lângă capul lui. Nu era 
deosebit de tare, dar îl apăsa în jos. Anawak dădu din picioare și se 
eliberă. Ieși la suprafaţă căutând aer, văzu ce îl nimerise și inima îi săltă 
de bucurie. 

Unul dintre zodiacele de pe punte fusese adus de apă. Probabil că 
unda de şoc a exploziei îl eliberase. Plutea învârtindu-se pe apa spu- 
megândă care urca în tunelul rampei. O barcă pneumatică intactă, cu 
motor de bord şi cabină pentru ploaie. Făcută pentru opt persoane, în 
orice caz destul de mare pentru două și plină de echipament pentru 
cazurile de urgență. 

- Sam! o strigă. 

Nu o vedea. Doar apă neagră care bolborosea. 

Nu, se gândi, nu merge așa. Adineauri era lângă mine. 

- Sam! 

Apa continua să urce. Era inundat mai mult de jumătate de tunel. 
Anawak întinse braţele, se ridică pe marginea de cauciuc a zodiacului 
și privi în jur. Crowe dispăruse. 

- Nu, urlă Anawak. Nu, la naiba! 

Se urcă în barcă. Se legăna puternic cu el. Se târî în patru labe pe 
celalată parte şi privi în jos. 

Acolo era! 

Plutea pe lângă barcă, ţinând ochii închiși. Valurile îi măturau faţa. 
Nu o văzuse din cauza bărcii. Mâinile lui Crowe se mişcau încet, nea- 
jutorate. Anawak se aplecă, o prinse de încheieturile mâinilor şi începu 
să o tragă spre el. 

- Sam! îi strigă la ureche. 

Pleopele îi tresăriră. Apoi tuși şi scuipă apă. Anawak se propti cu 
picioarele de marginea bărcii și începu să tragă de ea. Braţele îl dureau 
atât de tare, încât nu credea să reușească, însă voinţa îi dicta ca singura 
variantă acceptabilă aceea de a o salva pe Crowe. 

Nu cumva să te întorci fără ea acasă, părea să-i spună, altfel poţi să 
te arunci chiar acum în apă. 

Trăgea de ea gemând şi scâncind, urlând și injurând, și dintr-odată 
o văzu în barcă. 

Anawak căzu în fund. 

Nu mai avea putere. 

Să nu te dai bătut, îi șoptea vocea interioară. Nu te ajută cu nimic 
faptul că te afli în zodiac. Trebuie să ieși din interiorul vaporului, dacă 
nu vrei să te scufunzi cu el cu tot. 

Zodiacul se învârtea tot mai rapid. Dansa spre hangar, pe coloana 
de apă care se înălța. Peste puţin timp urmau să fie măturați în sala 
uriașă. Anawak se ridică în picioare şi căzu imediat înapoi. Ei bine, 
îşi spuse, atunci ne târâm. Se duse în patru labe până la cabina pilotu- 
lui şi se ridică. Privirea îi căzu pe instrumente. Erau aliniate în jurul 

volanului micuț, aproape ca pe Blue Shark. O imagine cunoscută. Se 
putea descurca. 

Anawak privi în sus. Se îndreptau cu viteză spre marginea supe- 
rioară a rampei. Se ţinu bine și aşteptă momentul potrivit. 

Se treziră brusc afară din tunel. Un val îi scuipă direct în hangar, 
care începea și el să se umple. 

Anawak porni motorul. 

Nimic. 

Ha: odată, își spuse în gând. Nu-ţi da aere, rahatule! Porneşte odată! 

Tot nimic. 

Porneşte! Afurisitule! Afurisitule! 

Motorul porni pe neașteptate şi zodiacul o zbughi din loc. Anawak 
căzu pe spate. Reuși să se prindă de una din barele cabinei şi se trase 
inăuntru. Mâinile se încleștară pe volan. Gonea prin hangar, luă o 
curbă strânsă şi se îndreptă cu toată viteza spre ieşirea către platforma 
de la puntea de comandă. 

Acesta se micșora sub ochii lui. 

În timp ce se apropia de ea, ieşirea se micșora tot mai mult. Era 
incredibil cât de repede se umplea puntea. Apa pătrundea de jos și pe 
lateral, în valuri cenușii și brăzdate. Din cei opt metri înălțime ai han- 
garului mai rămăseseră, în câteva secunde, doar patru. 

Mai puţin de patru. 

Trei. 

Motorul urlă chinuit. 

Mai puţin de trei. 

Acum! 


Ţaâșniră afară ca din pușcă. Acoperișul cabinei se frecă tare de mar- 
ginea de sus a trecerii, apoi zodiacul zbură peste creasta unui val, pluti 
un moment în aer și căzu cu zgomot pe apă. 

Marea era furtunoasă. Monştrii cenușii se îndreptau spre ei. 
Anawak se încleștă de volan până i se albiră degetele. 'Țâșni pe urmă- 
torul munte de apă și căzu în hăul căscat în spatele lui, urcă și se 
prăbuși din nou. Apoi reduse viteza. Era mai bine așa. Acum putu să 
observe că valurile erau înalte, dar nu foarte abrupte. Întoarse zodia- 
cul cu o sută optzeci de grade, se lăsă ridicat pe coama următorului 
val uriaș și privi în larg. 

Imaginea era înfiorătoare. 

Din marea de culoarea ardeziei, insula de pe Independence se ridica 
învăluită în flăcări spre un cer sumbru acoperit de nori. Arăta de parcă 
un vulcan ar fi erupt în mijlocul oceanului. Puntea de decolare se afla 
și ea sub apă, doar ruina arzândă se mai împotrivea, încăpățânată, sorții 
implacabile. Pusese o distanţă considerabilă între ei și vaporul care se 
scufunda, însă duduitul flăcărilor ajungea până la ei. 

Anawak privea spectacolul ținându-și răsuflarea. 


158 


ADÂNCURI 


- Forme inteligente de viaţă. Crowe apăru lângă el palidă ca 
moartea, cu buze vineții şi tremurând din tot corpul. Se înfipse în 
geaca lui, ţinând piciorul rănit într-un unghi nefiresc. Nu fac decât 
necazuri. 

Anawak tăcu. 

Priviră împreună cum se scufunda Independence. 


PARTEA A CINCEA 


CONTACTUL 


Căutarea unei inteligenţe străine reprezintă întotdeauna 
cdutarea propriei inteligente. 
Carl Sagan 


Vise 


Trezeşte-te! 

Sunt trează. 

De unde ştii? În jurul tău domnește un întuneric deplin. Te apro- 
pii de centrul lumii. Ce vezi? 

Nimic. 

Ce vezi? 

Văd în faţa mea luminile roşii şi verzi ale instrumentelor. Afișajele 
care mă informează despre presiunea interioară şi exterioară, provizia 
de oxigen de pe Deepflight, unghiul de înclinare sub care cobor, rezer- 
vele de combustibil şi viteza. Instrumentele măsoară compoziţia 
chimică a apei și îmi arată datele într-un tabel. Senzorii măsoară tem- 
peratura din exterior şi îmi furnizează cifra. 

Ce mai vezi? 

Văd particule zburând prin apă. Ca o zăpadă în lumina reflectoa- 
relor. Substanțe organice care se duc la fund. Apa este saturată cu 
legături organice. Cam tulbure. Nu, foarte tulbure. 


Vezi încă prea multe. Nu vrei să vezi totul? 
Totul? 


Weaver reuşise să pună o mie de metri între ea şi suprafaţa apei, 
fără să fie atacată. Nu întâlnise nici orci, nici Yrr. Deepflight-ul 
funcționează ireproșabil. Se înșurubează în jos într-o spirală mare, elip- 
soidală. Din când în când în raza de lumină nimeresc câțiva peşti 
micuți, care dispar cu repeziciune. În jur plutește detritus. Krill, raci 
minusculi, nici unul mai mare decât un punct alb în conul de lumină 
al reflectoarelor. Bogăția de particule trimite toată lumina înapoi 
la emiţător. 

De zece minute se holbează în coconul de un cenușiu murdar creat 
de reflectoarele de pe Deepflight. Întuneric luminat artificial. Lumină 
care nu limpezeşte nimic. Zece minute în care a pierdut orice noțiune 
de sus și jos. Își controlează instrumentele o dată la câteva secunde, pri- 
mind informaţii pe care privitul pe geam nu le poate dezvălui, cât de 
rapidă este, cât de abrupt urcă, cât timp s-a scurs. 

Computerul pe care se poate baza. 

Știe, bineînţeles, că poartă dialogul cu propria voce. Este chinte- 
senţa experienţelor trăite, a lucrurilor învăţate și încercate în viaţa ei, 
a presimţirilor avute. Ceva din ea vorbeşte în același timp cu ea, ceva a 

cărui existenţă îi fusese ascunsă până în acel moment. Chestia din capul 
ei pune întrebări, prezintă propuneri, o zăpăcește. 

Ce vezi? 

Văd prea puţin. 

Puțin e chiar exagerat spus. Doar oamenilor le vine ideea absurdă 
să se bazeze pe un anumit simţ, acolo unde s-a dovedit că acesta dă greș. 
Toată stima pentru instrumentele tale, dar pentru a înțelege unde duce 
călătoria ta, conul de lumină este în mod clar nepotrivit, Karen. 
Lumina aceasta este un spaţiu strâmt. O închisoare. Fliberează-ți 
mintea. Vrei să vezi tot? 

Da. 

Atunci stinge reflectoarele. 

Weaver ezită. Oricum avea de gând s-o facă. Este necesar, pentru 
a vedea în întuneric lumina albastră, când va fi vremea. Dar când va fi 
vremea? Observă cu surprindere cât de mult s-a cramponat de conu- 
rile astea caraghioase de lumină. Mult prea mult. Ca de o lanternă sub 
plapumă. Stinge pe rând spoturile puternice, până mai rămân aprinse 
doar luminiţele instrumentelor. Ploaia de particule a dispărut. 

O învăluie un întuneric absolut. 


Apele polare sunt albastre. În Pacificul de Nord există puţină 
viață care conţine clorofilă, la fel ca în anumite zone de jur împre- 
jurul continentului Arctic. Acest albastru aflat la câțiva metri sub 
suprafaţa apei are ceva dintr-un cer. La fel cum astronautul dintr-o 
navă spaţială vede cum verdele familiar devine tot mai întunecat cu 
cât se îndepărtează de suprafața Pământului, până când în cele din 
urmă îl înconjoară întunericul absolut al universului, așa se scufundă 
și ambarcaţiunea în direcție opusă, spre un univers lipsit de lumină 
plin de secrete, spre un inner space. In fond, nu are nici o importanță 
dacă urci sau cobori. În ambele cazuri, odată cu imaginile familiare 
dispar și senzațiile familiare sau ceea ce transformă senzorialul uman 
în sentimente, înainte de toate văzul, urmat de forța gravitaţională. 
Spre deosebire de spaţiul cosmic, marea este guvernată de legile gra- 
vitaţiei, dar cine se află la drum la o mie de metri adâncime în acel 
întuneric absolut, acela trebuie să se încreadă în afișajul digital, care 
îi spune dacă se mișcă în sus sau în jos. Nici urechea internă, și nici 
privirea aruncată afară nu permit astfel de afirmaţii. 

Weaver a trecut la viteza maximă de coborâre. Deepflght-ul a tra- 
versat scurt acest cer polar așezat cu capul în jos, şi apoi foarte repede s-a 
întunecat. Când batometrul arătă 60 de metri, instrumentele mai 
măsoară doar patru procente din lumina de la suprafață, și aprinde reflec- 
toarele, o astronaută care se străduieşte să lumineze universul cu o lampă. 

Trezeşte-te, Karen! 


Sunt trează. 
Da, sigur, ești trează și superconcentrată, dar ești în visul greșit. 
Intreaga omenire visează cu ochii deschişi un vis despre o lume care 

nu există. Visăm despre tabele taxonomice și medii ale valorilor statis- 
tice, incapabile să perceapă natura obiectivă. Ceea ce este contopit şi 
unit, împletit în modul cel mai intim, noi încercăm să desfacem și să 
transformăm în înșiruire și suprapunere, iar în vârf ne plasăm pe noi 
înșine. Comunicăm prin simboluri și decupaje pe care le ridicăm la 
rangul de adevăruri, confecționăm succesiuni și ierarhii, distorsionăm 
spațiul și timpul. Întotdeauna avem pretenţia să vedem ceva ca să îl 
putem înțelege, însă în momentul în care îl facem vizibil, îi refuzăm 
înţelegerea. Omul care vede este orb, Karen. Priveşte în întuneric. 
Cauza primă a vieţii este întunecată. 

Întunericul este amenințător. 

Fals! Ne lipsește de coordonatele existenței noastre vizibile. Este 
atât de rău? Natura este obiectivă și extrem de variată! Sărăceşte abia 
atunci când o privim prin ochelarii prejudecăţii, pentru că o judecăm 
după cum ne place sau nu ne place. Ne privim mereu pe noi înşine în 
pâlpâitul orbitor. Toate acele reprezentări de pe monitoarele compu- 
terelor și televizoarelor noastre arată ele lumea reală? Însumarea tutu- 
ror impresiilor noastre redă ea oare varietatea, câtă vreme trebuie să 
comunicăm folosind prototipuri cum ar fi „pisică“ și „culoarea 
galbenă“? Este, fără îndoială, un lucru remarcabil modul în care creie- 
rul uman reuşeşte să smulgă bogăției de variante asemenea valori 
medii, un truc grozav pentru a face posibilă împărtășirea imposibilu- 
lui, dar prețul plătit este abstractizarea. În final, obținem o lume ide- 
alizată, în care milioane de femei încearcă să arate ca zece manechine, 
în care familiile au unu virgulă doi copii și în care un chinez atinge în 
medie vârsta de 63 de ani şi o înălțime de 1 metru 70. Ne obsedează 
atât de mult norma, încât uităm că normalitatea se află în anormal, 
în deviația de la normă. Istoria statisticii este o istorie a erorilor. 
Ne-a ajutat să obținem o privire de ansamblu, negând însă variația. 
Ne-a înstrăinat de lume. 

Și, în schimb, ne-a apropiat pe unii de alţii. 

Chiar crezi? 

Nu am încercat noi să găsim o cale de comunicare cu Yrr? Și nu-i 
aşa că am reușit? Am găsit ca bază matematica. 

Atenţie! Este ceva complet diferit. În calcularea teoremei lui Pita- 
gora nu există loc pentru mai multe variante. Viteza luminii rămâne 
mereu viteza luminii. Formulele matematice nu pot fi schimbate dacă 
descriu același spațiu fizic. Matematica nu permite nici un fel de apre- 
ciere. Formula matematică nu trăieşte in grotă sau în pom, nu poate 
fi mângâiată și nici nu își arată colții dacă te apropii prea tare de ea. Nu 
există o medie a mai multor legi gravitaționale, ci numai o singură lege. 
E adevărat, am comunicat folosind limbajul matematicii, dar asta 
inseamnă oare că ne şi înţelegem reciproc? I-a apropiat matematica pe 
oameni unii de alții? Felul în care este etichetată lumea respectă parti- 
cularităţile istorice ale fiecărei culturi în parte, și fiecare cerc cultural 
vede lumea altfel. Inuiţii nu au nici măcar un singur cuvânt pentru 

zăpadă, dar au sute de cuvinte pentru diferitele feluri de zăpadă. Popo- 
rul dani din Noua Guinee nu cunoaște noţiunea de culoare. 

Ce vezi? 

W/eaver scrutează întunericul. Barca îşi urmează liniștită drumul, 
înclinată tot la 60 de grade, cu viteza de 12 noduri. A parcurs deja o 
mie cinci sute de metri. Izolarea fonică a lui Deepflight nu permite să 
se audă nici măcar un geamăt sau un trosnet. Pe locul alăturat se află 
Rubin. Weaver încearcă să se gândească la el cât mai puţin. Este ciudat 
să zboare prin noapte alături cu un mort. 

Un mesager mort, spre care se îndreaptă toate speranţele. 

Deodată o lumină. 

Yrr? 

Nu, altceva. Sepii. A nimerit Într-un banc intreg. Se trezește plu- 
tind printr- un Las Vegas subacvatic. În noaptea eternă din adâncul 
mării, nici hainele colorate, și nici dansurile nu pot impresiona posi- 
bilele partenere. Când sunt în căutarea unei însoțitoare, burlacii se 
dau mari cu luminile lor. Rânduri întregi de organe strălucesc cu bac- 
terii luminiscente în fotofori, nişte mici buzunare transparente care 
se pot închide şi deschide, o furtună de scântei, un țipăt codat din 
adâncurile mării. În cazul de față nu pare să fie vorba de seducerea 
ambarcaţiunii lui Weaver. Sunt fulgere de intimidare. Dispari, par a 
spune, și, când Weaver nu dispare, animalele își deschid larg fotofo- 
rii şi o înconjoară, învăluiţi cu toţii într-o haină de lumină ce strălu- 
ceşte uniform. Printre ele se văd organisme mai mici, luminoase, cu 
miez roşu sau albastru: meduzele. 

Apoi se alătură ceva ce Weaver nu vede, dar îi este semnalat de 
sonar. O masă mare şi compactă. Preţ de o clipă se gândește la un colec- 
tiv de Yrr, dar colectivele luminează, iar chestia asta de aici este neagră 
ca marea din jur. Are o formă lunguiață, viguroasă într-o parte şi tot 
mai suplă în partea opusă. Weaver se îndreaptă exact spre ea. Ridică 
Deepflight-ul puţin mai sus şi alunecă pe deasupra fiinţei, și în același 
moment își dă seama peste ce a trecut în zbor. 

Balenele trebuie să bea apă. O imagine absurdă fiind vorba despre 
vieţuitoare ale mărilor, însă pericolul de a muri de sete în ocean este 
pentru o balenă la fel de mare ca pentru un naufragiat. Meduzele sunt 
formate aproape exclusiv din apă, și anume apă dulce, la fel ca sepiile 
care oferă cantități mari din acest lichid vital, de aceea cașalotul 
coboară după sepii și meduze. Se scufundă pe verticală până la o mie, 
două mii, uneori chiar trei mii de metri adâncime şi rămâne acolo mai 
mult de o oră, după care revine pentru zece minute la suprafață pentru 
a respira, și din nou se scufundă. 

Weaver a dat peste un cașalot. Peste un bandit nemișcat cu vedere 
bună. Traversează imperiul întunericului și al vederii pătrunzătoare. 
Toţi cei de aici de jos văd bine. 


Ce vezi? Ce nu vezi? 
Mergi de-a lungul unei străzi. Observi la oarecare depărtare un 
bărbat care vine spre tine. Ceva mai încolo, o femeie își scoate cățelul 

la plimbare. Clic, un instantaneu! Descrie câte fiinţe sunt pe stradă și 
care este distanţa dintre ele. 

Suntem patru. 

Ba nu, suntem mai mulți. Văd trei păsări în pomi, deci suntem 
șapte. Bărbatul e la optsprezece metri de mine, femeia la cincispre- 
zece. Câinele la treisprezece și jumătate, aleargă înaintea ei, în lesă. 
Păsările se află la o înălţime de zece metri, și între ele este câte o 
jumătate de metru. Nu! În realitate, pe strada asta își fac veacul 
miliarde de fiinţe. Doar trei dintre ele sunt oameni. Unul e câine. In 
afara celor trei păsări, prin pomi mai sunt alte 57 pe care nu le văd. 
Chiar și pomii sunt fiinţe, iar în frunzișul și în scoarța lor trăiesc 
miliarde de insecte. Penajul păsărilor este plin de acarieni, la fel ca 
porii pielii noastre. Câinele reunește în blana sa trei duzini de purici, 
paisprezece căpușe, doi țânțari, iar în intestine şi stomac, mii de 
viermi minusculi. Saliva îi este saturată cu bacterii. La fel de populați 
suntem şi noi, iar distanța dintre toate aceste ființe este practic zero. 
În aer plutesc spori, bacterii şi virusuri, formează lanțuri organice în 
care zalele suntem noi, ne împletesc pe toţi într-un singur superorga- 
nism și la fel se comportă şi în mare. 

Ce ești tu, Karen Weaver? 

Sunt singura formă de viață pe un perimetru larg, dacă fac abstracţie 
de Rubin, care nu mai este o formă de viață, fiind mort. 


Eșu o particulă. 

O particulă î în varietate. Nu semeni pe deplin cu nici un alt om, 
după cum nici o celulă nu seamănă cu alta în toate detaliile. Întotdea- 
una, ceva e diferit. Așa trebuie să priveşti lumea. Ca pe o plajă de 
asemănări. Nu este consolator să te poţi considera particulă dacă, în 
schimb, ţi se recunoaşte unicitatea? 

Eşti o particulă în spaţiu și timp. 


Batometrul clipește. 

Două mii de metri. 

Șaptesprezece minute. Merg de șaptesprezece minute. 

Asta îţi spune ceasul? 

Da. 

Pentru a înțelege lumea, trebuie să descoperi un alt timp. Trebuie 
să-ți aduci aminte, dar nu poţi s-o faci. De două milioane de ani, omul 
este miop. Homo sapiens şi-a petrecut cea mai mare parte a evoluţiei 
sale cu vânătoarea şi adunatul merindelor. Acest lucru i-a modelat cre- 
ierul în forma pe care o are astăzi. Viitorul strămoșilor noștri consta 
doar în evenimentele care urmau să se întâmple chiar atunci imediat, 
tot ce depășea acel moment pierzându-se în ceaţă, la fel ca și 
întâmplările de mult apuse. Trăiam clipa, interesaţi în primul rând de 
perpetuarea speciei. Marile catastrofe erau uitate sau intrau în mitolo- 
gie. Capacitatea de a uita era un dar al evoluţiei, dar în ziua de azi a 
devenit blestemul nostru. Nici acum spiritul nostru nu dispune de un 

orizont temporal care să pătrundă cu mai mult de câţiva ani în trecu- 
tul sau în viitorul nostru. Câteva generaţii și trecem sub tăcere, 
ignorăm, uităm. Nu suntem în stare să ţinem minte cele întâmplate 
in trecut și să învăţăm din cele petrecute, şi de aceea suntem incapabili 
să ne vedem viitorul. Oamenii nu sunt făcuţi să vadă întregul și locul 
ocupat de ei în acest întreg. Nu împărtăşim memoria lumii. 

Aiurea! Lumea nu are amintiri. Oamenii îşi amintesc, nu lumea. 
Chestia asta cu memoria lumii este o prostie ezoterică. 

Crezi? Yrr îşi amintesc totul. Ei sunt memoria. 

Weaver se simte ameţită. 

Verifică aprovizionarea cu oxigen. În capul ei, gândurile incep să 
facă tumbe. Scufundarea asta pare să se transforme într-o excursie halu- 
cinantă. În întunericul Mării Groenlandei, gândurile îi fug în toate 
părțile. 

Unde sunt Yrr? 

Aici. 

Unde anume? 

Ai să îi vezi. 


Eşti o particulă în timp. 

Te scufunzi prin întunericul tăcut, laolaltă cu nenumărate ființe 
aidoma ţie, o particulă de apă rece şi sărată, obosită și îngreunată după 
călătoria care i-a absorbit toată căldura, călătorie care a adus-o de la 
tropice până aici sus, în această regiune neospitalieră, până vă veți 
aduna în bazinul oceanic al Groenlandei și Norvegiei, într-o piscină 
uriașă plină de apă grea şi rece ca gheaţa. De acolo treci peste lanţul 
muntos subacvatic dintre Groenlanda, Islanda și Scoţia, ajungând în 
bazinul atlantic. Drumul nesfârșit duce în abis, peste grămezi de lavă 
şi depuneri de sediment. Sunteţi un curent uriaș, tu și cu ceilalți, iar 
lângă Terra Nova primiţi întăriri de la masele de apă din Marea Labra- 
dorului care nu sunt la fel de dense și de reci. În dreptul Bermudelor, 
O.Z.N.-urile rotunde se apropie traversând oceanul dinspre Medite- 
rană, vârtejuri de apă caldă extrem de sărată, care vin în zbor din strâm- 
toarea Gibraltar pentru a se întâlni cu voi. Mediterana, Labradorul, 
Groenlanda, toate aceste mase de apă se amestecă și plecaţi mai departe 
spre sud, în adâncul mării. 

Devii martor la nașterea Pământului. 

Drumul tău duce de-a lungul lanţului muntos de sub Atlantic, una 
din acele creste care străbat toate oceanele. Împreună sunt mari cât 
toate continentele, iar înșiruite ating 60 000 de kilometri lungime, 
incoronate de rânduri întregi de vulcani activi și stinși. Crestele mun- 
toase se înalță la 3 000 de metri deasupra fundului mării, mai au peste 
ele aproape încă tot atâta apă și despică pământul. Acolo unde li se 
sprijină axa, magma din camerele subterane pătrunde la suprafață, 
însă, în loc să se evapore exploziv, roca fluidă izvorăște leneșă sub 
presiunea oceanului rece. Se insinuează printre flancurile crestelor 

oceanice și le împinge la o parte cu încăpățânarea copiilor grași și imper- 
tinenți, un fund al mării nou-născut, care mai trebuie încă să-și 
găsească forma. Coastele se desfac infinit de încet. Acolo unde lava 
desenează meandre roşii strălucitoare în întunericul oceanului, 
Pământul este fierbinte. Cutremurele de pământ scutură hăul din care 
curge lava, precum și regiunea de ambele părți ale crestei. Mai departe 
spre exterior, coastele se răcesc. Rocile mai vechi formează acolo o 
topografie care devine tot mai veche, mai rece și mai densă cu cât te 
depărtezi mai tare de creastă, până când pământul vechi, rece şi greu 
cade în nesfârșitele abisuri, câmpiile oceanice care se întind pe fundul 
mărilor, presărate cu munți și acoperite cu straturi de sediment afânat, 
benzi transportoare ale unor epoci trecute, îndreptându-se la vest spre 
America și la est spre Europa şi Africa, până când într-o zi se vor 
împinge sub masele de uscat, pentru a se scufunda adânc în scoarța 
terestră şi a se topi în cuptoarele astenosferei care, peste câteva mili- 
oane de ani, o va trimite înapoi în râpele crestelor oceanice, sub formă 
de magmă incandescentă. 

Un circuit uimitor! Fundul mării călătorește neobosit în jurul 
Pământului, despicat de presiunea din interior și tras de greutatea 
plăcilor de la fund care se ridică spre suprafaţă. O continuă apăsare, 
smucire și zgâlțâire, dureri ale facerii geolitice și ceremonii de inmor- 
mântare care dau formă chipului Pământului. Africa se va uni cu 
Europa. Se vor reuni! Continentele se deplasează. Nu se mișcă Însă ca 
nişte spărgătoare de gheață prin crusta casantă, ci se lasă purtate pasiv, 
de când Rodinia, continentul prim și originar, a fost rupt în epoca pre- 
cambriană. Nu se întâmplă nimic altceva, doar bucăţile tind să se 
indrepte unele spre altele, îimbinându-se pentru a forma Gondwana și 
Pangea, pentru a fi despărțite din nou, o familie risipită cu o amintire 
veche de 165 de milioane de ani despre ultima masă de pământ unitară 
cu un singur ocean în jur, legată de viteza de curgere a rocii vâscoase 
şi condamnată să umble pe o sferă, căutându-se. 

Eşti o particulă. 

Din toate astea, tu apuci doar o suflare. În timp ce fundul Atlan- 
ticului s-a deplasat cu cinci centimetri, tu ai călătorit deja un an întreg. 
În călătoria asta vezi viață lipsită de soare. Lava se răceşte rapid, for- 
mând crăpături şi falii. În pământul nou și poros pătrunde apa mării. 
Curge în jos pe kilometri întregi, până deasupra camerelor de magmă 
din interiorul Pământului, se întoarce înapoi în sus, saturată de 
căldura dătătoare de viaţă și de minerale, neagră ca smoala de la sul- 
fide și ţâșneşte din formațiunile înalte cât casa, de forma unor coșuri 
de fum, fierbinte fără să fiarbă. La această adâncime apa de 350 de 
grade nu fierbe, se mulţumeşte să curgă şi să împartă bogăţia de sub- 
stanţe nutritive în imediata sa vecinătate, o ofertă de o sută de ori mai 
mare decât în apele înconjurătoare. În timpul călătoriei tale în uni- 
versul necunoscut, ai atins avanpostul comunităţilor de viață străine, 
care nu au nevoie de lumina soarelui. În jurul acestor fumegători negri 

trăiesc viermi lungi de câțiva metri, scoici cât brațul, cete întregi de 
raci albi şi orbi, pești și, înainte de toate, bacterii. Sunt fiinţe care se 
autoalimentează, la fel ca plantele verzi care se hrănesc într-o anumită 
măsură cu lumina solară, de care se credea că depinde orice formă de 
viaţă. Dar aceste bacterii nu au nevoie de soare. Oxidează hidrogen 
sulfurat. Izvorul vieţii lor îl reprezintă miezul Pământului. Bacteriile 
acoperă pe suprafeţe extinse fundul mării pe care trăiesc comunitățile 
în jurul coşurilor fumegânde și trăiesc în simbioză cu viermii, cu scoi- 
cile și cu unii dintre raci, iar alți raci și peşti trăiesc la rândul lor de 
pe urma scoicilor şi viermilor, fără să le fie necesară nici măcar o 
singură rază de soare. 

Poate că cele mai vechi forme de viaţă ale planetei nu s-au născut 
la suprafață, Karen, ci aici, în oceanul întunecat, și ceea ce vezi tu acum 
este adevărata grădină a Edenului. Cu siguranță, Yrr este cea mai veche 
din cele două rase, din care una a moștenit uscatul, pierzând în schimb 
leagănul vieții. 

Imaginează-ţi că Yrr este rasa dorită. 

Cea dumnezeiască. 


Verificarea sistemelor. 

Weaver își cheamă înapoi gândurile transformate în particule, care 
tocmai au trecut de Africa. Trebuie să se constrângă să fie atentă la 
monitoare. Ar putea fi de o sută de ani pe drum. Afară se văd la oare- 
care depărtare lumini fantomatice, dar nu sunt Yrr, ci bancuri de mici 
creveţi luminoși. Nu se vede foarte bine. Ar putea fi sepii mici sau ceva 
complet diferit. 

Două mii cinci sute de metri. 

Mai sunt vreo mie până la fund. În jurul ei nu ar fi trebuit să fie 
decât apă, însă sonarul începe brusc să clicuie frenetic. O atenţio- 
nează că se apropie de ceva masiv. Trebuie să fie ceva de dimensiuni 
uriașe, și de fapt acel ceva se apropie de ea. O suprafaţă compactă care 
se apropie de sus, direct spre ea. Wever simte cum teama latentă care 
o încerca se transformă în panică. Face o curbă de 180 de grade, în 
timp ce obiectul imens se apropie tot mai mult. Microfoanele de exte- 
rior transmit în Deepflight un zgomot surd, nepământesc, care 
devine tot mai puternic, ca niște urlete și gemete groteşti. Weaver 
este tentată să o ia la goană, însă curiozitatea este mai puternică. A 
pus destul spaţiu între ea și acel ceva necunoscut, și se pare că fiinţa 
nu o urmăreşte pe ea. 

Dacă este o ființă. 

Mai ia o curbă și se îndreaptă cu viteză redusă direct spre locul 
acela. Se află acum la nivelul ei, foarte aproape. Deepflight-ul tremură 
cuprins de turbulenţe. 

Turbulenţe? 

Ce poate fi atât de mare? O balenă? Dar chestia asta de aici are 
dimensiunea a zece balene. Sau o sută. Sau chiar mai multe. 

Weaver porneşte reflectoarele. 

În același moment își dă seama că s-a apropiat mai mult decât 
intenționase. Începe la marginea conului de lumină. Timp de o clipă 
Weaver este derutată complet, nefiind în stare să stabilească natura 
și proveniența suprafeţei netede care trece pe lângă ea, până când 
vede deodată ceva strălucind în lumina reflectoarelor. Sunt niște linii 
lungi, drepte şi curbate, care lui Weaver i se par familiare intr-un 
mod îngrozitor: 

USS Inde... 

Șocul o face să țipe. 

Ţipătul ei răsună complet lipsit de ecou, amintindu-i că este închisă 
în tubul ei. Și cât este de singură. Se simte şi mai singură acum, văzând 
cum se scufundă vaporul pe lângă ea și gândurile îi fug către Anawak, 
Johanson, Crowe, Shankar, toți ceilalți. 

Leon! 

Continuă să privească înspăimântată. 

Marginea punţii de decolare se ivește scurt și dispare. Restul 
rămâne ascuns în întuneric. Se mai văd doar bule de aer dansând 
nebunește. 

După care efectul de absorbţie cuprinde Deepflight-ul și îl trage 
în jos. 

Nu! 

Weaver se luptă din răsputeri să stabilizeze ambarcațiunea. Uite 
ce-i face curiozitatea! De ce nu a putut aștepta la distanța care se cuve- 
nea? Sistemele îi indică tot felul de nereguli. Weaver încearcă să 
îndrepte nava în sus. Submarinul se luptă și se clatină, o urmează pe 
Independence in mormânt, apoi în sfârșit își demonstrează intreaga 
genialitate, scapă și țâșneşte în sus. 

În secunda următoare, pare să nu se fi întâmplat NIMIC. 

Weaver își aude inima bătând. Îi vâjâie în urechi. Sângele îi pul- 
sează în cap ca un piston. Stinge reflectoarele, apleacă cu grijă Deep- 
flight-ul în jos și își continuă zborul spre străfundurile Bazinului 
Groenlandei. 


După un timp, poate câteva minute sau câteva ore, incepe să 
plângă. Totul iese la suprafață. Plânge în hohote. Ce înseamnă asta? 
Ştia că se va scufunda Independence, o ştiau cu toţii, dar atât de repede? 

Ba da, știam şi asta. 

Însă nu știe dacă mai trăiește Leon. Și ce s-a întâmplat cu Sigur. 

Se simte îngrozitor de singură. 

Vreau înapoi. 

Vreau înapoi! 

— Vreau înapoi! 

Scăldată în lacrimi, cu buzele tremurânde, începe să se îndoiască de 
sensul misiunii ei. Nu a dat cu ochii de Yrr, cu toate că e tot mai aproa- 
pe de fundul mării. Verifică instrumentele. Computerul o linişteşte. 

Îi arată că a trecut aproape jumătate de oră de când a plecat și că a atins 
2 700 de metri adâncime. 

Jumătate de oră. Cât trebuie să mai reziste aici jos? 

Vrei să vezi tot? 

Ce? 

Vrei să vezi tot, particulă mică? 

Weaver ridică nasul. Se aude un fornăit puternic, foarte pământesc 
in negura țării imaginaţiei. 

— Tati? întreabă printre lacrimi. 

Fii calmă! Linișteşte-te! 

O particulă nu întreabă cât de mult durează ceva. Pur și simplu 
se mișcă sau stă pe loc. Împlinește ritmul creaţiei, un servitor 
ascultător al întregului. Veșnicele întrebări despre cât durează ceva 
sunt proprii numai oamenilor, lupta asta continuă impotriva pro- 
priei naturi, împărțirea timpului de trăit. Pe Yrr nu îi interesează 
timpul. Poartă în genomul lor începutul vieţii celulare, când, acum 
200 de milioane de ani, blocurile de stânci oceanice erau unite cu 
masa continentală care formează America de Nord actuală; când 
Groenlanda a început să se îndepărteze de Europa acum 65 de mili- 
oane de ani; când s-a format topografia Atlanticului în urmă cu 36 de 
milioane de ani, când Spania era încă tare departe de Africa; când pra- 
gurile subacvatice au coborât atât de mult, incât acum 20 de milio- 
ane de ani Oceanul Arctic a ajuns în sfârșit să comunice cu cel 
Atlantic, permițându-ţi și ție, particulă, să faci o astfel de călătorie, 
care a început aici în Bazinul Groenlandei și care te va duce mai 
departe, pe lângă Africa spre sud, spre Antarctica. 

Eşti pe drum spre curentul circumpolar, staţia de triaj a curenților 
marini, spre circuitul etern. 


De la frig la frig. 


Cu toate că ești doar o particulă, faci parte dintr-un întreg care 
corespunde cantității de apă a unei duzini de fluvii uriaşe. Curgeţi peste 
fundul mării, traversaţi ecuatorul și ajungeţi în Bazinul Atlanticului de 
Sud, până în vârful cel mai de jos al Americii de Sud. Până aici, aţi avut 
un curs uniform și liniștit. Însă dincolo de Capul Horn nimeriţi în tur- 
bulenţe furtunoase. Sărind şi clătinându-te, ești atrasă în ceva ce 
seamănă cu circulaţia din jurul acelui Arc de Triomphe la ora prânzu- 
lui, doar că la o scară mult mai mare. Curentul circumpolar se mișcă 
de la vest la est în jurul continentului alb, o manevră la care participă 
toate mările. Curentul circular nu se opreşte, nu se izbește niciodată 
de uscat. Îşi fugărește la nesfârşit propria coadă. Duce cu sine apa sute- 
lor și miilor de fluvii, absoarbe toate apele lumii, le sfâșie și le amestecă, 
le șterge proveniența și identitatea. Chiar înaintea Atlanticului te ridică 
la suprafață, în frigul pătrunzător. Pluteşti la suprafaţă alături de valu- 
rile înspumate și apoi te scufunzi încet, pentru a deveni o parte a mare- 
lui carusel circumpolar. 

Te duce cât te duce şi apoi te scuipă afară. 

Porneşti din nou către nord, la 800 de metri adâncime. Toate mările 
se hrănesc din curentul arctic circular. O parte din apă ajunge înapoi 
în mezaninul Atlanticului, alta în Ocenul Indian și cea mai mare parte 
în Pacific, unde ajungi și tu. Lipit de flancul vestic al Americii de Sud, curgi 
până la ecuator, unde alizeele despart apele și unde căldura tropicală te 
încălzește. Te ridici la suprafață şi ești tras spre vest, inspre mijlocul hao- 
sului indonezian: insule şi insulițe, curenți, vârtejuri, hăuri și vâltori, 
pare imposibil să treci pe acolo. Plutești spre sud pe lângă Filipine şi prin 
Strâmtoarea Makassar dintre Borneo şi Sulawesi. Te-ai putea înghesui 
prin Strâmtoarea Lombok, dar există strâmtoarea aceea la est de Timor, 
o rută ocolită, dar mai bună, prin care ajungi în sfârşit la Oceanul Indian. 

Acum spre Africa. 

Adâncurile calde ale Mării Arabiei te saturează cu sare. Călătoreşti 
spre sud de-a lungul Mozambicului, de data aceasta dusă de curentul 
Agulhas. Zbori tot mai repede, bucuroasă să ajungi în oceanul din care 
provii, te arunci în marea aventură care a curmat viaţa atâtor marinari, 
Capul Bunei Speranțe, și ești aruncată înapoi. Prea mulți curenți se 
întâlnesc aici. Arcticul Place de Etoile, cu circulaţia lui ca de vineri 
seara, se află mult prea aproape. Oricât te-ai strădui, nu prea poți 
înainta. În cele din urmă, te desprinzi împreună cu alții din curentul 
principal într-un vârtej și plutești în sfârșit pe Atlanticul de Sud. Lao- 
laltă cu alte particule de felul tău te lași dusă de curentul ecuatorial spre 
vest, treceţi în vârtejuri uriașe pe lângă Brazilia și Venezuela până în 
Florida şi vă treziți despărțiți. 

Ai ajuns în Caraibe, bazinul din care se naşte Golfstreamul. Încăr- 
cată cu soarele tropical, iţi incepi ascensiunea spre Terra Nova și mai 
departe spre Islanda, plutești mândră la suprafaţa apei şi imparți cu 
generozitate din căldura acumulată, de parcă ai avea rezerve nesfârşite. 
Pe nesimţite începi să te răcești, iar apa evaporată a Atlanticului de 
Nord îţi lasă în urmă o cantitate de sare care devine tot mai grea, și 
brusc te trezești din nou deasupra Bazinului Groenlandei, punctul de 
plecare al călătoriei tale. 

Ai făcut o mie de ani pe drum. 

Particulele de apă urmează acest drum de peste trei milioane de ani, 
de când istmul Panama a despărțit Pacificul de Atlantic. Încă de atunci 
doar o alunecare a continentelor ar fi putut modifica circulația termo- 
halină. Dar omul a stricat echilibrul climei. Şi în timp ce se discută 
aprins dacă această încălzire va provoca topirea calotelor polare și 
implicit oprirea Golfstreamului sau nu, curentul a fost oprit de Yrr. 
ȘI așa particulele nu mai pot călători, Europa nu mai primește căldură, 
viitorul autoproclamatei rase dumnezeiești se află în balanță. Pentru 
că, spre deosebire de oameni, care nu işi dau seama de urmările pro- 
priilor acţiuni și care nu își amintesc viitorul, lipsindu-le memoria 
genetică, înţelegerea despre cum începutul se transformă în sfârșit și 

sfârșitul în viitor în concordanţă cu legile creaţiei, Yrr știu foarte bine 
ce se va întâmpla atunci când circulația apei se oprește. 


O mie de ani, micuță particulă. Peste zece generaţii umane, iar tu 
ai făcut o dată înconjurul lumii. 

O mie de astfel de călătorii, și fundul mării s-a înnoit complet. 

O sută de astfel de călătorii și mările au dispărut, continentele s-au 
destrămat, în timp ce altele s-au alipit, s-au format noi oceane, fața 
lumii s-a schimbat. 

O secundă din călătoria ta, micuță particulă, iar viaţa simplă apare 
şi dispare. Câteva nanosecunde, şi particulele elementare își schimbă 
locul. Reacţiile chimice au loc într-un timp şi mai scurt. 

Și undeva, între toate acestea, se află omul. 

Deasupra tuturor, Yrr. 

Oceanul care a dobândit conştiinţă de sine. 

Ai călătorit în jurul lumii, așa cum este și așa cum a fost, ca parte 
a marelui circuit fără început și fără sfârşit, ce cunoaște doar variația 
şi reîntoarcerea. Încă de la naştere, această planetă trece printr-o con- 
tinuă schimbare. Toate ființele formează o unică țesătură care acoperă 
pământul, fiind indisolubil legate între ele prin relaţiile de hrană. Sim- 
plul alternează cu complexul, multe forme de viață au dispărut pentru 
totdeauna, altele se nasc, unele au existat mereu și vor popula 
Pământul până când el se va prăbuşi in Soare. 

Și undeva între toate acestea, omul. 

Undeva în toate, Yrr. 

Ce vezi? 


Ce vezi? 

Weaver se simte incredibil de obosită, de parcă ar fi pe drum de 
ani întregi. O particulă mică şi obosită, singură și tristă. 

- Mama? Tata? 

Trebuie să se forțeze să privească afișajele electonice. 

Presiune internă, în regulă. Oxigen, în regulă. 

Unghiul de înclinare: zero. 

Zero? 

Deepflight-ul stă pe orizontală. Weaver tresare. Dintr-odată e trează 
de-a binelea. Și indicatorul pentru viteza de coborâre indică zero. 

Adâncimea: 3 466 metri. 

În jur, întuneric. 

Submarinul s-a oprit. Stă pe pământ. A atins fundul Bazinului 
Groenlandei. 

Abia dacă îndrăzneşte să se uite la ceas, de teamă să nu vadă ceva 
îngrozitor. Că e pe drum de ore întregi, că nu va mai avea destul 
oxigen ca să se întoarcă la suprafață sau tot așa. Însă afișajul digital o 
anunţă clipind liniștit că începuse coborârea în urmă cu 35 de minute. 
Nu fusese absentă cu adevărat. Doar aterizarea nu şi-o aminteşte, însă 

probabil că a făcut totul corect. Elicele sunt oprite, iar sistemele - 
active. Ar putea urca imediat inapoi. 
Și deodată incepe. 


Colectivul 


Prima dată a crezut că o înşală simţurile. Un licăr albastru, slab și 
la oarecare depărtare. Apariţia se învolbureză și se stinge apoi, ca un 
praf de un albastru profund, suflat de pe o palmă supradimensionată. 

O nouă licărire, de data asta mai aproape şi pe suprafață mai mare. 
Se întinde ca o boltă deasupra ambarcaţiunii, astfel încât Weaver tre- 
buie să privească în sus. Ceea ce vede îi amintește de un nor cosmic. 
Este imposibil de spus cât de departe şi cât de mare este norul, însă 
îi dă senzaţia că nu ar fi ajuns pe fundul mării, ci la marginea unei 
galaxii îndepărtate. 

Apoi albastrul se estompează. Timp de o secundă are impresia că 
se disipează, pentru ca imediat după aceea să iși dea seama că simțurile 
o înșelaseră, căci norul se contopeşte de fapt cu altul mai mare, care se 
lasă încet peste barcă. 

Brusc își dă seama că nu este o idee bună să rămână pe fundul mării 
dacă vrea să scape de Rubin. 

Acum este momentul. Acum sau niciodată. 

Weaver întoarce aripile laterale şi pornește elicele. Deepflight-ul 
înaintează puţin pe jos, răscoleşte sedimentul și se înalță. Se aprind ful- 
gere pe orizonturile nesfârșite și întunecate, şi Weaver iși dă seama că 
fuziunea a inceput. 

Colectivul este uriaș. 

Licărul albăstrui se apropie din toate părțile. Depflight-ul plutește 
în mijlocul norului care se contopeşte. Weaver ştie că masa gelatinoasă 
se poate contracta formând un ţesut extrem de rezistent și preferă să 
nu se gândească ce se poate întâmpla cu ambarcațiunea ei, dacă 
mușchiul de unicelulare se închide peste ea. Prin faţa ochilor îi trece 
imaginea unui pumn care sparge un ou crud. 

Se află la vreo zece metri deasupra solului. 

Ar tebui să ajungă. 

Acum. 

O scurtă mișcare din deget, care hotărăște totul. E suficientă doar 
o secundă de neatenţie, să tremure de nervozitate sau de frică, e destul 
să deschidă cupola greșită și ar muri instantaneu. La o adâncime de 
3 500 de metri domnește o presiune de 385 de atmosfere. Nu îţi modi- 
fici neapărat aspectul exterior, dar viaţa ţi-o pierzi în mod sigur. 

Dar Weaver deschide cupola care trebuie. 

Lângă ea, tubul copilotului se pune pe verticală. Aerul țâșnește 
din el ca o explozie, trăgând cu el trupul lui Rubin. Weaver îşi acce- 
lerează avionul subacvatic, care abia dacă poate fi manevrat cu tubul 

deschis și îl lasă să se prăbușească brusc, catapultându-l astfel defini- 
tiv pe Rubin afară. Acesta rămâne să plutească precum o siluetă 
neagră pe fundalul alb-albastru al furtunii care se apropie. Mediul 
de viaţă străin îi strivește țesuturile și organele, îi zdrobeşte cra- 
niul, îi frânge oasele sub presiunea propriei musculaturi și îi scoate 
afară lichidul corporal. 

Totul este luminat. 

Corpul lui Rubin este înșfăcat de gelatină pe când se află încă în 
plină răsucire și apăsat de submarin. Din cealaltă parte organismul 
se apropie, de peste tot odată, de sus și de jos. Se lipește de Rubin și 
de submarin, devine tot mai compact, iar Weaver ţipă în spaima 
morții... 

Submarinul este liber. 

Retragerea le-a fost aproape la fel de rapidă ca și venirea. Dacă ar 
exista vreo noţiune care să poată descrie comportamentul lui Yrr din 
acest moment, s-ar spune că este profund îngrozit. 

Weaver se aude scâncind. 

În jurul ei, marea a rămas albastră. Lumini spălăcite se fugăresc 
in uriașa masă de gelatină care înconjoară submarinul ca un zid 
închis, nesfârșit de înalt. Weaver întoarce capul și priveşte chipul dis- 
trus al lui Rubin, slab luminat de instrumentele consolei. Organis- 
mul l-a presat lateral de cupola tubului lui Weaver și acum se 
holbează în interior doar orbitele goale. Globii oculari i-au ieșit sub 
presiunea hidrostatică. Din orbite i se scurge un lichid negru, apoi 
cadavrul se desprinde încet și cade înapoi în noapte. Din nou este 
doar o simplă umbră pe fundalul luminat, cu mișcări ciudate de plu- 
tire, de parcă ar executa un dans neajutorat, nesfârșit de lung în cin- 
stea zeităților păgâne. 

Weaver, agitată, se silește să se liniștească. În alte imprejurări i s-ar 
fi făcut rău de mult, dar acum nu are timp de sensibilităţi. 

Inelul se retrage în continuare și se umflă la margini. De jos 
înaintează întunericul. Valurile străbat poalele organismului. Se 
încreţeşte peste tot înaintând tot mai sus, iar cadavrul biologului se 
contopeşte cu întunericul. În același timp, de sus coboară tentacule 
suple, ascuţite la capăt, lungi ca lianele junglei. Înaintează cu mişcări 
coordonate și precise, îl găsesc pe Rubin și încep să îl pipăie. Weaver 
nu poate vedea corpul, însă acesta este indicat de sonar, iar mișcările 
prudente, ca de pipăit, ale antenelor lasă să se deducă silueta unui 
trup uman. 

Din vârfurile tentaculelor cresc antene mai subţiri şi mai fine, care 
se ocupă intens cu diversele părți din trupul lui Rubin, înainte de a 
trece mai departe. Între timp se opresc sau se ramifică. Uneori se 
suprapun, de parcă s-ar întâlni pentru o convorbire mută. Spre deo- 
sebire de tot ce a văzut până acum din Yrr, antenele emană o lumină 
albă cu nuanțe. Totul dă impresia unei coregrafii, ca un balet mut, 
iar Weaver începe să audă din depărtare muzica din copilăria ei: La 

plus que lente de Debussy, valsul acela mai mult decât lent, piesa pre- 
ferată a tatălui său. Weaver este uimită și încântată, și uită de frică. 
Bineînțeles că aici jos nu cântă nimeni La plus que lente, dar s-ar potrivi 
pentru că acest joc de recunoaștere este de o frumuseţe paralizantă, și 
în acest moment nu poate recunoaște nimic altceva decât... 

Frumuseţe. 

Şi-a regăsit părinţii în mijlocul acestei frumuseți. 

Weaver își lasă capul pe spate. 

Deasupra ei se boltește un clopot albastru, strălucitor, de dimensi- 
uni gigantice, înalt ca o cupolă a cerului. 

Weaver nu venerează nici un Dumnezeu, dar trebuie să-şi readucă 
în memorie acest lucru, pentru a nu începe să murmure rugăciuni. 
În minte îi vin cuvintele lui Crowe care vorbea despre extratereștri 
mult prea tereștri, despre perspectiva mult prea centrată pe uman în 
reprezentarea celorlalţi, în condiţiile în care ar fi de dorit să lăsăm 
loc unor viziuni mai îndrăzneţe. Poate că Sam ar critica tocmai puri- 
tatea acestei lumini, dorindu-și o iluminare de un simbolism mai dis- 
cret decât tocmai albul sfințeniei. Însă ce vede acum nu se compară 
cu nimic. Este alb numai pentru că bioluminiscenţa produce adesea 
lumină albă, de asemenea şi albastră, verde sau roșie. Nu se manifestă 
nici O divinitate aici, este doar manifestarea unicelularelor luminis- 
cente vii. Și în afară de asta, ce zeitate apropiată omului s-ar mani- 
festa prin tentacule? 

Ceea ce aproape că îi fură minţile lui Weaver este înţelegerea 
faptului că în disputa dacă unicelularele sunt inteligente sau nu, nu 
mai există cale de întoarcere. Întrebarea dacă din autoorganizarea 
acestor celule se poate trage concluzia că este vorba de viaţă 
conştientă sau doar de o formă nebănuit de dezvoltată de mimetism 
este cea care se impune. Yrr plusaseră chiar pentru a-și asigura un 
loc în galeria de groază a istoriei, pătrunzând pe Independence 
unduindu-și tentaculele, asemenea unor monștri gelatinoși, pe lângă 
care marțienii lui Wells par niște copii. Toate astea își pierd orice 
importanţă în faţa acestui spectacol fantastic și exotic. Cele văzute 
de Weaver în aceste momente nu mai au nevoie de nici o altă 
dovadă pentru a afirma existenţa unei inteligenţe indiscutabile, în 
mod definitiv inumană. 

Privirea i se pierde în bolta albastră ajungând până la punctul 
maxim, de unde ceva coboară încet, o formaţiune din care ies ten- 
taculele. Este aproape rotundă şi mare cât o lună. Pe sub suprafaţa 
albă se văd ţâșnind umbre cenușii. Pentru câteva fracțiuni de 
secundă iau naștere desene complicate, nuanţe de alb pe alb, licăriri 
simetrice, rânduri pulsânde de linii și puncte, coduri criptice, 
o sărbătoare pentru orice semiotician. Lui Weaver, fiinţa îi face 
impresia unui computer viu, în și pe care au loc procese de o com- 
plexitate colosală. Poate să o vadă cum gândește, și atunci pricepe 
că această fiinţă gândește pentru tot ce este în jur, pentru toată masa 

uriaşă, firmamentul albastru, și brusc devine conştientă de ce are în 
faţa ei. 
A găsit regina. 


Regina intră în contact. 

Weaver abia dacă mai îndrăznește să respire. Presiunea de câteva 
tone a comprimat lichidele din Rubin, determinându-le în același timp 
să îi părăsească trupul distrus și să se împrăștie în apă. Din toate locu- 
rile în care i-au injectat soluţia ies feromoni concentrați, la care Yrr 
au reacţionat instinctiv. Fuziunea a fost scurtă și s-a terminat cu atât 
mai repede. Weaver nu ştie încă dacă planul ei va da roade. Însă dacă 
are dreptate, atunci experienţa asta trebuie să fi aruncat colectivul 
într-o confuzie babilonică, doar cu diferenţa că, în Babilon, toţi se 
cunoșteau între ei, însă nu se mai înțelegeau, în timp ce colectivul 
înțelege, fără a recunoaşte. Până în acest moment, mesajul prin fero- 
moni nu a mai fost emis sau înţeles decât de Yrr. Colectivul nu îl recu- 
noaște pe Rubin. În mod clar el este dușmanul, a cărui distrugere a fost 
decisă, însă dușmanul spune: să ne contopim. 

Rubin spune: Eu sunt Yrr. 

Ce se petrece oare în regină? Va înţelege şmecheria? Îşi dă seama 
că Rubin nu este un colectiv de Yrr, că toate celulele sale formează un 
intreg, că îi lipsesc receptorii? În mod sigur nu este primul om cerce- 
tat de Yrr. Tot ce găsesc la el îl clasifică pe Rubin ca dușman. După 
logica Yrr, cineva care nu este Yrr trebuie ignorat sau omorât, dar oare 
niște Yrr au luptat vreodată împotriva altor Yrr? 

Oare pot fi siguri? 

Măcar aici Weaver nu are îndoieli, ştie că și Johanson, Anawak și 
toţi ceilalți ar fi fost de aceeași părere. Yrr nu se omoară reciproc. Res- 
ping celulele bolnave sau cu defect şi feromonul le provoacă moartea 
celulară, însă acest lucru nu este foarte diferit de felul în care corpul 
scapă de pielea moartă. Nu s-ar spune că celulele corpului se luptă 
unele cu altele, pentru că împreună formează o singură ființă şi într-o 
anumită măsură aşa este şi la Yrr. Sunt miliarde nenumărate și totuși 
una singură. Chiar și colective diferite cu regine diferite sunt la urma 
urmei o singură ființă cu memorie unică, un creier care cuprinde 
întreaga lume, care poate lua decizii greșite fără a cunoaște insă vreo 
vină morală, care face loc ideilor individuale fără ca o singură celulă să 
poată pretinde vreodată vreo poziţie specială, în interiorul căruia nu 
se dau pedepse și nu se poartă războaie. Există doar Yrr intacţi și 
defecţi, iar ceea ce este defect moare. 

Însă un Yrr mort nu va emite niciodată feromoni cum face această 
bucată de carne în formă umană care este duşman şi pare mort, nefi- 
ind în același timp nimic din toate astea. 


Karen, lasă păianjenul în pace! 

Karen este mică și a luat o carte în mână vrând să omoare un 
păianjen care și el este mic, dar care are vina de neiertat de a fi venit 
pe lume sub formă de păianjen. 

De ce? 

Păianjenul e urât. 

Asta depinde de ochiul celui care îl priveşte. Cum de ţi se pare urât? 

Ce întrebare tâmpită! De ce e urât păianjenul? Pentru că așa e. Nu 
e nimic care să se uite la tine cu ochi mari de bebeluș, nu are nimic 
dulce sau drăgălaș, nu poți să-l mângâi, arată ciudat, pare rău și tre- 
buie să dispară. 

Cartea țâşneşte în jos și păianjenul e terci. 

Apoi, nu după mult timp, Karen va regreta amarnic fapta ei, în 
timp ce stă în faţa televizorului și urmărește A/binuţa Maja. Ştia că 
albinele sunt OK. Dar în episodul la care se uită apare şi un păianjen 
care, cu cele opt picioare ale lui și cu privirea fixă, ar justifica inter- 
venţia rapidă a cărții. Dar uite că păianjenul deschide o gură lipsită 
de buze și începe să vorbească cu o voce de copil încântătoare și 
subțirică. Nu trece la ameninţări barbare, așa cum s-ar aştepta o fetiță 
din partea unui păianjen, ci se dovedește a fi bunătatea personificată, 
dulce și drăguţ. 

Dintr-odată nu-și mai poate imagina că poți omori un păianjen. 
Ba mai rău, cel pe care l-a omorât îi apare în vis și începe să o acuze cu 
vocea aceea de copil, totul este îngrozitor și Karen începe să plângă 
cu sughiţuri. 

Atunci a învăţat ce este respectul. 

Atunci a încolțit ideea care, ani mai târziu, va da roade la bordul 
lui Independence. Cum ar putea o specie superinteligentă să o 
păcălească pe alta, ocolind complet intelectul, pentru a obține o amâ- 
nare sau poate chiar ceva asemănător cu înţelegerea reciprocă. Şi ca 
omul, obişnuit fiind să împartă note pentru gradul de dezvoltare în 
funcţie de cât de mult se aseamănă cu umanul, să renunţe atât de mult 
la sine însuși, încât să încerce să semene cu Yrr. 

Ce provocare pentru creatura supremă! 

Oricare ar fi fost aceasta. 


Deasupra ei pluteşte luna albă, gânditoare. 

Și se lasă în jos. 

Tentaculele îl incolăcesc pe Rubin până nu se mai vede decât un 
tors mumificat în gelatină şi îl atrag în interior. Regina plutește în jos 
spre Deepflighr, fiind de câteva ori mai mare decât ambarcaţiunea. 
Întunericul oceanului dispare complet. Trupul reginei începe să 
cuprindă lent vehiculul. Totul luminează. În jurul lui Weaver pulsează 
lumină albă. Regina îmbrățișează ambarcaţiunea și o asimilează pro- 
priilor gânduri. 

Weaver simte cum o cuprinde iar frica. Rămâne fără aer. Rezistă 
impulsului de a porni elicele, cu toate că nu își doreşte nimic mai mult 

decât să iasă de aici. Vraja s-a risipit, făcând loc amenințării reale, însă 
ştie că elicele nu vor reuși decât să enerveze această gelatină densă și 
flexibilă. Poate o vor amuza sau o vor lăsa indiferentă, însă oricum 
era mai bine să nici nu se gândească la fugă în acest moment. 

Simte cum ridică submarinul. 

Fiinţa asta o poate vedea? 

Weaver nu își imaginează cum ar putea s-o vadă. Colectivul nu are 
ochi, dar oare poate să excludă această posibilitate? 

Le-ar mai fi trebuit atâta timp la bordul lui Independence! 

Speră din suflet ca fiinţa să o poată vedea sau să o perceapă în vreun 
alt fel prin cupola de sticlă. Și ca regina să nu fie tentată să deschidă 
cupola pentru a o pipăi. Ar fi o tentativă de intrare în contact poate 
bine intenţionată, dar fatală. 

Nu va face asta. Este inteligentă. 

Inteligentă? O ea? 

Cât de repede cădem înapoi în modul omenesc de a privi lucrurile! 

Weaver izbucnește în râs. Şi de parcă ar fi dat vreun semnal, lumina 
albă din jurul lui Weaver devine transparentă. Pare să se îndepărteze 
in mod misterios în toate părțile, până când Weaver înţelege că fiinţa 
pe care o numise regină se descompune. Se dizolvă, se împrăștie și timp 
de o clipă minunată o înconjoară pe Weaver precum praful de stele al 
unui cosmos tânăr. Chiar în faţa cupolei dansează mici puncte albe. 
Dacă sunt unicelulare, atunci au o mărime considerabilă, sunt aproape 
cât boabele de mazăre. 

Apoi Deepflight-ul se trezește afară, iar luna fuzionează din nou 
plutind acum sub ea, purtată de un disc nesfârșit de albastru adânc. 
Regina trebuie să fi ridicat destul de mult submarinul. Pe suprafaţa 
discului se întâmplă ceva pentru care Weaver găsește o singură 
noţiune: circulaţie intensă. Miliarde de fiinţe luminoase zboară pe 
deasupra sferei albastre. Peşti ca niște himere, cu corpul sclipindu-le 
în modele complexe, țâșnesc din interiorul gelatinei, se întâlnesc din 
nou și se scufundă din nou în masă. De departe se vede ca o explo- 
zie de artificii, apoi se aprind cascade de puncte roşii chiar în faţa 
bărcii, formând modele schimbătoare, mai repede decât le poate 
urmări ochiul omenesc. În timp ce se scufundă apropiindu-se de cen- 
trul alb iau formă încet, dar abia deasupra reginei își relevă adevărata 
natură, iar Weaver simte cum o ia ameţeala. Nu este un banc de peşti 
micuți, cum crezuse, ci o singură fiinţă uriașă cu zece braţe și corp 
lung și suplu. 

Un calmar. Mare cât un autobuz. 

Regina trimite un firicel luminos şi atinge mijlocul calmarului, iar 
jocul de lumini al petelor roșii încetează. 

Ce se întâmplă aici? 

Weaver nu își poate lua privirea de la ei. În fața ochilor ei se aprind 
bancurile de plancton ca o zăpadă căzând de jos în sus. Un grup de 
sepii verde neon trece pe lângă ea, cu ochii plasați în vârful antenelor. 

Prin albastrul nesfârșit zvâcnesc fulgere, care se pierd acolo unde 
lumina nu mai pătrunde până la Weaver. 

Priveşte încontinuu. 

Până când devine prea mult. 

Deodată, nu mai suportă. Observă că submarinul începe să coboare 
iar spre luna strălucitoare, că ar putea să ajungă iar prea aproape de 
această lume îngrozitor de frumoasă și de străină, de această dată fără 
a mai avea şansa să o părăsească. 

Nu. Nu! 

Închide repede tubul rămas deschis și pompează presiune atmosfe- 
rică. Sonarul arată o sută de metri până la fundul mării, în scădere. 
Weaver verifică presiunea internă, oxigenul, combustibilul. Nici o 
avarie. Toate sistemele funcţionează. Coboară aripile laterale și 
porneşte elicele. Vehiculul subacvatic începe să urce, întâi încet, apoi 
tot mai repede, evadează din lumea străină de pe fundul Bazinului 
Groenlandei, îndreptându-se spre cerul natal. 

Căderea inversă spre pământ. 

Niciodată în viaţa ei Weaver nu a mai trecut prin atâtea stări 
diverse într-un timp atât de scurt. Dintr-odată îi vin în minte mii de 
întrebări. Unde sunt oraşele Yrr? Unde ia naştere biochimia lor? Cum 
produc acel Scratch? Cât a văzut ea de fapt din civilizaţia asta? Cât a 
fost lăsată să vadă? Totul? Sau nimic? Ce a fost ăsta, un oraș plutitor? 

Sau doar un avanpost? 

Ce vezi? Ce ai văzut? 

Nu ştiu. 


Nălucile 


În sus şi-n Jos. Sus, Jos. 

Plictusitor. 

Valurile ridică Deepflight-ul și îl lasă la loc. În sus și-n jos. Sus, Jos. 
A trecut ceva timp de când Weaver a plecat de pe fundul mării, acum 
pluteşte pe apă. Se simte puţin ca într-un lift schizofren. Sus, jos. Sus, 
jos. Sunt valuri înalte, dar uniforme. Rar câte o creastă care se sparge, 
mai degrabă ca un munte de ardezie cenușiu și monoton, aflat în con- 
tunuă mișcare. 

Ar fi prea periculos să deschidă cupola. Deepflight-ul s-ar umple 
de apă instantaneu. Așa că rămâne întinsă acolo și privește afară, în 
speranţa că marea se va liniști cândva. Mai are ceva combustibil. Nu 
destul ca să ajungă până în Groenlanda sau la Svalbard, dar cel puţin 
undeva în apropiere. Cât timp durează vântul își va cruța rezervele, 
nu ar avea sens să se lupte cu valurile și nu mai vrea să se scufunde. De 
îndată ce marea se va linişti, își va putea începe croaziera. Indiferent 
de destinaţie. 


781 


FRANK SCHĂTZING 


Nu ştie să spună ce a trăit. Dar dacă ființa de acolo de jos a ajuns 
la concluzia că omul are ceva comun cu Yrr, chiar şi numai mirosul, 
atunci poate că simţurile au învins logica. Atunci omenirea a mai 
primit timp. Un credit, care poate fi restituit cu bune intenții, înţele- 
gere și fapte. Intr-o bună zi, Yrr vor ajunge la un nou consens pentru 
că originea, evoluţia și întreaga lor existență se bazează pe consens, şi 
atunci omenirea va fi hotărât care va fi acest consens. 

Weaver refuză să se gândească mai departe. Nici la Sigur Johan- 
son, nici la Sam Crowe și Murray Shankar, nici la cei morţi, la Sue 
Oliviera, Alicia Delaware, Jack Greywolf. Nici la Solomon Peak, Jack 
Vanderbilt, Luther Roscovitz, la nimeni, nici măcar la Judith Li. 

Nici la Leon, pentru că gânditul înseamnă frică. 


Însă totuși se gândeşte. 

Sosesc unul după altul, de parcă ar veni la o petrecere, iau loc în 
capul ei și se fac comozi. 

- Gazda noastră este încântătoare, spune Johanson. Dar ar fi 
frumos din partea ei să aibă un vin decent la bord. 

— La ce te aștepți de la un submarin? vine seacă replica lui Oliviera. 
Să aibă pivniţă de vinuri? 

— Sunt lucruri care se pot pretinde. 

- Doamne, Sigur. Anawak scutură capul râzând. Ar trebui să o 
feliciți. Tocmai a salvat lumea. 

- Foarte lăudabil. 

- A făcut-o? întreabă Crowe. A salvat lumea? 

Tăcere încurcată. 

- Lumea, hai să fim serioși. Delaware își mută guma dintr-o parte 
in alta. Lumea nu se sinchisește dacă se învârte prin univers cu sau fără 
noi. Nu putem să salvăm sau să distrugem decât lumea noastră. 

- Haugh! zice Greywolf plecându-și capul. 

Anawak se arată de acord: 

- Pe atmosferă n-o interesează dacă noi o putem respira sau nu. 
Dacă omul își încetează existenţa, atunci se prăbușește și nenorocitul 
ăsta de sistem uman de valori, şi atunci o baltă de sulf bolborosindă va 
fi la fel de frumoasă ca Tofino la apusul soarelui. 

- Foarte inspirat, Leon, se anunţă Johanson. Să bem vinul înţelep- 
ciunii. Omenirea e oricum în plin declin. Copernic a exilat Pământul 
din centrul lumii, Darwin ne-a luat de pe cap coroana fiinţei supreme 
a creaţiei, Freud a demonstrat că mintea omenească eșuează din pri- 
cina inconştientului. Rămăseserăm măcar singurii deştepţi organizaţi 
de pe planeta asta, și acum vin chiriașii mai vechi să ne azvârle afară. 

- Dumnezeu ne-a părăsit, polemiză Oliviera. 

- Nu de tot, spune Anawak. Karen a reușit să ne prelungească 
termenul. 

- Dar cu ce preţ! Johanson face faţă lungă. Au trebuit să moară 
câţiva dintre noi. 

- O pierdere nesemnificativă, îl tachinează Delaware. 

- Nu te preface că nu îți pasă. 

- Ce vrei? Mi s-a părut că sunt foarte vitează. În filme, în poveştile 
de genul ăsta mor întotdeauna cei bătrâni, iar tinerii supraviețuiesc. 

— Asta pentru că suntem maimuțe, spune Oliviera sec. Genele 
bătrâne le fac loc celor tinere și sănătoase, care garantează reproduce- 
rea. Altfel nu se poate. 

- Nici măcar la cinematograf, încuviințează Crowe. Dacă supra- 
viețuiesc bătrânii și mor cei tineri, se lasă cu bocete. În ochii celor mai 
mulți, ăsta nu este happy-end. Incredibil, nu-i așa? Şi happy-end-ul 
profund romantic este rezultatul unor constrângeri biologice. Nici 
vorbă de liberul arbitru. Are cineva o țigară? 

- Nici vin, nici ţigări, răspunde Johanson maliţios. 

- Trebuie să priviţi lucrurile pozitiv, se amestecă Shankar în 
discuţie cu vocea lui cea blândă. Yrr reprezintă o minune, și minunea 
asta ne supravieţuieşte. Mă refer la King Kong, la rechinul alb, de fie- 
care dată monstrul mitic e nevoit să moară. Omul care îl descoperă, îl 
priveşte și îl admiră, se lasă vrăjit de unicitatea sa, după care îl omoară. 
Asta e ceea ce vrem? Ne-am lăsat fermecaţi de Scratch, de fiinţa străină 
şi necunoscută, pentru ce? Ca să o ștergem de pe faţa Pământului? De 
ce să luăm minunea și să-i sucim gâtul? 

- Pentru ca eroul și eroina să-și cadă în brațe şi să poată concepe o 
grămadă de urmași plicticoşi, mârâie Greywolf. 

- Corect! strigă Johanson și se bate cu pumnul în piept. E omorât 
și omul de știință bătrân și înţelept, în favoarea filistinilor lipsiţi de 
creier, al căror singur merit este acela de a fi tineri. 

- Mulţumesc, spune Delaware. 

- Nu mă refer la tine. 

— Liniştiţi-vă, copii. Oliviera ridică mâinile. Unicelulare, mai- 
muţe, monştri, oameni, minuni, toate sunt același lucru. Totul este 
masă biologică. Nu avem nici un motiv să ne enervăm. Specia noastră 
se prezintă altfel privită prin microscop sau transpusă în termeni 
din biologie. Bărbatul şi femeia se transformă în mascul și femelă, 
principalul scop al individului este obținerea hranei, mâncatul de- 
vine hrănire... 

- Sexul devine împerechere, strigă Delaware amuzată. 

- Exact. Războiul îl numim decimarea speciei și, în cel mai rău caz, 
periclitarea ei. Iar de imbecilitatea nostră nu trebuie să răspundem 
pentru că putem pune totul pe seama genelor și a instinctelor. 

- Instincte? Greywolf își pune braţul în jurul lui Delaware. Nu am 
nimic împotriva lor. 

Se aude un râset ușor, care este preluat conspirativ şi se stinge 
grijuliu. 

Anawak ezită. 

- Deci, ca să ne întoarcem la chestia cu happy-end-ul... 

Toţi îl privesc. 

— Ştiu că ne putem pune întrebarea dacă omenirea merită să mai 
existe. Dar omenirea nu există. Există doar oameni. Fiecare om în 
parte, mulți fiind în stare să inșire o grămadă de motive pentru care 
trebuie în orice caz să-și continuie existența. 

— Și tu de ce vrei trăieşti, Leon? îl întreabă Crowe. 

- Pentru că... Leon ridică din umeri. E simplu. Pentru că există 
cineva pentru care vreau să trăiesc. 

- Happy-end, oftă Johanson. Ştiam eu. 

Crowe îi zâmbeşte lui Anawak. 

— S-ar putea să te fi îndrăgostit în final, Leon? 

- În final? Anawak se gândi. Da. Cred că în final m-am îndrăgostit. 

Discuţia continuă și vocile răsună în capul lui Weaver, până se 
amestecă cu vuietul valurilor. 

- Visătoareo, își spune. Săracă visătoare. 

E singură din nou. 


Weaver plânge. 

După vreo oră marea se mai linişteşte. După încă o oră, vântul a 
slăbit atât de mult, încât valurile s-au transformat în niște dealuri întinse. 

Trei ore mai târziu îndrăznește să deschidă cupola. 

Cupola se deblochează cu un clic. Se ridică zbârnâind. Weaver e 
învăluită de frigul de gheață. Priveşte afară și vede cum în depărtare 
apare o cocoașă, după care dispare rapid. Nu este orcă, e ceva mai mare 
şi se apropie de ea. La a doua ridicare și scufundare, o coadă uriașă iese 
din apă. 

O balenă cu cocoașă. 

Îi trece prin cap să închidă tubul. Dar cum li se poate opune ea 
tonelor unei balene cu cocoaşă? Indiferent dacă stă culcată în tub sau 
dacă se ridică. Dacă balena nu vrea să o mai lase în viaţă, atunci nu o 
va lăsa. 

Cocoașa se ridică încă o dată din cenușiul plin de încreţituri. Ani- 
malul este uriaș. Rămâne la suprafaţă, foarte aproape de ambarcaţiune. 
Trece atât de aproape de ea, încât Weaver ar trebui doar să întindă 
mâna pentru a atinge capul brăzdat, acoperit de crustacee. Balena se 
întoarce pe o parte, și cu ochiul stâng o priveşte câteva clipe cercetător 
pe femeia micuță din aparat. 

Weaver o priveşte și ea. 

Balena expiră exploziv. Apoi se scufundă incet, fără să producă 
vreun val, dispare în apa cenușie şi nu mai rămâne decât o amintire. 

Weaver își încleștează mâinile de marginea tubului. 

Nu a atacat-o. 

Balena nu i-a făcut nimic. 

Abia poate să-și creadă ochilor. Îi bubuie capul. Urechile îi vâjâie. 
În timp ce continuă să privească apa, vâjâitul și bubuitul se apropie 
tot mai tare și nu este în capul ei. Vine spre ea din aer, se transformă 

într-un uruit, foarte aproape, tare de să-i spargă urechile și Weaver 
intoarce capul. 

Elicopterul a coborât foarte aproape de suprafaţa apei. 

În uşa deschisă se înghesuie oameni. Soldaţi și cineva care îi face 
semne cu ambele brațe. Cineva cu gura larg deschisă, încercând fără 
sorți de izbândă să acopere zgomotul rotoarelor. 

Va sfârşi prin a învinge zgomotul, dar pe moment e mai puternic 
aparatul. 

Weaver plânge și râde în acelaşi timp. 

Omul este Leon Anawak. 


EPILOG 


DIN CRONICILE 
SAMANTHEI CROWE 


15 august 

Nimic nu mai este cum a fost. 

Astăzi se împlineşte un an de când s-a scufundat Independence. 
M-am hotărât să ţin jurnal. A trecut un an. Se pare că oamenii au 
mereu nevoie de o dată simbolică pentru a începe sau a termina ceva. 
Nu că ar lipsi consemnările despre evenimentele ultimelor luni. Dar 
acelea nu sunt gândurile mele, iar eu voi dori într-o zi să mă asigur de 
justeţea amintirilor mele. 

L-am sunat pe Leon în primele ore ale dimineţii. El fusese alterna- 
tiva mea la moartea pe rugul navei! La drept vorbind, mi-a salvat viaţa 
de două ori. Aș fi putut muri și după ce vaporul s-a scufundat, udă până 
la piele în apa rece ca gheaţa, cu piciorul rupt și fără cea mai mică 
speranţă că ne va salva cineva. Zodiacul avea echipament pentru nau- 
fragiu la bord, dar mă îndoiesc că m-aș fi descurcat singură. Probabil 
că imediat după scufundarea lui Independence am mai și leșinat. Creie- 
rul meu refuză până în ziua de azi să-și amintească acea ultimă 
secvenţă. Ştiu doar că ne prăbuşeam pe rampă, ultima mea senzaţie 
fiind apa. De trezit, m-am trezit la spital. Cu degerături, pneumonie, 
comoție cerebrală și o poftă nebună de nicotină. 

Lui Leon îi merge bine. Locuiește la Londra, împreună cu Karen. 
Am vorbit despre cei care au murit. Despre Sigur Johanson care nu a 
mai apucat să-și revadă casa de pe lac, despre Sue Oliviera, Murray 
Shankar, Alicia Delaware şi Greywolf. Leon simte lipsa prietenilor săi, 
mai ales într-o zi ca asta. Așa suntem noi, oamenii. Chiar și pentru a 
ne aminti de cei morți avem nevoie de repere ale tristeții pentru ca 
după aceea să putem ascunde durerea într-o ladă și să o depozităm până 
în anul următor, și data viitoare când o scoatem afară constatăm: era 
parcă mai mare în amintirea noastră. Morţii cu morții. Ne-am îndrep- 
tat repede către cel vii. L-am cunoscut recent pe Gerhard Bohrmann. 
Un contemporan plăcut, echilibrat şi relaxat. In locul lui, nu știu dacă 
aș mai pune vreun picior în apă, el însă este de părere că nu poate fi 
mai rău decât lângă La Palma. Continuă deci cu scufundările pentru 
a-şi face o idee despre starea platformelor continentale pentru că între 
timp se pot face iar scufundări. Atacurile au încetat, într-adevăr, ime- 
diat după scufundarea lui Independence. Cu puţin timp înainte, staţiile 
de măsurare SOSUS înregistraseră semnale Scratch care puteau fi auzite 
de-a lungul şi de-a latul oceanului. Câteva ore mai târziu, când echipa 
de salvare a ajuns la conul vulcanului pentru a-l scoate pe Bohrmann 


189 


FRANK SCHĂTZING 


din crăpătura dintre stânci, nu au mai găsit rechini acolo. Balenele şi-au 
reluat peste noapte stilul de viață obișnuit. Viermii au dispărut, la fel 
și cetele de meduze și de animale otrăvitoare, plajele au fost scutite de 
apariţia altor raci și încet-încet a început iar să funcționeze marea 
pompă, în lipsa căreia o nouă eră glaciară ne-ar fi bătut la ușă. 
Bohrmann spune că până și hidraţii revin la starea iniţială. Karen nu 
ştie nici până în ziua de azi ce a văzut de fapt pe fundul Bazinului 
Groenlandei, dar planul ei trebuie să fi reușit. Semnalele Scratch se 
suprapun cu perioada în care ea a intrat în contact cu regina, știm asta 
de la sistemul de bord de pe Deepflight. Computerul a reţinut momen- 
tul în care Weaver a deschis cupola pentru a elibera trupul lui Rubin 
și nu după mult timp teroarea s-a oprit. 

Sau să spun mai bine că a fost amânată? 

Profităm oare de şansa care ni s-a acordat? 

Nu știu ce să spun. Europa își revine încet după tsunami. Deși con- 
tinuă să bântuie în estul Americii, molimele par să-și fi pierdut din 
virulență și o serie de noi substanţe imunologice își fac efectul. Aces- 
tea sunt veștile bune. Pe de altă parte, lumea este profund iritată. Cum 
să ne însănătoșim, privind la grămada de cioburi care ne alcătuiește 
acum imaginea despre noi înșine? Religiile consacrate ne sunt încă 
datoare cu răspunsuri, în special creştinismul: Adam și Eva, arhetu- 
purile speciei umane, au făcut deja de mult loc ingredientelor biochi- 
miei. Biserica s-a văzut nevoită să accepte că Dumnezeu a inceput cu 
proteine și aminoacizi. Era o idee cu care se putea trăi. Importantă 
era vrerea Lui! Nu conta cum anume a fost creat omul, ci doar cd a 
fost creat după cum a vrut Dumnezeu. Dumnezeu nu dă cu zarul, 
spune Einstein. El pune în aplicare planuri a căror reușită se află din- 
colo de orice îndoială. Infailibilitatea este intotdeauna a priori! 

Creștinimul a ţinut pasul și cu ideea existenței altor inteligenţe pe 
alte planete. De ce nu Și-ar fi repetat Dumnezeu creaţia, ori de câte 
ori ar fi vrut? Chiar și aspectul diferit al acestor ființe poate fi dorința 
Domnului. Pentru condiţiile de la noi, pe care Cel de Sus le-a hotărât 
conform voinţei Sale, omul este adaptat. Pe alte planete, Dumnezeu a 
creat alte condiţii, ceea ce înseamnă alte forme de viață. Oricum ar fi, 
El a creat întreaga viaţă după chipul și asemănarea Sa pentru că 
noțiunea aceasta trebuie înțeleasă metaforic: creația nu corespunde 
imaginii în oglindă a lui Dumnezeu, ci imaginii pe care El a avut-o în 
minte în momentul creaţiei. 

Problema este alta: dacă universul este într-adevăr populat de inte- 
ligenţe străine, toate create de Dumnezeu, atunci nu ar trebui ca poves- 
tea Fiului Domnului să se fi desfășurat pe fiecare planetă în mod 
asemănător? Nu au trebuit să păcătuiască locuitorii planetelor de pre- 
tutindeni pentru a putea fi izbăviţi prin jertfa dumnezeiască? 

Se poate argumenta că o rasă creată de Dumnezeu nu trebuie 
neapărat să păcătuiască. Evoluţia ar putea fi alta. Este posibil ca locui- 
torii altei planete să fi respectat poruncile Domnului, nefiind necesară 
apariţia unui Mântuitor. Și acum urmează partea spinoasă: dacă această 
rasă a trăit permanent conform cuvântului lui Dumnezeu însemna că, 

în ochii Lui, acea rasă era mai bună? S-a dovedit a fi mai demnă de El 
decât omul, iar Dumnezeu ar trebui să o prefere rasei umane. Atunci 
însă omenirea ar ajunge să fie o creaţie de mâna a doua, pedepsită deja 
pentru că a fost odată renegată din pricina repetatei insuficiențe 
morale. Acest lucru poate fi formulat chiar mai drastic: omul nu repre- 
zintă chiar cea mai bună creație a lui Dumnezeu. Este o gafă. Dumne- 
zeu nu a putut împiedica omul să cadă în păcat și S-a văzut nevoit să-Şi 
jertfească Fiul pentru a-Şi îndrepta greșeala. Un fel de credit plătit cu 
sânge. Ce părinte acceptă așa ceva cu inima ușoară? Dumnezeu trebuie 
să fi ajuns singur la concluzia că omenirea nu I-a reușit. 

Acum ştiinţa postulează existanța a mii și mii de civilizaţii străine 
în univers. Pare totuși puţin probabil să găsim galaxiile populate exclu- 
siv de copii cuminţi, de unde putem deduce că măcar unele din cele- 
lalte rase s-au făcut vinovate, ceea ce din nou presupune un Mântuitor. 
În astfel de cazuri, religiile nu sunt interesate de nuanțe, ci de dogme 
şi principii, cu alte cuvinte nu contează câtă vină are cineva, ci con- 
tează că o are. Altfel spus, Dumnezeu nu îți permite să trișezi! 
Înşelăciunea rămâne înșelăciune. Pedeapsa este tot pedeapsă şi mântui- 
rea, mântuire. 

Prin urmare, istoria cu mântuirea s-ar fi petrecut în mai multe rân- 
duri. Dar puteai fi sigur că Domnul nu găsise în alte locuri alte metode 
pentru a ispăși greșelile creaţiei sale? Fără a-L lăsa pe Fiul Său să moară! 
Aici apare o nouă problemă: moartea lui Hristos a fost dureroasă, dar 
necesară, ea fiind calea dumnezeiască, deci singura cale posibilă. Dacă 
privim însă acest lucru din perspectiva alternativelor, apare intreba- 
rea: a fost oare aceasta singura cale corectă? În ce lumină apare infaili- 
bilitatea Domnului dacă, pentru a-Şi spăla aici de păcate creaţia Şi-a 
lăsat Fiul să moară, iar acolo nu? Jertfirea Lui a fost oare o greșeală pe 
care nu a vrut să o mai repete pe o altă lume? Și ce sens are să te rogi 
unui Dumnezeu care nu stăpânește bine lucrurile? 

Prin urmare, creștinismul nu ar putea accepta decât inteligenţe care 
au în urma lor o istorie a patimilor. Altfel iese prost fie omenirea, 
fie Dumnezeu. Însă nici măcar apărătorii doctrinei creștine nu pot 
presupune existenţa unui univers plin de istorii ale patimilor, prin 
urmare, ce le rămâne de făcut? 

Unicitatea noastră pe Pământ. 

Dumnezeu a făurit această lume pentru noi. Noi suntem rasa dum- 
nezeiască și sarcina noastră este să stăpânim Pământul. Locuitorii altor 
lumi nu pot schimba acest adevăr chiar dacă ar veni să ne viziteze. 
Această planetă este locul nostru, iar ceilalți își au și ei locul lor. Pe 
planeta lui, fiecare este rasa dorită de Dumnezeu. 

Dar acest bastion a căzut. Yrr au anulat ultima pretenţie funda- 
mentală a creștinismului. Nu mai e pusă sub semnul întrebării doar 
supremaţia omului, ci și planul Domnului. Sau mai rău: chiar dacă 
ne-am obișnui cu gândul că Dumnezeu a creat pe Pământ două rase 
de acceași valoare, înseamnă fie că Yrr au trăit o istorie a patimilor, 
fie trăiesc strict după poruncile Sale. Altfel ar fi păcătuit, iar atunci 

s-ar pune din nou întrebarea de ce nu Și-a pogorât Domnul mânia 
asupra lor. 

Insă Yrr nu trăiesc după poruncile Sale. Respectarea celei de a 
cincea porunci le exclude biochimia. Ceea ce nu poate însemna decât 
că Dumnezeu a) nu există, b) nu deţine controlul sau c) aprobă com- 
portamentul Yrr. Ceea ce ar însemna că noi ne înșelăm încă de la înce- 
puturile lumii. Nici măcar nu a fost vorba despre noi! 

Astfel se zbat marile religii. Creștinismul, isamul și iudaismul se 
mistuie. În timp ce ele mai definesc, analizează și interpretează, struc- 
turile lor se prăbuşesc la scară mare şi odată cu ele bursele oricum 
sleite de puteri, care erau mai dependente decât credeam noi de cuvân- 
tul puternic financiar al lui Dumnezeu. În vreme ce budismul și hin- 
duismul, religii care acceptă alte forme de viață, cunosc un succes fără 
precedent. Cercurile ezoterice sunt la mare căutare, se nasc noi 
mișcări, religiile naturale arhaice renasc. Dintre vechile secte, cei mai 
zeloşi sunt mormonii, cărora Domnul le-a spus: am făcut nenumărate 
lumi! Însă nici mormonii nu pot spune de ce El a crescut doi copii în 
aceeași cameră. 

De curând am auzit că un episcop catolic bate oceanele în lung și-n 
lat împreună cu o delegaţie de la Roma, stropind valurile cu apă 
sfinţită şi poruncindu-i necuratului să-și ia tălpășița. Remarcabil! Ca 
specie obișnuită să luăm în derâdere poruncile lui Dumnezeu și să 
profanăm creaţia Lui, îl trimitem acum pe unul din presupușii Lui 
reprezentanți să îl lămurească pe dușman. Avem tupeul să ne dăm 
drept avocatul unui creator ale cărui porunci le-am nesocotit. De 
parcă am vrea să Îi propovăduim Lui Evanghelia, pentru a-L convinge 
să nu ne pedepsească. 

Lumea se năruie. 

Între timp, ONU le-a retras Statelor Unite ale Americii comanda. 
Un alt act de neputinţă. În multe state ordinea publică s-a prăbușit. 
Oriîncotro ai privi, hoarde de vagabonzi jefuiesc țara. Peste tot există 
conflicte armate. Cel slab îl atacă pe cel mai slab decât el pentru 
că natura omului nu îi dictează să îl ajute pe celălalt. Omul este 
prizonierul moștenirii sale animalice. Cine zace la pământ devine o 
pradă, și sunt destule de jefuit. Yrr nu ne-au distrus doar orașele, ci 
ne-au pustiit și în interior. Rătăcim lipsiţi de credinţă ca niște copii 
alungați și cruzi, care degenerează rapid căutând un nou început. 

Dar există şi speranță, primele semne că ne schimbăm modul de a 
gândi în ceea ce priveşte rolul nostru pe această planetă. Mulți încearcă 
să studieze varietatea biologică pentru a înțelege ceea ce ne uneşte în 
ultimă instanţă, dincolo de orice ierarhie. Pentru că tocmai ceea ce ne 
unește ne asigură supraviețuirea. S-a întrebat omul vreodată ce efect va 
avea asupra urmașilor săi moștenirea unei planete sărăcite? Cine 
doreşte să evalueze cu adevărat importanţa pe care o specie de animale 
o are pentru spiritul uman? 'Tânjim după păduri, după recife de corali 
și după mări pline de pești, după aer curat și ape curate. Dar continuăm 
să dăunăm Pământului. Odată cu varietatea formelor de viață distru- 
gem o complexitate pe care nu o înțelegem și pe care în nici un caz nu 


192 


ADÂNCURI 


o putem crea la loc. Ce distrugem rămâne distrus. Cine vrea să 
hotărască la ce parte din marea țesătură a naturii putem renunța? Mis- 
terul întrepătrunderii elementelor nu se dezvăluie doar intact. Odată 
am mers prea departe şi rețeaua a hotărât să se lepede de noi. Deocam- 
dată este armistițiu. Indiferent de concluziile la care vor ajunge Yrr, 
am face bine să le facem decizia cât mai ușoară. Pentru că trucul lui 
Weaver nu va ţine și a doua oară. 

Astăzi, la un an după dispariția navei Independence, deschid ziarul 
şi citesc: Yrr au schimbat lumea pentru totdeauna. 

Au făcut-o oare? 

Ei au o influență hotărâtoare asupra destinului nostru, și totuși nu 
ştim aproape nimic despre ei. Credem că le cunoaștem biochimia, dar 
oare asta înseamnă cunoaştere? De atunci nu i-am mai văzut la față. 
Doar semnalele lor răsună prin mare neinteligibile, deoarece nu ne 
sunt adresate nouă. Cum reușește un bulgăre de gelatină să producă 
sunete? Cum le receptează? Două milioane de întrebări pe care nu are 
rost să ni le punem. Răspunsurile sunt la noi. Doar la noi. 

Poate că ar trebui să urmeze o nouă revoluţie a omenirii pentru a 
ne pune în sfârșit de acord moștenirea arhaică cu dezvoltarea inteli- 
genţei. Dacă vrem să ne dovedim demni de acest dar care încă mai este 
Pământul pentru noi, atunci cercetările noastre nu ar trebui să se 
îndrepte spre Yrr, ci în sfârșit spre noi înșine. Abia cunoașterea origi- 
nii noastre, pe care printre zgârie-nori şi calculatoare am învăţat să o 
negăm, ne va arăta drumul spre un viitor mai bun. 

Nu, Yrr nu au schimbat lumea. Ne-au arătat adevărata ei față. 

Nimic nu mai este cum a fost cândva. Ba da, un lucru: eu încă mai 
fumez. 

Căci ce am fi oare fără constante? 

